
PREFAŢĂ 

» 

de Jean Delumeau 


Dostoievski se amuza pe seama scientiştilor din vremea sa, care credeau că 
Universul poate fi considerat un „palat de cristal" de unde a dispărut orice 
urmă de mister. Astăzi ştim că, pe măsură ce ştiinţa progresează, zona de umbră 
din jurul cunoştinţelor noastre devine tot mai mare. Optimismul raţionalist 
ţine de domeniul trecutului. Dar - altă latură a situaţiei prezente - asistăm, 
îndeosebi în Occident, la o diversificare a punctelor noastre de referinţă, la o 
clătinare a sistemelor de valori, la o punere în discuţie a credinţelor tradiţionale. 
Căile noastre se încâlcescw, reperele se şterg, certitudinile nu mai sunt ferme. 
Oare agnosticismul va fi religia de mâine? Sau ne vom refugia, în disperare de 
cauză, în cetăţi doctrinale apărate de oameni înarmaţi? 

Lucrarea de faţă ia în considerare acest context de întrebări şi angoasă 
spirituală. Nu pretinde să aducă unul sau mai multe răspunsuri, ci, poate - este 
speranţa noastră, a celor care am alcătuit-o -, să sugereze o metodă şi să des¬ 
chidă un drum. Asta nu duce la un ecumenism facil. Nu acesta este scopul 
nostru. Vrem, în schimb, să facilităm, la credincioşii din diferite religii ale 
lumii, dialogul şi capacitatea de a-1 asculta şi pe celălalt. Asta înseamnă că nu 
este vorba de o carte neutră. Fie-mi permis să propun un ghid de lectură pentru 
a oferi un mod de abordare a cărţii. 

Primul punct: lucrarea nu este un catalog plin cu cifre, procentaje şi hărţi 
care se referă la marile religii. Există deja lucrări excelente de acest gen. Pentru 
noi important a fost să prezentăm publicului esenţa fiecărei religii şi să-i punem 
în lumină bogăţia spirituală. Cartea noastră poate fi, prin urmare, comparată 
cu o masă rotundă unde fiecare se află pe picior de egalitate cu partenerii săi. 
Toţi iau cuvântul fie ca reprezentanţi ai religiei la care aderă, fie ca specialişti 
calificaţi în acel domeniu. Indiferent de poziţia lor, ei îşi propun religia cu 
înţelegere, încercând să transmită ceea ce are ea mai bun. De aceea spuneam 
că lucrarea nu e „neutră". Convingerea noastră a fost dublată de fervoare, dar 
şi de capacitatea de a-1 asculta pe celălalt cu bunăvoinţă. In anumite privinţe 
părerile pot deci să fie diferite, poate chiar contradictorii. 

Trebuia totuşi să ţinem seama de conjunctura religioasă actuală, caracteri¬ 
zată de două lucruri aparent opuse care îi nedumeresc pe contemporanii noştri: 

pe de-o parte, nebuloasa de credinţe difuze, tendinţa spre sincretism, atracţia 
pentru ezoterism care par să aibă azi mare succes în Occident; pe de altă parte, 
revenirea la integrismul agresiv care se accentuează sub ochii noştri în interiorul 
majorităţii religiilor. Aceste două mari tendinţe necesitau consideraţiile atente 
a doi specialişti în sociologia religioasă, care intervin, la rândul lor, în carte, 
după purtătorii de cuvânt ai diferitelor spiritualităţi. După aceea, cititorul va 
trage concluziile pentru el singur. Nu este de căderea noastră s-o facem pentru 
el. In aceste câteva rânduri de introducere aş vrea să-l pregătesc pe cititor pentru 
o dezrădăcinare care, pe parcursul acestei călătorii în jurul Pământului, îl va 
marca în mod deosebit, fie că este de obârşie din Vest, din Est sau din Sud. 
Trecând de la un autor la altul, el va descoperi mai întâi mari diferenţe de ton 
şi de accent. Editorul şi coordonatorul lucrării nu au vrut să intervină în acest 
sens. Ei au lăsat fiecare autor să-şi urmeze ritmul propriu, să-şi aleagă limbajul 
potrivit, să se exprime cu ajutorul categoriilor care-i sunt familiare. Un autor 
poate fi mai didactic, un altul - mai inspirat. Am preferat diversitatea, căci 
scopul nostru era şi acela de a pune în evidenţă, plecând de la un respect 
reciproc, varietatea demersurilor religioase. 

Cititorul trebuie să se aştepte de asemenea să vadă cum se vor nărui anu¬ 
mite certitudini prea repede acreditate. Aflăm cu oarecare uimire că englezii 
au fost aceia care au creat cuvântul „hinduism" în 1830 şi că termenul „confu¬ 
cianism" nici nu există în chineză. Autorul capitolului despre Biserica Catolică 
insistă asupra unei „antropologii optimiste" a creştinismului, în totală ruptură 
cu imaginea în tonuri sumbre despre om creionată în Occident de augustinism. 
Reprezentantul iudaismului se întreabă asupra absenţei lui Dumnezeu în 
momentele dramei de la Auschwitz. Lectura pe care un musulman pios o face 
aici Coranului ne va surprinde pe mulţi dintre noi. în acest capitol Jihăd este 
tradus prin „emulaţie în efort" şi sub pana acestui autor putem citi că „ideea 
de a face din divergenţele de opinie religioasă un delict nu ar putea fi sugerată 
de lectura nici unui pasaj din Coran . Cât despre specialistul în religii africane, 
el demonstrează de-a lungul contribuţiei sale că „monoteismul este de când 
există Africa" şi că misionarii s-au înşelat în privinţa diavolului african. Lu¬ 
crarea noastră comună îşi trage, cred, valoarea din aceste repuneri în discuţie 
şi reevaluări fără de care orice dialog adevărat între religii ar fi de la bun 
început condamnat. 

Totuşi este un dialog dificil, pentru că pune faţă în faţă religii ale Cărţii 
şi religii care nu au o „carte". într-un caz există sfinţi, preoţi, călugări; în 
celălalt, aceştia lipsesc. într-un caz toată lumea aspiră la mântuirea individuală, 
cu toate că această preocupare nu este nici pe departe universală. Cât despre 
budism, el propovăduieşte că totul este o iluzie, în vreme ce pentru daoism 
totul este real. 

în aceste condiţii ceea ce facem noi poate părea altfel decât disonant? Dar 
de ce am încercat să facem aşa ceva 1 Răspunsul este că, dincolo de orice religie, 
există omul religios din toate timpurile şi al tuturor civilizaţiilor. Pelerinajele, 
procesiunile, lumina lumânărilor, postul şi rugăciunea, dar şi cântecele şi 
sărbătorile depăşesc şi transcend toate credinţele. Omul are nevoie de rituri; 
aceste liturghii îi permit să pătrundă în spaţiul sacrului, care se va afla 
întotdeauna dincolo de spaţiul închis al ştiinţei. Acest spaţiu al sacrului este 
locul unde omul se descoperă mai mare decât este şi unde găseşte atât ordinea 
universală, cât şi raţiuni de a trăi. Diferitele religii ale lumii, fiecare în limbajul 
ei, exaltă înţelepciunea şi înţelegerea, sinceritatea şi omenia, sfinţenia şi 
umilinţa; valori comune preţioase a căror dispariţie n-ar dori-o nimeni. 

Va exista oare, într-o zi, o religie a omenirii, aşa cum sperau romanticii 
în secolul al XlX-lea? Nimeni nu poate şti. Dar suntem datori să schiţăm, 
unii către alţii, demersuri de apropiere. în 1812 călugării budişti au facilitat 
traducerea Bibliei în singaleză şi au oferit ospitalitate misionarilor protestanţi, 
în vremurile noastre Maica Tereza s-a rugat astfel într-un templu jainist din 
Digambar: „O, Doamne, fă să nu aduc niciodată suferinţă unei fiinţe vii [...], 
să am un simţământ de prietenie pentru toate vieţuitoarele lumii. Fie ca 
izvorul înţelegerii să ţâşnească întotdeauna din inima mea către cei care 
agonizează şi suferă [...]! Fie ca dragostea reciprocă să înflorească în lume!“ 

Religiile lumii se înscrie în linia acestui mod de a gândi. Şi prin aceasta reface 
legăturile cu o tradiţie umanistă. în secolul al XVI-lea, în India, împăratul Akbar 
(mort în 1605) a construit o „casă a culturilor" unde puteau să se exprime re¬ 
prezentanţi ai tuturor credinţelor. Mai înainte - în Occident - Raymundus 
Lulluş, iar apoi Nicolaus Cusanus şi Guillaume Poştei pledaseră pentru înţe¬ 
legere, înainte de toate între creştini, dar şi între creştini, evrei şi musulmani şi, 
în sfârşit, între discipolii religiilor Cărţii şi credincioşii din alte religii. Nicolaus 
Cusanus scria în De pace fidev. „Ce altceva îşi doreşte o fiinţă vie decât să trăiască 
în continuare? Ce-şi doreşte cel care există, dacă nu să-şi continue existenţa? 
Tu (Dumnezeule), tu eşti acela care dai viaţa şi existenţa. Tu eşti acela pe care-1 
căutăm pe diferite căi şi prin diferite rituri şi care eşti numit cu diferite nume, 
căci, în esenţă, tu rămâi necunoscut de nimeni şi inefabil." 

Este deci evident că nu a fost uşor să citeşti atent, să pui alături şi în ar¬ 
monie cele cincisprezece contribuţii scrise de autori de pe trei continente. 
Agnes Fontaine a făcut-o cu obişnuita-i dăruire şi cu o încredere de nezdruncinat 
în succesul încercării noastre. Ea este de fapt al şaisprezecelea coautor al cărţii, 
îi exprim întreaga mea recunoştinţă. 

Se vorbeşte, în mod curent, despre religia ortodoxă, despre religia catolică, despre 
religia protestantă. In realitate, fundamental, există CREŞTINISMUL Diferenţele 
dintre familiile creştine, chiar dacă au determinat unele rupturi, nu impietează 
asupra unităţii creştinismului. De aici concepţia şi titlul acestui articol. Deşi 
aparţinem fiecare uneia din cele trei marifamilii creştine, l-am elaborat împreună, 
obiectivul nostru fiind să evidenţiem ce este creştinismul în unitatea lui profundă 
şi, în acelaşi timp, diferenţele, discordante uneori, ale realizărilor sale istorice. 

Mai întâi este expus, în trei capitole, fondul comun al credinţei creştine. Primul 
capitol tratează izvoarele sale: Hristos şi primele mărturisiri de credinţă Al doilea 
capitol prezintă esenţialul despre Sfânta Scriptură. Al treilea capitol vorbeşte de 
concepţia despre om şi despre mântuire. Desigur, sunt destule pagini care poartă 
pecetea apartenenţei confesionale a autorului lor, dar am vrut să prezentăm aici 
realitatea care ne este comună. 

Celelalte trei capitole descriu particularităţile fiecărei confesiuni creştine, refe¬ 
ritoare atât la istoria lor, cât şi la experienţa spirituală şi la convingerile cărora le 
stau ele mărturie. 


O. C, J. B.,J. R. 



HRISTOS DIN MĂRTURISIREA DE CREDINŢĂ 

5 

de Olivier Clement 


Creştinismul înseamnă Isus, în care creştinii îl recunosc pe Hristos, adică pe 
„Mesia“, Uns al Duhului Sfânt, Cuvântul lui Dumnezeu întrupat, Dumnezeu 
însuşi care a luat trup: 

Ce era de la început, ce am auzit, ce am văzut cu ochii noştri, ce am privit şi mâinile 
noastre au pipăit despre Cuvântul vieţii, aceea vă vestim. Şi viaţa s-a arătat şi am 
văzut-o şi mărturisim şi vă vestim viaţa de veci, care era la Tatăl şi s-a arătat nouă 
(1 Ioan 1, 1-2)". 

Dumnezeu este transcendent în aşa măsură, încât a putut transcende însăşi 
transcendenţa sa pentru a veni până la noi. Istoria unirilor succesive pe care le 
prezintă Biblia - unirile lui Adam, Noe, Avraam, Moise - culminează şi se 
desăvârşeşte în unirea totală, în Hristos, a dumnezeiescului cu omenescul, „fără 
să se confunde şi fără să se împartă". Isus este unul dintre noi, el aparţine total 
condiţiei umane, este o individualitate concretă, dar, în acelaşi timp, este 
Cuvântul care poartă în sine lumea „Pentru că întru El au fost făcute toate, 
cele din ceruri şi cele de pe pământ, cele văzute şi cele nevăzute [...]. Toate s-au 
făcut prin El şi pentru El. El este mai înainte decât toate", scrie Sfântul Apostol 
Pavel (Col. 1, 16-17). In El, chipul consubstanţial al Tatălui - „Cel ce M-a 
văzut pe Mine a văzut pe Tatăl", zice Isus (Ioan 14, 9) -, fiecare om este „după 
chipul" lui Dumnezeu (Fac. 1, 27). 

Miezul „Bunei Vestiri" - acesta este sensul cuvântului „Evanghelie" -, pe 
care o proclamă, către anul 30 d.Hr., apostolii aleşi şi formaţi de Isus (apostol 
înseamnă „trimis"), este vestirea morţii şi învierii lui: Dumnezeu devenit om 
se întrupează cu noi în moarte, în toate formele de moarte, pentru a învinge 
negativitatea lor şi pentru a le transforma în „paşte", în „trecere" spre o viaţă 
şi o libertate pe care putem, încă din timpul existenţei noastre pe pământ, să 
le întrezărim şi uneori să le dobândim. 

* Traducerea citatelor din Biblie , pentru toată lucrarea, a fost preluată din Biblia 
publicată de Editura Institutului Biblic şi de Misiune al Bisericii Ortodoxe Române, 
Bucureşti, 1988 (n. tr.). 

La început deci, mărturia apostolilor - iluminaţi de Duhul Cincizecimii 
nu numai în lumea lor, ci şi în toate comunităţile fondate de ei - a avut în 
centrul ei Taina Crucii şi a Paştilor, a crucii pascale dătătoare de viaţă, „sin¬ 
gura cunoscătoare a teologiei", după cum vor spune mai târziu Sfi nţii Părinţi. 
La misterul acesta se referă aproape în întregime epistolele apostolice. In 
Evanghelii, povestirea Patimilor ocupă un loc atât de important, încât au 
putut fi numite „povestiri ale patimilor cu introducere detaliată". Pe Isus, 
„începătorul Vieţii, ai cărui martori suntem noi, [...] Dumnezeu L-a înviat 
din morţi", spune Petru în Faptele Sfinţilor Apostoli (Fapt. 3, 15). Pentru 
tradiţia creştină primară, Isus nu este un personaj de altădată; este cel înviat, 
prezent mereu în Duhul Sfânt şi care poartă în sine, scoţându-i din neant, toţi 
oamenii şi întregul Univers. Primele comunităţi au înţeles istoria lui Isus - şi 
pe aceea a umanităţii, şi devenirea cosmosului - plecând de la acest sfârşit, 
care este un început nemaiauzit. Principiul, Tatăl, dă. Hristos iartă*, adică 
face din nou. Duhul, Suflul Sfânt, în această deschidere fără limite, îi redă 
omului vocaţia sa de „creator creat". Grupul amăgit şi împrăştiat al disci¬ 
polilor s-a reconstituit în Biserică, nu numai în jurul Celui înviat, ci în el, 
sălaşul Duhului Sfânt. 


PRIMUL TESTAMENT 

Pentru religiile arhaice, ca şi pentru India, nu există vreo diferenţă între 
divin şi Univers. Universul este „teofanic". Omul, „cosmizându-se“, se topeşte 
intr-un divin impersonal. 

Biblia face cunoscut misterul creaţiei: Dumnezeu este Celălalt care voieşte 
lumea şi care o poartă în înţelepciunea sa. Totul este creat „din nimic", nu 
pentru că acesta ar fi „ceva", ci fiindcă o creatură nu are existenţă decât prin 
voia iubitoare a lui Dumnezeu, care o face depărtată, diferită, şi totuşi în relaţie 
cu El. Totul este creat printr-un „Eu sunt" care îl transcende, dar care îi zice 
omului „tu". „Eu sunt" al transcendenţei în cel mai înalt grad, pe care Isus o 
va lua şi şi-o va însuşi. Hristos, Fiul întrupat, este Celălalt din Unul al cărui 
Duh sălăşluieşte în el şi care ni se împărtăşeşte ca să ne unească diversificându-ne. 
La începutul secolului al Vl-lea, Dionisie Pseudo-Areopagitul spune că 
Dumnezeu „dincolo de Dumnezeu", în mod antinomic Unitate şi Trinitate, 
împărtăşeşte oamenilor unitatea şi diversitatea: nici contopire asiatică, nici 
separaţie individualistă, nici dragoste fără libertate, nici libertate fără dragoste, 
ci persoana în comuniune. 

* Joc de cuvinte în limba franceză, donner, „a da“, pardonner (scris în textul ori¬ 
ginal par-donner), „a ierta“ (n. tr.). 

Astfel, primul Testament nu este numai istoria intervenţiilor divine, ci şi 
aceea a acceptărilor sau a refuzului omului. Decelăm, departe de orice meta¬ 
fizică spaţială în surplombă a „eternului prezent", o istorie a lui Dumnezeu, a 
aşteptării lui, a decepţiilor lui, a supărărilor lui, a dojenirilor lui, a împlinirilor 
lui. Mântuirea se apropie sau se depărtează după cum omul este pregătit sau 
nu să o primească. „Momentul" Hristos, kairos-n\ său, nu depinde numai de 
hotărârea dumnezeiască, ci şi de voinţa umani Va fi nevoie nu numai de Buna 
Vestire, ci şi de acceptarea lucidă a Măriei, pentru ca tragedia libertăţii umane 
să se lămurească. între Dumnezeu şi om, dragostea este o lupţi Dumnezeu 
vrea un popor „cu fruntea neplecată", care să-l înfrunte şi care să nu adere la 
el decât într-o dificilă libertate. Tot astfel Iacov devine Israel pentru că „te-ai 
luptat cu Dumnezeu şi cu oamenii şi ai ieşit biruitor" (Fac. 32, 28). 

Iar patriarhii se fac poporşi, când acest popor este în captivitate în Egipt, 
Dumnezeu face să apară Moise - care la început lupţi se revoltă - ca să-l 
scoată din robie. Trecerea Mării Roşii - prefigurare a botezului - arată că 
Dumnezeu este acela care elibereazi care dă drumul: tot atâtea verbe care se 
vor înscrie în chiar numele de Isus: Ieşua, „Dumnezeu mântuieşte". Ieşirea 
devine „un gest permanent al lui Dumnezeu" 1 , până la Ieşirea definitivă prin 
apele morţii, în misterul Crucii şi al învierii: atunci când Dumnezeu nu mai 
salvează un popor zdrobindu-i duşmanii, ci salvează întreaga omenire 
acceptând El însuşi moartea. 

Pe Sinai, sau mai degrabă la Horeb-Sinai, Dumnezeu, în mijlocul focului 
de pe munte, se revelează inaccesibil: „Sunt ceea ce sunt." Dar imediat El dă 
Tora, legea unui legământ fundamental. întregul sens al Decalogului constă 
în dublul refuz al idolatriei şi al păcatului: acceptarea Distanţei în care se 
mistuie idolii, consimţământ pentru Prezenţa care se înscrie în respectul faţă 
de celălalt, faţă de oaspete, reprezentare a Celuilalt, aşa cum a fost în faţa ste¬ 
jarului de la Mamvri. 

în afară de această temă globală a Legământului, trei figuri anunţă în¬ 
truparea Cuvântului: aceea a regelui mesianic, a Slujitorului care suferă şi a 
Fiului Omului. Mitul regal, care în Egipt îl identifica pe rege cu dumnezeirea, 
a fost mai întâi respins, apoi profund transformat, în Israel. Dumnezeu singur 
este Rege şi profetul Samuel se scandalizează atunci când poporul cere un rege 
dintre oameni, ca să fie la fel cu celelalte popoare. Până la urmă, regele va fi 
doar slujitorul lui Dumnezeu, al Cuvântului său, chiar dacă le primeşte prin 
intermediul unui profet, precum Saul, sau dacă apare el însuşi ca un inspirat, 
ca David. De altfel, regele nu este acela care îl reprezintă pe Dumnezeu în faţa 
poporului, ci reprezintă poporul în faţa lui Dumnezeu. în această calitate el 


1. Jacques Guillet, Themes bibliques, Paris, Aubier, 1951, pp. 10-11. 

primeşte ungerea Sfântului Duh, este uns, messia. încetul cu încetul, trecând 
printr-o istorie tragică, a crescut aşteptarea unui rege mesianic care să înfrângă 
forţele răului şi să instaureze domnia lui Dumnezeu. Cea mai răspândită viziune 
a lui Mesia, în vremea lui Isus, era aceea a noului David însărcinat cu restaurarea 
regatului lui Israel. 

Or, în Deutero-Isaia, la capitolele 42, 49, 50 până la 53, apare în contrast 
figura Slujitorului care suferă, care mântuieşte lumea prin umilinţa de bună¬ 
voie şi plină de credinţă la care s-a supus: 

Nu avea nici chip, nici frumuseţe, ca să ne uităm la El [...]. Dispreţuit era şi cel 
din urmă dintre oameni; om al durerilor [...]. Dar El a luat asupră-Şi durerile 
noastre şi cu suferinţele noastre S-a împovărat [...]. Chinuit a fost, dar S-a supus 
şi nu Şi-a deschis gura Sa; ca un miel spre junghiere s-a dus [...]. Şi-a dat sufletul 
Său spre moarte şi cu cei făcători de rele a fost numărat. Că El a purtat fărădelegile 
multora şi pentru cei păcătoşi Şi-a dat viaţa. 

Meditând la aceste texte, adăugate profeţiilor din capitolele 7 şi 9 din Isaia, 
în special în traducerea Septuagintei 2 - „Fecioara va lua în pântece şi va naşte 
fiu“ -, creştinii au putut vedea în cartea lui Isaia o „a cincea Evanghelie". 

Cartea lui Daniel aparţine deja genului apocaliptic şi constituie o adevărată 
filozofie a istoriei, din care descrie în mod simbolic kairoî, momentele pro¬ 
videnţiale. Or în capitolul 7 apare figura Fiului Omului - o expresie pe care 
Isus şi-o va atribui pentru că îi plăcea. Fiul Omului este Omul ceresc şi te 
gândeşti la acea „înfăţişare", care „semăna cu chipul omenesc", pe care o vede 
Iezechiel în inima lui Dumnezeu (Iez. 1, 26 şi urm.). Fiul arhetip al omului? 
ar putea întreba creştinii. Orice ar fi, Fiul Omului, pe care-1 aşteptau anumite 
medii evreieşti (acelea care au provocat înmulţirea apocalipselor intertesta- 
mentare), avea într-adevăr un aspect suprapământesc, universalist, cosmic, în 
perspectiva Judecăţii de Apoi şi a împărăţiei lui Dumnezeu. Mai mult chiar 
decât Slujitorul care suferă, Fiul Omului desemnează o existenţă înglobantă, 
în comuniune personală şi colectivă în acelaşi timp, pentru că Daniel îl iden¬ 
tifică cu „sfinţii Celui din Prea înalt" (Dan. 7, 18 şi urm.). 

Astfel, în ajunul întrupării, s-a definitivat o aşteptare care este deja o 
prezenţă în devenire. Aşteptare şi prezenţă pe care nu o pot fixa, epuiza nici 
Templul din piatră, nici Pământul Făgăduinţei, căci acestea nu au încetat să 
se interiorizeze şi să se universalizeze. Este Şehina - în ebraică -, prezenţă ca 
sub un cort, aluzie la cortul întrunirilor începuturilor, care îşi schimba mereu 
locul. Lumină care se estompează, luminiţe în exil, pe care le va aduna Fiul 

2. Aşa se numeşte traducerea în greceşte a Bibliei, realizată la Alexandria, între seco¬ 
lele al IV-lea şi al Il-lea î.Hr. 

Omului într-o imensă beraka. Berakot-\xn\t de pe masă anunţă euharistia şi 
prologul Sfântului Ioan va asemăna Cuvântul întrupat cu Şehina , spunând - 
consonanţa este frapantă - că acela ekenosen - şi-a ridicat cortul - printre noi. 

Totuşi, aceste feluri diferite de aşteptare nu coincideau nici pe departe unele 
cu altele: era o mare distanţă între figura unui Mesia naţional, politico-religios 
şi aceea a Fiului Omului, universal şi ultim. Tema Fiului Omului ca Slujitor 
smerit era străină iudaismului, de unde şi sminteala lui Petru când Isus i-a 
anunţat răstignirea sa (Mat. 16, 22). 

Scriptura rămânea deci, cum spuneau Părinţii greci, kryptographia, scriptura 
tainei, şi skiagraphia, scriptura întunericului, întuneric din care iese lumina 
Cuvântul trebuia să se dezvăluie în afara Cărţii pentru ca sensul lui să fie pe 
deplin revelat. 


ISUS 

Isus este fiul poporului Legământului şi al Făgăduinţei, dar trece dincolo 
de aceste limite pentru a se adresa omenirii. Dintre cele două genealogii pe 
care le prezintă Evangheliile, aceea a lui Matei plasează punctul său de plecare 
la Abraham, care „l-a născut pe Isaac“, dar Evanghelia după Luca ajunge până 
la Adam, „fiul lui Dumnezeu 1 '. Ioan desemnează un „început" veşnic: „La 
început era Cuvântul [...] şi Dumnezeu era Cuvântul [...] şi Cuvântul S-a 
făcut trup." Matei şi Luca ne spun că mama lui Isus, Maria, l-a născut Fecioară 
fiind, de la Duhul Sfânt. Prin intervenţia transcendenţei este astfel rupt lanţul 
naşterilor spre moarte. Apare cineva Viu, în întregime viu, capabil să aducă 
Viaţa chiar şi în moarte, pe care nu o va suporta ca pe un destin, ci şi-o va 
asuma de bunăvoie. 

Isus se naşte necunoscut, într-o iesle, la Betleem, în Iudeea, unde este rege 
Irod, sub protectorat roman. El creşte în „Galileea neamurilor", la Nazaret, 
până la treizeci de ani. Iosif, tatăl său adoptiv, este tâmplar, dar aparţine 
seminţiei lui David. Din această lungă „viaţă ascunsă" nu ştim nimic; doar o 
fugă plină de înţelesuri, la doisprezece ani, la Templul din Ierusalim, unde 
Isus se întreţine cu învăţătorii Legii, spunându-i deja lui Dumnezeu „Tatăl 
Meu", atunci când răspunde reproşurilor Măriei (Luc. 2, 41—50). Mai târziu, în 
faţa discipolilor Săi, El va uni şi va face distincţie între „Tatăl meu şi Tatăl vostru '. 
Conştiinţa omenească a lui Isus se deschide încetul cu încetul - se pare - spre 
desăvârşirea care constituie fondul fiinţei sale: „Şi Iisus sporea cu înţelepciunea 
şi cu vârsta şi cu harul la Dumnezeu şi la oameni" (Luc. 2, 52).Printr-o mişcare 
inversă, divinitatea va lua treptat în el dimensiunea decăderii umane, până la 
strigătul disperat de pe Cruce. 

La vârsta de treizeci de ani, Isus este botezat în apele Iordanului de cel 
de pe urmă profet al Ierusalimului, Ioan „Botezătorul", care cheamă 
neamurile la căinţă. Punct de întâlnire al celor două Legăminte şi figură deja 
pascală, aceea a scufundării în apele mortificatoare şi a ridicării în apele 
dătătoare de viaţă de acum înainte. Şi prima manifestare a Treimii: 

Şi după ce s-a botezat tot poporul, botezându-Se şi Iisus şi rugându-Se, s-a deschis 
cerul. / Şi S-a coborât Duhul Sfânt peste El în chip trupesc, ca un porumbel, şi S-a 
făcut glas din cer: Tu eşti Fiul Meu cel iubit, întru Tine am binevoit (Luc. 3, 21-22). 

Isus trăieşte evenimentul în rugăciune, el se cufundă în lumina interioară 
din fiinţa sa. Subiectul umanităţii lui este un subiect divin. Atunci, „plin de 
Duhul Sfânt", el este „împins" de acesta în pustie, pentru ca aici să-l înfrunte 
pe diavol - diabolos-. cel care dezbină. în lupta cu ispitele simbolice el iese 
învingător, ispite care l-au învins pe universalul Adam: ispita minunăţiilor ma¬ 
teriale, care opreşte dorinţa omului la nevoile lui, idolatria economiei: trans¬ 
formarea pietrelor în pâini. La care el răspunde: „Nu numai cu pâine va trăi 
omul, ci cu tot cuvântul care iese din gura lui Dumnezeu" (Mat. 4, 4). La 
antipod, ispita magiei, care fascinează nemaiţinând seama de gravitaţie, adică 
realitatea în-trupării: să se arunce de pe Templu, ca să fie purtat pe braţe de 
îngeri. Şi răspunsul: „Să nu ispiteşti pe Domnul Dumnezeul tău" (Mat. 4, 7). 
în sfârşit, ispita puterii, a dorinţei de putere - chiar dacă aceasta se manifestă în 
impunerea binelui -, separată şi deci separatoare, „diabolică". Şi răspunsul: „Dom¬ 
nului Dumnezeului tău să te închini şi Lui singur să-i slujeşti" (Mat. 4, 10). 

De acum înainte, Isus, înveşmântat în Duhul Sfânt - „Duhul Domnului 
este peste Mine" (Luc. 4, 8) -, tresărind de bucurie în harul care face să vibreze 
în el relaţia cu Tatăl, Isus anunţă „vestea cea bună" şi se anunţă pe sine ca 
fiind „vestea cea bună": în el Dumnezeu vine spre oameni, om printre oameni, 
umanitatea tuturor oamenilor. El le este alături în bucuria lor - la nunta din 
Cana sau atunci când le spune să stea pe iarbă ca să le împartă pâine şi peşte, 
înmulţite la nesfârşit; le este alături în suferinţele lor, în agoniile lor, în revolta 
şi în abandonul lor. Le este alături până şi în lipsa de Dumnezeu, adică în 
iad, atunci când, pe Cruce fiind, el exclamă: „Dumnezeul Meu, Dumnezeul 
Meu, pentru ce M-ai părăsit?" 

Isus cheamă oamenii să-şi „învârtoşeze" inima şi mintea (două noţiuni 
inseparabile în Biblie), pentru ase deschide, prin el, Oaspetelui dumnezeiesc, 
ca să ajungă în împărăţia tăinuită care izvorăşte din Cuvântul devenit trup, 
nefiind altceva decât lumina lui, filiaţia şi Duhul său. „Pocăiţi-vă {metanoeite. 
întoarceţi mintea voastră), căci s-a apropiat împărăţia cerurilor" (Mat. 4, 17). 
Discipolii se adună în jurul lui. El alege dintre aceştia doisprezece, pentru 
a-i face „trimişi", adică „apostoli". 

Unii văd în el un învăţat în iudaism, un rabbi. De fapt, el propovăduieşte 
prin sinagogi, discută cu experţii în Scripturi, uneori foloseşte metodele 
acestora. Dar învaţă şi sub cerul liber, pe malul lacului, pe înălţimi, povestitor 
oriental care inventează „parabole" inspirate din viaţa cotidiană, profană a 
ţăranilor, a negustorilor, a servitoarelor, evocând regi intraţi în legendă, cum 
nu mai existau în acel Răsărit supus Romei. 

Anturajul lui este deconcertant. E vorba de femei şi copii, persoane pe 
care un rabbi le evită cât poate de mult, de colaboratori ai ocupantului roman, 
funcţionarii publici care împilau poporul în folosul romanilor (şi al lor), şi 
de rezistenţi, zeloţii, care în afara acestui cerc erau devotaţi politicii răului, 
de pescari şi capitalişti, de patriciene şi prostituate. învăţătura lui nu este un 
comentariu; este directă: „El îi învăţa pe ei ca Cel care are putere, iar nu în 
felul cărturarilor" (Marc. 1, 22); „Că îi învăţa pe ei ca unul care are putere, 
iar nu cum îi învăţau cărturarii lor" (Mat. 7, 29). El îşi spune Stăpânul 
sabatului şi că sabatul este pentru om, şi nu omul pentru sabat; realizează 
vindecări, de preferinţă în această zi, cu o uşurinţă provocatoare. Se arată a 
fi mai mare decât Iona şi decât Solomon (Mat. 12,41-42) şi spune: „Eu sunt 
mai înainte de a fi fost Avraam" (Ioan 8, 58). El se identifică cu Fiul Omului, 
în acelaşi timp Om ceresc, arhetip dumnezeiesc al omului şi Om „maximum", 
cum îl va numi Nicolaus Cusanus 3 . El îşi atribuie nume divine ca acel „Eu 
sunt", pe care tocmai l-am citat, dezleagă păcatele, scoală morţii, afirmă că el 
este, în sine însuşi şi chiar de acum, „învierea şi viaţa" (Ioan 11, 25). 

Cu toate acestea, îşi ascunde caracterul mesianic, căci îl interpretează nu 
în perspectiva regelui victorios, ci în aceea a slujitorului smerit. „Taina me¬ 
sianică" constantă în Evanghelia după Marcu, în care Isus îi face să tacă pe 
bolnavii pe care i-a vindecat şi pe demonii pe care i-a alungat. Nu acceptă 
mărturisirea Martei: „Eu am crezut că Tu eşti Hristosul, Fiul lui Dumnezeu. 
(Ioan 11, 27) decât în momentul în care va trece prin ruşine, tortură, moarte. 
Refuză să fie făcut rege: „împărăţia Mea nu este din lumea aceasta." Foloseşte 
tot mai mult un limbaj de universalitate. Umilinţa amestecată cu umor a femeii 
siro-feniciene - „şi câinii, sub masă, mănâncă din firimiturile copiilor" (adică 
ale evreilor) (Marc. 7, 28) - obţine de la Isus o minune pe pământ străin: nu 
va mai fi pământ străin. Când descrie Judecata cea de pe urmă (Mat. 25, 31 
şi urm.), toate neamurile se găsesc adunate şi judecate după un singur criteriu: 
respectul şi grija faţă de aproapele. 

Minunile pe care le face Isus - sau mai degrabă credinţa plină de nădejde 
a interlocutorilor săi - sunt singurele „semne": acestea fac cunoscută, anticipează 

3. Nicolas de Cues, „Sermon: II a convenu que le Christ souffrit", în CEuvres choisies , 
Paris, Aubier, 1942, pp. 49-50. 

ultima Schimbare la Faţă pe care Isus o poartă în sine. Acestea anunţă lupta 
cu moartea şi victoria asupra morţii. în faţa mormântului lui Lazăr, în faţa 
tristeţii deznădăjduite a celor rămaşi, „a lăcrimat Isus“. Urmează chemarea 
hotărâtă; „Lazăre, vino afară!“ (Ioan 11, 43). 

Cu puţin înainte de Patimile sale, el se schimbă la faţă, pe munte, iar trei 
dintre apostolii săi pot să vadă lumina pe care o răspândeşte în taină, în timpul 
convorbirilor cu Moise şi Ilie - Legea şi Profeţii - despre al său exodos , care 
urma să se desăvârşească la Ierusalim (Luc. 9, 30-31). Şi acest exod tragic se 
desăvârşeşte ca să strălucească Lumina, nu numai pe munte, ci şi în prăpastie, 
venindu-ne, de acum înainte, nu din afară, orbitoare, ci prin moartea care 
limitează natura noastră şi ale cărei încuietori au fost zdrobite. 

Isus intră în Ierusalim ca un rege paradoxal, „Mesia altfel“, călare pe un asin, 
şi nu pe un cal de bătălie. El îi alungă cu asprime pe vânzătorii de la Templu: 
pentru a marca încetarea jertfelor şi pentru a aminti că nu-i poţi sluji în acelaşi 
timp şi „pe Dumnezeu, şi pe Mamona“, adică banul. Prin el se va realiza, pentru 
toate locurile şi pentru toate timpurile, marea jertfa, nu de împăcare cu 
Dumnezeu, ci de restaurare a omului: „Dărâmaţi templul acesta şi în trei zile 
îl voi ridica", a spus el despre „templul trupului Său“ (Ioan 2, 19-21). 

Templu nou, Miel pascal definitiv, reluare a tuturor legămintelor în 
Legământul cel de pe urmă: în timpul ultimei mese cu apostolii, când trădarea 
prietenului inaugurează Patimile, el rupe şi împarte pâinea - „acesta este 
Trupul Meu care se frânge pentru voi“ -, binecuvântează şi oferă paharul plin 
cu vin - „Acesta este Sângele Meu, al Legii celei noi, care pentru mulţi se varsă" 
- anticipând moartea şi în acelaşi timp victoria lui; el nu va mânca din acest 
Paşte, el nu va bea din rodul viţei „până ce nu va veni împărăţia lui Dumnezeu" 
(Luc. 22, 17-18). Căci spusese: „Cel ce mănâncă trupul Meu şi bea sângele 
Meu are viaţă veşnică [...]. Trupul Meu este adevărată mâncare şi sângele 
Meu, adevărată băutură. Cel ce mănâncă trupul Meu şi bea sângele Meu 
rămâne întru Mine şi Eu întru el. Aceasta este pâinea care s-a pogorât din cer" 
(Ioan 6, 54-58). 

Lovindu-se de duşmănia puternicilor (şi abililor) reprezentanţi ai politicii 
şi religiei, Isus este arestat, batjocorit, biciuit, scuipat, încoronat cu o coroană 
de spini, înveşmântat în derâdere cu purpură. Ecce homo, „iată omul". 
Procuratorul roman îl condamnă la moarte ca „rege al iudeilor", deci ca pe un 
răzvrătit împotriva Cezarului, la cererea anumitor şefi ai poporului iudeu (dar 
apostolii vor frecventa multă vreme Templul şi prima comunitate, de la 
Ierusalim, va fi compusă în totalitate din evrei). Poporul evreu, spunea Peguy, 
a fost atunci un „teatru de umanitate": intr-adevăr, pretutindeni aflăm „spiritul 
importanţei" politice şi „spiritul importanţei" religioase, de cele mai multe ori 
mergând mână în mână: unii divinizând puterea, ceilalţi pretinzând că o au 

de la Dumnezeu. în cuvântul său, ca şi în tăcerea sa, Isus arată până la sfârşit 
o libertate suverană: „Pentru aceasta Mă iubeşte Tatăl fiindcă Eu îmi pun 
sufletul, ca iarăşi să-l iau / Nimeni nu-1 ia de la Mine, ci Eu de la Mine însumi 
îl pun. Putere am Eu ca să-l pun şi putere am iarăşi să-l iau“ (Ioan 10, 17—18). 

Isus răstoarnă toată fizica supranaturală a curatului şi necuratului, a sacrului 
şi profanului, întreaga ierarhie construită pe excluderi care caracterizează 
explicit toate societăţile arhaice şi, implicit, societăţile moderne. El denunţă 
tentaţia de a avea duşmani şi sclavi. Duşmanii, pentru a arunca asupra lor 
neliniştea proprie şi, iată, astfel este distrusă legătura dintre violenţă şi sacru. 
Sclavii, ca să te simţi Dumnezeu şi, pentru o clipă, să uiţi de moarte. De aici 
porunca paradoxală, fundamentală, „iubeşte-i pe duşmanii tăi“, pe care Isus 
o exemplifică, desăvârşind-o pe Cruce: „Părinte, iartă-le lor, că nu ştiu ce fac“ 
(Luc. 23, 34). Poţi „să-i iubeşti pe duşmani 1 ' atunci când înlăuntrul tău neli¬ 
niştea devine încredere, iar moartea - înviere; şi astfel poţi să rupi lanţurile de 
neînlăturat ale morţii. „Toţi cei ce scot sabia de sabie vor pieri" (Mat. 26, 52). 

„Daţi deci Cezarului cele ce sunt ale Cezarului şi lui Dumnezeu cele ce sunt 
ale lui Dumnezeu" (Mat. 22, 21), adică omul, chip al lui Dumnezeu, taină de 
nepătruns, şi totuşi - şi prin urmare - iubire din punct de vedere ontologic. 
Pentru a deschide spaţiul libertăţii spiritului, Isus încrucişează domnia Cezarului 
cu domnia lui Dumnezeu, istoria lui Irod şi a lui Pilat cu aceea a Fericirilor. 
El aruncă în istorie - rană şi sămânţă - revelaţia persoanei ireductibile şi a 
întregii omeniri din fiecare persoană. El le cere alor săi să transforme puterea 
în slujire: 

Iar El le-a zis: Regii neamurilor domnesc peste ele şi cei ce le stăpânesc se numesc 
binefăcători. / Dar dintre voi să nu fie astfel, ci cel mai mare dintre voi să fie ca cel 
mai tânăr, şi căpetenia ca acela care slujeşte. /[...] Iar Eu, în mijlocul vostru, sunt ca 
unul ce slujeşte (Luc. 22, 25-27). 

Lui Isus îi place să-i dea pe samariteni drept exemplu. Samaritenii erau cu 
atât mai mult urâţi şi dispreţuiţi, cu cât erau mai uniţi şi erau acuzaţi de a fi 
denaturat adevărul sub influenţe străine. Samariteanul este deci aproapele 
căruia i se detestă personalitatea Tocmai un samaritean însă, în parabola care 
îi poartă numele, îl îngrijeşte pe rănitul pe care preotul şi levitul l-au dispreţuit 
(Luc. 10, 29-37). Isus revelează iubirea „în duh şi în adevăr" (Ioan 4, 24) unei 
femei samaritene la fântâna lui Iacov. Aici imaginea rea a celuilalt este de două 
ori mai mare: nu numai că era din Samaria, dar mai era şi femeie, nu numai 
că era femeie, dar mai era şi pierdută din cauza moravurilor ei, pentru că a 
avut cinci bărbaţi, iar cel cu care trăieşte acum nu este bărbatul ei. 

în societăţile antice, deci şi în Israel, femeile şi copiii contau foarte puţin 
ca persoane (femeia era înainte de toate funcţie, fie ea simbolică sau sacerdotală). 
Isus o consacră pe femeie în deplina ei demnitate ca persoană. După cum a 

observat France Quere 4 , printre duşmanii lui nu este nici o femeie. O necu¬ 
noscută, despre care nu se va mai vorbi, varsă parfum pe capul său, afirmându-i 
astfel caracterul mesianic, aşa cum o va face, mai târziu, Marta, numindu-1. 
Isus o îndreptăţeşte pe Maria, visătoarea, refuzând să o închidă pe femeie în 
rolul său casnic, primind-o în rândul discipolilor săi. El o salvează de la 
lapidare pe femeia adulteră, prinsă în flagrant delict, amintindu-le acuzatorilor 
propria lor condiţie de păcătoşi, scriind nu pe tabla Legii, ci cu degetul, pe 
nisip... Punctul culminant al acestei reînnoiri evanghelice este tocmai punerea 
faţă în faţă a straniului Mesia cu o femeie vinovată de o crimă cu atât mai 
mare, cu cât simbolizează infidelitatea lui Israel. Si cum ei stăruiau să-l întrebe, 
s-a ridicat şi le-a zis: 

Cel fără de păcat dintre voi să arunce cel dintâi piatra asupra ei. / [...] Iar ei [...] 
ieşeau, unul câte unul, începând de la cei mai bătrâni şi până la cei din urmă, şi a 
rămas Isus singur şi femeia. / [...] Isus [...] i-a zis: Femeie, unde sunt pârâşii tăi? 
Nu te-a osândit nici unul? / Iar ea a zis: Nici unul, Doamne. Şi Isus i-a zis: Nu te 
osândesc nici Eu. Mergi; de-acum să nu mai păcătuieşti (Ioan 8, 7-11). 

De asemenea, Isus o primeşte pe femeia desfrânată care îi spală picioarele 
cu parfum şi cu lacrimi şi le şterge cu părul ei, supremă desfrânare (Luc. 7, 
36-50): 

Iertate sunt păcatele ei cele multe, căci mult a iubit (Luc. 7, 47). 

Isus face aici aluzie la mormântul său. Si erosul - scena este erotică - 

î 

ajunge până la un extaz neîmplinit, un fel de înmormântare. Dar aluzia, iniţial 
la moarte, devine aluzie la înviere în care erosul este metamorfozat. 

Să mai amintim oare că Isus îi refuză bărbatului posibilitatea de a-şi 
repudia femeia? El cere să fie lăsaţi copiii să vină la el şi îi dă drept exemplu 
datorită, desigur, încrederii lor neşovăielnice. 

... Lăsaţi copiii să vină la Mine şi nu-i opriţi, căci a unora ca aceştia este împărăţia 
lui Dumnezeu. / Adevărat zic vouă: cine nu va primi împărăţia lui Dumnezeu ca 
un copil nu va intra în ea. / Şi luându-i în braţe, i-a binecuvântat, punându-Şi 
mâinile peste ei. (Marc. 10, 14-16). 

Isus mănâncă alături de oricine, stă la masă cu păcătoşii, intr-un loc şi într-o 
vreme când servirea mesei era un adevărat ritual care se desfăşura după reguli 
minuţioase de curăţenie şi de incompatibilitate. Cu o ironie care anunţă o mo¬ 
dernitate foarte laică, el aminteşte circuitele cele mai prozaice pe care le ur¬ 
mează hrana, arătând că ceea ce are valoare nu este ce intră în gură, ci ceea ce iese 
de-acolo, venind din „inimă“, adică din interiorul cel mai personal al fiecăruia 

4. France Quere, Les Femmes de l’Evangile , Paris, Le Seuil, 1982. 

Căci el merge în inimă, în persoană, dincolo de rol, de mască sau de păcat. 
Nu numai că îi lasă pe păcătoşii cunoscuţi să vină la el, ci chiar el merge în 
întâmpinarea lor, se invită la ei: „Nu cei sănătoşi au nevoie de doctor, ci cei 
bolnavi. Dar mergând, învăţaţi ce înseamnă: «Că milă voiesc, iar nu jertfa, şi 
cunoaşterea lui Dumnezeu mai mult decât arderile de tot“ [cit. Os. 6, 6]. Că 
n-am venit să chem pe drepţi, ci pe păcătoşi la pocăinţă" (Mat. 9, 12-13). 

Funcţionarii romani şi prostituatele a căror inimăse căieşte vin înainte în 
împărăţia lui Dumnezeu. Persoanele importante, cei ocupaţi, refuză atunci 
când sunt invitaţi să ia parte la masa de nuntă. Stăpânul casei îi aduce atunci 
pe cei care stau de-a lungul gardurilor şi drumurilor, pe cerşetori, pe ologi, 
„şi răi, şi buni" (Mat. 22, 10). Cu o singură condiţie: să se îmbrace cu hainele 
lor de sărbătoare, să-şi înveşmânteze inimile în recunoştinţă pentru marea 
bucurie nemeritată. Iar el însuşi s-a făcut veşmântul nostru de sărbătoare, 
ziceau primii creştini. 

Isus merge până la începuturi, lasămânţalegii: iubirea creatoare. Chemările 
lui nu propun legi noi, ele sunt viaţă, foc, inspiraţie, deschidere către Duhul 
Sfânt. Trebuie să înmulţim viaţa, să inventăm, să fructificăm. Repetiţia 
temătoare înseamnă moarte. Acela care îşi îngroapă talentul, banul lui de aur, 
este condamnat să-l piardă Mai bine o inventivitate şireată ca a iconomului 
necinstit care, pentru a-şi face prieteni, le reduce datornicilor stăpânului său 
obligaţiile faţă de acesta „Căci tot celui ce are [viaţă, credinţă, rodnicie] i se 
va da, iar de la cel ce n-are şi ce are i se va lua" (Mat. 25, 29). Singura realitate 
este persoana participantă la forţa creatoare a lui Dumnezeu şi deci capabilă 
să comunice cu alţii şi să binecuvânteze toate lucrurile. Iertarea este, prin 
definiţie, gratuită Nici nu se măsoară, nici nu se merită Lucrătorul din ceasul 
al unsprezecelea primeşte acelaşi salariu ca cel de la prima oră „Şi ne iartă nouă 
greşelile noastre, precum şi noi iertăm greşiţilor noştri" se cere în Tatăl Nostru, 
rugăciunea pe care Isus le-a spus-o ucenicilor săi. Noi datorăm lui Dumnezeu 
totul, ceilalţi nu ne datorează nouă nimic. Totul să fie taină şi iubire, totul să 
fie iertare, libertate în iertare! 

Iertarea produce în om - şi o aprofundează la nesfârşit - învârtoşarea inimii, 
chemarea deprofundis, încrederea şi smerenia care fac din fiecare om un fiu al 
împăratului, în Hristos şi sub puterea arzătoare a Duhului Sfânt. Căci prin 
învârtoşarea inimii însăşi viaţa lui Hristos, Duhul Sfânt, urcă în noi, smul¬ 
gând - putem participa la aceasta - învelişurile uscate, toată această moarte 
amestecată cu dorinţa noastră fundamentală 

La întrebarea: „Cine este aproapele meu?", Isus răspunde prin parabola 
samariteanului milostiv şi astfel răstoarnă întrebarea: „Cine, a întrebat el, s-a ară¬ 
tat a fi aproapele?...“ Dumnezeu, în Hristos, devine aproapele omului, pentru 
ca acesta, la rândul lui, să devină aproapele fraţilor săi. „Fiţi milostivi, precum şi 
Tatăl vostru este milostiv" (Luc. 6,36). „Iubirea nebună" a lui Dumnezeu pentru 

om, ca să reluăm expresia folosită de Maxim Mărturisitorul, precedă şi zădărni¬ 
ceşte orice merit, dar devine un izvor nesecat de veghe şi de inspiraţie. Presimţim 
că ceilalţi au o existenţă lăuntrică precum a noastră, refuzăm să-i reducem la vreo 
explicaţie, la vreo condamnare, oricare ar fi aceasta; „N u judecaţi şi nu veţi fi jude¬ 
cau* (Luc. 6, 37). Atunci omul participă în generozitatea nebună a lui Dumnezeu; 

Oricui îţi cere, dă-i; şi de la cel care ia lucrurile tale, nu cere înapoi (Luc. 6, 30). 

Daţi şi vi se va da [...]; cu ce măsură veţi măsura, cu aceeaşi vi se va măsura 
(Luc. 6, 38). 

Ci iubiţi pe vrăjmaşii voştri şi faceţi bine şi daţi cu împrumut, fără să nădăjduiţi 
nimic în schimb, şi răsplata voastră va fi multă şi veţi fi fiii Celui Preaînalt, că El 
este bun cu cei nemulţumitori şi răi (Luc. 6, 35). 

Fericirile 5 învăţate de Isus pe munte (Mat. 5, 3-12) îl descriu pe el însuşi, 
evocă relaţia sa infinit de lucidă şi de iubitoare cu fiecare persoană, denunţul 
său - mai aspru la Luca (6,24-26) - la adresa celor bogaţi, a celor ce se bucură, 
a tuturor celor mulţumiţi şi plini de ei înşişi, taina „euharistică“ a lucrurilor. 
Dacă Persoana şi destinul lui Isus reprezintă Fericirile, nu trebuie să încercăm 
să ne armonizăm cu ele într-o manieră voluntaristă, ci să ne dăruim Aceluia 
care este izvorul lor şi Dumnezeul lor. 

Veniţi la Mine toţi cei osteniţi şi împovăraţi şi Eu vă voi odihni pe voi. / Luaţi 
jugul Meu asupra voastră şi învăţaţi-vă de la Mine, că sunt blând şi smerit cu inima 
şi veţi găsi odihnă sufletelor voastre. / Căci jugul Meu e bun şi povara Mea este 
uşoară (Mat. 11,28-30). 

Ase odihni, ase „re-pune“* înseamnă ase odihni în mod dublu, în divin 
şi în omenesc. 

Pe Isus cel paradoxal, cel de neclasat - creştinii, bisericile chiar nu au făcut 
altceva decât să încerce a-1 clasifica, a escamota în el umanul sau divinul. El 

5. „Fericiţi cei săraci cu duhul, că a lor este împărăţia cerurilor. 

Fericiţi cei ce plâng, că aceia se vor mângâia. 

Fericiţi cei blânzi, că aceia vor moşteni pământul. 

Fericiţi cei ce flămânzesc şi însetează de dreptate, că aceia se vor sătura. 

Fericiţi cei milostivi, că aceia se vor milui. 

Fericiţi cei curaţi cu inima, că aceia vor vedea pe Dumnezeu. 

Fericiţi făcătorii de pace, că aceia fiii lui Dumnezeu se vor chema. 

Fericiţi cei prigoniţi pentru dreptate, că a lor este împărăţia cerurilor. 

Fericiţi veţi fi voi când vă vor ocărî şi vă vor prigoni şi vor zice tot cuvântul rău 

împotriva voastră, minţind din pricina Mea. 

Bucuraţi-vă şi vă veseliţi, că plata voastră multă este în ceruri, că aşa au prigonit 

pe proorocii cei dinainte de voi.“ 
* Joc de cuvinte în limba franceză: poser, „a pune“, şi se reposer (în text re-poser ), 
„a se odihni" (n. tr.). 

îi alungă cu biciul pe vânzătorii de la Templu, dar lui Petru îi spune să pună 
sabia în teacă El repune în circuit iertarea paradiziacă a iubirii omeneşti, dar 
eliberează legăturile familiale: lasă-i pe morţi să-şi îngroape morţii; acela care 
îi iubeşte pe ai săi mai mult decât pe mine nu este vrednic de mine, căci ei 
nu sunt ai săi. Nu relaţia trebuie respinsă, ci natura ei, care trebuie schimbată, 
suprimând adjectivul posesiv: femeia mea, copiii mei... El oferă drept ideal, 
drept chemare, căsătoria indisolubilă însă ea este un dar care respinge pomeia, 
adică obiectivarea erosului în afara relaţiei personale. El apare în mod suveran 
liber în faţa ispitelor în care se exprimă ispita fundamentală a morţii, ispitele 
averii, puterii, fricii, erosului: căci, purtând în el întreaga umanitate, pe cea 
feminină ca şi pe cea masculină, el este plin de iubirea Tatălui faţă de fiecare 
fiinţă vie şi pentru toţi. în el nu există nici o perversitate: îi respectă atât de 
mult pe ceilalţi, încât se lasă răstignit pentru ei. 

Exemplul său, mesajul său conturează astfel nu o anti-morală ci o su- 
pra-morală, inspiraţia şi energia care fac posibilă crearea vieţii, dreptăţii şi 
frumuseţii. Acestea dau posibilitatea de a te transforma, de a împărţi în sine 
ţapii şi iezii, căci el a venit pentru a-i salva pe cei pierduţi. Ar trebui probabil 
să spunem despre creştinism că este chemat, în special în zilele noastre, după 
atâtea trădări, să constituie „religia religiilor" şi, în acelaşi timp, „criza oricărei 
religii". El nu trebuie să fie nici reprezentare a culturii şi a societăţii într-o formă 
„holistă", totalitară, nici „religie" cu sensul de compartiment al existenţei 
umane, printre multe altele. El este o lumină conflictuală - „fericiţi veţi fi când 
vă vor ocări" -, dar care luminează în profunzime toate aspectele existenţei, o 
lavă pe care oamenii şi, de asemenea, oamenii Bisericii încearcă să o pietrifice, 
care însă le scapă mereu, şi, prin comuniunea cu sfinţii, aceşti păcătoşi care 
acceptă să fie iertaţi îşi continuă drumul spre împărăţia lui Dumnezeu - această 
împărăţie care, în mod paradoxal, este deja aici. întrebat „când va veni împărăţia 
lui Dumnezeu?", Isus le-a răspuns: „împărăţia lui Dumnezeu nu va veni în chip 
văzut Şi nici nu vor zice Iat-o aici sau acolo. Căci, iată, împărăţia lui Dumnezeu 
este înăuntrul vostru" - se poate traduce şi „printre voi", căci omul locuit de 
împărăţia lui Dumnezeu este o existenţă în comuniune (Luc. 17, 20-21). 

Isus sugerează împărăţia lui Dumnezeu prin parabole. Ea este perla cea 
fără de preţ, tezaurul care a fost descoperit - şi suntem gata să dăm totul pentru 
a cuceri acest câmp, acest loc. O sămânţă care creşte fără întrerupere. Cea mai 
mică dintre toate seminţele, care devine un copac înrădăcinat bine în pământ 
şi în cer, pe ramurile căruia se aşază păsările şi îngerii. (Neliniştea femeii sărace 
care caută banul pierdut simbolizează neliniştea lui Dumnezeu: „Adam, unde 
eşti?", „Petru, Mă iubeşti?" Bucuria găsirii banului este bucuria lui Dumnezeu 
atunci când l-a găsit pe omul rătăcit, care are totuşi chipul şi înfăţişarea lui, 
precum banul poartă chipul împăratului. Parabola mielului pierdut evocă 



30 RELIGIILE LUMII 


omenirea adunată de Păstorul cel Bun şi Sfântul Şir al îngerilor credincioşi. 
Parabola fundamentală - a fiului risipitor - revelează iubirea plină de respect 
a Tatălui care îl lasă pe fiul său să plece liber, dar aleargă în calea lui atunci 
când se întoarce şi respinge uscăciunea inimii fiului mai mare, care, gelos, se 
simte insultat în conştiinţa lui de om al datoriei împlinite, care crede că îşi 
cumpără mântuirea cu meritele sale. 

Astfel evocată, împărăţia lui Dumnezeu, dacă este deja în noi sau printre 
noi - trebuie să spunem că o pregătim sau că trebuie să o căutăm mereu, 
imagine a lavei ascunse sub pietriş? -, poate să vină sau să se dezvăluie deplin 
în modul cel mai neaşteptat, ca un hoţ care vine pe furiş în plină noapte. 
„Vegheaţi deci, căci nu ştiţi când va veni Stăpânul casei!“ A veghea, a se deştepta 
înseamnă să vindeci ochiul de inimă care, în efracţia clipei, anticipare a marii 
efracţii finale, percepe o rază a împărăţiei lui Dumnezeu. „Luminătorul trupului 
este ochiul; de va fi ochiul tău curat, tot trupul tău va fi luminat 1 ' (Mat 6, 22). 

Parabola Judecăţii viitoare, din capitolul 25 al Evangheliei după Matei 
(35—40), îl identifică pe Hristos cu întreaga omenire, pe Isus cu fiecare om 
care suferă: 

Căci flămând am fost şi Mi-aţi dat să mănânc; însetat am fost şi Mi-aţi dat să 
beau; străin am fost şi M-aţi primit: / Gol am fost şi M-aţi îmbrăcat; bolnav am 
fost şi M-aţi cercetat; în temniţă am fost şi aţi venit la Mine. / Atunci drepţii îi vor 
răspunde, zicând: Doamne, când Te-am văzut flămând şi Te-am hrănit? Sau însetat 
şi Ţi-am dat să bei? / Sau când Te-am văzut străin şi Te-am primit, sau gol şi Te-am 
îmbrăcat? Sau când Te-am văzut bolnav sau în temniţă şi am venit la Tine? / Iar 
împăratul răspunzând va zice către ei: Adevărat zic vouă, întrucât aţi făcut unuia 
dintr-aceşti fraţi ai Mei, prea mici, Mie Mi-aţi făcut. 

în Isus Hristos, de atâtea ori necunoscut, „omul este taina lui Dumnezeu 
pentru om“. Iubirea lucrătoare se hrăneşte din rugăciunea vigilentă şi discretă: 

Tu însă, când te rogi, intră în cămara ta şi, închizând uşa, roagă-te Tatălui tău, 
Care este în ascuns, şi Tatăl tău, care vede în ascuns, îţi va răsplăti ţie (Mat. 6, 6). 


O INTERPRETARE A ÎNVIERII 

Până în secolul al XlX-lea, nu întâlnim îndoieli la creştini cu privire la 
autenticitatea datelor despre înviere oferite de Scripturi. De cele mai multe 
ori, aceasta era prezentată sărăcăcios, ca reanimarea unui cadavru, şi sarcasmele 
„secolului Luminilor" au avut, din acest punct de vedere, un caracter elibe¬ 
rator. Adevărata problemă a apărut atunci când o ştiinţă, ea însăşi „pre-critică“, 

a postulat că nu există nici o altă realitate în afara lumii simţurilor şi a măsurii. 
„Minunea" şi deci şi învierea, care este minunea minunilor, trebuiau a priori 
să fie negate. Teologia „liberală" a secolului al XlX-lea s-a dezvoltat în acest 
Univers fără taine, „palatul de cristal" despre care vorbeşte Dostoievski. Nu 
există interes decât pentru Isus Hristos din istorie, bărbatul din Nazaret, blând 
propovăduitor al moralei sau mesia politic a cărui aventură s-a terminat cu 
eşecul de pe Cruce. 

Dar Evangheliile sunt o ţesătură de semne şi enigme. Nevăzutul pătrunde 
aici în mod intim văzutul, ca într-o icoană; conştiinţa, sugerată de Isus, a 
identităţii sale divine este atât de clară, încât trebuiau neglijate fragmente 
întregi, dacă cineva voia ca din ele să nu rămână decât o istorie raţional garan¬ 
tată La limită, poate ca un semn pentru altceva, istoria însăşi dispărea Isus 
nu mai era decât o fantomă 

Aici intervine Bultmann 6 . Lăsându-1 puţin mai la o parte pe Isus al 
istoriei, el a descifrat în „mitul" învierii evenimentul credinţei, trăit de 
primele comunităţi, sensul dat de credinţa lor Răstignirii. Lumea rămânând 
ceea ce este, supusă „legilor" pe care le analizează ştiinţa, învierea se identifică 
cu credinţa, după o interpretare „existenţială" a acesteia (pentru Heidegger, 
un existenţial este o structură de existenţă). 

Astăzi, în exegeza occidentală, în care demersul istorico-critic este mai 
limpede, continuitatea între Isus al istoriei şi Hristos al credinţei nu mai este 
negată, dar învierea, de cele mai multe ori, şi-a pierdut dimensiunea onto¬ 
logică, panumană, cosmică pe care o avea pentru primii creştini şi pe care au 
aprofundat-o Părinţii Bisericii. Sărăcia de idei este uneori atât de mare, încât 
cineva ca Eugen Drewermann crede că ar putea „re-fermeca“ creştinismul 
dând evenimentelor majore ale Evangheliei un înţeles oniric. 7 Dar este vorba 
de acelaşi dualism între simbolizat şi simbolizam, între visul liniştitor şi 
realitatea care rămâne supusă fatalităţilor chinuitoare, în aşa fel încât eu pot 
să dau învierii mele un sens psihologic, dar Hristos nu poate învia... 

Am vrea să evocăm aici presupunerile hermeneuticii ecleziastice în 
viziunea originală şi patristică, viziune actualizată în contextul modernităţii 
de filozofii religioşi ruşi, ca Berdiaev... 

După cei mai mulţi dintre Părinţii Bisericii, fiinţa creată din nimic este 
potenţial tainică şi această taină cosmică trebuie să se desăvârşească prin 
comuniunea oamenilor cu Dumnezeu. Materia împietrită, extra-pusă, nu este 
altceva decât orbirea, împietrirea, prin propria noastră orbire şi prin duritatea 
inimii noastre, a creaţiei modelate în lumina începutului. Lumină pe care o 

6. Vezi în special Jesus, mythologie et demythologisation, Paris, Le Seuil, 1968. 

7. E. Drewermann, La Parole qui guerit, Paris, Le Cerf, 1991. 

presimte fizica contemporană, a cărei nostalgie o are arta şi care, cu toată „îm¬ 
brăcămintea din piele“ (Fac. 3, 21), străluceşte câteodată prin „fereastra 
privirii" 8 . „Zidurile închisorii noastre, categoriile epistemologice adică, spaţiul 
care zdrobeşte, timpul care distruge, legea de identitate, toate acestea sunt 
instituite prin refuzul cu care am răspuns Tatălui." 9 Fiinţa creaţiei a devenit 
bolnavă, prin fisurile ei pătrunde neantul căruia libertăţile îngerilor căzuţi îi 
dau o consistenţă paradoxală. Or investigaţia ştiinţifică şi legile decelate de ea 
sunt incluse în boala pe care aceste legi o exprimă şi o limitează în acelaşi timp. 

Ceea ce multiformul Adam nu a ştiut să realizeze, Hristos, noul Adam, 
desăvârşeşte şi ne deschide, în acelaşi Trup eclezial, posibilitatea de a-1 desăvârşi 
în perspectiva împărăţiei lui Dumnezeu. Hristos apare pe pământ nu ca o 
existenţă individuală care vede în lume o pradă şi devine prada „acestei lumi", 
ci ca persoana perfectă, pentru că este o existenţă în comuniune asumându-şi 
în întregime omenirea. O individualitate umană eliberată de orice limită, 
pentru că este a unei Persoane divine. De aceea, fiind conţinut într-un punct 
din spaţiu şi din timp, Hristos le conţine în realitate şi le transformă în drumuri 
de întâlnire. Trupul său, ţesut din toată materia cosmică, umanitatea sa, care in¬ 
staurează „Omul unic" al intenţiei divine —Adam Kadmon al misticii iudaice -, 
devin, prin atitudinea lui constant „euharistică", trup, umanitate de jertfa şi de 
comuniune. în el, în jurul lui, lumea accede la modalitatea ei „pneumatică": 
Van Gogh trece în sfârşit dincolo de poarta soarelui. „Minunile" din Evanghelie 
nu sunt fapte uimitoare - Bultmann distinge, pe drept, între Wunderş i Mirakel -, 
ci ele anticipează venirea împărăţiei lui Dumnezeu. 

„Nimic dintr-un corp, scria Grigorie de Nyssa, nici forma lui, nici culoarea 
lui, nici alte atribute luate în ele însele nu constituie corpul respectiv, ci doar 
ceea ce poate fi înţeles. Totuşi syndrome («reunirea lor») devine un corp." 10 
Grigorie nu opune aici sensibilul şi inteligibilul într-o perspectivă elenistică, 
fiindcă el atribuie o anumită materialitate şi inteligibilului, în raport cu care 
Dumnezeu este radical transcendent. El vrea să spună că materia sensibilă nu 
este altceva decât concretizarea materiei luminoase pătrunse de Duhul Sfânt, 
reunire mai mult sau mai puţin opacă în funcţie de starea spirituală a omului. 

Minunea nu abrogă defel „legile naturii", ci transformă sfera spirituală 
în care se găseşte aceasta din urmă. Ea dărâmă zidul de separaţie care, izolând 
lumea de ceea ce este divin, o întoarce către neant, permite vieţii eristice să 
intervină. „într-o cameră închisă, scrie Berdiaev, acţionează anumite forţe, 

8. Cf. Claude Vigee, La Faille du regard. Paris, Flammarion, 1987. 

9. N. Berdiaev, Filozofia libertăţii , Moscova, Ed. Puţi, 1911, p. 56. 

10. Grigorie de Nyssa, Despre suflet şi înviere , PG 46, 124 C. 



CREŞTINISMUL 33 


după reguli pe care le putem studia Din acţiunea imanentă a acestor forţe 
nu poate proveni nimic insolit; dar dacă zidurile sunt dărâmate deodată, dacă 
energiile unei realităţi mai vaste pătrund în cameră, atunci poate avea loc ceva 
insolit care va fi «miraculos» pentru aceia care consideră că Universul se reduce 
la camera respectivă. Lumea întreagă este o astfel de cameră închisă în care 
acţionează în mod regulat forţe date. Aceste forţe nu pot provoca minunea 
într-un mod imanent. Dar energiile divine pot intra năvalnic în camera 
închisă bine a lumii repudiate; atunci lumea se transfigurează în ele.. .“ n 
Hristos este acela în care se dărâmă zidurile şi intervin energiile divine. 
Totul a fost creat de şi în Cuvânt, Logosul, marea Raţiune divină, pentru a 
se desăvârşi în înviere. Aceasta nu este reanimarea unui cadavru, ci germenele 
sau împlinirea voalată a transfigurării lumii. în Hristos, boala fiinţei create 
îşi găseşte leacul, „victorie a forţelor harului asupra forţelor dătătoare de 
moarte ale naturii decăzute" 12 . Ceea ce nu înseamnă abrogarea exterioară a 
legilor „naturale": după aceste legi, moartea continuă să omoare. Contrarul 
va desfiinţa spaţiul credinţei, adică al libertăţii, dar credinţa deschide omul 
pentru victoria vieţii. „Nu credinţa se naşte din minune - ar fi aici una din 
ispitele majore respinse de Hristos -, ci minunea este dată credinţei." 13 

Minunea învierii, într-adevăr, se face fără violenţă. Ea se revelează numai 
aceluia care crede şi care iubeşte. Hristos a murit pe cruce, o moarte de sclav: 
acesta este faptul cunoscut de lume. Dar că Hristos ar fi înviat, extirpând 
rădăcina răului, adică moartea, nu poate constitui un fapt constrângător, o 
dovadă. Trebuie să-l iubeşti pe Hristos ca să se dezvăluie minunea învierii. 
Astfel învierea are loc totodată în istorie şi în vremea din urmă: „Un 
eveniment în acest timp şi în această lume, dar în acelaşi timp un eveniment 
care impune un sfârşit şi o limită acestui timp şi acestei lumi." 14 

Putem găsi o expresie cvasioriginală a evenimentului în scurtele mărturisiri 
de credinţă pe care le inserează Pavel în Epistolele sale: 1 Tes. 1, 10; Rom. 
10, 9 şi, mai ales, 1 Cor. 15, 3-8: 

Căci v-am dat, întâi de toate, ceea ce şi eu am primit, că Hristos a murit pentru 
păcatele noastre, după Scripturi; / Şi că a fost îngropat şi că a înviat a treia zi, după 
Scripturi; / Şi că S-a arătat lui Chefa, apoi celor doisprezece; / In urmă S-a arătat 
deodată la cinci sute de fraţi, dintre care cei mai mulţi trăiesc până astăzi, iar unii 
au şi adormit; / După ceea ce s-a arătat lui Iacov, apoi tuturor apostolilor; / Iar la 
urma tuturor, ca unul născut înainte de vreme, mi S-a arătat şi mie. 

11. N. Berdiaev, op. cit., p. 52. 

12. Id., p. 53. 

13. Id, p. 51. 

14. Giinter Bornkamm, Qui estJesus de Nazareth?, Paris, Le Seuil, 1973, p. 211. 

Este caracteristic faptul că Pavel adaugă la lista aceasta stereo tipizată şi 
propria lui atestare, viziunea lui Hristos slăvit într-o experienţă inseparabil 
personală şi eclezială. Kerygma - mesajul - primelor comunităţi se naşte în 
acelaşi timp din mărturia apostolilor şi din experienţa „pneumatică" a Bisericii, 
într-o Cincizecime continuă, cum precizează Faptele Sfinţilor Apostoli. Paralel 
cu acest limbaj de anunţare, în marile Epistole ale Sfântului Apostol Pavel, în 
pastorale* şi în întâia Epistolă Sobornicească a Sfântului Apostol Petru găsim 
un limbaj imnic (şi aici este vorba de citate) care celebrează amploarea pan- 
umană şi cosmică a învierii: „coborâre" victorioasă în iad şi „slăvire" a aceluia 
în care dăinuieşte tot şi care, întrupat, omorât, a umplut până şi moartea de 
lumina lui: 

Pentru aceea zice [formulă care introduce un citat]: „Suindu-Se la înălţime, a robit 
robime şi a dat daruri oamenilor." / Iar aceea că: „S-a suit" - ce înseamnă decât că 
S-a pogorât în părţile cele mai de jos ale pământului? / Cel ce S-a pogorât, Acela 
este Care S-a suit mai presus de toate cerurile, ca pe toate să le umple (Ef. 4, 8-10). 

Venirea femeilor la mormântul lui Isus este atestată de cele patru Evanghelii, 
care par să amintească aici unele tradiţii foarte vechi. Apoi au venit Petru şi 
„celălalt ucenic", adică Ioan: ei au constatat că „giulgiurile" care înfaşurau tru¬ 
pul rămăseseră pe jos în mormântul gol, crisalidă abandonată, ca şi „mahrama", 
care era „la o parte, într-un loc" (Ioan 20, 7). Când analizăm povestirile, cărora 
Biserica le-a respectat relativa diferenţiere, apare un acord fundamental: 
evenimentul s-a produs foarte devreme, la sfârşitul nopţii, când lumina abia 
apare Viziunea îngerilor înseamnă comunicarea cerescului cu pământescul. 

Istoricul trebuie să recunoască, mi se pare, că femeile au venit la mormântul 
lui Isus şi nu au găsit trupul acestuia Nu este vorba de o dovadă care constrânge: 
unii, povesteşte Matei, au afirmat că trupul fusese furat; unii exegeţi con¬ 
temporani au sugerat o descompunere ultrarapidă. în vreme ce o evanghelie 
apocrifa, ca aceea numită „după Petru", descrie ieşirea lui Hristos din 
mormânt ca pe un eveniment fenomenal, reprezentabil, Evangheliile canonice 
arată doar piatra dată la o parte, mormântul nu doar gol, ci plin de o lumină 
cerească, femeile buimăcite: un semn, un simbol, de asemenea, căci lumea, 
de atâta vreme pecetluită de moarte, este de acum înainte un mormânt gol. 
Semnul pare să fie acela al unei absenţe prin exces de prezenţă, totul sugerând 
o persoană vie, mai vie decât viaţa noastră amestecată cu moartea Faţă de 

* Referindu-se la Epistolele Sfântului Apostol Pavel, exegeza Noului Testament le 
clasifică sub denumirea de „mari epistole" pe următoarele: Epistola către Galateni, întâia 
şi a doua Epistolă către Corinteni, Epistola către Romani, iar sub cea de „pastorale", pe 
următoarele: întâia şi a doua Epistolă către Timotei şi Epistola către Tit (n. tr.). 

Lazăr şi de ceilalţi „sculaţi" despre care vorbesc Evangheliile, Hristos nu este 
adus la condiţia „acestei lumi", în care cineva, chiar şi readus la viaţă, trebuie 
să moară încă o dată. Triumful lui este asupra acestei condiţii: iadul a fost 
învins, lumii morţii, reprezentată de mormântul închis, i-a fost distrusă 
încuietoare^ îngerii se află aici, nu mai este nici o separaţie între cer şi pământ: 
„De ce căutaţi pe Cel Viu între cei morţi?" (Luc. 24, 5). In textul lui Ioan, 
îngerul îi spune cu mare blândeţe Măriei Magdalena: „Femeie, de ce plângi?"... 

In aceste apariţii pe care le descriu Evangheliile şi pe care le atestă lista 
comunicată lui Pavel, Cel înviat nu se impune ca un obiect. Prezenţa lui nu 
este nici o viziune pur subiectivă, mai mult sau mai puţin halucinantă. Un 
necunoscut foarte real este acolo, pe care Maria Magdalena îl ia drept grădi¬ 
nar - grădina paradiziacă din jurul mormântului gol, Grabengarten, cum 
spun germanii. Un necunoscut foarte real, pe care pelerinii din Emaus îl iau 
drept un călător informat greşit. Cât despre Apostoli, reveniţi la meseriile lor 
şi pescuind pe lac, când îl văd pe Isus pe mal nu-1 recunosc: „Dar ucenicii 
n-au ştiut că este Isus" (Ioan 21,4). Şi asta pentru că El era „în alt chip", se 
spune la sfârşitul Evangheliei după Marcu (Marc. 16, 12), un adaos care 
rezumă multe date ale Evangheliilor. Atunci „recunoaşterea" survine din deş¬ 
teptarea relaţiei personale, în câmpul deja eclezial al koinoma („comuniune"): 
pe malul lacului, prin invitaţia de a mânca peştii, la Emaus, prin împărţirea 
pâinii pregătite de convivi, şi vocea care, comentând Scriptura, îmbrăţişa 
inimile, în Grădină, doar prin chemarea: „Maria! întorcându-se, aceea I-a zis 
evreieşte: Rabuni! (adică învăţătorule)" (Ioan 20, 16). Peştele şi pâinile, masa 
împărţită cu ceilalţi reiau şi anticipează Euharistia. Ucenicii, prietenii trec de 
la Hristos cu ei la Hristos în ei şi între ei sau, mai degrabă, de la ei cu Hristos 
la ei în Hristos, acest „în", acest „locaş" sugerând rolul Duhului Sfânt însuşi: 

Că Dumnezeu ar fi înveşmântat natura noastră, iată un fapt care nu are nimic 
straniu sau extravagant pentru spiritele care nu-şi fac o idee prea meschină despre 
realitate. Cine ar fi destul de slab de fire pentru a nu crede că Dumnezeu este totul, 
având în vedere Universul: că El se înveşmântează în Univers şi, în acelaşi timp, 
îl conţine şi este în el? Tot ce există depinde de Acela care există, nimic nu poate 
exista care să nu posede existenţa în sânul Aceluia care este. Dacă deci totul este în 
el, dacă el este în tot, de ce să te ruşinezi de credinţa care ne învaţă că Dumnezeu a 
luat naştere într-o zi în condiţia umană? [...] El s-a amestecat cu fiinţa noastră ca să 
o îndumnezeiască prin contactul cu el, după ce a smuls-o morţii. [...] Căci învierea 
sa devine pentru neamul muritor principiul întoarcerii la viaţa nemuritoare. 15 


15. Grigorie de Nyssa, Marele cuvânt catehetic , 25, PG 45, 65-68. 

TRIDUUM (VINEREA, SÂMBĂTA, DUMINICA PAŞTILOR) 

Nu putem înţelege aceste trei zile - vineri, sâmbătă, duminică - în care 
s-au desfăşurat moartea şi învierea lui Hristos fără să evocăm „căderea", piesa 
esenţială a mecanicii creştine, spunea Peguy: „căderea" permanentă, o stare, 
o constatare şi deci „dintru început", mai puţin totuşi decât „paradisul". 
Trebuie să înţelegem toate aceste cuvinte nu în spaţiu şi timp, ci în topologia 
sufletului. Trebuie să constatăm, din prologul la Evanghelia după Ioan, că 
orice om care vine în lume este luminat de „lumina vieţii"; iadul însă nu 
primeşte lumina, dar nici nu o poate distruge (verbul katalambano are aceste 
două sensuri). Caracterul finit este închis în sine însuşi şi chiar şi dinamismul 
„chipului" (omul „după chipul" lui Dumnezeu), lovindu-se de acest zid, 
ricoşează în idolatrie. Viaţa intervine în moarte, în sensul global al termenului. 
Iar „teama ascunsă de moarte" (Maxim Mărturisitorul 16 ) dă naştere orgoliului 
şi avariţiei, abaterea de la normă se transformă în îngâmfare ontică, crimă 
şi sinucidere. Aşa se amestecă în existenţa noastră nostalgia paradisului, 
câteodată chiar parfumul acestuia, cu experienţa foarte reală a morţii şi a 
infernului. Isus îşi asumă condiţia noastră pentru a transforma orice fel de 
moarte în înviere. In el se redeschide „paradisul": „astăzi vei fi cu Mine în 
rai", îi spune tâlharului răstignit alături de el (Luc. 23, 43). 

In mistica şi în arta sa, Occidentul a cercetat, într-un mod incomparabil, 
ceea ce Bernanos numea taina „sfintei Agonii" de pe Muntele Măslinilor şi 
cea a Crucii de pe Golgota. Intr-o carte consacrată în întregime acestei teme, 
Dumnezeu Răstignit, Jiirgen Moltmann a remarcat că, „judecate prin prisma 
strigătului către Dumnezeu al lui Isus pe moarte, schiţele teologice se risipesc 
rapid prin inadecvarea lor " 17 . V om reţine deci doar dovezile de extaz. Teologia 
nu este absentă, numai că invită la tăcere. 

Toţi cei care au privit cu atenţie Crucea au văzut în această kenosis ls ultimă 
a lui Hristos, a Cuvântului întrupat, apogeul, atins prin această înjosire în care 
Cel Preaînalt devine Cel Preacăzut, iubirii lui pentru oameni. Dumnezeu, 
făcut om, moare cu moartea tuturor oamenilor. Conştiinţa sa divino-omenească, 
spune Maurice Blondei, se încarcă de toate conştiinţele şi subconştiinţele 
umane, „ca argintul din spoitura de oglindă", şi, prin acest transfer uimitor, 
Hristos devine „universalul stigmatizat de mizeriile şi de durerile umane" 19 . 
Simone Weil a văzut în Patimile lui Isus împlinirea miturilor în care mor zeii 

16. Maxim Mărturisitorul, Răspunsuri către Talasie, răspunsul 61, PG 90, 633 D. 

17. J. Moltmann, Le Dieu crucifie, Paris, LeCerf, 1974, p. 179. 

18. Umilire, decădere, golire lăuntrică. 

19. M. Blondei, Histoire et Dogme, Paris, PUF, 1958, p. 226. 

însângeraţi, precum şi reluarea temei socratice a celui Drept persecutat. Cum 
să ne uimească aşa ceva, dacă ne aducem aminte - cu spiritualitatea rusă, mai 
ales - că „Mielul este omorât de la începutul lumii“? Crucea, arată tot Simone 
Weil, reprezintă sinteza dintre durerea fizică, suferinţele sufletului, degradarea 
socială: supliciul, abandonul moral complet, dispreţul. 20 Neliniştea morţii 
devine mai intensă ca efect al prieteniei trădate şi al excluderii sociale împinse 
până la infamie, căci spune Biblia : „blestemat este înaintea Domnului tot cel 
spânzurat pe lemn“ (Deut. 21, 23). „Orice fel de nelinişte este cuprinsă în 
neliniştea mântuitoare a lui Dumnezeu." 21 Căci Ghetsimani şi Golgota ex¬ 
primă o taină a iertării şi a iubirii: moartea lui Dumnezeu înglobează toate 
singurătăţile la ceasul ultimei separări. 

In cursul existenţei sale pământeşti, Hristos era viaţă pură, Iară nici cea mai 
mică urmă de moarte. Noi ne naştem pentru a muri, el - pentru a înmulţi 
viaţa, nu prin naştere fizică, el însuşi este supus morţii, dar prin naştere 
spirituală. Nimic nu-1 separa de Tatăl al cărui Duh Sfânt îl ducea. Toate 
situaţiile noastre de moarte şi de iad le lua asupra lui printr-o solidaritate 
ontologică cu noi. Singur, el a ştiut cu adevărat ce înseamnă moartea, căci i-a 
măsurat prăpastia, am putea spune, „din exterior" şi „din interior" în acelaşi 
timp. El, care i-a putut spune Martei: „Eu sunt învierea şi viaţa", se lasă de 
bunăvoie omorât şi moare înglobând şi depăşind toate morţile omeneşti, 
pentru că însuşi Dumnezeu moare în el. Se impune din nou aici meditaţia 
tragică pe care ne-o împărtăşeşte Simone Weil: „El însuşi [Dumnezeu] a mers, 
pentru că nimeni altcineva nu ar fi putut-o face, la distanţa maximă, distanţa 
infinită [...]. Această distanţă infinită între Dumnezeu şi Dumnezeu, supremă 
durere sfâşietoare, durere fără de asemănare cu vreo altă durere, minunăţie a 
iubirii, aceasta este Răstignirea. Nimic nu poate fi mai departe de Dumnezeu 
decât ceea ce a devenit nenorocire." 22 

Strigătul de pe Cruce - „Eli, Eli, lama sabachtani“, „Dumnezeul Meu, 
Dumnezeul Meu, pentru ce M-ai părăsit?" - nu a încetat să răsune, ca şi cum 
între Dumnezeu şi Dumnezeu adevărat, între Tatăl, izvor al divinităţii, şi 
Celălalt al Său în Unitate, Fiul său întrupat, se intercala zidul disperării noastre. 
Părăsirea lui Dumnezeu, absenţa lui resimţită constituie propriu-zis iadul. 
„Mi-e sete", mai spune Isus, fapt ce ne trimite la Psalmul 21: „Uscatu-s-a ca 
un vas de lut tăria mea, şi limba mea s-a lipit de cerul gurii mele şi în ţărâna 
morţii m-ai coborât" (Ps. 21, 16). Dumnezeu Răstignit trăieşte omeneşte exilul 

20. S. Weil, Pensees sans ordre concernant Famour de Dieu, Paris, Gallimard, 1962, 
pp. 92-94. 

21. H. Urs von Balthazar, Le Cbretien Bernanos, Paris, Le Seuil, 1956, p. 448. 

22. S. Weil, Attente de Dieu, Paris, Ed. de la Colombe, 1950, p. 87. 

departe de Dumnezeu. Lui Dumnezeu îi este sete de om, care îl caută şi se 
depărtează de El, ridicând un „zid despărţitor". Isus prins în cuie pe acest zid 
spune: „Mi-e sete." îmbrăţişarea în veşnicie a Tatălui cu Fiul devine distanţa 
dintre cer şi iad. L-am auzit pe mitropolitul Antonie de Suroj spunând că 
Dumnezeu răstignit a fost pentru o clipă (cum să o măsori?) ateu. 

Şi iată Hristos al lui Velâsquez de la Prado, „Dumnezeu mort cu braţele 
deschise şi genunchii paraleli" (Pierre Jean Jouve), Fîristos vertical, neted ca 
alabastrul, o durere mută şi despuiată. 23 

O întreagă teologie occidentală - marcată de gândirea lui Anselm de 
Canterbury - a văzut în „meritele" lui Fîristos, dobândite în Vinerea Mare, 
baza mântuirii noastre. Este cunoscută puternica amprentă doloristă pe care 
această concepţie a lăsat-o în sensibilitatea populară, până la revolta modernă. 
Durere împinsă până la extazul erotic, după cum au arătat Bataille şi Jouve: 
Sfânta Caterina de Siena bea chiar din rană sângele care ţâşnea din inima 
străpunsă a lui Fîristos. Totuşi (sau deoarece) aici pătrunde concepţia arhaică 
a jertfei, atât de bine analizată de Rene Girard, „ofensa" adusă Tatălui fiind 
în sfârşit „reparată". 

Secolele al XlX-lea şi XX au insistat mai degrabă pe tema „morţii lui Dum¬ 
nezeu", temă hotărâtoare pentru epoca noastră. Pentru Hegel, „cuvântul dur" 
de pe Golgota este chiar inima creştinismului; el dă „conştiinţei nefericite" 
certitudinea că „însuşi Dumnezeu a murit" 24 . Nu este vorba de ateism, ci de 
subiectivarea radicală a unei „Vineri Mari speculative" care face posibilă dez¬ 
voltarea unui sistem construit pe schema crucială înstrăinare-reconciliere: şi 
totul repliat numai asupra istoriei, ceea ce a permis inversarea marxistă. 

Alţii, luând a la lettre concepţia lui Anselm de Canterbury, nemulţumiţi 
de ea, l-au diabolizat pe Tatăl (suntem aici aproape de sistemele gnostice ale 
primelor secole) şi au celebrat în Fîristos arhetipul omului răzvrătit. Pentru 
Ernst Bloch 25 , el este în mod unic Fiul Omului, omul în care retrăieşte şarpele 
din Facere şi care propovăduieşte revolta împotriva demiurgului. Fîristos este 
noul Prometeu, vestitorul, împotriva Tatălui, a „pleromului Duhului Sfânt". 
Bisericile, adaugă Bloch, au ridicat idolul, dar protestul creştinismului eretic 
nu a încetat niciodată, protestul omului care se opune lui Dumnezeu cel rău 
şi zice: „Iată, noi le facem pe toate" (Apoc. 21, 5). 

La fel, teologul german Dorothea Solie dezvoltă hristologia ca ateologie. 
Hristos şi omul care înţelege să-şi urmeze lucrarea nu pot fi decât atei. „Dacă 

23. Xavier Tilliette, La Semaine sainte des pbilosophes, Paris, Desclee, 1992, p. 18. 
Datorez mult acestei cărţi mici, dar admirabile. 

24. G.W. F. Hegel, Phănomenologie des Geistes [Fenomenologia spiritului , trad. rom. 
de Virgil Bogdan, Bucureşti, Editura Academiei, 1965, p. 441 - n. tr.]. 

25. E. Bloch, L 'Esprit de (utopie , Paris, Gallimard, 1971, pp. 329-331. 

Hristos ar reveni astăzi, ar fi ateu, adică el nu s-ar putea sprijini pe nimic altceva 
decât pe iubirea lui transformând lumea." 26 Dumnezeu este, dacă nu mort, 
cel puţin absent şi hristologia devine antropologie în virtutea acestei fraze: „Mie 
Mi-aţi făcut." 27 

Pentru filozoful italian Pietro Piovani, omul de astăzi, care este omul an¬ 
goasei, „se deşteaptă datorită ei în grădina Ghetsimani mai aproape ca oricând 
de extrema singurătate dureroasă a lui Hristos". Dumnezeul „cosmogoniilor 
teologizante" a murit, tranziţia se face de la acest Dumnezeu în surplombă, 
atotputernic, la Hristos, „pe urmele indicaţiilor lui Pascal". 28 

Dar poate că adevăratul Dumnezeu se revelează „în comuniunea jertfelnică 
a agoniei". Căci Pascal a notat, referitor la strigătul lui Isus pe Cruce: „Cuvintele 
acestea sunt pline de speranţă, şi nu de disperare, căci el spune: «Dumnezeul 
Meu, Dumnezeul Meu!» Or Dumnezeu nu este deloc un Dumnezeu al mor¬ 
ţilor şi nici al celor disperaţi." 29 Şi Psalmul 21, care începe chiar cu „Dumnezeul 
meu, Dumnezeul meu, ia aminte la mine, pentru ce m-ai părăsit?", se încheie 
cu certitudinea mântuirii: „Că n-a defăimat, nici n-a lepădat ruga săracului, 
nici n-a întors faţa Lui de la mine şi când am strigat către Dânsul, m-a auzit." 

După interpretarea originală, constantă în Răsărit, pe care o regăsim astăzi 
şi în Apus, în timpul strigătului totul se inversează. In Isus voinţa umană, care 
nu este absorbită deloc de voinţa dumnezeiască, aderă la aceasta cu toată 
disperarea: „nu ce voiesc Eu, ci ceea ce voieşti Tu“ (Marc. 14, 36); „Părinte, în 
mâinile Tale încredinţez duhul Meu", pe Golgota (Luc. 23, 46). Prăpastia 
morţii şi a infernului se volatilizează ca o picătură derizorie de ură în prăpastia 
infinită de iubire. Duhul ţâşneşte cu apa şi sângele din coasta străpunsă a lui 
Isus - apa botezului, sângele Euharistiei, vor spune Părinţii Bisericii - şi o 
sugerează deja Evanghelia după Ioan. Distanţa dintre Tatăl şi Fiul nu mai este 
locul infernului, ci Duhul. Este chiar sensul „coborârii", care este „ridicare". In 
vreme ce Jiirgen Moltmann consideră că moartea lui Isus „nu a fost o moarte 
frumoasă", că ea „a prezentat semnele spaimei celei mai profunde" 30 , Ioan, fără 
să ascundă ceva din abandonul şi singurătatea completă prin care Isus şi-o asumă 
şi o consumă pe a noastră, îl arată în măreţia lui, mare preot care comandă 
propria sa jertfa, împlinind în mod lucid, cu bună ştiinţă, mântuirea oamenilor. 

26. D. Soli, „Gibtes ein atheistisches Christentum?", în Evangelium und Geschichte 
in einer rationalisierten Welt , Trier, P. Ascher, 1969, p. 84. 

27. D. Solie, Atheistischan Gottglauben. Beitrăge zur Theologie , Olten, 1968, p. 75. 

28. R Piovani, OggettivazioneEtica eEssenzialismo, Neapole, Morano, 1981, p. 124. 

29. B. Pascal, Abrege de la vie deJesus, Paris, Desclee de Brouwer, 1992, nr. 279 [I], 
pp. 109-110. 

30. J. Moltmann, op. cit., p. 171. 

La fel Pavel a îndrăznit să-i aplice lui Dumnezeu noţiunea de kenosis, adică 
de adâncitură, de pustiire, de „gol“: „Ci S-a deşertat pe Sine [ekenosen], chip 
de rob luând, făcându-Se asemenea oamenilor, şi la înfăţişare aflându-Se ca un 
om, S-a smerit pe Sine, ascultător facându-Se până la moarte, şi încă moarte de 
cruce" (Filip. 2, 7-8). De cele mai multe ori - poate cu excepţia daoismului - 
divinul este evocat prin simbolul „plinului": bogăţie, abundenţă, putere, ceva 
căruia nu-i lipseşte nimic, o substanţă închisă şi densă care îşi este suficientă 
sieşi. Prin contrast, golirea exprimă stăruinţa iubirii. Plinul desemnează fiinţa, 
iar vidul, iubirea. Aşa cum a subliniat şi Jean-Luc Marion, Tatăl cel viu este 
„Dumnezeu fără fiinţă", El este iubire. Kenosis înscrie în istorie veşnica mişcare 
de iubire a Treimii. Nu degeaba citim prologul Evangheliei după Ioan, după 
ritul bizantin, în mijlocul nopţii de Paşte. „La început era Cuvântul" - început 
veşnic - „şi Cuvântul era [ridicat] la Dumnezeu" (Dumnezeul desemnează 
Tatăl), „şi Dumnezeu era cuvântul". Tensiune plină de iubire a Celuilalt către 
Unul, asumând de acum tot umanul pe Cruce, despre care Didahia - unul 
dintre cele mai vechi texte creştine - spune că este semnul ( semeion ) tensiunii 
extatice ( epektdseos ). 

Strigătului de pe Cruce îi urmează tăcerea. In Sâmbăta Mare, Dumnezeu 
este ascuns sub pământ, ultimul stadiu al kenosis. Tema fundamentală, atestată 
de Sfânta Scriptură, este tema coborârii în iad (Fapt. 2, 24 şi 31; I Petru 3, 
19 şi urm.; Rom. 10, 6-10; Efes. 4, 9). Hristos, scrie Nikolai Berdiaev, 
„coboară în iad", în întunericul de necercetat al libertăţii meonice (creată 
adică de neant, meon ). Urs von Balthazar comentează: „Misiunea proprie a 
lui Isus era aceea de a pătrunde, cu toată iubirea Tatălui, în timpul iadului, 
în totalul vid de iubire.. ,“ 31 , profunzimi pe care trebuie să fii îndrăzneţ să le 
cercetezi. „Poate că era nevoie de disperarea lumii moderne pentru a se aven¬ 
tura cineva aici. “ 32 

Tradiţia insistă în special pe aspectul victorios al acestei „coborâri" din care 
Răsăritul a făcut marea icoană a învierii. Cel înfăşurat în neobişnuita pace a 
„sâmbetei albe", spun ruşii (între „negrul" zilei de vineri şi „roşul" zilei de 
duminică), rămâne incandescent în Focul Duhului Sfânt. La atingerea lui, 
legăturile iadului, care sunt legături de umanitate, se mistuie. Hristos îl smulge 
cu putere pe Adam cel multiform din singurătatea lui totală, închistată. „Totul 
este plin de lumină: cerul, pământul, iadul." 33 Cei doi Adam se întâlnesc, se 
identifică în această lumină. Disperării fără limită pe care a cunoscut-o Hristos 
când a fost osândit îi răspunde o speranţă fără limită. Trebuie să cităm aici un 

31. U. von Balthazar, „Rencontrer Dieu dans le monde d’aujourd’hui", în Concilium , 
nr. 6, 1965, p. 37. 

32. Xavier Tilliette, op. cit., p. 107. 

33. Utrenia pascală, rit bizantin. 

frumos text din Barth, situat în problematica „reparaţiei", dar inversând-o: 
„In alegerea lui Isus Hristos, care este voinţa veşnică a lui Dumnezeu, 
Dumnezeu a prevăzut pentru om primul termen, alegerea, fericirea şi viaţa, dar 
pentru el însuşi — pe al doilea termen, dispreţul, damnarea şi moartea." Singurul 
cu adevărat osândit este propriul Fiu al lui Dumnezeu: „Dacă astfel a fost 

pronunţat un NU în predestinare, în orice caz este un nu care nu se referă la 

«34 

om. 

Textele „triumfătoare" sunt nenumărate. Să-l amintim doar pe unul dintre 
cele mai vechi, apoi pe unul care a intrat în uzajul liturgic. In Odele lui Solomon, 
scrise în secolul al II-lea în Siria, Hristos vorbeşte în felul următor: 

Eu am deschis uşile ferecate, 

eu am zdrobit zăvoarele şi fierul s-a înroşit 

şi s-a topit în faţa Mea; şi nimic nu a mai fost închis, 

pentru că eu sunt poarta tuturor. 

M-am dus să-i eliberez pe ostatici, ei sunt ai Mei 
şi „nu părăsesc pe nimeni". 35 

Şi în Omilia Sfântului Ioan Hrisostom, care în ritul bizantin se citeşte la 
sfârşitul utreniei pascale: 

Nimeni să nu se teamă de moarte: moartea Mântuitorului ne-a eliberat. El a 
doborât-o în vreme ce ea îl ţinea înlănţuit. El, acela care a coborât în iad, a golit 
iadul. [...] Iadul luase trup şi s-a găsit în faţa lui Dumnezeu. Pusese stăpânire pe 
ceea ce era văzut, dar cel nevăzut l-a zdrobit. 

Urs von Balthazar a vorbit despre „spiritualitatea Sâmbetei Mari", refe- 
rindu-se la epoca noastră. Dostoievski, explorând înaintea lui Freud şi mai 
profund decât acesta subteranele sufletului, l-a descoperit aici pe Hristos, pe 
care îl slăveşte Dimitri Karamazov: „Dacă Dumnezeu va fi izgonit de pe faţa 
pământului, îl vom fauri din nou, sub pământ! [...] Şi atunci noi, vieţuitorii 
din subterane, noi vom înălţa din adâncul pământului un imn tragic lui Dum¬ 
nezeu, în mâna căruia se află bucuria. 

învierea lui Hristos semnifică triumful vieţii: „Ieri, eram răstignit cu Hristos, 
astăzi sunt slăvit cu el; ieri, eram mort cu el, astăzi, sunt unit cu el la învierea 
sa; ieri, eram înmormântat cu el, astăzi mă deştept cu el din somnul cel de 
moarte." 36 


34. K. Barth, Kirchliche Dogmatik, Zollikon-Ziirich, Evangelischer Verlag, 1940, 
II, 2, pp. 53 şi urm. 

35. Oda 17, Naissance des lettres chretiennes, Paris, Ed. de Paris, 1957, p. 42. 

* F.M. Dostoievski, Fraţii Karamazov, trad. de Ovidiu Constantinescu şi Isabela 
Dumbravă, Bucureşti, Editura pentru Literatură Universală, 1964, p. 355 (n. tr.). 

36. Grigorie de Nazianz, Cuvântări teologice, I: La Sfintele Paşti, 4 PG 35, 397. 

Moartea biologică şi toate morţile parţiale care o precedă sunt de acum 
doar „treceri" spre înviere, pentru că moartea spirituală, care le înglobează 
şi pe care acestea o simbolizează, este desfiinţată. De acum totul are un sens, 
un sens veşnic. Sfântul Grigorie de Nyssa arată că trebuia „rechemată din moarte 
la viaţă întreaga omenire. Atunci Dumnezeu vine la cadavrul nostru, ne întinde 
mâna, nouă, acelora care zăcem acolo. El dă naturii noastre elanul învierii". 37 

Viaţa, lumina, Duhul ţâşnesc de acum chiar prin moartea noastră, chiar 
prin neliniştea noastră. Mai adânc decât revolta sau decât disperarea noastră 
nu mai este neantul, este Cel Răstignit şi Slăvit. împărăţia lui Dumnezeu e 
deja prezentă în mod tainic; nu strălucirea biologicului şi a stilizării mai mult 
sau mai puţin reuşite a morţii, ci pacea, forţa, bucuria de a fi, în clipele când 
exteriorul se estompează, când nu mai sunt decât chipuri şi pământul ca taină. 

Dumnezeu nu este puternic în sensul forţelor cosmice şi sociale, ale tiranilor 
sau ale uraganelor pe care le manevrează, după Evanghelii, „forţele" luciferice 
ale unei inteligenţe pervertite. Dumnezeu lucrează ca o radiere, un influx de 
viaţă, de iubire, de libertate. El se lasă răstignit peste tot răul din lume, „Hristos 
este în agonie până la sfârşitul lumii", a spus Pascal; iar Maxim Mărturisitorul: 
„Dumnezeu S-a făcut cerşetor din cauza bunăvoinţei faţă de noi, [...] suferind 
mistic din bunătatea Lui până la sfârşitul timpurilor, pe măsura suferinţei 
fiecăruia." 38 Dar acest răstignit este de acum cel înviat, el se împărtăşeşte nouă 
chiar prin ceea ce îl neagă. După Paşte, şi este mereu Paşte, primim sens, viaţă 
şi prin moarte, şi prin toate situaţiile de moarte din existenţa noastră, dacă 
prin credinţa noastră smerită le identificăm în rănile dătătoare de viaţă ale lui 
Hristos. învierea desfiinţează în noi nevoia de sclavi şi de duşmani. De aceea, 
pentru Sfântul Isaac Şirul, singurul păcat este că nu dăm destulă atenţie în¬ 
vierii. 39 Pentru om, nu mai este vorba să se teamă de Judecata de Apoi şi să 
fie vrednic de mântuire, ci să primească această iubire imensă şi discretă în 
acelaşi timp. în această privinţă, cuvântul decisiv l-a avut Sfântul Maxim 
Mărturisitorul: „Moartea lui Hristos pe Cruce este judecata judecăţilor." 40 

în aceasta constă specificitatea creştinismului: el nu propovăduieşte numai 
nemurirea sufletului, ca înţelepciunea greacă, nici numai învierea din morţi 
la sfârşitul timpurilor, ca speranţa evreiască (sau musulmană), ci chiar învierea 
noastră în Isus Hristos încă de pe acum. Viaţa veşnică începe de aici, de pe 
pământ, „lumea de dincolo" este în inima acesteia („Ştiu că nu voi muri, 

37. Grigorie de Nyssa, Marele cuvânt catehetic , 32 PG 45, 80. 

38. Grigorie de Nyssa, Mistagogia, 24, PG 91, 713. 

39. Saint Isaac le Syrien, Trăites ascetiques, traites 58 et 60, CEuvres spirituelles, Paris, 
Desclee de Brouwer, 1993, p. 325 [Sfântul Isaac Şirul, Tratate ascetice, 58 şi 60 - n. tr.]. 

40. Sfântul Maxim Mărturisitorul, Răspunsuri către Talasie, 43, PG 90, 408. 

spunea, la începutul secolului al Xl-lea, Sfântul Simeon Noul Teolog, pentru 
că eu simt cum ţâşneşte din mine viaţa întreagă" 41 ). 

Nu numai că Hristos a recapitulat istoria umană, dar a şi desăvârşit-o. După 
cum au subliniat Cullmann 42 şi Pannenberg 43 , ziua cea din urmă străluceşte în 
înviere. „O dată pentru totdeauna" ( hdpax), o repetă Epistola către Evrei a 
Sfântului Apostol Pavel, a intrat Hristos „în Sfânta Sfintelor, nu cu sânge de 
ţapi şi de viţei, ci cu însuşi Sângele Său, şi a dobândit o veşnică răscumpărare" 
(Evr., 9, 12). Totuşi, cuvântul acesta este un început, această deplinătate - o 
sămânţă. în Hristos, omul îşi găseşte pe deplin vocaţia lui creatoare. învierea 
face să apară oameni „care nu se tem de moarte" - aşa erau numiţi creştinii în 
Imperiul Roman -, deci capabili să aducă în istorie gesturi de adevărată eliberare. 
Cu răbdarea pe care ţi-o dă victoria câştigată, orice s-ar întâmpla. 

Dacă istoria are un sens, dacă scapă repetiţiei ciclice şi destinului, dacă 
este cu adevărat istorie pe care trebuie să ţi-o asumi, să o faci şi să nu fugi 
de ea, toate acestea sunt posibile pentru că întruparea şi învierea constituie 
un fapt unic. Acest hdpax, desăvârşind istoria, o fondează; evenimentul acesta 
care nu poate fi pus în serie cu altele, pentru că doar el le califică drept 
evenimente, „distruge cercul" în care rătăcim, după cum subliniază Sfântul 
Augustin în Cetatea lui Dumnezeu, capitolele 10-20 din cartea aXII-a. Astfel 
Dumnezeu a venit la noi şi aceasta este, pentru a relua termenii Sfântului 
Augustin, o novitas nemaiauzită, nullo repetiţia, nullo repetenda circuitu. 
Dumnezeu a venit la noi pentru ca noi să putem merge la El: de acum aceasta 
este, în distrugerea tuturor acelor falşi circuli, calea recta, iar această cale 
dreaptă, această istorie atrasă de împărăţia lui Dumnezeu care este anticipată 
aici, calea aceasta nu este decât Hristos: 

O, Paşte dumnezeiesc, prin tine moartea cea întunecată a fost zdrobită şi viaţa 
a fost răspândită asupra tuturor lucrurilor, porţile cerurilor au fost deschise, 
Dumnezeu S-a arătat om şi omul s-a ridicat până la Dumnezeu, datorită ţie, uşile 
iadului au fost distruse. [...] Datorită ţie, imensa sală de nuntă s-a umplut, toţi 
sunt înveşmântaţi în haine de nuntă şi nimeni nu va fi aruncat afară pentru că nu 
are veşmântul de nuntă. 44 


41. Saint Symeon le Nouveau Theologien, „Hymne XIII“, 79-80, „Hyrnnes 11 , Sources 
chretiennes, nr. 156, voi. I, p. 263 [Sfântul Simeon Noul Teolog, Imnurile iubirii 
dumnezeieşti - n. tr.]. 

42. O. Cullmann, Christ et leTemps, Neuchâtel, Delachaux et Niestle, 1947. 

43. W. Pannenberg, Esquisse dune christologie, Paris, Cerf, 1971. 

44. Augustin, „Homelie pascale anonyme“, Sources chretiennes, nr. 27, p. 191. 

DUHUL SFÂNT, MÂNGÂIETORUL 

Şi când a sosit ziua Cincizecimii, erau toţi împreună în acelaşi loc. / Şi din cer, fără 
de veste, s-a făcut un vuiet, ca de suflare de vânt ce vine repede, şi a umplut toată 
casa unde şedeau ei. / Şi li s-au arătat, împărţite, limbi de foc şi au şezut pe fiecare 
dintre ei. / Şi s-au umplut toţi de Duhul Sfânt şi au început să vorbească în alte 
limbi, precum le dădea lor Duhul a grăi (Fapt. 2, l^f). 

Duhul Sfânt, imperceptibil: nici un nume (Dumnezeu este în întregime 
sfânt şi în întregime duh) şi nici un chip. Nu se ştie „de unde vine, nici încotro 
se duce“ (Ioan 3, 8), dar „auzi glasul lui: Vântul, Suflul (acesta este sensul 
cuvântului rouah în ebraică, pnuma în greceşte, spiritus în latină) face să 
vibreze spaţiul, să cânte marea. Duhul, Suflul Sfânt tinde să se confunde cu 
lăuntrul cel mai lăuntric al omului, ca şi cu însăşi Taina lui Dumnezeu, căci 
„Duh este Dumnezeu" (Ioan 4, 24). Să ne amintim ce scria Sfântul Atanasie 
al Alexandriei: „Dumnezeu S-a făcut purtător de trup, pentru ca omul să 
poată deveni purtător de Duh.“ întruparea se realizează în Duh, şi tot în Duh 
se desfăşoară existenţa lui Hristos şi învierea Lui. Şi scopul a toate acestea nu 
este altul decât Cincizecimea - pentru ca noi toţi „să ne umplem de Duhul 
Sfânt". în Hristos, „Biserica este a Duhului Sfânt" 45 , în care omul găseşte - 
sau ar trebui să găsească - spaţiul nelimitat al libertăţii sale. 

în Primul Testament, Duhul este Suflul dătător de viaţă. Această apropiere 
a rouah nu presupune deci nici intelectualism, nici spiritualism. Rouah este 
purtătorul Cuvântului şi este în Cuvânt. Cuvântul trimite la Duhul Sfânt, ca 
şi la un dincolo al Său, la mirungerea cu tăcere - „tăcerea Tatălui", va spune 
Sfântul Ignaţiu de Antiohia. 46 Prin Duh omul este în stare să audă Cuvântul, 
prin el e posibilă rodirea acestuia. 

Duhul lucrează în creaţie, „pregătind" ca o uriaşă pasăre maternă apele 
primordiale, adică, desigur, vibraţia luminoasă a „materiei". Cuvântul rouah, 
în ebraică şi în limbile semitice, este şi masculin, şi feminin, iar mişcarea 
Duhului pe deasupra apelor sugerează o fâlfâire protectoare de aripi. Rouah 
infuzează viaţa, fecundează materia. „Cincizecimea cosmică", a spus Serghei 
Bulgakov. 47 Tot astfel, prin Suflul Sfânt a dat Dumnezeu viaţă omului, 
fâcându-1 după chipul Său. El insuflă în nările omului Suflul de viaţă care 
însufleţeşte „ţărâna" modelată mai înainte. Omul este din ţărână şi din duh, 
dar acesta nu pare decât o forţă, o energie impersonală: de aceea Sfântul Irineu 

45. Cf. N. Afanassieff, L’eglise du Saint-Esprit, Paris, Le Cerf, 1975 şi Jean 
Zizioulas, L’Etre ecclesial, Geneve, Labor et Fides, 1981. 

46. Sfântul Ignaţiu de Antiohia, Ep. 15, 1; Magu. 8,2. 

47. S. Boulgakov, Le Paraclet, Paris, Aubier-Montaigne, 1944, p. 149. 

de Lyon distinge acest afflatus original de Spiritus, care se revelează ca o 
persoană tainică la Cincizecime şi în Faptele Sfinţilor Apostoli. 48 

In timpul separării şi al răbdătoarei „pedagogii" divine, Duhul nu încetează 
să lucreze ca un ferment pasta omenească spre a o smulge din opacitatea ei, 
din suficienţa ei. El pune stăpânire brusc şi vremelnic pe judecători, pasăre de 
pradă, îi inspiră până în adâncuri pe poeţi şi pe psalmişti, îi miruieşte în mod 
durabil pe regi, dar şi pe artişti şi pe meşteşugari, conduce poporul, face ca 
istoria să tindă către timpurile mesianice. Capitolele 36 şi 37 din Iezechiel 
sugerează ceea ce vor fi aceste timpuri: Duhul, care va „stropi cu apă curată", 
ceea ce trimite cu gândul la Botez, transformă „inima cea de piatră" în „inimă 
de carne", în care se înscriu Poruncile, ca şi spontaneitatea vieţii. Prin aceasta 
Duhul apare ca Suflul învierii: profetul îngropat cu oasele uscate profetizează 
din porunca Domnului; Domnul, prin gura lui, proclamă: „Iată Eu voi face 
să intre în voi Duh şi veţi învia" (Iez. 37, 5). 

Şi aşa se împlineşte aşteptarea timpurilor mesianice când Duhul nu-i va 
lucra şi nu-i va mai umple numai pe unii, ci va coborî asupra poporului întreg. 
Căci va poposi în Mesia, „personalitate trupească", „Slujitor care suferă" 
„aducând mântuirea neamurilor", „Fiu al Omului" în care „Sfinţii din înal- 
turi" vor fi prefăcuţi prin Duh, prin Suflu. în Noul Testament, Isus se prezintă 
ca cel „destinat", unsul Duhului. Acesta face posibilă întruparea, el constituie 
miruirea mesianică a lui Isus şi este mereu în el, este forţa lui, bucuria lui: „în 
acest ceas, El S-a bucurat în Duhul Sfânt şi a zis: Te slăvesc pe Tine, Părinte, 
Doamne al cerului şi al pământului..(Luc. 10, 21). Tatăl îl iubeşte pe Isus 
în Duh şi tot în Duh Isus îl iubeşte pe Tatăl, după cum ne arată marile teo- 
fanii trinitare ale Botezului în apele Iordanului şi ale Schimbării la faţă de pe 
Munte. în Evanghelia după Ioan, în cuvântarea de despărţire, Isus face 
cunoscută până la capăt misiunea Duhului: ceva nou, un altul, „Paraclet" - 
un cuvânt care înseamnă „apărător", „mângâietor", acela care protejează şi 
dă viaţă -, interiorizează prezenţa lui Hristos, prezenţă în care el va împărtăşi 
oamenilor iubirea treimică, cu care aproape că se identifică. 

De fapt, după ce Duhul l-a „vegheat" pe Isus mort, l-a înviat şi l-a slăvit „la 
dreapta Tatălui", trupul eclezial al lui Hristos devine locul împărtăşirii Tainelor 
unde Duhul poate sufla cu toată puterea Lui: este Cincizecimea, cu semnele 
teofanice tradiţionale ale uraganului şi ale limbilor de foc. Biserica este deci 
„taina", sfinţirea lui Hristos în Duh. în această calitate, ea răspândeşte de acum 
forţa învierii, harul pe care Duhul îl adaptează pentru fiecare vocaţie în funcţie 
de „daruri", de „harismele" proprii. Faptele Sfinţilor Apostoli apar astfel ca 
„evanghelia Duhului", în care Acesta vorbeşte şi lucrează personal, în strânsă 

48. Saint Irenee de Lyon, Contre Ies heresies, Paris, Le Cerf, 1984, V, 12, 2, p. 600. 

legătură cu Numele lui Isus: nu a anunţat oare Acesta în ultima convorbire că 
Tatăl va trimite Duhul „în Numele Meu“? Iar Numele înseamnă prezenţa. Este 
suficient să citim capitolele 14-24 din Epistola întâia către Corinteni ca să 
înţelegem că locul normal al harismelor este adunarea euharistică. 

Duhul Sfânt este Dumnezeu tainic, Dumnezeul lăuntric care dispare ca să 
dea viaţă, până în interiorul cel tainic, fiecărei existenţe personale în comuniune. 
Marile Sale simboluri, care toate sunt elanuri, apa vie, focul, vântul, pasărea 
desemnează tocmai această mişcare către celălalt, această înţelegere cu persoana 
ca depăşire şi relaţie. Noi mergem spre Hristos în Duh şi, prin acesta, către 
Tatăl. In Dumnezeu, în Supra-Unitatea lui, Duhul este acest tainic „al treilea" 
care face să circule iubirea şi în care dualitatea Tatălui şi a Fiului, a unuia şi a 
celuilalt, nu poate fi opoziţie, nu pentru că s-ar topi în nediferenţiat, ci prin 
diversitatea deplină în unitate. 

O foarte veche variantă a rugăciunii Tatăl Nostru pune în locul cererii „Vie 
împărăţia Ta“ formula „Vie Sfântul Tău Duh“. Pe de altă parte, Psalmul 44, 
epitalam regesc, psalm mesianic, spune: „Pentru aceasta Te-a uns pe Tine, 
Dumnezeul Tău, cu untdelemnul bucuriei." Punând aceste două texte unul 
lângă altul, mai mulţi mărturisitori de seamă ai Bisericii vechi, în special Irineu 
de Lyon şi Grigorie de Nyssa, au definit Duhul ca pe împărăţia Tatălui şi 
Miruirea Fiului: Tatăl este acela care face Miruirea, aceasta, Duh fiind, se află 
în Fiul, Unsul Cel Veşnic, şi Duhul Sfânt nu este altceva decât însăşi Miruirea, 
untdelemnul bucuriei. 49 

în creaţie, această „primă Biblie ‘ a cărei descifrare o desăvârşesc învierea şi 
Cincizecimea, Tatăl este izvorul fiinţei şi Cuvântul, Logosul, structura sa, pe 
când Duhul este elanul către deplinătate, desăvârşirea în frumuseţe, în om el 
este ireductibilitatea persoanei şi erosul ca „tensiune spre viaţa cea mai înaltă" 50 . 
El face din om o „fiinţă a dorinţei". 

Duhul „suflă unde voieşte" (Ioan 3, 8). El rodeşte pretutindeni, în religii 
ca şi în umanisme, „seminţele Cuvântului" şi creează universalitatea tainică a 
divino-umanităţii eristice, care constituie sălaşul său. Recunoscut şi slăvit de 
Biserică, pentru că el este acela care îi integrează pe credincioşi în Trup al lui 
Hristos, el cunoaşte aici o adevărată kenosis, în măsura în care - ca să-l paraf razăm 
pe Nietzsche - sub greutatea atâtor obiectivări, bisericile devin adesea mormântul 
pecetluit, şi nu mormântul gol al Domnului lor. Neobosit, Duhul încearcă, 
opunându-se fatalităţilor puterii (oricât de neînsemnată ar părea aceasta astăzi), 

49. Saint Irenee de Lyon, op. cit., III, 9, 3 şi 18, 3, pp. 300 şi 362; Grigorie de 
Nyssa, împotriva lui Apolinarie, 52, PG 45, 1249 D-1251 A. 

50. Pseudo-Denys l’Areopagite, Noms divins, Paris, Aubier-Montaigne, 1943, 
cap. 4, §20, p. 113 [Pseudo-Dionisie Areopagitul, Despre numele divine - n. tr.]. 

să constituie Biserica în koinoma - comuniune, un cuvânt care în Epistolele 
Sfântului Apostol Pavel este aproape sinonim cu pneuma. Dialectica unităţii şi 
a diversităţii este rodul Duhului: prin el, toţi sunt mădulare ale Trupului lui 
Hristos, deci „unii altora", şi Isus îl întâlneşte personal pe fiecare, îl preferă pe 
fiecare. La Cincizecime, „limbile ca de foc [...] au şezut pe fiecare dintre ei“ 
tocmai pentru că erau „toţi împreună în acelaşi loc“ (Fapt. 2, 1-3). 

In lumina Duhului, omul este în acelaşi timp în Hristos şi cu Hristos. Prin 
Hristos, faţă omenească a Tatălui, el devine capabil să întâlnească fiecare om 
ca pe o faţă. In limba rusă există o deosebire între licina, „mască", liţo, „chip", 
şi lik, „chip din icoană". Dincolo de mască, de tot ceea ce este întâmplător şi 
ar putea să îngreuneze chipul, Duhul ne face să presimţim icoana: „Tot ceea 
ce în chip este mai mult decât chip a fost îndepărtat prin energie de chipul lui 
Dumnezeu, care ţâşneşte ca un izvor, în ciuda inconsistenţei învelişului 
material. Chipul a devenit chip de icoană." 51 Lumina adevăratelor chipuri este 
a Duhului. 

Astfel, forţa învierii conţinută în Biserică trebuie să fie asumată şi reinventată 
parcă de fiecare persoană, după o libertate pe care Duhul o inspiră, o apro¬ 
fundează, o face creatoare în comuniune, comuniune de nedespărţit de 
„lucrurile sfinte", Evanghelie, Euharistie şi de „Sfinţi"... Departe de a fi o 
repetiţie orgolioasă şi temătoare, Tradiţia este această perpetuă „înnoire a 
Duhului" (Rom. 7, 6) în Trupul lui Hristos, deci în credinţă. 

în sfârşit şi mai ales viaţa spirituală înseamnă şi nu înseamnă nimic altceva 
decât „viaţa în Duh". Prin harul învierii, neliniştea devine însăşi materia 
încrederii, spaţiul morţii se metamorfozează în spaţiul Duhului. Marea 
respiraţie a Duhului se deschide în om. El devine o fiinţă vie capabilă să 
slăvească viaţa, să dea „mulţumire pentru toate" 52 . El cunoaşte întru Duhul, 
iubeşte întru Duhul, „respiră Duhul". Acesta ne introduce în „adâncurile lui 
Dumnezeu" (1 Cor. 2, 10). în el mărturisim că „Domnul este Iisus" (1 Cor. 
12, 3) şi îndrăznim, odată cu Isus, să-l numim pe Dumnezeul inaccesibil nouă 
Avva, „Părinte" (Rom. 8, 15). Duhul ne revelează bunătatea Tatălui, o 
paternitate jertfelnică şi eliberatoare. El dilată omul în imensitatea Trupului 
lui Hristos, taină a „Omului Unic". în acelaşi timp, Duhul îl aşază în acest 
punct de unificare şi de transparenţă care este „inima-suflet". Hristos ne 
„pneumatizează" şi Duhul ne „cristifică"; până la această identitate a celor doi 
pe care o sugerează Sfântul Apostol Pavel atunci când vorbeşte despre faptul 
că „Domnul este Duh" 53 : 

51. P. Florenski, L’Iconostase , Lausanne, L’Âge d’homme, 1992, p. 133. 

52. ,Enpanti eucharisteite ", 1 Tes. 5, 18. 

53. 2 Cor. 3, 17, cf. Boris Bobrinskoy, Communion du Saint-Esprit , Ed. de Bellefon- 
taine, 1992. 

în Sfinţi, Duhul Sfânt devine tot ceea ce Scripturile spun vorbind despre împărăţia 
lui Dumnezeu: perla, bobul de muştar, apa, focul, pâinea, băutura dătătoare de 
viaţă, camera nupţială, Mirele, Prietenul, Fratele şi Tatăl. 54 

Transformat astfel, omul este de acum înainte „săracul care îi iubeşte pe 
fraţii lui“ 55 . In inima lui zdrobită, consolată, devenită în sfârşit „din carne“, 
legea este înlocuită de cerinţele iubirii. „Roada Duhului este dragostea, bucuria, 
pacea, îndelungă-răbdarea, bunătatea, facerea de bine, credinţa, blândeţea, 
înfrânarea, curăţia; împotriva unora ca acestea nu este lege“ (Gal. 5, 22-23). 
De aceea, „unde este Duhul Domnului, acolo este libertate" (2 Cor. 3, 17). 

Pentru cei care concep Biserica ca pe o avere şi o repetiţie, ca şi pentru 
toţi cei care o dispreţuiesc în numele unui individualism aşa-zis inspirat, 
rămâne dublul avertisment, în parte paulin: 

Nu dezrădăcinaţi Duhul. 

Nu înăbuşiţi Duhul. 

Vină avântul înaripat, bucuros, al „veselei învăţături". 56 


UNITATEA ÎN TREIME 

Acea kenosis a Fiului revelează Taina lui Dumnezeu Iubire. Acest dar de 
viaţă prelungeşte, înscrie în timp o schimbare inefabilă în sânul divinităţii, 
în însuşi Dumnezeu, Unul nu exclude pe Celălalt, ci îl presupune. Unitatea 
lui Dumnezeu este atât de desăvârşită - „Supraunitare" avea să spună Dionisie 
Pseudo-Areopagitul 57 -, încât nu este o singurătate închisă, ci comuniune; şi 
deci izvor şi bază a oricărei comuniuni. 

Isus îl revelează pe Tatăl, al cărui Fiu şi Cuvânt este el; el respiră imensul 
suflu al Duhului pe care ni-1 împărtăşeşte. El nu încetează să-şi afirme unitatea 
- nu morală, ci ontologică - cu Tatăl, izvor al divinităţii. „Toate Mi-au fost 
date de către Tatăl Meu şi nimeni nu cunoaşte pe Fiul, decât numai Tatăl; 
nici pe Tatăl nu-1 cunoaşte nimeni, decât numai Fiul şi cel căruia va voi Fiul 
să-i descopere" (Matei 11,27) sau „Toate mi-au fost date de către Tatăl meu 
şi nimeni nu cunoaşte cine este Fiul, decât numai Tatăl, şi cine este Tatăl, 
decât numai Fiul şi cel căruia voieşte Fiul să-i descopere" (Luca 10, 22). Aşa 

54. Simeon Noul Teolog, cuv. 90, cit. de V. Lossky, Vision de Dieu, Neuchâtel, 
Delachaux et Niestle, 1962, p. 122. 

55. Expresie familiară lui Simeon Noul Teolog. 

56. P. Florensky, La colonne et lefondement de la verite , Lausanne, L’Age d’homme, 
1975, p. 88. 

57. Pseudo-Denys l’Areopagite, op. cit., cap. 2, § 4, p. 81. 

cum a subliniat Boris Bobrinskoi în Misterul Treimii 5S , Isus nu există decât 
prin această cunoaştere pe care Tatăl i-o face despre el însuşi, nu se cunoaşte 
decât în relaţie cu Tatăl. El îi învaţă pe ucenicii săi - şi acesta este miezul 
învăţăturii lui - să-l numească pe Dumnezeu: Avva, cuvânt de o incredibilă 
familiaritate. De aceea Pavel va putea scrie: „Şi pentru că sunteţi fii, a trimis 
Dumnezeu pe Duhul Fiului Său în inimile noastre care strigă: Avva, Părinte! 11 
(Gal. 4, 6). Desigur, această denumire începea să se contureze în iudaismul 
contemporan, unde găsim „Tatăl Nostru" (Abinou în ebraică, Abunan în 
aramaică), câteodată chiar Avi, „Tatăl meu“. Dar ar fi părut necuviincios, 
chiar ca o blasfemie, să-i spui lui Dumnezeu, cel întreit în sfinţenie, la care 
te gândeşti cu înfricoşare şi tremur, ,Awa“, un diminutiv atât de copilăresc, 
atât de puţin „tainic" - adică, nu fără respect, „Tăticule". Cuvântul acesta, 
spune Boris Bobrinskoi, exprimă fiinţa filială a lui Hristos, taina aceasta în 
inima lui Dumnezeu care dezvăluie chemarea încrezătoare a unui copil. Este 
ca şi cum s-ar fi deschis monada divină, revelând o viaţă secretă care este 
iubire. Dumnezeu Cel Unic nu este singur. 

Tatăl îl face pe Fiul său să existe în veşnicie, Celălalt al său, în Duhul 
său. Am spus de mai multe ori că însăşi existenţa lui Isus este o existenţă în 
Duh. In „Cuvântarea de despărţire", Isus promite să trimită oamenilor un 
alt „Paraclet": 

Şi Eu voi ruga pe Tatăl şi alt Mângâietor să vă dea vouă ca să fie cu voi în veac, / 

Duhul Adevărului [...], [care] în voi va fi! (Ioan 14, 16-17). 

Dar Mângâietorul, Duhul Sfânt, pe Care-L va trimite Tatăl, în numele Meu, 

Acela vă va învăţa toate şi vă va aduce aminte despre toate cele ce v-am spus Eu 

(Ioan 14, 26). 

Iar când va veni Mângâietorul, pe Care Eu îl voi trimite vouă de la Tatăl, Duhul 

Adevărului, Care de la Tatăl purcede, Acela va mărturisi despre Mine (Ioan 15, 26). 

Revelaţia trinitară se înscrie în rugăciunea învăţată de ucenici de la Isus, 
Tatăl Nostru. Intr-adevăr, primele trei cereri invocă cele trei Persoane divine, 
aşa cum a observat, printre alţii, şi Sfântul Maxim Mărturisitorul 59 . Căci 
Hristos a „sfinţit Numele" 60 până la moartea pe o cruce, şi împărăţia lui 
Dumnezeu se identifică cu Duhul. 

Trinitatea constituie astfel rodnicia inepuizabilă a Unităţii, adică a Tatălui. 
De la ea vin orice unificare şi orice diversificare. Datorită ei „toate lucrurile 

58. B. Bobrinskoy, Le Mystere de la Trinite, Paris, Le Cerf, 1986, pp. 86 şi urm. 

59. Sfântul Maxim Mărturisitorul, Scurtă tâlcuire a rugăciunii Tatăl Nostru către 
un iubitor de Hristos, trad. Pr. D. Stăniloae, în Filocalia, voi. 2, Sibiu, Tip. Arhidie- 
cezană, 1947, pp. 253-285; n. tr.]. 

60. „îndumnezeirea Numelui", Kidouch haşem înseamnă darul vieţii, martiriul. 

sunt unite şi distincte, identice şi opuse, asemănătoare şi neasemănătoare, 
contrariile comunică şi elementele unite nu pot fi confundate" 61 , Grigorie 
de Nazianz evocă Treimea ca pe mişcarea nemişcată prin care Unul nu rămâne 
închis în singurătatea lui şi nici nu se pierde în efuziuni panteiste. 62 însăşi 
plenitudinea sa implică prezenţa în el a Celuilalt, deopotrivă egal în nesfârşire, 
şi totuşi deloc exterior. „Al Treilea", Celălalt care nu este Altul, asigură 
coincidenţa unităţii absolute cu diversitatea absolută! 

Fiecare Persoană nu este deci o parte din Divinitate, o substanţă, ci o mo¬ 
dalitate unică, incomparabilă de a primi şi de a da unitatea divină, o modalitate 
unică, incomparabilă de a fi Dumnezeu. „Fiecare persoană conţine unitatea 
prin relaţia sa cu alţii nu mai puţin ca prin relaţia cu sine însuşi." 63 Izvorul 
divinităţii, principiul unic al Fiului şi al Duhului, „vlăstare divine ale Divinităţii 
născătoare, [...] florile Ei" 64 , este Tatăl. Biserica veche nu vorbea niciodată 
despre „Dumnezeu" în general, un Dumnezeu în care se distingeau apoi Per¬ 
soanele. Ea vorbea despre Tatăl, ţinând cont de faptul că numele de Tatăl este 
superior chiar numelui de Dumnezeu. 

Faptul că Tatăl este principiul insondabil al Trinităţii nu înseamnă că se 
bucură de vreo superioritate. El dă Fiului Său, Celălalt al Său, tot ce are el, tot 
ce este el şi în el aşază Duhul Său, prin care ei se iubesc şi se veselesc împreună: 
„Eu sunt întru Tatăl şi Tatăl întru Mine", spune Isus (Ioan 14, 11) şi apoi, 
adresându-se Tatălui: „Şi toate ale Mele sunt ale Tale, şi ale Tale sunt ale Mele" 
(Ioan 17, 10). După chipul paternităţii divine, „paternitatea spirituală" 
împărtăşeşte Duhul cu viaţă şi libertate. în Fraţii Karamazov, Dostoievski a 
arătat că numai această paternitate poate trece peste dialectica „stăpânului" şi 
a „sclavului", opunându-se paternităţii degenerate, devenită tiranie şi con¬ 
curenţă pentru copii; chip idolatrie denunţat cu violenţă de Ernst Bloch, care 
propovăduieşte revolta împotriva demiurgului. Berdiaev, în spiritul lui Dos¬ 
toievski, afirmă că revolta împotriva lui Dumnezeu nu este decât o neînţelegere, 
căci nu te poţi revolta decât în numele adevăratului Dumnezeu, acela care se 
revelează în Hristos. 65 

Misterul divin este, de asemenea, dincolo de opoziţia dintre masculin şi 
feminin, el depăşeşte şi integrează simbolistica unuia şi a celuilalt. Biblia atestă 
în mai multe rânduri blândeţea maternă a lui Dumnezeu, ea vorbeşte despre 
măruntaiele sale de „îndurare", în sens uterin. Spiritul, rouah, este adesea 

61. Denys l’Areopagite, op. cit, cap. 4, §7, p. 85. 

62. Grigorie de Nazianz, Cuvântări, 54, La Sfintele Paşti, PG 36, 628. 

63. Ioan Damaschinul, Despre dreapta credinţă, cap. 2, §8. 

64. Denys l’Areopagite, op. cit., cap. 2, §7. 

65. N. Berdiaev, Essai dautobiographiespirituelle, Paris, Buchet-Chastel, 1958, p. 75. 



CREŞTINISMUL 51 


feminin. Ioan vorbeşte despre „sânul Tatălui" (Ioan 1, 18). Dumnezeu este 
deci mamă şi tată în acelaşi timp. Clement Alexandrinul scrie: „Ceea ce este 
negrăit în Dumnezeu este Tată, iar ceea ce este milă în Dumnezeu a ajuns 
inimă de mamă, iar din pricina dragostei sale a ajuns să aibă simţămintele 
femeii." 66 Totuşi, predominanţa ultimă a unui simbol patern marchează 
chemarea la o comuniune fără confuzie. Predominanţa ultimă a unui simbol 
matern, cum este adesea cazul în India, mi se pare că ar indica mai degrabă 
o fuziune a matricei, în care s-ar distruge persoana. Fără îndoială că din acest 
motiv Hristos este bărbat, şi nu femeie, asumându-Şi întreaga omenire (ceea 
ce înlătură „sciziunea" sexuală)... 

La Cincizecime şi în perpetua Cincizecime a Bisericii, Tatăl dă Duhul „în 
numele" lui Hristos şi Duhul este „Duhul Fiului", „Duhul lui Hristos". Occi¬ 
dentul creştin, după Sfântul Augustin, a insistat asupra acestui adevăr funda¬ 
mental. El a privit cu atenţie mişcarea de „consubstanţialitate" divină care merge 
de la Tatăl la Fiul, apoi (în sens logic, şi nu cronologic) de la Tatăl şi de la Fiul 
la Duhul Sfânt, care ni-1 împărtăşeşte nouă şi ne asociază la această lucrare. 
Totuşi, Sfântul Augustin precizează că, dacă Duhul vine „şi de la Fiul" ( Filioque ), 
El vine principaliter de la Tatăl, care rămâne singurul principiu al Treimii. 67 

Răsăritul creştin a pus în valoare în mod simultan actul de dăruire a 
Cuvântului prin Duhul Sfânt. Căci prin Duhul Sfânt s-a întrupat Cuvântul, 
prin el se face prezent în Biserică, prin el Cuvântul „vizitează" tainic toate 
cele ale îndumnezeirii şi toate cele ale omenescului. Astfel, relaţia Fiului cu 
Duhul Sfânt apare ca o lucrare reciprocă. Duhul vine de la Tatăl, sălăşluieşte 
în Fiul şi îl face cunoscut. Fiul se naşte de la Tatăl în Duhul Sfânt şi îl 
împărtăşeşte. Găsim deja la Sfinţii Părinţi, cu mult înainte de controversele 
care vor înăspri şi vor caracteriza totul, formulările în ciornă care vor permite 
armonizarea apropierii dintre cele două păreri, răsăriteană şi apuseană, 
referitoare la „purcederea" Duhului Sfânt. In secolul al IlI-lea, de pildă, 
Dionisie al Romei notează că Duhul purcede de la Tatăl în Fiul 68 . Un secol 
mai târziu, Atanasie scrie: 

Duhul nu este exterior Cuvântului, ci, fiind în Cuvânt, El este prin Acesta în 

Dumnezeu [adică în Tatăl]. 69 

66. Clement Alexandrinul, Care bogat se va mântui?, 37, [în Scrieri, partea I, trad. 
de Pr. D. Fecioru, PSB, Editura Institutului Biblic şi de Misiune al Bisericii Ortodoxe 
Române, Bucureşti, 1982, p. 59 - n. tr.]. 

67. De ex., De Trinitate, XV, 25, 47, PL 42, 1094-1095. 

68. Text citat de Atanasie din Alexandria în Scrisoare despre hotărârile Conciliului de 
la Niceea, 26, PG 25, 461-462. 

69. Atanasie din Alexandria, A treia scrisoare către Serafion, PG 26, 633 A. 

Şi încă: 

Sfânta şi Preafericita Treime este indivizibilă şi simultană cu ea însăşi. Din 
momentul în care se vorbeşte despre Tatăl, sunt prezenţi Cuvântul său şi Duhul 
care este în Cuvânt. 70 

Ne putem întreba dacă polemicile ulterioare, fără măsură, neruşinate nu 

au luat naştere dintr-o uitare parţială a „logicii" unitrinitare, în folosul unor 

sistematizări binare. Căci, trebuie să amintim, a spune că Duhul purcede de 

la Tatăl înseamnă a-1 numi şi pe Fiul în acelaşi timp, înseamnă a spune: 

Duhul purcede de la Tatăl Fiului. Şi a spune că Fiul este „născut" de Tatăl 

înseamnă a-1 numi în acelaşi timp şi pe Duhul Sfânt, acest Suflu care poartă 

Cuvântul si sălăşluieşte în el. Să nu uităm nici aceste două observaţii 
> > » ) 

fundamentale, prima a Sfântului Ioan Scărarul, a doua a Sfântului Maxim 
Mărturisitorul: 

Dumnezeu este iubire. Acela care ar vrea să-l definească ar fi ca un orb care vrea să 
numere firele de nisip ale mării. 71 

Chiar dacă Divinitatea care este dincolo de toate este slăvită de noi ca Treime şi 
Unitate, ea nu este nici trei, nici unu pe care le cunoaştem ca numere. 72 

Un text din Sfântul Apostol Pavel a fost comentat fără oboseală de prima 
teologie creştină: este „un Dumnezeu şi Tatăl tuturor, Care este peste toate 
şi prin toate şi întru toţi" (Ef. 4, 6). Tatăl este Dumnezeu „peste toate", Fiul 
întrupat Dumnezeu cu noi, Logos care structurează lumea prin cuvintele Lui 
creatoare „prin toate". In sfârşit, Duhul este Dumnezeu „întru toţi", Suflul 
care dă viaţă şi duce orice lucru la desăvârşirea lui. Astfel putem face o 
experienţă trinitară prin observarea plină de iubire a celui mai mărunt lucru. 
Un fir de iarbă, prin însăşi existenţa lui, ne trimite la Tatăl, structura lui, pe 
care o analizează ştiinţa, la Cuvânt, mişcarea lui spre floare şi fruct, la Suflul 
de viaţă şi de frumuseţe - şi aici arta este invitată la slăvire. 

Şi, mai ales, presimţim această taină în orice întâlnire adevărată. Ne putem 
întreba, pe bună dreptate, dacă, în istoria profundă a omenirii, revelaţia 
trinitară nu desăvârşeşte pe aceea a Persoanei şi a Iubirii, schiţată peste tot, 
în Biblie în mod deosebit. In Hristos se realizează unitatea ontologică a 
omenirii, în timp ce, după cum am mai spus, Hristos preferă pe fiecare. Duhul 
Sfânt asigură comuniunea tuturor, sporind în acelaşi timp unicitatea fiecăruia. 

Aşa se face că persoana umană nu poate fi niciodată, în cele din urmă, o 
parte dintr-un tot. După chipul Persoanei divine pe care o întâlneşte în 

7 0. Atanasie din Alexandria, Prima scrisoare către Serafion , PG 26, 565 A. 

71. Sfântul Ioan Scărarul, Scara Raiului , 30, 2. 

72. Sfântul Maxim Mărturisitorul, Despre numele divine, 13, PG 4, 412. 

Hristos, persoana umană este chemată să devină o modalitate unică prin care 
să existe întregul umanităţii şi al Universului, primindu-1 pentru a-1 da. Această 
viziune tainic trinitară a devenit, fără îndoială, fermentul istoriei, în care se 
încrucişează astăzi în mod dureros unificarea planetei şi căutarea diferenţelor. 

Şi mai mult: revelaţia Treimii s-a desfăşurat şi se desfăşoară încă în istorie, 
aşa cum a remarcat Sfântul Grigorie de Nazianz: 

Vechiul Testament l-a făcut cunoscut cu claritate pe Tatăl, şi în mod nedesluşit pe 

Fiul. Noul Testament l-a revelat pe Fiul şi a insinuat dumnezeirea Duhului Sfânt. 

Astăzi, Duhul trăieşte printre noi şi se face cunoscut tot mai limpede. [...] Ar fi 

bine ca prin adunări parţiale şi, cum spunea David, prin ascensiuni din slavă în 

slavă splendoarea Treimii să radieze din aproape în aproape. 73 

Totuşi, pentru Grigorie nu această desfăşurare constituie Treimea, 
simultaneitatea trinitară se înscrie în istorie după o „economie" inspirată şi nu 
se poate aplica principiul că Treimea transcendentă este în mod necesar 
identică cu Treimea economică! 

Grigorie de Nazianz a trăit în secolul al IV-lea. In secolele precedente, 
„modaliştii" au vrut să „explice" Treimea ca pe trei moduri, trei expresii 
„succesive" ale lui Dumnezeu în devenirea umanităţii: Tatăl fiind Dumnezeu 
ca creator, Fiul ca izbăvitor, Duhul ca sfinţitor. Tema aceasta revine în forţă 
în Evul Mediu, la trecerea din secolul al XH-lea spre al XlII-lea, odată cu 
monahul calabrez Gioacchino da Fiore: el anunţa, în faţa avântului ordinelor 
cerşetoare (poate şi a harismei bizantine), venirea apropiată a erei Duhului. 
Aceasta ar fi trebuit să constituie sfârşitul Bisericii Noului Testament, al 
Bisericii preoţilor însărcinaţi să administreze „chipuri" şi a căror misiune se 
încheia. Urma să vină timpul „Evangheliei veşnice" despre care vorbeşte 
Apocalipsa. 

Utopia aceasta a lui Gioacchino da Fiore rămâne medievală. Era visul unei 
societăţi de contemplativi. In epoca modernă, tema a devenit gnostică şi revo¬ 
luţionară. Prin mesianismul marxist aprofundat în marxismul ezoteric al Şcolii 
de la Frankfurt, ea a reintegrat astăzi teologia. Moltmann, în special, încearcă 
să gândească Treimea „ca pe o istorie escatologic deschisă": Dumnezeu apare 
într-o devenire trinitară, transformările sale se exprimă în eliberările omului. 
„Credinţa Exodului" înseamnă Tatăl ca viitor. Isus este „profetul şi renovatorul 
vechii făgăduinţe", dar şi Noul Testament rămâne dominat de „categoria 
făgăduinţei". In Duhul Sfânt trebuie să se afirme nădejdea escatologică. 74 

73. Grigorie de Nazianz, A cincea cuvântare teologică, 31,26, PG 36, 161-164. 

74. Citat de Henri de Lubac, La Posterite spirituelle de Joachim de Flore, voi. II: De 
Saint Simon ă nos jours. Paris, Lethielleux, 1981, p. 442. 

Mai profundă pare să fie gândirea marilor filozofi religioşi slavi, polonezul 
Adam Mickiewicz, ruşii Vladimir Soloviov şi Nikolai Berdiaev. In loc să opună, 
aşa cum fac cei mai mulţi dintre adepţii lui Gioacchino da Fiore, Biserica lui 
Petru, depăşită, şi pe aceea a lui Ioan, care va veni, Mickiewicz şi Soloviov 
visează la integrarea lor, care ar face posibilă depăşirea „pietrificării 11 răsăritene 
şi a „putrefacţiei 11 apusene în acelaşi timp. Dacă în ciuda unor aparenţe găunoase 
cupola Sfântului Petru'crapă şi se dărâmă, trebuie să o susţinem şi, în acelaşi 
timp, să o deschidem în spiritul lui Ioan. In ceea ce îl priveşte pe Berdiaev, el 
spune că Dumnezeu s-a dat cu totul omului în Hristos şi că acum aşteaptă 
libera revelaţie a omului, răspunsul lui creator în Duhul Sfânt. Dar aceste tim¬ 
puri ale revelaţiei omului se deschid în Hristos, în Duh şi în libertate: 

lată regula noastră de credinţă, fundamentul edificiului, tăria modului nostru de a fi. 
Articolul unu: Dumnezeu Tatăl, necreat, nemărginit, de nevăzut, Dumnezeu, Crea¬ 
tor al Universului. 

Articolul doi: Cuvântul lui Dumnezeu, Fiul lui Dumnezeu, Hristos, Domnul nos¬ 
tru, care le-a apărut profeţilor [... ] după timpul şi voia Tatălui; prin care toate s-au 
făcut; care, la sfârşitul timpurilor, ca să recapituleze toate lucrurile, s-a făcut om 
printre oameni, vizibil şi palpabil, ca să distrugă moartea, să facă Viaţa să ţâşnească şi 
să realizeze deplina comuniune a omului cu Dumnezeu. 

Articolul trei: Duhul Sfânt, prin care au proorocit profeţii, Părinţii au avut revelaţii, 
drepţii au fost conduşi pe calea dreptăţii şi Care la sfârşitul timpurilor a fost răspândit 
asupra umanităţii într-un alt fel, ca să-l reînnoiască pe omul de pe tot pământul în 
vederea unirii lui cu Dumnezeu. 75 

Cea mai bună imagine pentru a-1 evoca pe Tatăl, spune „un călugăr al 
Bisericii răsăritene 11 , este aceea a „inimii 11 : „Fiecare bătaie a acestei inimi este 
un elan prin care Tatăl se dă. Aceste bătăi trimit spre noi sângele Fiului, adus 
la viaţă prin Suflul Duhului. 1176 Oamenii sunt chemaţi să participe la ritmul 
acestei inimi. 

Totuşi, decât să speculăm asupra Treimii, poate că ar fi mai bine, după 
cum sugerează Jean Delumeau 77 , să privim cu atenţie acest simbol pregnant 
de frumuseţe pe care îl constituie celebra icoană a lui Rubliov. Subiectul ei 
este ospitalitatea lui Avraam, primind, sub stejarul de laMamvri, trei „oameni 11 
sau trei „îngeri 11 , despre care Facerea zice câteodată că, într-adevăr, erau trei, 
câteodată unul şi că era vorba de Domnul. Rubliov înlătură anecdota, face 
să dispară personajele umane, îi păstrează doar pe cei trei îngeri. In planul 
din spate sunt schiţate o stâncă, simbol al Duhului care ţâşneşte din Isus ca 

75. Irenee de Lyon, „Demonstration de la predication apostolique 11 , Sources 
chretiennes , nr. 62, pp. 39-40. 

76. Un moine de l’Eglise d’Orient, Jesus, simples regards sur le Sauveur, Ed. de 
Chevetogne, 1959, p. 144. 

77. J. Delumeau, Ce queje crois, Paris, Grasset, 1986, pp. 147-148. 

apa din stâncă, un copac, simbol al lui Hristos, deoarece Crucea este noul 
Arbore al Vieţii, o casă, Biserica, casă a Tatălui, în centrul compoziţiei, pe 
masă, adevărat altar în jurul căruia stau Cei Trei, o cupă cu hrana pe care 
Avraam o oferă musafirilor lui: simbol al Mielului jertfit de la începutul lumii, 
şi în special al Euharistiei. Se pare că îngerul din mijloc face aluzie la Hristos: 
veşmintele lui, cenuşiul pământului şi albastrul cerului, evocă unirea celor 
două naturi prin întrupare. Şi pomul în spatele lui. Tatăl pare a fi simbolizat 
prin îngerul din stânga (stânga aceluia care priveşte icoana); veşmântul lui 
diafan, de un albastru translucid amestecat cu auriu pal, sugerează principiul 
inaccesibil al Treimii. Şi, deasupra lui, în singura verticală pe care o găsim 
observând atitudinile Celor Trei, casa. Principiu de nepătruns, poate doar 
prin jertfa Fiului Său: şi el binecuvântează cupa, iar chipul său, chiar prin 
pacea pe care o respiră, este deosebit de îndurerat. Dar Tatăl priveşte mai ales 
la îngerul din dreapta, al cărui veşmânt verde, culoarea vieţii care se naşte, 
primăvăratică, semnifică învierea: simbolul Duhului „dătător de viaţă" care 
îl va învia pe Hristos şi va împărtăşi lumii viaţa. Chipul lui are o putere 
adolescentină, semn al veşnicei tinereţi. însuşi ritmul icoanei exprimă veşnica 
mişcare de iubire a Treimii. O schemă circulară unifică intr-un tot indisolubil 
cele trei Persoane. Un joc subtil de curbe şi contracurbe îi uneşte şi evocă o 
imanenţă reciprocă. în timp ce îngerul-Logos şi îngerul-Duh se înclină înspre 
Tatăl într-o mişcare circulară, îngerul „patern" are bustul aproape vertical: 
„monarhia" 78 Tatălui... Pe masa-altar este inserat discret, sub cupa jertfei, 
un volum dreptunghiular: Pavel Evdokimov sugerează că este simbolul lumii 
care nu poate exista decât sub protecţia Mielului. 79 

Plenitudinea inepuizabilă a sensului, frumuseţea spirituală a chipurilor, 
euritmia liniilor, culorile uşoare, transparente, eliberate de umbre, jocul 
perspectivelor multiple care ne scoate din lumea reală, toate fac din această 
icoană simbolul tinereţii, al frumuseţii, al iubirii care răstigneşte, răstignită 
şi biruitoare a lui Dumnezeu Cel în Treime. 


ELABORAREA ÎNVĂŢĂTURII DE CREDINŢĂ 

> > 

în primele opt secole, atunci când s-a întâlnit cu filozofii greci şi cu spiri- 
tualităţile Orientului Mijlociu, creştinismul a trebuit să se definească. Marii 
autori creştini din această perioadă, Părinţii Bisericii, oferă o capacitate de 
sinteză care după aceea nu a mai fost întâlnită decât arareori. Ei sunt preoţi - 
mulţi dintre ei au fost episcopi - care au dat formă liturghiei euharistice sau 

78. In sens etimologic: „principiul unic". 

79. P. Evdokimov, L’Art de licone, theologie de la beaute, Paris, Desclee de Brouwer, 
1970, p. 210. 

au contribuit la imensa creaţie imnografică produsă atunci; au comentat pe 
larg Scriptura pentru popoarele lor şi au dezvoltat gândirea pe baza credinţei; 
mulţi dintre ei au avut o activitate socială deosebită, afirmând că pământul 
nu aparţine decât lui Dumnezeu; mulţi dintre ei, de asemenea, au apărat, 
chiar cu preţul vieţii lor, independenţa Bisericii faţă de Imperiul pretins 
creştin. Pătrunşi de taina pascală, ei au răscolit gândirea indo-europeană 
insistând pe dialectica creatului şi necreatului, precizând tema persoanei în 
comuniune şi unitatea în Hristos a divinului cu umanul fără separaţie şi fără 
amestec. In decursul secolului al IV-lea, Biserica a trebuit să facă faţă unei erezii 
majore, arianismul (legat de numele unui teolog din Alexandria, Arie). Această 
erezie care, simplificată, s-a ivit deseori în istoria creştinismului, îl simplifica 
şi atrăgea mulţimile care veneau la biserică - dar arareori la botez - prin 
conformismul politic, de după „convertirea" lui Constantin. Pentru Arie, 
Isus, chiar dacă ilustra apogeul umanităţii, era considerat numai o creatură, 
receptacul al Cuvântului, el însuşi principiu creat al Universului. 

Reunit pentru a răspunde acestei sfidări, primul sinod ecumenic a adunat 
la Niceea, în anul 325, mai bine de trei sute de episcopi, veniţi din toată 
lumea creştină. El afirmă sau, mai degrabă, reaminteşte unitatea fundamentală, 
ontologică a lui Hristos şi a Tatălui său - „Eu şi Tatăl una suntem": Fiul este 
homoousios, „consubstanţial" Tatălui, este Cuvântul veşnic Care S-a întrupat, 
acoperind distanţa dintre Dumnezeu şi om prin iubirea lui. 

Pentru a echilibra şi a completa dogma de la Niceea, Părinţii capadocieni, 
Vasile cel Mare, prietenul lui, Grigorie de Nazianz, şi fratele lui mai mic, 
Grigorie de Nyssa, au realizat o lucrare foarte anevoioasă. Ei au sugerat taina 
Persoanei la cel mai înalt nivel, acela al existenţei divine (şi deci în omul 
înrădăcinat în Hristos, ca bază şi ca proiect). Ipostasul (adică persoana în sens 
teologic, şi nu psihologic) se naşte din antinomia şi complementaritatea 
unităţii şi a deosebirii. In Dumnezeu este „un mod de existenţă" unic al 
esenţei, al cărei izvor este Tatăl. In anul 381, primul sinod de la Constantinopol, 
considerat mai târziu al doilea sinod ecumenic (nu reunea decât episcopatul 
răsăritean), a condamnat definitiv arianismul şi în special ultima sa formă, 
care nega divinitatea Duhului Sfânt. Lucrul acesta este sugerat într-un limbaj 
nu speculativ, ci de slavă liturgică, aşa cum o făcuse Sfântul Vasile cel Mare 
în lucrarea sa Tratat asupra Sfântului Duh. In anul următor membrii sinodului 
au trimis episcopilor din Apus, reuniţi la Roma, o scrisoare sinodală în care 
acea „distincţie-identitate" a esenţei una şi a celor trei Persoane era afirmată 
cu claritate. 

„Credo“-ul de la Niceea a fost deci completat de acest nou sinod. Aşa s-a 
constituit Crezul, numit niceo-constantinopolitan, care, pentru majoritatea 
creştinilor, rămâne şi astăzi expresia privilegiată a credinţei lor: 

Cred într-Unul Dumnezeu, Tatăl Atotţiitorul, 

Făcătorul cerului şi al pământului, al tuturor celor văzute şi nevăzute 
Şi într-unul Domn Isus Hristos, Fiul lui Dumnezeu, Unul-Născut, Care din Tatăl S-a 
născut mai înainte de toţi vecii, lumină din lumină, Dumnezeu adevărat din Dum¬ 
nezeu adevărat, născut, iar nu făcut, Cel de o fiinţă cu Tatăl, prin Care toate s-au făcut; 
Care pentru noi oamenii şi pentru a noastră mântuire S-a pogorât din ceruri şi S-a 
întrupat de la Duhul Sfânt şi din Fecioara Maria şi S-a făcut om; 

Şi S-a răstignit pentru noi în zilele lui Ponţiu Pilat, şi a pătimit şi S-a îngropat; 

Şi a înviat a treia zi, după Scripturi; Şi S-a înălţat la ceruri şi şade de-a dreapta Tatălui; 
Şi iarăşi va să vină cu slavă să judece viii şi morţii, a Cărui împărăţie nu va avea sfârşit; 
Şi întru Duhul Sfânt, Domnul de viaţă Făcătorul, Care din Tatăl purcede, Cel ce 
împreună cu Tatăl şi cu Fiul este închinat şi slăvit, care a grăit prin prooroci, 
într-una, sfântă, sobornicească şi apostolească Biserică; 

Mărturisesc un Botez spre iertarea păcatelor; 

Aştept învierea morţilor 

Şi viaţa veacului ce va să vie. Amin. 

Din secolul al V-lea, noua etapă a elaborărilor patristice în domeniul hris- 
tologiei se centrează pe divino-umanitate, adică pe unirea divinului cu umanul 
în Hristos. Reprezentanţii Şcolii din Antiohia insistau pe umanitatea lui Isus, 
cei ai Şcolii din Alexandria, pe divinitatea lui. Primii vedeau în Hristos în 
special pe Adam cel de pe urmă, Omul desăvârşit, care devine, prin insuflarea 
Duhului, templul divinităţii. Exista aici riscul unei „împreunări 11 nesigure, 
mai ales morale, între divin şi uman. La Alexandria, Sfântul Chirii (376/380- 
444), adevărat „faraon 11 al Egiptului creştin, aspru şi şiret, dar teolog desăvârşit, 
sublinia că subiectul umanităţii lui Hristos este o Persoană divină. Pe Cruce 
Dumnezeu a suferit moartea în trup: concepţie tainică a umanităţii lui 
Hristos, îndumnezeit de focul divinităţii şi deci cu adevărat îndumnezeitor 
pentru noi. Exista riscul unei înecări a umanităţii de către divinitate, al unei 
îndumnezeiri unilaterale care acordă prea puţină însemnătate libertăţii 
creatoare a omului. 

O sinteză între Antiohia şi Alexandria s-a realizat cu ocazia sinodului de la 
Efes, în care Biserica a văzut, cu oarecare detaşare, un al treilea sinod ecumenic. 
Condus cu asprime, în 431, de către Chirii, care a refuzat să-i aştepte şi pe 
reprezentanţii Antiohiei, sinodul acesta a condamnat gândirea nesigură şi 
subtilă a arhiepiscopului de Constantinopol, Nestorie. Acesta refuza să o 
numească pe Maria „Maica lui Dumnezeu 11 , Theotokos, şi nu vedea în ea, într-o 
perspectivă antiohiană radicalizată, decât pe mama omului Isus. Sinodul a 
proclamat-o pe Maria Theotokos, într-o perspectivă în întregime hristologică: 
Persoana Cuvântului este subiectul copilului de la sânul, apoi din braţele 
Fecioarei. Doi ani mai târziu, antiohienii au acceptat această definiţie, precizând 
deplina umanitate a copilului. 

Opoziţia faţă de „nestorianism" a dus la un exces invers. După moartea 
Sfântului Chirii al Alexandriei, care folosea deja acest vocabular, dar cu multă 
claritate, teologii egipteni au afirmat natura unică a lui Hristos, iar acest „mono- 
fizism“, într-o primă etapă, îl izola pe Hristos de ceilalţi oameni şi îneca, de 
parcă ar fi fost o picătură de parfum, umanitatea sa în oceanul divinităţii sale. 

Răspunsul a fost dat de al patrulea sinod ecumenic, care s-a reunit, la 
Calcedon, în anul 451 şi a făcut posibilă cea mai fructuoasă colaborare dintre 
creştinătatea din Răsărit şi cea din Apus. Papa Leon I a trimis o scrisoare 
hotărâtoare şi sinodul a exclamat: „Petru a vorbit prin gura lui Leon!“; acest 
lucru nu a împiedicat sinodul să examineze liber problema, considerând 
„tomul“ (mesajul) lui Leon un document important, dar nu definitiv. Până 
la urmă, formulele latine au fost incluse în definiţie; fiecare natură a lui 
Hristos, divină şi umană, îşi păstrează proprietăţile, dar accentul este pus în 
mod simultan pe unitatea personală a lui Hristos. Astfel, acea „distinc- 
ţie-identitate“ esenţă-ipostas, devenită fundamentală în limbajul trinitar, era 
introdusă în hristologie. Respectând Taina, definiţia de la Calcedon nu spune 
ce este unirea în Hristos a umanităţii şi divinităţii, ci precizează doar ceea ce 
nu este această unire. Cele patru adverbe care o sugerează încep, fiecare, prin 
prefixul de negaţie cv. asynchytos - „neamestecat, de neconfundat 11 ; atreptos, 
„neschimbat 11 ; adiairetos, „de neîmpărţit 11 ; achoristos, „de nedespărţit 11 . Nici 
Dumnezeu împotriva omului sau absorbindu-1; nici omul împotriva lui 
Dumnezeu sau despărţindu-se de el; ci divino-umanitatea care face posibilă, 
în Hristos, împărtăşirea oamenilor din modul de existenţă divin, căci Hristos, 
„consubstanţial 11 Tatălui şi Duhului Sfânt în divinitatea sa, este „consubstanţial 11 
oamenilor în umanitatea sa. 

.. .Noi mărturisim toţi în mod unanim un singur şi acelaşi Fiu, Domnul nostru Isus 
Hristos, Acelaşi desăvârşit în dumnezeirea lui şi Acelaşi desăvârşit în umanitatea lui, 
Acelaşi Dumnezeu adevărat şi om adevărat, suflet spiritual şi trup consubstanţial 
Tatălui după dumnezeirea Lui, consubstanţial nouă, tuturor, după umanitatea Lui, 
[...] unul şi acelaşi Hristos, Fiu, Domn, Unul născut, recunoscut în cele două naturi 
neamestecat, neschimbat, neîmpărţit, nedespărţit, fără ca unirea să înlăture cu ceva 
deosebirea naturilor, ci fiecare păstrând modalitatea proprie de a fi şi întâlnind-o 
pe cealaltă într-o unică persoană, sau unic ipostas [...] care este Unicul şi Acelaşi 
Domn Isus Hristos, Fiul, Unul născut, Dumnezeu Cuvântul... 

Reacţia faţă de sinoadele de la Efes şi Calcedon a provocat schisme majore 
în Răsăritul creştin, care abia în zilele noastre încep să dispară. „Nestorianismul 11 , 
mai apropiat de izvoarele antiohiene decât de Nestorie însuşi, a fost adoptat 
de Biserica Persiei, care în felul acesta nu a mai putut fi bănuită de vreo co¬ 
laborare cu „romanii 11 . 

Umanist, dar de un umanism deschis, „nestorianismul 11 a dat mari mistici, 
ca Isaac Şirul şi Ioan de Dalyatha - influenţa lor asupra sufismului care lua 

naştere a fost foarte importantă şi mari literaţi - după cucerirea musulmană, 
aceştia au jucat un rol important în prima civilizaţie arabă, traducând corpusul 
scrierilor filozofice şi ştiinţifice greceşti. „Biserica Răsăritului" se angajează 
atunci într-o uimitoare aventură misionară, respectând totuşi culturile locale, 
în inima Asiei, ajungând până în Tibet, în China şi în Mongolia. Această 
expansiune a fost zădărnicită în secolul al XlV-lea de persecuţiile lui Tamerlan. 
Biserica nestoriană nu mai vieţuieşte astăzi decât în Orientul Mijlociu, în 
special în Irak, şi în Statele Unite, în urma emigrărilor masive din aceste părţi. 
Studiul ei asupra lui Hristos, care pleacă de la omul desăvârşit la Cuvântul 
întrupat, ar putea fi important pentru dialogul cu iudaismul şi cu islamul. 

Dimpotrivă, separarea dintre „calcedonieni" şi „ne-calcedonieni“ mai mult 
sau mai puţin, tot mai puţin „monofiziţi", se face în interiorul Imperiului 
romano-bizantin. Rezultat al impactului a două sisteme conceptualiste, 
cuvântul physis desemna, pentru monofiziţi, viaţa divino-umană a lui Hristos, 
în unitatea Lui, şi nu natura divină sau natura umană. Particularitate armeană, 
siriacă sau coptă în faţa elenismului; răscoala săracilor împotriva fiscalităţii 
bizantine şi a marilor proprietari care vorbeau greceşte, toate acestea explică 
consolidarea bisericilor ne-calcedoniene în Armenia, Siria, Egipt, Etiopia. în 
ce priveşte biserica din India de Sud, aceasta avea să treacă, din raţiuni de pur 
oportunism, de la nestorianism la monofizism, ceea ce dovedeşte caracterul 
din ce în ce mai superficial şi mai social al acestor schisme. Intr-o zi totul va 
ajunge să se completeze. 

Intr-o a treia fază, elaborările care au urmat Sinodului de la Calcedon 
constituie un fel de explorare a divino-umanităţii. Dialectica unităţii şi a 
dualităţii în Hristos - împăraţii, până la sfârşitul secolului al VH-lea, au 
favorizat tematica unităţii în dorinţa de a-i ralia pe monofiziţi, care puteau 
deschide porţile musulmanilor, în timp ce Biserica insistă, împotriva acestor 
compromisuri, pe dualitatea şi deplina realitate umană ale lui Hristos. Cel 
de-al cincilea sinod ecumenic (Constantinopol II, 533) reia aceste elaborări 
şi, sub influenţa unui mare împărat şi teolog în acelaşi timp, Iustinian, insistă 
asupra unităţii lui Hristos. Una dintre aceste afirmaţii fundamentale este că 
subiectul umanităţii lui Hristos este Cuvântul preexistent. Cuvântul se naşte 
în mod uman, cunoaşte ispitirea, suferă Patimile şi moartea, aşa încât în el are 
loc un imens schimb de vieţi („împărtăşirea idiomurilor"). Toate acestea 
implicând faptul că persoana în comuniune constituie izvorul şi fundamentul 
fiinţei, şi nu conţinutul ei. 

In acelaşi timp, sinodul a respins ispitele unui elenism orientalizat, cu iz 
gnostic, care putea fi observat în unele dintre ipotezele lui Origene, mare teolog 
din secolul al IlI-lea, ipoteze înăsprite şi sistematizate de discipolii lui. Astfel 
sunt confirmate solemn bazele unei antropologii şi ale unei cosmologii biblice: 
creaţie, ex nihilo, consistenţa proprie a creaturii, bunătate fundamentală a 

materiei menită a fi transfigurată, şi nu volatilizată. Sinodul afirmă, de ase¬ 
menea, caracterul ireductibil al libertăţii umane şi deci refuză o „apocatastază“ 
(mântuire universală) de neînlăturat. în-truparea dă naştere unei antropologii 
unitare: „Un trup fără suflet nu este un trup, nici un suflet fără trup.“ 80 Sufletul 
este nemuritor nu prin el însuşi, ci prin puterea învierii, făgăduită şi trupului. 
Răul nu este materialitatea, frumuseţea şi inteligenţa care scaldă cosmosul apar 
ca un argument major împotriva spiritualismului şi dualismului de orice fel. 

în schimb, aşteptarea unei mântuiri universale care caracterizează gân¬ 
direa lui Origene, certitudinea lui că Dumnezeu este îndelung răbdător 
pentru eliberarea fiecărui suflet au fost asumate de înalta spiritualitate 
patristică, înainte şi după acest sinod, atât în Răsărit (de la Grigorie de Nyssa 
la Ioan Scărarul şi Isaac Şirul), cât şi în Apus (în special la Ambrozie al 
Milanului, dar deloc la Augustin, care îi dispreţuia pe cei „milostivi 11 ). 
Condamnată ca fiind un automatism al mântuirii, intuiţia origeniană a fost 
reluată ca rugăciune şi nădejde. Mântuirea universală devine sarcina celor 
mai mari sfinţi, care ştiu că nu te mântuieşti singur, ci în imensa comuniune 
a omenirii înviată în totalitate. Sfântul Isaac Şirul, un călugăr originar de pe 
malurile arabe ale Golfului Persic, pentru foarte scurt timp episcop de Ninive 
pe la anul 670, în Biserica siriacă nestoriană 81 , subliniază că Dumnezeu nu 
poate crea un iad, că El nu poate să dea decât iubire. Desigur, „iubirea 
acţionează în două feluri diferite: ea devine suferinţă la unii şi bucurie la 
alţii" 82 , dar noi trebuie să fim atenţi, atât pentru noi înşine, cât şi pentru 
toţi, la irezistibila lucrare a învierii: „Ce este gheena în faţa harului învierii? 1 * 83 
Evocând parabola fiului risipitor şi pe aceea a lucrătorului din ceasul al 
unsprezecelea, Isaac exclamă: 

Unde este dreptatea lui Dumnezeu? In aceea că noi eram păcătoşi şi Hristos a murit 
pentru noi [...]. Oh! minune a bunătăţii Creatorului nostru! [...] Oh! nemăsurată 
bunătate pe care a învestit-o pentru a crea din nou existenţa noastră de păcătoşi [...]. 
El îl ridică pe acela care l-a ofensat şi l-a insultat [...]. Păcatul este că nu înţelegem 
harul învierii. Unde este iadul, care să ne poată atinge? Unde damnarea care ne 
speria până acolo încât învingea bucuria iubirii lui Dumnezeu? Ce este infernul în 
faţa harului învierii, atunci când el ne va scoate de sub blestem, când va da acestui 
trup nevrednic veşmântul vredniciei, când va ridica la slavă pe omul căzut în iad? 84 

80. Iustinian, Epistolă cătreMenas, PG 86, 953 A. 

81. Traduse în greacă în secolul al Xl-lea, Tratatele ascetice ale Sfântului Isaac s-au 
răspândit în întreaga lume ortodoxă calcedoniană. 

82. Isaac le Syrien, Traites ascetiques (trad. fr.), în CEuvresspirituelles, Paris, Desclee 
de Brouwer, 1993, trăite 84, p. 415. 

83. Id., tratatul 60, p. 325. 

84. Id., pp. 324-325. 

Sfântul Isaac se ruga „chiar şi pentru şerpi, chiar şi pentru demoni" 85 . în¬ 
cepând cu anul 638, Imperiul face eforturi disperate să-i apropie pe monofiziţi. 
Au fost impuse pentru aceasta unele compromisuri doctrinale: „monoener- 
gismul", apoi „monotelismul" - o singură lucrare sau o singură voinţă, divină 
bineînţeles, în Hristos. împotriva acestor concepţii care compromit deplina 
umanitate a lui Isus şi deci deplina umanitate a omului se ridică Sfântul 
Maxim Mărturisitorul (580-662), poate cel mai mare dintre Părinţii Bisericii. 

Născut, se pare, în Golan, călugărit de foarte tânăr, el fuge de invazia per¬ 
şilor la Cartagina şi apoi la Roma. Organizează, în 649, sinodul de la Lateran, 
care mărturiseşte două voinţe, divină şi umană, în Hristos, căci acesta „voia şi 
lucra mântuirea noastră în mod divin şi uman în acelaşi timp". Arestat, exilat, 
apoi judecat şi condamnat, în 662, i se smulge limba şi i se taie mâna dreaptă. 
Moare la 13 august, în acelaşi an, într-o fortăreaţă din Caucaz, unde fusese 
surghiunit. El a realizat în Răsărit sinteza epocii patristice, dar în strânsă 
legătură cu Apusul - papa Martin I a fost arestat în aceeaşi perioadă şi a murit 
deportat la anul 655. Ştiind să echilibreze sensul oriental al unităţii lui Hristos 
cu sensul occidental al dualităţii sale, Maxim Mărturisitorul, am putea spune, 
a fundamentat teologic caracterul ireductibil al libertăţii. 

Meditând asupra agoniei lui Isus, el arată că voinţa umană a acestuia nu 
se întemeiază pe voinţa Tatălui, şi cu atât mai puţin se opune ei, ci aderă la 
ea cu o iubire dureroasă. Dumnezeu, în Hristos, suferă omeneşte toate 
agoniile noastre, în aşa fel încât umanul asumat de Cuvânt să participe activ 
la triumful asupra morţii. 

Omul este libertate. Dar libertatea lui „gnomică" (libertate de alegere), 
individuală, blocată de philautia (egocentrism), învesteşte în „patimi", 
orgoliu şi aviditate care iau naştere din „teama ascunsă de moarte" 86 , elanul 
profund al spontaneităţii sale sau „libertate naturală", care nu se poate 
desăvârşi decât în comuniune. Prin existenţa Lui iubitoare şi jertfelnică (ea 
nu schimbă fiinţa, ci modul de a fi al umanităţii ei), Isus restaurează această 
„libertate naturală" şi, fără să o contrazică vreodată, încearcă să înduplece, 
să atragă libertatea noastră individuală: prin kertosis, prin Crucea sa, ultimă 
dovadă a „iubirii sale nebune". 

în anii 680-681, sinodul al şaselea ecumenic, reunit la Constantinopol, 
este, ca şi sinodul din Calcedon, rodul unei autentice colaborări a Bizanţului 
cu Roma. Sinodul înscrie în definiţiile lui gândirea lui Maxim Mărturisitorul. 
El mărturiseşte existenţa în Hristos 

a două voinţe sau acte volitive naturale şi a două lucrări naturale, de nedespărţit, de 

neschimbat, de neconfundat [...]. Cele două acte volitive naturale nu sunt opuse - fie 

85. Id., tratatul 81, p. 395. 

86. Sfântul Maxim Mărturisitorul, Răspunsuri către Talasie, 61, PG 90, 633. 

să nu ajungi niciodată aşa! ci actul de voinţă uman aderă la actul divin de voinţă, 
căruia nu-i este contradictoriu, nici nu i se opune, ci i se încredinţează [...]. Noi 
slăvim în Acelaşi Domn Isus Hristos pe adevăratul nostru Dumnezeu, două energii 
naturale de nedespărţit, de neschimbat, de neconfundat, adică energia divină şi 
energia umană. Aşa cum spunea papa Leon: ^Agit enim utraqueforma [..şi una, 
şi cealaltă natură vor şi lucrează ceea ce le este propriu în comuniune una cu cealaltă. 

După cum se vede, este vorba despre o amplificare a dogmei din Calcedonia, 
ale cărei adverbe negative sunt reluate de câte două ori. Faptul că „voinţa" şi 
„energia" relevă „natura" pune în evidenţă transcendenţa Persoanei. Umanitatea 
lui Hristos conţine toată realitatea Sa. Este o reluare a tradiţiilor antiohiană şi 
latină, pentru a echilibra concepţia alexandrină care se impusese la sinodul 
precedent. In dialectica elaborărilor sinodale, sinoadele al cincilea şi al şaselea 
s-au adunat ca să afirme cu hotărâre: Cuvântul s-a făcut trup, Hristos este 
Dumnezeu adevărat şi om adevărat. In secolele al VUI-lea şi al IX-lea, lupta 
împotriva imaginii, dusă de împăraţii „iconoclaşti" cu sprijinul unei părţi a 
clerului, traduce dorinţa unei secularizări antimonahice, icoana îndemnând 
la o aspiraţie ascetică ce riscă să îndepărteze importante angajări sociale. 

Rod al unor complexe elaborări, al şaptelea sinod ecumenic, reunit la 
Niceea, ca şi primul, în anul 787, a confirmat şi a justificat legitimitatea 
imaginii şi a venerării ei. Principalii apărători ai icoanelor, în special Ioan 
Damaschinul şi Teodor Studitul, au subliniat că la baza ei stă întruparea: 
Cuvântul este şi Chipul consubstanţial al Tatălui, el nu numai că s-a făcut 
auzit, dar s-a făcut şi văzut: 

Ce era de la început, ce am auzit, ce am văzut cu ochii noştri, ce am privit şi 
mâinile noastre au pipăit despre Cuvântul vieţii, / Şi Viaţa s-a arătat şi am văzut-o 
şi mărturisim şi vă vestim Viaţa de veci... (1 Ioan 1, 1-2). 

Pentru Ioan Damaschinul, pe care imperiul musulman îl apăra de perse¬ 
cuţiile bizantine, fapt pentru care el nu se jena să-l critice cu asprime pe 
Mahomed, consecinţa ultimă a întrupării este sfinţenia materiei: „Nu ador 
materia, ci pe Creatorul materiei care pentru mine s-a făcut materie. “ 87 Această 
afirmaţie stă la baza constituirii unei arte creştine, posibilitatea de a şlefui 
materia după chipul Celui care a şlefuit-o pentru a lua Trup de la ea. 

Or, locul unde lumina Duhului Sfânt poate, prin excelenţă, să transpară 
este chipul, destăinuit dincolo de măştile lui, într-o anticipare a transformării 
escatologice, transfigurare schiţată deja prin sfinţenie. Pentru Teodor Studitul, 
imaginea este sfinţită în relaţia pe care o are cu persoana care îi este model. Ea 
face să iasă la iveală o asemănare, o prezenţă personală. Ceea ce reia definiţia 

87. Ioan Damaschinul, Al doilea tratat in favoarea sfintelor icoane , 14, citat de 
C. Schonborn, L'Icone du Christ, Paris, Le Cerf, 1986, p. 194. 

sinodului: ,,Aceia care se uită cu atenţie (la icoane) se înalţă spre aducerea 
aminte şi spre dorinţa prototipurilor lor. Cât despre sărutarea pe care o dau 
acestei icoane, este vorba, în credinţa noastră, de o venerare, şi nu de un cult 
în sens strict, căci adorarea nu trebuie să se îndrepte decât spre natura divină." 
Icoana sugerează în om, Hristos, chipul lui Dumnezeu cu caracteristicile 
concrete ale unei individualităţi pământeşti; „Sfântul Chip" imprimat pe 
Mandylion-\i\ w legendar şi plin de înţelesuri, la fel de important pentru 
aducerea aminte ca şi vălul Veronicăi 89 în tradiţia apuseană. Deci, înrădăcinate 
în Persoana lui Hristos, chipurile oamenilor se deschid asupra împărăţiei lui 
Dumnezeu. Astfel, icoana, în atmosfera escatologică a liturghiei, anticipează 
metamorfoza ultimă a umanităţii, desăvârşită deja în Isus Hristos şi asumată, 
atât cât se poate aici, pe pământ, de fiinţele sfinţite. 


88. Voal, imagine sau mantie pe care Hristos şi-a imprimat chipul pentru a răs¬ 
punde cererii regelui Abgar de Edessa. 

89. De la adjectivul latinesc verus (adevărat) şi substantivul grecesc eikon („imagine"). 



BIBLIA SI CREŞTINISMUL 

> > 

de Jean Bauberot 


Numele de „Hristos“ corespunde traducerii greceşti a ebraicului Mesia. 
Hristos înseamnă uns sau „trimisul lui Dumnezeu" şi articulează termenul 
„creştinism". Mesajul central al creştinismului constă deci în a spune că Isus 
este Hristos, trimisul lui Dumnezeu, acela care face cunoscută voia Tatălui şi 
opera de mântuire a lui Dumnezeu. Relaţia unică dintre Dumnezeu şi Hristos 
se exprimă în termenii de Tatăl şi Fiul. 

In mod concret, creştinii pot cunoaşte ceea ce are legătură cu Hristos şi 
cu Dumnezeu, pe care el îl revelează, prin intermediul unui ansamblu de cărţi 
numite Biblia sau Sfânta Scriptură. Biblia creştină cuprinde două părţi, fiecare 
calificată drept Testament - traducere a unui termen grec care înseamnă 
„legătură" şi care de fapt ne trimite la noţiunea ebraică de Legământ. 

Vechiul Testament, nume dat de către creştini Scrierilor Sfinte ale evreilor, 
vorbeşte despre legământul stabilit de Dumnezeu cu poporul evreu, căruia îi 
aparţine prin naştere Isus. Primii discipoli ai lui Isus, care erau evrei, au găsit 
în textele acestea vestirea venirii lui Isus Hristos şi elementele pentru 
interpretarea vieţii sale şi a învăţăturilor sale. Scrierile redactate chiar de primii 
creştini - scrisorile apostolilor (sau care le-au fost atribuite lor) trimise unor 
biserici (Epistole), povestiri ale slujirii lui Isus, destinate a fi citite în cadrul 
cultului (Evanghelii) - vor constitui Noul Testament-, un nou Legământ îl 
împrospătează pe cel care exista deja, extinzându-1 asupra omenirii. 

De la bun început, Biblia creştină a făcut obiectul unei imense munci de 
interpretare, care a variat în funcţie de timpurile în care a fost făcută şi de 
curentele existente. Au apărut deosebiri în înţelegerea textului. Unele au dat 
naştere la conflicte, condamnări, rupturi adânci între cele trei mari confesiuni 
creştine (catolicismul, ortodoxia, protestantismul). în prezent, specialişti de 
confesiuni diferite lucrează adesea împreună pentru traducerea Bibliei, 
încercând să înţeleagă semnificaţia ei. Ceea ce nu împiedică însă existenţa în 
continuare a punctelor de vedere divergente, în special în ceea ce priveşte per¬ 
cepţia asupra rolului Bibliei şi, respectiv, al Bisericii, precum şi o proliferare 
a abordărilor, dintre care unele nu sunt nici ştiinţifice, nici ecleziastice. Acest 
fapt arată că Biblia ocupă un loc important chiar în societăţile secularizate. 

DE LA CUVÂNT LA SFÂNTA SCRIPTURĂl CANONUL BIBLIC 

Biblia este o culegere de cărţi care conţin izvorul credinţei creştine. Cule¬ 
gerea presupune un acord în privinţa reunirii acestor cărţi într-una singură - mai 
precis Biblia - şi excluderea altor cărţi care ar fi putut face parte din ea. Acest 
acord a dat „canonul biblic", termenul „canon" provenind dintr-un cuvânt 
ebraic însemnând „trestie", „riglă de măsurat". Din acest prim sens au luat 
naştere două întrebuinţări metaforice: normă, regulă şi listă, index de cărţi. 
Aplicate Bibliei, cele două sensuri sunt legate, primul orientându-1 pe al doilea: 
canonul biblic reprezintă o serie de cărţi a căror autoritate este considerată 
normativă pentru creştini. 

La începuturile creştinismului, termenul „evanghelie" („veste bună") nu se 
referă încă la scrieri speciale, ci la Cuvântul sau la mesajul mântuirii, enunţat 
în mai multe feluri de Isus în timpul vieţii Sale şi prin moartea Sa. Evanghelia 
lui Isus Hristos este aceea anunţată de el. Prin urmare, termenul „evanghelie" 
desemnează, de asemenea, predica creştină şi conţinutul ei, în centrul căruia se 
află moartea şi învierea lui Isus Hristos. Acesta este sensul în care termenul este 
folosit de cele mai multe ori în epistolele pauline, scrise către anii 50-60. Se 
vede aici grija cu care Pavel arată că Hristos a împlinit profeţiile. Astfel, moartea 
şi învierea lui s-au petrecut „după Scripturi" (1 Cor. 15, 3). Scripturile ebraice 
furnizează deci cadrul interpretării apariţiei lui Isus Hristos. 

Scripturile ebraice şi Vechiul Testament creştin 

Această colecţie de scrieri religioase, care provin din epoci şi de la autori 
diferiţi, este compusă din trei părţi: Legea, Profeţii şi Scripturile. 

Legea sau Tor a. Termenul acesta are pentru evrei aceeaşi intensitate ca 
termenul Evanghelie pentru creştini: el înseamnă ghid sau mesaj al mântuirii. 
Este vorba de primele cinci cărţi din Biblie. Povestirile despre începuturi 
(facerea lumii, potopul...), vieţile patriarhilor, cum este cea a lui Avraam, au 
fost plasate înaintea istoriei speciale a poporului lui Israel, ca un fel de 
introducere universalistă. Acest popor ia naştere din opera eliberatoare a lui 
YHWH (numele personal al Dumnezeului lui Israel), care îl ajută să iasă din 
Egipt, casa robiei. Lângă Sinai, el primeşte Legea lui Dumnezeu sau Decalogul 
(Cele zece Porunci). In timpul lungii călătorii prin deşert, el învaţă, din în¬ 
cercări şi conflicte, să trăiască cu Dumnezeul lui. In perioada lui Ezdra (secolul 
alIV-leaî.Hr.), cele cinci cărţi ale Tor ei (Facerea, Ieşirea, Leviticul, Numerii, 
Deuteronomul), în forma lor definitivă, servesc drept lege comunităţii evreieşti 
din sânul Imperiului Persan. 

Profeţii. Cărţile grupate sub acest titlu tâlcuiesc istoria poporului lui Israel 
începând cu Iosua (intrarea pe Pământul Făgăduinţei) până la plecarea în exil 

(Cartea lui Iosua, Cartea Judecătorilor şi Cărţile Regilor, care sunt numite de 
unele tradiţii creştine Cărţile istorice). Cărţile lui Isaia, Ieremia, Iezechielşi ale 
celor doisprezece „profeţi mici“ reamintesc poruncile lui Dumnezeu, anunţă 
suferinţele care vor lovi poporul care se întoarce de la Dumnezeul lui şi cu¬ 
prind, de asemenea, promisiunea restaurării. Citite în sinagogi, alături de 
cărţile Legii, scrierile profetice au fost incluse între cărţile de referinţă. 

Scrierile. Acest termen este numele foarte general al cărţilor care vor con¬ 
stitui al treilea grup al Scripturilor ebraice. Este vorba despre culegeri de 
rugăciuni, de cânturi, de proverbe, de precepte înţelepte, de povestiri care 
pot hrăni spiritualitatea. Printre acestea, Psalmii - de la care se va adăpa 
spiritualitatea creştină -, Pildele, Ecclesiastul, Cântarea Cântărilor, dar şi 
Cartea lui Iov, Cartea Rut, Daniel etc. Aceste cărţi circulau în comunităţile 
evreieşti şi puteau ocupa un loc şi în cult. S-a impus, pe scară largă, folosirea 
liturgică a Psalmilor. Altele - precum Ecclesiastul sau Cântarea Cântărilor - 
puteau fi venerate sau lăsate deoparte în funcţie de comunitate. 

In secolele al IlI-lea şi al Il-lea î.Hr., Scripturile ebraice s-au constituit în 
cele trei mari părţi (Legea, Profeţii şi Scrierile). Dar producerea de texte continuă 
într-un iudaism pe atunci foarte diversificat. Iudaismul din diaspora (comu¬ 
nităţile evreieşti din afara Palestinei) are evoluţia lui specifică, de foarte multe 
ori în dialog cu cultura greacă şi câteodată divergentă faţă de cea a iudaismului 
numit palestinian. In secolul al IlI-lea î.Hr., Scripturile au fost traduse în gre¬ 
ceşte, la Alexandria. Versiunea aceasta, numită Septuaginta, propune o ordine 
diferită de prezentare a cărţilor profetice şi a scrierilor. Ea cuprinde şi unele cărţi 
scrise direct în greceşte. 

In secolul I d.Hr., două evenimente decisive au marcat iudaismul: răscoala 
din Iudeea, cu distrugerea Templului de la Ierusalim de către romani, în anul 
70; ruptura între iudaism şi mişcarea discipolilor lui Isus, provenind din 
iudaism, care devine creştinism şi produce propriile sale scrieri. Iudaismul 
fariseu este singurul care supravieţuieşte distrugerii Templului. 90 In anul 90, 
autorităţile lui se reunesc la Jamnia: aici, ele suprimă din Scripturile lor cărţile 
cuprinse în Septuaginta, precum şi alte texte, în special scrierile de tip apo¬ 
caliptic, numite pe atunci „apocrife" (adică „ascunse", în sensul de „a nu fi 
oferite lecturii"). 

Primele comunităţi creştine, care vorbesc greceşte, citesc singurele Scripturi 
pe care le cunosc (actualul Vechiul Testament ) în versiunea grecească a Sep- 
magintei. Autorii cărţilor care vor deveni Noul Testament citează Scripturile în 

90. Este unul dintre motivele care fac ca Evangheliile să fie atât de polemice, în 
multe dintre povestirile lor, când se referă la farisei. 

versiunea aceasta. Intr-adevăr, predica apostolică foloseşte pe larg Scripturile 
ebraice pentru a da autoritate propriului ei mesaj. Povestirile din Evanghelii 
îl citează în mai multe rânduri pe Isus, care spune: „este scris..., scris este“ 
(Marc. 11, 17; Mat. 4, 4; Luc. 4, 4 etc.). Dar, în acelaşi timp, Isus Hristos este 
prezentat ca stăpânul Scripturilor („Aţi auzit că s-a scris celor de demult [...]. 
Eu însă vă spun vouă“, Mat. 5, 21 —48), „desăvârşirea" lor şi deci principiul lor 
de interpretare: numeroase pasaje stau mărturie acestei afirmaţii şi cel mai 
sugestiv este poate acela în care Isus Hristos merge pe drum, după înviere, fără 
a fi recunoscut, împreună cu „discipolii din Emaus 11 întristaţi de moartea lui: 
„Şi începând de la Moise şi de la toţi proorocii, le-a tâlcuit lor, din toate Scrip¬ 
turile, cele despre El 11 (Luc. 24, 27). Creştinii păstrează deci Scripturile ebraice, 
dându-le un sens pe care Sinagoga nu-1 poate accepta. 

Adoptarea Scripturilor ebraice drept Vechiul Testament are loc nu fără 
numeroase dispute în sânul primelor biserici creştine. în secolul al II-lea, 
Marcion pune faţă în faţă pe Dumnezeul iubirii din Isus Hristos cu acela din 
Scripturile ebraice, pe care îl consideră un fel de despot drept şi răzbunător; 
acest fapt îl face să îndepărteze ansamblul de cărţi care compuneau Scripturile. 
Irineu de Lyon, dimpotrivă, consideră că Hristos este anunţat şi că aceste Scrip¬ 
turi prefigurează venirea sa. Dacă le refuzi înseamnă să negi continuitatea 
„istoriei mântuirii 11 . El se sprijină, ca majoritatea bisericilor creştine din primele 
secole, pe Septuaginta. Cărţile conţinute de această versiune constituie, chiar şi 
astăzi, canonul Vechiului Testament pentru bisericile ortodoxe şi pentru Biserica 
Catolică. Cărţile care nu au un text original scris în ebraică sunt calificate ca 
„deuterocanonice" (aparţinând unui al doilea canon 91 ). 

Textul ebraic al Scripturilor, lucrat permanent de către savanţii evrei, a 
atras atenţia umaniştilor creştini ai Renaşterii. Pentru că acesta nu cuprinde 
cărţile numite „deuterocanonice 11 , traducerile biblice protestante din secolele 
alXVI-lea şi al XVII-lea - şi anume Biblia lui Luther, publicată în anul 1534, 
şi „versiunea autorizată 11 supervizată de regele teolog Ioan I în anul 1611 
pentru lumea anglo-saxonă - grupează la sfârşitul Vechiului Testament cărţile 
care nu au o versiune originală în ebraică (pe când în traducerile catolice ele 
sunt dispersate în interiorul Scripturilor). Aceste cărţi sunt considerate „bune 
şi folositoare de citit 11 , fără să capete „o valoare egală cu aceea a Sfintei 
Scripturi 11 (Luther). Pentru protestanţi, ele nu sunt canonice, iar în secolul 
al XlX-lea au dispărut din traducerile protestante. 

De asemenea, unele traduceri recente adoptă ordinea şi împărţirea Scrip¬ 
turilor ebraice: Pentateuhul (Cele cinci Cărţi ale Legii), Profeţii, Scrierile, pe 
când, în mod tradiţional, în versiunile creştine, Scrierile sunt cuprinse în cărţile 


91. Cartea Iuditei, Canea înţelepciunii lui Isus, fiul lui Sirah, Plângerile lui Ieremia etc. 

numite „istorice" (Rut) sau constituie cărţile poetice, textele profetice (profeţii 
„mari" şi „mici") fiind aşezate la sfârşitul canonului Vechiului Testament. 

Scrierile ebraice de tip apocaliptic şi/sau pseudoepigrafice (adică puse sub 
autoritatea unui mare personaj al trecutului - Apocalipsa lui Ilie, Testamentul 
lui Avraam etc.), dintre care unele sunt citate de Epistolele Noului Testament, 
dar care nu vor figura până la urmă în nici un canon (nici în canonul evreiesc, 
nici în cele două canoane creştine), sunt calificate astăzi drept „scrieri inter- 
testamentare" şi sunt publicate cu acest titlu. 92 

Formarea Noului Testament 

Numele de „ Vechiul Testament “ folosit de creştini pentru a califica Scrierile 
ebraice nu are sens decât în ideea că Scripturile Noi au venit pentru a le com¬ 
pleta pe acestea Vechi. Noul Testament este. o culegere de douăzeci şi şapte de 
scrieri, care formează partea specific creştină a ansamblului numit de creştini 
Biblii. In scrierile creştine alcătuite către anii 140-150 (Epistola lui Barnaba, 
a doua Epistolă a lui Clement etc.), cuvintele lui Isus sunt calificate ca fiind 
„Scriere sfântă". Fixarea unui canon neotestamentar a avut loc în mod pro¬ 
gresiv începând cu a doua jumătate a secolului al II-lea. Dar înainte de a exa¬ 
mina alcătuirea canonului trebuie să menţionăm împrejurările în care au văzut 
lumina zilei scrierile creştine în secolul I. 

Foarte repede, în lumea greco-romană au pătruns primele comunităţi 
creştine. Fondate de către predicatori care se deplasau dintr-un loc în altul, 
aceste comunităţi aveau versiunea Septuagintei, dar şi noi formule liturgice, 
mărturii de credinţă care proclamau noua credinţă şi care circulau odată cu 
misionarii. Nu au întârziat să apară probleme dificile: ce înseamnă credinţa 
creştină faţă de marile religii păgâne, în care s-au născut anumiţi creştini, sau 
faţă de iudaism, din care proveneau alţii sau către care se simţeau mai ales 
atraşi („cei care se temeau de Dumnezeu")? Cum să se practice această credinţă 
într-o societate care nu o acceptă? Etc. 

Primele texte redactate sunt epistolele lui Pavel. Dacă Epistola către 
Romani este mai ales un expozeu teologic general, celelalte epistole încearcă 
să dea răspunsuri teologice acestor probleme, ţinând seama de împrejurările 
istorice şi sociale. Probleme ale noii credinţe şi ale speranţei sale într-o 

92. Cf. La Bible, Gallimard, coli. „Bibliotheque de la Pleiade", voi. III: Ecrits intertesta- 
mentaires. Pe plan ştiinţific, trebuie să fim mulţumiţi de această publicare; într-adevăr, 
studiul ştiinţific al textelor nu trebuie să ţină seama de fixarea canoanelor. Totuşi, am putea 
să nu fim de acord cu termenul „Biblie", căci aceste scrieri nu constituie Biblia nici unei 
comunităţi religioase. 

93. Pentru a simplifica, folosim de acum înainte cuvintele „Biblie", „Scriptură" şi 
expresiile „texte biblice", „scrieri biblice" ca şi cum ar fi sinonime. 

revenire rapidă a lui Hristos în Epistola către Tesaloniceni (mai trebuie să 
munceşti? Cum poţi să mori înainte ca Isus Hristos să fi revenit? etc.), pro¬ 
bleme care ţineau de traiul în comun al creştinilor de origine evreiască şi al 
creştinilor de origine păgână, în Epistola către Galateni 94 ; probleme ale unei 
comunităţi atrase de măreţia religioasă şi de modelele religiilor păgâne ale 
mântuirii (Epistolele către Corinteni) etc. Unele dintre epistolele lui Pavel 
par să fi fost foarte repede cunoscute de bisericile cărora le erau destinate şi 
schimbate între acestea; imediat au apărut culegeri din aceste epistole. Epis¬ 
tolele pauline, sau atribuite lui Pavel, vor fi aşezate în canon în funcţie de 
mărimea lor (ordine descrescătoare...). 

După ruptura cu iudaismul ş i odată cu îndepărtarea de „timpurile apostolice" 
(moartea primilor martori), se simte nevoia notării în scris a povestirilor despre 
Isus Hristos şi a alcătuirii unor culegeri ale scrierilor parţiale care existau deja. 
Ia astfel naştere un nou gen literar, acela al Evangheliilor. Termenul „evanghelie" 
există în lumea greco-romană. La naşterea unui viitor împărat sau în momentul 
urcării sale pe tron, este proclamată „evanghelia" sa, adică „vestea cea bună" pe 
care o va aduce acesta, prosperitatea, pacea, dreptatea... Decretele imperiale 
care acordau dispense de la plata impozitelor sau amnistieri etc. sunt numite 
tot „evanghelii". Autorii scrierilor care au devenit Evangheliile Noului Testament 
afirmă că nu există decât o singură evanghelie, aceea care cuprinde învăţătura, 
viaţa, moartea şi învierea lui Isus Hristos. Ei folosesc deci un termen poli- 
tico-religios din lumea pe care o cunosc pentru a-1 contesta în totalitate. Singura 
Evanghelie, în ochii lor, era însăşi persoana lui Isus Hristos şi, prin extensie, 
termenul desemnează şi mărturisirea făcută cu referire la persoana lui Isus. în 
secolul al II-lea, cuvântul „evanghelie" va fi folosit, de asemenea, pentru a 
desemna scrierile care doresc să trezească credinţa în Isus Hristos şi în Dum¬ 
nezeu pe care acesta îl face cunoscut. 

Biblia conţine patru Evanghelii. Trei dintre ele - după Matei, Marcu, 
Luca - urmează un plan analog: predica lui Isus în Galileea, venirea în Ierusalim 
pentru sărbătoarea Paştelui iudaic, învăţătura şi moartea lui la Ierusalim, 
învierea şi apariţia lui la Ierusalim şi în Galileea. în afara acestui plan identic, 
cele trei Evanghelii au în comun un anumit număr de povestiri (întâlniri, 
vindecări, parabole) care pot fi comparate unele cu altele. Aceste povestiri sunt 
numite „sinoptice" (care pot fi privite împreună), căci pot fi puse în coloane 
paralele pentru a compara unele pasaje. Dar „synopsa" scoate în evidenţă texte 
comune doar la Matei şi la Luca, texte proprii lui Matei (declaraţia făcută de 
Isus lui Petru...), precum şi texte proprii lui Luca (parabola Bunului samaritean, 
a Fiului risipitor...). 

94. Unii predicatori itineranţi aveau poziţii mult mai „iudeo-creştine“ decât 
acelea ale lui Pavel. 

Planul Evangheliei după Ioan este foarte diferit. Isus merge fără întrerupere 
prin Galileea şi prin Iudeea. El merge de trei ori la Ierusalim pentru sărbătorile 
Paştelui iudaic (de aici deducţia că preoţia lui a durat trei ani). Această 
evanghelie cuprinde foarte puţine povestiri comune cu evangheliile sinoptice. 

Cele patru evanghelii, fără nici o îndoială, au văzut lumina zilei în co¬ 
munităţi creştine diferite şi la date diferite. Astăzi, există tendinţa de a 
considera că ele sunt mai puţin o relatare istorică, în sensul modern al acestui 
termen, a vieţii lui Isus şi mai degrabă o mărturie pentru a trezi credinţa. 
Astfel s-ar explica atât similitudinile, cât şi accentele lor proprii. In această 
privinţă, trebuie notată importanţa povestirilor referitoare la patimile lui Isus 
(arestarea, judecata şi moartea). Acestea sunt povestirile în care cele patru 
evanghelii (inclusiv Evanghelia după Ioan) prezintă cele mai multe asemănări. 
Probabil că ele doreau să aducă permanent în mintea primelor comunităţi 
creştine că cel înviat (aflat, de cele mai multe ori, în centrul adoraţiei lor) este 
cu adevărat acela care a fost răstignit. 

In afara epistolelor lui Pavel şi a celor patru Evanghelii, Noul Testament 
cuprinde a doua parte a operei lui Luca, Faptele Sfinţilor Apostoli, care 
amintesc vestirea Evangheliei de la Ierusalim până la capătul pământului 
(adică până la Roma - în viziunea epocii). Construită în jurul celor două 
mari personalităţi, Petru şi Pavel, cartea aceasta este o urmare a Evangheliei 
după Luca, cu accentul teologic specific acestui autor (istoria mântuirii). 

Noul Testament cuprinde şi alte epistole numite „catolice" (adică uni¬ 
versale). Acestea nu sunt adresate unor biserici sau unor persoane anume. 
Ele tratează problemele cu care se confruntau comunităţile creştine de la 
sfârşitul secolului I sau începutul secolului al II-lea (Epistola lui Iacob, Epis¬ 
tolele lui Petru, a lui Ioan etc.). In sfârşit, Apocalipsa închide canonul Noului 
Testament şi pe acela al întregii Biblii. Apocalipsa doreşte să arate ce înseamnă, 
în toată plenitudinea lor, venirea şi persoana lui Isus Hristos şi vrea să 
încurajeze dăinuirea speranţei în ciuda încercărilor timpurilor prezente. în 
acelaşi timp, Apocalipsa, care vorbeşte despre sfârşitul sau împlinirea tim¬ 
purilor, este răspunsul dat Facerii (prima carte din Vechiul Testament), care 
vorbeşte despre începuturi. în perspectiva canonului biblic, începutul şi 
sfârşitul descoperă, şi unul, şi celălalt, adevărul asupra acestei lumi şi a voinţei 
lui Dumnezeu cu privire la aceasta. 

în secolul al II-lea, numărul scrierilor care vorbesc despre episoade din 
viaţa lui Isus Hristos sau care redau cuvintele lui este mult mai mare faţă de 
cele patru evanghelii canonice. Astfel, examinarea literaturii creştine egiptene 
din această perioadă demonstrează cunoaşterea Evangheliei după Ioan şi chiar 
a mai multor evanghelii necanonice: Evanghelia după Toma, Evanghelia 
egiptenilor, Evanghelia evreilor, Evanghelia secretă dupăMarcu, Protoevanghelia 

după Iacob, Evanghelia copilăriei lui Toma şi două „evanghelii necunoscute". 
In anii 70, descoperirea bibliotecii de la Nag Hammadi a făcut posibilă re¬ 
găsirea textului complet al Evangheliei după Toma (din care nu erau cunos¬ 
cute înainte decât trei fragmente) şi, printre scrieri de tot felul, s-au găsit alte 
două cărţi care, fără îndoială, erau tot Evanghelii: Dialogul Mântuitorului şi 
Apocrifa lui Iacob. 95 

In faţa înmulţirii acestor scrieri şi avându-se în vedere îndepărtarea de 
„timpurile apostolice", devenea absolut necesară precizarea textelor de referinţă. 
In a doua jumătate a secolului al II-lea, Marcion nu reţine decât o singură 
evanghelie, pe aceea după Luca, considerat un apropiat al lui Pavel (ceea ce nu 
este confirmat întotdeauna de gândirea lui teologică). In schimb, Irineu de 
Lyon recunoaşte, pe la anul 180, autoritatea normativă a tuturor celor patru 
Evanghelii: după Matei, Marcu, Luca şi Ioan. Se pare că nu el este autorul 
acestei alegeri, dar nu se ştie cum s-a ajuns la ea. Irineu încearcă să-şi explice 
opinia justificând în mai multe feluri alegerea cifrei patru: existenţa a patru 
puncte cardinale, a patru mari regiuni ale lumii etc. Deşi teologii nu mai iau 
deloc în seamă acest tip de justificări, ei consideră în general deosebit de judi¬ 
cioasă trierea efectuată de canon: prezenţa a patru Evanghelii înlesneşte ex¬ 
primarea diversităţii, iar evangheliile menţionate sunt, de foarte multe ori, mai 
sobre decât acelea care au devenit apocrife şi care cuprind povestiri miraculoase 
despre copilăria lui Isus sau speculaţii gnostice atribuite lui Hristos Cel înviat. 96 

Corpusul dat de Irineu de Lyon cuprinde şi Faptele Sfinţilor Apostoli, 
Epistolele lui Pavel, alte Epistole şi Apocalipsa. Dar această din urmă parte 
nu pare încă foarte stabilă. Două cărţi biblice care astăzi au devenit canonice 
(a treia Epistolă a lui Ioan şi Epistola lui Iuda) nu sunt menţionate de Irineu. 
în schimb, Epistola lui Iuda, două Apocalipse (aceea reţinută şi o Apocalipsă 
a lui Petru), fără a mai spune nimic despre cele două Epistole ale lui Petru, 
despre Epistola lui Iacob şi cea de-a treia Epistolă a lui Ioan se găsesc pe lista 
scrierilor (datată în jurul anului 200) descoperită în secolul al XVIII-lea de 
către Muratori (bibliotecar la Biblioteca ambroziană din Milano). Alte liste 
confirmă această relativă incertitudine: Epistola către Evrei, de exemplu, era 
contestată de unele biserici din Apus, care o considerau mult prea speculativă; 

95. Despre ultimele descoperiri referitoare la aceste probleme, cf. H. Koester, 
F. Bovon, Genese de FEcriture chretienne. Bruxelles, Brepols, 1991. 

96. Noţiunea de apostolicitate a constituit, fără îndoială, un criteriu de selecţie. 
Scrierile reţinute erau considerate opera unui apostol (astfel, Apocalipsa este atribuită lui 
Ioan) sau a unui om care se afla în relaţie apropiată cu un Apostol (Luca). Dar aceste 
scrieri „apocrife" puteau revendica o autoritate apostolică: în 1886 a fost descoperit un 
fragment dintr-o Evanghelie după Petru care pare să conţină o formă foarte veche a rela¬ 
tărilor Patimilor şi învierii. 

invers, Apocalipsa era recunoscută cu mare greutate de bisericile din Răsărit, 
care considerau conţinutul ei prea puţin spiritual. Aceste dispute vor lua 
sfârşit către finele secolului al IV-lea, atunci când canonul actual va fi definitiv 
stabilit. 

Formarea canonului Noului Testament este deci rezultatul unui proces 
complex. Canonul s-a constituit printr-o serie de eliminări. Dar el este, de 
asemenea, rezultatul respingerii unei Evanghelii unice, iar unele cărţi, contestate 
de anumite comunităţi, au fost până la urmă admise în acest canon. în mod 
paradoxal, lupta împotriva unor doctrine considerate „eretice" (de exemplu, 
gnosticismul) pare că a avut efect atât în sensul trierii, cât şi al pluralităţii. 

Biblia este compusă deci dintr-un ansamblu de cărţi grupate pentru că îm¬ 
preună constituie un corpus religios care serveşte drept punct de referinţă 
credinţei comunităţilor creştine. Formarea acestui corpus s-a caracterizat prin 
discuţii care au dus la delimitarea lui şi care i-au păstrat totuşi o uimitoare di¬ 
versitate. O altă caracteristică este o substanţială intertextualitate. Noul Testa¬ 
ment citează mult din Vechiul Testament. El se referă la acesta în mod explicit, 
dar şi implicit: îi reia simbolurile şi îl interpretează în măsura în care interpretează 
evenimentele pe care le consemnează. Dar intertextualitatea este prezentată şi 
în interiorul fiecărui Testament, aşa încât lectura Bibliei poate fi un permanent 
du-te-vino între unele texte deosebite şi un ansamblu de texte biblice. 

Autoritatea Scripturii şi Revelaţia 

Separarea textului biblic, autoritatea deosebită acordată Bibliei de către bi¬ 
serici şi de către creştini îi uimesc pe contemporanii noştri. Desigur, în afara 
câtorva medii numite fundamentaliste sau tradiţionaliste, Biblia nu mai este 
invocată împotriva ştiinţei. în general, polemica s-a liniştit în această privinţă. 
Pe de altă parte, nu i se mai reproşează Bibliei, ca în secolele al XVIII-lea şi al 
XlX-lea, că ar conţine unele „pasaje imorale". Argumentul acesta - considerat 
important în perioada de început a şcolii laice - ar stârni zâmbete, în timp ce 
casetele video X se găsesc de vânzare în supermagazine. însuşi faptul că Biblia 
este compusă dintr-o serie de scrieri vechi nu mai apare ca descalifi câtor, într-o 
epocă în care îi sunt cercetate „originile". Dimpotrivă, la acest nivel Biblia a 
conservat - sau a regăsit - o anume validare socială: ea este, alături de filozofia 
greacă, unul dintre fundamentele culturale esenţiale ale civilizaţiei occidentale. 
Unii vor ajunge chiar să afirme că multe dintre temele biblice reflectă, în felul 
lor, marile probleme permanente ale omenirii. Dar există o diferenţă structurală 
între aceste afirmaţii - pe care le pot enunţa atât necredincioşii, cât şi cre¬ 
dincioşii - şi actul de a considera Biblia o carte aparte şi de a-i recunoaşte o 
autoritate de care nici o altă carte nu s-ar fi bucurat. 

Desigur, acesta este un act de credinţă şi, deşi credinţa poate avea o ra¬ 
ţionalitate internă, ea presupune o adeziune care să o facă înţeleasă în întregime. 
Unul dintre fondatorii sociologiei religiei, Emile Durkheim (el însuşi li- 
ber-cugetător), a sesizat această dificultate. El afirma că, pentru a accede la un 
demers cu adevărat ştiinţific, savantul - rămânând în afara obiectului său de 
studiu, religia - trebuie, în acelaşi timp, să se poată plasa pe poziţia credinciosului 
pentru a-1 înţelege din interior; dacă nu, atunci savantul ar fi ca „un orb care 
vorbeşte despre culori" 97 . 

Sociologia de astăzi poate scoate în evidenţă faptul că izolarea unui text 
este un demers mai puţin original decât se crede în general. Faptul acesta nu 
este întâlnit doar în istoria religiilor. Să atribui unui text o autoritate specifică 
este un fenomen social destul de banal. Atunci când un autor îl citează pe un 
altul în sprijinul părerii sale - adică ceea ce am făcut noi prin referirea la 
Durkheim - înseamnă că acordă acestui autor o autoritate superioară lui 
însuşi, în stare să garanteze spusele sale. El consideră că şi cititorii vor face la 
fel. Totuşi, această autoritate nu este unică. Şi alţi autori - în cazul nostru 
Max Weber, de exemplu - ar fi putut la fel de bine fi citaţi. 

Autoritatea devine si mai mult o referinţă normativă atunci când ratio- 
> » ) 

namentul se face într-un sistem precis de idei. Atunci, este dată o autoritate 
superioară operelor părinţilor fondatori. Astfel, scrierile lui Marx şi Engels, 
Cărticica roşie a lui Mao Zedong, texte din Freud au căpătat, pentru unii, o 
valoare deosebită. Ele au stârnit multe exegeze, aparţinând unor şcoli diferite, 
fiecare având propriile ei criterii de interpretare şi de actualizare. Asemănarea 
cu autoritatea textelor biblice este aici şi mai mare. Culegere de texte, Cărticica 
roşie se aseamănă cu un canon. S-a putut vorbi despre marxism (sau maoism) 
ca „religie secularizată". Psihanaliza poate îmbrăca de asemenea, deşi în mod 
diferit, aspecte parareligioase. 

Există un alt text care prezintă unele analogii cu textele biblice şi care este 
considerat, în mod constituţional, normativ pentru fiecare francez: Declaraţia 
drepturilor omului şi ale cetăţeanului. Scrisă în al şaisprezecelea an al domniei 
lui Ludovic XVI de către reprezentanţii celor trei stări sociale din regatul 
Franţei, reuniţi în Adunarea constituantă, Declaraţia a fost adoptată în urma 
unor dezbateri câteodată furtunoase sau confuze, fiecare articol fiind mai mult 
sau mai puţin un compromis între diferitele tendinţe ale Adunării. La 26 au¬ 
gust 1789, este votat articolul al XVII-lea. Rămân alte articole în dezbatere, 
dar probleme urgente îi fac pe deputaţi să suspende discuţia. Ea nu va mai fi 
niciodată reluată şi textul Declaraţiei, închis de mai bine de două sute de ani, 

97. E. Durkheim, „La conception sociale de la religion" (1914), Le Sentiment 
religieux a Theure actuelle. Paris, Vrin, 1919. 

a devenit un text intangibil, care poate fi interpretat sau actualizat, dar din 
care nu poate fi schimbat nici un cuvânt. Declaraţia este acum una din nor¬ 
mele constituţionale ale legislaţiei franceze şi, în general, se consideră că are 
o importanţă universală. 

Din aceste constatări diverse nu vom extrage nici un argument în favoarea 
sau în defavoarea canonului biblic. Observăm doar că existenţa acestui canon 
poate fi apropiată de un ansamblu de realităţi mai mult sau mai puţin 
familiare. Desigur, aceasta nu rezolvă problemele care ţin de el. Să semnalăm 
unele dintre aceste probleme: în perspectiva credinţei, autorii biblici sunt 
consideraţi ca fiind inspiraţi de Duhul Sfânt . 98 Dar natura acestei inspiraţii 
şi consecinţele asupra textului însuşi pot face obiectul unor dezbateri nesfârşite 
între teologi. Şi ca să fie completă coerenţa internă trebuie să adăugăm că 
formarea canonului însuşi se datorează inspiraţiei Duhului Sfânt date biseri¬ 
cilor, fără ca o decizie clară a unei autorităţi să poată fi constatată empiric. In 
funcţie de credinţă, de tendinţele şi epocile istorice, se va insista asupra carac¬ 
terului eclezial al Bibliei - Biserica recunoaşte Biblia ca fiind „Cuvântul lui 
Dumnezeu" şi în sânul Bisericii este aceasta citită şi interpretată - sau asupra 
Bibliei, datorită inspiraţiei Duhului Sfânt, ca restabilire a autenticităţii 
evanghelice în faţa unei Biserici gata să o renege şi să se instaleze în conformitate 
cu timpul actual. 

Dacă privim această problemă din alt unghi, putem spune că între 
Scriptură şi Revelaţie există o legătură, fără ca totuşi aceste două noţiuni să 
se confunde. Revelarea lui Dumnezeu către Israel, apoi în Isus Hristos, ajunge 
până la urmă să fie consemnată în scris. Această consemnare în scris, în di¬ 
versitatea ei, face posibilă evidenţierea elementelor esenţiale ale Revelaţiei şi 
constituie canalul obiectiv al transmiterii sale în timp şi în spaţiu. Dar, în ace¬ 
laşi timp, deoarece Dumnezeu este transcendenţa absolută, Revelaţia Sa nu 
poate fi redusă la trecerea ei în scris. Această imposibilitate este simbolizată 
prin trimiterea cuvântului biblic, dincolo de el însuşi, la persoana lui Isus 
Hristos şi la prezenţa Duhului Sfânt, fără de care Scriptura poate să fie doar 
un „cuvânt mort". în această optică, există o pozitivitate şi o negativitate ale 
Scripturii raportate la Revelaţie. Tensiunea aceasta poate da loc, pe de o parte, 
fixării ortodoxe a unor canoane în canon - marile doctrine creştine rezumate de 
Simbolul apostolic sau mărturisiri de credinţă - şi, pe de altă parte, unor 
efervescenţe harismatice în care manifestările Revelaţiei întrec Scriptura. Miş¬ 
carea între aceşti poli constituie una din caracteristicile istoriei creştinismului. 


98. Despre doctrina Duhului Sfânt în diferitele biserici creştine, cf. contribuţia lui 
Olivier Clement. 

INTERPRETAREA BIBLIEI 

Autoritatea normativă dată canonului biblic trebuia să facă posibilă lupta 
împotriva „deviaţiilor" şi „pervertirilor" credinţei creştine (calificate drept 
„erezii") şi să exprime conţinutul ei autentic. Dar imediat apare o dificultate: 
canonul biblic nu este în nici un fel monolit. Nu numai că el este format 
din două Testamente, dar fiecare dintre acestea adună la un loc o colecţie 
de scrieri datând din perioade diferite, ale căror genuri literare şi orientări 
teologice sunt foarte deosebite. 

De altfel, sensul fiecărui pasaj biblic, al cuvintelor mai importante folosite 
poate fi obiectul unor dezbateri. Cum poţi fi sigur că ai înţeles cum trebuie 
ceea ce ai auzit sau ai citit? In sfârşit, pot să existe modalităţi diferite de a privi 
în întregime textul biblic. Toate acestea pun problema interpretării Scripturilor. 
Nu putem reda aici istoria principalelor interpretări care s-au făcut de-a lungul 
secolelor. Câteva exemple vor da o idee asupra enormei bogăţii a acestei munci 
de interpretare care, fără nici o îndoială, nu are echivalent. 

Şcoala din Alexandria si Şcoala din Antiohia 

> > > 

Chiar din primele secole, s-a stârnit o dispută privind modul de interpretare 
a Bibliei. Una dintre cele mai celebre polemici este aceea care punea faţă în 
faţă Şcoala din Alexandria şi Şcoala din Antiohia. Şcoala din Alexandria nu 
uita să evidenţieze acordul dintre adevărurile biblice şi cele ale filozofiei 
greceşti, în special ale platonismului, şi să răspundă atacurilor care vizau creş¬ 
tinismul: astfel, Origene i-a răspuns lui Celsus, care considera că unele perso¬ 
naje biblice erau grosolane şi imorale - această dispută a străbătut secolele 
şi-o vom regăsi la Voltaire şi la alţi filozofi. 

Influenţat de filozoful evreu Filon, răspunsul Şcolii din Alexandria a constat 
în a spune că multe pasaje din Scriptură au o semnificaţie înainte de toate 
alegorică. Se pare că însuşi Apostolul Pavel a trasat această cale, interpretând 
în mod alegoric faptul că Avraam a avut doi fii, unul de la roaba Agar şi al 
doilea de la soţia sa, Sara. După el, această dublă filiaţie simbolizează cele două 
testamente: acela de pe Muntele Sinai şi Noul Testament (Gal. 4, 21-31). 
Astfel, unele povestiri sau unele imagini biblice exprimă adevăruri mai generale. 
Pentru Clement Alexandrinul, de exemplu, povestirea despre femeia lui Lot, 
care, contrar poruncii primite, priveşte înapoi şi se preschimbă în stâlp de sare 
(Fac. 19, 26), semnifică orbirea din cauza importanţei mai mari acordate rea¬ 
lităţilor pământeşti faţă de poruncile lui Dumnezeu. în lucrarea De principiis, 
Origene porneşte de la afirmaţia Apostolului Pavel după care fiinţa umană, în 
întregul ei, este „duh, suflet şi trup" (1 Tes. 5, 23). El distinge deci în Scriptură 
un sens trupesc sau literal (care se referă, de exemplu, la evenimentele cu adevă¬ 
rat istorice), un sens sufletesc sau moral (pe care îl pune totuşi foarte puţin în 

practică) şi un sens spiritual, mistic şi alegoric, care face posibilă explicarea 
contradicţiilor existente între textele biblice (cum ar fi divergenţele dintre cele 
patru Evanghelii), precum şi demonstrarea afirmaţiei că Biblia revelează nişte 
„adevăruri inteligibile". Sensul spiritual şi alegoric, din acest punct de vedere, 
are tendinţa să devină hotărâtor în înţelegerea profundă a Revelaţiei. 

Acest principiu hermeneutic favoriza tratarea cu seriozitate a Scripturii 
de către mediile filozofice şi se pare că Origene s-a bucurat de un bun renume 
în aceste medii. Dar, dacă procedează astfel, textul biblic ajunge să fie de¬ 
pendent de cheia interpretării alese pentru a-1 explica, cu atât mai mult cu 
cât exegetul nu are neapărat la dispoziţie criterii riguroase pentru a şti când 
trebuie să se aplice metoda alegorică şi când poate fi păstrat sensul literal. Prin 
urmare, acest tip de exegeză nu a fost admis în unanimitate. Teologii Şcolii 
din Antiohia au respins metoda alegorică şi au cercetat alte modalităţi de 
înţelegere a Scripturii. 

Membrii Şcolii din Antiohia au vrut să salveze aspectul istoric al Revelaţiei 
biblice. Desigur, adeseori exegeza merge mult mai departe decât sensul literal, 
dar nu-1 poate elimina. Sensul spiritual poate trimite la sensul literal - apropiat 
de sensul istoric -, aşa cum o imagine trimite la obiectul pe care îl reprezintă, 
ambele - imaginea şi obiectul - constituind o formă deosebită a realităţii. 
Astfel, profeţii din Vechiul Testament vorbesc despre evenimente anume care 
vor avea loc în viitorul apropiat şi despre venirea lui Isus Hristos care urmează 
să se producă. Spusele lor sunt în acelaşi timp istorice şi hristocentrice. Ioan 
Chrisostom, arhiepiscopul Constantinopolului, a complicat puţin viziunea 
antiohiană, comparând textul biblic cu pictarea unui tablou: schiţa tabloului 
reprezintă sensul istoric, tabloul terminat reprezintă sensul tipologic (de cele 
mai multe ori hristocentric). 

Ieronim (331-420), pentru început partizan al lui Origene şi al metodelor 
alegorice, s-a situat apoi din ce în ce mai mult pe linia Şcolii din Antiohia. Pe 
măsură ce aprofunda studiile de exegeză iudaică, el a acordat importanţă 
sensului istoric. In traducerea latinească pe care a dat-o Bibliei (384-404) - 
care va lua numele de Vulgata -, el revine, neţinând seama de Septuaginta, la 
examinarea textelor ebraice originale pentru Vechiul Testament (menţinând 
totuşi traducerile din greceşte ale cărţilor care nu existau decât în Septuaginta). 
Această traducere, apreciată tot mai mult în Evul Mediu, va fi oficializată de 
Biserica Catolică cu ocazia Sinodului de la Trento. Privind lucrurile într-un 
mod mai general, putem constata că, dacă Şcoala din Alexandria şi Şcoala din 
Antiohia au avut amândouă o influenţă de lungă durată, nu este nici o îndoială 
că cea din urmă a înlocuit-o pe rivala sa de-a lungul timpului. Şi totuşi, ea nu 
a fost considerată la adăpost de pericole: operele unuia dintre cei mai importanţi 
reprezentanţi ai acestei şcoli, Teodor de Mopsuestia, au fost condamnate de 
Sinodul de la Constantinopol (553): felul în care înţelegea el sensul literal îl 

condusese către doctrine teologice considerate eronate - cum ar fi afirmaţia 
că discipolii lui Isus Hristos nu mărturisiseră natura divină a învăţătorului lor 
decât începând cu Cincizecimea - şi către negarea inspiraţiei divine a unor 
cărţi considerate canonice. 

Evul Mediu 

Studiul Bibliei a luat amploare în Evul Mediu în şcoli şi apoi în universităţi. 
Se răspândeşte acum ideea că în textele biblice trebuie căutate două, trei sau 
patru sensuri diferite: sensul literal, care ne învaţă ceea ce s-a întâmplat, sensul 
alegoric, care ne învaţă ceea ce trebuie să credem, sensul moral, care ne spune 
ce trebuie să facem, şi, în sfârşit, sensul analogic, care ne indică ţelul spre care 
trebuie să tindem. Evocarea Ierusalimului poate fi înţeleasă astfel: 

- istoric, este vorba de capitala evreilor; 

- alegoric, el reprezintă Biserica lui Hristos; 

- moral, el simbolizează sufletul omenesc; 

- analogic, el ne înalţă spre cetatea cerească. 

Un bun exeget va fi acela care va reuşi cel mai bine să găsească cele patru 
sensuri. Totuşi, este unanim admis faptul că nu toate textele ofereau posi¬ 
bilitatea acestor multiple explicaţii. Sensul literal al Cântării Cântărilor, de 
exemplu, are de la prima vedere o alură alegorică. Concepţia generală rămâne 
în esenţă aceea că Scriptura este un ansamblu de cărţi pline de mistere care 
aşteaptă să fie decodificate şi care condiţionează drumul parcurs de suflet către 
Dumnezeu. Totuşi, procentul arbitrarului este diminuat de convingerea că 
Scriptura nu poate fi citită cum trebuie decât în lumina tradiţiei Bisericii. 

Din secolele al XH-lea şi al XlII-lea se declanşează o reacţie. Mulţi au crezut 
că doar sensul literal este pertinent pentru fondarea unei argumentări doc- 
trinale. Celelalte trei sensuri, relativizate la nivelul acesta, trebuiau rezervate 
instruirii şi moralei. Cel mai celebru reprezentant al apărătorilor primatului 
sensului literal este dominicanul Toma d’Aquino. Acesta scria: 

„Pluralitatea sensurilor nu ţine de faptul că acelaşi cuvânt are mai multe 
semnificaţii, ci de faptul că înseşi lucrurile semnificate de cuvinte pot fi semne ale 
altor lucruri. Pentru acest motiv, Sfânta Scriptură nu cade în confuzie, din mo¬ 
ment ce toate sensurile sunt centrate pe unul singur, care este sensul literal, şi doar 
sensul literal, exceptând tot ceea ce este alegoric, este subiect pentru demonstraţie 
[...]. Totuşi, acest lucru nu înseamnă că ceva din Sfânta Scriptură poate să se 
piardă, căci sensul spiritual nu oferă nimic în privinţa adevărurilor necesare 
credinţei care să nu fie transmis altundeva, în mod clar, de sensul literal." 99 

99. Citat de R.M. Grand, L’Interpretation de la Bible, des origines chretiennes ă nos 
jours, ed. fr., Paris, Le Seuil, 1967, pp. 106 şi urm. 

Deosebirile în metoda folosită nu erau totuşi ireductibile. în funcţie de 
texte şi de împrejurări, mulţi teologi au recurs la una sau la alta dintre metode. 
Metodele interpretative diferite nu reluau divergenţele doctrinale. Acestea 
existau de la începuturile creştinismului; a luat naştere repede o linie de 
demarcaţie între diferite „erezii" şi o „ortodoxie" 100 al cărei conţinut s-a pre¬ 
cizat odată cu cerinţele disputei. Desigur, fiecare curent calificat drept eretic 
considera că este capabil să-şi justifice doctrinele pe baza Sfintei Scripturi. 
Foarte de timpuriu - pe la anul 200 - ereticilor doar că nu le-a fost reproşat 
faptul că se înşală în modul lor de interpretare a textelor biblice, ci le-a fost 
contestat însuşi gestul de a fi recurs la Biblie pentru a apăra idei neortodoxe. 
Astfel, pentru Tertulian, Biserica (ortodoxă) este singura deţinătoare a Scrip¬ 
turilor (,,praescriptiopro pr ie tatu''), datorită faptului că posedă caracteristici 
supranaturale (succesiunea preoţilor, unanimitate, tradiţie) care nu-i pot fi 
date decât prin lucrarea Duhului Sfânt. Totuşi, o mie de ani mai târziu, spre 
sfârşitul Evului Mediu, problema s-a pus iarăşi într-un mod cu totul nou. 
Biserica se consideră moştenitoarea Bisericii apostolice, dar, în forma sa, în 
structurile sale şi chiar, pentru unii, în doctrina, credinţa şi viaţa sa, ea s-a 
îndepărtat de Biserica Apostolilor. Mai multe mişcări vor critica Biserica în 
numele Sfintei Scripturi. 

Aceste mişcări diferă categoric între ele. Unele s-au fixat pe o contestaţie 
internă, aşa cum este ordinul franciscanilor, pentru care accentul pe sărăcia 
apostolică va constitui totuşi o punere în discuţie a puterii şi bogăţiei bisericeşti. 
Altele se situează în punctul opus, dezvoltând o teologie tot mai ieşită din 
normal: un călugăr cistercian, Gioacchino da Fiore, considera Vechiul Testa¬ 
ment o expresie a vremii Tatălui. Noul Testament reprezintă timpul Fiului; 
acum trebuie să vină timpul Sfântului Duh. După ce a murit, Gioacchino da 
Fiore a fost considerat de discipolii săi noul Ioan Botezătorul, care pregăteşte 
calea în vederea venirii Duhului Sfânt. Noua epocă trebuia să înceapă în anul 
1270. Doctrina aceasta a fost condamnată. Şi alte mişcări au fost condamnate, 
precum cele din cantonul Vaud, Wyclif şi lolarzii, Jan Hus şi husiţii. 

Toate aceste mişcări scoteau în evidenţă contradicţia care exista între 
Biserica din vremea lor şi Biserica apostolică. în Sfânta Scriptură şi datorită 
ei, au descoperit această contradicţie. Departe de a fi proprietatea Bisericii, 
Sfânta Scriptură tindea deci să devină norma critică ce judecă statornicia 
Bisericii. Tradiţia, care se voia transmitere vie a Sfintelor Scripturi îmbogăţite 

100. „Ortodoxie", „ortodox": aceste cuvinte sunt folosite aici în sensul de ortodoxie 
doctrinară, şi nu în sensul, mai comun, referitor la bisericile ortodoxe, deosebite din se¬ 
colul al Xl-lea de Biserica Catolică Romană. 



CREŞTINISMUL 79 


cu lecturile Bisericii, a fost adesea percepută de aceste grupuri ca izvor autonom 
având drept scop îmblânzirea Scripturii sau chiar riscând să ducă la trădarea 
Scripturii. 

Umanismul, Reforma şi naşterea criticii biblice 

Reforma a dus până la paroxism problema ridicată de mişcările disidente 
din Evul Mediu. Din anul 1517 până în anul 1520, reprezentanţii autorităţii 
bisericeşti au încercat să-l convingă pe Luther să renunţe la critica sa - purtată 
în numele Bibliei - la adresa unor practici bisericeşti. Aceasta l-a făcut să devină 
mai radical: cuvântul de ordine „numai Scriptura" nu merge până acolo încât 
să nege total orice posibilitate a Bisericii de a exercita o anume autoritate, dar 
această autoritate trebuie să fie confruntată în permanenţă cu Scriptura şi 
legitimitatea îi este conferită numai de faptul că este conformă cu aceasta din 
urmă. De altfel, o invenţie minunată, şi anume tiparul, a făcut posibil ca, într-o 
oarecare măsură, protestantismul să nu aibă aceeaşi soartă ca „ereziile" din 
Evul Mediu. înainte de a fi condamnat, Luther şi-a putut explica în mod direct 
poziţia, scurtcircuitând obişnuitele canale bisericeşti, în faţa unei opinii publice 
creştine pe care primenirea umanistă o făcea dornică de schimbare. 

Umanismul creştin, în ansamblul său, dorea o întoarcere la origini: au fost 
publicate instrumente de lucru care aveau să deschidă calea unei lecturi critice, 
precum Psaltirea de opt ori de Giustiniani (1515) sau Biblia complutensia de 
la Alcalâ (1514-1517) a cardinalului Francisco Jimenez de Cisneros, care 
punea, pentru prima dată, problema cărţilor din Septuaginta ce nu existau în 
Vechiul Testament ebraic. De acum înainte, în lucrările consacrate Bibliei, grija 
pentru textul autentic - pe care umaniştii şi, mai ales, exponenţii Reformei îl 
traduc în limba populară - era la fel de mare ca şi aceea referitoare la comentariul 
teologic. Lucrările ebraiştilor (J. Reuchlin, W. Capiton ş.a.) îi apropiau pe 
teologi mai mult de gramaticile şi lexicoanele rabinice şi îi făceau mai atenţi 
la refolosirea, de către autorii Noului Testament, a temelor extrase din Vechiul 
Testament. Această abordare savantă se conjuga cu voinţa de a repune în centrul 
creştinismului persoana lui Isus Hristos, prin intermediul lecturii Bibliei. 

O astfel de perspectivă este decelabilă în grupările „evanghelice", precum 
aceea din Meaux în jurul lui Jacques Lefevre d’Etaples, grupări independente 
de Luther şi care nu vor deveni obligatoriu protestante. Luther este totuşi unul 
dintre cei mai consecvenţi reprezentanţi ai acestor mişcări: sensul hristologic 
oferă cheia interpretării globale a Scripturii: „Hristos este centrul cercului, punc¬ 
tul pornind de la Care este trasat întregul cerc." Există o unitate a textelor 
biblice definită de opera şi persoana lui Isus Hristos: reformatorul merge 
câteodată până la a propune o clasificare a diferitelor scrieri în funcţie de 

claritatea cu care îl predică pe Hristos. Acest criteriu al clarităţii duce la situarea 
fiecărui pasaj biblic în contextul imediat (versetele care precedă textul şi cele 
care urmează) şi apoi în cel mai extins: textele paralele, concordanţele care fac 
posibilă interpretarea Bibliei pornind chiar de la aceasta. Luther lucrează „pe 
mari unităţi textuale cărora le caută tema centrală şi organizatoare" 101 . 

Alături de unitate şi claritate, a treia caracteristică a Bibliei este simplitatea. 
Ea provine din faptul că toate scrierile îl anunţă pe Isus Hristos, chiar dacă 
unele dintre acestea o fac printr-un fel de rezonanţă (astfel, textele Legii din 
Vechiul Testament, enunţând o lege imposibil de trăit, demonstrează necesitatea 
venirii sale mântuitoare). Simplitatea aceasta îi permite laicului să-şi aproprieze 
direct textul biblic. Dar nu numai el face acest lucru: marile afirmaţii sinodale 
din primele patru secole au fixat chipul lui Hristos într-un mod pe care Luther 
îl considera conform cu Sfânta Scriptură; pastorul avea să fie un om cult, un 
specialist în studiul Bibliei. Totuşi, lectura făcută trebuia să fie, până la urmă, 
mai degrabă de bună-credinţă decât savantă. Ea lămureşte o experienţă de 
credinţă care-i cere cititorului să fie cuprins de Sfântul Duh. 

La fel s-au petrecut lucrurile şi cu Calvin. Sub influenţa lui, Mărturisirea de 
credinţă de la La Rochelle afirma că Scriptura este „un regulament foarte precis 
al credinţei noastre, nu atât prin acordul comun şi consimţământul Bisericii, 
cât datorită mărturiei şi convingerii interioare referitoare la Sfântul Duh". 
Totuşi, Calvin a folosit o interpretare hristologică într-un mod mai puţin 
sistematic decât Luther. Conform şcolii renane (Bucer, Capiton, CEkolampade), 
el era foarte atent la contextul istoric al scrierilor biblice, la filologia şi retorica 
specifice fiecărui autor. Exegeza sa duce la o teologie biblică expusă sistematic 
în Instituţia creştină. 

Mişcările de primenire din secolul al XVI-lea - fie că rămân în interiorul 
Bisericii Catolice, fie că se rup de aceasta, ca protestantismul - aşteaptă de la 
întoarcerea la textele fundamentale claritate şi veridicitate. Dar, încetul cu 
încetul, se va înţelege că textul însuşi are o istorie proprie. Este momentul în 
care ia fiinţă critica istorică a textelor biblice din secolul al XVII-lea. 

Către anul 1650, un exeget protestant ca Hugo Grotius îşi dă deja seama 
că sensul textelor biblice poate fi înţeles mai bine dacă le raportăm la alte 
scrieri din vremea lor. Este o primă incursiune într-o stare de spirit de critică 
istorică. Totuşi, adevăratul „inventator" al criticii biblice va fi preotul pre- 

101. B. Roussel, „La Place de Luther dans l’histoire de l’exegese biblique“, număr 
special din Bulletin du Centre protestant detud.es et de documentation, iulie-august 
1984, p. 17. Cf, sub conducerea sa şi a lui G. Bedouelle, Le Temps des reformes et la 
Bible şi ansamblul celor opt lucrări din colecţia (remarcabilă) Bible de tous Ies temps (de 
la lumea greacă antică la lumea contemporană), publicată de editura Beauchesne. 

dicator Richard Simon (1638—1712), a cărui Istorie critică a Vechiului Tes¬ 
tament (1678) se ocupă de modul în care scrierile actuale ale Vechiului Tes¬ 
tament au rezultat din mai multe straturi de texte marcate de diferite asimilări 
sau suprimări. In ciuda polemicilor apărute şi a excluderii sale din ordinul 
din care făcea parte, Simon şi-a continuat opera de critică istorică cu o Istorie 
critică a Noului Testament (1689), urmată de o istorie critică a traducerilor 
neotestamentare (1690) şi de principalele sale exegeze (1693) în care demon¬ 
stra limitele cunoştinţelor unor teologi care au fost socotiţi adevărate autorităţi 
de-a lungul istoriei Bisericii. 

Pusă la index în Franţa, la insistenţele lui Bossuet, opera lui Simon referitoare 
la Vechiul Testament a apărut din nou în Olanda. Ea a găsit ecou în lucrarea 
unui refugiat hughenot, Jean Leclerc ( Sentimentele unor teologi din Olanda 
asupra istoriei critice a Vechiului Testament, 1685), care aducea în discuţie, şi 
mai clar decât o făcuse Simon, unitatea primelor cinci cărţi ale Bibliei (atribuite 
în mod tradiţional lui Moise). In faţa scandalului, Leclerc a fost nevoit să retragă 
tot ce spusese. Dar, de acum înainte, era trasat drumul criticii: canonul va face 
obiectul aceleiaşi lucrări „tehnice" ca tot restul producţiei literare. Până la urmă, 
canonul, chiar dacă se considerase că revelează „cuvântul lui Dumnezeu", va fi 
supus analizei ca fiind în acelaşi timp un cuvânt omenesc. 

Secolele al XVIII-lea şi al XlX-lea: filozofia şi istoria critică 

Abordarea Bibliei se va diversifica de acum înainte. Chiar înainte de Simon 
şi Leclerc, filozoful evreu Baruch Spinoza explicase că „regula universală care 
se impune în interpretarea Scripturii este să nu i se atribuie alte învăţături decât 
acelea pe care le-a evidenţiat clar cercetarea istorică" ( Tmctatus theologico-politicus, 
1670). Filozofii protestanţi şi-au luat dreptul de a tria textele din Biblie, 
folosind raţiunea ca principiu de interpretare a Scripturii. 

John Locke considera, către sfârşitul secolului al XVIII-lea şi începutul 
secolului alXIX-lea, că Evangheliile ne aduc adevăratul creştinism, spre deo¬ 
sebire de Epistolele Sfântului Apostol Pavel, care atrag după ele deviaţiile. In 
TheMoralPhilosopher (1737-1740), Thomas Morgan a afirmat că credinţa lui 
Isus este aceea a religiei naturale, pe când apostolii şi urmaşii lor au trans¬ 
format-o într-un aparat dogmatic complicat. Acesta a fost şi punctul de vedere 
al lui H.S. Reimarus, care credea că apostolii au furat trupul lui Isus după moar¬ 
tea acestuia, pentru a determina credinţa în învierea sa. Cât despre Vechiul 
Testament, acesta corespunde unor concepţii dintr-o vreme când nu se putea 
percepe un Dumnezeu al raţiunii. Chiar dacă unitatea ei a fost adusă în dis¬ 
cuţie, Biblia continuă totuşi să conţină marile adevăruri religioase şi morale, 
numai că trebuie să fie interpretată, debarasată de adăugirile supranaturale, în 

conformitate cu luminile filozofiei ( Religion innerhalb der Grenzen der blofien 
Vemunft, Immanuel Kant, 1793). Teologi mai puţin aventurieri afirmau, 
desigur, că raţiunea naturală se poate dovedi incapabilă să înţeleagă totul şi 
că Revelaţia este adaosul necesar al raţiunii. Numai că aceştia se găseau într-o 
poziţie defensivă: de acum înainte atât autoritatea Bibliei, cât şi interpretarea 
ei erau supuse dezbaterii. 

Această dezbatere era deosebit de vie în universităţile germane. Revoluţia a 
contribuit la dezvoltarea filozofiilor istoriei, care au culminat cu Hegel. O grilă 
de lectură hegeliană va fi mai mult sau mai puţin aplicată textelor biblice. Ea 
coexistă cu un demers istorico-critic care vrea să introducă exegeza în ansamblul 
disciplinelor ştiinţifice. Ferdinand Christian Baur (1792-1860) şi şcoala de la 
Tiibingen au evidenţiat două formaţiuni aflate în conflict în prima biserică 
creştină: formaţiunea iudeo-creştină a lui Petru şi Iacob; formaţiunea păgâ- 
no-creştină a lui Pa vel. Lupta dintre acestea se termină într-o sinteză (hegeliană?) 
care devine creştinismul istoric. Unele atacuri au fost radicale, precum Viaţa 
lui Iisus (1835) de David Friedrich Strauss, care nega realitatea istorică a 
povestirilor evanghelice, privilegiindu-le aspectele „mitice". Alţii nu mergeau 
chiar atât de departe, dar căutau să separe, printr-o metodă istorico-critică tot 
mai profundă, „adevăratul" sâmbure istoric al Noului Testament. Prin Viaţa lui 
Iisus (1863), Ernest Renan s-a făcut ecoul acestor tentative pe care le-a popu¬ 
larizat în rândul francezilor cu un talent literar extraordinar, adăugat unui oare¬ 
care diletantism. Pentru Renan, Isus era un „om incomparabil". Din tot acest 
talmeş-balmeş, mediile creştine tradiţionale reţineau în special faptul că 
divinitatea lui Hristos, ca şi unele dogme erau puse în discuţie, şi asta îi neliniştea. 

Căci noutăţile exegetice aveau şi consecinţe dogmatice. Adolf von Harnack 
(1851-1930) afirma în lucrarea sa Istoria dogmelor (1886-1889) că acestea 
constituie o elenizare progresivă, în care mesajul lui Hristos a fost acoperit 
de o strălucire falsă. Conform lucrării sale Esenţa creştinismului (1900), această 
esenţă rezidă în Predica de pe Munte (Mat. 5, 7), când Isus îi invită pe cei 
care-1 ascultă să creadă în paternitatea lui Dumnezeu şi în frăţietatea dintre 
oameni, fundamentată pe nemărginita valoare a sufletului. 

In anul 1902, teologul catolic Alfred Loisy a publicat lucrarea Evanghelia 
şi Biserica, în care contesta perspectiva lui Harnack: nu există vreun miez la 
care istoricul să poată ajunge „cercetând cu de-amănuntul creştinismul". 
Dimpotrivă, legea creştinismului este dezvoltarea bisericească pe baze biblice: 
„Biserica şi Evanghelia îşi sunt necesare reciproc şi sunt de nedespărţit." Loisy 
voia să apere în felul acesta poziţiile Bisericii sale şi rolul pe care ea îl acordă 
tradiţiei. Dar era necesar să ţină şi el seama de noile metode: „Folosesc primele 
trei Evanghelii [după Matei, Marcu, Luca] ca să-l povestesc pe Mântuitor; pe 
cea de-a patra [după Ioan], ca să-l explic." Această libertate critică a dus la o 



CREŞTINISMUL 83 


reacţie din partea Romei, care a condamnat lucrările lui Loisy. Vom vedea 
că această măsură nu a pus deloc capăt eforturilor savanţilor catolici - precum 
dominicanul Marie-Joseph Lagrange sau monseniorul Batiffol, rectorul 
Institutului catolic din Toulouse - de a integra metoda ştiinţelor istorice în 
exegeza textelor biblice. 

Se înţelege că nici Vechiul Testament nu era uitat de cercetările istorico-critice. 
In perioada care constituie apogeul lor (1870-1900), Julius Wellhausen scrie 
o istorie a Israelului asemănătoare cu o schemă hegeliană: în timpul Judecătorilor 
şi al primilor Regi, religia este primitivă (teza); ea devine spirituală şi morală 
datorită profeţilor (antiteza). Iudaismul de după exil avea să opereze sinteza 
dintre Lege şi spiritualismul religios. Insă Wellhausen a avut influenţă în special 
datorită ipotezei sale, emisă în anul 1889, referitoare la izvoarele Pentateuhului - 
primele cinci cărţi ale Bibliei, pe care tradiţia i le atribuie lui Moise. De fapt, 
se pare că aceste scrieri proveneau din patru izvoare principale: 

- J (autorul foloseşte numele personal al lui Dumnezeu al lui Israel, transcris 
prin JHWH în germană), scris către anul 930 î.Hr., în epoca lui Solomon; 

- E (autorul foloseşte termenul „Elohim“, termen generic al Divinităţii), 
scris în secolul al VUI-lea î.Hr., în regatul din nord şi în sânul mediilor 
profetice; 

- D (autorul aparţine şcolii deuteronomice): scris în legătură cu reforma 
lui Iosia (622 î.Hr.); 

- P (preot): emanaţie a mediului sacerdotal din timpul exilului babilonian. 

Pentateuhul actual ar fi de fapt reunirea - printr-un fel de colaje şi tăieturi - 

a acestor patru izvoare. Ipoteza aceasta, parţial repusă astăzi în discuţie, a 
constituit una dintre principalele baze ale cercetării contemporane a Vechiului 
Testament. Este unul dintre exemplele celebre ale influenţei de durată a 
metodei istorico-critice. 

Datorită acestei metode, suntem astăzi în măsură să formulăm următoarea 
ipoteză referitoare la formarea Evangheliilor: 

- Evanghelia după Marcu este scrisă prima, către anul 70; 

- Matei şi Luca folosesc Evanghelia după Marcu; ei folosesc de asemenea 
un izvor care le este comun ( Quelle, „izvor“ în germană), în fine, fiecare dispune 
de izvorul său propriu; 

- Evanghelia după Ioan a luat naştere într-un alt mediu; ea provine fără 
nici o îndoială dintr-o comunitate siriană, persecutată pe atunci de Sinagogă. 102 

înainte de Conciliul Vatican II, mulţi exegeţi catolici susţineau că cea mai 
veche evanghelie ar fi Evanghelia după Matei, în care orientarea teologică 
este destul de bisericească. Acest fel de preocupări apologetice pare acum 

102. Astfel s-ar putea explica folosirea termenului „iudeu“ în această Evanghelie: este 
folosit cu valoare negativă, ca sinonim pentru lipsă de credinţă. 

depăşit şi între exegeţi există un acord larg referitor la formarea evangheliilor 
sinoptice. Cu toate acestea, munca lor se poate deosebi datorită faptului că 
unii pun accentul pe istoria alcătuirii textelor, iar alţii, pe istoria receptării lor. 


BIBLIA ÎN PERIOADA MODERNĂ 

In anul 1906, viitorul medic din Lambarene, Albert Schweitzer, făcea 
bilanţul a ceea ce fusese miezul cercetărilor din secolul al XlX-lea: încercările 
unor „vieţi ale lui Isus“. El a arătat că acestea au recompus adeseori figura lui 
Isus plecând de la idealul moral şi individualizant al epocii. Diagnosticul poate 
fi generalizat: de multe ori, o erudiţie foarte minuţioasă nu a înlăturat confuzia 
între un demers (ce se vrea) ştiinţific şi rezultatele provizorii - şi în mod 
obligatoriu polemice cu privire la credinţele seculare - ale unei ştiinţe aflate 
la începuturi. Riscul era deci de a reduce conţinutul Bibliei la elementele cel 
mai bine asimilabile de către civilizaţia modernă. Secolul XX trebuia să trieze 
descoperirile din secolul al XlX-lea, să le relativizeze completându-le în acelaşi 
timp, pentru a evita ca acestea să devină o neo-ortodoxie metodologică. Toate 
astea aveau să se facă în diferite moduri, care demonstrează, intr-un fel sau 
altul, că lucrul pe text, oricât de riguros ar fi, poate rămâne problematic şi-i 
poate lăsa reflectării teologice consistenţa proprie. Abordările actuale au loc 
într-un climat ecumenic care rezolvă unele dintre vechile probleme. Dar, 
dincolo de ecumenismul creştin, influenţa Bibliei este mult mai întinsă decât 
aceea a bisericilor. 

Multiple posibilităţi de citire a Bibliei în secolid XX 

Mai întâi, exegeza catolică integrează în mod progresiv unele aspecte ale 
metodelor istorico-critice. înfiinţarea Şcolii biblice de la Ierusalim, în anul 
1890, de către Marie-Joseph Lagrange (1855-1938) era deja un pas în acest 
sens. După perioada grea dinainte şi de după punerea la index a scrierilor lui 
Loisy, anii 1920-1930 au fost mult mai buni (. Evanghelia lui Isus Hristos, 1928). 

Lagrange îşi sprijină cercetările pe o triplă critică: critica textelor (studiul 
manuscriselor), critica conţinutului literar (studiul limbilor şi al genurilor 
literare), critica istorică a documentului (integrând - aport al secolului XX - 
comparaţia cu istoriile şi culturile ţărilor vecine). Numai că Lagrange rămâne 
prudent în concluziile sale generale: Biserica este locul de producere a textului: 
critica trebuie deci să ţină cont de „mediul în care a apărut Biserica". 

în anul 1943, enciclica Divino Afflante admite o critică moderată, cum 
ar fi recunoaşterea diversităţii „genurilor literare" în Vechiul Testament. Din 
anul 1948 până în anul 1956, scrierile biblice sunt publicate în traduceri cu 

adnotări consistente, fiind precedate de introduceri care ţin cont de critica 
literară şi istorică, precum Biblia de la Ierusalim. In 1957, Henri Cazelle, 
cunoscut specialist în Vechiul Testament, scoate împreună cu Andre Feuillet 
o Introducere la Biblieci.se. se va impune în ciuda suspiciunilor Romei. Opt 
ani mai târziu, Constituţia dogmatică Dei Verbum a Conciliului Vatican II 
consideră pozitive examenul „genurilor literare" şi studiul modalităţilor „de 
a simţi, vorbi şi povesti" folosite pe vremea scriitorilor biblici. Ea încurajează 
deci cercetarea exegetului. Desigur, lucrul acesta nu înseamnă că în document 
nu se afirmă din nou că Biserica „exercită funcţia [...] de a păstra Cuvântul 
lui Dumnezeu şi de a-1 interpreta" şi că nu se spune din nou că Scriptura ne 
transmite „cu fidelitate şi fără greşeală" adevărurile mântuirii. 

Fundamentalismul protestant doreşte, la rândul lui, să apere această „non 
rătăcire biblică" - fără garanţia funcţiei bisericeşti - împotriva alegerilor oferite 
de teologia liberală. Termenul „fundamentalism" a luat naştere odată cu pu¬ 
blicarea în Statele Unite, între anii 1909 şi 1915, a douăsprezece volume in¬ 
titulate The Fundamentals, scrise de nouăzeci de teologi. Scopul urmărit prin 
publicarea acestor lucrări era evidenţierea punctelor (considerate) fundamentale 
ale credinţei creştine. Aceste puncte decurgeau dintr-o primă afirmaţie: inspirată 
de Dumnezeu, Biblia este, în prima ei versiune, în afara oricărei erori. Puţin mai 
târziu, controversa anti-darwinistă a creat o reputaţie negativă fundamentalis- 
mului; şi astăzi termenul este folosit adesea ca sinonim al „literalismului". 

In realitate, fundamentalismul este relativ divers. O tendinţă, de cele mai 
multe ori populară, susţine posibilitatea unei înţelegeri adlitteram şi imediate, 
împotriva exegezei savante, care ar crea un ecran între Biblie şi oameni. O 
altă tendinţă, inspiraţionalistă, afirmă că nu trebuie să ne fie indiferent faptul 
că Dumnezeu a vorbit prin fiinţele omeneşti şi în formule pe înţelesul fiinţelor 
omeneşti. „Misterul inspiraţiei" se grefează pe „misterul întrupării". Aceasta 
face posibilă o anumită critică, a cărei amploare şi al cărei conţinut teologic 
pot varia în funcţie de tendinţe. Dar, în general, fundamentaliştii sunt uniţi 
în a afirma că marile „adevăruri creştine" trebuie anunţate fără să fie atenuate 
de conformarea la mentalitatea timpului. 

Alte reacţii protestante faţă de liberalism vor duce la noi controverse asupra 
criticii. împotriva lui Isus umanizat şi modernizat uneori în prezentările din 
secolul al XlX-lea, şcoala numită a „Istoriei formelor" caută să demonstreze 
că documentele creştine îl prezintă, chiar de la început, pe Isus Hristos drept 
obiect al credinţei: acela ale cărui venire, moarte şi înviere marchează începutul 
timpurilor noi. Evangheliile constituie nu atât documente istorice în sensul 
modern al acestui termen, cât mărturii de credinţă ale primelor comunităţi creş¬ 
tine. Rudolf Bultmann (1884—1976) va fi reprezentantul cel mai radical al 
acestei şcoli. Pentru el, a „demitologiza" Noul Testament nu înseamnă a-1 face 

mai acceptabil spiritului modern; dimpotrivă, acest lucru înseamnă a înlătura 
raţionalizarea miracolului şi a supranaturalului pentru a confrunta fiinţa 
umană cu sfidarea şi „nebunia crucii". Această interpretare, marcată de filo¬ 
zofia lui Heidegger, a fost contestată de Oscar Cullmann (născut în 1902), 
care a restabilit o oarecare continuitate între Isus Hristos şi istoria mântuirii. 
Concepţia liniară din timpul biblic este opusă de acest scriitor concepţiei ciclice 
a altor culturi. La rândul lor, „post-bultmanniştii“ precum Ernst Kasemann 
(născut în 1906) consideră că, dacă Evangheliile sunt cu adevărat mărturii 
despre credinţa primilor creştini, această credinţă îşi asumă figura lui Isus istoric. 
Deci disputa este departe de a fi încheiată. 

In ultimele două decenii, s-au manifestat alte tendinţe de abordare a 
textelor biblice, legate de aportul lingvisticii. Acestea se preocupă mai puţin 
de inserţia istorică a scrierilor Bibliei şi mai mult de codurile diferite (şi de 
modalitatea în care ele formează sisteme) care fac posibilă evidenţierea sensului. 
Indiferent care ar fi etapele succesive care îl compun, important este în primul 
rând textul definitiv, în organizarea şi structura lui finală. Analiza structurală, 
apoi analiza semiotică, pe de o parte, şi analiza retorică, pe de altă parte, propun 
diverse procedee. 

Alte lecturi întrebuinţează grile împrumutate de la ştiinţele umaniste: lecturile 
sociologice sau psihanalitice par să aibă un mare avânt. S-a constatat că succesul 
„lecturilor materialiste" (marxizante) a fost mai efemer. Cercetările actuale se 
orientează, de asemenea, spre naratologie, care duce la examinarea îndeaproape 
a procedeelor de comunicare şi de convingere folosite în textele biblice. 

Metoda istorico-critică nu şi-a spus încă ultimul cuvânt. Astfel, unii se 
delimitează de concepţia evoluţionistă a întocmirii Vechiului Testament (teoria 
lui Wellhausen, aproape „canonizată" în anumite medii exegetice franceze) şi 
reiau alte ipoteze. Pentru H. Rendtorff, Pentateuhul ar fi rezultatul nu numai 
al unor documente succesive, ci şi al reunirii unor „unităţi majore": ciclul 
originilor, patriarhii, eliberarea din sclavie în Egipt, Sinaiul (pustiul). Aceste 
unităţi, care fac cunoscute concepţii diferite, au putut coexista foarte bine, în 
acelaşi timp, în medii diferite. In mod mai general, după o perioadă de pierdere 
a influenţei, metoda istorico-critică s-a primenit printr-o mai mare importanţă 
acordată textului final, prin integrarea elementelor altor ştiinţe (geografie, de 
exemplu). Adepţii săi nu lucrează numai la cercetarea intenţiilor autorului sau 
a situaţiei iniţiale. Ei au în vedere, de asemenea, fenomenul transmiterii, al 
reinterpretării textelor şi deci al dialogului cu cititorii. 

O mai mare supleţe din partea bisericilor şi evoluţia cercetărilor exegetice 
ne-ar da oare posibilitatea să considerăm conflictele de ieri definitiv depăşite? 
Nu este sigur. Un comentator a putut evidenţia, desigur, convergenţele analizei 
semiotice şi exegezei spirituale a Părinţilor Bisericii. Dorinţa de a lua în serios 

„tot ceea ce evocă textul" şi, prin urmare, „dimensiunea simbolică a povestirii" 
îi apropie pe „semioticieni de discipolii lui Origene" 103 . De altfel, nu este de 
prisos să amintim că cel care a făcut prima analiză naratologică importantă 
este un baptist american - M. Culpeper. De multe ori, naratologia, ca şi 
semiotica, convine mai mult decât analiza istorico-critică publicului funda- 
mentalist (indiferent care ar fi biserica acestuia), căci pare, în opinia acestui 
public, să „respecte" mai mult textul final. Altfel spus, o deschidere spre abor¬ 
dările de astăzi poate coexista cu menţinerea unei anumite neîncrederi. Şi se 
ştie că, în ce priveşte Roma, perioada actuală este, fără nici o îndoială, mai 
puţin favorabilă modernităţii decât anii Conciliului Vatican II. 

Poate că trebuie admisă distincţia - şi dubla legitimitate - între exegeza 
ştiinţifică şi teologia biblică. Aceste demersuri pot interfera şi, cu toate astea, 
fiecare are consistenţa sa proprie şi preocupările sale specifice. Astfel, exegeza 
de ordin ştiinţific nu se preocupă de delimitarea canonului (care va fi de primă 
importanţă pentru teologia biblică). Ea poate să găsească, de exemplu, acelaşi 
episod al preoţiei lui Isus raportat de textele canonice şi de textele apocrife. Şi, 
desigur, trebuie să aibă în vedere toate textele pe care le poate cunoaşte. 104 

Ecumenismul biblic 

Lectura Bibliei nu este rezervată savanţilor, fie ei oameni de ştiinţă sau 
teologi. Unele mişcări disidente din Evul Mediu, apoi Reforma din secolul 
al XVI-lea au vrut să-l pună pe creştinul de rând în contact direct cu textele 
biblice. Existând de multă vreme ca un ideal utopic, perspectiva aceasta s-a 
concretizat încetul cu încetul: răspândirea traducerilor şi a versiunilor Bibliei 
a fost în concordanţă cu progresul alfabetizării. 

începând din secolul al XlX-lea, au fost create societăţi biblice, de cele mai 
multe ori de inspiraţie protestantă, dar cu vocaţie interconfesională. Societatea 
biblică britanică şi străină a fost prima, editând biblii fără note sau comentarii 
care ar fi putut constitui factori de disensiune (1804). Totuşi, după 1825, nici 
o ediţie publicată de această societate nu putea conţine cărţi considerate de 

103. F. Bovon, „Le depassement de l’esprit critique", Le Christianisme est-il une reli- 
gion du Livrei , lucrările colocviului organizat la Facultatea de Teologie Protestantă din 
Strasbourg, 1984, p. 118. 

104. Un exemplu: cuvintele atribuite lui Isus referitoare la „dinarul Cezarului" sunt 
prezentate în cele trei Evanghelii numite sinoptice, în Evanghelia după Toma, în 
papirusul de la Egerton şi de Iustin Martirul. Aceste şase versiuni ale aceluiaşi episod 
trebuie luate în calcul dacă discuţia se face în mediul universitar. Cf. E. Cuvillier, „Marc, 
Justin, Thomas et Ies autres", Etudes theobgiques et religieuses, Montpellier, 1992-1993, 
pp. 329-344. 

protestanţi „apocrife"; acest lucru a dus la o ruptură cu alte societăţi de origine 
protestantă, cu o practică mai diversificată. Societăţile acestea îşi creaseră rivali; 
şi-au făcut apariţia câteva societăţi catolice, la Regensburg, de exemplu. Dar 
exista riscul pierderii controlului asupra Magisteriului ecleziastic, iar Syllabus- ul, 
catalogul pontifical al erorilor dogmatice (1864), a condamnat societăţile biblice. 
Anumiţi protestanţi nu au abandonat proiectul de difuzare a Bibliei în comun 
cu catolicii şi cu ortodocşii. Acest lucm s-a realizat, în parte, în secolul XX. S-au 
produs mai multe evenimente demne de notat, favorizate de dezvoltarea unei 
mişcări ecumenice între protestanţi şi ortodocşi şi apoi de Conciliul Vatican II: 

- dezvoltarea rapidă a unei acţiuni biblice de origine catolică; 

- recenta reluare a activităţii societăţilor biblice în lumea ortodoxă şi în 
special în Rusia; sub impulsul unui mare savant şi scriitor, Serghei Averinţev, 
la Moscova a fost inaugurată de puţin timp o Casă a Bibliei, cu sprijinul 
Societăţii Biblice Internaţionale; 

- numărul tot mai mare al traducerilor şi al publicaţiilor interconfesionale 
ale Bibliei (de exemplu, există o traducere ecumenică a Bibliei în franceză (TOB), 
dar şi Biblia în franceza curentă); 

- lărgirea confesională a societăţilor biblice de origine protestantă care au 
de acum şi membri catolici şi ortodocşi; 

- acceptarea unor societăţi biblice cu majoritate neprotestantă în Alianţa 
Biblică Internaţională. Asociaţia aceasta strânge la un loc o sută zece societăţi 
biblice naţionale, activând în optzeci de ţări. Sediul ei este la Reading (Anglia). 
Ea îşi desfăşoară activitatea în patru „regiuni": Europa-Orientul Mijlociu, 
Africa, America, Asia-Pacific. In anul 1989, ea a difuzat şaisprezece milioane 
de biblii şi treizeci de milioane de exemplare din Noul Testament, în acelaşi 
timp duc o neîntreruptă muncă de traducere, în special în limbile cu cel puţin 
un milion de vorbitori; 

- în sfârşit, desele întâlniri ecumenice, având ca preocupare centrală Biblia, 
fie că este vorba de grupuri de studii biblice sau de expoziţii biblice ecumenice. 

Dezvoltarea acestui ecumenism biblic, astăzi foarte activ, încearcă să treacă 
peste unele greutăţi. Biblia tradusă, editată, citită şi răspândită este o operă 
canonică (am văzut deja canonul care confirmă drept „Biblie“ diferite scrieri), 
adică o operă considerată Sfânta Scriptură şi propusă ca atare. Acest lucru 
stârneşte o serie de întrebări: cum trebuie stabilit textul (se ştie că există mai 
multe manuscrise)? Trebuie să se aibă în vedere doar criteriile ştiinţifice (care 
sunt ele însele departe de a fi clare), sau să se ţină cont de tradiţiile primite? 
Scrierile biblice trebuie să fie publicate fără note şi comentarii, sau notele să fie 
limitate la explicaţii literare şi istorice ori să fie incluse comentarii teologice 
(autorizate?) ? In sfârşit, cum să se rezolve dezacordurile dintre bisericile creş¬ 
tine referitoare la canonul Vechiului Testament ? 

Privitor la acest ultim punct, situaţia actuală este în mare următoarea: 
bisericile din Răsărit citesc Vechiul Testament după tradiţie, în greceşte, în 
versiunea numită Septuaginta, sau în traduceri în alte limbi realizate după 
Septuaginta, în conformitate cu practica bisericilor creştine din primele trei 
secole. Versiunea Septuagintei comportă câteodată variante extrem de diferite 
de textul ebraic păstrat şi psalmodiat de învăţaţii evrei. Biserica Catolică a 
tradus multă vreme plecând de la Vulgata (traducerea latină realizată la 
sfârşitul secolului al IV-lea de Ieronim). Acum ea a adoptat principiul tra¬ 
ducerii pornind de la textele originale ebraice pentru Vechiul Testament, în 
afară de traducerile pentru cărţile deuterocanonice, care nu există decât în 
greceşte. Traducerile protestante, precum Biblia tradusă de Louis Segond, 
nu cuprind aceste din urmă cărţi. 

Cum este rezolvată problema menţionată mai sus? Intr-un mod destul de 
pragmatic. Cu ajutorul Societăţii Biblice Germane, Societatea Biblică Greacă 
difuzează versiunea Septuagintei chiar şi către cititori catolici şi protestanţi. 
Criteriul majorităţii (masive) este acela care decide. In majoritatea bisericilor 
ortodoxe din afara Greciei, mai ales în Biserica Rusă, pentru „versiunea sino¬ 
dală", s-a făcut traducerea Bibliei după textul ebraic, cu indicarea variantelor 
importante care se găsesc în Septuaginta. 

In anul 1968, a fost propus un acord (confirmat şi precizat în anul 1987) 
între Secretariatul roman pentru unitatea creştinilor şi Alianţa Biblică 
Internaţională. Acesta stipulează: „Cele două poziţii (catolică şi protestantă) 
pot fi, în general, reconciliate în practică dacă, în ediţiile Bibliei publicate de 
societăţile biblice cu un imprimatul al autorităţilor catolice, textele deute¬ 
rocanonice formează în mod normal o secţiune aparte, înaintea Noului Tes¬ 
tament .“ Este şi soluţia adoptată deTOB. Biblia în franceza curentă are două 
versiuni: una fără cărţile deuterocanonice, cealaltă incluzându-le, având 
imprimatur. Acordul permite soluţii practice fără a rezolva problema dog¬ 
matică a cărţilor numite deuterocanonice. 

Scriptură, Tradiţie, Biserică 

Ecumenismul nu poate totuşi ignora problemele dogmatice care separă 
principalele biserici creştine în modul de abordare a Bibliei. Una dintre cele 
mai importante probleme se referă la raportul dintre Scriptură şi Tradiţie. 

Problema aceasta a fost cheia rupturii din secolul al XVI-lea. Sola Scriptura 
lui Luther nu voia să ignore existenţa unei tradiţii creştine care a străbătut 
secolele şi nici faptul că Biblia a fost citită „în Biserică". Ceea ce înseamnă 
însă că tradiţia aceasta trebuie să fie mereu raportată la norma Scripturii, care 
îi conferă legitimitate. Astfel, scrierile Părinţilor Bisericii, ale savanţilor din Evul 

* Acord de tipărire ecleziast (n. tr.). 

Mediu, Simbolurile de credinţă, hotărârile papilor şi ale conciliilor pot avea o 
valoare recunoscută dacă sunt considerate conforme cu Scriptura. „Conştiinţa 
este roaba cuvântului lui Dumnezeu" şi de aceea Luther „nu dă crezare nici 
papei, nici conciliilor" şi refuză să considere Magisteriul ultimă autoritate. 

In faţa acestei contestări, Conciliul din Trento a afirmat, în anul 1546, 
autoritatea Tradiţiei, legată de cea a Scripturii: „adevărul salvator" şi „regula 
etică" sunt conţinute de cărţile biblice şi în „tradiţiile nescrise" care, primite 
„de apostoli chiar din gura lui Hristos sau transmise ca din mână în mână de 
către apostoli sub lucrarea Sfântului Duh, au ajuns până la noi". Aceste tradiţii 
sunt „păstrate în Biserica Catolică printr-o succesiune continuă". Biserica 
Catolică, prin succesiunea apostolică, este deci moştenitoarea legitimă a aces¬ 
tor tradiţii tot aşa cum este şi interpreta legitimă a Scripturii: dogmele refe¬ 
ritoare la Pururea Fecioara Maria din secolele al XlX-lea şi XX vor fi rodul 
acestei perspective. Reluând decretele conciliului, după unii chiar absolu- 
tizându-le, teologii catolici post-tridentini vor vorbi despre „cele două izvoare 
ale Revelaţiei": Scriptura şi Tradiţia. 

Ortodoxia s-a menţinut în afara acestei polemici. Ea percepe Scriptura şi 
Tradiţia ca inseparabile, fiind în acelaşi timp distincte. Scripturile sunt con¬ 
siderate Cuvânt divin exprimat într-o formă umană; omenirea intră în comu¬ 
niune cu Dumnezeu în şi prin Biblie. Aceasta din urmă tinde către Dumnezeu, 
conduce la Dumnezeu, este „icoana" lui Dumnezeu. Tradiţia „primeşte Cu¬ 
vântul de la Dumnezeu pentru poporul său. Tradiţia este aceea care transmite 
Scriptura". Ea este „mediul în care este dată Scriptura. Ea primeşte Scriptura 
şi decurge din Scriptură" 105 . Scripturile sunt autoritatea Bisericii, dar autoritatea 
aceasta nu este exercitată în mod exterior, ci ea se dezvoltă în interiorul Bisericii. 
In Biserica Ortodoxă, Tradiţia nu este deci considerată un izvor al Revelaţiei, 
ci viaţa, Duhul Sfânt în Trupul lui Hristos, în comuniunea bisericească, pentru 
a apăra şi a actualiza sensul Scripturii. Vladimir Losski considera că Duhul, în 
Tradiţie, este şi „spiritul critic" al Bisericii. 

Consiliul Ecumenic al Bisericilor (COE) se doreşte a fi o „comunitate fră¬ 
ţească a bisericilor care îl mărturisesc pe Domnul Isus Hristos ca Dumnezeu 
şi Mântuitor după cum spune Scriptura". Este deci proclamată autoritatea 
Bibliei. Ce se întâmplă cu raportul dintre Scriptură şi Tradiţie? La conferinţa 
secţiunii Credinţă şi Constituţie a COE, ţinută în anul 1963 la Montreal, cele 
două părţi (ortodoxă şi protestantă) au ajuns la un acord. Acest acord doctrinal 
se doreşte a fi hrănit de cercetările biblice moderne şi în special de acelea ale 
şcolii de Istoria formelor: chiar înainte de a da loc unor scrieri, Evanghelia 
înseamnă mesajul central - kerygrm - al predicii apostolice. De unde expresia 

105. E. Jones, „Le Role de la Bible dans la tradition orthodoxe", op. cit., p. 63. 

„tradiţia Evangheliei": „Putem spune că existăm şi suntem creştini prin Tradiţia 
Evangheliei [parădosis kerygmatos] atestată în Scriptură şi transmisă de ea în 
Biserică, prin puterea Duhului Sfânt. Luată în sensul acesta, tradiţia este 
actualizată în predicarea Cuvântului, în administrarea Sfintelor Taine, în cult, 
în învăţătura creştină, în teologie, în misionarism şi în mărturisirea în faţa lui 
Hristos prin viaţa membrilor Bisericii." 

Insistenţa cu care se discută actualizarea Tradiţiei vrea să uşureze depăşirea 
unor „vechi lupte". Trebuie să remarcăm totuşi, aşa cum au facut-o observatorii 
catolici prezenţi, că acest text de compromis denotă o evidentă inflexiune a 
poziţiilor protestante obişnuite. Grija pentru apropiere este clară. Ii va co¬ 
respunde o recentrare asupra Scripturii, operată de episcopii participanţi la 
Conciliul Vatican II, care au refuzat schema propusă iniţial, intitulată „cele 
două izvoare ale Revelaţiei". 

Constituţia Dei Verbum (1965) refuză efectiv o dualitate în privinţa iz¬ 
voarelor Revelaţiei: Tradiţia şi Scriptura ţâşnesc „dintr-un izvor divin identic", 
ele „formează, ca să spunem aşa, un tot şi tind către acelaşi ţel" (nr. 9). „Predica 
apostolică se află exprimată în special în cărţile (biblice) inspirate" (nr. 8). 
Termenul „în special" (acolo unde un protestant ar avea tendinţa să scrie „în 
mod exclusiv") permite să se reafirme că o parte din predica apostolică s-a 
transmis pe cale orală, tradiţie căreia Biserica Catolică îi asigură în mod legitim 
dezvoltarea progresivă: „Pe măsură ce trec secolele, Biserica tinde în mod 
constant către deplinătatea Adevărului divin, până ce cuvintele lui Dumnezeu 
vor fi împlinite" (nr. 8). In definitiv, Tradiţia primeşte denumirea de Cuvântul 
lui Dumnezeu la fel ca şi Scriptura: „Sfânta Tradiţie şi Sfânta Scriptură constituie 
un depozit unic şi sfânt al Cuvântului lui Dumnezeu" (nr. 10). Totuşi, 
documentul insistă asupra Scripturii: patru capitole (III, IV, V şi VI) tratează 
explicit despre ea, în timp ce doar un capitol (II) este consacrat Tradiţiei. 

Apropierea poziţiilor este de netăgăduit. Dar persistă o diferenţă însemnată 
de perspectivă. Un text recent al Comitetului mixt catolico-protestant din 
Franţa ( Consensus acumenique et differences fondamentales) observă: „Noi ne 
deosebim în privinţa sensului pe care îl dăm termenului «Biserică»." Teologul 
catolic Bernard Sesboue a examinat formula protestantă: „Deciziile normative 
ale Bisericii în materie de credinţă au autoritate în măsura în care sunt conforme 
cu Evanghelia: dar nu au nici o autoritate în caz contrar." O asemenea formulă, 
afirmă Sesboue, presupune „o a treia instanţă capabilă să judece între Evanghelie 
şi Biserică. Cine va fi această instanţă? Şi de unde îi vine autoritatea? [...] 
Convingerea catolică este că această instanţă care discerne asupra autenticităţii 
Evangheliei nu poate fi decât însăşi Biserica". Există deci o „infailibilitate a 

Bisericii" 106 reafirmată de Vatican II. Această infailibilitate provine din succe¬ 
siunea apostolică şi din faptul că Biserica deţine autoritatea de la însuşi 
Dumnezeu, prin instituirea divină faţă de inspiraţia divină a Scripturii. 

In general, în optica protestantă, o astfel de concepţie se expune riscului 
clericalismului. De aceea, un protestant va pune altfel problema: deşi există o 
realitate bisericească, fiecare creştin (sau grup de creştini) are, de asemenea, 
personalitatea lui proprie. In cazul unui conflict între Biserică şi un creştin, 
Scriptura însăşi constituie cea de-a treia instanţă. Datorită fenomenului de 
intertextualitate, ea poate fi propriul ei interpret. Biserica şi creştinul trebuie 
să asculte Scriptura şi să încerce să înţeleagă ce spune ea. In această perspectivă, 
Biserica nu este infailibilă: „Biserica istorică s-a înşelat de mai multe ori. Ea 
este supusă greşelii, chiar şi rătăcirilor" atunci când merge până acolo încât 
se consideră centrul, sau se identifică Domnului" 107 . Subzistă deci o „dife¬ 
renţă fundamentală". 

Biblia în vremurile noastre 

Problemele acestea nu sunt numai ecouri ale disputelor confesionale istorice, 
ci marchează reacţiile instinctive ale credincioşilor de orizonturi diferite şi 
corespund problemelor actuale: în ultimele decenii, locurile în care se „foloseşte" 
Biblia s-au înmulţit, scăpând de multe ori de orice influenţă bisericească directă; 
în acelaşi timp, a crescut foarte mult numărul modalităţilor de interpretare a 
Bibliei. Astfel, un grup oarecare de tineri sau de adulţi poate propune „pro- 
povăduirea biblică activă", care caută să integreze ansamblul persoanei în noua 
spiritualitate biblică. In acest caz, contactul cu textul va fi mai puţin de ordin 
cognitiv decât în cazul procedurii obişnuite de citire sau ascultare şi vor avea 
întâietate factorii afectivi şi volitivi, expresia trupească. Nu există oare aici un 
procedeu interpretativ de tip nou, care nu se vrea, de altfel, total contestatar în 
privinţa instituţiilor ecleziastice, dar care, de fapt, este foarte autonom? Şi mai 
independente faţă de instituţia Bisericii sunt spectacolele cu orientare biblică: 
unele dintre acestea au avut un succes incontestabil, precum Isus al lui Robert 
Hossein, prezentat la Paris, la începutul anilor ’90. 

Alte tentative, mult mai explicit contestatare - de multe ori legate de efer¬ 
vescenţele anilor ’60 şi ’70, dar al căror impact este departe de a fi dispărut -, 
vor să folosească un „demers inductiv", o interpretare a textelor care să plece 
de la „situaţiile trăite", şi se opun unui mod mai tradiţional de abordare a 
textelor, prin care să se poată „deduce" aplicaţii pentru viaţă din doctrina pre- 

106. B. Sesboue, „Analyse Catholique", în Comitetul mixt catolico-protestant din Franţa, 
Consensus acumenique et differences fondamentales, Paris, Le Centurion, 1987, p. 64. 

107. Id., pp. 18 şi urm. (descrierea poziţiei protestante). 

zentată în aceste texte. Exegeza feministă a Bibliei - care în ţările anglo-saxone 
a început încă din secolul al XlX-lea - este un bun exemplu pentru aceste 
încercări de citire a Bibliei, numite „contextuale", clădite pe situaţii sociale sau 
politice, pe situaţii culturale. 

Chiar şi până la interpretarea lor, textele biblice fac obiectul unor ediţii şi 
mai depărtate de Biserică decât traducerile interconfesionale (care, după cum 
am văzut, depind încă într-o anumită măsură de acordurile dintre biserici). 
Andre Chouraqui, fostul primar al Ierusalimului, ne propune traducerea 
Bibliei ebraice făcută de el, urmată de un ansamblu de scrieri intitulat „Un 
pact nou“ care conţine cele douăzeci şi şapte de cărţi ale Noului Testament 
percepute de o sensibilitate evreiască. Ediţiile „profane" se înmulţesc: ediţii 
savante, ca Biblia Pleiadei, selecţii de fragmente populare, precum acelea din 
Readers Digest, fragmente pentru tineri, precum benzile desenate cu poveşti 
din cărţile biblice sau ediţiile de texte pentru licee şi colegii (Hachette, Hatier 
etc.). Secole de-a rândul, pictori, sculptori, muzicieni, poeţi au propus modul 
lor de a percepe una sau alta din temele biblice. Unele dintre aceste opere sunt 
studiate de multă vreme în licee şi colegii. La aceasta se mai adaugă astăzi 
studierea pasajelor biblice, Biblia fiind considerată o „operă literară". 

Această abundenţă de referinţe la Biblie şi de modalităţi de folosire a ei în¬ 
seamnă, oare, declinul acţiunilor provenite din mediile bisericeşti? Desigur că 
nu. Traducerile efectuate de societăţile biblice sunt, pentru a lua un exemplu, 
departe de a fi o operă completă: numărul mare de limbi şi de dialecte constituie 
o provocare permanentă pentru traducători. Astfel, în Zair, alături de limba 
oficială, care este franceza, există patru limbi naţionale şi încă patru sute de alte 
limbi şi dialecte. Şaptezeci şi şase dintre aceste limbi dispun astăzi de cel puţin 
o carte tradusă din Biblie. Situaţia din Camerun este asemănătoare: două limbi 
de comunicare (franceza şi engleza), două sute de limbi şi dialecte, dintre care 
treizeci şi opt dispun de cel puţin o carte din Biblie. Cifrele acestea dau o idee 
asupra efortului făcut până acum, precum şi asupra a ceea ce este încă de făcut. 
Efort cu atât mai mare cu cât o parte dintre aceste populaţii sunt analfabete. 
Este deci foarte important ca difuzarea Bibliei sau a unor fragmente din Biblie 
să fie completată prin lucrări sub formă de casete audio şi video. 

Mai sunt şi ţări cu veche tradiţie creştină, în care, până la căderea regimurilor 
comuniste, Biblia a fost o carte mai mult sau mai puţin interzisă. Primul semn 
de libertate religioasă căpătată sau recăpătată a fost posibilitatea difuzării 
Bibliei. Manifestarea nevoilor în acest sens nu s-a lăsat aşteptată, dar amploarea 
lor nu fusese prevăzută de nimeni: milioane de persoane au cerut o Biblie 
pentru spiritualitatea lor personală sau pentru a putea participa la cultul 
Bisericii. In China, în ciuda greutăţilor şi a represiunilor, cererea de Biblii este 
în continuă creştere. 

Biblia poate fi considerată în multe feluri: ca o culegere de scrieri vechi 
care fac parte din „patrimoniul omenirii", ca un ansamblu de cărţi care transmit 
„cuvântul veşnic al lui Dumnezeu" sau ca mărturii ce te invită la „căutarea lui 
Dumnezeu" şi „propun credinţa". Oricare ar fi atitudinea personală adoptată, 
vitalitatea Bibliei astăzi merită toată atenţia. 



EXISTENŢA CREŞTINĂ ŞI NĂDEJDEA MÂNTUIRII 

de Jean Rogues 


OMUL SI LIMITELE LUI 

J 

Creştinismul înseamnă o anumită modalitate de a înţelege omul, sensul 
vieţii sale, destinul său. La întrebările fundamentale ale omului - cine sunt 
eu? de ce exist? pentru ce exist? ce să fac cu viaţa mea? - creştinismul propune 
un răspuns sau mai degrabă câteva idei-forţă, căci cuvântul „răspuns" 
sugerează o explicaţie „foarte strictă", invitându-1 pe om să descopere pro¬ 
gresiv sensul vieţii sale şi nădejdea desăvârşirii sale. In acest sens, o antro¬ 
pologie, unele indicaţii etice şi o doctrină a mântuirii se completează şi se 
întrepătrund. 

Elementele unei antropologii creştine 

In mare parte, antropologia creştină este precreştină: este cea care a 
explicat experienţa religioasă a lui Israel şi care se exprimă în mitul - pe cât 
de cunoscut, pe atât de prost înţeles - al povestirilor despre Facere: 

La început a făcut Dumnezeu cerul şi pământul. / Şi pământul era netocmit şi gol. 
întuneric era deasupra adâncului şi Duhul lui Dumnezeu Se purta pe deasupra 
apelor. / Şi a zis Dumnezeu: „Să fie lumină!" Şi a fost lumină. / Şi a văzut Dumnezeu 
că este bună lumina şi a despărţit Dumnezeu lumina de întuneric. / Lumina a nu- 
mit-o Dumnezeu ziuă, iar întunericul l-a numit noapte. Şi a fost seară şi a fost 
dimineaţă: ziua întâi (Fac. 1, 1-5). 

Urmează povestirile celei de-a doua, de-a treia, de-a patra şi de-a cincea „zile", 
după care: 

Şi a făcut Dumnezeu pe om după chipul Său; după chipul lui Dumnezeu l-a făcut; 
a făcut bărbat şi femeie. /[...] Şi a privit Dumnezeu toate câte a făcut şi iată erau 
bune foarte. Şi a fost seară şi a fost dimineaţă: ziua a şasea. / Aşa s-a făcut cerul şi 
pământul şi toată oştirea lor. / Şi a sfârşit Dumnezeu în ziua a şasea lucrarea Sa, pe 
care a făcut-o; iar în ziua a şaptea S-a odihnit de toate lucrurile Sale, pe care le-a 
făcut (Fac. 1,27-31; 2, 1-2). 

Urmează o a doua povestire: 

Iată obârşia cerului şi a pământului de la facerea lor, din ziua când Domnul Dum¬ 
nezeu afacutcerul şi pământul. / Pe câmp nu se afla nici un copăcel, iarba de pe el nu 
începuse a odrăsli, pentru că Domnul Dumnezeu nu trimisese încă ploaie pe pământ 
şi nu era nimeni ca să lucreze pământul. / Ci numai abur ieşea din pământ şi umezea 
toată faţa pământului. / Atunci, luând Domnul Dumnezeu ţărână din pământ, a 
făcut pe om şi a suflat în faţa lui suflare de viaţă şi s-a făcut omul fiinţă vie. / [...] Şi 
a zis Domnul Dumnezeu: „Nu este bine să fie omul singur; să-i facem ajutor potrivit 
pentru el“. / [...] atunci a adus Domnul Dumnezeu asupra lui Adam somn greu; 
şi, dacă a adormit, a luat una din coastele lui şi a plinit locul ei cu carne. / Iar coasta 
luată din Adam a făcut-o Domnul Dumnezeu femeie şi a adus-o lui Adam. / Şi a 
zis Adam: „Iată aceasta-i os din oasele mele şi carne din carnea mea; ea se va numi 
femeie, pentru că este luată din bărbatul său. / De aceea va lăsa omul pe tatăl său şi pe 
mama sa şi se va uni cu femeia sa şi vor fi amândoi un trup“ (Fac. 2, 4-24). 

Cu toată interpretarea fundamentalistă, aceste povestiri nu sunt nişte de¬ 
scrieri istorice. Ele sunt expresia simbolică a ceea ce experienţa spirituală a lui 
Israel considerase esenţial din planul lui Dumnezeu, Creatorul tuturor lucrurilor. 

Esenţială este bunătatea lumii: „Şi a privit Dumnezeu toate câte a făcut şi 
iată erau bune foarte". Este ceea ce ulterior va fi tradus prin alte cuvinte: din 
iubire s-a vrut Dumnezeu creatorul tuturor lucrurilor. Esenţial este privilegiul 
de care se bucură omul în sânul acestei Creaţii: el este creat „după chipul" lui 
Dumnezeu. Mai târziu, această afirmaţie va fi adusă de creştinism la expresia 
ei ultimă: în lucrarea lui desăvârşită - persoana istorică a lui Isus - Omul este 
Dumnezeu. Doctrina hristologică „Om desăvârşit şi Dumnezeu desăvârşit" 
nu are sens decât dacă, departe de a prezenta în Isus omul-Dumnezeu ca pe 
un tur de forţă împotriva naturii, ea prezintă, dimpotrivă, în el adevărata 
desăvârşire a planului creator al lui Dumnezeu. 

După aceste „povestiri" despre Facere, cartea abordează o altă problemă: 
libertatea omului şi prezenţa răului în lume. Luarea în considerare a acestei 
libertăţi va duce la susţinerea de către Biserică, împotriva tuturor obiecţiilor, a 
posibilităţii - măcar teoretice - pe care o are omul de a putea opune un refuz 
categoric lui Dumnezeu. Această afirmaţie antropologică - omul este cu adevărat 
o fiinţă liberă şi responsabilă - oferă acestor două dimensiuni ale experienţei şi 
ale gândirii creştine perspective de ordin etic şi o doctrină a mântuirii. 

Un alt aspect al antropologiei creştine: problema raporturilor dintre 
dimensiunile fizică şi spirituală ale omului. In domeniul acesta, gândirea creş¬ 
tină a oscilat în permanenţă şi încă nu a ajuns la maturitate. Poate că o paran¬ 
teză - care să lămurească ceea ce se numeşte „teologia fundamentală" - nu ar 
fi deplasată aici. Obiectul credinţei creştine nu se prezintă ca un corpus doc- 

trinal definitiv constituit. El reprezintă proiecţia în culturi diferite şi succesive 
a mesajului Evangheliei (el însuşi exprimat în scrieri complet diferite) - poporul 
creştin având credinţa că Duhul lui Dumnezeu este prezent la primirea, nicio¬ 
dată desăvârşită, a luminii Evangheliei. Dacă în unele domenii se poate vorbi 
de o gândire creştină ajunsă la maturitate - de exemplu, doctrina trinitară în 
secolul al IV-lea -, exprimarea credinţei în culturile aflate în permanentă 
evoluţie rămâne deschisă Duhului. 

In privinţa relaţiei dintre dimensiunile fizice şi cele spirituale ale omului, 
gândirea creştină nu a încetat să oscileze între un dualism suflet-trup, mergând 
de multe ori până la idei inacceptabile, şi un monism conceptual sărac. Biblia 
nu cunoaşte un dualism adevărat, dar prezentarea pe care o face problemei 
creează anumite greutăţi. Pe de o parte, în Vechiul Testament gândirea 
evoluează. Pe de altă parte, Noul Testament foloseşte termeni care dau naştere 
unor confuzii: există astfel cupluri de opoziţii asemănându-se cu ceea ce, mai 
târziu, se va înţelege prin suflet-trup, cu o altă semnificaţie însă. Exemplul 
cel mai tipic este al cuplului „trup-duh“ din scrierile pauline. „Trupul" de¬ 
semnează aici ceea ce este viciat în om de păcat, iar „duh“, ceea ce este deschis 
lui Dumnezeu, în aşa fel încât se va putea vorbi despre o „gândire trupească" 
şi despre un „trup spiritual". 

Ca urmare, o mare parte a istoriei creştine a fost marcată de un dualism 
suflet-trup care s-a născut din gândirea greacă, dar care de multe ori s-a per¬ 
vertit. Astfel, expresiile curente - „a avea" un trup, „a avea" un suflet - trădează 
o transformare inacceptabilă a conceptelor în obiecte concrete (eroare în care 
nu cade, de exemplu, dualismul sfântului Toma d’Aquino). Tot aşa a luat 
naştere obiceiul de a vorbi despre moarte ca despre o separare a sufletului de 
trup, ca şi cum ar fi vorba de două componente care trebuie să stea în expectativă 
până la o înviere care să reconstituie omul. 

Aceste concepţii care transformă orice în obiecte concrete nu pot fi ac¬ 
ceptate şi de altfel nu sunt asimilate nici în zilele noastre. In schimb, în mintea 
creştină îşi reia locul o intuiţie specifică Părinţilor Bisericii: sensul corporalităţii 
omului stă în vocaţia de a se insera în Corpul unic al unei omeniri eliberate 
de contradicţiile sale. Vom reveni asupra acestei probleme vorbind despre 
nădejdea mântuirii ca nădejde a învierii. 

Perspective etice 

Creştinismul comportă sau produce o morală? Răspunsul la această între¬ 
bare este controversat. Ideea de „morală creştină" este acceptată, privită cu 
neîncredere ori respinsă categoric, în funcţie de familiile confesionale (catolicismul 



98 RELIGIILE LUMII 


o acceptă mai mult decât tradiţiile protestante), dar şi în funcţie de şcolile 
teologice, epocile, împrejurările socioculturale. Toată lumea este însă de acord 
că Evanghelia impulsionează un anumit stil de viaţă, iar credinciosul trebuie să 
se străduiască să ducă o „existenţă creştină". 

Controversa cu privire la legitimitatea ideii de „morală creştină" ridică mai 
multe probleme: indicaţiile din Evanghelie se pretează oare a fi aşezate în forma 
unor reguli de conduită codificate? Duc ele oare către altceva decât ceea ce 
este, după unii, „morala naturală", valabilă pentru fiecare om, independent 
de opţiunea lui religioasă? „Buna purtare" la care face apel o morală este oare 
la îndemâna omului, marcat de ceea ce se numeşte păcat (înţeles ca situaţie 
colectivă a omenirii), sau acţiunea lui este iremediabil viciată? Destinul omului 
(mântuirea, damnarea lui...) depinde oare de gradul de conformare a existenţei 
sale faţă de orientările Evangheliei? 

întrebările acestea se referă toate la ceea ce am putea numi o „antropologie 
a omului păcătos": unde este mântuirea unei omeniri care, în mod concret, 
şi-a folosit libertatea intr-un sens distructiv (ceea ce spune expresia - pe cât de 
neadecvată, pe atât de tradiţională - „păcat originar") ? Apare nevoia nu numai 
a unei mântuiri, ci şi a unui mântuitor... Vom regăsi aceste întrebări în 
paginile care urmează. Dar e important să amintim aici că Evanghelia este, 
înainte de toate, un cuvânt de viaţă, că ea invită la o trăire într-un spirit anume. 
Este, de altfel, ceea ce înţelege cititorul cel mai puţin avizat atunci când 
deschide Evanghelia şi descoperă în paginile sale forţa unei asemenea invitaţii. 

Să cităm câteva fragmente din Fericiri, text privit ca simbol al întregii 
Evanghelii. Verbele sunt la prezent şi la viitor. Textul deschide în acelaşi timp 
calea existenţei cotidiene, dar şi nădejdea desăvârşirii. Prin aceasta este carac¬ 
teristic perspectivelor etice ale Evangheliei: 

Fericiţi cei săraci cu duhul, că a lor este împărăţia cerurilor. / Fericiţi cei ce plâng, 
că aceia se vor mângâia. / Fericiţi cei blânzi, că aceia vor moşteni pământul. / Feri¬ 
ciţi cei ce flămânzesc şi însetează de dreptate, că aceia se vor sătura. / Fericiţi cei 
milostivi, că aceia se vor milui. / Fericiţi cei curaţi cu inima, că aceia vor vedea pe 
Dumnezeu. / Fericiţi făcătorii de pace, că aceia fiii lui Dumnezeu se vor chema. / Fericiţi 
cei prigoniţi pentru dreptate, că a lor este împărăţia cerurilor. / Fericiţi veţi fi voi 
când vă vor ocărî şi vă vor prigoni şi vor zice tot cuvântul rău împotriva voastră, 
minţind din pricina Mea (Mat. 5, 3-10). 

Să cităm şi alte fragmente: 

Aţi auzit că s-a zis: „Să iubeşti pe aproapele tău şi să urăşti pe vrăjmaşul tău." / Iar 
Eu vă zic vouă: Iubiţi pe vrăjmaşii voştri, binecuvântaţi pe cei ce vă blestemă, faceţi 
bine celor ce vă urăsc şi rugaţi-vă pentru cei ce vă vatămă şi vă prigonesc, / Ca să fiţi 
fiii Tatălui vostru Celui din ceruri, că El face să răsară soarele peste cei răi şi peste cei 
buni şi trimite ploaie peste cei drepţi şi peste cei nedrepţi (Mat. 5, 43-45). 

Nimeni nu poate să slujească la doi domni, căci sau pe unul îl va urî şi pe celălalt 
îl va iubi, sau de unul se va lipsi şi pe celălalt îl va dispreţui; nu puteţi să slujiţi lui 
Dumnezeu şi lui mamona (Mat. 6, 24). 

Cel ce îşi iubeşte sufletul îl va pierde; iar cel ce îşi urăşte sufletul în lumea aceasta 
îl va păstra pentru viaţa veşnică (Ioan 12, 25). 

Poruncă nouă dau vouă: Să vă iubiţi unul pe altul, precum Eu v-am iubit pe voi, aşa 
şi voi să vă iubiţi unul pe altul (Ioan 13, 34). 

Credinciosul care caută ca mesajul acesta să-i lumineze viaţa este conştient 
de evidenţa faptului că nu poate ajunge la o asemenea performanţă. Pe această 
experienţă de bază, ca şi pe experienţa ireductibilă a morţii, prinde contur, 
mai întâi în Evanghelie şi apoi în explicaţiile ulterioare, o doctrină a mântuirii. 

Nevoia de mântuire 

Ca multe alte religii (toate?), creştinismul se proiectează într-o perspectivă 
căreia i se spune în mod curent mântuire. înainte de a arăta ce înţelege gân¬ 
direa creştină prin acest cuvânt, să amintim modul în care are ea ştiinţă de 
dorinţa sau de nevoia unei astfel de mântuiri. 

De ce are deci nevoie omenirea să se mântuiască? Din întreaga tradiţie 
creştină se degajă două răspunsuri principale: păcatul şi moartea. De altfel, 
Biblia le leagă unul de altul, cel mai frapant text fiind, fără îndoială, acela al 
lui Pavel din Epistola către Romani: „...printr-un om a intrat păcatul în 
lume şi prin păcat moartea..." (Rom. 5, 12). Este un limbaj evident inac¬ 
ceptabil dacă înţelegem cuvântul „moarte" în sens biologic: vom reveni la 
această discuţie. Dincolo de aceste două răspunsuri apare, mai confuz, un 
al treilea, legat, de altfel, de primele două: ceea ce în mod foarte general este 
numit de creştini şi de necreştini „răul". Vom vorbi pe rând despre fiecare 
dintre aceste expresii ale eşecului omenirii şi despre nevoia ei de a se mântui. 

Păcatul. Profunzimea experienţei umane şi spirituale evocate prin cu¬ 
vântul „păcat" este adeseori întunecată în cultura curentă a Occidentului de 
imagini derizorii sau de folosirea neadecvată a termenului. De la „micile 
păcate" până la „păcatele cărnii", trecând prin folosirea acestei teme pentru 
publicitate! Această devalorizare a ideii de păcat se datorează deformărilor 
survenite, chiar în cadrul Bisericii, în urma predicării permanente - până şi 
în perioade recente - a culpabilităţii, ceea ce a provocat reacţii de cele mai 
multe ori fără nuanţe - în paralel cu ceea ce putem numi toleranţa civilizaţiei 
noastre de la acest sfârşit de secol. 

La această devalorizare se adaugă o altă dificultate. Expresia tradiţională 
„păcatul originar" desemnează, în tradiţia creştină, un fapt capital al existenţei 

noastre ca oameni, pe când folosirea cuvântului „păcat" este echivocă, iar cu¬ 
vântul „originar" — înşelător! Intr-adevăr, expresia sugerează un act concret, 
arhaic, în vreme ce numeşte un fapt care afectează din toate timpurile viaţa 
oamenilor. Să spunem - deşi vom reveni şi vom nuanţa în cele ce urmează 
- că e un fel de conivenţă congenitală, nedorită, cu răul: omul se naşte dintr-o 
lume de păcătoşi într-o lume de păcătoşi. 

Puşi în gardă faţă de aceste greutăţi, să încercăm să delimităm mai bine 
noţiunea creştină de păcat. Aparţine oare unei sfere specific religioase, sau doar 
morale: păcatul este acelaşi lucru cu ceea ce societatea laică numeşte greşeală? 
Toată lumea este de acord că noţiunea de păcat conotează o relaţie cu 
Dumnezeu, chiar dacă una indirectă. Se va vorbi despre „nesupunerea faţă de 
Dumnezeu" sau despre „refuzul dragostei lui Dumnezeu". La drept vorbind, 
aceste două expresii sunt echivalente pentru acela care îşi asumă mesajul 
evanghelic: Dumnezeu, după imaginea pe care ne-o dă despre el Isus, nu are 
nici un alt plan şi nici o altă lege decât să-i îndemne pe oameni să se iubească 
unii pe alţii mărturisind astfel iubirea faţă de el. Păcatul este ceea ce contracarează 
acest plan, ceea ce înseamnă refuzarea ofertei lui Dumnezeu. 

Dar faptul că păcatul aparţine sferei religioase nu ne împiedică să-l apro¬ 
piem de ceea ce se numeşte greşeală. O societate laică, pentru care Franţa 
republicană poate fi un exemplu, are o morală care nu este numai un cod de 
bună funcţionare socială, ci se doreşte a fi întemeiată pe „valori". 

Aici se opun două tendinţe, convergente în a afirma că noţiunea de păcat 
conotează ideea unei relaţii cu Dumnezeu: una radicalizează specificul religios 
al păcatului, cealaltă asimilează mai mult sau mai puţin păcatul cu greşeala 
morală. Dar, după Evanghelie, acţiunea umană este întotdeauna o luare de 
poziţie faţă de Dumnezeu, chiar şi în cazul acelora care nu ţin seama de 
Dumnezeu. Pentru Evanghelie, intr-adevăr, aproapele înseamnă prezenţa lui 
Dumnezeu; a-i da de mâncare aceluia căruia îi este foame sau a-1 refuza 
înseamnă să-i dai lui Dumnezeu sau să întorci faţa de la el (Mat. 25, 31-46). 

Faţă de o veche concepţie, care admite că greşeala părinţilor cade asupra 
urmaşilor, Evanghelia prezintă o revendicare clară a caracterului personal al 
responsabilităţii şi al păcatului. Or, situaţia actuală a lumii tinde să pună 
intr-un mod diferit problema responsabilităţii colective a omenirii sau a unor 
mari părţi din omenire. Noutatea în acest domeniu este conştiinţa faptului că 
multe situaţii de nedreptate - cum ar fi repartizarea bogăţiilor şi foamea în 
lume — rezultă din decizii care angajează şi responsabilităţile autorilor lor, 
dar, în acelaşi timp, şi din pasivitatea complice a tuturor acelora care profită 
de ele, fiecare având la îndemână scuza că nu se poate schimba nimic, dar 
acceptând cu toţii perpetuarea situaţiei. 

Nu este cazul să revenim asupra afirmării evanghelice a caracterului per¬ 
sonal al păcatului. Dar, fără nici o îndoială, se poate vorbi de o responsabilitate 
comună, la care fiecare participă în vreun fel. Un document roman vorbeşte 
despre „structuri ale păcatului", structuri economice şi politice rezultate din 
păcat şi atrăgând după ele păcatul. Analiza modernă asupra forţelor care 
intervin în favoarea sau împotriva dreptăţii, în favoarea sau împotriva păcii, 
pune în evidenţă în mod tragic ceea ce, sub rezervele expuse mai sus, se poate 
numi „păcatul colectiv" al popoarelor favorizate. Această expresie este, desigur, 
contestabilă şi trebuie să o folosim cu precauţie; cu toate acestea, ea scoate în 
evidenţă cât de serioase sunt problemele care se află în joc aici: planul lui 
Dumnezeu, aşa cum este el prezentat de Evanghelie pentru mintea credin¬ 
cioşilor, este în acest caz mult mai batjocorit decât în majoritatea comporta¬ 
mentelor individuale asupra cărora vrea să atragă atenţia morala clasică. 

Ar exista o legătură între ceea ce tocmai a fost discutat şi realitatea de¬ 
numită „păcatul originar"? Legătura constă măcar în evidenţierea unei forţe 
a răului mai puternice decât ceea ce pare să fie pur şi simplu înclinaţia spre 
erori, greşeli şi păcate a fiecărui om. Evanghelistul Ioan vorbeşte despre 
„păcatul lumii" (Ioan 1, 29). Sfântul Pavel vorbeşte despre „întunericul cel 
de nepătruns". Personalizarea aceasta pare greu de acceptat în sens propriu. 
Numai că ea evocă o realitate: o forţă care se opune realizării planului creator 
al lui Dumnezeu, care merge dincolo de ceea ce poate fi analizat drept rezultat 
al păcatului oamenilor. „Păcatul originar" exprimă aceeaşi realitate: prin 
naştere, omul devine membru al unei omeniri marcate de păcat. Faptul că 
Biblia, în aparenţă, atribuie această situaţie unui singur om, „Adam" - dar 
cuvântul acesta de origine ebraică înseamnă „Bărbat" -, nu este decât proiecţia 
simbolică a acestei realităţi. 

Afirmând că nu poate să existe păcat involuntar, tradiţia creştină a ţinut 
întotdeauna seama de subtilităţile psihologice care ne marchează: omul se si¬ 
tuează în postura de păcătos sau se fereşte să cadă în păcat, nu doar la nivelul 
conştiinţei lucide. Este aici o destul de mare conivenţă între experienţa seculară 
a „părinţilor spirituali", cum se spunea mai demult, şi psihologii de astăzi. 

Pentru că ceea ce fac nu ştiu; căci nu săvârşesc ceea ce voiesc, ci fac ceea ce urăsc 

(Rom. 7, 15). 

Subtilităţi psihologice care fac dificilă situarea punctului de unde începe 
să se manifeste libertatea omului, neîmpărţire nocivă a responsabilităţilor co¬ 
lective în raport cu „răul lumii", în sfârşit, obscură conivenţă congenitală cu 
ceea ce îl întoarce pe om de la proiectul creator al lui Dumnezeu: toate acestea 
demonstrează că realitatea „păcatului" este cu mult mai profundă decât 
manifestările ei, pe undeva simptomatice, în ceea ce numim „păcate". Păcatul 



102 RELIGIILE LUMII 


apare astfel ca un rău care-1 roade pe om simultan cu auto-pedepsirea pentru 
responsabilitatea pe care o simte în faţa păcatului. Aşa putem înţelege sensul 
afirmaţiei: „Păcatul este dragostea respinsă." Sau: „Este viaţa refuzată." 

Moartea. încercările de a înfrumuseţa moartea şi de a considera virtute 
negarea caracterului ei obscur şi dureros nu ţin de creştinism. Experienţa pe 
care o au creştinii este, în stare brută, aceeaşi ca a celorlalţi oameni. Isus a 
plâns la moartea prietenului său Lazăr, şi el însuşi a cunoscut neliniştea când 
i-a venit timpul să o înfrunte. în mod straniu, Scriptura leagă moartea de 
păcat. Spre exemplificare vom cita fragmentul din Epistola către Romani a 
Sfântului Apostol Pavel: 

Printr-un om a intrat păcatul în lume şi prin păcat moartea (Rom. 5, 12). 

Mai înainte, Cartea înţelepciunii lui Solomon spusese deja: 

Dumnezeu n-a făcut moartea [...]; prin pizma diavolului a intrat moartea în lume 

(înţel. 1, 13; 2, 24). 

Interpretate ă la lettre, afirmaţiile acestea nu pot fi acceptate. Cine ar putea 
crede că a existat vreodată o lume lipsită de ceea ce numim noi moarte. Aceste 
fragmente ne determină să distingem, dacă nu două realităţi, cel puţin două 
modalităţi diferite de a vedea aceeaşi realitate numită „moarte", după cum 
este privită din interior sau din exterior. Din exterior, suntem perfect capabili 
să descriem fenomenul organic, iar până la un anumit punct, să-i înţelegem 
şi mecanismele, de la formele de fiinţe vii cele mai elementare până la formele 
cele mai complexe. Din interior - ca să rămânem la situaţia omului - este 
vorba de experienţa morţii sau a necesităţii morţii, ceea ce am putea numi 
„moartea omenească". 

Dacă este evident că realitatea organică face parte din lumea creată, 
„moartea omenească" reprezintă ceea ce a făcut din moarte omul de-a lungul 
istoriei sale colective, modul în care o interpretează el şi o trăieşte. Tocmai 
despre această „moarte omenească", care este opera omului, spune Sfântul 
Apostol Pavel că a intrat în istoria noastră prin păcat. în ce priveşte fragmentul 
din Cartea înţelepciunii, care atribuie această intrare pizmei demonului, 
textul sugerează că pervertirea conform căreia este înţeleasă şi trăită moartea 
ţine de ordinul minciunii: moartea este precum minciuna, împiedicându-i 
pe oameni să creadă cu adevărat în viaţă. Afirmaţia că moartea aceasta este 
fructul păcatului nu trebuie, desigur, înţeleasă în sensul concret, personal al 
păcatului, ci ca rezultat al acelei realităţi deja pomenite a „păcatului lumii". 

Răul. înainte ca „problema răului" să fie o întrebare la care omul ar vrea 
să dea un răspuns — şi nu poate să o facă! -, răul este un dat al existenţei ome- 

neşti, atât individuală, cât şi colectivă. Rău care provine din natura sau îşi are 
originea în activităţile oamenilor. 

Omul se străduieşte să combată răul. Tehnicile pe care le elaborează 
pentru a învinge catastrofele naturale, pentru a lupta împotriva bolilor, legile 
pe care le aplică pentru armonizarea vieţii în societate, pe scurt, tot ceea ce 
întreprinde pentru a face lumea locuibilă reprezintă un efort colosal şi duce 
la rezultate impresionante. Cu toate acestea, experienţa seculară, ca şi 
experienţa cea mai imediat contemporană pun cu claritate în evidenţă ideea 
că omul nu face decât să dea înapoi în această luptă şi că obstacolele în rea¬ 
lizarea unei lumi armonioase rămân insurmontabile. 

Moartea şi păcatul sunt două forme fundamentale ale acestui păcat, numai 
că ele nu epuizează în întregime acest „rău al lumii“ sau acest „rău al omului 1 '. 
Din adâncul acestei situaţii din toate timpurile, o mare parte a omenirii - cu 
sau fără dreptate - cheamă în ajutor, adică aşteaptă, doreşte, cere o „mântuire". 
După poporul evreu, a cărui existenţă umană şi religioasă este prezentată de 
Biblie, creştinii stau şi ei în aşteptare. Dar credinţa lor este de a fi întrezărit 
că în această fortăreaţă a răului s-a deschis o breşă, că li se propune oamenilor 
o mântuire prin istoria concretă a unui om, care a trăit în Palestina acum 
douăzeci de secole, Isus. 


MÂNTUIREA ÎN ISUS HRISTOS 

Mulţi oameni, evreii şi creştinii printre alţii, aşteaptă mântuirea de la 
Dumnezeu. Relaţia dintre Dumnezeu şi oameni poate fi înţeleasă în moduri 
foarte diferite. înţelegerea creştină, cu totul specifică în această privinţă, se 
caracterizează printr-un rol hotărâtor atribuit lui Isus, rol pe care titlul de 
„mijlocitor" care i-a fost dat este, fără îndoială, cel mai în măsură să-l evoce, 
cu toate că termenul nu este foarte clar. 

Cum se poate concepe o acţiune a lui Dumnezeu pentru mântuirea 
oamenilor? Am putea concepe o intervenţie a lui Dumnezeu „care să le pună 
pe toate la locul lor" în lume, fără nici o participare din partea oamenilor. 
Am putea concepe unele intervenţii divine care să dea acţiunilor omului ceea 
ce le lipseşte pentru a-şi atinge obiectivul. Am putea concepe ca Dumnezeu 
să le facă oamenilor cunoscute căile pe care aceştia s-o pornească pentru a 
„ieşi din încurcătură". Am putea concepe - şi în istoria religiilor au fost de 
multe ori concepute - anumite condiţii puse de Dumnezeu, ba chiar un preţ 
pe care să i-1 plătim în schimbul mântuirii, preţ colectiv sau individual. Şi 
sunt, fără nici o îndoială, multe alte scheme... 

Creştinismul nu se recunoaşte în nici una dintre aceste scheme, chiar dacă 
îşi asumă câte un aspect sau altul de la fiecare dintre ele. Ceea ce recunoaşte 

creştinul este faptul că în sânul omenirii a trăit un om (care este şi astăzi viu) 
situat în acelaşi timp într-o perfectă relaţie de frăţietate cu toţi oamenii şi 
într-o perfectă relaţie de unitate cu Dumnezeu, şi că în el se leagă relaţiile 
care structurează opera de mântuire: 

- în el Dumnezeu face să ţâşnească lumina şi să strălucească „adevărul 
care eliberează"; 

- în el Dumnezeu îi cheamă pe oameni să spună DA pentru ca orice NU 
al păcatului să-şi piardă valoarea; 

- în el omenirea „plăteşte preţul" mântuirii sale şi în acelaşi timp primeşte 
preţul acesta ca pe un dar absolut gratuit; 

- prin Duhul său împărtăşit Dumnezeu îi însufleţeşte pe oameni pentru 
a recrea în ei imaginea divină a proiectului creator. 

Aceste câteva remarci sunt evident foarte succinte, pentru a fi lipsite de 
ambiguităţi şi neclarităţi. Prin ele am dorit doar să oferim o estimare a rolului 
central de „mijlocitor al mântuirii" atribuit lui Isus, estimare care va fi 
dezvoltată în cele ce urmează. 

Aspectele mântuirii 

Realitatea desemnată de cuvântul „mântuire" nu este acoperită de nici o 
definiţie sau descriere cu adevărat satisfăcătoare. Fără îndoială, fiecare cre¬ 
dincios are mai mult sau mai puţin tendinţa să se raporteze la un sens anume, 
identificând mântuirea cu una sau alta dintre imaginile care îl atrag mai mult. 
Dar orice identificare a mântuirii cu o imagine fixă este imediat repusă în 
discuţie de celelalte expresii pe care le foloseşte Scriptura. Faptul că nici o 
imagine univocă şi fixă nu se potriveşte este subliniat de opoziţia dialectică 
pe care o găsim în Biblie, în special în Noul Testament', mântuirea este oare 
o realitate a zilei de azi, sau a zilei de mâine? Este individuală, sau colectivă? 
Spirituală, sau trupească? Istorică, sau escatologică?... Listă de opoziţii care, 
de altfel, nu este exhaustivă. 

Cuvântul „mântuire", substantiv mai mult sau mai puţin abstract, este 
practic străin Noului Testament. în aceeaşi familie semantică, Noul Testament 
foloseşte mai mult verbul „a fi mântuit" sau substantivul concret „Mântuitorul", 
dar recurge mai ales la alte expresii - dintre care principale sunt următoarele 
trei: dreptate, viaţă, împărăţie -, ca şi la alte imagini adăugând intr-un fel ar¬ 
monicele (eliberare, izbăvire, împăcare, ospăţ, nuntă...). 

Cele trei imagini - dreptate, viaţă, împărăţie - sunt caracteristice celor trei 
autori şi deci celor trei teologii Ac Noului Testament, „dreptatea" este termenul 
Sfântului Apostol Pavel, „viaţa" este termenul Sfântului Apostol Ioan, „împă¬ 
răţia" corespunde Evangheliilor sinoptice. Şi se poate considera, fără prea multe 

artificii, că fiecare dintre aceste trei imagini răspunde în special uneia dintre 
cele trei angoase ale omului despre care vorbeam: păcatul, moartea şi domnia 
răului. Doar multiplicitatea acestor termeni proiectează o imagine globală 
asupra mântuirii, punând totodată în evidenţă faptul că „mântuirea" nu poate 
fi complet delimitată în cuvinte. 

Mântuirea ca justificare. Modul acesta de a vorbi este caracteristic Sfântului 
Apostol Pavel. La el, expresia „dreptate" sau „dreptatea lui Dumnezeu" nu 
are conotaţie socială; ea desemnează, foarte exact, contrarul păcatului: „drep¬ 
tatea lui Dumnezeu" este sfinţenia sa, pe care le-o împărtăşeşte oamenilor „în- 
dreptându-i“. Imaginea aceasta a mântuirii corespunde, intr-un mod direct, 
primului rău de care omenirea aşteaptă să fie mântuită: păcatul. 

Intervin aici alte două realităţi legate de mântuire: iertarea şi împăcarea. 
Dorinţa de iertare este legată de limbajul antropomorfic, care consideră 
păcatul o ofensă adusă lui Dumnezeu. In realitate, este impropriu să spui că 
Dumnezeu este „ofensat". Păcatul este refuzul iubirii lui Dumnezeu din par¬ 
tea omului. Darul lui Dumnezeu este fără dezgust, fără amărăciune. Şi dacă 
omul primeşte din nou iubirea sa, Dumnezeu i-o dă. Astfel, după Evanghelie, 
„iertarea" lui Dumnezeu este fără margini şi fără condiţii din partea lui. Nu 
sunt alte condiţii decât din partea omului: să recunoască nevoia pe care o 
are de iertare şi să o accepte. 

Mai complexă este imaginea împăcării. Evanghelia leagă împăcarea 
omului cu Dumnezeu de împăcarea oamenilor între ei (cfi. Matei 5, 23-24) 
şi, într-o anumită măsură, o prezintă pe aceasta din urmă ca pe un preambul 
al împăcării cu Dumnezeu. Dacă ne gândim bine, vedem clar că nu este 
vorba de o condiţie pe care o pune Dumnezeu, ci de o condiţie înscrisă chiar 
în realitate: să-l primeşti pe Dumnezeu înseamnă să-l primeşti aşa cum este 
el, cu iubirea lui pentru toţi oamenii, deci înseamnă să doreşti împăcarea cu 
toţi. A refuza împăcarea cu fraţii tăi înseamnă a-1 refuza pe Dumnezeu. Dar 
aici nu este vorba de sentimente: refuzul acesta nu este una dintre acele reacţii 
de repulsie, care de multe ori nu pot fi controlate. Obstacolul ar fi refuzul 
deliberat, conştient de a fi eliberaţi de aceste reacţii de respingere pe care le 
putem avea faţă de unii dintre fraţii noştri. Păcătosul primind iertarea lui 
Dumnezeu şi dorind împăcarea cu toţi este „justificat" (îndreptat): în funcţie 
de DA-ul pe care îl spune lui Dumnezeu, el devine un drept. 

In momentul Reformei, între catolici şi protestanţi a apărut o deosebire 
de păreri care, până la un anumit punct, dăinuie şi astăzi. Deosebire între o 
concepţie „ontologică" despre justificare (la catolici), considerată o transfor¬ 
mare radicală a omului, care de acum înainte nu mai este un păcătos, şi o con¬ 
cepţie mai... juridică ( forensique , au spus reformatorii), după care Dumnezeu 

nu mai ţine seama de păcatul omului, dar viaţa lăuntrică a acestuia rămâne 
marcată de păcat: el este un „păcătos îndreptat". 

Importanţa exactă a acestei controverse în momentul Reformei nu este 
uşor de evaluat, deoarece apar şi alte considerente. Dar astăzi se pare că ea 
nu a dus la diferenţieri trăite cu adevărat în viaţa spirituală a creştinilor. 

Mântuirea ca viaţă. „Viaţă" sau „viaţă veşnică": aceştia sunt termenii 
caracteristici ai Sfântului Apostol Ioan. Adjectivul „veşnic", exprimat sau sub¬ 
înţeles, nu vrea să spună că este vorba neapărat de perioada de după moarte, 
ci că veşnicia este promisă chiar din această existenţă. Putem vorbi despre 
„adevărata" viaţă prin opoziţie cu realităţile amăgitoare care constituie o mare 
parte din existenţa noastră de astăzi şi care sunt destinate morţii. Isus, adre- 
sându-se Tatălui său, spune, după Evanghelia lui Ioan: 

Şi aceasta este viaţa veşnică: Să Te cunoască pe tine, singurul Dumnezeu adevărat, 

şi pe Iisus Hristos pe care L-ai trimis (Ioan 17, 3). 

In întâia Epistolă Sobornicească a Sfântului Apostol Ioan putem citi urmă¬ 
toarele: 

Noi ştim că am trecut din moarte la viaţă, pentru că iubim pe fraţi; cine nu iubeşte 

pe fratele său rămâne în moarte (1 Ioan 3, 14). 

Adevărata viaţă înseamnă iubire, împărtăşirea credinţei cu Dumnezeu şi 
între fraţi. Mântuirea aşteptată înseamnă să ai acces la această viaţă adevărată, 
parţial în existenţa actuală, deplin atunci când va suna ceasul. 

Această viaţă adevărată promisă veşniciei este imaginea vieţii lui Isus. Este 
divină şi umană în acelaşi timp. 

Adevărata viaţă a omului poate fi numită divină: înseamnă asta că omul 
devine Dumnezeu? Tradiţia ortodoxă vorbeşte fără nici o ezitare despre 
„îndumnezeirea omului", expresie care, în Occident, este primită de catolici, 
fără însă a le fi familiară, şi respinsă, în general, de protestanţi. 

Oricare ar fi nuanţele confesionale, un asemenea limbaj nu poate fi primit 
decât cu mari precauţii. Nici un teolog sau mistic ortodox nu înţelege prin 
„îndumnezeirea omului" o identificare a omului mântuit cu Dumnezeu, nici 
o fuziune în care s-ar pierde identitatea umană a omului. Doctrina trinitară 
ne permite să înţelegem corect expresia: îndumnezeirea omului înseamnă că 
îi este dat Duhul lui Dumnezeu şi că, din acel moment, lucrarea sa de viaţă, 
coînsufleţită intr-un anumit fel de omul însuşi şi de Duhul Sfânt, devine 
lucrare divină prin excelenţă: posibilitatea de a iubi cu adevărat. Apostolul 
Pavel spune: 

Iubirea lui Dumnezeu s-a vărsat în inimile noastre, prin Duhul Sfânt, Cel dăruit 

nouă (Rom. 5, 5). 

Astfel „îndumnezeită", dacă acceptăm expresia, viaţa omului mântuit 
rămâne deplin umană, chiar şi după moarte, şi chiar, se poate spune, devine 
deplin umană. Aici intervine afirmarea învierii. 

Se spune în mod curent că nădejdea creştină nu este în nemurirea su¬ 
fletului, ci în învierea trupului. Modul acesta de a vorbi este periculos marcat 
de un dualism suflet-trup care ar putea da naştere unor reprezentări inac¬ 
ceptabile asupra învierii. Trebuie să ne referim la modul în care Evanghelia 
vorbeşte despre Hristos cel înviat din morţi. Experienţa pe care au trăit-o 
apostolii, şi pentru care mărturisesc spunând „El este viu", rămâne o taină 
pentru noi. Apostolii nu afirmă că Isus s-a reaşezat printre noi, ci că, recu- 
noscându-1 doar prin semne şi după felul de a vorbi, ei au trăit experienţa 
prezenţei sale în mai multe rânduri, pentru perioade pe care le-au recunoscut 
ca fiind închise. Este vorba de o cu totul altfel de viaţă. 

O concepţie nedualistă asupra omului ne invită să spunem că învierea este 
desăvârşirea a ceea ce trupul omului îi oferă ca posibilităţi, care acum nu sunt 
decât parţial actualizate: comunicarea cu ceilalţi, comunicarea cu Universul. 

Simbolistica trupului, problemă centrală în Noul Testament, deschide o 
astfel de perspectivă. Trupul lui Hristos nu este numai obiectul experienţei 
apostolilor după înviere, ci reprezintă prezenţa sa pentru credincioşii din toate 
timpurile în semnul pâinii; este, după Sfântul Apostol Pavel, Biserica; este 
întreaga omenire adunată în el. Nădejdea creştină înseamnă să-i fie dată 
omului desăvârşirea umană pentru care trupul lui reprezintă o promisiune 
încălcată: să devină mădular al trupului omenirii, al umanităţii, al cărui „cap" 
este Hristos (Efes. 1, 22). 

Mântuirea ca împărăţie a lui Dumnezeu. Poate că pare anormal să vorbim 
despre această imagine doar în al treilea rând, în vreme ce de fapt este mult 
mai veche decât celelalte. Ea aparţine limbajului Vechiului Testament şi cu 
siguranţă a fost folosită de Isus în predicile sale. Dar să nu uităm că noi primim 
mesajul Evangheliei prin conştiinţa martorilor favorizaţi care au fost apostolii 
şi a celor care au alcătuit Noul Testament, prin mijlocirea lor Biserica a inter¬ 
pretat cuvintele lui Isus, ca şi imaginile pe care le-a dat el despre împărăţia 
Cerurilor pe care o anunţa. 

Imaginea împărăţiei este imaginea favorită a primelor trei Evanghelii (ace¬ 
lea care se numesc sinoptice pentru că pot fi, pentru cea mai mare parte din 
text, citite toate trei în paralel, sinoptic). Sunt numeroase parabolele care 
vorbesc despre nădejdea unei împărăţii în care va domni Dumnezeu, fără a fi 

contracarat în planul său, unde dreptatea va lua locul nedreptăţilor de acum 
şi unde lacrimile vor fi înlocuite de bucurie. 

Printre auditorii direcţi ai lui Isus, echivocul consta în înţelegerea anunţării 
împărăţiei ca aceea a unei restaurări a independenţei Israelului, într-o per¬ 
spectivă pe termen scurt, pe care istoria a dezminţit-o repede. Dimensiunea 
relaţională între oameni este mult mai prezentă în imaginea împărăţiei decât 
în imaginile de viaţă sau de îndreptare. Parabolele împărăţiei anunţă o 
substituire cu relaţii de gratuitate a relaţiilor de falsă dreptate - de fapt, de 
calcul şi de „fiecare pentru el“ - care caracterizează societatea noastră. 

Cu toate acestea, parabolele nu sunt numai anunţarea unei mântuiri vii¬ 
toare, ci şi indicarea căilor pe care omenirea este îndemnată să o pornească. 
Totalitatea acestor parabole, câteodată deconcertante prin aparenta lor irea¬ 
litate, la care se adaugă Predica de pe Munte, exprimă cel mai bine această 
existenţă evanghelică despre care am vorbit când ne-am referit la etică. 

Ambivalenţa acestei Predici în raport cu timpul de acum şi cu cel care o 
să vină este incontestabilă. Ceea ce anunţă ea este peste putinţă (ca şi situaţia 
„lupul va paşte la un loc cu mielul" despre care vorbeşte profetul Isaia) şi, 
în acelaşi timp, ea face simţită o prezenţă actuală a împărăţiei lui Dumnezeu 
peste tot unde discipolii încep să urmeze calea deschisă de Isus. împărăţia 
lui Dumnezeu este mântuirea făgăduită, în locul şi spaţiul acestei domnii a 
răului care ţine astăzi omenirea în captivitate. 

Isus Hristos Mântuitorul 

„Isus Hristos Mântuitorul": după ce au fost zdruncinaţi de moartea sa, 
discipolii s-au convins foarte repede că acela care fusese răstignit pe cruce era 
viu de acum înainte. într-adevăr, au afirmat foarte repede că izbânda lui asu¬ 
pra morţii era zălogul unei mântuiri a tuturor. Aceste prime afirmaţii nu 
constituiau, desigur, o teorie elaborată asupra mântuirii. Comunitatea creştină 
a aprofundat, în mod progresiv, subtilitatea acestei credinţe, fiind însă departe 
de a ajunge la cunoaşterea ei deplină. 

Plecând de la experienţa apostolică, şi chiar în elaborarea scrierilor Noului 
Testament, reprezentările mântuirii sunt multiple. în diversitatea lor se pot 
percepe totuşi liniile directoare principale, exprimate în feluri diferite. Vom 
reţine trei, pe care le vom prezenta nu în ordinea textelor din Noul Testament, 
ci în ordinea corespunzătoare etapelor istorice: viaţa lui Isus, Pastele său, gân¬ 
direa primilor creştini. 

Prima imagine: „Hristos este lumina lumii." Celor ce primesc această lu¬ 
mină el le dă posibilitatea să devină „copii ai lui Dumnezeu": aceasta este 
teologia Sfântului Apostol Ioan. 

A doua imagine: „Hristos a biruit moartea. “ Aceasta este mărturia învierii 
şi în acelaşi timp, subînţeleasă, simbolistica unei lupte cosmice între viaţă şi 
moarte. Această prezentare, cea mai frecventă în Scriptură, a fost dezvoltată 
mai târziu de cei mai mulţi dintre Părinţii Bisericii. 

A treia imagine: „Hristos s-a oferit pe sine pentru a fi jertfit. “ Aceasta este 
prezentarea esenţială a Epistolei către Evrei, care reia tema veche a sacrificiului, 
dar cu o corecţie fundamentală, care mai târziu va fi uitată, în special în Evul 
Mediu occidental: tema aceasta va da atunci naştere unor tulburări grave, 
despre care vom vorbi mai departe. 

Fiecare dintre aceste teologii lămureşte ceva, adică face posibilă integrarea 
într-o gândire coerentă a unor aspecte de care comunitatea creştină a devenit 
conştientă (acesta este rolul teologiei) - dar fiecare are limitele şi chiar cap¬ 
canele ei (capcane deosebit de periculoase în cazul folosirii imaginii jertfei). 

Isus Hristos lumina lumii. Până când viaţa şi misiunea sa să ajungă la desă¬ 
vârşire în „Pastele său“ (moartea sa şi învierea sa), Isus a fost un om al cuvântului, 
un profet, acela care vesteşte un mesaj, care aduce o lumină, care mărturiseşte 
adevărul. Evanghelistul Ioan şi, după el, întreaga tradiţie creştină îl numesc 
„Cuvântul lui Dumnezeu", nu un cuvânt oarecare, ci „Cuvântul" lui Dumnezeu. 

Ar fi fără temei să gândim că această dimensiune a vieţii lui Isus nu ar fi 
fost decât pur pregătitoare şi că „faptele" ar fi singurele care ar contribui la 
mântuire - în special ceea ce este legat de moartea sa. Una dintre caracteristicile 
esenţiale ale creştinismului este că el consideră cuvântul ca având puterea de 
a schimba lucrurile, în bine sau în rău, după caz. Minciuna este una din for¬ 
mele cele mai pernicioase ale răului care domneşte în lume, iar adevărul este 
eliberator. Isus spune: 

Şi veţi cunoaşte adevărul, iar adevărul vă va face liberi (Ioan 8, 32). 

Pentru creştini, ca şi pentru evrei, un aspect major al iniţiativei lui Dum¬ 
nezeu pentru mântuirea oamenilor este „revelaţia", iar mesajul propriu lui 
Isus este rezumat de cuvântul „Evanghelie", adică, etimologic vorbind, 
„Vestea cea Bună". 

Ceea ce Dumnezeu revelează prin profeţii săi şi prin Isus, profetul cel 
mai important, nu sunt mici secrete tainice, cum ar putea să ne sugereze 
termenul „revelaţie" (să ne gândim la revelaţiile îndoielnice ale unor mistici 
îndoielnici sau chiar la „afacerile" pe care le gustă lumea actuală). 

Ceea ce revelează Dumnezeu este intr-un fel chiar evidenţa, pentru că este 
profunzimea realităţii, a vieţii, ascunsă doar de orbirea maladivă a omului din 
cauza păcatului şi a minciunii. în fond, limbajul lui Isus este simplu. Formele 
literare prin care ne este transmis pot deruta: astfel, în Evangheliile sinoptice, 
folosirea unor imagini care, din punct de vedere cultural, ne sunt străine sau, 

în Evanghelia a patra, reconstituiri puţin mai sofisticate ale discursurilor lui 
Isus. Dar ceea ce spune Isus este pentru oamenii simpli. Cei care au devenit 
primii săi discipoli au simţit o potrivire între aşteptarea pe care o purtau în ei 
şi ceea ce scotea Isus la lumină: 

Simon Petru I-a răspuns: Doamne, la cine ne vom duce? Tu ai cuvintele vieţii celei 
veşnice (Ioan 6, 68). 

Pentru creştini, primirea mântuirii este în mod esenţial legată de credinţă: 
recunoaşterea unui mesaj care prin el însuşi este mântuitor, eliberator. Credinţa 
este prima în raport cu efortul legitim pe care îl face omul pentru a integra 
mesajul în inima sa şi în spiritul său. „înţelegerea credinţei 1 ', teologia, stă în 
serviciul credinţei, dar aceasta o precedă. Credinţa nu este constituită din ade¬ 
ziunea cumulativă faţă de zece sau cincizeci de articole din învăţătura de credinţă, 
ci aceste articole îl ajută pe om să o integreze în fiinţa gânditoare care este el. 

Isus Hristos biruitor al morţii. Biruinţa lui Hristos asupra morţii nu poate 
fi identificată pur şi simplu cu învierea. Aceasta din urmă reprezintă rezultatul 
şi expresia ei vizibilă. Biruinţa lui Hristos este înrădăcinată în tot ceea ce a 
constituit viaţa sa. Este ceea ce preamăreşte Epistola către Filipeni a Sfântului 
Apostol Pavel: 

Care, Dumnezeu fiind în chip, n-a socotit o ştirbire a fi El întocmai cu Dumne¬ 
zeu, / Ci S-a deşertat pe Sine, chip de rob luând, facându-Se asemenea oamenilor, şi 
la înfăţişare aflându-Se ca un om, / S-a smerit pe Sine, ascultător facându-Se până 
la moarte, şi încă moarte de cruce. / Pentru aceea, şi Dumnezeu L-a preaînălţat şi 
1-a dăruit Lui nume, care este mai presus de orice nume; / Ca întru numele lui 
Iisus tot genunchiul să se plece, al celor cereşti şi al celor pământeşti şi al celor de 
dedesubt. / Şi să mărturisească toată limba că Domn este Iisus Hristos, întru slava 
lui Dumnezeu-Tatăl (Lilip. 2, 6—11). 

Textul acesta prezintă moartea şi învierea lui Isus ca rezultat al întregii 
sale vieţi. Cuvântul „ascultător", folosit aici, nu se referă la supunerea faţă de 
un ordin al vreunei misiuni - Isus nu a primit nici un ordin! - ori faţă de 
prescrierile materiale ale Legii evreieşti (faţă de care nu a fost deloc scrupulos), 
ci devotamentul profund al vieţii sale faţă de ceea ce ştia că este voinţa, adică 
planul lui Dumnezeu, pe care îl purta în inima sa şi pe care Duhul Sfânt îl 
învăţase să-l pătrundă. 

Supunerea sa constă în aceasta: să-i slujească pe ceilalţi în loc să le ceară să 
fie ei în serviciul lui, să-i primească atât pe vameşii bogaţi, cât şi pe prostituate, 
fiind criticat şi într-un caz, şi în celălalt, să vindece un infirm într-o zi de 
sâmbătă, şi nu să se închisteze în textul Legii, să aducă mărturie pentru adevăr 
în orice situaţie s-ar fi aflat... Dar a venit vremea să ajungă „până la capătul" 
acestei supuneri. 

Isus s-ar fi putut sustrage, dacă nu morţii, cel puţin de la o moarte 
rezultată dintr-un proces nedrept. Ar fi putut scăpa, luându-şi măsuri de 
precauţie pentru care fusese avertizat fie printr-o frază abilă şi ambiguă spusă 
în timpul procesului, fie - cum îi sugerau unii - făcând o minune. Dar 
fiecare dintre aceste căi de eschivare ar fi fost negarea Evangheliei pe care el 
venise să o anunţe. Hotărârea sa fiind luată, Isus a cunoscut întunericul, 
neliniştea. Dar în acest întuneric, chiar dacă a scos impresionantul strigăt: 
„Dumnezeul Meu, Dumnezeul Meu, de ce M-ai părăsit?", el şi-a păstrat cre¬ 
dinţa în Dumnezeu. 

Iată ce putem spune. Este clar că partea cea mai adâncă a luptei sale 
lăuntrice, a formelor luate de credinţa sa în Dumnezeu, rămâne taina sa. 
Ceea ce a urmat arată că, în mod evident, credinţa lui nu a slăbit. Acel „până 
la capăt" a fost onorat şi minciuna morţii, care îi şoptea la ureche, ca tuturor 
celorlalţi oameni: „Tu poţi, spune nu...“, a fost biruită. 

Şi alţi oameni au trăit experienţe asemănătoare. Taina împărţită între Isus 
şi Dumnezeu este că Isus le-a trăit pe toate într-o credinţă atât de mare, încât, 
pentru a cita din Sfântul Apostol Pavel, „Dumnezeu L-a preaînălţat şi I-a 
dăruit Lui nume, care este mai presus de orice nume". Vorbind despre moarte, 
ne refeream la „moartea omenească", stricată prin păcat. Această „moarte 
omenească" a trăit-o Isus, după cum stau mărturie cuvintele neliniştii sale 
dinaintea morţii. Dar el a rămas până la urmă mai puternic decât minciuna 
morţii. Aşa a fost biruinţa lui asupra morţii, aceea care a fost făcută cunoscută 
de învierea sa. 

Am avut ocazia să subliniem câteva aspecte ale mărturiei discipolilor 
privitoare la înviere. Pentru timpurile ce aveau să vină, semnul era dat - acela 
pe care credincioşii îl descifrează şi căruia îi închină credinţa lor - că viaţa 
este mai tare decât moartea. „Cu moartea pre moarte călcând": frază centrală 
a sărbătorii pascale în liturghia ortodoxă, căreia îi putem găsi echivalente în 
numeroase texte liturgice ale diferitor confesiuni. 

Isus Hristos „oferindu-se jertfa". „Jertfa de pe cruce": toţi cei care, mai mult 
sau mai puţin, au frecventat bisericile creştine cunosc această expresie. Cu toate 
astea, martorii morţii lui Isus, inclusiv discipolii, nu au văzut în cruce decât exe¬ 
cuţia infamantă a unui condamnat. Nu le-ar fi venit niciodată ideea să vorbească 

) 

despre aceasta ca despre o jertfa: cuvântul desemna unele dintre ritualurile 
tradiţionale care, alături de diferite ofrande, constituiau cultul evreiesc. 

Acest cult evreiesc, apropiat în multe privinţe de cultele păgâne, avea o sem¬ 
nificaţie profundă, dar era, în acelaşi timp, parcă neputincios faţă de obiectivul 
pe care şi-l asuma. El exprima dorinţa credincioşilor de a se face plăcuţi lui 
Dumnezeu, de a cinsti legământul său, de a se dărui lui. Totuşi, aceste ritualuri 

nu erau suficiente pentru a transforma inima credincioşilor: în ei exista, pe de 
o parte, o deschidere către Dumnezeu, dar şi obstacolul de netrecut al păcatului. 

Cum a fost introdus acest vocabular pentru a vorbi despre moartea lui 
Hristos? Autorul unuia dintre textele târzii ale Noului Testament - text care a 
fost numit „Epistola către Evrei", al cărei autor este necunoscut - a avut ideea 
să compare moartea lui Hristos cu o jertfă, dar cu o corecţie fundamentală 
de care, din păcate, mai târziu, nu şi-a mai adus nimeni aminte. El a vrut să 
spună următoarele: „Ceea ce părinţii noştri au vrut să facă prin ritualurile şi 
preoţii lor, atunci când împrăştiau pe altare sângele victimelor, era adevăratul 
legământ cu Dumnezeu, legământ pe care li-1 propunea Dumnezeu, dar care 
era împiedicat de obstacolul creat de păcat; numai că aceste ritualuri şi-au 
demonstrat neputinţa. Acolo unde ei au eşuat, Hristos a reuşit: ceea ce preoţii 
nu au putut face altădată, el a făcut - ceea ce sângele boilor sau al mieilor nu 
a putut împlini, moartea sa pe cruce a împlinit: astfel, putem spune despre 
acest Hristos că el este adevăratul preot, adevărata victimă şi moartea sa este 
adevăratul prinos de jertfă". 

Vedem că în folosirea metaforică a limbajului cultic autorul Epistolei către 
Evrei nu aplică în nici un fel morţii lui Hristos structurile rituale propriu-zise. 
El nu spune că moartea lui Hristos a fost o jertfă în sensul obişnuit al cuvântului. 
„Adevărata" jertfă înseamnă, în fond, „altceva decât jertfa"! Jertfa rituală 
simbolizează dorinţa de a se dărui lui Dumnezeu, în credinţă şi iubire. Or 
lucrul acesta Hristos l-a realizat deplin, fără nici un ritual: iată semnificaţia 
pozitivă a acestui vocabular sacrificial, dacă este bine înţeles şi suficient delestat 
de conotaţiile sale vechi. De altfel, creştinii sunt invitaţi, după exemplul lui 
Hristos: „să înfăţişaţi trupurile voastre ca pe o jertfă vie, sfântă, bine plăcută 
lui Dumnezeu, ca închinarea voastră duhovnicească" (Rom. 12, 1). 

Folosirea acestui limbaj ritual a avut consecinţe dezastruoase, căci o bună 
parte din efortul de înţelegere a mântuirii, mai ales în Evul Mediu latin, nu 
doar că a uitat schimbarea sensului operată de autorul Epistolei către Evrei 
în acest limbaj, dar chiar a revenit, se poate spune, dincoace de ceea ce erau 
jertfele, bine înţelese, în Legământul Vechi. Intr-adevăr, aceste ritualuri erau 
considerate simbolice, expresie a dăruirii de sine. Ele nu pretindeau a fi un 
tribut plătit lui Dumnezeu. Psalmii atrăgeau deja atenţia asupra acestei 
posibile devieri, fâcându-1 pe Dumnezeu să zică: 

Nu pentru jertfele tale te voi mustra, iar arderile tale de tot înaintea Mea sunt 
pururea. / Nu voi primi din casa ta viţei, nici din turmele tale ţapi, / Căci ale Mele 
sunt toate fiarele câmpului, dobitoacele din munţi şi boii (Ps. 49, 9-11). 

Or „jertfa lui Hristos" a fost adesea înţeleasă ca un tribut plătit lui Dumnezeu 
pentru ca el să-şi uite răzbunarea. Este o dublă blasfemie: prima, pentru că se 
crede că Dumnezeu ar vrea să fie plătit, în vreme ce întreaga Evanghelie spune 

că darul iubirii sale şi al iertării sale este gratuit - încă şi mai rău, ideea că 
Dumnezeu ar putea în vreun fel să se hrănească cu sângele vărsat: un fel de 
sadomasochism care a tulburat secole de-a rândul viaţa creştină. In adevăratul 
sens al Epistolei către Evrei este drept să se spună că Hristos şi-a dat viaţa şi prin 
aceasta el a primit deplin legământul lui Dumnezeu. A facut-o în numele 
întregii omeniri: este statutul de mijlocitor despre care am vorbit. 

Darul, poruncile şi judecata lui Dumnezeu 

Pentru cine mântuirea? In ce condiţii mântuirea? Am subliniat deja că 
Evanghelia insistă pe gratuitatea mântuirii: este binecuvântarea, un dar al 
lui Dumnezeu. Totuşi, fiecare ştie, după ce a asistat de câteva ori la cultul 
creştin, că ideea de judecată este foarte prezentă aici. O mare parte a artei 
religioase creştine îl arată pe Hristos ca pe un Judecător separând oile şi ţapii, 
pe cei aleşi de cei condamnaţi. Teama de a nu fi mântuit, de „a nu căpăta 
mântuirea", teama de iad, aparent estompată în vremea noastră, a dominat 
conştiinţele şi a generat angoase pentru multe generaţii de creştini: cum să 
înţelegem această afirmare a binecuvântării lui Dumnezeu şi în acelaşi timp 
ameninţarea judecăţii? 

Pe întrebarea pusă astfel se grefează o alta: independent de o judecată 
care vine să sancţioneze o viaţă întreagă, cum îşi îndrumă creştinii existenţa, 
ce loc ocupă în viaţa lor cerinţele Evangheliei - vorbeam despre ele atunci 
când aminteam de perspectivele etice ale creştinismului? 

Pentru a fundamenta aceste întrebări şi pentru a depăşi ceea ce ar putea 
părea nişte contradicţii, trebuie să înţelegem că, atunci când aparent se vor¬ 
beşte despre Dumnezeu, se vorbeşte în realitate despre om. Astfel, când se 
spune: „Dumnezeu dă", „Dumnezeu cere", „Dumnezeu judecă", în realitate 
se spune: „omul primeşte", „omul aspiră către", „omul se judecă". 

„Omul aspiră către": exigenţele Evangheliei îi spun omului ce poate 
constitui pentru el o viaţă adevărată, unde se situează fericirea despre care 
vorbesc Fericirile. Omul, care şi-a dăruit credinţa Evangheliei, aspiră să 
trăiască în perspectiva pe care i-o deschide mesajul evanghelic. 

„Omul se judecă": creştinul care se străduieşte să trăiască după Evanghelie 
este conştient că nu reuşeşte s-o facă decât parţial, că inima sa şi viaţa sa sunt 
împărţite, că păcatul rămâne în el, că în el există în acelaşi timp un DA şi un 
NU: aceasta este, în orice clipă a existenţei sale, judecata pe care şi-o aplică 
lui însuşi. 

„Omul primeşte": credinciosul, conştient că rămâne un păcătos, ştie că 
Dumnezeu nu-i negociază iertarea de îndată ce există înlăuntrul lui măcar 
o mică deschidere, ceva care să zică DA lui Dumnezeu alături de acela care 
zice NU. Ioan spune: 

Fiindcă, dacă ne osândeşte inima noastră, Dumnezeu este mai mare decât inima 
noastră şi ştie de toate (1 Ioan 3, 20). 

Ideea că binecuvântarea - gratuitatea - îl poate duce pe credinciosul 
creştin la un laxism în viaţă nu este în totalitate greşită, căci în sensul acesta 
poate exista o ispită primejdioasă. Totuşi această idee este lipsită de realism 
psihologic şi spiritual: credinţa creştină nu înseamnă adeziunea la o doctrină, 
ci simţul Evangheliei: astfel, acela care crede pentru că simte Evanghelia nu 
poate rămâne indiferent la ceea ce a simţit deja. 

în ideea judecăţii şi în ideea condamnării, a iadului de care se leagă aceasta, 
rămâne o întrebare gravă. Pe de o parte, pare de neconceput, scandalos, în 
contradicţie cu chipul lui Dumnezeu pe care îl prezintă Evanghelia, că ar 
putea exista o pedeapsă veşnică. Dar, pe de altă parte, se înţelege că, negând 
această posibilitate, prejudiciezi libertatea umană, care poate să meargă până 
acolo încât să refuze tot. 

Imaginea iadului, evident, nu poate exprima ideea unei pedepse venite 
de la Dumnezeu, ci exprimă în mod eficace posibilitatea pe care o are omul 
de a opune un NU absolut comuniunii sale cu Dumnezeu şi cu ceilalţi 
oameni. A spune că Dumnezeu ar respecta acest NU dacă intr-adevăr i s-ar 
opune înseamnă a accepta în toată dimensiunea ei taina cea plină de exaltare, 
dar înfricoşătoare a libertăţii. 


ZIUA DE AZI A MÂNTUIRII, LUCRARE A DUHULUI SFÂNT 

Adevărat, adevărat zic vouă: cel ce ascultă cuvântul Meu şi crede în Cel Ce M-a 
trimis pe Mine are viaţă veşnică şi la judecată nu va veni, ci s-a mutat din moarte 
la viaţă (Ioan 5, 24). 

După aceste cuvinte, mântuirea este dată credinciosului chiar începând de 
astăzi. Acest „astăzi 11 ca zi a mântuirii este oare obiectul unei experienţe efective 
pentru credincioşi, fie intr-un mod personal pentru fiecare dintre ei, fie în mod 
comunitar în Biserică? Mai pe larg, acest „astăzi 11 al mântuirii se prezintă ca o 
realitate istorică, deosebită pentru cei care nu sunt creştini? Cu alte cuvinte, 
lucrarea lui Dumnezeu începută în Isus Hristos are consecinţe reperabile în 
istorie? Există un tip de societate care să anticipeze împărăţia lui Dumnezeu şi 
care să fie deja un fel de participare la aceasta? Care ar trebui să fie, în această 
perspectivă, rolul Bisericii? Are ea oare un rol legitim în istorie? 

Folosim aici cuvântul „Biserică 11 la singular: Biserica aceasta, una, recu¬ 
noscută ca atare de mărturisirea de credinţă comună tuturor creştinilor, se 
realizează de fapt astăzi prin instituţii confesionale diferite care se manifestă 
intr-un parţial dezacord. Dar, în însăşi natura ei, Biserica este una. 

Se ştie că, din punct de vedere istoric, Biserica a jucat, începând cu îm¬ 
păratul Constantin cel Mare, un rol public considerabil care, mai târziu, i-a 
fost reproşat de multe ori, ca fiind un fel de trădare a misiunii sale. In realitate, 
formele succesive prin care s-a manifestat prezenţa ei în istorie - până la 
evenimentele cele mai actuale, în oricare dintre familiile confesionale -, în 
loc să fie punerea în aplicare a unor principii bine definite, au fost în general 
răspunsul comunităţilor creştine, la scară locală sau mai extinsă, dat unor 
situaţii conjuncturale. Aceste luări de poziţie suscită analize teologice, jus- 
tificându-le sau respingându-le după caz, analize care au, eventual, ele însele 
influenţe asupra practicii. 

Acest empirism nu-i condamnă nici pe responsabilii care angajează ac¬ 
ţiunile, nici pe teologii care îi fac critica. „Jocul“ dintre acţiunea şi analiza 
teologică este tipic pentru ceea ce noi numim „ziua de azi a mântuirii", rea¬ 
lizarea ei istorică. De fapt, ea se înscrie într-o perspectivă teologică ce o jus¬ 
tifică şi despre care vom vorbi acum: teologia lucrării Duhului Sfânt. 

Lucrarea Duhului Sfânt 

Un limbaj clasic al teologiei - destul de straniu, considerat din afara ei - 
vorbeşte despre „economia lui Hristos" şi despre „economia Duhului Sfânt". 
Aici, cuvântul desemnează desfăşurarea şi structura lucrării mântuirii voită de 
Dumnezeu. Or, gândirea creştină a dus la distingerea, în această lucrare, a 
două feţe complementare, articulându-se una pe cealaltă: una legată de Hristos 
şi cealaltă de Duhul Sfânt. Această complementaritate este fundamentală 
pentru că ne face să ne dăm seama de conştiinţa pe care o are Biserica referitor 
la faptul că libertatea omului este reală şi că istoria nu este scrisă dinainte de 
Dumnezeu. Trebuie să ne amintim aici ceea ce s-a spus despre doctrina tri- 
nitară, între altele despre nedespărţirea „persoanelor" divine. A vorbi despre 
o economie a lui Hristos nu înseamnă că Duhul nu ar fi prezent aici - şi 
reciproc -, ci că există două aspecte ale lucrării mântuirii, caracterizate respectiv 
printr-o referire explicită la Hristos şi printr-o referire explicită la Duhul Sfânt. 

Lucrarea lui Hristos şi lucrarea Duhului se prezintă în mod constant ca 
o complementaritate de opoziţie. Hristos este revelat vizibil în istorie: au fost 
ochi care l-au văzut, mâini care l-au atins, urechi care i-au auzit cuvintele. 
Duhul, dimpotrivă, este total nerevelat: el acţionează înlăuntrul inimilor fără 
să fie cunoscut în sine însuşi. 

Pentru credincios, Hristos este „înaintea" lui în obiectivitatea sa istorică. 
Duhul este „în el". Numeroase texte spun că Duhul i-a fost „dat", realizând 
o simbioză profundă. Prin el, „iubirea lui Dumnezeu s-a vărsat în inimile 
noastre" (Rom. 5,5). Prin el „strigăm: Avva! Părinte! / Duhul însuşi mărturiseşte 
împreună cu duhul nostru că suntem fii ai lui Dumnezeu" (Rom. 8, 15-16). 

Şi cel mai caracteristic exemplu al dublei economii: Hristos a vorbit şi 
Duhul ne-a făcut să înţelegem. Isus spune: 

Dar Mângâietorul, Duhul Sfânt, pe care-Lva trimite Tatăl, în numele Meu, Acela vă 

va învăţa toate şi vă va aduce aminte despre toate cele ce v-am spus Eu (Ioan 14, 26). 

Hristos îl dirijează pe interlocutorul său în aşa fel încât acesta să ia poziţie 
public faţă de el - să-l primească sau să-l respingă. Primirea făcută Duhului 
Sfânt rămâne o taină a fiecăruia. Scriptura, atât Vechiul Testament, cât şi Noul 
Testament, atestă că Duhul Sfânt nu se pogoară numai asupra „poporului lui 
Dumnezeu" sau a discipolilor, ci poate să fie prezent şi în lumea păgână. 

Această prezentare este suficientă pentru a sugera consecinţele comple¬ 
mentarităţii dintre Hristos şi Duhul Sfânt: Biserica trebuie să-şi trăiască cre¬ 
dinţa faţă de Hristos în libertatea Duhului. Şi ea ştie că acesta din urmă este 
precum vântul care „suflă unde voieşte şi tu auzi glasul lui, dar nu ştii de unde 
vine, nici încotro se duce“ (Ioan 3, 8). 

Ziua de azi a mântuirii în Biserică 

Biserica, locaş al credinţei. Biserica este locaşul mântuirii pentru că ea este 
locaşul credinţei. Rolul ei este acela de a transmite mesajul Evangheliei şi de 
a purta responsabilitatea interpretării ei, deci a actualizării ei, oricare ar fi mo¬ 
dul de înţelegere al acestei misiuni. 

In Simbolul de la Niceea, comun tuturor creştinilor, Biserica este numită 
„catolică şi apostolică". „Apostolică" înseamnă că mesajul pe care ea îl transmite 
este acela primit de la Hristos prin apostoli, cei care au auzit cuvântul său, 
martorii vieţii sale, ai morţii sale, ai învierii sale. „Catolică" înseamnă nu 
„romano-catolică", după cum este folosit cuvântul în sens curent astăzi, ci 
înzestrată cu o universalitate care nu se limitează la răspândirea geografică, ci 
se raportează la calitatea mesajului evanghelic de a fi asumat de orice om, de 
orice condiţie, de orice rasă, de orice cultură. Chiar redusă din punct de vedere 
teritorial, aşa cum a fost ea la începuturi, Biserica este, în sensul acesta, „catolică". 

Apostolicitatea şi catolicitatea sunt aspectele, diacronic şi sincronic, ale 
unei revendicări fundamentale a mesajului evanghelic: a fi capabil să fie 
fundamental acelaşi printr-o multiplicitate de expresii fără limită de 
principiu. Această aptitudine este expresia tipică a lucrării Duhului Sfânt, 
aşa cum îl prezentăm noi aici. 

„Locaşul credinţei" nu înseamnă numai locul în care este transmis, propus 
şi primit mesajul. înseamnă, de asemenea, locul în care Hristos cel înviat, Cu¬ 
vântul lui Dumnezeu, continuă să vorbească şi unde i se adresează credincioşii 
spunându-i DA, asistaţi lăuntric de Duhul Sfânt. 

Evanghelia vie este Evanghelia anunţată, aşa cum este ea spusă în Biserică. 
Ortodocşii, catolicii şi protestanţii nuanţează înţelegerea rolului Bisericii în 
această privinţă. Astfel, pentru catolici intervenţia Bisericii ia forma in¬ 
terpretării oficiale a Scripturii; pentru protestanţi, ia mai ales forma predicării; 
pentru ortodocşi, pe aceea a atmosferei liturgice. înseamnă că, practic, toţi 
creştinii sunt de acord să spună că pentru ei Cuvântul viu al lui Dumnezeu 
se face auzit în primul rând în Biserică. 

Dar întâlnirea cu credinţa se realizează sub altă formă decât Cuvântul 
propovăduit: prin oficierea sfintelor taine. Sfintele taine nu sunt nişte ritualuri 
magice, aşa cum s-ar părea - aparenţă pe care, din păcate, mulţi creştini o 
răspândesc încă. Ele sunt, de fapt, exprimarea prin semne a ceea ce Biblia 
exprimă prin cuvinte: intr-un anumit fel, un metalimbaj, simbolic, care 
exprimă ceea ce în Evanghelie cu greu este cuprins în exprimări conceptuale 
şi verbale. Cele două taine majore, botezul şi frângerea pâinii - singurele două 
recunoscute ca taine în tradiţia protestantă cea mai comună -, atestă prezenţa 
lui Hristos cel viu, care îl face pe credinciosul ce primeşte botezul sau sărbă¬ 
toreşte primirea sfintei euharistii părtaş la taina morţii şi învierii sale. 

Biserica, locaş al comuniunii. Dacă Hristos şi-a dat viaţa pentru toţi oamenii, 
aşa cum spune Scriptura (2 Cor. 5, 14), şi dacă pentru toţi oamenii sunt 
chemaţi creştinii să şi-o dea pe a lor - vom reveni asupra acestei probleme -, 
acest lucru nu înlătură posibilitatea apariţiei unor legături interne în sânul 
comunităţii creştine. Aceste legături reprezintă primul răspuns la chemarea lui 
Hristos: „Să vă iubiţi unul pe altul. Precum Eu v-am iubit pe voi, aşa şi voi să 
vă iubiţi unul pe altul" (Ioan 13, 34), Hristos adăugând chiar că după acest 
semn toţi îi vor cunoaşte ca discipoli ai săi (Ioan 13, 35). 

Biserica trebuie să fie locaşul iubirii reciproce dintre credincioşi. Iubirea 
aceasta nu se situează, evident, la nivelul afectivităţii. Ea este o iubire esen- 
ţialmente împărtăşită: împărtăşirea unei credinţe aflate mereu în căutarea 
sensului ei, împărtăşirea rugăciunii şi a cultului, împărtăşirea grijilor, îm¬ 
părtăşirea responsabilităţilor. Un cuvânt încărcat de sensuri şi pe care pre¬ 
zentarea făcută până acum nu îl tratează în amănunt exprimă acest ideal al 
Bisericii: „comuniunea". 

Comuniune între Hristos şi fiecare dintre credincioşi, comuniune între 
creştini la toate nivelurile, comuniune între comunităţile locale sau particulare, 
numite în mod tradiţional „biserici". Această comuniune bisericească constituie 
o „zi de azi a mântuirii", căci Hristos cel înviat este primul ei partener: „Că 
unde sunt doi sau trei, adunaţi în numele Meu, acolo sunt şi Eu în mijlocul 
lor" (Mat. 18, 20). Această comuniune a credincioşilor formează „trupul lui 
Hristos", căruia fiecare creştin în parte îi este un mădular (1 Cor. 12, 27). 

Un mare neajuns al Bisericii este insuficienta reprezentare concretă a co¬ 
muniunii, la toate nivelurile; o voinţă insuficientă de împărtăşire în sânul 
multor comunităţi creştine; insuficientă împărtăşire între comunităţi. Şi, de 
asemenea, poate chiar mai grav, rupturi de comuniune între marile familii 
confesionale: fără îndoială, rupturi doar parţiale, dar resimţite cu putere şi cu 
mari repercusiuni. Aceasta este problema actuală a „ecumenismului“. 

Toată lumea ştie că astăzi Biserica este instituţional divizată. Nu numai 
diversificată, ceea ce este bine, ci vătămată de separări care merg dincolo de 
diferenţele legitime... sau care sunt măcar considerate ca atare. Personal, cre¬ 
dem că multe dintre diferenţele declarate separatoare nu ar trebui să fie consi¬ 
derate astfel, căci numai faptul că sunt aşa înseamnă separare! 

După schismele relativ restrânse cunoscute în primele secole, prima mare 
ruptură a fost aceea, oficializată în anul 1054, între Biserica de Răsărit (Con- 
stantinopol), numită în mod tradiţional „ortodoxa 1 , şi Biserica de Apus (Roma), 
numită în mod tradiţional „catolică" (ca şi cum nu orice biserică ar fi în acelaşi 
timp şi ortodoxă, şi catolică!). Această primă ruptură a fost în special consecinţa 
unei proaste cunoaşteri reciproce din cauza imposibilităţii comunicării şi a 
unor lupte pentru putere în care ecleziologia nu a avut mare lucru de spus. 

Apoi, în secolul al XVI-lea, în Apus survine o nouă ruptură, cu temeiuri 
mai serioase şi consecinţe mai grave: Reforma, care a scindat Occidentul între 
Biserica tradiţională, numită tot „catolică", şi biserici noi, care au fost reunite 
sub denumirea de „protestantism". Miza era mai mare. Pentru început, in¬ 
capacitatea manifestată de Biserică de a opera la timp unele reforme indis¬ 
pensabile. Pe de o parte, era vorba de o mediocritate dureroasă: superficialitate 
a învăţământului, delăsare morală, situare greşită a multor episcopi care au 
devenit principi laici. Dar mai existau, în teologia admisă, în propovăduirea 
curentă şi în practica credincioşilor, două feluri de stricăciuni: uitarea 
specificului evanghelic, în special a celui referitor la necondiţionarea mântuirii, 
şi invadarea problematicii mântuirii de structuri mai mult sau mai puţin 
păgâne, mai mult sau mai puţin magice. 

Reacţia, al cărei mare iniţiator a fost călugărul german Luther, s-a dorit a 
fi mai întâi o reformă interioară a Bisericii. Deoarece nu a fost bine înţeleasă 
la timp, ea a dus la ruptura completă din 1520. De atunci, o dinamică ce poate 
fi considerată lipsită de control şi pe care unii dintre principii timpului au 
folosit-o în mare măsură în folosul puterii lor a dus bisericile la ceea ce mulţi, 
astăzi - chiar şi urmaşii acestora -, consideră a fi sărăciri, alături de purificări 
folositoare şi rodnice repuneri în valoare. 

De câteva decenii încoace am intrat într-o eră ecumenică în care, în ciuda 
câtorva eşecuri, expresia şi realitatea comuniunii între biserici înregistrează un 
real progres. Acestea recunosc, în general, că ceea ce trăiesc în comun este mult 

mai important decât ceea ce le separă, că fiecare dintre ele trebuie să facă o 
întoarcere la începuturi şi un efort de purificare în folosul înţelegerii reciproce, 
că unitatea lor în diversitate are nevoie de o expresie instituţională publică, în 
special în ceea ce priveşte lumea exterioară. 

Putem risca aici schiţa unui bilanţ al situaţiei? Biserica Ortodoxă aduce în 
concertul acesta mărturia unei tradiţii mai vechi şi, din acest punct de vedere, 
necompromisă de zvâcnirile puternice pe care le-a cunoscut Occidentul. 
Dificultatea cea mai mare provine din lipsa de libertate suferită de marile 
fortăreţe ale acestei Biserici, în special de Biserica Rusă, atât pe vremea ţarilor, 
cât şi în timpul comuniştilor: astfel, ortodoxia nu a fost supusă la încercarea 
grea, dar indispensabilă care se poate numi înfruntarea modernităţii. 

Biserica Catolică aduce două avuţii: pe de o parte, realizarea unei cvasiuni- 
versalizări, pe de altă parte, continuitatea sa istorică, ce a garantat în mod real 
obiectivitatea transmiterii mesajului şi a evoluţiei actului creştin. Dar problema 
ei este că îşi strică, în parte, propriile avuţii. Universalizarea se traduce, în zilele 
noastre, printr-o centralizare a puterii, considerată de cele mai multe ori pe 
cât de insuportabilă, pe atât de nejustificată din punct de vedere teologic. 
Organizarea ei instituţională, pusă totuşi foarte bine la punct, este tot mai 
mult inadaptată la noile situaţii, în special în ţările în curs de dezvoltare. 

Bisericile care au ieşit din Reformă prezintă situaţii destul de diverse, şi 
asta tocmai din cauza independenţei lor. Ele sunt locul privilegiat unde 
problemele, atât cele ale Bisericii, cât şi cele ale lumii, pot avea un ecou rapid 
pe care-1 limitează mai puţin decât în alte biserici cenzura şi autocenzura. De¬ 
grevate de numeroase forme de pietate populară, ele mărturisesc într-o moda¬ 
litate mai directă specificitatea evanghelică. Dar rămân marcate de sărăcirile 
generate de momentele de început ale Reformei, chiar dacă multe dintre ele 
îşi regăsesc astăzi valori uitate, precum liturghia sau sensul structurii ecleziale. 
Ele suferă în special de o explozie pe care nu o compensează în suficientă 
măsură structurile federative create. 

Fără îndoială că Biserica Anglicană, care nu poate fi clasificată în vreun fel, 
întinsă astăzi de la Canterbury până în Australia, trecând prin America şi Africa 
de Sud, trebuie aşezată aparte. Deşi născută din Reformă, ei i se potriveşte cu 
greu termenul „protestantism"; structura ei propune un model interesant 
artizanilor lucrării ecumenice. 

Pe acest fundal se desfăşoară nenumărate eforturi de apropiere. Structuri 
permanente: Consiliul Ecumenic al Bisericilor, din care fac parte majoritatea 
comunităţilor protestante şi ortodoxe şi cu care Biserica Romană, fără să fie 
membră, colaborează datorită observatorilor şi unei punţi permanente oficial 
constituite - crearea consiliilor creştine ale bisericilor la nivel fie naţional, fie 
regional (Franţa are un astfel de consiliu de câţiva ani). întâlniri între bisericile 

fiecărui continent, comisii specializate răspunzând de problemele deosebite, 
fie că este vorba de probleme teologice („Credinţă şi Constituţie") sau de pro¬ 
bleme referitoare la situaţia mondială (pace, dezvoltare, lupta împotriva tor¬ 
turii. ..), şi un număr destul de mare de iniţiative la un nivel mai restrâns. Aceste 
eforturi ecumenice sunt indispensabile vieţii interne a Bisericii, cea una. Ele con¬ 
stituie, de asemenea, o condiţie pentru a răspunde vocaţiei Bisericii de a întâlni 
şi de a sluji lumea. 

Ziua de azi a mântuirii în Lume 

Pentru a înţelege gândirea creştină în privinţa aceasta, trebuie să abordăm 
o problemă teoretică ce deschide o controversă semnificativă între sensibilităţi 
creştine diferite. In ochii tuturor apar cu claritate două idei, dar exprimarea 
lor este mai puţin limpede. 

Prima este că oamenii au misiunea să facă ceea ce stă în putinţa lor spre a 
transforma lumea, în scopul de a stabili o societate mai dreaptă, mai frăţească. 
Profetul Isaia spunea: 

Nu ştiţi voi postul care îmi place? — zice Domnul. Rupeţi lanţurile nedreptăţii, dez¬ 
legaţi legăturile jugului, daţi drumul celor asupriţi şi sfărâmaţi jugul lor. / împarte 
pâinea ta cu cel flămând, adăposteşte în casă pe cel sărman, pe cel gol îmbracă-1 şi 
nu te ascunde de cel de un neam cu tine. / Atunci lumina ta va răsări ca zorile şi 
tămăduirea ta se va grăbi (Is. 58, 6-8). 

A doua convingere este că mântuirea, adică împărăţia lui Dumnezeu, 
este lucrarea lui Dumnezeu, Unicul ei iniţiator fiind el. în persoana lui Isus, 
în special prin învierea sa, această mântuire a intrat în istoria noastră şi Isus 
a putut să le spună discipolilor săi: 

Iată a ajuns la voi împărăţia lui Dumnezeu (Mat. 12, 28). 

Apare aici o problemă: aceea a legăturii dintre mişcarea ce vine din ini¬ 
ţiativa lui Dumnezeu de a „pogorî în lumea aceasta" împărăţia sa şi strădania 
omului de a construi o cetate frăţească; ceea ce reuşeşte omul să facă se poate 
numi pregătire, adică prima piatră pusă la temelia împărăţiei lui Dumnezeu? 
La această întrebare există două răspunsuri în opoziţie: unul (mai mult pro¬ 
testant) subliniază caracterul de invazie pură al împărăţiei şi deci un hiat între 
lucrarea umană şi venirea împărăţiei; celălalt (mai mult catolic) recunoaşte o 
continuitate între ceea ce face omul, printr-o lucrare lăuntrică a Duhului Sfânt, 
şi desăvârşirea dorită. 

Această divergenţă teologică este importantă pentru că fiecare dintre cele 
două poziţii este un avertisment de folos celeilalte. Apărătorilor continuităţii, 
apărătorii rupturii le spun: „Atenţie, nu luaţi prea repede drept lucrare a lui 

Dumnezeu ceea ce săvârşiţi într-o inevitabilă ambiguitate." Apărătorilor rup¬ 
turii, ceilalţi le spun: „Dumnezeu intervine în istorie şi venirea lui Hristos 
este prin excelenţă întâlnirea dintre istorie şi veşnicie." Dacă aceste două 
concepţii evidenţiază cu claritate două sensibilităţi înseamnă totuşi că nu 
există nici un dezacord în ce priveşte vocaţia creştinilor de a se pune în slujba 
unei lumi mai drepte, la care profeţii Vechiului Testament chemau deja şi ale 
cărei exigenţe le sporeşte Evanghelia. 

Dorinţă, pregătire sau deja prezenţă a mântuirii, în funcţie de interpretarea 
care i se dă, transformarea societăţii este una din misiunile creştinilor, dar ea 
nu este monopolul lor. Duhul lui Dumnezeu lucrează în inima oamenilor în 
aşa fel încât nu este limitat de frontierele Bisericii. Nu putem discerne cu 
precizie lucrarea sa, dar lucrul acesta nu ne împiedică să constatăm că unele 
opere par purcese de la Duhul Sfânt - acela care a însufleţit viaţa şi cuvântul 
lui Hristos - mai limpede decât altele. Avem multe motive să gândim în sensul 
acesta despre opera unui Gandhi sau despre acţiunile bărbaţilor şi femeilor 
care astăzi, prin organizaţii umanitare, riscă mult ca să ajute populaţii aflate 
în primejdie. Totul ne îndreptăţeşte să gândim astfel, dar spunem lucrul acesta 
cu smerenie, căci adevărul rămâne taina lui Dumnezeu. 

Privirea pe care creştinii o îndreaptă asupra a ceea ce se petrece în lume, ca 
să înţeleagă, în limitele despre care am vorbit, lucrarea Duhului, nu înseamnă 
o simplă satisfacţie intelectuală. Căci în ceea ce se vede în lume creştinii caută 
să găsească un imbold şi insuflarea unor idei. Serviciul pe care creştinii îl aduc 
lumii constă, de cele mai multe ori, în colaborarea cu alţi oameni în cadrul 
unor instituţii neconfesionale. Bisericile trebuie oare să ia iniţiativa unor 
structuri specific creştine, de natură socială, culturală sau politică, în perspectiva 
slujirii comunităţii omeneşti? Observarea faptelor pare să indice că la această 
întrebare răspunsurile nu pot fi decât empirice. Instituţii de caritate sau sociale, 
luate în grijă de Biserică, sindicate sau partide politice „creştine": totul a existat 
sau există, iar bilanţurile sunt diferite. Ceea ce e cert astăzi, cel puţin în lumea 
occidentală, este faptul că tot ce se poate aştepta de la Biserică - de la biserici 
- cuprinde în principal două aspecte: 

- un rol de stare de veghe, care înseamnă că ea alertează opinia publică şi 
pe conducători asupra nevoilor cărora trebuie să le răspundă, asupra nedrep¬ 
tăţilor ce trebuie combătute, asupra pericolelor ce trebuie evitate; 

- un rol de suplinire provizorie acolo unde iniţiativele umaniste nu se 
manifestă: bisericile au avantajul unor structuri mai suple şi al unei mai mari 
uşurinţe în a decide, în multe domenii, în sensul de a-i apăra cu promptitudine 
pe cei săraci şi pe cei părăsiţi din societatea noastră. 

în aceste două direcţii - rol de veghe şi structuri de suplinire - au fost luate 
iniţiative la toate nivelurile, de multe ori biserici diferite colaborând în sensul 

acesta. în întrepătrunderea lucrării creştinilor - individuale sau în Biserică - şi 
a societăţii, trecutul a sugerat ideea naţiunilor creştine: „încreştinarea ruşilor 11 , 
al cărei mileniu a fost sărbătorit cu solemnitate de curând, „Franţa, fiica mai 
mare a Bisericii 11 ... Aceste expresii păreau complet depăşite până nu demult, 
deoarece pentru naţiunile mai cultivate devenise tot mai clar caracterul liber 
şi personal al adeziunii de credinţă şi, în acelaşi timp, deoarece îndepărtarea 
multora faţă de Biserică făcea ca aceste expresii să sune fals. Astăzi apare ten¬ 
taţia, cu siguranţă pentru Biserica Catolică şi, probabil, şi pentru Biserica 
Ortodoxă, de a se reveni la aceste concepţii. Să fie o simplă încercare de putere 
din partea Bisericii, sau o adevărată slujire a Evangheliei? Fără nici o îndoială, 
evoluţia din deceniile următoare ne va da posibilitatea să înregistrăm faptele 
şi să le aprofundăm cu discernământ critic. Dacă, aşa cum credem noi, este 
vorba de o tentaţie, nu e mai puţin adevărat că totuşi concepţia personalizantă 
a adeziunii de credinţă s-a îngustat, ajungând la o concepţie prea individua¬ 
listă şi, în acelaşi timp, prea intelectualistă: reflecţii antropologice şi teologice 
asupra a ceea ce reprezintă legăturile sociale, ale familiei sau ale ţării, ar fi foarte 
bine-venite în acest sens. 

Pentru creştini, opera de mântuire constă în anunţarea Cuvântului lui 
Dumnezeu în lume prin Evanghelie. Această vestire se realizează în moduri 
diferite, de la mărturisirea cvasităcută a numeroşi creştini până la propovăduirea 
în plină stradă a grupurilor harismatice, protestante sau catolice - impulsionate 
de marile organisme ale Bisericii sau la iniţiativa unor persoane particulare -, 
mărturisire şi propovăduire a încrederii în singurul Cuvânt sau a încrederii 
puse în mărturisirea bunăvoinţei care însoţeşte (sau înlocuieşte) Cuvântul... 

Această vestire a Evangheliei în lume naşte astăzi o întrebare care ar putea 
fi considerată nouă, cel puţin pentru că este pusă într-o manieră nouă: este 
vorba de întâlnirea creştinismului cu celelalte religii. 

Timp de secole, religiile ne-creştine au fost tratate de creştini drept nişte 
neadevăruri care trebuiau combătute. într-o perioadă mai recentă — în mare, 
în secolul XX - creştinii au manifestat tendinţa de a crede că viitorul religios 
al întregii omeniri este creştinismul. Recent, în câţiva ani, situaţia s-a schimbat 
radical: prezenţa şi vitalitatea altor religii se manifestă pentru creştini ca o 
concurenţă, chiar dacă nu este elegant să recunoaştem lucrul acesta, dar şi ca 
o problemă teologică: ce rol au acestea în ochii lui Dumnezeu? 

Cum împacă creştinismul convingerea sa asupra rolului unic şi universal 
al lui Hristos cu afirmarea unei prezenţe universale a Duhului care dispune 
de graniţele Bisericii? Lucrarea de faţă este un semn că problema aceasta este 
în discuţie, şi nu neapărat că i-a fost dat deja un răspuns. 

CATOLICISMUL 

de Jean Rogues 


CE SE ÎNŢELEGE PRIN CATOLICISM? 

în accepţiunea lui teologică, cuvântul „catolic" este expresia tradiţională, 
folosită de toate confesiunile creştine, pentru a spune că Biserica lui Hristos 
este universală, nu numai în sens geografic, ci, mai profund, în vocaţia ei de a 
primi toate rasele, toate culturile. în mod curent (sens sociologic, datând din 
secolul al XVI-lea), cuvântul „catolic" desemnează credincioşii sau instituţiile 
legate de Roma, adică numai o parte a Bisericii lui Hristos. în mod tradiţional, 
atunci când vorbim despre „catolicitatea" Bisericii, ne referim la sensul teologic, 
iar „catolicismul" este legat de sensul sociologic. 

Concret vorbind, catolicismul este deci totalitatea creştinilor şi a comunită¬ 
ţilor creştine care recunosc j urisdicţia episcopului Romei, acela care este numit 
papă. înţeles astfel, el reprezintă, în sânul realităţii creştine, o istorie şi un mod 
de a înţelege creştinismul, în acelaşi timp: istoria instituţiei care se numeşte 
Biserică Catolică, modul de înţelegere a creştinismului sau, mai precis, ac¬ 
centele doctrinare caracteristice faţă de care celelalte familii creştine se 
distanţează mai mult sau mai puţin. 

De când se poate vorbi de catolicism? în esenţă, el îşi are originea în primele 
biserici, atunci când martorii vieţii şi propovăduitorii lui Isus erau încă prezenţi. 
Dar, în ceea ce îl deosebeşte de celelalte biserici creştine, nu putem vorbi cu 
adevărat de catolicism decât după ruptura dintre Răsărit şi Apus (Roma şi 
Constantinopol), datată în mod curent la 1054. De fapt, întrebuinţarea cu¬ 
vântului ca atare s-a produs mult mai târziu; a vorbi despre „o mie de ani de 
catolicism" este deci un anacronism. 

înainte de 10 54, ceea ce se numeşte „Biserica de neîmpărţit" nu era mono¬ 
litică. Existau diferenţieri importante, care duseseră la unele schisme locale 
(arieni, monofiziţi etc.), dar nu avusese loc o ruptură globală. în Răsărit, ca 
şi în Apus, era recunoscut acelaşi îndreptar al credinţei creştine: Sfânta Scrip¬ 
tură, coloana pe care se sprijină Biserica, şi marile elaborări doctrinare din 
primele secole. 

în secolul al Xl-lea, excomunicarea reciprocă a papei şi a patriarhului de 
Constantinopol provoacă o ruptură enormă. La drept vorbind, această ruptură 
era, pe de o parte, recunoaşterea unei situaţii de fapt, datorată distanţei mari 
dintre cele două cetăţi ale creştinătăţii; pe de altă parte, ea agrava situaţia aceasta, 
cristalizând-o dincolo de importanţa ei reală - cu toate că ea nu va împiedica 
eforturile de reconciliere al căror veritabil eşec poate fi datat la începutul 
secolului al XH-lea. 

Cu aceste rezerve, putem spune că ceea ce se numeşte astăzi catolicism, 
adunând bisericile din Apus, există cu începere din secolul al Xl-lea. Se ştie că 
în secolul alXVI-lea o nouă ruptură - a Reformei - va limita aria catolicismului, 
care nu este decât aspectul uneia din cele două faţete ale Bisericii din Apus. 

Ce caracterizează catolicismul? Ce îl deosebeşte de alte religii? 

La acest fel de întrebări trebuie să ne ferim să dăm răspunsuri exclusiv 
doctrinare, care ne-ar face să gândim că numai criterii teologice propriu-zise 
au contribuit la făurirea catolicismului: procesul de întărire a credinţei dez¬ 
voltat de catolicism a scăpat, se pare, de influenţa împrejurărilor istorice. De 
asemenea, trebuie să ne păzim de răspunsuri exclusiv istorice, atribuind accen¬ 
tuările doctrinare ale catolicismului doar circumstanţelor (sociale, culturale, 
politice): voinţa de devotament şi obiectivitate în primirea şi interpretarea 
mesajului lui Hristos nu va fi avut decât o importanţă aparentă. 

în realitate, faptele sunt mult mai complexe. Catolicismul nu ar fi fost ceea 
ce este dacă circumstanţele nu ar fi atras atenţia asupra unui anume aspect al 
mesajului creştin mai mult decât asupra altuia, dacă cultura fiecărei epoci 
istorice nu ar fi dat o culoare anume modului de a-1 înţelege, dacă nu ar fi 
apărut personalităţi marcante care să-şi pună pecetea asupra dezvoltării lui sau 
chiar să provoace importante schimbări de situaţie. Dar aspectul comunităţii 
catolice a fost modelat, în mare parte, de dorinţa de a înţelege şi a trăi 
Evanghelia. De altfel, acelaşi lucru se poate spune desigur despre fiecare dintre 
confesiunile creştine: împrejurările au dus la apariţia unui corpus spiritual sau 
doctrinar în care sunt amestecate convingerile de credinţă cu ceea ce este doar 
obişnuinţă, bun sau mai puţin bun. Astfel, alegând neghina de grâu, putem 
discerne pentru fiecare confesiune: 

- convingeri puternice; fără nici o îndoială datorită harismei acestei confe¬ 
siuni, ele au putut fi sesizate şi roadele lor au putut fi împărţite cu alte comunităţi; 

- modalităţi de înţelegere şi de exprimare ale credinţei, care se dovedesc 
fructuoase pentru cei care le adoptă, fără să fie generalizabile; 

- deprinderi de gândire, justificabile în sine, având totuşi roade care par. 
mai ales în timp, neînsemnate, chiar îndoielnice; 

- în sfârşit, ceea ce mai târziu va trebui recunoscut ca fiind o serie de erori; 
acestea au existat şi există fără îndoială în fiecare confesiune. 

Ceea ce reprezintă „deosebirea" catolică nu este un principiu precis definit, 
ci un ansamblu de accente pe care le-am putea defini ca pe o „cultură teo- 
logico-spirituală", pentru că este rodul experienţei spirituale a comunităţii 
ecleziale şi, în acelaşi timp, al elaborării intelectuale a teologiei. Dacă evoluţia 
ei, în cursul celui de-al doilea mileniu, a fost influenţată de fapte contingente 
istoriei, ea nu este mai puţin fructul - în ceea ce priveşte esenţa - unei coerenţe 
interne a catolicismului de-a lungul etapelor lui succesive. Coerenţă care nu 
exclude anumite contradicţii. Biserica Catolică ştie că ceea ce a spus şi a făcut 
în cursul istoriei nu este întotdeauna conform cu ceea ce are mai autentic 
propria sa tradiţie. în principiu, ea se străduieşte, mai mult sau mai puţin în¬ 
drăzneţ, în funcţie de epoci, să discearnă în ce cazuri tradiţia sa reprezintă un 
progres şi în care, dimpotrivă, trebuie să constate existenţa unor abateri mai 
mult sau mai puţin grave. 


O MIE DE ANI DE „CATOLICISM^ 

Evul Mediu 

Odată cu ruptura dintre Răsărit şi Apus din anul 1054 începe istoria unui 
creştinism latin separat, care cu timpul se va numi „catolicism". 

Mai înainte, prin convertirea la creştinism a francilor, ungerea lui Pepin 
cel Scurt de către papa, apoi, în anul 800, la Roma, încoronarea lui Carol 
cel Mare ca împărat roman de Apus, şi-a început existenţa, exceptând lumea 
bizantină, o Europă suprapusă Bisericii de Apus şi în strânsă alianţă cu Roma. 

în această „situaţie de creştinătate" există o totală simbioză între Biserică 
şi societatea laică. După concepţia curentă a epocii, există doar o singură so¬ 
cietate, având un singur scop: mântuirea oamenilor după Evanghelie. Totuşi, 
societatea aceasta, trupul acesta unic, numit „Trupul lui Hristos", este cârmuit 
de o dualitate de structuri - articulaţie a rolurilor papei şi împăratului, al regilor 
şi episcopilor, al seniorului feudal şi rolul preotului slujitor. Această dualitate 
de funcţii, acelea de principe şi de preot, nu corespunde separării evocate 
pentru mulţi (după o interpretare de altfel contestabilă) de fraza din Evanghelie: 
„Daţi deci Cezarului cele ce sunt ale Cezarului şi (iar) lui Dumnezeu cele ce 
sunt ale lui Dumnezeu": cele două puteri au acelaşi scop, chiar dacă mijloacele 
lor diferă, unul folosind forţa braţului şi celălalt forţa cuvântului. Principele 
este considerat un adevărat instrument al Bisericii, după cum o dovedesc 
ritualurile ungerii împăraţilor şi regilor. 

Viziunea acestei unităţi a trupului comun al Bisericii şi societăţii este 
măreaţă. Realitatea este departe de a fi corespuns cu ceea ce evocă această 
viziune. în fapt, interese sordide au dat naştere mediocrităţii şi au cangrenat 

trupul. în timp ce întâmplări neprevăzute afectează relaţiile dintre cele două 
puteri, cangrena se generalizează. Biserica este în mâinile seniorilor feudali, 
bisericile construite şi împroprietărite de aceşti seniori rămân de fapt 
proprietatea lor. Ei numesc preoţii pe care îi aleg ei înşişi, câteodată plătindu-le 
munca (ceea ce se numeşte „sintonie"). Episcopii devin ei înşişi seniori şi nu 
mai manifestă vigilenţa pastorală care este sarcina lor episcopală. Asistăm la 
cvasigeneralizarea unui cler incult, a cărui viaţă concretă este mediocră, chiar 
dacă nu trebuie să avem în vedere concubinajul (la modă în vremea aceea, în 
pofida regulii celibatului adoptat de Biserica latină), căci contextul epocii îl 
îngăduie. Această decadenţă a unei mari părţi a clerului este însoţită de 
decadenţa poporului creştin şi lasă cale liberă pentru tot felul de pervertiri 
superstiţioase ale credinţei. 

A doua parte a Evului Mediu, între secolele al Xl-lea şi al XV-lea, este 
marcată de reacţii împotriva decadenţei şi, în acelaşi timp, de o derivă a puterii 
dobândite de Biserica din Apus, care ajunge până la a domina societatea. La 
Roma se instaurează o centralizare, legată, printre altele, de dezvoltarea unei 
ample mişcări spirituale. Exemplul cel mai marcant este reîmprospătarea 
monastică apărută la Cluny. Multe filiale din Burgundia se leagă de abaţia 
aceasta, formând o imensă structură cvasimondială, care capătă autonomie faţă 
de puterea feudală şi de puterea episcopilor: de aceea, ea trebuie să se sprijine 
pe scaunul roman, devenind astfel cel mai activ apărător al acestuia. Mişcare 
dublă foarte caracteristică: pe de o parte, Biserica se eliberează de sub tutela 
principilor; pe de altă parte, autoritatea romană, de cele mai multe ori mai 
îndrituită decât cea a episcopilor ca să înfrunte puterea seculară, se întăreşte. 

Ruptura de la mijlocul secolului al Xl-lea de patriarhii Răsăritului întăreşte 
şi mai mult scaunul de la Roma, pentru a se ajunge la o adevărată centralizare 
a lumii occidentale. începând cu Grigore IX (sfârşitul secolului al Xl-lea), papa 
devine suveranul vremelnic, „principele principilor", înfruntarea dintre puterea 
sa şi puterea vremelnică atrage excomunicarea împăratului de către papa şi 
depunerea papei de către împărat, înfrângerea împăratului, al cărei simbol a 
fost Canossa (1077), marchează desigur, în mod pozitiv, dobândirea de către 
Biserică a unei adevărate libertăţi exterioare. Se iese din ambiguitatea epocii 
carolingiene, în care Biserica era una cu societatea creştină şi aceasta cu 
imperiul. Dar iată şi reversul acestei evoluţii: Biserica începe să se considere 
din ce în ce mai mult ea însăşi ca o putere, ceea ce-i accentuează caracterul 
juridic şi clerical. 

Să amintim câteva evenimente deosebit de importante din această perioadă. 
Cruciadele (secolele al Xl-lea-al XlII-lea) par să fie fructul binelui şi al răului 
în acelaşi timp: un adevărat elan spiritual - întoarcerea la izvoarele credinţei, 
aventura evanghelică în care îţi pui viaţa în primejdie -, dar, în acelaşi timp, 

o violenţă pe care aproape nimeni în Biserică nu a denunţat-o. Una dintre 
cruciade va fi chiar deturnată de la obiectivul ei - eliberarea Ierusalimului - 
către cucerirea Constantinopolului, zădărnicind eforturile susţinute din acea 
perioadă în vederea unei reconcilieri cu Răsăritul. 

Din secolul al XH-lea începe Inchiziţia. Ea se vrea în slujba „adevăratei 
credinţe", dar faptul că a ajuns o groaznică „vânătoare de vrăjitoare", 
îndreptată împotriva ereticilor, evidenţiază în mod tragic o întoarcere spre 
forţă şi violenţă: fanatismul doctrinar ia locul aspiraţiei evanghelice, ca suport 
ideologic, însufleţită de cruciade. 

Aceste pagini întunecate ale Bisericii Catolice nu împiedică totuşi două 
mari dinamici fructuoase, una de ordin spiritual, cealaltă de ordin intelectual. 
Mai întâi este vorba de înflorirea unor mari ordine religioase pe care le scoate 
la iveală un adevărat suflu evanghelic: reînnoirea monastică de la Cluny, 
urmată imediat de o nouă reformă, mai severă, aceea de la Cîteaux, apariţia 
a două ordine denumite „ale fraţilor cerşetori", franciscanii, animaţi de 
Francesco d’Assisi, un om marcat de Evanghelie până în adâncul fiinţei sale, 
şi dominicanii, care răspundeau chemării Sfântului Dominic, un om pasionat 
de respectarea şi proclamarea Evangheliei. 

în aceeaşi perioadă, decurgând în mare parte din acest suflu evanghelic, se 
dezvoltă universităţile şi cercetarea teologică. Figura cea mai reprezentativă este 
Toma d’Aquino, doritor să exprime mesajul creştin în categorii structurate şi 
coerente. Pentru aceasta, el face apel la filozofia lui Aristotel, pe care o foloseşte 
adaptând-o ca suport al exprimării credinţei. Opera sa, în special Summa 
theologiae, va domina secolele următoare. Din nefericire, continuatorii săi vor 
denatura, în mare parte, această operă inspirată şi vor produce ceea ce se nu¬ 
meşte, de multe ori în sens peiorativ, scolastica. 

Se pregătesc deja multe transformări. în secolul al XV-lea asistăm la naşterea 
aspiraţiilor aşa-numitei lumi moderne; primele manifestări ale umanismului 
traduc eliberarea, fără ostilităţi, faţă de credinţă, începutul marilor aventuri 
ale descoperirii lumii. 

începuturile perioadei modeme 

Ce marchează situaţia Bisericii Catolice în acest moment crucial al istoriei 
ei? Mai întâi, o puternică centralizare în jurul scaunului pontifical. De cele mai 
multe ori totuşi, papa se comportă mai mult ca un principe printre principi 
decât ca un păstor de suflete. Numeroase ordine religioase şi monastice cunosc 
o reală vitalitate; dar vitalitatea trupului însuşi al Bisericii, ros de venalitate şi 
de superstiţii, care îl afectează la toate nivelurile, este relativă. Teologia care s-a 
născut din scolastică a pierdut contactul cu izvoarele biblice şi patristice pe care 

se baza Toma d’Aquino; este o teologie de multe ori sclerozată, care propune 
o predică făcută din formule fără viaţă. în această biserică irupe dubla sfidare a 
Reformei şi a naşterii lumii moderne. 

Reforma protestantă şi „contrareforma" catolică. în privinţa istoriei şi a con¬ 
ţinutului Reformei, facem trimitere la capitolul „Protestantismul", aici pro¬ 
punând doar câteva observaţii despre contribuţia Bisericii Catolice la aceste 
evenimente şi despre repercusiunile acestora asupra ei. 

Cauzele Reformei au fost complexe, iar analiza istoricilor şi a teologilor încă 
nu s-a terminat. Formele concrete (sociale, geografice) ale dezvoltării protes¬ 
tantismului sunt evident strâns legate de împrejurările politice şi economice; 
dar Reforma însăşi îşi are raţiunile profunde în interiorul Bisericii: diferite 
manifestări ale deficitului moral al Bisericii epocii, care este în acelaşi timp un 
deficit cu adevărat teologic şi doctrinar. 

Astăzi este corectată interpretarea mult timp admisă care preţuia mai mult 
explicaţiile de ordin moral în detrimentul motivaţiilor legate intr-adevăr de 
credinţă. Dacă aspectele scandaloase (ceea ce este numit astăzi „afaceri") au 
avut un rol, de multă vreme numeroşi creştini îşi exprimau criticile, dar fără 
să pună problemele care au fost mai târziu puse de Luther. Raţiunile de ordin 
doctrinar se refereau la întâietatea binecuvântării, la autoritatea Bisericii în 
interpretarea Evangheliei, la lucrarea Bisericii şi a preoţilor în evoluţia ideii de 
mântuire. Ele erau mai profunde şi mai „noi" în acelaşi timp, căci scolastica 
decadentă care domnea întuneca aceste probleme. 

Cum a reacţionat Biserica Romană la revendicările lui Luther? Preocupată 
de propriile-i probleme instituţionale, Biserica Romană nu a înţeles ce se 
întâmpla atunci. Fără îndoială că existau membri ai ierarhiei care erau favorabili 
unei reforme vizând „abuzurile", dar premisele în ceea ce priveşte credinţa pe 
care le conţinea intuiţia spirituală a lui Luther nu au fost sesizate. Discursul 
său neconform cu ortodoxia oficială a fost suficient pentru a-i aduce exco¬ 
municarea, fără ca cineva să se preocupe mai mult pentru a înţelege ceea ce se 
ascundea dincolo de acest punct de vedere propriu-zis teologic. 

A trebuit să vină Conciliul din Trento - la treizeci de ani după excomunicarea 
lui Luther - ca să fie luată în serios provocarea lansată de Reformă, atât la 
nivelul practicilor bisericeşti, cât şi la nivelul credinţei. în timpul acestei 
întârzieri, reformatorii, condamnaţi de Biserică, îşi formaseră şi întăriseră con¬ 
vingerile în formulări pe care Biserica Catolică le-a considerat şi le consideră 
încă de neacceptat, respingându-le din cauză că sunt prea radicale. 

Atunci când Biserica Catolică a înfruntat în sfârşit problemele astfel puse 
şi a manifestat preocuparea de a sintetiza evoluţia de până atunci şi de a se 
reforma cu bună ştiinţă, climatul devenise deja polemic, plin de neîncredere. 

în plan doctrinar, Biserica Catolică a adoptat poziţii şi formulări rigide, pe 
care mulţi dintre catolici le consideră astăzi excese inverse celor reproşate unor 
formulări ale Reformei. 

Reacţia autoreformatoare a Bisericii Catolice a început să se manifeste la 
Conciliul din Trento (1545-1563), care avea să-i domine viaţa timp de se¬ 
cole. Conciliul acesta a fost convocat „pentru a se asigura integritatea religiei 
creştine, pentru reforma moravurilor, concordia dintre principi şi popoarele 
creştine şi lupta împotriva acţiunilor necredincioşilor". Ceea ce a fost de fapt 
o autentică reformă a luat prin urmare numele de „Contrareformă". Reforma 
practicilorreligioase a fost reală, chiar dacă punerea ei în practică a fost parţială 
şi de lungă durată. Au luat naştere mari curente şi instituţii ale reînnoirii 
ecleziale: iezuiţii, Oratoriul, reforma de la Cârmei cu Teresa de Avila... 

Sub aceste aspecte, teologic şi doctrinar, conciliul reia marile probleme 
puse de reformatori: condiţiile în care este primită şi interpretată Sfânta 
Scriptură - afirmaţia după care „tradiţia", adică interpretarea transmisă prin 
Biserică, este un criteriu de credinţă, afirmaţia referitoare la eficacitatea 
Sfintelor Taine, care nu sunt numai semne, ci în ele lucrarea de mântuire este 
actualizată pentru aceia care le primesc cu credinţă, afirmaţia că, dacă mântuirea 
este un dar gratuit al lui Dumnezeu făcut credinciosului, nu există credinţă 
„fără lucrări". în textele oficiale ale Conciliului din Trento referitoare la aceste 
probleme de credinţă, catolicismul de astăzi găseşte o expresie fundamentală 
a ceea ce caracterizează concepţia catolică despre credinţa creştină, dar şi două 
motive de nemulţumire: 

1) formulările, marcate de contextul polemic în care s-a desfăşurat conciliul, 
sunt de multe ori dezechilibrate; astfel, afirmarea eficacităţii sfintelor taine este 
insuficient echilibrată faţă de alte exigenţe, mult mai bine puse în lumină de 
protestanţi: nevoia credinţei, importanţa slujbei care ne ajută să înţelegem 
sfintele taine („sfintele taine sunt eficace atâta timp cât sunt însemnate", spu¬ 
nea Toma d’Aquino); 

2) o nemulţumire legată de decalajul cultural; categoriile folosite de Con¬ 
ciliul din Trento sunt cele ale scolasticii, ele sunt lipsite de „scăldarea" în Biblie, 
în special în Evanghelie, presupun validitatea necondiţionată a conceptelor 
(plan „esenţialist" puţin compatibil cu o epistemologie modernă şi deja zdrun¬ 
cinată chiar din acea perioadă). 

în secolele următoare, referirea la Conciliul din Trento va accentua aceste 
detalii sau insuficienţe, mai degrabă decât să le estompeze. Biserica Catolică va 
apărea, pentru o bucată de timp, de fapt până la al doilea Conciliu de la Vatican, 
în secolul nostru, încorsetată în formulele şi în spiritul Conciliului din Trento. 

„Lumea catolică"şi ambiguităţile ei. Anul 1492 marchează de două ori ex¬ 
pansiunea geografică a lumii catolice. în acelaşi an are loc respingerea dincolo 

de mare a cuceritorilor musulmani (recucerirea Granadei) şi călătoria spre Lu¬ 
mea Nouă (Cristofor Columb). Câteva decenii mai târziu, implantaţiile în 
Lumea Nouă vor fi terminat de remodelat „spaţiul catolic 11 , compensând, 
într-un fel, eroziunea suferită în Europa ca urmare a alipirii la Reformă a ţărilor 
germanice, nordice şi anglo-saxone. 

Ce trebuie deci să se înţeleagă prin „lumea catolică"? în acest spaţiu 
geografic, Biserica - instituţie şi, în special, instituţie romană - este puternică: 
astfel papa îşi va atribui dreptul de a împărţi cuceririle din America şi chiar 
întreaga planetă între spanioli şi portughezi! în acelaşi timp, în ciuda rezistenţei 
Bisericii, este continuată, în raport cu tutela sa, eliberarea spiritului, care 
începuse odată cu Renaşterea, în domeniile artistice ca şi în domeniile filozofice, 
literare sau ştiinţifice. Această tendinţă de emancipare contribuise, de altfel, 
la favorizarea Reformei. 

„Afacerea" Galilei ilustrează conflictul profund dintre cultura profană şi 
Biserică şi, în acelaşi timp, persistenţa puterii acesteia. Se ştie că Galilei a fost 
constrâns să abjure certitudinea sa că Pământul se învârteşte în jurul Soarelui 
pentru că era contrară faţă de ceea ce se credea a fi un dat al credinţei (1633). 
Au luat naştere alte conflicte: vom regăsi această problemă foarte vie şi în 
secolul al XlX-lea. 

Lumea catolică pare să acorde mai mult credit forţei decât Evangheliei. 
Războaiele religioase din Europa, unde, sub faţada religioasă se ascund rivalităţi 
de putere, modul în care a fost colonizată America Latină şi „evanghelizarea 11 
ei prin forţă rămân amintiri dureroase. 

în secolul al XVIII-lea, secolul Luminilor, se dezvoltă mişcări filozofice în 
general anticlericale, care plasează Biserica în defensivă, accentuând decalajul 
dintre mentalitatea catolică şi o cultură modernă în plin avânt. Voltaire, cu 
ironia lui muşcătoare, simbolizează această situaţie. 

Cu toate acestea, se pot auzi şi voci reformatoare care dau mărturie 
evanghelică. Gânditori creştini, precum Pascal, fondatori de ordine religioase, 
precum Franşois de Sales, „apostoli ai dragostei creştine", precum Vincent de 
Paul şi urmaşii săi, contestatari, precum Las Casas, care au denunţat practicile 
incalificabile ale colonizatorilor Lumii Noi, reprezintă curente foarte active 
ale creştinismului occidental. 

Deşi Biserica Romană este întotdeauna interesată de ceea ce se poate numi 
jocul puterilor, ea rămâne în mare măsură în afara forţelor care vor duce la 
apariţia unei lumi cu adevărat moderne. în această situaţie a intervenit 
Revoluţia Franceză. 

De la Revoluţie la Primul Război Mondial 

Revoluţia Franceză, Declaraţia Drepturilor Omului, mişcările pe care le 
declanşează în Europa creează un peisaj nou în care germinează ideea de de¬ 
mocraţie şi a cărui modelare este desăvârşită de etapele succesive ale revoluţiei 
industriale, cu repercusiunile ei economice şi sociale. 

în acest peisaj, situaţiile politice se succedă într-omare diversitate: epopeea 
napoleoniană, eşecul ei, restaurări şubrede ale regimurilor monarhice, afirmarea 
naţionalismelor şi, în sfârşit, cele două războaie mondiale... O mare diversitate 
de situaţii, dar şi continuitate de netăgăduit a evoluţiei culturale. în contextul 
acesta, Biserica Catolică îşi va defini poziţia faţă de putere şi, în acelaşi timp, se 
va modela ea însăşi. în această privinţă, este foarte interesantă şi foarte puternică 
diferenţa dintre atitudinea Bisericii Catolice şi cea a bisericilor protestante. 

în Franţa, Revoluţia, transformându-se în Teroare, va atrage după sine o 
persecuţie căreia Biserica îi va plăti un tribut greu, ceea ce nu înseamnă că 
motivele acestui tribut au fost întotdeauna de ordin religios. Persecuţia aceasta 
a scos în evidenţă, în ansamblu, fidelitatea catolicilor. în ce priveşte clerul, 
indiferent ce s-ar putea crede despre argumentele care puteau exista atunci 
pentru acceptarea sau refuzul Constituţiei civile a clerului, soarta rezervată 
refractarilor era absolut nedreaptă. 

Semnificaţia condamnării Declaraţiei Drepturilor Omului, din 1791, a 
fost de un cu totul alt ordin. Se ştie că această condamnare apare astăzi ca 
nejustificată şi că Roma a luat asupra ei ideea de „drepturi ale omului", 
facându-se chiar apărătoarea acesteia. Dar condamnarea din 1791 era conformă 
viziunii, comună Bisericii, după care în societate totul vine de la Dumnezeu. 

Papalitatea, umilită o dată de Napoleon, care îl tratează pe Pius VII ca pe 
o marionetă, deposedată apoi de bunurile sale de statul italian în anul 1871, 
se va comporta până în 1929 ca o cetate asediată. Această imagine este reală 
nu numai în plan politic - papa considerându-se prizonier la Vatican -, ci şi 
în privinţa modului de a trata problemele religioase, scaunul pontifical în¬ 
cercând - şi reuşind — să-şi întărească puterea doctrinară şi disciplinară 
opunându-se oricărei idei noi şi refuzând orice dialog. 

Atitudinea Romei nu a împiedicat manifestarea unei adevărate vitalităţi 
evanghelice în diferite domenii: în creşterea numărului ordinelor religioase, 
în creşterea activităţii pastorale locale şi comunitare, în apariţia unor preocupări 
sociale promovate de papa Pius XIII. Dar, considerată în structura ei insti¬ 
tuţională, Biserica Catolică pare dominată de puterea fără margini a monarhiei 
pontificale. Aceasta se manifestă în special în luările de poziţie doctrinare (sau, 
mai pe larg, în planul gândirii) şi în structura internă a Bisericii. Aceste două do¬ 
menii fac obiectul unor declaraţii solemne ale primului Conciliu de la Vatican, 

în 1870. Dar conciliul acesta se încadrează într-un ansamblu de luări de poziţie 
având aceeaşi tendinţă. 

înfruntarea Bisericii Catolice cu ideile care au luat naştere din progresul 
ştiinţific se manifestă în principal prin două probleme, care de fapt se împletesc: 
aceea a originilor speciei umane şi aceea a originilor Bibliei. Problemele acestea 
au fost ridicate de ştiinţele naturale şi de începutul unei abordări critice a 
istoriei. Evoluţionismul darwinist a fost condamnat în 18 59, apoi ideea aceasta 
a cedat încetul cu încetul în faţa evidenţei. Ultima manifestare de rezistenţă 
rezidă într-o condamnare - de către papa Pius XII, în 1950 - a „poligenis- 
mului“, care susţinea ideea că mai multe specii umane au putut să apară pe 
pământ independent unele de altele. De acest spirit de neîncredere se leagă 
dificultăţile întâlnite de Teilhard de Chardin. 

Studiul critic al textelor biblice şi al condiţiilor de alcătuire a acestora, ideea 
că ele nu pot fi citite independent de context şi de „genul literar" căruia îi 
aparţin duc la condamnări. Cea mai importantă este aceea a părintelui La- 
grange, fondatorul Şcolii Biblice de la Ierusalim. Chiar şi aici, până la urmă, 
condamnările au cedat în faţa evidenţei şi situaţia s-a lămurit chiar înainte de 
Vatican II. Dar ce se poate spune despre aceste atitudini disperat defensive? 

în ce priveşte modul în care Biserica însăşi se înţelege pe sine, punctul forte 
al secolului a fost definirea solemnă a ceea ce se numeşte „infailibilitate pon¬ 
tificală" la Conciliul Vatican I. în mentalitatea catolică, se manifestă aici un 
fel de schizofrenie, interpretarea acestei dogme de către cler şi credincioşi 
escamotând în general toate barierele puse de declaraţia conciliară. Aceasta 
afirmă că papa, acţionând excathedra , adică manifestându-şi explicit întreaga 
autoritate referitor la credinţă şi morală, nu poate proclama o eroare - situaţie 
extrem de rară (desigur, lucrul acesta nu s-a întâmplat decât o singură dată 
după 1870). Dar, prin aura care înconjoară acest cuvânt fascinant, „infaili¬ 
bilitate", dogma aceasta îi face pe mulţi catolici să creadă că papa are dreptate 
imediat ce ridică puţin vocea: iată o extindere dincolo de orice măsură a dogmei 
din 1870 - indiferent care ar fi problemele pe care dogma aceasta le pune 
teologilor —, dar căreia instanţele Bisericii evită să-i modereze exagerările! 

Autoritatea papală a jucat un rol mai novator în domeniul politic, cel puţin 
începând cu sfârşitul secolului al XlX-lea. Mişcarea de secularizare - Declaraţia 
Drepturilor Omului fiind expresia ei majoră - a fost înţeleasă mai bine şi parţial 
acceptată de autoritatea de la Roma decât de „catolicul de rând". Este caracteristic 
cazul Franţei, unde presiunea papei Leon XIII a dus la ceea ce se va numi „ra¬ 
lierea" Bisericii Franţei la Republică, în acelaşi sens, Pius XI va condamna 
Acţiunea franceză în anul 1926. 

Viaţa Bisericii Catolice nu se limitează la problemele pe care le-am discutat. 
Ea comportă şi alte luări de poziţie ale ierarhiei şi, mai ales, viaţa organizaţiei 
Bisericii. în privinţa aceasta, viaţa catolicismului în secolul al XlX-lea este bo- 

gată: restaurarea unor ordine religioase masculine, o puternică expansiune 
misionară, formarea a sute de congregaţii feminine având drept scop comun 
îmbunătăţirea condiţiilor de viaţă ale „celor săraci". Iniţiativele acestea nu 
puteau, desigur, aduce o soluţionare a problemei sociale, dar ele constituiau 
expresia unei autentice vitalităţi evanghelice. în ce priveşte problema socială 
propriu-zisă, papa Leon XIII şi-a făcut un titlu de glorie pentru că a alertat 
opinia mondială asupra acestei situaţii prin enciclica Rerum novarum din anul 
1892. Aceeaşi epocă a cunoscut amorsarea, prin diferite iniţiative laice, a 
catolicismului social care a luat amploare după Primul Război Mondial. 

în perioada dintre cele două războaie mondiale, chipul catolicismului 
rămâne în ansamblu acelaşi ca şi în secolul al XlX-lea. Dar îşi fac deja apariţia 
unele semne de schimbare: în Franţa, acceptarea de către Biserică a separaţiei 
de stat, fraternitatea între credincioşi şi necredincioşi în tranşeele războiului din 
1914, interesul tot mai mare pentru studiile biblice, patristice şi liturgice, arătat 
mai ales în Germania şi în Franţa, şi angajarea unui dialog cu celelalte confesiuni 
creştine în aceleaşi ţări, precum şi în Anglia. Aceste situaţii noi pregătesc un 
eveniment neaşteptat, Conciliul Vatican II. 

înainte de a continua această trecere istorică în revistă, să evidenţiem câteva 
aspecte caracteristice, aproape constante ale înţelegerii „catolice" a credinţei şi 
vieţii creştine; trăsături care, desigur, sunt mai mult sau mai puţin accentuate 
în funcţie de împrejurări, dar care constituie esenţialul a ceea ce putem numi 
identitatea confesională a catolicismului. 


DOUĂ MARI TRĂSĂTURI ALE CATOLICISMULUI 

O antropologie „optimista ‘ 

„Ce sens are viaţa omenească?" La această întrebare Evanghelia deschide 
calea unui răspuns care nu este o formulare obtuză, ci obiect de aprofundări 
şi interpretări. Este motivul pentru care acest răspuns dă naştere unei anumite 
pluralităţi de accepţiuni ale „sensului creştin al omului". 

Antropologia creştină, departe de a propune o definiţie conceptuală şi statică 
a omului, se situează într-o viziune istorică. Individual ca şi colectiv, omul este 
marcat de o istorie, de un destin: antropologia creştină nu caută deci să 
definească „omul în sine", ci să dea sens desfăşurării istoriei sale, să rezolve 
problemele implicate în această întrebare asupra sensului vieţii: cum trebuie 
înţeleasă libertatea umană? în ce măsură este omul denaturat de păcat? în ce 
măsură este omul actorul care îşi joacă propriul destin? Cum trebuie înţeleasă 
formularea biblică a omului „chip al lui Dumnezeu"?... 

într-un mod care cu siguranţă îi va surprinde pe unii cititori, noi credem 
că se poate defini „cultura teologico-spirituală" care marchează catolicismul 

drept o antropologie „încrezătoare", am putea spune chiar optimistă. Această 
formulare nu este deloc teologică, dar indică o orientare care explică foarte 
bine diferenţe, opoziţii şi, la limită, anumite rupturi faţă de convingerile ex¬ 
primate de bisericile Reformei. 

Este important să discutăm aici specificitatea catolică în raport cu pro¬ 
testantismul, pentru că ortodoxia nu are în privinţa aceasta o viziune cu 
adevărat deosebită. Confruntarea aceasta constituie, pentru Biserica Romană, 
un preţios element de reglare, în două sensuri: o ajută să simtă harisma tradiţiei 
sale şi, în acelaşi timp, să se ferească de tentaţiile deviante. Câteodată, în special 
în trecut, această confruntare s-a transformat în dispute care, în mod nesănătos, 
erau animate de patimă. Aşa au stat lucrurile, în mare parte, în timpul Reformei 
şi Contrareformei pe care a atras-o după sine. Catolicismul recunoaşte astăzi 
justeţea reproşurilor făcute atunci de reformatori. Dar el consideră, de 
asemenea, că obiecţiile lor s-au radicalizat prea mult şi că, prin corectarea 
deviaţiilor, încrederea în factorul uman pe care o mărturiseşte catolicismul este 
una dintre dimensiunile mesajului evanghelic. 

Totuşi, la prima vedere, protestantismul pare „mai uman” decât cato¬ 
licismul. Paradoxul acesta este generat de o înţelegere greşită a datelor. Ceea 
ce se înţelege atunci când se vorbeşte despre caracterul „mai uman" al comu¬ 
nităţilor protestante este de ordin empiric, este apropierea vieţii Bisericii de 
viaţa reală a credincioşilor: mai puţine aparate ecleziastice greoaie, mai puţine 
reglementări disciplinare (nu există obligativitatea celibatului pentru preoţi), 
o mai mare încredere acordată fie corpului eclezial în conducerea vieţii Bisericii, 
fie fiecărui credincios în a-şi conduce propria viaţă. 

Dar acest stil de viaţă al comunităţilor nu împiedică protestantismul ca, 
bazându-se numai pe Dumnezeu într-un mod mai radical, să relativizeze mai 
mult lucrarea umană. Mentalitatea catolică, dimpotrivă, crede mai mult (şi 
adesea mai mult chiar decât ar cere-o tradiţia sa autentică!) în miza vieţii ome¬ 
neşti, în posibilităţile şi în responsabilităţile date oamenilor înşişi de Dumnezeu. 

Această orientare încrezătoare, optimistă se traduce în diferite domenii 
creştine. Vom încerca să o precizăm prin intermediul a trei aspecte. 

Păcatul şi iertarea. Una dintre marile controverse care au marcat Biserica 
încă din primele secole, pentru care figura-cheie o reprezintă Sfântul Augustin, 
se referă la acordul între caracterul gratuit („binevoitor") al darurilor lui 
Dumnezeu pentru oameni şi consistenţa vieţii omului - libertatea lui şi even¬ 
tualele lui merite în faţa lui Dumnezeu. 

Problema nu este pusă în raport cu un om teoretic, ci în cadrul pe care îl 
constituie situaţia istorică a omenirii. Această omenire reală, istorică este aceea 
marcată de rău, de păcat şi de moarte. Problema se pune pentru omul care s-a 

născut şi care trăieşte în această articulare: este el, prin sine însuşi, „bun la 
ceva“? Desigur, e o problemă teologică, dar cu rezonanţe filozofice, afective, 
spirituale foarte adânci. 

Gândirea teologică, marcată de controverse grave de-a lungul secolelor, a 
oscilat în mod constant între două poziţii extreme. Una care este tentată să 
nege, sau care neagă, orice valoare omului născut din omenirea „păcătoasă 11 
şi alta care, minimalizând miza păcatului, prezintă omul, faţă de Dumnezeu, 
ca pe un partener cu drepturi depline. 

Credinţa populară a Evului Mediu readusese creştinismul concret la o 
religie în care omul caută să merite bunăvoinţa lui Dumnezeu prin „lucrări" 
diferite; faţă de această situaţie, Reforma revendicase întoarcerea la Evanghelie: 
mântuirea numai prin binecuvântare. Biserica Catolică spune că această 
afirmaţie este compatibilă cu o viziune mai pozitivă a posibilităţilor pe care, 
cu siguranţă, le dă omului bunăvoinţa lui Dumnezeu. 

Pentru a caracteriza Biserica Catolică trebuie să discernem ce este mai 
reprezentativ la ea, într-un evantai de poziţii destul de diversificate, care merg 
de la poziţiile oficiale - cele mai solemne, conciliile, sau cele mai curente - 
până la lucrările teologilor şi la mentalitatea generală a credincioşilor (ex¬ 
cluzând ceea ce reprezintă clar derivele, precum şi unele exagerări ale practicilor 
de preacucernicie). In spiritul acesta, se poate fără îndoială vorbi despre un 
consens al comuniunii catolice asupra următoarelor afirmaţii: 

- păcatul, falsificând chipul lui Dumnezeu în om, nu l-a distrus complet; 
rănindu-i libertatea, nu i-a luat-o complet; 

- afirmarea gratuităţii mântuirii nu împiedică discutarea meritelor omului, 
fiind înţeles faptul că acţiunile bune pe care le poate face omul sunt ele însele 
fruct al binecuvântării; este într-un fel ideea unei gratuităţi de gradul doi, 
Dumnezeu dând omului capacitatea de a merita; 

- opera oamenilor - credincioşi sau nu — contribuie la edificarea împărăţiei 
lui Dumnezeu în măsura în care este conformă cu planul lui Dumnezeu aşa 
cum este explicat în Evanghelie; 

- introdusă, după moarte, în împărăţia lui Dumnezeu, persoana umană 
accede la deplina dimensiune a umanităţii sale şi fructele Duhului Sfânt sunt 
pe deplin rodnice în ea. 

Această ultimă afirmaţie stă la baza a ceea ce se numeşte impropriu „cultul 
sfinţilor", deoarece cuvântul „cult" ar trebui să fie rezervat lui Dumnezeu. Ceea 
ce se exprimă astfel este comuniunea între cei care trăiesc în lumea aceasta şi 
cei pe care Dumnezeu i-a primit în împărăţia lui. Comuniunea deci dragoste 
reciprocă şi roditoare între ei şi noi. 

Comuniunea cu cei pe care Dumnezeu i-a îndreptat şi sanctificat, în special 
cu Maria, „Mama lui Dumnezeu", ocupă un loc important în viaţa Bisericilor 

Ortodoxă şi Catolică. Această convingere a dat şi dă încă de multe ori loc unor 
abuzuri şi deformări. în adevăratul ei sens, ea este însă una dintre expresiile cele 
mai puternice ale nădejdii creştine şi a ceea ce am numit „antropologie optimistă". 

Venirea împărăţiei lui Dumnezeu în lume. „Acolo unde este bunătate şi 
iubire, acolo este Dumnezeu": acest cântec al Liturghiei nu este un text doc¬ 
trinar, dar reflectă cât se poate de bine un curent de gândire familiar catoli¬ 
cismului: Dumnezeu nu este străin de ceea ce oamenii trăiesc după învăţătura 
Evangheliei. Explicaţia este că nu poate să existe iubire decât aceea infuzată în 
inima omului de Duhul Sfânt al lui Dumnezeu, omul fiind credincios sau nu. 

Acest mod de a gândi determină convingerea că acolo unde se construieşte 
o societate frăţească, acolo unde sunt combătute nedreptăţile, acolo se stabileşte 
împărăţia lui Dumnezeu. Şi de aici până la a afirma că oamenii - credincioşi 
sau „oameni binevoitori" - sunt cei care construiesc împărăţia lui Dumnezeu 
nu mai este decât un pas. Or, formularea aceasta ridică două feluri de obiecţii: 
pe de o parte, ea pare să-i acorde omului puteri nelimitate: „să construiască 
împărăţia lui Dumnezeu", pe de altă parte, ea se izbeşte de cea mai dură 
realitate, moartea. Căci, dacă omul, în mod individual, nu poate pretinde să 
ajungă la viaţă decât prin acest pasaj întunecat al morţii, cu atât mai mult 
opera oamenilor nu poate scăpa de trecerea prin întunecimile iadului. 
Obiecţiile acestea nu elimină totuşi valoarea celor spuse prin unele formulări 
stângace, adică faptul că în ceea ce construieşte societatea sunt prezente, sau 
pot fi, valori care „nu trec". 

„Conciliul îşi propune să judece în lumina Evangheliei valorile cel mai bine 
evaluate de contemporanii noştri [...] aceste valori, în măsura în care au izvorul 
în genul uman, care este un dar al lui Dumnezeu, sunt foarte bune" (Gaudium 
etspes, 11, §2). 

Prezenţa anticipată a valorilor cărora le este promisă veşnicia este sugerată, 
de exemplu, în Sfânta Scriptură, prin aceste cuvinte ale lui Isus: „Cel ce crede 
în Fiul are viaţă veşnică" (Ioan 3, 36), sau ale Sfântului Apostol Pavel: „Dra¬ 
gostea nu cade niciodată" (1 Cor. 13,8). Este vorba de o anticipare a împărăţiei 
lui Dumnezeu în privinţa persoanelor. Putem extinde ideea şi la realităţile 
comunitare? Fără îndoială că este tentaţia catolicilor de a generaliza această 
anticipare cu prea multă uşurinţă la instituţia bisericească sau la unele instituţii 
de solidaritate umană. Convingerea că instituţiile sau structurile pot scăpa de 
moarte ar însemna însă o îndepărtare de raţionamentul Bisericii Catolice, ca 
de altfel al tuturor bisericilor; dar dragostea reciprocă, pentru manifestarea 
căreia aceste instituţii constituie doar o provocare sau formează doar cadrul, 
aparţine acestei anticipări a împărăţiei lui Dumnezeu. 

Acestea nu sunt formulări dogmatice precise. în dinamismul lor şi în ciuda 
aspectului lor destul de vag, ele exprimă o componentă importantă a culturii 
„teologico-spirituale" care caracterizează catolicismul: împărăţia lui Dumnezeu 
„deja şi nu încă", expresie foarte semnificativă pentru viziunea catolică asupra 
raportului dintre astăzi şi desăvârşirea escatologică. în perspectiva aceasta se 
înscrie concepţia catolică a trupului Bisericii. 

Consistenţa Bisericii. Vorbind aici despre Biserică, nu înţelegem aparatul 
bisericesc ca atare, ci comunitatea organică a credincioşilor: persoanele şi insti¬ 
tuţiile. Nu înţelegem doar Biserica Catolică, ci Trupul, parţial distrus, dar Trup 
care trăieşte totuşi, pe care îl formează toţi cei care cred în Isus Hristos. 

Ce crede deci Biserica Catolică Romană despre Biserica universală? Con¬ 
vingerea ei este că Biserica are un rol „statornic" în împlinirea mântuirii, un rol 
care nu se reduce la a pregăti cadrul în care ar acţiona numai Dumnezeu, ci care 
să aibă o importanţă reală în realizarea planului lui Dumnezeu. Consistenţa 
aceasta se manifestă în perceperea cu fidelitate a mesajului Evangheliei şi în creş¬ 
terea Trupului lui Hristos, pe care Biserica îl „hrăneşte" permiţând unor noi 
membri să se integreze în el. în aceste două domenii, Biserica nu are eficienţă 
prin ea însăşi; ea este rodul prezenţei Duhului Sfânt în ea. 

Perceperea Sfintei Scripturi: am văzut cum au fost elaborate cărţile pe care 
toate confesiunile le consideră o expresie a mesajului creştin şi care a fost partea 
„umană" a acestei munci de elaborare. Textele acestea cer să fie interpretate 
nu numai ca o necesitate pentru orice Scriptură, ci în special ţinând cont de 
genurile literare ale cărţilor biblice, narative, inserate în viaţă, defel teoretice. 

Convingerea catolică cu privire la mai multe dintre cuvintele lui Isus şi la 
atitudinea primelor comunităţi creştine este aceea că asistenţa acordată de 
Duhul Sfânt Bisericii îi dă siguranţa că rămâne, de-a lungul secolelor, cre¬ 
dincioasă esenţei mesajului care îi este încredinţat. Aceasta nu înseamnă că 
Biserica ar fi la adăpost de orice eroare în gândire sau acţiune, ci că ea nu va 
răstălmăci niciodată în sensurile ei profunde Evanghelia pe care o transmite. 
Această supunere faţă de Evanghelie nu poate fi o supunere cuvânt cu cuvânt, 
ci Evanghelia invită Biserica să elaboreze sisteme interpretative, exprimând-o 
în situaţiile culturale ale fiecărui loc şi ale ficărei epoci. 

„Trupul lui Hristos": expresia aceasta, folosită în Noul Testament pentru 
a desemna Biserica, afirmă că este vorba de o comunitate unită prin nişte 
legături vitale. Hristos cel viu este primul membru al acestei comunităţi, capul 
trupului. Ceilalţi membri sunt cei care, prin credinţa lor, şi-au legat destinul 
de acela al lui Hristos. 

Imaginea aceasta puternică a Trupului lui Hristos desemnează oare Biserica 
concretă, istorică, sau Biserica obiect al speranţei în desăvârşirea finală a pla¬ 
nului lui Dumnezeu? Pentru catolicism Biserica istorică este în acelaşi timp 
chip şi prezenţă a trupului lui Hristos, prezenţă incoativă, dar reală. Ea este 
trupul lui Hristos „deja şi nu încă“, ideea aceasta este ilustrată prin locul pe 
care îl ocupă sfintele taine în practica catolică şi, după o expresie destul de 
obişnuită, prin ideea că Biserica este ea însăşi „tainică". 

Cuvântul „taină", în sensul propriu, desemnează riturile liturgice. Cele două 
taine principale - recunoscute şi desemnate ca atare de toate confesiunile 
creştine - sunt botezul şi euharistia. In aceste ritualuri darul lui Dumnezeu 
este declarat şi, totodată, primit în mod real. Botezul semnifică faptul că 
Dumnezeu îi oferă credinciosului darul de a fi asociat la moartea şi învierea 
lui Hristos: acela care, în credinţa exprimată prin tot ceea ce face, răspunde la 
acest dar al lui Dumnezeu are încredere în faptul că ea se realizează în el. în 
acelaşi fel, euharistia semnifică faptul că acei credincioşi care se împărtăşesc cu 
„masa Domnului" se alătură Paştelui său şi sunt mădulare ale Trupului lui. 

Tradiţia catolică insistă asupra realităţii acestei împărtăşiri a darului lui 
Dumnezeu, cu riscul de a lăsa practica sfintelor taine să devină o atitudine mai 
mult sau mai puţin magică. S-a văzut cum catolicismul şi protestantismul au 
tentaţia de a maximiza sau minimaliza realismul sfintelor taine. 

în ultimele decenii, în mediul catolic a câştigat autoritate ideea sacramen- 
talităţii Bisericii, sfintele taine reprezentând expresia ei cea mai evidentă. Prin 
aceasta se spun două lucruri: că Biserica, prin toată viaţa ei, prin cuvinte şi 
lucrări (înţelegem cuvinte şi lucrări ale creştinilor, nu numai structuri), are 
vocaţia să exprime chemarea lui Dumnezeu şi să fie o imagine a împărăţiei lui 
Dumnezeu; că ceea ce ea prefigurează este parţial prezent: Trupul lui Hristos 
tot mai vast, împărăţia lui Dumnezeu care va să vină. Din nou acel „deja şi 
nu încă" asupra căruia am insistat mai înainte. 

O structură a Bisericii care garantează 
păstrarea celor dintru început 

Aceasta este a doua caracteristică specifică a catolicismului printre con¬ 
fesiunile creştine, alături de antropologia „încrezătoare". 

în structura Bisericii, trebuie să distingem un eşalon local - comunităţile 
creştine şi funcţiile diferite ale clerului care le animă - şi vasta organizare mon¬ 
dială, foarte bine structurată astăzi în jurul episcopului Romei. 

Structura locală. Structura funcţiilor bisericeşti locale este conformă, în esenţă, 
tradiţiilor care, fără a data de la primele comunităţi creştine, sunt totuşi foarte 

primitive. Aceste tradiţii sunt comune ortodoxiei şi catolicismului şi, parţial, 
protestantismului. 

Să le discutăm pe scurt. Structura fundamentală rezultă din articulaţia 
organică între comunitatea locală şi acela care este, am putea spune, primul 
responsabil, având sarcina să răspundă de viaţa comunităţii şi de adevăratul ei 
caracter creştin. 

Funcţia acestui responsabil este desemnată prin mai mulţi termeni. 
Termenul cel mai conform cu Evanghelia este acela de „pastor 11 , termenul 
reţinut de tradiţie este acela de „episcop 11 , care s-ar putea traduce prin „supra¬ 
veghetor 11 sau, şi mai bine, „acela care veghează asupra comunităţii 11 . Cuvântul 
acesta, „episcop 11 , a evoluat în funcţie de limbi şi a dat în franceză Jveque“. 
Episcopul nu este deasupra comunităţii, el este primul dintre membrii ei, 
comunitatea neputând să se constituie deplin ca o celulă a Bisericii decât sub 
conducerea episcopului său. Articulaţia organică între comunitate şi pastor 
este o caracteristică majoră a ecleziologiei tradiţionale. Dar, în realitate, de 
multe ori acest echilibru este distrus. 

Oricare ar fi mărimea şi importanţa sa umană, niciodată o comunitate 
creştină nu a putut avea pretenţia să existe în izolare. Ea trebuie să aibă 
conştiinţa că nu se poate constitui decât în legătură cu alte comunităţi, în 
„comuniune 11 cu ele. Existenţa acestei legături este evidentă, chiar de la în¬ 
ceputuri, date fiind distanţele geografice. Stau mărturie în acest sens călătoriile 
apostolice şi mesajele adresate de la o comunitate la alta în perioada de început, 
totul fiind relatat în Faptele Sfinţilor Apostoli. 

Episcopul este însărcinat îndeosebi cu menţinerea legăturii între comunitatea 
sa şi celelalte. Fiecare comunitate este recunoscută de Biserica universală prin 
faptul că episcopul ei - chiar şi atunci când e ales în interiorul comunităţii - este 
recunoscut de episcopii din comunităţile învecinate. 

Ingreunarea comunităţilor creştine şi, în acelaşi timp, grija faţă de pericolul 
de a fi risipite au făcut ca funcţia episcopului să fie împărţită cu nişte delegaţi, 
care se numesc „presbiteri 11 , cuvânt însemnând „bătrâni 11 . Printr-o confuzie 
progresivă şi regretabilă, cuvântul „presbiter 11 , sub forma populară de „preot 11 , 
s-a încărcat cu o conotaţie sacerdotală, amintind de Vechiul Testament sau de 
religiile păgâne, conotaţie pe care nu o avea la început. Or, alunecarea aceasta 
este o derivă de pe urma căreia continuăm să suferim. Revoluţia evanghelică în 
acest domeniu a fost, intr-adevăr, de a pune capăt sacerdoţiului aşa cum este el 
înţeles în general de istoria religiilor. După Noul Testament, unul singur poate 
fi „sacerdot 11 , şi acela este Hristos, în sensul că realizează, prin jertfirea vieţii 
sale, ceea ce pe ceilalţi sacerdoţi îi duce la eşecul în sacrificiile rituale, ceea ce 
nu reuşiseră „preoţii vechiului Legământ 11 : restabilirea comuniunii între Dum¬ 
nezeu şi oameni. Noul Testament spune, de asemenea, că întregul popor creştin 

poate fi numit sacerdotal, în sensul că participă la trecerea care a fost Pastele 
lui Hristos: de la moarte la viaţă, de la situaţia de ruptură la aceea de comuniune. 
Slujitorii Bisericii, episcopi sau preoţi, sunt deci în serviciul acestui sacerdoţiu 
comun: nu îl deţin propriu-zis. 

Atunci când Biserica a obţinut în fapt un statut public, în special odată cu 
împăratul Constantin, structurile funcţiei ecleziale s-au îmbogăţit cu carac¬ 
teristici sociale, făcând din aceşti slujitori, la diferite niveluri, persoane impor¬ 
tante ale societăţii civile. A fost cazul episcopilor. Aşa că este adesea greu - 
studiind Biserica de astăzi şi mai ales amintindu-ne istoria ei - să distingem 
între ceea ce, în înfăţişarea episcopilor şi a preoţilor, aparţine realmente struc¬ 
turii bisericeşti şi ceea ce este doar un epifenomen social. 

Să amintim, în sfârşit, cele două caracteristici pe care toate confesiunile creş¬ 
tine le consideră fundamentale şi care sunt prezente în crezul comun: Biserica 
trebuie să fie „apostolică" şi „catolică" (în sensul teologic al ultimului cuvânt). 
Apostolicitate şi catolicitate înseamnă că întreaga comunitate a Bisericii îşi are 
originea în mărturia apostolilor, altfel spus, că nu şi-a dat ea însăşi o Evanghelie, 
ci a primit-o în mod obiectiv şi că doar în comuniune cu celelalte comunităţi 
contemporane ea asigură şi verifică autenticitatea evanghelică a doctrinei şi a 
vieţii sale. Comunităţile însele au de trăit apostolicitatea şi catolicitatea, dar 
episcopii sunt în fond cei care garantează lucrul acesta. Ei transmit, prin 
„vigilenţa" care reprezintă de fapt responsabilitatea lor proprie, recunoaşterea 
reciprocă a păstrării celor dintru început. 

Catolicii şi ortodocşii au căzut de acord aproape în totalitate asupra sensului 
acestor structuri. Bisericile născute din Reformă s-au depărtat parţial de el: în 
ochii catolicilor, acestea minimalizează importanţa obiectivităţii istorice asi¬ 
gurate de structuri - dar este limpede că, într-o oarecare măsură, tendinţa 
aceasta a protestantismului este o reacţie la distorsiunile din Biserica Catolică, 
care, dimpotrivă, minimalizează rolul comunităţilor, al poporului creştin în 
constituirea vieţii reale a Bisericii. La limită, am putea spune că o caricatură a 
protestantismului este o Biserică destructurată expusă factorului subiectiv şi 
că o caricatură a Bisericii Catolice este o structură fără oameni, adică un schelet 
neîmbrăcat în carne. 

Structura universală. Dacă structurile despre care am vorbit sunt comune 
catolicismului şi ortodoxiei şi, până la un anumit punct, şi protestantismului, 
altfel se prezintă situaţia cu structura Bisericii la nivel mondial. 

Biserica Ortodoxă se structurează după ceea ce se numeşte „ecleziologia 
comuniunii": bisericile locale (în termeni administrativi, diecezele ) se adună 
prin intermediul episcopilor lor, pentru a verifica şi a-şi asuma comuniunea. 
Unii episcopi iau asupra lor responsabilitatea de conducere sau de coordonare 

a unei regiuni (arhiepiscopi, mitropoliţi, mitropoliţi primaţi etc.), alţii, sub 
numele de patriarhi, îşi asumă o responsabilitate mult mai mare. Aceste res¬ 
ponsabilităţi nu sunt propriu-zis învestite cu autoritate. 

In primele secole ale creştinătăţii, în funcţie de clivajele civile, au apărut 
destul de repede două tronuri patriarhale deosebit de venerabile şi de venerate: 
Roma şi Constantinopol, întâietatea fiind recunoscută episcopului Romei, 
patriarh al Apusului. Evoluţia catolicismului, în special în cursul celui de-al 
doilea mileniu, a urmat o linie constantă, în ciuda urcuşurilor şi coborâşurilor. 
Puterea patriarhului Occidentului a crescut: funcţiei de veghetor în serviciul 
comuniunii bisericilor locale i s-a substituit încetul cu încetul o funcţie de 
autoritate directă asupra acestor biserici; altfel spus, puterea a fost din ce în ce 
mai centralizată. Ea s-a extins şi din punct de vedere geografic pentru că, după 
cucerirea Americii, o foarte mare parte a dezvoltării misionare a pus sub toiagul 
patriarhului Occidentului cvasitotalitatea comunităţilor catolice din lumea 
întreagă, cu excepţia acelora, relativ puţin numeroase, care depind de patriarhii 
catolici din Orientul Apropiat. 

Ar trebui să situăm aici chestiunea bisericilor legate de Roma din teritoriile 
în mod tradiţional ortodoxe (bisericile ,,unite“) şi extinderea ortodoxiei în ţările 
occidentale, în special în Statele Unite şi în Franţa. Independent de problemele 
umane dificile care sunt în joc, această dublă osmoză demonstrează că distincţia 
dintre jurisdicţiile bisericeşti nu mai poate fi astăzi numai geografică. 

Ceea ce spuneam mai înainte ar părea să sugereze că lumea creştină se 
limitează la bisericile catolică şi ortodoxă, împărţindu-şi între ele Apusul şi 
Răsăritul. Prezenţa bisericilor născute în urma Reformei ne obligă să ne gân¬ 
dim, având aceste date noi, la problema unei structurări interconfesionale şi 
a unui „ministeriu al comuniunii universale". Aici găsim de altfel sensul pro¬ 
fund al cuvântului „catolicitate", care exprimă nu o universalitate materială, 
ci omniprezenţa Duhului Sfânt. 

Cea mai mare parte a bisericilor necatolice sunt membre ale Consiliului 
Ecumenic al Bisericilor. Cu toate că acest Consiliu nu se vrea biserică, el a 
devenit de fapt - într-o manieră foarte pozitivă - partenerul Bisericii Catolice 
în dialogurile ecumenice vizând puneri de acord pe toate planurile. 

Recent, Biserica Catolică a refuzat să devină membră a Consiliului Ecu¬ 
menic. Cu toate acestea, ezitările care au precedat această luare de poziţie (o 
comisie lucrase mai mulţi ani asupra acestei eventualităţi) demonstrează că 
problema nu este în mod obligatoriu închisă. Centralizarea internă a Bisericii 
Catolice şi mişcarea ei de recul faţă de ideea de a intra într-o structură mai 
vastă decât ea demonstrează tentaţia inerentă faţă de enorma structură de la 
Roma: confundarea catolicităţii cu centralizarea. La Conciliul Vatican II s-a 
creat impresia că Biserica Catolică ar face o cotitură în sensul întoarcerii la o 

ecleziologie de comuniune, începând să-şi limiteze aspectul centralizator. In 
fapt, după treizeci de ani, ne putem întreba dacă această schimbare a orientării 
este cu adevărat reală. 


CONCILIUL DIN SECOLUL XX SI VIITORUL 

J 

Conciliul Vatican II 

Al doilea Conciliu de la Vatican a avut loc la cincisprezece ani de la sfârşitul 
celui de-al Doilea Război Mondial. Neaşteptat şi totuşi pregătit inconştient 
de o mare parte a Bisericii, a fost un eveniment capital. Importanţa lui rămâne 
totuşi indecisă sau cel puţin fragilă, astfel încât în momentul actual, când sunt 
scrise aceste rânduri, ne putem întreba dacă Vatican II reprezintă o paranteză 
închisă sau un nou punct de plecare care nu a fost încă aplicat. 

Să amintim că un conciliu care se numeşte „ecumenic 1 reprezintă reunirea 
plenară a episcopilor din lumea întreagă. După tradiţie, ortodoxă ca şi catolică, 
acesta este instanţa supremă a discernerii şi a formulării a „ceea ce crede 
Biserica". Dar conciliile de la Trento şi de la Vatican au fost limitate la episcopii 
care sunt legaţi de scaunul de la Roma, ceea ce a alterat ecumenicitatea lor - 
papa Paul VI a sugerat de altfel ca termenul „ecumenic" să fie păstrat doar 
pentru primele şapte sinoade, anterioare rupturii cu Răsăritul, iar pentru 
momentul actual să se vorbească doar despre „concilii generale" i Totuşi, pre¬ 
zenţa la Vatican II a unor invitaţi — „observatorii" bisericilor ortodoxă şi 
protestantă - a constituit un gest simbolic de fraternitate interconfesională şi a 
avut influenţă asupra ţinutei acestui conciliu, căci, în afara unor şedinţe formale, 
schimburile de păreri între persoanele care s-au reunit timp de mai multe luni 
în şir în patru runde au atribuit un rol real invitaţilor necatolici. 

Conciliul acesta era neaşteptat pentru că teoretizarea, dezvoltată în secolul 
precedent, referitoare la puterea cvasiabsolută a papei, sugera că astfel de concilii 
aparţineau unei epoci depăşite, fiind inutile de acum înainte. Dar acest conciliu 
a fost, de asemenea, inconştient pregătit în profunzime, pentru că atât teologii, 
cât şi pastorii, precum şi o mare parte dinamică a poporului creştin puneau 
întrebări tot mai precise care evidenţiau necesitatea unor reforme. Unele 
întrebări, de altfel, suscitaseră iniţiative reale - de multe ori sancţionate cu 
severitate de autorităţi - anticipând reformele pe care avea să le adopte conciliul. 

Aceste probleme apăreau în special în trei sectoare, toate trei în sensul de 
a se lua în consideraţie factorul de „modernizare". Cele trei componente vi¬ 
zibile dăduseră naştere unor mişcări în gândire, care apăreau din diverse părţi 
şi care determinau iniţiative practice alături de aprofundări teoretice: 

- „mişcarea biblică", beneficiind de experienţa unei exegeze critice, pe 
care autoritatea romană sfârşise prin a o admite mai mult sau mai puţin; 

- „mişcarea liturgică", născută dintr-un climat nou care trezea multora 
dorinţa de a înţelege ceremoniile şi de a participa la ele; mişcare încurajată de 
lucrările istorice care arătau că liturghia a evoluat mereu, de la începuturi până 
la o formă fixă anormală în ultimele secole; 

- „mişcarea ecumenică", exprimând voinţa comună pentru numeroşi 
creştini care aparţineau diferitelor confesiuni creştine de a pregăti şi de a con¬ 
tribui la realizarea unităţii Bisericii universale. Această aspiraţie, foarte puternică 
la un număr restrâns de creştini, privită cel mai adesea cu neîncredere de către 
autorităţi, a căpătat încetul cu încetul o forţă profundă. 

Aceste trei mişcări erau înglobate într-o dinamică mai vastă, într-o mutaţie 
mai profundă. Impactul cu lumea şi cultura modernă genera confruntări, în 
gândirea credincioşilor, atât pentru ei înşişi, cât şi din dorinţa „misionară" 
de a mărturisi Evanghelia într-o lume tot mai străină de Biserică. Această 
dinamică s-a manifestat, chiar înainte de cel de-al Doilea Război Mondial, 
printre altele, prin asumarea unor responsabilităţi de către laici, în special în 
ansamblul mişcărilor numite Acţiunea catolică. O mişcare precum JOC [Jeu- 
nesse ouvriere chretienne, Tinerimea muncitoare creştină) constituia exemplul 
unui nou aspect al Bisericii care se pregătea. 

Independent de aceste mişcări, dinamica globală era semn că, în interiorul 
ei, Biserica nu mai voia să fie Biserica închisă în ea, înconjurată de un zid pro¬ 
tector, străină faţă de celelalte biserici creştine şi de mişcările sociale. 

In anul 1959, papa Ioan XXIII, recent ales, anunţă calm convocarea unui 
conciliu ecumenic. Ioan XXIII fusese ales în ciuda vârstei sale (sau datorită ei?), 
alegătorii nehotărâţi găsind în el, cum se spunea pe vremea aceea, un „papă 
de tranziţie". Or, el a luat o iniţiativă neaşteptată, declarând că Biserica avea 
nevoie de un aggiornamento, cum i-a spus el, adică de o aducere la zi. 

Pentru a organiza acest conciliu a fost nevoie de trei ani de pregătiri, din 
1962 până în 1965. Intre timp, Ioan XXIII a murit şi succesorul lui, Paul VI, 
a reluat ferm acest proiect şi astfel conciliul a fost realizat. 

Evenimentul conciliar nu ar putea fi redus la textele solemne promulgate. 
Au existat, desigur, texte votate, ca şi discuţii care au dat naştere formulării lor, 
discuţii care reprezintă una dintre cheile de interpretare a acestor texte. A fost, 
de asemenea, influenţa de care se bucura un mare număr de personalităţi, în 
primul rând papa Ioan XXIII, dar şi câţiva prelaţi, precum Framţois Lienard 
sau patriarhul unit Maximos IV, şi unii dintre teologii a căror gândire contri¬ 
buise la această maturizare subterană pregătitoare a conciliului. A fost, în 
sfârşit, o fierbere în rândul poporului creştin, până la cele mai largi pături ale 
societăţii civile, surprinse şi interesate de schimbarea la faţă a Bisericii. 

Conciliul Vatican II nu poate fi deci redus cum trebuie la textele votate pe 
care le-a produs. Intr-adevăr, lucrarea conciliară nu a putut fi pe măsura am- 
plorii şi profunzimii problemelor cu care se confrunta şi pe care, în parte, le 

stârnea din conştiinţa confuză încă a Bisericii. In afară de aceasta, textele suferă 
de pe urma diverselor compromisuri la care au dus puternicele reticenţe ale 
unei minorităţi opozante, ca şi de pe urma atitudinilor timide ale unei părţi 
a episcopatului. Mai mult decât textele, fără nici o îndoială, evenimentul 
Vatican II în sine va marca istoria. 

Vom nota totuşi unele luări de poziţie însemnate reprezentând o profundă 
mutaţie: declaraţia asupra libertăţii religioase (pe când pentru Vatican I numai 
adevărul, adică adevărul catolic, are drepturi), recunoaşterea (desigur, timidă) 
a unei autenticităţi creştine Bisericilor necatolice, recunoaşterea răspunderii 
laicilor în viaţa Bisericii, vocaţia creştinilor de a participa la responsabilităţile 
comunităţii umane străduindu-se să discearnă valorile care rodesc în sânul ei 
şi să contribuie la promovarea lor, în sfârşit, decizia concretă a reformei litur¬ 
gice (ceea ce a frapat cel mai mult, căci era ceva vizibil), odată cu trecerea la 
limbile naţionale în locul limbii latine. 

După părerea observatorilor externi, sociologi, istorici, politologi, Vatican 
II a fost un eveniment important: faptul că un aparat mondial atât de greoi a 
putut, într-un timp destul de scurt, să se pună în discuţie atât de deschis nu 
avea echivalent în istorie. Rapiditatea aceasta explică poate caracterul ambiguu 
a ceea ce a rezultat la treizeci de ani de la conciliu. 

Perioada de după conciliu. Din 1965 are loc ceea ce în limbaj teologic se 
numeşte „luarea în primire" a conciliului. Este vorba aici despre consensul 
acordat - sau refuzat - afirmaţiilor de tip doctrinar şi, în acelaşi timp, de 
punerea în aplicare a deciziilor pastorale, cele două domenii fiind de altfel 
puternic întrepătrunse. Această „luare în primire" este opera întregului corp 
eclezial. Ierarhia, instituţiile, teologii, pastorii joacă un rol aici, dar, în final, 
poporul creştin, prin viaţa lui, exprimă ceea ce a „primit" cu adevărat, ceea ce 
a refuzat sau a lăsat deoparte. Pentru aceasta trebuie să treacă mai mult timp 
decât s-a scurs până acum. 

Această primă perioadă a receptării Conciliului Vatican II a coincis cu o 
serie de crize ale societăţii, de la contestarea simbolizată de mai ’68 pentru 
Franţa până la căderea Imperiului Sovietic, trecând prin crizele economice şi 
paradoxul exploziei culturale chiar în momentul în care tehnicile se uni¬ 
versalizau. Temerile generate de crizele societăţii au dat apă la moară acelora 
care, în Biserica Catolică, au încă nostalgia Bisericii de dinainte de Vatican II, 
uitând de altfel că tocmai deschiderea culturală favorizată de conciliu poate 
permite înfruntarea în spirit evanghelic a sfidării lumii contemporane. 

„Afacerea Lefebvre" a fost, desigur, cea mai vizibilă opoziţie la conciliu. 
Acest prelat şi credincioşii lui au rupt cu Biserica Catolică, creând astfel o co¬ 
munitate schismatică, deoarece era „mai catolică decât papa". Severitatea, de 

altfel tardivă, a Romei în privinţa lor pare de multe ori să servească de alibi 
pentru a favoriza tendinţe asemănătoare, dar care nu au, în refuzul lor voalat 
faţă de Vatican II, aceeaşi pompă pe care a stârnit-o Lefebvre (sau care au abi¬ 
litatea de a se feri de aşa ceva). „Luarea în primire" a Conciliului Vatican II 
nu s-a desăvârşit încă. Este greu de apreciat ceea ce s-a întâmplat până acum 
şi mai greu ceea ce va fi în anii sau în deceniile următoare. 

De câţiva ani încoace se observă o evoluţie paradoxală. Pe de o parte, papa 
Ioan Paul II, prin puternica sa personalitate şi situaţia sa diplomatică şi me- 
diatică de şef de stat, susţine peste tot în lume eforturile în favoarea drepturilor 
omului şi a dreptăţii pe linia care a fost a Conciliului Vatican II. Pe de altă 
parte, în ce priveşte viaţa Bisericii, organismele romane nu numai că frânează 
evoluţiile care ar părea fructul normal al conciliului, dar operează chiar unele 
acţiuni regresive. Se constată acest fapt, de exemplu, referitor la reechilibrarea 
dorită de Vatican II între centralismul roman şi responsabilitatea episcopatelor 
locale, în domenii precum teologia, în special teologia morală, sau chiar în 
maniera de tratare a relaţiilor ecumenice. Nu este mai puţin adevărat că am¬ 
ploarea problemelor ridicate la conciliu şi forţa unui anumit număr de orientări 
decise atunci fac mai degrabă improbabilă, în „viziunea umană", o adevărată 
răsturnare a dinamicii conciliare, indiferent de obstacolele ce-i vor sta în cale. 

BISERICA ORTODOXĂ 

de Olivier Clement 


Biserica Ortodoxă este una dintre cele trei expresii majore ale creş¬ 
tinismului. Continuitatea ei cu Biserica primului mileniu este pregnantă; 
simbolurile acesteia şi învăţătura de credinţă, ca şi scrierile Părinţilor, rămân 
punctele ei de referinţă fundamentale. Biserica Ortodoxă numără circa 200 
de milioane de botezaţi, cu care se aseamănă mult cele 50 de milioane de 
ortodocşi necalcedonieni (unitatea de credinţă dintre cele două Biserici a 
fost proclamată în 1989 şi 1990). 

Biserica Ortodoxă se prezintă ca o comuniune de mai multe biserici. Iată 
lista acestora: 

- patriarhia „ecumenică" de Constantinopol, de care depind diaspora greacă, 
arhiepiscopia de origine rusă a Europei Occidentale, Bisericile autonome ale 
Finlandei şi Cretei (alegerea primatului unei biserici autonome trebuie să fie 
confirmată de Biserica-mamă, în cazul de faţă, Constantinopol); 

-patriarhiile „apostolice": de Alexandria, de care depind comunităţile negre, 
care se găsesc mai ales în Kenya, în Uganda şi în Zair şi care au apărut mai 
întâi spontan, apoi în urma activităţilor misionare; deAntiohia, de care depinde 
diaspora arabă creştină, şi de Ierusalim-, 

- patriarhia Moscovei, de care depind Biserica autonomă a Japoniei şi 
bisericile din Ucraina, Bielorusia, Letonia, Estonia şi Moldova, care dispun 
de „autonomie internă" 1 ; 

- bisericile naţionale, conduse de patriarhi, ale Serbiei, României şi Bulgariei-, 

- Biserica naţională a Georgiei, condusă de un catholicos (titlu dat altădată 
şefilor bisericilor care se găseau în afara frontierelor de răsărit ale Imperiului 
Bizantin); 

- Bisericile naţionale ale Greciei şi Ciprului, conduse de arhiepiscopi (pen¬ 
tru Grecia, din respect pentru patriarhia ecumenică, de care această biserică a 
depins mult timp); 

1. O Biserică autonomă ca Biserică autocefală trebuie să fie recunoscută de toate 
bisericile ortodoxe. O Biserică dotată cu „autonomie internă" rămâne strâns legată de Bi¬ 
serica ei mamă şi nu are nevoie decât de acordul acesteia. 

- bisericile minoritare ale Albaniei (în plină reconstrucţie), Poloniei , Slovaciei 
şi Americii de Nord , aceasta fiind prima biserică autocefală pur occidentală, a 
fost constituită în anul 1970, de către patriarhia Moscovei, din ortodocşii de 
origine rusă şi ucraineană care s-au răspândit în Lumea Nouă; 

- Biserica ucraineană autocefală şi Biserica autocefală a Macedoniei nu au 
fost recunoscute de nici o altă biserică ortodoxă. Or, autocefalia nu este o 
independenţă, ci o interdependenţă; 

- biserica rusă din afara frontierelor sau biserica sinodală , care încearcă să 
se reimplanteze în Rusia cu numele de Biserica Rusă Liberă, este şi ea într-o 
totală izolare canonică; 

- episcopia catolică-ortodoxă a Franţei , de rit galican (circa 2 000 de cre¬ 
dincioşi), unica tentativă (rămasă embrionară) de „uniatism“ ortodox, este şi 
ea total izolată, iar destinul ei pare nesigur, între profetism şi sectarism. 

Ortodoxia constituie astfel un fel de cruce uriaşă la scară planetară: 

- axa verticală este formată la nord de ortodoxia arabă (circa 5 milioane 
de botezaţi), elenă (circa 12 milioane), latină (română şi „moldavă": circa 
20 de milioane), slavă de sud (circa 22 de milioane), ucraineană (circa 30 de 
milioane), rusă şi bielorusă (circa 100 de milioane); în sud, de comunităţile 
din Africa Neagră (circa 200000). 

- braţul răsăritean reprezintă drumul istoric al misiunii ruse, traversând 
Asia, până la comunităţile dispersate în China, Japonia, Coreea, Alaska şi 
în insulele Aleutine; 

- braţul apusean, de altfel foarte puternic, corespunde fie unor grefe ale 
Bisericii Ruse în Finlanda, Polonia şi Slovacia, fie, în special, marilor migraţii 
din secolul XX de ordin economic (exodul slav şi mediteraneean către „emisfera 
occidentală"), apoi de ordin politic (revoluţiile comuniste, prăbuşirea Greciei 
asiatice, cuceririle israeliene, războiul din Liban). Astfel în Europa Occidentală 
se găsesc mai bine de 1 milion de ortodocşi, dintre care în jur de 200000 în 
Franţa, în America de Nord 4 milioane, în America Latină 3 milioane, în 
Australia circa 1 milion. 

Bisericile ortodoxe necalcedoniene sunt Biserica Armeniei, bisericile siriace, 
Biserica Coptă, cea a Etiopiei şi cea a Indiei de Sud, cu o importantă diasporă 
în Occident. 


SCURTĂ ISTORIE... 

Moştenirea patristică 

Individualizată prin evoluţia proprie a Răsăritului creşfin, Biserica Orto¬ 
doxă, ca şi Biserica Catolică, este conştientă de totala ei continuitate cu Biserica 
din primul mileniu, aceea a martirilor, a Părinţilor şi a celor şapte sinoade 

ecumenice. începând cu Constantin şi cu Teodosie a existat, desigur, riscul 
mare de a confunda împărăţia lui Dumnezeu cu împărăţia Cezarului convertit 
în mod miraculos. Tensiunea profetică înspre acesta din urmă a fost atunci 
apărată de monahism. 

Această experienţă monastică a fost împărtăşită poporului creştin prin 
exemplul, primirea, paternitatea spirituală şi, mai ales, prin elaborarea 
liturghiei numite bizantină. Prin criza din secolul al VlI-lea, care marchează 
în Orient, cu multe invazii, trecerea la civilizaţia proto-bizantină, poeţi teologi 
de renume, în majoritate călugări şi siro-palestinieni, scot la iveală un fluviu 
imnografic în care sensul grecesc al luminii şi al armoniei se uneşte cu sensul 
semit, carnal al lui „Dumnezeu patetic". Simultan, călugării au încercat să-i 
asocieze pe simplii credincioşi la modul lor de viaţă, prin posturi îndelungate 
şi printr-o intensă viaţă liturgică. începând cu secolele al V-lea-al VlI-lea, ca 
să se evite o oarecare „mondenizare" a episcopatului, s-a luat hotărârea ca 
episcopii să fie recrutaţi dintre călugări. Dar preoţii de parohie rămân, în mod 
normal, bărbaţi căsătoriţi. 

Trăsătura bizantină 

Perioada care ţine de la al şaptelea sinod ecumenic până la căderea Con- 
stantinopolului (1453) poate fi numită propriu-zis bizantină. Invaziile 
musulmane în Orientul Apropiat, tensiunea tot mai mare în relaţiile cu Roma 
fac din Constantinopol altera Roma , centrul unei culturi creştine viguroase şi 
creatoare. După criza iconoclasmului, este depăşită ispita cezaro-papismului, 
cel puţin în plan spiritual, în folosul unei concepţii „simfonice" asupra rapor¬ 
turilor dintre stat şi Biserică. împăratul, „egalul apostolilor", a cărui funcţie 
este deci plină de un imens prestigiu religios, are defacto putere de decizie în 
desemnarea patriarhului; însă orice încercare din partea lui de a modifica etica 
sau „dreapta doctrină" (acesta este unul dintre sensurile cuvântului „ortodoxie", 
celălalt fiind acela de „slava cea dreaptă") se izbeşte de rezistenţa unei adevărate 
Biserici mărturisitoare, susţinută de cele mai multe ori de călugări. Structura 
lumii bizantine este, în realitate, „bipolară": în vreme ce universitatea imperială 
transmite o cultură umanistă uneori anticreştină, peninsula Athos devine 
centrul spiritual propriu-zis al ortodoxiei: fiecare ţară ortodoxă întreţine aici 
una sau mai multe mănăstiri care coexistă cu pustnicii şi cu schimnicii, pelerinii 
abundă şi Sfântul Munte, la rândul lui, răspândeşte în întregul univers ortodox 
adevăraţi misionari. 

Această perioadă este caracterizată de trei linii de evoluţie: avântul misiunii, 
separarea dintre Apusul şi Răsăritul creştin, o importantă aprofundare teologică. 

La sfârşitul primului mileniu, misiunea bizantină converteşte lumea răsă¬ 
riteană. Aceasta se alătură astfel unei prezenţe creştine foarte vechi în ţările 

române şi caucaziene. După tradiţia poliglotă a Răsăritului, Sfânta Scriptură 
şi liturghia sunt traduse în limbile populare, de multe ori misionarii fiind aceia 
care dau acestor limbi un alfabet şi o sintaxă. In secolul al IX-lea, discipolii lui 
Metodiu şi Chirii, apostolii slavilor, organizează o puternică vatră de creşti¬ 
nism slav în Bulgaria. In secolul următor, sunt evanghelizaţi sârbii; Kievul şi 
Novgorodul primesc botezul în mod oficial în anul 988, esenţial fiind fap¬ 
tul că, începând cu bulgarii, are loc o difuzare progresivă a culturii „slavone" 
în rândul elitelor. După distrugerea Kievului de către mongoli, în secolul 
al XlII-lea, Biserica ajută poporul rus, împrăştiat şi sălbăticit, să se strângă în 
locurile din nord-estul ţării şi sase unifice în jurul Moscovei. In secolele alXIV-lea 
şi al XV-lea, mişcarea pustnicilor transpune aventura primilor călugări în 
pădurea nordică, amplificată de un Serghie de Radonej până la o vastă lucrare 
socială, culturală şi de pacificare politică. Atunci a fost evanghelizat în pro¬ 
funzime poporul rus. Tot atunci arta icoanei a atins culmea dezvoltării, prin 
Teofan Grecul şi Andrei Rubliov. 

Schisma dintre Apusul şi Răsăritul creştin este în realitate un lung proces de 
îndepărtare care se precizează între secolele al Xl-lea şi al XlII-lea. In anul 1054, 
eşuează o încercare de reapropiere, ceea ce duce la un schimb de anateme între 
un legat pontifical şi un patriarh de Constantinopol. In 1204, la capătul unei 
uri mereu crescânde şi reciproce, vechi de secole (ambiguităţi bizantine la tre¬ 
cerea cruciadelor anterioare, persecuţia creştinilor ortodocşi şi necalcedonieni 
în statele latine din Răsărit), cruciada a patra a dus la jefuirea Constantinopolului 
printr-o profanare frenetică. Papa desemnează cu autoritate un patriarh latin 
şi favorizează latinizarea fragilului imperiu latin constituit atunci. 

Alături de factorii importanţi, dar perimaţi astăzi, ca semnificaţia religioasă 
a imperiului, ortodocşii consideră drept cauze durabile şi propriu-zis teologice 
ale schismei cu Apusul rolul papei în Biserică şi teologia Sfântului Duh. Odată 
cu reforma gregoriană, primatul roman a evoluat către o monarhie tot mai 
pregnantă (proces care nu se va încheia decât în 1870) şi s-a afirmat ca un 
izvor al oricărei puteri, nu doar spirituale, ci şi vremelnice. Răsăritul a rămas 
fidel unei concepţii sinodale a Bisericii, în cadrul unei „simfonii" cu statul. 
Controversa privitoare la „purcederea" Sfântului Duh se învârte în jurul for¬ 
mulei Filioque , căci Occidentul, fără ca vreun sinod ecumenic să fi examinat 
vreodată această problemă, a adăugat formulei ioanice - reluată de către cel 
de-al doilea sinod ecumenic - „Duhul purcede de la Tatăl", cuvintele „şi de 
la Fiul", în latină Filioque. Pentru ortodocşi Filioque compromite „monarhia" 
Tatălui; în afară de aceasta, dependenţa unilaterală a Duhului în raport cu 
Fiul s-ar traduce printr-o dependenţă analoagă a libertăţii profetice după 
Sfântul Duh, în raport cu prezenţa tainică şi ierarhică a lui Hristos. 

Descoperim tot mai mult rodnicia teologică a acestei epoci, care pune accen¬ 
tul pe harul Duhului Sfânt şi deci pe experienţa creştină. Este vorba în special 
de sinteza realizată în secolul al XlV-lea de Sfanţul Grigorie Palamas şi confirmată 
de sinodul reunit la Constantinopol în anul 1351: total inaccesibil în „supra 
esenţa" sa, Dumnezeu cel viu, din iubire pentru oameni, se face participabil 
prin „energiile" sale, prin această lumină necreată care, ţâşnind de la Tatăl, prin 
Fiul, în Duhul Sfânt, a strălucit în Schimbarea la Faţă şi a luminat noaptea 
Paştilor pentru a pătrunde acum în Sfânta Euharistie şi a anticipa Parusia. 

Sinteza palamită a fost susţinută de o readaptare, mai întâi la Muntele 
Athos, a tradiţiei isihaste (din grecescul besyckict. pace, linişte, blândeţea unirii 
cu Dumnezeu); aceasta a dat naştere unei reforme interioare a Bisericii (slujirea 
săracilor, dese împărtăşiri) şi unei importante creaţii culturale: umanismul 
creştin şi spiritualitatea pentru laici ale lui Nicolae Cabasila, reîmprospătarea 
artei icoanei şi a frescei, în care umanul se afirmă fără a se separa de divin, 
începând cu secolul al XlII-lea în Serbia până în secolul alXIV-lea în Rusia, la 
Constantinopol şi în Grecia. Persoana se eliberează, se desfăşoară o renaştere 
transfigurată. Numai că tragediile istorice aveau să înăbuşe totul. 

Din secolul al XV-lea până în secolul alXVII-lea: 

Evul Mediu ortodox 

De la căderea Constantinopolului până la începutul secolului al XVIII-lea, 
se desfăşoară un fel de „Ev Mediu" ortodox. Dominaţia otomană în Balcani, 
relativa izolare şi un anumit arhaism al Rusiei moscovite, toate acestea fac să 
domnească o mentalitate de societate „tradiţională". Creşte tot mai mult ispita 
unui ritualism de-a dreptul magic. Liturghia devine un spectacol sacru, 
iconostasul - acest hotar acoperit cu icoane care separă altarul de naos - se 
hipertrofiază pentru a proteja „Sfânta Sfintelor", la fel, se crede, cu ceea ce se 
întâmpla la Templul din Ierusalim. împărtăşirea, dintr-o teamă cuvioasă, se 
face foarte rar. în acest context, poporul lui Dumnezeu tinde să se confunde 
cu naţionalitatea pe care Biserica o ocroteşte (în Imperiul Otoman) sau o 
exaltă (în Rusia, prin mitul escatologic al „Celei de-a treia Rome"). 

Acest univers ortodox se închide cu atât mai mult cu cât este supus asal¬ 
turilor unui catolicism însufleţit de Contrareformă. în Ucraina, pe atunci 
alipită Poloniei-Lituaniei, prestigiul culturii iezuite, presiunile ciclice ale 
statului, situaţia ambiguă dintre Moscova şi Constantinopol i-au făcut pe 
episcopii ortodocşi să ceară alipirea la Roma, cu condiţia ca ritualul şi 
obiceiurile răsăritene să se menţină, dar capitulând în privinţa primatului 
papal şi a preceptului Filioque : aşa s-a făcut unirea de la Brest din anul 1596. 
Anumite confrerii laice salvează în parte ortodoxia şi biserica ucraineană este 

astfel divizată. în anul 1701, Imperiul Habsburgic creează o aşa-zisă Biserică 
„Unită", în Transilvania, la care până la urmă aderă majoritatea episcopatului 
ortodox local pentru ca în felul acesta să se apere ţărănimea română de 
opresiunea maghiară, sprijinindu-se pe Viena şi pe Roma. Pentru a înăbuşi 
orice rezistenţă, armata austriacă distruge aproape o sută patruzeci de mănăstiri 
trăgând cu tunurile asupra lor. în 1718, în urma unui lung conflict intern 
pentru ocuparea tronului patriarhal, în timpul căruia unii candidaţi au cerut 
ajutorul Romei, unitatea patriarhiei Antiohiei a fost distrusă, creându-se o 
Biserică „Greco-Catolică“. 

în formarea acestor comunităţi „unite", ortodocşii au văzut refuzul ca¬ 
racterului lor eclezial. Problema otrăveşte şi astăzi relaţiile dintre catolicism 
şi ortodoxie. în secolul al XVII-lea, slăbită din punct de vedere intelectual, 
ortodoxia reuşeşte să supravieţuiască datorită continuităţii liturghiei şi spi¬ 
ritualităţii. Multe sinoade (Iaşi, 1642; Moscova, 1666—1667; Betleem, 1672) 
afirmă, între Reformă şi Contrareformă, caracterul sacramental al Bisericii, 
rolul Duhului Sfânt în Sfintele Taine şi pe acela al libertăţii în deschiderea 
către har. Sinodul de la Moscova, la care au participat patriarhii de Antiohia 
şi de Alexandria, a denunţat mesianismul naţional şi ritualismul magic, dar 
cu atâta violenţă, necunoaştere a istoriei, incapacitate de a admite cea mai 
mică diversitate în practica liturgică, încât a provocat schisma — Raskol - 
„bătrânilor-credincioşi" sau „vechilor ritualişti" ruşi. 

Primenirea filocalicâ 

Secolul al XVIII-lea a însemnat o vreme de chinuri mari pentru Biserica 
Ortodoxă. în Rusia, patriarhia este suprimată de Petru cel Mare şi Biserica 
este supusă unui sinod în care puterea reală aparţine unui mare funcţionar 
laic („procurorul general al Sfântului Sinod"). împărătesele „luminate", mai 
ales Ecaterina II, paralizează practica alegerii mănăstirilor şi secularizează 
bunurile Bisericii. Imperiul Otoman, ameninţat de Austria şi de Rusia, devine 
persecutor. Se pregăteşte totuşi o primenire: prin predicarea dreptăţii sociale 
şi prin înmulţirea şcolilor de toate gradele (Sfântul Tihon de Zagorsk în Rusia 
şi Sfântul Cosma în Grecia) şi printr-o afirmare a sevei spirituale (grupuri 
feminine de rugăciune în Rusia, reînnoirea tradiţiei isihaste în Moldova, unde 
se refugiază mari maeştri spirituali ruşi şi ucraineni). 

Reforma interioară izbucneşte la sfârşitul secolului al XVIII-lea. Un grup 
de maeştri spirituali - în special Nicodim Aghioritul şi Macarie Notaras - re¬ 
găsesc sensul comunitar al slujirii, preconizează deasa împărtăşanie, dezvoltă 
o întreagă pedagogie a credinţei. Nicodim traduce mai mulţi autori spirituali 
ai Apusului, în special Exerciţiile ignaţiene, şi redescoperă marea sinteză 

teologică şi mistică a Evului Mediu bizantin. Opera sa majoră este Filocalia , cinci 
volume in-folio publicate în anul 1782. Filocalia - „Iubirea frumuseţii" o 
imensă culegere de tratate teologice, ascetice şi mistice (dimensiuni care în 
Răsărit nu pot fi separate), îi cheamă pe călugări, dar şi pe laici, la „rugăciunea 
inimii", „invocarea Numelui", pentru a simţi lumina şi viaţa care radiază din 
Hristos cel înviat. 

Paisie Velicikovski, un stareţ ucrainean stabilit în Moldova, organizează, 
folosind metodele erudiţiei occidentale, o vastă muncă de traducere şi editare 
a textelor patristice şi face ca mişcarea filocalică să treacă din lumea greacă în 
lumea slavă şi română. Filocalia slavonă este publicată în 1793 în Rusia, în 
timp ce numeroşi călugări formaţi de Paisie vin în această ţară, unde renovează 
„paternitatea spirituală". Fenomene asemănătoare se observă în România şi 
în Grecia. 

Europa de Sud-Est în secolul al XIX-lea 

In secolul al XlX-lea, populaţiile creştine din Balcani se eliberează unele 
după altele de sub stăpânirea otomană. Biserica, aceea care a păstrat nu numai 
credinţa, ci şi limba şi cultura acestor naţionalităţi, este în primele rânduri ale 
acestei lupte. 

Ea capătă un statut de autocefalie în fiecare dintre aceste naţiuni care 
renasc, pentru că face corp comun cu poporul şi se teme de influenţa turcă 
asupra patriarhiei din Constantinopol. Cu toate acestea, principiul autocefaliei 
trebuie să rămână teritorial, şi nu naţional. Atunci când bulgarii cer o biserică 
naţională de care depind, se pare, compatrioţii lor stabiliţi la Constantinopol, 
un sinod reunit în 1872 în acest oraş, în jurul patriarhului Antim VI şi al 
patriarhilor de Alexandria şi de Antiohia, condamnă „filetismul", adică na¬ 
ţionalismul religios, „rivalităţile naţionale, certurile între popoare în interiorul 
Bisericii lui Hristos". In Grecia, dinastia bavareză impusă de „marile puteri" 
nesocoteşte sau, mai bine zis, ridiculizează civilizaţia post-bizantină, iar pro¬ 
feţii, al căror avantaj este obârşia populară, precum măcelarul Papoulakos, 
duc lupte zadarnice împotriva ei. Adevăratul răspuns nu vine de la teologii 
formaţi în Germania, ci de la influenţa „colivarilor" 2 alungaţi de la Muntele 
Athos şi răspândiţi în toată ţara. Ei însufleţesc o întreagă renaştere culturală. 
Alexandru Papadiamantis (n. 1911) exprimă în nuvelele şi romanele sale tot 
ce este mai bun în spiritualitatea monastică şi populară şi creionează un fel 

2. Nicodim Aghioritul şi prietenii săi au fost numiţi astfel, în derâdere, de către 
adversarii lor de la Muntele Athos, pentru că ei preconizau împărtăşirea deasă şi subliniau 
caracterul pascal al duminicii, refuzau ritualurile de substituţie în această zi, mai precis 
consumul acelui preparat dulce care se serveşte la înmormântare, „coliva". 

de folosire liturgică a existenţei până în cele mai simple gesturi şi de către fiin¬ 
ţele cele mai primitive. La începutul secolului XX, un vizionar, Apostolos 
Makrakis, regăseşte, în ciuda unor opoziţii groteşti, antropologia Părinţilor, 
dar se face vestitorul unei „Mari Idei“ 3 cvasimesianice, care va duce la un de¬ 
zastru naţional, după Primul Război Mondial. 

Rusia până în 1917 

Strălucirea Sfântului Serafim de Sarov, care definea viaţa creştină drept 
„dobândire a Sfântului Duh“, misiunea filocalică realizată de discipolii lui Paisie 
atrag după ele punerea în valoare a funcţiei profetice, harismatice a stareţului, 
„părinte spiritual 14 înzestrat cu „înţelegerea sufletelor": vin spre el valuri de 
oameni, nu numai din popor, ci şi intelectuali „căutători de Dumnezeu", filozofi 
şi scriitori. In „pustiul" de la Optino, unde se succedă stareţii Leonida, Macarie 
şi Ambrozie, pot fi văzuţi marii gânditori „slavofili" precum Kireievski şi titanii 
literaturii - Gogol şi Dostoievski - ori ai gândirii - Leontiev şi Soloviov. Miş¬ 
carea de traduceri şi studii patristice, începută de mănăstiri, este reluată şi dez¬ 
voltată de academiile teologice, care ating nivelul universităţilor occidentale, 
închistarea castei preoţilor (preotul fiind aproape întotdeauna fiu de preot) este 
distrusă nu numai de revolta multor seminarişti (Stalin va fi unul dintre aceştia), 
ci şi de un spirit de viaţă reînnoit în interiorul Bisericii. 

în acest sens sunt emblematice destinele - ca şi cum s-ar încrucişa în ciuda 
distanţei în timp - a doi mari gânditori religioşi: arhimandritul 4 Alexandr 
Buharev (n. 1871) renunţă de bunăvoie şi în chip dramatic la o strălucită carieră 
ecleziastică pentru a mărturisi o kenosis a Cuvântului şi să dea la iveală „în 
profunzimile întunecoase ale gândirii moderne", aparent anticreştine, „abun¬ 
denţa de lumină eristică ce se dezvăluie acolo"; Pa vel Florenski, savant de geniu, 
mare matematician şi fizician, vine să studieze la Academia de Teologie de la 
Moscova şi dezvoltă o sinteză novatoare a gândirii creştine chiar în inima 
fenomenului ştiinţific modern. Hirotonit preot în 1911, el îşi va asuma im¬ 
portante responsabilităţi ştiinţifice după revoluţie, dar va fi stupid împuşcat în 
anul 1937. 

Vedem ieşind la suprafaţă, pentru prima oară, din impersonalitatea ri¬ 
tualului şi din familia patriarhală, o sfinţenie sacerdotală; fenomenul este re¬ 
prezentat de Ioan de Kronstadt care evanghelizează mediile muncitoreşti, 

3. „Marea Idee" preconiza restaurarea Imperiului Bizantin, concentrarea comuni¬ 
tăţilor greceşti răspândite în Asia Mică intr-un singur stat. Atunci când armata greacă va 
încerca să realizeze acest proiect, în anul 1922, va fi distrusă de naţionaliştii turci şi toţi 
grecii din Asia Mică vor fi expulzaţi. 

4. Titlu monahie, devenit onorific, pentru preoţii de parohie; analog „abatelui" în 
Franţa. 

dezvoltă un laborios efort în plan social, preconizează împărtăşaniile dese 
pregătite de slujbe duhovniceşti colective. In rest, Ioan de Kronstadt a fost un 
autentic şi modest taumaturg. La începutul secolului XX, Biserica cere 
eliberarea ei juridică, adică refacerea patriarhiei. Convocarea sinodului este 
hotărâtă din anul 1904 şi „o comisie presinodală“ pregăteşte un vast aggior- 
namento. Sinodul acesta, amânat mereu de un împărat marcat de o ezitare 
maladivă, se reuneşte în anul 1917, înainte de a fi - în anul următor - risipit 
de bolşevici; adună la un loc nu numai episcopi, ci şi preoţi şi delegaţi laici; el 
restabileşte deplina responsabilitate a poporului lui Dumnezeu şi alegerea 
episcopilor de către acesta; după două secole de întrerupere, el alege un 
patriarh, pe Tihon. 

Dostoievski şi filozofia religioasă 

Reînnoirea este legată intim de cunoaşterea tot mai profundă a Occi¬ 
dentului, cunoaştere care accelerează ruinarea unei religii folclorice, dar 
favorizează conştientizarea profundă a credinţei. In secolul alXIX-lea, departe 
de intelighenţia sectară care-şi face din ateism o religie, cei mai lucizi explorează 
prăpastia nihilismului pentru a-1 descoperi aici pe Hristos, învingătorul morţii 
şi al infernului. Astfel, ortodoxia, prin multe aspecte arhaice (dar acest cuvânt 
poate însemna, de asemenea, fidelitate faţă de arkhe- faţă de mesajul original), 
este singura confesiune creştină care a atras atenţia unuia dintre „părinţii" 
modernităţii - Dostoievski -, la fel de important, dar din altă perspectivă, ca 
Marx, Nietzsche sau Freud (care-1 va comenta!). Dumnezeul lui Dostoievski 
se revelează în dezmembrările omului, la hotarul neantului, profunzimi până 
atunci neexplorate. Absenţa lui Dumnezeu devine importantă. Credinţa trece 
„prin marele creuzet al îndoielii". In „natura sintetică" a lui Hristos, toţi sunt 
răspunzători de toţi, iar pământul devine Sfânta Taină. Dumnezeul devenit 
om respectă libertatea oamenilor până acolo încât se lasă asasinat de ei - dar 
ca să dea viaţă asasinilor săi. Mesajul lui Dostoievski este că Dumnezeu cel 
viu, Tatăl lui Hristos şi, prin el, şi al nostru, „este libertatea şi bucuria omului". 

Urmându-1 pe Dostoievski se desfăşoară, de la sfârşitul secolului al XlX-lea 
până la Primul Război Mondial, minunata aventură a „filozofiei religioase" 
ruseşti, strâns legată de o vastă reîmprospătare ştiinţifică, artistică şi literară care 
a fost numită câteodată „vârsta de argint" a culturii ruseşti, de fapt, o nouă 
„vârstă de aur". Vladimir Soloviov (n. 1900) vrea să apropie căutarea occidentală 
de contemplaţia orientală, într-o viziune care anticipează ecumenismul. La 
începutul secolului XX, „noua conştiinţă religioasă" (Merejkovski, Hipius, 
Ivanov), punând în aplicare lectura spirituală a lui Nietzsche, caută să unească 
dionismul şi creştinismul. Pătrunşi de această idee, cei mai mari resping ambi¬ 
guităţile, conivenţa ei cu „antroposogia". „Sofiologii" (Florenski, Bulgakov), 

moştenitori ai lui Soloviov, conceptualizează „telurismul sacru" al sufletului 
rus şi preconizează deja o ecologie creştină. Rozanov, inversând interpretările 
lui Freud, evidenţiază în sexualitatea bazată pe dragoste calea posibilă a unei 
experienţe religioase fundamentale. Şestov clatină „evidenţele raţiunii" prin 
„revelaţiile morţii". Nesmelov, singurul profesor de teologie printre aceşti 
aventurieri ai spiritului, care rareori provin din mediul universitar, sugerează 
chipul lui Dumnezeu „în negativ", subliniind că persoana nu are o altă definiţie 
decât aceea că este de nedefinit. Berdiaev accepta sfidările şi minimalizările 
lumii moderne: de fapt, alegerea se face între „moartea omului" sau descoperirea 
persoanei, chipul lui Dumnezeu, existenţa în comuniune, sinteza Universului. 

Este de remarcat faptul că au existat preoţi şi episcopi care s-au arătat in¬ 
teresaţi de numeroasele cercetări asupra sensului cosmosului, al erosului, al 
creativităţii umane, cercetări care aveau drept scop fixarea în istorie şi în cultură 
a efortului de „transfigurare" rezervat până atunci monahismului. Aşa au luat 
naştere „reuniunile religioase şi filozofice" la care cei mai serioşi oameni ai 
Bisericii se întâlneau cu cei mai îndrăzneţi gânditori. 

Misiunea şi Orientul Mijlociu până în 1917 

In această perioadă, misiunea ortodoxă este de fapt aceea a Bisericii Ruse. 
Identificată cu un proces de rusificare, adesea brutal - în secolele al XVII-lea 
şi al XVIII-lea, legată multă vreme şi de persecutarea credincioşilor de rit vechi 
(acceptaţi de către stat de abia în 1905), ea devine, în secolul al XTX-lea şi până 
în 1917, mai sensibilă faţă de limbile şi culturile locale. De acum înainte ea 
se fundamentează pe o mărturie liturgică (în limba fiecărei populaţii) şi de 
multe ori pe un ajutor social dezinteresat. Trei mari misionari - arhimandritul 
Macarie în Siberia apuseană, Ioan Veniaminov şi Sfântul Gherman de Alaska 
în Extremul Orient şi în Pacificul de Nord - înfruntă o natură aspră şi distanţe 
enorme, încearcă să înţeleagă şamanismul, traduc Sfânta Scriptură şi Liturghia 
în mai multe dialecte care în felul acesta vor căpăta statut de limbi scrise. In 
jurul anului 1900, Academia din Kazan a devenit un mare centru de studii 
misionare şi de islamologie. Ea publică o întreagă bibliotecă ortodoxă în vreo 
cincizeci de limbi asiatice. Misiunea rusă se menţine în Alaska şi în insulele 
Aleutine (vândute de Petersburg Statelor Unite ale Americii în 1867) şi poate 
astfel uni toţi imigranţii ortodocşi care sosesc în Statele Unite respectându-le 
diversitatea. In această ţară, mulţi credincioşi uniţi, veniţi din regiunile sub¬ 
carpatice şi dispreţuiţi de un catolicism local de nuanţă irlandeză şi italiană, 
se întorc de bunăvoie la ortodoxie. 

In Japonia, părintele Nicolae Kazatkin asigură înflorirea unei viguroase 
comunităţi ortodoxe care foloseşte ca limbă de cult numai japoneza. 

în Orientul Mijlociu, Biserica Rusă (reprezentată de Societatea Rusă din 
Palestina) intervine în favoarea ortodocşilor arabi dominaţi de un episcopat 
grec impus de patriarhul de Constantinopol, pe care otomanii îl făcuseră 
responsabilul unui millet ortodox. Dominaţia aceasta, pasivitatea, ba chiar 
corupţia episcopilor îi împiedicau pe ortodocşi să se apere cu eficacitate 
împotriva uniaţilor (înarmaţi mai bine cultural şi favorizaţi de Franţa) şi 
împotriva misionarilor protestanţi (care se bucurau de sprijinul ţărilor an- 
glo-saxone). Totul se întoarce pe dos în cea mai mare şi mai populată patriar¬ 
hie, a Antiohiei (al cărei sediu se află, din Evul Mediu, la Damasc), odată cu 
lunga criză (1891-1906) care permite venirea la putere a unui patriarh arab 
şi întărirea unui episcopat autohton. Ortodocşii arabi devin atunci pionierii 
renaşterii arabe, Nadha („Trezire"), care propovăduieşte unificarea şi indepen¬ 
denţa „semilunii rodnice" într-o societate laică deschisă modernităţii. 

Marea încercare (de la 1917până la Perestroika) 

Din anul 1917, violenţa antireligiozităţii marxiste s-a dezlănţuit în Rusia, 
apoi, după cel de-al Doilea Război Mondial, în Europa de Sud-Est. 

Până în anul 1941, Biserica Rusă a suferit cele mai groaznice persecuţii pe 
care le-a cunoscut vreodată lumea creştină, cu zeci de mii de martiri. Colecti¬ 
vizarea pământurilor, între 1928 şi 1934, este însoţită de distrugerea creş¬ 
tinismului rural şi deportarea preoţilor şi a cântăreţilor de la sate, declaraţi 
„chiaburi ideologici". Marile epurări staliniste dintre anii 1937 şi 1938 distrug 
ceea ce a mai rămas din intelighenţia creştină: atunci a fost împuşcat părintele 
Pavel Florenski. 

Din anul 1918, separarea radicală a Bisericii de stat şi de şcoală a fost con¬ 
cepută în perspectiva „decăderii religiei", fapt pe care ideologia oficială îl 
considera de neînlăturat şi care trebuia să fie accelerat: de aceasta se ocupă 
asociaţia „luptătorilor fără Dumnezeu". Sunt închise mănăstirile, seminarele 
şi academiile teologice, orice cateheză sau publicaţie creştină este interzisă. 
Decretul din 2 aprilie 1929 interzice „asociaţiilor religioase" orice activitate 
intelectuală, culturală, socială, de binefacere. în faţa „libertăţii propagandei 
antireligioase", obsedantă de acum înainte, acest decret autorizează doar „cultul 
religios", dispoziţie care va fi reluată de constituţiile din 1936 şi 1977. După 
moartea lui Tihon (1923), nu mai poate fi ales nici un patriarh. în schimb, 
regimul favorizează o schismă ultraprogresistă, numită „Biserica vie", care se 
bucură de simpatia lui, şi realizează în felul acesta - compromiţându-le pentru 
multă vreme - unele dintre reformele prevăzute în lucrările presinodale. 

Lucrurile se schimbă puţin odată cu cel de-al Doilea Război Mondial. 
Prestigiul popular al Bisericii tradiţionale, patriotismul ei, nevoia de a uni toate 

forţele ţării, politica de colaborare cu regimul adoptată de locum tenens al 
apărătorului tronului patriarhal, mitropolitul Serghie, toate acestea explică 
„normalizarea" din 4 septembrie 1943 (care nu a fost pusă pe hârtie niciodată). 
Este restabilită patriarhia (Serghie în 1944, Alexie I în anul următor, Pimen 
în 1970), mulţi episcopi şi preoţi se întorc din deportare, se poate organiza 
un învăţământ religios restrâns la formarea clerului, schisma de stânga este 
dizolvată. După moartea lui Stalin, între 1953 şi 1959, Biserica Rusă cunoaşte 
o scurtă revigorare. In 1959, există 22 000 de parohii. Din 1960 până în 1964, 
în timpul ultimei perioade a guvernului Hruşciov, asupra Bisericii se abate o 
persecuţie nesângeroasă, dar asfixiantă, care distruge tot ce se realizase până 
atunci. In 1961, preotul pierde controlul asupra parohiei sale, care revine unui 
„organ executiv" laic, ai cărui membri sunt de cele mai multe ori impuşi de 
autorităţile civile. Consiliul pentru probleme religioase de pe lângă Consiliul 
de miniştri al U.R.S.S. exercita un apăsător control asupra sinodului şi pa¬ 
triarhului, „delegaţii" locali ai acestui consiliu îi conduc pe preoţi şi îi persecută 
pe cei care se botează sau îşi botează copiii. Numărul bisericilor deschise este 
redus astfel la circa 7 000. 

Perioada următoare, aceea a „stagnării", menţine în forme viclean mascate 
presiunea şi compromite mai mult episcopatul, obligându-1 să servească pro¬ 
paganda regimului în străinătate, în special în sânul Consiliului Ecumenic al 
Bisericilor. Din 1974, o mare parte a intelectualilor se întoarce spre creştinism 
şi organizează „seminare libere". Dar mişcarea aceasta este zdrobită de Andropov, 
aproximativ în anul 1980, prin deportarea animatorilor ei şi condamnarea lor 
ca „disidenţi". 

Bisericile ortodoxe din Europa de Sud-Est au cunoscut, după cel de-al 
Doilea Război Mondial, presiuni şi persecuţii asemănătoare. In România, de 
exemplu, fără a vorbi de distrugerea comunităţilor unite, sute de preoţi şi mii 
de credincioşi au fost întemniţaţi. Intre 1958 şi 1965, cei mai mari teologi şi 
duhovnici - ca părintele Dumitru Stăniloae - au fost aruncaţi în închisori şi 
în lagăre de muncă. 

Marea încercare a laicizat puternic ţările din est, lăsând Biserica Ortodoxă 
extenuată, aproape fără cultură şi fără gândire, refugiată într-un ghetou liturgic 
emoţionant, dar fix. 

Diaspora şi sinteza neo-patristicâ 

După cum am văzut, în Occident (Europa Occidentală, America de Nord 
şi de Sud, Australia) există o diasporă ortodoxă care numără în jur de 10 mi¬ 
lioane de botezaţi. Pretutindeni, imigranţii au devenit cetăţeni ai ţărilor în care 
se află, iar comunităţile lor au întemeiat în mod discret o familie. Dacă lăsăm 
la o parte aventura izolată şi extrem de neînsemnată a câteva grupuri pe ju- 

mătate sau în totalitate sectare, ortodoxia nu a făcut nici un fel de prozelitism 
în Occident. Totuşi, se produc multe convertiri, mai ales în mediile necreştine, 
şi astăzi se găsesc printre preoţii şi teologii Dispersiei mai mulţi occidentali de 
origine. Ritul bizantin este tot mai mult celebrat în limbile locale. 

In diasporă domneşte o mare confuzie canonică, coexistă mai multe „ju¬ 
risdicţii", de cele mai multe ori dependente de bisericile tradiţionale şi deci în 
comuniune. Patriarhia de Constantinopol, ca scaun „ecumenic" însărcinat să 
vegheze asupra unităţii şi universalităţii Bisericii, a pretins o grijă deosebită 
asupra diasporei. Ea şi-a stabilit jurisdicţia asupra Dispersiei greceşti, dar nu a 
reuşit să se impună asupra celorlalte naţionalităţi, în afară de Arhiepiscopia rusă 
din Europa Occidentală. în Franţa şi în Australia s-au organizat conferinţe 
interepiscopale conduse de reprezentanţii locali ai Constantinopolului, iar în 
Statele Unite există o „Conferinţă permanentă", mai destinsă. Se pare că se tinde 
spre constituirea unor biserici locale mai mult sau mai puţin autonome. în 
1970, patriarhia Moscovei i-a adunat pe ortodocşii de origine rusă şi ucraineană 
care nu aparţin jurisdicţiei „sinodale" în Biserica autocefală a Americii. 

Emigraţia rusă, care cuprindea o strălucită elită intelectuală, a jucat un rol 
important în aprofundarea şi mărturisirea ortodoxiei. La Paris, ea a fondat 
Institutul Saint-Serge, care s-a extins la New York, unde a luat fiinţă Seminarul 
Saint-Vladimir. Tot la Paris şi-au putut duce opera la bun sfârşit majoritatea 
marilor filozofi religioşi ruşi: aşa s-a întâmplat cu Bulgakov, Şestov şi Berdiaev. 
Totuşi, modernitatea exuberantă a acestui tip de gândire cerea rectificarea, 
inserarea în Tradiţie. începând cu anii ’40, Gheorghi Florovski şi Vladimir 
Losski, Vasili Krivocein şi Myrrha Lot-Borodin realizează o remarcabilă sinteză 
a lucrărilor patristice şi bizantine, în anii ’60, Nicolai Afanasiev pune bazele 
unei ecleziologii „euharistice" sau „de comuniune", Pavel Evdokimov încearcă 
să integreze în Tradiţie (şi nu să excludă) intuiţiile filozofilor religioşi, Leonid 
Uspenski elucidează teologia icoanei, arhimandritul Sofronie, discipolul 
stareţului Siluan de la Muntele Athos, şi părintele Lev Gillet („un călugăr din 
Biserica Răsăritului"), de obârşie franceză, actualizează spiritualitatea isihastă. 
în anii 1970 şi 1980, efortul este continuat, la Saint-Vladimir, de Alexandre 
Schmemann şi Jean Meyendorff, la Saint-Serge, de Boris Bobrinskoi. 

Această sinteză neopatristică s-a alăturat lucrărilor convergente ale pă¬ 
rintelui Justin Popovici, în Serbia, şi ale părintelui Dumitru Stăniloae, în 
România, şi unul, şi celălalt autori ai unor vaste tratate de dogmatică. Ea a fost 
germenele gândirii ortodoxe din Grecia şi din Orientul Mijlociu. în Grecia, 
Ioannis Zizioulas, astăzi mitropolit de Pergam, discipol al lui Florovski, dez¬ 
voltă un puternic şi sobru personalism hristocentric, în vreme ce Christos 
Yannaras, influenţat mai mult de Losski, critică Occidentul plecând de la tema 
persoanei în comuniune şi aduce o admirabilă reflecţie asupra erosului. 

După căderea comunismului 

Dată fiind perioada mare de timp a opresiunii în Rusia (unde mai mult de 
o sută de episcopi au fost ucişi), dată fiind replierea forţată asupra vieţii liturgice 
şi contemplative, bisericile ortodoxe nu au participat în mod direct - aşa cum 
au făcut bisericile Catolică şi Luterană - la căderea comunismului. Doar în 
România „revoluţia" s-a făcut cântându-se „Tatăl Nostru". Totuşi în Rusia, 
care a jucat un rol esenţial, perestroika a fost precedată de o efervescenţă de 
sevă creştină în rândul unei părţi a intelectualilor şi a început printr-o îndelungă 
reflecţie publică asupra valorilor şi fundamentelor lor spirituale. Mileniul 
„botezării" Rusiei a fost sărbătorit cu solemnitate în iunie 1988 şi Biserica s-a 
putut reorganiza în urma unui sinod, renunţându-se la constrângerile la care 
fusese supusă, în special în organizarea parohiei. Numărul bisericilor deschise 
este în continuă creştere şi va atinge nivelul din 1960, nivel depăşit în privinţa 
numărului mănăstirilor. Legea din octombrie 1990 a stabilit o reală libertate 
de conştiinţă. 

In Europa de Sud-Est, unde nomenclatura s-a menţinut, în unele cazuri 
transformându-se în capitalism sau naţionalism, Biserica se trezeşte mai greu. 
Abia la începutul anului 1992, Biserica Serbiei s-a detaşat de regim şi a adoptat 
o atitudine de reconciliere şi de pace, în plină criză a ex-Iugoslaviei. 

Aceste biserici sunt confruntate cu patru mari probleme: „epurarea", cate¬ 
heza, folosirea libertăţii şi, în sfârşit, câteodată întrepătrunse, antagonismele 
etnice şi relaţiile dificile cu celelalte confesiuni creştine. 

Mulţi episcopi s-au compromis mai mult sau mai puţin în timpul vechiului 
regim: aceasta este însăşi condiţia supravieţuirii şi în cele mai multe cazuri nu 
era vorba decât de aparenţe. In Rusia, în anul 1990, alegerea unui patriarh 
tânăr şi activ, Alexis II, a înlesnit o anumită căinţă, canonizarea martirilor pe¬ 
rioadei sovietice, desemnarea unor episcopi tineri care întrunesc şi încrederea 
poporului. Cu toate acestea, un număr mare de credincioşi doresc o epurare 
radicală şi aşa s-a produs o schismă a celor „curaţi", întreţinută de jurisdicţia 
„sinodală", sub numele de „Biserica Rusă Liberă". 

Botezarea adulţilor s-a extins, mai ales în Rusia, şi cea mai urgentă problemă 
este aceea a catehezei şi, poate, a unor reforme liturgice, căci limba cultului, 
slavona (slavaveche) este tot mai puţin înţeleasă. Se înmulţesc asociaţiile, con¬ 
freriile, societăţile care încearcă să facă faţă situaţiei. Patriarhia a deschis circa 
treizeci de seminare şi „colegii de teologie", patronează o mare mişcare a 
tineretului de care se ocupă un episcop de treizeci şi cinci de ani. Unele parohii 
rusifică slavona şi practică deasa împărtăşanie. Dar lipsesc marii moralişti şi, 
în acelaşi timp, instrumentele de lucru. Schimbările sunt prudente, pentru a 
se evita formarea unei noi schisme a „vechilor ritualişti". 

Şocul libertăţii apusene - libertatea moravurilor, vulgaritatea culturii de 
masă, fascinaţia banului, pierderea a ceea ce mai rămăsese din reperele tra¬ 
diţionale - atrage după sine reacţii de respingere şi de retragere, fie într-o 
religie severă, absolut „verticală", fie într-un naţionalism de multe ori 
fascinant; unii visează să înlocuiască ideologia comunistă cu o ideologie 
national-ortodoxă... Adesea este denunţată iudeo-masoneria, iar declaraţiile 
ferme ale patriarhului Alexis II împotriva antisemitismului nu sunt întotdeauna 
bine primite. Dar există, de asemenea, un curent puternic în favoarea unui 
„creştinism deschis" - acesta este numele unei asociaţii fondate la Petersburg 
de Vladimir Porech - care luptă în favoarea drepturilor omului, a unui dialog 
cu ateii, a folosirii creatoare a libertăţii. Pe de altă parte, Biserica dezvoltă o 
angajare socială pentru ajutorarea celor defavorizaţi, tot mai numeroşi în urma 
tranziţiei economice actuale. 

Sectele americane, bogate şi active, invadează Europa de Est. Renaşterea 
bisericilor „unite", lichidate în 1946—1948 din ordinul lui Stalin, provoacă 
o tensiune puternică între catolicism şi ortodoxie. In Ucraina apuseană, 
comunitatea greco-catolică, susţinută de naţionalismul local, s-a reconstituit 
brutal în defavoarea ortodocşilor. Pe de altă parte, aceştia sunt învrăjbiţi în 
restul Ucrainei: guvernul favorizează o Biserică ucraineană autocefală, pentru 
moment izolată din punct de vedere canonic, iar presiunile împotriva Bisericii 
majoritare cresc; această Biserică, accedând la o autonomie internă, înţelege 
să rămână legată de patriarhia Moscovei. In Slovacia şi Transilvania, tinerele 
generaţii ale comunităţilor greco-catolice doresc parcă să rămână credincioase 
ortodoxiei. De aici rezultă două situaţii opuse de gravă nedreptate: în Slovacia, 
unde statul a redat uniaţilor toate locaşurile de cult, acestea nu sunt folosite 
deloc, în timp ce ortodocşii trebuie să slujească pe stradă; în Transilvania, 
ortodocşii cer organizarea unor referendumuri populare, iar uniaţii, care re¬ 
fuză acest lucru, nu au locaşuri de cult în care să slujească. 

In linii mari, bisericile ortodoxe şi, mai întâi, Biserica Rusă, atât de multă 
vreme umilite, se simt în stare de inferioritate în faţa unui posibil prozelitism 
catolic, iar anumite iniţiative deloc bine-venite sau prost interpretate au trezit 
o veche neîncredere. Totuşi, „la bază" mai există încă schimburi amicale. 
Mişcarea creată de părintele Alexandr Men, un mărturisitor asasinat în mod 
misterios în anul 1990, rămâne legată de comunitatea religioasă de la Taize şi 
de reînnoirea harismatică; multe medii catolice, mai ales în Franţa, duc o 
activitate de ajutorare dezinteresată. 

La rândul său, noul patriarh al Constantinopolului, Bartolomeu I, refuză 
orice „isterie anticatolică" şi împiedică o ruptură totală a dialogului. 

ASPECTE ALE ORTODOXIEI 

Sensul Bisericii 

Biserica este Trupul lui Hristos, Templul Duhului Sfânt, Casa Tatălui. Fun¬ 
damentul ei este reprezentat de Evanghelie şi de Euharistie. Fiecare comunitate 
euharistică, grupată în jurul episcopului ei, o manifestă, pe măsura comuniunii 
ei cu toate celelalte după o analogie trinitară. Iar unitatea tuturor comunităţilor 
euharistice se exprimă, sub pecetea Evangheliei, în sinodalitatea permanentă a 
episcopatului, ea însăşi inseparabilă de un consensus al întregului popor al lui 
Dumnezeu. Comuniunea aceasta se organizează în jurul „centrelor de acord", 
astăzi, în esenţă, patriarhiile, al căror primat este ales de egalii săi, de multe ori 
cu participarea poporului, şi îşi are întotdeauna sediul în „sinodul său". 

Un prim episcop deţine primatul universal, cu prerogativele sale (teoretice) 
de recurs, iniţiativă şi preşedinţie. Astăzi, acesta este patriarhul de Constantinopol 
sau „patriarhul ecumenic", fiind de la sine înţeles că Roma îşi poate relua 
primul loc dacă divergenţele teologice şi ecleziologice sunt depăşite. 

In momentele de criză majoră, s-au reunit sinoade panortodoxe, prezidate 
de patriarhul ecumenic sau de reprezentantul său, adică în secolele al XVII-lea 
şi al XDC-lea (ultimul în anul 1872, la Constantinopol). înmulţirea bisericilor 
naţionale în epoca modernă, îngustarea corelativă, agravată de prăbuşirea 
Greciei în Asia Mică, a ariei de jurisdicţie a Constantinopolului, certurile cu 
privire la diasporă, opoziţia dintre Moscova şi Constantinopol în timpul 
Cortinei de Fier făcuseră dificilă exprimarea unităţii şi universalităţii Bisericii. 
Atenagora I, patriarh ecumenic (1949-1972), a făcut un efort imens de 
strângere laolaltă a bisericilor ortodoxe; la fel şi patriarhul Dimitrios I (1972— 
1991). Efortul acesta este continuat astăzi de Bartolomeu I. Din 1961, 
conferinţele panortodoxe se reunesc frecvent, a început un proces presinodal, 
primatul se reînnoieşte, ca „o ofrandă jertfelnică a slujbei". La 15 martie 1992, 
Bartolomeu I a inaugurat o formulă de synaxa (adunarea) tuturor patriarhilor 
şi şefilor bisericilor autocefale. 

Viaţa liturgică, ce implică slujbe foarte lungi şi ample, nu înseamnă numai 
prilej de Bunăvestire, ci şi o participare la viaţa reînnoită. Biserica Ortodoxă 
a păstrat ritualul zis bizantin, organizat în realitate pentru prima oară la 
mănăstirea palestiniană a Sfântului Sava. Acesta cuprinde texte din chiar 
primele secole ale creştinismului şi o imnografie tot mai vastă. Ciclurile 
liturgice se întrepătrund într-o simfonie complexă. Totul este animat de ciclul 
pascal, totul culminează cu Pastile, „sărbătoarea sărbătorilor", atunci când 
răsună fără încetare refrenul: „Hristos a înviat din morţi / Cu moartea pre 
moarte călcând / Şi celor din morminte / Viaţă dăruindu-le." 

Poezia liturgică reia fără încetare, până la interpretările „tipologice" ale 
Vechiului Testament, ritmul fundamental al morţii şi al învierii, al Crucii şi al 
slavei. Prin „iubire nebună", Cel de Nepătruns se lasă simţit, Cel de dincolo 
de esenţă devine mic copil, „Viaţa moare" ca să înviem noi. 

O frumuseţe de tip special, care ţine de „spiritualitatea trupească" şi de 
simbolism, împacă şi luminează toate facultăţile prin cânt, icoană, lumina 
candelabrelor şi a lumânărilor, mirosurile, gesturile de înclinare şi prosternare. 
Transfigurarea simţurilor prin frumuseţea care „face să se nască orice comu¬ 
niune" (Dionisie Areopagitul), durata însăşi a slujbelor, urmărite în picioare 
în cele mai multe dintre bisericile ortodoxe, toate acestea au ca urmare o 
interiorizare, toate acestea trezesc „inima". 

Polului liturgic îi răspunde în mod firesc polul monastic, un singur „ordin" 
îndreptat spre contemplaţie. Fiecare mănăstire are propriile ei obiceiuri şi figuri 
exemplare. Mănăstirea este un loc de permanentă slujbă, comunitară sau 
individuală (în chilie). Tensiunea de la începuturi dintre eremitism şi ceno- 
bitism a dispărut, căci viaţa comunitară, singura şcoală adevărată de smerenie, 
este considerată o pregătire indispensabilă celor cu vocaţia singurătăţii. 
Călugării cei mai avansaţi primesc „marele veşmânt", simbol al morţii din 
iubire care duce la înviere. 

Totul se întâlneşte în icoană, unde omul se revelează ca sălaş al lui Dum¬ 
nezeu, chip al veşniciei. în icoană nu există un izvor vizibil al luminii şi nu 
este nici întuneric. Totul pare însorit interior şi perspectiva se inversează, 
spaţiul, în loc să se închidă ca o închisoare, se deschide spre infinit. Ca şi 
stareţul, sfântul reprezentat de icoană - cu atât mai mult dacă este însuşi Isus 
Hristos - nu se interpune, el ne trage după el în rugăciunea lui, ne face să 
intrăm în communio sanctorum. Icoanele şi frescele acoperă nu numai zidurile 
bisericii şi, în mod deosebit, iconostasul, ci, în fiecare casă, formează un fel de 
altar domestic, ceea ce ruşii numesc „colţul cel frumos". Orice moment major 
din viaţă, în special căsătoria, este binecuvântat printr-o icoană. 

în această lume prea plină, prezenţele personale transfigurate se înscriu nu 
numai prin icoane, ci şi prin moaşte, adică prin „ceea ce a rămas" dintr-un 
trup sfânt. Mormintele martirilor erau venerate încă din secolul al II-lea. 
Această venerare s-a extins apoi la toţi cei care, prin viaţa şi moartea lor, au 
fost martorii lui Hristos. în mod general, în creştinism, religie a întrupării şi 
a învierii, trupul mort a încetat să fie considerat impur şi cimitirele, departe 
de a fi separate de aşezările locuite, şi-au făcut loc în inima satului sau a 
oraşului, lângă biserică, ba chiar lângă altarul în care Cuvântul care s-a întrupat 
este sărbătorit în Sfânta Euharistie „pentru viaţa lumii". Credinţa ortodoxă 
afirmă că unirea cu Hristos, integrarea baptismală şi euharistică în „Trupul 
Său de Viaţă", face ca harul Duhului Sfânt să pătrundă în toată fiinţa omului, 

nu numai în sufletul lui, ci în însăşi materia trupului (şi de aici în materia lumii). 
Trupul mort - de unde respectul care îi este arătat - este un germene de înviere: 
în mod deosebit trupul sfântului, în care separarea contra naturii a sufletului 
de trup, caracteristică stării post-mortem, este depăşită într-o manieră specială 
printr-o anticipare a celor de pe urmă. Venerarea moaştelor este deci, în această 
tradiţie, comuniunea cu o prezenţă personală plină de forţa învierii, aşa cum 
stau mărturie vindecările care se produc adesea în preajma lor. 

„în taină“, mai mărturiseşte Biserica, materia moaştelor este deja materia 
Noului Ierusalim. De aceea moaştele sunt aşezate într-un altar în care se slujeşte 
Sfânta Euharistie, deci acolo unde împărăţia lui Dumnezeu vine la noi într-o 
cantitate mică de materie transfigurată. Pentru teologia şi sensibilitatea orto¬ 
doxă, moaştele, icoanele, împărtăşirea cu „lucrurile sfinte" şi comuniunea 
sfinţilor sunt inseparabile. 

Recunoaşterea sfinţeniei este foarte simplă. Ea este mai întâi populară, apoi 
vine confirmarea episcopului locului. în epocamodernăse adaugă recunoaşterea 
obligatorie a sinodului patriarhal. 

Rugăciunea lui Isus sau rugăciunea inimii 

„Rugăciunea lui Isus“, sau mai degrabă către Isus, constituie puterea căii 
isihaste. Ea implică în primul rând o concepţie unitară asupra omului, pentru 
care sufletul şi trupul sunt inseparabile („Slăviţi-L pe Dumnezeu în trupurile 
voastre", spune Sfântul Apostol Pavel). Hristos restaurează această unitate, al 
cărei germene în noi este harul botezător care învesteşte interioritatea cea mai 
lăuntrică a omului, centrul lui cel mai central, am putea spune, pe care această 
tradiţie, cu Biblia, îl numeşte „inimă" (ceea ce nu coincide decât parţial cu 
inima fiziologică). Cuvântul „inimă", aici, desemnează „locul lui Dumnezeu". 
Pentru Sfântul Grigorie Palamas, inima este „corpul cel mai lăuntric al 
trupului" 5 , adică germenele trupului slăvit. Inima este rădăcina intelectului. 
Trebuie deci să unificăm intelectul şi inima, folosind respiraţia. Căci răsuflarea 
omului, atunci când el poartă şi enunţă Numele Cuvântului întrupat, se uneşte 
cu însăşi Răsuflarea lui Dumnezeu, cu Duhul Său, pentru că Tatăl, spune 
Sfântul Ioan Damaschinul, „enunţă Cuvântul pe Răsuflarea Lui" 6 . 

în al doilea rând, rugăciunea lui Isus se bazează pe taina Numelui. 
Numele, în Biblie, nu este posesie magică, ci mijloc de comuniune. Numele 
propriu al lui Dumnezeu, care nu poate fi pronunţat, se face cunoscut în 

5. Citat de J. Meyendorff, Introduction â letude de Gregoire Palamas, Paris, Le Seuil, 
coli. „Patristica Sorbonensia", 1959, p. 24. 

6. Ioan Damaschinul, Defide orthodoxa, P.G. 95, 60 D. 

renunţarea totală a Crucii: numele de Isus (Ieşua înseamnă „Dumnezeu 
mântuieşte“, „Dumnezeu eliberează") exprimă astfel iubirea lui Dumnezeu 
pentru om, comunică comuniunea trinitară. A spune „Isus Hristos Fiul lui 
Dumnezeu" înseamnă într-adevăr a invoca Treimea: „Hristos", să ne amin¬ 
tim, înseamnă „unsul", miruirea nu este altceva decât Duhul Sfânt, şi 
„Dumnezeu" îl desemnează pe Tatăl. Numele cheamă şi aduce o prezenţă. 

Rugăciunea lui Isus, în sfârşit, încearcă să aplice porunca evanghelică şi pau- 
lină: „Rugaţi-vă fără încetare." Ceea ce înseamnă descifrarea existenţei prin 
moartea şi învierea lui Hristos, pentru a „respira Duhul" 7 . Prin aceasta unim - şi 
eliberăm - rugăciunea mută a lucrurilor, „geamătul" 8 şi slujba Universului. 
Instrumentul cel mai folosit pentru „rugăciunea neîntreruptă" este o formulă 
scurtă repetată cu blândeţe, pornind de la Kyrie eleison („Doamne, ai milă de 
mine") sau de la „Slăvit fii, o, Dumnezeule" până la fraza ţesută din chemările 
evanghelice şi devenită obişnuită: „Doamne Isuse Hristoase, Fiule al lui 
Dumnezeu, miluieşte-mă pe mine, păcătosul." Formulă susceptibilă de uşurări 
progresive, până la pulsaţia tăcerii. 

Necesară în permanenţă, metanoia este mult mai mult decât „căinţa" în sens 
moral. Este o revoluţie a simţului nostru al realului. Păcatul, într-adevăr, este 
în acelaşi timp despărţire şi poftă nesăţioasă, narcisism metafizic, el face ca totul 
să graviteze în jurul egoului. Metanoia este deschisă binecuvântării, lumii lui 
Dumnezeu, ea metamorfozează încetul cu încetul „patimile" ucigaşe şi sinucigaşe 
în „virtuţi", care sunt tot atâtea participări la Numele divine prin sfânta omenie 
a lui Hristos. „Memoria morţii" dezvăluie neliniştea fundamentală şi devine 
„memoria lui Dumnezeu", a lui Dumnezeu cel întrupat şi răstignit, care nu 
încetează să coboare în infernul nostru interior pentru a ne elibera. „Paza inimii" 
sau a „minţii" ne permite să îndepărtăm „gândurile" disociante, să degajăm 
miezul lor psihic pentru a-1 oferi, fie şi în cea mai smerită simţire, să poleim 
„oglinda inimii" în care începe să se reflecte lumina dumnezeiască. 

Vine atunci „trezirea" ( nepsis ) care ne scoate din somnambulism, din insen¬ 
sibilitatea spirituală, din ciclurile de saţietate şi lăcomie, din această stare de 
„uitare" în care nu mai ştim nici să iubim, nici să admirăm. Deşteptarea se 
transformă în „vigilenţă", în aşteptarea şi în presentimentul Mirelui că vine 
prin noaptea - şi lumina - tuturor lucrurilor. Harisma majoră este aici aceea 
a lacrimilor, sensibilitatea (care este aici o înţelegere a inimii) care, din „inimă 
de piatră" sau mai degrabă înveşmântată în ceaţă şi noroi, devine „inimă de 
carne", „lăcaş al lui Dumnezeu", pământtainicunde rodeşte lumina botezului 

7. Gregoire Le Sina'ite, „De la vie contemplative", în Petite Philocalie de lapriere du 
cceur, Livre de vie, nr. 83-84, p. 185. 

8. Cf. Rom. 8, 20. 

atunci când lacrimile amărăciunii devin lacrimi de mulţumire. „Cel ce a 
îmbrăcat plânsul fericit şi plin de har ca pe o haină de nuntă a cunoscut râsul 
duhovnicesc al sufletului", spune Sfântul Ioan Scărarul. 9 

împăcarea interioară deschide către adevărata libertate care face posibilă 
iubirea dezinteresată a aproapelui, „iubirea vrăjmaşilor". Pentru a cita încă o 
dată din Sfântul Ioan Scărarul, unul dintre cei mai iubiţi scriitori asceţi din 
Răsărit: „Aducerile aminte ale Patimilor lui Isus vor tămădui sufletul ce ţine 
minte răul, ruşinându-1 puternic cu a Lui neţinere de minte a răului." 10 

Pentru a înlesni unirea şi trecerea mai departe, se pot folosi ritmurile 
fundamentale ale trupului, rânduite vocaţiei lui de a deveni „templul Duhului 
Sfânt". Rugăciunea lui Isus poate fi pronunţată pe ritmul inspiraţiei şi expi¬ 
raţiei, după cum a fost precizat în celebrele Povestiri ale unui pelerin rus pe la 
1860. Astfel, puţin câte puţin, prezenţa lui Hristos şi adevărul fiinţelor şi 
lucrurilor se înscriu pe oglinda inimii. Rugăciunea se infuzează în linişte. 
Necesara „teologie negativă", care îndepărtează conceptele şi imaginile despre 
Dumnezeu, devine pură aşteptare, „rugăciune curată", rugăciune dincolo de 
rugăciune. Atunci, datorită harului, antinomia absolut de neconceput a lui 
Dumnezeu „dincolo de Dumnezeu" şi a Celui răstignit înflăcărează inima. 
Mai întâi simţi nişte atingeri de foc pline de blândeţe, apoi scufundarea în 
oceanul Luminii, cum spun maeştrii spirituali siriaci. Printr-o ultimă moarte 
din iubire, „moarte-înviere" care restaurează, intr-un ritm de entaz-extaz 11 , 
relaţia personală, „inima-duh" primeşte, simte, dincolo de propria sa trans¬ 
parenţă, Chipul Celui Răstignit-Slăvit; cu Hristos, în el, Duhul conduce 
sufletul către naşterea veşnică în „sânul Tatălui". De acum înainte, rugăciunea 
devine o stare, chiar şi bătăile inimii sărbătoresc Viaţa dată nouă, muritorilor, 
mai tare decât toate morţile. Acest entaz-extaz al „îndumnezeirii" face posibilă 
şi „contemplaţia slavei lui Dumnezeu ascunsă în fiinţe şi în lucruri" 12 . întreaga 
forţă a patimii omului devine compătimire, tandreţe ontologică, blândeţe a 
celor puternici. Omul care se roagă primeşte uneori „înţelegerea sufletelor", 
„cunoaşterea" harismatică a inimilor, vocaţia de părinte (tată sau mamă) spi¬ 
ritual, ale cărui cuvânt şi tăcere deşteaptă, vindecă, îndreaptă pe căile lăuntrice. 
Paternitate spirituală care, puţin câte puţin, împărtăşeşte Duhul Sfânt. 

9. Sfântul Ioan Scărarul, Scara Sfântă, treapta a 7-a [Trad. rom. în Filocalia, trad. 
de pr. D. Stăniloae, voi. IX, Bucureşti, Institutul Biblic şi de Misiune Ortodoxă, 1980, 
p. 175 - n. tr.]. 

10. Id., treapta a 9-a [în Filocalia, voi. cit., p. 198 - n. tr.]. 

11. Entaz: cunoaştere a lui Dumnezeu prin plenitudinea interioară. Extaz: tensiune 
către izvor mereu dincolo de această lumină interioară. 

12. Isaac Şirul, Tratate ascetice, tratatul nr. 72. 

Pentru „pneumatofor" (purtător de Duh Sfânt), trupul devine interior 
sufletului, sufletul Duhului: „rugăciunea lui Isus“ se revelează, în perspectiva 
împărăţiei lui Dumnezeu, zămislire a Universului ca „trup de slavă", „trup 
al lui Dumnezeu". 

In centrul comuniunii sfinţilor: Maica lui Dumnezeu 

Maria, „Maica lui Dumnezeu", este prezentă pretutindeni în mod discret, 
în Biserica Ortodoxă, atât în theotokion care, cu invocarea Sfintei Treimi, 
închide orice imn liturgic, ca şi în nenumărate icoane: „Fecioara înseninată", 
bust, cu mâinile ridicate, cu un medalion pe piept care îl reprezintă pe Prunc, 
ilustrare a profeţiei: „O Fecioară va naşte Prunc"; Hodiguitria, „aceea care 
călăuzeşte" şi îl arată pe Hristos în picioare, depărtându-se deja de ea; „Fecioara 
blândeţii", cea mai iubită, cea mai cunoscută, Notre-Dame de Vladimir, de 
exemplu, care îşi lipeşte cu putere faţa de Faţa lui Isus, copil şi adult în acelaşi 
timp. Se observă că Mama este aproape întotdeauna în umbra Fiului ei; singura 
dogmă pe care o cunoaşte Biserica Ortodoxă referitoare la Maria este aceea 
dată la Efes (431), în care ea a fost confirmată Theotokos, Maica lui Dumnezeu, 
o dogmă cu scop pur hristologic. 

„Dumnezeu a devenit om pentru ca omul să poată deveni Dumnezeu", le 
place să spună Părinţilor fondatori. Trebuie corelate aici două icoane: Fecioara 
cu Pruncul şi Adormirea Maicii Domnului (care în Apus se numeşte Răpirea 
la Cer a Maicii Domnului). în prima, îl ţine în braţe şi îl apără pe Prunc, îl 
primeşte pe Dumnezeu în numele întregii omeniri, în ea şi prin ea Dumnezeu 
devine om. în Adormirea Maicii Domnului totul este invers: Maria este întinsă, 
moartă, rămăşiţele ei pământeşti, o crisalidă neagră, barează compoziţia 
orizontal. Dar spaţiul morţii se deschide, apare Hristos, victorios, verticală de 
lumină care face din icoană o cruce de slavă. El ia în mâini sufletul Mamei 
Sale, prunc care îşi va desăvârşi naşterea în împărăţia lui Dumnezeu. îşi lipeşte 
faţa de faţa acestei femei-prunc, sămânţă a creaţiei transfigurate. „Tu ai trecut 
spre Viaţă toată, tu care eşti Maica Vieţii", cântă liturghia bizantină. 

Astfel, fiinţa bisericească şi marială coincid, urmând o ontologie a tainei şi 
iubirii. Maria este Maica lui Dumnezeu devenit om şi deci şi a oamenilor 
chemaţi să devină Dumnezeu. Pavel Florenski a putut spune că Maria reprezintă 
„inima" Bisericii. „Dacă Domnul este Capul Bisericii, plecata lui Maică, ce dă 
binecuvântarea lui Dumnezeu, este cu adevărat inima Bisericii, prin care aceasta 
împărtăşeşte mădularele şi darurile Sfântului Duh, ea este cu adevărat aceea 
care dă viaţă, izvorul de viaţă dătător." 13 Multe icoane o reprezintă pe Maria cu 

13. P. Florensky, La Colonne et le fondement de la verite , trad. fr., Lausanne, L’Age 
d’homme, 1975, p. 231. 

trupul ca o fântână, multe mănăstiri sunt aşezate sub patronajul Fecioarei 
„dătătoare de viaţa 1 . „Cel ce crede în Mine precum a zis Scriptura: râuri de apă 
vie vor curge din pântecele lui“ (Ioan 7, 38), spune Isus. 

Biserica, statul, naţiunea 

In istoria ortodoxiei se îmbină două teme care se juxtapun în textele 
Noului Testament-, textele supunerii faţă de autorităţi, pe de o parte, pentru 
că menţin un spaţiu de ordine şi de pace, evită haosul; pe de altă parte, textele 
de contestare apocaliptică, ce văd în stat Fiara şi în societatea păgână Marea 
Prostituată. Cuvântul lui Hristos după care trebuie să dai Cezarului ce este al 
Cezarului şi lui Dumnezeu ce este al lui Dumnezeu a suscitat atitudinea fun¬ 
damentală şi atât de mult prezentă în secolul nostru al martiriului. Martirul 
nu se supune Cezarului când acesta vrea să se facă adorat şi deci suprimă li¬ 
bertatea de spirit, dar el nu se revoltă, se roagă şi acceptă verdictul lui, tortura, 
deportarea sau moartea. 

Dezordinea majoră survine odată cu „convertirea 11 Cezarului: la începutul 
secolului al IV-lea, Constantin asigură libertatea Bisericii; la sfârşitul aceluiaşi 
secol, Teodosie face din creştinism religia oficială, şi unică, a imperiului. 
Acesta, căruia îi vom spune bizantin, dar care întotdeauna s-a definit el însuşi 
ca „roman 11 , a supravieţuit mai bine de un mileniu în Răsărit, iar imperiul 
Rus - în fapt şi el multinaţional - se va voi, până la căderea din 1917, moş¬ 
tenitorul lui. însuşi Constantin se definea ca „protector al Bisericii {ho episte- 
mondrches tes ekklesîas) şi „episcop din afară". în secolul al Vl-lea, Justinian 
a precizat relaţia Bisericii cu Imperiul ca o „simfonie": conduc împreună 
omenirea pe căile lui Dumnezeu. Novela VI le arată ca două funcţii comple¬ 
mentare ale aceluiaşi organism, cu referinţă la dogma de la Calcedonia asupra 
unirii, fără separare sau amestec, între divin şi uman. 

Criza iconoclastă, în secolul al VlII-lea şi în prima jumătate a secolului 
al IX-lea, a fost marcată de o pronunţată dezvoltare a cezaropapismului. Dar 
Biserica a rezistat - prin martiraj — aşa cum rezistase împăraţilor arieni. 
Epanagoge, „Recapitularea Legii", promulgată de împăraţii Vasile Mace¬ 
doneanul şi Leon Filozoful, în secolele al IX-lea şi al X-lea, defineşte o adevărată 
„monobioză": unitatea Sacerdoţiului şi a Imperiului este aceea a sufletului cu 
trupul, împăratul stăpânind trupul şi patriarhul sufletul. împăratul, sfinţit, 
este considerat harismatic, ales al lui Dumnezeu şi al poporului (principiul 
eredităţii nu exista în Bizanţ, chiar dacă, în mai multe rânduri, el a fost schiţat 
defacto ). împăratul concentrează şi reprezintă „preoţia regească" a poporului 
şi, din secolul al XVIII-lea, primeşte în momentul sfinţirii ungerea cu sfântul 
mir care o dublează pe cea primită la botez. Harisma lui este a înţelepciunii, 

harisma solomoniană manifestată prin construirea Noului Templu, Biserica 
sfintei înţelepciuni („Te-am învins, Solomoane“, a strigat Justinian la inau¬ 
gurarea ei), în centrul oraşului, simbol al Noului Ierusalim. Se vede că ideologia 
„simfoniei 11 este profund anistorică: este iluzia unei escatologii deja realizate 
(de la „seninul de pe cer“ care l-a tulburat pe Constantin), perspectivă care 
face din Hristos, al cărui locţiitor este împăratul, un Pantocrator mai degrabă 
decât Cel Răstignit: Crucea fiind de acum emblema victoriei, cerească şi vre¬ 
melnică în acelaşi timp. împăratul convoacă sinoadele şi controlează admi¬ 
nistraţia materială, adică financiară a Bisericii. în afară de câteva excepţii - 
Nicolae Misticul, care s-a opus „tetragamiei 11 lui Leon Filozoful, Arsenie, care 
l-a excomunicat pe Mihail III Paleologul pentru uzurparea tronului -, pa¬ 
triarhul este în mâna basileus-\i\m. 

Nu este mai puţin adevărat că structura societăţii bizantine este cu adevărat 
bipolară: pe de o parte, desigur, împăratul, dar, pe de altă parte, călugării (în 
special, cu republica monastică de la Sfântul Munte Athos, de la finele 
secolului al X-lea). Tentativele imperiale de a modifica doctrina sau etica au 
stârnit întotdeauna, după cum am precizat mai înainte, rezistenţă din partea 
unei „biserici mărturisitoare 11 , care unea în jurul ei călugării şi poporul şi, 
până la urmă, şi episcopatul. 

Imperiul Bizantin era multinaţional. Dincolo de teritoriile pe care le ad¬ 
ministra direct, el îngloba un fel de commomvealth de state independente, dar 
care recunoşteau rolul de simbol al basileus-u\m şi al patriarhului. Acesta 
confirma, chiar desemna (pentru Rusia) primatul bisericilor lor, autonome, 
dar nu autocefale. Călugări veniţi din toate aceste ţări se grupau la Muntele 
Athos. La sfârşitul Evului Mediu, în timp ce imperiul, subţiat fără încetare, 
devenea propriu-zis grec, slavii din Balcani, bulgarii şi sârbii, pătrunşi de 
cultura bizantină, au profitat de slăbirea Constantinopolului în urma agre¬ 
siunilor lor, ale latinilor şi ale turcilor, a ravagiilor făcute de epidemia de ciumă 
neagră, pentru a se afirma nu doar ca naţiuni independente, ci chiar pretendente 
la imperiu. La fd vor sta lucrurile şi cu Rusia după căderea Constantinopolului. 
Visul imperial se proiectează atunci asupra deşteptărilor naţionale, nostalgie 
a universalităţii şi a fuziunii poporului lui Dumnezeu cu oricare popor care se 
consideră ales. Aşa au luat naştere mesianismele veterotestamentare. 

După ce otomanii au pus mâna pe Balcani, Rusia s-a vrut succesoarea 
Bizanţului. în secolul al XVI-lea, suveranul îşi ia titlul roman de Cezar, ţar, şi, 
în acelaşi timp, se dezvoltă tema celei de-a „Treia Rome 11 şi a celui de-al „Treilea 
Imperiu 11 . Tema aceasta a fost respinsă de marele sinod de la Moscova, din 
1666—1667, dar a lăsat urme adânci. Ţarul, apoi „împăraţii 11 (dornici, în se¬ 
colul al XDC-lea, de a redeştepta vechiul simbol) primeau, ca basileus, o nouă 
ungere harismală în momentul încoronării lor, iar în timpul ceremoniei se citea 

pericopa din Evanghelia după Matei (22, 15—22), unde se găseşte fraza: „Daţi 
deci Cezarului cele ce sunt ale Cezarului şi lui Dumnezeu, cele ce sunt ale lui 
Dumnezeu." Până în secolul al XVI-lea a supravieţuit structura bipolară a so¬ 
cietăţii: Biserica avea dreptul de mijlocire (peji alovanie)-, episcopii sau superiorii 
mănăstirilor puteau să pledeze în favoarea graţierii celor condamnaţi sau să 
înainteze proteste către împărat dacă li se părea că legile sau actele nu erau 
conforme cu conştiinţa creştină. Pentru că şi-a exercitat dreptul acesta de 
denunţare solemnă în faţa lui Ivan cel Groaznic, mitropolitul de Moscova, Filip, 
multă vreme călugăr la Solovski, a fost închis şi apoi sugrumat. 

Nu ar trebui să uităm totuşi că Biserica Ortodoxă a trăit în cu totul alte 
regimuri: fie în semidemocraţia medievală a oraşelor libere Novgorod şi Pskov, 
fie în republicile cazace, fie în monarhiile constituţionale din Balcani înainte 
de ocuparea comunistă, fie, mai ales, departe de orice triumfalism şi, începând 
cu secolul al Vll-lea, sub dominaţia islamului. Acesta, arab şi apoi turc, a pro¬ 
vocat consecinţe contrastante. Patriarhii apostolici de Alexandria, Antiohia şi 
Ierusalim au acceptat cu umilinţă o îndelungată situaţie de dhimmi u . După 
abolirea acesteia, în secolul al XlX-lea, arabii creştini, mai ales antiohieni, au 
jucat un rol principal în deşteptarea şi modernizarea lumii arabe. Până în zilele 
noastre, atitudinea lor faţă de islam a fost o atitudine de nonviolenţă şi de bună 
convieţuire. In Evul Mediu, ei au refuzat să pactizeze cu cruciaţii. In timpul 
războiului din Liban, nu au pus mâna pe arme. Ataşamentul lor la „lumea 
arabă" este o atitudine de universalitate, dincolo de orice naţionalism. 

Patriarhul de Constantinopol, pe care turcii l-au pus în fruntea millet -ului 
ortodox, a profitat de aceasta pentru a-i favoriza pe greci în Balcani în defa¬ 
voarea slavilor, pentru a eleniza Ţările Române, pentru a încerca, în mod 
discret, reconstituirea unui fd de Imperiu Bizantin chiar în interiorul sistemului 
otoman. Tentativă zadarnică, măturată în secolul trecut şi la începutul acestui 
secol de mişcarea modernă a naţionaliştilor care s-au alăturat, în întreaga 
Europă de Sud-Est, unei rezistenţe sălbatice în faţa ocupantului „necredincios". 
Represiunea turcă, înmulţind numărul „neo-martirilor", a pecetluit în durere 
alianţa dintre Biserică şi populaţiile balcanice. Biserica, mai mult sau mai puţin 
poliglotă în serviciul liturgic, a fost aceea care a salvat limba şi cultura grecilor, 
a bulgarilor, a sârbilor şi a românilor. Ea le-a păstrat credinţa, călugării au 
luptat împotriva degradării moravurilor, clerul a înmulţit şcolile, multă vreme 
clandestine. In timp ce Biserica ajuta aceste popoare să-şi recapete conştiinţa 
de sine, ea le integra într-o universalitate reală, în care unele locuri de întâlnire, 
precum Muntele Athos şi Moldova, au jucat un rol decisiv. Am mai spus-o: 

14. Condiţia de dhimmi - membri ai „religiilor Cărţii" (evrei, creştini, mandeeni 
etc.) - este tolerată şi protejată de islam, dar într-o situaţie net inferioară. 

Biserica i-a ajutat foarte mult pe cei răzvrătiţi şi naţiunile care au luat fiinţă în 
Balcani şi-au constituit fiecare o biserică autocefală. 

Legătura aceasta dintre Biserică şi naţiune - mai mult cu poporul decât cu 
statul ca atare - s-a manifestat şi în secolul nostru de fiecare dată când naţiunea 
a fost ameninţată în însăşi existenţa ei: aşa s-au petrecut lucrurile în Grecia, 
în timpul atacului italian din 1940 şi din 1941, în Serbia şi în Rusia, în faţa 
invaziei germane. 

In Rusia, dimpotrivă, structura bipolară a fost afectată profund, începând 
cu secolul al XVl-lea, prin ralierea la stat a curentului monastic dominant. 
Poporul a rezistat cum a putut: mai întâi, în interiorul bisericii oficiale cu 
mişcarea „nebunilor în Hristos“, laici şi orăşeni, animatori ai unei adevărate 
contraculturi, apoi în schisma canonică a credincioşilor de stil vechi şi schisma 
psihologică ce a urmat secularizării brutale operate de Petru cel Mare. Ruptură 
profundă, în care au proliferat sectele apocaliptice şi care pare a fi, parţial, la 
originile revoluţiei. Ce însemna visul „simfoniei" când trupele ţarului îi treceau 
prin foc şi sabie pe călugării de stil vechi ai lui Solovki şi când incendiul înadins 
pornit, sinucigaş, învăluia satele „schismatice"? 

Reîmprospătarea filocalică din secolul al XlX-lea a trecut peste aceste diso¬ 
cieri: Alexandru II, impulsionat de Biserică, a ştiut să abolească „a doua sclavie", 
aproape în momentul în care suprimarea sclaviei atrăgea, în Statele Unite, un 
lung război civil. „Vârsta de argint" a culturii ruse, la începutul secolului XX, 
ar fi făcut ca Biserica să-şi regăsească independenţa dacă greşelile lui Nicolae II 
(„Duminica Roşie", abandonul lui Stolîpin), pe urmă războiul nu ar fi ruinat 
simbolismul monarhiei şi nu ar fi oferit cale liberă revoluţiei. 

După acest dezastru - care a fost timpul mărturisirilor şi al martirilor - na¬ 
ţiunile Europei răsăritene regăsesc Biserica drept cea mai bună aducere-aminte 
a lor, în care credinţa şi sentimentul apartenenţei se întrepătrund fără a mai 
putea fi separate. Ortodoxia, pe care unii ar fi vrut să o atragă spre neo-constan- 
tinism, bâjbâie penibil spre o laicitate originală, în care ar fi net separată de stat, 
dar profund unită cu societatea. Ea cere libertatea deplină pentru a celebra 
Sfintele Taine şi a vesti Cuvântul lui Dumnezeu. I se pare deci important ca 
un învăţământ religios facultativ să poată fi susţinut în şcoli şi ea să se poată 
exprima liber prin intermediul mass-mediei. Ceea ce îi şi este acordat, cu mai 
multă uşurinţă în CSI, cu mai mare greutate în Balcani. Din punct de vedere 
politic, Biserica doreşte ca statul să fie un stat de drept, de justiţie şi de respect 
faţă de individ. Ea nu revendică nici o influenţă „exterioară", nu acţionează decât 
prin convertirea inimilor şi a minţilor, prezenţă „osmotică" am putea spune, şi 
prin aplicarea „sfinţirii frăţeşti". Să auzim părerea unui martor: 



174 RELIGIILE LUMII 


întâlnim o altă Rusie, în care se descoperă şi se pun bazele sensului demnităţii 
printr-un ansamblu de acţiuni concrete în beneficiul celor mai favorizaţi. Aceste 
acţiuni [...] nu izolează niciodată dimensiunea spirituală de dimensiunea socială [...]. 
Ostenitorul social, preotul, editorul, avocatul care luptă în favoarea celor uitaţi din 
puşcării [...], educatorul care elaborează o pedagogie nouă, medicul care îi îngrijeşte 
pe cei care se droghează [...], aceste persoane au creat avanposturi, contra-instituţii 
[...]. Prin credinţă au luat naştere [... ] aceste grupuri de medici şi infirmiere creştini, 
aceste şcoli, biblioteci [...], mişcări ale tinerilor, regrupări de ajutoare [...]. 

Fiecare acţiune este dusă î n general d e u n grup mic d e persoane care hotărăsc să 
abandoneze tot şi să se consacre acestei lupte pentru redescoperirea libertăţii creatoare 
a omului [...]. Rusia, fără cuvinte mari, reface tot ceea ce este considerat a fi mai 
valoros în cultura ei, o bunătate activă care decurge din compasiune. 15 

Sensul iubirii 

Evanghelia cuprinde destul de puţine indicaţii referitoare la sexualitate 
şi, mai ales, foarte puţine indicaţii susceptibile de o interpretare juridică. 
Isus, fără să ţină deloc seama de indicaţiile tradiţionale, îi primeşte pe adulteri 
şi pe prostituate. El relativizează legăturile familiale. Ii tratează pe picior de 
egalitate pe bărbaţi şi pe femei. Aminteşte sensul originar al căsătoriei - 
înainte de timpurile „răutăţii inimii" - şi importanţa, atât de profund biblică, 
a fidelităţii. Dar consideră că pomeia distruge legătura conjugală (Mat. 5, 32 
şi 19, 9): cuvântul înseamnă adulter, după traducerea obişnuită; or, spune 
el, oricine se uită la o femeie ca la un simplu obiect de plăcere comite un 
adulter! Mai pe larg, pomeia desemnează obiectivizarea sexualităţii şi a 
extazului erotic în afara unei adevărate relaţii personale, ceea ce este în sensul 
dezgustului Vechiului Testament pentru prostituţia sacră. In acelaşi timp, 
Isus observă că „sunt fameni, care s-au făcut fameni pe ei înşişi, pentru 
împărăţia cerurilor" (Mat. 19,12) şi că „cei ce se vor învrednici să dobândească 
veacul acela şi învierea cea din morţi nici nu se însoară, nici nu se mărită", 
căci sunt deja înviaţi (Luc. 20, 35-36). 

Pentru că a venit Mesia, procrearea nu mai este obligatorie, celibatul anti¬ 
cipează şi profetizează. De aceea Sfântul Pavel îl recomandă, ca pe un semn 
escatologic, şi Biserica veche a cunoscut un ordin al văduvelor şi fecioarelor, 
în acelaşi timp, Pavel interpretează nunta în spiritul Cântării Cântărilor: o 
„mare taină", care se înscrie în iubirea dintre Hristos şi Biserică, a lui Dumnezeu 
pentru poporul Său (Efes. 5, 22—30). In general, accentul se deplasează de la 
funcţional la personal. Isus îi binecuvântează pe copii şi îi dă drept exemplu. 
Cu o infinită tandreţe El evocă femeia care, după ce a născut, „nu-şi mai aduce 
aminte de durere, pentru bucuria că s-a născut om în lume" (Ioan 16, 21). 

15. Morozov, „Apres un voyage en Russie [...] une autre Russie", în Aide aux 
croyants de l’ex-URSS, nr. 67, 1992, p. 15. 

De aceea Biserica Ortodoxă consideră că rolul ei este înainte de toate de 
a spune sensul. „Nu trebuie să dau legi, ci doar să amintesc semnificaţia iubirii 1 *, 
spune patriarhul Athenagora după ce a citit enciclica Humanae Vitae. Astfel, 
ortodoxia a dezvoltat ideea de „castitate** nu doar ca o curăţenie desăvârşită, ci 
ca pe o comuniune a sufletelor în unirea trupească. Curăţenia desăvârşită poate 
fi însoţită de o „furnicătură a sufletului** după cum spun omiliile lui Macarie. 
Castitatea înseamnă integrarea erosului într-o relaţie durabilă, atentă, jertfelnică. 

Această iubire dificilă nu poate fi o singurătate în doi, o patimă narcisistă 
şi contopitoare. Ea se deschide în slujirea celuilalt. In mod normal, prin copil, 
care nu este justificarea ei, ci generozitatea ei. Dar şi prin întâmpinare, printr-o 
creaţie comună, prin ajutorul reciproc în care fiecare îl ajută pe celălalt să-şi 
desăvârşească propria vocaţie. 

Pentru Biserica Ortodoxă, viaţa conjugală este deci perfect compatibilă cu 
preoţia. La sinodul de la Niceea, în 325, câţiva episcopi, fără îndoială marcaţi 
de teama de sex a encratiţilor 16 , au vrut să impună celibatul preoţilor. Un mare 
ascet egiptean, episcopul Pafnutie, a făcut ca această propunere să fie îndepărtată 
amintind că „legătura dintre bărbat şi femeia lui poate fi castă**. 17 Sinodul de 
la Gangres, pe la 340, stipulează în canonul patru: „Dacă cineva se gândeşte 
că nu trebuie să participe la o slujbă făcută de un preot căsătorit să fie 
anatemizat**, iar canonul al cincilea din Canoanele numite apostolice, în 
realitate de la sfârşitul secolului al IV-lea, îl exclude din Biserică pe episcopul 
sau pe preotul care „o repudiază pe soţia lui sub pretextul fidelităţii faţă de 
Biserică**. Din motive sociologice, am spus-o, s-a format obiceiul ca episcopii 
să fie recrutaţi dintre călugări sau ca bărbatul căsătorit, care a fost hirotonit 
episcop, să-şi lase soţia. Preotul, după cum cer epistolele pastorale, trebuie să 
fie „bărbat al unei femei** (Tit. 1, 6), în sensul că un bărbat văduv necăsătorit 
nu poate fi hirotonit. Viaţa lui de familie trebuie să fie exemplară. Dacă familia 
lui se destramă, el trebuie să înceteze a mai sluji. 

De altfel, viaţa conjugală nu se desfăşoară fără o anumită asceză. Postul 
înglobează şi abstinenţa sexuală. El se impune preotului înainte de a sluji Sfânta 
Euharistie, ca şi laicului care doreşte să se împărtăşească. Deciziile canonice 
nu sunt decât „indicaţii terapeutice**, zice al şaselea sinod ecumenic, duhovnicul 
sau episcopul locului trebuie să le adapteze situaţiilor concrete după principiul 
„iconomiei**. In teologie, cuvântul acesta desemnează relaţia pe care o stabileşte 

16. De la enkrdteia , „curăţenie desăvârşită**. Encratismul, mai mult decât o sectă, 
desemnează un ansamblu de atitudini şi de idei care au influenţat creştinismul primelor 
secole, dar au fost condamnate de Biserică. Encratiţii nu acceptau căsătoria, procrearea, 
consumul de carne şi vin. 

17. Hefele, Histoire des conciles. Paris, 1907, voi. I. pp. 620—621. 

Dumnezeu cu creaţia Sa. Este o „economie de iubire" care culminează cu Crucea 
şi învierea. în existenţa creştină, „economia" înseamnă că persoanele şi relaţiile 
lor trec înaintea regulilor generale, nu pentru a le nega, ci pentru a le elibera 
duhul. De aceea Biserica Ortodoxă, amintind mereu cu putere că prin căsătorie 
omul ia parte la unirea irevocabilă a lui Dumnezeu cu poporul său, poate ierta 
divorţul, nu'i îndepărtează pe cei divorţaţi şi recăsătoriţi de la Sfânta împăr¬ 
tăşanie şi binecuvântează, cu un accent clar de pocăinţă, o a doua căsătorie, 
chiar şi o a treia. Sfântul Grigorie de Nazianz spunea: „O primă căsătorie se 
face în conformitate deplină cu regula; o a doua este tolerată; o a treia acceptată, 
dar considerată nefastă; o căsătorie ulterioară ţine de moravurile porcilor." 18 

în privinţa metodelor anticoncepţionale, Biserica Ortodoxă lasă acestea la 
latitudinea soţilor, luminaţi de sfaturile unui duhovnic. Nu credem că este 
atât de important să îndreptăm gândurile asupra mijloacelor, cât mai bine 
asupra sensului vieţii sexuale şi al fecundităţii. într-o ţară ca Rusia, unde 
divorţurile sunt uşoare şi frecvente, iar natalitatea este deosebit de scăzută, 
cuplurile ortodoxe se caracterizează prin stabilitate şi fecunditate responsabilă. 

Cât despre avort, plaga Europei răsăritene, fie că este ortodoxă sau catolică, 
a fost ferm condamnat de o hotărâre de sinoade şi cere o căinţă profundă. El 
poate fi considerat ca un păcat mai uşor pentru cazurile de primejdie extremă, 
dar cu lacrimi, cu zbucium al inimii, cu o reintegrare plină de dragoste într-o 
comunitate capabilă de întrajutorare... Cei mai mulţi dintre duhovnicii şi 
medicii ortodocşi ştiu că nu trebuie să se adreseze femeilor celor mai dezmoştenite 
de viaţă prin legi sau interdicţii, ci prin cuvinte de o infinită compasiune. 

Problemele „procreaţiei" privesc mai ales societăţile bogate şi nu au fost 
studiate niciodată de marile biserici ortodoxe, care au alte griji. Ele au fost 
totuşi abordate, în Franţa, de medici ortodocşi, care au conchis că fecundarea 
in vitro, în cazul unui cuplu fidel, ar putea fi admisă, cu condiţia să se evite 
producerea sau distrugerea embrionilor supranumerari. 19 

Textele promulgate de Vatican pe tema aceasta sunt bazate pe o filozofie 
a „naturii" pe care Biserica Ortodoxă nu o împărtăşeşte. Creaţia lui Dumnezeu 
este marcată de „cădere", fisurată de neant, „supusă" deşertăciunii, spune 
Sfântul Apostol Pavel (Rom. 8,20). Este deci un lucru bun ca mintea omului 
să o amelioreze, dacă nu se vrea prometeică, ci veghetoare şi iubitoare. Natura 
ca atare, în starea ei de decădere şi sclavie, nu poate constitui un criteriu. 
Criteriul nu poate fi decât respectul persoanelor şi sensul comuniunii lor. 

18. PG 36, 292 C. 

19. Dr. Dominique Beaufils, „Fecondation in vitro et genetique", în Contacts, 
revuefranţaise de l’orthodoxie, nr. 155, trim. 3, 1991, pp. 171-183. 

Biserica Ortodoxă este o Biserică distrusă care începe să retrăiască. Men¬ 
talităţi separate de secole se întâlnesc aici, imense contraste o sfâşie. Cei mai 
îndrăzneţi gânditori ai ei, în urma lui Dostoievski, au sondat modernitatea 
şi au deschis căile depăşirii şi ale transfigurării. Dar astăzi, ca în toate religiile 
„periferice" faţă de un Occident fascinant şi distrugător, ea este ameninţată 
de un fel de integrism cultural. Din 1920 ea a participat la crearea Mişcării 
Ecumenice, apoi a aderat la Consiliul Ecumenic al Bisericilor, dar astăzi, 
păzitori geloşi ai tezaurului denunţă în ecumenism „panerezia". In Orientul 
Mijlociu ortodocşii preconizează şi practică nonviolenţa şi blândeţea 
evanghelică, dar în Balcani li se întâmplă să reia vechiul refren al războaielor 
sfinte. Ortodoxia defineşte Biserica drept o comuniune de comunităţi 
euharistice, dar credincioşii ei, în Europa Occidentală, au ajuns să nu mai 
împărtăşească nimic. Ea se vrea universală, dar este răvăşită de naţionalism. 
Altfel spus, fără să mergem prea departe, în nici o altă confesiune creştină, 
poate, distanţa dintre a zice şi a face nu este aşa de mare. 

Dincolo de toate acestea, în folclor şi în ataşamentul pentru trecut, 
patrimoniul este imens şi dătător de viaţă: pentru unitatea doctrinei, a 
slujbelor şi a rugăciunilor personale, pentru înţelegerea credinţei, o credinţă 
pătrunsă de bucuria pascală, pentru o ontologie de comuniune şi libertate, 
pentru frumuseţea liturghiei şi a icoanelor, pentru „arta artelor şi ştiinţa ştiin¬ 
ţelor", care fac posibilă unificarea „inimă-spirit" şi transformarea în „ochi de 
foc", pentru o viziune sacramentală a pământului şi a întregii creaţii, pentru 
depăşirea legii printr-o „economie" a îndurării... 

Aportul diasporei poate fi desigur considerabil. Totuşi, viitorul ortodoxiei 
se va juca fără îndoială în „cealaltă Europă", mai ales, dar nu numai în Rusia, 
această parte a Vechiului Continent care constituie, cum spunea Berdiaev, un 
„Orient-Occident". Biserica Ortodoxă va fi oare capabilă să facă din patri¬ 
moniul ei nu un alibi orgolios, intr-un zadarnic joc de inferioritate-superiori- 
tate, ci elanul unei comuniuni necondiţionate? Va putea ea să devină, alături 
de alte biserici, un descoperitor al izvoarelor Bisericii nedespărţite? Va şti ea, 
alături de alte biserici, să propună cu smerenie planetei pe cale de secularizare 
si de haos, această divino-umanitate eristică, sălas al Duhului si al libertăţii, în 
care ar putea găsi sens explorările divinului şi acelea ale umanului? Aici ob¬ 
servatorul, chiar dacă este plin de simpatie, trebuie să tacă, iar credinciosul 
trebuie să se roage şi să slujească. 

PROTESTANTISMUL 

dejean Bauberot 


Protestantismul, care constituie una dintre cele trei mari ramuri ale creş¬ 
tinismului, a apărut în secolul al XVI-lea în Europa şi s-a extins - în mod dife¬ 
rit - pe toate continentele. Formă religioasă foarte diversificată, acesta s-a 
organizat în numeroase biserici, precum şi în acţiuni şi mişcări la care cola¬ 
borează membrii diferitelor biserici. 


CÂTEVA MARI ETAPE ALE ISTORIEI SALE 

In iunie 1520, bula papală Exsurge Domine îl somează pe călugărul Augustin 
Martin Luther (1483-1546), profesor pentru Sfintele Scripturi la Wittenberg, 
să tăgăduiască idei pe care le susţinuse. Cu trei ani înainte (pe 31 octombrie 1517), 
Luther redactase nouăzeci şi cinci de teze care criticau „virtutea" indulgenţelor, 
vândute în beneficiul reconstrucţiei bisericii Sfântul Petru din Roma (şi so¬ 
cotite ca fiind în stare să absolve de unele păcate). Cele nouăzeci şi cinci de 
teze au fost rapid distribuite în întreaga Germanie. Roma încercase să obţină 
o retractare, însă în timpul dezbaterilor poziţia lui Luther devenise radicală, 
acesta afirmând că nici papa şi nici conciliul nu sunt infailibili. 

Reforma 

Prin bula papală, Luther este ameninţat cu excomunicarea. Departe de a 
se supune, el arde documentul şi transformă o contestaţie făcută în interiorul 
Bisericii Catolice în protest care va acţiona mai departe în afara ei. Convocat, 
în aprilie 1521, în faţa dietei de la Worms, Luther declară: 

Nu mai dau crezare nici numai papei, nici numai conciliilor. [...] Sunt legat prin 
textele scripturilor pe care le-am citit, iar conştiinţa mea este prizoniera cuvintelor 
Domnului. Nu pot şi nici nu voiesc să retractez ceva, căci nu este nici sigur, nici 
cinstit să acţionezi împotriva propriei conştiinţe [...]. Nu pot proceda altfel, Dum¬ 
nezeu să mă ajute. 

în acelaşi an, 1521, la Ziirich, Zwingli (1484-1531), preot şi predicator 
al Bisericii cu un corp de canonici, renunţă la pensia acordată de Roma. Doi 
ani mai târziu, consiliul orăşenesc organizează două „dispute teologice" şi 
adoptă un program de schimbare globală, adăugând înnoirii teologice modi¬ 
ficări etice şi sociale. în 1524, slujba este înlocuită de un cult duminical, axat 
pe predică, mai sărăcită decât va fi în protestantismul luteran. 

în acest timp, în Germania, efervescenţa religioasă şi politică ajunge la 
apogeu. Numai că Luther refuză să-şi identifice cauza cu aceea a micii nobilimi 
(revolta cavalerilor din 1522), apoi cu cea a ţăranilor (războiul ţăranilor din 
1524—1525, în care moare reformatorul radical Thomas Miintzer). Şi dacă 
lucrul acesta îi decepţionează pe unii, în alte părţi se produc rupturi cu Roma, 
precum la Strasbourg, cu Martin Bucer (reforma cultului la începutul anului 
1524), în ducatul Prusiei (1525) etc. 

în 1526, prima dietă de la Speyer acordă principilor dreptul de liberă 
alegere a religiei statului lor. Decizia aceasta este repusă în cauză, trei ani mai 
târziu, de a doua dietă de la Speyer. Cinci principi şi reprezentanţii a pai¬ 
sprezece oraşe libere protestează, de unde şi numele de „protestanţi" dat 
partizanilor Reformei. 

Supuşi unei presiuni politico-militare, protestanţii caută o înţelegere 
doctrinară. în octombrie 1529, are loc la Marburg un colocviu teologic. Se 
ajunge la o înţelegere asupra a paisprezece puncte din cele cincisprezece puse 
în discuţie. Dezacordul rămâne în legătură cu caracterul de sfântă taină al 
împărtăşaniei. Există, desigur, un consens în legătură cu comuniunea sub 
cele două speţe şi respingerea doctrinei catolice a transsubstanţierii (la care 
puterea preotului transformă elementele materiale în trupul şi sângele lui 
Hristos). Luther şi adepţii săi ţin la ideea de consubstanţiere (prezenţa în 
pâine şi în vin a trupului şi a sângelui lui Hristos), în vreme ce Zwingli şi 
elveţienii consideră că împărtăşania este înainte de toate o aducere aminte, 
iar Hristos este prezent doar simbolic la aceasta (doctrina sfintelor taine). Cei 
din Strasbourg, în frunte cu Bucer, nu reuşesc să creeze un teren de înţelegere. 

Aşa se face că, încă de la apariţia protestantismului, se poate constata 
pluralitatea sa: există mai mulţi reformatori şi se confruntă mai multe con¬ 
vingeri. Există numeroase puncte de vedere comune privind bazele Reformei; 
este însă suficientă o singură divergenţă pentru a nu se ajunge la o biserică 
protestantă unică în faţa Bisericii Catolice Romane. Pluralismul ecleziastic este 
rezultatul refuzului de a accepta ierarhia şi al deplasării autorităţii de la instituţie 
la Biblie. Este semnificativ faptul că prima diferenţiere din sânul protes¬ 
tantismului se referă la o dezbatere de exegeză biblică: Luther şi Zwingli nu 
înţeleg în acelaşi fel cuvintele lui Hristos: „Acesta este trupul meu", „Acesta 
este sângele meu". Acest conflict demonstrează şi faptul că, dacă Luther este 

primul care a îndrăznit să facă ruptura şi deci el este „părintele fondator 1 ', el 
devine în foarte scurt timp un reformator printre alţii, şi nu şeful de necontestat 
al tuturor protestanţilor. 

Evenimentele din 1529 constituie o etapă. Reforma nu s-a terminat. In 
1536, ea capătă un suflu nou prin trecerea la protestantism a oraşului Geneva, 
unde va fi preot Jean Calvin (1509—1564). Opera foarte importantă (teologică, 
ecleziologică, morală etc.) a lui Calvin va fi umbrită, în parte, de denunţul 
făcut împotriva lui Michel Şervet, ars de viu din ordinul magistratului genevez 
(1553). Iar dacă pluralismul interprotestant va favoriza cu timpul instaurarea 
toleranţei, aceasta va necesita multă vreme. 

In 1555, unitatea confesională a Imperiului Germanic este în mod oficial 
destrămată. Reforma a triumfat în ţările scandinave; un protestantism tem¬ 
perat, anglicanismul, se va impune dincolo de Marea Mânecii, odată cu Eli- 
sabeta I (1558-1603). De acum înainte, Biserica Apusului este scindată în 
mod serios. 

Războiul de Treizeci de Ani 

Pacea de la Augsburg (1555) s-a întemeiat pe coexistenţa catolicismului şi 
protestantismului în Imperiul Roman Germanic, pe baza unităţii confesionale 
a fiecărui teritoriu (cujus regio ejus religio). Libera circulaţie a persoanelor şi a 
bunurilor lor era totuşi recunoscută (primă formă - rudimentară - de libertate 
religioasă). Numai că echilibrul obţinut rămâne instabil. 

In 1618, ostilităţile se declanşează din nou în Boemia. Cehii sunt repede 
înfrânţi şi, către anul 1620, succesele obţinute de împăratul Ferdinand II ame¬ 
ninţă grav protestantismul. Gustav-Adolf, regele Suediei, modifică situaţia în 
doi ani. Armata sa, motivată de o arzătoare pietate luterană, are în rândurile 
ei mulţi predicatori. Războiul continuă, dar aspectele confesionale ale 
conflictului sunt dublate de o luptă pentru hegemonia europeană, care îi aduce 
faţă în faţă pe habsburgi şi pe bourboni. Aceştia din urmă şi aliaţii lor suedezi 
preiau definitiv avantajul către 1640. 

Pacea din Westfalia (1648-1649), care pune capăt acestui Război de Trei¬ 
zeci de Ani, comportă mai multe clauze religioase: în general, principiul cujus 
regio ejus religio a devenit mai suplu. Practica publică a confesiunii lor este 
recunoscută tuturor acelora al căror cult fusese stabilit în 1642. Rugăciunile par¬ 
ticulare sunt admise, iar libertatea de emigrare este din nou recunoscută. Partidele 
confesionale continuă să existe în cadrul dietei imperiului. „Corpul evanghelic" 
(protestant) şi „corpul catolic" se reunesc separat pentru unele probleme. 

Germania va suporta multă vreme stigmatul acestui război. Luptele, epide¬ 
miile, strămutările de populaţii, subalimentarea, toate acestea i-au răpit o 

treime din populaţie. Lucrul acesta va influenţa pioşenia şi teologia, iar tema pa¬ 
timilor lui Hristos devine foarte populară în a doua jumătate a secolului al XVII-lea, 
îndeosebi odată cu manifestarea pietismului'". 

Revoluţiile din Anglia 

In secolul al XVII-lea, Biserica Angliei părea a fi o biserică protestantă din 
punct de vedere teologic, într-un cadru ecleziastic apropiat catolicismului. 
Un curent puritan doreşte un protestantism mai puternic. Către 1640, con¬ 
flictul dintre rege şi parlament duce la război civil. Cromwell înfrânge armata 
regalistă la Naseby (1645). In pofida opoziţiei puritanilor moderaţi, Carol I 
este ucis, în urma unui proces, la 30 ianuarie 1649. Această execuţie constituie 
un act atât religios, cât şi politic: a fost omorât reprezentantul vremelnic al lui 
Dumnezeu. Se vorbeşte despre „noua Reformă". 

Pentru puritani, izbânda înseamnă o etapă importantă către întoarcerea lui 
Hristos. Până atunci, această întoarcere era considerată ca o ruptură în înlănţuirea 
evenimentelor umane. Acum se insistă pe o perioadă de tranziţie de o mie de 
ani ( millenium ), în timpul căreia, în continuitate faţă de evoluţia istorică, 
„adevărata Biserică" va triumfa în mod progresiv. Aceasta înseamnă o considerabilă 
schimbare de mentalitate: până acum norma era dată de tradiţie şi orice înnoire 
apărea ca o degradare mai mare sau mai mică a vechiului. De acum încolo îşi 
face loc ideeade progres. Istoria viitoare depinde de acţiunea prezentă: millenium 
poate fi grăbit, acesta este sensul predicilor din timpul revoluţiei. 

Prima revoluţie engleză reprezintă experienţa unei societăţi destul de 
tolerante. Sub Cromwell, timp de zece ani, tipografiile lucrau practic fără nici 
o cenzură. Predicatorii improvizaţi şi itineranţi nu mai sunt sancţionaţi. 
Grupuri de semianalfabeţi propagă idei radicale. Fervoarea religioasă se 
amestecă cu laicizarea: Biserica nu face pane din lumea aceasta. Excomunicarea 
nu trebuie să aibă consecinţe civile şi fiecare comunitate trebuie să aibă dreptul 
de a-şi alege pastorul. 

Teama de radicalismul ultrapuritanilor nu are nici un amestec în restauraţia 
din 1660, care a urmat morţii lui Cromwell. Dar dezvoltarea unui partid 
catolic la Curte, urcarea pe tron a catolicului Iacob II şi revocarea Edictului 
de la Nantes în Franţa trezesc temeri. Wilhelm de Orania debarcă în noiembrie 
1688 având ca deviză: „Religia protestantă şi libertăţile din Anglia". Iacob II 
fuge. „Glorioasa Revoluţie" aduce Angliei parlamentarismul şi o oarecare 
toleranţă religioasă. Există totuşi şi un revers al medaliei: progresiva colonizare 
engleză şi protestantă a Irlandei. 

Mişcare religioasă născută în Biserica Luterană Germană în secolul al XVII-lea, 
punând accent pe experienţa religioasă personală, ca reacţie împotriva dogmatismului 
bisericii oficiale (n. tr.). 



184 RELIGIILE LUMII 


Edictul de la Nantes şi revocarea lui 

După 1562, Franţa este sfâşiată de războaie religioase. Ele sunt marcate de 
numeroase masacre, cel mai cunoscut fiind acela din noaptea Sfântului Bar- 
tolomeu (1572). Henric IV, principe protestant convertit la catolicism (1593), 
pune capăt acestor războaie în 1598 prin Edictul de la Nantes, care încearcă 
instaurarea în Franţa a unei coexistenţe a religiei catolice (majoritară), a „religiei 
regatului" şi a „religiei pretins reformate" (RPR), ai cărei membri obţin 
posibilitatea de a avea acces la orice funcţie, o relativă libertate a cultului şi 
locuri de refugiu unde vor dispune de o garnizoană. 

In 1629, Edictul de graţiere de la Ales - publicat după cucerirea cetăţii 
La Rochelle - confirmă clauzele religioase şi civile ale Edictului de la Nantes, 
dar suprimă „locurile de refugiu". De acum înainte, fără forţă militară şi 
politică, hughenoţii depind de voinţa regelui de a aplica Edictul de la Nantes. 

Odată cu domnia personală a lui Ludovic XIV vine şi timpul persecuţiilor. 
Intr-o perioadă de douăzeci şi cinci de ani peste două sute de măsuri desfiinţează 
în fapt Edictul de la Nantes. Numeroase temple sunt distruse (peste trei sferturi 
din acestea la sfârşitul lui 1684) şi protestanţii devin marginalizaţi, sunt hăi¬ 
tuiţi, supuşi unor reprimări permanente; de exemplu: unii copii sunt răpiţi 
spre a fi crescuţi în religia catolică. Multe meserii le sunt interzise. Misiunile 
catolice pornesc la recucerirea teritoriilor protestante, provocând aici tot felul 
de incidente care să permită represalii. Se dezvoltă un climat general de 
ostilitate, iar numărul căsătoriilor interconfesionale, care erau destul de dese, 
scade brusc. O „casă financiară pentru convertiţi" încearcă, fără prea mare 
succes, să-i momească prin câştiguri pe unii dintre protestanţi. 

In această perioadă, chiar dacă unii „nepăsători" adoptă efectiv „religia 
regelui", majoritate aprotestanţilor rezistă, dar în mod pasiv: comunitatea 
hughenotă aşteaptă urcarea pe tron a unui rege mai îngăduitor. 

Ludovic XIV, aflat în conflict cu papa, ţine să apară drept campion al 
catolicismului. După o primă experienţă în Poitou (1681), are loc o „mare 
ofensivă" în primăvara şi vara anului 1685. Dragonii îşi pot tortura victimele 
în orice fel; numai să le ucidă şi, teoretic, să le violeze nu le este permis. Pro¬ 
testanţii, terorizaţi, semnează în masă certificate de convertire. Ludovic XIV 
afirmă atunci că Edictul de la Nantes nu se mai justifică şi, în consecinţă, îl 
revocă prin Edictul de la Fontainebleau (17 octombrie 1685). Pastorii sunt 
obligaţi să părăsească teritoriile, ultimele temple sunt distruse. Protestanţilor 
le este interzis să emigreze. Botezul şi căsătoria catolice, ungerea cu Sfântul 
Mir sunt de acum înainte obligatorii. 

In jur de 250000 de protestanţi (dintr-un milion) părăsesc clandestin regatul, 
fapt ce va antrena o pierdere substanţială în anumite sectoare ale economiei (mai 

mică totuşi decât se afirmă uneori) şi, în urma descrierii suferinţelor îndurate de 
cei prigoniţi, creşterea aversiunilor faţă de Franţa în mai multe ţări din Europa. 
Hughenoţii refugiaţi vor contribui la dezvoltarea Berlinului şi a Prusiei; în 
Olanda ei vor constitui un cerc de intelectuali, de unde se vor propaga unele 
idei ale Iluminismului. Cu excepţia revoltei Cămăşarilor (1702—1704)“', pro¬ 
testanţii rămaşi în Franţa par să accepte în aparenţă catolicismul, dar cei mai 
mulţi practică în secret cultul familial, sunt celibatari sau trăiesc în concubinaj 
pentru a se sustrage de la căsătoria catolică. încetul cu încetul, au loc adunări 
restrânse, clandestine, în 1715 se ţine primul sinod al Bisericii Reformate clan¬ 
destine. în primele două treimi ale secolului alXVIII-lea, sunt pronunţate multe 
condamnări la moarte, galerele şi închisorile sunt pline de protestanţi. Abia în 
1787 un „edict de toleranţa 1 recunoaşte în fapt existenţa protestanţilor în regat, 
fără însă să le acorde libertatea cultului, care va fi proclamată de Revoluţie (1791). 

America engleză 

întemeierea simbolică a viitoarelor State Unite ale Americii are loc în 1620, 
odată cu sosirea „Părinţilor pelerini 11 , puritani englezi refugiaţi în Olanda, care 
au trecut Atlanticul la bordul vasului Mayfloiver. în ciuda epidemiilor şi a 
foametei, ospitalitatea indienilor îi ajută să supravieţuiască. Ei fondează oraşul 
New Plymouth. După 1630, li se alătură un al doilea vas de emigranţi puritani, 
mult mai numeroşi, care se tem de o revenire a catolicismului în Anglia. 

Pelerinii sunt animaţi de o utopie religioasă. Au încheiat un pact între ei, 
care poate fi considerat premisa unui sistem democratic. în general, se poate 
spune că emigraţia puritană produce anumite caracteristici ale noii societăţi 
americane. Congregaţia religioasă constituie centrul vieţii sociale. Formată 
din membri „convertiţi 11 , ea îşi alege un pastor din rândul ei, care nu are nici 
un superior ierarhic. 

Puritanii încearcă să justifice spolierea indienilor prezentându-i drept 
rămăşiţele unui trib pe care „demonul 11 l-a condus în acele locuri pentru a-1 
guverna fără probleme. în fine, ei se folosesc de magistratură pentru a interveni 
în problemele religioase (procesul de vrăjitorie de la Salem în 1692). Dar 
puritanismul inculcă, de asemenea, spiritul de rezistenţă membrilor săi care 
nu acceptă orice constrângere. Roger Williams (1600—1684) apără drepturile 
indienilor asupra pământurilor şi libertatea religioasă. El întemeiază Rhode 

“ Nume dat calviniştilor din Ceveni care au luptat împotriva administraţiilor şi 
armatei lui LudovicXIV după revocarea Edictului de la Nantes. Principalii conducători 
au fost Jean Cavalier, care a fost supus în anul 1704, şi Abraham Mazel, care a fost 
executat în 1710; execuţia a pus capăt războiului, dar rezistenţa spirituală a calvinis- 
mului din Languedoc a continuat (n. tr.). 

Island, leagăn al baptismului american şi una dintre primele tentative de sepa¬ 
rare a Bisericii de stat. Un quaker, William Penn (1644-1718), creează Pen- 
nsylvania, unde se pot refugia mulţi disidenţi, ceea ce, de altfel, favorizează 
prosperitatea economică. 

Efervescenţa religioasă din America engleză a scăzut încetul cu încetul, la 
sfârşitul secolului al XVII-lea. Pe la mijlocul secolului următor, are loc însă 
„Marea Deşteptare". Diferenţele ecleziastice sunt atenuate, iar amestecurile 
etnice sunt favorizate; se construieşte astfel o identitate evanghelică, element 
constitutiv al identităţii americane. Nu întâmplător conflictul cu Anglia izbuc¬ 
neşte către 1760, când Deşteptarea a avut un impact puternic. Mulţi dintre fiii 
predicatorilor înnoitori vor deveni purtători de cuvânt ai Revoluţiei Americane. 
Nu rareori, ei vor fi fost influenţaţi, între timp, de Iluminismul european. 
Această dublă influenţă (protestantă şi iluministă) se regăseşte în Declaraţiile 
Americane ale Drepturilor Omului care apar înaintea Declaraţiei Franceze. 

Misiunile 

După unele încercări în secolele al XVII-lea şi al XVIII-lea, misiunile pro¬ 
testante cunosc un adevărat avânt la sfârşitul secolului al XVIII-lea şi începutul 
secolului al XDC-lea. Acest avânt este favorizat de efectele revoluţiei industriale 
care tocmai se declanşase, de manifestarea unui nou suflu al colonizării 
europene şi de mişcarea de redeşteptare religioasă care se răspândeşte în mai 
multe biserici protestante. Iau acum fiinţă societăţi şi consilii de misiune cum 
ar fi: Misiunea Baptistă din Londra (1792), Societatea Misiunilor din Londra 
(1795), Societatea Olandeză a Misiunilor (1795), Consiliul American al Mi¬ 
siunilor (1810), Societatea Misiunilor de la Basel (1815), Societatea Misiunilor 
Evanghelice de la Paris (1822), Societatea Misiunilor de la Berlin (1824) etc. 
In 1900, existau peste trei sute de societăţi şi consilii, fapt ce evidenţiază 
amploarea activităţii desfăşurate şi, poate, exagerata ei dispersare. Statele Unite 
asigurau, în 1914, aproape jumătate din cerinţele de personal; în 1960, 
procentul a crescut la două treimi. 

Misiunile protestante au încercat să pătrundă în toată lumea. Unele 
încercări de acest fel au fost făcute chiar în Europa, în ţările latine, acolo unde 
protestantismul fusese învins în secolul al XVI-lea, altele în America Latină, 
în secolul XX, cu două valuri: unul presbiterian şi congregaţionist, altul de 
dată mai recentă, mai ales penticostal, care permite unor colectivităţi indiene 
accesul la modernitate fără a-şi pierde identitatea culturală. In Asia de Sud-Est, 
eforturile nu au fost deloc încununate de succes. In peninsula indiană, 
Compania Indiilor s-a străduit să contracareze misiunea care, după părerea ei, 
îi leza interesele. In China, misiunea a apărut în legătură cu „tratatele inegale". 
In Africa şi în Oceania, rezultatele au fost mai promiţătoare. Astfel, în Lesotho, 

în Madagascar, în Tahiti, în Noua Caledonie şi în vechile teritorii germane, 
Camerun şi Togo, s-au constituit, în secolul XX, biserici născute din misiunea 
protestantă franceză. Extinderea în Africa s-a datorat însă, în parte, activităţii 
africanilor înşişi. 

Peste tot acţiunea de întronare a protestantismului a fost legată de o 
muncă pe plan educativ (şcoli şi traduceri ale Bibliei în limba proprie a ţării 
respective, de multe ori ridicând statutul limbii respective la acela de limbă 
scrisă), medical (simbolizată de numele lui A. Schweitzer), socio-economic 
(dezvoltarea exportului de materii prime pentru combaterea comerţului cu 
sclavi). Legăturile dintre misiune şi colonizare nu pot fi negate, chiar dacă au 
fost însoţite de multe ori de tensiuni. 

Foarte repede, activitatea misionară a pus protestantismului problema 
fărâmiţării lui confesionale: o grijă faţă de unitate s-a manifestat pentru prima 
dată cu ocazia primei întâlniri misionare internaţionale - Conferinţa de la 
Edinburgh din 1910. Atunci s-a recunoscut „necesitatea de a se implanta în 
fiecare ţară necreştină o biserică, care să nu fie divizată". Şi tot pe terenul mi¬ 
siunii a reînviat din când în când rivalitatea dintre catolici şi protestanţi, 
rivalitate în care au pătruns imediat factori politici şi diplomatici; este cazul 
afacerii din Madagascar (1897), unde misiunea protestantă franceză s-a văzut 
suspectată de simpatie faţă de Anglia, putere colonială cu care era în concurenţă. 

In zilele noastre, crearea unei instanţe cum este CEVAA (Comunitatea Evan¬ 
ghelică de Acţiune Apostolică), care regrupează douăzeci şi cinci de biserici 
protestante din Africa şi din Europa, stă mărturie că bisericile protestante din 
foste ţări de misiune şi bisericile bătrânului continent înţeleg să conducă îm¬ 
preună acţiunea lor misionară. Discuţiile purtate între bisericile occidentale şi 
bisericile din lumea a treia au făcut ca însuşi protestantismul să-şi pună întrebări 
în legătură cu raportul nord-sud şi să înainteze propuneri în vederea dezvoltării 
acestor relaţii. In plan teologic, problematica misionară tradiţională a fost repusă 
în discuţie prin apariţia unor expresii teologice specifice ale lumii a treia, şi 
anume prin crearea Asociaţiei Ecumenice a Teologilor din Lumea a Treia la 
Dar es-Salaam, în 1976, care pune problema dezoccidentalizării teologiei 
creştine şi a formulării creştinismului în alte cadre culturale. 

Ecumenismul 

In istoria ecumenismului 1 protestant se pot distinge două faze: aceea a 
ecumenismului intern şi aceea a ecumenismului în sensul actual sau încercare 
de apropiere între creştini. Dezvoltarea mijloacelor rapide de transport, valurile 
migratoare de populaţie şi afirmarea unei oarecare conştiinţe mondialiste 


1. Cuvântul provine dintr-un termen grecesc care înseamnă „pământ locuit". 

determină, în secolul al XlX-lea, apariţia internaţionalelor protestante, locuri 
de întâlnire şi de dialog între protestanţii de diferite denominaţiuni şi din ţări 
diferite. Să le amintim pe cele mai importante: 

-Alianţa Evanghelică Universală (1846), reunind protestanţii care doresc 
menţinerea credinţelor fundamentale ale creştinismului şi „autoritatea suve¬ 
rană a Scripturii" în faţa dezvoltării scientismului şi ateismului; 

-Uniunile Creştine ale Tinerilor (sauYMCAîn engleză, 1855); în 1895, 
ramura ei studenţească devine independentă, sub denumirea de Federaţia 
Universală a Studenţilor Creştini (FUACE); predominant protestantă, ea va 
cuprinde, cu titlu individual, catolici şi ortodocşi; 

- Conferinţa Mondială a Misiunilor (Edinburgh, 1910), care stă la baza 
înfiinţării Consiliului Internaţional al Misiunilor. 

După Primul Război Mondial, ecumenismul dobândeşte, încetul cu în¬ 
cetul, un sens nou: acela al căutării dialogului, al căutării unei apropieri între 
creştinii de diferite confesiuni. Pentru început, miza este următoarea: căderea 
Imperiului Otoman şi revoluţia sovietică destabilizează ortodoxia. Cine îi va 
atrage pe orbita sa? Unii protestanţi iau iniţiative, pe care Vaticanul, constrâns 
de propria sa concepţie despre unitate, nu va reuşi să le împiedice sau măcar 
să le contracareze. Prin urmare, el nu va putea decât să condamne ecumenismul 
(enciclica Mortalium animos, 1928). 

Bisericile protestante (hegemonice şi majoritare) şi bisericile ortodoxe se 
grupează în două mişcări ecumenice. Mişcarea creştinismului practic (în 
engleză Life and Work, Stockholm, 1925) doreşte să arate unitatea creştinilor 
în fapte concrete şi în lupta pentru o societate mai dreaptă. Mişcarea Credinţă 
şi Constituţie (Faith and Order, Lausanne, 1927) abordează problemele de 
doctrină şi de structură. In 1937-1938, cele două mişcări decid să fuzioneze 
şi aşa va lua naştere Consiliul Ecumenic al Bisericilor, constituit definitiv la 
Amsterdam în 1948. 

Ecumenismul catolico-protestant este de dată mai recentă, chiar dacă 
anumite reţele şi asociaţii (precum grupul interconfesional al cadrelor didactice 
Prietenia, 1927) au pregătit terenul cu mult mai înainte şi chiar dacă perso¬ 
nalităţi catolice şi protestante (părintele Congar, pastorul Boegner) au lucrat 
în acest domeniu înainte ca activitatea lor să fie recunoscută oficial. Ecu¬ 
menismul catolico-protestant se instituţionalizează odată cu Vatican II, care, 
în decretul despre ecumenism din 1964, recunoaşte caracterul creştin al pro¬ 
testantismului şi încurajează continuarea dialogului. 

După aceea, ecumenismul s-a dezvoltat atât la bază, cât şi la nivelul teologilor 
şi al responsabililor ecleziastici. La bază, cu întrunirile interconfesionale mixte 
şi diferite grupuri sau mişcări în care colaborează protestanţi şi catolici (de 
exemplu, Asociaţia Creştinilor pentru Abolirea Torturii a fost de la început 
constituită pe o bază interconfesională). La preoţi şi la pastori, prin folosirea 

aceluiaşi amvon în timpul Săptămânii de rugăciune pentru unitate (18-25 ia¬ 
nuarie); la teologi, prin dezvoltarea dialogurilor doctrinare în aparatele bisericeşti, 
cu o serioasă colaborare, în special atunci când este vorba să fie elaborat un mesaj 
destinat întregii societăţi referitor la problemele de etică socială (rasism, drepturile 
omului etc.). In general, bisericile protestante şi Biserica Catolică au poziţii 
diferite nu numai în probleme ca divorţul, avortul şi contracepţia, ci şi în 
problemele puse de schimbările genetice. In ultimii ani, noua centralizare operată 
de Roma şi grija pentru identitatea protestantă au diminuat în oarecare măsură 
elanurile ecumenice, fără să se ajungă totuşi la o discuţie serioasă. 


UNITATEA SI DIVERSITATEA FAMILIEI PROTESTANTE 

5 

Protestantismul, care încă de la început a autorizat căsătoria pastorilor, 
poate fi conceput ca o mare familie. Cu toate că familia aceasta are foarte multe 
lucruri în comun, fiecare membru al ei are particularităţile lui proprii; de altfel, 
există uneori certuri interne. 

Reforma a proclamat trei mari cuvinte de ordine: numai Dumnezeu, numai 
Scriptura, numai harul. Radicalismul ei este marcat de voinţa de a suprima 
adăugirile care, după părerea adepţilor săi, au desfigurat de-a lungul secolelor 
creştinismul primar. Cu alte cuvinte, esenţa mişcării constă în trierea, „epurarea" 
creştinismului. In acelaşi timp însă, există numeroase constrângeri care duc la 
compromisuri. Mişcarea este deci urmată de o stabilizare, când evenimentul 
tinde să devină instituţie, ruptura devine organizaţie şi protestul devine putere. 
In timpul acestei tranziţii, ceva esenţial poate să rămână în stare latentă sau 
chiar să se piardă. De unde şi cuvintele de ordine „înapoi la Reformă" sau „noua 
Reformă": noi disidenţe, deşteptări, chiar reînnoiri teologice. Astfel, familia 
creşte prin noii membri care au ardoarea tinereţii (în secolul XX, penticostalii), 
dar care vor fi poate contestaţi, la rândul lor, într-o zi. 

Marile caracteristici protestante 

Protestantismul este o religie foarte bine structurată din punct de vedere 
intelectual. De aceea am grupat principalele sale trăsături în jurul celor trei 
principii ale Reformei. Trebuie să ne fie foarte clar însă că în calcul intră şi 
multiple interferenţe generale: politice, economice, culturale şi chiar religioase. 
Faptul că nu vorbim despre acestea nu vrea să însemne că le subapreciem 
importanţa, ci că acordăm prioritate trăsăturilor specifice. Atunci când doreşti 
să descrii o persoană spui despre ea că este blondă, cu ochi albaştri, sau brunetă, 
cu ochi căprui. Ca să poată fi recunoscută, nu este nevoie să fie menţionat 
faptul - esenţial, totuşi - că are două mâini şi două picioare. 

Numai Dumnezeu. Pe această primă afirmaţie se bazează celelalte două: 
Dumnezeu se face cunoscut fiecăruia numai prin Sfânta Scriptură şi nu dă 
mandat nici unei instituţii pentru împărţirea harului său. Pentru imensa 
majoritate a protestanţilor este vorba de Dumnezeu cel din Sfânta Treime 
(Tatăl, Fiul şi Sfântul Duh). 

Lipsită de orice mijloc de intermediere, Biserica nu mai are autoritatea 
sfinţitoare, infailibilitatea necesară pentru o astfel de autoritate. Intre afirmaţia 
„numai Dumnezeu" şi pluralitatea bisericilor protestante există o certă 
afinitate. Teologia protestantă stabileşte de altfel o distincţie între Biserica 
vizibilă (instituţia, situată din punct de vedere istoric şi geografic) şi Biserica 
nevăzută (Trupul lui Hristos care este o taină a lui Dumnezeu) pentru a su¬ 
blinia caracterul relativ al tuturor bisericilor existente. Totodată, nici o crea¬ 
tură nu poate fi obiect de rugăciune sau de adoraţie: nici Maria (care a avut 
şi alţi copii după Isus), nici sfinţii. 

Absenţa unui mijlocitor posibil între Dumnezeu şi fiinţa umană desacra- 
lizează preoţia: numai în cazul anglicanismului, unde problema este mai 
complexă, există o diferenţă de funcţie, şi nu de esenţă, între pastor şi laici. 
Pastorul are o specializare (să anunţe Cuvântul, să administreze Sfintele Taine) 
care nu constituie un monopol şi pe care un laic, format în scopul acesta, o 
poate exercita la fel de bine (câteva biserici protestante au abolit chiar preoţia). 
In marea majoritate a bisericilor de astăzi, femeile pot fi pastori. In toate 
cazurile, funcţia aceasta poate fi îndeplinită de persoane căsătorite. 

Rolul pastorului în cult nu este acelaşi cu al preotului la slujbă. Intr-adevăr, 
slujba nu cuprinde momentul sfintei jertfe, şi deci nu este nevoie de o calitate 
specială a preotului care să-l facă participant la actul divin într-un mod diferit 
faţă de ceilalţi credincioşi. Este subliniată estomparea protagonistului uman 
în faţa lui „Dumnezeu singur". De aici, o mare prudenţă în folosirea formulelor 
de iertare şi de binecuvântare: cel care slujeşte îi invită doar pe credincioşi să 
primească o iertare şi o binecuvântare pe care numai Dumnezeu le poate da. 
De aici şi sărăcia relativă a gesturilor celui care slujeşte. Unele tradiţii protestante 
sunt totuşi mai apropiate de catolicism decât altele. O influenţă a ecumenismului 
poate uneori aduce, de asemenea, o oarecare evoluţie, apropiind liturghiile 
protestante de cea catolică. 

Absenţa unui preot-mijlocitor marchează, de asemenea, şi conducerea 
ecleziastică, ce se exercită într-un mod mai degrabă colegial decât ierarhic. 
Acest lucru este foarte clar la bisericile fără episcopat, unde sinodul, compus 
din pastori şi laici, hotărăşte în legătură cu orientările care trebuie puse în 
practică şi se pronunţă în problemele doctrinare. Dar situaţia nu este cu mult 
diferită nici pentru bisericile care acceptă o formă de episcopat: autoritatea 
unui episcop protestant este funcţională. Ea se exercită intra pares. 

Acest mod de organizare vrea să concretizeze o afirmaţie centrală a Re¬ 
formei: „preoţia universală a credincioşilor". Luther scria: „Fiecare om care 
se recunoaşte creştin trebuie să fie sigur şi să ştie că noi suntem şi preoţi, adică 
avem aceeaşi putere în privinţa cuvântului şi a tainelor." In această egalitate 
formală a credincioşilor, există riscul de a reproduce în sânul comunităţii 
ecleziale inegalităţi sociale care există în societate, luată în ansamblu. Bisericile 
protestante nu au ştiut întotdeauna să evite acest pericol, în special bisericile 
luterane, unde principii protestanţi au jucat un rol important. O altă 
consecinţă este preoţia de fapt de care se bucură de multe ori teologii. In timp 
ce în catolicism riscă mereu să fie supuşi controlului autorităţilor ecleziastice, 
teologii critică - în protestantism - în mod aproape permanent organizarea 
şi viaţa Bisericii. In această dependenţă a protestantismului faţă de teologii 
lui rezidă în acelaşi timp şi forţa (libertatea intelectuală, posibilitatea de ino¬ 
vare etc.), dar şi fragilitatea lui (riscul unui intelectualism, vulnerabilitatea 
faţă de criza discursului teologic etc.). 

Numai Scriptura. „Autoritatea suverană a Scripturii în materie de credinţă" 
este, după teologia protestantă, „principiul formal" al Reformei. Biserica, rela¬ 
tivizată prin „Dumnezeu singur", capătă astfel legitimitate: misiunea ei constă 
în a propovădui Cuvântul şi a administra sfintele taine, simboluri ale harului. 
Ea impulsionează o pietate colectivă şi familială axată pe Biblie. Ea proclamă 
adevărurile esenţiale ale Scripturii în „învăţăturile de credinţă" care constituie 
semnul unei oarecare obiectivităţi ecleziale. 

Dar Biserica trebuie să admită, fără încetare, şi propria ei limită: cuvântul 
de ordine „numai Scriptura" (iar nu Scriptura şi Tradiţia) trimite la „numai 
Dumnezeu", şi nu la un fel de monopol al receptării şi interpretării Scripturii 
de către Biserică. Articolul 4 din Mărturisirea de credinţă de la La Rochelle 
(1571), document fondator al Bisericii reformate din Franţa, este clar: Scriptura 
este „regula foarte sigură a credinţei noastre, nu atât prin acordul comun şi 
consimţământul Bisericii, cât prin mărturisirea şi puterea de convingere 
interioară a Sfântului Duh" faţă de fiecare credincios. 

Dacă autoritatea Scripturii se poate opune autorităţii Bisericii vizibile, acest 
lucru este posibil pentru că nici o supunere faţă de Scriptură nu se efectuează 
fără o hermeneutică, o interpretare (conştientă sau nu) a Scripturii. Polemiştii 
catolici au insistat, de-a lungul secolelor, asupra pericolelor pe care le comportă, 
în viziunea lor, această „lăudare exagerată a Scripturii". De fapt, dacă 
recunoaşterea autorităţii Scripturii este un punct comun pentru toate tendinţele 
protestante, interpretarea ei le îndepărtează unele de altele. Sfera de influenţă 
evanghelică (numită „fundamentalistă") insistă asupra necesităţii abordării 
Bibliei întru credinţă, văzând în aceasta, de la bun început, un ansamblu de 

texte scrise în momente de inspiraţie, pe când sfera de influenţă liberală şi 
neoliberală favorizează metodele de citire critică modernă şi unele dintre acestea, 
în cadrul unei teologii contextuale, vor să ajungă la actualizarea acestor texte. 
Karl Barth (1886-1968) a propus ca Biblia să fie considerată în acelaşi timp şi 
cuvânt omenesc - depinzând, în acest caz, de toate demersurile critice şi 
ştiinţifice posibile -, şi cuvânt al lui Dumnezeu - depăşind în acest caz orice 
lectură umană. Intre o sacralizare, care ar risca să o transforme intr-un fd de 
text-relicvă, şi o banalizare, care ar face din ea o carte ca toate celelalte, abordarea 
Bibliei este obiectul unei tensiuni permanente, caracteristică protestantismului. 

Importanţa acordată Bibliei este legată de privilegiul ce se dă ascultării, care 
înlocuieşte imaginea, bănuită câteodată că ar deveni obiect de venerare ce se 
transformă de fapt în adorare. Acest lucru poate fi văzut în arhitectura locaşului 
de cult (deşi în foarte multe locuri vechi biserici au devenit temple): amvonul, 
locul unde se citeşte Biblia şi se comentează prin „predică", constituie punctul 
focal al spaţiului. Pe masa de împărtăşanie (care înlocuieşte altarul) se află o 
Biblie mare. De multe ori, ea este aşezată, semnificativ, la baza amvonului. 
Numai cuvântul biblic dă sens sfintelor taine. Nu se constată nici o demarcaţie 
între naos şi strane: credincioşii se adună la un loc în strană pentru a lua Cina. 

Goliciunea locaşului de cult este marcată îndeosebi în tradiţia reformată 
şi în sfera de infl uenţă evanghelică. Crucea este neornamentată. Tradiţiile 
anglicană şi luterană admit mai multe elemente vizibile - începând cu 
crucifixul, care corespunde, la luterani, unei pietăţi ce insistă pe suferinţele 
lui Hristos (de aici, importanţa sărbătorii Vinerii Sfinte). 

Cu cât universul protestant este mai sobru, cu atât ataşamentul faţă de Biblie 
este mai intens. Dacă în catolicism sfinţenia este risipită într-o multitudine de 
obiecte, în protestantism se operează o centralizare a sacralităţii care de fapt îi 
este favorabilă. Sacralitatea este „Cartea" prin excelenţă. Institutele şi societăţile 
biblice se vor înmulţi şi vor căpăta o extindere mondială în secolul al XlX-lea, 
pornind tocmai de la cercurile puritane, pietiste şi evanghelice. Numeroase 
limbi ale unor ţări din Africa, Asia şi Oceania ajung la stadiul de limbi scrise 
datorită traducerilor Bibliei întreprinse de misionarii protestanţi. 

Totuşi, în ansamblul său, protestantismul doreşte să se adreseze şi inimii 
credincioşilor. Reforma a făcut din cântul religios unul din mijloacele de ex¬ 
primare privilegiate, instrument al unei participări mai active a credincioşilor 
la desfăşurarea slujbei. Referinţele la cântări constituie principalul fundament 
al cantatelor şi al compoziţiilor pentru orgă ale lui J.S. Bach (1685-1750), 
care marchează apogeul artei muzicale luterane. Anglicanismul a primit foarte 
bine marile opere religioase, precum Messia de Hăndel. Tradiţia reformată 
favorizează cântarea Psalmilor. In secolele al XlX-lea şi XX, sub sfera de 

influenţă a redeşteptărilor, în comunităţile protestante negre americane se con¬ 
stituie un nou stil de expresivitate muzicală şi religioasă: negro-spirituals şi gospel 
songs. Cultul penticostal este conceput din alternări între numeroase cântări şi 
luări de cuvânt spontane. Astfel, merge mână în mână un anumit fundam entalism 
biblic cu o căldură comunicativă şi o pietate încărcată emoţional. 

Numai harul. Principiului formal al autorităţii suverane a Scripturii îi 
corespunde un principiu material, acela al justificării prin credinţă, obţinută 
numai prin harul lui Dumnezeu. Pentru Reformă, justificarea este mai puţin 
un conţinut al unor credinţe printre altele, cât mai degrabă un mod fundamental 
de a crede: este „stăpânul şi prinţul, domnul, conducătorul şi judecătorul 
oricărei doctrine, el apără şi domină întreaga învăţătură a Bisericii şi înalţă 
conştiinţa noastră în faţa lui Dumnezeu. Fără acest articol, lumea nu este decât 
moarte şi întuneric" (Luther). In această perspectivă, creştinul este în acelaşi 
timp şi drept, şi păcătos ( simuljustus etpeccator). In întregime justificat, pentru 
că, în Hristos, Dumnezeu ia asupra lui păcatele, moartea şi iadul. Totdeauna 
păcătos, pentru că pofta nepotolită de rău rămâne în el. 

Credinţa care primeşte darul nemeritat al lui Dumnezeu este, desigur, izvor 
de iubire. Dacă este iluzoriu, în această perspectivă, să se creadă că există 
posibilitatea apropierii de cer prin acţiuni pioase (posturi, pelerinaje, acţiuni 
caritabile etc.), creştinul trebuie „să fie într-un fel un I Iristos pentru aproapele 
lui, aşa cum acesta s-a oferit drept jertfă pentru el“, şi să desăvârşească ceea ce 
i se pare „necesar, favorabil şi folositor pentru aproapele său“ ( Tratat despre 
libertatea creştina). Dar Luther consideră că, orice ar face, fiinţa umană are 
nevoie de mântuire prin binecuvântare. Acţiunile sale sunt marcate de o tară 
indelebilă: atunci când vrea să-i slujească pe ceilalţi, el se slujeşte de aceştia în 
scopuri personale. Comentând Epistola Sfântului Apostol Pavel către Romani, 
Luther declară: „Nimeni nu este drept. Unii nu sunt aşa din cauza abandonului 
şi a omisiunilor. Alţii, pentru că întrec măsura şi fac prea multă dreptate. 
Aceştia sunt mult prea drepţi. Deci nu sunt drepţi." 

A proclama astăzi pentru un protestant „numai credinţa" înseamnă să afirmi 
totala pasivitate a fiinţei umane (creştinul ca individ şi comunitatea cre¬ 
dincioşilor numită Biserică) în mântuire. Refuzul despre care am vorbit deja: 
refuzul unei diferenţe de esenţă între laici şi clerici, refuzul jertfei din timpul 
slujbei, refuzul ca nici o fiinţă să nu poată arăta calea spre cer şi să poată primi 
rugăciuni (nici sfinţii şi nici Maria) sunt strâns legate de această afirmaţie 
centrală a protestantismului. 

La fel stau lucrurile în ceea ce priveşte concepţia protestantă referitoare la 
sfintele taine: Reforma s-a opus unei concepţii obiectiviste a sfintelor taine, 
care are tendinţa să facă din împărtăşirea cu ele un mijloc de izbăvire. După 

ea, sfintele taine sunt simboluri ale harului dumnezeiesc şi deci nu pot avea 
valoare decât dacă sunt primite cu credinţă. 

Totuşi, în sânul anglicanismului şi luteranismului se manifestă o tendinţă 
care, vrând să obţină de la Biserica Catolică posibilitatea unei intercomuniuni, 
dezvoltă o concepţie axată mai mult pe sfintele taine. 

Protestanţii recunosc două taine: botezul, care nu este un mijloc de mân¬ 
tuire - de aceea, încă din secolul al XVI-lea, el nu se mai facea imediat după 
naştere -, ci simbolul prin care se intră intr-un legământ cu Dumnezeu; Cina, 
care nu este o jertfa oferită de Biserică (în felul acesta putând să participe la 
lucrarea mântuitoare a lui Dumnezeu), ci o ceremonie în care Hristos invită 
(„Faceţi aceasta în amintirea Mea“) şi se dă el însuşi credincioşilor. Unii luterani 
consideră drept taină şi pocăinţa, şi iertarea păcatelor, ca şi hirotonirea pastorilor. 

Afirmarea pasivităţii fiinţei umane în legătură cu mântuirea ei a mers îm¬ 
preună cu un activism religios secular bazat pe refuzul unei duble morale: aceea 
a monahului care caută să se supună cerinţelor evanghelice prin exerciţiul 
renunţării de sine în afara lumii şi aceea a laicului având prescripţii mai puţin 
severe, legate de „morala naturală". Faptele nemaiputând concura la mântuire, 
morala este considerată înainte de toate drept o mărturie a recunoştinţei prin 
care fiecare creştin este chemat să răspundă îndreptării sale prin „aducerea 
oamenilor pe calea mântuirii". Aspectul acesta pe care îl întâlnim în special la 
Calvin, a fost dezvoltat de Wesley, cu riscul de a recatoliciza parţial protestan¬ 
tismul, după cum se vor exprima adversarii lui. 

In toate cazurile, morala apare fundamental teologică. Acest aspect carac¬ 
terizează chiar şi protestantismul modernist al secolului al XlX-lea, marcat de 
gândirea lui Kant (filozof şi protestant provenit din pietism), la care respon¬ 
sabilitatea morală devine chiar locul experienţei caracterului finit al existenţei 
umane şi al libertăţii fiinţei umane. 

Unul dintre domeniile cele mai vizibile ale schimbării a fost morala sexuală 
şi conjugală. Reforma a revalorificat căsătoria şi a privit cu neîncredere celibatul 
consfinţit. Dumnezeu a creat fiinţa umană sexuată. Dar sexualitatea nu este 
rea, ea comportă o putere explozivă care trebuie disciplinată. Ruptura nu se 
face între sexualitate şi castitate, ci între sexualitatea poftei lacome şi sexualitatea 
dragostei. Se înţelege de ce protestantismul a putut fi acuzat de laxism (el slă¬ 
beşte, se spune, frâna morală pe care o reprezintă frica de a se pierde, de a se 
damna), cât şi de rigorism şi de îngustime (se consideră că el impune adepţilor 
săi o autodisciplină care se referă la fleacuri, care insensibilizează). Aceste două 
riscuri există cu adevărat atunci când radicalitatea afirmaţiilor Reformei se 
confruntă cu complexitatea inextricabilă a existenţei umane. 

Caracteristici ale moralei protestante se regăsesc până şi în problemele etice 
cele mai noi, precum acelea ale bioeticii. In contrast cu tendinţa condamnării 



PROTESTANTISMUL 195 


manifestate de Roma, Federaţia Protestantă din Franţa a publicat „elemente 
de reflecţie" despre „biologie şi etică" ce încearcă să împace „promisiunea 
[biblică] de dominare a naturii" cu „punerea în gardă [tot biblică] împotriva 
poftei nesăbuite de atotputernicie". Şi aici regăsim atât forţa, cât şi fragilitatea 
protestantismului: pe de o parte, acceptarea teologică a modernităţii, pe de 
altă parte, luarea unei poziţii nuanţate care cu greu poate să ducă la o vizibilitate 
socială într-o societate dominată de spectacularul mediatic. 

Principalele componente ale protestantismului 

Protestantismul apare adesea ca un fel de labirint pentru care ar trebui să 
dispunem de un fir al Ariadnei. Iată deci câteva indicaţii referitoare la prin¬ 
cipalele biserici care îl compun, o mişcare foarte cunoscută (Armata Salvării), 
cele două tendinţe teologice cele mai răspândite în cadrul bisericilor şi al 
mişcărilor şi, în sfârşit, Consiliul Ecumenic al Bisericilor, structură federală 
care adună la un loc majoritatea bisericilor protestante şi ortodoxe. La lectura 
rândurilor care urmează, cititorul nu trebuie să uite că există o anumită între¬ 
pătrundere între diferitele componente ale protestantismului. 

Adventismul de ziua a şaptea. întemeiat de Ellen Gould Flamon (Mme 
White, 1827-1915), caresusţinea că a primit din cer explicarea textelor biblice 
şi insista pe apropiata întoarcere a lui Isus, adventismul de ziua a şaptea este o 
biserică ce practică botezul adulţilor prin imersiune. Autoritatea Bibliei , 
interpretată intr-un mod mai degrabă fundamentalist 2 , respectul pentru odihna 
din ziua de sabat (sâmbăta), obligativitatea plăţii dijmei şi insistenţa pe profeţiile 
biblice sunt caracteristicile doctrinei sale. Adventiştii sunt în număr de cinci 
milioane de adulţi botezaţi, la care trebuie adăugaţi copiii şi simpatizanţii. 

Adventiştii propovăduiesc o reformă sanitară prin igienă, alimentaţie echi¬ 
librată, abţinerea de la consumul de alcool şi tutun. Acţiunile care se inspiră 
din aceste principii au o influenţă sigură şi se remarcă în acest sens efi cienţa lor 
în rândurile tinerilor consumatori de droguri. Asociaţia Internaţională pentru 
Apărarea Libertăţii Religioase, de inspiraţie adventistă, grupează personalităţi 
de confesiuni diferite. 

Anglicanismul. Această formă temperată de protestantism a luat fiinţă în 
mai multe etape. Cea mai cunoscută este desprinderea lui Henric III de Roma 
în urma refuzului papei de a-i anula căsătoria. Actul de supremaţie (1534) îl 
proclamă pe rege drept „şef suprem" al Bisericii Angliei. Sub Eduard VI, 
anglicanismul se apropie foarte mult de protestantism, datorită influenţei 
reformatorului din Strasbourg, Martin Bucer (1552). Elisabetal moderează 


2. Cf. pp. 78 şi urm. 

însă această evoluţie prin Prayer Book, care a apărut în anul 1559, Credo din 
1571 şi prin 39Articles, care sunt, chiar şi astăzi, platforma doctrinală a Bisericii 
Angliei. Scriptura este proclamată totuşi unica autoritate în materie de credinţă, 
botezul şi Cina sunt singurele taine, celibatul ecleziastic este abolit. Orientarea 
teologică este mai degrabă calvinistă, dar anumite elemente catolice supra¬ 
vieţuiesc în liturghie şi este păstrat principiul episcopal. 

Biserica Angliei, biserică pluralistă, comportă trei curente principale: 

- High Church (sau anglocatolicismul) valorifică tradiţia vechii Biserici, 
insistă asupra importanţei episcopatului şi a succesiunii apostolice, apără orna¬ 
mentele liturgice, precum şi folosirea elementelor care apropie anglicanismul 
de catolicism. Vitalitatea acestei High Church provine în parte din Mişca¬ 
rea de la Oxford, iniţiată de John Keble (1792-1866) şi John Newman 
(1801—1890) înainte ca acesta din urmă să se convertească la catolicism; 

- Low Church insistă, dimpotrivă, asupra faptului că anglicanismul 
provine din Reformă. Această biserică are o concepţie mai funcţională despre 
episcopat, doreşte o liturghie simplă şi sobră şi îşi arată adesea suspiciunea 
faţă de încercările de apropiere cu Roma. Marcată de puritanism, apoi de 
Deşteptarea din secolul al XDC-lea, Low Church este evanghelică din punct 
de vedere teologic ( evangelical ) şi insistă asupra autorităţii Bibliei ; 

- Broad Church apără şi ea o concepţie protestantă a preoţiei, dar reprezintă 
mai curând o sferă de influenţă liberală care, începând cu secolul al XTX-lea, 
a acceptat cu braţele deschise metodele ştiinţifice şi critice de exegeză biblică. 

Curente identice se întâlnesc în Protestant Episcopal Church, care grupează 
credincioşii Comuniunii Anglicane din Statele Unite. De notat că laicii, ca şi 
clerul, îi aleg pe episcopii acestei biserici care îşi recrutează de foarte multe ori 
membrii din clasele înalte ale societăţii americane. Biserici anglicane există de 
asemenea în Africa de Sud (cu episcopul Desmond Tutu, Premiul Nobel 
pentru pace în 1984), în Australia, în Canada, în Noua Zeelandă etc. In 
general, aceste biserici admit în zilele noastre femeile în rândul clerului şi chiar, 
în Statele Unite, în episcopat. 

Aceste diferite biserici fac parte din Consiliul Ecumenic al Bisericilor. 
Episcopii lor se întâlnesc din zece în zece ani la Conferinţa de la Lambeth. în 
general, ele dau dovadă de un anume pragmatism. Poziţia lor le asigură uneori 
un rol principal în dialogul ecumenic. Numărul anglicanilor este evaluat la 
ora actuală la circa cincizeci de milioane în lumea întreagă. 

Armata Salvării. Creată de pastorul William Booth (1829-1912), în urma 
unei campanii de evanghelizare în cartierele mizerabile din partea de est a 
Londrei, Armata Salvării nu este o biserică. Ea invită persoanele cu care intră 
în legătură să se adreseze oricărei biserici protestante pe care o aleg. Provenită 

din metodism, împărtăşeşte convingerile fundamentale ale acestuia şi, ca şi el, 
insistă pe necesitatea sanctificării. 

Obiectivul ei este mai întâi lupta împotriva flagelurilor sociale (sărăcie, 
alcoolism, prostituţie, droguri). Armata Salvării, care se îngrijeşte în mod deo¬ 
sebit de cei abandonaţi şi de neadaptaţi, caută să le procure un minimum de 
confort material, demnitatea morală, apoi să-i aducă în faţa alegerii Evangheliei, 
activitate progresivă reflectată de cuvântul de ordine: „Supă, săpun, mântuire". 
Armata Salvării se ocupă deci de acţiuni sociale de mare amploare: spitale, 
aziluri de bătrâni, case de sănătate pentru copii, centre polivalente, cămine etc. 
Ea numără douăzeci şi cinci de mii de „ofiţeri" (cu normă întreagă), şaizeci de 
mii de funcţionari şi trei milioane de „soldaţi" (cu jumătate de normă), care 
lucrează în optzeci şi trei de ţări. 

Baptismul. Bisericile baptiste se bazează pe o concepţie asupra botezului 
care îl apropie de „profesiunea personală de credinţă". Un baptist este, în 
această perspectivă, un adult care s-a convertit la Isus Hristos (convertirea 
aceasta fiind necesară chiar dacă acesta s-a născut intr-un mediu creştin). Bo¬ 
tezul este practicat în general prin imersiune. 

Fondatorul primei adunări baptiste este englezul John Smyth (mort în 
1612). Pilgrim Fathers, care au debarcat în America, erau în parte baptişti, aşa 
cum a fost Roger Williams (1600—1684), pastor, întemeietorul coloniei Rhode 
Island, unde au fost instaurate libertatea religioasă şi separarea bisericilor de stat. 

Astăzi bisericile baptiste sunt de tendinţă evanghelică ( evangelicai !) şi oferă 
o interpretare a Bibliei considerată de multe ori fundamentalistă. Numeric, 
ele reprezintă prima denominaţiune protestantă din Statele Unite, având în 
sânul ei mulţi negri, cum a fost pastorul Martin Luther King (1926-1968), 
Premiul Nobel pentru pace în 1964, acordat pentru lupta nonviolentă în 
favoarea drepturilor cetăţeanului. Fostul preşedinte Jimmy Carter este un 
predicator laic baptist foarte activ. Actualul preşedinte Bill Clinton este, de 
asemenea, membru al Bisericii Baptiste. In fosta URSS şi în multe ţări din 
Africa, baptismul este foarte activ. 

Bisericile baptiste sunt biserici protestante de tip congregaţionalist. Pentru 
ele, biserica locală este expresia necesară şi suficientă a Bisericii vizibile intr-un 
loc dat. Fiecare bisericălocală se conduce singură. Dar, chiar de la începuturile 
baptismului, între diferitele biserici locale existau relaţii de prietenie. 
Dezvoltarea mijloacelor de transport şi de comunicare rapide au favorizat 
crearea unor uniuni de biserici care, fără a constitui o instanţă normativă, fac 
posibilă structurarea unei vieţi în comun. Crearea, în 1905, a Alianţei Baptiste 
Mondiale (ABM) merge în acelaşi sens, dar la nivel internaţional. Aceasta fa¬ 
cilitează relaţiile de frăţietate dintre diferitele biserici baptiste şi le oferă un loc 

comun de exprimare. Jimmy Carter este preşedintele Comisiei Drepturilor 
Omului în cadrul Alianţei Baptiste Mondiale. 

Astăzi la ABM sunt afiliate o sută treizeci şi patru de uniuni sau federaţii 
de biserici baptiste din circa nouăzeci de ţări. Aceasta înseamnă în jur de treizeci 
şi trei de milioane de membri baptişti adulţi. Pentru a înţelege mai bine in¬ 
fluenţa baptismului, ar trebui să mai adăugăm la această cifră şi numărul 
copiilor şi al persoanelor adulte care participă, de multe ori în mod regulat, la 
viaţa unei comunităţi baptiste, fără să fi fost totuşi botezaţi la vârsta adultă. 

Consiliul Ecumenic al Bisericilor (CEB). CEB, al cărui sediu se află la Geneva, 
se doreşte „o uniune frăţească de Biserici care îl mărturisesc pe Isus Hristos ca 
Dumnezeu şi Mântuitor după Sfânta Scriptură şi se străduiesc să răspundă 
împreună comunei lor vocaţii pentru slava singurului Dumnezeu, Tatăl, Fiul 
şi Sfântul Duh“. în fapt, CEB grupează cea mai mare parte a bisericilor altele 
decât Biserica Catolică Romană, adică un ansamblu de aproximativ trei sute de 
biserici care există în mai mult de o sută de ţări, sau aproape cinci sute de milioane 
de creştini. Totuşi, anumite biserici evanghelice nu sunt membre ale CEB. 

După Conciliul Vatican II, contactele cu Biserica Catolică sunt per¬ 
manente. A fost constituit un grup mixt de lucru format din paisprezece 
persoane, dar speranţele unora ca Biserica Catolică să adere la CEB nu par să 
se realizeze prea curând. 

Evanghelista. Termenul acesta, în limba germană {evangelisch), este practic 
sinonim cu „protestant". în engleză ( evangelical ) desemnează, dimpotrivă, o 
orientare teologică şi spirituală determinantă, care a luat fiinţa din mişcările 
de deşteptare din secolele al XVIII-lea, al XlX-lea şi XX. 

Evangheliştii se străduiesc să păstreze o credinţă creştină integrală, su¬ 
bliniind omogenitatea textelor biblice (absenţa, la ele, a erorii în materie de 
credinţă) a unora dintre acestea (dar nu a tuturor, dându-le o lectură mai de¬ 
grabă literală). O componentă pietistă insistă asupra necesităţii convertirii şi 
profesiunii de credinţă personale (împotriva oricărui creştinism datorat unui 
conformism social). O componentă harismatică pune accentul pe darurile 
Duhului Sfânt. Toţi au în general o ardoare evanghelizatoare şi, uneori, un 
anume dinamism social. Se opun astfel, de multe ori, „laxismului" moral. în 
sfârşit, ei se opun cu ostilitate, din principiu, oricărui regim clerical şi au o 
concepţie foarte protestantă referitoare la funcţia pastorală, unii chiar mergând 
până la a o refuza categoric. 

Liberalismul. Termenul acesta desemnează o sferă de influenţă teologică; 
începând mai ales din secolul al XlX-lea, în urma dezvoltării criticii biblice, 
liberalismul se recunoaşte în câteva principii fundamentale: relativizarea 

formulelor doctrinare; neîncrederea faţă de instituţia ecleziastică şi de 
pretenţiile ei normative; deschiderea faţă de cultură şi căutarea unor puncte 
de sprijin din aria cunoştinţelor profane; acceptarea pozitivă a criticii biblice; 
privilegiul acordat sentimentului religios şi consecinţelor morale ale credinţei. 

Curente liberale se întâlnesc atât în bisericile luterane, cât şi în cele re¬ 
formate sau anglicane. Bisericile cu tendinţă „evanghelică 11 sunt, dimpotrivă, 
în opoziţie sau rezervate faţă de liberalism, cu toate că uneori unii dintre 
membrii acestora se dovedesc a fi receptivi la influenţa sa. Dacă vrem să 
rezumăm liberalismul (şi neo-liberalismul) intr-o formulă, putem spune că 
el se doreşte a fi un însoţitor teologic al modernităţii şi al culturilor (teologii 
numite „contextuale 1 *). 

Luteranismul. Bisericile luterane datează de la începutul Reformei şi 
principiile lor centrale sunt acelea care constituie marile doctrine ale 
protestantismului: autoritatea suverană a Bibliei, îndreptarea prin credinţă, 
sacerdoţiul universal al credincioşilor etc. Totuşi, textul simbolic cel mai 
important al luteranismului nu a fost redactat chiar de Luther, ci de prietenul 
şi discipolul acestuia Philipp Melanchthon (1497—1560): Confesiunea de la 
Augsburg (1530). Pe de altă parte, luteranismul a încredinţat principilor 
organizarea bisericilor şi un anume rol de supraveghetori. Doctrina celor 
„două domnii 11 (spirituală şi vremelnică) insista pe autonomia vremelnicului. 
Aceasta a fost un factor de laicizare şi de modernizare, dar, de multe ori în 
cursul istoriei, ea a dus la o atitudine mai degrabă pasivă a luteranilor în faţa 
puterilor politice. 

în general, luteranii au o credinţă mai sensibilă decât reformaţii (rolul 
pedagogic al imaginii este admis) şi liturghia lor este mai puţin sărăcăcioasă. 
Principalul subiect al dezbaterilor dintre cele două biserici a fost Cina cea 
de Taină: pentru luterani, pâinea şi vinul rămân pâine şi vin, fiind în acelaşi 
timp realmente trupul şi sângele lui Hristos (doctrina consubstanţialităţii), 
în 1973 s-a realizat totuşi un acord. 

în lumea întreagă sunt aproximativ şaptezeci de milioane de luterani, în 
special în Germania şi în ţările scandinave, dar şi în Statele Unite (opt mili¬ 
oane) şi în mai multe dintre ţările Africii (patru milioane). Marea majoritate 
a bisericilor lor sunt grupate în Federaţia Luterană Mondială, creată în anul 
1947, care coordonează activităţile acestora, întreţine dialogul cu celelalte 
biserici protestante, dar şi cu bisericile ortodoxe şi cu Biserica Catolică. 

Menonismul. Termenul „menonism 11 vine de la Menno Simons (1496—1561), 
preot olandez trecut la Reformă, care a reorganizat grupuri radicale, calificate 
în general atunci ca anabaptiste (rebotezaţii) pentru că erau împotriva botezu¬ 
lui copiilor. Aceşti anabaptişti, adesea pacifişti, uneori violenţi, le-au reproşat 

adepţilor oficiali ai Reformei că sunt prea înfeudaţi puterii vremelnice. Ei 
refuzau orice jurământ (de unde şi acuza de „pericol social“) şi voiau să se 
retragă din lume pentru a crea comunităţi „de creştini regeneraţi 1 '. Au suferit 
multe persecuţii, în diferite etape, din partea catolicilor şi a celorlalţi protestanţi. 

Cea mai mare parte a menoniţilor s-au grupat în comunităţi agricole în 
ţările în care au fost toleraţi încetul cu încetul. Autodisciplina le-a permis de 
multe ori să fie prosperi. Ei sunt, în multe cazuri, militanţi pacifişti foarte activi. 

Metodismul. Provenit din Biserica Anglicană, metodismul a fost fondat de 
John Wesley (1738—1791), care, vrând să promoveze „religia inimii", a insistat 
asupra necesităţii trecerii prin experienţa convertirii şi a demonstrării „noii 
naşteri" printr-o sanctificare progresivă. Wesley a adus, de asemenea, o reîm¬ 
prospătare a evanghelizării, mergând să propovăduiască în afara parohiilor, în 
locurile de muncă şi pe la locuinţele populaţiei. Metodismul se caracterizează 
printr-o organizare unde celula de bază este „clasa", care grupează circa cinci¬ 
sprezece persoane. A vrut să păstreze regimul episcopal, ceea ce a dus la apariţia 
disidenţilor în sânul său. Metodismul a fost foarte activ în Statele Unite: 
negro-spirituals şi marile adunări religioase, camp-meetingş , au fost creaţii ale 
metodismul ui, care a dezvoltat foarte devreme metode moderne de evanghelizare. 

Astăzi, sunt în jur de patruzeci de milioane de metodişti în lume. Ei susţin 
adesea încercări de regrupare interprotestantă (în special în Canada, în India 
de Sud). în Marea Britanie, Biserica Angliei este interlocutoarea lor privilegiată, 
dar ei păstrează o bază mai populară decât aceasta din urmă. 

Penticostalii. Penticostalismul a apărut chiar la începutul secolului. în faţa 
liberalismului, el caută să menţină credinţe tradiţionale, ţinând cont, în felul 
lui, de noua mentalitate ştiinţifică: datorită Botezului cu Sfântul Duh, Dum¬ 
nezeu acordă în mod vizibil, în această perspectivă, ceea ce a promis în Biblie : 
daruri, o putere care vindecă bolnavii, eliberează din puterea „demonilor", 
transformă viaţa oamenilor. De acum, reflecţia intelectuală şi ştiinţifică, în 
mod voit critică faţă de religie, se află ea însăşi contestată de ceea ce ar putea 
constitui dovezile experimentale ale lucrării divine. De altfel, şi cei rămaşi 
în afara intelectualizării pot să facă profeţii, să vorbească în limbi, să 
construiască comunitatea. 

Adunările penticostale sunt foarte autonome unele faţă de altele: de unde 
şi creşterea tot mai mare a numărului bisericilor pe care marele public, câte¬ 
odată chiar şi creştinii, le califică drept „secte". în funcţie de adunări, asistăm 
la o mare efervescenţă sau la o dozare între libertatea Duhului, care se poate 
exprima în fiecare credincios, şi o menţinere a rolului de pastor, care ţine în 
loc această efervescenţă ca să nu meargă prea departe. Referirea la textul biblic 
(interpretat adesea în manieră fundamentalistă) permite canalizarea şi 

înţelegerea glosolaliei (vorbirea în limbi), a minunilor, a vindecărilor şi, într-un 
mod mai general, a manifestărilor de ordin harismatic. 

Penticostalismul s-a dezvoltat puternic în anii din urmă în diferite regiuni 
ale lumii (Coreea etc.), în special în America Latină. Partizanii săi se vor a fi 
artizanii unei noi Reforme. El poate să reproducă foarte bine valorile unei 
societăţi dominante într-un mod mai degrabă conservator, cât şi să răspundă 
cerinţelor religioase şi culturale ale păturilor inferioare şi mediu-inferioare 
(mai ales indiene) şi astfel să vehiculeze un protest social. Aflat intr-o rapidă 
creştere, numărul penticostalilor este greu de estimat. Unele statistici recente 
îi evaluează la şaizeci de milioane. 

Prezbiterianismul (şi tradiţia reformată). Bisericile prezbiteriene (termen 
anglo-saxon) şi reformate (termen folosit în Europa Occidentală) reprezintă 
o descendenţă pornind de la reformatorul Jean Calvin (1509-1564). Marile 
lor afirmaţii teologice sunt identice cu acelea ale bisericilor luterane, dar ele 
consideră că, în timpul Cinei celei de Taină, prezenţa reală a lui Hristos în 
elementele pâine şi vin este o prezenţă spirituală. Ea are loc prin intermediul 
Duhului Sfânt, şi nu printr-o transformare a elementelor pâine şi vin. Din 
punct de vedere istoric, acesta a fost un subiect de conflict, dar, în anul 1973, 
înţelegerea de la Leuenberg, ratificată de majoritatea bisericilor celor două 
tradiţii, a recunoscut deplina comuniune eclezială între luterani şi reformaţi. 

Calvinismul se distinge prin accentul pus pe slava lui Dumnezeu, care a 
fost tradusă, în secolul al XVI-lea, prin doctrina predestinării fiecărei fiinţe 
umane dintotdeauna fie la mântuire, fie la blestem. Această doctrină a fost 
de multe ori un element de rezistenţă: predestinarea facându-1 pe fiecare liber 
faţă de orice lucru sau de orice autoritate din moment ce destinul lui religios 
era în mâinile lui Dumnezeu singur. Ea a fost contestată totuşi, mai ales 
începând cu secolul al XVII-lea, ca opunându-se libertăţii omului, de tendinţa 
arminiană 3 , mai întâi condamnată şi apoi tolerată. Astăzi, bisericile pres- 
biteriene şi reformate sunt în general pluraliste şi cuprind evanghelici, liberali 
şi membri ai altor tendinţe teologice. 

Arătând că totul trebuie să ducă la slava lui Dumnezeu, calvinismul a 
înlesnit spiritul de iniţiativă, conduita metodică, hărnicia în muncă. El a fost 
mai atent decât luteranismul la problemele cetăţii şi a favorizat, în special 
prin aripa sa puritană, înflorirea şi dezvoltarea democraţiei. Dar înclinaţia 
unor membri ai săi de a se considera „poporul ales“ a produs şi un dispreţ 
rasial (faţă de indienii din America de Nord, în special), chiar discriminare 
(Africa de Sud). 

3. De la numele lui J. Arminius (1560-1609), care a identificat predestinarea cu 
precunoaşterea lui Dumnezeu şi a susţinut că mântuirea este oferită tuturor oamenilor, 
aceştia fiind liberi să o accepte sau să o refuze. 

Organizarea prezbitero-sinodală constă într-o ierarhie de instanţe colective 
(consiliul prezbiterian la scara parohiei, apoi conciliile) care asociază laici şi pas¬ 
tori la conducerea bisericilor. 

Membrii acestei tradiţii sunt evaluaţi la un număr de douăzeci şi patru de 
milioane (din care jumătate trăiesc în lumea a treia). Cele mai multe dintre 
biserici (o sută cincizeci şi şapte) sunt grupate în Alianţa Reformată Mondială, 
creată la Londra în anul 1875. 

Quakerii. în timpul evenimentelor din Anglia, în secolul al XVII-lea, George 
Fox (1624—1691) a afirmat că acelaşi Duh care i-a inspirat pe alcătuitorii Bibliei 
putea da fiecăruia o „strălucire dumnezeiască 1 ', pe care o meditaţie în linişte şi 
o viaţă conformă cu Evanghelia ar putea-o descoperi. Discipolii lui au fost 
calificaţi drept quakeri („tremurici"). Termenul s-a păstrat, cu toate că în mod 
oficial trebuie să se vorbească despre Societatea Prietenilor. 

Quakerii au împins la maximum austeritatea cultului protestant şi au 
refuzat jurământul şi folosirea armelor. Persecutaţi la început, ei s-au dezvoltat 
datorită lui William Penn, întemeietorul Pennsylvaniei, unde au instaurat o 
toleranţă cvasiabsolută şi unde au primit numeroşi disidenţi. Quakerii sunt 
cunoscuţi astăzi în special prin operele lor filantropice şi prin activităţile lor 
în folosul victimelor de război şi pentru instaurarea păcii. 

IUDAISMUL 

de Maurice-Ruben Hayoun 


După năruirea zidurilor ghetourilor, poporul evreu s-a schimbat; practica 
religiei sale a suferit şi ea schimbări. Au dispărut cu totul câteva rituri, îndeosebi 
cele privitoare la îmbrăcăminte. în Maroc sau în alte regiuni din Africa de Nord 
evreii au trecut la îmbrăcămintea europeană; cu rare excepţii, evreii de origine 
poloneză sau cei din Răsăritul Europei au renunţat şi ei la caftan şi la acel streimel 
cu boruri late. Şi alte practici sunt tot mai puţin respectate: de pildă, nu mai sunt 
prea mulţi evrei care să mănânce doar caşer. Dar, deşi iudaismul s-a schimbat 
necontenit, el şi-a rămas credincios sieşi încă din epoca Talmudului şi până în 
zilele noastre; afirmaţia aceasta este valabilă şi pentru Leo Baeck (mort în 1956), 
ultimul mare rabin european, care a fost silit să conducă Reichsvertretungder Juden 
şi care astfel a pecetluit destinul a peste un mileniu de viaţă evreiască în Europa. 

Conştiinţa de a aparţine unui popor unic şi unit a îngăduit o anumită omo¬ 
genitate în iudaism de-a lungul veacurilor. Desigur, au existat divergenţe 
liturgice; ele există şi în prezent, fără apune totuşi sub semnul întrebării unitatea 
lui fundamentală. în această continuitate, un rol de seamă l-a jucat tradiţia 
0 masoret ). Talmudul punea deja eterna întrebare: „ Minalan [sau meain lanu\T 
De unde am primit aceasta sau aceea? Cu alte cuvinte: avem vreo tradiţie 
privitoare la această sau aceste problemă(e)? Majoritatea discuţiilor talmudice 
se articulează în jurul textelor Revelaţiei. Dar această neîncetată trimitere la 
surse nu explică totul. Dacă unicul mobil al tradiţiei ar fi fost ca ea să se asigure 
mereu că nu se abate de la textul revelat, ea n-ar fi fost niciodată în stare să evite 
sclerozarea. în realitate, dorindu-se fidelă autorităţilor trecutului, tradiţia voia 
totodată să fie plină de viaţă şi şi-a păstrat de-a lungul veacurilor capacitatea de 
a inova: în istoria religioasă şi intelectuală a iudaismului există deci un continuum. 

Cel mai bun exemplu al acestei formidabile capacităţi novatoare din sânul 
iudaismului ni-1 oferă exegeza biblică, aşa cum a fost ea practicată de elitele 
evreieşti. Oamenii Talmudului au elaborat de-a lungul secolelor o hermeneutică 
proprie, care a fost consemnată din perioada în care a apărut creştinismul şi până 
când s-a încheiat compilarea literaturii tradiţionale. Dacă se simţea vreodată 
nevoia de înnoire sau dacă o comunitate era confruntată cu vreo problemă nouă, 

evreii schimbau între ei responsa. Iar atunci când natura dezbaterii culturale şi 
ideologice s-a modificat cu totul, adică atunci când spiritul uman a început, cu 
timiditate, să se elibereze de exclusivismul Revelaţiei, gânditorii de seamă ai 
iudaismului s-au pus de fiecare dată de acord. Astfel, în secolul al X-lea, Saadia 
Gaon a scris prima lucrare de teologie a iudaismului rabinic. Canea credinţelor 
şi a părerilor (în arabă Kitab al-Amanat wal-l 'tiqadat, în ebraică Sefer emunot 
ivede’ot)-. el nu s-a mai inspirat exclusiv din sursele rabinice străvechi, ci şi din 
ideile filozofilor contemporani, pe care căuta să le pună de acord cu ceea ce 
considera că este esenţa iudaismului. 

Această chestiune a esenţei străbate ca un fir roşu mai mult de un mileniu 
de viaţă intelectuală evreiască, de la Saadia şi până la Leo Baeck, care a scris, 
la începutul acestui secol, lucrarea Wesen des Judentums (Esenţa iudaismului). 
Această lucrare a avut un succes considerabil; ea este reeditată chiar şi în zilele 
noastre. Aşa cum Saadia împrumuta mult din ideile timpului său şi cu deo¬ 
sebire din teologia raţională a islamului medieval, Leo Baeck a luat şi el poziţie 
în marile dezbateri filozofico-religioase. Cu câteva veacuri mai înainte, Moise 
Maimonide se străduise deja să elaboreze o expunere clară şi concisă a Legii 
evreieşti. De fapt, aceleaşi vechi izvoare evreieşti au constituit obiectul specu¬ 
laţiilor acestor oameni atât de diferiţi. Aşadar, n-a existat o ruptură decât atunci 
când unii nu mai acceptau „regula jocului“: aşa a fost, de exemplu, cazul teo¬ 
logilor karaiţi din Egipt şi din Mesopotamia care, începând cu secolul al IX-lea, 
au respins validitatea Legii orale şi s-au plasat în felul acesta, de la sine, în afara 
felului evreiesc de a gândi şi a trăi. 

în secolele al XlII-lea şi al XTV-lea discipolii evrei ai lui Averroes au hotărât 
să-l interpreteze pe Maimonide potrivit cu aspiraţiile lor. Comentariul lor filo¬ 
zofic va fi însă întrerupt de un eveniment politic cu urmări considerabile: expul¬ 
zarea evreilor din Peninsula Iberică. La acea dată curentul ezoteric evreiesc - 
numit şi curentul cabalistic - înflorise deja de multă vreme. El era de acum 
asemenea unui val care cotropeşte totul: ideile lui Aristotel se estompaseră în 
faţa unor reprezentări mistice radicale care aveau ca nume doctrina sefirotică 
(torat ha-sefirot), transmigraţia sufletelor ( ghilgul haneşamot), izbăvirea cosmică 
(tikun ), spargerea vaselor {şebirat hakelirri) etc. Cu toate acestea, chiar şi adepţii 
acestor doctrine funciar ezoterice se socoteau fideli Torei lui Dumnezeu. Din 
punct de vedere istoric, o asemenea atitudine nu poate să nu uimească: ce 
relaţie poate exista între Moise de Leon, intelectual evreu din secolul al XlII-lea, 
autorul celei mai mari părţi din Zohar, pe de-o parte, şi un raţionalist atât de 
temerar ca Moise de Narbona, comentator al lui Maimonide şi al surselor lui 
musulmane în secolul al XTV-lea? Nici una! Cu toate acestea, ambii interpretează 
aceleaşi texte sau autorii care se folosiseră de aceste texte mult înaintea lor. 

Alte etape-cheie ale istoriei intelectuale evreieşti: Renaşterea şi Iluminismul 
au avut, fiecare, partizanii lor evrei care au aderat la noile curente de gândire, 
găsindu-şi totodată legitimitate pentru acţiunea lor în aceleaşi vechi surse 
evreieşti. Azaria de Rossi şi Leon de Modena, pe de o parte, Moise Mendelssohn 
şi discipolii săi, pe de altă parte, au acţionat tocmai în acest fel atunci când 
denunţau ceea ce li se părea a fi o deviere sau chiar o pervertire a religiei evreieşti, 
pe care o considerau întru totul conformă cu un discurs raţional. Mendelssohn 
va merge până într-acolo încât să vorbească despre iudaismul autentic. 1 


DOUĂ MII DE ANI DE EXIL 

Să evocăm pe scurt cadrul istoric al religiei lui Israel, din care provine iuda¬ 
ismul actual, precum şi marile sisteme de gândire care continuă să influenţeze 
comunitatea evreiască mondială. 

Evenimentele care au întemeiat iudaismul s-au petrecut în perioada antică. 
Biblia istoriseşte în amănunt ieşirea din Egipt, dăruirea Tor ei către vechii evrei, 
cucerirea Ţării Sfinte şi construirea Templului; ea relatează şi distrugerea 
Templului din Ierusalim, exilul şi captivitatea din Babilonia, reîntoarcerea sub 
conducerea lui Ezdra şi a lui Neemia, reconstruirea Templului şi a doua distru¬ 
gere a acestuia de către Titus. Această catastrofa a transformat iudaismul, care, 
sub presiunea istoriei, a fost nevoit să abandoneze cultul sacrificial şi să instituie 
cele trei rugăciuni zilnice (dimineaţa, după-amiaza şi în amurg). A apărut clasa 
rabinilor şi a discipolilor învăţaţilor (Talmide Hahamirri), care i-a înlăturat 
curând pe reprezentanţii castei sacerdotale. Un dicton rabinic ilustrează perfect 
această nouă stare de spirit: „Coroana Tor ei este mai mare decât cea a regilor şi 
a fiilor lui Aaron.“ Rabinii deveneau responsabilii religioşi; monopolul lor va 
rămâne aproape de necontestat până la întemeierea statului Israel. 

Era diasporei începe în anul 70, după cea de-a doua distrugere a Templului. 
Exilul avea să dureze cam 1 880 de ani şi ia sfârşit - cel puţin oficial - odată 
cu întemeierea statului Israel, în 1948. La această dată iudaismul nu mai este 
o organizare politică, ci un edificiu religios, trecut sub controlul exclusiv al 
clasei rabinice. Fundamentele acestui iudaism sunt reprezentate de 500 de ani 
de activitate exegetică intensă cu privire la datul revelat. Documentele religioase 
care decurg din această activitate sunt Mişna , Talmudul şi Midraş. Mai exact 

1. Cea mai bună retrospectivă a acestor mişcări din istoria intelectuală evreiască ne 
este oferită de Heinrich Grătz în lucrarea sa Construirea istoriei evreieşti (1845). El ajunge 
până la propria epocă, de vreme ce vorbeşte atât despre opera Ierusalim (Ierusalim sau 
putere religioasă şi iudaism) a lui Moise Mendelssohn, decedat în 1786, cât şi despre 
Autobiografia lui Salomon Maimon (1751/2-1800). 

însă trebuie să vorbim despre halaha, regula normativă care defineşte modul 
de comportare în viaţa curentă după legile evreieşti şi, în sfârşit, agada, un fel 
de dezvoltare narativă care ilustrează adeseori modul ideal de existenţă evreiască. 


MARILE TEXTE ALE TRADIŢIEI 

> 

— Midraş (de la verbul li-droş, „a interpreta", „a face exegeză"). Midraş desemnează 
exegeza homiletică, adică aceea a doctorilor Talmudului. Midraş acoperă, ca să 
spunem aşa, perioada dintre secolele al IV-lea şi al V-lea şi până în secolul al XH-lea, 
data compilării finale a ultimului Midraş din Yemen. 

- Mişna (de la verbul li-şnot , „a repeta", „a studia sau a elabora o doctrină"). 
Intr-adevăr, Mişna are înţelesul de „doctrină" în literatura rabinică. In Talmud, 
Mişna constituie lemma, adică pasajul care urmează să fie interpretat. 

— Talmud (de la verbul li-lmod, „a învăţa", „a studia"). Talmud este ceea ce se învaţă 
şi se studiază. In religia evreiască, Talmudul, sau literatura talmudică, a devenit 
echivalentul ansamblului tradiţiei orale. O pagină a Talmudului se prezintă astfel: 
o parte din Mişna este comentată de către rabini (în general, în aramaică). Această 
parte interpretativă propriu-zisă se numeşte Ghemara, în opoziţie cu Mişna. 
Ansamblul acestor două părţi dă tocmai noţiunea de Talmud în sens restrâns. 
Intr-un înţeles mai larg, Talmudinseumnă. studiul riguros al Torei. Talmudul din 
Babilon a fost încheiat în anul 500 d.Hr. 

- Tora (de la le-horot, „învăţătură"). Tora este deci învăţătură. In sens strict religios, 
prin acest termen se înţeleg cele 24 de cărţi ale canonului biblic. Termenul se 
foloseşte uneori pentru a desemna numai Pentateuhul. Există o Tora scrisă şi o Tora 
orală, aceea care a fost consemnată în ansamblul reprezentat de Talmud şi Midraş. 

Terminarea scrierii Talmudului (din Ierusalim şi din Babilon, cam prin 
anul 500 al erei creştine) marchează începutul fragmentării diasporei. Cea 
mai mare parte a poporului evreu îşi părăseşte solul natal. Iudaismul devine 
atunci o comunitate etnică al cărei liant este legătura religioasă. în j urul anului 
500 iudaismul rabinic ajunge la capătul constituirii sale: marile discuţii 
talmudice care reprezentaseră esenţa vieţii religioase şi intelectuale evreieşti 
nu mai corespund cerinţelor vremii. Se anunţă altă eră: aceea a culegerilor de 
halahot, legile care fixează amănuntele concrete ale existenţei. Fărâmiţarea cen¬ 
trelor de decizie va da naştere şi faimoasei literaturi a aşa-numitelor responsa 
(în ebraică: şeelot-u-te-şubot), prin care comunităţile împrăştiate comunicau 
între ele şi menţineau astfel un liant. 

în Evul Mediu, ideile filozofice au pătruns în sânul iudaismului rabinic 
sub influenţa filozofilor greco-musulmani denumiţi falasifa (al-Kindi, 
al-Farabi, Avicenna, al-Ghazali, Ibn Badja, Ibn Tufail, Averroes). A avut loc 

şi o importantă reapariţie - sau naştere - a curentului ezoteric evreiesc zis 
cabala („tradiţie”), un fel de tradiţie mistică autoproclamată. Această cabală se 
articulează în jurul a două mari scrieri, Sefer ha-Bahir (Cartea luminii orbitoare ), 
pusă în circulaţie cam pe la 1170, şi Sefer ha-Zohar (Cartea splendorii), care a 
început să fie citată pe la 1270. 

In secolul al XV-lea curentul averroist, care reluase moştenirea filozofică 
maimonidiană, se estompează treptat. Cabala spaniolă preia ştafeta. Chiar şi 
Elia Delmedigo (mort în 1493) mărturiseşte în lucrarea sa Behinat ha-Dat 
(Examinarea religiei) că a reapărut neoplatonismul, atât de favorabil magiei, 
ocultismului şi cabalei... Expulzarea evreilor din Spania în 1492 schimbă cu 
totul fizionomia iudaismului european. 

La finele Evului Mediu şi la începuturile Renaşterii apare fenomenul 
maran (nuevos conversos) , care marchează îndeosebi viaţa evreiască din Amster¬ 
dam, acest Ierusalim al nordului în care trăieşte Manase ben Israel. Acest 
rabin l-a întâlnit pe Cromwell pentru a-1 convinge să-i lase pe evrei să se 
întoarcă în Anglia. Religia evreiască începea să facă obiectul unor critici 
născute în propriile-i rânduri. în secolul al XV-lea, Azaria de Rossi citează 
pentru prima dată un text al lui Filon din Alexandria şi face o expunere 
istorică şi totodată critică a literaturii evreieşti. începând de atunci se poate 
vorbi de rezistenţe evreieşti în faţa cabalei: ultimii reprezentanţi ai curentului 
raţionalist evreiesc, adică gânditorii rămaşi credincioşi învăţămintelor lui 
Maimonide, încep să pună la îndoială autenticitatea cabalei. Cum să în¬ 
drăzneşti să împărţi divinitatea în zece niveluri denumite sefiroB Cum să 
pretinzi că oamenii sunt în stare să influenţeze nivelurile superioare, de vreme 
ce ei nu izbutesc nici măcar să se transforme pe ei înşişi? 

Convulsiile politice care au urmat expulzării evreilor din Spania duc în 
secolul al XVI-lea la cabala lurianică (sau din Safed), denumită aşa după Isaac 
Luria, întemeietorul ei. Aceasta se organizează în jurul câtorva teme centrale, 
precum autocontracţia lui Dumnezeu (, ţimţum ), spargerea vaselor ( şebirat 
hakelim) şi, în sfârşit, mântuirea cosmică ( tikun ). Despre ce este vorba în aceste 
teme? înaintea apariţiei lumii existau numai Dumnezeu şi Numele său. Aceste 
două entităţi ocupau, ca să spunem aşa, întreaga realitate spirituală a unui 
Univers care nu exista încă. Pentru a face loc lumii ce urma să se nască, 
Dumnezeu „s-a contractat în sine” spre a elibera un spaţiu primordial în care 
va lua loc Universul (această operaţie de repliere în sine este desemnată prin 
termenul ebraic ţimţum). A doua noţiune cabalistică este cea a spargerii vaselor, 
întrucât lumea creată era goală de orice substanţă vitală, Dumnezeu i-a insuflat 
propriul său principiu de viaţă. Pentru a primi în sine un asemenea influx a 
fost nevoie de receptacule sau vase. Dată fiind puterea unui asemenea influx 
divin, vasele care trebuiau să primească în ele preţiosul lichid de vitalizare 

universală s-au făcut ţăndări. Este evident aspectul simbolic al unei asemenea 
reprezentări: pe de o parte, nimic din lumea creată nu poate conţine un 
element divin, iar pe de altă parte lumea este reprezentată simbolic ca o femeie 
care primeşte sămânţa bărbatului. Această explozie deschide calea celui de-al 
treilea simbol cabalistic: prin spargerea vaselor sunt proiectate în imensitatea 
cosmică scântei sau părticele ale acestui preţios lichid divin. Pentru a strânge 
din nou aceste elemente, adică pentru a participa la mântuirea cosmică, evreul 
credincios trebuie să-şi recite rugăciunile intr-un chip cu totul deosebit. Acesta 
este tikum rugându-se, evreul trebuie să-şi concentreze ardoarea asupra dife¬ 
ritelor niveluri sefirotice, care sunt în număr de zece. 

Dacă n-ar fi existat acest fundal mistic, probabil că nu s-ar fi ivit erezia 
sabataistă, numită aşa după falsul mesia Sabatai Ţvi (1626—1676), care, dato¬ 
rită unor persecuţii cărora le-au dat naştere speranţele sale înşelătoare, a împins 
spre moarte sau spre apostazie atât de mulţi evrei... Acest rabin s-a socotit 
unsul Dumnezeului lui Iacob şi a început să scutească anumite comunităţi de 
îndatoririle lor religioase, şi aceasta în domeniul interdicţiilor alimentare. El 
însuşi consuma grăsimi interzise, invocând argumentul că venirea lui Mesia 
suprimă toate interdicţiile. Acest „antinomism“, adică această opoziţie funciară 
faţă de Lege, a existat dintotdeauna în stare latentă la cabalişti. 

O scurtă trecere în revistă a localităţilor poloneze, galiţiene, morave, litua¬ 
niene şi ucrainene în care bântuiseră odinioară sectele sabataiste arată că 
ştafeta a fost preluată, ca să spunem aşa, de o sectă nouă, de astă dată însă 
perfect teistă, aceea a hasidimilor, sub egida faimosului Baal Şemtov (Păstră¬ 
torul numelui celui bun). Această sectă de pietişti evrei (acesta este înţelesul 
termenului ebraic hasid) a dat naştere unei mari cărţi de edificare religioasă: 
Sefer hasidim (Cartea cucernicilor), care este întotdeauna citită în comunităţile 
hasidice. Timp de aproape o jumătate de secol, Europa de Nord s-a mai zbătut 
în spasmele antisabataismului, proces în care s-au ilustrat îndeosebi Haham 
Ţvi Aşkenazi (secolele al XVII-lea-al XVIII-lea) şi fiul său Iacob Emden 
(1697-1776), precum şi Moşe Haghiz (mort în 1751). 

Perioada modernă se articulează în jurul lui Moise Mendelssohn (1729— 
1786) şi al şcolii sale: Naftali Herz Wessely, David Friedlănder, Isaac Satanov, 
Salomon Maimon etc. Trebuie semnalată, de asemenea, naşterea reformei în 
sânul iudaismului, cu oameni ca Abraham Geiger şi Samuel Holdheim. Faţă de 
ei, Samson-Raphael Hirsch (1808-1888) domină câmpul neo-ortodoxiei. 
Heinrich Grătz (1817-1892) marchează naşterea istoriografiei evreieşti moderne. 

Să cităm, în epoca noastră, numele Iui Herman Cohen, Franz Rosenzweig, 
Martin Buber, Leo Baeck, care au întemeiat ceea ce s-ar putea numi „ştiinţa 
iudaismului“ (WissenschaftdesJudentums). Această mişcare s-a născut dincolo 
de Rin, pe la mijlocul secolului al XlX-lea, sub impulsul istoricilor care voiau 

să iniţieze o critică a iudaismului în calitate de religie şi în calitate de cultură. 
Această „ştiinţă a iudaismului 11 a făcut emuli peste tot. Cel mai de seamă re¬ 
prezentant al ei a fost Julius Guttman, care îşi va încheia cariera în Israel; 
colegul său mai tânăr, Alexander Altmann, s-a stins în Statele Unite, după o 
lungă carieră în această ţară şi, înainte de asta, în Marea Britanie. în Israel, 
Gershom Scholem a reluat metodele acestei Wissenschaft, însă după ce, în 
prealabil, a rupt cu ideologia ei (refuzul cabalei şi respingerea sionismului); 
opera lui nu poate fi separată astăzi de înflorirea studiilor cabalistice. în Franţa, 
cel mai de seamă reprezentant al acestei mişcări, Georges Vajda, a dominat 
scena până ce s-a stins, în 1981. De atunci, Şoa (holocaustul) răvăşeşte pentru 
totdeauna peisajul iudeo-european. 


PRINCIPIILE CREDINŢEI 

Dumnezeu şi providenţa 

Evreul descoperă în Dumnezeul Bibliei o fiinţă supremă şi imediat apro¬ 
piată lui. De fapt, Scriptura nu pune propriu-zis problema existenţei divinităţii 
şi nu se preocupă să întemeieze pe raţiune prezenţa unui Dumnezeu creator. 
Primul verset al Genezei consideră ca pe un fapt evident existenţa unui 
Dumnezeu viu, creator şi personal. Este ceea ce a fost denumit Dumnezeul 
lui Avraam, în opoziţie cu Dumnezeul lui Aristotel sau al lui Plotin, care îl 
definesc pe Dumnezeu ca un principiu fizic, „Primul Mişcător 11 , un principiu 
imobil şi incorporai, situat în afara lumii, pe care o pune în mişcare. 2 

Spre deosebire de această fiinţă imaterială, dotată cu o esenţă metafizică şi 
lipsită de voinţă, în viziunea biblică Dumnezeu a dat naştere lumii sale prin- 
tr-un act de voinţă pură. Atributele lui traduc ideea de viaţă, de putere, de 
omniscienţă, de omnipotenţă, de justiţie şi de bunătate. Vechii rabini ai Tal¬ 
mudului, contemporani cu apariţia creştinismului, temându-se că o asemenea 
multitudine de atribute ar putea, în cele din urmă, să trezească îndoieli în ceea 
ce priveşte unicitatea absolută a esenţei divine, au justificat-o printr-o formulă 
devenită celebră: „Tora s-a exprimat în limbajul oamenilor. 11 Problema teolo¬ 
gică a fost readusă la dimensiunile ei reale, anume la dimensiunile lingvistice 3 , 
oferindu-se drept argument faptul că limbajul omenesc nu este în stare să 
exprime realităţile transcendente. 

2. Existenţa lui Dumnezeu este dovedită în temeiul principiului aristotelician al 
imposibilităţii unui lanţ infinit de motoare: trebuie să existe unul suprem în raport cu 
toate celelalte. 

3. Această concepţie despre Dumnezeu explică ideea de providenţă şi de teodicee, aşa 
cum apare ea în Biblia ebraică. 

Pentru Biblie, care - să nu uităm - se adresează omului simplu, însufleţit 
de o credinţă naivă, Dumnezeu ştie şi vede totul. El îi răsplăteşte pe oameni 
după meritele lor. Acest lucru trebuie precizat (cu atât mai mult cu cât rea¬ 
litatea îl contrazice): cei buni primesc binele, cei răi - pedeapsa pe care o 
merită. Şi Talmudul îşi punea cu gravitate întrebări referitoare la această teză, 
contrazisă chiar de o carte biblică, aceea a lui Iov. Dacă Dumnezeu îi răsplăteşte 
pe oameni după faptele lor, atunci - îl întrebau pe profetul lor Iezechiel copiii 
celor exilaţi în Babilon - de ce plătim noi pentru păcatele părinţilor noştri? 
Pentru a îmbărbăta inimile şovăitoare, Iezechiel pune bazele individualismului 
religios: tatăl nu va fi pedepsit pentru greşelile fiului şi nici acesta din urmă 
nu va fi hărţuit pentru motivul că tatăl său nu s-a purtat cum trebuie. Or, 
profetul începe prin a contesta o zicală a exilaţilor: părinţii - ziceau aceştia - au 
mâncat aguridă şi copiilor li s-au strepezit dinţii. Acest dicton popular, care 
fusese citat deja de Ieremia, punea la îndoială nici mai mult, nici mai puţin 
decât dreptatea divină. Punea totodată la îndoială providenţa; căci dacă 
Dumnezeu ştie - şi el ştie cu siguranţă, întrucât este omniscient -, atunci de 
ce nu acţionează pentru a restabili nepărtinirea şi dreptatea? 

Şi a mai fost cuvântul Domnului către mine şi mi-a zis: „Pentru ce spuneţi voi în 
ţara lui Israel pilda aceasta şi ziceţi: Părinţii au mâncat aguridă şi copiilor li s-au 
strepezit dinţii? / Precum este adevărat că Eu sunt viu, zice Domnul Dumnezeu, tot 
aşa este de adevărat că pe viitor nu se va mai grăi pilda aceasta lui Israel. / Că iată 
toate sufletele sunt ale Mele; cum este al Meu sufletul tatălui, tot aşa şi sufletul fiului; 
sufletul care a greşit va muri. / De este cineva drept şi face judecată şi dreptate; / 
De nu mănâncă jertfit în munte şi spre idolii casei lui Israel nu-şi întoarce ochii săi; 
femeia aproapelui său nu o necinsteşte şi de femeie nu se apropie în timpul perioadei 
ei de necurăţenie; / Pe nimeni nu strâmtorează şi datornicului îi întoarce zălogul, furt 
nu face; celui flămând îi dă din pâinea sa şi pe cel gol îl îmbracă cu haină; / Banii săi 
cu camătă nu-i dă şi camătă nu ia; de la nedreptate mâinile şi le stăpâneşte şi judecata 
dintre un om şi altul o face cu dreptate; / [...] acela este drept şi fără îndoială viu va 
fi, zice Domnul Dumnezeu. / Dar de i s-a născut fiu hoţ, care varsă sânge sau face 
ceva de felul acesta, / Şi care nu urmează calea tatălui său [...] / unul ca acesta va trăi 
oare? Nu! De va face asemenea ticăloşii nu va trăi, ci sigur va muri şi sângele lui va fi 
asupra lui.“ (Iez. 18, 1-13) 

Totuşi în pofida experienţei deportării în Babilonia şi a înspăimântătoarei 
încercări reprezentate de Şoa, evreii n-au respins niciodată aceste temelii ale 
iudaismului care sunt providenţa şi dreptatea divină. Acela care neagă pro¬ 
videnţa lui Dumnezeu asupra oamenilor se face, după cum spune Talmudul, 
vinovat de blasfemie (este apicoros, adică un epicurian). Doctrina rabinică este 
că Dumnezeu are întotdeauna dreptate, că el nu poate crea inechitate şi că 
noi, fiind fiinţe omeneşti, nu posedăm calităţile necesare pentru a-i judeca 
acţiunile. Câteodată el ştie ceea ce noi nu ştim şi atunci nu suntem în stare să 

distingem cât de întemeiate sunt actele sale. Alteori el hotărăşte să ne pe¬ 
depsească aici, pe pământ, spre a ne răsplăti mai bine în viaţa de apoi. Şi dacă 
vedem oamenii răi bucurându-se de fericire şi trăind în bogăţie, asta se întâmplă 
pentru că Dumnezeu a preferat să-i lase să tragă foloase din faptele lor lumeşti, 
spre a-i pedepsi cu severitatea cuvenită în lumea de dincolo. 

Cu toate acestea, Talmudul conţine mai multe texte care îşi pun întrebări 
cu privire la Providenţă. Ele arată cât de complexe sunt chestiunile pe care le 
pune definirea acesteia. Intr-adevăr, unii rabini au optat pentru ideea că răs¬ 
plata virtuţii nu este altceva decât însăşi virtutea, ridicată în felul acesta la 
rangul de valoare supremă. Această opinie, de un purism supraomenesc, o 
anunţa pe aceea a lui Spinoza. Nu s-a putut impune, nu pentru că talmudiştii 
n-ar fi recunoscut în ea binele suprem, spre care orice om trebuie să năzuiască, 
ci pentru că firea omenească este ceea ce este. 

Să revenim la cartea lui Iov. De fapt, ignorăm din ce motive Domnul a 
acceptat acest teribil pariu cu diavolul în privinţa lui Iov. Iov va fi supus celor 
mai aspre încercări, va pierde totul, nevastă, copii şi bunuri, până şi sănătatea, 
dar viaţa sa nu va fi în primejdie (dacă se poate spune aşa ceva). Şi când Iov 
revine la demnitatea dinainte, când îşi recapătă sănătatea, fericirea şi bogăţia, 
Dumnezeu nu se simte obligat să explice de ce l-a făcut să sufere atât. La 
întrebările insistente ale lui Iov, acest arhetip al omenirii care suferă fără motiv, 
Dumnezeu răspunde ca şi cum n-ar fi înţeles întrebarea: „Unde erai tu, zice 
el, când am întemeiat pământul? 1 ' 

Maimonide va da o interpretare mult mai filozofică cărţii lui Iov. El 
socoteşte că unitatea şi incorporalitatea absolute sunt cele două calităţi fun¬ 
damentale ale esenţei divine. Maimonide interpretează toate omonimele şi 
toate antropomorfismele biblice, care - se crede - traduc o idee concretă despre 
Dumnezeu, într-un sens filozofic sau spiritual. Dumnezeu nu coboară, nici 
nu urcă, nu se scoală, nici nu se aşază, nu simte, nici nu priveşte, nu vorbeşte 
şi nu tace: toate aceste caracteristici reflectă preocupări omeneşti care nu au 
nimic comun cu esenţa divină. Biblia recurge la o asemenea terminologie 
pentru că se adresează femeilor, copiilor şi bătrânilor şi pentru că nu este o 
carte de istorie, nici de filozofie. Maimonide mai stipulează că idolatru nu este 
acela care admite o imagine corporală a lui Dumnezeu, ci acela care gândeşte 
că ea nu trebuie îndepărtată! 4 

Dar îndepărtând de Dumnezeu orice idee de corporalitate, de multiplicitate 
şi de antropomorfism, Maimonide sfârşeşte prin a-1 despuia de orice aspect viu. 
Rezultatul este o idee despre Dumnezeu, un concept divin abstract. Suntem 

4. Primele cincizeci de capitole ale Călăuzei rătăciţilor sunt consacrate interpretării 
alegorice a antropomorfismelor biblice. 



IUDAISMUL 213 


departe de Dumnezeul biblic care îi vorbeşte lui Adam, care i se revelează lui 
Avraam, lui Moise şi copiilor lui Israel pe muntele Sinai. Chiar şi atributele 
de bunătate, de mizericordie, de putere şi de ştiinţă trebuie înţelese nu ad 
litteram, ci ca atribute negative. Deşi Dumnezeu e atotştiutor, el nu este astfel 
graţie ştiinţei aşa cum o înţelegem noi, el nu este puternic prin putere etc., 
căci totul se confundă cu esenţa sa. Un alt gânditor evreu, Isaac Abrabanel, 
contemporan cu expulzarea evreilor din Spania, a trebuit să denunţe acest 
intelectualism excesiv, spunând că Maimonide avea în vedere „opinia filozofică, 
şi nu credinţa 11 . 

în interpretarea pe care a dat-o cărţii lui Iov, Maimonide trece în revistă 
diferitele teorii care au fost emise cu privire la providenţă. Unii o neagă pur şi 
simplu: după Talmud, aceştia sunt adepţii lui Epicur; alţii afirmă că Dumnezeu 
îi pedepseşte pe cei răi şi-i răsplăteşte pe cei buni, oricare ar fi aparenţele care 
ne-ar putea face să ne îndoim de această nepărtinire divină, în sfârşit, unii 
gândesc că providenţa este colectivă, şi nu individuală: Dumnezeu cunoaşte 
specia umană, dar nu e preocupat de fiecare individ în parte. în fiecare din 
noi el a plasat mijloace de apărare - creierul, de exemplu, la om - ca să ne 
putem protegui în faţa agresiunilor din afară. într-o măsură mai mică, ani¬ 
malele sunt dotate, după specia lor, cu numeroase facultăţi de supravieţuire. 
Dar protecţia pe care Dumnezeu o acordă omului variază mai ales în funcţie 
de dezvoltarea intelectului acestuia: cu cât omul si-a însusit mai multă stiintă 

> > > i 

în această lume, cu atât mai mult îl va protegui Dumnezeu. Această teză 
ultraintelectualistă susţine, în ultimă instanţă, că oamenii simpli şi cucernicii 
naivi sunt excluşi de la o protecţie divină oricât de neînsemnată. Un număr 
destul de mare de comentatori vor fi uimiţi de această teză. 

Şoa trebuie situată tocmai în cadrul providenţei şi al teodiceei. 5 Ce făcea 
Dumnezeu atunci când la Auschwitz şi în alte locuri se petreceau sinistre 
atrocităţi? 

într-o lucrare apărută acum câţiva ani 6 , Hans Jonas îşi pune multe întrebări 
grave cu privire la teologia evreiască după Auschwitz. Născut în 1903, acest 
savant a lucrat înainte de război cu Martin Heidegger şi cu Rudolf Bultmann. 
După 1933 el a devenit conferenţiar la Universitatea Ebraică din Ierusalim. 7 

5. Să amintim că, înainte de război, Polonia număra peste trei milioane de evrei, iar 
când s-a încheiat armistiţiul - doar câteva zeci de mii. Aceste cifre sunt suficiente pentru 
a descrie oroarea şi amploarea acestei catastrofe pentru iudaismul european. 

6. Der Gottesbegriff nach Auschwitz (Conceptul de Dumnezeu după Auschwitz), 
Frankfurt pe Main, Surhkamp, 1989. 

7. Cele mai importante lucrări ale sale sunt Augustin şi problema adevărului şi, mai 
ales, Gnoza şi spiritul Antichităţii târzii (2 voi., 1934—1954). Această ultimă lucrare este 
cea care a contribuit cel mai mult la celebritatea autorului. 

Cartea sa, pe care a scris-o pentru a-i îmbărbăta postum pe cei „al căror strigăt 
a rămas fără ecou în faţa unui Dumnezeu mut“, este rezultatul unei bune 
cunoaşteri a surselor rabinice vechi, precum şi a celor păgâne şi creştine. 8 în¬ 
trebarea fundamentală pe care o pune este următoarea: ne impune Auschwitz 
o revizuire sfâşietoare a ideilor noastre despre Dumnezeu, despre atotputernicia, 
voinţa şi teodiceea sa? Pe scurt, trebuie să ne schimbăm teologia? Şi, mai pe 
şleau, sursele evreieşti vechi - Talmud şi Midraş - nu sunt oare cam depăşite? 

După Jonas, spiritul modern pretinde o imanenţă divină totală, fără ca 
aceasta să ducă la vreun panteism, deoarece Creatorul şi creatura rămân cu 
totul distincte unul faţă de cealaltă. Apoi, nu există preştiinţă divină în afară 
de cea a condiţiilor fiinţei cosmice. Or, tocmai acestora le-a lăsat Dumnezeu 
grija să se ocupe de Universul său. 

în sfârşit, acest Dumnezeu poate îndura şi suferi, şi asta încă de la 
începutul creaţiei şi deci al istoriei: primele versete ale Genezei ne înfăţişează 
un Dumnezeu mereu nemulţumit în sinea sa, iar psalmul 90 spune: „Immo 
anohi be-ţara“ („Striga-va către mine şi-l voi auzi pe el; cu dânsul [omul] 
sunt în necaz şi-l voi scoate pe el şi-l voi slăvi") (Ps. 90, 15). De asemenea, 
acest Dumnezeu este un Dumnezeu care evoluează, deoarece îl interesează 
ce se petrece în Univers, de unde chinuitoarea întrebare: ce făcea Dumnezeu 
atunci când oamenii erau asasinaţi la Auschwitz? 

Hans Jonas se ridică împotriva teologiei raţionale care, de la Maimonide 
şi până la Herman Cohen, a înălţat la rangul de dogmă conceptul imutabilităţii 
(al fixităţii) divine. El vorbeşte chiar de putere uzurpată! întrucât Dumnezeu 
nu este indiferent faţă de ceea ce se petrece, el este preocupat de anumite 
lucruri, fără a încerca totuşi să-şi aplice voinţa (să îndrepte răul, să îndepărteze 
primejdiile...). Prin urmare, continuă Jonas, nu mai putem vorbi despre 
atotputernicie divină. Se pare chiar că două atribute divine fundamentale, şi 
anume atotputernicia şi bunătatea absolute, nu s-ar putea împăca cu un al 
treilea atribut, cel al posibilităţii de a înţelege acţiunea divină. într-adevăr, 
Tora se prezintă ca o carte mai mult sau mai puţin clară (acest lucru nu este 
totdeauna evident), dar în orice caz lipsită de mistere. Or, noi nu înţelegem 
atitudinea lui Dumnezeu. Dacă am fi gnostici, am presupune existenţa a două 
divinităţi şi am imputa faptul că există rău şi nedreptate intervenţiei unui alt 
Dumnezeu, cel al tenebrelor şi al răului în general. Dar Tora a insistat întot¬ 
deauna asupra atitudinii teiste care se cuvine respectată: Isaia 45, 7 strigă sus 

8. Cf. Judaica, iunie 1991, pp. 51-58, articolul lui Arnold Goldberg asupra acestei 
chestiuni în care încearcă să afle ce i-ar fi răspuns lui Hans Jonas vechii rabini. Insistăm 
asupra faptului că nu e vorba aici de o reconstrucţie filozofică, ci de o evaluare a ceea ce 
ar fi putut fi răspunsul vechilor rabini, instruiţi din surse exclusiv evreieşti. 

şi tare: „Eu întocmesc lumina şi dau chip întunericului, Cel ce sălăşluieşte 
pacea şi restriştei îi lasă cale: eu sunt Domnul Care fac toate acestea." Acest 
raţionament salvează monoteismul, chiar dacă Dumnezeul care decurge de 
aici este întrucâtva micşorat. 

Bazându-se pe vechile surse evreieşti, Jonas nu consideră necesar să re- 
gândească vechea teologie rabinică. El pune întrebarea „de ce?“, dar se în¬ 
treabă cu mult mai multă gravitate care este natura acestui Dumnezeu, care 
a lăsat totul să se întâmple, de unde această interogaţie fundamentală: ce a 
adus Auschwitz în plus la ceea ce gândim noi despre Dumnezeu? 

Vechii rabini ar fi răspuns fără îndoială că o asemenea situaţie de abandonare 
de către Dumnezeu îşi are exemple în izvoarele evreieşti. Se poate cita un pasaj 
din Pesicta rabbati (§35): 

Sinceritatea mântuitoare a lui Israel nu constă în faptul că a dobândit prozeliţi, nici 

în statornicia sa, şi nici măcar în devotamentul său, ci, dimpotrivă, în aptitudinea 

sa de a suporta suferinţele, admiţând totodată că Dumnezeu este drept. 

In termeni ebraici clasici asta se numeşte ţidduc ha-Din (justificarea sen¬ 
tinţei sau a verdictului). Această convingere că justiţia divină este întemeiată 
i-a însoţit cu siguranţă pe mulţi evrei în moarte. 

Vechii rabini, în înţelepciunea lor, se întrebaseră dej a din ce motive j ustiţia 
lui Dumnezeu părea a se opune dragostei şi omnipotenţei sale şi a nu se potrivi 
cu omniscienţa sa. Pentru a explica acest fapt, ei au recurs la teoria acelor 
middat (atribute sau calităţi): middat-ha-din şi middat-ha-rahamim (atributele 
judecăţii şi mizericordiei). Desigur, această teorie nu-i poate satisface în 
întregime pe adepţii teologiei raţionale. Vechii rabini n-au pus chestiunea 
fracţionării esenţei divine atunci când în ea se ridică o voce pentru a spune 
„da“ şi o alta pentru a spune „nu“; n-a fost oare aşa la crearea Universului şi a 
omului? Dar, şi aici, rabinii au sugerat un răspuns, între altele: Tora a fost 
creată cu mult înaintea Universului şi a omului. 

Fără îndoială, rabinii n-ar fi modificat nimic din concepţia lor despre 
Dumnezeu, chiar dacă ar fi avut groaznicul privilegiu de a trăi sau a prevedea 
ororile de la Auschwitz. Aici se află în întregime chiar problema acelui bittahon, 
abandonarea plină de încredere în mâinile Domnului. Opinia evreiască se 
recunoaşte mai bine în tradiţia talmudică decât în opinia filozofică maimoni- 
diană. Dumnezeul personal este cel căruia i se adresează evreul care se roagă. 

Creaţia 

Universul creat, existenţa miracolelor şi sensul vieţii pe pământ nu pot fi 
separate de esenţa şi de caracterul de neînlocuit al Torei. Tora este cartea alegerii 
lui Israel. Poporul evreu nu se poate concepe fără Tora: ea scandează ritmul 

vieţii cotidiene a evreului, în ea acesta găseşte cuvântul lui Dumnezeu şi pentru 
ea îndură el martiriul. 

în religia biblico-talmudică există o distincţie radicală între Creator şi 
creatură. Unire există în sensul că cel care a creat veghează asupra creaturii şi 
se simte răspunzător de soarta acesteia. Universul profită de bunăvoinţa 
Creatorului său, care, „în bunătatea sa, reînnoieşte zi de zi opera începutului". 
Aşa se intitulează un pasaj important din liturghia evreiască de dimineaţă 
(. şaharit ). Opera creaţiei este bună. 

Nu există deci vreun cult al suferinţei pentru fiinţa care accede la existenţă 
ca şi cum ar îndura o pedeapsă deosebit de chinuitoare. Aceasta se verifică 
din nou în rugăciunea dintâi pe care bărbatul evreu cucernic trebuie s-o 
rostească îndată după ce se trezeşte din somn: „Doamne, sufletul cu care m-ai 
înzestrat este curat...“ în iudaism nu există loc pentru un păcat originar, în 
pofida faimosului psalm 50, 6: „Că iată întru fărădelegi m-am zămislit şi în 
păcate m-a născut maica mea.“ 

în ce fel a avut loc creaţia şi ce întrebări îşi pune iudaismul biblico-talmudic 
cu privire la existenţa lui Dumnezeu? A priori, Biblia nu pare să fi făcut din 
existenţa lui Dumnezeu o problemă specială, întrucât ea consideră prezenţa 
lui ca o evidenţă. Geneza începe în modul cel mai liniştit (dacă ni se iartă acest 
mic joc de cuvinte) prin: „La început a făcut Dumnezeu..." Pentru spirite 
teologice, însăşi ideea creaţiei ex nihilo nu pune nici cea mai mică problemă. 
Desigur, Midraş Bereşit rabba (comentariul rabinic asupra Facerii) cuprinde 
lungi discuţii în care unii rabini se întreabă cum a putut Dumnezeu să-şi creeze 
Universul pornind de la nimic. Dar acest comentariu caută mai ales să 
bagatelizeze ideile păgâne care îl reduceau la neputinţă pe Dumnezeul lui Israel. 
Alţi rabini au pretins că anumite elemente ar fi putut preexista creaţiei, cum 
ar fi elementul acvatic deasupra căruia plutea duhul lui Dumnezeu, precum 
şi faimosul tohu-bohu (haosul). Adversarii doctrinari ai rabinilor au pus la 
îndoială creaţia ex nihilo ; ei au arătat că Dumnezeul lui Israel s-a folosit în mod 
necesar de anumite elemente, precum focul şi pământul. Dar teoria creaţiei 
Universului pornind din nimic este mereu prezentă pe fondul disputelor 
teologice, fără a fi vreodată numită în chip clar. Abia mult mai târziu iudaismul 
normativ va insista asupra acestui aspect al lucrurilor. 

Isaia dă o idee despre concepţia pe care şi-o făceau evreii asupra creaţiei 
divine în secolele al VlII-lea-al Vll-lea înaintea erei creştine: Dumnezeu este 
asemuit unui zidar care construieşte Universul cu mare precizie; în aceste 
superbe versete profetice, o adevărată bijuterie a prozei ebraice antice, se face 
haz de idolii confecţionaţi din lemn care nu putrezeşte (sau reputat ca atare), 
din cuie şi alte accesorii: 

C u cine veţi asemăna voi p e Cel Preaputernic şi unde veţi găsi altul asemenea lui? / Chipul 
cel turnat este turnat de un făurar, argintarul îl îmbracă cu aur şi-l înfrumuseţează cu 
lănţişoare. / Săracul, care nu poate oferi mult, alege un lemn care nu putrezeşte; îşi 
caută un meşter iscusit ca să facă un idol care să nu se clatine. (Is. 40, 18-20). 

Dar la acest sfârşit de secol XX, cine se mai poate prevala de tezele reli¬ 
gioase cu privire la originea Universului? 

Pe vremea sa, Saadia Gaon a fost practic primul care a susţinut o asemenea 
idee. Inspirându-se din neoplatonism şi din teologii raţionalişti ai islamului, 
aşa-numiţii mutakalimun, el a extras din operele lor, precum şi din Enciclopedia 
Fraţilor Purităţii (Ikhwan al-safa ) argumentele cu ajutorul cărora considera că 
poate demonstra că o fiinţă superioară şi personală a creat, la un moment dat, 
întregul Univers, asupra căruia exercită o conducere neîmpărţită cu altcineva. 
Evident, tezele sale vor fi şlefuite ulterior: un Maimonide le va respinge pentru 
a nu relua decât proba prin mişcare, legând astfel Primul Mişcător de crearea 
Universului. Dar „religia" maimonidiană a rămas întotdeauna doar credinţa 
unor elite, în timp ce concepţia biblică predomină chiar şi astăzi. Or, această 
concepţie merge mai degrabă în direcţia a ceea ce s-a numit creaţia ex nihilo, 
ies me-ain în ebraică, după un neologism tardiv. 

Concepţia necreaţionistă a lui Maimonide este totuşi esenţială în istoria 
religioasă şi intelectuală a iudaismului, pentru că ea a provocat mari 
controverse şi poate şi pentru că adepţii curentului ezoteric iudeo-medieval, 
cabaliştii, s-au orientat în direcţia opusă. Această idee a neantului mistic se 
menţine încă în stare latentă şi aproape inconştientă în spiritul maselor, care 
au absorbit-o practicând rugăciunile şi riturile zilnice - obiect al unei atenţii 
cu totul deosebite din partea misticilor. 

în ce fel un spirit format în disciplina filozofică ar putea accepta primul 
verset al Facerii aşa cum este el redactat? Tocmai acest „la început" nu poate 
justifica teza teologică susţinută de Sinagogă, ca şi de Biserică şi de Moschee: 
această formulă presupune un moment în timp, dar, întrucât timpul şi 
mişcarea sunt eterne, nu poate exista o clipă primară aşa cum lasă să se 
înţeleagă această expresie biblică. Acestei probleme Maimonide a vrut să-i 
aducă o soluţie filozofică. 

Deşi vechea exegeză rabinică a fost conştientă de această dificultate, ea a 
căutat soluţii chiar în interiorul Bibliei, fără a se avânta în ample speculaţii 
filozofice. Dacă vrem să folosim o ironie, am putea spune că rabinii l-au pre¬ 
cedat pe Spinoza şi recomandarea sa de a interpreta Biblia prin Biblie. Bazân- 
du-se pe etimologie, rabinii au arătat că expresia ebraică be-Reşit se descompune 
în mod normal în două: be instrumental, care înseamnă „în", sau „prin", sau 
chiar „prin intermediul", sau „prin mijlocirea", şi substantivul Reşit, care în¬ 
seamnă „început", „debut", „premisă". Se poate corela pasajul Facerii (1, 1), 

în care figurează termenul Reşit, cu un alt pasaj al Pildelor lui Solomon (8, 22), 
în care acest termen apare din nou: „Iahve Kanani reşit darco“ („Domnul m-a 
zidit la începutul lucrărilor Lui“). Pentru rabini, acest termen Reşit implică 
ideea Torei, întrucât doar ea preexista creaţiei. Deci Tora a fost instrumentul 
creaţiei: rabinii procedează astfel la o substituire a celor doi termeni identici, 
Reşit ; înţelesul Facerii 1, 1 devine deci: „Prin [Reşit] Tora, Dumnezeu a făcut 
cerurile şi pământul." 

în felul acesta, rabinii distrugeau dinainte ceea ce va crede Maimonide că 
decelează în această expresie biblică. Ei nu lăsau loc unei teologii raţionale, 
întrucât ocoleau printr-o scamatorie exegetică problema creării Universului. 
Astăzi, în şcolile evreieşti, le este predată copiilor tocmai această veche exegeză 
din Midraş rabba. 

Atunci când învăţăturile lui Maimonide vor ajunge în creuzetul criticii, în 
secolele al XlII-lea şi al XV-lea, ele vor căpăta o înfăţişare voit mai provocatoare: 
ceea ce maestrul a ascuns cu grijă în lucrările sale destinate elitei va fi etalat în 
plină lumină de anumiţi comentatori: ei vor spune că şi-au dat seama de 
intenţia profundă a lui Maimonide şi că slujesc adevăratei lui gândiri, afirmând 
că Universul este veşnic. Unii vor merge până la a susţine următoarea formulă: 
teza creaţionistă ( ex nihilo ) se adresează maselor inculte care trebuie să creadă 
într-o origine temporală absolută a lumii, în timp ce elitele, formate prin studii 
filozofice, ştiu că o asemenea teză despre un Dumnezeu al spaţiului şi al tim¬ 
pului nu este acceptabilă pentru raţiunea sănătoasă. 

Aici trebuie să subliniem ambiguitatea fundamentală a lui Maimonide. La 
început el spune că noi, evreii, adepţi ai religiei monoteiste, n-am putea admite 
teza Stagiritului. Apoi lămureşte că pentru a demonstra existenţa, unitatea şi 
incorporalitatea divină trebuie să se presupună că Universul este etern. Asta 
înseamnă că nici o demonstraţie cu privire la esenţa divină n-ar putea fi dusă 
la bun sfârşit, fără a presupune - fie şi numai din scopuri metodologice - 
eternitatea timpului, a mişcării, deci şi a materiei. Mai departe, Maimonide 
spune că va încerca să demonstreze că punctul de vedere al lui Aristotel nu 
este valabil referitor la această problemă spinoasă. Dar dintr-odată el adaugă 
că este imposibil să demonstrezi ori să respingi într-o manieră de necombătut 
teza eternităţii; el va putea, cel mult, să încerce să slăbească probele pe care 
Stagiritul le invocă în favoarea sa... 

Mândri de această metodologie, comentatorii averroişti au interpretat ope¬ 
rele lui Maimonide într-un sens filozofic, începând cu Moise din Narbona 
(1300-1362) şi până la Elia Delmedigo (1460-1493), ba chiar până în secolul 
alXVIII-lea, cu Salomon Maimon (1752/3-1800). Blocarea interpretării aver- 
roiste a lui Maimonide în mediul evreiesc a fost înfăptuită de Isaac Abrabanel, 
consilierul principilor şi al regilor, omul care a eşuat în încercarea de a face să 

fie anulate decretele de expulzare date de Isabela şi de Ferdinand. Isaac 
Abrabanel a stigmatizat cu o anumită ferocitate acţiunile lui Iosef ibn Caspi, 
ale lui Isaac Albalag şi ale lui Moise Narboni, vinovaţi, după părerea sa, de a 
fi prezentat un Maimonide care nu este fidel învăţăturilor Torei. 

Creaţia şi gândirea cabalistică 

De unde vine mistica evreiască? Există oare cu adevărat un vechi curent 
ezoteric, căruia ramura medievală nu i-a fost decât o continuare? 9 Fără în¬ 
doială, speculaţiile profunde ale cabalei au fost amestecate cu idei misticizante 
a căror răspândire ar fi putut pune în primejdie credinţele evreieşti 
fundamentale. Pe de altă parte, interesul pentru gnoză al unor reprezentanţi 
evrei (cel mai cunoscut fiind Elişa ben Abuia, devenit Aher după apostazia 
sa) trebuie să fi jucat un rol în decizia rabinilor de a restrânge un asemenea 
tip de speculaţie. Dacă n-am admite această explicaţie, n-am înţelege de ce 
Moise de Leon, autorul unei mari părţi a tratatului ezoteric Zohar, şi-a luat 
precauţia de a pune speculaţiile sale pe seama unui mare maestru al Mişnei 
din secolul al 11-lea, rabi Simon ben Iohai. 

Intelectual evreu din secolul al XlII-lea, acest spirit puternic, înclinat spre 
speculaţie, înţelegea să pună la loc de cinste o tradiţie ezoterică pe care 
Talmudul n-o reluase decât în parte. Intr-o epocă în care tezele maimonidiene 
semănau discordia în spirite şi inimi, Moise de Leon a studiat, la începutul 
carierei sale, scrierile lui Maimonide. Era o vreme în care polemica antievreiască 
a creştinilor era în toi şi în care perspectivele păreau puţin îmbucurătoare în 
sânul comunităţii. Moise de Leon îşi pierduse nădejdea într-o reînnoire 
evreiască sub egida gândirii discursive pure. Fără îndoială că revenirea în forţă 
a elementului mistic în religia lui Israel, începând cu secolul al Xll-lea (prin 
Sefer ha-Bahir ) şi la mijlocul secolului al XlII-lea (prin Sefer ha-Zohar ), trebuie 
interpretată în această perspectivă. 

După Abraham Abulafia, Iosef Ghicatila, Azriel şi Ezra din Gerona, Moise 
de Leon a adus în prim-plan două aspecte principale: cercetarea vieţii intime 
a divinităţii (teozofia) şi aprofundarea preceptelor. Spre deosebire de mistici, 
care, în general, nu se simt legaţi de îndeplinirea practică a comandamentelor 
pozitive, cabaliştii au opus întotdeauna rezistenţă ispitelor antinomiste. 
Mişcarea lor se autoproclamase tradiţională şi instaura o relaţie cvasipalpabilă 

9. Este probabil că aşa stau lucrurile, dacă vrem să interpretăm în acest sens prezenţa 
unor texte talmudice al căror caracter ezoteric nu poate fi pus la îndoială. Se pare chiar 
că în versiunea definitivă a Talmudului au fost îndepărtate unele declaraţii socotite mai 
periculoase: acest lucru reiese din Mişna de Hagiga şi din comentariul Gbemarei (13 a şi 
urm.), în care se recomandă categoric evitarea unui anumit tip de speculaţie (metafizică)! 

între evreul care se roagă şi Dumnezeul său. Cerul nu mai era populat de 
spirite separate, reci şi cu neputinţă de sesizat. El nu mai era atât de îndepărtat. 
Cabaliştii afirmau că există niveluri la care Divinitatea se revelează în funcţie 
de o anumită stare corespunzând unui eon determinat, şi anume o vârstă a 
lumii. Aşa se înfăţişa, în esenţă, viziunea lor despre lume, cunoscută sub nu¬ 
mele de doctrină sefirotică 10 . Cabala, care se voia o fizică (poetică), dar şi o 
metafizică, socotea fiinţele vii drept membri ai cosmosului. 

însuşi faptul că s-au dat nume acestor sefirot şi că li s-a atribuit o simbolistică 
centrată pe poporul lui Israel dădea acum evreului chinuit şi persecutat în 
mediul creştin impresia că există şi pentru el un loc pe lumea asta şi că se află 
„în legătură directă" cu realităţile superioare. Prin rugăciunea sa, de care so¬ 
cietatea creştină făcea haz, prin kawana (intenţia profundă a celui care se roagă) 
şi prin practicarea unor miţvot (porunci biblice), pe care lumea le taxa drept 
nebunie sau inepţie, evreul avea în sfârşit un spaţiu de libertate, într-o societate 
europeană intolerantă. Iudeitatea nu mai semăna cu un obiect oarecare plasat 
într-un univers creştin duşmănos: evreul se regăsea într-un cosmos care avea 
o înfăţişare tot atât de evreiască precum avea şi el însuşi! De aici senzaţia 
profundă de linişte pe care cabala o inspira sufletului evreiesc. 

Cu toate acestea, nu e de mirare că au existat cabalişti care au încercat să-i 
„regândească" pe unii din adversarii lor filozofi, precum Maimonide. Ei au 
măsluit ezoterismul înţeleptului din Cordoba, prezentându-1 ca pe un ezo¬ 
terism cabalistic autentic. Câţiva cabalişti patenţi şi-au luat sarcina să răs¬ 
pândească ideea că Maimonide s-ar fi „convertit" la cabală. Unii l-au supus 
chiar pe Aristotel, maestrul lui Maimonide, unui tratament şi mai umilitor: 
descoperind în amurgul vieţii sale splendoarea Torei, el şi-ar fi renegat toate 
scrierile, pe care după aceeale-ar fi... aruncat în foc! Savuroasă naivitate a unor 
oameni care îşi dădeau totuşi seama cât de greu ar fi fost să-l contrazică pe 
Aristotel după toate regulile bunului-simţ... 

De fapt, cabaliştii cunoşteau textele tradiţiei iudeo-aristotelice; cea mai 
bună dovadă ne este oferită, între altele, de concepţia lor cu privire la neantul 
mistic. întrucât principiul creaţiei ex nihilo n-ar fi putut fi demonstrat cu 
adevărat, nici măcar pentru filozofii autentic credincioşi, cabaliştii au recurs 
la o nouă scamatorie. De vreme ce neantul pur al filozofilor nu putea da naş¬ 
tere decât unui alt neant de aceeaşi natură, cabaliştii au conceput un neant 
mistic, adică o plenitudine absolută de existenţă oarecum în felul în care o 
lumină intensă ajunge să fie orbitoare şi pare obscură. Cabaliştii exploatau 
aici un pasaj din Midraş după care, la început, existau numai Dumnezeu şi 

10. Sefira (plural sefirot) provine probabil de la rădăcina ebraică SFR, care înseamnă 
atât „carte", cât şi „acţiunea de a număra". 

Numele său. Pentru ei, totul provine de la Dumnezeu, dar realitatea cea mai 
apropiată de Dumnezeu, care este Dumnezeu fără a fi totuşi în întregime 
Dumnezeu, realitate care face parte din esenţa sa, deosebindu-se totuşi întru 
câtva de ea pe plan ontologic, nu este altceva decât Numele 11 . 

Cabaliştii s-au folosit deci de această referinţă la Midraş. Sprijinindu-se 
pe Pirche de rabi Eliezer, ei au dedus teoria despre ţimţum (autocontracţia lui 
Dumnezeu). Deoarece, înainte ca spaţiul să existe, Dumnezeu ocupa totul, 
el a trebuit oarecum „să se retragă" pentru ca spaţiul să poată exista. Astfel, a 
fost rezolvată, cel puţin după un mod de gândire mistic, spinoasa problemă 
a creaţiei pornind de la neant. 

Miracolele 

Din ce cauză această problemă a veşniciei sau a apariţiei întâmplătoare a 
Universului ocupă un loc atât de important în sistemele religioase, fie ele de 
inspiraţie mistică sau filozofică? Motivul: dacă nu admitem creaţia în înţelesul 
tradiţional al termenului, nu pot exista şi nici măcar nu pot fi concepute 
miracolele! Acest lucru l-a înţeles foarte bine Maimonide. El spune răspicat 
că ar fi putut interpreta întreaga Tora în sensul ideii că lumea este veşnică şi 
că sunt nenumărate versete biblice care pledează în acest sens. Dar adaugă 
că, dacă ar fi acţionat în acest fel, „ar fi dat peste cap întreaga Tora\ 

Ceea ce l-a obligat pe Maimonide să meargă pe calea pe care a ales-o au 
fost constrângeri de ordin teologic. Intr-adevăr, minunea ieşirii din Egipt, 
traversarea Mării Roşii, dăruirea manei în timpul străbaterii deşertului, precum 
şi minunile enunţate în celelalte cărţi biblice n-ar putea fi concepute fără a 
crede într-o lume creată. Un Univers veşnic, coextensiv lui Dumnezeu, nu 
s-ar potrivi cu intervenţiile divinităţii într-o ordine naturală care ar fi atunci 
cvasiimuabilă. Aceasta s-ar opune nu numai ideii omniprezenţei divine, ci şi 
celei a providenţei. Dacă nimic nu se poate schimba, atunci Dumnezeu nu se 
îngrijeşte de nimic, iar natura este cea care face oficiul de providenţă. în acest 
caz, cum se poate concepe existenţa profeţilor, precum şi revelaţia? La urma 
urmei - chiar dacă termenul de profet nu i se aplică lui Moise decât intr-un 
chip ambiguu - omul care a primit revelaţia pe muntele Sinai nu este altceva 
decât un trimis al Domnului. Cum s-ar putea manifesta Dumnezeu într-o 
lume care n-ar fi, intr-un fel sau altul, produsul său? 

Răspunsul lui Maimonide este oarecum surprinzător, cel puţin în ceea ce 
priveşte raţionamentul filozofic. După ce arată că nu toate minunile biblice 

11. Asupra acestui aspect, dar în cu totul alt context ideologic, ne vom referi la ma¬ 
rele gânditor Franz Rosenzweig, care a scris, în afară de Steaua mântuirii , şi o Cărţulie a 
înţelegerii sănătoase şi nesănătoase. 

au acelaşi grad de supranatural sau de miraculos, el afirmă că minunile care 
urmau să se producă au fost, ca să spunem aşa, pre-programate încă din clipa 
creaţiei! Deci funcţia profetului era să facă să coincidă necesitatea miracolului 
cu momentul potrivit în care el trebuie să se producă. De ce atâta efort, de ce 
o asemenea exegeză? De fapt, acceptarea miracolelor era un fel de concesie 
aparentă făcută pentru credincioşii simpli. Maimonide s-a pretat la acest joc, 
fiindcă pe el nu-1 interesa nimic mai mult decât veşnicia şi caracterul neschim¬ 
bător al voinţei divine. De aceea expresia „reţono ha-cadum“ („voinţa sa 
veşnică") revine mereu în scrierile sale. 

Pentru Maimonide, constanţa esenţei divine este o prioritate absolută. 
Ideea contrară ar avea urmări incalculabile. A admite că Dumnezeu face o 
minune înseamnă a admite că ceva s-a schimbat într-însul, ceva care implică 
o mutaţie în el însuşi. Oare ce ar putea produce o asemenea infl uenţă asupra 
comportamentului divin? Logica filozofică ne spune că nimic! Insă credinciosul 
este convins din inimă că Dumnezeu îl ascultă, că schimbă cursul lumii pentru 
a-1 ajuta şi a-1 salva. Pentru Maimonide nimic de felul acesta nu se poate 
concepe, chiar dacă, în aparenţă, el dă impresia că s-ar putea să fie şi altfel. 

Biblia citează cel puţin două exemple în care Dumnezeu a schimbat mersul 
lucrurilor, din dragoste pentru creaturile sale. Cazul cel mai cunoscut este cel 
al venerabilului Avram, care a devenit Avraam. El era condamnat la sterilitate 
din pricina constelaţiei astrale care era în vigoare în ziua când s-a născut. Cum 
a putut Dumnezeu să-l facă pe Avraam „să se nască din nou"? Pur şi simplu, 
schimbându-i numele, ceea ce i-a permis să aibă un fiu, pe Isaac. 

Al doilea exemplu celebru în care Dumnezeu şi-a modificat oarecum 
„voinţa" se referă la răutatea oraşelor Sodoma şi Gomora. Desigur, Dumnezeu 
le va distruge, dar după ce acceptă un fel de târguială, care acreditează ideea 
unui Dumnezeu bun şi milostiv. De asemenea, nu se poate trece cu vederea 
cazul lui Iona şi al oraşului Ninive. Acest oraş fusese sortit unei distrugeri 
aproape sigure. Va scăpa totuşi mulţumită intervenţiei monarhului şi a 
locuitorilor cetăţii. Cel care a scris această scurtă carte biblică a avut grijă să 
opună nemăsurata generozitate divină îngustimii de vederi a unui profet grăbit 
să-şi termine treaba. Nu spune oare bunul Iona, în nevinovăţia sa: „Ştiam că 
tu eşti Dumnezeu îndurător şi milostiv, îndelung răbdător şi mult milosârd"? 

Esenţa Torei 

Relaţia care îl leagă pe Dumnezeu de poporul său, Israel, este de natură 
afectivă. în liturghia evreiască Dumnezeu este regele Universului, dar este 
şi părintele milostiv, acela care acceptă întoarcerea fiilor săi care se pocăiesc. 
Tora— sursă şi condiţie a alegerii lui Israel - constituie temelia unei asemenea 
relaţii între Dumnezeu şi omul evreu. 

Pentru a înţelege relaţia evreului cucernic cu Tora sa - această lege pentru 
care a îndurat atâtea suferinţe, batjocuri şi uneori chiar persecuţii - trebuie 
evocată instituţia rabinică numită Simhat Tora (bucuria în sau prin Tora). 
Evreul a vrut să transforme în motiv de bucurie această sursă care pare a fi 
cauza atâtor suferinţe; Midraş vorbeşte despre Tora ca despre fiica Domnului, 
devenită logodnica lui Israel. Să nu ne temem de cuvinte, această relaţie este - ca 
să spunem aşa - de ordin carnal. Tora reglementează viaţa evreului în fiecare 
clipă, ea dă sens existenţei sale. Profetul Samuel va spune: „c hi’aleha horagnu col 
ha-iom“ („pentru Tine şi pentru Tora Ta ne lăsăm omorâţi în toate zilele"). Iar 
mai târziu, psalmistul: „Dacă n-ar fi fost Tora, care este bucuria mea, aş fi pierit 
în mizerie" („ lule Toratha sa’ aşu 'ei az avadti be- ’oni“). încă de la începuturile 
raţionalismului evreiesc, toţi gânditorii evrei au insistat asupra caracterului de 
neînlocuit şi veşnic al Torei lui Dumnezeu. Toate contestările iudeo-creştine 
n-au izbutit să slăbească acest ataşament cvasifizic al evreilor pentru Tora lor. 

în ce fel concep evreii conţinutul ToreP. Tradiţia rabinică vorbeşte înainte 
de toate despre cele şapte reguli de interpretare ale lui Hillel cel Bătrân. De 
fapt, ele au fost atribuite (poate mai târziu) lui Hillel şi lui Şamai, primul cuplu 
de autorităţi rabinice, un fel de Părinţi întemeietori. Este vorba despre 
raţionamentul care constă în a merge de la simplu la complex, despre analogie, 
despre stabilirea unui fundament (a unui principiu) pornind de la un singur 
punct de referinţă din Scriptură, apoi pornind de la două puncte de referinţă 
ale Scripturii, de la general la particular şi invers, de la particular la general, 
pentru a ajunge la o similitudine care reuneşte două pasaje diferite şi, în cele 
din urmă, la o deducţie pornind de la context. Mai târziu tradiţia evreiască va 
vorbi despre cele treisprezece middot (măsuri) ale rabinului Işmael şi, în sfârşit, 
despre cele treizeci şi două de middot ale rabinului Iosef ha-Gelili. 

Se ştie că interpretarea rabinică s-a opus de timpuriu exegezei pauliniene, 
considerată a reprezenta ansamblul eforturilor exegetice ale Bisericii primitive. 
Mărul discordiei era menţinerea sau abandonarea sensului literal al Scripturii. 
Creştinii practicau o exegeză - zisă spirituală - care se opunea cercetării în¬ 
ţelesului literal, recomandată de rabini. Reproşurile creştinilor se îndreptau 
împotriva unui „literalism îngust şi mărginit", împotriva „literei împietrite şi 
sclerozate" a evreilor. într-adevăr, exegeza pauliniană tindea să golească Tora 
de întreg conţinutul său pozitiv, supunând-o unui comentariu alegoric. De 
exemplu, ea voia să deceleze în lemnul arcei lui Noe materia Crucii, pretinzând 
că figura lui Noe era o aluzie la aceea a lui Isus, apostol al unei noi omeniri. 
Apoi ea interpreta psalmul 50 (versetul 6) în sensul păcatului originar. Unele 
biblii catolice merg până la a traduce textul original în felul următor: „.. .păcă¬ 
tos mama m-a conceput". 

Pentru a arăta în ce fel exegeza creştină a golit de înţelesul lor comandamente 
pozitive, vor fi suficiente aici două exemple cunoscute. Obligaţia de a consuma 
azimă cu prilejul Paştelui ( Pesah ) este interpretată în felul următor: în timpul 
acestor zile care amintesc de ieşirea din Egipt, omul trebuie să-şi chinuiască trupul, 
inima lui nu trebuie să se umple de mândrie. Azima, adevărată pâine a mizeriei, 
trebuie că simbolizează acest act de căinţă în care omul se reîntoarce spre sine. 
Ca şi pâinea pe care o consumă, inima lui trebuie să se golească de orice trufie. 

De asemenea, circumcizia a constituit şi ea obiectul a numeroase discuţii. 
Pentru evrei ea este vitală, în înţelesul propriu al termenului. Această dăruire 
de sânge, această jertfa parţială de sine atinge bărbatul în organul care îi permite 
să se reproducă. Este legământul lui Avraam. Creştinii însă se refereau, în 
legătură cu circumcizia, la un verset din Deuteronom care prescrie „să tăiaţi 
împrejur inima voastră" („ u-maltem et ’orlat levavhem ) şi trăgeau de aici 
concluzia că Dumnezeu nu s-a gândit niciodată la o îndeplinire concretă a 
circumciderii penisului. Rabinii, conştienţi de contradicţia dintre anumite 
declaraţii ale Scripturii cu privire la unul şi acelaşi subiect, au stabilit următoarea 
regulă: atunci când două puncte de referinţă ale Scripturii se contrazic (aşa cum 
este cazul aici), un al treilea verset va fi considerat în stare să decidă. Prin urmare, 
deoarece poruncile sunt date pentru a favoriza viaţa („ wa-haitem bahem“), 
circumcizia trebuie aplicată la membrum virile ; a doua poruncă, aceea care 
precizează circumcizia inimii, este în mod obligatoriu de natură spirituală, 
deoarece îndeplinirea ei concretă ar atrage după sine o moarte sigură. Principiul 
general cel mai puternic ordonă să fie prezervată şi favorizată viaţa, deci el este 
cel care hotărăşte. 

Printre primele contestări iudeo-creştine, o alta privea neîncetata discuţie 
referitoare la odihna şi solemnitatea zilei de sabat. Creştinii primitivi stabiliseră 
o deosebire între solemnitatea interioară, spirituală a sabatului şi odihna care 
trebuie riguros respectată în această zi. Ei au opus una alteia aceste două 
porunci; după ei, conştiinţa sfinţeniei acestei zile se putea mărgini la prezenţa 
ei în sufletul omului şi nu trebuia să se manifeste într-un chip atât de concret 
cum prescrie opinia rabinică. Atunci evreii au răspuns în tratatul talmudic 
Sabat, care enumera cele 39 de principii de muncă interzise în această zi. 
Nouăsprezece secole mai târziu, reformatorii evrei din Germania, printre care 
şi Samuel Holdheim (1806-1860), au reluat distincţia pe care o făceau primii 
creştini sau iudeo-creştini între Schabbatfeier (solemnitatea zilei de sabat) şi 
Schabbatruhe (odihna în ziua de sabat). Pentru a încheia această lungă dispută 
şi a arăta importanţa pe care o acordă evreii zilei de sabat, să amintim adagiul 
rabinic după care măsura în care sabatul a vegheat la puritatea şi unitatea 
poporului lui Israel a fost mult mai mare decât măsura în care poporul a 
respectat... şabatul\ 

Omul 

Povestirea biblică spune că Dumnezeu l-a creat pe om la finele operei 
sale, semn că l-a conceput, de la origine, ca încununare a întregii creaţii. 
Acestei fiinţe, înzestrată cu limbaj, deci cu raţiune, Domnul i-a încredinţat 
poruncile sale, printre altele şi interdicţia de a consuma din fructul unui 
anume arbore. Tradiţia evreiască nu precizează care anume arbore, pentru 
ca - spune ea - „să nu-1 facă de ruşine"; dacă ar fi făcut altfel, oamenii şi-ar 
aminti mereu de un asemenea blestem. Tradiţia creştină este cea care a 
afirmat că era vorba de un măr. 

Cum pot fi definite marile linii ale antropologiei biblice: oare omul este 
liber? Are el facultatea să nu se supună lui Dumnezeu? Soarta lui este oare 
pecetluită dinainte? De fapt, în Biblie omul este înzestrat cu un liber-arbitru, 
dar trebuie totodată să înfrunte răul de care Dumnezeu nu este răspunzător. 
De ce a trebuit să fie reunite două realităţi care sunt de ordine diferite, cel 
puţin în aparenţă? Pentru că Dumnezeu l-a vrut pe om liber în sine, dar 
amplasarea lui în Univers şi dependenţa lui faţă de materie fac din el, în mod 
necesar, o fiinţa supusă răului sau ispitită de acesta. De asemenea, omul 
trebuie să respecte poruncile divine ( miţvot ); pentru evreu, acesta este cel 
mai bun mijloc de a duce pe pământ o viaţă virtuoasă şi echilibrată şi de a 
obţine, după moarte, partea sa de fericire în viaţa de dincolo. 

Crearea omului reprezintă o sfâşiere, o ruptură şi, prin aceasta, un ultragiu 
la armonia a ceea ce este imobil şi veşnic. Venind pe lume, omul rupe un spaţiu 
şi o barieră, asemenea smulgerii fructului unui arbore. Este benefic pentru om 
faptul că a fost creat? înţelepţii Talmudului s-au preocupat de această problemă 
gravă. Precedându-1 pe Camus, care va vorbi despre „a face faţă sfidării 
absurdului", rabinii vor sfârşi prin a spune, la capătul unor foarte lungi discuţii, 
că omul ar fi făcut mai bine să nu fi venit pe lume (dacă aceasta ar fi depins 
cu adevărat de el!). Dar, de vreme ce a fost creat, omul este obligat să dea un 
sens existenţei sale, cu alte cuvinte el trebuie să se asume! 

Spre deosebire de creştinism, iudaismul rabinic nu se vrea un denigrator 
al cărnii. Desigur, el se distanţează de preocupările strict materiale, proslăveşte 
detaşarea de bunurile acestei lumi şi predică valoarea existenţei eterne. în acest 
fel trebuie înţeleasă opoziţia între baie şa ’a (trăirea în clipă sau a clipei, adică 
vremelnicul) şi baie olam (viaţa eternităţii, adică spiritualul). Dar iudaismul 
nu transformă această dualitate firească, împotriva căreia omul nu poate face 
nimic, într-un dualism ce nu poate fi depăşit. Astfel, nu condamnă bogăţia 
(dobândită pe cale cinstită) şi totuşi n-o socoteşte o virtute. Să nu uităm că 
prima poruncă a Torei se numeşte piria we-ribia (creşterea şi înmulţirea). 

Iudaismul rabinic nu opune nici lumea pământeană lumii care va să vină 
(i olam ha-bd). El face din viaţa pe cealaltă lume un ideal, dar n-o erijează într-o 
valoare absolută, superioară oricărei alta. Aici, pe pământ, omul se poate depăşi 
neîncetat şi îşi poate transforma lipsurile în calităţi pozitive. De exemplu, în 
căsătorie şi prin procreare, el se prelungeşte, îşi asigură o continuare chiar şi 
pentru vremea când va fi trecut în veşnicie. Dacă dispune de o avere personală 
sau, pur şi simplu, de mijloace importante, el va putea uşura povara celor 
săraci, va putea veghea asupra văduvei şi orfanului. De asemenea, va putea — 
ceea ce este o obligaţie supremă - să se îngrijească de nevoile celor care studiază 
tot timpul Tom. 

Ce îl povăţuieşte Talmudul pe omul simplu (care nu face parte din clasa 
înţelepţilor, nici din cea a erudiţilor) pentru a avea acces la Şehina (Prezenţa 
divină), adică la binele suprem, în limbajul rabinilor? Acestei întrebări de o 
excepţională gravitate Talmudul îi răspunde într-un chip aparent prozaic: 
acest om să-şi dea fiica de nevastă unui talmid haham (discipol al înţelepţilor)! 
Intenţia este clară: întrucât întregul Israel formează o unitate organică, oricare 
ar fi natura şi nivelul oamenilor care o alcătuiesc, a lua drept ginere un erudit 
al Torei înseamnă a dobândi un merit pentru tine însuţi. Dacă nu poţi să te 
dedai tu însuţi studiului, trebuie să-ţi împărţi cu mărinimie banii (dacă îi ai) 
şi să permiţi astfel ca cei a căror vocaţie autentică este să-şi consacre Torei exis¬ 
tenţa să se dedice studiului. Acum înţelegem mai bine această expresie eliptică 
surprinzătoare a rabinilor: pentru a avea acces la Prezenţa divină, să-ţi dai 
fiica de soţie unui discipol al înţelepţilor! 

Opusul elevului învăţaţilor nu este altul decât am ha-areţ, omul din popor, 
adică cel fără cultură. Despre acesta Talmudul vorbeşte ca despre o fiinţă care 
nu recită Şema Israel, partea cea mai importantă din liturghia de dimineaţă 
şi de seară, şi care nu-şi pune nici tefilin (impropriu tradus prin cuvântul 
„filactere"). 

Teologia rabinică, oricât de puţin sistematică ar fi, vorbeşte totuşi despre 
viaţa într-o lume mai bună, aflată hic et nune. O viaţă aşa cum o descrie profetul 
Isaia (capitolul 11) este denumită de rabini „epoca mesianică" şi ar corespunde 
cu ceea ce Kant numeşte „domeniul scopurilor". Un timp în care omul nu va 
mai fi lup pentru alţi oameni, în care până şi animalele vor fi atinse de acel 
„har universal", de vreme ce nu va mai exista nici vânător, nici vânat. Tradiţia 
evreiască a vrut întotdeauna să ia drept bună, cuvânt cu cuvânt, această 
povestire minunată în care sugarul se va juca în apropierea culcuşului viperei 
fără a fi în vreo primejdie. între haiie olam ha-ba (viaţa în lumea care va să 
vină) şi ipotetica sau reala tehiiat ha-metim (învierea morţilor) există un alt 
concept rabinic deosebit de important, anume iemot ha-maşiiah (zilele lui 
Mesia, epoca mesianică). 

Apare astfel ideea că lumea nu este rea în sine şi că ea poate, trebuie să fie 
îmbunătăţită 12 . Epoca mesianică va fi momentul în care creaţia nu va mai fi 
o separare de lumea divină, momentul în care omul va fi terminat ciclul istoriei 
şi în care însuşi Dumnezeu va fi atins oarecum fericirea supremă. Este ecoul 
pe care un alt profet îl retrimite lui Isaia, strigând: „în ziua aceea Domnul va 
ridica din nou mâna sa“ (Is., 11, 11). Dacă Dumnezeu este recunoscut de 
toate popoarele lumii, monoteismul va domni atunci în chip absolut. Şi dacă, 
în plus, toţi oamenii se adresează lui Dumnezeu numindu-1 în acelaşi fel, 
fraternitatea universală nu va mai fi o vorbă goală. Astfel se va realiza faimoasa 
prezicere a lui Isaia: „Nici un popor nu-şi va mai ridica sabia împotriva altui 
popor şi ele nu vor mai învăţa războiul." 

Universalismul profeţilor lui Israel izbucneşte aici în toată bogăţia lui. 
Profeţi ebraici, dar şi tradiţia ancestrală s-au putut adresa omenirii întregi, fără 
a simţi nici cea mai mică stinghereală. Mai trebuie notat că tradiţia (orală) 
evreiască atribuie unor zile festive cu conţinut funciar evreiesc un fel de dublu 
înţeles: unul destinat poporului, care este depozitarul revelaţiei divine, celălalt 
îndreptat spre omenire în ansamblu. Această preocupare universală există încă 
de la originile iudaismului. Este cazul sabatului, despre care mulţi cred că este 
o solemnitate săptămânală respectată numai de evrei. Această perspectivă uită 
ceea ce talmudiştii denumesc sabat haberi ’a, „sabatul creaţiei", un fel de sâm¬ 
bătă cosmică pe care toţi oamenii trebuie s-o respecte. A doua solemnitate, în 
aparenţă tipic evreiască sau israelită, este reprezentată de sărbătoarea Sucot, 
Sărbătoarea Colibelor, în amintirea locuinţelor provizorii în care au locuit - 
conform voinţei lui Dumnezeu - copiii lui Israel după ieşirea din Egipt. Suca 
(coliba) mesianică va fi aceea în care toate popoarele pământului se vor aduna 
pe muntele Sion pentru a celebra acolo această sărbătoare. 

Viaţa de Apoi 

Cum îşi reprezentau rabinii viaţa de apoi? De fapt, existau două feluri de 
escatologii rabinice: una populară, cealaltă pentru elite. Această distincţie care, 
la Maimonide, va deveni o adevărată linie despărţitoare între două categorii 
de oameni, este folosită de talmudişti doar în scopuri metodologice: oamenii 
îşi aleg în chip firesc discursul pe care îl consideră destinat lor. 

Potrivit escatologici populare, Dumnezeu este ca un „bucătar" care l-a pus 
pe Leviathan intr-un vas pentru saramură şi care a păstrat vin din strugurii 
originari („iiaiin me-şumar be-anawaw“). Cei drepţi, care au binemeritat Tora 
lui Dumnezeu în decursul vieţii lor pământene, vor fi invitaţi la acest festin 

12. Problema a fost pusă din nou, într-un mod magistral, de către Franz Rosenzweig: 
există oare un Univers în care creaţia şi mântuirea pot fi legate? 

paradiziac. Dar de ce a ales iudaismul talmudic carnea unui peşte interzis şi 
deliciosul produs al viţei-de-vie? Se ştie că iudaismul se deosebeşte de toate 
celelalte religii monoteiste printr-o mulţime de interdicţii şi de legi alimentare. 
Evreul care respectă halaha, regula normativă evreiască, trebuie să se abţină de 
la consumul fructelor de mare şi al oricărui peşte care nu are înotătoare şi solzi. 
Leviathanul este însă un monstru marin a cărui carne este improprie pentru 
consum. Să nu uităm că evreii nu glumesc când e vorba de puritate şi impuritate 
şi că, în mitologia lor, mediul marin conţine cea mai mare cantitate de im¬ 
purităţi. Această idee că Dumnezeu îi „răsplăteşte" pe cei care i-au respectat 
prescripţiile alimentare, servindu-le tocmai un aliment strict interzis pe pă¬ 
mânt, apare ca un fel de concesie inconştientă făcută unui antinomism prezent 
în fiecare dintre noi. Acest lucru este valabil şi pentru vin, al cărui consum este 
însoţit la evrei de o mulţime de precauţii şi de purificări. Talmudul s-a adresat 
vulgului folosind o terminologie şi imagini sugestive şi expresive pentru acesta 
din urmă. In schimb, omului virtuos, care consideră că răsplata virtuţii este 
numai virtutea însăşi, Talmuduln adresează un mesaj cu totul deosebit: atunci 
când înţelepţii trec în veşnicie, ei poartă pe cap coroane (simbol al regalităţii 
Tor ei ) şi se bucură de splendoarea Prezenţei divine („ nehenim mi-ziv 
ha-Şehina“) li . 

Această teorie talmudică n-ar putea fi acceptată ad litteram decât de oa¬ 
menii care ignoră că acolo sus nu există nici şedere, nici stat în picioare („ ein 
’amida we-ein ieşiva“) . In acest caz, cum să concepi un stomac pentru a mânca? 
Cealaltă viziune talmudică, orientată într-o manieră total diferită, vorbeşte 
despre un ideal absolut contemplativ; coroanele care împodobesc capetele 
simbolizează imortalitatea intelectelor şi au funcţia unor simple metafore. 

învierea morţilor 

Doctrina învierii morţilor a avut contestatari încă din timpurile cele mai 
vechi. Ne dăm seama de aceasta după pedepsele pe care le-a prevăzut Talmudul 
împotriva celor care nu credeau în învierea morţilor. Am văzut că blasfematorul, 
apicoros , era exclus din comunitatea credincioşilor pentru că refuza să admită 
o asemenea dogmă. Fără îndoială, unele spirite libere au opus acestei teze un 
anumit număr de argumente neverosimile. In secolul al IX-lea Saadia şi-a 
propus să le răspundă. Ce-i de făcut pentru a reconstitui un corp aşa cum a 
fost? Ce-i de făcut dacă viermii pământului au devorat în întregime toate 
membrele? Saadia răspunde imperturbabil că Dumnezeu, de vreme ce a putut 
crea totul pornind de la neant, va fi pe deplin în măsură să reconstituie cor¬ 
purile, oricare vor fi fost vătămările pe care le-au suferit... Această chestiune 

13. Georges Vajda a găsit o frumoasă formulă pentru acest tip de ideal contemplativ 
post-mortem. El scria: „înţelepţii savurează rodnicia inteligibilelor!" 

a reţinut şi atenţia lui Averroes în secolul al XH-lea. Filozoful va spune, între 
altele, că trupurile înviate vor fi de o natură cu totul deosebită decât a celor 
care au trăit... 

Desigur, Talmudul citează capitolul 37 din Iezechiel, care evocă miracolul 
învierii membrelor uscate pe malul fluviului Hebar. Era vorba acolo de o 
viziune profetică sau de o realitate tangibilă? Pentru teologia biblico-talmudică 
pură, învierea morţilor este un fapt real. Maimonide şi continuatorul său de 
mai târziu, Elia Delmedigo (1460-1493), par să fi hotărât altfel. Unul dintre 
motivele celei dintâi controverse anti-maimonidiene a fost tocmai omiterea, 
voluntară sau involuntară, de către Maimonide a dogmei învierii morţilor. 
Pentru a-1 apăra de orice bănuială de impietate, un grup de discipoli din 
Damasc au scris un tratat intitulat în arabă Maqala fi-Tehiyyat ha-Metim 
{Tratat cu privire la învierea morţilor), pe care l-au pus în circulaţie. în această 
operă apocrifa, autorul (presupusul Maimonide) îşi apără cu tărie buna cre¬ 
dinţă şi stipulează că învierea morţilor este un principiu de credinţă esenţial 
al doctrinei evreieşti. De altfel, vom regăsi această dogmă în cele 13 principii 
de credinţă, sau ikarim, transformate într-un imn sinagogal care încheie 
slujbele religioase. Pare puţin probabil ca Maimonide să fi putut oferi drept 
învăţătură o asemenea doctrină într-o operă care se adresa elitelor. Cum să-ţi 
închipui că sufl.etul, separat în sfârşit de trup şi redat vieţii speculative pentru 
veşnicie, ar avea din nou nostalgia „acestei lumi de mizerie în care suntem 
condamnaţi să trăim"? 

După ce şi-a făcut studiile şi a fost profesor în Italia, şi anume la Padova, 
apoi la Veneţia, Elia Delmedigo, autorul cărţii Behinat ha-dat {Examinarea 
religiei), a scris, la cererea elevului său credincios, Saul Cohen Aşkenazi, o operă 
densă şi totodată succintă în care arată că învierea morţilor nu este o „dogmă 
primară" a iudaismului. N-a fost singurul care gândea aşa. în Renaşterea ita¬ 
liană cei mai mulţi dintre gânditorii evrei deschişi faţă de cultura modernă par 
să nu fi admis decât aceste trei dogme: Dumnezeu, providenţa sa şi profeţii 
săi. învierea morţilor, precum şi caracterul accidental al Universului erau, ca să 
spunem aşa, diluate în această linie dogmatică în care putuseră fi totuşi sub¬ 
sumate, deşi în mod neexplicit. 

Iudaismul şi dogmele 

Se cuvine să vorbim foarte pe scurt despre problema pe care o pun dogmele 
(sau ceea ce ţine loc de dogmă) în gândirea evreiască. în această chestiune să-i 
dăm întâi cuvântul lui Delmedigo: 

Nu cred că termenii Torei se explică prin metoda filozofiei, nici că Torn are nevoie 

de serviciile filozofiei. Cred că nimeni nu adoptă un asemenea punct de vedere, cu 

excepţia celui care nu este nici adept al Torei, nici filozof [...]. Pe de altă parte, 
nimeni nu ar trebui să creadă că greşesc, pentru simplul motiv că în scrierile mele 
urmez metoda filozofilor. (Fondul ebraic al Bibliotecii Naţionale 968 folio 79 a). 

Se pare că Delmedigo a vrut ca principiile fundamentale ale iudaismului să 
fie clar definite, dar şi să fie puse la adăpost de orice incriminare de natură filo¬ 
zofică sau intelectualistă. După el, masele şi elitele au datoria să accepte 
principiile fundamentale ale iudaismului cu privire la credinţă şi la Revelaţie. 
Această esenţă a iudaismului constituie nucleul său neştirbit. Ea cuprinde 11 
puncte: existenţa, unitatea şi incorporalitatea lui Dumnezeu, profeţia, răsplătirea 
în viaţa de apoi, ştiinţa şi providenţa divine, caracterul imuabil al Torei, superio¬ 
ritatea profeţiei mozaice, învierea şi venirea lui Mesia. în plus, Delmedigo dis¬ 
tinge între un şoreş dat (principiu al religiei) şi un şoreş Tora (principiu al Torei). 

Acum o sută de ani, unul dintre cei mai buni cunoscători ai literaturii 
rabinice, Solomon Schechter 14 , a revenit asupra problemei generale pe care o 
pun dogmele în sânul iudaismului. Flegmatic şi cu un umor foarte britanic, 
el începe prin a aminti că, după părerea unora, şi anume a lui Mendelssohn, 
iudaismul n-ar avea nici o dogmă; singura dogmă e că n-are nici o dogmă! 
Lăsând la o parte gluma, autorul lucrării Rabbinic Anthology notează că Biblia 
nu consideră nici măcar existenţa lui Dumnezeu ca o dogmă; ea presupune 
acest fapt ca bine stabilit şi admis; excepţie face doar Decalogul, în care 
Dumnezeu se adresează direct adunării lui Israel, pentru a nega valoarea altor 
divinităţi. în acest spirit, Schechter observă că expresia talmudică ,kafar ba 
’icar <15 (a nega fundamentul) este esenţială pentru a înţelege definiţia însăşi a 
unei dogme. Punctul de plecare al oricărei gândiri evreieşti cu privire la dogme 
rămâne cu toate acestea Mişna Sanhedrinului, căci ea dă mai multe caracterizări 
ale celui considerat apicoros. Aşa cum am văzut, blasfemator poate fi cel ce 
neagă providenţa divină, învierea morţilor şi răsplătirea în lumea de apoi, 
întrucât este numit apicoros acela care neagă toate aceste lucruri laolaltă sau 
separat. Se pare că expresia Min ha-Tora (adică „Aceste doctrine sunt predate 
de către Tora“) a fost un adaos ulterior. 

Schechter mai arată, pe bună dreptate, că Maimonide a fost precedat în 
stabilirea dogmelor evreieşti de către karaitul Iuda Hadassi (către 1150). Acesta 
distingea nouă dogme: creaţia ex nihilo, existenţa unui Creator, unitatea şi 
incorporalitatea lui Dumnezeu, trimiterea de către Dumnezeu a lui Moise şi 
a celorlalţi profeţi, intangibilitatea Torei lui Dumnezeu - care este perfectă şi 

14. S. Schechter, „The Dogmas of Judaism ", Jewish Quarterly Review, 1899, pp. 
48-61,115-127. 

15. întâlnită în primul rând în Sifra, 111 b; cf. şi Pesicta 163 b. (Editura S. Buber) 
şi Mebilta TI b (Editura Friedmann). 

nu are nevoie de nici o completare din partea unei presupuse tradiţii orale 
necesitatea de a studia Tora lui Dumnezeu în limba originală, înălţarea 
Templului de către Dumnezeu - pentru a se manifesta într-însul -, învierea, 
răsplătirea în lumea de apoi, venirea lui Mesia, fiul lui David. Să comparăm 
aceste „dogme" cu cele 13 principii de credinţă (icarini) ale lui Maimonide: 
existenţa unui Creator, unitatea sa, incorporalitatea sa, veşnicia sa, faptul că 
rugăciunea trebuie adresată numai lui, credinţa în profeţie, Moise profet fără 
egal nici înainte, nici după el, revelarea Torei pe muntele Sinai, imutabilitatea 
acestei Tore, cunoaşterea de către Dumnezeu a actelor omeneşti, răsplata şi 
pedeapsa, venirea lui Mesia şi, în sfârşit, învierea. 

Cel mai celebru comentator al Talmudului, Hananel din Cairuan, scria 
într-unul din comentariile sale că, pentru a avea parte de lumea viitoare, trebuie 
să admiţi, în credinţa ta, patru lucruri: Dumnezeu, profeţii, lumea viitoare şi 
venirea lui Mesia. Cât despre Nahmanide, el cita în lucrarea sa Predică în 
prezenţa regelui trei lucruri: creaţia, omniscienţa şi providenţa divine. Să mai 
semnalăm şi faptul că Abba Mari ben Moise din Montpellier - marele adver¬ 
sar al studiilor filozofice cu prilejul controverselor asupra scrierilor lui Mai¬ 
monide - considera că erau absolut necesare numai trei credinţe: existenţa, 
unitatea şi incorporalitatea lui Dumnezeu, creaţia ex nihilo şi, în sfârşit, 
providenţa divină. 

După cum se vede din această scurtă retrospectivă, problema dogmelor a 
fost rareori o preocupare esenţială a evreilor. Ea devenea o asemenea preocupare 
numai când aceştia simţeau necesitatea de a se defini în raport cu ostilitatea 
lumii din afară. 

Căinţa şi iertarea 

în iudaism este întotdeauna îngăduit să se discute dacă există o deosebire 
între noţiunea de „dogmă", pe de o parte, şi cea de „principiu fundamental", 
„rădăcină" sau „principiu de credinţă", pe de alta. în schimb există cel puţin 
două alte noţiuni - cruciale pentru etica religioasă evreiască - a căror realitate 
nu suferă nici o contestare: pocăinţa ( teşuva ) şi iertarea (selihd). 

Aceste două noţiuni constituie puncte de sprijin ale omului în situaţii cu 
totul extreme: atunci când îşi încalcă îndatoririle, când face o greşeală sau intră 
în păcat, când nu respectă o poruncă divină sau chiar numai pământeană, 
făptaşul trebuie să se întoarcă spre Dumnezeu. Aşa este cazul lui David, care 
s-a făcut vinovat de comportarea imorală cunoscută şi care a intonat psalmul: 
„Ţie unuia am greşit şi rău înaintea ta am făcut..." („Leha levadeha hatati 
we-hara be-eineiha asiti ... “). Talmudul vrea să vadă aici cel mai sincer dintre 
actele de căinţă de care este în stare omul. El povesteşte chiar că atunci când 



232 RELIGIILE LUMII 


Solomon, fiul regelui David, a sfinţit Templul, unii duşmani ai casei regale 
au crezut că Dumnezeu nu va ierta niciodată uciderea lui Urie Heteul şi adul¬ 
terul cu Batşeba, de care monarhul evreu David se făcuse vinovat, dar când 
porţile Templului s-au deschis, feţele duşmanilor săi au devenit - zice Talmu¬ 
dul - „negre ca fundul unor cratiţe acoperite cu funingine". 

Aceste păcate extrem de grave figurează chiar în Decalog. Cu toate acestea, 
căinţa lui David a fost sinceră. Talmudul, precum şi întreaga tradiţie orală 
evreiască îl prezintă pe David ca pe un monarh cucernic, care îşi recită psalmii 
de dimineaţa până seara. Primele versete ale celei de-a Treia Cărţi a Regilor 
evocă un David îmbătrânit, dar care nu şi-a pierdut memoria. El înţelege că 
trebuie să facă să fie respectată fagăduiala dată Batşebei, anume ca Solomon 
să fie moştenitorul său legitim. S-ar putea spune că în tradiţia evreiască 
ulterioară apare un David regenerat. 

Există şi un alt pasaj care încheie în general liturghia şi care se enunţă în 
felul următor: „ Haşivenu ha-Şem eleha we-naşuva, hades iamenu che-CheDeAT 
(„Reîntoarce-ne spre Tine, o, Doamne, şi vom reveni [adică: ne vom pocăi], 
reînnoieşte zilele noastre ca în vremurile de odinioară"). Insă tradiţia s-a 
aplecat asupra expresiei ebraice care înseamnă „în vremurile de odinioară", 
şi anume Che-CheDeM. Tradiţia a descompus acest termen care înseamnă 
„odinioară, înainte, în timpul trecut" şi a vrut să citească aici iniţialele celor 
trei mari păcătoşi care s-au căit pentru faptele lor rele. Este vorba de Cain, 
ucigaşul fratelui său, Abel, de David şi, în sfârşit, de monarhul nelegiuit 
Manase, a cărui pervertire n-a fost egalată decât de convertirea lui! Faptul că 
tradiţia evreiască a plasat o asemenea formulă la sfârşitul liturghiei arată 
importanţa pe care o acordă eticii, mult mai mult decât ritului (în cazul de 
faţă, recitarea zilnică a unei oraţii oarecare). 

Iertarea divină şi căinţa omenească sinceră merg mână-n mână. în tradiţia 
evreiască nu există nici o situaţie în care să fi fost refuzată iertarea vreunui 
om care s-a căit sincer. S-ar putea evoca exemplul lui Faraon însuşi, marele 
persecutor şi blasfemator: tradiţia evreiască se încăpăţânează să-i atribuie o 
profesie de credinţă riguros monoteistă, destul de neaşteptată la un monarh 
a cărui inimă fusese atât de împietrită. 16 De altfel, aceeaşi tradiţie talmudică 
se opune categoric oricărui triumfalism: în timpul sărbătorii care comemo- 

16. Se spune că el ar fi pronunţat o frază din celebrul cântec al Mării Roşii: 
„ Mi-Kamoha baelim 1AHVEI" („Dar cine este ca tine printre dumnezei, o, IAHVE!“). 
In timp ce regulile bine înţelese ale gramaticii ne recomandă să spunem aici hamoha , 
şi nu kamoha (cuvântul precedent terminându-se printr-o vocală, iar prima literă a 
cuvântului următor fiind un Kaf el se pronunţă ca o aspirantă, nu ca o ocluzivă), tra¬ 
diţia evreiască afirmă că Faraon era pe cale să se înece atunci când a rostit mişcătoarea 
sa profesie de credinţă... 

rează ieşirea evreilor din Egipt nu se recită în întregime imnul Halei Aliluia 
(psalmii 113-118), căci Dumnezeu este trist din pricina morţii celorlalţi fii 
ai săi, egiptenii... Dar în cărţile profetice vedem deja apărând ceea ce criticii 
biblici numesc individualismul religios (capitolul 18 din Iezechiel). Este 
vorba tocmai de această idee: dacă un nelegiuit se căieşte sincer şi deci nu 
mai merge pe drumul cel rău, Dumnezeu îi iartă toate păcatele! Vom reveni 
asupra acestei idei când vom evoca ziua de Roş ha-Şana (Anul Nou) şi Ziua 
Ispăşirii (lom ha-Kipurim). 


PRACTICI ŞI RITURI 

La început, în iudaism, totul era legat - solul, limba, poporul şi religia. 
Sunt tot atâţia termeni care, împreună, pot reda, mai mult sau mai puţin 
corect, ideea de am Israel, tradusă de obicei prin expresia „poporul lui Israel". 
Iudaismul, cu regulile sale religioase sau civile (trebuie evitată opoziţia între 
religios şi profan), constituia un tot. însăşi puterea era în acelaşi timp civilă 
şi religioasă, deoarece domnea asupra unui popor care nu-1 recunoştea pe rege 
decât pentru că a fost uns de către profet, solul lui Dumnezeu, şi, de asemenea, 
pentru că nimic nu s-ar putea sustrage sferei divinului. Arbitrul suprem nu 
era conştiinţa morală, ci revelaţia divină. Sentimentul etic prezent în om nu 
era, ca să spunem aşa, decât subprodusul manifestării lui Dumnezeu. 

Aşa a fost firea evreului la origini: o fiinţă omenească trăind după legile 
Tor ei, cârmuită de un rege care acţiona întru totul potrivit cu profeţia lui Iahve. 
înfrângerea militară, exilul şi deportarea au schimbat totul. Ceea ce fusese 
firesc în ochii evreului a devenit ceva supraadăugat, ceva ţinând de împrej urări. 
Cum poate fi asigurată supravieţuirea cultului sacrificial dacă nu mai există 
Templu, nici castă sacerdotală? Cum poate fi menţinută unitatea politică a 
unui popor care trăieşte sub cizma ocupantului? Să nu uităm că jugul Impe¬ 
riului Roman a durat mai mult de opt veacuri şi că, în pofida păgânismului, 
evreul a încercat să i se impună. După aceea însă a fost nevoit să se obişnuiască 
cu un alt adversar, creştinismul, care a fost aproape tot atât de intolerant la 
început. Provenind din Sinagogă, Biserica nu s-a arătat deloc indulgentă cu 
matricea din care se născuse. 

Nu se poate vorbi despre evreu sau despre trăire evreiască dacă nu se ia în 
considerare acest cadru. în prezent, iudaismul este acceptat de multă lume, 
societăţile iudeo-creştine fac o treabă foarte bună; nu mai trăim deloc, sau 
aproape deloc, sub semnul contestărilor religioase. Societatea civilă şi repu¬ 
blicană nu mai acordă vreunui cult statutul de religie de stat, chiar dacă 
duminica rămâne ziua de sărbătoare prin excelenţă şi chiar dacă vacanţa de 
iarnă - în pofida numelui ei - nu este altceva decât vacanţa de Crăciun. 

în tot decursul istoriei lor, evreii s-au impus opunându-se. Ei au trebuit să 
întrerupă obiceiuri, tradiţii şi valori pe care nu le socoteau bune. Nici revoluţia 
monoteistă nu s-a impus fără ciocniri; or, tocmai poporul evreu este cel care 
a condus această revoluţie, punându-se în slujba ei şi împrumutându-i limba 
şi istoria sa naţională. încă din Antichitate, anume în perioada numită 
elenistică, au existat evrei din naştere care făceau deosebirea între un iu- 
daism-religie şi un iudaism-cultură. Cultura idiş, de exemplu, a transmis multe 
opere importante care se vor laice. Să nu uităm nici că o mare parte a literaturii 
Hascalei (Iluminismul evreiesc) se referă exclusiv la teme nereligioase. La 
începutul secolului nostru un autor de frunte al acestui curent, Ahad ha-Am 
(pe numele lui adevărat Aşer Ţvi Ghinsberg), şi-a scris întreaga operă profană 
şi laică în limba ebraică. Acest om a încercat - şi nu fără un anumit succes - să 
se slujească de o limbă intrinsec religioasă pentru a exprima sentimente şi a 
descrie realităţi lipsite de aura sacrului. Mişcarea sionistă a izbutit şi ea să se 
exprime în ebraică pentru a chema la refacerea unui stat evreiesc, care nu era 
în mod obligatoriu înfeudat vreunui partid religios. 

Toate aceste „excrescenţe" pun o problemă: poţi fi evreu fără a respecta 
Torn şi comandamentele ei (; miţvot )? Fiecare va răspunde după convingerile 
sale, dar este limpede, sare în ochi, că un iudaism fără Tora şi fără pământul 
lui Israel (Ţara Făgăduinţei) nu este de conceput în practică. Să notăm că astăzi 
se vorbeşte mai degrabă despre iudeitate sau chiar despre iudaicitate. Aceşti 
oameni se simt şi se vor evrei, dar fără a practica preceptele divine în felul pe 
care l-au definit rabinii. în fapt, ei par să fie favorabili unui iudaism nerabinic. 

Cum devii evreu 

Te naşti evreu 17 ; există însă şi evrei prin afinitate sau prin educaţie, dacă 
nu prin convertire. Aici este necesar să ne întoarcem puţin înapoi. 

Fiii lui Israel n-au vrut să impună omenirii neevreieşti legea lor. în numele 
ideii de toleranţă sau de acceptare a celuilalt, vechii rabini au formulat fai¬ 
moasele legi ale Noahizilor. Acestea sunt în număr de şapte: să crezi într-un 
Dumnezeu unic, să-ţi respecţi părinţii, să nu ucizi, să nu furi, să nu te faci 
vinovat de adulter, să institui tribunale şi să nu consumi membrele unui 
animal încă viu. Pentru ce au fost adăugate aceste şapte legi Decalogului, 
care, teoretic se adresează omenirii întregi? Pentru că sabatul săptămânal nu 
trebuia să fie respectat în mod obligatoriu de toată lumea, spre deosebire de 
sabatul creaţiei, a cărui respectare este stipulată în Decalog. Deci rabinii au 

17. In principiu, este evreu din naştere copilul născut de o mamă evreică. Rabinii 
au decis că mama este aceea care transmite apartenenţa religioasă. 

acceptat existenţa unei omeniri neevreieşti, indiferent de caracterul universal 
sau universalist al doctrinei lor! Această odihnă din timpul sabatului a fost 
justificată la origine în felul următor: opera creaţiei a durat şase zile, iar în cea 
de-a şaptea Domnul „S-a odihnit". Ulterior, în Decalog (Deut. 5, 12-15), 
respectarea sabatului este motivată prin necesitatea de a acorda repaus robului 
şi roabei. Unii gânditori evrei din secolul XX, precum Hermann Cohen, au 
conchis de aici că sabatul este o sărbătoare mesianică, prilej pentru întreaga 
omenire de a se reuni fără deosebire de rasă sau de religie. 

Rabinii nu au lăsat deoparte chestiunea universalităţii legii morale şi 
relaţiei ei cu practicile pur rituale. De altfel, mai multe porunci - de exemplu, 
respectarea postului în Ziua Ispăşirii sau practica circumciziei - nu figurează 
în Decalog. Este oare ceva întâmplător? Absenţa acestor porunci ţine mai 
degrabă de grija vechilor rabini de a nu impune obiceiuri evreieşti unei 
omeniri neevreieşti. 

Deci, cum devii evreu? Prin educaţie, prin învăţarea Torei şi, în sfârşit, prin 
convertire. în celula familială părinţii evrei transmit copiilor lor valorile evre¬ 
ieşti. în şcolile evreieşti copiii trăiesc o viaţă evreiască în miniatură: învaţă 
ebraica, Biblia şi Talmudul ; în sala de mese mănâncă hrană caşer. întreaga lor 
şcolaritate este ritmată de rugăciune şi de celelalte practici evreieşti. Dimineaţa, 
se înscrie pe tablă data după calendarul civil şi religios. Copilul se adaptează 
astfel realităţilor evreieşti. Educaţia face să fie firesc ceea ce în aparenţă nu era. 

Un neevreu poate deveni evreu dacă doreşte. Cu toate acestea, în decursul 
veacurilor, convertirile la iudaism au fost câteodată însoţite de anumite difi¬ 
cultăţi şi experienţe nefericite. Fără îndoială, asta explică de ce găsim în Talmud 
declaraţia unui înţelept potrivit căreia „convertiţii sunt pentru Israel la fel de 
dificili ca şi râia“ („ Kaşim gherim le-israel ka-sappahat“)\ Dar tot Talmudul se 
mândreşte cu câţiva convertiţi celebri care au devenit cei mai mari propagatori 
ai Torei lui Dumnezeu, îndeosebi Onkelos ha-Gher (Convertitul), care a dat 
o traducere aramaică cvasicanonică a Bibliei. într-adevăr, în epoca veche, când 
evreii pierduseră obişnuinţa limbii sfinte, rabinii au decis să le pună la îndemână 
o traducere în limba curentă, aramaică. Această versiune aramaică sau caldeeană 
se numeşte Targum. în fiecare vineri, înainte de începerea sabatului, evreii 
religioşi sunt obligaţi să citească pasajul ales, de două ori în ebraică şi o dată 
în aramaică. Această dublă lectură este necesară pentru a avea siguranţa că toţi 
au înţeles ceea ce au citit. 

în cartea despre Rut Moabita vedem că o tânără femeie provenită dintr-un 
popor străin a optat pentru Israel şi pentru Dumnezeul său. Textul ebraic 
spune cu entuziasm: „Dumnezeu să te răsplătească pentru fapta ta! Să-ţi fie 
întreagă răsplătirea ta de către Dumnezeu, sub pulpana căruia ai venit să-ţi 

cauţi refugiu!" Este vorba aici de o convertire de bunăvoie. Iar tradiţia evreiască 
găseşte cu cale să spună că David - cu alte cuvinte, strămoşul lui Mesia - este 
un descendent târziu al acelei Rut care s-a convertit! 

în prezent, procedurile de convertire pe lângă tribunalele rabinice sunt foarte 
anevoioase. Dacă anumite comunităţi liberale, mai ales în America, convertesc 
pe cine vor şi cum vor, tribunalele rabinice Bate-Dinim din Israel şi din Paris 
impun în mod voit termene foarte lungi pentru convertire. Ele resping de la 
bun început pe acela care vrea să se convertească doar pentru a putea contracta 
o căsătorie în regulă cu alesul (respectiv cu aleasa) inimii sale. O asemenea 
atitudine a marelui rabinat din Paris sau a celui din Israel are o explicaţie şi 
poate fi chiar justificată. Iudaismul nu este un club de tenis sau de golf, la el nu 
se aderă din comoditate sau din convenienţă. Este o comunitate de credinţă şi, 
în plus, un grup etnic, în esenţă minoritar. Marile religii dominante îşi pot 
permite să accepte un „volan" aleatoriu format din câteva sute de mii de bărbaţi 
şi femei care intră în biserici sau în moschei ori, dimpotrivă, le părăsesc pentru 
totdeauna. Iudaismul nu-şi poate permite un asemenea lux. 

Este adevărat că o convertire în vederea contractării unei căsătorii are uneori 
un caracter sincer, atunci când fiinţe umane îşi exprimă voinţa de a crede în 
acelaşi Dumnezeu, de a se ruga în aceeaşi limbă - într-un cuvânt, de a înlătura 
orice barieră care le desparte. Atunci când unul din cei doi soţi hotărăşte să 
intre într-o nouă comunitate religioasă, evreiască, creştină sau musulmană, 
rabinii ştiu să dea dovadă de deschiderea de spirit necesară dacă este vorba de 
iudaism; ei nu-1 descurajează pe candidatul la convertire. Când un cuplu 
format dintr-un convertit şi un evreu se dislocă, soţul (sau soţia) venit(ă) din 
afară spune următoarele: am divorţat de soţul meu (sau de nevasta mea) pentru 
care mă convertisem, deci divorţez şi de iudaism. Rabinii s-au simţit întotdeauna 
jigniţi de un asemenea tip de comportare. De aceea au vrut să separe intenţia 
de a îmbrăţişa iudaismul de dorinţa de a se căsători cu alesul inimii, fără prea 
multe probleme. Nu există alte motive, de ordin teologic, pentru încetinirea 
voită a procesului convertirilor. 

Orice candidat admis la convertire trebuie să urmeze un ciclu lung de studii 
şi de practici evreieşti. Rabinii insistă ca el să se conformeze riturilor şi prac¬ 
ticilor iudaismului mai mult chiar decât un evreu din naştere. El trebuie să 
respecte cu stricteţe sabatul, să respecte şi legile alimentare şi să celebreze săr¬ 
bătorile evreieşti. De asemenea, trebuie să respecte postul din Ziua Ispăşirii, 
în afara cazului când îl împiedică raţiuni stringente de sănătate (picii ’ah nefeş). 
El este dator să respecte şi regulile purităţii familiale (eufemism care semnifică 
interdicţia relaţiilor sexuale între soţi în timpul menstruaţiilor). 

Cât despre copiii de sex masculin, ei trebuie să fie circumcişi în a opta zi 
(în afara contraindicaţiilor de ordin medical). Acestea sunt principalele legi 

pe care convertiţii trebuie să se angajeze să le urmeze dacă vor să fie admişi în 
comunitatea evreiască. Odată admişi în sânul ei, devin membri cu drepturi 
depline. Este interzis să fie discriminaţi. Nimeni n-are voie să refuze unui 
convertit căsătoria cu fiul sau cu fiica sa pentru unicul motiv că este un con¬ 
vertit sau provine din convertiţi. Această atitudine a caracterizat şi moravurile 
pietiştilor iudeo-renani din Evul Mediu, care au scris Sefer Hasidim, ceea ce 
arată că asemenea cazuri apăruseră deja în secolul al Xl-lea în Germania şi că 
au fost rezolvate în favoarea căsătoriei. 

Rugăciunile 

Tranziţia de la convertire la rugăciune nu este uşoară. A devenit totuşi 
uşoară dacă ne gândim la Avraam, primul dintre convertiţi, al cărui nume este 
menţionat chiar la începutul celor 18 binecuvântări ( şemone esre) sub urmă¬ 
toarea formă: Magen Abraham („scutul lui Avraam“). 

Evreii au trecut de la cultul sacrificial la cultul sinagogal în urma unui foarte 
lung proces. Această evoluţie a conferit iudaismului rabinic aspectul său actual. 
In Pentateuh figurează câteva indicaţii pe care vechii rabini le-au interpretat 
ca fiind trimiteri mai mult sau mai puţin clare spre rugăciune. Găsim în special 
oraţiile jaculatorii care - aşa cum arată şi numele lor - sunt scurte şi intense. 
Biblia conţine şi cantate lungi, precum cea a lui Iacov (Fac. 49), al cărei 
conţinut se apropie foarte mult de cel al unei rugăciuni. Conţine de asemenea 
rugăminţile lui Iacov şi cele ale lui Iosif. Cu toate acestea, ceea ce seamănă cel 
mai mult (încă şi astăzi) cu rugăciunile se găseşte în literatura profeţilor şi în 
Psalmi. Nu se poate uita lunga şi frumoasa oraţie a regelui Solomon (3 Reg. 8, 
12-66, mai ales începând de la versetul 23). Monarhul vorbeşte acolo explicit 
de tefila („rugăciune"), tehina („cerere") şi rina („cântec") (versetele 28-30, 33, 
38, 43, 44, 48, 54 şi passini), fără a uita de tahanun, faimoasa fervoare tăcută. 
Această rugăciune însoţeşte inaugurarea Templului; deci nu-i de mirare că în 
versetul 62 se spune: „Şi regele, împreună cu toţi israeliţii au adus jertfa 
Domnului ( iva-iizbah )..." Asta nu înseamnă că cele două culte, cel sacrificial 
şi cel sinagogal, au subzistat unul alături de celălalt, ci că erau deja prezente 
unele formule de oraţie. Este tocmai ceea ce explică de ce psalmii cântaţi de 
către leviţi au fost integraţi în liturghie într-o măsură atât de mare. Să cităm 
şi din Daniel 9, 4-19, unde este adresată lui Dumnezeu o adevărată rugăciune, 
în psalmul 93, 19, cele două culte sunt puse, ca să spunem aşa, faţă în faţă: 

Când s-au înmulţit durerile mele în inima mea, mângâierile Tale au veselit sufletul 

meu. 

Dacă, la origine, Dumnezeu se declară gata să se ducă „peste tot unde va 
fi invocat Numele său", poezia sau liturghia evreiască nu pot fi separate de 

cultul în sinagogă. Acest termen grecesc traduce exact corespondentul său 
ebraic, Bet ha-keneset, „locul de adunare" (se vorbeşte şi de Bet ha-tefila). Cu 
toate acestea, Luther nu s-a înşelat traducând totdeauna „sinagogă" prin Schule 
(„şcoală"), căci rugăciunea evreiască a slujit totdeauna atât fervoarea religioasă, 
cât şi studiul. De aici relaţiile strânse dintre casa de studii {Bet ha-midraş) şi 
casa de rugăciuni. La început aceasta era aproape goală, nu se afla în ea practic 
nici o piesă de mobilier, în afară de un dulap unde se păstrau sulurile Legii. 
Funcţiile sinagogale nu erau ocupate de titulari precis stabiliţi; oricine putea 
conduce slujba religioasă, dacă era în stare să facă acest lucru şi îşi exprima 
voinţa în această privinţă. Odată cu perioada talmudică a început să se prevadă 
în sinagogi o galerie pentru femei, precum şi un al-memor (de la arabul 
al-minbar), în cursul perioadei medievale; acesta era un fel de pupitru de la 
care predicatorul se adresa comunităţii. 

De atunci dăinuie regula după care nici o rugăciune evreiască nu se poate 
desfăşura decât în prezenţa unei adunări ( minian ) de zece evrei, în vârstă de 
peste 13 ani. 

La început evreii nu se adunau decât cu prilejul sabatului şi al zilelor de 
sărbătoare; de aici provine o altă denumire a sinagogii, bet ha-şabat („casa 
sabatului “). Reuniunile cu caracter religios apar în perioada exilului babilonian. 
Ne amintim de psalmul care vorbeşte despre tristele întâlniri ale exilaţilor 
pe malurile fluviilor din Babilonia, unde plângeau în amintirea Sionului 
(Ps. 136). Şi Iezechiel vorbeşte despre bătrânii poporului care au venit să-i 
ceară sprijin şi asistenţă. După întoarcerea din Babilonia, se pare că vechii 
evrei au păstrat nuclee de slujbe religioase, alături de cultul sacrificial care a 
luat din nou avânt, deşi zilele lui erau numărate. După atâţia ani petrecuţi 
în afara ţării lor, exilaţii se schimbaseră: a urmat o interiorizare a cultului şi 
o întărire a cucerniciei individuale. Se impunea treptat o nouă formă de cult. 
Astfel, înşişi preoţii, leviţii, întrerupeau pentru o clipă în fiecare dimineaţă 
cultul sacrificial spre a se consacra rugăciunii. 

Poporul şi-a manifestat atunci voinţa de a lua parte la cultul sacrificial. 
Dar aceasta îi privea doar pe cei mai cucernici şi care, în plus, trebuiau să 
locuiască la Ierusalim. Ei se prosternau cu faţa la pământ în timp ce preoţii 
săvârşeau sacrificiile. Răspundeau cântărilor leviţilor prin formule scurte: 
„Binecuvântat fie Cel Veşnic, Dumnezeul lui Israel, în eternitate" sau 
„Lăudaţi-1 pe Cel Veşnic căci este bun. Harul său va dura în vecie". 

Participarea poporului s-a instituţionalizat. Fiecărui grup de leviţi - două¬ 
zeci şi patru, ţara lui Israel fiind împărţită în douăzeci şi patru de sectoare - îi 
corespundeau asociaţii de ma ’amadot (grup de oameni care stăteau în picioare 
alături de preoţi). Fiecare sector îşi delega reprezentanţii la Ierusalim, pentru 
a lua parte la cultul sacrificial. De patru ori pe zi aceşti delegaţi participau la 

slujba divină pentru a recita rugăciuni (în stare embrionară) şi a citi pasaje din 
Scriptură. Cei care rămăseseră acasă se adunau şi ei pentru a se ruga ( Mişna 
Taanit, 4). Se născuse liturghia zilnică. Două slujbe divine s-au transformat în 
ceea ce va deveni şaharit (rugăciunea de dimineaţă) şi minha (rugăciunea de 
după-masă). A treia slujbă va da naştere unui musaf (un fel de sacrificiu 
adiţional). In fine, a patra slujbă, seara, corespundea rugăciunii de seară ma 
’ariv. Ea era numită înainte „închiderea", deoarece Templul îşi închidea uşile 
0 ne ’ilat şearini). 

Care este originea textelor liturgice? Cine a pus temelia rugăciunilor 
evreieşti? 

Oamenii marii adunări i-au dat lui Israellaudele [adresate lui Dumnezeu], rugăciunile 

şi binecuvântările rostite la începutul şi la finele sărbătorilor (Berahot, 33 a). 

Deoarece oamenii nu puteau petrece mult timp în diferitele locuri de 
rugăciune, au fost reţinute pentru oraţii două momente: dimineaţa, înainte 
de a pleca spre ogoare, şi începutul serii, la apusul soarelui. Cu toate acestea, 
au trebuit să fie scurtate textele: s-a suprimat deci citirea zilnică a Torei, ea 
fiind rezervată de atunci încolo pentru sabat şi zilele de sărbătoare. Pentru 
citirile săptămânale au fost alese cele două zile de târg, lunea şi joia, când 
locuitorii de la ţară veneau la oraş. 

De cât timp a fost nevoie pentru a impune ciclul zilnic al rugăciunilor, aşa 
cum îl cunoaştem astăzi? Nu se ştie. Un lucru este însă sigur: în cursul celui 
de-al II-lea secol înaintea erei creştine rugăciunea devenise o instituţie necon¬ 
testată. De asemenea, este sigur că revolta macabeilor 18 a influenţat constituirea 
anumitor rugăciuni şi a introdus formule privitoare la salvare şi la mântuire. 
Ieşirea din Egipt, arhetipul luptei poporului evreu pentru eliberarea sa, ocupă 
un loc de frunte în toate rugăciunile („ zeher liţi ’at miţraim“). în sfârşit, încă 
din această epocă, elementul mesianic a pătruns cu tărie în liturghie. în preajma 
apariţiei creştinismului, rugăciunea devenise deci în iudaismul rabinic o 
instituţie cu rădăcini puternice. Chiar şi cultul domestic, adică rugăciunea 
individuală de acasă ( tefilat iahid), devenise un obicei. 

Cât priveşte cultul însuşi, trebuie reamintit că slujba religioasă evreiască 
are un dublu scop: rugăciunea, fireşte, dar şi învăţarea sau studiul. De altfel, 
Talmudul specifi că limpede că învăţarea Torei (Talmud Tora) preţuieşte cât 
tot restul („ we-talmud Tora che-neghed kulam“). 

Şema, Tefila şi Tahanun sunt cele trei mari articulaţii ale rugăciunii. Şema 
(„Ascultă, Israele") este nucleul cel mai vechi. El a precedat chiar şi rugăciunea 
de seară, căreia i-a fost integrat. La origine, el consta în a citi mai multe 

18. Revolta împotriva ocupantului păgân, care interzicea evreilor să-şi practice cultul. 

pasaje biblice (Deut. 6, 4-9; 11, 13-21 şi Num. 15, 37-41). Ulterior, aceste 
citiri au fost încadrate de imnuri care cântă minunea creaţiei mereu reînnoite, 
dăruirea Torei şi ieşirea din Egipt. 

Tefila, denumită şi Şemone-esre (optsprezece binecuvântări, deşi în realitate 
această rugăciune cuprinde nouăsprezece), este desemnată în mod curent prin 
termenul amida, adică „în picioare". Această rugăciune exprimă credinţa 
neabătută în Dumnezeu. Cel care se roagă o recită stând nemişcat faţă de 
Dumnezeu. Conţinutul său a rămas acelaşi, în pofi da schimbărilor care i-au 
afectat textul. Tefila mai cuprinde şi alte două compoziţii liturgice. Prima este 
binecuvântarea sacerdotală (bircat kohanim) (Num. 6, 24—26); acest text scurt, 
care făcea parte, încă de la origini, din cultul sacrificial, a fost integrat liturghiei 
zilnice. El s-a menţinut până în zilele noastre, fi ind rezervat sabatului şi zilelor 
de sărbătoare. Cealaltă compoziţie, cheduşa (sfinţire), este inspirată din cartea 
lui Isaia (6, 3): 

Sfânt, sfânt, sfânt este Domnul Savaot, plin este tot pământul de slava Lui. 

Această sanctificare solemnă a trezit o anumită admiraţie la câţiva poeţi 
sinagogali, care au realizat mai multe versiuni, şi anume pentru zilele săptă¬ 
mânii, pentru sabat şi pentru zilele de sărbătoare. 

A treia mare parte a cultului, aşa-numita Tahanun („suplică"), se înrudeşte 
cu un fel de fervoare tăcută. Sinagoga a preluat această rugăciune tăcută şi 
personală, a cărei origine se afla încă în cultul sacrificial. In felul acesta se 
rezolva cu supleţe opoziţia dintre rugăciunea comunitară şi oraţia individuală. 
Căci în toate religiile aşa-zise pozitive, care s-au înzestrat de-a lungul veacurilor 
cu o liturghie, s-a simţit nevoia de a lăsa sufletului omenesc un spaţiu de 
libertate. Sufletul îşi putea revărsa simţirile faţă de Dumnezeul său folosindu-se 
de propriile sale vorbe sau pur şi simplu prin meditaţii în tăcere. Un pasaj din 
Cartea înţelepciunii lui Isus, fiul lui Sirah ne arată cum „se acorda" cultul 
sacrificial cu suflul buzelor {areşet sefatenu): 

Atunci strigau fiii lui Aaron din trâmbiţele lor de aramă / Au făcut auzit glas mare 
întru pomenire în faţa Celui Preaînalt. / Atunci tot poporul împreună s-a grăbit şi a 
căzut cu faţa la pământ, ca să se închine Domnului său atotştiitorul, Dumnezeului 
Celui Preaînalt. / Şi au lăudat cântăreţii cu glasurile lor în casa cea mare, s-a îndulcit 
viersul şi s-a rugat poporul Dumnezeului Celui Preaînalt cu rugăciune înaintea 
Celui milostiv până ce s-a săvârşit podoaba Domnului şi slujba lui s-a încheiat. / 
Atunci, coborându-se, a ridicat mâinile sale peste toată adunarea fiilor lui Israel ca 
să dea binecuvântarea Domnului cu buzele sale şi rostind numele Domnului, întru 
numele Lui să fie lăudat. / Şi ei se închinau încă o dată ca să primească binecuvântare 
de la Cel Preaînalt (Sir. 50, 18-23). 

Iudaismul rabinic a preluat deci în liturghia zilnică o practică foarte veche. 
Desigur, Cartea înţelepciunii lui Isus, fiul lui Sirah nu este o carte canonică, 

dar faimoasa rugăciune a Anei din Cartea întâia a Regilor (1 Reg. 2, 1-11) ne 
oferă şi ea un exemplu clar de tahanun', conţinutul rugăciunii este strict personal. 

Şi fiindcă Ana vorbea în inima sa, iar buzele ei numai se mişcau, dar glasul nu i se 

auzea, Eli socotea că ea e beată (1 Reg. 1, 13). 

După aceea compoziţiile liturgice s-au dezvoltat considerabil, mai ales în 
epoca medievală. Piiut, compoziţie liturgică prin excelenţă, a fost un nucleu 
dinamic pe care s-au grefat alte producţii literare ale unor oameni cucernici. 
La început, cu aceste trei rugăciuni fundamentale, Şema, Tefila şi Tahanun, 
liturghia evreiască era scurtă, simplă şi expresivă. Cu excepţia rugăciunii 
Tahanun, lăsată la aprecierea fiecăruia (cel puţin până în secolul al IX-lea), 
slujba era strictă, dar nu avea încă dimensiunile actuale. Astăzi, cele trei mari 
rugăciuni zilnice cuprind în continuare aceste trei momente esenţiale. 
Intr-adevăr, rugăciunea de dimineaţă, cea mai lungă a zilei, cuprinde Şema, 
Tefila şi Tahanun. Cea de după-amiază nu are Şema, dar cuprinde Tefila şi 
Tahanun. La început, cea de seară nu avea Tefila, dar comporta după Şema 
o compoziţie liturgică implorând protecţia divină pentru durata nopţii 
(„haşchivenu Avitiu. 

Se cuvine să spunem câte ceva despre intenţia rugăciunii, desemnată în 
ebraică prin termenul kawana. O rugăciune fără intenţie profundă, fără orien¬ 
tare — căci acesta este înţelesul termenului ebraic kawana — nu este o rugăciune. 
Cel care se roagă trebuie „să-şi orienteze" în mod spiritual tot sufletul, întreaga 
fervoare spre Dumnezeu. Nu trebuie să se lase distrat de nimic altceva. învăţaţii 
Talmudului afirmă în tratatul Berahot (Binecuvântări) - tratatul care cuprinde 
cele mai multe indicaţii referitoare la rugăciuni — că nu trebuie să răspunzi nici 
măcar unui rege atunci când îţi faci rugăciunea, întrucât se consideră că oraţia 
se adresează Regelui regilor... 

Cabaliştii au folosit din plin această noţiune de kawana în mistica rugăciu¬ 
nii — rădăcina însăşi a acestui substantiv ( le-kawen, „a orienta") slujea scopurilor 
lor — şi au desemnat diferitele sefirot (niveluri ale esenţei divine) către care 
trebuie să se întoarcă cel care se roagă pentru ca rugăciunea lui să producă 
efectul urmărit. Astfel, în secolul al XVI-lea cabala lurianică a prevăzut toate 
rugăciunile evreieşti cu un halou mistic pe care nu-1 aveau la început. Faimoasa 
rugăciune care începe prin formula: „Leşem ihud cudşa beriha hu... “ („în 
vederea [sau în numele] unificării celui Sfânt, binecuvântat fie el") s-a născut 
la începutul secolului al XVI-lea. O mare parte dintre evreii sefarzi o pronunţă 
înainte de a-şi recita rugăciunile, fără a şti măcar că prin aceasta subscriu la o 
concepţie mistică privind rugăciunea. Este vorba despre unificarea acestor sefirot, 
căci arborele sefirotic (cele zece sefirot de la Keter până la Malhuf) instaurează o 
unitate dinamică a Divinităţii. O asemenea credinţă care vede în Divinitate 

mai multe divinităţi se înrudeşte cu ceea ce cabaliştii au numit „pustiirea 
plantaţiilor" („ chiţuţ ha-neti’of). 

Mai există şi un alt exemplu de intruziune a unor idei mistice intr-un text, 
Sefer ha-Bahir, care le ignoră cu desăvârşire: metempsihoză sau transmigraţia 
sufletelor. In principiu, iudaismul n-a profesat niciodată o asemenea doctrină, 
dar misticii din Evul Mediu şi, în special, autorii lucrării Sefer ha-Bahir au 
mers clar în această direcţie atunci când au dezvoltat alegoria regelui care a 
cerut odată servitorilor săi hainele de gală cu care el îi înzestrase înainte. Unii, 
foarte puţini, le păstraseră în stare foarte bună, dar cei mai mulţi le-au înapoiat 
murdărite, într-o stare în care nu puteau fi folosite. Dumnezeu, zice Bahir, 
le-a curăţat şi le-a încredinţat altor servitori. Acest text conţine două noţiuni 
fundamentale: că există un număr limitat de suflete, create de Dumnezeu de 
la început; şi că aceste suflete migrează de la un corp la altul. Or, unele cărţi 
de rugăciune comportă un scurt preambul 19 care trebuie să fie citit înainte 
de recitarea Cântării Cântărilor, vineri seara: „Să fie în acest ciclu de trans- 
migraţie sau în altele.(„ Bein be-ghilgulze bein be-ghilgulaherim. .. “). Este 
adevărat că în alte cărţi de rugăciune figurează, în acelaşi loc, o versiune mo¬ 
dificată a acestui preambul, în care cuvântul ghilgul, „transmigraţie", nu se 
mai găseşte. Vom reveni asupra relaţiilor dintre mistică şi iudaism. 

Dragostea şi căsătoria 

Ceremonia nupţială are loc fie la sinagogă, fie în orice alt loc unde se poate 
ridica hupa (baldachinul nupţial). Ea cuprinde şapte binecuvântări ( seva 
berahot ) superb declamate de către psaltul sinagogal şi dintre care principale 
sunt următoarele: „Binecuvântat fie Cel Veşnic care l-a creat pe om“ („Ioţer 
ha-Adam“) şi „Binecuvântat fie Cel Veşnic care ne interzice uniunile nepermise 
[araiot] “. 

Care este locul dragostei în iudaismul religios? Dacă orice relaţie sexuală 
extraconjugală este strict interzisă, trebuie amintit că iudaismul n-a decretat 
monogamia decât la începutul secolului al Xl-lea, în Germania. Aceasta regulă 
a fost acceptată de celelalte comunităţi evreieşti, dar unii evrei s-au abătut 
câteodată de la ea după ce au fost autorizaţi cu forme în regulă de către anumiţi 
rabini. Dacă o soţie era sterilă şi chiar dacă soţia nu izbutea să asigure soţului 
o descendenţă bărbătească, soţul putea, fără a divorţa, să-şi ia şi altă consoartă. 
Exemplul cel mai izbitor este constituit de unii rabini itineranţi care se 
căsătoreau în deplină legalitate (religioasă) în locurile unde rămâneau mai 
multă vreme... Ne putem închipui ce probleme puteau provoca asemenea 

19. Se pare că a fost alcătuit de Moşe Cordovero, autorul lucrării Pardes Rimonim 
(.Livada rodiilor). 

comportamente. în prezent, nu numai că aceste practici au dispărut, dar sunt 
şi dezaprobate de toată lumea. 

După cum am mai pomenit, iudaismul nu nutreşte dispreţ pentru pro¬ 
blemele trupului. Actul sexual bine integrat în viaţa conjugală nu este o ser¬ 
vitute. Să amintim totuşi că, dacă prima poruncă a Tor ei se referea tocmai la 
pir ia we-ribia („rodire şi înmulţire' 1 ), aceasta înseamnă inevitabil că dragostea 
slujeşte procreării. Atunci se pune problema plăcerii pure, pe de o parte, şi a 
contracepţiei, pe de altă parte. Atitudinea evreiască în faţa acestor două 
probleme este departe de a fi clară şi univocă. De fapt, doctrina este un lucru, 
practica este altceva. O religie atât de înaltă cum este iudaismul nu poate 
preconiza plăcerea pur şi simplu, chiar dacă se consideră că noaptea nunţii este 
însoţită de bucurie şi chiar dacă Solomon este evocat astfel în Cântarea 
Cântărilor: „în ziua sărbătoririi nunţii lui, în ziua bucuriei inimii lui" („ be-iom 
hatunato u-be-iom simhat libo“). în ochii Domnului, cel mai mare păcat, după 
idolatrie, este cel al prostituţiei şi al adulterului. Rabinii au vrut să vadă în 
expresia biblică prin care se motiva apariţia potopului — „Căci tot trupul se 
abătuse de la calea Sa pe pământ" {„Chişihet col basar et darco ’al-ha-aref) o 
aluzie la descompunerea integrală a moravurilor. în acelaşi sens să nu uităm 
de „Fineas, feciorul lui Eleazar, fiul preotului Aaron", despre care Biblia spune 
că „a abătut mânia Mea de la fiii lui Israel, râvnind între ei pentru Mine" 
(„be-cane'o et chinatt) (Num. 25, 11). 

Când se vorbeşte despre căsătorie la evrei, trebuie evocată şi endogamia. 
Cu mult înainte de era creştină, rabinii au hotărât că evreii trebuie să se căsă¬ 
torească între ei. Ei n-au fost călăuziţi de preocuparea de a păstra puritatea nu 
ştiu cărei rase evreieşti; au căutat să combată politeismul şi păgânismul celor 
din jur, precum şi să păstreze existenţa demografică a unui popor evreu. Chiar 
dacă literatura rabinilor abilitaţi prin erudiţia lor să ia hotărâri juridice nu 
spune aceasta în chip clar, ocuparea timp de secole a ţării lui Israel, cu toate 
implicaţiile ei (mii de soldaţi romani staţionaţi în Palestina, fără femei şi fără 
distracţii...), a influenţat, probabil, comportamentul juridic al rabinilor. 
Nimeni nu poate crede că decizia de a considera ca evreu pe oricine este născut 
dintr-o mamă evreică se întemeia exclusiv pe pretinse motivaţii teologice. Cu 
toate acestea, mulţi continuă să se întrebe care au fost adevăratele motive care 
i-au determinat pe vechii rabini să decidă că femeia este aceea care garantează 
originea evreiască a copilului său. 

Iată câteva argumente de ordin sociologic şi, totodată, istoric. Atunci când 
un popor este învins şi ocupat, el îşi pierde bogăţiile, dar şi femeile, cărora 
inamicul le face curte sau pe care le ia cu forţa. Din aceste uniri se nasc copii. 
Taţii, mai ales dacă fac parte din forţele de ocupaţie, trebuie după un timp să 
plece sau capătă alte sarcini. Ce se poate face cu copiii? Să fie respinşi ca nişte 

paria sau ca fiinţe reprobabile, deşi nu ei au cerut să vină pe lume? Rabinii 
aveau prea mult simţ umanitar pentru a-şi îngădui un asemenea comportament. 
Ei au preferat să-i adopte pe aceşti copii şi să facă din ei nişte buni evrei. In 
afară de aceasta, luptele şi revoltele au provocat brutale descreşteri ale numărului 
evreilor. Exista riscul ca ţara să fie pustiită dacă populaţia, mai ales cea 
masculină, descreştea prea brutal. Asemenea raţionamente au trecut probabil 
prin mintea rabinilor care erau oameni puţin înclinaţi spre sentimentalism şi 
foarte atenţi la faptele reale. 

Când s-a luat hotărârea că mama este cea care transmite apartenenţa evre¬ 
iască, apologiştii şi comentatorii şi-au luat sarcina să ascundă - voit sau nu - 
adevăratele motive ale acestei decizii şi să nu înfăţişeze decât consideraţii de 
ordin religios, mistic sau teologic. La urma urmei, Sefora, soţia lui Moise, nu 
era de origine ebraică, ba era chiar fiica lui Ietro, preotul din Madian! Ea i-a 
şi dat urmaşi lui Moise, născându-i pe Gherşom şi pe Eliezer; este adevărat că 
puţin timp după aceea a fost repudiată (leş. 18, 2 şi urm.). Am pomenit şi de 
Rut Moabita printre ai cărei descendenţi a fost chiar... David. în prezent 
căsătoriile aşa-zise mixte, adică acelea în care nu amândoi contractanţii sunt 
evrei, sunt tot mai frecvente. Este un fapt, fie că ne place ori îl deplângem. 

Interdicţiile 

Rabinii au vrut, de asemenea, să intervină în două ocazii în care fiinţele 
se apropie: masa şi patul. Deci în iudaism există atât interdicţii alimentare, 
cât şi interdicţii sexuale. De exemplu, este interzis să fierbi iedul în laptele 
mamei sale. Rabinii au extins această interdicţie la toate produsele din carne 
şi la toate produsele lactate. Nu este permis să consumi unt, lapte sau brânză 
după ce ai mâncat carne, inversul este însă îngăduit. Se respectă o pauză de 
patru până la şase ore (variind după comunitate) pentru a consuma brânză 
dacă la prânz ai mâncat carne. în afară de aceasta, carnea trebuie să provină 
numai de la animale rumegătoare, având copitele despicate. Se impune tăierea 
rituală a animalului, cuţitul de tăiere trebuie să fie perfect neted şi să nu fie 
aplicat pe gâtul animalului decât o singură dată. înainte de a fi dată spre 
consumare, carnea trebuie să fie scăldată într-o soluţie de apă cu grunji de 
sare, pentru a-şi pierde tot sângele. Carnea friptă nu are nevoie de acest 
tratament, deoarece flacăra arde sângele. 

Toate interdicţiile sexuale sunt prevăzute în amănunt în Leviticul 18. în 
timpul perioadelor menstruale, orice coabitare sexuală este riguros interzisă, 
în schimb, bărbatul trebuie să-şi iubească tandru soţia şi să aibă grijă ca ea să 
aibă satisfacţie sexuală. Deci iudaismul rabinic nu condamnă plăcerea, dar 
consideră că plăcerea nu este un scop în sine, că ea slujeşte procreării. Ca orice 

religie întemeiata pe Biblie, iudaismul respinge homosexualitatea, onanismul 
şi împerecherea cu animalele. 

Avortul este condamnat de către iudaism. Sunt prevăzute câteva excepţii, 
atunci când sunt grav ameninţate sănătatea sau viaţa mamei. In principiu, 
contracepţia este interzisă. Dar în unele medii tradiţionaliste (nu şi ultra-tra- 
diţionaliste) este permis să se recurgă la contracepţie atunci când cuplul are 
un număr rezonabil de copii. Se cunoaşte cazul unor femei de rabini care au 
trebuit să recurgă la contracepţie după mai multe cezariene. 

Sărbători, petreceri şi doliu 

Desigur, naşterea unei fete poate fi însoţită de festivităţi. Dar mai ales 
naşterea unui băiat este aceea care dă loc unor ceremonii religioase. 

Iudaismul acordă cea mai mare valoare circumciziei care, dacă nu sunt 
contraindicaţii medicale, trebuie executată a opta zi după naştere („ u-baiom 
ha-şemini — imol beshar or lato"). Ritul circumciziei este prezent în corpusul 
biblic. Ne amintim acel ciudat pasaj din Ieşirea (4) în care Sefora, soţia neis- 
raelită a lui Moise, a circumcis în împrejurări stranii atât pe fiul, cât şi pe 
bărbatul său... Oricum ar sta lucrurile şi chiar dacă acest rit al circumciziei a 
fost introdus pe furiş în textul Ieşirii, această ceremonie provine cu siguranţă 
din vremuri foarte vechi şi nu este de origine israelită. Desigur că, preluând-o, 
teologia biblică i-a conferit o valoare sacră, intrinsec monoteistă. Mai târziu, 
când ritul va fi codificat şi însoţit de rugăciuni fixe, circumcizia va fi denumită 
„intrarea în Legământul lui Avraam". 

O altă ceremonie, aceea a răscumpărării primului născut, provine din 
vremuri foarte vechi şi este atestată în corpusul biblic. Dumnezeu spune că, 
atât primul născut al omului, cât şi al animalului îi revine de drept. înlăturarea 
totală a sacrificiului omenesc i-a condus pe preoţi să găsească o soluţie simbolică, 
satisfăcătoare pentru exigenţele Divinităţii, însă fără vărsare de sânge omenesc. 

Căsătoria, naşterile, circumcizia, bar-miţva („confirmarea religioasă" în 
ebraică, „fiul miţvet, „maturitatea religioasă"), care consfinţeşte intrarea 
băiatului evreu, la vârsta de 13 ani, în comunitate, precum şi un anumit număr 
de sărbători familiale sunt prilejul unor mese numite hilulot. Aceste mese 
festive, impregnate de o fervoare mistică, erau foarte preţuite în Africa de Nord. 
Şi astăzi încă, în Israel, când lumea se adună în jurul unei mese cu ocazia 
aniversării morţii unui mare maestru sau a unui taumaturg, o aură cvasisacră 
transfigurează feţele mesenilor. 

Pentru doliu există reguli stricte codificate în ŞulhanAruh, operă religioasă 
normativă compilată în secolul al XVl-lea de către Iosef Caro. Doliul durează 
11 luni. în timpul celor şapte zile care urmează unui deces, numite siva, 

îndoliatul rămâne acasă împreună cu toată familia sa. Rudele şi prietenii îi 
vizitează pe îndoliaţi pentru a-i consola. Apoi, vineri seara, ei se duc la sinagogă, 
unde sunt primiţi la intrare de către rabin. In continuare, în fiecare zi a primei 
luni de doliu (. şeloşim ) trebuie recitat kadiş, sfinţirea Numelui lui Dumnezeu 
(/kadiş iatom sau „ kadiş al orfanului"). In fiecare an se fac rugăciuni pentru 
odihna sufletului celor morţi; este jahrzeit, singurul cuvânt idiş trecut ca atare 
la comunităţile sefarde (rabinii din Germania au comunicat prin responsa acest 
termen colegilor lor din Africa de Nord). Sufletul celor dispăruţi poate fi evocat 
{hazcarat neşamot ) în zilele de sabat sau în anumite ocazii, în special în Ziua 
Ispăşirii (ceremonia numită izcor). Cei ai căror părinţi mai trăiesc încă trebuie 
să plece din locul de rugăciune şi să aştepte sfârşitul acestei ceremonii, scurtă, 
dar sfâşietoare. 

Slavă Domnului, anul evreiesc nu e constituit numai din simpla come¬ 
morare a celor dispăruţi! El cuprinde şi sărbători şi solemnităţi. Să începem 
cu acestea din urmă. Roş ha-Şana (Anul Nou) marchează începutul 
solemnităţilor din luna tişri. Pentru liturghia evreiască aceasta este ziua naşterii 
Universului ( ha-iom barat olani). Este şi ziua în care întreaga omenire trece la 
judecată în faţa tronului divin. Se consideră că Dumnezeu dă dovadă de 
mizericordie pentru creaturile sale, aşa cum „unui tată îi este milă de fiii săi“. 
Regulile care se respectă la Roş ha-Şana sunt practic identice cu cele ale zilei 
de sabat, interdicţia de a munci, de a se deplasa cu un vehicul şi chiar de a 
aprinde focul. Pentru a asigura alimentarea familiei în aceste zile de sărbătoare 
se poate folosi o flacără sau o sursă de foc aprinsă înaintea începutului sărbătorii; 
aceasta prescripţie este respectată în chip diferit de diverse familii... 

între Roş ha-Şana şi lom Kipur sunt cele zece zile de penitenţă, numite 
aseret ieme teşuva. în cursul acestor zile sunt citite, dimineaţa devreme, selihot 
(broşuri de căinţă). în Te fi la nu se spune „ ha-El ha-kadoş“ („Dumnezeu cel 
sfânt"), ci „ha-Meleh ha-Kadoş“ („Regele cel sfânt"). De altfel, se consideră 
că în acest fel evreul se pregăteşte pentru primirea verdictului divin ultim, 
într-adevăr, potrivit tradiţiei evreieşti, în ziua Anului Nou Dumnezeu nu 
stabileşte decât soarta oamenilor pe deplin virtuoşi sau a celor cu totul 
depravaţi. Dar toţi aceştia nu alcătuiesc decât o minoritate. Zdrobitoarea 
majoritate este formată din benoniim , fiinţe mijlocii, care nu sunt nici pe deplin 
bune, nici cu totul rele. Acestora, adică nouă, li se adresează cele zece zile de 
penitenţă, ca să devenim mai buni şi să ne căim cu toată sinceritatea. 

Ca şi celelalte sărbători evreieşti, lom Kipur începe în ajun, la apusul 
soarelui. înfăşuraţi cu şalurile lor de rugăciune, evreii se adună în sinagogi, 
care, în această seară, sunt arhipline. Rabinii repetă de trei ori vestita rugăciune 
Kol Nidrei („Toate făgăduielile"). Polemişti antievrei, şi chiar şi unii rabini 
(dar din alte motive), au încercat să înlăture această rugăciune, care li se părea 

a fi abuzivă şi totodată permisivă. Se invoca teama de efectele unei pretinse „duble 
morale“, potrivit căreia un individ s-ar simţi îndemnat să-şi ia nişte angajamente, 
de feluri diferite, ştiind totuşi că nu le va respecta şi că, în orice caz, Kipur îl va 
absolvi. Un asemenea raţionament a trecut poate prin mintea unor indivizi lipsiţi 
de conştiinţă, dar pentru fiii autentici ai iudaismului acest calcul este de 
neconceput. Cum să-ţi închipui că-1 poţi înşela pe Dumnezeu? Cum să crezi că, 
abuzând de justiţia oamenilor, îl poţi păcăli pe Domnul Preaînalt? De altfel, 
dacă polemiştii (care s-au ridicat, poate nu fără motiv, împotriva unor abuzuri 
de netolerat) ar fi avut grijă să consulte tratatul Ioma, ar fi descoperit acolo că 
rabinii au luat toate măsurile de precauţie necesare: ei atrag atenţia că acela care 
comite cu bună ştiinţă o faptă rea sau o greşeală sub pretextul că îi va da absolvire 
Kipur să ştie că nici măcar Kipur nu-1 va spăla de păcate! 

A doua zi, adică în ziua de Kipur propriu-zis, trebuie respectat un post 
deplin, iar slujbele religioase durează până la căderea nopţii. Este unica slujbă 
din an care comportă cinci amidot (recitate stând în picioare). Momentul cel 
mai solemn este acela în care rabinul aminteşte că marele preot de la Templul 
din Ierusalim intra în Sfânta Sfintelor spre a pronunţa Numele inefabil, 
cunoscut numai de el, şi spre a implora binecuvântarea lui Dumnezeu asupra 
poporului lui Israel. Această parte a slujbei se numeşte seder ha-avoda, adică 
„slujba cultului" (sacrificial). Când se lasă noaptea, se citeşte rugăciunea Neila 
(însemnând „închiderea 11 ): după cum templul îşi închide porţile seara, tot astfel 
Dumnezeu pune acum capăt hotărârilor care îi privesc pe diferiţi oameni. 
Sunetul şofarului (cornul de berbec) marchează atunci sfârşitul zilei de Kipur. 

Sărbătorile zise de pelerinaj ( ha-reghel , însemnând „cu piciorul 11 , deoarece 
atunci se mergea pe jos spre Ierusalim) sunt: Sucot (Colibele), Pesah (Pastele) 
şi Şavuot (Săptămânile); aceste sărbători sunt vesele. 

Sărbătoarea de Sucot comemorează vremea în care, prin voinţa lui Dum¬ 
nezeu, copiii lui Israel au locuit în colibe. în prezent, evreii cucernici îşi petrec 
cât mai mult din timpul lor în suca, această căsuţă acoperită cu crengi şi con¬ 
struită după reguli precise; acolo se roagă, acolo mănâncă şi dorm, reafirmându-şi 
astfel credinţa în providenţă. Suca este un puternic simbol al situaţiei nesigure 
în care s-au aflat adesea fiii lui Israel; dacă legile naturii s-ar fi aplicat stricto 
sensu acestui popor şi istoriei lui, el ar fi trebuit să dispară. Dar tradiţia evreiască 
vrea să vadă aici intervenţia lui Dumnezeu în istorie, cu alte cuvinte, în schim¬ 
barea cursului firesc al lucrurilor. La fel cum micul popor al lui Dumnezeu 
continuă să existe, căci aşa a hotărât Dumnezeu, tot astfel coliba cea mică din 
pustie, expusă tuturor vijeliilor, rezistă şi ea. 

Pesah este o minunată sărbătoare a familiei. Cele două seri de seder (po¬ 
vestirea ieşirii din Egipt) iau sfârşit foarte târziu. Atunci se citeşte Agada şi se 
consumă în mod obligatoriu patru pahare de vin (mai mici sau mai mari, după 

caz) pentru ca toţi să fie foarte veseli la comemorarea ieşirii strămoşilor din 
Egipt. In cea de-a doua noapte se citeşte din nou Agada, dar cu mai multe 
comentarii şi traduceri. Evreii din Africa de Nord au obiceiul să traducă Agada 
în limba iudeo-arabă; alţii o traduc în idiş sau, pur şi simplu, în limbi europene, 
precum engleza sau germana. 

Şavuot celebrează sfârşitul celor şapte săptămâni care separă Pesahul de ziua 
considerată a fi aceea în care vechilor evrei le-a fost dăruită Torn. Talmudul dă 
explicaţia că, înainte de a putea pretinde să le fie dăruită Tom, evreii au avut 
nevoie de patruzeci şi nouă de zile, corespunzând celor patruzeci şi nouă de 
grade de impuritate contractate în timpul şederii lor în Egipt. Prin urmare, la 
poalele muntelui Sinai a stat un popor curăţit de orice zgură. 

Acestea sunt sărbătorile şi solemnităţile care ritmează anul evreiesc, împreună 
cu sabatul, când se efectuează citirea Tor ei. Există şi zile de post, precum a 17-a 
zi a lunii tamuz, a noua zi a lunii av, postul Esterei, care se termină într-o euforie 
generală prin citirea acelei meghila a Esterei (sulul Esterei) şi prin strigătele vesele 
ale copiilor. în cursul zilei de 9 av, socotită a comemora căderea Templului, se 
citeşte Sulul Plângerilor. Sâmbăta care urmează este totdeauna aceea în care este 
citită pericopa profetică (Isaia 40), care începe cu aceste cuvinte: „Nahamu, 
nahamu ’amiT („Mângâiaţi, mângâiaţi pe poporul Meu!“). 


RELIGIE ŞI SOCIETATE 

Ca oricare altă religie, iudaismul trebuie practicat într-un cadru social. 
Talmudul este categoric în această privinţă, întrucât el prescrie în Pirche Avot 
(„Capitolele părinţilor") „să nu te îndepărtezi de comunitate" („al tifros min 
ha-ţibuF). Cu toate acestea, în viaţa câtorva mari înţelepţi talmudici se pot 
distinge veleităţi de a duce o viaţă cvasimonahală atât de potrivită pentru 
studiul Torei (însă după ce s-au căsătorit şi au avut copii!). 

în Evul Mediu, gânditorii evrei au fost influenţaţi de doctrinele politice 
greco-musulmane, îndeosebi de Platon, care evocă acele insule ale Fericiţilor, 
unde se retrag conducătorii luminaţi ai Cetăţii după ce au predat puterea în 
mâinile tinerilor discipoli pe care i-au format. însingurarea, îndepărtarea de 
societatea oamenilor l-au sedus totuşi pe un autor musulman, vestitul Ibn 
Badja (113 5), în lucrarea sa Felul de viaţă al celui solitar (Tabdir al-Mutaivwahid, 
în ebraică: Hanhagat ha-Mitboded). în ce-1 priveşte pe Maimonide, el ezita 
între doctrina acestui maestru musulman şi a altuia, mai vechi, al-Farabi, care 
se arăta evident în favoarea vieţii în societate, chiar dacă insista asupra esenţei 
particulare a omului de ştiinţă. Comentatorii averroişti ai lui Maimonide, de 
pildă Moise din Narbonne, au adoptat o atitudine şi mai ambiguă, întrucât 

puneau accentul pe satisfacţia de ordin social, adică pe bunăstarea în viaţa 
pământeană. 

Cu toate acestea, idealul intrinsec rabinic nu este realizabil decât în socie¬ 
tate, într-adevăr, cum să îndeplineşti porunca de a procrea dacă te afli pe o 
insulă pustie? Cum să practici, în acest caz, porunca mila, circumcizia? Cum 
să te căsătoreşti? Cum să te rogi împreună cu alţi evrei? Deci rabinii au 
respins idealul însingurării, recomandând totuşi ca legăturile prieteneşti cu 
alţi discipoli ai înţelepţilor (talmide hahamim)... să aibă prioritate. 

Iudaism şi etică 

„Raţiunea practică” (în sensul kantian al acestei expresii) a iudaismului 
rabinic se găseşte în Pirche Avot. Aceste texte, care urmăresc atât formarea 
omului de ştiinţă, cât şi formarea omului simplu, dau învăţături referitoare la 
cum trebuie să trăieşti şi să înveţi, cum trebuie făcută şi transmisă educaţia, în 
sfârşit, în ce fel trebuie să mori. Ele pun, de asemenea, accentul pe necesitatea 
de a persevera în cadrul comunitar. Iată-ne deci în situaţia de a evoca din nou 
relaţiile iudaismului, pe de o parte, cu etica, pe de altă parte, cu ritul. 

Pentru rabini etica nu este o prioritate, ci o adevărată obsesie! Totul în 
exegeza lor asupra legii şi în explicarea de către ei a poruncilor divine ( miţvot ) 
se reduce la această unică idee: să ai întotdeauna o atitudine morală faţa de 
aproapele tău. Să nu comiţi vreo nedreptate, să nu favorizezi pe cel bogat în 
defavoarea celui sărac, să veghezi asupra grupelor cunoscute a fi slabe în 
societate: văduvele, handicapaţii, orfanii etc. Chiar şi ritul religios se încadrează 
într-o concepţie etică. Copilul n-o cunoaşte întotdeauna, dar, îndeplinind 
aceste rituri, contribuie, la nivelul său, la această concepţie etică. 

Există cel puţin două practici religioase evreieşti care pot fi socotite ca 
apropiate de rit. Fireşte, mai sunt şi multe altele (de pildă, spargerea unui pahar 
cu ocazia căsătoriilor). Ne vom mărgini aici la două exemple, încă foarte vii, 
şi anume: kaparot şi taşlih. 

Kaparot (la singular: kapara, „expiere”) sunt un rit observat în ajunul zile 
de Kipur, care constă în a oferi un cocoş sau o găină ca semn de expiere a gre¬ 
şelilor şi a păcatelor făptuite în timpul anului care s-a scurs. Este suficient să 
te duci în strada Rosier din Paris în această epocă a anului, pentru a măsura 
marea vitalitate a acestui rit. Dacă, din motive personale, unii evrei nu pot 
efectua ei înşişi acest rit, îl îndeplinesc în schimb rudele lor. Fiecare cuplu 
trebuie să ducă la tăiere un număr de găini şi de cocoşi corespunzând numărului 
fiilor şi fiicelor sale. Este, după toate probabilităţile, un înlocuitor al sacrificiului, 
o ultimă rămăşiţă a vechiului cult practicat în Templu. Formula care însoţeşte 
tăierea păsării este următoarea: „Aceasta mă înlocuieşte, ţine locul persoanei 

mele“ („Ze temuraăti, ze halifatt) . Şi se adaugă: „Această pasăre merge spre 
moarte, dar tu... te vei bucura de o viaţă liniştită şi plăcută." 

Cel de-al doilea rit se numeşte taşlih (cuvânt ebraic care înseamnă „vei 
arunca"), care vine de la Miheia (7, 19): „Amncă în adâncul mării toate păca¬ 
tele noastre." Ritul constă în a arunca în mare pietricele (simbolizând păcate) 
sau firimituri de pâine (ceea ce corespunde mai degrabă cinstirii unui spirit 
răuvoitor) pentru ca Satan să devină paşnic. Astfel, la Paris se pot vedea grupuri 
de credincioşi, conduşi de rabinul lor, ducându-se spre malul Senei pentru a 
arunca pietricele, care, se crede, reprezintă greşelile comunităţii. Această 
practică rituală provine dintr-un trecut foarte îndepărtat şi a fost tolerată de 
către rabini cam până în secolul al XV-lea, epocă în care a fost reinterpretată 
în totalitate de către mistici, care au „teologizat-o“ pentru a o goli de sensul ei 
mitic şi păgân („ Dereh ha-Emort). 

Ce relaţie există între iertarea păcatelor şi apă? Apa este un element major, 
cu virtuţi purificatoare bine cunoscute. Se socoteşte că păcatele dispar sau, mai 
degrabă, se dizolvă pe fundul mării; se mai presupune că Satan este pacificat 
sau „satisfăcut" prin firimituri de pâine sau alte alimente pe care — dacă se 
poate spune aşa — peştii le adună pentru el. Este ciudat acest trio constituit 
din mare, Satan şi păcate. Se admite că — aşa cum a spus Zoharul — marea şi 
fundul marin sunt sălaşul vechilor divinităţi benefice sau malefice, destituite 
după revoluţia monoteistă, şi că, prin urmare, Satan îşi află aici locul său 
natural. Dar de ce trebuie recurs la Satan pentru iertarea păcatelor? 

Intervine aici o credinţă foarte veche, combătută de gânditorii evrei în 
epoca talmudică, dar de care nu s-au putut niciodată elibera cu totul superstiţiile 
populare. Anume, credinţa că Dumnezeu se revelează sau că se poate intra „în 
comuniune" cu el (dacă se poate spune aşa) în apropierea unui curs de apă. 
Oare trebuie evocat aici textul istoriei creaţiei, în care „duhul lui Dumnezeu 
se purta pe deasupra apelor"? De fapt există nenumărate referiri la elementul 
acvatic în Biblie , 20 îngerul Domnului o întâlneşte pe Agar aproape de un izvor 
(„ Beerla-Hai roi“) (Fac. 16, 7 şi urm.); Avraam şi Abimelec încheie o înţelegere 
la Beer-Şeva, izvorul legământului (Fac. 21, 31-32); la En-Roghel Adonia îşi 
adună „fraţii" spre a oferi jertfe (3 Reg. 1, 9); şi să nu uităm fluviul Ghihon, 
unde Solomon a fost uns rege peste Israel. Nici Talmudul nu se lasă mai prejos, 
de vreme ce recomandă ca regii să fie unşi pe malul unui râu sau al unui fluviu, 
pentru ca — precizează el — regalitatea lor să se desfăşoare tot atât de mult şi 
tot atât de liniştită, precum este cursul apei (Horaiot 12 a, Keritot 3 b). Atât 

20. Evangheliile evocă şi ele asemenea practici (Fapt. 16, 13). Ioan vorbeşte despre 
Hoşana Raba, ultima zi a Sărbătorii Colibelor (nu trebuie confundată cu Şemini Aţeret ), 
ca despre „ziua cea din urmă - ziua cea mare a sărbătorii" (Ioan 7, 37). 

Iezechiel (47, 1-2), cât şi Ioil (14, 18) au viziuni care asociază Templul cu 
fântânile, iar o legendă talmudică (. Makkot 11 a) pretinde că temeliile Tem¬ 
plului ajung până în străfundurile marine. De asemenea, epoca elenistică este 
şi ea bogată în mărturii care evocă unele locuri de rugăciune sau de adunări 
liturgice (proseuchae ) în apropierea apelor: Flavius Josephus vorbeşte despre 
ele în lucrarea sa. Antichităţi iudaice (XIV, 10, 23), iar Scrisoarea către Aristeu 
menţionează case construite pe malurile apelor în folosul traducătorilor Bibliei. 
Tertulian vorbeşte şi el despre orationes litorales, rugăciunile de pe malul mării, 
ca despre o instituţie evreiască. Dar aceste practici pot fi oare apropiate de 
ceremonia taşlih, al cărei parcurs seamănă oarecum cu acela al unui submarin? 

Vechii evrei şi, mai târziu, evreii au avut cu siguranţă o anumită predilecţie 
pentru rugăciunile pe malul apelor, dar conştiinţa religioasă găsise că această 
practică este şocantă, deoarece se considera că Dumnezeu este omniprezent. 
Mediile fariseice, odinioară puternice pe pământul lui Israel, au combătut 
această idee cam magică; de aceea nu găsim în chip explicit vreo urmă a 
acestei idei în halaha, literatura normativă evreiască. Dar în afara Ţării Sfinte, 
evreii au continuat să se ducă pe malul apelor; deci „domnul mării“ era bine 
văzut! In afară de asta, există un midraş care solicită intervenţia pe lângă 
Dumnezeu a acestui „domn al mării“ (. Midraş Tanhuma, Wa-etenane). Un 
celebru talmudist babilonian din a cincea generaţie, care avea dreptul să ia 
decizii, rabi Meherşaia ( Horaiot 12 a), recomandă fiilor săi să studieze pe 
lângă un curs de apă. Dar mai curioasă este relatarea din Levitic raba 24, 3, 
care îl aduce în scenă pe rabi Aba Iose. Acesta studia tocmai lângă un izvor 
când i s-a înfăţişat un duh al mării şi i-a spus următoarele: trebuie să previi 
pe locuitorii acestor locuri; eu v-am protejat întotdeauna, dar acum un duh 
rău vrea să-mi ia locul; trebuie să mă ajutaţi; concetăţenii tăi să vină înarmaţi 
aproape de izvor; când veţi vedea o apă învolburată, săpaţi şi agitaţi-vă armele 
strigând: „Duhul nostru va învinge!" Nu plecaţi din aceste locuri până nu 
veţi vedea... o picătură de sânge plutind pe suprafaţa apei. 21 De fapt, acest 
pasaj nu pare a fi expresia gândirii rabinice oficiale deoarece contrazice într-o 
manieră prea stridentă felul prozaic în care rabinii priveau farmecul naturii 
şi voinţa lor de a o demistifica; este deci vorba mai degrabă de urmele 
credinţelor populare. 

După literatura tradiţională au existat întotdeauna două metode pentru 
a trata cu Satan: fie să cauţi să-l împaci, dându-i cinstire pe malul apei, care 

21. Zobarul redă de altfel - învăluind-o şi într-o savoare pe deplin mistică - o 
legendă despre un înger care coboară din cer, ducând în mâini un lanţ mare, spre a-1 
înlănţui pe Satana pentru o mie de ani în fundul prăpastiei (Bereşit raba 19 b, Levitic 
raba 37 a). 

este sălaşul său, fie să lupţi cu el pe faţă, încercând „să-l orbeşti" ( Suca 38 a , 
Menahot 62 a), spre a-1 face să nu mai fie în stare să se preschimbe în acuzator, 
deoarece nu va mai avea dovezi. Este o concesie curioasă făcută unui duh 
rău care, mai târziu - când conştiinţa religioasă va fi devenit mai subtilă, 
spre a rezolva contradicţii stridente -, va părea a nu fi decât un trimis al lui 
Dumnezeu însuşi. Astfel Satan nu va mai fi cu adevărat blestemat, ci va fi 
implorată milostivenia divină doar pentru a-i limita prerogativele. Desigur, 
ideea de a-1 îmblânzi pe Satan oferindu-i daruri nu se găseşte în literatura 
rabinică. Dar rabi Iuda Prinţul includea în rugăciunea sa zilnică fraza 
următoare: „Apără-mă de Satan corupătorul" ( Ber 1 6 b). Iar un pasaj din 
Pirche de rabi Eliezer (cap. 46) evocă ţapul „expediat" în Ziua Ispăşirii lui 
Azazel (care n-ar fi altceva decât Satan), socotindu-se că astfel spiritul acesta 
răufăcător nu va mai putea pune piedici între Dumnezeu şi jertfa lui Israel... 

Darurile făcute lui Satan în Ziua Ispăşirii sau cu alte ocazii prefigurează 
ceremonia taşlih care era fixată, în general, pentru prima zi a Anului Nou; nu 
se practica în acea zi dacă era cumva sabat (deşi uneori ceremonia se făcea, în 
pofida concomitenţei). Intr-adevăr, în această ceremonie nu se aruncă oare în 
mare firimituri de pâine sau alte alimente? Conştiinţa rabinică a fost şocată de 
aceste practici populare care aminteau în mod foarte supărător de un sincretism 
combătut cu asprime. Ce era de făcut? Rabinii au început prin a agita interdicţiile 
din halaha: nu era îngăduit să duci ceva atunci când Roş ha-Şana cade într-o zi 
de. sabat. Ei au reamintit astfel poporului îndatoririle pe care le are, permiţându-i 
totuşi să-şi amâne practica pentru altă zi. Faza următoare a dispozitivului rabinic 
a constat în reinterpretarea conţinutului ceremoniei, spre a-i da un înţeles 
perfect teist şi acceptabil pentru halaha. în acelaşi fel au acţionat rabinii şi pentru 
ceremonia de kaparot pe care am evocat-o mai înainte, ştergându-i anumite 
asperităţi care nu puteau fi acceptate. La fel şi ceremonia, în vigoare şi astăzi, a 
paharului pe care îl sparg bucuroşi toţi tinerii căsătoriţi. 


RENAŞTEREA EVREIASCĂ 

î 

Reînnoirea unei religii atât de vechi cum este iudaismul apare în principalele 
lucrări care au exprimat tocmai întinerirea lui sau care au încercat să facă acest 
lucru. Am spus că la începutul acestui secol, care a cunoscut atâtea preschimbări 
în istoria evreiască, patru mari gânditori evrei au prezentat ceea ce li se părea 
a fi „nucleul neştirbit" al iudaismului, cu alte cuvinte esenţa lui. Este vorba de 
Hermann Cohen (decedat în 1918) care a lăsat scrieri evreieşti gupate în trei 
volume, de Franz Rosenzweig, a cărui lucrare Steaua mântuirii a fost tradusă 
în franceză de Leo Baeck, autorul Esenţei iudaismului, şi, în sfârşit, de Martin 

Buber, a cărui interpretare a hasidismului a marcat întreaga noastră epocă. 
Următorul pasaj din Esenţa iudaismului ilustrează perfect starea de spirit a 
evreilor în prima treime a secolului. 

,Apologia iudaismului a fost scrisă de istoria naţiunilor. De câte ori a 
izbândit adevărul şi oriunde a putut căpăta supremaţie echitatea, iudaismul 
a găsit bunăstare, înţelegere şi recunoştinţă. Oriunde se exprima o cât de mică 
grijă pentru omenire şi pentru etică, comunitatea evreiască a putut respira 
mai în voie. Aservirea evreilor n-a fost niciodată un fenomen izolat, ci un 
aspect — vai! cel mai trist - al oprimării universale. Dimpotrivă, emanciparea 
evreilor a fost întotdeauna un aspect — fără îndoială, cel mai important — al 
eliberării tuturor popoarelor. Voit sau involuntar, principii, oamenii de stat 
şi popoarele care s-au pus în slujba culturii autentice au fost şi apărătorii ori 
binefăcătorii evreilor. Oricine s-a angajat, intr-un fel sau altul, de partea 
civilizaţiei a fost, cu sau fără voie, unul din luptătorii pentru cauza noastră. 
Cerând securitate şi libertate pentru iudaism, noi nu pretindem nimic altceva 
decât domnia corectitudinii şi a adevărului în întreaga ţară. Nu există o 
justificare mai bună. Sau, pentru a relua fraza lui Ranke: «Cel mai bun lucru 
pe care-1 poate înfăptui omul este să aibă în vedere interesul general atunci 
când îşi apără propriul său interes.»" 

Mai aproape de noi, să-i semnalăm pe Andre Neher, cu lucrarea sa Fântâna 
exilului, şi pe Emmanuel Levinas. Lecturile talmudice ale acestuia din urmă 
au atras în fiecare an mulţimi de auditori şi prezintă literatura rabinică într-o 
lumină nouă. 

Pe lângă acest cadru intelectual şi spiritual al actualei renaşteri evreieşti, se 
cuvine să amintim contribuţia înviorătoare a evreilor din Africa de Nord, care 
au îmbogăţit iudaismul metropolei cu o dimensiune mai dinamică. Sub 
conducerea marelui rabin Kaplan (născut în 1895), iudaismul francez a realizat 
o mutaţie armonioasă şi progresivă, aproape fără nici o întrerupere. Iudaismul 
s-a dezvăluit într-un chip prodigios în regiunea pariziană, astfel încât se găsesc 
aici aproape 100 de sinagogi şi de lăcaşuri de rugăciune. Se mai ştie că în 
prezent sunt foarte numeroase măcelăriile caşer, absolut necesare pentru des¬ 
făşurarea unei vieţi evreieşti conforme cu halaha. Micile comunităţi din pro¬ 
vincie, mai bine organizate, au aproape toate câte un rabin sau, cel puţin, un 
delegat rabinic. Unele localităţi de vilegiatură, cum este Deauville, au chiar 
un lăcaş de rugăciune, o măcelărie caşer, precum şi un restaurant deschis în 
perioada de vară. 

Aceste indicaţii traduc o anumită înviorare a practicii religioase evreieşti. 
Frecventarea sinagogilor este şi ea semnificativă. Fireşte, este greu să fie „cuan¬ 
tificată" cu precizie, dar se poate face o apreciere. Evreii care frecventează 
sinagogile zilnic, adică pentru cele trei slujbe religioase, formează cam 10% 

din comunitate. Nu trebuie uitat că orice evreu care şi-a pierdut tatăl sau mama 
sau o rudă apropiată trebuie să recite kadiş, rugăciunea pentru morţi, cel puţin 
o dată pe zi, timp de 11 luni. După primul an de la deces această recitare a 
kadişului este limitată la ziua aniversară. Desigur, un asemenea detaliu 
influenţează frecventarea sinagogilor. Pentru sabat gradul de frecventare a 
sinagogilor se poate cifra la 30% din comunitate. Evreii practicanţi sunt cei 
care veghează la menţinerea legăturilor lor cu universul religios al iudaismului, 
în sfârşit, mai există şi „evreii zilei de lom Kipur“ care frecventează sinagogile 
în marea lor majoritate şi care se pot cifra cu această ocazie la circa 70% din 
comunitate. Frecventarea sinagogilor este importantă şi cu prilejul altor 
sărbători, de pildă Anul Nou (Roş ha-Şand), în cursul cărora are loc o cere¬ 
monie a amintirii: se evocă atunci memoria tuturor dispăruţilor din poporul 
lui Israel, astfel încât evreii care se simt legaţi de amintirea rudelor vin la sina¬ 
gogă să-i cinstească. O altă cifră poate şi ea să dea o idee cu privire la practicile 
religioase, anume cifra căsătoriilor evreieşti, care se apreciază cam la 2 000 pe 
an în întreaga Franţă. De asemenea, cele 2 000 de barmiţva (comuniuni); 60% 
dintre acestea sunt celebrate la Paris. 

Deoarece majoritatea populaţiei evreieşti locuieşte în regiunea pariziană, 
marile organizaţii evreieşti, cele mai reprezentative, se află în capitală, şi anume: 
CRIJF (Consiliul Reprezentativ al Instituţiilor Evreieşti din Franţa); Consis- 
toriul Central al Franţei (cu foarte importantul consistoriu din Paris), al cărui 
rol este să organizeze viaţa religioasă şi, între altele, să-i aleagă pe principalii 
responsabili religioşi; FSJU (Fondul Social Evreiesc Unificat) care se ocupă de 
şcolile evreieşti şi de presa evreiască (publicaţia lunară L’Arche şi radioul); în 
sfârşit, AIU (Alianţa Israelită Universală), care a fost întemeiată în 1860 şi care 
adăposteşte între zidurile sale cea mai importantă bibliotecă evreiască din Europa. 
Există, de asemenea, case de odihnă şi cămine pentru persoanele în vârstă. 

Există o instituţie absolut fundamentală pentru transmiterea culturii 
evreieşti tradiţionale: Talmud Tora, unde vin copiii tuturor comunităţilor 
evreieşti în zilele de miercuri şi duminică. Este unicul mijloc de transmitere 
a iudaismului către tinerele generaţii. Această formaţie este adesea completată 
cu tabere sau colonii de vacanţă: familiile evreieşti îşi pot trimite copiii la cen¬ 
trele în care practicile evreieşti sunt predate în timpul liber. 

Ca orice altă comunitate religioasă, iudaismul francez este un mediu viu. 
Fricţiunile, opoziţiile şi punctele de vedere divergente nu lipsesc deci în 
rândurile sale. în afară de emulaţia tradiţională, totdeauna foarte discretă, care 
există între organizaţiile ce vorbesc în numele acestei comunităţi, în vremea 
marelui rabin Rene-Samuel Sirat (1981-1988) a existat o mare controversă 
chiar în sânul Consistoriului. Atunci rabinii s-au opus cu violenţă laicilor, în 
acest caz membrilor aleşi ai Consistoriului. Cearta a izbucnit cu prilejul 

căsătoriei unui membru al comunităţii care a vrut să obţină convertirea soţiei 
sale, neevreică. Bet-Din (tribunalul rabinic) n-a fost de acord cu convertirea 
şi n-a recunoscut ca valabilă căsătoria religioasă, care a fost totuşi celebrată în 
Marea Sinagogă a Victoriei. Această ceartă între rabinat şi Consistoriu s-a 
terminat prin alegerea în 1988 a lui Joseph Sitruk în postul de mare rabin al 
Franţei. Această alegere a marcat o cotitură în viaţa iudaismului francez. Spre 
deosebire de foştii mari rabini ai acestei ţări, care, din vremuri îndepărtate, 
fuseseră universitari (de exemplu, marele rabin Iacob Kaplan este membru al 
Institutului, iar marele rabin Sirat este profesor universitar), actualul titular 
nu-şi ascunde aversiunea faţă de ştiinţa şi de istoria iudaismului, pe care le 
acuză că determină o „uscare" a religiei lui Israel. De aceea el organizează 
lunar o amplă dezbatere în Marea Sinagogă din Paris, unde ascultătorii săi se 
numără cu sutele. 

O primejdie pare a ameninţa actualmente comunităţile evreieşti: în loc să 
deschidă iudaismul spre exterior, pentru a se afirma şi a se întări, unii preferă - cel 
puţin în aparenţă - să-l conducă la o întoarcere spre sine. Elementul religios 
pur este pe cale să devină predominant, spre deosebire de tradiţia iudeo-franceză 
care a vrut totdeauna ca laicii să conducă comunitatea. Se pune deci problema 
unităţii acesteia: evreii din Franţa au constituit întotdeauna o unitate pluralistă, 
în care elementul religios a fost prezent, fără a fi însă vreodată hegemonie. Este 
adevărat că rabinii din secolul precedent îl citeau mai mult pe Sofocle decât 
Talmudul, iar rabinii de astăzi au mai degrabă tendinţa contrară: să nădăjduim 
că iudaismul va şti, cu timpul, să-şi întărească tradiţia ancestrală fără a neglija 
totuşi cultura ţării. 

ISLAMUL 

de Azzedine Guellouz 


„Mărturisesc că nu există dumnezeu afară de Dumnezeu şi că Mahomed este tri¬ 
misul său.“ 

Aderarea la islam se reduce la această profesiune de credinţă. Sau, mai exact, 
la această dublă profesiune: în arabă shahadatan , dual de la shahada, „mărturie 
depusă", „atestare". 

Toţi adepţii islamului vor fi într-adevăr de acord cu faptul că nu mai trebuie 
îndeplinită nici o altă cerinţă pentru ca aproapelui lor să-i fie recunoscută 
apartenenţa la comunitatea musulmanilor: această vocabulă („musulmani") 
vine de la mustimun, plural de la mustim, singular care a fost reţinut de către 
anglofoni şi care este participiul activ al verbului aslama, specializat în araba 
modernă pentru sensul de „a deveni musulman", „a se converti la islam". 

A devenit un loc comun a spune că sensul etimologic al lui aslama este „a 
se supune" şi, prin urmare, a spune că mustim înseamnă, literalmente, „supus" 
[lui Dumnezeu]. De fapt, adevărata etimologie introduce o nuanţă importantă: 
radicalul slm are ca înţeles primordial „lipsă de contestare", de unde sensul 
bine-cunoscut al cuvântului salăm, „pace", „mântuire"; factitivul său, aslama, 
ar însemna, tranzitiv, „a aduce cuiva pacea", iar intranzitiv „a-şi afla/găsi pacea". 
Musulmanul este aşadar în primul rând cel care se află în pace cu Dumnezeu, 
care situează existenţa lui Dumnezeu şi puterea sa în afara oricărei contestări. 
De asemenea, trebuie să ne delimităm dintru început de o anume tradiţie 
care, pornind de la o pretinsă etimologie, dă acestei religii o notă fatalistă. 
Este adevărat că, în simplitatea lapidară a expresiei lor, cele „două profesiuni 
de credinţă" au sensul de pact şi angajare... 

Acestea fiind spuse, se vor găsi unii care să considere conştiinţa credin¬ 
ciosului angajat în acest fel obligată să dea socoteală numai sieşi (şi aceluia cu 
care a acceptat să se afle în pace) în privinţa sincerităţii şi coerenţei angajării 
sale. După cum se vor găsi şi alţii pentru care această angajare atrage după 
sine supunerea faţă de alte instanţe, faţă de procedurile lor de apreciere, de 
cântărire şi cenzură. 

O astfel de disparitate în evaluarea - sau devalorizarea - respectului faţă 
de conştiinţa aproapelui nu este deloc specifică islamului. Ea nu există. Nu 
s-a manifestat nici în istoria religiilor şi nici în cea a gândirii care oferă spec¬ 
tacolul frecvent, dacă nu continuu, al unei cristalizări de efervescenţe cât se 
poate de creatoare în ideologii sclerozate. A primeni izvorul iniţial de lecturile 
prea zeloase, şi nu mai puţin de cele reducătoare, înseamnă a-şi încerca şansa 
de a îmbogăţi omenirea de astăzi cu un plus de suflet. 

Islamul nu se potriveşte unei lecturi simpliste mai mult decât alte sisteme 
religioase; nuanţele şi gradarea unor nuanţe sunt la ele acasă, ne obligă la 
reflecţie, ne reţin... Nu trebuie să credem că nu există rivalităţi locale decât 
în sânul creştinismului; şi în islam abundă controversele şi controversele legate 
de controverse, de limitele lor, de legitimitatea şi codurile lor. Numai ma¬ 
nualele de deontologie a controversei musulmane ar putea constitui o 
bibliotecă. Totuşi nu s-ar comite o prea mare greşeală metodologică dacă s-ar 
încerca o simplificare, însă din interior; ceea ce, atât din punct de vedere 
intelectual, cât şi moral, reprezintă contrarul faptului de a reduce din exterior. 

A spune că musulmanul nu cere din partea altui musulman altceva decât 
atestarea unicităţii lui Dumnezeu şi a autenticităţii mesajului lui Mahomed 
poate părea o lozincă pe care însă n-ar fi lipsit de interes să o luăm în serios. 
Monoteismul este, fără îndoială, cuvântul principal al discursului islamului 
despre sine. Satisfacţiile spirituale, intelectuale şi afective pe care le au 
participanţii, tot mai numeroşi la dezbaterile între monoteişti, nu trebuie să 
oblitereze această idee. Islamul simte şi trăieşte existenţa unei calităţi particulare 
a întâlnirii lui cu unicitatea lui Dumnezeu. Această concepţie este, la fiecare 
nouă afirmare a credinţei, ca un început: între cele două mărturisiri de credinţă, 
cea de-a doua trebuie înţeleasă ca o prelungire logică a celei dintâi şi desluşită 
ca afirmarea faptului că Mahomed este trimisul lui Dumnezeu, numai trimis 
al lui Dumnezeu. Astfel încât mărturisirea de credinţă, atunci când este rostită 
în cadrul liturgic al unei rugăciuni rituale, devine: „Mărturisesc că nu există 
dumnezeu afară de Dumnezeu, singur şi fără alt asociat, şi mărturisesc că 
Mahomed este creatura şi trimisul său.“ 

In sprijinul - şi mai ales la originea - indicelui pe care îl furnizează astfel 
ritul, trebuie invocate numeroase versete din Coran (în arabă Qur an, literal, 
„Lectură") care atestă refuzul categoric de a acorda un statut divin profetului 
Mahomed ca, de altfel, oricărui alt profet. Ca de exemplu acesta: 

Şi Mahomed nu e nimic alta decât un trimis. înaintea lui au murit [alţi] trimişi. 

însă dacă ar muri el sau ar fi ucis, v-aţi întoarce iarăşi pe urmele voastre? (3, 138)"' 

* Citatele folosite în acest capitol au fost extrase din Coran, trad. de Silvestru Octavian 
Isopescul, Ed. ETA, Cluj-Napoca, 1992 (n. tr.). 

Alte versete, cu un limbaj mai pitoresc, au fost revelate ca răspuns la obiecţia 
„tăgăduitorilor" (în arabă kăfirun, plural de kăfir ): Dumnezeu ar fi putut - sau 
trebuit - să-şi transmită mesajul vorbindu-le direct oamenilor sau, cel puţin, 
alegând ca trimişi fiinţe situate deasupra naturii omeneşti, îngeri. La întrebarea 
plină de mirare: „Ce fel de trimis este acesta? El mănâncă bucate şi umblă prin 
pieţe" (25, 8), Coranul răspunde că, de la începutul vremurilor, Dumnezeu 
nu a hărăzit profeţiile şi profeţii decât pentru a-i pune la încercare pe oameni. 

Şi înaintea ta n-am trimis Noi trimişi, care nu mâncau bucate şi nu umblau pe pieţe 
şi Noi i-am făcut pe unii din voi ispită pentru ceilalţi. Voi să fiţi statornici! Domnul 
tău vede (25, 22). 

Aceasta este logica vrerii lui Dumnezeu. Căci ziua în care oamenii vor vedea 
îngeri va fi ziua judecăţii, iar cei care, în timpul vieţii, vor fi refuzat să spere că 
îl vor întâlni pe Dumnezeu nu vor avea, prin fapta lor, a se bucura de ceea ce-i 
aşteaptă. 1 


DOGMĂ SI CREDINŢĂ 
> > 

„Nu există dumnezeu afară de Dumnezeu. “ 

Pentru un musulman, Dumnezeu este Dumnezeu. A afirma acest lucru nu 
este un simplu truism. întâlnim numele „Allah", desemnându-1 pe „Dumnezeul 
Islamului" 2 , chiar şi în texte scrise în alte limbi decât araba. Dar o asemenea 
grijă pentru păstrarea specificităţii nu are temei. Mai mult decât atât, prin 
faptul că se sugerează că Allah este numele unui zeu (fie el cel care a triumfat 
în faţa celorlalţi zei) se încalcă tocmai ceea ce orice musulman consideră a fi 
esenţial în credinţa sa: afirmarea intransigentă a unicităţii lui Dumnezeu. Allah, 
forma determinată a substantivului ilah, este echivalentul cuvântului 
„Dumnezeu" din alte limbi. Coranul, adresându-se celor care venerează alte 
divinităţi, atrage atenţia: 

Acestea sunt numiri pe care le-aţi numit voi şi părinţii voştri. Dumnezeu n-a trimis 

asupra lor împuternicire (52, 23). 

Nu vrem să spunem, departe de noi acest gând, că numele ar fi lipsit de 
importanţă; Adam, în Coran, este acea creatură pe care Dumnezeu, în semn 
de privilegiu, „îl învaţă toate numele". Dar acestea sunt nume care desemnează 
fiinţe... Şi tocmai acest lucru, în mod evident, îi convinge pe îngeri, care la 

1. Capitolul 25, versetul 22. 

2. Henri Masse, L’Islam, Paris, Armând Colin, 1940, p. 104. 

început contestaseră oportunitatea creării unei fiinţe susceptibile de nesupunere 
faţă de Dumnezeu, spre deosebire de ei, care se consacrau fără tăgadă adorării 
lui 3 ... Astfel, nu e de mirare că găsim în Coran, după menţionarea faptului că 
şi alţi trimişi au fost ţinta atacurilor necredincioşilor, porunca adresată Pro¬ 
fetului de a lansa următoarea provocare, menită să-i reducă la neputinţă: „Şi 
totuşi dau ei tovarăşi lui Dumnezeu! Spune: «Numiţi-i!»...“ (13, 33). 

Printr-o particularitate a lexicului limbii arabe, adjectivele sunt o subdivi¬ 
ziune a categoriei substantivelor. Or, numele lui Dumnezeu este adesea evocat 
sau invocat în Coran urmat de unul sau altul dintre atributele sale. In mod 
constant, alegerea atributului este un element al sensului versetului, iar inter¬ 
pretarea raportului său cu textul este un element determinant al exegezei. 4 

Unul dintre pasajele cel mai des evocate pentru ilustrarea acestei teme se 
găseşte în capitolul intitulat „Pribegirea". 

El este Dumnezeu, afară de care nu este Dumnezeu; El cunoaşte cele mai ascunse şi 
cele mai descoperite; El este cel milostiv, îndurat. 

El este Dumnezeu, afară de care nu este Dumnezeu, regele sfânt, făcătorul de pace, 
credinciosul, apărătorul, puternicul, marele, preaînaltul, Mărire lui Dumnezeu asupra 
celora ce-i fac ei ca tovarăşi. 

El este Dumnezeu făcătorul, alcătuitorul, plăsmuitorul; ale Lui sunt numirile cele mai 
frumoase. Pe El îl laudă ceea ce este în ceruri şi pe pământ, şi El este cel puternic, 
înţelept (59, 22-24). 

Grija pentru menţinerea vigilenţei faţă de tentaţia asocierii este bine 
precizată: 

Ale Lui Dumnezeu sunt numirile cele mai frumoase; chemaţi-1 cu aceste şi depărta- 
ţi-vă de cei ce fac eres cu numirile Lui. Ei vor primi răsplată pentru faptele lor (7, 179). 

De aceea, rugăciunea îi poate fi adresată odată cu rostirea oricăreia dintre 
„numirile sale cele mai frumoase' 1 . „Spune: «Chemaţi-1 Allah sau chemaţi-1 
Er-Rahman [Cel îndurat] — orişicum îl chemaţi, ale Lui sunt cele mai 
frumoase numiri»" (17, 110). Cititorul arab, datorită antepunerii predicatului 
(„ale Lui sunt"), nu poate să nu înţeleagă: „ale Lui şi numai ale Lui". 

Predicaţia islamică avertizează cu privire la asociere (shirk sau ishrăc ): nu 
este vorba numai de a-i învăţa monoteismul pe păgânii care îl ignoră ( jăhil , 
literalmente „ignorant"), ci este necesar ca el să fie reamintit comunităţilor 
care au fost educate în acest sens prin revelaţii anterioare şi care au ajuns să-l 
dea uitării. 

3. 2,29-33. 

4. Câte comentarii nu ar stârni faptul că versetul de început al Coranului^ ialtuturor 
capitolelor este „în numele lui Dumnezeu, cel milostiv, îndurat" (1, 1)? 

Aceasta a fost sarcina tuturor profeţilor care l-au precedat pe Mahomed. 
Coranul, când se referă la un episod oarecare din viaţa unuia dintre ei, recurge 
constant la următoarea schemă: când o comunitate l-a „uitaf ‘ pe Dumnezeu 
(sau, ceea ce nu este mai puţin grav, a uitat unicitatea lui Dumnezeu), un mem¬ 
bru al ei este însărcinat cu deşteptarea congenerilor săi; el reuşeşte cu preţul 
multor eforturi şi al unor grele încercări; dar timpul îşi face lucrarea; aduce 
din nou uitarea... de unde necesitatea unui nou „deşteptător 1 . 

Nimic nu e mai fragil decât credinţa! Moise a trăit experienţa ironică a 
acestui adevăr. Tocmai reuşise să câştige bunăvoinţa lui Dumnezeu (şi, ceea 
ce este şi mai de preţ, călăuzirea pe calea cea dreaptă) pentru poporul său, 
când, împreună cu acesta, trece printre oameni care adorau idoli. „O, Moise, 
fa-ne un zeu precum au şi ei zei“ (7, 134). Pompa cultului acelor adoratori 
de falşi zei păruse poporului lui Moise un lucru de invidiat! 

Asemănător este şi episodul cu viţelul de aur (7, 146), amintit în acelaşi 
capitol, conţinând această fabulă cu valoare universală: suntem cu toţii făcuţi 
din acelaşi lut care uită învăţăturile şi nu are tăria de a le urma dincolo de 
perioadele de încercare când a implorat să-i fie date. Contrar afirmaţiilor 
adversarilor şi apărătorilor prea zeloşi, Coranul nu a limitat valabilitatea unor 
astfel de judecăţi la popoarele vechi. Astfel, musulmanul este chemat înainte 
de toate să manifeste vigilenţă în orice moment. 

Uniculpăcat de neiertat. A nega unicitatea lui Dumnezeu înseamnă a-1 nega 
pe Dumnezeu şi acesta este păcatul de neiertat: „Dumnezeu nu iartă celuia ce 
pune în rând cu El o fiinţă afară de aceasta, însă iartă cui voieşte" (4,51). 

Acest păcat nu constituie doar o impietate: este o încălcare a adevărului, a 
logicii, care impune mărturisirea existenţei lui Dumnezeu şi a unicităţii sale. 
Este totodată un păcat insidios, împotriva căruia este pe cât de dificilă, pe atât 
de necesară luarea tuturor măsurilor de „precauţie" ( taqwâ , etimologic „ac¬ 
ţiunea de a se păzi", este termenul utilizat cel mai curent în Coran pentru a 
desemna noţiunea de pietate). 

Constituie o lipsă de pietate şi de discernământ a desemna intercesori pe 
lângă Dumnezeu şi a pretinde asemenea altora: „Noi îi servim numai ca ei să 
ne apropie de Dumnezeu" (39, 4). De altfel, fiinţele care se fac alese pentru a 
fi alăturate lui Dumnezeu refuză această asociere dacă sunt înţelepte şi capabile 
să înţeleagă învăţătura divină: 

Nu se cade omului ca Dumnezeu să-i dea scriptura, înţelepciunea şi profeţia, iar 

el apoi să zică oamenilor: „Serviţi-mi mie lângă Dumnezeu!", ci el să zică: „Să fiţi 

învăţaţi în scriptura pe care o cunoaşteţi şi vă îndeletniciţi în ea“ (3, 73). 

Dacă sunt mai puţini înţelepţi şi se lasă îmbătaţi de tămâierea adoratorilor 
în această lume, vor da înapoi sau vor încerca măcar să dea înapoi în ziua 

Judecăţii. în nenumărate evocări escatologice, Coranul anticipează în termeni 
pitoreşti contestările între „asociatori“ şi „pretinşii asociaţi". Când „asociatorii" 
vor fi întrebaţi: „Unde sunt aşadar cei pe care Mi i-aţi asociat?" sau: „Unde 
sunt cei asociaţi Mie care vă ofereau pretextul de a rupe uniunea cu mine?", 
ei vor încerca zadarnic să-i cheme în ajutor pe cei pe care i-au divinizat, căci 
nimeni nu le va răspunde. Nu vor avea decât să fie de acord, fără nici un merit 
şi, evident, prea târziu, că nu există alt dumnezeu afară de Dumnezeu. 5 

Dramaticul situaţiei este uneori împins şi mai departe, precum în această 
confruntare cu Judecătorul suprem: 

Şi idolatrii când vor vedea idolii vor zice: „Doamne, aceştia sunt idolii noştri, pe 
care i-am chemat afară de Tine!" şi ei să le puie în preajmă cuvântul: „Voi sunteţi 
mincinoşi!" (16, 88). 

în alte pasaje, falşii zei se dezic de adoratorii lor până la a le întoarce spa¬ 
tele, după cum reiese din acest pasaj impregnat de o muşcătoare ironie: 

Şi-i vom despărţi deolaltă şi idolii vor zice: „Voi nu ne-aţi servit. 

Şi ajunge lui Dumnezeu să mărturisească între voi şi noi, că noi n-am băgat în seamă 
slujba voastră" (10, 29-30). 

într-un pasaj care constituie una din laturile specifice ale discursului coranic 
pe această temă, Satan se eschivează de la a purta povara grea a tăgăduirii şi 
responsabilitatea ei: 

Asemenea lui Satan, când zice el omului: „Fii necredincios!" Şi după ce s-a făcut 
necredincios, zice el: „N-am treabă cu tine; eu mă tem doar de Dumnezeu, Domnul 
veacurilor!" (59, 16). 

într-un registru, în mod evident diferit, înşişi trimişii lui Dumnezeu se văd 
ameninţaţi de o omenire rătăcită de la calea cea dreaptă şi care le consacră un 
adevărat cult, ceea ce, desigur, este contrar înţelepciunii şi pietăţii lor. Astfel, 
Profetul Mahomed se vede în situaţia de a indica o conduită prin Coran\ 

Spune: „Eu sunt om ca şi voi; mi s-a descoperit că Dumnezeul vostru este un unic 
Dumnezeu" (18, 110). 

Isus Hristos, în Coran, se află în aceeaşi ipostază. Iată o anticipare a dia¬ 
logului său cu Dumnezeu: 

Şi dacă va zice Dumnezeu: „O, Isuse, fiul Măriei, zis-ai cândva oamenilor: Luaţi-mă 
pe mine şi pe maica mea ca doi Dumnezei afară de Dumnezeu!", El va zice: „Mărire 
ţie, nu mi se cuvine să zic ceva ce nu e adevărat; de aş fi zis-o, ai şti-o, Tu doar ştii 
ce este în sufletul meu, eu însă nu ştiu ce este în sufletul tău; în adevăr Tu ştii cele 
ascunse. Nimic nu le-am zis lor, afară de ceea ce mi-ai poruncit, adică: Serviţi lui 
Dumnezeu, Domnului meu şi Domnului nostru!" (5, 116-117). 


5. 28, 62-64; 16, 29. 

Răspunderea este aruncată asupra extremismului sectar: 

O, voi, cei cu scriptura, nu treceţi hotarele credinţei voastre şi nu vorbiţi despre 
Dumnezeu alta decât numai adevărul. într-adevăr, Mesia Isus, fiul Măriei, este un 
trimis al lui Dumnezeu şi cuvântul Său pe care l-a pus în Maria, duhul său. Credeţi 
în Dumnezeu şi în trimisul său şi nu spuneţi nimic despre treime, opriţi-vă de la asta 
şi va fi mai bine pentru noi. Dumnezeu e doar un unic Dumnezeu. Mărire Lui! El 
să aibă un fiu? A lui este ceea ce e în ceruri şi pe pământ, căci Dumnezeu e scut 
îndeajuns. Mesia nu este aşa de semeţ, ca să nu fie servul lui Dumnezeu, nici chiar 
îngerii, care sunt [aşa de] aproape [de Dumnezeu] (4, 169-170). 

Negarea unicităţii lui Dumnezeu este dovada ignoranţei şaua refuzului de 
a trage învăţăturile cuvenite din ceea ce totuşi apare ca evident în observarea 
universului şi a omului. Este deopotrivă şi dovada inechităţii morale, a injus¬ 
tiţiei (31,10-14). Este nedreptate faţă de Dumnezeu, faţă de sine însuşi şi faţă 
de creaţie. 

De la creaţie ca dovadă a Creatorului la creaţie ca dovadă a creaturii. 
Coranul, asemenea tuturor revelaţiilor, este o reamintire; dovezile existenţei lui 
Dumnezeu pe care le aduce sunt deja înscrise în creaţie şi în ordinea care 
guvernează Universul creat. Este semnificativ faptul că primul verset revelat 
lui Mahomed este faimosul: „Citeşte în numele Domnului tău care a făcut... “ 
(96, 1). Dar nu este mai puţin semnificativ să constatam că reamintirea are 
ca temă faptul că Dumnezeu este Fătir 6 , creatorul total, exnihilo, organizatorul 
propriei sale creaţii; astfel, supunerea Universului şi a multiplelor sale com¬ 
ponente faţă de anumite legi este prezentată (în sens contrar argumentaţiei 
lui Epicur sau Lucreţiu, reluată pe larg de către discipolii lor) ca o probă a 
creării Universului de către Dumnezeu, Dumnezeul unic. 7 
Textul coranic juxtapune aceste două noţiuni: 

A lui este stăpânirea în ceruri şi pe pământ şi El n-a născut copil şi n-are tovarăş 
întru stăpânire şi a făcut toate lucrurile şi le-a orânduit cu orânduială (25, 2). 

Numeroase versete subliniază că ordinea şi măsura guvernează toate as¬ 
pectele creaţiei. Este chiar baza argumentaţiei aduse mereu acelora care, pentru 
a-şi manifesta adeziunea, pretind a avea „percepţia" unei minuni. Facerea de 
minuni nu este, bineînţeles, în afara puterii lui Dumnezeu, cel Atotputernic. 

6. Fătir (Creatorul exnihilo) este titlul capitolului 35; şi capitolele: 6, 14; 12, 101; 
14, 10; 39, 46; 43, 11 pun în lumină acelaşi concept, în alte contexte. 

7. Cf. 13,3; 15, 2-3; 21, 30-33; 23, 17-21; 27, 60-64; 31, 25; 41, 9-12; 50,6-11; 
7,27; 78, 6-16. 

Dar minunea — ceea ce tăgăduitorul numeşte minune —, ca şi dorinţa de a-1 
vedea pe trimisul Domnului încredinţat îngerilor care nu se hrănesc cu mân¬ 
care şi nu umblă prin pieţe sărăceşte credinţa de orice merit şi de orice pro¬ 
funzime escatologică. 

Totul decurge din această „primă profesiune” conform căreia nu există dum¬ 
nezeu afară de Dumnezeu, singurul, unicul. 

Din conceptul unicităţii lui Dumnezeu se deduce că Universul este dovada 
creaţiei înfăptuite şi care se înfăptuieşte potrivit proiectului lui Dumnezeu şi 
în vederea unui scop. In vederea acestui scop-ţintă, care se va dezvălui prin şi 
odată cu finalul-concluzie al acestui Univers, totul este punere la încercare 
pentru fiinţele implicate în procesul care duce la realizarea proiectului şi, în 
primul rând, pentru creatura aleasă, creată în acest scop: omul. 

în evocarea acestui univers de creaturi, creatura umană are dreptul la un 
tratament particular. în legătură cu crearea ei, nu trebuie să ne aşteptăm la 
o naraţiune liniară, unică şi univocă, aşa cum şi-a obişnuit Biblia cititorii. 
Coranul nu povesteşte, atunci când povesteşte, decât pentru a lămuri sau a 
ilustra. Episodul — eventual, dar nu în mod necesar, biblic — nu există decât 
pentru a ilustra un discurs edificator ori una sau alta dintre faţetele acestuia. 
Alte proceduri de trezire, de interpelare a conştiinţei pot să contribuie la 
realizarea acestui obiectiv educativ: la momentul potrivit, apelul de a medita 
la complexitatea, minuţiozitatea structurării şi funcţionării maşinii umane, 
în special a raporturilor sale de armonie sau de ruptură cu structura şi func¬ 
ţionarea unei mecanici universale în cadrul căreia ea reprezintă un element, 
dar nu unul oarecare. 

în ceea ce priveşte „povestirea biblică", întâlnirea cu Adam are loc într-un 
pasaj în care i se reamintesc Profetului substanţa şi caracterul misiunii sale. 
Capitolul 20, unde are loc această întâlnire, se intitulează „Taha“, unul dintre 
numele Profetului. El începe cu această interpelare: 

Taha 

N-am trimis asupra ta Coranul ca să te aducă-n ticăloşie, ci ca o îndemnare pentru 

cei cu frica lui Dumnezeu, o trimitere de la cel ce a făcut pământul şi cerurile înalte 

(20, 1-3). 

în sprijinul ideii de mai sus, un alt episod evocă minunea lui Moise, personaj 
înfăţişat mereu în legătură cu tema constanţei ferme şi a seninătăţii de care 
trebuie să dea dovadă trimişii lui Dumnezeu. Apoi se trece la un alt episod 
„biblic", al cărui raport cu tema inaugurală se deduce din brutala juxtapunere: 

Şi Noi am încheiat un legământ cu Adam, şi el l-a uitat şi Noi n-am aflat în el tărie. 

Şi când ziserăm îngerilor: „Inchinaţi-vă lui Adam!“ se închinară ei, numai diavolul 

nu voi, deci ziseră: „O, Adam, acesta îţi este duşman ţie şi muierii tale; numai să 

nu vă alunge din rai, ca să ajungi în ticăloşie. Pentru tine este ca să nu rabzi foame 
în el şi să nu fii gol. 

Şi ca să nu fi însetat acolo şi să nu asuzi." 

Şi şopti către el Satan şi zise: „O, Adam, oare să-ţi arăt drumul la pomul veşniciei 
şi al stăpâniei, ce nu piere?" 

Şi ei mâncară din el şi li se arătă goliciunea lor şi ei începură să coasă asupra lor frunze 
din grădină şi neascultător a fost Adam faţă de Domnul său şi a ajuns în rătăcire. 
Apoi îl alese pe el Domnul său şi se întoarse la el şi-l ocârmui. 

Şi zise: „Ieşiţi de aici cu toţii, unul altuia duşman! 

Şi dacă va veni la voi ocârmuirea de la Mine, 

Atunci cel ce va urma ocârmuirii Mele să nu rătăcească şi să nu ajungă în ticăloşie" 
(20,114-122). 

Se vede că episodul cu Edenul are rolul de a constitui un antecedent pentru 
misiunea lui Mahomed şi, prin aceasta, pentru condiţia umană aşa cum se 
înscrie ea şi continuă să se înscrie în istorie. Cheia fusese deja oferită: Dumnezeu 
nu revelează, nu este pe cale să se reveleze în Coranul trimisului său pentru a-i 
hărăzi chinul şi suferinţa. 

Această idee este reluată în cuvintele adresate de Dumnezeu lui Adam când 
au ieşit la iveală îndemnurile vinovate ale lui Satan. Prin faptul că Satan nu a 
îndeplinit porunca de a se prosterna în faţa noii creaturi începea să se realizeze 
marea punere la încercare în cadrul căreia însuşi procesul de creaţie, inclusiv 
decizia de a-1 crea pe Adam, nu fusese decât o etapă. Astfel, ieşea la iveală un 
duşman declarat al fericirii omului: din acel moment, este prezent riscul 
pedepsei. Dacă Adam şi soţia lui nu se „păzesc", se vor pomeni alungaţi din 
gădina raiului. Adam a cedat uitării şi lipsei de raţiune. Dar în Coran pedeapsa 
este limitată. De fapt, nu există damnare. Adam, obiect al unei noi alegeri, 
care îi aduce o nouă ocârmuire, va fi nevoit de aici înainte să ţină seama de 
proba ispitei. Totuşi, înarmaţi în mod echitabil cu îndreptările potrivite, aceia 
dintre descendenţii lui Adam care vor avea grijă să folosească armele cu care 
i-a înzestrat milostenia divină nu vor cunoaşte nici rătăcirea, nici pedeapsa. Se 
revine astfel la punctul de plecare: Mahomed, descendent al lui Adam şi 
succesorul său ca mesager al lui Dumnezeu, nu va putea considera alegerea sa 
ca transmiţător al Cornului drept o pedeapsă. 

Este, aşadar, vorba despre punerea la încercare, încă de la crearea lumii, şi 
nu despre damnare. Punerea la încercare este însă hărăzită tuturor bărbaţilor 
şi femeilor, este prezentă în toate momentele existenţei fiecăruia. Coranul o 
semnalează nu numai în prelungirea povestirii biblice sau ca extrasă din Biblie 
şi redusă la valoarea sa de parabolă edificatoare. El îi dă o expresie originală; 
crearea omului este prezentată drept fenomenul natural care este. 

Se ştie că relatarea Facerii este reluată de mai multe ori în Coran , subliniin- 
du-se faptul că, încă de la apariţia sa, omul a mers mână-n mână cu Dumnezeu. 

îngerii nu săvârşiseră oare, deşi numai sub aspectul disciplinei, un antecedent 
al rebeliunii lui Satan atunci când s-au arătat contrariaţi în faţa „riscului" pe 
care îl reprezenta acordarea dreptului de a-i ţine locul lui Dumnezeu pe acest 
pământ unuia „care avea să facă stricăciuni acolo şi să verse sânge", când ei 
erau cu toţii prezenţi, dăruiţi laudei Transcendenţei Lui (2,28)? Cedând ispitei 
lui Satan, Adam a fixat alţi termeni de scadenţă gestului său de nesupunere; 
punerea la încercare pe care Dumnezeu a hărăzit-o omului „se fragmentează" 
în încercări la care sunt supuşi toţi oamenii, atâta vreme cât vor exista. 

Este însă mult mai puţin cunoscut şi înţeles de către cititorii Coranului 
faptul că atenţia pe care Cartea o acordă speciei umane, considerată din acel 
moment în totalitatea ei supusă încercării, va deveni minuţios naturalistă. 
Persiflările lui Satan cu privire la Facere — pentru a-şi justifica refuzul pros¬ 
ternării poruncite de Creator - au drept ţintă de atac o fiinţă creată din lut, 
pe când el însuşi este creat din foc. 8 9 Dar, atunci când demonstraţia o cere, 
Coranul trece de la relatarea biblică la o evocare extrem de precisă a procesului 
alcătuirii fiinţei umane: 

Acesta cunoaşte cele ascunse şi cele descoperite, El, cel puternic, îndurat, 

Care a făcut frumoase toate lucrurile şi a scos făptură omului din lut. 

Apoi a făcut urmaşii săi din sămânţă, din apă lepădată. 

Apoi l-a plăsmuit şi a suflat în el duhul său şi v-a dat vouă auz şi văz şi inimi (32, 5-8). 

Evoluţia acestui umil lichid este evocată, câteva capitole mai departe, cu 
mult realism: 

Şi Noi l-am făcut pe om din lutul cel mai curat, 
apoi l-am aşezat ca o picătură într-un loc sigur, 

apoi l-am făcut sânge închegat şi sângele închegat l-am făcut carne, şi carnea am 
făcut-o oase şi oasele le-am acoperit cu carne, apoi l-am scos la iveală ca o altă făptură 
şi binecuvântat fie Dumnezeu, cel mai bun făcător (23, 12-14). 5 

Evocarea avatarurilor fiziologice ale acestui lichid nu este doar obiect al 
unor perifraze. Vigoarea polemicii şi realismul medical se conjugă pentru a 
permite să fie numit fără ajutorul metaforei în patru versete şi în pasaje deosebit 
de grăitoare, care precedă referinţele biblice, mai docte, necesare în dialogul 
cu oamenii Cărţii. Este şi cazul capitolului „învierea", cu o poziţie strategică: 

Oare crede omul că va fi slobod? 

Oare n-a fost el o picătură de sămânţă vărsată? 

Apoi a fost sânge închegat şi El a făcut şi l-a plăsmuit (75, 36-38). 

8. Cf. 17, 61; 38, 76 şi 7, 12. 

9. Este important să remarcăm faptul că aderarea este evocată încă din primele ver¬ 
sete revelate şi dă titlul capitolului deschis de aceste versete (96, 1—4). 

Versetul final al capitolului revine la tema: Dumnezeu, care a hotărât 
această înlănţuire biologică, „oare n-are El puterea să învie morţii?" (75, 40). 

Iată deci o logică ce nu vrea să aibă nimic de-a face cu evocarea miracolelor 
sau minunilor, în afară de cele care lasă să se întrevadă ordinea naturală, a cărei 
existenţă este dovada unicităţii lui Dumnezeu, aşa cum la Lucreţiu ordinea 
naturală este dovada că zeii Panteonului păgân nu ar putea interveni în ordinea 
ce guvernează cosmosul fără a încălca logica şi bunul-simţ. 

Regăsim această logică, asociată evocării acestui strop de apă trivială şi 
fecundă, îmbogăţită cu o provocare revoluţionară, căci este evident o con¬ 
testare a ordinii sociale stabilite. Această spermă care reprezintă onoarea 
masculului devine astfel obiect de meditaţie, al unei meditaţii supărătoare, 
în capitolul intitulat „Sura celei ce se întâmplă" ( al-Waqi’a ), adjectiv substan¬ 
tivizat desemnând ceasul de pe urmă, cel ce va sosi cu siguranţă. Cei care se 
îndoiesc de această sosire sunt interpelaţi: 

Noi v-am făcut pe voi şi de ce nu voiţi să credeţi? 

Ce credeţi ceea ce vărsaţi drept sămânţă? 

Aţi făcut-o voi sau am făcut-o Noi? 

Noi am hotărât între voi moarte, Noi nu suntem împiedicaţi 

Ca să vă înlocuim cu semeni de-ai noştri şi să vă facem [din nou] fără să o ştiţi. Voi 

cunoaşteţi întâia facere, de ce dar nu vă lăsaţi îndemnaţi? (56, 57-62). 

Omul din care Dumnezeu a hotărât să-şi facă „vicar" pe pământ poate şi 
trebuie să fie pus la încercare cât va dura trecerea lui prin această lume, prin 
tot ceea ce i se întâmplă aici: toate câte se petrec sau câte s-au întâmplat în 
această lume trebuie să constituie pentru supleantul lui Dumnezeu tot atâtea 
încercări menite să-i permită să-şi măsoare puterea de a recunoaşte semnele 
lui Dumnezeu, semne infinite ca număr, cum infinit este fiecare dintre atri¬ 
butele lui Dumnezeu manifestat prin aceste semne. 

In faţa acestor alegeri succesive, omul va fi singur. El nu va fi nici privilegiat, 
nici apăsat de povara unei anume moşteniri, după cum nu va fi îngrădit nici 
de efectul vreunei responsabilităţi colective. Nu există mijlocitor: plin de 
temere, credinciosul îi cere lui Dumnezeu însuşi să-i fie mijlocitor pe lângă 
Dumnezeu. 10 Nici chiar sacrificiul celor ce mor în luptă pentru cauza lui 
Dumnezeu nu este de folos altor credincioşi decât în măsura în care a servit 
unei cauze care le este comună. El nu răscumpără. Omul apare singur în faţa 
dreptăţii lui Dumnezeu: 

Şi cel ce a făcut bine cât un fir de colb va vedea-o. 

Şi cel ce a făcut rău cât un fir de colb va vedea-o (99, 7-8). 

10. Această temă este reluată într-o litanie a celebrului mistic Abu-l-Hasan al-Shaduli, 
Litania mării (Hizb al-Babr). 

Cu diferenţa — enormă, într-adevăr — că milostenia lui Dumnezeu face ca 
răul să fie plătit pe măsură, în timp ce răsplata pentru binele făcut este sporită 
prin coeficienţi de înmulţire (6, 160 şi passini ). în plus, căinţa este întotdeauna 
la îndemâna păcătosului: oricare ar fi gravitatea păcatelor săvârşite, este in¬ 
terzisă pierderea speranţei în iertarea divină. Mai mare decât toate păcatele 
trecute este păcatul disperării, care îl privează pe om de o posibilă răscumpărare 
pe care o înfiorare de credinţă ar putea-o obţine (29, 53). 

Specificitatea islamului în raport cu alte religii constă, aşadar, în locul pe care 
îl ocupă credinţa pe scara valorilor. Aceasta poate explica multe urcuşuri. După 
cum poate explica, fără a le scuza, şi multe coborâşuri: atunci când ajunge¬ 
rea — sau întoarcerea — la credinţă nu este însoţită de conştiinţa drumului stră¬ 
bătut pentru a ajunge la ea şi de înţelegere faţă de cei care nu l-au străbătut. în 
acelaşi timp, nu mai poate fi vorba de credinţă atunci când convingerea că ai 
atins adevărul legitimează dispreţuirea celor care nu l-au atins, când strădania 
de a merge tu însuţi pe calea lui Dumnezeu te face să-i consideri duşmani pe cei 
care ţi se împotrivesc sau doar îţi stau în cale. Astfel de rătăciri sunt fapta unor 
spirite şi a unor suflete care şi-au pierdut încrederea în puterea lui Dumnezeu. 

în faţa acestor încercări care comportă multiple aspecte, fiinţele umane 
sunt egale. Mai exact, fiecare încercare este pe măsura forţelor celui care trece 
prin ea, în funcţie de vârstă, de sex. Există încercări diferite pentru fiecare 
bărbat şi fiecare femeie. Ceea ce frapează este faptul că poruncile şi vestirea 
răsplăţii sunt întotdeauna adresate bărbaţilor şi femeilor. Acelaşi lucru cu 
privire la interdicţii şi ameninţări: 

Moslemii şi Moslemele, cei credincioşi şi cele credincioase, cei ascultători şi cele 
ascultătoare, cei iubitori de adevăr şi cele iubitoare de adevăr, cei statornici şi cele 
statornice, cei umiliţi şi cele umilite, cei ce dau milostenii şi cele ce dau milostenii, 
cei ce postesc şi cele ce postesc, cei ce păzesc ruşinea lor şi cele ce o păzesc, cei ce-L 
pomenesc adesea pe Dumnezeu şi cele ce-L pomenesc - lor le-a pregătit Dumnezeu 
iertare şi răsplată mare (33, 35). 

Aceasta reaşază într-o perspectivă justă pasajele cărora atât de des li s-a dat o 
importanţă excesivă, referitoare la „deliciile Paradisului musulman"; femeile fiind 
şi ele chemate către acest paradis, evocarea prezenţei unor fiinţe deosebit de 
frumoase, inclusiv de sex masculin, nu poate fi înţeleasă decât ca un element al 
perfecţiunii fericirii care va răsplăti virtutea, după cum vinul, nectarul ideal, nu 
va da nici dureri de cap, nici moleşeală (56, 19). O fericire despre care se spune 
că va avea ca principală componentă certitudinea de a fi agreat de Dumnezeu: 

Dumnezeu a făgăduit celor credincioşi şi celor credincioase grădini pătrunse cu râuri 
pe dedesubt. Acolo vor petrece în veci în locuinţe bune în grădinile Edenului. Insă 
bineplăcerea lui Dumnezeu e mai mare decât aceasta. Aceasta este marea fericire (9, 73). 

Mahomed este trimisul lui Dumnezeu 

Este cea de-a doua profesiune de credinţă a musulmanului sau, mai exact, 
cel de-al doilea element al profesiunii de credinţă ( shahada ): „Mărturisesc că 
Mahomed este trimisul lui Dumnezeu.“ 

Ea implică faptul că Mahomed este unul dintre trimişii pe care Dumnezeu 
i-a ales pentru a transmite omenirii cuvântul său. El este un profet ( nabi , „cel 
care este informat”, titlu atribuit personajelor a căror misiune se desfăşoară în 
cadrul unei religii deja existente), dar şi un trimis [rasul, „cel care este trimis să 
transmită o risăla“, un mesaj nou, ceea ce nu înseamnă că este contrar celor 
care l-au precedat). Profesiunea de credinţă implică faptul că Dumnezeu a 
adresat umanităţii şi alte mesaje, iar credinţa în existenţa acestor mesaje ante¬ 
rioare este parte integrantă a credinţei în misiunea lui Mahomed. învăţătura 
coranică referitoare, în modul cel mai sistematic, la credinţă este versetul final 
al capitolului 2: 

Cel trimis crede în ceea ce i s-a trimis de la Domnul său şi toţi credincioşii cred în 
Dumnezeu, în îngerii Săi, în scriptura Sa şi în trimişii Săi. Noi nu facem deosebire 
cu vreunul din trimişii Săi. Ei zic: „Noi auzim şi ascultăm. Iertare pentru noi de la 
Tine, Doamne, căci la Tine ne întoarcem!" (2, 285). 

Coranul insistă asupra faptului că trimiterea unor mesageri, înlocuiţi, 
eventual, de profeţi, este o manifestare a dreptăţii şi milostivirii divine. Deoa¬ 
rece pentru omenire încercarea o constituie însăşi istoria, iar pentru fiecare 
individ, însuşi drumul său în viaţă, este un lucru conform cu echitatea divină 
faptul de a nu-i lipsi de informaţii pe candidaţii acestei încercări, situaţie în 
care ne aflăm cu toţii. Coranul afirmă că nu există popor căruia Dumnezeu să 
nu-i fi trimis un mesager. 11 Profetul subliniază metaforic numărul imens al 
trimişilor, intr-un hadith fiind vorba de o sută douăzeci şi patru de mii! Acest 
fapt ar putea fi considerat o confirmare a ideii dezvoltate în numeroase pasaje 
din Coran, anume că mesajul divin este conţinut în fiecare moment al istoriei 
creaţiei, în fiecare element al creaţiei. 

între aceşti mesageri, numai unii puteau şi trebuiau să fie numiţi în Cor am 
ei sunt în număr de douăzeci şi cinci, adică întemeietorii celor două religii 
monoteiste, Moise şi Isus, alături de alţi câţiva profeţi din Vechiul şi Noul 
Testament. în schimb, alte câteva nume citate în Coran aparţin profeţilor 
trimişi în mod special arabilor şi care nu sunt pomeniţi în Biblie-. Salih, Shu’ayb, 
Hud... Ceea ce înseamnă că revelaţia coranică, deşi îşi proclamă continuitatea 
în raport cu revelaţiile iudeo-creştine, pe de o parte, şi cu tradiţia arabă, pe de 


11. 10, 47 şi mai ales 25, 24. 

altă parte, nu ascunde câtuşi de puţin elementele care pot să o distingă atât de 
primele, cât şi de cea din urmă, ceea ce constituie o justificare şi un început al 
unei vocaţii universale... 

Un om ca toţi oamenii. Mahomed ibn Abdullah s-a născut în data de 12 
rabi’al-awwal, cea de-a treia lună a calendarului arab (etimologic, „prima lună 
a primăverii 11 ) din anul Elefantului, după cum au numit contemporanii anul 
în care a avut loc atacarea oraşului Mecca de către trupele, dotate între altele şi 
cu elefanţi, ale lui Abraha Abisinianul, suveran al Yemenului. Aceasta corespunde 
anului 570 al erei creştine. Mahomed a murit la 8 iunie 632. El este, aşadar, un 
personaj istoric. Propovăduirea, pe care a început-o la vârsta de 40 de ani, nu-i 
revendică în nici un fel alt statut decât acela de „om, trimis al lui Dumnezeu 11 . 

Proclamate la Mecca, în acel moment al istoriei oraşului, şi de către acel 
personaj, cele două „profesiuni de credinţă 11 au avut o semnificaţie cu totul 
deosebită. Ele nu aveau să rămână lipsite de urmări. 

In acest oraş situat la răspântie de drumuri, se cunoşteau şi se recunoşteau 
adoratorii unor multiple şi variate divinităţi. Un fel de modus vivendi făcea să 
fie acceptaţi toţi idolii lor intr-un templu unic, Ka'ba (etimologic, ,,Cub“), 
obiect de veneraţie comun şi loc comun de cult. Respectul faţă de acest „lăcaş 11 , 
unde se afla Piatra neagră, se impunea tuturor şi se manifesta în special prin 
celebrarea unui pelerinaj anual. Perioada pelerinajului, ca şi lunile de dinainte 
şi de după el erau „interzise 11 (barăm) sau „sacre“: nenumăratele conflicte tri¬ 
bale încetau în acest răstimp. Templul comun îşi avea „pontificatul 11 său, 
recrutat din rândul aristocraţiei citadine, care-şi împărţea cele două funcţii 
principale: întreţinerea templului ( sadăna ) şi aşa-numita siqăya, coordonarea 
distribuirii printre pelerini a apei puţului Zamzam, sfântă şi preţioasă. 

Acestea erau obiceiuri imemoriale, atât de bine instituţionalizate şi legate 
de organizarea şi administrarea oraşului, încât, în mod paradoxal, chiar şi 
partizanii credinţei în Carte, evrei şi creştini, păreau să se fi acomodat cu ele. 
Ba chiar într-o asemenea măsură, încât Ka ba adăpostea, în momentul în care 
s-a predat Mecca Profetului 12 , atât o reprezentare a lui Avraam, cât şi una a 
Fecioarei cu Pruncul: aceste reprezentări se aflau în vecinătatea celor peste 
trei sute de idoli aşezaţi în templu. Prezenţa lor semnifica o realistă, dar para¬ 
doxală „coabitare 11 . 

Şi mai specific pentru ambianţa spirituală a acestui oraş este faptul că unii 
gânditori îşi proclamau independenţa faţă de cultele instituţionalizate şi 
credinţa într-un Dumnezeu unic, într-o morală universală. Erau numiţi şi se 
autonumeau hunafă, adepţii unicelor „valori primordiale 11 . Ei aveau o dogmă 


12. 20 ramadan, anul 8 al begirei, ianuarie 630. 

ce se reducea la credinţa în Dumnezeul unic, căreia i se alătura referirea la 
Avram, fondatorul templului Ka‘ba şi purtătorul unui mesaj divin anterior 
celor ale lui Moise şi Isus, în care credeau aşa-numiţii kitabiyyim, adepţii re¬ 
ligiei Cărţii. In calitate de observatori adesea critici ai decăderii spirituale şi ai 
delăsării din jurul lor, ei se delimitau atât de idolatri, cât şi de adepţii religiilor 
revelate, la care denunţau degenerescenţa şi formalismul lipsit de spirit. Ceea 
ce nu-i împiedica însă pe unii dintre ei să participe la funcţiile liturgice pentru 
care erau desemnaţi prin titlurile lor sociale — alt indice caracteristic al func¬ 
ţionării instituţiilor din Mecca înainte de islam, comparabile, păstrându-se 
proporţiile, cu acelea ale unei Rome decadente. 

Mahomed se naşte şi creşte în condiţii care îi permit perceperea şi depă¬ 
şirea acestei varietăţi şi acestei simbioze. 

Tatăl său, Abdullah, a murit la Yathrib, oraş situat la câteva sute de kilo¬ 
metri de Mecca, ce avea să devină mai târziu Madlnat al-Rasul (Oraşul Tri- 
misului) sau al-Madlna (Oraşul). Moartea l-a surprins pe acest negustor în 
fruntea caravanei sale pe drumul de întoarcere din Siria, unde călătorise curând 
după nuntă, însoţit de tânăra sa soţie, însărcinată. 

Copilul l-a avut ca tutore pe bunicul său, Abdul-l-Muttalib. Acesta l-a 
considerat propriul său fiu şi l-a impus ca atare societăţii de la Mecca, membrii 
acesteia numindu-1 adesea Mahomed ibn Abdu-l-Muttalib. Conform obice¬ 
iului, copilul a fost încredinţat spre creştere unuia dintre acele triburi beduine 
cunoscute pentru condiţiile aspre de viaţă, dar sănătoase, considerate propice 
călirii pentru viaţă. In acest mediu unde natura nu fusese poluată de cerinţele 
vieţii urbane, limba păstrase simplitatea şi vigoarea pe care viaţa cosmopolită 
de la Mecca le atenuase simţitor. 

Doica aleasă, Halima, aparţinea tribului Banu Sa‘d, de unde numele sub 
care este desemnată adesea: Halima as-Sa‘dyya. Un amănunt semnificativ, acest 
nume şi-a păstrat rangul pentru musulmani, deoarece a fost evocat întotdeauna 
cu mare respect de către Profet, care îi trata pe cei din tribul Banu Sa‘d ca pe 
adevăraţi fraţi de sânge. 13 Perioada aşa-numită radhaa (literal: alăptare) depăşea 
în general perioada de alăptare propriu-zisă. Abia spre vârsta de şase ani Mahomed 
a fost redat mamei sale. Apucase deja să trăiască viaţa copiilor beduini, în special 
să păzească turmele, aşa cum făceau copiii de vârsta lui. 

Mama sa a murit şi ea la scurt timp după ce Mahomed se întorsese la ea. 
Copilul şi-a trăit primii ani la oraş în casa bunicului său, Abdu-l-Muttalib. 

13. Felicitat de un interlocutor pentru puritatea limbii arabe pe care o vorbea, Ma¬ 
homed a răspuns: „Sunt născut în tribul Quraysh şi crescut de tribul Banu Sa‘d: deci 
unde aş fi putut deprinde o limbă incorectă?" 

Or, acest bunic era una dintre marile personalităţi ale oraşului Mecca. El era 
titularul prestigioasei funcţii numite siqăya (distribuirea apei), care îi consacrase 
rangul printre membrii tribului Quraysh, după cum consacrase preeminenţa 
tribului Quraysh asupra cetăţenilor din Mecca; această funcţie îi fusese în¬ 
credinţată în urma succesului negocierilor purtate cu invadatorii abisinieni 
care fuseseră pe punctul de a distruge Ka‘ba cu ocazia expediţiei din anul 
Elefantului, anul naşterii nepotului său, Mahomed. Abdu-l-Muttalib era şi 
se proclama hanif. 

Mai mult decât atât: Abdu-l-Muttalib era legat printr-o legătură personală 
de Avraam. îşi dorise să aibă numeroşi urmaşi şi îl rugase pe Dumnezeu să-i 
dăruiască zece fii, făcând legământ în faţa lui Dumnezeu să-i dăruiască lui 
pe cel de-al zecelea fiu pe care l-ar fi avut. Cum Dumnezeu îi împlinise do¬ 
rinţa, el considerase, asemenea lui Avraam, că are tragica obligaţie de a-şi ţine 
promisiunea crudă pe care o făcuse. L-au făcut să renunţe protestele celor 
apropiaţi şi astfel s-a lăsat convins că poate, implorând penitenţă, să se 
dezlege de un legământ imprudent şi imoral. Tocmai acest copil al mira¬ 
colului, tatăl lui Mahomed, a fost cel care, căsătorit de curând, a plecat în 
compania soţiei însărcinate, cu caravana sa, în Siria, şi a murit la Yathrib, 
viitorul Madinat al-Rasul, „Oraşul Trimisului", înainte de naşterea fiului 
său. Este imposibil de imaginat ca raporturile nepotului cu bunicul să nu fi 
fost influenţate de amintirea acestei încercări divine care i-a marcat atât de 
profund şi pe unul, şi pe celălalt. înclinaţia reciprocă pe care o manifestau, 
şi a cărei amintire a rămas atât de vie pentru nepot, şi-ar putea afla în acest 
fel una dintre explicaţii... 

La moartea lui Abdu-l-Muttalib, fiul său Abu Tălib i-a urmat la conducerea 
clanului şi a „serviciului apei". Tot el i-a succedat ca tutore al tânărului său 
nepot. Fiind şi el tot un hanif, i-a asigurat copilului o educaţie asemănătoare 
educaţiei propriilor săi copii, una în care formaţia şcolară a avut de fapt o 
pondere mică. în schimb, i s-a dat copilului ocazia de a se iniţia într-o carieră 
în care excelaseră toţi membrii familiei sale, comerţul de caravană. El şi-a făcut 
aşadar foarte devreme ucenicia în ceea ce priveşte responsabilităţile unei astfel 
de îndeletniciri. Astfel încât o serie de negociatori s-au gândit să-şi asigure 
colaborarea lui pentru a le conduce caravanele. A fost şi cazul unei văduve 
bogate, Khadija bint Khuwaylid, al cărei soţ avea să devină. 

Mahomed avea 25 de ani, iar ea 40. Diferenţa de vârsta este îndeajuns de 
semnificativă pentru a fi semnalată. Este notată de altfel de către toţi biografii 
care subliniază la unison tandrul devotament eficient al soţiei-confidente, căruia 
îi răspundea ataşamentul lipsit de complexe al tânărului soţ. Din căsătorie au 
rezultat mai mulţi copii, dar nu au supravieţuit decât: Fătimah, care se va 

căsători cu Aii, cel de-al patrulea succesor al Profetului, Umm Kalthum şi 
Ruqayyah, care vor fi date succesiv în căsătorie lui Uthman, cel de-al treilea 
succesor. 14 

Perioada de La Mecca. Khadija a fost prima persoană care a crezut în mi¬ 
siunea noului profet. El avea 40 de ani, iar ea 55 când Mahomed s-a întors cu 
totul tulburat de pe muntele Hira 15 , unde, din când în când, îşi petrecea câteva 
zile şi câteva nopţi în meditaţie. Dumnezeu îl alesese pe el, iar Mahomed se 
simţea descumpănit, strivit sub povara acestei alegeri. Soţia lui l-a liniştit: oare 
nu se bucura el, printre compatrioţii săi, de o bună reputaţie, datorată sin¬ 
cerităţii sale, pentru care fusese supranumit al-Amin? Cum ar fi fost posibil 
de imaginat că justiţia divină i-a întins o capcană? Viziunea pe care o avusese 
nu putea fi o himeră: Khadija a mers şi mai departe. S-a dus să ceară sfatul 
unei rude a ei, cunoscut ca unul dintre acei hunafă care căutau adevărul. Acesta 
a afirmat că nu găseşte nici o contradicţie între textele cunoscute de el şi 
alegerea divină al cărei obiect era nepotul său prin alianţă. Omul care venea 
să le vestească locuitorilor Meccăi acest nou mesaj nu putea fi bănuit a priori 
de a fi fost împins de nevoie sau de ambiţie la asumarea rolului de profet. 

Aceşti câţiva ani din biografia lui Mahomed îi întăresc credinciosului 
musulman convingerea că Mahomed este un om. Coranul afirmă acest lucru, 
dându-i de mai multe ori lui Mahomed ordinul de a preciza: „Eu nu sunt 
decât un om însărcinat cu transmiterea unui mesaj“, chiar cu riscul de a fi ţinta 
sarcasmului fondat pe concepţii mai „spectaculoase'* cu privire la profeţie. Mai 
mult decât atât, acceptarea dimensiunii umane este considerată o condiţie a 
profeţiei monoteiste: 

Nu se cade omului ca Dumnezeu să-i dea scriptura, înţelepciunea şi profeţia, iar 
el apoi să zică oamenilor: „Serviţi-mi mie lângă Dumnezeu!", ci el să zică: „Să fiţi 
învăţaţi în scriptura pe care o cunoaşteţi şi vă îndeletniciţi în ea" (3, 73). 


Coranul respinge astfel argumentaţia celor care îşi bazează scepticismul 
pe absenţa minunilor. Nu numai că Dumnezeu este capabil să-şi încredinţeze 
mesajul cui voieşte, dar el a şi trimis numai mesageri care, ca toţi semenii 
lor, „mănâncă mâncare şi umblă prin pieţe"... 

14. Uthman ibn Affan, aristocrat din Mecca, unul dintre primii convertiţi. A fost 
ales în fruntea califatului (în arabă khilăfa , „succesiune") în 644, la moartea lui Omar. 
A murit în 656, după o domnie marcată de contestaţiile provocate de prea marea in¬ 
fluenţă pe care o exercitau asupra lui rudele sale omeiade. 

15. Este vorba despre un munte situat în vecinătatea oraşului Mecca, actualmente 
numit Jabal an-Nur („Muntele Luminii"). Aproape de vârf, mai există încă acea gbar 
(„grotă" sau „peşteră"). 

Revelaţia suscită, în funcţie de feluritele temperamente, adeziunea mili¬ 
tantă, simpatia sau ostilitatea. Adeziunea s-a limitat la început la rudele apro¬ 
piate ale Profetului. Dar de la membrii familiei sale, conştienţi că o „inovaţie" 
religioasă bazată pe asemenea principii constituia o ameninţare a privilegiilor 
lor clericale, provenea şi ostilitatea. Aceasta a avut consecinţe grave în mo¬ 
mentul în care unchiul Abu Tâlib a murit, conducerea clanului Quraysh 
revenindu-i altui unchi, care nu-1 iubea pe nepotul contestatar: Abu Lahab 
care, dintr-odată, s-a văzut şi titular al „serviciului apei" din puţul Zamzam; 
el nu s-a mai simţit obligat să respecte disciplina clanului şi a proclamat că 
Mahomed nu va mai beneficia de protecţia familială; în acelaşi an a murit şi 
Khadija: anul 699 este numit „anul Tristeţii". 

Perioada de la Medina. In aceste condiţii s-a impus exodul, hegira. împreună 
cu Abu Bakr 16 , Mahomed fuge la Yathrib, viitoarea Medina, unde îl aşteaptă 
atât cei care au hotărât să creadă în el, cât şi unii care se gândeau că ar putea 
tolera o propovăduire ca a lui. însă locuitorii oraşului Mecca nu se simţeau 
satisfăcuţi de exilul la care îi constrânseseră pe perturbatori. Ei le-au reproşat 
celor de la Medina faptul de a-i fi primit şi au cerut să le fie „extrădaţi". Această 
cerere, precum şi violenţele de care ar fi trebuit să fie însoţită executarea ei au 
sudat noua comunitate şi au făcut din ea o entitate politică. 

Mahomed cunoaşte în acest moment toate satisfacţiile şi toate greutăţile 
unui conducător de cetate, ale unui şef de stat. Trebuie să organizeze apărarea 
împotriva atacatorilor. Trebuie să administreze oraşul în funcţie de compli¬ 
citatea (pe care singur o ghiceşte sau care i se dezvăluie) dintre unii locuitori 
ai Medinei şi inamicul din afară. Trebuie să ţină cont de jocul dublu al unora. 
Cunoaşte victoria şi înfrângerea. Cunoaşte diplomaţia, tratatele. Cunoaşte, 
în sfârşit, victoria triumfală odată cu recucerirea Meccăi, oraşul care îl 
respinsese chiar în momentul când el îi dăruia o revelaţie care avea să-l 
determine să capituleze. 

Are loc o adevărată cotitură, după cum subliniază în mod unanim tradiţia 
erudită, atât islamică, cât şi neislamică, insistând asupra clarificării revelaţiei 
în texte din perioada de la Mecca şi texte din perioada Medinei. Revelaţia care 
continuă va răspunde de aici înainte noilor probleme care se vor pune. Dar, 
în acelaşi timp, enunţând diverse norme pornind de la cazuri particulare, 
revelaţia nu-şi va pierde tonalitatea de mesaj divin. Profetul şi tovarăşii săi 
concep noua situaţie ca pe o altă încercare la care îi supune Dumnezeu, probă 

16. Negustor bogat din Mecca, al doilea convertit după Khadija. Este prietenul şi 
viitorul socru al Profetului, care avea să devină la moartea acestuia, în anul 11 de la hegira 
(632), primul khalifa (etimologic: „succesor"). A murit în anul 13/634. 

care serveşte ţelului divin: mesajul dictat, purtător atât de evident al semnului 
atenţiei divine acordate peripeţiilor personale şi colective, prescrie metodele 
care trebuie adoptate pentru a urma legea divină pas cu pas, ţinând cont de 
schimbările intervenite în viaţa indivizilor şi societăţilor (3, 4—7). Modul în 
care exegeţii au ştiut să pună în valoare aceste indicaţii a variat, desigur, în 
funcţie de diversele temperamente şi circumstanţe... Divergenţele asupra 
acestui punct esenţial, şi veşnic actual, s-ar cuveni să fie analizate — şi, astfel, 
în mod sigur, aplanate — în lumina acestei observaţii. 

Revelaţia continuă de fapt până în momentul aşa-numitului Pelerinaj de 
Adio (martie 632) la Mecca, în timpul căruia Profetul rosteşte o predică so¬ 
cotită testamentul său spiritual. De altfel, unele versete din Coran care i-au 
fost revelate anunţau apropiatul sfârşit al misiunii sale: 

Astăzi v-am împlinit legea voastră şi am săvârşit asupra voastră harul meu şi v-am 
dat Islamul ca lege (5, 5). 


A-I SUCCEDA PROFETULUI? 

Profetul a murit trei luni mai târziu, în acest al zecelea an de la hegira, la 
Medina, acolo unde continuase să trăiască. Acolo se află mormântul său; tra¬ 
diţia îndeamnă, dar nu obligă, să-i fie vizitat mormântul cu ocazia unui 
pelerinaj la templul lui Dumnezeu unicul. 

Mahomed nu-şi stabilise succesiunea; majoritatea musulmanilor au văzut 
în acest lucru un semn divin: comunităţii de credincioşi îi revenea sarcina de 
a-şi alege conducătorul. 17 Or, această comunitate îi includea pe locuitorii 
ambelor oraşe, Mecca şi Medina, şi era deci necesar să fie menajată suscep¬ 
tibilitatea tuturor. Atunci s-a recurs la o decizie conformă uzajului din punctul 
de vedere al fiecăreia dintre părţi: convocarea Nidiva (Adunare) în care erau 
reprezentate toate clanurile şi triburile cetăţii. 

O primă propunere făcută de cei din Medina a părut celor mai înţelepţi 
plină de ameninţări faţă de coeziunea comunităţii: „Un prinţ dintre ai voştri 
şi un prinţ dintre ai noştri." Aşa încât membrii comunităţii au primit cu uşu¬ 
rare propunerea lui Omar (care ar fi avut de altfel suficiente atuuri pentru a-şi 
susţine propria campanie) de a-1 desemna pe Abu Bakr. Acest om cu experienţă 
şi foarte evlavios îl însoţise pe Mahomed în exod, când acesta se hotărâse să 
emigreze la Medina; Profetul îl însărcinase să conducă rugăciunea când ultima 
suferinţă îl împiedicase să o facă el însuşi. 

17. Un anumit verset a atras atenţia contemporanilor săi, datorită semnificaţiei sale de 
mare actualitate: „Şi Mahomed nu e nimic altul decât un trimis. înaintea lui au murit [alţi] 
trimişi. Insă dacă ar muri el sau ar fi ucis, v-aţi întoarce iar pe urmele voastre?" (3, 138). 

Omar, om de stat energic şi riguros, i-a succedat lui Abu Bakr, după moar¬ 
tea acestuia (634). La moartea lui Omar, a existat propunerea de a-1 alege pe 
Aii, văr şi ginere al Profetului; el a refuzat datorită unor reţineri, dar şi din 
modestie. Alegerea a înclinat atunci spre Othman (644). Membru al aristo¬ 
craţiei din Mecca, ginere al Profetului, cu legături în cele mai importante 
familii, el a avut slăbiciunea de a permite anturaj ului său să aibă prea multă 
influenţă în coordonarea afacerilor publice. Acest fapt a nemulţumit alte 
familii. Rezultatul: a fost ucis de un exaltat. 

Aii a fost ales al patrulea calif. Avea 52 de ani (656). Este neîndoielnic 
faptul că Aii trăise până atunci liniştit situaţia care-i fusese dată. Abia mai târziu 
a apărut, de exemplu, ideea de a se da o interpretare „testamentară” elogiului 
public şi susţinut pe care Profetul i-1 adusese lui Aii, cu aproximativ doi ani în 
urmă, cu ocazia unui incident militar. Aceste cuvinte de susţinere - cu a căror 
materialitate toate mărturiile sunt de acord — fuseseră rostite în faţa trupelor, 
în urma unei mişcări de contestare datorate severităţii prea mari a lui Aii; după 
majoritatea comentatorilor, cuvintele respective nu avuseseră drept scop decât 
stoparea contestaţiilor dăunătoare disciplinei militare. După secole, unii 
politicieni au transformat comemorarea lor în solemnitate politico-religioasă. 18 
Pentru moment, partizanii şi adversarii lui Aii nu aveau altă preocupate decât 
să observe modul în care noul calif va trata diferitele „dosare”... 

Primul dosar era deosebit de delicat: pedepsirea asasinului predecesorului 
său. Problema era foarte spinoasă; apăreau mereu acuzaţii fictive din partea 
rudelor lui Othman, faimoşii Omeiazi. Conflictul îşi avea rădăcinile foarte 
adânc în trecutul arabilor, iar ramificaţiile sale erau foarte complexe. Abu 
Sufyan, tatăl lui Mu'awiya, şeful clanului omeiad, fusese un duşman în¬ 
crâncenat al islamului şi al profetului său. El participase la expediţiile în care 
locuitorii Meccăi şi aliaţii lor se confruntaseră cu Mahomed, aliat cu cei din 
Medina. Figurase printre cei din urmă apărători ai Meccăi, a cărei predare o 
negociase, convertindu-se imediat după aceea la islam (630). Faptul că fiul 
său ocupase funcţia de guvernator al Siriei nu fusese pe placul tuturor. Or, 
tocmai acest fiu, Mu'awiya, era promotorul răzbunării morţii lui Othman. 
Aii, rezistând pretenţiilor acestuia, manifesta în acelaşi timp rezistenţa îm¬ 
părtăşită de numeroşi tovarăşi ai Profetului faţă de promovarea puţin cam 
prea rapidă printre tovarăşi ( şahăba , plural de şăhib) a acestor credincioşi 
veniţi în rândurile lor în ceasul al doisprezecelea. Cele două părţi au intrat în 
conflict deschis. In 658, s-a recurs la un arbitraj care, prin naivitatea repre¬ 
zentantului lui Aii, a dus la desemnarea lui Mu'awiya drept calif. 

18. Această sărbătoare, numită ‘Id al-Ghadîr (Sărbătoarea Bălţii), după numele 
Ghadîr al-Khumim („Balta al-Khumim“), teatru al evenimentelor din 962. 

Evenimentele anului 658 au fost decisive. 

Unii musulmani au considerat că arbitrajul acceptat deAli rezolva problema 
juridică, dincolo de tot ce s-ar fi putut gândi în legătură cu valoarea candidaţilor 
şi chiar cu desfăşurarea operaţiunilor. Alţii au considerat că arbitrajul nu putea 
pune în discuţie drepturile lui Aii la succesiune. In fine, o ultimă categorie a 
considerat că Aii greşise acceptând arbitrajul şi-i nega calitatea de calif. Primii 
sunt sunniţii, cei din a doua categorie sunt şiiţii, iar cei din urmă sunt kharijiţii. 

Prima scindare în sânul comunităţii musulmane capătă astfel o conotaţie 
politică, fapt ce va continua, desigur, să o marcheze, fără a autoriza însă igno¬ 
rarea conotaţiilor propriu-zis religioase. 

Treptat, într-adevăr, revendicarea şiită a alunecat de la dreptul lui Aii de a 
fi cel de-al patrulea calif la dreptul lui de a-i succeda, fără alegere, vărului său. 
Acesta a fost un pas pe care se înţelege că mulţi musulmani nu l-au putut face, 
nici chiar atunci când împărtăşeau admiraţia şiiţilor pentru personalitatea 
strălucitoare a lui Aii ori împărtăşeau, ba chiar mai mult decât atât, rezervele 
faţă de membrii noii dinastii. Considerentul pe care îşi fondau rezerva a fost 
următorul: conducerea musulmanilor nu trebuia să se bazeze pe ereditatea 
Profetului tocmai pentru că ea trebuia să se bazeze pe moştenirea lăsată de 
el... Or, această moştenire era Coranul, al cărui text îi fusese revelat, alături 
de ansamblul învăţăturilor sale, numit hadîth, extins la ansamblul faptelor sale, 
numit Sunna 19 - de unde denumirea de „sunniţi“. 

A fortiori, apariţia revendicării unui „drept dinastic" al moştenitorilor lui 
Aii a accentuat divergenţa, ceea ce, printr-o lege a istoriei credinţelor, a accen¬ 
tuat radicalizările. Recurgerea la desemnarea prin alegeri sau cooptarea deţi¬ 
nătorului autorităţii era conformă obiceiurilor arabilor din deşertul Arabiei de 
Nord. Dar ea a suscitat o serie de rezerve printre arabii de origine sud-arabică 
şi, mai mult, printre musulmanii de alte origini. Astfel, alimentată de alte 
tradiţii sacerdotale şi politice, şi-a făcut discret apariţia o anumită nostalgie 
după un mod de transmitere mai „mistică" a cunoaşterii divine şi a autorităţii 
aflate în legătură cu aceasta. 

De altfel, Aii însuşi a fost ţinta intransigenţei ultralegitimiste a kharijiţilor 
(etimologic: „secesioniştii"), care îi reproşau faptul de a fi permis să-i fie 
contestată autoritatea. Aii a fost asasinat de unul dintre aceştia, la Kufa, în 
Irak, în 661. 

Fiul său, Hassan {Husari) a fost ales pentru a-i succeda. Şase luni i-au fost 
de ajuns pentru a înţelege că membrii clanului advers nu vor da înapoi în faţa 
unui război fratricid, care ar fi fost fatal comunităţii musulmane. El şi-a oferit 
abdicarea în favoarea lui Mu‘awiya, în timp ce Mu'awiya a acceptat la rândul 
său limitarea gestului de renunţare a lui Hassan pe durata propriei sale vieţi. 


19. Cf. p. 280. 

19. Cf p. 280. 

de Sunna. Şiitul este convins de pertinenţa adevărurilor credinţei provenind 
dintr-o altă sursă: cuvântul „imamului epocii". Imamul este astfel învestit 
cu atribuţii care au o cu totul altă dimensiune decât atribuţiile califilor, suc¬ 
cesori, dar nu şi înlocuitori, ai Profetului. De aici importanţa acordată de 
şiiţi „identificării imamului epocii", mergând până la a face din această 
identificare o condiţie a mântuirii credinciosului. 

Divergenţa nu se reduce la simple lupte pentru succesiune. Este necesar să 
se facă distincţia între, pe de o parte, pretenţiile unor familii (conducătoare 
sau nu) la titlul de şerif (sharif înseamnă, etimologic, „nobil"), întemeiate pe 
o genealogie care ajunge până la Profet (este cazul dinastiilor conducătoare 
din Maroc şi Iordania) şi, pe de altă parte, controversele cu privire la titlul de 
imam. Chiar dacă, până la un anumit punct, se întâmplă ca aceste două 
probleme să se confunde. Genealogia descendenţilor lui Aii, a Alizilor, pune 
în lumină, fără a se confunda cu ea, cronologia evoluţiei care a dus la repartizarea 
actuală a diferitelor ramuri ale islamului în lume; se înţelege că sunt socotiţi 
musulmani toţi cei care se proclamă musulmani, fără a trece cu vederea opinia 
altor musulmani despre legitimitatea unei astfel de apartenenţe. 


DIVERSELE RAMURI ALE ISLAMULUI: 

SUNNIŢI, KHARIJIŢI ŞI ŞUŢI 

Scindarea în trei ramuri care a avut loc odată cu marea schismă din anii 
655—661, pe care istoriografia musulmană o numeşte „Marea discordie", stă 
la originea actualei repartizări geografice a musulmanilor: sunniţi (90% dintre 
musulmani), kharijiţi (0,2%) şi şiiţi (9,8%), dintre care majoritatea (80%) 
se află în Iran. 

Din aceste ramuri principale derivă diferitele subramuri cu denumirea lor 
actuală; în total, aproximativ douăzeci de subramuri — apărute la diverse date, 
între care unele foarte recente — sunt reprezentate în zilele noastre în mod 
inegal în diferite regiuni ale lumii. 

Predominanţa sunnismului 

Cele patru şcoli sunnite înglobează singure 90% dintre musulmani: male- 
kismul (Maghreb, sudul Egiptului, Africa occidentală), hanefismul (predo¬ 
minant în Turcia şi în ţările care au fost sub dominaţie turcă, altele decât 
Maghrebul şi Egiptul, unde nu constituie decât o minoritate), şafiismul (majo¬ 
ritar în Indonezia, Malaysia, Filipine, prezent în Egipt, Caucaz, Asia Centrală, 
Yemen şi Palestina) şi hanbalismul (Arabia Saudită şi Qatar). Fondatorii aces¬ 
tor scoli au trăit ori si-au desfăşurat activitatea în secolele al VlII-lea si al IX-lea. 

Qadyanţii şi lahoriţii, separaţi din ahmadiţi (al căror întemeietor a murit în 
anul 1908), nu totalizează mai mult de 500 000 de fideli. In general emigranţi 
originari din subcontinentul indian şi instalaţi în Africa de Vest, apartenenţa 
lor la islamul sunnit este adesea constatată sau, cel puţin, privită cu suspiciune. 

Kharijiţii: specificitate şi dinamism 

Ibadiţii sunt urmaşii acelor kharijiţi, ultra-legitimişti, care au încetat să-l 
mai susţină pe Aii în 657; ei chiar l-au combătut, imputându-i faptul că a acceptat 
ca problema conducerii comunităţii musulmane să facă obiectul unor negocieri 
între simple fiinţe umane. Ca urmare a derutei provocate de dezamăgirea suferită, 
ei cred, asemenea şiiţilor, în necesitatea existenţei unui imam al întregii comunităţi 
musulmane sau, la nevoie, pentru fiecare dintre grupurile sale constitutive; dar 
acest imam este „ales în conclav secret" de către respectiva comunitate şi nu 
trebuie să îndeplinească nici o condiţie legată de origine. Numărul lor se ridică 
în prezent la circa două milioane; sunt majoritari în Oman, în Algeria populează 
oazele din zona Mzab, iar în Tunisia o parte a insulei Djerba. 

Rigorismul puritan al kharijiţilor îi determină să îi excludă din islam pe 
păcătoşii vinovaţi de încălcări majore, după cum îi împinge să se revolte 
împotriva puterii nelegitime sau exercitate în mod nelegitim: aceasta a făcut 
ca, de-a lungul istoriei, ei să fie vârful de lance al câtorva revolte populare, chiar 
populiste. Acelaşi rigorism i-a făcut pe kharijiţii din Djerba şi Mzab să fie, 
secole de-a rândul (potrivit unui destin care îl aminteşte pe cel al quakerilor), 
comercianţi şi oameni de afaceri reputaţi, atât în ţara lor de origine, cât şi în 
coloniile unde au emigrat, datorită dinamismului, onestităţii scrupuloase şi 
solidarităţii lor. 

Varietatea diferitelor ramuri ale şiismului 

Şiiţii pot fi clasificaţi potrivit unui criteriu istorico-teologic, data apariţiei 
credinţei lor fiind legată, pe bună dreptate, de evenimente „genealogice". Toţi 
recunosc într-adevăr statutul de imam al lui Aii, precum şi nevoia comunităţii 
umane de a avea un imam în viaţă, singurul acreditat pentru a arăta calea cea 
dreaptă, fie interpretând Scripturile, fie (în măsuri diferite, în funcţie de 
ramurile şiismului), aducând completări autorităţii principale. Toate şcolile 
recunosc că descendenţa lui Aii este îndreptăţită să exercite această autoritate. 
In privinţa celor doi fii ai lui Aii, Hassan şi Hussein, nu există nici o divergenţă. 
Cu atât mai mult cu cât circumstanţele tragice ale morţii lui Hussein i-au creat 
o aureolă de martir. Dincolo de aceste considerente, au existat mai multe scin¬ 
dări, bazate pe diferenţele de interpretare atât a statutului imamului, cât şi a 
modului său de desemnare. 

Kaysaniţi şi mukhtariţi: primogenitură Alizilor. Adoptând o logică de 
primogenitură în clanul Alizilor, kaysaniţii şi mukhtariţii au considerat că 
Hussein ar fi trebuit să-l aibă drept succesor nu numai pe fiul său, ci şi pe 
fratele său născut după el, Mahomed ibn al-Hanafiyya, născut din cea de-a 
doua căsătorie a lui Aii încheiată după moartea primei soţii, Fatima, fiica 
Profetului. Astfel, ei se opuneau celor care considerau că dreptul la succesiune 
ar trebui să se limiteze la copiii născuţi de Fatima, adică la descendenţii 
Profetului însuşi. Această mişcare nu şi-a atins scopurile: imediat după moartea 
lui Mahomed ibn al-Hanafiyya a avut loc între adepţi o scindare semnificativă. 
Unii au făcut legământ de credinţă faţă de unul dintre descendenţii săi, alţii 
au afirmat că „imamul rămăsese ascuns" şi că, în consecinţă, comunitatea 
continua să trăiască sub autoritatea lui, aşteptându-i întoarcerea la sfârşitul 
vremurilor. Ei inaugurau astfel o doctrină care avea să adâncească falia care îi 
separă pe sunniţi de şiiţi. Doctrina imamului ascuns avea să capete forme mai 
sofisticate odată cu apariţia celor două mari ramuri ale şiismului: cei care cred 
că această „apoteoză" este legată de cel de-al şaptelea imam (septimani) şi cei 
care o cred a fi legată de cel de-al doisprezecelea (duodecimani). 

Zaydismul: un şiism raţionalist. Intre timp, a luat naştere o formă de şiism 
care s-a separat şi se separă continuu de trunchiul de bază: zaydismul, majoritar 
în prezent în nordul Yemenului. 

Susţinătorii acestei doctrine au considerat că, circumscrisă descendenţei 
Fatimei, regula succesiunii în ordinea primogeniturii trebuia prioritar respec¬ 
tată, iar apoi se ţinea seama de drepturile celui mai în vârstă; astfel, la moartea 
fiului lui Hussein, Zayn al-Abidin, cel de-al patrulea imam, zaydiţii l-au re¬ 
cunoscut ca succesor pe decanul de vârstă al familiei, respectiv pe fratele 
născut imediat după el, Zayd. Zaydiţii (cunoscuţi şi sub numele de partizanii 
celui de-al cincilea imam) sunt încă majoritari în prezent în nordul Yemenului, 
înaintea instaurării regimului republican în această ţară, dinastia conducătoare 
se proclama urmaşa unui descendent al Fatimei, prin Hassan, ceea ce, potrivit 
regulii de primogenitură, se opunea dreptului celui mai vârstnic. 

De altfel, există şi alte elemente distinctive ale dogmei zaydite. Puternic 
marcată de raţionalismul mu'tazilit, ea limitează preeminenţa descendenţilor 
lui Aii şi ai Fatimei la un drept, condiţional, de a exercita funcţia de imam: 
este necesar ca desemnarea lor să aibă loc şi pe baza unor calităţi morale şi 
intelectuale. Astfel, intr-un anumit moment istoric poate exista un imam, în 
alt moment pot exista mai mulţi, iar în altul nici unul. De altfel, zaydiţii neagă 
eventualilor imami orice capacitate de cunoaştere supranaturală şi orice putere 
miraculoasă, ceea ce îi apropie de sunniţi şi îi distinge de şiiţii partizani ai celui 
de-al şaptelea şi, respectiv, al doisprezecelea imam (septimani şi duodecimani). 



282 RELIGIILE LUMII 


Septimanii: un mănunchi de minorităţi contrastante. Aceştia, după cum 
arată şi numele, recunosc şapte imami succesivi, adică după cel de-al patrulea 
imam Zayn al-Abidin (mort în 712), pe fiul acestuia Mahomed al-Baqir (al 
cincilea imam), pe nepotul acestuia Ja‘far al-Sadiq (al şaselea imam, mort în 
765). Stră-strănepotul lui Hussein, Ismail, menit să devină cel de-al şaptelea 
imam, a murit în 7 62, cu trei ani înainte de moartea tatălui său. 

De aici o problemă de „succesiune' 1 : cel de-al şaselea imam îl desemnase 
ca succesor pe fiul său mai mic, Musa al-Kazim. In numele dreptului celui 
mai vârstnic, o fracţiune a şiiţilor a apărat drepturile primului născut al fiului 
celui mare, cel de-al şaptelea imam, Ismail. Deşi reprezintă o minoritate în 
sânul unei minorităţi (circa un milion faţă de un miliard de musulmani câţi 
există în prezent), partizanii celui de-al şaptelea imam — sau ismailiţii — au 
jucat un rol important în istoria islamului, mai ales în istoria imaginii islamului. 
Fiecare dintre ramificaţii, uneori chiar inframinoritară, a avut rolul său în 
această istorie. 

Fastul fatimid şi particularismul druz. Există o legătură între ismailiţi şi 
fatimizi (909-1171), care au domnit la Mahdia, apoi la Kairouan, în Tunisia, 
înainte de a-şi stabili o nouă capitală, Cairo, înfiinţată în anul 969. 

Acestei dinastii îi aparţine califul al-Hakim (mort în 1021), care s-a pro¬ 
clamat dumnezeu şi, sub acest titlu, şi-a marcat atotputernicia prin revocarea 
Coranului şi, în paralel, prin distrugerea Sfântului Mormânt de la Ierusalim. 
El şi-a găsit un epigon în persoana lui Darazi, eponimul actualilor druzi din 
Palestina, Siria şi Liban, unde au jucat şi mai joacă un rol politic important, 
avându-i ca figuri de referinţă pe şefii clanului Jumblat. Din ramura lor derivă 
o formă de cult care afirmă în termeni proprii divinitatea lui Aii, Ali-ilahi 
(partizanii lui Ali-Dumnezeu), reprezentată de câteva mii de adepţi în Irak 
şi Iran. 

Haşşaşinii: un ordin conspirator. Mai târziu, în timpul conflictelor dinastice 
care au marcat sfârşitul dominaţiei fatimide (1094), a început să se contureze 
o mişcare cunoscută în epoca respectivă sub numele de Fidăiyya (literal: oa¬ 
menii sacrificiului), Batiniyya („oamenii adevărului interior, ezoteric") sau 
Ta'limiyya („oamenii fideli doctrinei"), dar pe care europenii o cunosc sub 
denumirea de „secta asasinilor" (de la hashshashîn, literal: „consumatori de 
haşiş"), ai cărei şefi succesivi au fost desemnaţi cu numele romanesc de „Bătrânii 
muntelui". Partizanii acestei credinţe aveau ca obiectiv triumful cauzei ismaelite 
autentice (cea pe care o susţineau ei, ramura nizari ) în faţa unui ismaelism 
declarat ilegitim, cel reprezentat de cealaltă ramură a Fatimizilor, musta ‘li, din 
care descind sulaymaniţii, instalaţi actualmente în Yemen, şi dandiţii, grupaţi 
în Gujarat, în India. 

Secta practica o îndoctrinare sistematică a adepţilor săi (îndeosebi a celor 
pe care îi pregătea pentru misiuni teroriste), un fel de spălare a creierului, în 
care folosirea drogului trebuie să fi avut un anumit rol, însă cu siguranţă mai 
mic decât cel descris în povestirile romanţate ale lui Marco Polo, care se bazau 
pe informaţii din auzite (el a traversat regiunea în 1271). Se înţelege că mem¬ 
brii grupării talimiyya, fideli vocaţiei lor bătinite (ezoterice) nu s-au consacrat 
cu toţii şi nici în exclusivitate formării acelor „comandouri" ale morţii. Ei au 
creat şi biblioteci, încurajând cercetarea ştiinţifică: ismaelismul considera cos¬ 
mologia şi ansamblul ştiinţelor Universului ca o etapă, ca o formă a cunoaşterii 
lui Dumnezeu. 

Gruparea agha-khan. Din ismaelismul septiman ( nizari ) se consideră că 
fac parte membrii grupării agha-khan. Ei sunt recunoscuţi ca succesorii celui 
de-al şaptelea imam „divinizat", sub denumirea de „gruparea agha-khan" după 
titlul acordat strămoşului lor Aii Shah de către un şah al Persiei care intenţiona 
să facă din ţara sa locul de întrunire al şiiţilor septimani, aşa cum era deja 
pentru şiiţii duodecimani. Ei împărtăşesc convingerea celorlalţi şiiţi că sarcina 
de a preleva aşa-numitul khums (o cincime din venitul fiecărui credincios) îi 
revine reprezentantului imamului (chiar dacă nu are de administrat un stat 
secular). Primesc de la adepţii lor sume considerabile care le finanţează activi¬ 
tăţile, fundaţiile, precum şi un mod de viaţă în raport cu responsabilităţile lor 
de gestionari ai acestui patrimoniu. 

Qarmaţi şi Alaouiţi: egalitarism mistic. In momentul în care, în numele 
doctrinelor septimane, prospera dinastia fatimidă, începea să se dezvolte o altă 
formă de şiism; aceasta repunea în discuţie contestările ancestrale privind 
raportul de inegalitate a averilor şi condiţiilor sociale, propovăduind şi pro¬ 
miţând o împărţire mai justă a fericirii, începând chiar cu această lume. 
Qarmaţii, al căror nume este legat de fondatorul sectei, irakianul Hassan 
Qarmat, sunt destul de numeroşi. Ei nu au reprezentat doar o ameninţare 
ipotetică, căci au ajuns să controleze teritorii deloc neglijabile în Arabia şi 
Bahrein. Au rămas întipăriţi în memoria musulmanilor datorită raidului 
întreprins la Mecca (930), de unde au adus Piatra neagră. Aveau s-o înapoieze 
abia douăzeci de ani mai târziu, permiţându-şi luxul de a însoţi gestul de 
restituire de un „tract" elocvent: „Din poruncă am luat-o, la poruncă o dăm 
înapoi." Pentru a oferi o imagine a complexităţii problemelor istorice, sem¬ 
nalăm faptul că în epocă circula zvonul că Fatimizii negociaseră această res¬ 
tituire... Iar pentru a sugera complexitatea problemelor actuale, semnalăm 
faptul că, dacă nu mai există Qarmaţi, exista însă fără îndoială o anumită 



284 RELIGIILE LUMII 


înrudire între doctrina lor şi cea a nusayriţilor, apăruţi în secolul al X-lea şi 
din care derivă actualii Alaouiţi, grup etno-religos căruia îi aparţine actualul 
preşedinte al Republicii Arabe Siriene, Hafez al-Assad. 

Duodecimanii din Iran: un şiism majoritar. Duodecimanii nu diferă de 
septimani numai în privinţa identităţii succesorului celui de-al şaselea imam, 
care pentru ei este Musa al-Kazim, fratele lui Ismail, a cărui descendenţă este 
îndepărtată de la succesiune pentru simplul motiv că el a murit înainte de a 
putea deveni imam. Lor le este caracteristică şi credinţa că imamii s-au 
succedat, pe linia descendenţei lui Musa al-Kazim, conform dreptului celui 
mai vârstnic, până la cel de-al doisprezecelea imam, numit al-Imam alMahdi 
al-Muntazar („Imamul cel bine îndreptat şi aşteptat"), întruchipare a lui 
Dumnezeu. Acesta din urmă nu a murit. El a dispărut privirilor oamenilor, 
care trebuie să creadă în continuare că sunt încă îndreptaţi de către el... 

După căderea Fatimizilor, în timp ce alte ramuri ale şiismului septiman 
se marginalizau, repliindu-se pe poziţii etno-centriste teoretizate chiar de unii 
dintre ei (este cazul Druzilor, care, de secole, consideră „închisă" afilierea la 
confesiunea lor), adeziunile cele mai numeroase şi mai semnificative din punct 
de vedere politic au avut loc în favoarea ramurii duodecimale a şiismului. 

Intr-o primă etapă, şiismul a fost într-adevăr adăpostul „teologic" al mu¬ 
sulmanilor nearabi, ca reacţie la politica arabocentristă a Omeiazilor. 21 Sub 
primii Omeiazi, islamizarea a fost însoţită într-adevăr de o preponderenţă 
etnică a arabilor, mergându-se până la reducerea nearabilor la un statut de 
muivalla’ (literal: „vasali"), afl aţi sub tutela unui waliyy („suzeran" sau cel puţin 
„naş"). Această măsură extremă nu a constituit obiectul unei revizuiri decât 
sub domnia celui de-al optulea calif omeiad (Umăr ibn Abd el-Aziz), suveran 
deosebit de evlavios care, în mod semnificativ, a interzis să i se aducă injurii 
lui Aii de la amvon, obicei instituit după tragicele evenimente sângeroase de 
la Kerbala, din 685. Ceea ce ne face să ne întrebăm dacă şi alte forme, mai 
subtile, de segregaţie au fost durabile şi resimţite ca atare în mod durabil. 

Intr-o a doua etapă, Abasizii - ajunşi la putere în 732 graţie sprijinului con¬ 
jugat acordat de mişcările şiite şi ale curentului shu 'ubiyya („naţionalism") — 
s-au arătat cel puţin toleranţi în privinţa difuzării ideilor lor. Mai târziu, între 
932 şi 1055, dinastia, aflată în decadenţă, s-a văzut în situaţia de supunere 

21. Aceştia din urmă nu ascundeau faptul că întemeiau un regim politic, declinân- 
du-şi pretenţia de a continua o perioadă profetică sau post-profetică încheiată cu cei patru 
Khulafă Răshidun („Califii ortodocşi"). Din acest punct de vedere, cuvintele lui Mu'awiya 
prin care s-a declarat „primul rege al islamului" au fost interpretate şi ca o marcă de mo¬ 
destie, un fel de non sum dignus. Cu condiţia, desigur, de a considera că nici o fiinţă 
umană nu putea aspira la o asemenea demnitate... 

totală faţă de „primarii de palat" ereditari: buyizii, şiiţii; ei au avut ideea mul¬ 
tor măsuri instituţionale şi culturale care au dus spre această situaţie. In fine, 
dinastia safavidă a ajuns la putere în Persia (1501-1732) şi a revendicat o linie 
de filiaţie cu imamii: a promovat şiismul duodeciman de la statutul lui 
minoritar la statutul de religie de stat pe care l-a şi păstrat. 

Un punct esenţial al dogmei lor îl constituie faptul că imamul ascuns, după 
„apoteoza" sa, îşi exercită autoritatea asupra fidelilor prin intermedierea, nu 
numai admisă, ci şi impusă, a unei ierarhii, totalmente suigeneris de mujtahid, 
literal, „oameni care întreprind strădania (ijtihăd) de a căuta adevărul". Aceşti 
călăuzitori au titluri care le evocă atribuţiile şi competenţele: mollah (stăpân, 
domn), ayatollah (semnul lui Dumnezeu), hojjatolislam (argumentul islamului). 
Problema, dezbătută de-a lungul secolelor, a fost aceea de a discerne dacă 
această ierarhie trebuia să se supună puterii politice sau să o supună. Sub 
ultimul monarh al ultimei dinastii (cea fondată în 1925 de Reza Pahlavi), 
Persia, devenită în 1935 Iran, a fost teatrul unei evoluţii moderniste care ur¬ 
mărea acordarea priorităţii puterii monarhice asupra ierarhiei religioase. Lupta 
s-a sfârşit în favoarea propovăduitorilor religiei, pe care masele i-au identificat 
cu toate aspiraţiile lor naţionaliste şi egalitariste. întemeierea unei republici 
islamice, în 1979, a instituţionalizat ierarhia propriu-zis ecleziastică a mujta- 
hizilor care avea în frunte un Naib al-Imăm (literal, „vicar" al imamului) — 
ayatollahul Ruhollah Khomeyni (1902-1989), care refuza să i se atribuie titlul 
de imam, titlu pe care însă adepţii săi şi mass-media occidentală i-1 acordau şi 
continuă să i-1 acorde chiar şi după moartea sa... 


IZVOARE ŞI FUNDAMENTE 

în mod obişnuit, religiei islamice i se atribuie patru „izvoare" sau „funda¬ 
mente": Coranul, tradiţia Profetului, consensul şi reflecţia. 

Primele două izvoare sunt Scripturile, între care musulmanul distinge în 
mod absolut Coranul, textul revelaţiei transmise Profetului, de Sunna, termen 
tradus în general prin „Tradiţie" (etimologic: „Conduita" Profetului, aşa cum 
o stabileşte şi o relatează Tradiţia). Aceasta din urmă cuprinde hadith (literal, 
„vorbele", „spusele") şi faptele Profetului. 

Aceste spuse şi fapte au constat adesea în interpretări ale textului coranic, 
făcute uneori la cererea tovarăşilor şi apropiaţilor Profetului. Dar nici un mo¬ 
ment spusele Profetului nu au fost confundate cu textul coranic. Profetul cerea 
să fie consemnată revelaţia pe măsură ce îi era dezvăluită, iar el o transmitea, 
dar interzicea notarea propriilor sale cuvinte. Alcătuirea textului Coranului s-a 
făcut pornind de la aceste „note", în perioada imediat următoare morţii 

Profetului (şi, de altfel, urmând indicaţiile sale), în timp ce hadith a fost scris 
după metode 22 corespunzătoare unei moşteniri exclusiv şi în mod deliberat orale. 

Cei mai cunoscuţi tradiţionalişti sunt incontestabil Bukhârî (mort în 
256/870), autor al lucrării Jămi'al-Şahih (literal, „Compendiul autenticului") 
şi Muslim (mort în 261/875). Cele două lucrări ale lor sunt numite al-Sahihayn 
(„Cele două autentice"). Insă mai există şi alte lucrări foarte apreciate, dintre 
care cele pe care le-au stabilit fondatorii diverselor şcoli ( madhhab ), fiecare în 
funcţie de metoda sa de clasificare. Celelalte două izvoare sau fundamente sunt 
de fapt metode: ijtihăd (etimologic: „efort" de reflecţie) şi ijma (etimologic: 
„unanimitate"). Or, a devenit o modalitate clasică de a caracteriza o şcoală de 
gânditori ( madhhab ; etimologic: „manieră de a merge", „orientare") în funcţie 
de ponderea pe care a acordat-o, în comparaţie cu celelalte şcoli, fiecăruia 
dintre izvoare. 

Şcolile 

Este de la sine înţeles că disensiunile majore pe care le-am evocat au stat 
la originea unor şcoli de gânditori diferite. Prin urmare, nu este de mirare că 
există o şcoală kharijită corespunzătoare curentului care a dat naştere mişcării 
de secesiune în urma concesiilor făcute de Aii. 

Este la fel de normal, de asemenea, să existe cel puţin câte o şcoală pentru 
fiecare ramură a şiismului: una dintre cele mai cunoscute, cea care reflectă 
credinţele şiiţilor duodecimani, se inspiră din lucrările lui Jafar al-Sâdiq (669- 
765), strănepotul lui Aii; datorită acestei calităţi, septimanii şi duodecimanii îl 
consideră cel de-al şaselea calif şi, în plus, datorită autorităţii sale ştiinţifice, o 
sursă ezoterică. Credinţa în funcţia de intercesori şi de dascăli ai imamilor, a 
aşa-numiţilor nă ‘ib („vicar": era titlul ayatollahului Khomeyni) şi a membrilor 
ierarhiei mujtahizilor, autorizaţi să practice ijtihad (efortul de reflecţie personală) 
care îi îndreptăţeşte să constituie marja ‘at-taglid (punct de referinţă, model de 
imitat) pentru credincioşi, atrage după sine faptul că aceste autorităţi au 
competenţa de a interpreta Legea Divină, ba chiar de a o modifica. 

Nu este însă de mirare că şiismul duodeciman a fost zguduit de întrebări 
privind cadrul, modalităţile şi limitele exercitării acestei reflecţii personale, 
fiind bine înţeles faptul că dezbaterea este limitată la cercul mujtahizilor, dintre 
care credinciosul trebuie să îşi aleagă un călăuzitor, un model de imitat. 

22. Metoda riguroasă a culegerii şi evaluării autenticităţii spuselor adunate duce la o 
clasificare a hadith în mutawtir (recurent), şahih (exact), hatan (bun) şi da‘if(s\ah\ în urma 
identificării fiecărui element al aşa-numitei silsila (lanţ) a isnăd-\Au\ (faptul de a sprijini 
atribuirea unor spuse cuiva) printr-o veritabilă procedură de „apel la recuzare": redutabilul 
tajrih, care evocă sarcina „avocatului diavolului" în procesele intentate cu prilejul canonizării. 

Ruptura s-a produs între akbari (deţinătorii de akhbăr, plural de khabar, 
„informaţie transmisă") şi uşuli (deţinătorii de mul, pluralul de ’ asl, „fundament, 
principiu"). Primii consideră că autoritatea „călăuzitorului" se limitează la 
reproducerea a ceea ce a fost deja enunţat de către imami. Pentru uşuli, muj- 
tahid-vX nu trebuie decât să reţină principiile, pe baza cărora îi este permis să-şi 
edifice propria autoritate. Din 1792, Persia, devenită în 1935 Iran, a adoptat 
doctrina uşuli, ceea ce a avut drept urmare o rupere totală de credinţele şi ri¬ 
tualurile sunnite, dar, în acelaşi timp, prin întărirea considerabilă a autorităţii 
religioase, s-a produs şi o altă ruptură între gândirea religioasă şi gândirea 
progresistă sau doar pozitivistă... 

In rândul sunniţilor — adică al acelei majorităţi a musulmanilor care per¬ 
petuează opţiunea celor care au refuzat să considere conducerea comunităţii 
musulmane drept o problemă de moştenire, după cum au refuzat să accepte 
că însuşirea dogmei şi a Legii ar trebui să se bazeze pe sursele ezoterice — şcolile 
sunt în număr de patru, ele fiind recunoscute şi recunoscându-se reciproc. 
Există principii constante care au determinat modul lor de apariţie, de dez¬ 
voltare şi diferenţiere. 

Cea mai veche şcoală a fost întemeiată de Malik ibn Anas (mort în 795). 
Acest magistrat din Medina a lăsat o culegere de hadith (faptele şi spusele 
Profetului), însoţită de un tratat de fiqh intitulat al-Muwatta (literal, „Cel 
Simplificat", „făcut accesibil"). El inaugurează metodologia recurgerii la izvoare: 
întâi Coranul şi Sunna, aşa cum a cules-o el însuşi, apoi, în ordine, orientările 
date de dreptul cutumiar şi interpretarea personală a jurisconsulţilor: în ambele 
cazuri, el consideră ijmă -ul (unanimitatea) ca pe un consens al autorităţilor pe 
care le cunoştea, respectiv autorităţile de la Medina care fuseseră martore, sau 
martore directe ale unor martori, ale vieţii Profetului. Analiza dreptului 
cutumiar, pozitiv, şi punerea ei în aplicare împreună cu învăţăturile Scripturilor 
au dat naştere unor sisteme juridice şi morale care frapează prin extinderea lor 
şi deschiderea către un principiu esenţial: „legile" după care funcţionează 
societăţile umane trebuie să fie „îndeplinite" şi „cercetate" în acelaşi mod şi în 
aceeaşi măsură ca „legile" naturii, adică drept semne ale Creatorului. Pentru 
om, considerat la nivelul colectivităţii sau individual, raporturile cu societatea 
sunt aşadar tot atâtea puneri la încercare a discernământului, fapt ce implică 
reflecţia şi nu supunerea, în virtutea rutinei. 

Abu Hanifa, contemporanul său (născut în 700 la Kufa, în Irak, şi mort la 
Bagdad, în 767), extinde „consensul" ( ijma ) la ansamblul comunităţii musul¬ 
mane. Recurgerea la ijtihăd capătă sensul mai larg de „analogie" ( qiyăs ), căreia 
i se asociază criteriul de istihsăn („alegerea lucrului mai bun"), criteriu precizat 
mai târziu prin noţiunea de istişlăh („alegerea a ceea ce ameliorează, conduce 
spre mai bine" starea comunităţii). De notat că „Părinţii întemeietori" au avut 

cu textele izvoarelor o relaţie pe care nu o dezvăluie comportamentul de membri 
ai confesiunii care consideră că respectă textele interzicând tocmai acel „efort" 
care le-a animat demersul. 

Ash-Shăfi‘i (mort în 820) s-a situat pe o poziţie de arbitru între cele două 
şcoli anterioare. Dar s-a arătat mai sensibil faţă de riscurile pe care le-ar prezenta 
o prea mare marjă de interpretare: a acordat o mai mare importanţă ideii de 
consens, explicând-o cu un hadith: „Comunitatea mea nu va fi niciodată una¬ 
nimă în privinţa unei erori." In acelaşi timp, noţiunea de ijma a căpătat o 
definiţie mai largă şi mai riguroasă: s-a extins la toate comunităţile din toate 
epocile, dar s-a limitat la „învăţaţi" (’ulama , de unde vine termenul „ulema", 
este pluralul pentru ‘ âlim , „savant"). Se înţelege totuşi şi din aceasta că 
fondatorul spera să imprime o dinamică de adaptare a normelor religioase şi 
legilor sociologice. 

Ahmad Ibn Hanbal (mort în 855) este, cronologic, ultimul şef de şcoală 
recunoscut. Mai riguros în privinţa judecăţii personale, fie ea şi deductivă, el 
considera că trebuie să se recurgă la ea doar în caz de necesitate. Acest demers 
era justificat la origine printr-o dorinţă de a da o lectură directă Coranului şi 
Sunnei şi o anumită libertate exegezelor, potrivit exemplului pe care îl oferiseră 
fondatorii primelor şcoli. în particular, el s-a opus opiniei, care a căpătat 
caracter oficial prin adeziunea califului abasid al-Ma’mun, referitoare la 
„Crearea Coranului (care afirmă, în contradicţie cu ideea „increării Coranului 
că textul coranic este o creaţie a lui Dumnezeu; fiind cuvântul lui Dumnezeu, 
textul coranic nu este un atribut al lui Dumnezeu, increat precum Dumnezeu 
însuşi). Se pot imagina resorturile psihologice şi intelectuale ale unei astfel de 
atitudini, dacă se ia în considerare faptul că puterea crezuse posibil să o impună 
ca pe o interpretare „a sa". Dar se poate vedea deopotrivă la ce ar duce în alte 
circumstanţe politice fidelitatea faţă de demersul lui Ibn Hanbal. 

Ibn Hanbal a fost urmat, şi depăşit, în această cale a rigorii, de către zahiriţi 
(partizani ai ideii de zăhir, „aparent", „evident", „vizibil"). Aceşti discipoli ai 
lui Ibn Hazm (384-456/994-1064) au radicalizat atitudinea de respingere 
a interpretărilor batinite prea înclinate spre a căuta în spatele sensului literal 
un sens băţin („ascuns"). Dar, în mod semnificativ, această şcoală nu a căpătat 
dreptul de a fi recunoscută drept tradiţională de către ansamblul comunităţii 
sunnite. 

în schimb, lumea musulmană a fost foarte profund marcată de resurgenţa han- 
balismului. Fundamentalismul wahhabit a fost întemeiat de Ibn Abd el-Wahhab 
(1115-1201/1703-1787); el s-a aliat cu Mahomed Ibn Sa‘ud, strămoşul epo¬ 
nim al actualei familii aflate la putere în Arabia Saudită, a cărei doctrină oficială 
este wahhabismul. 

Diverse circumstanţe istorice au dus la repartiţia geografică pe care o putem 
observa astăzi. Malekismul este, de departe, majoritar în Maghreb, unde există 

de asemenea şi importante comunităţi hanafite moştenitoare ale populaţiei 
otomane, precum şi comunităţi kharijite, rezultate din cele care şi-au găsit 
refugiul în zona Mzab din Algeria şi în insula Djerba din Tunisia (altele sunt 
implantate şi majoritare în sultanatul Oman). Hanefismul domină în Turcia 
şi printre diversele populaţii turcofone. Shafi‘ismul este larg reprezentat în 
Orientul Mijlociu şi Extremul Orient... 

Dar ansamblul sunniţilor recunoaşte legitimitatea interpretării teologiei 
şi legii islamice în conformitate cu învăţăturile unuia sau altuia dintre cei 
patru şefi de şcoală. Sunt recunoscute de asemenea validitatea şi legitimitatea 
efortului lor de deducţie personală ( ijtihăd ), în virtutea privilegiului pe care 
l-au avut, acela de a fi tăbi'un („urmaşi”, „succesori") ai tovarăşilor Profetului. 
De aici denumirea de mujtahid mutlaq (interpret „absolut", în sens etimologic 
„fără oprelişte", „nelimitat") care li se dă şi care îi situează ierarhic deasupra 
lui mujtahid („interpret" fără epitet), ceea ce oricare alt musulman poate fi. 

După cum se întâmplă adesea în istoria religiilor, acest „tratat de bună 
înţelegere" între autorităţile religioase era însoţit de o limitare a iniţiativei sim¬ 
plilor credincioşi şi de o întărire a supunerii lor faţă de fuqahă (plural de faqîh, 
„doct", „învăţat"). In acest sens, era deseori invocat un hadith. „Cei mai buni 
oameni ai poporului meu sunt cei din generaţia mea; apoi sunt cei care le ur¬ 
mează şi apoi sunt cei care vin după ei." Interpretarea lui în sens limitat permitea 
rezervarea dreptului la ijtihăd (efort de interpretare) pentru tăbi ‘un (cei care îl 
urmaseră pe Profet) şi pentru tăbi ‘u-t-tăbi 'în (cei care îi urmau pe cei care îl ur¬ 
maseră pe Profet). După aceştia, se spunea, „uşa ijtihăd- ului s-a închis". 

Acest mod de gândire s-a combinat, paradoxal, cu separarea, din ce în ce 
mai bine acceptată, între funcţiile sociale ale faqîh- ului, însărcinat cu 
interpretarea şi aplicarea dreptului religios, şi cele ale suveranului ( amîr , 
„domn") şi ale celorlalţi oameni de stat, însărcinaţi cu conducerea afacerilor 
Cetăţii {siyâsa, literal, „politică"); s-a conturat astfel un „domeniu rezervat" al 
acestor fuqahă, în care amir-\A nu putea interveni fără a risca să-şi atragă cele 
mai grave acuzaţii cu privire la tradiţionalismul lui. în mod paradoxal, această 
viziune musulmană, în fond tipic laică, a repartizării puterilor, a deschis calea 
apariţiei unor situaţii care i-au determinat pe unii, musulmani şi nemusulmani, 
să afirme că islamul este incompatibil cu laicitatea. 

Excluderea de către islam a oricărei „participări" a omului la divinitate, ex¬ 
cludere care decurge dintr-o concepţie vigilentă cu privire la transcendenţa 
divină, pregăteşte conştiinţa musulmană să denunţe în comportamentul uman 
tot ceea ce l-ar putea face să alunece spre „asociere", acest faimos shirk care este 
păcatul de neiertat. în islam — cel puţin în islamul sunnit şi sub rezerva celor 
semnalate în expunerea unor doctrine şiite — nu există o „comuniune a sfinţilor" 1: , 


* Legătură între credincioşii de pe pământ, din Purgatoriu şi din cer (n. tr.). 



ISLAMUL 291 


nu există taina sfântă şi deci nu există nici un ritual de conferire a unui ordin 
care să dea dreptul de iertare a păcatelor. Cu toate acestea, relaţia învăţaţilor 
religioşi şi a oamenilor care propovăduiesc religia cu ceilalţi membri ai comunităţii 
musulmane ar putea degenera într-o relaţie tipică pentru raportul dintre cler şi 
credincioşi, cu toate consecinţele ce decurg: pentru credincioşii care aspiră la 
putere, sau vorsă o păstreze, tentaţiade a-şi asigura alianţa învăţaţilor (,,ulema“), 
eventual prin subordonarea lor; pentru aceştia din urmă, tentaţia de a interveni 
în lupta pentru putere susţinându-şi candidaţii care corespund propriilor in¬ 
terese. Din motive istorice, datorită faptului că reflexul de prudenţă faţă de 
inovaţie a devenit mai puternic decât elanul către progres şi înnoire, însuşi acest 
concept de „ulema“ a fost, pe de o parte, limitat la ansamblul celor care apar¬ 
ţineau unei comunităţi, iar pe de altă parte extins la „ulema“ din orice altă 
comunitate. Aceasta înseamnă de fapt că s-au dat puteri depline de interpretare, 
în cadrul fiecărei comunităţi, întregului corp de clerici şi în exclusivitate lui. 
Or, am văzut deja că activitatea acestor învăţaţi era limitată la fructificarea 
ijtibăd -ului primelor două „generaţii" de tdbiun şi tdbiu-t-tdbi'în. Primind 
calificarea de a dirija popoare şi suverani, aceşti învăţaţi cunoscători ai religiei 
se văd neputincioşi când este vorba să predice şi să gândească reforma. Nepu¬ 
tincioşi în dublu sens: pe de o parte pentru că sunt excluşi de la dreptul la ijtihăd 
mutLaq („interpretare absolută"), monopol al primelor două generaţii, şi pe de 
altă parte pentru că opinia lor, pentru a fi credibilă, este supusă condiţiei de 
acceptare unanimă din partea colegiului (cât se poate de real şi periculos de 
nedeterminat) „confraţilor" lor, „ulema" din epoca şi din ţara lor. Ei refuză 
dreptul de a imita marile elanuri novatoare ale prestigioşilor lor înaintaşi, foarte 
reale şi foarte capabile de a trezi admiraţia şi de a stimula vocaţiile, îşi recunosc 
însă dreptul de a nutri faţă de interpretările lor o veneraţie care ar trebui să 
constituie privilegiul exclusiv al textelor fondatoare. 

Deoarece şi-au rezervat şi dreptul de a-i coopta pe alţi savanţi asemenea lor, 
nu rareori se întâmplă ca recuzarea ijtihăd-vdm sau autorului lui ( mujtahid) să 
se datoreze unei neconcordanţe cu textele fondatoare, refuzându-se — în numele 
respectului purtat unei literalităţi intangibile, deoarece textul este vorbire 
transcendentă - orice lectură diferită de a lor. Această problemă naşte o alta: 
textele fondatoare, chiar în literalitatea lor, au exclus oare legitimitatea unei 
lecturi diferite şi, mai mult decât atât: cine este calificat pentru a legitima sau 
autentifica o lectură, fie ea şi literală, a textelor fondatoare? Aceste întrebări pot 
da o idee despre complexitatea problemelor pe care le ridică statutul Scripturilor 
în islam. 

Coranul 


Specificitatea statutului Scripturilor în religia islamică se află în miezul 
tuturor întrebărilor pe care le pune islamul şi pe care şi le pune... Dacă religiile 
Cărţii, cu care musulmanul afirmă că are atâtea afinităţi, au cărţi sacre, aceste 
texte se prezintă ca texte de inspiraţie divină. Coranul, în schimb, se prezintă 
ca o carte a „revelaţiei' 1 . Este o distincţie majoră, adesea ignorată: Biblia, 
Evanghelia, pe de o parte, şi Coranul, pe de alta, nu ţin de concepte în întregime 
superpozabile. 


CORANUL 

Perioada de revelaţie: 612-632 

Număr de „capitole" (sure): 114 


Număr de versete: 
Număr de cuvinte: 
Număr de caractere: 
Capitolul cel mai lung: 
Capitolul cel mai scurt: 


6536 

99400 

3116670 

282 versete 
3 versete 


Coranul reprezintă integralitatea a ceea ce musulmanul consideră a fi făcut 
obiectul unei revelaţii pentru Profet. Nu este o culegere despre ceea ce a făcut 
sau a spus Profetul, sub imperiul unei revelaţii divine. Asemenea culegeri există, 
separat de Coran: este vorba despre hadith. Ele constituie o altă sursă, sau 
fundament, a dogmei şi Legii, care nu se confundă cu prima. Acelaşi lucru în 
privinţa mărturiei de credinţă, unde menţionarea numelui de Mahomed, că¬ 
ruia i se alătură rolul său de mesager, nu constituie un îndemn la a-1 diviniza; 
grija plină de respect cu care sunt culese bucăţile de hadith nu lasă loc confuziei 
între vorbirea profetică şi revelaţia divină. 

Timp de douăzeci de ani, un om care avea conştiinţa faptului că este un om, 
un simplu om, a ascultat dictându-i-se texte. El le-a transmis pe măsura revelării 
lor, nu fără a băga de seamă că prima lui datorie era să le păstreze în propria 
memorie. Aceste texte erau apoi consemnate de tovarăşii şi apropiaţii săi pe 
materialele ce le stăteau la îndemână şi de care dispuneau persoane pe care nimic 
nu le predestinase unei funcţii sacerdotale: notau pe pergament uneori, dar cel 
mai adesea pe materiale mai puţin potrivite unei redactări ce avea să se do¬ 
vedească îndelungată şi dificilă; în plus, aceste persoane erau puţin instruite. 

Profetul era analfabet, lucru ce trebuie luat în consideraţie în sensul cel 
mai strict: analfabetismul său, la o dată la care alfabetul arab data de cel mult 
un secol, nu este un indiciu al unei slabe educaţii; „cariera" sa dinainte de 
perioada profetică, aceea de „comerciant" foarte apreciat, contrazice o astfel 
de interpretare. Se poate imagina efectul pe care l-a putut produce asupra 
mediului său aflarea primelor cuvinte care i-au adus la cunoştinţă acestui bărbat 



ISLAMUL 293 


matur, fără a fi bătrân, că este chemat să primească un mesaj, să îl „citească", 
în acel univers în care forma scrisă a ştiinţei era un lucru excepţional, apoi să 
conserve mesajul respectiv şi să-l adune. 

Iată aceste cuvinte. Ele sunt „inaugurale" mai degrabă decât augurale, 
căci Coranul ţine să facă distincţia între mesager şi auguri: 

Citeşte/ In nume/e Domnu/ui tău, care a făcut, 
a făcut pe om din sânge închegat! 

Citeşte! Căci Domnul tău e prea bun, 

El este cel ce (ne-)a învăţat [să purtăm] condeiul, 
l-a învăţat pe om ceea ce n-a ştiut! (96, 1-5) 

Această „vestire" este însoţită de tot ceea ce o face să fie „gravă", deplină, 
dar „de nerespins" de către cel ales să o asculte, căci Acela care îi porunceşte 
să citească este însuşi Acela care este autorul oricărei lecţii. Dacă istoria 
omenirii este bogată în lecţii, ale căror urme s-au păstrat, este pentru că 
Dumnezeu i-a creat pe oameni capabili să adune datele cunoaşterii. Acest har 
ce li s-a dat este o misiune la care ar trebui să mediteze şi pe care ar trebui să 
o considere în paralel cu alt dar pe care Dumnezeu li l-a făcut — sau mai 
degrabă li-1 „face", la prezent — prin fiecare „concepţie", plămădire înainte de 
naştere: acest strop de „sânge închegat" este la originea naşterii fiecărei fiinţe 
umane: este miracolul unei geneze veşnic reîncepute a omului, imagine a unei 
geneze a Universului — asemănare tradusă prin repetarea verbului „a face". 

.. .Domnului tău, care a făcut, 
a făcut pe om din sânge închegat. 

Se stabileşte astfel raportul între noţiunile care aveau să rămână inseparabile 
de această nouă autoritate divină: crearea de către Dumnezeu, de către singur 
Dumnezeu, a tot ceea ce există; prezenţa, printre componentele acestei creaţii, 
a unor creaturi care sunt venite să primească învăţătura Creatorului unic. 

Această învăţătură este constituită din semne. Ele le arată creaturilor care 
primesc învăţătura varietatea şi unitatea creaţiei manifestate în toate creaturile 
şi în fiecare dintre ele. Semnele respective aparţin aşadar tuturor timpurilor şi 
locurilor: profeţia, însoţită sau nu de un mesaj având forma şi statutul de Carte, 
nu este decât un semn privilegiat printre aceste semne. Dumnezeu nu doreşte 
ca oamenii implicaţi în procesul „creaţie—punere la încercare—judecată", proces 
reeditat la infinit de-a lungul istoriei, să poată spune că nu au fost avertizaţi. 

Toţi observatorii sunt de acord: Coranul te omniprezent în viaţa fiecărui 
musulman. Este prezent în educaţia copilului, care primeşte învăţătura coranică 
începând cu cea mai fragedă vârstă. Coranul este punct de referinţă pentru 
orice conversaţie, nu numai pe teme teologice, ci şi literare. Lectura lui inte¬ 
grală, khatm, este întotdeauna, literal, „o ducere la îndeplinire"; prin ea se 

celebrează momentele festive, după cum tot ea marchează şi evenimentele 
nefericite. De asemenea, pentru ca o lectură integrală să fie posibilă, se obiş¬ 
nuieşte, mai ales în Africa de Nord, să fie încredinţate fascicule de Coran celor 
care participă la astfel de ceremonii (un fascicul reprezentând o treime din 
ansamblu). Fiecare persoană citeşte partea care îi revine, astfel încât, în apro¬ 
ximativ o oră, este dusă la bun sfârşit o lectură integrală ( khatm ). Veneraţia 
faţă de text este atât de mare, încât, după o astfel de şedinţă de lecturi individuale 
şi paralele, se recită în cor o rugăciune prin care i se cere lui Dumnezeu accep¬ 
tarea strădaniei duse la îndeplinire şi iertarea pentru toate greşelile şi omisiunile 
comise eventual. 23 

Această veneraţie este, între altele, şi urmarea statutului pe care Coranul 
însuşi şi-l asumă în numeroasele versete în care se întrepătrunde textul cu 
metatextul şi care fac să se spună că cel mai bun prezentator al textului său este 
Coranul. 

Exegeza coranică. O asemenea insistenţă se justifică prin grija de a feri 
Cuvântul divin de orice deformare. Căci Coranul reprezintă continuarea şi 
confirmarea definitivă a mesajelor transmise anterior omenirii: mesaje ale altor 
cărţi, desigur, dar, în acelaşi timp, mesaje emise prin creaţie şi prin fiecare 
dintre creaturi. Or, este evident că omul, destinatarul tuturor acestor semne, 
nu a avut întotdeauna perspicacitatea de a crede în ele şi, mai ales, nici 
perseverenţa de a-şi păstra credinţa. 24 Coranul trebuie să rămână la adăpost de 
orice alterare; de aceea se insistă atât de mult pe deosebirea lui de orice alt 
mesaj uman şi este separată cunoaşterea lui de interpretarea lui, iar textul este 
deosebit de comentariul la text. In felul acesta, este împiedicată să greşească 
acea castă în care nu are deloc încredere noua religie: casta „clericilor" (75, 
16—20). Căci pentru fiecare musulman, ca şi pentru Profetul însuşi, unicul 
miracol, în afara legilor naturii, este textul Coranului. 

Această intangibilitate, inimitabilitate (i'jâz, literal, „faptul de a reduce la 
neputinţă") a Coranului a fost şi este înţeleasă în chipuri diferite. Pentru zahi- 
riţi — partizani ai „aparenţei", a „ceea ce este vizibil, observabil", zâhir — ea 
implică faptul că orice element al discursului coranic trebuie luat ă la lettre, 
fără adăugarea vreunei semnificaţii ca rod al deducţiei. Pentru batiniţi — parti¬ 
zani ai „esenţei", a „ceea ce este interior, ascuns", bâţin — ea implică existenţa 
unor sensuri ascunse pe care omul, cu perspicacitatea sa, este chemat să le de- 

23. Inclusiv greşelile de pronunţie constând în „asimilarea unor sunete neasimilabile 
sau disimilarea unor nedisimilabile". Această rugăciune de la sfârşitul lecturii figurează de 
asemenea în încheierea oricărei ediţii a corpusului coranic. 

24. în primul rând Adam, care s-a dovedit a „nu fi capabil de constanţă" (20, 119). 
Dar lista popoarelor care nu au ştiut „să păstreze" este foarte lungă. 

cripteze. Rezultă de la sine că cele două „şcoli“, ca şi omoloagele lor din sânul 
altor familii spirituale, s-au acuzat reciproc, în cursul istoriei, de lipsă de 
respect pentru textul divin, fiecare dintre ele pretinzând că numai ea îl respectă 
cu adevărat. 

Pe baza lucrărilor unor exegeţi de valoare, din păcate mai degrabă celebri 
decât într-adevăr cunoscuţi, s-ar putea sugera o sinteză. 25 Textul şi numai 
textul, cum spun zahiriţii, dar atunci să fie întregul text, deoarece suntem siguri 
că îl deţinem în integralitatea lui. Acest demers nu ar trebui să pară prea 
îndrăzneţ în inovaţia propusă. Una dintre caracteristicile Coranului a fost 
revelată încă de la primele exegeze: este aşa-numitul tânjim (literal: ,,înstelare“), 
adică dispersarea „în stele“ a termenilor şi noţiunilor. Pentru a interpreta fiecare 
termen întâlnit, trebuie să se ţină seama de sensul pe care i-1 conferă poziţia 
sa în contextul avut în vedere, dar şi de sensul sau sensurile pe care i le conferă 
prezenţa şi poziţia sa în alte contexte. Mai mulţi autori au preferat acestei 
metode recurgerea puţin prea grăbită la explicarea prin naskh (literal, „ştergere”), 
întru câtva prea abuziv invocată şi care dă posibilitatea învăţaţilor să aleagă 
acolo unde structura „înstelată” ar impune alte perspective. 

Şi, într-adevăr, cum poate fi neglijată invocarea de către Coran a acelui 
tartil, „eşalonare” în timp a revelaţiei? Acesta este un element important al 
exegezei coranice. Cu atât mai important cu cât, încă din timpul vieţii 
Profetului, unii adepţi ai religiilor Cărţii au invocat această eşalonare pentru 
a pune în discuţie originea divină a textului coranic. La aceasta, Coranul 
răspunde: eşalonarea era necesară pentru a înrădăcina autoritatea în suflete, 
permiţând ilustrarea învăţămintelor coranice prin exemple concrete: 

...Şi în adevăr l-am trimis pe el [Coranul ], şi în 
adevăr s-a coborât el, chiar pe tine te-am trimis 
numai ca vestitor, îndemnator. 

Şi Coranul l-am împărţit noi, ca să-l citeşti 
asupra oamenilor în răstimpuri, şi l-am trimis 
rând pe rând. (17, 106-107) 

Este un fapt, acela că profeţia a însoţit, timp de douăzeci de ani, meandrele 
unei vieţi omeneşti, cea a lui Mahomed. O veritabilă ştiinţă, ştiinţa acelor asbăb 
an-nuzul („motive ale revelării”), este consacrată acestui subiect. Rezultatele la 
care ajunge ea au fost utilizate în scopuri uneori divergente. Unii au indus din 
cunoaşterea motivelor un pretext pentru restrângerea valorii paradigmatice a 

25. înţelegem prin aceasta o depăşire, şi nu eclectismul rigid din care se hrănesc prea 
adesea adepţii obstinaţi ai concilierii lipsite de nuanţă. Ne gândim la foarte frumoasa 
exegeză a lui Tahar ben Achour, At-Tahrir wa t-Tanwir („Eliberarea şi luminarea “), 
Tunis, MTE, 1984, 32 de volume. 

discursului coranic, pretinzând că s-ar putea mai degrabă (tocmai pentru că 
motivele au fost arătate) admira expansiunea normativă căreia îi face loc anec¬ 
dota, ba chiar că s-ar cuveni imitată. 

încadrarea revelaţiei în limba şi vorbirea arabilor ar putea beneficia de 
abordarea „intelectuală' 1 pe care o sugerau consideraţiile referitoare la „înstelarea 
textului" şi la eşalonarea „lecţiei" coranice. Coranul îşi revendică raportarea la 
civilizaţia arabă atât prin „semnificam", cât şi prin „referentul" său. Numeroase 
versete subliniază faptul că noua autoritate se instituie prin exprimarea într-o 
arabă clară şi elocventă (41, 2 şi 13, 37). Mai mult decât atât, de numeroase 
ori Coranul polemizează pe această temă cu un auditoriu de cultură exclusiv 
arabă, pentru a pune în valoare binecuvântarea divină pe care o reprezintă 
alegerea limbii lui, şi cu un auditoriu nearab, pentru a apăra legitimitatea 
acestei alegeri. Oricare ar fi interlocutorul, Coranul stigmatizează hegemonismul 
şovin a cărui prezenţă paralizantă se ghiceşte şi de o parte, şi de alta. De unde 
recurgerea la ironie în tratarea acestei teme, ca şi a altora: zadarnicele subtilităţi 
invocate pentru refuzarea unei predicaţii divine care l-ar plasa pe om deasupra 
responsabilităţilor sale, pentru că ea ar înlătura orice pretext de deznădejde ori 
de vanitate, nu ţin de limba în care a fost revelat mesajul divin: 

Şi de am fi facut-o [Cartea] Corati barbar [în limbă străină] ar fi zis ei: „Dacă nu 
sunt ticluite semnele sale! Oare în o limbă barbară, pe când el [Mahomed] este 
arab?" Spune: „El este pentru cei credincioşi o ocârmuire şi un leac; însă în urechile 
celor ce nu cred este surzenie şi el [Coranul] este orbire pentru ei. Aceştia vor fi 
chemaţi din loc depărtat" (41, 44). 

învăţătura coranicâ. Unele prescripţii coranice, chiar dintre acelea al căror 
caracter novator, revoluţionar chiar, a fost semnalat, au constat în instituirea, 
în mod direct şi nedisimulat, a unor trăsături de comportament, obiceiuri şi 
cutume proprii Peninsulei Arabice. Acestui demers i se atribuie chiar meritul 
de a ridica la rang universal conştiinţe care erau ţinute departe de o asemenea 
deschidere prin particularismul tribal şi de clan. Demonstrând că noua învă¬ 
ţătură păstrează din valorile străvechi ceea ce ele au acceptabil, că adaptează ceea 
ce aceste valori au adaptabil, învăţătura coranică respectă de fapt ataşamentul 
legitim al individului faţă de rădăcinile sale, condamnând înverşunarea con¬ 
servatoare în termeni care fac din ea furie neputincioasă şi imoralitate. 

Acest efort evoluează în paralel cu un altul: dialogarea cu adepţii celorlalte 
două religii ale Cărţii. Este adevărat că limbajul adoptat faţă de evrei şi creştini 
s-a armonizat, pe măsura „transmiterii treptate", cu preocupările comunităţii 
musulmane. Nu este mai puţin adevărat că aceste măsuri tactice au fost în 
mod constant depăşite de sentimentul că oamenii de bună credinţă sau, pentru 
a ne exprima mai precis, oamenii cu o credinţă bună, se întâlnesc în valori 

comune. în acest punct, ca şi în altele, descoperirea care se doreşte a fi împăr¬ 
tăşită este aceea a unui fond comun, prăfuit de rutină, sclerozat de formalismul 
sacerdotal, fond asupra căruia o nouă privire ar avea efectul de resuscitare. 

De aici, un incontestabil ecumenism pe care îl transmit multe versete. 
Precum acesta, de exemplu, care depăşeşte cercul celor trei religii ale Cărţii, 
înglobând şi alte familii spirituale: 

Insă cei ce cred, fie iudei, sau creştini, sau sabei dacă numai cred în Dumnezeu şi în 
ziua de apoi şi fac bine, vor primi răsplata lor de la Domnul lor şi nu va veni frică 
pentru ei şi nu se vor întrista (2, 59). 

Acest ecumenism se asociază cu o chemare la recentrarea aceloraşi practici 
şi dogme în j urul credinţei în transcendenţa şi clemenţa divină cărora le răspund 
dreptatea şi solidaritatea oamenilor. Cu această unitate de măsură trebuie 
evaluate „referirile 11 la Biblie. Este adevărat că există relatări biblice în Coran, 
însă ele nu sunt avizate în ele însele şi nici nu pretind a reproduce sau a completa 
relatarea originală. Astfel, cu excepţia episodului lui Iosif, nici un alt episod 
biblic nu este reprodus in extenso. în schimb, va fi regăsit acelaşi episod sau 
fragmente ale sale „înstelând 11 în diverse capitole. Aceasta pentru că episodul 
nu este niciodată evocat decât pentru a da ocazia rostirii unei predici sau unor 
învăţături. De altfel, relatările coranice nu sunt toate legate de Tora sau de 
Evanghelii. Unele par împrumutate din scrieri iudaice sau creştine posterioare 
textelor fondatoare; cel mai semnificativ este episodul referitor la Cei Şapte 
Adormiţi din peşteră (18, 8-25). Altele se referă la un fond de înţelepciune 
anteislamică. Textul coranic face în mod explicit ca acest lucru să fie remarcat: 

Dumnezeu voieşte să vă dea de cunoscut şi să vă ocârmuiască după felul celor de 
dinaintea voastră şi să se întoarcă spre voi, căci Dumnezeu e ştiutor, înţelept (4, 31). 

Tratarea datelor provenite din ambele surse este aceeaşi; în primul caz, ca 
şi în al doilea, este urmărită învăţătura care trebuie desprinsă, naraţiunii acor- 
dându-i-se o funcţie ilustrativă. 

Căci este vorba despre învăţătură şi morală şi numai despre asta. Dumne- 
zeu-creatorul a vrut să creeze cu un anumit scop. Acest scop a fost de a-1 pune 
la încercare pe om, nu fără a-i asigura toate şansele la o informare care să-l facă 
apt pentru o judecată echitabilă. Textul coranic este formulat de aşa manieră 
încât să trezească conştiinţele ori să le readucă la vigilenţa de care eventual s-au 
îndepărtat. El mobilizează tot potenţialul limbajului în vederea acestei treziri; 
ciudat este faptul că se doreşte ca toţi oamenii să poată avea acelaşi drept la 
această trezire, când ei nu sunt cu toţii la fel, tocmai pentru că sunt determinaţi 
de o infinitate de condiţii spaţio-temporale, fiziologice şi psihologice. 

Pentru ca acest şir nesfârşit de învăţături să încapă în volumul Cărţii, a 
cărei revelaţie s-a întins pe durata a douăzeci de ani, a trebuit ca virtualităţile 

semantice ale fiecărui element al textului să poată fi multiplicate în raport cu 
fiecare dintre celelalte elemente ale textului. In acest context se pune problema 
ambivalenţei unor versete ale Coranului sau, mai exact, Coranulms\iş\ a ridicat 
această problemă: 

Dumnezeu! Nu este Dumnezeu afară de El, cel viu, veşnic. 

El a trimis asupra ta scriptura în adevăr, întărind ceea ce a mers înainte. El a trimis 
Tom şi Evanghelia înainte ca îndreptare pentru oameni şi a trimis Furqatiul.* 

Cei ce nu cred în semnele lui Dumnezeu vor fi greu pedepsiţi, căci Dumnezeu e 
puternic, se poate răzbuna. 

Lui Dumnezeu nu-i este nimic ascuns pe pământ şi în cer, El este acela care v-a făcut 
în mitrasuri precum a voit. Nu este Dumnezeu afară de El, cel puternic şi înţelept. 
El este acela care a trimis asupra ta scriptura; în ea sunt unele semne răsvedite, acelea 
sunt maica scripturii, altele sunt numai pilde. Ce-i priveşte pe cei cu îndoiala în inimă, 
aceia voiesc pildele din ea să le cerceteze şi caută tâlcuirea ei, însă nu înţeleg tâlcuirea 
ei, ci numai Dumnezeu, iar cei ce sunt tari în pricepere zic: „Noi credem în aceasta; 
toate sunt de la Domnul nostru." Insă aşa cugetă numai cei pricepuţi (3, 1-5). 

Acest veritabil „mod de întrebuinţare" a Coranului de către Coran arată că 
această Carte are valoare universală şi este valabilă pentru toţi oamenii din 
toate timpurile. Au existat, există şi vor exista întotdeauna versete clare şi ver¬ 
sete ambivalenţe pentru un cititor sau altul. Dar versetele clare pentru unii nu 
sunt în mod necesar clare şi pentru alţii; fiecare are dreptul la partea sa de 
versete clare şi de versete ambivalenţe. Mai mult decât atât, versetele clare şi 
cele ambivalenţe se pot inversa în funcţie de starea de spirit sau de „schimbările 
de dispoziţie". 

Versetele Coranului constituie o graţie divină în aceeaşi măsură în care sunt 
un ajutor pe calea descoperirii unui adevăr care este el însuşi izvor de mântuire. 
Ele sunt în acelaşi timp o „punere la încercare", căci „sufletele pervertite", după 
ce întâlnesc versete clare, se cramponează de cele ambivalenţe, îndepărtându-se 
cu atât mai mult de calea de acces către înţelegere şi mântuire; dimpotrivă, 
oamenii adevăratei cunoaşteri, contrar celor „doar pe jumătate pricepuţi", vor 
şti să-şi ia din întâlnirea cu versetele clare forţa de a spune, atunci când se vor 
izbi de neclaritate: „Noi credem pentru că totul vine de la Dumnezeu." 


VIAŢA RELIGIOASĂ: „STÂLPII ISLAMULUl“ 

Obligaţiile de cult ale musulmanului sunt adesea desemnate prin expresia 
„stâlpii islamului": profesiunea de credinţă ( shahăda ), rugăciunea ( şalăt ), dania 
(zakăt ), postul din luna ramadan ( şawm ) şi pelerinajul comunitar la Mecca ( hajj ). 

* O altă denumire a Coranului ; deosebire între adevăr şi minciună, cf. versiunea 
românească, nota 3, p. 65 (n. tr.). 

Metafora trimite în esenţă la un hadîth : „Islamul este edificat pe cinci [stâlpi] 
care continuă cu enumerarea celor cinci obligaţii canonice. însemnătatea acestui 
hadîth ne este transmisă sub diferite forme. Una dintre cele mai pitoreşti rămâne 
aceasta: un om simplu, chiar puţin nătâng, a venit să-l întrebe pe Profet despre 
obligaţiile sale. Profetul şi-a făcut datoria de a-i enumera „cei cinci stâlpi"; 
vizitatorul puncta enumerarea cu o întrebare, mereu aceeaşi: „Asta e tot?“ La 
care Profetul răspundea invariabil: „Da, asta e tot.“ La sfârşitul enumerării, 
omul pune aceeaşi întrebare referitoare, de această dată, la ansamblu; i se dă 
acelaşi răspuns. Omul pleacă spunând: „Pe Dumnezeu, n-o să adaug şi nici n-o 
să tai nimic!" Profetul i-a uimit pe martorii ciudatei scene, afirmând că acest 
om va avea şi el dreptul la mântuire, „dacă este sincer". 

Unii dintre musulmanii din diverse epoci, inclusiv dintre contemporani, 
au ignorat adesea ironia unei pedagogii care viza chemarea la umilinţă a disci¬ 
polilor pe care privilegiile situaţiei lor i-ar putea atrage în mrejele uneia dintre 
cele mai periculoase ispite ale spiritului religios, aceea de a nu se sinchisi de 
credinţa omului de jos. Nu ritualismul acelui om de rând îi atrăgea aprecierea 
Profetului, ci mai degrabă simplitatea naivă a atitudinii sale şi credinţa pe care 
aceasta o presupunea. 

Unii dintre observatorii islamului au redus această imagine. Astfel putem citi: 

Pentru un musulman viaţa religioasă constă, în esenţă, în îndeplinirea celor cinci 
obligaţii rituale stabilite de Lege şi denumite „stâlpii islamului" (arkăn ad-din). Ea nu 
implică nici o idee de „paternitate divină", Dumnezeu fiind Domnul în faţa căruia 
personalitatea credinciosului nu există decât în virtutea unei convenţii juridice. 26 

Asta înseamnă a nu preţui savoarea ironică - o, desigur nu lipsită de amă¬ 
răciune - care se degajă din comentariul consacrat de către Profet acestui 
incident din care doreşte, ca şi din multe altele, asemănătoare, să tragă un folos 
„pedagogic". înseamnă, mai ales, a nu acorda suficientă atenţie comentariului 
Profetului care se încheie astfel: „Dacă este sincer." Or, acest comentariu 
trimite la un alt lucru evident: „stâlpii islamului" sunt în număr de cinci, lucru 
pe care nimeni nu-1 ignoră, cu atât mai puţin oamenii simpli, care învaţă despre 
ei din manuale dintre cele mai elementare, uneori în versuri mnemotehnice, 
ce li se predau la kuttăb (şcoli coranice). 

Profesiunea de credinţă 

Primul stâlp este shahâda , „profesiunea de credinţă", despre care orice 
manual spune că reprezintă condiţia pusă pentru a se putea trece la îndeplinirea 
celorlalte obligaţii. Astfel că nici un act nu e considerat îndeplinire a unei 


26. Dominique Sourdel, Islamul , Bucureşti, Humanitas, col. „Ce ştiu?", 1993, p. 63. 

obligaţii rituale dacă nu aparţine unui subiect care a făcut mărturia că „nu 
există dumnezeu în afară de Dumnezeu" şi că „Mahomed este trimisul lui 
Dumnezeu". 

In acest sens, expunerile consacrate în manualele de specialitate fiecăruia 
dintre „stâlpii islamului" încep cu un capitol în care sunt enumerate „elementele 
constitutive", capitol care de fiecare dată plasează în capul listei „intenţia" 
(; niyya); ea este o condiţie sinequa non a validităţii, acceptabilităţii, taklîf( literal, 
„capacitate", „aptitudine de a-şi asuma responsabilitatea unei intenţii"). 

Această noţiune de niyya este consubstanţială enunţării obligaţiilor ca¬ 
nonice şi consfinţită prin clasicul hadith : „Faptele nu au decât valoarea 
intenţiei: fiecăruia în funcţie de ceea ce a avut intenţia să facă." Acest hadith 
a fost rostit în condiţii deosebit de semnificative, căci Profetul tocmai evoca 
meritele tovarăşilor lui de exod ( hijra , „hegira"). El continuă cu distingerea 
celor care acceptaseră exilul în numele credinţei de cei care avuseseră intenţia 
ca, prin această decizie, să salveze unele bunuri materiale sau chiar să capete 
ceva şanse de reuşită în vreo intrigă galantă. In privinţa acestora din urmă, 
în hadith se conchide ironic: „ Hijra lor va avea valoarea a ceea ce au avut de 
gând când au îndeplinit-o." 

Neînţelegerea, ale cărei dovezi frapante le-am putut constata în parte, îşi 
găseşte în mod paradoxal explicaţia în însăşi importanţa pe care o acordă 
„exegeţii credinţei" intenţiei (niyya) ca element constitutiv al actului religios, 
pe de o parte, şi, pe de altă parte, profesiunii de credinţă ( shahăda ) ca „stâlp al 
islamului". Aceştia s-au străduit să definească intenţia adecvată, ca şi mărturia 
de credinţă adecvată, utilizând vocabularul savanţilor cunoscători ai religiei 
(ulamă), cu toate pretenţiile sale de precizie şi exhaustivitate! La aceasta se 
adaugă situaţia lingvistică, astfel încât se poate asista la spectacolul oferit de 
credincioşii care îşi însoţesc gesturile de o abundenţă de formule pe care există 
motive să credem că nu le stăpânesc întru totul. In fapt, în funcţie de gradul 
de familiarizare cu limbajul liturgic, credinciosul suprapune formulei învăţate 
propria sa înţelegere a ceea ce se ştie chemat să facă. De aceea persistă între 
credincioşii din rândul maselor şi savanţii religiei o tradiţie de antagonism 
complice ale cărei circumstanţe determinante trebuie bine cântărite de cel tentat 
să se situeze pe poziţia arbitrului. Fapt pe care „laicii" îl verifică pe propriul risc, 
fie ei musulmani sau străini de islam, şi fără a renunţa la intenţiile lor. 

In realitate, comportamentul de zi cu zi al unui număr considerabil de 
credincioşi este marcat de ceea ce ezităm să numim formalism, dată fiind nuanţa 
conţinută de acest termen, deloc de neglijat. Acesta poate căpăta forma a ceea 
ce în Maghreb se numeşte waswasa, adică „meticulozitatea" şi „scrupulozitatea" 
împinse până la manie; de exemplu, acele ezitări, acele reluări — care uneori 

stârnesc râsul - ale unor formule şi gesturi dintr-un ritual căruia oamenii cred 
că îi respectă caracteristica esenţială: coincidenţa dintre act şi intenţie, intenţia 
în întregimea ei, care dictează şi însoţeşte actul. 

Rugăciunea 

Cuvântul şalăt s-a tradus multă vreme prin „rugăciune". De fapt, şalăt este 
masdar (numele de acţiune) al verbului şallă, care înseamnă a „sanctifica". 
Astfel că acest verb, când Dumnezeu este complementul şi creatura este 
subiectul, poate semnifica rugăciunea, glorificarea, iar când Dumnezeu este 
subiectul şi creatura este complementul semnifică faptul de a binecuvânta. 

Viaţa musulmană este străbătută de cele două înţelesuri ale cuvântului. Mai 
întâi, în mod spectaculos, prin obiceiul care constă în a rosti după pomenirea 
numelui profeţilor, în special al lui Mahomed, dar nu numai al lui, formula: 
„Dumnezeu să-l binecuvânteze [ şallă\ şi să-l salute [sallam}\“, Coranul asociază 
adesea verbul şallă şi derivatele sale evocării credinţei (verbul ‘ arnana , al cărui 
nume de acţiune este 'iman) în formul: „Cei şi cele care cred şi se roagă." în 
trei sferturi dintre cele aproximativ o sută de utilizări ale rădăcinii şallă în Coran, 
legarea ei de credinţă (imări) este explicită. Grăitoare prin sine însăşi, această 
frecvenţă îşi găseşte elucidarea chiar în Coran-, sensul ei nu este câtuşi de puţin 
echivoc — conţine elogiul şi făgăduinţa de izbândă pentru aceia cărora „.. .dacă 
le-am dat Noi locuri în ţară, îşi împlinesc rugăciunea şi dau milostenii şi 
poruncesc ce e drept şi opresc ce e strâmb" (22, 42). 

Rugăciunea {şalăt), glorificarea lui Dumnezeu, este astfel acţiunea prin care 
credinciosul se dăruieşte „în mod natural": Profetul Mahomed spune 
într-adevăr că rugăciunea este „pupila ochiului [său]", singura metaforă care 
ar putea traduce o expresie ca „plăcerea plăcerilor". Nu este deci o obligaţie, 
ci o adevărată „jubilare". 

Rugăciunea {şalăt) este în acelaşi timp şi un ritual, prescris conform unui 
calendar şi unui orar precise, îndeplinit prin anumite gesturi. Există şi alte 
forme de a se ruga lui Dumnezeu: du a (invocaţie), dhikr (evocare), tahajjud 
(veghe), ibtihăl (imploraţie), care sunt cele mai cunoscute. Ca prescripţie 
canonică, rugăciunea {şalăt) este primită la ore stabilite: „Rugăciunea este 
orânduită celor credincioşi pentru timpuri hotărâte" (4, 104). 27 

Momentele prescrise pentru rugăciune sunt cinci pe zi. Ele nu sunt ore 
fixe, ci etape ale mişcării soarelui: în zori {şubh), miezul zilei {dhuhr), intervalul 

27. Această menţiune urmează imediat enunţului prin care i se permite credinciosului 
să îl invoce pe Dumnezeu stând „în picioare, aşezat sau întins pe o parte". Juxtapunerea 
sugerează de asemenea diferenţa care se face între rugăciune, permisă şi meritorie, în 
orice poziţie, orice loc şi orice timp, şi şalăt, rit instituţional, liturghie. 

dintre prânz şi apusul soarelui ( ’aşr), apusul soarelui ( magbrib) şi intervalul 
de timp care începe cu dispariţia ultimelor licăriri ale crepusculului ( ‘işhă). 
Orele variază aşadar în funcţie de anotimp şi locul geografic unde se află cre¬ 
dinciosul. De aici importanţa calendarului şi a efemeridelor în viaţa musul¬ 
manilor: ziarele lor consacră o rubrică cotidiană orelor celor cinci rugăciuni. 

Orele indicate marchează intervalul de timp în care rugăciunea este con¬ 
siderată îndeplinită „la timpul ei". Aceste intervale de timp variază, dar 
credincioşii scrupuloşi se străduiesc să înfăptuiască rugăciunea prescrisă la 
începutul intervalului prevăzut, de teamă ca nu cumva moartea care poate 
surveni oricând să-i surprindă intr-un moment în care nu sunt „la zi“ cu înde¬ 
plinirea obligaţiilor. Rugăciunea neîndeplinită rămâne ca o datorie: credin¬ 
ciosul se poate achita de ea în oricare alt moment; în acest caz, rugăciunea care 
trebuia efectuată în momentul respectiv este îndeplinită prioritar, înaintea 
rugăciunilor „restante". 

Rugăciunea este precedată de abluţiuni, numite îndeobşte în limbile euro¬ 
pene „abluţiuni mici şi mari" ( wudu şi ghusl). Abluţiunea wudu constă în 
spălarea succesivă a mâinilor, antebraţelor, gurii, nărilor, feţei, udarea cu apă 
a urechilor, cefei, părului şi picioarelor. Acest tip de abluţiune este anulat de 
ceea ce textele europene numesc cel mai adesea „mica impuritate", termen 
prin care este tradus aşa-numitul hadath aşghar „incident minor" (hadaţh 
înseamnă propriu-zis „ceea ce se întâmplă fără să fi fost dorit"). Această 
precizare nu este atât de neînsemnată pe cât ar părea. în fapt, enumerarea a 
ceea ce este considerat hadaţh. nu se limitează la satisfacerea „nevoilor naturale"; 
ea include somnul, leşinul, furia şi... renegarea, abjurarea. Se poate spune deci 
că starea necesară îndeplinirii rugăciunii (hala jâ’iza), tradusă în general prin 
„curăţenie rituală", se consideră anulată dacă individul îşi pierde controlul de 
sine. Nevoile naturale nu sunt decât exemple, între altele, de situaţii când in¬ 
dividul încetează să mai fie „răspunzător" de ceea ce face. După orice astfel de 
carenţă a vigilenţei impuse de şalât, care înseamnă apariţia în faţa lui Dumnezeu, 
este necesară repetarea abluţiunii (wudu’): ea este compusă din gesturi care 
garantează trezirea şi nu este o simplă toaletă care asigură curăţenia. 

Curăţenia este, desigur, o condiţie a rugăciunii rituale (şalât): curăţenia cor¬ 
pului celui care se roagă (nu numai a părţilor prevăzute de wudu)., curăţenia 
hainelor, a locului de rugăciune. Covoraşul de rugăciune (noţiune care a fost 
intr-atât banalizată, încât în araba din Orientul Mijlociu „covor" se spune 
sajjada , ceea ce ar avea ca echivalent „obiect pe care se efectuează prosternarea") 
asigură ferirea de contactul cu un sol despre care nu se poate şti dacă a fost 
murdărit. încălţămintea, care se scoate, şi astfel se adună la intrarea în camerele 
de rugăciune, în cazul în care nu este introdusă într-o piesă de mobilier special 
destinată, este scoasă de fapt pentru că riscă să fi păstrat urmele vreunei murdării; 

culegerile de Sunna relatează că Profetul, cu nenumărate ocazii, s-a mulţumit 
„să dea cu mâna pe încălţările sale“ ( khujfayri)?* 

Iată însă ceva şi mai semnificativ: micii abluţiuni i se poate substitui aşa-nu- 
mitul tayammum (numele de acţiune al verbului tayammama, care înseamnă 
„a viza ceva“, „a recurge la“). Versetele coranice de referinţă, după ce enumeră 
circumstanţele care împiedică ori fac contraindicată abluţiunea (lipsa apei, 
boala), prescriu: „Căutaţi atunci un pământ curat şi treceţi-vă mâinile peste 
faţă şi antebraţe" (2, 43; 8, 6). Verbul tayammama a fost atât de des utilizat 
în această accepţiune rituală de „purificare ce înlocuieşte altă purificare" (de 
substituţie), încât mulţi au uitat sensul lui primar. 

Profetul citează printre semnele graţiei divine ce i s-au dat: „Pământul mi-a 
fost dat ca loc de rugăciune şi purificare." Aflăm aici o bună ilustrare a 
deschiderii Coranului şi învăţăturilor sale către o lectură nu simbolică (un 
asemenea adjectiv ar distinge în mod nejustificat un sens aparent de unul 
ascuns), ci plurivalentă. Permisiunea de a substitui abluţiunii simpla atingere 
a solului, tayammum (fără a uita ruyya - intenţia, condiţie a valabilităţii actului), 
poate să fi fost înţeleasă drept o formă de curăţire, dar impactul ei istoric a fost 
mult mai durabil: timp de secole, nu s-a oferit credincioşilor posibilitatea de 
a se eschiva de la adorarea lui Dumnezeu, nici ocazia de a proceda la această 
adorare fără a-şi fi asigurat revenirea la conştientizarea deplină cerută de o 
asemenea celebrare. 

Căci şalât nu este acea rugăciune prin care i se cere lui Dumnezeu o favoare 
sau alta; ea este o oficiere religioasă în care credinciosul este el însuşi propriul 
său oficiant. Asemenea unei oficieri religioase, rugăciunea, şalât, se conformează 
unui protocol alcătuit din gesturi şi formule. Ea începe cu orientarea 
credinciosului ( qibla) în direcţia locului sfânt consacrat ( maşjid al-harani) al 
templului de la Mecca, acela unde se află Kaaba: „De orişiunde vii, întoarce 
faţa ta spre templul cel sfânt" (2, 144 şi 145). 

Credinciosul caută această direcţie, către care sunt orientate moscheile, 
mormintele şi, pe cât posibil, casele. Este ceva obişnuit a vedea un musulman 
instalat într-o casă necunoscută, consultându-şi busola 29 , mai degrabă decât 
întrebându-i pe cei din jur unde se află qibla. 

Şi în acest caz cercetarea reprezintă mai întâi un exerciţiu spiritual. Trebuie 
amintit că orientarea către Templul extrem, respectiv templul de la Ierusalim, 

28. Bukhări, Sabih, voi. 1, pp. 49—50. De semnalat că s-a întâmplat ca Profetul să se 
roage şi încălţat ( id ., p. 84). 

29. Se fabrică şi busole prevăzute cu un sistem care precizează această direcţie, cu o 
aproximaţie de o zecime de grad, în orice loc de pe Glob; se găsesc chiar şi covoraşe de 
rugăciune cu busola încorporată. 

constituia o regulă până la data exodului la Medina. într-un mediu în care 
adepţii noii religii coabitau cu creştini şi musulmani, aceasta constituia o ră¬ 
măşiţă a unor vechi rituri, contrare spiritului înnoitor: . .Noi te vom întoarce 
spre o Kiblă care-ţi place“ (2, 139). Coranul oferă un şir de argumente care 
scot în evidenţă înnoirea. Astfel, la obiecţia necredincioşilor: „De ce-i întoarce 
de la Kibla pe care o aveau înainte?" (2, 136), Profetului i s-a poruncit să răs¬ 
pundă: „Al lui Dumnezeu este Răsăritul şi Apusul" (2, 136). Prin aceasta, 
riturile sunt aşezate la locul cuvenit: 

Şi de ce am schimbat Kibla pe care ai avut-o înainte? Numai ca să ştim cine urmează 
trimisului şi cine se întoarce pe călcâiul său (2, 138). 

Ceea ce pregăteşte o învăţătură de imensă importanţă: 

Nu stă cuvioşia întru aceea ori să îndreptaţi faţa voastră spre răsărit sau spre apus, 
ci cuvios este cel ce crede în Dumnezeu, în ziua de apoi, în îngeri, în scriptură şi 
în profeţi şi dă din averea sa din dragoste către El rudelor, orfanilor, sărmanilor, 
călătorilor, cerşetorilor şi celor din robie şi îşi împlineşte rugăciunea şi dă milostenii, 
şi cei ce ţin întreolaltă făgăduinţele pe care le-au făgăduit şi cei ce sunt statornici în 
nenorociri şi în timpul vitejiei (2, 172). 

Iată o confirmare, dacă mai era nevoie de ea, a faptului că, dacă nu este 
fragmentat, în textul coranic se poate găsi afirmaţia că practica fără credinţa 
propriu-zisă este lipsită de orice merit, dar şi că prin credinţă devin meritorii 
game comportamentale mai largi. 

Gesturile din timpul rugăciunii corespund unui protocol simplu, dar 
precis. La începutul ei, credinciosul efectuează aşa-numitul takblr (preamărire): 
ridică braţele spre cer, rostind formula Allâhu Akbar („Dumnezeu este mai 
mare decât tot"). Prin acest gest, el se transpune în starea de adoraţie; nu mai 
este posibil să i se distragă atenţia pentru a face nimic altceva, altminteri va 
trebui să reia ritualul. Acest gest delimitează un sanctuar (baram) care rămâne 
astfel delimitat până la sfârşitul oficierii religioase, semnificaţie pe care o 
sugerează chiar denumirea gestului: takblrat al ’ihrăm („preamărirea prin care 
credinciosul i se consacră în exclusivitate lui Dumnezeu"). Nimic din jur nu 
trebuie deci să-l distragă pe credincios de la desfăşurarea ritualului şi nici să 
pătrundă în spaţiul propriu pe care şi l-a creat. 

Imediat după aceea, credinciosul începe să recite prima sură din Coran, 
al-Fătiha („Deschizătoarea"). Este o bucată scurtă - şapte versete, dintre care 
ultimele au propriu-zis aspectul unei rugi: 

Ocârmuieşte-ne pe drumul cel drept, 
pe drumul celor de care te-ai îndurat, 
nu al celor asupra cărora eşti înfuriat şi nu 
al celor ce rătăcesc (1, 5-7). 

De aceea, „oficiantul" îşi răspunde singur: Amin ( amin). Urmează apoi 
„recitarea unor versete". Alegerea este lăsată la latitudinea credinciosului. 

Nu vrem să se creadă că am ceda unui gust ireverenţios pentru anecdotă 
semnalând existenţa unui anumit număr de situaţii în care alegerea versetelor 
respective a jucat un rol important: ofi ciantul, legând de recitarea primei sure 
(, al-Fătiha ) recitarea unui verset al cărui conţinut ori exprimare sunt potrivite 
situaţiei, dă de înţeles ceea ce nu vrea sau nu îndrăzneşte să spună. îndeobşte, 
există „manuale" religioase sau cutume nescrise care ghidează această alegere; 
unii şiiţi rezumă partea de recitare imediat următoare primei sure la capitolul 
celebru pentru concizia lapidară cu care se afirmă unicitatea lui Dumnezeu: 

Spune: „El este Dumnezeu cel unic, 

Dumnezeu cel veşnic, 

El nu se naşte şi nu este născut 
şi nimenea nu-i este asemenea." 30 

Există şi alte cutume în alegerea versetelor consecutive primei sure, dar ele 
nu au ajuns la o instituţionalizare atât de marcată. De exemplu, recitarea unui 
capitol, şi el destul de scurt, intitulat Al-’aşr („timp" şi „miezul zilei"): 

Pe dupămiazăzi - 
omul este pierdut, 

afară de cei ce cred şi se poartă bine şi se îndeamnă 
spre adevăr şi se îndeamnă spre răbdare. 31 

Acest capitol, printre primele revelate, s-a impus ca un fel de parolă şi de 
formulă de încheiere a întâlnirilor primilor tovarăşi ai Profetului: recitarea ei 
înseamnă rememorarea acestui „timp" al solidarităţii, curajului şi speranţei. 

Cât timp stă în picioare, credinciosul care efectuează rugăciunea îşi ţine, 
în funcţie de „şcoală", braţele şi mâinile de-a lungul corpului (malekiţii şi 
kharijiţii), braţele strânse, împreunate în dreptul taliei (hanefiţii), strânse la 
piept (hanbaliţii) sau puse în dreptul inimii (shafiiţii). Fiecare dintre aceste 
poziţii se leagă de mărturii privind comportamentul Profetului. Aceste mărturii 
sunt de altfel recunoscute de către toţi: controversa nu se referă decât la inter¬ 
pretarea varietăţii de atitudini. Alegerea vine de la diferenţa dintre criteriile 
reţinute (gestica cel mai des adoptată de Profet, de exemplu, sau cea adoptată 
în circumstanţe deosebit de semnifi cative). în viaţa practică, musulmanul, care 

30. Capitolul 112, numit în general Al-ikhldş. [în versiunea românească a Coranului, 
Sura curăţirii, în legătură cu care ne îngăduim să facem următoarea observaţie necesară: 
în textul coranic, apare fără echivoc formularea „el nu a dat naştere" ( lamydid ), şi nu „el 
nu se naşte" (n. tr.).] 

31. Capitolul 103, care nu cuprinde decât aceste trei versete. 

îşi poate face rugăciunea în orice moschee, identifică dintr-o privire ritul căruia 
îi aparţin tovarăşii săi de rugăciune. Şi, în consecinţă, ţara lor de origine. Astfel, 
turistul maghrebin malekit, adept al poziţiei cu braţele de-a lungul corpului, 
este reperat când se roagă într-o moschee turcească (hanefită), egipteană 
(shafiită) sau saudită (hanbalită); acest fapt face din el obiectul unei amabilităţi 
deosebite, al unei curtoazii mergând până la a-i oferi dirijarea invocaţiei {du a) 
care urmează oficierii. 

După recitarea făcută în poziţie verticală, credinciosul se înclină adânc, 
ducându-şi mâinile la genunchi. Este reverenţa, plecăciunea sau rak'a, ce 
durează cât timpul necesar pronunţării de trei ori a formulei: „Preamărire 
Domnului meu celui Mare şi laudă Lui!“ Apoi credinciosul revine la poziţia 
verticală pentru ca imediat să se prosterneze cu fruntea la pământ, gest care 
durează atât timp cât rosteşte de trei ori formula: „Preamărire Domnului meu 
Preaînalt şi laudă Lui!“ El se ridică pentru a se prosterna din nou la foarte 
puţin timp. Astfel este completat „ciclul" sau rak'a, a cărui denumire vine de 
la gestul de reverenţă. Oficierea comportă, în funcţie de oră, două rak'a 
(rugăciunea din zori), patru rak'a (rugăciunea de la mijlocul zilei, cea de la 
mijlocul după-amiezii şi cea de-a cincea şi ultima, rugăciunea de noapte) sau 
trei (rugăciunea de la apusul soarelui). 

La sfârşitul ultimei rak'a a fiecărui cuplu sau la sfârşitul fiecărei rugăciuni 
rituale (de exemplu, cea de-a treia rak'a de la apusul soarelui), credinciosul îşi 
redresează poziţia pentru a lua pentru un timp poziţia „aşezat", în care recită 
aşa-numitul taşhahhud („reamintirea mărturiei de credinţă") care începe astfel: 

Ale lui Dumnezeu saluturile, 

Ale lui Dumnezeu faptele neprihănite. 

Mărturisesc că nu există Dumnezeu în afara lui 

Dumnezeu, Unic şi fără de tovarăş. 

Şi mărturisesc că Mahomed este trimisul şi Profetul lui. 

El continuă prin această invocare concluzivă care se înscrie în tradiţia lui 
Avraam: 

Doamne, sfinţeşte, salută şi binecuvântează pe Mahomed şi pe apropiaţii lui, aşa 

cum i-ai sfinţit, salutat şi binecuvântat pe Ibrahim (Avraam) şi pe apropiaţii lui. 

(Astfel aleşi) din lumile care sunt. 

In cazul în care credinciosul se află la sfârşitul oficierii, întorcându-se spre 
dreapta, el pronunţă cu glas tare: ,db-salâmu ‘alaykum wa rahmatullâh" . Apoi, 
întorcându-se spre stânga, repetă această formulă care înseamnă „Pacea asupra 
voastră şi îndurarea lui Dumnezeu". El pune astfel capăt ritualului sacru pe 
care l-a instituit el însuşi. Atunci cei din preajmă pot să i se adreseze şi să 
pătrundă în spaţiul care fusese până atunci rezervat oficierii ritualului. Obiceiul 

cere ca adresarea să înceapă cu urarea: „Dumnezeu să primească!", la care 
oficiantul răspunde: „De la noi şi de la voi fapta cea bună!" 

In felul acesta este redat vieţii „civile" acela care se rupsese de ea pentru 
un interval de cinci, cel mult zece minute, ca regulă generală, interval pe care 
îl pot prelungi zelul şi erudiţia - în special prin recitarea, după fiecare Fâtiha 
(primul capitol din Coran ) care precedă rak'a, a unui pasaj deosebit de lung 
din Cartea sfântă. 

Am preferat să descriem rugăciunea rituală a oficiantului solitar. Dar cre¬ 
dinciosul are posibilitatea de a participa la o ceremonie în comun, care de altfel 
poate avea loc şi în altă parte decât în moschee. I se recomandă să prefere, de 
câte ori este posibil, efectuarea rugăciunii în comun. îndată ce ora stabilită a 
sosit, anunţată de apelul muezinului (deformare a cuvântului arab mu ’ adhdh in . 
literal: „cel care anunţă" sau „care dă semnalul") sau doar observată prin con¬ 
sultarea unui ceas, musulmanii aflaţi într-o colectivitate, chiar şi puţin nume¬ 
roasă, propun unuia dintre ei să le fie ‘imăm (cel care stă în faţă). Căci imamul 
nu este altceva decât un credincios printre alţii care îi precedă pe ceilalţi în 
efectuarea gesturilor rituale; ceilalţi îi răspund, dacă este vorba de formule care 
trebuie rostite cu glas tare, iar atunci când ritualul impune o recitare în aparteu, 
„silenţioasă", ei recită fiecare pentru sine formulele comune. Singurele texte 
rostite cu voce tare de către imam şi lăsate la iniţiativa lui sunt: al-Fâtiha inau¬ 
gurală (recitată în picioare) şi versetele din Coran alese să îi urmeze. 32 

Imamul joacă un rol mai important în oficierile care cuprind o predică 
(/khuţba : „discurs", „predică"). Este vorba de oficierea care are loc vinerea ( şalât 
al-juma ‘a; însuşi numele acestei zile vine de la verbul jamu a, „a reuni", „a aduna 
laolaltă") şi de cele două şalât al- ‘id („oficierea de sărbătoare", cuvânt derivat de 
la verbul 'âda, „a reveni", „a se întoarce", J'Aid“, cum se numeşte în franceză, 
însemnând „ceea ce revine în fiecare an", o „solemnitate", o „sărbătoare"). 

Vinerea, oficierii de la mijlocul zilei, rugăciunii de dhuhr . i se substituie 
celebrarea, prin definiţie în comun, a unei şalât al-juma ‘a. în această zi, 
ritualul, redus la două rak ‘a - în loc de patru cât cuprinde oficierea obişnuită 
de la mijlocul zilei - este precedat de o predică. Este adevărat că în cadrul 
ei formulele consacrate şi citatele abundă, însă textul poartă amprenta ora¬ 
torului ( khaţlb ). Adaptarea la preocupările zilei este, în principiu, prima 
calitate a textului, cealaltă constând în concizie. Profetul a dat exemple de 

32. în cazul îngenuncherilor ( rak'a) silenţioase (ansamblu de patru rak'a ale rugă¬ 
ciunilor a doua şi a treia, a treia rak'a a celei de-a patra rugăciuni, a treia şi a patra a celei 
de-a cincea rugăciuni rituale zilnice), lecturile sunt şi ele silenţioase; şi alegerea lor este 
lăsată la iniţiativa individuală, imamul anunţând prin cuvintele Allăhu-akbar trecerea la 
etapa următoare. 

texte care nu luau mai mult de un sfert de oră. Emulaţia, erudiţia, adevărată 
sau falsă, fac uneori să fie uitate atât concizia vremurilor de început, cât şi 
simţul actualităţii. Au circulat şi mai circulă încă în lumea musulmană cule¬ 
geri de predici-model ikhutab minbâriyya, „predici de amvon", de la minbar , 
„amvon") care prevăd de-a lungul săptămânilor texte pregătite gata, adaptate 
calendarului sărbătorilor care urmează sau în curs: postul ramadanului, 
pelerinajul canonic, sfârşitul anului hegirian, aniversarea naşterii Profetului. 
Un alt tip de exces, simetric, ameninţă din alt punct de vedere: angajarea 
predicatorilor faţă de o ideologie sau alta, supunerea lor faţă de regimurile 
ai căror funcţionari sunt, în unele ţări, îi inspiră sau le dictează să predice 
cu multe argumente, căutate în textele religioase, în folosul unor cauze care 
nu sunt în mod necesar religioase. 

Cele două Aid (sărbătoare) dau şi ele ocazia rostirii unor predici. Predicatorul 
ia cuvântul după rugăciunea rituală efectuată în dimineaţa zilei de sărbătoare. 
In aceste cazuri, temele sunt gata oferite. Predica numită 'Idalfiţr („Sărbătoarea 
ruperii postului") are loc la începutul lunii shawwâl, care urmează după luna 
ramadan. Cealaltă, 'Id al- ’idhă („Sărbătoarea sacrifi ciului") are loc în cea de-a 
zecea zi a lunii dhu. al-hijja („luna pelerinajului"), în afara marilor precepte 
legate de pietate şi morală, în aceste două predici ( khuţba) sunt reamintite 
virtuţile şi învăţăturile postului şi ale pelerinajului ritual. 

Dania 

Ceea ce în general este desemnat în textele europene prin cuvântul „danie" 
(milostenie), mai rar „danie legală", se numeşte în arabă zakât. Acesta este 
numele acţiunii desemnate de verbul zakă , „a fi pur", de unde derivă factitivul 
zakkă, „a face pur", „a purifica" şi reflexivul factitivului tazakkă, „a se purifica". 

Aceste două derivate sunt utilizate în Coran pentru a desemna faptul de „a 
spăla [păcate şi greşeli]" şi, respectiv, de „a se spăla [de păcate şi greşeli]". Prea 
omeneasca infatuare a unora care împing siguranţa de sine până la a se numi 
pe ei înşişi „puri", acordându-şi un fel de certificat al mulţumirii de sine, este 
denunţată cu ironie în unele capitole: 

...Nu vă ţineţi de curaţi voi înşivă. El ştie cine se teme de El (53, 33). 

Or, vocabularul politic al epocii noastre utilizează în chip curios această 
accepţiune a cuvântului: candidaţii la o consultaţie electorală consideră adesea 
util, sau necesar, să anunţe susţinerea lor de către un partid sau o personalitate, 
obiceiul fiind ca în aceste situaţii să fie utilizate verbul zakkă şi numele său de 
acţiune tazkiya... 

In Coran , numele de acţiune zakât (dania) este utilizat aproape în exclu¬ 
sivitate pentru a desemna o faptă bună. Dania este aproape întotdeauna 

asociată rugăciunii ( salât ) rituale, ambele fiind asociate „credinţei" ( imări). De 
asemenea, mai sunt asociate alte două noţiuni: aceea de credinţă în ziua de 
apoi ( al-yawmu-l-akhir ) şi aceea de „înfăptuire a faptelor bune" (al-a ‘măi 
al-şăliha). 

Legătura dintre iqămat as-şalăt („efectuarea rugăciunii rituale") şi V ‘ţa 
’u-z-zakăt („dania", „acordarea milosteniei") esteconfirmatăprintr-o exprimare 
dură a lui Omar, cel de-al doilea calif: „îl voi ucide pe acela care face deosebire 
între salât şi zakăt“. Aforismul a fost interpretat de către formalişti în sensul 
refuzării carităţii din partea cuiva lipsit de pietate. Dar contextul sugerează 
mai degrabă o denunţare a celor care cred că poate exista devoţiune acolo unde 
există indiferenţă faţă de solidaritatea cu aproapele. Un asemenea bun cunos¬ 
cător al Coranului nu putea să nu se gândească la un capitol foarte scurt şi 
foarte popular - acela care începe prin identificarea plină de indignare a celui 
care refuză religia cu cel „care îl respinge pe orfan", capitol ce se încheie astfel: 

Deci vai de rugătorii 

care sunt nepăsători la rugăciune, 

care vor să fie numai văzuţi 

şi tăgăduiesc sprijinul (nu vor să dea milostenii) (107, 4-8). 

Este vorba aici de mustrarea deschisă la adresa devoţiunii ostentative, aceea 
lipsită de participarea sufletului şi a spiritului. In acelaşi timp, se atrage atenţia 
asupra faptului că devoţiunea ostentativă este legată de refuzul solidarităţii 
cu ceilalţi oameni. Nu este utilizat cuvântul zakăt, ci cuvântul ma'un („sprijin", 
„ajutor"). Este vorba de a asocia adevăratei devoţiuni şi, în consecinţă, cre¬ 
dinţei, nu numai simpla danie legală, ci şi „pomana voluntară" ( şadaqa ) 33 şi 
chiar simpla „cheltuială" (infăq). 

Unii au crezut că se pot plânge dinaintea Profetului de inegalitatea 
fundamentală a şanselor credincioşilor de a săvârşi această faptă pioasă: bogaţii 
pot îndeplini în egală măsură cu săracii celelalte fapte de devoţiune, dar îi vor 
depăşi cu siguranţă pe săraci în privinţa milosteniei voluntare (şadaqa). 
Profetul le-a răspuns că valoarea daniei făcute din proprie iniţiativă nu se 
măsoară după valoarea ei comercială. Dar, mai ales, el a adăugat că orice ac¬ 
ţiune a credinciosului poate constitui o şadaqa: orice gest amical, orice vorbă 
bună adresată cuiva, oricare ar fi acel cineva. El i-a umplut de uimire pe 

33. Termenul şadaqa este numele de acţiune ai unui verb ce înseamnă „a se adeveri" 
şi „a spune adevărul", al cărui factitiv este şadaqa. De aici derivă şadiq, „acela pe care îl 
poţi crede adevărat, sincer", „prietenul veritabil" şi, cu o diferenţă de nuanţă, şadiq, „cel 
ce spune adevărul", la care s-a gândit Voltaire creându-1 pe celebrul său personaj Zadig. 
A fi prieten adevărat al cuiva înseamnă a-1 ajuta pentru el însuşi, şi nu din constrângere; 
astfel, taşaddaqa înseamnă „a îndeplini o şadaqa'\ „a face un dar gratuit". 

interlocutorii săi incluzând pe listă împlinirea aceloraşi „amabilităţi" faţă de 
membrii propriei familii. 

Conceptul de sadaqa este deschis ideii de comunicare cu aproapele, prin 
infăq (literal: „cheltuială"): ceea ce posedăm, posedăm printr-o hotărâre a 
lui Dumnezeu. Suntem obligaţi să cheltuim această avere spre binele a ceea 
ce ne înconjoară. In primul rând, spre binele celor apropiaţi nouă: nu trebuie 
ca un altruism ostentativ prost înţeles să ne facă să neglijăm acest lucru. Dar 
se înţelege că această „cheltuială" se extinde la orice faptă bună „pe calea lui 
Dumnezeu" {fi sabîli-llăh). 

Tema, îndelung abordată în Coran, a făcut să se spună că, pentru islamul 
incipient, conceptele de „pomană voluntară" şi „danie legală" nu erau clar 
diferenţiate. Termenul zakăt desemnează, într-adevăr, dania datorată, 
măsurată cu talgerul, prin cote, în natură, în scadenţe, exact ca în cazul unui 
impozit. Trebuie însă precizat că dania {zakăt) nu se confundă cu impozitul 
pe venit sau pe plusvaloare. Mai exact, ea consideră ca plusvaloare însuşită 
ceea ce a rămas timp de un an încheiat în mâinile contribuabilului. 

Aşa cum şalât (rugăciunea canonică, rituală) este o obligaţie care nu se 
confundă cu rugăciunea {du 'ă ), tot astfel zakăt (în ciuda celor ce s-au spus 
pentru a-i sublinia eficienţa) nu îndeplineşte singură îndatorirea de solidaritate 
faţă de cei aflaţi la nevoie. Ca şi rugăciunea canonică, ea trebuie înţeleasă ca 
un „exerciţiu" care „îl face mai suplu" pe donator, „pregătind terenul" în 
vederea altor acţiuni a căror ocazie îl pândeşte pe credincios în orice moment 
al vieţii sale. Ca obligaţie rituală, ea a beneficiat de atenţia cunoscătorilor şi 
interpreţilor Legii {fuqahă). Raportându-se la uştul („izvoare"), aceştia au 
stabilit bunurile sub forma cărora se achită (cereale, curmale, animale, dar şi 
metale, imobile), urmând proceduri al căror enunţ variază în funcţie de mediul 
economic şi social al autorilor. De aici ciudăţeniile care au alimentat con¬ 
troversele cazuiştilor, cele mai bătătoare la ochi şi mai pitoreşti fi ind omisiunile 
unor posesiuni necunoscute sau subevaluate în epocile de referinţă. 34 

Un calcul precis intervine de asemenea în ce priveşte alte forme de zakă:. 
precum pomana făcută cu ocazia sărbătorilor. Beneficiarii produsului dat ca 
zakăt sunt şi ei desemnaţi în Coran-, în special săracii, prizonierii, sclavii. 

34. Aşa-numitul nisăb („prag de impozitare", „minimum impozabil") pentru cre-scâ- 
torul de animale este de cinci cămile (la care se datorează un miel, prelevarea că:r._e.: : 
începând, desigur, de la un număr mai ridicat), de treizeci de bovine, de patruzec. ar 
ovine sau caprine, cifre ce reflectă natural scara „preţurilor" la epoca respectivă şi in mea. _ 
respectiv. Cultivatorul de referinţă este proprietarul de curmali sau cultivatorul de cerca e. 
nisăb-\A este de cinci „poveri". Şi mai grăitor, prin distanţa pe care o semnalează ir.trc 
epoci, este nisăb-\A comerciantului, fixat la cinci uncii de argint (155 de grame . ceri te 
nu mai rămâne valabil după vertiginoasa devalorizare a „celui de-al doilea metal ". 

datornicii, luptătorii, drumeţii. Condiţiile în care s-a format şi mai apoi s-a 
extins comunitatea musulmană de la Medina au făcut foarte curând necesară 
organizarea strângerii produsului daniei prescrise precum şi repartizarea lui. 
De aici precizările respective din Coran : în toate trebuie văzute aşadar norme 
revelate de o Carte care constituie un tot în cadrul căreia toate versetele se 
situează la acelaşi rang. 

Distincţia care se impune între zakăt, şadaqa şi infăq este hotărâtoare: 
prescripţiile canonice trebuie considerate de credincios drept graţii divine. 
Conformându-li-se, el aspiră la a deveni mai apt de a accede la o spiritualitate 
mai înaltă şi mai liberă. Acest lucru este sugerat şi de frecvenţa utilizării 
locuţiunii conjuncţionale la alia („poate că“, „ca să“) prin care se încheie zeci 
de porunci legate de cult... 

Insă „marea regulă a tuturor regulilor", obligaţia majoră căreia i se subor¬ 
donează toate celelalte, rămâne, în materie de danie (fie ea prescrisă sau vo¬ 
luntară), „gratuitatea" gestului, faptul de a nu precupeţi ceea ce dai, de a nu 
aştepta răsplată, şi mai ales, a nu cere sub nici o formă „dobândirea unui 
beneficiu". Darul trebuie făcut din ceea ce îţi este drag (2, 267; 3, 92) şi nu 
trebuie ales pentru a fi dăruit ceva de proastă calitate, „ceea ce tu însuţi nu ai 
lua pentru tine decât în scârbă". Darul nu este considerat dar dacă este făcut 
cu ostentaţie sau cu inima îndoită (4, 38). Există chiar precizarea: 

O, voi ce credeţi, nu faceţi deşarte milosteniile 
voastre necăjind şi vătămând ca şi cel ce dă 
milostenie ca să fie văzut de oameni, însă nu 
crede în Dumnezeu şi în ziua de apoi. Aşa 
colb; vine asupra sa ploaia şi-l lasă vârtos (2, 266). 

A nu rezista celei mai primejdioase tentaţii, aceea de a te prevala de bine¬ 
facerile tale, înseamnă a te expune soartei „pietrei care se rostogoleşte". 

Postul 

Postul din luna ramadan este, fără îndoială, cea mai cunoscută dintre cele 
cinci obligaţii canonice. Este în general prezentat ca obligaţia credinciosului 
de a se abţine de la mâncare şi băutură în timpul zilei, în timpul nopţii fiindu-i 
permis un regim normal, ba chiar cu unele compensaţii, ceea ce explică faima 
nopţilor de ramadan. 

Cuvântul şawm sau şiyăm (post) este numele de acţiune al verbului sama 
„a se abţine de la băutură", apoi, prin extensie, de la băutură şi mâncare. Locui¬ 
torii Meccăi şi, în general, arabii din perioada Revelaţiei cunoşteau practica 
postului. Mai întâi, cele două „religii ale Cărţii" îl prescriau adepţilor lor. Apoi 
faimoşii hunafă adoptaseră această asceză a „monoteismului abrahamic". 

Mahomed a practicat acest exerciţiu spiritual înainte de Revelaţie, pe când 
obişnuia a se retrage din când în când în peştera de pe muntele Hira. 

Diverse mărturii ne aduc la cunoştinţă că Profetul şi tovarăşii săi au început 
prin a practica postul voluntar, un post după dorinţa lor ( nudhr ), conform 
unor practici voluntare care imitau practicile dej a cunoscute din religiile Cărţii 
şi adăugând uneori un soi de spirit de emulaţie, dictat de grija de a nu rămâne 
mai prejos în materie de devoţiune. La Medina, unde elementul evreiesc era 
predominant (evreii participaseră la întâmpinarea favorabilă a Profetului cu 
ocazia exodului), Mahomed, constatând existenţa unei practici de devoţiune 
propovăduite de Moise, a considerat că adepţii noii religii monoteiste aveau 
un drept egal de a posti în a zecea zi a primei luni a anului (pentru arabii 
musulmani) ziua de Ashura (cuvânt derivat de la ‘ashara, ,,zece“). 

Abia mai târziu a fost revelată prescripţia unui post canonic. 35 

O, voi, ce credeţi, şi voi veţi avea îndatorirea pentru ajunare, cum aveau îndatorire 
înaintaşii voştri, ca să fiţi cu frica lui Dumnezeu. 

Un număr anumit de zile (să ajunaţi), însă acela din voi care e bolnav sau în călătorie 
(să postească, asemenea alt număr de zile). Cei ce însă sunt în stare (să postească, şi 
totuşi nu postesc), aceia să dea unui sărac bucatele ca răscumpărare; însă dacă face 
cineva bine de bunăvoie, atunci e bine pentru el; iar dacă postiţi (totodată) e mai 
bine pentru voi, dacă sunteţi pricepuţi (2, 179-180). 

Postul prescris, diferit de cel voluntar, este, ca şi rugăciunea rituală, o 
„instituţie al cărei cadru e stabilit"; efectuarea lui este supusă, ca şi efectuarea 
rugăciunii rituale, unor „criterii de capacitate" care îi disting pe cei pentru 
care este considerat imposibil de cei pentru care ar fi la limita suportabilului. 
De altfel, el are fixat un termen precis: 

LunaRamadan, în care s-a trimis Cor anul a îndreptar pentru oameni şi ca învăţătură 
răsvedită pentru drumul cel drept şi deosebirea [între adevăr şi minciună], în luna 
aceasta să ajuneze cei ce sunt de faţă; cine e însă bolnav sau în călătorie, să postească 
alt număr de zile; Dumnezeu doreşte să vă uşureze, nu doreşte să vă facă greutate, ca 
să împliniţi numărul [zilelor de post] şi să-l preamăriţi pe Dumnezeu pentru că vă 
ocârmuieşte şi să-I mulţumiţi. 

Dacă te întreabă servii Mei despre Mine, atunci Eu sunt aproape; ascult ruga celui 
ce se roagă, dacă se roagă; dar şi ei trebuie să asculte de Mine şi să creadă în Mine; 
poate vor umbla întru dreptate (2, 181 şi 182). 

Relatările din hadîth dovedesc eforturile constante ale Profetului de a mo¬ 
dera elanurile care ar fi putut prejudicia o concepţie rezonabilă despre pietate. 

35. Aceste prescripţii sunt recapitulate îndeosebi în faimosul capitol 2, primul fiind 
Al-Fătiha („Deschizătoarea"): versetul referitor la rugăciunea rituală este cel de-al 144-lea, 
în timp ce versetul consacrat postului este al 183-lea. 

Marea problemă fusese a-i convinge pe adepţi că postul cel nou era limitat: 
cel care posteşte trebuie să-şi întrerupă postul zilnic (‘ ijţâr ). Toate practicile 
în care intra abstinenţa continuă ( muwăşala ) au fost combătute. Ca şi în 
materie de rugăciune, Profetul a insistat ca propriul său comportament să nu 
fie invocat ca un precedent care să instituie prescripţii canonice suplimentare 
(fard). Un rigorism monahal, „pe care Dumnezeu nu-1 impusese", putea aduce 
prejudicii perseverenţei în devoţiune (57, 27). 

Cel mai adesea, această preocupare de a tempera ascetismul abuziv se referă 
la o etică mai largă, în care îndatoririle fiinţei umane nu sunt numai cele care 
ţin de devoţiunea faţă de Dumnezeu. Dovadă sunt reproşurile adresate, în 
legătură cu postul, unuia dintre tovarăşii săi: 

Ce-am auzit? E adevărat că nu încetezi să posteşti, că stai noaptea treaz în rugăciune 
şi nu dormi? zise el către unul din tovarăşi. Posteşte şi apoi rupe postul, veghează, dar 
apoi culcă-te; căci corpul tău are drepturi asupra ta, ochiul tău are drepturi asupra ta, 
soţia ta are drepturi asupra ta, oaspeţii tăi au drepturi asupra ta. 36 

Aşadar cercul obligaţiilor este extins până la relaţiile sociale (oaspeţii) şi 
cele familiale (soţia). Trebuie subliniat un element care dă importanţa cuvenită 
menţionării îndatoririlor faţă de soţie: postul prescris impune abstinenţa totală 
de la relaţia sexuală în timpul cât durează postul - de la răsăritul până la apusul 
soarelui - şi în perioada prescrisă. In afara acestor intervale în care funcţionează 
interdicţia, soţilor li se reaminteşte datoria de a se comporta unul faţă de celălat 
ca soţi. Coranul a precizat acest lucru (fapt ce dovedeşte că problema respectivă 
s-a pus la un moment dat), însoţind această reîmprospătare a memoriei de o 
metaforă a cărei îndrăzneală este adesea relevată: „Ele vă sunt vouă haină şi voi 
le sunteţi lor haină" (2, 183). Dumnezeu nu permite ca un exces de devoţiune 
să despartă ceea ce el însuşi a unit. 

Probleme de calendar. Punerea la punct a condiţiilor necesare unei astfel de 
practici religioase, care se impune întregii comunităţi timp de o lună, a atras 
atenţia comentatorilor, ca şi a simplilor practicanţi. Mai întâi, aşteptarea în¬ 
ceputului postului. Grija de a nu depăşi „timpul fixat" ( miqăt ) a determinat 
comunităţile musulmane din lumea întreagă să instituţionalizeze fixarea şi 
anunţarea începutului lunii de post. Calendarul liturgic al islamului este, cu 
bună ştiinţă, lunar. înainte de islam arabii utilizau un calendar lunar modificat 
prin adăugarea, la un anumit interval, a celei de-a treisprezecea luni, ceea ce 
avea ca efect apropierea calendarului liturgic de calendarul agricol. Numele 
câtorva luni păstrează urma acestei apropieri, în special luna ramadăn (literal, 
„cea foarte caldă") şi rabVal-awwal („prima primăvară") şi rabi‘ath-thăni („a 

36. Bukhărî, Sahih, voi. 1, cap. „Drepturile corpului în timpul postului", p. 338. 

doua primăvară"). Coranul a restabilit în mod exact semnificaţia liturgică a 
„semilunelor" - de fapt cuvântul arab este ahilla, plural de la hilâl - de la un 
verb care înseamnă „a începe" şi care era consacrat prin uzanţă în liturghia 
pelerinajului. 

In privinţa acestui mod de concepere a calendarului liturgic, se cuvine o 
observaţie care îi subliniază şi alte subtilităţi: calendarul arab preislamic juca 
un rol politic de primă importanţă. Intre cele douăsprezece luni lunare, patru 
erau „sfinte": un fel de „Răgaz al lui Dumnezeu"* (sau mai degrabă al zeilor). 
Era impusă „tăcerea armelor". Se instituise chiar o funcţie sacerdotală, aceea 
de „pontif” al aşa-numitului nasy"*-. el avea ca prerogativă acordarea auto¬ 
rizaţiilor de amânare a obligaţiei de încetare a conflictului din perioada 
oficială pentru o altă perioadă. Acest „trafic de indulgenţe", a cărui acoperire 
o asigura practica „uitării temporare" (nasy), precum şi cea de-a treisprezecea 
lună, sunt denunţate în Coran : 

Mutarea*** este un adaos la necredinţă. Prin aceasta vin în rătăcire cei necredincioşi. 

Ei o încuviinţează într-un an şi o opresc în alt an, ca să facă deopotrivă numărul (lu¬ 
nilor) celor sfinţite de Dumnezeu şi să încuviinţeze ceea ce a oprit Dumnezeu (9, 37). 

Procesul de instituire a moralei islamice trece printr-o perioadă de selectare 
şi convertire a instituţiilor şi valorilor preislamice, pentru a păstra din ele ceea 
ce poate traduce o aspiraţie morală, chiar cu riscul de a accepta o reformulare 
specifică şi de a se preocupa, în acest caz, de purificarea acelor instituţii şi 
valori de urmele păgânismului. 

Problema „timpului prescris" ( miqăt ) pentru diferitele obligaţii canonice 
a păstrat încă semnul acestei preocupări majore. In plus, pe măsură ce comu¬ 
nităţile islamice s-au văzut lipsite de posibilitatea de a-şi dirija treburile 
economice, obsesia, explicabilă desigur, a revendicării identităţii a devenit mai 
puternică decât oricare alta. Adoptarea unui calendar liturgic a fost considerată 
ca o întoarcere la izvoare, într-un timp când în islamul incipient viaţa agricolă 
şi în general activităţile economice nu încetaseră să utilizeze un calendar solar; 
dimpotrivă, suspendarea acestei „ajustări" preislamice a făcut indispensabilă 
întreprinderea unor cercetări speciale în această ramură a astronomiei, ştiinţă 
în care musulmanii aveau să aibă un aport unanim recunoscut. 

* în text, în franceză, Treve de Dieu, măsură de interzicere a războaielor feudale 
în timpul anumitor zile ale săptămânii, impusă în mod repetat de către consiliile 
ecleziastice ale Bisericii Catolice, mai ales în secolele al X-lea şi al Xl-lea (cf. Dicţionarul 
Larousse, ed. 1966) (n. tr.). 

** Uitarea temporară a conflictelor intertribale deschise, de fapt amânarea lor (n. tr.). 

*** Mutarea lunii Moharrem pe luna Safar; arabii păgâni mutau de multe ori 
sfinţenia unei luni pe altă lună, dacă nu le convenea să ţină cu sfinţenie vreuna din cele 
patru luni prescrise - cf. nota de subsol din varianta românească (n. tr.). 

Cu toate acestea, programarea liturgică însăşi a cunoscut şi urmat o evoluţie 
vecină cu paradoxul, mai ales în ceea ce priveşte fixarea lunii postului. Din 
anul 357 de la hegira - 969 al erei creştine - stabilirea lunilor lunare prin 
calcule astronomice a fost oficializată şi instituită la Cairo dej awhar. Renunţarea 
la ceremonia numită ru ’ya i-a costat uneori foarte scump pe conducătorii 
contemporani care au îndrăznit să nu ţină cont de ea. Aceasta pentru că politica 
a intervenit, chiar dacă în mod disimulat, în ciuda unui acord corect şi în 
regulă, contrasemnat de reprezentanţii autorizaţi ai diferitelor state islamice, 
iar ţările în care s-a aplicat sistemul calculului astronomic au fost declarate 
„laiciste“. Adesea, când s-a putut anunţa o dată bazată pe „calcul", s-au găsit 
martori care au adus dezminţirea şi au împrăştiat zvonul falsităţii. Acest 
procedeu a fost apoi adoptat de mijloacele de informare ale altor regimuri care 
difuzează „mărturii bazate pe observaţie" care dezmint date anunţate prin 
calcul... Este o problemă care ascunde altele. 

„Lui Dumnezeu îi place să-i fie acceptate dispensele .“ Iată o altă problemă 
socială şi de educaţie transformată în mod abuziv într-o problemă religioasă: 
arbitrajul între cerinţele postului şi cele ale vieţii profesionale sau, pur şi 
simplu, sociale. 

In vreme ce meritul constă tocmai în păstrarea discreţiei cu privire la asceză, 
ca în cazul oricărui act de devoţiune, „etalarea" oboselii, a oboselii nervoase 
îndeosebi, este un fenomen sociologic atât de clar etichetat, încât limbajul 
popular a inventat adjectivul muramdin - un neologism care ar însemna 
aproximativ „ramadanizat" - pentru a desemna starea celui care îşi afişează 
oboseala şi apatia, dacă nu chiar indispoziţia, în perioada postului. Or, furia 
este însoţită de cuvinte care trădează o pietate îndoielnică; ea este, de altfel, 
stigmatizată de Coran şi de hadîth intr-atât încât este clasată printre „factorii 
de anulare" a „purificării prin abluţiunea rituală" ( wudu.) de dinaintea rugă¬ 
ciunii. Mai mult decât atât, textul coranic îi consideră drept aleşi „pe aceia 
care îşi stăpânesc furia" (3, 128). Profetul atrage atenţia celui care posteşte în 
legătură cu orice formă de mânie, fi e ea şi legitimă, în situaţia unui „atentat 
la onoare": „Dacă vreunul dintre voi aude că este ofensat, să-i fie de ajuns 
să [-şi] spună: sunt în timpul postului." 37 

De altfel, chiar dacă, fără îndoială, cazurile de acest fel erau mai rare, 
Profetul a putut enunţa intr-un hadith această teribilă afirmaţie: 

De la acela care nu se abţine de a cădea în falsitate prin vorbă şi prin fapta sa, 

Dumnezeu nu cere să se abţină nici de la mâncare şi băutură. 38 


37. Bukhări, Sahih , voi. 1, p. 324. 

38. Id.,p. 326. 

Mai mult decât atât: chiar dacă este pornit din sinceritate, consecvent şi 
neîntinat de nici o impietate care i-ar micşora meritul, postul care afectează 
starea de sănătate este descurajat, ba chiar interzis. Astfel, credinciosul, ca în 
cazul oricărei prescripţii canonice, este chemat să-şi amintească faptul că „lui 
Dumnezeu îi place să-i fie acceptate dispensele aşa cum îi place să i se înde¬ 
plinească prescripţiile". 

Ruperea postului precedă, aşadar, după Profet, îndeplinirea rugăciunii de 
seară ( maghrib ), care trebuie făcută şi ea în acelaşi moment. Este, de asemenea, 
prescris ca ultima masă ( şahur ) să fie luată cât mai târziu, către sfârşitul nopţii: 
această masă este prezentată ca o „binecuvântare a lui Dumnezeu" la care se 
cuvine să nu se renunţe. 39 

întocmai ca rugăciunea şi pomana ostentative, postul ostentativ nu poate 
fi primit ca o îndeplinire a obligaţiei canonice a postului prescrisă musulmanului. 
Dacă, asemenea rugăciunii, postul ramadanului este o întâlnire cu Creatorul, 
ca şi dania, postul este o purificare: „Pentru orice lucru, există o curăţire (. zakăt ): 
curăţirea corpului este postul." 40 

Căci, asemenea celor două, el reprezintă un exerciţiu" spiritual care nu este 
primit decât dacă este întreprins şi continuat sub această formă. îndată ce com¬ 
promite continuitatea fiinţei în integritatea sa fizică şi, afortiori, psihică, orice 
exerciţiu spiritual îşi ratează ţelul, ba chiar atinge un ţel opus: rugăciunea care 
îl epuizează pe credincios, ca şi generozitatea care duce la ruinarea donatorului 
sau la frustrarea celor apropiaţi, este susceptibilă de a exclude subiectul din 
comunitatea celor care pot practica devoţiunea şi dania; mai mult, ea poate face 
ca sufletul să-şi piardă caritatea, datorită amărăciunii: „Cea mai bună danie este 
cea care nu te sărăceşte. începe cu cei pe care trebuie să-i întreţii." 41 

Acelaşi lucru şi despre postul care privează corpul de forţele indispensabile 
unei activităţi utile. Profetul a considerat de datoria lui să arate tuturor 
tovarăşilor săi că îşi potoleşte setea la orele amiezii, într-o zi de ramadan. Era 
mai important, pentru triumful credinţei islamice, ca el şi tovarăşii săi să poată 
face faţă, în forma lor fizică şi psihică cea mai bună, încercărilor decisive pentru 
islam, care îi aşteptau în cursul acestei călătorii şi la capătul ei. 42 Şi, pentru ca 
decizia să nu fie lăsată pe seama unei autorităţi oarecare, alta decât conştiinţa 
credinciosului, tradiţionaliştii ţin să precizeze: 

Ni se întâmpla să călătorim în tovărăşia Profetului: nici cei care posteau nu au 

făcut niciodată un reproş celor care nu respectau postul, nici cei care nu respectau 

postul nu reproşau nimic celor care posteau. 43 


39. Id., p. 329. 

40. Ibid. 

41. Bukhărî, Sahih, p. 286. 

42. Id., p. 333. 

43. Ibid. 

De aceea dispensa este la îndemână: 

Intr-o zi a venit la moschee un bărbat în culmea disperării: 

— Sunt pierdut. Am greşit cu femeia mea după răsăritul soarelui. 

— Ai vreo sclavă pe care o poţi elibera? 

— Nu. 

— Bine. Ai cu ce să hrăneşti 60 de săraci? 

— Nici asta... 

Atunci, cineva aduse un sac de cereale. Profetul întrebă: 

— Unde este omul care avea o problemă? 

— Eu sunt... 

— Iţi dau eu din ce să dai pomană. 

— Cuiva mai sărac decât noi? Nu există dintr-un capăt al Medinei în altul o casă 

mai săracă decât a noastră. 

Profetul prinse a râde: 

„Atunci ia asta şi hrăneşte-ţi familia! 114 "* 

O deschidere spirituală atât de luminoasă nu afectează în nici un fel 
caracterul sacru al lunii ramadan. Drept dovadă, atenţia acordată de-a lungul 
întregii luni îndeplinirii celorlalte prescripţii şi respectării altor interdicţii 
canonice. Deschiderea respectivă determină, la credincioşii din rândul 
oamenilor simpli, comportamente pe care nu le apreciază cei a căror pietate 
este mai „în cunoştinţă de cauză": obligaţiile şi interdicţiile ar fi putut fi lăsate 
în suspans în alte luni decât în ramadan? 

Ramadanul, lună a celebrării Coranului. Un fapt rămâne mereu prezent 
în mintea tuturor: luna ramadan este cea în care a fost revelat Coranul. încă 
din timpul vieţii, Profetul recapitula în luna ramadan tot ceea ce-i fusese re¬ 
velat. Pentru comemorarea acestui eveniment, s-a instituit practica „vegherilor": 
este vorba despre aşa-numita şalăt at-tarăwih (rugăciune întreruptă de pauze). 
Profetul a ţinut ca această rugăciune să nu fie considerată o obligaţie. El a 
ţinut, de asemenea, să recomande ca ea să rămână limitată în timp. 

Este vorba despre îndeplinirea, în formele prescrise rugăciunii canonice, 
după ultima rugăciune, de seară ( şalăt al-’isha), a zece rugăciuni cuprinzând 
fiecare câte două rak’a, în total echivalentul numărului de rak’a efectuate de 
obicei într-o zi. Fiind indicat a se săvârşi în comun, ele se îndeplinesc aproape 
întotdeauna într-o moschee sau un lăcaş de rugăciune. Ele oferă înainte de 
orice ocazia unei celebrări al cărei specific trece adesea neobservat: recapitularea, 
în decurs de o lună, a Coranului în totalitatea sa. După citirea surei al-Fătiha 
sunt recitate succesiv pasaje de lungime egală ( thumun , „optime" din hizb, a 
şaizecea parte ca lungime din ansamblul textului). La sfârşitul lunii, acela care 
a putut asista în aceste condiţii la toate recitările ( tarăwih) se va găsi în situaţia 


44. Id„ p. 331. 

privilegiată de a fi ascultat tot textul revelat. Se înţelege că realizarea acestei 
acţiuni comunitare necesită o cunoaştere a textului care nu este la îndemâna 
oricui: comunitatea se organizează împărţind calitatea de imam între toţi cei 
care cunosc o parte a textului sau care sunt capabili, în urma unei revizuiri a 
părţii ce le revine, să o rememoreze. Acest lucru nu este posibil decât - mai este 
nevoie să reamintim? - datorită faptului că la musulmani nu există persoane 
desemnate să îndeplinească funcţiile pe care le îndeplineşte preotul şi de aceea 
fiecare, din punctul său de vedere sau al comunităţii, este eligibil pentru a 
celebra liturghia. 

Asta înseamnă „nopţile de ramadan"... 

Privilegiată între aceste nopţi privilegiate este laylat al-qadr („noaptea 
Hotărârii"), expresie tradusă tradiţional prin „noaptea Destinului". In Coran 
se arată că este noaptea începutului Revelaţiei, fără însă a i se fixa data. Această 
imprecizie este considerată ca un semn, în special de către cei care asociază 
alegerea datei cu „împărţirea destinelor". Lucru pe care textele nu îl precizează 
în nici un fel. S-a stabilit prin uzaj ca această noapte să fie celebrată în data de 
27 a lunii ramadan. Celebrarea are loc în moschei, unde marchează sfârşitul 
întâlnirilor de veghe şi lectură, şi în oraşe, ca preludiu al festivităţilor organizate 
cu prilejul Marii Sărbători a ruperii postului. 

Pelerinajul 

Ultima citată printre obligaţiile canonice, însoţită întotdeauna de condiţia 
de capacitate, prescripţia pelerinajului este exemplară pentru ansamblul „doc¬ 
trinei" care guvernează instituţia celor cinci stâlpi. Şi aceasta atât prin stilul 
formulării sale canonice în Coran şi în Sunna, cât şi prin natura ceremoniei 
care îl prezidează. 

Sursa obligaţiei 

Cea dintâi casă [de închinare] fu aşezată pentru oameni în Bekka [Mekka] spre 

binecuvântarea lumii. 

In ea sunt semne răsvedite. Ea este locul lui Abraam şi cine intră în ea este scutit. 

De la Dumnezeu [s-a stătorit] un pelerinaj la acea casă pentru oamenii care sunt în 

stare să facă drumul (3, 90-91). 

Ca şi în cazul celorlalte obligaţii canonice, am reţinut termenul de „pe¬ 
lerinaj" în virtutea încetăţenirii lui, dar se impun unele precizări. 

Cuvântul hijj este o formă a lui hajj, întâlnit mai des, şi care semnifică 
acţiunea de-a „converge", „a merge către aceeaşi destinaţie". Or, din cele mai 
vechi timpuri, arabii practicau această „venire" către „Casă", către Templul 
de la Mecca, simbol al convergenţei lor sau, mai degrabă, concretizare a acestei 

convergenţe. „Lunile sfinte" pe care le-am evocat în legătură cu luna ramadan 
culminau cu această ceremonie „federativă". Cu câteva săptămâni înainte, 
datorită interdicţiei sacre care le garanta reciproc încetarea vendetelor, diferitele 
triburi făceau schimburi comerciale în diferite târguri „federale", între care cel 
de la ‘Ukăz, în apropiere de Mecca. Aici aveau loc şi schimburi de idei ori 
schimburi artistice: întrecerile oratorice şi poetice de la ‘Ukăz consacrau cele 
mai alese opere prin afişarea lor în templul Kaaba, de unde denumirea lor de 
muallaqăt („suspendate"). Urma lor culturală este încă vie: cele mai bune 
dintre aceste „poeme suspendate" ( muallaqăt ) fac parte din bagajul intelectual 
elementar al omului arab instruit şi sunt studiate în licee şi colegii. 

Este adevărat că unele triburi, ca adepte ale iudaismului, practicau pele¬ 
rinajul la Ierusalim şi că unii creştini practicau, la rândul lor, pelerinaje la alte 
locuri sfinte. Unul dintre acestea avea loc la Asqalan şi, în legătură cu el, mulţi 
comentatori pretind că a fost instituit din dorinţa de deturnare a arabilor de 
la pelerinajul „ecumenic" la Mecca. 45 Căci la Mecca se afla templul recunos¬ 
cut de toţi, venerat în mod atât de vădit unanim, încât coabitarea era accep¬ 
tată chiar şi de către cei care, prin definiţie, nu trebuiau să accepte coabitarea, 
monoteiştii. 

De unde o înlănţuire frapantă. Pentru a ajunge la instaurarea pelerinajului 
ca al cincilea „stâlp" al monoteismului reînnoit care este islamul, Coranul 
proclamă că zidirea templului Kaaba este opera lui Avraam, fondatorul 
monoteismului „primordial", că templul Kaaba beneficiază de un statut de 
sanctuar care, deşi este recunoscut şi de păgâni, constituie o dovadă a originii 
acestui templu. De unde concluzia: ceremonia unui hajj în jurul templului 
Kaaba este o datorie către Dumnezeu prin care i se restituie lui Dumnezeu 
templul său, purificat astfel de întinările perioadei de după Avraam care 
făcuseră din el un adevărat panteon. Aici se oferă prilejul verificării unei 
constante a discursului coranic: multitudinea destinatarilor cărora li se 
adresează. Avertismentul este valabil atât pentru politeiştii arabi, cât şi pentru 
cei care împărtăşeau un monoteism de complezenţă, fâcându-se vinovaţi de a 
fi acceptat prezenţa icoanelor. Nu făceau excepţie nici hunafă („monoteişti 
primordiali"), blamaţi pentru a fi împins toleranţa până la asumarea unor 
funcţii sacerdotale într-un templu invadat de idoli. In acelaşi timp, această 
mişcare de redresare este încurajată de omagiul care se aducea locului şi 
instituţiei în care se recunoşteau cu toţii. 

Şi în acest sens caracterul „instituţional" al prescripţiei canonice va fi evident: 
pelerinajul {hajj) este o celebrare care nu îl scuteşte pe credincios de nici o altă 
îndatorire, cerând chiar din partea acestuia respectarea unor condiţii determinate. 

45. Tahar ben Achour, At-Tahrir wat-Tanwir , ed. cit. 



320 RELIGIILE LUMII 


Mai întâi, ca şi în cazul celorlalte prescripţii liturgice, este vorba despre condiţii 
de timp, de miqăt. Pelerinajul canonic este cerut o singură dată în viaţă, dar nu 
poate fi îndeplinit decât la o dată determinată a calendarului liturgic: 

Peregrinajul să fie în lunile cunoscute, şi cel ce şi-a propus peregrinajul în ele să nu 
se împreune cu muiere, să nu fie cu nedreptate şi să nu se certe în peregrinaj, căci 
binele pe care îl faceţi îl cunoaşte Dumnezeu. Luaţi-vă şi merinde, însă cele mai 
bune merinde sunt frica lui Dumnezeu (2, 193). 

Cuvântul miqât, referitor la pelerinaj, îşi trage etimologia din waqt, („timp“, 
,,oră“) şi semnifică locurile, limitele în spaţiu de la care pelerinul intră într-o 
stare sacră. Aceste repere spaţiale depind de punctul de plecare al pelerinului. 

O ceremonie simplă, dar precisă 

Niyya , „intenţia". Ca toate celelalte prescripţii rituale, îndeplinirea peleri¬ 
najului comunitar nu este considerată valabilă decât cu condiţia de a fi fost 
precedată de intenţie, niyya. Ea nu are nevoie de altă condiţie formală pentru 
a fi agreată în afara sincerităţii celui care o formulează. Dar, ţinând cont de 
dificultatea acestui ritual, de prestigiul asociat lui, au fost impuse texte şi coduri 
pe cât de numeroase, pe atât de complicate. 

Un element esenţial al acestor indicaţii şi sfaturi este să nu rămână literă 
moartă condiţia de capacitate. Efectuarea unei călătorii care poate fi foarte 
îndelungată şi foarte costisitoare constituie o obligaţie numai pentru cei şi cele 
care dispun de mijloacele materiale şi fizice necesare. Totul este astfel conceput 
încât pelerinul să se asigure că nu va leza pe nimeni prin luarea acestei hotărâri 
pioase: nu numai că nu trebuie să contracteze datorii în vederea efectuării 
călătoriei, dar nici nu trebuie să lase datorii neplătite la plecare. Mai ales, ca 
toate obligaţiile rituale, pelerinajul nu trebuie să aducă vreun prejudiciu 
familiei credinciosului: pelerinajul este nul şi neavenit dacă credinciosul îşi 
lasă familia fără resurse sau neîngrijită. 

Se înţelege în cât de mare măsură sunt contrare spiritului acestei instituţii 
exemplele, numeroase de fapt, de pelerinaj îndeplinit cu preţul unor împru¬ 
muturi sau care are drept consecinţă neglijarea intereselor familiale. Viaţa 
modernă, deşi a permis nuanţarea interdicţiilor originare, a oferit în schimb 
exegeţilor alte subiecte de reflecţie. Penuria financiară, de exemplu, resimţită 
în diverse state islamice, a creat serioase probleme conducătorilor lor: controlul 
schimburilor valutare trebuia să ţină cont de faptul că un candidat la pelerinaj 
nu putea să se acomodeze cu reglementări calchiate după alocaţiile anuale 
pentru voiaje turistice. Perioada înscrierilor pe „liste" ale pelerinilor legal 
autorizaţi este bogată în demersuri, în solicitări şi... în rumori. 

Ihrăm, „sacralizarea". Sensul etimologic al acestui cuvânt este acela de „a 
face să treacă în starea de harâm“, de „sacralizare". Acest lucru l-am mai întâlnit 
în cazul rugăciunii rituale, al „oficierii" religioase, când credinciosul îşi este 
sieşi propriul „oficiant" sau „celebrant". Odată cu preamărirea lui Dumnezeu 
prin formula Allâhu akbar, credinciosul intră într-o stare de sacralizare, căreia 
îi pune capăt prin „salutul" final ( as-salămu ‘daykuni) care îl readuce în con¬ 
tact cu lumea şi semenii săi. 

Credinciosul care decide să meargă în pelerinaj acţionează exact ca şi când 
ar fi pentru sine propriul „preot", în ciuda faptului că, la fel ca pentru rugăciunea 
rituală ori pentru post, termenele la care trebuie îndeplinite „devoţiunile" în 
vederea acceptării lor sunt fixate în Scripturi, ceea ce face să existe un adevărat 
„concurs" de credincioşi oficianţi în acelaşi timp şi în acelaşi loc. Toate ritualurile 
pelerinajului se îndeplinesc într-un teritoriu determinat. Ele încep cu sacralizarea 
inaugurală. Ea constă în îmbrăcarea veşmintelor - două piese din stofa, necusute, 
şi sandale, la rândul lor fără cusături - care trebuie purtate pe toată durata 
ceremoniilor, începând cu momentul în care credinciosul se găseşte la o anumită 
distanţă de Mecca. 46 

S-a vorbit adesea despre faptul că majoritatea ritualurilor pelerinajului la 
Meccaprovin din rituri arabe, panarabesau interarabe, „islamizate": credinciosul 
musulman nu vede neapărat în asta o atingere la adresa originii divine a religiei 
sale. Fără să neglijeze faptul că primul destinatar al mesajului său, din punct de 
vedere cronologic, este această comunitate, Coranul i-a adus o perfecţionare 
etică bazată pe meditaţia metafizică. Există o evidentă omologie între chemarea 
divină la a medita asupra acestor legi ale dinamicii sociale, pe de o parte şi, pe 
de altă parte, îndemnul de a observa legile fiziologice care prezidează „insuflarea" 
vieţii omului, crearea lui pornind de la acel „strop de apă". 

După cum este de meditat asupra acestei „instituţii" benefice şi a faptului 
că oamenii au fost „înclinaţi" să o accepte - ca pe oricare altă punere la punct 
în ordinea naturală -, căci ambele aspecte sunt semnificative cu privire la Pro¬ 
videnţa care veghează la menţinerea creaţiei. De aceea pelerinajul nu se referă 
doar la mesajele profeţilor înscrişi în tradiţia Cărţilor, ci şi la o altă tradiţie în 
care sunt incluşi toţi „înţelepţii" ( hukamă\ plural de hakîni) evocaţi în Coran, 
deşi ei nu pot fi legaţi de linia de descendenţă a oamenilor Cărţii. 

46. Această distanţă variază în funcţie de direcţia desosire: dacă se vine dinspre nord-est, 
ea este de 80 km (Dhat Irq); de 250 km {Dhat Hulayfa) dacă se vine dinspre nord; de 180 
km ( Juhfa ) dacă se vine dinspre est; şi de 60 km dacă se vine dinspre sud-est. Cei care vin 
în Arabia Saudită cu vaporul, pe Marea Roşie, îşi pun veşmintele atunci când ating para¬ 
lela ce corespunde unuia din miqăt, iar călătorii cu avionul într-un moment oarecare al 
călătoriei, uneori, pentru a nu fi luaţi prin surprindere, chiar la îmbarcare, pe aeroportul 
de unde pleacă. 

Tot astfel, în privinţa noţiunii de harăm, recunoaşterea de către o comu¬ 
nitate sau mai multe a unei sacralităţi de natură să-i asigure supravieţuirea nu 
este un fapt întâmplător. Ea este semnul unei voinţe divine. Şi, ca toate 
manifestările voinţei divine, este, pentru oameni, un prilej de punere la în¬ 
cercare. Oamenii „de credinţă slabă" refuză să se încreadă în Dumnezeu şi, 
prin urmare, Dumnezeu nu-i ajută să priceapă semnele acestei sacralităţi. 
Astfel, ei o încalcă şi îşi atrag asupra lor mânia divină. 

Tawăf, „circumambulaţiunea". Acest nume semnifică „acţiunea de a se 
învârti în jurul unui obiect sau loc considerat centru de referinţă", concen- 
tricitate ce era resimţită ca o marcă a consideraţiei, deci a acceptării condiţiei 
de „satelit". Pelerinul este obligat să îndeplinească un tawăf constând în 
înconjurarea de şapte ori a Ka ‘abei, salutând de departe sau de aproape 
„colţurile" ( arkan ) construcţiei în formă de cub şi, în special, colţul în care se 
găseşte încastrată Piatra neagră, care, încă înainte de Revelaţie, reprezenta un 
semn principal al sacralităţii templului, obiect comun de cult pentru toate 
triburile. Instaurarea pelerinajului comunitar ca prescripţie canonică a 
islamului a făcut ca ea să fie inclusă în acelaşi ritual de veneraţie cu templul 
Kaaba, deşi nu este menţionată în Coran. 

Cele şapte înconjurări sunt prilej de meditaţie şi rugăciune, gesturi nepres- 
crise formal în Scripturi. Cu toate acestea, au fost compuse texte pentru 
rugăciune, pe care pelerinii le recită sau le repetă după o persoană calificată 
sau, cel mai adesea, un ghid de profesie, aşa-numitul mutawwif{c&K, în mod 
curent, asigură cazarea şi masa pe toată durata sej urului). La sfârşitul celei de-a 
şaptea înconjurări, se îndeplineşte o rugăciune ce cuprinde două rak‘a înspre 
maqăm Ibrahim - oprirea dinaintea locului lui Avraam -, restauratorul 
templului Kaaba. Această rugăciune este urmată de vizitarea izvorului Zamzam, 
descoperit de micul Ismail, abandonat împreună cu mama lui în deşert. 

Sa’y, „deambulaţiunea". Pelerinul se gândeşte la Ismail şi la Agar atunci 
când îşi îndeplineşte obligaţiile rituale parcurgând de şapte ori distanţa între 
aş-Şafa şi el-Murwa, doi munţi situaţi la o distanţa de 394 de metri unul 
faţă de altul, între care a avut loc preumblarea disperată a mamei şi copilului 
abandonaţi. 

Aşa se spune în manualele de religie. Coranul nu dă această origine ritului, 
atunci când îl evocă: 

Şi Safa şi Merwah sunt locuri sfinte ale lui 

Dumnezeu şi cel care peregrinează la casa Sa 

sau o cercetează nu păcătuieşte dacă merge împrejurul lor (2, 153). 

Dacă practica parcurgerii distanţei dintre cei doi munţi este prezentată ca 
o toleranţă este pentru că ea reproduce o practică de devoţiune preislamică 
dedicată celor două divinităţi tutelare ale acestor locuri, Asăfşi Nă’ila. Numai 
faptul că aceste două locuri sunt stabilite (sau restabilite) ca făcând parte dintre 
sha'ăir (plural deshaira, „emblemă", „semn de recunoaştere" a lui Dumnezeu) 
face această practică licită. 

Iată câteva aspecte în sprijinul ideii că în prescripţiile canonice ale pele¬ 
rinajului ( hajj ) există trimiteri la practicile culturale arabe cărora li se recunoaşte 
un nou statut: li se cere adepţilor noii religii să nu se lase impresionaţi negativ 
de faptul că ele au asemenea antecedente. 

Wuquf, „oprirea pe muntele Arafat". Oricare ar fi modalitatea în care pele¬ 
rinul îşi organizează timpul până în cea de-a şaptea zi a lunii dhii-l-hijja, în 
data de 8 el trebuie să fie cuprins de starea de ihrâm, „sacralizare", şi să fi înde¬ 
plinit în acea zi, cel mai târziu, cele două obligaţii constând în tawăfş i sa’y, 
menţionate mai sus. Căci în această zi el este chemat la tarwiya, „reflectare" 
asupra etapei esenţiale a pelerinajului, oprirea pe „muntele" Arafat, în timpul 
zilei de 9 dhii-l-hijja , până la apusul soarelui. 

De fapt, Arafat este o câmpie situată la 19 km de Mecca, ce se învecinează 
parţial cu perimetrul sacru. Punctul culminant al acestei zile, care este ziua 
pelerinajului, sunt momentele care precedă asfinţitul soarelui. De aceea, in 
extremis, şi invocând iertarea divină, se poate ajunge în acest loc chiar în 
momentul respectiv. Ziua trebuie să fi fost petrecută în totalitate sau în parte 
în aceste locuri şi să fi fost consacrată unei meditaţii individuale, deşi petrecute 
într-o adunare deosebit de numeroasă, căci numărul pelerinilor a ajuns să se 
apropie în ultimii ani de două milioane. Se poate imagina intensitatea emoţiei 
trăite în ultimele minute de dinaintea asfinţitului soarelui. 

Apoi este dat semnalul de „împrăştiere" care pare să simbolizeze întoarcerea 
progresivă la viaţa obişnuită. 

Ifăda, „împrăştierea". Cei care au efectuat „oprirea" se grăbesc să părăsească 
câmpia Arafat pentru a nu prelungi contactul cu sacrul, care nu poate dura 
mai mult decât timpul ritual hărăzit acestei ceremonii: 

Atunci grăbiţi de unde grăbesc oamenii şi 

cereţi iertare de la Dumnezeu (2, 195). 

Acest îndemn este semnificativ pentru următorul aspect: reinstituirea pe 
care o face islamul este însoţită de o epurare intransigentă de gesturile de în¬ 
călcare a monoteismului şi de semnele clericalismului până într-atât încât ele 

par să fie asimilate unele altora. Versetul referitor la „împrăştiere“ constituie 
o dovadă în acest sens. In el este interpelat însuşi Profetul. El este de fapt un 
membru al clanului Quraysh, deci, a fortiori, un himş, un membru al grupului 
de familii din Mecca titulare ale „monopolurilor pontificale". El s-ar fi putut 
lăsa tentat de ideea de păstrare pentru ai săi a vechiului privilegiu „pontifical" 
al familiei sale [însărcinată cu distribuirea apei izvorului Zamzam (siqăya)\, 
acela de a n u proceda la ifăda pentru a nu-şi „coborî rangul" acceptând să 
părăsească teritoriul sacru. Or, el înţelege să confirme cu acest prilej principiul 
canonic de refuz al oricăror privilegii clericale, principiu pe care fusese deja 
însărcinat să-l comunice membrilor clanului Quraysh: 

Poate puneţi voi adăparea peregrinului şi cercetarea templelor celor sfinte pe o treaptă 
cu cel ce crede în Dumnezeu şi în ziua de apoi şi se luptă pe drumul lui Dumnezeu? 
Ei nu sunt deopotrivă înaintea lui Dumnezeu, şi Dumnezeu nu ocârmuieşte poporul 
nelegiuiţilor (9, 19). 

Nahr, „imolaţia". Cea de-a treia zi rituală este pentru pelerin yawm an-nahr , 
„ziua imolaţiei". In această zi, toţi musulmanii sărbătoresc ‘Id al-idhâ , „Săr¬ 
bătoarea Sacrificiului", numită în Maghreb al- ’ldal- Kăbir sau „Marea Sărbă¬ 
toare", spre a o deosebi de al- ‘Id aş-Şaghir, „Mica Sărbătoare ". 47 Insă jertfa 
adusă de pelerin nu are acelaşi sens cu jetfirea berbecului îndeplinită de ceilalţi 
musulmani. Pelerinul este de fapt scutit de gestul de sacrificare propriu-zis; în 
schimb, el este chemat să participe la un ritual de sacrificare de natură să îi 
răscumpere eventualele neglijenţe comise în timpul pelerinajului: ca şi celelalte 
kaffăra („penitenţe"), acest sacrificiu poate fi compensat printr-un altul în caz 
de incapacitate: trei zile de post în timpul pelerinajului şi şapte la întoarcere. 
Rezultă că această formă de penitenţă este ea însăşi înlocuită cu altele în cazul 
imposibilităţii de a posti... 

Există o problemă de adaptare: dornici să îndeplinească ritualul în 
întregime, mulţi pelerini refuză să accepte dispensa pe care le-o acordă textele. 
Ei înţeleg aşadar să aducă fiecare jertfa lui ( badlna ), fără a ţine cont de posibi¬ 
litatea de a găsi pe cineva dornic să le „primească" ofranda, când, în mod 
evident, într-o astfel de perioadă oferta depăşeşte cu mult cererea, în mod 
paradoxal, refuzul unei aggiornamento impus nu numai de logică, ci şi de o 
pietate bine înţeleasă îşi găseşte justificarea într-o referinţă coranică înţeleasă 
într-un mod ciudat: 

Nicicând nu ajung la Dumnezeu cărnurile şi sângiurile lor [jertfelor], însă ajunge 
la El cuvioşia de la voi (22, 38). 


47. Sărbătoare care marchează sfârşitul postului. 

Pentru a acoperi risipa reprezentată de jertfirea atâtor animale, autorităţile 
religioase au decis crearea unui complex de recuperare care utilizează carnea 
şi pieile, care altfel s-ar pierde, produsele obţinute fiind apoi distribuite 
populaţiilor nevoiaşe. 

Ramy al-jimăr, „aruncarea pietrelor". Ultimele trei zile ale pelerinajului 
sunt consacrate unui ritual mult comentat, deşi nu figurează în Coran. Este 
vorba de a trece, timp de trei zile, prin apropierea a trei pietre, considerate 
sacre în preislam, situate la Mina, localitate între Arafat şi Mecca (loc în 
care, în perioada preislamică, se aflase un târg, unde pelerinii se odihneau), 
şi de a azvârli şapte pietricele în direcţia fiecăreia dintre ele. Acest ritual este 
denumit în limbajul popular rajm , „lapidare", şi uneori este folosită chiar 
formula explicită rajm ash-shayţăn („aruncarea cu pietre în Satan"). De fapt, 
este vorba de un ritual a cărui origine este revelatoare pentru sensul filozofic 
al pelerinajului. 

Aceste pietre erau considerate în preislam divinităţi. Pelerinii politeişti 
aruncau un număr anume de pietricele în direcţia lor, în semn de veneraţie. 
Islamizarea constă aici în epurarea intenţiei şi, ca în cazul celorlalte ritualuri, 
în a face ca gesturile să contribuie la preamărirea Dumnezeului unic şi la 
luarea deciziei de a întoarce spatele lui Satan... 

‘Umra , „pelerinajul ritual necomunitar". In afara pelerinajului comunitar, 
care nu poate fi făcut decât în anumite luni, musulmanul poate, şi chiar 
trebuie, potrivit unor şcoli, să facă un pelerinaj individual care comportă 
înconjurarea templului Kaaba şi deambulaţia între aş-Şafa şi el-Marwa, însă 
nu şi oprirea pe muntele Arafat. Cei care participă la pelerinajul comunitar 
pot să-şi includă în program şi o ‘umra. Pentru aceasta ei trebuie să meargă 
până la un miqât dintre cele mai apropiate, unde se sacralizează ca pentru 
un pelerinaj comunitar. Mai este nevoie să subliniem paralelismul dintre, 
pe de o parte, coexistenţa unui pelerinaj comunitar ( hajj) cu pelerinajul in¬ 
dividual {‘umra) şi, pe de altă parte, coexistenţa rugăciunilor impuse, ritua¬ 
lurilor {şalât wăjiba ) şi rugăciunilor voluntare {şalăt năfilâ), sau coexistenţa 
postului obligatoriu şi postului voluntar? 

Ziyâra „pelerinajul neritual". Prin acest termen se înţeleg toate celelalte 
forme de vizitare a locurilor comemorative. Aceste vizite nu sunt obligatorii 
şi nu se desfăşoară conform unui ritual prestabilit. Este cazul vizitei la mor¬ 
mântul Profetului {ziyărat an-nabi), căci, după cum s-a remarcat, pelerinajele 
rituale, comunitare sau individuale, nu impun niciodată o practică legată 
de mormântul său. 

Şi pe bună dreptate: ritualul se desfăşoară la sute de kilometri de Medina, 
unde se afl ă mormântul. Vizitarea lui este o vizită de prietenie, ceea ce confirmă 
formularea hadith-\i\m care o evocă: „Oricine îndeplineşte pelerinajul şi nu 
mă vizitează îmi face dovada indiferenţei lui.“ 

Relaţia pe care astfel de cuvinte o instituie între Profet şi credincioşi se 
regăseşte în statutul acordat celebrării naşterii lui. Sărbătoarea numită Mawlid , 
a „Naşterii", îmbracă, în funcţie de loc, forme diverse, dar întotdeauna 
marcate de o ambianţă care conferă un colorit familial manifestării unei pietăţi 
cu toate acestea profunde. 

De asemenea, sunt lăsate la libera alegere vizitele la unul sau altul dintre 
mormintele venerate, în funcţie de predilecţii. Se înţelege că şiiţii preferă 
pelerinajul la mormântul lui Aii (la Kufa, în Irak) şi al lui Hussein, fiul său 
asasinat la Kerballah. Comemorarea acestui asasinat coincide cu ‘ashiiră a 
zecea zi a lunii muharram, prima lună a anului, la distanţă de exact o lună 
faţă de pelerinajul comunitar. Numeroşi şiiţi de toate originile participă, 
imediat după hajj, la un pelerinaj la aceste locuri atât de evocatoare pentru 
ei. Comemorările funebre organizate cu aceste ocazii în locurile respective 
mai dau şi astăzi naştere unor manifestări foarte spectaculoase de penitenţă. 
Insă discursul ortodox ţine să se delimiteze de orice altă vizită pioasă, din 
grija de a evita orice formă de „asociere". Iată hadith-u\ invocat: 

Nu este permis să-ţi faci bagajele decât pentru trei destinaţii: templul sacru 

[Mecca], templul îndepărtat [Ierusalim] şi moscheea mea pe care iat-o! [Medina]. 

Hanbaliţii merg şi mai departe: actuala dinastie saudită, care se reclamă 
adeptă a acestei şcoli, a mers până la distrugerea mausoleelor construite în 
cinstea părinţilor Profetului, astfel încât se mai întâmplă să vezi poliţia saudită 
facându-şi datoria de a împiedica pelerinii şiiţi să săvârşească pe mormintele 
respective gesturi de pietate, considerate de către autorităţi ca intempestive. 


RELIGIE SI SOCIETATE 

3 

Lucrările de fiqh („ştiinţa înţelegerii") comportă în mod tradiţional, în 
afara dezvoltărilor special consacrate dogmei (‘ aqaid , „credinţă", plural de 
'aqlda ) şi riturilor (‘ ibădăt , „gesturi de adoraţie"), şi alte dezvoltări special 
consacrate „tranzacţiilor" (mu amâlat) care codifică relaţiile interumane. 

Coranul şi Sunna au legat întotdeauna agrearea credinţei şi a gesturilor de 
adoraţie de îndeplinirea îndatoririlor credinciosului faţă de aproapele său. 
Printr-o consecinţă logică a statutului Scripturilor în religia musulmană, 
cunoaşterea acestor îndatoriri îşi are izvorul în Coran , transcriere integrală a 
Cuvântului revelat. 

Importanţa istoriei 

Singurul miracol de care se prevalează islamul este pogorârea cuvântului 
divin, prezent de la Revelaţie, într-o carte. Coranul nu este numai o relatare 
de fapte sau cuvinte inspirate, ci transcrierea Cuvântului revelat. 

Revelaţia fiind „pogorâtă" ( tauzit) într-o anumită eşalonare ( ţartil ) care s-a 
împletit cu evoluţia unei vieţi omeneşti, aceea a Profetului, şi cu evoluţia unei 
comunităţi, rezultă o „difuziune înstelată" ( tânjim ) a noţiunilor şi temelor în 
cuprinsul textului sacru. Pe de altă parte, rezultă o constantă punere în legătură 
a Cuvântului divin cu episoade ale vieţii umane — pe care el fie că le comentează, 
fie că le ia ca punct de plecare pentru enunţarea unor norme. Juxtapunerea 
acestor caracteristici a avut şi are consecinţe imense. Ele nu merg toate în acelaşi 
sens. După cum am semnalat deseori, predicaţia coranică a fost precisă în 
privinţa inutilităţii, ba chiar a nocivităţii intervenţiei unei medieri în transmi¬ 
terea şi chiar în conservarea textelor de revelaţie divină. 

Accesibilă chiar în forma în care a fost revelată, Cartea este destinată călă¬ 
uzirii celui care o citeşte. Pornind de la aceasta, au fost adoptate cel puţin două 
moduri de receptare a mesajului: unul constă în a crede că fiecare dintre com¬ 
ponentele sale, eventual izolat de context, constituie o injuncţie imediată, 
imperativă, fiindcă este divină, celălalt, în a crede că prezenţa celorlalte compo¬ 
nente, şi ele divine, este parte integrantă din mesaj şi în a impune să nu fie 
neglijată nici una pentru înţelegerea doctrinelor şi aplicarea preceptelor. Cora¬ 
nul, de mai multe ori, invită la această lectură, totală şi nu totalitară, denunţându-i 
pe aceia care propovăduiesc o parte din înţelesul Cuvântului divin şi ocultează 
altă parte (2, 85), în aceeaşi măsură în care invită la o lectură „activă", după 
modelul celei pe care o porunceşte Sfântului Ioan Botezătorul, a cărui menire 
profetică începe astfel: „Ioan, primeşte scriptura întru putere" (19, 13). 

Societatea musulmană, atâta vreme cât s-a simţit răspunzătoare faţă de 
propriul destin şi a măsurat impactul pe care l-a avut asupra ei lectura Cărţii, 
a făcut din această experienţă o exegeză enciclopedică. Pentru a nu mai aminti 
bine-cunoscutele exemple ale lui Averroes şi Avicenna şi ale emulilor lor, 
menţionăm o figură şi mai emblematică, din punct de vedere profesional, a 
acestui enciclopedism: Ibn an-Nadlm, supranumit el-Warraq, „Papetarul", 
librar din Bagdad, autor al unui Fihrist („Index"), prima tentativă de clasificare 
universală pentru uzul bibliografilor. Asta se petrecea în secolul al X-lea al 
erei creştine. 

Când, mai târziu, circumstanţele istorice au făcut ca această societate 
arabo-musulmană să nu se mai simtă răspunzătoare de conducerea propriilor 
sale chestiuni, nu numai că şi-a retras orice pretenţie la acest fel de exegeză 
a Coranului , ci, lucru şi mai grav, a lăsat să fie uitată exegeza deja realizată. 

în materie de interpretare a Legii, de jurisprudenţă ( fiqh ) în special, ea nu a 
reţinut decât „litera" pe care mari înaintaşi precum Mălik şi Abu Hanîfa o 
extrăseseră prin efortul lor dintr-o carte considerată metodă de gândire. Este ca 
şi când noi am reţine ca atare din Enciclopedia Luminilor tehnologiile sau chiar 
doctrinele, juridice sau de altă natură, care descriu cât se poate de bine situaţia 
din momentul în care a fost alcătuită enciclopedia, dar care nu pot fi aplicate 
fără o adaptare la lumea secolului XX. 

în fapt, această atitudine, care a marcat ansamblul societăţii musulmane, 
este opera unei „clericaturi" (mai degrabă decât a unui cler), în principiu 
independentă de autorităţile civile şi militare. Recunoscând stăpânilor şi 
reprezentanţilor suveranităţii - acesta este sensul exact al cuvântului sultan - 
libertatea de mişcare în materie de siyăsa („poliţie", în sensul pe care Vechiul 
Regim din Franţa îl dădea acestui cuvânt), acei ulamă ’şi fuqahă' nu făceau 
decât să-şi delimiteze mai lesne un „domeniu rezervat", acela al shari'a, despre 
care poate oferi o idee preponderenţa „ofiţerilor" în diferite etape ale evoluţiei 
fostei monarhii franceze. 

Această situaţie a marcat în mod diferit raporturile între puterile politice. 
Dar, mai cu seamă, după părerea noastră, a contribuit la înflorirea unei literaturi 
juridico-religioase relativ indiferente faţă de consecinţele demersurilor sale 
inductive şi deductive. O situaţie căreia i se substituie din când în când, fără să 
existe de fapt o ruptură reală, momentele în care teama sau ambiţia îi determinau 
pe ‘ulamâ’şifuqahasă. aducă servicii sau deservicii, prin gesturi de binecuvântare 
sau anatemizare, oamenilor politici aflaţi la putere sau disidenţilor. 

Istoria lumii musulmane, sau a celei mai mari părţi a ariei geografice în care 
s-a dezvoltat islamul, a contribuit fără îndoială la radicalizarea acestei dihotomii 
între politic şi juridic. Perioada otomană 48 a fost propice acestei evoluţii, da¬ 
torită în special originii alogene a oamenilor politici, care îi obliga să facă cele 
mai largi concesii în acest sens. Mai târziu, dominaţia colonială sau cripto-co- 
lonială a favorizat şi ea, paradoxal, această situaţie. Colonizarea a stopat de fapt 
în mod clar unele reforme începute şi a favorizat menţinerea structurilor şi 
aberaţiilor pe cale de dispariţie; acest lucru s-a întâmplat din motive evidente 
de solidaritate pentru păstrarea identităţii în faţa expansiunii străine. în schimb, 
printr-o altă formă de paradox, „sistemul" a fost zdruncinat tocmai prin miş¬ 
cările anticolonialiste şi în cadrul formaţiunilor guvernamentale pe care aceste 
mişcări le-au plasat la conducerea ţărilor musulmane devenite independente. 
Având o atitudine favorabilă „uniunilor sfinte" de eliberare şi fiind ataşaţi ideii 
unei legitimităţi patriotice, conducătorii acestor mişcări au făcut să fie acceptată 
o nouă concepţie în privinţa raporturilor dintre siyâsaş i shari'a. 

48. Din acest punct de vedere, perioada mamelucilor în Egipt şi a fortiori istoria 
modernă a ţărilor din Maghreb nu se deosebesc de această perioadă. 

Imediat după cucerirea independenţei, această concepţie a şi fost parţial 
pusă în aplicare. Rezistenţa a fost timidă, sau lesne reprimată, datorită încrederii 
manifestate în eficienţa unor modele de dezvoltare asociate concepţiei res¬ 
pective, indiferent de deosebirile sau chiar opoziţiile dintre acele modele. 
Eşecul acestor „decenii de dezvoltare", agravat în mod brutal de criza mondială 
şi conjugat cu prăbuşirea ideologiei comuniste, a produs o breşă prin care s-au 
strecurat curentele spiritualiste, fie ele autentice sau nu. 

Dezbaterile actuale se situează în acest context şi au acest fundal politic. 
Fenomenele observabile în ţările musulmane nu sunt decât avatarurile unei 
evoluţii care priveşte toate comunităţile religioase. Acest adevăr nu trebuie 
să ne facă să uităm însă dimensiunea tragică pe care o capătă aceste manifestări 
în societăţile slăbite de o istorie deosebit de vitregă. 

Cartea şi numai Cartea..., dar toată Cartea 

Totuşi, dacă avem în vedere principiile sale, islamul pare mai degrabă bine 
înarmat pentru a rezista unei asemenea derive către religiozitate. Chiar în pagi¬ 
nile Coranului se găsesc din belşug avertismente, indignate sau ironice, împotriva 
devoţiunii dictate de teamă sau concupiscenţă. Este condamnată nu numai 
ardoarea credinţei din momentele de cumpănă, uitată însă imediat ce pericolul 
a trecut: 

Şi dacă-1 ajunge pe om vreun rău, Ne cheamă el; apoi, dacă-i dăruim îndurare, zice 

el: „Mi s-a dat pe seama ştiinţei!" (39, 50), 

ci sunt condamnaţi şi tăgăduitorii care nu rezistă în faţa disperării: 

Este unul dintre oamenii care îi servesc lui Dumnezeu pe margine. Şi dacă-1 ajunge 

un bine rămâne el acolo, iar dacă-1 ajunge o ispită întoarce el faţa sa (22,11). 

Aceasta nu vrea să însemne că practica ar fi incompatibilă cu credinţa, ci 
tocmai că ea este o manifestare a credinţei şi nu valorează nici mai mult, nici 
mai puţin decât valorează credinţa care stă la baza ei. 

In morala Coranului , totul este supus acestei consideraţii: scurta trecere pe 
care o reprezintă viaţa omului, ca şi îndelungata istorie a Universului sunt 
menite să pună la încercare credinţa fiinţei umane. In scopul acestei puneri la 
încercare se lasă observate orice creaţie şi orice eveniment care au loc în Univers. 
A fortiori , dacă în viaţa omului îşi fac loc deopotrivă succesul şi eşecul este 
pentru a-i pune la încercare credinţa. Dacă într-adevăr astfel de răsturnări de 
situaţie modifică starea personală a omului şi, încă şi mai mult, poate chiar 
poziţiile indivizilor unii în raport cu alţii nu este decât o nouă ocazie de punere 
la încercare a credinţei atât pentru cei care triumfa, cât şi pentru învinşi. 

Despre situarea la acelaşi nivel a bogaţilor şi săracilor. Bogăţia şi sărăcia nu 
sunt semne nici ale privilegierii, nici ale dizgraţiei divine. Prin ele însele, aceste 
situaţii nu îl situează pe om nici mai aproape, nici mai departe de graţia divină: 

El este acela care v-a pus ca urmaşi pe pământ şi a ridicat treptat pe unii din voi 
asupra altora, ca să vă ispitească întru ce v-a dat (6, 165). 

Sau: 

Iar ce-1 priveşte pe om dacă-1 ispiteşte Domnul său şi-l cinsteşte şi se-ndură de el, 
zice el: „Domnul meu mă cinsteşte." 

Şi dacă-1 ispiteşte şi-i măsoară înzestrarea, 
zice el: „Domnul meu mă dispreţuieşte." 

Ba nu... (89, 14-18). 

Este cunoscut faptul că bogăţia atrage după sine şi îndatoriri. A arăta că 
şi sărăcia atrage după ea anumite îndatoriri este o chestiune de subtilitate, dar 
şi mai subtil este a da o asemenea amploare îndatoririlor bogaţilor şi săracilor, 
încât şi unii, şi alţii să poată aspira la dobândirea graţiei divine. 

In mod semnificativ, aşadar, porunca dată bogatului este să cheltuie din 
ceea ce i-a dat Dumnezeu. Nu numai că averea personală este un dar de la 
Dumnezeu, ci, mai mult decât atât, porunca lui Dumnezeu cu privire la ceea 
ce el a binevoit să acorde nu se limitează la simpla parte care se recomandă a 
fi dată nevoiaşilor. Ea se extinde la ansamblul cheltuielilor şi, astfel, inclusiv 
la ceea ce credinciosul cheltuie pentru ajutorarea alor săi şi chiar a lui însuşi. 
In aceeaşi măsură în care un credincios dornic să facă pelerinajul nu trebuie 
să-i lase pe ai săi strâmtoraţi financiar, tot aşa cum celui care posteşte cu prea 
mult zel îi sunt reamintite drepturile pe care soţia le are asupra lui, tot astfel 
generozitatea nu este plăcută lui Dumnezeu dacă presupune privarea celor 
apropiaţi sau chiar risipa susceptibilă de a-1 transforma pe donator într-o 
povară pentru societate. 

Dincolo de satisfacţiile pe care le aduce caritatea, este avută în vedere o 
adevărată igienă a vieţii: 

Făptuieşte întru viaţa cealaltă, ca şi când ar fi să mori mâine şi fâptuieşte pentru 
această viaţă ca şi când ar fi să trăieşti veşnic. 

Astfel nu numai săracul este prezentat ca putând avea sentimente pioase: 
săracul invidios, săracul care nu-şi consideră sărăcia ca pe o punere la încercare 
nu are merite, ceea ce nu înseamnă că dispare îndatorirea de solidaritate faţă 
de el, ca sărac. Asta înseamnă a te întreba dacă omul este prevenit în legătură 
cu toate formele tentaţiei, atât acelea care se ascund în beţia de a da, cât şi cele 
care ne pândesc în beţia sărăciei. 

De la datoria de a învăţa pentru sine la datoria de a-i învăţa pe alţii. Repar¬ 
tizarea cunoaşterii printre oameni este şi ea obiectul unei acţiuni vigilente, 
deoarece poate aluneca lesne spre fetişism şi, tocmai de aceea, constituie o 
ocazie pentru punerea la încercare a aptitudinilor omului de a dispune de 
harurile cu care Dumnezeu l-a înzestrat. Omului i se spune de altfel: „Nu uita 
partea ta în această lume“, după cum i se spune deseori să nu piardă nici o 
ocazie de a cunoaşte sau a-şi îmbogăţi cunoştinţele. Dar cunoaşterea nu este 
dată pentru a fi păstrată cu zgârcenie numai pentru sine. Aceasta este atitudinea 
falşilor propovăduitori, a acelora care au făcut din cărţile sfinte „mici bucăţi 
de hârtie" pe care le arată primind în schimb câteva biete monede sunătoare 
sau putere. Celui care ştie să scrie i se cere să scrie: 

Scriitorul să nu scrie altfel decât numai cum l-a învăţat Dumnezeu (2, 282). 

Căutarea cunoaşterii, chiar cu preţul unor călătorii în ţinuturi îndepărtate: 
„Mergi şi caută ştiinţa în China, dacă trebuie" este întotdeauna o faptă pe 
placul lui Dumnezeu, căci „cunoaşterea, chiar dacă începe fără a-1 avea ca 
obiect pe Dumnezeu, tot la Dumnezeu ajunge". In legătură cu cei care pot 
dobândi cunoaşterea, nu există o exclusivitate fondată pe credinţă: astfel, 
lumea întreagă cunoaşte şi recunoaşte contribuţia uriaşă a civilizaţiei musul¬ 
mane la culegerea şi traducerea operelor unor civilizaţii care au precedat-o 
- fie ele persană, indiană sau greacă - ale căror credinţe religioase nu le 
împărtăşea prin definiţie. Această deschidere către trecut se combină cu una 
către prezent: culegătorii şi traducătorii care au primit simbrie şi onoruri 
pentru a îndeplini această sarcină nu au fost întotdeauna musulmani. Iar 
această atitudine, prezentată adesea ca unul dintre semnele de rafinament la 
care au ajuns dinastia abbasidă de la Bagdad sau cea omeiadă de la Cordoba, 
nu este altceva decât o simplă aplicare a învăţăturilor deja propovăduite de 
către islamul încă tânăr, aflat în faza sa frustă, primitivă. Profetul cerea ca preţ 
de răscumpărare de la unii dintre prizonierii necredincioşi... să dea lecţii 
musulmanilor mai tineri sau mai puţin tineri. 

Iată de ce „cerneala cărturarilor este mai sfântă decât sângele martirului", 
afirmaţie care, rostită de Profet, nu este una oarecare. Mai este nevoie, după 
toate acestea, să precizăm importanţa oricărei forme de educaţie? Ea este obli¬ 
gatorie-. „Strădania de a cunoaşte constituie o obligaţie pentru orice musulman 
şi orice musulmană .“ Cuvântul folosit aici {fanda) este chiar acela care desem¬ 
nează „stâlpii islamului". 

Religie şi politică 

De la drepturile omului... Coranul cuprinde în textul său in juneţii juridice 
care precizează comportamentul care trebuie adoptat în anumite situaţii politice 
şi sociale. Aceste injuncţii 49 se găsesc incluse în aproximativ două sute de versete. 
Ele se referă în cea mai mare măsură la „statutul personal" şi la câteva „dispoziţii 
penale". Această situaţie a dus la ideea.că totul a fost reglementat prin Carte şi 
că, în consecinţă, din punctul de vedere al islamului, în opera de legislaţie, şi 
chiar în cea administrativă, nu numai că ar trebui să se caute în Coran preceptele 
cărora musulmanii să li se conformeze, dar şi să se refuze a se lua în calcul situaţii 
pe care Coranul nu le-a prevăzut în mod expres. 

Dar, oricât de numeroase ar fi ele, prescripţiile coranice nu au fost niciodată 
prezentate, nici chiar de către Coran, ca nişte reglementări de detaliu care ar 
dispensa individul sau colectivitatea de efortul şi responsabilitatea pe care le 
incumbă edificarea unei construcţii juridice. Chiar şi acolo unde par să epuizeze 
minuţiozitatea inerentă reglementărilor, ele depăşesc cazul în sine pentru a 
constitui o normă. De aceea, ele dau domeniului la care se referă o valoare de 
paradigmă. In plus, nu sunt niciodată separate sau separabile în textul coranic 
de un context moral explicitat în versete învecinate, versete care, la rândul lor, 
se pot clarifica printr-o lectură de ansamblu a Cărţii. A le separa de context 
înseamnă a reedita greşeala comisă de alţi destinatari ai revelaţiilor divine, care 
au reţinut doar o parte din autoritatea prescripţiilor respective, ascunzând 
cealaltă parte. Coranul îl avertizează în mod explicit pe musulman cu privire la 
această fragmentare, amintindu-i: 

Vom trimite pedeapsă asupra lor precum am trimis asupra celor ce au împărţit, au 

făcut Coranut bucăţi (15, 90-91). 

Coranul aminteşte că acţiunea care, inspirată de caritate - în dublu sens 
de dragoste faţă de Dumnezeu şi faţă de aproape depăşeşte simpla obligaţie 
sau dreptul în sensul strict este cea mai meritorie. Pentru o comunitate, faptul 
de a concepe şi de a stabili reguli prin care se întăreşte şi rafinează aparatul 
juridic, îmbogăţindu-1 cu ceea ce până în momentul respectiv a ţinut de simpla 
conduită morală, este nu numai legitim, ci şi meritoriu. Se poate da ca exem¬ 
plu analiza pe care o face gândirea musulmană în domeniile civil şi penal. Iată 
cum se înlănţuie ideile intr-un text coranic extras dintr-unul din capitolele care 
abordează această temă: 

Şi dacă pedepsiţi, apoi să pedepsiţi în acelaşi fel cum vi s-a făcut răul, iar dacă 

răbdaţi, e mai bine pentru cei ce rabdă. 

Şi tu rabdă, şi răbdarea ta vine de la Dumnezeu... (16, 127-128). 

49. Numărul lor este evaluat în mod diferit, căci calculele pot, după caz, să includă 
sau să excludă temele evocate cu diferite ocazii. 

Este oare posibil ca lectura acestui text să nu facă evidentă prioritatea 
acordată interdicţiei de a face din exercitarea unui drept un prilej de răzbunare, 
să nu sublinieze îndatorirea faţă de Dumnezeu de a alege mai degrabă calea 
iertării? O societate care ar institui ca regulă juridică aceste îndemnuri la 
răbdare şi generozitate nu i-ar putea displăcea lui Dumnezeu şi nici celor care 
se pun în slujba lui. 

Rămân cazurile în care societatea l-ar constrânge pe credincios la acte 
contrare prescripţiilor religiei sale. Pe de o parte, având în vedere cazul de forţă 
majoră, credinciosul este absolvit în astfel de situaţii de orice responsabilitate 
personală. S-a vorbit despre suveranul unei monarhii parlamentare care şi-a 
făcut probleme de conştiinţă în legătură cu promulgarea unei legi votate de 
parlament. Pesemne a considerat că, în această problemă, el nu avea altă res¬ 
ponsabilitate decât aceea pe care o presupune funcţia sa în regimul aflat în 
vigoare. Astfel gândeşte în zilele noastre, ca de altfel dintotdeauna, orice cetă¬ 
ţean căruia îi revine o parte a „responsabilităţii legislative"... 

Pe de altă parte însă, democraţia pluralistă a făcut în ultima vreme multe 
progrese; şi va continua să facă. Printre obiectivele sale, mult invocate în tim¬ 
purile de revoltă împotriva formelor caricaturale ale centralismului democratic, 
figurează definirea drepturilor minorităţilor. Acestea nu sunt concepute ca o 
încălcare a regulii democraţiei şi nici ca nişte favoruri acordate, ci, dimpotrivă, 
ca o încununare a construcţiei democratice, ca o condiţie a bunei funcţionări 
a instituţiilor democratice. N-ar trebui ca fiecare cetăţean să aibă înţelepciunea 
de a se gândi că este el însuşi un potenţial „minoritar", ba chiar, conform unui 
criteriu sau altuia, că este deja efectiv un „minoritar"? Şi că deci se apără pe el 
însuşi apărând minorităţile? 

Franţa oferă un exemplu elocvent cu atât mai interesant de observat pentru 
că este încă în stare de gestaţie: actualul studiu întreprins în vederea deschiderii 
accesului particularilor la Consiliul constituţional. Aceste persoane particulare 
ar putea astfel să se opună adoptării unor legi votate de majoritate... 

...la drepturile oamenilor. Când se vorbeşte despre politică, nu se are în 
vedere numai organizarea interioară a cetăţii. Trebuie evocate de asemenea 
relaţiile cetăţii musulmane cu alte cetăţi, altfel spus, trebuie abordată problema 
drepturilor oamenilor din punctul de vedere al islamului şi, mai exact, trebuie 
să se pună întrebarea dacă apartenenţa la această religie a populaţiei - sau a 
unei părţi a populaţiei - unui stat este de natură să ridice probleme particulare. 

Coranul a fost revelat în parte în timpul unei perioade a vieţii Profetului 
când el şi tovarăşii săi au trecut de la statutul de indivizi minoritari într-o cetate 
ostilă la acela de membri ai unei entităţi politice care întreţinea cu alte entităţi 
politice, pe picior de egalitate, relaţii de alianţă, de pace sau de război. Astfel, 

se găsesc inserate într-un text de valoare spirituală soluţii pentru diverse pro¬ 
bleme legate de ceea ce se numeşte poliţie, administraţie sau justiţie, ca şi soluţii 
ale unor probleme „diplomatice". Mai întâi a fost necesară negocierea integrării 
în oraşul Medina a emigranţilor din Mecca. Apoi a trebuit să fie găsite soluţiile 
de a face faţă hărţuirii locuitorilor Medinei de către autorităţile oraşului de 
origine al emigranţilor în vederea obţinerii „extrădării" fugarilor. Această 
hărţuire a depăşit stadiul ameninţărilor şi şantajului pentru a ajunge la agre¬ 
siunea armată. Nou-veniţii s-au văzut obligaţi să se lupte alături de gazdele lor. 
Primul verset care îi autorizează pe musulmanii agresaţi să răspundă fiecărei 
lovituri printr-o lovitură este datat; el este inserat după şaptezeci de versete în 
care se interzice sau este descurajată violenţa: 

Li s-a dat voie celor ce fură atacaţi, pentru că li s-a întâmplat nedreptate şi Dumnezeu 

are putere să le ajute: aceia ce fură alungaţi din locuinţele lor pe nedreptul numai 

pentru că zic: „Domnul nostru este Dumnezeu" (22, 40-41). 

Această situaţie duce la o stare de război, potrivit normelor epocii şi re¬ 
giunii. Ştiind că este vorba pur şi simplu despre supravieţuirea unor oameni 
care abandonaseră totul odată cu exodul, nu ne va mira recurgerea la un 

vocabular care îmbină exaltarea virtuţilor războinice cu valorile solidarităţii 

> > 

şi compasiunii. însuşi numele dat acestei lupte este semnificativ: ^z/w^. Acest 
cuvânt, tradus cel mai adesea prin „război sfânt", înseamnă „efort", mai exact 
„emulaţie în efort", şi se aplică oricăror forme de efort, în cadrul celui ce tre¬ 
buie depus contra propriilor înclinaţii negative, propriei indolenţe. Acest 
jihâd a permis, într-o Peninsulă Arabică din ce în mai favorabilă noului 
mesaj, recucerirea Meccăi. Apoi, treptat, sensul cuvântului a evoluat, fără a 
se pierde însă semnificaţia originară. Rapiditatea expansiunii şi menţinerea 
cuceririlor făcute sunt suficiente pentru a dovedi că, raportate la normele 
morale ale epocii, metodele de cucerire şi gestiune a cuceririlor musulmanilor 
prezentau o oarecare superioritate. 

Unul dintre atuurile cuceritorilor era fără îndoială obiceiul dobândit, 
datorită condiţiilor istorice care îi constrânseseră să convieţuiască cu adepţii 
altor credinţe, de a accepta sau chiar de a provoca dialogul. 

Deontologia dialogului 

Coranul nu a ignorat şi nici nu a minimalizat această problemă a controversei 
sau chiar a polemicii religioase. Nu a neglijat-o în perioada de la Medina, când 
musulmanii, deţinători ai puterii într-o cetate atrasă în majoritate de partea 
credinţei lor, continuau controversa de la egal la egal cu minorităţile, după 
cum nu o neglijaseră nici în perioada de la Mecca, atunci când musulmanii 
minoritari polemizau cu o majoritate de necredincioşi deţinători ai puterii. 

Ideea de a face din divergenţa de opinii religioase un delict nu poate fi 
dedusă din lectura nici unui pasaj din Coran (fie că datează dintr-una sau alta 
din cele două perioade). Desigur, chemarea la îmbrăţişarea credinţei monoteiste 
este în mod constant insistentă. Dar sancţionarea refuzului de adeziune este 
rezervată lui Dumnezeu; ea nu este nici cerută, nici permisă credinciosului, 
nici măcar comunităţii credincioşilor. 

Coranul cere Profetului şi credincioşilor să-şi poarte controversele cu cea 
mai mare curtoazie (16, 125; 29, 46) şi precizează în mai mult de zece pasaje 
că, oricât de mare ar fi iubirea Profetului pentru Creator, oricât de puternică 
ar fi forţa altruismului ce l-ar împinge să le dorească celor pe care îi preţuieşte 
şi iubeşte să aibă parte de credinţa mântuitoare, el nu are nicidecum dreptul 
de a-i constrânge pe cei care neagă existenţa sau unicitatea lui Dumnezeu, 
însăşi credinţa în Ziua judecăţii de apoi, în care ultimul cuvânt va aparţine lui 
Dumnezeu şi numai lui, este invocată ca argument suprem pentru a reduce 
amărăciunea şi a calma furia credincioşilor mâniaţi uneori de obstinaţia 
interlocutorilor lor, iar alteori lezaţi în afecţiunea lor pentru cei apropiaţi, pe 
care îi văd predispuşi la atragerea dizgraţiei divine: 

Noi ştim că pieptul tău este strâmtorat pentru vorbele lor, însă laudă pe Domnul tău 
şi închină-te Lui, şi serveşte Domnului tău, până-ţi va veni siguranţa (15,97-99). 

Astfel este dictată o conduită care ne scuteşte în această viaţă de orice preo¬ 
cupare de a perpetua conflictele teologice, tocmai pentru că, din acest punct 
de vedere, cunoaşterea umană este o chestiune de binecuvântare şi pentru că 
împărtăşirea credinţei rămâne un mister divin: „Deci întoarce-te de la cel ce 
se abate de la îndemnarea Noastră şi doreşte numai viaţa lumii. Aceasta este 
obştea ştiinţei lor“ (53, 30-31). 

Este formulată obligaţia, mai întâi pentru Profet şi apoi pentru toţi musul¬ 
manii, de a nu uita să-i pomenească în rugăciunile lor pe cei îndărătnici, 
ameninţaţi cu dizgraţia: 

Şi cel ce cheamă lângă Dumnezeu alţi Dumnezei, fără dovadă, acela va da socoteală 
la Domnul său. Necredincioşilor nu le merge bine. Şi spune: „Doamne, iartă şi îndu- 
ră-Te, Tu eşti cel mai bun îndurător 1 (23, 117-118). 

Această etică este cu atât mai constantă cu cât se bazează pe o metafizică 
explicită: 

De ar fi voit Dumnezeu, v-ar fi făcut pe voi un singur popor, aşa însă voieşte să 
vă ispitească cu ceea ce v-a dat, deci întreceţi-vă bine, căci la Dumnezeu vă veţi 
întoarce cu toţii şi El vă va învăţa despre ceea ce v-aţi certat (5, 53). 

Existenţa unei diferenţe între locuitorii acestei lumi nu este pur şi simplu 
un accident cu care trebuie să ne acomodăm, ci însăşi îndeplinirea unei voinţe 

divine. El este cel care vrea să ne încerce prin instituirea acestei diferenţe şi el 
ne va aprecia eventualul merit în funcţie de ceea ce ne-am priceput să facem 
cu darurile pe care ni le-a dăruit. Iar aducându-ne aminte că instituirea auto¬ 
rităţii unei religii revelate este primul dintre aceste daruri, putem deduce o cu 
totul altă „expansiune" a noţiunii de „merit"... Se poate da ca exemplu, pentru 
confirmare, regula de conduită formulată, în diferite registre, în multe alte 
versete. Această expansiune merge de la apelul la caritate, înţeleasă ca o com¬ 
pasiune faţă de fiinţa umană privată de cunoaşterea adevărului: 

Spune credincioşilor ca să le ierte celor ce nu nădăjduiesc în zilele lui Dumnezeu, 
ca El să răsplătească unui popor precum şi-a agonisit (45, 13), 

la argumentul, ţinând de cel mai elementar bun-simţ, care-i îndeamnă 
pe credincioşi să fie dintre aceia care: 

Şi când aud ei bârfeală, se întorc de la ea şi zic: „Pentru noi faptele noastre şi pentru 
voi faptele voastre! Pace asupra voastră! Noi nu căutăm pe cei nebuni" (28, 55) 

sau la adresarea acestui sever şi câtuşi de puţin echivoc avertisment: 

O, voi, cei ce credeţi, fie-vă aminte de sufletele voastre, şi nu vă va strica nici un 
rătăcit, dacă sunteţi ocârmuiţi. La Dumnezeu este întoarcerea voastră, a tuturor, şi 
El vă va vesti ce aţi făcut (5, 104). 

Se întâmplă chiar ca tonul să devină incisiv la adresa Profetului: 

De ţi-ar fi abaterea lor prea supărăcioasă şi de ai putea afla o peşteră în pământ sau 
o scară în cer ca să le aduci semn, căci de ar voi Dumnezeu i-ar aduna pe drumul 
cel drept; deci nu fi neştiutor (6, 35). 

Sunt numeroase, aşadar, referinţele care permit, care impun chiar, să se 
ţină cont atât de imperativele vieţii în societate, cât şi de cele ce ţin de devo- 
ţiunea faţă de Creator: 

Şi caută cu ceea ce ţi-a dat Dumnezeu locuinţa de apoi; şi nu uita partea ta din 
lumea aceasta (28, 77). 

Cheia de boltă a moralei: al-’ihsân 

Oare răsplata binelui să fie alta decât binele? (55, 60). 

Neologismul'" la care a recurs un traducător deosebit de perspicace al 
Coranului pentru a găsi echivalentul unei vocabule esenţiale a discursului 
islamic ni se pare elocvent. Este vorba de ’ihsăn, nume de acţiune al verbului 

* Aluzie la echivalentul francez din text: belagir (n. tr.). 

50. Jacques Berque, Le Coran , Paris, Sindbad, 1990. 

ahsana, el însuşi derivat de la adjectivul hasan, „bun“, care, substantivizat, de¬ 
semnează „binele". Faptul de a acţiona bine, în formă intranzitivă, semnifică 
în vocabularul coranic şi în hadlth ajungerea la o desăvârşire pe care o sugerează 
acest verset ce seamănă cu o apoteoză. Oare omul nu este acea creatură pe care 
Dumnezeu a adus-o pe lume spre a săvârşi binele? Când, cu preţul şi la sfârşitul 
acestui lanţ de încercări care constituie intriga istoriei creaţiei, va fi atinsă această 
superbă apoteoză, ea nu va putea avea decât o recompensă pe măsură. Măsură 
pentru măsură, adică, aşa cum arată etimologia cuvântului, egalitate de pondere 
şi capacitate, dacă analizăm această măsură din punct de vedere lingvistic, dar şi 
identitate de natură care face să coincidă recompensa cu acţiunea recompensată: 
buna făptuire nu poate avea altă răsplată decât pe ea însăşi. 

Coranul mai utilizează această vocabulă şi în alte capitole care îi confirmă 
locul pe care îl ocupă: cu mult deasupra faptelor dictate de prescripţiile 
canonice. Astfel, putem citi: „Faceţi bine, căci Dumnezeu îi iubeşte pe cei care 
fac bine" (5, 94). Ceea ce pune în evidenţă natura, pur şi simplu în afară de 
orice normă, a acestui schimb între Creator şi creatura sa. 

Cele aproape cincizeci de contexte în care apare acest cuvânt sau unul din 
derivatele lui relevă faptul că ele sunt asociate unor comportamente care 
depăşesc simpla echitate: răbdare, iertare şi îndepărtare a mâniei. Uneori, aceste 
contexte prescriu atitudinile respective ca pe o regulă de respectat în relaţiile 
cu părinţii care, în patru versete, sunt prezentate ca o urmare şi o consecinţă 
necesară a credinţei în Dumnezeu unicul: „Iubiţi-1 pe Dumnezeu, nu-i daţi 
asociaţi, iar cu tatăl şi mama purtaţi-vă bine" (2, 23). 

Tradiţia profetică ( Sunna ) dă o expresie deosebit de elocventă acestei 
încununări prin fapta cea bună. După ce defineşte credinţa şi enumeră cei 
„cinci stâlpi ai islamului", prescripţiile canonice, Profetul dă întrebării „Ce 
înseamnă ’ihsăn'C un răspuns memorabil: 

Fapta cea bună, ’ihsăn , constă în a-1 adora pe Dumnezeu ca şi când l-ai vedea. Căci 
dacă tu nu îl vezi, El te vede. 51 

De acestea se leagă şi alte spuse ale Profetului care, uneori, sunt relatate ca 
fiind de fapt modalităţi de a pune capăt unor dialoguri complicate despre bine 
şi rău. Aceste lucruri sunt bine rezumate de foarte celebrul hadlth'. 

Este pioasă acea faptă care aduce pacea în suflet şi seninătatea în inimă, şi păcat este 
acel lucru care, odată intrat în suflet, aduce cu sine tulburarea, chiar dacă s-ar găsi 
atâţia şi atâţia teologi care să spună vorbe liniştitoare. 

Această distincţie între bine şi rău, bazată exclusiv pe conştientizarea pri¬ 
virii lui Dumnezeu, este confirmată în Coran de o constantă lipsită de apreciere 


51. Bukharî, op. cit. 

faţă de conştientizarea privirii oamenilor şi, afortiori, faţă de ostentaţia care 
aspiră la a le atrage atenţia şi admiraţia. A prefera privirea oamenilor privirii 
lui Dumnezeu „anulează", „descalifică" fapte prin ele însele meritorii. Este 
o formă de idolatrie „a se teme de oameni, când de fapt numai de Dumnezeu 
trebuie să existe teamă" (2, 83). 

Totuşi, aceşti oameni care nu sunt acceptaţi ca judecători trebuie să con¬ 
stituie obiectul solicitudinii credinciosului. Situaţia lor în raport cu el, poziţia 
lor pe traiectoria vieţii sale sunt tot atâtea puneri la încercare ale generozităţii 
sale, ale curajului şi compasiunii. 

Tatăl şi mama se află pe prima treaptă a acestei ierarhii de îndatoriri: 

Şi Noi îi poruncirăm omului bunătate faţă de părinţii săi. Maică-sa l-a purtat cu 
dureri şi l-a născut cu dureri şi purtarea sa şi înţărcarea sa sunt treizeci de luni, până 
ce, dacă a ajuns vârstnic şi a ajuns patruzeci de ani, zice: „Doamne, mână-mă ca să 
mulţumesc îndurării Tale, cu care Te-ai îndurat de mine şi de părinţii mei, şi ca să 
mă port bine şi să-ţi placă aceasta" (46, 14). 

Nu este prima dată când constatăm că, în cuplul parental, preeminenţa 
este acordată mamei, sacrificiilor la care ea a consimţit şi, prin urmare, drep¬ 
turilor ei. Sunna confirmă: „Paradisul se află sub tălpile mamelor" sau, de o 
manieră şi mai pitorească, găsim aceeaşi idee exprimată în acest dialog cu 
un credincios venit să ceară o consultaţie: 

Trimis al lui Dumnezeu, arată-mi care sunt persoanele faţă de care am cele mai 
multe îndatoriri. 

— Mama ta. 

— Şi apoi mai cine? 

— Mama ta. 

— Şi apoi? 

— Apoi tatăl tău. 

Ansamblul rudelor este explicit considerat ca prioritar în privinţa darurilor 
şi ajutoarelor pe care orice persoană cu stare trebuie să le ofere pentru a purifica 
(căci acesta este sensul etimologic al cuvântului zakât) ceea ce Dumnezeu i-a 
acordat. Dar solidaritatea faţă de rude nu trebuie să ducă la injustiţia faţă de 
un alt seamăn. Şi, mai ales, nu trebuie să ducă la false mărturii. In general, nu 
trebuie să se menţină sistemul moral al societăţii preislamice, cu toate abuzurile 
sale în materie de „problema onoarei" şi de solidaritate tribală, cu cortegiul lor 
de răzbunări sângeroase ( tha’r). 

Reflecţia asupra acestui aspect deosebit de important constituie pentru 
noua religie un prilej de a se demarca de falsele religii, fără a lăsa însă deoparte 
înţelegerea resorturilor lor: 

Dumnezeu voieşte să vă dea de cunoscut şi să vă ocârmuiască după felul celor dina¬ 
intea voastră şi să se întoarcă spre voi (4, 31). 

Pentru Coran , aceste moravuri sunt obiect de observare şi de meditaţie 
propus credinciosului. In măsura în care ele ţin de legităţile bunei funcţionări 
a societăţii care contribuie la menţinerea speciei umane în viaţă, moravurile 
sunt invocate, ca şi legile naturale, ca dovezi ale armoniei, semn al existenţei 
unui Dumnezeu unic. Astfel, tribul Quraysh este chemat să considere calen¬ 
darul comercial după care se derulează activitatea sa drept o binefacere a lui 
Dumnezeu (106,1-4). 

A fortiori, se poate constata că predicaţia se bazează pe atenţia acordată 
legăturilor de solidaritate care unesc membrii familiei conjugale, pe soţi şi 
copii. Soţii sunt determinaţi să considere că raporturile statornicite între ei au 
creat legături a căror rupere echivalează cu o violenţă comisă împotriva naturii. 
Părinţii sunt chemaţi să mediteze asupra sentimentelor de mândrie care se 
nasc în ei în virtutea simplului fapt că au copii şi să se comporte faţă de această 
„atribuţie" divină aşa cum trebuie să se comporte cei cărora li s-au atribuit alte 
bogăţii: cu modestie şi gratitudine faţă de Dumnezeu, cu modestie faţă de 
aproapele mai puţin favorizat de soartă, cu multă grijă faţă de copii, ceea ce 
constituie un prilej de punere la încercare pentru cei ce au dat viaţă..., aş¬ 
teptând ca timpul să-şi spună cuvântul şi ca şi copiii, la rândul lor, să afle în 
părinţii lor un alt prilej de punere la încercare. 

HINDUISMUL 

de Michel Hulin şi Lakshmi Kapani 


DOGME SI CREDINŢE 

î J 

Textele religioase de bază 

Hinduismul, religie fără un întemeietor uman, se bazează pe mai multe 
ansambluri de texte, considerate toate, într-un fel sau altul, ca provenind de 
la absolutul divin aflat în legătură directă cu omul. Aceste corpusuri diferite, 
fără a se exclude sau suplini între ele, pot fi rânduite într-o ordine descrescătoare, 
în funcţie de vechimea şi autoritatea lor, dar şi într-o ordine crescătoare în 
ceea ce priveşte „popularitatea". 

In fruntea lor se găseşte Veda, „Ştiinţa" sau cunoaşterea sacră, numită şi 
„Revelaţia" (sruti, literal: „audiţie, ascultare"), considerată a fi fost emanată 
de absolut ( brahman ) la începutul lumii (mai precis, odată cu fiecare re-creare 
a lumii) şi captată de anumiţi înţelepţi sau rşi. Se crede că aceştia au transmis-o 
din generaţie în generaţie până la noi, numai pe cale orală, în aşa fel încât 
Veda se înfăţişează, mai degrabă, drept Cuvântul sacru decât sub forma unui 
text scris: hinduismul nu este deci o „religie a Cărţii". Din punct de vedere 
filologico-istoric, Veda poate fi descrisă ca o imensă literatură care reflectă, 
pe de o parte, concepţiile religioase ale primilor cuceritori arieni ai subcon- 
tinentului indian şi, pe de alta, pe acelea profesate de ei de-a lungul veacurilor 
următoare. 

Veda cuprinde patru categorii principale de texte care se succedă într-o ordine 
cronologică aproximativă, fără a fi însă ferită de suprapuneri. Mai întâi, sunt 
samhitâ sau „culegerile" care trebuie să se fi închegat între veacurile al XV-lea şi 
al X-lea î.Hr. Patru la număr, ele cuprind Rg-Veda sau „ Veda strofelor", 
Yajur- Veda sau „ Veda formulelor sacrificiale", Săma- Veda sau „ Veda melodiilor 
sacrificiale" şi, în sfârşit, Atharva- Veda, în care predomină descântecele şi for¬ 
mulele magice. Aceste texte - cu precădere Rg-Veda şi Atharva-Veda - sunt 
compuse din rugăciuni, invocaţii rituale, din laude aduse zeilor, dar pe alocuri 
lasă să se întrevadă preocupări mai speculative legate de originea primă a lumii, 

a timpului, a structurii personalităţii umane etc. Urmează apoi textele 
Brahmana („Comentarii brahmanice"), un vast ansamblu de scrieri în proză 
consacrate, în special, descrierii modalităţilor de îndeplinire a sacrificiului, 
precum şi explicării mecanismului retributiv al acestuia. O a treia categorie 
este cea a textelor Âranyaka sau „Textele pădurii", denumite, fără îndoială, 
astfel deoarece elementele magice pe care le implică ar fi făcut „periculoasă" 
studierea lor în perimetrul civilizat al oraşelor şi satelor. Cea de-a patra 
categorie, cea mai cunoscută, este aceea a Upanişadelor (între 800 şi cca 300), 
în care, într-o atmosferă dominată încă de practicile sacrificiale, începe să se 
desfăşoare un fel de mistică speculativă. însuşi termenul Upanişad a rămas 
multă vreme misterios. Astăzi - după teoria lui L. Renou 1 - suntem înclinaţi 
să-l interpretăm ca desemnând un întreg sistem de corespondenţe precise între 
componentele personalităţii umane, elementele sacrificiului şi structurile 
universului fizic. Vedelor li se mai alătură o serie de texte auxiliare ( Vedânga ) 
care se preocupă de fonetică, metrică, de ştiinţa calendarului etc. 

Cu toate acestea, în zilele noastre Vedele nu mai au decât o importanţă 
„arheologică". Scrise într-o sanscrită mai mult sau mai puţin arhaică, ceea ce 
le face accesibile doar unui număr restrâns de brahmani cultivaţi, ele nu au 
fost niciodată traduse în vreuna din limbile vernaculare ale Indiei. Modalitatea 
tradiţională de transmitere orală, de la maestru la discipol sau din tată în fiu, 
se mai păstrează doar la câteva generaţii de brahmani tradiţionalişti - cu pre¬ 
cădere în sud. Pe de altă parte, solemnul sacrificiu vedic a căzut de mult în 
desuetudine, iar marile figuri glorificate în imne - Indra, Varuna, Agniş.a. - au 
intrat într-un con de umbră. De fapt, numai literatura upanişadică rămâne 
vie, mulţumită, mai ales, comentariilor celebrului S ankara (secolul al VIII-lea), 
care vedea în aceste texte însăşi chintesenţa oricărei teologii. 

Cel de-al doilea corpus pe care se întemeiează hinduismul se numeşte Smrti 
sau „Tradiţia încredinţată memoriei". Şi în acest caz, este vorba despre texte 
presupus revelate. Acest ansamblu închegat, în principal, pe la începutul erei 
creştine se deosebeşte de Vede prin aceea că formulele sacre nu mai provin de 
la un absolut impersonal, ci reprezintă discursul ţinut, în împrejurări bine 
determinate, de anumite personaje divine bine conturate, asemenea lui Vişnu, 
Krşna sau Siva. în plus, în vreme ce Vedele nu sunt accesibile decât celor „de 
două ori născuţi" sau dvija , adică membrilor celor trei ordine ( varna ) superioare 
- sau chiar, stricto sensu , numai brahmanilor - Smrti se adresează întregii 
comunităţi hinduse, deci şi celui de-al patrulea ordin, acela al servitorilor sau 
sudra. Faptul că, în general, autoritatea sa este considerată de brahmani ca fiind 

1. Vezi L. Renou, L'Inde fondamentale (texte selectate de Ch. Malamoud), Paris, 
Hermann, 1978, pp. 149-151. 

vizibil inferioară celei a Vedelor nu face decât să exprime reticenţa mediilor 
tradiţionaliste cu privire la o astfel de popularizare. 

Dacă ansamblul vedic pare centrat pe sacrificiu şi pe fundamentele sale 
ezoterice, textele aparţinând corpusului Smrti sunt dominate, pe de o parte, 
de ideea de dharma sau de ordine universală, pe de altă parte, de ideea căilor 
de mântuire accesibile omului prin participarea sa activă la menţinerea acestei 
ordini. Coloana vertebrală a corpusului Smrti sunt textele dharmasăstra sau 
„Tratatele ordinii universale", între care, la loc de cinste, se află celebrele 
Legi ale lui Mânu. Acestea sunt tratate de „drepturi şi îndatoriri" specifice 
diferitelor caste, precum şi diferitelor etape ale vieţii. Ele se ocupă, în egală 
măsură, de modalităţile de „recompensare" a acestor acte, atât pământeşti, 
cât şi suprapământeşti, ceea ce le conferă aspectul straniu, cel puţin pentru 
noi, de texte pe jumătate juridice, pe jumătate escatologice. Cele două mari 
epopei ale Indiei, Râmăyana şi Mahăbhărata , fac parte tot din Smrti în 
măsura în care „pun în scenă" dharma şi problemele acesteia prin intermediul 
unei mari diversităţi de împrejurări omeneşti şi în măsura în care conţin ele 
însele (mai ales Mahăbhărata ) multe pasaje ce expun direct anumite învăţături 
religioase. Smrti mai conţine şi textele sutra sau „aforismele de bază" ale 
diferitelor „sisteme" ( darsana ) ale filozofiei brahmanice clasice; în fine, include 
o vastă şi abstrusă literatură, aceea care alcătuieşte Purăna sau „Povestirile 
antice", care s-a dezvoltat pe parcursul primului mileniu al erei noastre şi tratează 
o mulţime de subiecte, având o înclinaţie specială pentru cosmogonie şi pentru 
descrierea vârstelor lumii. Axate, adesea, pe devoţiunea adresată unui important 
zeu hindus (de pildă, Vişnu-purăna , Siva-purăna, Bhăgavata-purăna , a cărei 
figură centrală este Krşnd), Purăna înfăţişează în detaliu mitologia acestor zei, 
precum şi particularităţile cultuale specifice. Li se poate alătura un gen literar 
fertil şi foarte popular, Mahătmya , un fel de Purăna locală, care glorifică 
virtuţile unuia sau altuia dintre locurile sfinte consacrate de o faptă divină 
socotită a se fi petrecut aici. 

Intre acestea, un loc special îl ocupă Bhagavad-Gită sau „Cântecul Celui 
Prea Fericit". In principiu simplu episod din Mahăbhărata, Bhagavad-Gită 
se înfăţişează sub aspectul unei predici pe care vizitiul o adresează războinicului 
Arjuna în momentul premergător marii bătălii dintre clanul Kaurava şi clanul 
Pândava; Bhagavad-Gită este, de fapt, unul dintre textele-cheie ale hinduis¬ 
mului, deoarece „vizitiul" este Krşna însuşi! Regrupând şi organizând toate 
căile de mântuire cunoscute până atunci, Gită propune una nouă: sacrificiul 
de sine prin îndeplinirea dezinteresată a ceea ce naşterea, vârsta, sexul etc. 
impun în privinţa „legii proprii" (sva-dharma). Depăşind diferenţele dintre 
caste, ea propune oricărui hindus, de la rege la măturătorul de stradă, posibi¬ 
litatea de a deveni „un ascet în lume", de a participa — acesta este primul sens 

al termenului bhakti - la opera divină şi de a merita în schimb pogorârea 
graţiei [prasăda ). Bhagavad-Gită este „şi astăzi cartea de căpătâi a hindusului 
credincios", după cum scrie M. Biardeau. 2 

Cu toate acestea, cunoaşterea corpusului Smrti este insuficientă pentru 
acela care doreşte să înţeleagă hinduismul concret, aşa cum este practicat în 
zilele noastre. Intr-adevăr, spre sfârşitul primului mileniu al erei noastre şi-au 
făcut apariţia noi curente religioase care, fără să se rupă în mod categoric de 
hinduismul clasic reprezentat de dharma şi de bhakti , au pus din nou accentul 
pe ritualuri şi pe posibilele lor dezvoltări ezoterice. Acesta este înţelesul marii 
mişcări spirituale care se defineşte sub numele de „tantrism", deoarece este 
exprimată în textele numite Tantra, înfăţişate, de asemenea, ca revelate. Acestea 
din urmă primesc, de altminteri, denumirea specială de samhită , dacă sunt de 
provenienţă vaişnavită, şi de ăgama , dacă aparţin cultului lui Siva; însă tocmai 
faptul că sunt redactate în sanscrită le face inaccesibile mulţimii de credincioşi. 
Acelaşi lucru se petrece şi cu marile tratate ale hinduismului tradiţional. Nu 
este deci surprinzător că, de mai multe secole, s-a dezvoltat o bogată literatură 
de traduceri şi adaptări în diferitele limbi provinciale. Anumite texte dintre 
acestea, de exemplu Râmăyana lui Tulsi Dăs (cca 1600), scrisă în hindi, şi-au 
întrecut cu mult în popularitate modelele sanscrite. In fine, trebuie semnalat 
faptul că şi mişcările bhakti au fost, atât în nord, cât şi în sud, la originea unei 
foarte bogate poezii devoţionale şi mistice scrisă în limbi vernaculare. 

Divinul şi zeii 

„Panteonul" hinduist poate da naştere unor interpretări foarte diferite, ba 
chiar contradictorii, fiecare dintre ele având, totuşi, o anumită legitimitate. In 
funcţie de privirea aruncată asupră-i, India religioasă va apărea când politeistă, 
când panteistă, când chiar monoteistă. Politeistă, fără îndoială, datorită bogatei 
diversităţi a cultelor ipujă) închinate unui mare număr de zei şi zeiţe, asociaţi 
adesea unui teritoriu şi unui grup social determinat, purtând nume locale, îm¬ 
brăcând aspecte antropomorfe şi teriomorfe, identificaţi chiar, uneori, cu fiinţe 
naturale ca fluviile, focul, soarele sau luna. Politeistă, de asemenea, datorită 
propensiunii spiritului religios tradiţional de a popula arborii, izvoarele, răspân¬ 
tiile, casele etc. cu tot felul de „fiinţe" ( bhiita ) invizibile, când protectoare, când 
răufăcătoare şi a căror bunăvoinţă trebuie chemată prin invocaţii şi sacrificii. 

Chiar dacă ceea ce atrage în primul rând atenţia este demultiplicarea nesfâr¬ 
şită a divinităţii, fenomenul concentrării acesteia asupra uneia sau alteia dintre 
figurile panteonului nu este mai puţin impresionant. El debutează cu o imensă 

2. M. Biardeau, L’Hindouisme. Anthropologie dune civilisation, Paris, Flammarion, 
coli. „Champs", 1981, p. 128. 

literatură devoţională, scrisă atât în sanscrită, cât şi în limbile vernaculare, în 
care relaţia interpersonală, legătura de iubire ( bhakti ) dintre zeu şi credincios, 
ca şi ideea graţiei (prasăda ) eclipsează restul problemelor. Fenomenul amintit 
se manifestă în mod evident în tot felul de practici, cu precădere în aceea de 
a recita zilnic litanii (literal, „cele o mie de nume": sahasranăma) zeului consi¬ 
derat deosebit de ceilalţi şi superior lor (de pildă, Vişnu, Răma, Siva) sau de a 
se picta, ba chiar de a-şi tatua întregul corp cu numele zeului ales. 

Cât despre „panteismul" hindus, înţeles ca sentiment al prezenţei sau al 
difuziunii universale ( vibhutva ) a divinităţii prin intermediul fiinţelor, aşa încât 
să le „emane" (srşţt) şi să le „resoarbă" ( samhăra) rând pe rând, el domină nu 
numai discursul Upanişadelor , de exemplu, ci şi pe acela al literaturii devoţionale: 
astfel, capitolul al Xl-lea din Bhagavad-Gită , în care Krşna îi apare pe neaşteptate 
lui Arjuna sub forma unei uriaşe prăpăstii strălucitoare din care lumile, cu 
locuitorii lor, ţâşnesc precum tot atâtea scântei şi în care recad fără încetare. 

Dar dacă India religioasă este toate acestea deodată, ea nu este, în acelaşi 
timp, nimic din toate acestea. Politeism, desigur, dar de o natură fluidă: multi¬ 
plele entităţi care, intr-un fel sau altul, fac obiectul unui cult posedă o individua¬ 
litate atât de fragilă şi de indistinctă, încât se topesc cu uşurinţă sau se transformă 
unele în altele. Ele sunt resimţite mai puţin ca figuri şi în mai mare măsură ca 
modalităţi locale şi temporare ale prezenţei printre noi a divinităţii, informă în 
esenţa sa, şi tocmai prin aceasta capabilă de orice metamorfoză. 

Şi „monoteismul hindus" ia înfăţişări specifice. Intr-adevăr, totul se petrece 
ca şi cum hindusul ar putea să se îndrepte succesiv, cu întreg sufletul său, spre 
diferiţi zei „uitând", temporar, de toţi ceilalţi. In secolul al XlX-lea, indianistul 
Max Miiller constatase deja această tendinţă în imnele vedice în care Indra, 
Varuna, Agni ş.a. sunt, rând pe rând, glorificaţi şi înălţaţi la rangul de divinitate 
supremă. El denumise acest fenomen „henoteism". Acelaşi obicei se observă 
încă şi astăzi, când credincioşii, cu ocazia sărbătorilor anuale sau a pelerinajului 
în onoarea cutărui sau cutărui zeu, concentrează asupra acestuia întreaga lor 
ardoare părând că-i neglijează pe ceilalţi. Acest „monoteism alternativ", pentru 
a relua fericita expresie a lui G. Deleury 3 , este absolut caracteristic mentalităţii 
hinduse. El traduce, pesemne, o anumită recunoaştere a caracterului mereu 
parţial sau unilateral al marilor figuri divine: fiecare, individualizată de atri¬ 
butele sale, de maniera proprie de intervenţie în lume, de trăsăturile specifice 
ale mitologiei sale, nefiind în stare să înfăţişeze decât unul dintre chipurile 
unei divinităţi infinit de bogate în conţinut. Şi nu este niciodată exclusivist: 
faptul de a situa, intr-un fel mai mult sau mai puţin trecător ori durabil, o 
astfel de figură divină deasupra celorlalte nu atrage după sine deprecierea 

3. Vezi Les Grands Mythes de l’Inde , Paris, Fayard, 1990, p. 30. 

acestora din urmă până la treapta zeităţilor false, a idolilor sau demonilor. Pre¬ 
luând terminologia islamului, s-ar putea observa aici că specificul unei zeităţi 
hinduse este de a permite întotdeauna alături de sine, chiar când îşi asumă rolul 
de Zeitate Supremă {paramesvara ), prezenţa a diferiţi „asociaţi". în schimb, 
în perspectiva islamică, Allah nu ar putea tolera asemenea asociaţi, deoarece 
chiar existenţa lor ar fi o insultă la adresa transcendenţei sale. Există poate aici, 
dincolo de vicisitudinile istoriei, un izvor pur teologic generator al dificultăţilor 
persistente pe care hinduşii şi musulmanii le resimt în a coexista paşnic. în 
sfârşit, însăşi noţiunea de panteism pare confuză odată confruntată cu realitatea 
concretă a hinduismului. Ea există, fără îndoială, în rândul credincioşilor, dar 
mai mult sub forma unui sentiment, aproape a unei senzaţii, decât sub cea a 
unui concept. Această senzaţie, pe care, adesea, nu o înţelegem, s-ar putea 
formula mai uşor pentru noi în termeni negativi: să nu stabilim un hotar rigid 
între vizibil şi invizibil, între însufleţit şi neînsufleţit, între om şi animal (sau 
plantă), între conştiinţele umane însele, ca şi cum am percepe în mod obscur 
că un unic elan vital însufleţeşte toate lucrurile şi le face părtaşe divinităţii. 
Aceasta se traduce absolut firesc, printr-o vie împotrivire, destul de frecvent 
întâlnită încă şi astăzi, de a atenta la orice formă de viaţă, oricât de neînsemnată 
ar fi, şi printr-o anumită tendinţă de a trata cu respect chiar şi elementele natu¬ 
rale: apa, focul, pământul... în schimb, hinduismul filozofic a avut întotdeauna 
o conştiinţă clară a naturii exclusiv aparente a acestei fărâmiţări a absolutului 
(i brahman ) în fiinţe; a ştiut întotdeauna că, dacă o asemenea împrăştiere ar fi 
reală, ea ar ruina unitatea divinităţii şi i-ar compromite transcendenţa. De unde 
formule clasice ca „toate lucrurile au ca esenţă pe brahman , însă brahman nu are 
toate lucrurile ca esenţă" ( Sarvarn brahmătmakam na tu brahma sarvâtmakam ), 
care exclud ceea ce s-ar putea numi un panteism vulgar. Din perspectiva, mai 
ales, a Vedântei nondualiste, brahman nu este nici cauză primă, nici substrat 
ontologic al unui univers a cărui realitate se reduce la iluzia — lesne de învins — că 
există ceva din prezenţa lui în jurul nostru. Brahman , Unul care nu participă, 
exclude total lumea şi conştiinţele finite. Ceea ce numim panteism devine astfel 
un adevărat a-cosmism. 

Ajungem la concluzia lipsei de pertinenţă în acest sens a propriilor noastre 
categorii teologice. India nu este, propriu-zis, nici panteistă, nici monoteistă, 
nici politeistă. Realitatea sa religioasă concretă funcţionează indiferent de 
dilemele în care încercăm să o închidem. Ea dovedeşte existenţa mişcării mer¬ 
gând, şi anume prin coexistenţa paşnică, pe care ştie să o protejeze, printre 
„alegeri" teologice socotite incompatibile. Spre exemplu, un brahman fidel 
tradiţiei ( smărta ) se va prezenta bucuros, pe plan filozofic, drept un adept al 
Vedântei nondualiste. în fiecare zi, el va medita în linişte asupra lui brahman 
aflat dincolo de orice formă. Aceasta nu îl va împiedica însă, eventual, să dedice 

cu generozitate invocaţii şi sacrificii unui mare număr de prezenţe numinoase 
sau divinităţilor agrare, precum şi sufletelor strămoşilor morţi şi să practice tot 
felul de rituri - pe care am fi tentaţi să le etichetăm drept superstiţii - cu caracter 
magic sau invocator al graţiei divine. In plus, în acelaşi timp, el va putea fi un adept 
al lui Vişnu sau Siva, chiar al lui Ganesa sau Hanumân ş.a., dedicând acestei 
„divinităţi preferate" (isţadevata) un cult zilnic în perimetrul căminului său şi 
asistând cu fidelitate la festivităţi anuale, la pelerinaje etc. 

In aceste condiţii, oricine caută să facă puţină ordine în mulţimea dez¬ 
organizată a reprezentărilor şi practicilor hinduiste trebuie să-şi însuşească o 
perspectivă structurală, adică să încerce să vadă cât îşi sunt de complementare 
aceste aspecte deosebite şi în ce măsură ele formează un sistem. Problemele 
fiind, fără îndoială, dintre cele mai complexe, nu vom putea formula aici decât 
câteva sugestii în acest sens, iar drept completare trimitem cititorul la lucrări 
mai aprofundate 4 . 

Pe planul filozofico-teologic patru direcţii de gândire ne apar esenţiale, 
înainte de orice, se cuvine să stabilim o distincţie şi o complementaritate, în 
acelaşi timp, între, pe de o parte, absolutul situat dincolo de orice determinare, 
accesibil numai pe cale apofatică, în liniştea meditaţiei şi, pe de altă parte, ceea 
ce se numeşte Stăpânul suprem, reprezentat adesea drept creatorul universului 
şi păstrătorul ordinii sale imanente. Această distincţie corespunde aproximativ 
aceleia pe care celebrul filozof şi reformator religios S ankara (către 750 d.Hr.) 
o stabilea între brahman „lipsit de orice determinare" ( nir-guna) şi brahman 
„înzestrat cu determinaţii" ( sa-guna ), accesibil, deci, pe calea discursului mito¬ 
logic şi a cultului. 

Un alt cuplu distincţie/complementaritate ar trebui stabilit între Stăpânul 
suprem însuşi şi ceea ce hinduismul (Agama sivaiţi, de pildă) numeşte mandalin, 
adică „regenţi cosmici". Se consideră că, în vreme ce Stăpânul suprem produce 
şi resoarbe, periodic, Universul - transcendându-1 astfel, fiind totuşi în legătură 
cu el -, regenţii cosmici aparţin, ca şi noi, lumii şi timpului. Statutul lor de 
fiinţe divine este de împrumut. Stăpânul suprem îi împuterniceşte, ca să 
spunem aşa, cu guvernarea uneia sau alteia dintre zonele Universului drept 
recompensă pentru meritele deosebite acumulate de aceştia de-a lungul exis¬ 
tenţelor lor anterioare, dar funcţiile le sunt limitate în timp şi destinate să ia 
sfârşit odată cu epuizarea meritelor lor. 

O a treia direcţie de gândire va consta în reflecţia asupra simultaneităţii, 
în natura lui brahman , a două dimensiuni: aceea a transcendenţei absolute, 
dincolo de timp, şi aceea a imanenţei în sânul lumii create. Această direcţie 

4. înainte de toate lucrarea lui M. Biardeau, deja menţionată, LHindouisme. Anthro- 
pologie dune civilisation. 

conduce la ideea lui brahman ca „trei în unul“, gândit, adică, drept circularitate 
a unui proces nesfârşit: creaţie-conservare-distrugere a Universului. Concret, 
această idee va lua forma triadei divine ( trimurti ) în care Brahmâ (a nu se 
confunda cu brahman , entitate neutră, din care el nu reprezintă decât un 
aspect) veghează creaţia, Vişnu, conservarea, iar Siva, distrugerea. 

Din punctul de vedere al dinamicii sale, această concepţie duce la o repre¬ 
zentare bisexuată a divinităţii. Este vorba, de fapt, de crearea unui simbol al 
coexistenţei în brahman a unui aspect al transcendenţei absolute, al concentrării 
„yogine" în sine însuşi şi a unui aspect îndreptat spre manifestare. Ne reprezen¬ 
tăm ceva asemănător unei tensiuni şi chiar unei lupte între aceste două elemente, 
dar astfel încât armonia să poată fi refăcută în orice moment... pentru ca totul 
să reînceapă. De aici s-a născut ideea de a imagina viaţa divină sub forma unui 
joc al iubirii între un principiu masculin (absolutul adunat în sine însuşi) şi un 
principiu feminin, al mişcării şi al expansiunii în multiplicitate. Această 
concepţie îmbracă, la rândul ei, aspecte foarte deosebite: androgin primitiv 
dedublându-se la nesfârşit pentru a se cunoaşte şi a se iubi pe sine, Dumnezeu 
suprem figurat cu o jumătate masculină şi una feminină ( Hari-Hara ), noţiune 
a unei puteri ( sakti ) asociate acestui Dumnezeu suprem şi adesea reprezentată 
sub forma unui cuplu (Siva şi PârvatI, Vişnu şi Lakşamâ, Râma şi Sită). 

In fine, în planul socio-religios, structurarea divinităţii pare să se realizeze 
după trei direcţii principale. înainte de orice, întâlnim polaritatea afirmaţie/ 
negaţie ( pravrttHnivrtti) . De o parte, divinul „radiind" în lume, generându-i 
ordinea, frumuseţea, bunăstarea, fericirea, de cealaltă parte, divinul care ia forma 
timpului distrugător pentru a stârpi orice putere, orice glorie care aparţine 
omenescului sau mundanităţii. De o parte, o logică a afirmării legitime de sine 
în lume, în concordanţă cu ordinea naturală a lucrurilor sau dharma. De 
cealaltă parte, o logică ascetică şi transgresivă a îndepărtării de lume, în căutarea 
a ceea ce se va numi eliberare ( mokşa ). Dintre cele două atitudini, prima este, 
cel mai adesea, anexată cultului lui Vişnu, în calitatea sa de păstrător al ordinii 
cosmice, cealaltă, cultului lui Siva, Marele Distrugător. De fapt, în ciuda unei 
diferenţe de accent, fiecare dintre cei doi mari zei guvernează câte un aspect 
din cele două amintite. 

Se mai cuvine să deosebim chipul universal şi îndepărtat al divinităţii de 
chipul său apropiat, familiar, legat adesea de un spaţiu, mai precis de un loc 
sacru ( tirtha ) şi de istoria acestuia. înmitologie, complementaritatea celor două 
aspecte se exprimă cu ajutorul noţiunii de avatar a (literal, „coborâre, des¬ 
cindere"). Reşedinţa permanentă a zeului este intr-un „altundeva", un „cer" 
(svarga) la care nu avem acces, dar de unde, din când în când, el acceptă să se 
manifeste printre noi, pentru a salva comunitatea umană în ansamblul ei sau 
pentru a răspunde devoţiunii aprinse a vreunui credincios. 

O ultimă distincţie, a cărei importanţă reală se va dovedi mai târziu, este 
aceea care opune zeii „puri“, beneficiari ai ofrandelor vegetale, veneraţi mai ales 
de brahmani şi de castele superioare, zeilor „impuri", carnivori, preferaţi ai 
castei inferioare. Primii nu reprezintă totuşi, nici măcar în ochii brahmanilor, 
singurii zei adevăraţi prin contrast cu idolii. Intre unii şi alţii se instituie, ca la 
toate nivelurile în hinduism, o relaţie complexă, ierarhică şi complementară, 
primii tolerând adesea prezenţa şi bunăstarea celorlalţi cu condiţia să fie apăraţi 
de aceştia printr-o distanţă convenabilă. Noţiunea de Dumnezeu gelos, exclu¬ 
sivist şi răzbunător este tot ce poate fi mai străin de spiritul hinduismului. 

Marile figuri divine 

Odată cu încheierea perioadei vedice, în primele secole ale erei noastre, 
apar doi mari zei a căror supremaţie nu va mai fi niciodată pusă cu adevărat 
la îndoială. Aceştia sunt Vişnu şi Siva. Ei nu formează, propriu-zis, o diadă: 
eşti ori vaişnavit, ori saivit, niciodată amândouă în acelaşi timp. Invers, Vişnu 
şi Siva nu se exclud niciodată unul pe celălalt. Nu numai că se găsesc alături 
în trimurti — reprezentare, ce-i drept, destul de târzie şi de „savantă" —, dar fie¬ 
care ocupă întotdeauna un loc mărunt, spre exemplu de „regent cosmic", în 
panteonul organizat în jurul celuilalt. La fel, imaginile sau statuile unuia 
găsesc, destul de des, un loc - modest - în templul celuilalt, în incinta acestuia 
sau în dependinţele sale. Şi unul, şi celălalt îşi au originea în sacrificiul vedic, 
cu toate că într-o manieră foarte diferită. 

Iniţial, Vişnu pare să fi reprezentat zona de oficiere a sacrificiului, apoi, prin 
extensie, perimetrul în care se fac simţite efectele acestuia sau în care i se culeg 
„roadele". Or, din cea mai timpurie perspectivă vedică, sacrificantul I yajamăna) 
prin excelenţă era războinicul ( ksatrya ) sau regele, în general, în vreme ce 
sacrificiul însuşi era executat de un corp de oficianţi în fruntea cărora se afla 
preotul brahman. Bunăstarea regatului depindea deci, în acelaşi timp, de nu¬ 
mărul cât mai mare de victime şi de ofrande diferite aduse de sacrificam şi de 
executarea corectă a riturilor. Vişnu simbolizează, cu precizie, armonia ideală 
a cuplului preot-sacrificant sau brahman-rege. El este, prin urmare, legat atât 
de supremaţia spirituală a brahmanilor, cât şi de ordinea firească ( dharma ), ga¬ 
rant al stabilităţii sociale şi al bunăstării. Această îmbinare a puterii spirituale şi 
a celei vremelnice în persoana zeului este reprezentată de statuetele împodobite 
ale lui Vişnu - în sudul Indiei -, care îl înfăţişează purtând, în afara atributelor 
sale tradiţionale (scoica, discul etc.), tiara şi însemnele regatului. Vişnu este deci, 
prin excelenţă, o zeitate a castelor superioare. Este o zeitate „pură" căreia disci¬ 
polii nu îi aduc, în temple, decât ofrande vegetale. 

Esenţa mitologiei vaişnavite este legată de „întrupările" ( avatăra ) periodice 
ale lui Vişnu în lumea noastră pentru refacerea ordinii ( dharma ) ameninţate 

de slăbiciunea umană şi de acţiunile forţelor răului. Primele întrupări (Peştele, 
Broasca ţestoasă, Mistreţul) sunt teriomorfe şi s-au petrecut în perioada ante- 
diluviană. Ele se asociază, de asemenea, unei mari teme a mitologiei vedice, 
în special celei a Brăhmana : tema luptei dintre zei {deva) şi demoni ( asura ) 
pentru dobândirea elixirului vieţii veşnice {amrtd) şi pentru stăpânirea Uni¬ 
versului. Cel de-al patrulea avatar, Omul-Leu (Nara-simha) , foarte popular, 
l-a înfrânt pe demonul Hiranyakasipu, care, îmbătat de putere, îi asuprea pe 
oameni şi pe zei. La fel, avatarul Vămana (Pitic) este victorios, deşi după o 
luptă mai puţin sângeroasă, asupra demonului Bali, care, prin exces de 
severitate, ameninţa echilibrul lumii. Ca al şaselea avatar, Parasurăma sau 
„Rama-cu-Securea“, el apare sub înfăţişarea unui brahman războinic care se 
dedă unui măcel în rândurile kşatrya deoarece aceştia, uitând dharma (legea) 
cereau să exploateze lumea numai în folosul lor. Ultimele patru întrupări, 
Râma, Krşna , Buddha , Kalkin vor fi amintite în cele ce urmează, primele în 
contextul „vieţii religioase", celelalte în legătură cu doctrina vârstelor lumii. 

Cât despre Siva, acesta întruchipează în persoana sa totalitatea forţelor 
oculte, ambigue, dacă nu chiar malefice, a căror manifestare poate fi provocată 
prin ritualul sacrificial. Siva întruchipează deci latura violentă şi periculoasă. 
De asemenea, lui îi este rezervată acea parte a corpului victimei care este 
afectată prin sacrificiu. Din acest motiv, el se opune, punct cu punct, lui Vişnu, 
nu chiar precum răul binelui sau diabolicul divinului, ci aşa cum principiul 
lipsei de măsură se opune măsurii. In vreme ce Vişnu este izvor de ordine, de 
curăţenie şi armonie, Siva se înfăţişează drept zeul „sălbatic" prin excelenţă, 
acela care dispreţuieşte orice diferenţă şi orice ierarhie socială. Tot ceea ce, în 
India, are legătură cu „sacralitatea transgresiunii" este direct subordonat 
cultului saivit. Zeu al tuturor exceselor, el este ascetul aproape gol, mânjit cu 
cenuşă, înconjurat de cranii, împodobit cu un colier de şerpi care mişună prin 
împrejurimile locurilor de incinerare, precum şi yoginul retras în pustietatea 
muntelui Kailâsa pentru a medita vreme de mii de ani. Siva este şi „regele 
dansului" ( naţarăja ), a cărui sarabandă frenetică ( tândava ) premerge de fiecare 
dată distrugerea Universului. Deoarece prezenţa sa tulbură toate hotarele dintre 
pur şi impur, Siva poate fi venerat - e adevărat sub forme destul de diferite - 
atât de oameni ai castei inferioare, cât şi de cei ai unei caste superioare (brah¬ 
mani din Caşmir, de pildă). Dar el se bucură de egală consideraţie şi printre 
asceţii cărora le serveşte de model, atât prin severitatea ascezei sale ( tapas ), cât şi 
prin dispreţul absolut faţă de convenţiile sociale. Mitologia vaişnavită este, fără 
îndoială, mai bogată sau, în orice caz, mai „edificatoare", dar cele mai îndrăzneţe 
provocări intelectuale şi morale provin din interiorul atmosferei saivite. 

Cel de-al treilea personaj-cheie al panteonului este Zeiţa {Devî). Personaj 
omniprezent, de la nenumăratele „zeităţi ale satului" (grăma-devată ) de sex 

feminin până la paredrele divine superioare ale hinduismului, ea rămâne totuşi 
neschimbată în ciuda descuraj antei multiplicităţi a înfăţişărilor şi numelor sale 
(. Durgă , Kăli ş.a.). Deşi este prezentată ca soră a lui Vişnu şi, în anumite situaţii, 
ca soţie dată de către acesta lui Siva, ea se arată, înainte de orice, ca un personaj 
autonom şi anume ca o fecioară ( kumări ) războinică luptând neobosit îm¬ 
potriva răului proteiform. Principalul său mit o înfăţişează drept „Cea care l-a 
omorât pe demon" (.Mahi şăsura-mardini), adică drept auxiliar al întrupărilor 
lui Vişnu. Totuşi, în vreme ce întrupările lui Vişnu - Râma, de exemplu, sau 
Krşna - luptă împotriva răului „la nivel înalt", adică al puterii politice, Zeiţa 
îl înfruntă în viaţa de zi cu zi a mulţimii de hinduşi. Prin urmare, ea se 
înfăţişează sub aspectul „zeiţei Limitelor", stând la hotarele districtelor şi ale 
satelor pentru a le proteja, precum şi sub acela al zeiţei proteguitoare a întregii 
comunităţi, în special a copiilor, împotriva epidemiilor de tot felul. De ase¬ 
menea, ea este adesea invocată de săteni ca să vegheze asupra vitelor. Pe un 
plan secundar, ea se află în legătură, mai ales în ritualurile anumitor temple, 
cu Divinitatea supremă căreia îi devine paredru. In vreme ce Zeul este, de cele 
mai multe ori, înfăţişat într-o postură yoga, cufundat în reculegere, Zeiţa, 
mereu în stare de veghe, întruchipează aspectul activ al divinităţii, preocuparea 
sa permanentă pentru tot ce se petrece în lume. Ea este, totuşi, subordonată 
soţului său, lui Siva, în măsura în care el este singurul îndrumător pe calea 
ieşirii din lume şi a eliberării. 

Dharma si instituţia Renunţării 

i 

Cele mai înalte valori recunoscute de hinduism sunt, de fapt, legate de 
comportamentul ascetic şi de depăşirea condiţiei umane urmărită de acesta. 
Dar Renunţarea ( sannyăsa ), atât în manifestarea sa individuală, cât şi în forma 
instituţionalizată, nu este inteligibilă decât în funcţie de o anume ordine socială 
„ideală" a cărei logică interioară caută să o tulbure. în limbajul lumii indiene, 
Renunţarea nu se exprimă decât în funcţie de dharma, împotriva căreia ac¬ 
ţionează supralicitând, totodată. 

Dharma (de la rădăcina dhr. „a sprijini, a susţine") este ansamblul de legături 
inteligibile, de „legi" care „susţin" Universul, împiedicându-1 să se prăbuşească 
în haos. La acest nivel, ea se înfăţişează drept ordine cosmică ce cuprinde şi 
depăşeşte totodată realitatea umană. La nivelul lumii pământene, ea constă 
în totalitatea instituţiilor, a modurilor de trai, a riturilor şi comportamentelor 
individuale „corecte", în sensul că acestea sunt izvorul păcii, al stabilităţii, al 
bunei înţelegeri, al bunăstării, permiţând astfel accesul unui număr cât mai 
mare de oameni, în limita posibilului, la bunuri precum facilităţi materiale, 
plăceri ale simţurilor, sănătate, o viaţă lungă, continuitatea familiei prin urmaşi. 

în această privinţă, ea se apropie puţin de ideea de „lege naturală" acceptată 
de Toma d’Aquino şi de Biserica Catolică în general. în acelaşi timp, este evi¬ 
dent că oamenii nu-şi urmează dharma - legea adâncă a fiinţei lor — cu aceeaşi 
naturaleţe desăvârşită precum fiinţele naturale, cum ar fi stelele sau animalele. 
Concret deci, dharma profesează întotdeauna o constrângere violentă menită 
să disciplineze omul, modelându-i comportamentul după acela al fiinţelor 
naturii. în termenii filozofiei bergsoniene, autoritatea dharmei se va traduce 
în mod inevitabil printr-o formă de religie „închisă", totalitară chiar în con¬ 
secinţele sale ultime. Cei care se izolează de lume ( sahnyâsin ) nu vor înceta să 
protesteze împotriva unei asemenea îngrădiri, în numele libertăţii absolute 
care există în sufletul omului. 

înainte de toate, dharma nu recunoaşte omul aşa cum este el, ci numai 
ca bărbat sau femeie, hindus sau „barbar" ( mleccha ), brahman, kşatriya, vaisya 
sau sudra, copil, matur sau vârstnic ş.a.m.d. Omenirea nu este astfel prezentă 
decât în interdependenţa acestor poziţii sociale. Individul se conturează prin 
intermediul alăturării diverselor sale apartenenţe. El ştie că este doar un 
termen intr-un sistem de relaţii, o rotiţă a mecanismului social. Chiar acolo 
unde denumeşte omul drept „animalul care aduce sacrificii", dharma are în 
vedere nivelul speciei, şi nu nivelul persoanei. Animalul care aduce sacrificii 
este acela care se mişcă intr-un registru de experienţă, mai amplu, desigur, 
decât al altor vieţuitoare, însă, în cele din urmă, cu o structură similară. Din 
această perspectivă, a practica riturile nu reprezintă decât o modalitate spe¬ 
cifică în lupta pentru existenţă, atât ca omenire în mijlocul celorlalte specii vii, 
cât şi ca individ, familie, clan etc. Astfel se întemeiază un etos, şi nu o etică 
personală. Iată de ce existenţa individuală nu are nici o semnificaţie pro- 
priu-zisă. Individul nu este decât o simplă verigă în transmiterea ştiinţelor 
„sacre" şi „profane", a obiceiurilor, a modurilor de trai specifice unei caste. 
El este menit să reia pur şi simplu destinul strămoşilor săi. Nu are viitor, în 
sens de spaţiu deschis, de câmp nesfârşit de posibilităţi în care să-şi poată 
înscrie destinul personal. Lipsit de comandamentele unei vieţi etice, omului 
îi este străină chiar şi ideea de mântuire. Acest fapt apare limpede în concepţia 
vedică propriu-zisă a tărâmului de dincolo. în principiu, sacrificiul poate 
conduce la cer, dar numai pentru o vreme, deoarece el este limitat în urmările 
sale, ca orice proces natural (sacrificiul este „modul de funcţionare" natural 
caracteristic speciei umane). Aceasta este cauza ameninţării permanente a unei 
„a doua morţi" şi a obligaţiei ca strămoşii să fie „realimentaţi" fără încetare 
de către urmaşi prin ofrande şi libaţii. 

în replică la caracterul limitat, închis, al acestei dharma cosmice care îl 
leagă pe hindus de societatea împărţită în caste, se înţelege că de foarte timpuriu 
s-a născut o puternică nostalgie pentru „deschis": aspiraţia către un mod de 

viaţă cu totul diferit, în care individul ar deveni autonom în sine, şi nu un 
simplu exemplar anonim al speciei sale biologice. Chipul hindusului care 
îmbrăţişează Renunţarea este, în principiu, uşor de conturat: el este acela care, 
în vederea „mântuirii", renunţă la bunurile acestei lumi, adică la plăceri, la 
avuţii, la putere, la glorie etc. Realitatea însă e mai complicată. 

Deşi instituţia Renunţării este universală - cel puţin în ceea ce se cheamă 
îndeobşte „marile religii" -, în India ea are o vechime, o continuitate, un pres¬ 
tigiu unice. Şi deoarece, înainte de toate, este privită ca o eliberare de constrân¬ 
gerile dharmei, ca acces la o adevărată autonomie ea prezintă, pe lângă aspectele 
pur ascetice, un remarcabil egocentrism spiritual; el se traduce, mai ales, 
printr-o anumită prevalenţi a rătăcirii faţă de sedentarism. Acesta din urmă 
nu este privit ca o regulă, ci ca o simplă necesitate materială - pe durata anotim¬ 
pului ploios, de pildă, sau pentru asceţii foarte vârstnici - ori culturală, cu 
scopul de a asigura cele mai propice condiţii învăţământului spiritual (instituţia 
ăshram). Această mentalitate se răsfrânge şi asupra structurilor instituţionale: 
ele sunt mai puţin rigide, de exemplu, decât cele ale monahismului creştin şi 
mult mai puţin monolitice. Chiar acolo unde au existat mari mănăstiri, cu 
stareţ, administrator ş.a., călugării aveau mereu posibilitatea să-şi schimbe 
sălaşul sau să devină anahoreţi. Vom sublinia, în fine, absenţa aproape totală, 
la asceţi, pentru o foarte lungă perioadă de timp, a oricărei forme de muncă, 
modul de subzistenţă fiind cerşetoria pe motive religioase. 

Hindusul care a hotărât să renunţe la lume ( sarinyăsin) este, înainte de 
toate, un om care se situează în afara jocului social. El renunţă la identitatea 
sa socială - simbolizată de numele său - şi, odată cu aceasta, la toate drepturile 
şi îndatoririle faţă de colectivitate. In acelaşi timp, îşi abandonează semnele 
(pieptănătura, veşmântul, cordonul sacru al brahmanilor etc.), aspectul de 
ruptură solemnă fiind întotdeauna mai important decât simpla privare de nişte 
bunuri. Un exemplu în acest sens este haina de culoarea şofranului a călugărilor 
budişti sau bucata de pânză galbenă-ocru purtată de numeroşi asceţi hinduşi, 
cu precădere saiviţi. Aceasta era, în India veche, haina tradiţională a criminalilor 
pe drumul către execuţie. Aceeaşi semnificaţie o au capul ras al călugărilor bu¬ 
dişti, aspectul hirsut al anumitor yogini şi goliciunea rituală practicată încă în 
zilele noastre, de diferite secte jaina şi hinduiste. Dar reliefarea fenomenului 
renunţării trebuie completată prin analiza ideologiei pe care, spontan, modul 
de viaţă al acestor oameni o implică, a noilor exigenţe pe care ei sunt înclinaţi 
să le introducă în dharma. 

Societatea împărţită în caste este o lume în care fiecare îşi are locul cuvenit, 
o lume care explică tot, justifică tot, intelectual şi moral, ocupându-se, în primul 
rând, de inegalităţile sociale. Ruptura cu o astfel de lume, atunci când are loc, 
nu poate fi decât totală, deoarece este imposibil pentru aceia care vieţuiesc într-însa 

să adopte o perspectivă nepărtinitoare şi să critice, totodată, într-o manieră 
constructivă. Te afli înăuntru sau în afară. Ii accepţi sau îi refuzi logica internă, 
pentru că nu există o cale de compromis. Cel care renunţă alege să o părăsească 
o dată pentru totdeauna. El este însă obligat să trăiască în simbioză cu această 
societate, pentru că, în principiu, nu-şi poate satisface singur nevoile materiale, 
oricât de reduse ar fi. Iată de ce sannyăsin nu critică societatea, valorile sau zeii 
acesteia. Nu e sceptic, nici raţionalist avant la lettre. Demersul său înseamnă, 
mai degrabă, o relativizare „în bloc“ a ceea ce „lumea" consideră adevăruri şi 
valori. El vede viaţa în interiorul castei - împreună cu aspectele ritualiste 
devoţionale — ca pe un vis atât de închegat, încât devine colectiv, o iluzie uni¬ 
versală sau măyă. Cât despre cel adaptat acestei societăţi împărţite în caste, 
sannyăsin consideră că duce o existenţă repetitivă, trăind pur şi simplu, fură să 
facă ceva cu viaţa sa. Astfel, el descoperă cuplul ignoranţă-dorinţă ca repre¬ 
zentare concretă în fiecare dintre noi a supunerii faţă de măyă. Prizonierii 
societăţii împărţite în caste îi apar ca nişte adevăraţi somnambuli şi refuză să 
mai doarmă împreună cu ei. Iată în ce fel modul de viaţă independent, carac¬ 
teristic ascetului, îi permite acestuia accesul la dimensiunea interiorităţii 
închise omului legat de castă, dar acest lucru se produce în împrejurări anar¬ 
hice, antisociale, de tipul „sălbatic" sau şamanic. De aceea, el este înclinat să 
prefere extremele, în căutarea unei libertăţi metafizice absolute, care nu pune 
mare preţ pe „liberul-arbitru" moral şi, mai puţin încă, pe o libertate politică 
în sens apusean. 

Valoarea cardinală a asceţilor, aceea care le serveşte de „morală", în sensul 
că guvernează toate legăturile cu lumea, cu ceilalţi oameni, se numeşte ahimsă 
sau „nonviolenţă". Ea corespunde propriului lor fel de a descoperi universalul: 
nu sub forma demnităţii egale a tuturor, ci sub aceea a identităţii metafizice 
a tuturor fiinţelor, identitate surprinsă în simplitatea celei mai vechi formule 
upanişadice, tat tvatn asi („tu eşti acesta"), în varianta sa indiană originală, 
această doctrină a nonviolenţei comportă trei aspecte principale. 

Prin chiar rădăcinile ei metafizice ahimsă se înfăţişează, înainte de toate, 
drept antiteză absolută a luptei biologice pentru prezervarea propriei fiinţe. 
Ea constă deci intr-un refuz de a trăi pe socoteala celorlalte fiinţe vii. In prac¬ 
tică ea ajunge adesea la sacralizarea vieţii ca atare, în primul rând a celei ani¬ 
male, mai bogată numeric decât cea umană şi victimă neajutorată a acesteia 
din urmă. Aşa se explică vegetarianismul, respingerea vânătorii şi pescuitului, 
îngăduinţa faţă de paraziţi (insecte, rozătoare, şerpi etc.), fie şi periculoşi. 

Aceasta nu presupune lipsa unui individualism esenţial: se caută, mai mult 
decât orice altceva, protejarea sinelui de stigmatul defăimător al crimei. Dar 
cum, pe de altă parte, în India veche prevalează o perspectivă „hilozoistă", gata 
să admită „viaţa" oricărui lucru, ascetul nu ar avea, la limită, nici măcar dreptul 

de a respira! El trebuie să accepte o serie de compromisuri, cel mai la îndemână 
fiind trecerea pe seama „laicilor" a activităţilor indispensabile vieţii, care însă, 
în anumite privinţe, produc moartea fiinţelor vii, ca, de pildă, fierberea apei 
cu riscul de a ucide nenumărate vietăţi minuscule. 

In cele din urmă, este vorba de o morală de esenţă negativă a nonparticipării. 
De aceea, ahimsă nu îşi este suficientă sieşi. Ahimsă nu se înfăţişează niciodată, 
cel puţin în cazul Indiei vechi, drept o alternativă nonviolentă a unei ordini 
existente, dar presupunând caracterul violent al acesteia din urmă, oricât de 
conformă cu dharma ar fi această ordine. Cel care renunţă este el însuşi o fiinţă 
despuiată care are nevoie de protecţia puterii regale, o fiinţă lipsită de autonomie 
economică, o fiinţă a cărei subzistenţă depinde de prosperitatea celor legaţi de 
castă şi absolut incapabilă, de aceea, să ducă la bun sfârşit, prin forţe proprii, 
acţiuni caritabile comparabile celor ale monahismului creştin al Evului Mediu. 
Noţiunea de „serviciu social" (sevă) este astăzi prezentă în hinduism, dar re¬ 
prezintă o inovaţie de dată relativ recentă (secolul al XlX-lea) ca o consecinţă 
a deschiderii Indiei spre lumea apuseană. 

In India veche, renunţarea nu constituie defel o contrasocietate. Dacă a 
avut o influenţă considerabilă asupra societăţii seculare şi a dharma acesteia, 
ea a fost indirectă, prin intermediul unei transformări mentale lente, dar dura¬ 
bile, pe care a indus-o, graţie forţei exemplului, în rândul castelor superioare, 
cu precădere în cea a brahmanilor. 

Scopuri ale omului şi stadii ale vieţii 

Impactul renunţării asupra societăţii castelor a avut drept consecinţă apro¬ 
fundarea şi îmbogăţirea considerabilă a antropologiei religioase a hinduismului. 
Esenţialul acestei transformări stă în teoriile, strâns legate între ele, ale celor 
patru „scopuri ale omului" (puruşărtha ) şi ale celor patru „stadii ale vieţii" 
(ăsrama) care conturează valorile esenţiale şi condiţiile în care pot fi ele obţinute 
pe durata vieţii. Intr-un anume sens, totul decurge din concepţia asupra li¬ 
bertăţii umane profesate de asceţi. Pentru ei, omul este „fiinţa care are scopuri" 
(arthiri) în măsura în care reprezintă singura formă de viaţă neadaptată „lo¬ 
cului" său ecologic, care îşi simte insuficientă condiţia naturală, impregnată 
de suferinţă ( duhkha ) şi, drept urmare, consideră necesară definirea unei legi 
proprii, a unei dharma privilegiate. De aici decurg existenţa, numărul, deter¬ 
minarea particulară şi ierarhia acestor scopuri. înainte de toate, ca verigă fragilă 
a lanţului vieţuitoarelor şi fiind dedat suferinţei prin excelenţă, omul este 
singurul capabil să întrevadă că firul evenimentelor s-ar putea clădi pe o 
nesfârşită iluzie, pe o măyă. Celelalte vieţuitoare sunt prea legate de propriul 
ambient pentru a se înălţa la un asemenea concept. Numai pentru om deci 

există un plan axiologic supramundan, acela în vederea căruia se alege re¬ 
nunţarea: eliberarea ( mokşa sau nirvana). 

Dar dacă eliberarea este valoarea supremă, atunci, prin contrast, dharma 
este împinsă în sfera lumii pământene şi vremelnice. Ei îi revine un rol regulator, 
intraindividual şi interindividual, al comportamentului uman. Nu are nimic 
în comun cu o morală a eroismului sau a sfinţeniei care ar pretinde, ca atare, 
evadarea printr-o anumită metodă soteriologică. Drept consecinţă rezultă, după 
criteriile noastre, „modestia", dharma, care constă în tolerarea naturii limitate 
şi egoiste a omului, în recunoaşterea fără restricţii a legitimităţii scopurilor 
concrete, sensibile, menite anume să fie protejate şi controlate de dharma , nu 
condamnate în numele ei. Pe de altă parte, poziţia particulară a omului - 
integrat ordinii cosmice şi detaşat, totodată, de ea - duce la o dedublare a acestor 
scopuri concrete după cum sunt comune tuturor vieţuitoarelor sau, dimpotrivă, 
„îndepărtate", legate de un proiect şi de o amânare a satisfacţiei imediate. Astfel, 
se deduce prezenţa printre scopurile omului a lui kăma , pe de o parte, plăcerea 
iubirii şi a simţurilor, în general, iar pe de altă parte, a lui artha, interesul, avuţia, 
puterea, gloria. De aici o scară ascendentă: kăma, artha, dharma, mokşa. Cum 
se realizează concret însă această ierarhie? 

înainte de toate, dharma se opune celorlalte scopuri, în sensul că este 
singura care nu e căutată în mod spontan. Ea nu intervine decât ca instanţă 
regulatoare a jocului celorlalte trei: la nivel individual, pentru a armoniza 
aspiraţia către toate deopotrivă, iar la nivel colectiv, pentru a împăca interesele 
opuse ale indivizilor şi grupurilor. Prin urmare, se evidenţiază caracterul 
heteroclit - pentru occidentali - al prescripţiilor şi interdicţiilor enunţate de 
tratatele despre dharma, care se ocupă de igiena corporală şi diplomaţie, de 
legile războiului, trecând în revistă riturile domestice şi pe cele oficiale, morala 
sexuală, dreptul la moştenire, legislaţia civilă şi penală etc. Dharma defineşte 
dreptatea şi nedreptatea într-o manieră extrinsecă, în termenii unei compati¬ 
bilităţi reciproce între comportamentele diferite ale unei unice persoane sau 
în termenii stabilităţii raporturilor sociale. Ea neglijează în mod voit dimen¬ 
siunea interiorităţii, neadmiţând decât drepturi şi îndatoriri pozitive. Astfel, 
ea asimilează ceea ce noi am fi tentaţi să numim greşeală unui păcat pentru 
care nu prevede decât reparaţii materiale, atât în sfera religioasă (prayascitta, 
asemănătoare unor penitenţe), cât şi în domeniul social (pedepse corporale, 
amenzi, închisoare). 

Neadresându-se omului ca atare, dharma nu are un conţinut universal, 
ea tinzând să se descompună în multiple „legi proprii" ( sva-dharma ) par¬ 
ticulare, potrivite castei, vârstei, sexului, funcţiei ocupate, împrejurărilor. 
Hinduismul târziu cunoaşte, cu toate acestea, noţiunea de „îndatoriri gene¬ 
rale" ( sădharana-dharma), prin care se înţelege ceva asemănător, dar într-o 

formă mai palidă, cu ahimsă (a nu ucide, a nu fura, a spune numai adevărul 
etc.). Dar consecinţa cea mai semnificativă priveşte relativa autonomie acor¬ 
dată scopurilor inferioare - kăma şi artha. Asupra lor nu planează nici o 
suspiciune de principiu, dharma legitimând în totalitate efortul de a le atinge, 
cu condiţia respectării anumitor limite - limite care au întotdeauna în vedere 
reguli de compatibilitate şi reciprocitate. 

Doctrina „stadiilor vieţii", complementară celei a „scopurilor omului", 
poate fi considerată o reacţie a religiei seculare a castelor faţă de provocarea 
instituţiei Renunţării, fiind, mai precis, o creaţie a brahmanismului tradiţional 
menită să asimileze forme de viaţă religioasă heterodoxe, dar demne de luat 
în seamă. Este vorba, bineînţeles, despre o normă ideală mai mult sau mai 
puţin respectată în practică. Prima etapă este aceea de brahmacărin sau 
„practicant al lui brahman \ Ea începe în jurul vârstei de opt sau doisprezece 
ani şi nu-i priveşte decât pe copiii de sex masculin aparţinând celor trei caste 
superioare (cei „de două ori născuţi"). După o ceremonie iniţiatică ( upanayana ), 
copilului i se cere să-şi părăsească familia de origine pentru a intra în aceea a 
unui guru. Aici, el învaţă să memoreze textul Veda şi, până aproape de douăzeci 
şi patru de ani, primeşte o educaţie generală, deopotrivă religioasă şi profană. 
Duce o viaţă caracterizată de un ascetism moderat (hrană uşoară, supunere 
faţă d zgurii, castitate aspră etc.). 

După această perioadă, fiul se întoarce la familia sa pentru a i se pregăti 
căsătoria. Cea de-a doua etapă, denumită „cap al familiei" sau grhastha, este 
considerată pivotul întregului sistem. Despre tânărul intrat în această etapă 
se spune că „hrăneşte toate fiinţele" şi că se achită de o triplă îndatorire: faţă 
de primii înţelepţi, sau rşi, prin recitarea zilnică a unor fragmente din Veda, 
faţă de strămoşi, prin zămislirea unui fiu, cel puţin, faţă de zei, prin sacrificii. 
Capul familiei profesează o meserie potrivită cu statutul religios al castei sale 
şi are dreptul, între limitele dictate de dharma , să se consacre lui kăma şi lui 
artha. Când vede însă că „pielea i se zbârceşte, părul îi încărunţeşte, iar pe 
fiul fiului său îl are înainte-i“ 5 , ştie că a sosit vremea să se retragă în afara lumii 
locuite. Este etapa „sihastrului pădurii" ( vănaprastha ). El îşi păzeşte focurile 
rituale, trebuie să se hrănească numai cu fructe şi rădăcini, practică tapas, 
meditează. Nevasta îl poate însoţi în pădure. în final, după o ceremonie 
ultimă, un fel de autoincinerare funerară simbolică, în timpul căreia îşi 
„resoarbe" focurile sacrificiale, el devine sahnyăsin, adică renunţă la tot, devine 
un pribeag anonim, în căutarea eliberării. 

Cea de-a treia etapă, vânaprastha, este socotită adesea pur teoretică sau 
simplă trecere între cea de-a doua şi cea de-a patra etapă. De fapt, ea este mult 

5. Legile lui Mânu (Lois de Manou, Paris, Editions d’aujourd’hui, reed. 1976, trad. 
Loiseleur-Deslongchamps), VI, 2. 



358 RELIGIILE LUMII 


mai reală decât se recunoaşte în general. Sahnyasa tradiţională exprimă o latură 
teoretică vie în măsura în care impune o viaţă în întregime ascetică şi de 
pribegie unor oameni care sunt deja înaintaţi în vârstă. Astfel, se disting adesea 
diferite forme, mai mult sau mai puţin accentuate, de retragere progresivă din 
lume la o vârstă matură, care amintesc mai mult de etapa vănaprastha. Cât 
despre sahnyasa propriu-zisă, ea este îmbrăţişată la o vârstă mai puţin înaintată, 
uneori chiar imediat după brahmacărya, prin abaterea de la regulile care impun, 
în principiu, traversarea etapei de cap al familiei. 

Creaţia şi vârstele lumii 

In hinduism, noţiunea de creaţie se poate înţelege mai bine prin contrast 
cu noţiunea creaţiei ex nihilo din tradiţia iudeo-creştină. Termenul folosit de 
obicei, sarga sau srşţi (de la rădăcina srj, însemnând literal „a face să ţâşnească" 
sau „a emite"), ar fi redat mai corect prin „emanaţie". De altfel, este vorba mai 
puţin de un concept filozofico-teologic, cât de o reprezentare „populară" pre¬ 
zentă mai ales în mitologie şi în iconografie. Intr-adevăr, doctrinele cele mai 
radicale, ca Vedanta nondualistă, consideră expansiunea cosmică în timp şi 
spaţiu drept o aparenţă iluzorie, o mâyă care nu depinde de altceva decât de 
neştiinţa sau de ignoranţa ( avidyă ) pe care înţelegerea lui tat tvam asi şi a 
celorlalte „Cuvinte Sacre" upanişadice o împrăştie. Punctul de vedere crea- 
ţionist după care Stăpânul Suprem emană periodic Universul pentru a-1 dizolva 
apoi în sine însuşi nu are, în cel mai fericit caz, decât o valoare propedeutică. 
El exprimă un adevăr exoteric, util şi chiar indispensabil unui foarte mare nu¬ 
măr de credincioşi, dar menit, dintr-o perspectivă ideală, să fie eclipsat de 
adevărul ezoteric al a-cosmismului. 

Această îndoială fundamentală pe care o exprimă în privinţa realităţii 
ultime a lumii create cel puţin un sector al hinduismului are consecinţe asupra 
ideii formate în legătură cu procesul de creaţie sau de emanaţie. înfăţişat în 
postura de zeu creator, Stăpânul Suprem prezintă, prin urmare, trăsăturile 
„Marelui Yogiri\ Acesta este când adunat în stare de reculegere, absorbit în 
sine însuşi, cufundat într-un „somn yoginic" [yoga-nindra) , iar expansiunea 
cosmică nu are loc; când, dimpotrivă, iese din starea de reculegere, imaginează 
în gând un univers virtual şi, ipso facto, acest univers se manifestă în afară. 
Apoi, Stăpânul Suprem se cufundă din nou în el însuşi, iar lumea formelor 
se resoarbe în spaţiul omogen al conştiinţei divine precum norii care se topesc 
în albastrul boitei cereşti. 

Astfel se succedă, fără început sau sfârşit, zile şi nopţi cosmice, faze de 
manifestare a universului - kalpa (de la rădăcina klp, însemnând „a aranja", 
„a modela") -, precum şi etape de distrugere (pralaya). După cum spune Krşna 

în Bhagavad-Gltă : „Din Cel Nemanifestat se nasc toate cele manifestate, la 
venirea zilei; la venirea nopţii, se topesc în Cel numit Nemanifestat. Tot aşa 
şi mulţimea fiinţelor, după ce a tot existat, se topeşte la venirea nopţii; la venirea 
zilei, fără vrere, o, fiu al lui Prthâ, ea renaşte."* Acestor kalpa, denumite şi „zile 
ale lui Brahma", deoarece în reprezentarea trimurti Brahma constituie acea 
trăsătură a absolutului asociată creaţiei, li se atribuie o durată fantastică, de 
ordinul a mai multe miliarde de ani omeneşti. Etapele pralaya au exact aceeaşi 
durată. Ele sunt reprezentate frecvent în iconografie sub forma lui Vişnu 
adormit (denumit şi Narâyana), culcat pe inelele şarpelui Seşa (literal, „rămă¬ 
şiţă, rest"), care pluteşte în apele întunecate ale informului. Atunci când a venit 
vremea unei noi creaţii, din ombilicul lui Vişnu iese un lotus în al cărui caliciu 
se află Brahma, zeul sau creatorul, cu capetele îndreptate spre fiecare dintre 
punctele cardinale, în direcţia sortită expansiunii cosmice. 

Pralaya şi kalpa, sistole şi diastole ale absolutului, nu au nimic în comun 
cu evoluţia societăţii omeneşti pe pământ. La fel, yuga sau „vârstele lumii", 
care subîmpart kalpa — fiecare kalpa conţinând mii de „yuga mari". Acestea 
din urmă se mai numesc şi „yuga cvadruple", deoarece sunt împărţite, la rândul 
lor, în patru perioade cu o durată descrescătoare după raportul 4, 3,2,1. Aceste 
perioade - yuga propriu-zise - se numesc krta-, treta-, dvăpara-, respectiv 
kali-yuga, după numele aruncărilor posibile la jocul de zaruri, practicat de 
indieni, şi al valorilor lor descrescătoare. Trecerea de la o perioadă la alta 
marchează etapele unei alterări progresive accelerate a dharmei, ordine cosmică 
şi socială, totodată. Această reprezentare se bazează pe postulatul unei ordini 
dharmice - oricât de perfecte ar fi ab initio (la începutul fiecărei krta-yuga) - 
condamnate la descompunere în măsura în care păstrarea integrităţii ei este 
încredinţată unei omeniri marcate congenital de ignoranţă metafizică sau 
neştiinţă (intr-un anume sens, echivalentul „păcatului originar") şi, prin 
aceasta, subjugată de pasiuni. In momentul de faţă ne aflăm în kali-yuga, „era 
întunecată" prin excelenţă, aceea a decăderii moravurilor, a ruinării instituţiilor 
şi a dereglării anotimpurilor. 

Teoria clasică a întrupărilor lui Vişnu se înscrie în cadrul cronologic al 
perioadelor yuga. In fiecare dintre „marile yuga 1 Vişnu coboară printre noi, de 
câte zece ori, pentru a restabili dharma şi pentru a-i împiedica distrugerea 
„înainte de vreme". Cu toate acestea, Vişnu nu poate şi, de altfel, nici nu vrea 
să modifice sensul general al evoluţiei. Vişnu apare, în al optulea avatar, drept 
Krşna, care, în marea bătălie din Mahăbhărata, luptă alături de războinicii 
clanului Pândava şi îi ajută să-i zdrobească pe cei din clanul Kaurava, a căror 

* Bhagavad-Gită, trad. Sergiu Al-George, Bucureşti, Societatea Informaţia, 1994, 
VIII, 18-19 (n. tr.). 

victorie ar fi însemnat triumful nedreptăţii şi al minciunii. Totuşi, „moartea" 
lui Krşna, înălţarea lui la cer odată cu îndeplinirea misiunii, marchează cu 
exactitate începutul epocii kali-yuga, acum aproape cinci mii de ani! 

Este adevărat că dialectica pe care o implică kali-yuga descoperă, la rândul 
ei, un al doilea postulat intrinsec al hinduismului, anume că dezordinea nu 
poate fi niciodată totală, că începând de la o anumită limită se răstoarnă în 
opusul ei. Kali-yuga va fi, deci, caracterizată de o cronicizare constantă a mi¬ 
zeriei materiale şi spirituale şi de o sporire progresivă a celor „răi“ în dauna 
celor „buni". Vişnu însuşi a lucrat deja în acest sens coborând pe pământ sub 
forma lui Buddha. Răspândind intenţionat doctrine pernicioase, „nihiliste", 
el i-a determinat pe prefăcuţi să se demaşte şi să se înlăture singuri. Odată cu 
această selecţie se pregătesc condiţiile unei ultime şi decisive înfruntări între 
armata celor răi, cu o înfăţişare impresionantă, dar măcinată de rivalităţi in¬ 
testine, şi micul, însă tenacele grup al fidelilor dharmei. Când vremea se va 
împlini, Vişnu va coborî pe pământ pentru a zecea şi ultima oară. Sub în¬ 
făţişarea lui Kalkin, călare pe un cal alb şi rotind o sabie de foc, el va izgoni 
forţele răului şi va reface starea ideală a krta-yuga. Apoi ciclul va reîncepe... 

Transmigraţia sufletelor 

Cu toate acestea, prezenţa unei figuri ca aceea a lui Kalkin nu înseamnă 
că în jurul ei s-ar fi cristalizat vreo speranţă „mesianică". Degeaba ne aflăm 
în kali-yuga, deoarece aceasta, a zecea parte dintr-o yuga cvadruplă, ea însăşi 
a mia parte din actuala kalpa, este menită, după calculele cele mai autorizate, 
să mai dureze încă mai mult de patru sute de mii de ani... Destul ca să îm¬ 
prăştie orice speranţă escatologică! Spre deosebire de creştinism şi de iudaism, 
hinduismul nu acordă importanţă vreunei Judecăţi finale şi, în plus, civilizaţia 
Indiei este prea puţin atrasă de perspective milenariste. Ciclul erelor yuga 
priveşte vicisitudinile dharmei la nivel colectiv. Cât despre „sfârşitul ultim" - 
dacă ne este permis să mai folosim această expresie -, el nu are nici un sens 
aici decât în privinţa destinului personal, adică în privinţa transmigraţiei 
sufletelor şi a eliberării. 

In India tradiţională credinţa în renaşterile succesive apare ca ceva într-un 
fel subînţeles. Aceasta înseamnă că nu este niciodată rezultatul unui efort de 
gândire sau căutare spirituală. Ea se înfăţişează ca opusul unei atitudini 
îmbrăţişate în mod conştient şi liber, cu titlu personal, de cineva anume. 
Oamenii sunt crescuţi în această credinţă cu care se obişnuiesc de la cea mai 
fragedă vârstă, aşa încât ideea de a o pune la îndoială le rămâne străină tot 
timpul vieţii. De fapt, pentru ei, este vorba mai mult de o certitudine sensibilă 
decât de un articol de credinţă. Hinduşii (precum şi budiştii) nu „cred" în 

transmigraţie în felul în care creştinii cred - sau trebuie să creadă - în învierea 
în trup. Ei par să aibă în această privinţă o adevărată percepţie, vie şi intensă, 
în ciuda obscurităţii sale. Se spune adesea, de pildă, că simt „greutatea" acu¬ 
mulată a vieţilor anterioare apăsându-le pe umeri. De asemenea, nu vor căuta 
niciodată indicii, semne sau dovezi. 

O altă trăsătură a transmigraţiei indiene: caracterul esenţialmente etic al 
mecanismului căruia i se supune. Este vorba de un principiu bine cunoscut, 
karman. Acest termen, care denumea iniţial sacrificiul sau actul ritual, a ajuns 
să fie aplicat oricărui comportament uman caracterizabil în funcţie de bine 
sau de rău, mai exact în funcţie de supunerea sau nesupunerea faţă de o ordine 
dreaptă a lucrurilor ( dharma ). Acţiunea bună va produce pentru cel care o 
săvârşeşte un „merit" {punya ) menit să capete, fie în această viaţă, fie într-una 
viitoare, forma unor satisfacţii diferite: plăceri, onoruri, avuţii etc. La fel, 
acţiunea rea provoacă o lipsă de merit {pâpman ), izvor al multor suferinţe în 
viaţa prezentă sau în cea viitoare. Cum există o legătură certă între ierarhia 
condiţiilor sociale şi cea a satisfacţiilor pe care fiinţele umane le pot aştepta de 
la existenţă, principiul karman se va exprima, în primul rând, prin renaşteri 
mai mult sau mai puţin nobile ori mai mult sau mai puţin josnice, în funcţie 
de calitatea etică globală a faptelor săvârşite pe parcursul vieţii sau vieţilor 
anterioare. El va guverna, în egală măsură, o mulţime de factori secundari cu 
privire la fericire sau nefericire, cum ar fi apartenenţa la unul sau altul dintre 
sexe, constituţia fragilă sau puternică, aparenta „şansă" sau „neşansă" în 
întâlnirile care marchează existenţa etc. 

Ne aflăm deci în posesia unui principiu absolut al dreptăţii imanente, 
chiar dacă se manifestă adesea cu întârziere: mai devreme sau mai târziu, el 
va da fiecăruia numai ceea ce va merita în privinţa succeselor sau neîmplinirilor. 
Fapta - spune un proverb indian - îşi regăseşte autorul la capătul lumii, tot 
aşa cum o vacă îşi recunoaşte viţelul între alţi o mie. E de la sine înţeles că 
un asemenea principiu, care înăbuşă în faşă orice formă de protest sau de 
revendicare socială, contribuie din plin la întărirea ordinii castelor. In plus, 
eliminând disputa cu privire la „cel care suferă pe drept", el îi împiedică pe 
indieni să-şi pună faimoasa problemă a răului, care, de multă vreme, iar în 
zilele noastre mai mult ca oricând, hărţuieşte conştiinţa apuseană. 

Cu toate acestea, nu este vorba numai despre renaşterile fiinţelor umane 
pe diferite trepte ale ordinii sociale, de la paria, a căror atingere este înjositoare, 
până la brahmani. Specificul samsar a la indieni ţine, în fapt, de extinderea ei 
la dimensiunile întregului cosmos, pe o imensă „scară" a „fiinţelor", omenirea 
reprezentând doar sectorul mijlociu. Deasupra ei se găsesc nenumărate fiinţe 
superioare: mulţimea fără număr a demonilor, geniilor, zeilor şi zeiţelor care 
formează panteonul mitologiei hinduse; dedesubt se află animalele, împărţite 

şi acestea de către om după o infinitate de nuanţe, apoi plantele şi mineralele. 
Reprezentarea dominantă, deşi în această privinţă există multe şi delicate 
divergenţe de păreri, arată că „sufletele" nu sunt nicidecum fie zeieşti, fie ome¬ 
neşti, fie animale, o dată pentru totdeauna, ci li se conferă aceste condiţii în 
funcţie de propriul karman. Este astfel posibil ca, de-a lungul timpului nesfâr¬ 
şit, fie să te înalţi ca egal al zeilor, fie să recazi în mizeria şi anonimatul creaturilor 
celor mai neînsemnate. 

In acest context, naturii umane, deşi ocupă o poziţie mijlocie sau mediocră 
în sensul strict al ordinii ierarhice, nimic nu îi ştirbeşte prestigiul de a fi pri¬ 
vilegiată în raport cu celelalte fiinţe. Toate doctrinele se împacă asupra unei 
chestiuni: natura umană este singura dintre naturile reîncarnate în care 
sufletele pot acţiona pentru a-şi alege viitorul intr-un sens sau altul. „In sus", 
zeii sunt prea cufundaţi în plăcerile existenţei paradiziace pentru a dori să-şi 
transforme destinul. Ei aşteaptă într-o indiferenţă pasivă să li se consume 
meritele remarcabile care le-au dat ocazia unor atât de glorioase prerogative. 
„In jos", fiinţele sunt prea îndobitocite, prea nemişcate din cauza grosolăniei 
relative a organelor lor pentru a mai putea deosebi binele de rău. Ele se 
frământă doar, pendulând între dorinţă şi frică, dar nu acţionează cu adevărat, 
nu produc nici o faptă ( karman ) nouă, bună sau rea, deoarece aceasta numai 
omul o poate face. Karman apare din această perspectivă drept chiar opusul 
unei doctrine fataliste, pentru că invită la interpretarea condiţiei umane, 
statistic rară în termeni biologici, drept o ocazie preţioasă oferită sufletelor 
spre a modifica traseul destinului lor. 

Transmigraţia poate astfel avea loc intr-un fel afirmativ, optimist, pornind 
tocmai de la acest privilegiu al condiţiei umane. Drumul pare intr-adevăr 
deja marcat: este suficient să urmăreşti în această viaţă dharma în cel mai fidel 
mod cu putinţă, pentru a păstra, ba chiar spori, într-o existenţă viitoare, 
avantajele deja obţinute în cea prezentă. Chiar acel paria de neatins - afirmă 
Bhagavad-Gltâ - îşi va putea îmbunătăţi soarta în renaşterea viitoare dacă îşi 
îndeplineşte cu grijă, pe parcursul acestei vieţi, umila „lege proprie", propria 
dharma. Şi, în definitiv, nu e deloc contestabil că viaţa morală a marii 
majorităţi a indienilor, chiar şi în zilele noastre, are ca stimulent principal 
speranţa unei renaşteri sub auspicii mai bune, speranţă moderată de teama 
unei posibile decăderi datorate unei consideraţii pierdute din cauza ignoranţei 
sau lipsei de voinţă în această viaţă. 

Oricum, ţinta finală a escatologiei hinduse este eliberarea, stare trans¬ 
cendentă, imposibil de imaginat a priori , şi care nu poate fi exprimată decât 
în termeni negativi, drept încetare definitivă a ciclului, nesfârşit de altfel, de 
renaşteri. Faima celor care se retrag din lume este strict legată de atitudinea 
esenţialmente negativă pe care aceştia o îmbrăţişează în ceea ce priveşte trans- 

migraţia. De altfel, scopul lor mărturisit este acela de a nu mai renaşte, astfel 
încât, într-o zi, să se sustragă, o dată pentru totdeauna, înlănţuirii permanente 
a reîncarnărilor, resimţită de ei ca o formă de sclavie, într-un cuvânt, atingerea 
eliberării finale. Din acest punct de vedere este interesant de observat că şi acei 
indieni care - şi este vorba de o majoritate covârşitoare - nu nutresc o 
asemenea ambiţie în plan imediat privesc eliberarea ca pe vocaţia esenţială 
a omului şi-l venerează pe acela care a avut curajul să meargă până la capăt 
pe această cale. Putem deci susţine că, într-un sens, şi ei admit această 
imagine a transmigraţiei, al cărei caracter pe nedrept calificat drept pesimist 
a obsedat mentalitatea apuseană. 


TRĂSĂTURI SPECIFICE ALE RELIGIEI HINDUISTE 6 

înainte de a indica trăsăturile specifice ale religiei mele prin comparaţie 
cu celelalte trebuie să-i avertizez pe cititori că, dacă aş fi avut în vedere alte 
religii ale Asiei, de pildă islamul, la fel de prezent în Asia, răspunsurile mele 
ar fi fost diferite de acelea pe care vreau să le propun. Cea mai mare parte a 
cititorilor acestei lucrări sunt însă europeni. Prin urmare, înclin să stabilesc 
trăsăturile specifice ale hinduismului prin comparaţie cu acea reprezentare pe 
care Apusul creştin o alimentează, în general, cu privire la religie. 

înainte de toate, în sanscrită nu există un echivalent precis al termenului 
„religie". Dacă vrei să întrebi un călător care vine în India sau chiar un indian 
care este religia sa, îi vei spune în engleză „What is your religion?", respectiv 
în hindi: „Âp kă dharma kyă hai?“ şi vei auzi, după caz, un răspuns de felul: 
„Sunt creştin, musulman, hinduist etc.“. Cu toate acestea, ceea ce se numeşte 
hinduism (cuvânt creat de englezi în jurul anului 1830) nu corespunde unui 
aspect separat al vieţii sociale, cum se întâmplă cu religia astăzi în Apus. 
Hinduismul este prin esenţă un sistem socio-religios indisolubil. Termenul 
sanscrit cel mai potrivit, acelaşi în hindi, bengali etc., este dharma , care, fără 
să contrazică ideea de religie, înseamnă mai exact temeiul cosmic şi social, 
norma regulatoare a vieţii. Este vorba de o lege imanentă naturii lucrurilor, 
care stă la temelia societăţii şi ne conduce pe fiecare. A pune unui hinduist 
întrebarea „Care este religia dumneavoastră?" înseamnă a-1 întreba: „Care vă 
este modul de viaţă?" De fapt, cuvântul compus varna-ăsrama-dharma defineşte 
mai bine conţinutul religiei hinduiste, adică mai complet decât morala generală 
(sâdhârana-dharma ), datoriile individuale care revin fiecăruia în funcţie de 
apartenenţa sa la o clasă socială sau alta, în funcţie de etapa pe care o traversează 
în viaţă şi, bineînţeles, în funcţie de vârstă şi sex. 

6. Paginile 357-409 au fost scrise de L. Kapani. 

De pildă, în privinţa clasei sau categoriei socio-religioase {vama), datoriile 
unui brahman nu sunt asemenea cu acelea ale unui negustor. Se manifestă, în 
acelaşi fel, o cvasiunanimitate în recunoaşterea superiorităţii spirituale a 
brahmanilor. Aceasta nu rezultă din faptul că brahmanii sunt preoţi sau 
oficianţi, deoarece, în temple, acest rol este adesea îndeplinit de reprezentanţi 
ai altor categorii sociale. După cum, pe bună dreptate, aminteşte Charles 
Malamoud 7 , nu toţi brahmanii sunt preoţi şi nu toţi preoţii sunt brahmani. 
Un brahman este, înainte de orice, păstrătorul Vedei şi al lui brahman, putere 
spirituală impersonală şi neutră, de la care îşi ia şi numele. De altminteri, 
omul interior, şinele, ătman, nu este, prin aceasta, esenţialmente diferit, 
deoarece el este increat. Spiritualitatea indiană nu separă interiorul de exterior. 
In India, tot ceea ce este religios are implicaţii sociale, cu excepţia faptului că 
există o ieşire, şi anume posibilitatea de a renunţa definitiv ( sahnyâsâ ) la viaţa 
familială şi socială. Cu toate acestea, legătura strânsă între social şi religios face 
ca dihotomia sacru/profan să nu se aplice în acelaşi fel ca în Apus, în ciuda a 
ceea ce credea un filozof ca Mircea Eliade. 

Prin urmare, hinduismul este un fenomen concret, colectiv şi personal 
totodată, care cuprinde întreaga viaţă. Este un mod de a-fi-în-lume. In acest 
sens, hinduismul întreg este practică. Astfel, R.C. Zaehner a putut spune, 
cu un agreabil joc de cuvinte: „Hinduism is the -ism of the Hindus" 8 . Jan 
Gonda scrie la rândul său: „Hinduismul este ceea ce fac hinduiştii" 9 *. Se 
spune că, în ochii hinduiştilor, comportamentul este mult mai important 
decât ideile şi credinţele. „Spune-mi cum te porţi şi voi şti cine eşti", iată ce 
poate zice un hinduist altui om, oricare ar fi acesta. Văzute de hinduişti, filo¬ 
zofiile şi religiile apusene manifestă o supraabundenţă de reprezentări şi de 
credinţe care sunt profesate în dauna comportamentului concret. Pentru a 
da un exemplu, o colecţie ca „Ce que je crois", în care au apărut autori ce¬ 
lebri, ar fi lăsat indiferentă cea mai mare parte a hinduiştilor, cu excepţia, 
poate, a unui restrâns număr de curioşi. In schimb, Maica Tereza este 
cunoscută şi foarte respectată la Calcutta. Pe scurt: mentalitatea hindusă 
relevă mai mult o ortopraxie decât o ortodoxie. 

Această ultimă trăsătură este, totodată, cauza şi efectul caracterului „poli- 
cefal" al hinduismului. Să ne amintim că este vorba despre o religie fără înte¬ 
meietor. Ea se înfăţişează drept norma nepieritoare a existenţei, aceea care este 

7. Ch. Malamoud, Le Grand Atlas des religions. Paris, Encyclopaedia Universalis, 
1988, p. 252. 

8. R.C. Zaehner, Hinduism, Oxford University Press, 1962, p. 1. 

9. J. Gonda, Les Religions de l'Inde, reeditare, Paris, Payot, 1979, voi. I, p. 416. 

* „Hinduismul este «-ismul» hinduiştilor" (n. tr.). 

dintotdeauna ( sanătana-dharma ), fără întemeietor anume, deoarece ea însăşi 
este „temeiul". Acesta este, de fapt, sensul originar al termenului dharma. Fiind 
fără întemeietor, nu are un şef spiritual. Nimeni nu are calitatea de a impune 
dogme şi credinţe, deşi există o anumită percepţie, interioară şi confuză, a 
faptului că un individ sau un grup aparţin sau nu comunităţii hinduse. De 
aceea, se cuvine să abordăm hinduismul ca pe un curcubeu bogat. Aici, totul 
se află la plural, în funcţie de categorii sociale, de regiuni şi de epoci. Pe cât de 
bogat este pe pământ, tot astfel e când îi privim panteonul. In fapt, hinduiştii 
cred într-o forţă invizibilă şi atotputernică, brahman, care se manifestă cu 
concursul unei pluralităţi de zeităţi. O mărturie grăitoare este acest fragment 
din cea mai veche Upanişad. 

Atunci Vidagdha Sakalya l-a întrebat: — Câţi zei există, Yajnavalkya? [...] Trei sute 
trei şi trei mii trei. — Da, a spus el; câţi zei există de fapt, Yajnavalkya? — Treizeci 
şi trei. — Da - a spus el; câţi zei există de fapt, Yajnavalkya? — Şase. — Da - a spus 
el; câţi zei există de fapt, Yajnavalkya? — Trei. —- Da - a spus el; câţi zei există de 
fapt, Yajnavalkya? — Doi. — Da - a spus el; câţi zei există de fapt, Yajnavalkya? 
— Unul şi jumătate. — Da - a spus el; câţi zei există de fapt, Yajnavalkya? — Unul. 
[...] — Cine este zeul cel unic? — Suflul. El este brahman...* 

Practic, şi în zilele noastre, două figuri divine îşi împart, de aproape două 
milenii, atât preferinţele familiilor, cât şi pe ale asceţilor: Vişnu şi Siva. In 
mediile sakta se adaugă venerarea lui sakti (Puterea divină) sau a Zeiţei (devt). 
Atingem acum un punct de maximă importanţă al spiritualităţii vii, trăită, a 
hinduşilor: cultul divinităţii preferate (işţa-devata). Vom evita să tratăm aici 
chestiunea „sectelor", dată fiind conotaţia peiorativă pe care acest cuvânt o 
are în limba franceză. Am fi mai aproape de realitate amintind de existenţa, 
în Apus, a ordinelor religioase, respectând definiţia dată de dicţionarul Petit 
Robert. „Organizaţie ai cărei membri, trăind în societate, se supun unei reguli 
conforme spiritului unui ordin religios." Să nu credem nici că fiecare îşi alege 
personajul divin preferat, aşa cum un creştin poate să manifeste un respect 
special pentru un sfânt oarecare. Nici nu poate fi vorba de aşa ceva, deoarece 
acest cult special este al întregii tradiţii de familie, în care te naşti şi căreia îi 
eşti fidel în mod natural. Trebuie să se înţeleagă că aceşti zei personali, Vişnu, 
protector al ordinii cosmice şi socio-religioase, şi Siva, patronul yoghinilor şi 
al asceţilor - dar venerat atât în temple, cât şi în cadrul familiei -, ca şi Zeiţa, 
pereche a lui Vişnu sau Siva, nu sunt, în definitiv, pentru mentalitatea hindusă 
decât aspecte ale Absolutului impersonal sau brahman-, personaje care mij¬ 
locesc între Absolut şi om. 

* Brhădaranyaka-Upanişad, în Cele mai vechi upanişade, trad. Radu Bercea, III, 9, 
1-9, Bucureşti, Ed. Ştiinţifică, 1993 (n. tr.). 

Cât despre Brahma, care îndeplineşte rolul de creator în interiorul „tri¬ 
nităţii" hinduiste, el nu este, practic, obiectul nici unui cult, oricât de ciudat 
ar putea să pară acest lucru. Nu i se cunoaşte decât un singur templu de o 
anumită însemnătate, cel de la Pushkar, în nord-vestul Indiei, în Rajasthan. 
Unii antropologi trag de aici concluzia că Brahmă este o noţiune savantă, 
aproape o „fereastră falsă", de origine ariană, care nu a putut prinde rădăcini 
în structura religioasă populară. Oricine ar fi, Brahmă este izvorul unei 
consecinţe surprinzătoare pentru un creştin, şi anume că Dumnezeu - adică 
Dumnezeu creatorul, Brahmă, Dumnezeu păstrătorul, Vişnu, şi Dumnezeu 
distrugătorul, Siva - este o manifestare a Absolutului, şi nu Absolutul însuşi. 
Dumnezeu nu este Absolutul, dar Absolutul care este în sine însuşi Fiinţă-Con- 
ştiinţă-Fericire ( sat-cit-ănanda ) se poate înfăţişa sub forma „Zeului" ( Isvara ), 
înzestrat cu calităţi ( saguna ). 

După cum s-a putut deja observa, înţelegerea adecvată a ceea ce este hin¬ 
duismul e condiţionată de acceptarea, încă de la început, a simbiozei şi sin¬ 
cretismului ca elemente fundamentale, şi nu ca trăsături accidentale apărute pe 
parcursul evoluţiei. In orice caz, această pluralitate internă frământată de tensiuni 
necesită o anumită toleranţă între diferitele tendinţe. In plus, de când colonizarea 
engleză le-a mijlocit hinduiştilor contactul cu religiile creştine, această toleranţă 
s-a extins şi asupra acestora din urmă, dar intr-un fel cu totul special. In loc să 
fie tentaţi să respingă, aşa cum fac adesea apusenii, hinduiştii manifestă o tendinţă 
spontană spre cuprindere, spre o viziune integratoare (all-encompassing). Ei 
privesc religiile străine drept alte modalităţi ale dharmei în general. 

Iată două exemple care ilustrează această tendinţă de cuprindere. întruparea 
lui Hristos este asimilată acelor „pogorâri divine" (avatara) pentru care hin¬ 
duismul are o seamă de reprezentări, şi anume întrupările, în corp animal sau 
uman, ale lui Vişnu. Pe alt plan, am auzit un indian anglican explicând cum 
a devenit creştin: „Bunicul meu, povestea el, a intrat într-o «sectă» creştină, 
tatăl meu l-a urmat, iar eu mi-am urmat tatăl." Ceea ce surprinde în această 
mărturisire este perceperea confesiunii anglicane drept o „sectă", în acelaşi 
mod în care sunt percepute familiile ca fiind saivite sau vaişnavite. Prin urmare, 
acest om, de altfel extrem de dinamic şi instruit, se dovedeşte a fi un hinduist 
creştin, chiar insistând să fie văzut astfel, şi nu doar ca un indian creştinat. în 
schimb, fireşte, un creştin din Occident ar putea să obiecteze că, dacă această 
tendinţă de cuprindere manifestă o veritabilă toleranţă, poate, în anumite 
împrejurări, să fie totuna cu o anexare discretă. 

Printre dogmele şi practicile familiare catolicilor, dar care lipsesc cu 
desăvârşire din hinduism, amintim păcatul originar şi taina spovedaniei. 
Diavolul este, de asemenea, absent din imaginarul hindus. Să fim clari. Nu 
există, în textele sacre hinduiste, un corespondent pentru mitul păcatului 

originar, dar se poate vorbi de un „păcat al începutului' 1 , în sensul că orice 
început este impur şi finit — afectat deci de cele două amprente ale timpului. 
Chiar şi Agni, Focul sacrificial, zeul cel mai apropiat oamenilor, este considerat 
impur pentru simplul motiv că se iveşte din amnarul sacrificial (e drept, prin 
rotirea unei unelte într-o cavitate). In plus, e răspunzător şi de crearea şi 
naşterea fiinţelor vii. 

Absenţa unei istorisiri a păcatului originar nu înseamnă, cum adesea prea 
repede se crede, că hinduismul nesocoteşte ideea de greşeală sau de păcat [papa , 
adharma , anrta). Un contraargument sunt ispăşirile sau riturile reparatoare 
(prăyascitta ) care se îndeplinesc pentru compensarea fărădelegilor. Pe de altă 
parte, cu toate că ordinele monastice jaina sau budiste practică spovedania, 
aceasta nu face parte nici din recuzita religioasă a mulţimii şi nici din cea a 
ordinelor monastice hinduiste, a căror înfiinţare, propusă de Sanitara, a fost 
relativ târzie. Motivul profund pentru care, după părerea mea, hinduşii nu au 
nevoie de spovedanie este acela că în India fiecare priveşte şi este privit fără 
încetare. Din punctul de vedere al structurii socio-religioase, viaţa în India 
manifestă zilnic o hetero- şi autocenzură. Dharma este cauza imanentă a 
schimbărilor în contextul relaţiilor sociale şi, în acelaşi timp, guvernatoarea 
vieţii interioare a individului. Din această ultimă perspectivă, şi poate cea mai 
însemnată, dharma este j udecătorul interior. Ea face să funcţioneze autocenzura. 
In termeni psihanalitici, dharma îndeplineşte rolul Supraeului. Adesea le spun 
studenţilor mei: „Vă gândiţi: «Am făcut asta, nimeni nu m-a văzut.»" Apoi 
adaug: „Dar voi, voi nu eraţi acolo?" Linişte. 

Să precizăm că absenţa spovedaniei este compensată de numeroase rituri 
purificatoare, de care ne vom ocupa mai departe. Mai adăugăm că, dacă există 
rai sau infern în mitologia hinduistă, acestea sunt trecătoare, ca orice lucru, 
de altfel, în afară de supremul brahman. 

Până acum, m-am străduit să scot în evidenţă trăsăturile specifice diferenţiale 
sau, altfel spus, negative ale religiei mele, în sensul că ele contrastează cu ceea 
ce se petrece, de obicei, în Occident. Acum, trebuie să atrag atenţia asupra 
trăsăturilor pozitive, adică de conţinut, fără de care hinduismul nu ar exista şi 
care sunt absente în Occidentul creştin. 

Mai întâi este credinţa în karmam faptele noastre, bune sau rele, au urmări. 
Concret, condiţia noastră prezentă este urmarea experienţelor şi faptelor noastre 
anterioare; prin aceasta ea constituie împlinirea sau plata. Această credinţă are 
drept urmare faptul că un hindus se acomodează mai uşor cu soarta, care îi este 
hărăzită, cu destinul său, pentru că şi-l modelează singur. Corolarul mitic al 
acestei credinţe spune că fiinţele trec printr-o infinitate de vieţi, trecute şi 
viitoare: samsăra. La capăt există totuşi speranţa unei eliberări fără întoarcere, 
mokşa, prin resorbţia sufletului individual în Sufletul universal, al Divinităţii. 

Să studiem acum două probleme care-1 surprind pe cel ce călătoreşte în 
India: vegetarianismul şi cultul vacii. In legătură cu prima problemă sunt 
necesare câteva precizări. în timpurile vedice, consumul cărnii în timpul sa¬ 
crificiilor solemne era îngăduită numai celor „de două ori născuţi" ( dvija). 
Dacă însă se dorea naşterea unui băiat, consumul de carne putea fi recomandat, 
în context domestic, în perioada riturilor legate de zămislire, după cum dove¬ 
deşte Brhad-ăranyaka-upanişad, VI, 4, 18. Aceste precepte sunt valabile pentru 
religia seculară. Cei care se retrag din lume (sannyasiri) îngrijindu-se atât de 
asceză şi de curăţenie, cât şi de practica nonviolenţei sau ahimsă (literal, „do¬ 
rinţă de a nu ucide", respect pentru viaţă) îşi interzic cu desăvârşire alimentele 
din carne. Astfel, puţin câte puţin, s-a manifestat un fenomen de emulaţie între 
masa de credincioşi şi asceţi, încât trecerea la un regim alimentar vegetarian a 
devenit pentru un negustor, de pildă, un mijloc de a-şi depăşi condiţia socio- 
religioasă, care este, în cele din urmă, definită de raportul pur/impur. 

Practic, în zilele noastre, un număr însemnat de hinduişti se străduiesc să 
fie vegetarieni, acest termen primind, de bună seamă, o conotaţie extrem de 
largă şi, în parte, simbolică, pentru că el include adesea abţinerea de la băuturi 
alcoolice sau excitante, chiar dacă sunt de origine vegetală, dar admite, în 
acelaşi timp, consumul haşişului, cunoscut drept calmant. Turiştii occidentali 
vor fi remarcat, la intrarea în restaurante, înscrisurile VEG sau NON-VEG ori 
cuplul VEG/NON-VEG- când restaurantul este mixt. Există însă şi aici nuanţe. 
Unii pot consuma ouă, respectiv peşte - ca în cazul brahmanilor din Bengal - 
sau chiar carne de pasăre. în schimb, este de neconceput consumul cărnii de 
vită; aici apare, între un hindus şi un musulman, o ruptură evidentă, de ne¬ 
împăcat, oricâtă toleranţă reciprocă s-ar manifesta. 

Mai trebuie ştiut că această interdicţie alimentară priveşte orice soi de 
bovine {go ), nu numai pe acelea pe care le vedem la păşune sau pe străzi, acele 
specii de zebu cu pielea strălucitoare, cu o cocoaşă solidă şi care sunt folosite 
drept animale de povară, dar şi acei bivoli întunecaţi la culoare odihnindu-se 
în apa lacurilor acoperite de lintiţă, de unde nu li se vede decât botul negru. 
Termenul „vacă", din expresia „vacă sacră", este o desemnare convenţională 
şi confuză: convenţională, deoarece include atât taurul, cât şi femela, şi confuză, 
deoarece cultul vacii, care se extinde şi asupra zebului cu pielea strălucitoare, 
exclude bivolii, care, din cauza culorii lor întunecate, pesemne, îşi atrag un 
simbolism malefic. Durgă, zeiţa care restabileşte ordinea în lume, ucide, nu 
întâmplător, un bivol - faptă de la care i se şi trage unul dintre nume: „Ucigaşa 
demonului Bivol" (mahişăsura-mardinî). Interdicţia alimentară şi cultul vacii 
sunt departe de a fi clare: „La ora actuală, inviolabilitatea vacii este, în India, 
un subiect de discuţie, de interpretare, de presiune politică, de igienă publică 

şi de dezvoltare a economiei naţionale." 10 Situaţia actuală alătură, fără îndoială, 
elemente diferite acumulate de-a lungul unei evoluţii. Acest proces de acu¬ 
mulare nu are nimic excepţional în cazul Indiei. 

Cu ajutorul acestor precauţii preliminare, putem încerca să dăm un 
răspuns uimirii care îi asaltează pe ne-hinduşi. Ce se găseşte în spatele acestei 
veneraţii pe care indienii o acordă vacii? Ne aflăm în faţa unei istorii lungi şi 
complexe. Trebuie să ne întoarcem la Veda. Arienii, această seminţie care, 
venită de la apus, a invadat nord-vestul subcontinentului indian pe durata a 
zece sau cincisprezece secole înaintea lui Hristos, erau, în acelaşi timp, un 
neam de păstori şi de războinici. în imnurile vedice, pe care le-au creat odată 
stabiliţi aici, cât şi în întreaga literatură vedică, cirezile de bovine sunt amintite 
adesea pentru faptul că ele constituiau animalele sacrificiale şi importantă 
pradă de război. în privinţa vacii, ea era apreciată de acest popor nu numai 
pentru valoarea sa economică (dă lapte sau carne), ci şi pentru rolul său ritual 
de neînlocuit în contextul sacrificiului vedic. 11 Sacrificiul animal era elementul 
central al religiei vedice. Trebuie ştiut că Veda nesocoteşte doctrina ahirnsă , 
care apare către secolul al Vl-lea î.Hr. în urma predicilor lui Mahavăra - 
„Marele erou", Jina „Triumfătorul" şi ale lui Siddhărtha Gautama (Buddha) 
şi acceptată apoi, rând pe rând, de asceţi, de hinduşii castelor superioare şi 
apoi de mase. A ucide în timpul sacrificiului nu înseamnă a ucide şi este 
permis consumul cărnii sacrificiale. Nu trebuie să mire deci că vaca este 
prezentă printre cele cinci victime demne de a fi jertfite în timpul solemnelor 
ritualuri sacrificiale vedice sau că preoţii brahmani oficianţi, ca şi cel care 
execută uciderea rituală pot consuma carnea acestui animal după ce a fost 
jertfit. 

La fel, produsele obţinute de la vacă (unt, zer, smântână, brânză proaspătă) 
erau considerate ofranda rituală clasică, numită îdă. în plus, celebrarea sacri¬ 
ficiului vedic cerea concursul preoţilor brahmani oficianţi, cărora sacrificantul 
trebuia să le ofere o „recompensă rituală" ( dakşină ) în schimbul urcării sale la 
cer. Jertfirea uneia sau mai multor vaci se număra printre cele patru feluri de 
plăţi bine cunoscute. De altfel, această tradiţie s-a păstrat vie şi în India hinduistă. 

Importanţa religioasă a ceremoniei numite godăna („darul vacii") e, în 
egală măsură, dovada veneraţiei acordate acestui animal. în derularea „ritului 
trecerii", numit kesanta (de la numele şuviţelor tăiate din părul şi din barba 

10. W. Norman Brown, „La vache sacreedans Ia religion hindou e‘,AnnalesESC, 19, 
1964, p. 662. 

11. Arienii fac din vacă simbolul Cuvântului vedic (văc), nimeni altul decât brahman. 
Din acest motiv, a ucide o vacă era totuna cu a ucide un brahman, faptă considerată, 
fireşte, păcat capital. 

unui tânăr de şaisprezece ani), tatăl celui care se desăvârşeşte în studiile 
brahmanice trebuia să ofere brahmanului, expert în Veda şi părinte spiritual 
al fiului său, darul vacii. La fel, şi în timpul celui din urmă rit de trecere - şi 
anume, incinerarea - se jertfea o vacă numită Anustarani („menită să înso¬ 
ţească defunctul"), ale cărei măruntaie erau aşezate între palmele mortului 
în timp ce se rostea formula rituală: „însoţitoare a celui ce pleacă dintre noi, 
am îndepărtat, mulţumită ţie, păcatele mortului, încât nici păcatul, nici 
stricăciunea nu ne mai ating." Vaca Vaitarani („Cea a trecerii"), căreia muri¬ 
bundul îi ţinea coada, îi permitea mortului să treacă fluviul cu acelaşi nume, 
fluviu de sânge, al cărui mal opus reprezenta hotarul ţinutului Morţii. 

Pe de altă parte, consumul celor „cinci produse ale vacii" [panca-gavya ), şi 
anume laptele, laptele prins, untul, urina şi balega, pune în evidenţă o veche 
practică, bine cunoscută, activă încă şi în zilele noastre la hinduiştii tradiţionalişti; 
acest obicei este legat de ispăşirea păcatelor sau de purificarea în faţa greşelilor. 
Balega vacii {gomaya ) serveşte şi la spoirea pereţilor şi a duşumelei caselor, 
acţiunea răsfrângându-se benefic asupra locului care devine „uns cu sacru". 

Veda ne oferă noi elemente semnificative în această privinţă. înţelepţii şi 
poeţii vedici folosesc deseori expresii cu sens figurat, comparaţii sau meta¬ 
fore care scot în relief însemnătatea cu totul deosebită acordată vacii. Ceea ce 
se venerează este, bineînţeles, maternitatea vacii, feminitatea, fertilitatea ei. 
Imnurile vedice glorifică vaca drept principiu originar. E vorba despre Vaca 
cosmică, sub înfăţişarea lui Virăj, care are Soarele drept „viţel" ( vatsa ). Puterile 
naturale şi divinizate - „Apele cosmice", ploile, zorile de zi (Zorile personificate, 
Uşas), Aditi, Mamă a zeilor (motiv pentru care zeii sunt numiţi „născuţi din 
vacă", gojăta), Pământul, Cuvântul - toate sunt adesea asimilate, în literatura 
vedică, vacii. 

Dăruirea sa maternă este lăudată în poezia postvedică şi în Purăna. Să ne 
gândim şi la „vaca abundenţei" a înţeleptului Vasişţha, „cea căreia i se împlinesc 
(toate) dorinţele", „ceacare împlineşte (toate) dorinţele" ( kâma-duh , kâma-dhenu). 

în imaginaţia poeţilor vedici, norii trandafiriu-roşcaţi ai aurorei, plini de 
ploaia la fel de binefăcătoare precum laptele care menţine viaţa, amintesc 
cirezile de vaci. în poezia celebrului poet bengalez Rabindranath Thăkur 
(Tagore) găsim frumoasa sintagmă godhuli-belâ, care exprimă apusul. Poetul 
descrie momentul binecuvântat, de atâtea ori înfăţişat în pictura indiană, 
„momentul prafului" înălţat în urma cirezilor de vaci care se reîntorc la staul, 
asemănător norilor trandafirii şi roşietici. 

Dar să revenim la Veda. De ce este vaca sacralizată? Rg-Veda 12 socoteşte 
vaca brahmanului ca fiind egala lui Aditi, egala Pământului. Or, brahmanul, 
zeu printre oameni, deţinător al cuvântului vedic, contribuie (împreună cu 


12. VIII, 101, 15-16. 

regele) la păstrarea ordinii cosmice şi socio-religioase (dharma). Dacă vrem să 
apărăm ordinea în lume trebuie să apărăm vaca brahmanului: „Pentru ei, care 
o revendică, vaca este o fiinţă divină. A-i refuza vaca ce-i revine înseamnă a-1 
desconsidera pe brahman" ( Atharva-Veda , XII, 4, 11). „Zeii, o, rege, nu ţi-au 
dat să mănânci această vacă. Fereşte-te să mănânci vaca brahmanului, pentru 
că ea nu-i de mâncare" ( Atharva-Veda , V, 18, l) 13 . Trebuie să precizăm că 
termenul feminin aghnyă xi , „care nu trebuie ucisă", se aplică îndeosebi „vacii 
cu lapte" ( dhenu ), aceleia care este în stare să nască un viţel, şi nu vacii sterile 
{stări). Din punct de vedere economic şi religios, venerarea vacii cu lapte este 
un lucru uşor de înţeles, tot aşa cum sunt acceptate sacralitatea şi inviolabilitatea 
vacii sau vacilor care aparţin brahmanului. De altfel, vaca este pretutindeni 
privită ca izvor de hrană al speciei umane, înfăţişarea sa darnică şi binevoitoare 
inspirând omenirii un sentiment de recunoştinţă. Mai aproape de noi, Victor 
Hugo, autorul VocUor interioare, considerând vaca, în poemul cu acelaşi nume, 
simbolul naturii hrănitoare şi al mamei universale, dovedeşte o intuiţie corectă 
în privinţa a ceea ce se petrece în spiritul şi sufletul hinduiştilor: 

Ainsi, nature! Abri de toute creature! 

O, mere universelle! indulgente nature! 

Ainsi, tous â la fois, mystiques et charnels, 

Cherchant l’ombre et le lait sous tes flancs eternels, 

Nous sommes lâ, savants, poetes, pele-mele, 

Pendus de toutes parts â ta forte mamelle! 

Et tandis qu’affames, avec des cris vainqueurs, 

A tes sources sans fin desalterant nos coeurs, 

Pour en faire plus tard notre sang et notre âme, 

Nous aspirons â flots ta lumiere et ta flamme, 

Les feuillages, Ies monts, Ies preş verts, le ciel bleu, 

Toi, sans te deranger, tu reves â ton Dieu.* 

Ş astăzi, când un hindus întâlneşte un exemplar deosebit - cu extremităţile 
coarnelor acoperite cu aur, cu fruntea pictată în roşu-aprins, cu ghirlande 

13. Vezi şi AV,V, 19; XII, 5. 

14. Vezi A.A. MacDonell, Vedic Mythology, Delhi, Motilal Banarsidass, reed., 1974, 
p. 152. 

* „Iată-te, natură! Adăpost pentru oricare creatură! / O, tu, mamă universală şi-ngă- 
duitoare natură! / Iată, toţi, şi mistici, şi carnali deodat’ / Umbră şi lapte-aflăm la sânul 
tău bogat. / Suntem aici, savanţi, poeţi grămadă / Cuprinşi de pretutindeni în buna ta 
plămadă! / Şi-n vreme ce la apa ta, cu strigăt victorios, / Tot săturând etern lăuntrul 
găunos - / Izvorul tău: al nostru sânge şi a noastră fire -, / Sorbim nesăţios lumina şi-a ta 
ardere, / Frunzişul, munţii, pajiştile verzi şi albastrul hău / Nepăsătoare, tu visezi la 
Dumnezeul tău" (n. tr.). 

în jurul gâtului - el nu-şi va putea reţine o exclamaţie de bucurie: „Aceasta 
nu e o vacă, e o zeiţă ( devata}\“ 

Din aceste motive, care dovedesc tot atât suflet câtă raţiune, Gandhi spunea: 
„Pentru mine, vaca reprezintă întreaga lume subumană. Mulţumită ei, omul 
este chemat să cunoască identitatea sa de fiinţă cu toate celelalte vieţuitoare 
[...]. A apăra vaca înseamnă să aperi tot ceea ce nu cuvântă, în sânul creaţiei 
divine.“ 15 Pentru a înţelege mai bine trebuie ştiut că atunci când musonul 
întârzie, iar ţăranul e obligat să-şi părăsească pământul ars de soare pentru a se 
refugia la periferia oraşului, el socoteşte vaca drept un membru al familiei şi o 
ia cu sine. Există un contract subînţeles între o vacă şi stăpânul ei. Să spunem 
că vaca, în India, este un animal de casă. Şi aşa cum unui occidental nu i-ar 
veni ideea să-şi mănânce câinele sau pisica, la fel, unui hindus i s-ar părea o 
impietate să-şi mănânce vaca. In această privinţă, să cităm o istorioară naivă şi 
emoţionantă care se găseşte în Carnetul de Pelerinaj al lui Swămi Rămdăs 16 : 

Fură găzduiţi în camera cea mare a templului şi li se dădură lemne pentru foc. Din 
cauza numărului mare de vizitatori, Rămdăs trebui să rămână aşezat şi treaz, zi şi 
noapte; de asemenea, începu să consume numai lapte [...]. Cu o zi înainte de plecare, 
o bătrânică şchioapă, urmată de soţul ei, veni la templu aducând o cană cu lapte 
proaspăt. Era dimineaţă. Perechea de bătrânei se aşeză lângă Rămdăs şi îi dădură să 
bea laptele, după care soţul îi spuse povestea următoare: „Mahărăj, acum un an am 
găsit într-o zi, la poarta noastră, o vacă numai piele şi os, atâta de istovită şi lihnită de 
foame, că de-abia mai putea merge. Văzând-o în aşa hal, nevasta mea a fost de părere 
să o luăm în grijă şi să o adăpostim. Am fost de acord; vaca părea să fi fost părăsită. 
Nevastă-mea a luat-o în casă şi i-a făcut un loc în camera noastră. A hrănit-o, zi de zi, 
cu mare grijă şi dragoste. Vaca se înzdrăvenea văzând cu ochii. Acum, ea era a noastră 
şi se plimba prin toată casa. Locul unde se odihnea, în camera noastră, era desăvârşit 
de curat. Am botezat-o Krishna Bai. Dar casa aceea nu era a noastră. Suntem săraci, 
Mahărăj [...]. Când proprietarul casei a aflat că adăpostim o vacă sub acoperişul 
nostru, s-a supărat şi ne-a dat afară. Femeia mea s-a îngrijorat tare, dar nu a vrut, cu 
nici un chip, să se despartă de vacă, nici măcar să o lase într-un grajd, cum ne sfătuise 
proprietarul. Am căutat un alt adăpost, iar Providenţa ne-a ajutat să găsim o casă în 
care nimeni nu ne împiedică să ţinem o vacă. Sunt şase luni de când locuim în noua 
casă; vaca, drept recunoştinţă pentru grija noastră, ne-a dăruit un viţel, născut ieri. 
Laptele pe care vi-1 oferim este primul lapte pe care Krishna Bai l-a dat după naşterea 
viţelului, iar noi credem că îl dăm lui Dumnezeu însuşi." 

Să ne întoarcem la istoria Indiei şi să ne plasăm în chiar nucleul hinduis¬ 
mului. Cultul vacii este strâns legat de acela al zeului Krşna, „apărătorul sau 
paznicul vacilor" (gopdla, govinda), iubitul „păstoriţelor" igopi ). Cuvântul go, 

15. M.K. Gandhi, „Cow Number", Kalyăna Kalpataru, ianuarie 1945, p. 12. 

16. Swămi Rămdăs, Carnet de PeLerinage, Paris, Albin Michel, 1953, pp. 170-171. 

„bovin" sau „bovine", este un termen generic care poate denumi vaca, boul 
sau taurul. Legătura sa cu zeul Krşna este, pentru hinduişti, bogată în sem¬ 
nificaţii, după cum o dovedeşte deja această terminologie. Ea, asociindu-1 pe 
zeul-păstor cirezilor, a contribuit mult la transferul unei emoţii aproape mistice 
a păstorului asupra animalului. Bhakti cuprinde astfel, ca să zicem aşa, cele 
două divinităţi, umană şi animală. La limită, vaca devine perechea animală a 
adolescentului divin. 

Care femeie hinduistă nu se bucură, chiar şi în zilele noastre, amintind 
povestirile despre copilăria lui Krşna, „hoţul de unt", dojenit şi adorat de doica 
sa, Yasodâ? Tema aceasta a făcut carieră în literatura şi în pictura indiană. 
Basmele nu lipsesc nici ele: Krşna şi-a petrecut copilăria intr-un sat numit 
gokula , „staul", în apropiere de Mathura. Muntele, aflat tot în apropiere, pe 
care el îl ridica în vârful degeţelului său pentru a-i apăra pe păstori în timpul 
apelor potopului, se numeşte Govardhana , „Acolo unde prosperă vacile". In 
mitologia hinduistă există un cer al lui Krşna numit, pe bună dreptate, după 
cum e de aşteptat, goloka, „lumea vacilor". Trecând la un alt domeniu, intrarea 
în secta vaişnavită/krşnaită Nimbârka se face după pronunţarea formulei sacre 
de iniţiere, gopâla-mantra : „Glorie lui Krşna, Govinda, cel iubit de păstoriţe!" 17 

Şi acum să păşim intr-un templu hinduist. înainte de a ajunge în interior, 
ne vom simţi striviţi de frumuseţea impresionantă a acestor turnuri înalte, 
piramidale, aşa-numitele gopuram , care surmontează porţile tăiate în zidurile 
împrejmuitoare ale marilor temple din India de Sud. Deasupra sălii de ofi ciere, 
în formă de pătrat ( mandapa ), care precedă cella (garbha-grha , literal „casa 
embrionului") şi lipit de turnul ( sikhara ) care surplombează cella , se găseşte 
un fronton ce domină templul şi e îndreptat spre Răsărit. Nici o sculptură nu 
este situată mai sus de acest fronton numit gavăkşa („ochi de bou"), boul 
simbolizând aici soarele. Dacă templul este dedicat lui Siva, vom găsi cu 
siguranţă aici animalul pe care acesta îl încalecă, taurul nandin („bucuros"). 
Este un simbol al virilităţii şi al fertilităţii, iar femeile credincioase îi ating 
testiculele, salutându-1 cu respect, ca pe o adevărată divinitate. 

A sosit vremea să ne oprim din această analiză a problemelor legate de vacă. 
Pentru a încheia, să semnalăm că unul dintre termenii folosiţi atât în textele 
filozofice, cât şi în limbajul cotidian ca sinonim pentru „lume" (această lume 
exterioară, vizibilă, trecătoare) este gocara , adică „păşune", „acolo unde se 
plimbă vitele". 


17. Vezi G. Clementin-Ojha, La Divinite conquise. Carriere dune sainte, Nanterre, 
Societe d’ethnologie, 1990, p. 178. 

VIAŢA RELIGIOASĂ 

Iniţiere în religia hinduistă 

Principial, hinduist nu devii, ci eşti prin naştere. In orice caz, este bine să 
se facă o distincţie între primele trei clase şi celelalte. Printre membrii primelor 
trei clase, cei „de două ori născuţi" ( dvija ), această calitate nu reprezintă, la 
naştere, decât o potenţialitate. Fără a lua în consideraţie numeroasele „rituri 
perfective" (samskăra ), unele săvârşite asupra mamei în perioada prenatală, altele 
asupra copilului pe durata primilor săi ani de viaţă, băiatul nu devine un 
hinduist adevărat decât prin intermediul iniţierii, upanayana. 

Acest rit de trecere important intervenea la vârste variabile, în funcţie de 
obiceiurile castei, între opt şi doisprezece ani. Tatăl îşi prezenta fiul unui bun 
cunoscător al Veda (un brahman întotdeauna) care îl iniţia, mai ales prin 
practica rugăciunii solare, „incitatoare" ( săvitri ). După iniţiere, tânărul era 
găzduit (doisprezece ani, în principiu) de către maestrul său, socotit un al 
doilea părinte, pentru a învăţa textul vedic corespunzător ramurii sale paterne 
sau tradiţiei străbunilor săi. Prima naştere, cea biologică, fiind considerată 
impură, era depăşită de o a doua, simbolică, cultică şi culturală, care îi permitea 
accesul la Veda şi la respectarea riguroasă a dharmei , conferindu-i statutul de 
adult. înainte vreme, copilul nu avea nici drepturi, nici îndatoriri. în prezent, 
introducerea sistemului de învăţământ după modelul anglo-saxon a făcut 
impracticabilă o bună parte din semnificaţia upanayana ca rit de trecere, fără 
a-i răpi însă impactul religios. 

Pentru fete, căsătoria ţinea locul iniţierii şi le conferea o poziţie socio-reli- 
gioasă. La fel stau lucrurile şi astăzi. Cât despre sudra , servitori şi oameni ai 
castei inferioare, ei nu au acces la iniţiere. Ei fac parte, totuşi, din peisajul 
socio-religios hindus pentru că sunt născuţi în interiorul acestui sistem, chiar 
dacă influenţa lor este slabă sau indirectă. Situaţia celor fără castă sau paria 
este, mai curând, paradoxală: ei sunt excluşi, ca să zicem aşa, numai în interiorul 
sistemului de caste. Dovadă stă faptul că cei care se convertesc la creştinism, 
islam sau budism încetează să se mai numere printre paria. 

O altă consecinţă: pentru că hinduist eşti odată ce te-ai născut astfel, 
problema convertirii la hinduism, în principiu, nici nu se pune. Cu toate 
acestea, lucrurile sunt ceva mai complicate. S-a întâmplat, în istoria Indiei, ca 
un grup de populaţii să asimileze progresiv, de-a lungul câtorva generaţii, un 
însemnat număr de obiceiuri şi tradiţii ale hinduiştilor, fără să-şi părăsească 
propria identitate. Se va spune deci că sunt mai mult sau mai puţin hinduizaţi. 
Aşa stau lucrurile, de pildă, cu unele triburi autohtone, dar şi cu anumite 
populaţii ale Asiei de Sud-Est: în Cambodgia, ca şi în Bali, în Indonezia. Chiar 

în India, există afinităţi deosebite între hinduişti şi credincioşii jaina. în ciuda 
controverselor generate de unele chestiuni legate de credinţă, ei se simt uniţi 
în virtutea unui comportament comun, mai ales în privinţa nonviolenţei. în 
Gujarat, de exemplu, există credincioşi jaina care se socotesc şi sunt socotiţi 
hinduişti, păstrându-şi în întregime identitatea religioasă specifică. 

în privinţa convertirilor personale situaţia se înfăţişează altminteri. Un 
străin, născut din părinţi care nu sunt hinduişti, nu poate să intre realmente 
în acest sistem socio-religios. In fapt, el nici nu cere acest lucru. Ceea ce îl 
interesează este accesul intr-un ăshram şi acceptul unui guru-, şi, eventual, să 
devină un ascet (un sahnyăsiri) sau, poate, guru. Această cale este marcată cu 
precizie: aceea pe care au păşit hinduiştii care au renunţat la familie, împreună 
cu datoriile şi obligaţiile pe care această alegere le impunea, devenind „morţi 
socialmente", în accepţia lui Louis Dumont 18 . 

Acum suntem în măsură să clarificăm problema prozelitismului. Ea este 
exclusă în interiorul sistemului. în schimb, în contextul renunţării, unii sădhu 
sau discipolii lor apuseni pot avea o activitate misionară. E vorba de celebra 
Ramakrishna Mission, întemeiată de Vivekânanda, de Maharishi Mahesh Yogi 
şi de „meditaţia transcendentală" pe care a iniţiat-o, de Shivânanda, Yogânanda 
şi de numeroşi alţi guru, autentici sau nu, despre care se vorbeşte atât de mult 
în Occident. 

Transmiterea mesajului religios 

Transmiterea mesajului religios se desfăşoară în cele două spaţii privilegiate 
şi complementare totodată, familia şi reţeaua de ăshramuri. în familie, lucrurile 
se petrec într-o formă firească şi neoficială. Copilul îşi vede părinţii îndeplinind 
rituri şi liturghii, practicând cultul imaginilor etc. în plus, toţi cei care compun 
căminul, marea familie (joint family) , le istorisesc copiilor fragmente din cele 
două mari epopei, Mahâbhărata şi Râmăyana, precum şi „Povestiri antice" sau 
Purăna. Copilul se obişnuieşte astfel, aproape fără să bage de seamă, încă din 
primii săi ani de viaţă, cu materialul mitic şi legendar care constituie, şi astăzi 
încă, o parte însemnată a culturii hinduse. Mai târziu, i se va preda esenţialul 
din Bhagavad-Gită, episod crucial al Mahâbhărata, unde sunt trecute în revistă 
principalele căi de eliberare: enciclopedie doctrinară şi soteriologică, activă, 
din plin, şi în zilele noastre. Gîtâ este evanghelia hinduiştilor. învăţătura sa 
are o deschidere universală, deoarece se adresează nu numai celor prinşi în 
problemele lumii şi încărcaţi de răspunderi, familiilor şi mulţimii în întregime, 
ci şi asceţilor. Universalitatea ei mai comportă un sens, căci şi cei care nu sunt 

18. Vezi Homo hierarchicus. Paris, Gallimard, 1966 (mai ales apendicele B: „Le re- 
noncemenr dans Ies religions de l’Inde“, pp. 334—335, n. 18, reed. 1979). 

hinduişti pot găsi aici lumină şi alinare. Ea predică, de fapt, în favoarea acti¬ 
vităţii şi, totodată, a renunţării la roadele ei afective. Influenţa sa a fost neîn¬ 
chipuit de mare atât în India, cât şi dincolo de hotarele ei. Iar dacă vrem să 
cunoaştem esenţa hinduismului trebuie să începem cu Gltâ. 

Un alt pol, complementar vieţii în sânul familiei, este locul de retragere 
unde sălăşluiesc gurii: aşezămintele âshram. Guru sunt, cel mai adesea, asceţi. 
Aceştia şi-au părăsit casa părintească fără a-şi întemeia o familie pe cont propriu. 
Departe de lume, ei pornesc în căutarea sinelui. Dar, în această retragere, lumea 
vine să li se alăture. Ei primesc discipoli care trec sau rămân, în aşa fel încât 
există o legătură continuă între oamenii din interiorul lumii şi cei care trăiesc 
în afara ei. Guru reprezintă un pol de atracţie pentru aceia care trăiesc în 
societate contribuind astfel, din plin, la întreţinerea idealului eliberării chiar 
şi pentru cei care rămân prinşi în „circuitul universal", samsar a. înţelegerea 
acestei influenţe este cu atât mai mult înlesnită de persoanele care vin în âshram 
încărcate deja cu o devoţiune fierbinte ( bhakti ), oricare ar fi credinţa lor, vaişnavită 
sau sivaită. Ele îi găsesc aici pe urmaşii asceţilor bhakta , bărbaţi şi femei care, 
în general, au întemeiat diferite secte sau, mai precis, „descendenţe" ( sampradâya) 
vaişnavite sau sivaite. Mai există şi alte apartenenţe: s'akta, lingayat etc. Aceste 
apartenenţe se recunosc după însemnele purtate pe frunte: trei linii orizontale 
pentru sivaiţi, una stilizată a tălpii lui Vişnu pentru vaişnaviţi. Cât despre 
lingayat , ei poartă la gât un mic falus [lingă). Anumiţi guru, asceţi şi bhakta, 
care conduc un âshram , nu poartă asupra lor nici un semn distinctiv vizibil al 
sectei, precum Sathya Sai Baba. 

Nu trebuie să ne închipuim nici că toţi indienii sunt repartizaţi în mod 
obligatoriu între aceste descendenţe. Mulţi dintre ei sunt, pur şi simplu, 
hinduişti fără a intra oficial în vreo organizaţie. Acest lucru nu îi împiedică să 
aibă propria zeitate preferată sau să manifeste simpatie pentru un anumit guru. 
Astfel, ei pot călători pentru a vizita un sfânt ale cărui puteri şi minuni l-au 
făcut celebru, pentru a-i cere sprijinul: este, astăzi, cazul lui Sai Baba, în re¬ 
giunea Bangalore. Acest tip de credinţă poate fi îndreptată, pe durata unei 
vieţi, de la un sfânt asupra altuia, după trebuinţe şi după, mi se pare, măsura 
în care aceşti poli de atracţie jumătate oameni, jumătate zei au o funcţie ase¬ 
mănătoare aceleia pe care Winnicott o atribuia „obiectelor tranzitive". Ele 
înlesnesc trecerea de la închiderea vremelnică la deschiderea spirituală. 

Toate aceste descrieri pot părea refractare faţă de raţionalitatea carteziană 
şi geometria conceptului. Dar nu trebuie niciodată uitat faptul că hinduismul 
este, în acelaşi timp, tot ce poate fi mai cuprinzător ( all-encompassing), dar şi 
mai selectiv. Pentru a înţelege această varietate în unitate, să ne ajutăm de 
câteva scheme şi comparaţii. Lumea hinduistă este construită din cercuri care 
nu sunt, în mod obligatoriu, concentrice, dar care se suprapun şi se întretaie 

într-o aparentă dezordine. Ne putem gândi la o pânză de păianjen sau la 
rizomi; dar, mai ales pentru că hinduismul este o entitate vie, ne putem gândi 
la un organism ale cărui canale se adună prin anastomoză. In final, să amintim 
un motiv indian, arborele dsvattha sau Ficus religiosa, adăpostul tradiţional al 
asceţilor, o adevărată catedrală de verdeaţă, ale cărui ramuri pot prinde lesne 
rădăcini odată ajunse la pământ. Hinduismul este asemenea lui. 

îndatoririle religioase 

Unui observator occidental hinduistul i se va părea urmărit, în mod con¬ 
stant, de două sau trei „obsesii": să se purifice, să „vieţuiască în sacru", să se 
reculeagă până la a deveni absent faţă de tot ceea ce-1 înconjoară. După cum 
îşi asumă propria religie, intr-un fel mai mult sau mai puţin interior, el va fi 
atras spontan către aceste practici sau, dimpotrivă, le va resimţi ca pe nişte 
obligaţii. In toate situaţiile, religia sa va fi, totodată, interioară şi exterioară, 
singuratică şi împărtăşită. 

Hinduistul îşi începe ziua printr-o purificare, în acelaşi timp fiziologică, 
psihologică şi morală. Cititorul francez este adesea derutat când cuvântul 
sauca este tradus prin „puritate", deoarece aceasta e, în egală măsură, corporală 
şi mentală. Prin acest termen se înţelege, mai întâi de toate, o bună circulaţie 
intestinală, fără de care hinduistul s-ar simţi impur şi nu şi-ar putea începe 
activităţile zilei, sacre şi profane. Aici se adaugă diferite alte purifi cări: frecarea 
dinţilor cu un beţigaş (crenguţă din arborele nim), cu sare, cu cărbune sau 
cu o periuţă şi pastă de dinţi. Se cuvine apoi să se spele. Dacă este acasă, se 
va săpuni cu grijă, apoi va face un duş din cap până-n picioare ajutându-se 
de o găleată din care apa este scoasă cu un recipient mai mic. Dacă se găseşte 
în afara căminului, în apropierea unui curs de apă sau a unui lac, hinduistul 
va intra în apă păstrând asupra sa strictul necesar de veşminte, iar femeile 
întregul sari. îşi va pune apoi haine curate şi călcate: baie sau duş, spălat sau 
călcat sunt activităţi zilnice; în cazul în care omul aparţine unei mişcări sec¬ 
tare, vaişnavite sau sivaite, el îşi va lipi pe frunte însemnele corespunzătoare. 
Femeia măritată îşi va reface roşul-aprins care îi împodobeşte cărarea ce-i 
desparte părul în două, îşi va reîmprospăta acel bindu roşu din mijlocul 
frunţii, se va farda, îşi va pune flori în păr (mai ales în sudul Indiei), şi toate 
acestea chiar dacă femeia este de condiţie modestă. 

Rituri şi liturghii, devoţiune şi meditaţie vor continua, în suflet, purificarea 
începută odată cu baia. Un brahman sau „cel de două ori născut" tradiţionalist 
se va trezi devreme, înainte ca soarele să răsară, şi va recita săvitri sau „lauda 
stimulentului", adică soarelui, cel care pune lumea în mişcare. Brahmanul ştie 
pe de rost această rugăciune scrisă în metru gâyatri (de la care i se trage şi numele). 

Trebuie să rămână treaz şi atent în timpul celor două apusuri, al lunii şi al 
soarelui. Deoarece aceste „împreunări" ( samdhyă ) ale Universului sunt, ca orice 
împreunare, momente delicate care au nevoie de rituri şi rugăciuni. Dacă 
brahmanul dispune de timp, va mai recita şi un fragment dintr-un text sfânt. 
El poate să practice, de pildă, şi recitarea murmurată ( japa ) a celor o sută opt 
nume ale lui Vişnu. 

Urmează apoi pujă. După ce va fi trezit zeitatea care dormea în „imaginea" 
sa ( murti, pratimă) şi îşi va fi desăvârşit toaleta, îi oferă acesteia flori, tămâie, 
lapte, hrană, rugăciuni şi, mai ales, se oferă pe sine. Momentul cel mai în¬ 
semnat al pujă este acela în care se descriu cercurile de lumină în jurul 
imaginii. Este ritul lui ăratî săvârşit cu camfor aprins la o lampă din lut sau 
din metal. Apropiind mâna dreaptă de flacără şi ducând-o apoi spre faţă (cu 
precădere la frunte şi la ochi), se interiorizează lumina. Dacă pujă este săvârşită 
de soţ şi de soţie, acompaniaţi de cântări religioase ( bhajan ) sau de mantra, 
ceilalţi membri ai familiei, copii, vârstnici, precum şi întreaga asistenţă li se 
alătură cântând, primind din mână în mână lampa care conţine flacăra. Ei 
împart şi hrana sacrală (prasăda ), aceea care a fost oferită mai întâi divinităţii 
şi care s-a reîntors la oameni încărcată de graţie divină. Abia după ritualul 
pujă de dimineaţă, săvârşit în cele mai mici amănunte sau chiar într-o variantă 
minimală, hinduiştii tradiţionalişti îşi iau prima masă. 

In privinţa icoanei, bi- sau tridimensională, aceasta va fi, în principiu, cea 
a divinităţii preferate de familie: Vişnu sau una dintre întrupările sale, Siva, 
Ganesa sau chiar o zeiţă, Durgă, Kăll, Lakşml ş.a. Ziua începe şi prin acordarea 
atenţiei necesare obiectelor religioase aflate în casă: lingă, însemnul procreator 
al lui Siva, salagrăma , o piatră de amonit sacră, însemnul lui Vişnu. Nu se 
omite nici săvârşirea unui ritual în cinstea plantei sacre, numită tulasi, busuiocul 
regal. In fine, dacă în casă se află o imagine a maestrului spiritual, sau măcar 
pădukă (sandale de lemn reprezentând amprenta tălpilor sale), acestea vor fi 
şi ele venerate asemenea unor zeităţi. Brahmanul, în plus, nu-şi va uita vaca. 

Pe lângă această pujă domestică există, în împrejurări deosebite, şi pujă 
săvârşite în templu ( mandira, devălaya). Alături de ceilalţi credincioşi, se va 
cânta gloria zeilor şi a zeiţelor (ca în timpul ceremoniilor satsang, kîrtan, bhajan). 
Dar motivul care-i aduce pe credincioşi la templu este, mai ales, „vederea" 
zeului faţă în faţă ( săkşătkăra ) pentru a primi darshan. Este momentul crucial, 
cel mai însemnat din pujă. La sfârşitul ritualului, credincioşii îşi trec unul altuia 
lumina, ărati, şi hrana consacrată, prasăda, purtătoare a graţiei divine. înainte 
de a părăsi templul, ca şi înainte de a-i trece pragul, credincioşii vor face 
pradakşină, adică vor înconjura templul avându-1 tot timpul la dreapta (în 
sensul acelor de ceasornic). 

în fine, o a treia variantă sunt ceremoniile pujă anuale. Astfel, au loc spre sfâr¬ 
şitul lui septembrie şi în octombrie Durgă-pujă, Kăli-pujă, Lakşmî-pujă etc., 

la Calcutta, Benares şi în alte oraşe ale Indiei. Acestea sunt grandioase sărbători 
populare. Idolul este pregătit de meşteşugari specializaţi, cu multe luni înainte. 
Zeiţa, gătită, împodobită, este aşezată într-un loc sacru acoperit, pandal. 
Aceste pujă ţin câteva zile, marcate prin diverse rituri, rugăciuni şi recitări 
de texte. Când se apropie sfârşitul festivităţii, zeiţei i se închină o ceremonie 
de bun-rămas: ea părăseşte idolul ca şi cum s-ar fi coborât din cer chiar atunci 
când acesta fusese aşezat în locul sacru. Hinduiştii nu sunt idolatri. Idolul 
este condus la râu, unde e scufundat. Religiozitatea profundă, neţinând seama 
de loc sau de momentul zilei, se verifică în viaţa cotidiană. Este emoţionant 
să vezi, în muzee, oameni simpli care se înclină cu religioasă admiraţie în 
faţa statuilor lui Vişnu sau Siva (ba chiar ale lui Buddha sau Bodhisattva). 
Aceasta se petrece deoarece ei nu le deosebesc de imaginile zeităţilor pe care 
le văd în temple. 

In fi nai, să atragem atenţia asupra unei chestiuni care contrastează cu prac¬ 
tica creştinilor, a evreilor sau a musulmanilor. Templul nu este un loc de 
întâlnire pentru credincioşi, iar frecventarea sa nu este obligatorie. Desigur că 
în templu se celebrează ritualurile pujă, participarea însă este lăsată la bunul- 
plac al fiecăruia. Prin urmare, cine şi de ce merge la templu? Fiecare merge 
pentru sine sau împreună cu familia, pentru a se ruga, pentru a se reculege, 
dar mai ales pentru „a primi darshan, adică pentru a vedea chipul divinităţii. 
In templu, divinitatea îşi oferă darshan-\x\, aşa cum guru şi-l oferă discipolilor 
sau fi delilor săi în ăshram , în anumite momente, bine stabilite, ale zilei. Numai 
cu prilejul marilor adunări melă, al procesiunilor yătră sau în timpul pujă 
anuale se trezeşte sentimentul colectiv al mândriei de a fi hindus. în ciuda unei 
relative occidentalizări, vizibilă mai ales în marile oraşe, India a rămas până în 
prezent o ţară a sărbătorilor religioase strălucitoare. Ca aspect exterior, spec¬ 
tacolul este compus din recitări de texte sacre, rugăciuni şi cântece, dans şi 
muzică tradiţionale, puneri în scenă ale episoadelor care amintesc mituri în¬ 
temeietoare ale practicilor rituale. Simultan, trăirea interioară hrăneşte senti¬ 
mente de contemplaţie şi de adoraţie; esteticul şi misticul se contopesc spontan 
în timpul acestor festivităţi. 

în privinţa vieţii civile şi oficiale, Uniunea Indiană a adoptat calendarul 
gregorian. Dar, în privinţa sărbătorilor, voi urma calendarul hinduist (solilunar, 
care face ca anul să înceapă în luna caitra , martie-aprilie), astfel încât cititorul 
să simtă întocmai ceea ce se petrece în sufletul credincioşilor hinduişti, indivizi 
sau grupuri. Pe lângă sărbătorile specifi c hinduiste, trebuie să ţinem seama de 
diversitatea religiilor Indiei şi, prin urmare, de toate sărbătorile pe care acestea 
le implică. Dat fiind acest pluralism de fapt, hinduiştii nu ezită să se alăture 
festivităţilor altor religii, după cum nici cei care nu sunt hinduişti nu se sfiesc 
să participe la festivităţile hinduiste, mai ales în zi de sărbătoare. Oricum, 

nuanţe există. Un hinduist se va alătura mult mai intim şi spontan sărbătorilor 
acelor religii născute pe teritoriul indian, cele grupate în categoria festivităţilor 
„indice": de pildă, Mahă-vîra-Jayanti (martie-aprilie), care sărbătoreşte naşterea 
lui Jina, sau Buddha-Jayanti (aprilie-mai, vaisăkha ), care sărbătoreşte, simultan, 
naşterea, trezirea ( bodbi) şi moartea lui Buddha. La fel, când sikh-ş ii - pe care 
hinduiştii îi consideră asemenea lor - îl comemorează pe Gura Nanak în oc- 
tombrie-noiembrie. în privinţa sărbătorilor musulmane, creştine, evreieşti sau 
zoroastre, participarea hinduiştilor este, fireşte, mai rezervată şi mai conven¬ 
ţională. Ea exprimă, în fond, toleranţă, deoarece aceste religii sunt privite drept 
importuri. Ele nu aparţin ţării acelor Bhărata , numită din acest motiv Bhărat. 
Acesta este, de fapt, numele Indiei, acela pe care îl putem citi imprimat pe 
mărcile poştale. 

La diversitatea manifestărilor religioase se adaugă şi un alt factor care face 
să sporească perplexitatea călătorului venit pentru prima oară în India. Este 
vorba de faptul că hinduismul oferă posibilitatea ca un acelaşi zeu să fie venerat 
în forme vizibil diferite, de la o regiune la alta. De pildă, la Pandharpur, în 
regiunea Maharashtra, Vişnu este venerat sub numele de Vithoba, iar pelerinii 
care vin an de an în templul său în aprilie, iulie şi noiembrie îi închină cântări 
lui Vithoba. în timpul sărbătorii Pooram, în aprilie-mai, în Trichur - regiunea 
Kerala - Siva este adorat sub numele de Vadakunnathan. în marde-aprilie, 
la începutul anului hinduist, femeile din Rajasthan şi din Maharashtra o laudă 
pe Găuri, zeiţa strălucitoare, de un alb-galben solar. E culoarea speranţei, de 
unde ceremonia haldl-kum-kum, în timpul căreia femeile se acoperă cu un 
fel de ceară făcută din amestec de şofran şi de praf galben. Este important de 
ştiut că Găuri nu este alta decât PărvatI, soţia lui Siva, încarnare a Zeiţei (devî). 
La prima vedere, aceste diferite nume date unei unice divinităţi îl pot uimi 
pe un occidental. E vremea să precizăm că panteonul hinduist poate fi privit 
în două feluri: unul „universal", pentru care sunt valabile marile denumiri: 
Vişnu, Siva, Srî sau Lakşmî, şi unul regional, local, chiar familial, în sensul 
că hinduistul preferă un anume aspect particular al divinităţii. Trebuie, oare, 
să înţelegem că practicile cultuale şi denumirile locale au fost grupate sub o 
denumire generală sau, dimpotrivă, că o divinitate de rang universal a luat, 
în funcţie de împrejurări sau regiuni, nume particulare? Hinduiştii nu par 
să-şi pună astfel de probleme, după cum nici creştinii n-o fac în privinţa 
denumirilor Notre-Dame de Lorette, Notre-Dame de Chartres, Notre-Dame 
de Lourdes, deşi fiecare este legat de credinţa sa particulară. 

Să presupunem că un occidental vine în India pentru a observa cum se 
practică hinduismul. De la nord la sud, două temple hinduiste închinate celor 
două zeiţe Kămăkşi şi Mînăkşî îi vor oferi o imagine reală a acestei diversităţi 
care maschează o unitate mai adâncă. în ambele cazuri cultul este sivait, iar 

ritualurile sunt dedicate unei singure zeiţe, Durgâ. Când va merge în Puri, la 
Orissa, în templul vaişnavit dedicat lui Jagannâtha („Stăpânul Universului") 
sau la Bhuvaneshvar (Orissa), în templul lui Lingarâja, sivait prin excelenţă, 
va asista la slujbe, de asemenea, diferite. La Varanasi însă, oraşul cel mai sfânt 
din întreaga Indie, el va putea să vadă, să simtă şi să înţeleagă chintesenţa hin¬ 
duismului, deoarece aici va întâlni toţi zeii, toate zeiţele, toate sărbătorile şi 
procesiunile religioase. La Varanasi, loc privilegiat de pelerinaj, pe malul flu¬ 
viului Ganga, pe ghats , el va întâlni cei mai numeroşi înţelepţi şi asceţi. Aici 
va asista la „dramele" vieţii şi ale morţii, depăşite cu seninătate mulţumită 
ritualurilor şi liturghiilor. Aici va întâlni hinduismul viu. Să ne gândim la acest 
instrument minunat: caleidoscopul. Este unica şansă de a surprinde unitatea 
de fond a diferitelor practici. Un sădhu vă va explica mai bine atunci când vă 
veţi găsi pe aceste ghats. Nu e nimic de căutat, nimic de înţeles. Este brahman. 
Restul e măyă : magie a formelor nesfârşite ale unui zeu unic, joc divin {lila), 
spectacol oferit de Stăpân, creator al fantasmelor noastre. 

Anul liturgic 

Cuvântul „liturghie" necesită, în cazul hinduismului, o întrebuinţare pre¬ 
caută, după cum îl folosim, la plural sau la singular. La plural, liturghiile - 
conform dicţionarului „diverse forme de cult închinate unei singure divini¬ 
tăţi" - se potrivesc perfect ceremoniilor pujă anuale. De la o regiune la alta şi, 
mai ales, de la nord la sud, există liturghii diferite. Sudul, în special, este rezervat 
şi rămâne fidel originalităţii obiceiurilor sale. 

Până la ce punct însă putem vorbi de un an liturgic hinduist? Răspunsul, 
după părerea mea, trebuie să fie nuanţat. In spiritul hinduiştilor există, fără 
îndoială, un timp sacru, după cum există şi un spaţiu sacru la care ei ţin foarte 
mult: Badrinath în nord, Puri în est, Ramesvaram în sud, Dvaraka în vest. 
Rari sunt hinduiştii tradiţionalişti care, măcar o dată în viaţă, să nu se îndrepte 
spre unul dintre aceste locuri pentru a-şi venera „divinitatea preferată". Cei 
care nu şi-au putut vedea îndeplinită această dorinţă se consolează la gândul 
vieţilor viitoare ce stau să vină. Cei mai luminaţi, care văd şi simt omnipre¬ 
zenţa divinităţii, cei a căror viaţă interioară este bogată şi profundă vor efectua 
simbolic acest pelerinaj; va fi un ritual îndeplinit mental. 

Timpul sacru este marcat de calendarul sărbătorilor religioase {utsavd), 
pregătite cel mai adesea de un tânăr legat prin jurământ. O sărbătoare religioasă 
hinduistă se poate înfăţişa sub forma unei pujă, omagiu solemn închinat unei 
divinităţi pe durata a una, trei sau zece zile. Ea poate fi o procesiune [yătră ) 
solemnă închinată unei zeităţi care e purtată de cei care cred în ea sau o adunare 
religioasă ( melâ ) a credincioşilor intr-un loc sfânt, la o dată mai mult sau mai 

puţin precisă. Prin comparaţie cu anul liturgic creştin, festivităţile pujă sunt 
asemănătoare cu ritualurile creştine, în măsura în care sărbătorile creştine 
gravitează în jurul unui unic cult, acela al vieţii lui Hristos sau a Cuvântului 
întrupat şi în măsura în care aceste pujă sunt, de asemenea, culte omagiale în¬ 
chinate unei mari figuri divine. Asemănarea poate funcţiona şi în cazul 
procesiunilor ( yătră ), dar nu şi al festivităţilor (mda). Aşadar, putem vorbi 
despre un an liturgic hinduist numai la modul general. E mult mai prudent 
să vorbim despre un calendar al sărbătorilor religioase hinduiste, cu precizarea 

că ele nu se desfăşoară la o dată fixă. Sunt sărbători mobile. 

> 

Să mai notăm că tradiţia atribuie în mod deosebit anumite sărbători uneia 
sau alteia dintre cele patru caste ( varna ). Reînnoirea cordonului sacru, asociată 
unui cult al înţelepţilor, este sărbătoarea brahmanilor. Ea are loc în iulie-august 
(sravana). Dasahară („Sărbătoarea celor Zece Zile“), sărbătoare kşatriya, are 
loc în septembrie-octombrie (asvina). Dlpăvăll sau divăli („Ghirlanda de 
lumini") este sărbătoarea vaisya, în octombrie-noiembrie (kărttika). Sărbă¬ 
toarea primăvăratică, boli, din februarie-martie (pbălguna ), este sărbătoarea 
sudra, castă în slujba primelor trei. Oricum, aceste repartizări preferenţiale 
nu împiedică defel comunitatea hinduistă să participe la una sau alta dintre 
sărbători. De asemenea, s-ar cuveni să ţinem seama de sărbătorile triburilor 
care nu sunt prevăzute de varnăsra-madbarma, chiar dacă sunt mai mult sau 
mai puţin hinduizate. 

Să precizăm că bărbatul hinduist continuă, chiar şi în zilele noastre, să ia 
parte la atâtea sărbători religioase nu numai pentru a rupe monotonia vieţii 
cotidiene! Atunci când merge în pelerinaj sau când se alătură unei procesiuni 
religioase, el nu îşi ia un fel de „vacanţă". Cât despre obsesia evadării, ea nu a 
cuprins încă spiritul hindus. Motivul principal care justifică aceste celebrări 
periodice este mereu dorinţa adâncă de a avea un contact intim cu sacrul, de 
a trăi în sacru pentru a se purifica, a se desăvârşi. Seriozitatea şi minuţia cu 
care sunt săvârşite aceste ritualuri periodice (sau zilnice) nu exclud faptul că 
sărbătorile pot fi momente de veselie în familie, de bucurie rafinată, împărtăşită 
cu ceilalţi. 

Sărbători şi pelerinaje 

Dincolo de tradiţie şi modernitate, unitatea hinduismului pare să se men¬ 
ţină graţie sărbătorilor şi pelerinajelor, mai ales în măsura în care acestea şi-au 
păstrat caracterul religios. 

Printre sărbătorile religioase anuale să consemnăm, mai întâi, Anul Nou, 
sărbătorit în familie în luna caitra (martie-aprilie). Pe de altă parte, un hinduist 
tradiţionalist, membru al unei caste superioare, celebrează încă aniversarea 



HINDUISMUL 383 


primei zile a marii ere mitico-cosmogonice [yuga ), în memoria celor zece 
întrupări {avatâra) ale lui Vişnu, repartizate în diferite yuga. 

In cea de-a noua zi a lunii caitra, hinduiştii aniversează, cu un entuziasm 
deosebit, ziua de naştere a lui Râma, cea de-a şaptea întrupare a lui Vişnu. Este 
sărbătoarea Rămanavami. Râma, eroul princiar şi divin, personaj principal al 
epopeii Rămăyana , care îi glorifică faptele, este născut în regiunea Ayodhyâ. 
învingător al demonului Râvana, soţ al credincioasei Sită, el se bucură de o 
popularitate ieşită din comun. Aceasta se face simţită în timpul sărbătorii, fie 
în templele închinate lui Râma, fie în casele credincioşilor săi, ba chiar pe 
stradă. Este zeul venerat de toţi: bărbaţi, femei, copii, vârstnici, bogaţi şi săraci, 
puri şi impuri, ba chiar şi de membrii paria. Un hinduist cu spirit foarte deschis 
nu se va revolta auzind că un musulman rosteşte numele lui Râma. Iar un 
indian musulman, presupunând că şi acesta e, la rândul său, foarte deschis, va 
recunoaşte bucuros: „Allah sau Râma sunt unul şi acelaşi.“ Kabir (spre 1400) 
a făcut multe eforturi pentru înlăturarea acestor hotare despărţitoare. 

Pentru hinduiştii cultivaţi, mai ales pentru aceia care activează în viaţa 
politică, Râma continuă să fie întruchiparea regelui ideal, acela care domneşte 
în conformitate cu dharma introducând în stat ordine şi armonie. De aceea, 
hinduiştii invocă necontenit „domnia lui Râma“ (: răm-răj ). în plus, Râma a 
eliberat regatul Lahka (Ceylon) din ghearele demonului Râvana, chiar acela 
care îi răpise soţia, pe Sită. Din acest motiv, hinduiştii sărbătoresc pe perioada 
lunii pline din caitra şi ziua de naştere a lui Hanumân, zeul-maimuţă. 
Rămăyana povesteşte că Hanumân, ajutat de o armată de maimuţe, a construit 
un pod între sudul Indiei şi Ceylon. Mulţumită acestei tactici Râma a putut 
să triumfe în faţa lui Râvana şi s-o revadă pe mult iubita sa Sită. Rămalîlâ 
(celebrată în noiembrie), punere în scenă cu cântece şi dansuri a epopeii, este 
un spectacol emoţionant în timpul căruia toţi, cultivaţi şi necultivaţi, îşi 
împărtăşesc bucuria. 

în timpul vieţii, ca şi la sfârşitul acesteia, numele lui Râma este un nume 
salvator. De pildă, recitarea acestei rnantra: Srî Răm,jai Răm,jai Râm („Stăpân 
Râma, triumfa! O, Râma, triumfa, o, Râma!“). Chiar şi simplul enunţ harerăm 
este suficient. Acestea au fost ultimele cuvinte ale lui Mahatma Gândhi cu 
câteva secunde înainte de a muri. Nu ne va mira deci să auzim, în plină stradă, 
aceste sunete grave: râm năm satya hai („Numele lui Râma este adevăr“), înţe- 
legându-se implicit că: „Restul, tot ce aparţine acestei lumi, e fals.“ Când auzim 
această litanie vom şti că se apropie un cortegiu funerar. Nu peste mult timp, 
îi vom vedea pe cei care poartă pe umeri, până la locul de incinerare, decedatul 
aşezat pe o targă. Impuritatea rituală cauzată de moarte nu pângăreşte numele 
lui Râma. 

Să continuăm însă desfăşurarea calendarului hinduist. în mai are loc 
festivalul Vaisâkha. Este începutul anului şcolar hindus. în mai-iunie, nimic 
interesant. Iată-ne la începutul celor „patru luni“ {catur-mâsa}. în iunie-iulie 
(,ăşâdha ) este vremea omagierii maeştrilor spirituali (guru-pujă). Sărbătoarea 
se desfăşoară în şcolile tradiţionale, în ăshram- uri, ca şi în locuinţele hin- 
duiştilor celor mai tradiţionalişti. înainte de orice, este omagiat Vyâsa, autor 
mitico-legendar a numeroase texte, cu precădere al marii epopei Mahâbhărata. 
Pe lângă această sărbătoare religioasă anuală închinată unui maestru spiritual, 
de regulă aceluia care a săvârşit iniţierea, printre datoriile discipolilor se nu¬ 
mără şi un cult zilnic, mărturie a legăturii maestru-discipol, ca şi un cult 
săptămânal, săvârşit în fiecare joi; culte care asimilează un maestru spiritual 
adevărat ( sad-guru ) unei divinităţi prezente, prin urmare, în persoana celui 
venerat. într-adevăr, guru îi scoate din ignoranţă pe discipolii săi şi, odată cu 
aceasta, îi eliberează de samsar a. El îndeplineşte acelaşi rol soteriologic precum 
Zeul ( Isvara ). Aici îşi au izvorul aceste versuri: 

Guru este Brahma, guru este Vişnu, 

Guru este Zeul Mahesvara (£iva), 

Guru este supremul brahman. 

Iată de ce îl venerez pe guru. 

Printre sărbătorile templelor şi ale zeilor care înlesnesc mari adunări şi 
care întăresc sentimentul apartenenţei la colectivitate, trăsătură esenţială a 
societăţii indiene, să semnalăm „procesiunea Carului" ( ratha-yătră ). Această 
sărbătoare vaişnavită, cea mai spectaculoasă din întreaga Indie, se desfăşoară 
în iunie-iulie ( ăşâdha ) la Puri (Orissa). Ea este închinată lui Jagannath 
(„Apărătorul Universului"), care nu este altul decât Krşna. De fapt, procesiunea 
comemorează călătoria pe care Krşna a făcut-o de la Gokula până la Mathura. 
Statuia lui Jagannâth este purtată de la templul Puri la „casa sa de vară" în 
care îl va găzdui soţia sa, Lakşmî. Pe fiecare dintre cele trei care de lemn 
sculptate în formă de temple, impresionant împodobite, este aşezată una din 
statuile divine. Pe primul, Jagannâth, zeul întunecat, cu ochii mari şi negri, 
al cărui cerc perfect simbolizează, pentru cel care a reuşit să-l vadă pe zeu sau 
care a „primit darshan', această lume în mişcare, hora naşterilor şi morţilor, 
pe scurt, samsăra, de care numai graţia lui ne poate scăpa. Pe celelalte două 
se află fratele său, Bâlabhadra, şi sora sa, Subhadrâ. De cincisprezece secole, 
acest impresionant pelerinaj se păstrează întocmai. Mii de pelerini, indiferent 
de castă sau de poziţie socială, amestecaţi cu paria veniţi din toate colţurile ţării, 
participă la sărbătoare. Cu înflăcărare religioasă, oamenii se înhamă pentru a 
trage cele trei care, foarte grele, de-a lungul străzilor din Puri: este un prilej 
deosebit de a intra în contact cu divinitatea. Cei a căror înflăcărare devoţională 

merge până la beţie mistică sau nebunie încearcă să atingă divinitatea şi se 
prăbuşesc sub uriaşele roţi ale carului. Ce poate fi mai favorabil, mai înălţător 
decât această moarte în încercarea de a-ţi apropia divinitatea? Dacă o atingi şi, 
mai ales, dacă te atinge, simpla sa mângâiere valorează cât iertarea şi mântuirea. 

Intr-o vale a Caşmirului se găseşte o peşteră închinată lui Siva: peştera 
Amarnath, pe coastele munţilor Himalaya, la 3 880 de metri altitudine. Proce¬ 
siunea care ajunge aici are loc în fiecare an, în luna sravana (iulie-august), pe 
durata lunii pline. Mii de pelerini vin aici pentru a i se închina lui Siva, 
prezent sub înfăţişarea unui lingă, a unui falus, în întregime din gheaţă, care, 
se crede, creşte şi descreşte după fazele lunii. Adepţii lui Siva pot merge şi la 
Kedarnath. Cei ai lui Vişnu vor merge la sanctuarul de la Badrinath. Deşi se 
ajunge foarte greu până acolo, nimeni nu renunţă. Se pare că Badrinath îi 
atrage cel mai mult pe credincioşi. In fiecare an, mor sau sunt răniţi aici sute 
de oameni. Nu frica de moarte chinuie spiritul credincioşilor, ci spaima de 
a rămâne prinşi în cercul vicios al naşterilor şi morţilor. Motivul principal 
care îndeamnă la pelerinajele către aceste locuri sfinte mai apropiate de ceruri 
ţine fie de un interes personal, obţinerea unui cer ( svarga ), fie de o finalitate 
suprapersonală: obţinerea eliberării definitive ( mokşa ). 

în cea de-a cincea zi din seria de cincisprezece zile în care Luna este în 
creştere din luna srăvana (iulie-august), femeile măritate, mai ales la sate, vor 
celebra năga-pancami , sărbătoare extrem de populară în Rajasthan. In această 
zi, ele venerează şerpii, în general, şi în special cobra - simbol al fecundităţii 
şi al fertilităţii. Jertfa de lapte etc. este aşezată de jur-împrejurul arborilor sfi nţi 
(smochinul, de pildă) şi, de asemenea, în faţa imaginilor instalate în temple 
sau locuinţe. In imaginarul hinduist, cobra este şarpele mitic cu mii de capete, 
numit „Cel infinit" ( Ananta ), care-i serveşte de pat lui Vişnu în timpul 
somnului său cosmic, dintre două ere, după cum arată iconografia. 

Tot în iulie-august are loc, mai ales în nordul şi vestul Indiei, o sărbătoare 
religioasă intimă, în sânul familiei, rakşa-bandhan. Scopul său este acela de a 
întări legătura dintre fraţi şi surori. Este şi un prilej pentru aceştia de a-şi 
mărturisi dragostea reciprocă. După pujă de dimineaţă, sora pune în jurul 
încheieturii mâinii fratelui său o amuletă protectoare, confecţionată cum se 
cuvine, pronunţând cuvinte favorabile, urându-i viaţă lungă şi curaj. Astfel 
protejat împotriva răului, aşa cum era odinioară zeul Indra, fratele va putea, 
în schimb, să-şi apere sora iubită împotriva oricărui pericol. Zeificat din acest 
moment, fratele primeşte laude, hrană sfinţită, gustând dintr-o sumedenie de 
preparate delicioase pregătite cu acest prilej. In schimb, el trebuie să ofere, ca 
moment integrat ceremoniei, rupii, veşminte {sari) şi alte cadouri. Mai spre 
sfârşitul anului are loc bhai-tilaka, ceremonie care implică aceleaşi motivaţii, 

acelaşi tip de ritual. Sora trage o linie verticală de bun augur ( tilaka ) pe fruntea 
fratelui său. 

în cea de-a opta zi din seria de cincisprezece zile în care Luna descreşte din 
luna bhădrapad (august-septembrie), întreaga Indie sărbătoreşte ziua de naştere 
a lui Krşna ( Krşnajanmăşţami ). Devoţiunea înflăcărată închinată acestui zeu, 
a opta încarnare a lui Vişnu, o întâlnim cu precădere la Mathura şi la Vrindavan. 
Este o zi a bucuriei şi a entuziasmului fără margini pentru tinerele fete, care 
se deghizează în păstoriţe {gopi ), iubite ale zeului păstor. Textele care istorisesc 
viaţa lui Krşna, mai ales copilăria şi adolescenţa sa, sunt recitate pe durata 
întregii zile. Se desfăşoară dansuri şi spectacole, pline de savoare, dar, mai ales, 
faimoasa răsalilă, hora în care păstorii imită viaţa lui Krşna. Există, în plus, 
jocul tradiţional al balansoarelor, devenit temă favorită a picturii şi a minia¬ 
turilor indiene. Vedem tinerele fete cum se lasă cu plăcere în voia ameţelii 
erotico-mistice caracteristice acestui joc divin, transpus în lumea oamenilor. 
Credincioşii postesc până la miezul nopţii, momentul venirii pe lume a lui 
Krşna, pentru ca apoi să-i prezinte ofrandele rituale, în primul rând laptele şi 
untul pe care acesta le şterpelea cu plăcere. Pe timpul întregii nopţi se cântă 
imnuri şi rugăciuni, în temple sau acasă. Hinduiştii vin la Mathura de pre¬ 
tutindeni. Ei se alătură procesiunii care se desfăşoară în pădurea Vrindavan, 
oprindu-se în dreptul fiecăruia dintre cele treizeci şi şase de locuri în care, 
odinioară, s-au petrecut scene din viaţa lui Krşna. 

în august-septembrie, în cea de-a patra zi a lunii bhădrapad, are loc săr¬ 
bătoarea lui Ganesa {ganesa-caturthi ), o sărbătoare extrem de vioaie şi spec¬ 
taculoasă, la Maharashtra (Bombay). Ganesa sau Ganapati este zeul cu cap de 
elefant, fiu al lui Siva şi al lui Pârvatî, supranumit Vinâyaka, „Cel care înlătură 
obstacolele". Este, prin excelenţă, un zeu favorabil, motiv pentru care e invocat 
înaintea oricărei activităţi: zeu al începuturilor, ca să zicem aşa. Imaginea sau 
statuia sa este aşezată deasupra uşilor majorităţii locuinţelor hinduse, ca şi la 
intrarea în temple. Abundenţa şi înţelepciunea, reuşita şi puterea de înţelegere 
se găsesc îngemănate în persoana sa. Imaginile divinităţii, pictate superb, ca şi 
statuile de lut confecţionate cu grijă sunt plimbate în sunetul cimbalelor şi al 
tobelor pe străzile satelor şi ale marilor oraşe, timp de trei sau zece zile. Adoraţia, 
pe care atât masele, cât şi elitele o manifestă faţă de acest zeu, cel mai apropiat 
oamenilor, nesocoteşte problemele ivite pe parcurs în circulaţia rutieră. Când 
sărbătoarea ia sfârşit, statuile zeului sunt scufundate ritualic în mare sau într-un 
lac. E vremea belşugului: străzile sunt inundate de flori, de monede. Toată 
lumea primeşte laddu şi se desfată savurând kheer până ce pântecul devine 
dolofan ca al lui Ganesa! 

Tot în august-septembrie are loc Onam, sărbătoare naţională închinată lui 
Kerala. Aceasta se desfăşoară în perioada dintre cei doi musoni şi celebrează 

recolta de orez, precum şi reîntoarcerea anuală a bunului rege Bali. El nu este, 
propriu-zis, o zeitate a panteonului hinduist, ci un asura, adică o putere străină 
zeilor arieni. Acest indiciu exprimă cu claritate legătura populaţiilor dravidiene 
cu trecutul lor îndepărtat, chiar dacă, în prezent, ele sunt integrate hinduismului. 
Cele zece zile de sărbătoare sunt pline de cântece, dansuri şi jocuri, dar mai 
ales de lupte fără nici un fel de arme, zece zile pline de mese rituale compuse 
din numeroase feluri de mâncare piperate şi parfumate, precum şi din dulciuri 
din nucă de cocos. Exterioarele locuinţelor sunt împodobite cu flori, ca şi cocul 
de păr al tinerelor fete. Acestea, îmbăiate în rouă, parfumate cu esenţă de santal, 
înveşmântate în fuste lungi de muselină transparentă, cu găitane de aur, vor 
dansa seara în jurul lămpilor, bătând din palme, în grădina plină de flori. In 
fine, punctul culminant al acestei sărbători exuberante se petrece în lagunele 
străjuite de palmieri: o cursă a bărcilor în formă de şarpe (de la treizeci la şaizeci 
de metri lungime) a căror proră se înalţă în formă de cap de pasăre. In vreme 
ce ambarcaţiunile, încărcate fiecare cu câte cincizeci de vâslaşi, alunecă pe luciul 
apei, şeful satului, aşezat în mijlocul unei bărci sub o umbrelă de soare cu 
marginile aurite, cântă istoria regelui Bali. 

Iată acum cea mai mare sărbătoare a Indiei. Celebrată în septembrie-octombrie 
(divina), Dasahara („Zece Zile“) este numită astfel deoarece atinge punctul de 
culminaţie maximă în cea de-a zecea zi; motiv pentru care cel de-al doilea 
nume al său este „Victoria celei de-a zecea zile" (vijyadasamî) . Mai este 
cunoscută şi sub numele de Navarătri, cele „nouă nopţi" ale marii Zeiţe care 
precedă cea de-a zecea zi. In Bengal, marea Zeiţă este asimilată cu Durgâ, 
„Inaccesibila". Aceasta nu e altceva decât Puterea Supremă, Sakti, a lui Siva. 
Cifra nouă exprimă aspectul universal al Zeiţei, iar Sakti este venerată de 
credincioşi (cu precădere bărbaţi) în înfăţişările sale principale, Mahâkâli, 
Mahâlakşmî sau Mahâsarasvatî. Astfel, Durgă-pujă este urmată de Kălî-pujă, 
apoi de Lakşmi-pujă, apoi de Sarasvati-pujă, conform calendarului liturgic 
hinduist. Viaţa obişnuită se opreşte în tot timpul acestor zece zile consacrate 
postului, recitării textelor sacre (şi anume Devî-mdhătmya sau „Celebrarea 
Zeiţei"), dansurilor şi cântărilor rituale, sacrificiilor sângeroase şi meselor 
îmbelşugate servite în familie. 

Credincioşii stau nemişcaţi în faţa imaginii sau statuii Zeiţei fecioare, urcată 
pe „vehiculul" ( vdhana ) ei, un leu. Chipul său cu un aer luminos, cu reflexe 
aurii, răspândeşte o strălucire suverană. Este imposibil să nu-i poţi prinde 
privirea, de vreme ce frumoşii săi ochi, larg deschişi, binecuvântează, transmit 
mesaje şi, în plus, transmit energia pe care o poartă Zeiţa. Deşi Zeiţa este fe¬ 
cioară, statuia sa se înfăţişează sub aspectul unei tinere femei măritate, înveş¬ 
mântată impecabil, împodobită cu ornamente şi bijuterii. Ea vine, pe timpul 
celor nouă nopţi, să-şi viziteze părinţii. Zeiţa poartă cu sine toate însemnele 

unei divinităţi feminine, mai ales tridentul cu care l-a ucis pe demonul Bivol. 
Este vorba, deci, de o reprezentare foarte complexă, deşi — se pare — acest lucru 
nu ridică nici o problemă în spiritul bengalezilor sau nepalezilor: pe de o parte, 
Zeiţa, cu însemnele şi atribuţiile sale remarcabile, pe de alta, o tânără femeie 
măritată, ascultătoare şi fecioară. In Bengal, în sudul Indiei, ca şi în Nepal, nouă 
fetiţe care nu au ajuns încă la pubertate, aşa-numitele kumări, sunt alese şi vene¬ 
rate după ritual ca şi cum ar fi Durgă însăşi. Ele sunt împodobite cu aceleaşi orna¬ 
mente pe care le poartă Zeiţa şi sunt de-a dreptul divinizate pe durata sărbătorii. 

Cu câteva luni înainte, statuile făcute din lut sunt pregătite de artizani 
specializaţi. Sunt făcute o mulţime de astfel de statui, deoarece fi ecare cartier 
vrea să aibă una proprie. Ele sunt aşezate în spaţii sfinţite, adăpostite sub o 
pânză, pandals. Statuia stă pe un soclu. Mulţimea înflăcărată vine să se închine 
Zeiţei, să primească darshan , totul petrecându-se într-o abundenţă de flori, 
tămâie, hrană etc. Imnul dedicat Zeiţei este recitat de oficianţi şi răspândit 
de mesageri, odată cu alte cântări religioase. La sfârşitul celor zece zile, cre¬ 
dincioşii, conform ritualului, îşi iau rămas-bun de la zeitate. Aceasta se retrage 
din interiorul idolului în care fusese instalată. Idolii sunt purtaţi, însoţiţi de 
cântece şi muzică, până la râu, apoi sunt scufundaţi. Despărţirea de Zeiţă este 
momentul cel mai emoţionant pentru sufletul hinduiştilor. Deşi toată lumea 
se îmbulzeşte, nimeni nu se teme că poate fi rănit sau călcat în picioare: se 
cade într-un soi de beţie religioasă. 

In nordul Indiei, cea de-a noua zi marchează întoarcerea lui Râma din 
pădurea în care era exilat şi victoria sa asupra demonului Ravana. E sărbătoarea 
Râma-lîlâ , celebrată pe o estradă în aer liber în mijlocul unei mulţimi cuprinse 
de bucurie. Până la urmă simbolismul sărbătorii Dasahară reprezintă victoria 
Binelui asupra Răului, restaurarea Ordinii triumfătoare în faţa Dezordinii, 
demonul Bivol fiind întruchiparea acesteia din urmă. Poate că în această 
ceremonie trebuie să vedem o reminiscenţă a îndepărtatei dominaţii ariene 
asupra populaţiilor aborigene; iar pe bărbaţi nu-i nemulţumeşte trecerea în 
seama unei puteri feminine a acestei activităţi crude, dar necesare, de restaurare 
a ordinii. In reprezentările cele mai întunecate şi sălbatice, nu se va mai vorbi 
de Durgă, ci de Kăli, „Cea neagră", de Câmundî sau Cândl, adică „Aceea 
care poartă un colier de tigve" şi care se hrăneşte cu sânge proaspăt. Kăll-pujă 
ia formele cele mai spectaculoase la Calcutta. 

In octombrie-noiembrie ( kărtika ) se desfăşoară Dlpăvali, cea mai frumoasă 
sărbătoare a Indiei, „sărbătoarea Luminilor". întreaga ţară este iluminată timp 
de patru sau şase zile şi nopţi. Musonul a trecut, se sărbătoreşte sfârşitul ano¬ 
timpului ploios şi victoria fertilităţii. Toate locuinţele, bogate sau sărace, ca şi 
străzile sunt împodobite cu ghirlande de lumini. Lămpile trebuie să fie alimen¬ 
tate întreaga noapte. Bărbaţi, femei, copii, toţi au grijă ca ele să nu se stingă; 

de asemenea, toate uşile trebuie să fie lăsate deschise pentru ca însăşi Lakşml, 
zeiţa Abundenţei, să poată intra în case şi să aducă belşug pentru tot anul. In 
vreme ce copiii aprind petarde (pentru a îndepărta spiritele malefice), adulţii 
joacă cărţi. Este îngăduită chiar şi prezenţa femeilor tinere împreună cu cea a 
fetelor tinere! Se schimbă daruri şi dulciuri, fără a-i uita pe servitori sau pe 
poştaş etc. înaintea sărbătorii locuinţele sunt dereticate şi rezugrăvite. Toată 
lumea poartă haine noi. Femeile, în special, îşi etalează noile bijuterii cu care-şi 
împodobesc frumoasele sari. E sărbătoarea Lakşmî-pujâ. Se spune că Dipăvali 
celebrează înfrângerea demonului Narakâsura. Simbolismul este limpede: 
lumina înlătură tenebrele, iar petardele, demonii. 

Pe malul lacului sfânt Pushkar, din Rajasthan, are loc, în preajma lui 
octombrie-noiembrie ( kărttika ) o mare adunare religioasă în cinstea lui Brahmâ. 
Pushkar este singurul loc din India unde Zeul creator (socotit „bunic": pitămahă ) 
stârneşte un entuziasm popular. în afara băilor purificatoare şi a pelerinajului 
propriu-zis, aici se desfăşoară un târg plin de culoare locală unde se schimbă 
cămile, capre, oi, vite şi cai. 

Există o ofrandă a primelor roade ori a animalelor nou-născute - în special 
orezul nou crescut — care se numeşte pongal („coacere, fi erbere" a orezului) în 
regiunile de limbă tamil, samkrănti („trecere") la Kamataka, în podişul Deccan 
şi în nordul Indiei, deoarece se desfăşoară în momentul în care soarele părăseşte 
semnul Racului pentru acela al Capricornului şi îşi începe ascensiunea 
favorabilă spre nord (ianuarie-februarie). Este deci o sărbătoare în cinstea 
soarelui ( surya ). Femeile, după curăţirea rituală, cu sari- ul încă umed, pun să 
fiarbă orezul nou în afara locuinţei, pentru ca soarele să strălucească asupra 
cazanului. în interiorul acestuia orezul fierbe în lapte cu zahăr. Când este fiert, 
este oferit ca ofrandă soarelui, oamenilor din casă, vecinilor, trecătorilor, fără 
ca păsările, precum şi vacile împodobite cu ghirlande, cu coarnele pictate şi 
şlefuite, să fi e uitate. Fiecare trebuie să-şi primească porţia cuvenită. Aceste trei 
zile, în care necesarul trece pe un plan secund cedând locul generozităţii, au 
ca scop pregătirea întoarcerii belşugului pentru anul ce va să fie. Pe lângă 
satisfacţiile alimentare, se organizează jocuri. Astfel, se atârnă de coarnele unui 
taur un sac cu bani, după care, taurul fiind întărâtat, urmează o întrecere a 
celor mai îndemânatici tineri din sat pentru cucerirea sacului. în mijlocul 
cântecelor şi râsetelor, ceea ce uneşte aceste distracţii este tot sacrificiul cu 
utilitate imediată. De aceea, sărbătoarea este religioasă; fiind de origine 
dravidiană, ea aparţine unor timpuri îndepărtate ale Antichităţii timpurii. 

Festivalul primăverii, numit Vasanta-pancami, deoarece se desfăşoară în 
cea de-a cincea zi a perioadei de cincisprezece zile când Luna se află în creştere 
din luna măgha (ianuarie-februarie), este închinat cultului zeiţei Sarasvatî, 
zeiţă a Cuvântului, a Cunoaşterii şi a Culturii. Şcolarii, studenţii, intelectualii 

îşi depun la picioarele acesteia cărţile şi lucrările cu speranţa că zeiţa, incon¬ 
ştientul din înalt, le va fecunda efortul. In momentul cinstirii zeiţei cu pielea 
strălucitor de albă, patroană a literelor şi a muzicii, credincioşii, adunaţi în 
jurul idolului, nu uită că ea este şi o zeitate fluvială, izvor al fertilităţii. Con¬ 
form indiciilor iconografice, ea este înfăţişată stând pe o lebădă ( hamsa ), 
simbol al purităţii şi al cunoaşterii selective. In cele patru braţe ea duce şiragul 
de mătănii, cartea, lăuta {vină) şi lotusul (acesta din urmă putând fi înlocuit 
cu un vas pentru curăţiri rituale). Idolul confecţionat cu acest prilej este 
scufundat, după ritual, în apa unui râu, odată ce pujă a luat sfârşit. 

Ceremonia melă reprezintă o reuniune, o adunare a cărei principală moti¬ 
vaţie este în special de natură religioasă, dar care poate să ia uneori, mai mult 
sau mai puţin, forma unui târg. Printre marile melă care se desfăşoară în 
preajma fluviilor sfi nte, vom nota Kumbha-melă , care are loc o dată la trei ani 
în luna ianuarie-februarie ( măgha ) într-unul dintre aceste patru oraşe, pe rând: 
Prayag, Haridvar, Nasik, Ujjain. 

Prayag (actualul Allahabad) se găseşte la confluenţa apelor sfi nte ale Gan¬ 
gelui cu Yamuna, cărora li se adaugă invizibilul Sarasvati, râul subteran. De 
aici, celălalt nume al oraşului este Trivenî, „tripla confluenţă". Aici, Kumbhamelă 
ia proporţiile cele mai impresionante. Acest vad sfânt ( tirtha ) reprezintă tre¬ 
cerea de la condiţia prezentă la lipsa de condiţionare către care năzuieşte, mai 
mult sau mai puţin, orice hindus. Se crede că cel care se scaldă aici, cu sufletul 
curat şi însufleţit de o devoţiune înflăcărată, primeşte în schimb recompense 
uriaşe: iertarea păcatelor, accesul la cer şi chiar eliberarea din hora naşterilor 
şi morţilor. Adunarea de la Prayag are loc o dată la doisprezece ani, atunci 
când Jupiter (Brhaspati) intră în conjuncţie cu semnul Taurului (Vrşabha), 
iar Soarele cu cel al Capricornului (Makara). 19 Kumbhamelă comemorează un 
episod mitic: baterea oceanului de lapte. Textele susţin că, atunci când zeii şi 
demonii s-au luptat pentru vasul ( kumbha ) care conţinea elixirul nemuririi 
{,amrta ), rezultat prin baterea mării de lapte, câteva picături au căzut la Prayag. 
Această motivaţie se aplică şi celorlalte locuri în care hinduşii sărbătoresc 
Kumbhamelă. Este un prilej deosebit de a întâlni asceţi care au renunţat la 
lume, din diferite tradiţii sectare, precum şi un prilej de a lua parte la discuţii 
pe teme fi lozofico-religioase. 

La Prayag, numărul de pelerini este neînchipuit de mare (peste un milion), 
iar pentru acest motiv sunt necesare intervenţia poliţiei şi controlul statului. 
Oamenii îşi petrec noaptea într-o tabără anume construită. Dis-de-dimineaţă, 
sădha sivaiţi, goi, acoperiţi doar cu cenuşă, sunt primii cărora li se permite să 
se scalde, urmaţi apoi, puţin câte puţin, de o mulţime uriaşă. Pierre Amado a 

19. Vezi P. Amado, „Kumbha Melă de Prayag en 1966“, în Annuaire de l'EPHE, 
secţiunea a IV-a, 1972-1973, pp. 657-661. 

putut filma această scenă de două ori, la doisprezece ani distanţă. Acest 
document are o dublă însemnătate: mai întâi, aceea de a prezenta concret şi 
pe viu ceva ce ar fi dificil de descris şi, apoi, de a măsura transformarea survenită 
în decursul timpului. Pe scurt: la prima adunare, înflăcărare intensă, reculegere 
a unei mulţimi zdrenţăroase; la cea de-a doua, mai puţină sărăcie, mai puţină 
concentrare - pelerinajul are acum un aer de bâlci. 

„Noaptea lui Siva" ( [sivarătri) este, după cum o arată şi numele, o sărbătoare 
consacrată venerării acestui zeu. In februarie-martie {phălguna), în cea de-a 
paisprezecea noapte a perioadei de cincisprezece zile în care Luna descreşte, 
întreaga Indie celebrează gloria aceluia care este socotit între toţi zeii 
panteonului hinduist „marele zeu“ ( mahădeva ). Ceremonii deosebit de 
amănunţite şi impresionante se desfăşoară în nord, în templele de la Benares, 
oraşul lui Siva, în sud, printre altele în minunatul templu de la Chidambaram, 
în prezenţa a numeroşi pelerini. In temple, ca şi în locuinţele familiilor sivaite, 
este organizată o şezătoare nocturnă. Familiile sivaite aduc jertfa - lapte, 
miere, unt etc. - zeului venerat. Participanţii sunt obligaţi să postească. Ei îşi 
petrec noaptea întreagă cântând bhajan. Unii dintre ei murmură cu voce joasă 
rugăciuni ( japa ), alţii, şi mai concentraţi, se cufundă în meditaţie ( dhyăna ). 
Sărbătoarea se sfârşeşte cu o masă în timpul căreia se consumă mai ales fructe 
uscate - curmale, nuci, orez uscat şi cartofi dulci. 

Ce se petrece, oare, în timpul acestei nopţi în sufletul şi în imaginaţia cre¬ 
dincioşilor? Prin intermediul diferitelor reprezentări ale „marelui zeu“ ei îi 
contemplă aspectele felurite, dincolo de contradicţiile aparente dintre viaţă şi 
moarte, bunăvoinţa şi cruzimea, puterea de distrugere şi pe cea de creaţie. 
Familiile se vor opri cu precădere asupra cuplului de soţi Siva şi Urnă (Sakti 
sau Părvatî), ştiind că unul dintre numele divinităţii lor preferate este 
„înspăimântătorul" ( bhairava ) şi că dansul său dezlănţuit ( tăndava ) va pune 
capăt ciclului cosmic. El rămâne, cu toate acestea, Siva, adică „Cel binevoitor", 
„Cel favorabil". Siva este „Regele dansului" (Naţarăja). In vreme ce piciorul 
său drept striveşte demonul ignoranţei, cu mâna dreaptă el face semnul 
abhaya-mudră, „nu vă temeţi", iar piciorul său stâng, înălţat, asigură un adăpost 
adoratorului prosternat înainte-i. Asceţii, mai ales, vor vedea într-însul zeul 
cu cel de-al treilea ochi, plasat în frunte, al cărui foc îl transformă în cenuşă 
pe zeul Erosului, pe Kăma. Este ochiul care vede dincolo de formele vizibile, 
audibile, mentale şi care transcende toate contradicţiile experienţei. In plus, 
asceţii îşi vor recunoaşte patronul sub înfăţişarea de „stăpân al yoginilor ‘, 
acoperit cu cenuşă, încins cu cranii, purtând la gât un şirag de şerpi. Dar numi¬ 
torul comun şi, de departe, cel mai cunoscut, cel mai răspândit al cultului lui 
Siva, ceea ce-i întreţine adoraţia asceţilor şi a familiilor, în această noapte, ca şi 
pe durata întregului an, este, fără tăgadă, falusul divin, lingă, simbolul abstract 
al puterii de fecundaţie şi de creaţie căreia fiecare dintre noi îi datorează viaţa. 

în fine, urmează Holl, sărbătoarea Primăverii şi a Recoltelor. La origine, 
ea era, în sudul Indiei, dedicată lui Kâma sau Madana: dragostea, beţia, veselia 
sunt la ordinea zilei. Mai târziu, în nord, se va introduce ceva nou. Holl va fi 
consacrată şi lui Krşna, care, şi el, dă naştere iubirii în sufletul păstorilor (gopî). 
La Mathura sărbătoarea este deosebit de spectaculoasă, aici fiind locul de 
naştere al lui Krşna. Bărbaţi, femei, copii se dezlănţuie într-o bucurie nestăvilită. 
Toţi, înveşmântaţi cu haine noi, îşi stropesc vecinul sau persoana aflată în faţă 
cu prafuri dense, strălucitoare (mai ales de culoare roşie), cu jeturi de apă 
multicolore şi parfumate. Ceea ce, în principiu, este interzis în timpul anului 
este permis în această zi, deşi, în prezent, necuviinţele sunt mai reţinute. 
Funcţia acestei sărbători, Holl, poate fi comparată cu aceea a Carnavalului de 
altădată: ajută la descărcarea acumulărilor nervoase. Ierarhia, ca şi diferenţele 
sexuale sunt temporar abolite; iar femeile îi lovesc cu bastonul pe bărbaţii din 
alt sat fără ca aceştia să aibă dreptul să se apere. Pe de altă parte, intervine şi 
reeditarea unui episod arhetipal, prin arderea demonului Holikâ. Acesta, trimis 
de Kamsa cel rău pentru a-1 ucide pe Krşna, a murit el însuşi ars de viu. Mai 
surprinzător este faptul că în sud se arde imaginea zeului Kâma. Nu zeul Pri¬ 
măverii este ars, ci zeul Amorului fizic, acela care îl tulbură pe Siva din medi¬ 
taţie, Siva, cu cel de-al treilea ochi, îl fulgeră. Prin arderea chipului lui Kăma 
se celebrează supremaţia lui Siva. Pe de altă parte, se pune capăt nestăvilirii 
trecătoare a lui Kâma. Aceasta dovedeşte clar că timpul iubirii fizice şi al 
necuviinţei rămâne sub controlul ascezei. 


LOCUL FEMEII ÎN SOCIETATEA INDIANĂ 

Poziţia femeii în această societate plină de clasificări este subordonată şi în 
acelaşi timp esenţială. Dovada cea mai grăitoare a subordonării constă în aceea 
că tânăra soţie îşi părăseşte casa părintească, adesea plângând, pentru a merge 
să locuiască împreună cu bărbatul ei, sub suspravegherea unei soacre care nu-i 
va ierta nici cele mai mărunte greşeli. în timpul ceremoniei religioase, din 
momentul pănigrahana (literal, „apucarea mâinii' 1 ), când soţul intră în posesia 
soţiei, dependenţa se va extinde asupra întregii vieţi. Dar, în general, femeia 
hindusă se defineşte, de la naştere până la moarte, prin raportare la un bărbat. 
Manou explică în acest sens: „O fată, ori o femeie tânără, ori o femeie în vârstă 
nu vor face nimic după bunul lor plac, nici măcar în propriul cămin. în copi¬ 
lărie, o femeie va depinde de tată; în tinereţe, va depinde de bărbat; dacă îi 
moare bărbatul, de fiii ei." 20 

20. Vezi Lois de Manou, op. cit., cap. V, pp. 147-148. 

Toate acestea, cu câteva excepţii, sunt în vigoare şi astăzi. Există chiar şi 
cazuri extreme în care această relaţie de dependenţă atinge limite monstruoase. 
Câteodată, ziarele relatează cum un socru, aşteptând vreme îndelungată zestrea 
promisă, şi-a pierdut răbdarea. Cuprins de furie, el îşi autorizează nevasta, cu 
aprobarea eventuală a fiului, să arunce pe nora sa un vas cu petrol atunci când 
aceasta se află cu treabă la bucătărie. Nefericita arde ca o torţă, victimă care 
plăteşte pentru sărăcia părinţilor ei. Bineînţeles că trebuie să păstrăm simţul 
proporţiilor şi să raportăm numărul acestor acte criminale, pedepsite de lege, 
la o populaţie de opt sute de milioane de suflete. Exemplul dat rămâne o 
excepţie. Dacă vrem să avem o idee corectă asupra locului normal al unei femei 
prin raportare la bărbat, vom ţine mai degrabă seama de acele statui im¬ 
presionante de bronz, din India de Sud, care reprezintă un cuplu divin: zeul 
în prim-plan, iar perechea sa uşor retrasă, în stânga, de dimensiuni mai mici. 
Acestea fiind spuse, în ce constau, dar, influenţa şi, uneori, chiar puterea 
femeilor indiene? Pe motivul maturităţii şi al responsabilităţii lor, li se 
încredinţează cu plăcere un rol-cheie în cadrul unei întreprinderi sau al unei 
administraţii, chiar dacă se vorbeşte puţin despre asemenea situaţii. Oricine 
cunoaşte rolul politic ieşit din comun asumat de Indira Gandhi. 

In spaţiul ştiinţei sacre, în mod normal rezervat brahmanilor, cele mai vechi 
Upanişad ne-o arată pe Maitreyî, discipolă a soţului şi maestrului său spiritual, 
celebrul brahman Yăjnavalkya. Aflăm că unei femei care avea aproape com¬ 
petenţa unui teolog, GărgI, i se permitea să discute cu brahmanii despre 
brahman. Totuşi, atunci când tinde să exagereze cu întrebările urmărind să 
cuprindă misterul în spaţiul raţiunii şi al curiozităţii umane, Yăjnavalkya o 
avertizează: „Gărgi, nu întreba mai mult! Să nu-ţi plesnească ţeasta! Intr-adevăr, 
tu întrebi despre o zeitate despre care nu trebuie întrebat mai mult. Gărgi, 
nu întreba mai mult!“* 

Femeia se afirmă cu precădere în universul domestic. Simbolul puterii sale 
în calitate de stăpână a casei este faptul că ea are în grijă mănunchiul de chei, 
printre care se află şi cea de la frigider, din care servitorii ar putea fi tentaţi să 
fure pentru a-şi hrăni familia. Dar aici, ca şi în alte situaţii, influenţa femeii 
prevalează în faţa puterii. Influenţa de care se bucură este considerabilă şi de 
mare ajutor femeilor, a căror stare poate părea ingrată, ba chiar nedreaptă şi 
mizerabilă. Cum îşi pot ele suporta soarta păstrându-şi, cu toate acestea, su¬ 
râsul? Fiecare e sigură, în sinea sa, că fără ea nimic nu ar merge. Această con¬ 
vingere intimă o întăreşte. Soţul depinde de ea ca un copil. Ea îi pregăteşte 
hrana, îi masează picioarele obosite când se întoarce seara acasă. Ea este paz¬ 
nicul bunei lui dispoziţii diurne, sukha, şi nocturne, kâma. Bineînţeles că acest 

* Vezi Brhadâranyaka-Upanişad, trad. Radu Bercea, ed. cit., p. 63 (n. tr.). 

rol protector şi binefăcător cuprinde şi copiii, precum şi întregul cămin, „familia 
unită". Cel mai mare nenoroc al femeii este sterilitatea, dar atunci când aduce 
pe lume un urmaş, mai ales un fiu, ea îi permite soţului său, asigurându-i 
continuitatea, să se achite de datoria faţă de strămoşi. In aceste împrejurări 
soţia nu este numai soţie, ea este mama (mă, mată). Statutul ei este înălţat şi 
chiar soacra sa este obligată să ţină seama de aceasta. 

In maternitate, femeia indiană îşi află împlinirea şi prestigiul cel mai înalt. 
Ea este privită drept putere divină (sdkti), este Zeiţa şi, mai ales, Annapurna 
(cea care e „plină de hrană"). Este, de altfel, remarcabil că această funcţie 
hrănitoare şi donatoare e percepută ca depăşind deosebirile dintre sexe: un 
cerşetor care întinde mâna spre cineva va implora mă, adică „mamă". Expre¬ 
siile obişnuite: „India, mama noastră" (bhărat-mătă), „Ganga (Gangele), 
mama noastră", „vaca, mama noastră" dovedesc veneraţia cuvenită şi închi¬ 
nată, în India, mamei. Şi imnul scris în 1882 de Bankim Chandra Chatterjee 
Vande mătaram („Omagiu mamei") este dovada aceluiaşi lucru. Pentru a 
chema mulţimea să elibereze India de sub ocupaţia britanică, Mahatma 
Gandhi avea să reia primele versuri ale acestui imn. De asemenea, putem 
aminti un templu din Benares, modern şi popular totodată, care este cunoscut 
sub numele de bhărat-mătă. In loc să fie închinat unei anumite zeităţi, el 
adăposteşte doar harta geografică a Indiei. Pelerinii din toate regiunile 
înconjoară ritualic această hartă care are rol de mandata. 

Nu este atunci surprinzător faptul că, în iconografie, zeiţele nu au deloc 
copii? Contrastul cu acest cult al Mamei este evident şi i-a uimit pe mai mulţi 
indianişti. I-am putea invoca pe cei doi fii ai lui Părvatî, Ganesa şi Skanda, 
dar aceştia nu sunt născuţi din pântecul ei. Adevăratul motiv pentru care zeiţele 
nu au copii care să le aparţină prin naştere este faptul că ele sunt particularizări 
ale Zeiţei, aceea care e Mama Universului (jagad-amba). Foarte rar, în icono¬ 
grafie, vom găsi o mamă cu copilul în braţe (de pildă, la Khajurao, în templul 
lui Visvanăth), în vreme ce nenumărate tablouri reprezentând-o pe Fecioara 
cu pruncul celebrează maternitatea în Occidentul creştin. 

Dacă textele relative la locul femeii în societatea indiană sunt numeroase, 
în schimb este mult mai dificil de găsit informaţii în legătură cu rolul femeii 
în viaţa religioasă propriu-zisă, poate şi pentru că acesta se desfăşoară în spaţiul 
cel mai puţin sesizabil, şi anume în interiorul familiei. Să spunem, pe scurt, 
că femeia asigură continuitatea tradiţiei tot aşa cum o asigură pe cea a vieţii. 
Nu ea este aceea care stabileşte marile direcţii doctrinare, dar este aceea care 
păstrează şi transmite tradiţia în amănuntele concrete şi zilnice ale vieţii: ceea 
ce se cuvine făcut şi ceea ce nu, ceea ce trebuie mâncat sau nu, obişnuinţe 
culinare şi vestimentare etc. In sacrificiile solemne de altădată, ca şi în riturile 
domestice de astăzi, rolul soţiei este secundar, dar de neînlocuit. „Sacrificantul" 

(yajamăna ), capul familiei {grhastha ), nu se descurcă în lipsa ei. Prezenţa sa 
alături de el este, în timpul ritualului, o condiţie sine qua non\ în aşa măsură 
încât un văduv aparţinând castei superioare trebuia să se recăsătorească imediat 
ce se sfârşea perioada impură datorată morţii primei sale soţii. Acesta nu putea, 
de fapt, să-şi întrerupă activitatea rituală, temei al întregii sale vieţi religioase, 
după încetarea acestei perioade, dar, pe de altă parte, nu putea nici să o continue 
fără sprijinul soţiei legitime. Pentru aceleaşi motive, nici cel care se îndeletnicea 
cu studiile brahmanice (brahmacărin), nici învăţăcelul celibatar pe viaţă, care 
locuia împreună cu maestrul său, nu erau îndrituiţi să celebreze ritualul. 

Se poate oare vorbi de un univers religios rezervat femeilor? Fără îndoială 
că femeia indiană a câşdgat mult în ceea ce priveşte autonomia spirituală 
odată cu apariţia curentului devoţional bhakti şi, mai ales, a cultului Zeiţei 
sau Puterea divină. Bărbatul hinduist venerează Zeiţa într-o manieră rituală, 
aceeaşi în care îi venerează pe zeii Vişnu, Siva, Ganesa, Surya. Şi femeia are 
dreptul să profeseze culturile acestor cinci zeităţi. Asimilând-o Zeiţei, tradiţiile 
sectare vaişnavite, sivaite, sakta acceptă de câteva secole existenţa femeii guru, 
ceea ce apare drept o adevărată revoluţie. Unii antropologi interpretează 
totalitatea acestor fapte ca fiind o victorie treptată, de-a lungul vremii, a fon¬ 
dului pre-arian: India de Sud, ca şi Bengalul şi, puţin câte puţin, India întreagă 
vor descoperi şi înţelege femininul. 

Pujă domestică e, mai degrabă, o activitate îndeplinită de femei, chiar dacă 
poate să participe la ea întreaga familie. In schimb, ceremonia pujă desfăşurată 
în templu este celebrată întotdeauna de un bărbat, pujări. In timpul ei se adună 
toţi credincioşii: bărbaţi, femei, copii. La fel, bărbaţii sunt aceia care se ocupă 
de buna desfăşurare a pujă publice şi solemne. In timpul sărbătorilor religioase, 
femeile se preocupă mai ales de preliminarii, în vreme ce partea esenţială a 
ritualului este săvârşită de bărbaţi, stăpâni ai căminului. Femeia căsătorită, deşi 
îşi conduce sexualitatea după regulile matrimoniului, va avea un raport indirect 
cu Zeiţa, Durgă sau Kălî. Căci tot bărbatul are acces direct la aceste înfăţişări de 
temut ale Zeiţei. In schimb, participarea unei fete tinere sau a fetiţelor care nu 
au ajuns încă la pubertate este obligatorie pentru unele ritualuri mai însemnate. 
Virginitatea le înlesneşte contactul cu Zeiţa, ea însăşi virgină. Femeile aflate 
la menopauză au şi ele acest privilegiu. In aceeaşi ordine de idei, să semnalăm 
că femeilor li se interzice participarea la unele forme de cult ca, de pildă, acela 
al amonitului sacru ( sălagrăma ), însemnul lui Vişnu. In replică, ele au datoria, 
mai ales în Bengal, de a sufla în scoică (alt simbol al lui Vişnu) şi de a face să 
se audă „chemarea bufniţei", dimineaţa şi seara, cu orice prilej favorabil. 

In seria tradiţională a celor opt sentimente fundamentale şi a celor opt plă¬ 
ceri estetice {rasa) corespunzătoare, dragostea sau, mai precis, erotismul {srhgărâ) 
ocupă primul loc: fie că este vorba de dragostea satisfăcută sau de despărţirea 

dintre iubiţi, ca în anotimpul ploios. Ce devine, de fapt, femeia indiană faţă 
de eros, de kăma> Cum se împacă relaţia dintre femei şi dorinţa de „plăcere" 
(sensul propriu al cuvântului kăma) pe care ele o inspiră bărbaţilor? Aceste 
probleme sunt dificil de analizat, deoarece ele implică aspecte greu de conciliat. 
Pe de o parte, în India pluteşte aproape peste tot un aer mai mult sau mai 
puţin erotic; pe de alta, se poate remarca existenţa unei anumite pudori. Să 
analizăm câteva dintre aceste aspecte. 

Mai întâi, rolul mirosurilor produse de căldură. îmbătătoare precum acelea 
de iasomie, grave precum acelea de santal sau de tămâie, greţoase precum acelea 
de fecale sau de gunoaie, ele solicită aproape în permanenţă simţul olfactiv. 
Fără să facă obiectul unei atenţii deosebite, ele constituie fondul dorinţei 
senzoriale, la care se adaugă adesea impulsiunile subconştiente, fără de care 
este imposibil de reconstituit viaţa indiană. S-a văzut sau, mai degrabă, s-a 
simţit mai bine în Franţa, cu prilejul anului Indiei, în 1983. Erau acolo de 
toate, mai puţin aerul de respirat. Lipsea ubicuitatea persistentă a parfumurilor 
care ar fi fost necesară pentru a te simţi cu adevărat în India. Or, mirosul are 
o legătură nemijlocită cu sexualitatea. Atunci când, pe înserat, tinerele femei 
se plimbă, purtând în păr ghirlande de iasomie, nu numai frumuseţea vizuală 
este atrăgătoare, ci şi parfumul ameţitor. Nu se cade să facă aşa ceva decât 
femeile căsătorite, nu şi tinerele fete, care ar risca să fie confundate cu nişte 
prostituate. O excepţie: în sud, tinerele fete poartă în părul uns cu ulei şi 
împletit cu grijă flori consacrate ritualic după pujâ de dimineaţă. 

Străinul care vizitează pentru prima oară şantierele arheologice de la 
Konarak etc. va fi uimit să găsească, chiar pe peretele templelor, basoreliefuri 
erotice a căror măreţie le concurează îndrăzneala. Tot astfel, la templul 
vaişnavit de la Lakshmana şi la cele două temple sivaite de la Kandariya şi 
Vishvanăth. Femeile îşi etalează aici generozitatea formelor. Uneori singure, 
cu corpul desenând o triplă mlădiere atât armonioasă, cât şi voluptuoasă: 
una se priveşte intr-o oglindă, o alta îşi smulge un mărăcine din picior. în 
fi ne, ca şi cum piatra ar fi mai suplă decât trupul uman, iată-le de data aceasta 
în acuplări acrobatice cu vreun personaj princiar sau divin sub privirea 
prevenitoare, curtenitoare a însoţitorilor lor. Pe frontonul de la Konarak, se 
poatea vedea o apsară sau dansatoare cerească mişcându-se în ritmul unui 
mrdangam (tobă orizontală cu două feţe) lovit de partenerul său, un gandharva 
sau cântăreţ ceresc. Cum să interpretăm aceste adevărate Kăma-sutra din 
piatră? Nu vom sfârşi niciodată comentariile, deoarece subiectivitatea este, 
fără voia noastră, prezentă. Regii care au plătit înălţarea templelor vor vedea 
aici scene de la curte idealizate de dalta sculptorului. Poate că, de asemenea, 
literatura şi sculptura au intervenit într-o vreme în care trebuia revigorat 
instinctul sexual în societatea slăbită şi obosită de idealul şi influenţa asceţilor 

care renunţaseră la lume. O asemenea ipoteză se află în legătură şi cu un alt 
fenomen: dezvoltarea curentului Tantra (în jurul secolului al IlI-lea), care 
încearcă să concilieze bhakti şi mukti, plăcerea cu eliberarea. In această mişcare 
ce afectează atât budismul şi jainismul, cât şi hinduismul, este evidentă o 
reacţie laică şi populară împotriva preeminenţei valorilor ascetice care este 
realizată în mod necesar prin reintegrarea femeii în economia mântuirii. 

In fine, revenind la Khajurao, aş propune o interpretare care, fără să le 
elimine pe celelalte, mi se pare importantă. Friza exterioară care înconjoară 
platforma templului de la Lakshmana înfăţişează felurite scene în care savoarea 
comică rivalizează cu cea erotică. Se sărbătoreşte plecarea la război. Personaje 
de rang înalt se acuplează frenetic cu prinţese încântătoare. Ultimul personaj 
al frizei, o ordonanţă nefericită, trebuie să se mulţumească cu iapa sa. Fiecăruia 
după mijloace, fiecăruia după posibilităţi! Să ne apropiem de temple, să le 
privim de aproape altoreliefurile care ocupă întreaga suprafaţă a pereţilor, aşa 
încât un templu astfel sculptat nu pare decât o uriaşă ronde-bosse în care se 
poate intra. A da ocol acestui volum înseamnă a asista la un recital erotic. Să 
intrăm în templu printr-un portal pentru a ajunge în deambulatoriul care 
înconjoară cella cufundată în penumbră. Cel mai adesea, sub portal sau în 
deambulatoriu se află o statuie a lui VişnusaualuiLakşml, dacă templul este 
consacrat lui Siva şi, invers, un însemn sivait dacă templul este vaişnavit, 
pentru a respecta regula, atât de dragă hinduismului, a subordonării în 
complementaritate. Iată acum sanctuarul, cella-1 n sanscrită garbha-grha sau 
„casa embrionului". Această denumire este revelatoare, deoarece aici locuieşte 
divinitatea: lingă sau falusul dacă templul este închinat lui Siva, statuia lui 
Vişnu în caz contrar. Să ieşim din templu. Regăsind lumea şi scenele excitante 
de la început, vom observa că, de fapt, am călătorit din lume spre divinitate, 
din exterior către interior, de la multiplu către Unu. Reîntorcându-ne apoi 
de la Unu la multiplu, „înţelegem" că sunt acelaşi lucru, că viaţa este pretu¬ 
tindeni aceeaşi. Embrionul divin - starea involuată, lumea cu varietatea sa 
diferenţiată - starea dezvoltată. înţelegem că zeul este pretutindeni, că nu-i 
putem depăşi imanenţa şi eficacitatea. Astfel transformaţi, vom relua peleri¬ 
najul către Unu, vom regăsi sursa fie că se numeşte Vişnu sau Siva. 

Unii hinduşi, cedând cu uşurinţă amorului-propriu naţionalist, au eşuat 
într-o interpretare moralistă, pentru a se apăra împotriva indignării puritane 
a britanicilor; aceste scene „şocante", spun ei, sunt avertismente date oamenilor 
cinstiţi pentru a le atrage atenţia asupra pericolelor care îi ameninţă, care vor 
să-i întoarcă de la plăcerile lumii, invitându-i să se refugieze în sânul divinităţii. 
Acest tip de explicaţii s-ar potrivi mai bine, mutatis mutandis, trupurilor de 
femei nu mai puţin admirabile (dar lipsite de aluzii sexuale) care ornează 
exteriorul unor stupă budiste ca, de pildă, marea stupă de la Sănchi sau pe acela 

al templelor jainiste de la Khajurao. în acest din urmă caz, contrastul este dublu. 
Mai întâi, între atracţiile trupului feminin mlădiat de trei ori şi nemişcarea 
severă a lui Jina însuşi, „cuceritorul" naturii, sculptat dintr-o bucată, gol în 
întregime. De asemenea, contrastul vizibil - de la trei kilometri distanţă - între 
aceste două tipuri de goliciuni exemplar antitetice: goliciunea erotică, aceea 
întâlnită pe frizele templelor hinduiste, şi goliciunea ascetică, aceea a lui Jina. 
în afara templelor, pe câmp, îndeosebi în orezării, vom vedea grupuri de femei 
consacrate muncii câmpului cu mişcări armonioase, de o eleganţă deosebită. 
Deoarece sunt înveşmântate în culori vii, în sari , activitatea lor nu are nimic în 
comun cu cea desfăşurată pe câmpiile occidentale. Ele nici măcar nu catadicsesc 
să surâdă străinului care se află în trecere. Aici, graţia femeii se potriveşte 
fertilităţii pământului. 

A sosit vremea să amintim de Uhga-yoni sculptat în piatră sau, uneori, în 
bronz. îl recunoaştem în garbha-grha al templelor sivaite, adesea chiar şi la 
marginea câmpului, într-unul sau mai multe exemplare. După cum o arată 
şi numele său, simbolul acesta alătură organul masculin, lingă, celui feminin, 
yoni. Ce simt acei hinduşi credincioşi care se înclină în tăcere sau murmurând 
formule sacre înaintea lui lingăi Ce se petrece în conştiinţa lor? Apare oare 
acelaşi joc de asociaţii cu sexualitatea umană care se naşte în mintea turiştilor, 
ba chiar a unor savanţi occidentali? De fapt, când aceştia văd un falus „angajat" 
în organul feminin cred că au de-a face, pe scurt, cu un act sexual, cu un coit. 
Să ne apropiem dar, şi să privim mai atent. Lingă este intr-adevăr introdus 
în yoni, dar cu extremitatea îndreptată în sus. Fără îndoială că iconografia este 
adesea extrem de stilizată, iar lingă se aseamănă atunci cu un cilindru a cărui 
extremitate este teşită. Acest lucru nu schimbă cu nimic ceea ce este esenţial. 
De altfel, fără a vorbi de Lingarăja, principalul templu din Bhuvanashvar, al 
cărui turn teşit atinge aproape patruzeci şi patru de metri înălţime, există 
situaţii în care extremitatea superioară a lingă ia forma unui mădular conturat 
cu acurateţe. Şi de data aceasta lingă este îndreptat spre cer, nu spre pământ. 
A vedea aşadar în lihga-yoni un coit înseamnă a face dovada unei imaginaţii 
halucinante. Atunci la ce să ne gândim? La pistilul înălţat în mijlocul corolei, 
la arborele ieşind din glia-mamă, pe scurt, la simboluri ale fertilităţii vegetale. 
Astfel vom pricepe prezenţa lui linga-yoni la marginea câmpului. Ceea ce simt 
hinduşii când i se înclină cu respect este un lucru abstract, golit aşadar de 
imagini. Aici, cultul icoanei este aniconic. în lingă ei venerează o forţă uni¬ 
versală de generare şi regenerare. Această ultimă nuanţă este vizibilă în Tantra 
şi, îndeosebi, intr-o variantă iconografică a lui Ganesa, zeul atât de popular 
care înlătură obstacolele. în această imagine vedem membrul lingă apărându-i 
în vârful capului. Se crede că, asemenea unui şarpe, energia sexuală, kundalini, 
încolăcită mai întâi la nivelul unei cakra corespunzătoare, se înalţă prin 

canalele subţiri care merg de-a lungul coloanei vertebrale şi se desfăşoară până 
la urmă în afara ultimei cakra, într-o mie de petale. In acest caz energia sexuală 
este sublimată, preschimbată şi întrebuinţată drept contrapantă a naturii cu 
scopul obţinerii eliberării. 

După ce vom arăta, pentru a delimita zona şi condiţiile de exercitare a 
sexualităţii, că incestul şi homosexualitatea masculină sau cea feminină sunt 
condamnate de conştiinţa hindusă, să revenim la concepţiile normale asupra 
sexualităţii profesate de societatea laică, precum şi la consecinţa acestora, 
fecunditatea. Am putea aduce multe observaţii în sprijinul unei imagini 
pozitive a raportului dintre femeie şi kăma. De pildă, roşul-aprins, sindhur, 
aplicat pe cărarea mediană a pieptănăturii femeilor căsătorite. Este o onoare 
de care femeile sunt mândre. Astfel, viaţa sexuală, prin intermediul unui 
simbol transparent, este recunoscută, acceptată, declarată: cu condiţia, după 
cum se poate observa, să fie ordonată, instituţionalizată, ritualizată. Aici 
simbolismul dublează şi laudă natura. 

Nu trebuie uitat nici că, în ciuda dezvoltării marilor metropole, aproape 
80% din populaţia indiană trăieşte la ţară. Acolo, eşti mult mai aproape de 
natură; mai puţine mijlociri umbresc fapte esenţiale ca naşterea sau moartea, 
atât în privinţa cirezilor, cât şi în privinţa speciei umane. De aici îşi trag 
rădăcinile simplitatea sănătoasă şi vigoarea exemplară cu care erau celebrate 
în Rgueda IX, 12 „Gândurile oamenilor": 

Calul de povară [doreşte] un car uşor, 

Seducătorii, un surâs, 

Mădularul viril, o crăpătură păroasă [...]. 

Broasca o baltă îşi doreşte. 

Curgi, o, licoare. 

Imnul nu se sfieşte să spună lucrurilor pe nume. Acest fapt demonstrează 
respect pentru adevăr. Observaţi şi limbajul epopeii sau al teatrului, care o laudă 
pe eroină ca fiind nitamba-vatî, „o femeie cu fese atrăgătoare"; în Europa, s-ar 
întrebuinţa un limbaj indirect: „are forme rotunde". 

Am putea cita şi faptul că, în India veche, curtezanele aveau un statut 
recunoscut, foarte diferenţiat, de altfel. Cele de rang inferior erau dispreţuite, 
în vreme ce acelea de rang superior erau respectate, instruite şi cultivate. Cele 
mai dotate erau mai degrabă subiecte decât obiecte ale erosului, în sensul că 
ele îi supuneau pe bărbaţi dorinţei lor. O trăsătură a caracterului acestora, 
aproape stereotipă, era aceea de a pune rămăşag între ele că vor seduce un 
personaj însemnat, un prinţ, de pildă, pentru ca apoi să se amuze pe socoteala 
lui. De asemenea, se întâmpla ca ele să se convertească şi să ducă o viaţă de¬ 
centă şi plină de religiozitate, evidenţiindu-se prin donaţii şi fapte bune. 

Acestea erau devadăsi sau „slujitoare ale zeului", curtezane învestite de divi¬ 
nitatea căreia îi era consacrat templul, curtezane care puteau chiar deveni, 
dacă era nevoie şi rând pe rând, oficiante ataşate templului. Această practică 
a fost desfiinţată oficial de către guvernul indian în anii 1947-1954. 

Cu toate acestea, mi-a fost dat să văd un film realizat de un amator, film 
care înfăţişa ceremonia omagierii zeului. Dansatoarea sfântă - căci despre 
aceasta este vorba - s-a supus anterior unei lungi şi răbdătoare instrucţii-iniţiere. 
Dimineaţa, devreme, ea se purifică corporal şi mental. După aceea, îşi desă¬ 
vârşeşte toaleta, aranjându-şi chipul. Iat-o parfumată cu arome de flori, împo¬ 
dobită cu bijuterii şi ornamente. Se înfăţişează dinaintea idolului, se înclină, 
salută, apoi, numai eleganţă, legato, îşi dăruieşte dansul în cinstea „Regelui 
dansatorilor", Siva Naţarâja. Preoteasă a dansului, ea este copia umană neîn¬ 
semnată a aceluia care este rege. Acest schimb între divinitatea preferată şi 
adoratorul său, într-o clipă de gingaşă perfecţiune, este o formă de bhakti\ 

închinare înflăcărată si fără reţineri a sufletului omenesc dinaintea zeităţii sale 
> > > 

preferate. Este o pujă în timpul căreia trupul în mişcare şi născător de emoţii 

al dansatoarei este materia jertfei. Astăzi, acest cult a dispărut din pricini 

morale, deoarece se pot ghici abuzurile săvârşite de pujări, slujitori ai templului, 

care nu erau în mod obligatoriu brahmani şi cu atât mai puţin sfinţi. 

Din motive asemănătoare, familiile onorabile interziceau fiicelor lor, până 
de curând, să se îndeletnicească cu dansul, fie chiar şi clasic. Această prejudecată 
a dispărut, din fericire, iar bharata-naţyam este în plin avânt în sud, mai ales 
la Madras. Europencele, americancele vin aici pentru a se supune disciplinei 
sale severe, cu succes în privinţa codului gestual, al plasticii trupeşti. Rare 
sunt însă acelea care pot stăpâni muşchii faciali ai expresiei pentru a fi în stare 
să transmită publicului celebrele bhăva, sentimente pe care ele nu le mai 
încearcă. Pentru aceasta trebuie să te fi născut dintr-o mamă indiană. 

Aceste aprecieri sumare extrase din viaţa indiană nu trebuie să-l conducă 
pe cititor către idealizarea tabloului şi presupunerea că seducţia feminină 
domneşte pretutindeni, liberă şi fără restricţii. Cu toate acestea, nu există 
teoretic nici o stavilă asemănătoare aceleia a păcatului originar, care să arunce 
vreun fel de blestem asupa sexualităţii. Aceasta nu este legată a priori de ideea 
păcatului. Motivele care pot da seama de relativa ipocrizie care domneşte astăzi 
în domeniul moravurilor sunt, probabil, de o cu totul altă natură. Să începem 
de la cauzele exterioare; influenţa colonizării britanice, de pildă, şi grija 
hinduşilor de a nu părea inferiori din punct de vedere moral. Dar, cu multe 
secole înainte, sectele krishnaite, aflate la jumătatea drumului între lume şi 
renunţare, au contribuit din plin la fenomenele de sublimare îndreptând 
întreaga forţă a iubirii feminine către încântătorul copil Krşna. Celebra poetă 
Miră Bai a făcut mult în această direcţie. Poemele sale sunt minunate, dar, 

dacă toate femeile i-ar urma exemplul, ce ar spune soţii? Şi în acest caz unul 
dintre resorturile intime ale acestei imitaţii virtuale este dorinţa de a se apropia 
de „asceţi", socotiţi ca ideal, dorinţa de a-şi înnobila statutul. 

Dar, fără îndoială, ceea ce le îndeamnă pe mame să le dea o educaţie severă 
fiicelor sunt considerente practice izvorâte din prudenţă familială şi socială. 
Femeia dovedeşte o atracţie atât de puternică, încât, prin aceasta, poate deveni 
vulnerabilă. Mamele şi bunicile ştiu dintr-o lungă experienţă ce pericole le 
ameninţă fiicele sau nepoatele. De aici, respectul pentru rigoare: „Fiica mea, 
va spune o mamă, părul tău este bine uns cu ulei, bine aranjat, eşti o fată în¬ 
ţeleaptă." Şi tot de aici, mai ales, distanţa maximă dintre sexe înainte de 
căsătorie. Dacă, odinioară, fetele se căsătoreau înainte de a fi nubile, acest lucru 
se petrecea ca o măsură de prevedere. Consecinţă: viaţa distrusă a tinerelor 
femei văduve înainte ca mariajul să se fi încheiat. Totuşi, în privinţa acestei 
situaţii, precum şi a altora, trebuie să ţinem seama de datinile care variază de 
la o regiune la alta, de la o epocă la alta. 

Teoretic, mariajul comportă opt forme, dintre care patru sunt tradiţionale, 
iar patru periferice, în funcţie de scara descrescătoare a demnităţii. De fapt, 
prima formă este cea cultivată de familiile onorabile. Chiar şi în cazul claselor 
sărace, viitorii soţi sunt înveşmântaţi şi consideraţi asemenea zeilor şi regilor. 
Logodnicul adresează logodnicei sale celebra formulă: 

Eu sunt ceea ce eşti! 

Tu eşti ceea ce sunt! 

Eu sunt Cerul, iar tu Glia! 

Tu eşti Strofa, iar eu Melodia! 

Urmează-măîn fidelitate! 

Să ne căsătorim! 

Să zămislim urmaşi! Să avem mulţi fii 

Care să trăiască până la adânci bătrâneţi! 

Atunci când cei doi vor fi săvârşit ritualul celor „şapte paşi" făcuţi în jurul 
focului din altar, unirea lor va fi considerată de nedesfacut. înainte ca mariajul 
să se fi consumat sunt recomandate trei zile de abstinenţă sexuală. Acest mariaj 
este religios, deoarece este celebrat de brahmani. Occidentalilor le va părea ceva 
neoficial, dată fiind lipsa unui document scris. Doar aceia dintre soţi care sunt 
obligaţi să călătorească în străinătate vor face apel la competenţa unui avocat 
pentru a li se elibera un registered maniage, un fel de paşaport matrimonial. 

Să adăugăm că şi după căsătorie bărbatul şi femeia vor păstra o anumită 
distanţă, ca în Europa de altădată. Sărutul pe buze nu este niciodată public, 
nici măcar în faţa familiei, ci numai noaptea, în intimitate. Noaptea este în 
întregime a lor. Sunt rare chiar momentele în care cei doi soţi se privesc faţă 
în faţă: chiar şi atunci când discută, femeia stă cu chipul uşor retras, din profil. 

Este un comportament pe care cititorul îl va fi observat, de pildă, în filmele 
lui Satyajit Ray. Rareori soţia îşi cheamă soţul pe numele lui mic. De fapt, 
soţul şi soţia nu se sfătuiesc decât în privinţa treburilor casei şi, în mod cu totul 
deosebit, în privinţa căsătoriei eventuale a copiilor lor. 

Să nu uităm că, într-adevăr, procrearea este principalul scop al căsătoriei. 
In India veche, primul fiu era socotit o obligaţie ( dharma-ja ). Naşterea aces¬ 
tuia îngăduia tatălui să se achite de îndatorirea faţă de strămoşi. Al doilea 
copil era copilul iubirii ( kăma-ja ). Pe de altă parte, textele Brahmana prescriau, 
dacă nu reţinerea, cel puţin economisirea spermei, aceasta nefiind îngăduit a 
curge decât într-un uter. In fine, perioada recomandată pentru acuplare 
mergea de la sfârşitul ciclului menstrual până în cea de-a douăsprezecea 
noapte, adică perioada de fertilitate maximă. Ideologia fertilităţii este deci 
limpede. Soţul se putea apropia de soţia sa numai la sfârşitul ciclului menstrual. 
Soţia, după ce se purifica prin îmbăiere, îngrijit îmbrăcată, gătită şi împodobită, 
trebuia să fie gata, în mod spontan, să i se ofere soţului. Acest aspect al tra¬ 
diţiei, graţie actualităţii lui Mânu, este cultivat şi astăzi. El este dovada unei 
educaţii corecte, în deplin acord cu morala, cu norma, dharma. 

Drept consecinţă, ca şi în multe alte ţări, a izbucnit conflictul dintre idealul 
de fecunditate, moştenit prin tradiţie, şi necesitatea de a reduce rata creşterii 
demografice: în jur de 2,6% astăzi, ceea ce face ca, an de an, o populaţie egală 
cu aceea a Calcuttei sau a Australiei să se adauge celei prezente, care numără 
deja opt sute de milioane de suflete. Cu toate acestea, dacă ar fi să-l credem 
pe Rajiv Gandhi, fostul prim-ministru, rata natalităţii a rămas stabilă în ul¬ 
timele decenii. Ceea ce s-a schimbat însă este rata mortalităţii infantile, care 
s-a redus cu mai mult de 5%. Se recurge deci la planificarea familială. Până şi 
în satele cele mai izolate putem vedea un afiş înfăţişând familia ideală: părinţii 
cu cei doi copii. Există bărbaţi care suferă o operaţie de vasectomie şi femei 
care cer obturarea trompelor uterine. Sanjay Gandhi a participat chiar, alături 
de mama sa, la disputa electorală pentru introducerea vasectomiei, cu precădere 
în rândul populaţiei musulmane din Delhi şi din Uttar Pradesh. Alegătorii 
musulmani din întreaga Uniune Indiană au resimţit însă această iniţiativă ca 
pe un atentat la integritatea corporală. 

Ce are de spus, în privinţa acestei probleme, religia hinduistă? Dată fiind 
lipsa unei unice autorităţi, comparabilă magisteriului, care să stabilească norma 
morală, situaţia rămâne neclară, iar lupta se dă în interiorul fiecărei conştiinţe. 
Gândeşti cum trebuie, trăieşti cum poţi. Natura prevăzuse mulţi copii, dintre 
care însă puţini supravieţuiau. De asemenea, multe femei mureau în urma 
întreruperilor de sarcină. Or, tocmai acest ultim aspect este decisiv, deoarece 
o femeie nu poate avea mai mult de un copil pe an - cu excepţia gemenilor 
-, în vreme ce bărbaţii!... Din clipa în care mecanismele regulatoare ale naturii 

au fost dereglate în urma progreselor ştiinţifice aduse de colonizare, chestiunea 
apare ca fiind lipsită de o soluţie acceptabilă. Dacă blochezi ieşirile stării civile, 
trebuie să-i blochezi şi intrările. Când ţi-e frică de moarte, ţi-e frică de viaţă. 
Dar cine, în Apus, ca şi în Asia, ar îndrăzni să restabilească fluxurile naturale? 

Trebuie să tratăm acum cel din urmă aspect, cel mai dureros, cel mai în¬ 
tristător din viaţa unei femei hinduse: statutul socio-religios al văduvei. Dacă 
nu a avut, cel puţin, şansa de a muri prima - ceea ce se întâmplă rar în orice 
ţară, iar în India atrage după sine onoarea titlului de sumahgali —, soarta sa 
este distrusă. De îndată ce-i moare soţul, femeii i se ia roşul-aprins care-i 
împodobeşte cărarea mediană a pieptănăturii, i se sparg brăţările de sticlă; îşi 
scoate sau, mai bine spus, i se scot bijuteriile şi podoabele. Adio, frumoase sari 
multicolore, brodate cu fir de aur sau de argint! De acum înainte, în principiu 
pe durata întregii sale vieţi, ea va purta un sari alb, de culoarea doliului. In 
familiile cele mai tradiţionaliste, se ajunge până la raderea părului de pe cap. 
Dacă femeia este tânără şi fără posibilităţi materiale, există multe şanse să se 
prostitueze. Dacă este întreţinută de familia ei sau a soţului, lucrurile se vor 
putea aranja, dar va trăi într-o dependenţă cvasitotală. Bătrână, ea va alege 
adesea soluţia care i se arată în mod natural sau, mai degrabă, cultural: aceea 
a renunţării. îşi va afla refugiul intr-un ăshram sau va merge, cu părul ras, să-şi 
cerşească hrana, dintr-un loc sfânt într-altul, dintr-un pelerinaj intr-altul. 
Aceasta îi va fi pensionarea, în sensul tare al cuvântului (fără pensie, însă). 

Cum să înţelegem această pierdere brutală a statutului? întâi, trebuie să ne 
amintim că tânăra fată, chiar în castele cele mai înalte, nu are decât o demnitate 
virtuală; pentru ea, căsătoria ţine loc de iniţiere şi îi conferă o poziţie. Totul 
se petrece ca şi când, devenită văduvă, ea ar reveni la starea iniţială, încetând 
să mai fie „cineva“, în sensul socio-religios al termenului. Tratatele dharma - 
scrise, să nu uităm, de bărbaţi - se străduiesc să explice soarta crudă a văduvelor. 
Femeia care devine văduvă este, ca să zicem aşa, „ucigaşa soţului său“, de vreme 
ce avea datoria de a-1 întreţine, de a-1 apăra. Ea ispăşeşte, de fapt, un karman 
malign care i se atribuie din pricina vreunei fapte reprobabile săvârşite într-o 
viaţă anterioară. Este deci consecinţa directă a faptelor sale. Călău şi victimă, 
cea mai bună soluţie pe care o poate alege este aceea de a-şi sfârşi viaţa pe calea 
renunţării şi a ispăşirii. Dar între renunţarea ca alegere liberă şi renunţarea la 
care o împinge societatea pe tânăra văduvă există, fără îndoială, o prăpastie. 

în duda acestora se impune totuşi o nuanţare. Un lucru pe care bărbaţii 
îl uită este acela că soţia trăieşte deja, în felul ei, o viaţă plină de renunţare. Nu 
este neapărat nevoie ca o femeie să-şi lase căminul pentru a duce o existenţă 
ascetică, nu este neapărat nevoie ca ea să înfrunte asprimea unei vieţi de rătăcire 
şi de cerşetorie. Dacă îndeplineşte îndatoririle pe care i le prescrie Mânu sau 
dacă este credincioasă portretului, modern şi tradiţional totodată, pe care 

Muktânanda îl face soţiei ideale, viaţa sa este zi şi noapte în slujba celorlalţi, 
ea nefiind decât o imagine a uitării de sine. Renunţarea se petrece înlăuntrul 
ei înseşi, înlăuntrul căminului său. 

Cât de crudă este, prin comparaţie cu soarta văduvei, practica (din fericire 
neobligatorie) satee\ Această locuţiune englezească denumeşte sacrificiul prin 
care soţia se jertfeşte pe rugul soţului decedat. Cea mai veche inscripţie care 
aminteşte acest sacrificiu datează din anul 510 î.Hr. De fapt, această practică 
nu s-a amplificat decât într-o epocă mult mai recentă, mai întâi la castele răz¬ 
boinice: reginele eroine preferau să-şi urmeze soţul pe rug decât să cadă în 
mâinile inamicului victorios. Cum un asemenea eroism dădea naştere onoarei 
şi prestigiului, s-a ajuns apoi - întotdeauna din spirit de concurenţă cu aceia 
sau acelea care „renunţau" - ca familiile mai puţin nobile să exercite presiuni 
morale, poate chiar fizice, pentru a o determina pe sati (cuvânt sanscrit denu¬ 
mind femeia virtuoasă, bună şi credincioasă) să împărtăşească soarta soţului 
ei. Şi mai înfiorător, pe lângă presiunile familiei însetate după onoarea care se 
răsfrângea asupră-i, este faptul că, pe rug, soţia urcă de vie. Am înţelege mai 
bine sinuciderea din credinţă conjugală, urmată de arderea concomitentă a 
două cadavre. 

Deşi autojertfirea văduvei poate fi înţeleasă drept prelungire a sacrificiului 
originar şi al aceluia săvârşit de „războinicul yogin care se sacrifica pe câmpul 
de luptă, englezii au procedat corect când au interzis, în 1829, satee, din pricina 
abuzurilor criminale pe care le prilej uia, abuzuri ce au fost denunţate de Ram 
Mohan Roy. In ciuda acestei interdicţii, datina este departe de a fi fost 
dezrădăcinată în Rajasthan, ca şi în alte părţi, dupăcum dovedeşte evenimentul 
de la Deorala, din 1987, care a dat naştere unei ample dispute. 


RELIGIA CA MÂNGÂIERE SUFLETEASCĂ 

Dacă acceptăm definiţia pe care Schleiermacher o dă sentimentului religios, 
şi anume conştiinţa de a aparţine unui întreg, atunci religia hinduistă satisface, 
prin excelenţă, această definiţie împreună cu urmările obiective şi subiective 
pe care le implică: integrarea socială şi liniştea emoţională a membrilor săi. 
Prin urmare, se impune să subliniem trei aspecte importante. 

Pe plan social, terestru, tradiţia hotărăşte pentru fiecare îndatoririle indi¬ 
viduale în sânul familiei unite, în aşa fel încât fiecare să-şi găsească aici locul. 
Fiind mai extinsă pe orizontală şi pe verticală decât familia nucleară, familia 
unită este mai puţin fragilă. Sunt posibile înlocuiri, iar conflictele sunt mai 
puţin personalizate. Când acestea din urmă apar între funcţii, interese şi 

caractere, ele sunt arbitrate de un fel de „supraeu“ familial care nu este altceva 
decât imanenţa dharmei faţă de acest grup în care nu există încă individualităţi 
eliberate şi autonome. Acest mediu al familiei unite este el însuşi legat de o 
anumită comunitate religioasă, bine precizată: krişnaită, rămăită, sivaită, sakta 
etc. şi, deci, legat de mediile altor familii care, prin tradiţie, împărtăşesc aceeaşi 
preferinţă tradiţională. Bineînţeles că aceste asocieri se suprapun într-o manieră 
extrem de complicată şi ar fi necesar ca pentru fiecare situaţie să avem o 
descriere specifică ce diferă în funcţie de regiuni, ca şi în funcţie de apartenenţa 
la o anumită castă (jăti) sau subcastă, în sânul căreia domnesc îndatoriri reci¬ 
proce, ajutorul reciproc şi solidaritatea. 

Fireşte, preţul plătit în schimbul acestei securităţi este lipsa libertăţii: aceste 
reţele comunitare sunt spaţii închise. Cu toate acestea, capacitatea de asimilare 
compensează excluderea. Astfel, transsexuaţii care nu-şi găsesc defel locul în 
societăţile moderne occidentale sunt recunoscuţi, în India, ca atare. Aceşti 
hermafrodiţi, cărora li se adaugă, desigur, travestiţii, mutilaţii sexual sau 
castraţii, care, în mod normal, ar fi trebuit să fie excluşi formează, de vreme ce 
fac parte dintr-o comunitate care se supune unei reguli şi unui lider, o „castă“ 
aparte, grupul aşa-numiţilor hijră. Este adevărat că, în mitologia şi iconografia 
hinduiste, găsim un arhetip care poate înlesni înţelegerea şi tolerarea acestor 
stări de lucruri: figura lui Siva androgin sau ardhanărisvara, „Stăpânul 
jumătate bărbat, jumătate femeie". Oricât de departe ar fi aceşti hijrâ de 
perfecţiunea androgină, îi putem vedea producându-se pe străzi, cântând şi 
dansând sub fereastra casei în care tocmai s-a petrecut o naştere. Este felul 
lor de a-şi câştiga pâinea. Impuritatea lor află astfel nişte limite în interiorul 
cărora se poate manifesta fără să stârnească populaţiei un sentiment de res¬ 
pingere. Ea funcţionează în afara ritului purificator săvârşit asupra nou-născu- 
tului, jăta-karman. Aşadar, aceste fiinţe aparte nu sunt excluse. 

Poate că ar trebui să zăbovim mai pe îndelete asupra celor de neatins, paria 
etc. Ei sunt, îndrăznim să spunem, respinşi în interiorul hinduismului - ră¬ 
mânând totuşi hinduşi. Plecând de la această situaţie deosebit de neclară, 
Gandhi a încercat să-i reintegreze pe deplin sistemului hinduist, sub numele 
de Harijan, „poporul lui Hari", adică al zeului Vişnu. Doctorul Ambedkar, 
părintele Constituţiei laice a republicii indiene, a propus o soluţie opusă: pen¬ 
tru ca ei să înceteze a mai fi socotiţi excluşi este suficient să renunţe la hinduism. 
Pentru aceasta el a sugerat ca alternativă budismul, deoarece provine din 
tradiţia indiană. Dar aceia care devin creştini sau musulmani, de pildă, 
totodată, nu mai sunt excluşi, deoarece ies din sistemul de caste. 

Pe lângă această soluţie care nu a avut urmări (dr. Ambedkar a murit pre¬ 
matur), capacitatea hindusă de a asimila elemente care, în mod normal, ar 
trebui respinse este de natură religioasă. Hindusul nu se desparte de cosmos. 



406 RELIGIILE LUMII 


El nu separă nici măcar lumea pământeană de cea a cerurilor, toate desăvârşirile, 
dar şi toate imperfecţiunile îşi află locul în această ordine cuprinzătoare. Cu 
alte cuvinte, hinduistul trăieşte laolaltă şi cu alte fiinţe, altele decât cele umane. 
Există aici un fel de atmosferă cultuală şi culturală în care el respiră din gene¬ 
raţie în generaţie. O istorioară povestită de etnologul O. Herrenschmidt redă 
în întregime tonul familiar, liniştitor şi plin de satisfacţii al relaţiei pe care 
hinduiştii o au cu zeii lor. Autorul se afla, într-o seară, la sud de Andhra Pradesh, 
la Tirupati, un fel de Lourdes hindus. La început nu a putut suporta atmosfera. 
Apoi, odată cu venirea nopţii se apropie şi mulţimea de credincioşi, iar el nu 
are cum să rămână indiferent la armonia căreia îi este martor. Se aude vină: 
„Graţia indiană pentru ochi şi ureche. Şi această scurtă frază a unui inginer 
electrician care lucra la iluminarea templului [...]: «India, best gods».“ Etno¬ 
logul a ales această expresie ca titlu al cărţii sale. 21 Dintre divinităţi, zeiţele sunt, 
fireşte, cele mai accesibile, aşa cum, în familie, mama este mai accesibilă decât 
tatăl. După aceeaşi logică, zeiţele locale, grăma-devată („divinităţi ale satului"), 
sunt, la ţară, deci pentru aproape 80% din populaţie, interlocutoarele fireşti 
ale hinduşilor, acelea care pot fi invocate pentru a-şi exercita influenţa fastă. 
Acest fapt explică, în regiunile de limbă tamil, cultul zeiţei Vărsatului de vânt, 
Mariamma, numită eufemistic şi Sitală „Cea Răcoroasă", sau cultul zeiţei Saşţhl, 
patroana şi apărătoarea copiilor. 

Este uimitor că dintre toate răga (melodii muzicale, literal „pasiuni") 
sivaite care sunt închinate aspectului teribil al zeului, nu răga masculină - 
bhairava — este interpretată la sitar sau vocal, ci cea feminină - bhairavi —, şi 
aceasta atât în mediile cultivate de la oraş, cât şi la sate. Gravitatea sa patetică 
şi sfâşietoare echivalează cu resemnarea sufletului indian faţă de suferinţele 
vieţii. Nu vom putea zăbovi îndeajuns, aşa cum o face Madeleine Biardeau, 
asupra însemnătăţii elementului feminin în viaţa religioasă a hinduiştilor. 
Zeiţa, ea însăşi şi, mai ales, în nenumăratele sale înfăţişări, are rolul de mijlocitor 
între om şi zeu, între scopurile pământeşti şi idealul interiorităţii. 

In fine, dincolo de oameni şi zei şi, în general, dincolo de cuplurile contrare 
care constituie Universul, conştiinţa hinduistă este liniştită la ideea că aceste 
cupluri se topesc în cele din urmă într-o forţă impersonală şi neutră, brahman, 
neutră atât din punct de vedere semantic, cât şi gramatical. Această forţă 
impersonală este exprimată în silaba care cuprinde în sine întreaga Veda\ om 
(A + U + M + punctul sonor de rezonanţă la infinit). Cele mai vechi Upanişad 
întrebuinţează câteodată metafora unităţii pentru a descrie ceea ce se află 
dincolo de multiplu. Dar Unul riscă, pe termen lung, să devină unul din 

21. O. Herrenschmidt, Les meilleurs dieux sont hindous, Lausanne, L’Age d’homme, 
1989, <f p. 64. 

termenii cuplului unu-multiplu. Pentru a evita acest pericol, filozofii şcolii 
Vedânta au întrebuinţat cu precădere celălalt limbaj al Upanişadelor, limbajul 
apofatic al nondualităţii ( a-dvaita)\ absolutul nu este „nici aşa, nici aşa“ (neţi, 
neţi). De aici a rezultat numele de Advaita-vedănta pe care l-a primit ramura 
principală a acestei filozofii, al cărei cel mai cunoscut reprezentant este Sankara 
(secolul al VlII-lea). 

Vom înţelege că un orizont religios nondualist, de care oamenii sunt 
departe, dar care le este aproape, imanent şi transcendent totodată oferă, în 
ciuda nenumăratelor greutăţi, mângâiere şi alinare. Un cuvânt preferat care 
se naşte adesea pe buzele surâzătoare ale hinduiştilor este sânţi, „pace“! Trăind 
într-un climat de lupte şi de violenţe, ei tânjesc după linişte. Fără îndoială că 
nutresc şi dorinţa de topire, de reîntoarcere în sânul matern. 22 Speranţa, fie 
ea chiar îndepărtată, a unei resorbţii a sufletului individual în cel universal, 
ătman-brahman, îi ajută să-şi îndure condiţia mizeră. Şi aceasta cu atât mai 
bine cu cât, pentru marea majoritate, un asemenea lucru se petrece nu în 
deşertul intelectului, ci în înflăcărarea devoţională a lui bhakti. Iată de ce un 
sivait, fie el situat chiar foarte jos pe scara ierarhică socio-religioasă, îşi va 
putea spune un adevăr pe care l-a moştenit din generaţie în generaţie, aproape 
prin naştere, şi pe care îl respiră în juru-i fără să mai bage de seamă. Acest 
adevăr este cuprins în cuvintele: „Castele, îndatoririle corespunzătoare siste¬ 
mului de caste, ca şi feluritelor etape ale existenţei, nu sunt făcute pentru mine, 
nici concentrarea spiritului, nici meditaţia sau yoga. Pretenţiile lui eu sau al 
meu instituite asupra nonfiinţei sunt înlăturate. Ceea ce rămâne, acest Unu, 
Siva, Eliberatorul. Eu sunt acesta." 23 

Un asemenea comportament l-ar putea uimi sau chiar şoca pe cititorul 
occidental. Omul respectiv este peste măsură de naiv ca să se amăgească astfel! 
El ştie însă că un brahman nu este obligatoriu bogat, că ierarhia pur-impur 
nu se confundă cu aceea a averilor băneşti: un paria poate să aibă un spirit de 
negustor prosper. Mai ştie că, în economia spiritului, un brahman nu este mai 
aproape de eliberare decât este el însuşi. In ceea ce priveşte scopul ultim, 
amândoi sunt egali. Totul depinde de purtarea lor, adică de karman-\i\ specific, 
inclusiv de acela acumulat în cursul vieţii prezente - şi asupra cărora sunt 
stăpâni -, precum şi de bunăvoinţa zeului; în rest, cele două lucruri nu sunt 
în mod necesar contradictorii, deoarece pentru un bhakta se crede că Stăpânul 
îşi dăruieşte bunăvoinţa potrivit legii karman. 

22. Vezi S. Kakar, Moksha, le monde interieur. Enfance et societe en înde. Paris, Les 
Belles Lettres, 1985, pp. 46 şi urm., 70 şi urm., 159. C.R.L. Kapani, F. Chenet, „L’Inde 
au risque de la psychanalyse", Diogene, 135, 1986, pp. 65-80. 

23. „Les Dix Stances (Dasasloki, 2—3)“, Qankara et le Vedanta, trad. P.-M. Dubost, 
Le Seuil, 1973, p. 116. 

Credinţa, aproape panindiană, în această lege, adică în privinţa recom¬ 
pensării faptelor, face ca problema răului să nu se pună cu aceeaşi intensitate 
ca în Occidentul creştin. Karman îl ajută din plin pe hindus să accepte ceea 
ce i se întâmplă drept consecinţă a ceea ce a săvârşit în vieţile sale anterioare, 
ba chiar în această viaţă, şi să spere la o soartă mai bună în vieţile sale viitoare, 
cu condiţia ca în prezent să se comporte cum se cuvine. Resemnare, pe de o 
parte, speranţă, pe de alta. Aceasta este doctrina sănătoasă. De fapt, trebuie să 
recunoaştem că indienii, atunci când sunt copleşiţi de împrejurări, sunt sen¬ 
sibili mai ales la greutatea trecutului şi înclinaţi, prin urmare, spre un anume 
fatalism. Un occidental nu se poate împiedica să se gândească la asta şi să 
încerce un sentiment de înfricoşare când se găseşte în mijlocul unei mulţimi 
viermuitoare şi tăcute în acelaşi timp, al cărei comportament îi scapă. Oamenii 
află, ce-i drept, o anumită bună dispoziţie, o mângâiere în convieţuirea pe 
străduţele din Benares, în autobuzele supraîncărcate din Calcutta etc., ca şi 
cum ar trăi împreună în marea familie, familia unită. Acest sentiment însă nu 
are nimic comun cu instinctul gregar, aşa cum se întâmplă anumitor popoare 
ai căror membri, încolţiţi de nesiguranţa singurătăţii, îşi caută refugiul în 
Mitsein. Hinduşii au o siguranţă şi o conştiinţă personale, chiar dacă este ade¬ 
vărat că, din punct de vedere social, ei nu au un statut personal. Forfota din 
oraşele indiene se explică prin spaţiile restrânse. Hinduşii nu caută Mitsein-u\, 
acesta este un dat, o trăsătură a vieţii lor. 

Şi apoi au sărbătorile pe care le-am amintit mai sus. Trebuie subliniat, în 
primă instanţă, că nu ceea ce poate vedea spectatorul străin este lucrul cel mai 
semnificativ. Ceea ce are într-adevăr importanţă sunt pregătirile care, pe durata 
câtorva zile, însufleţesc casa şi umplu sufletul de sărbătoare. Indirect, zilele 
premergătoare sărbătorii ajută la suportarea micilor neplăceri ale vieţii. Cât 
despre zilele de sărbătoare propriu-zise, ele oferă prilejul atât pentru membrii 
castelor, cât şi pentru alte grupuri de oameni, de a se întâlni. Or, acest prilej 
revine des pe parcursul unui an. „Every day in India is a festival 11 , spun cu 
bucurie hinduiştii. 

Să ne îndepărtăm acum puţin de ceea ce poate fi spus despre religie ca 
factor regulator al tensiunilor vieţii afective. Dacă îmi este permis să propun 
o interpretare a unui spaţiu cultural din care eu însămi îmi trag rădăcinile, voi 
avansa ipoteza următoare: universul simbolic al hinduşilor sau lumea lor inte¬ 
rioară este, din punct de vedere epistemologic, intermediarul între diversitatea 
datelor senzoriale - flux mai mult sau mai puţin dezordonat, meaningless - şi 
reperele abstracte ale metafizicii raţionale. Chiar şi intelectualii hinduşi ţin 
mult la acest interspaţiu simbolic. Dacă discuţi cu ei despre miturile lor, despre 
figurile divine, despre legea karman şi despre corolarul său mitic, transmigraţia, 
chipul lor se va lumina de un surâs înţelegător: dar nici ei nu acceptă toate 

acestea ad litteram. Sunt conştienţi de „funcţia fabulatoare“, care, în treacăt fie 
spus, se aplică şi monoteismului, pentru că ce poate fi mai minunat decât un 
Dumnezeu creator care face lumea din nimic? Dar dacă se întâmplă să le fie 
contestat universul, nu vor fi de acord. Pentru ei, acesta are un sens şi un rol. 
Un rol de protecţie, înainte de toate, de autoprotecţie. In schimbul reprimării 
şi refulării fără de care nu există posibilitatea vieţii în comun, zei şi zeiţe, 
gandharva şi apsară, permit proiecţia ideală a vieţii empirice. Această proiecţie 
este, bineînţeles, fantastică, trăsătură în lipsa căreia nu ar putea fi funcţională. 
Ea este punerea în scenă izvorâtă din distanţa dintre dorinţă şi împlinirea ei. 

Din acest teatru în care viaţa umană este, în cele din urmă, reprezentată, 
să alegem patru exemple: Krşna copil, perechea Râdhâ-Krşna, un gandharva 
şi o apsară. Râma şi Sită. Atunci când o femeie nu poate avea copii, oricare 
ar fi cauza - ea însăşi sau soţul ei -, se produce un transfer frecvent, devenit 
clasic, al instinctului matern nesatisfâcut asupra figurii încântătoare a lui Băla 
Krşna. El este frumos, surâzător, perfect, ceresc într-un cuvânt, superior tu¬ 
turor copiilor pe care i-ar fi putut avea. „Mămica“ îi face toaleta până în cele 
mai mici amănunte. De îndată ce s-a trezit, îl îmbăiază, îl îmbracă, îl hrăneşte. 
Toate aceste îngrijiri sunt date copilului ceresc într-o formă concretă, şi nu 
doar mentală. Izvorâtă dintr-o sterilitate sublimată, această maternitate umană 
şi cerească totodată, trăită zi de zi după un ritual imaginar, o alină pe soţie şi, 
prin urmare, pe soţ. 

Krşna a crescut. Nu e încă pe câmpul de luptă sfătuitorul lui Arjuna. La 
Vrindavan, el petrece o viaţă rustică, asemenea unui păstor printre păstoriţe, 
celebrele gopl. Dintre ele, preferata lui este Râdhâ. Intr-o ţară şi la o vârstă la 
care apropierea de băieţi îi este interzisă, la o vârstă la care distanţa dintre sexe 
este, în cazul familiilor onorabile, de netrecut, care tânără fată nu se va 
identifica, odată şi-odată, cu gopl şi nu va simţi pentru Krşna, în secret, o 
dragoste ce trece dincolo de convenţiile omeneşti? Aşteptându-şi soţul, ea va 
afla în iubitul ceresc ceea ce soţul nu-i va putea da niciodată. Va putea chiar, 
dacă menaj ul o va dezamăgi, să continue pe faţă cultul său pentru Krşna-Gopăla, 
divinul cântăreţ din nai, fără ca cei din preajmă să bănuiască ceva. Insă cu 
condiţia să nu exagereze, precum celebra poetă Miră Bai, şi să-şi neglijeze 
îndatoririle faţă de soţ. 

In legătură cu iubirile mistice, un universitar indian extrem de cultivat 
făcea, în prezenţa mea şi cu un prilej oarecare, o observaţie de bun-simţ. In 
iubirile omeneşti ajunse la deplinătatea reciprocă a armoniei, totul se poate 
răsturna dintr-odată: o vorbă, un suspin, o privire purtată de la unul la celălalt 
sunt de-ajuns. In iubirile mistice, marele avantaj este acela că celălalt nu e o 
piedică. O singură persoană întreabă şi răspunde, o singură persoană inter¬ 
pretează deodată ambele roluri, aşa cum se întâmplă în vise. Şi apoi, după cum 
o arată Bhăgavata-Pnrăna (secolul al X-lea), pastorală mistică tot atât de vie 

în spiritul hinduşilor cum este „Cântarea Cântărilor 1 în spiritul creştinilor, 
fiecare gopi, înlănţuită de farmecul iubitului ceresc, se crede singură cu el şi 
nesocoteşte deci gelozia. Tot astfel se simt sufletele în prezenţa lui Dumnezeu. 
Adeptă înflăcărată a nondualismului, mi se întâmplă să gândesc: pentru o iubire 
este nevoie de doi, dar există mereu mai mult decât atât. Este oare un vis dorinţa 
de a găsi Unitatea? Putem alege: ori îl devorăm pe celălalt, ori ne anulăm pe 
noi înşine, ştergându-ne conştiinţa împietrită, încremenită, din cauza obişnuinţei 
în aceste cuvinte: „eu“, „sine“, „al meu“. Fiecare e liber să aleagă. 

Să subliniem acum un alt aspect, subtil şi spectaculos totodată, acela al 
idealizării erosului. Pe frontonul templului solar de la Konarak, o pereche de 
genii, \m gandha va, astfel numit deoarece se crede că se hrăneşte cu parfumuri 
(gandha ), şi o apsarâ, un fel de nimfa cu sâni avântaţi, cu şolduri arcuite. Chi¬ 
purile lor sunt luminate de un surâs încântător. Gandha va loveşte în mrdangam, 
tobă orizontală cu două feţe, ritmând dansul partenerei sale fără să o atingă 
altfel decât cu freamătul aerului pus în mişcare de instrumentul său. 

în fine, iată-i pe Râma şi pe Sită. Râma este prinţul „fermecător 1 , Sită este 
„ogorul 11 . Căsătoriţi, ei îşi vor fi credincioşi unul celuilalt, la bine şi la rău, în 
fericire şi nefericire. Soţul şi soţia găsesc în ei modelul matrimonial perfect cu 
care să se identifice. în acest ultim caz, este vorba de imitaţie; celelalte trei ţin 
de un proces de substituire sau de sublimare. Dar, în toate patru, forţa care 
funcţionează este „cauzalitatea psihică", ea răspunzând unei singure cerinţe, şi 
anume protejarea subiecţilor. Pe scurt, dacă ne este permisă o comparaţie 
neaşteptată, ni se pare că universul simbolic al hinduiştilor, „lumea lor inte¬ 
rioară" joacă, la nivelcultual şi cultural, un rol comparabil cu acela al lichidului 
amniotic la nivel biologic. 

Să generalizăm. La urma urmelor, o civilizaţie nu este oare, pentru cei care 
trăiesc în interiorul ei, un vis mai mult sau mai puţin colectiv ori, mai precis, 
o comuniune onirică ce se transmite, în timp, din generaţie în generaţie? Ieri, 
visul s-a manifestat prin piramide, temple, catedrale, iar astăzi se manifestă în 
sateliţii care ţintesc la omniprezenţa comunicării pe pământ, în staţiile orbitale 
care vor să cucerească spaţiul. Oricine găseşte toate aceste lucruri drept naturale, 
lumea se schimbă şi totul merge înainte. 


RELIGIE SI POLITICĂ 

J 

Pentru a înţelege situaţia din India, sunt necesare două lămuriri preliminare. 
Pe de o parte, trebuie să avem prezentă în minte condiţionarea datorată ante¬ 
cedentelor istorice şi, pe de altă parte, să uităm, temporar, reperele politice şi 
religioase active în Occident, în special în Franţa: de pildă, legăturile Bisericii 
cu statul, conceptul de laicitate etc. 

Teritoriul indian a suferit, în cursul istoriei sale, valuri succesive de invazie 
care, în ciuda contopirilor parţiale dintre etnii diferite, au pus alături comu¬ 
nităţi care se defineau, înainte de toate, prin caractere lingvistice şi religioase. 
Aceste două particularităţi pot, de altfel, să se intersecteze într-o manieră 
diferită şi complicată. 

Se consideră că religiile hinduistă, jainistă, budistă şi sikh sunt născute în 
spaţiul indian, născute din Mother India, aşa cum am arătat anterior. Cât despre 
zoroastrienii din India, aceştia sunt, într-o anumită măsură, asimilaţi unui fel 
de castă aparte în sânul lumii hinduse. Toţi, în ciuda divergenţelor şi polemicilor, 
fac parte din aceeaşi familie. în schimb, islamismul şi creştinismul - Christianity, 
se spune în India - sunt percepute ca religii de origine străină care au fost aduse 
pe teritoriul indian: cu ajutorul armelor în cazul islamului, începând cu anul 
1000. A existat, desigur, în secolul al XV-lea, uimitoarea figură a lui Kabir, fiu, 
se spune, al lui Râma şi al lui Allah. Au existat şi perioade de bună înţelegere, 
în secolul al XVI-lea, marele împărat Akbar a reuşit să impună supuşilor săi 
sincretismul şi înţelegerea reciprocă. După el, unul dintre ultimii săi fii, prinţul 
Dâră Sukoh (secolul al XVII-lea) realizează traducerea, în limba persană, a 
cincizeci de Upanişad - aproape o sută cincizeci de ani mai târziu ele vor fi 
descoperite şi traduse din persană în latină de Anquetil-Duperron - dar, din 
nefericire, Dâră Sukoh este decapitat de fratele său, împăratul fanatic Aurangzeb. 

în secolele al XlX-lea şi XX, imperiul britanic a fost succesorul imperiului 
mongol. Semănând discordia pentru a conduce mai bine, britanicii au avut 
grijă să favorizeze impunătoarea minoritate musulmană, în vreme ce primele 
lupte pentru independenţă caracterizau mişcările specific hinduse. Putem 
astfel înţelege teama care a cuprins comunitatea musulmană în momentul 
retragerii colonizatorilor britanici: „Ce aţi făcut pentru svarăj (independenţă)?“ 
i-ar fi putut întreba atunci hinduiştii. Acest sentiment a dus la declanşarea, 
în 1946-1947, a unor sângeroase răzmeriţe. 

Să adăugăm că noua republică indiană a elaborat o Constituţie cu caracter 
laic, al cărei principal făuritor, doctorul Ambedkar, el însuşi aparţinând unei 
caste superioare, s-a convertit la budism în 1950. Laică, republica indiană 
trebuia deci să permită, în concepţia autorilor săi, ca toate confesiunile să 
trăiască în pace şi egalitate pe teritoriul Indiei. Dar politicul s-a amestecat de 
îndată, opunând Partidul Congresului Legii musulmane, condusă de Aii 
Jinnah în Pakistan. Această secesiune a lăsat un gust amar în sufletul hinduişti- 
lor, care nu au acceptat-o niciodată cu adevărat. Ea nu le-a apărut niciodată 
legitimă, deoarece în viziunea lor se înfăţişa ca o trădare a speranţei de unitate. 
Mutatis mutandis. Partidul Congresului nu era departe de gândirea specific 
iacobină. La ora actuală există deci, la acest sfârşit de secol XX, un vechi şi 
persistent litigiu între majoritatea hinduistă şi reprezentanţii importantei 
minorităţi musulmane care trăiesc pe teritoriul Uniunii Indiene. 

Pentru a evita naşterea unor confuzii se impune încă de pe acum să facem 
câteva precizări atât în privinţa structurii politice a Uniunii Indiene, cât şi 
a structurii religioase a populaţiei sale. Contrar a ceea ce se spune câteodată, 
republica indiană are o structură federală, precum Statele Unite ale Americii 
sau fosta URSS. Este o uniune formată din douăzeci şi cinci de state. în frun¬ 
tea fiecăruia dintre ele se găseşte un chief minister însărcinat, în primul rând, 
cu menţinerea ordinii. în situaţii excepţionale, atunci când guvernul regional 
este copleşit de evenimente, „centrul", adică Delhi, intervine şi practică admi¬ 
nistrarea directă. Având în vedere că prime minister şi chief minister pot apar¬ 
ţine unor partide politice adversare, au loc câteodată complicaţii sau tergi¬ 
versări care facilitează apariţia unor tulburări, mai ales în timpul manifestaţiilor 
de masă sau al confruntărilor dintre comunităţi. 

Amintind noţiunea de comunitate, ne plasăm în chiar centrul problemelor 
religioase. De fapt, când apar tensiuni religioase nu este propriu-zis vorba de 
războaie religioase, în sensul că s-ar isca neînţelegeri asupra dogmei sau asupra 
supunerii faţă de o autoritate religioasă, pentru simplul motiv că acestea, în 
India, sunt inexistente. Nu, problema este acea stare de lucruri care se numeşte 
communalism. Presa indiană este plină de articole pe această temă, care 
condamnă faptul că sentimentul apartenenţei exclusive şi ataşamentul gelos 
al fiecăruia faţă de propria sa comunitate constituie una dintre piedicile care 
întârzie accesul Indiei la statutul de naţiune. 

Ce se desemnează, în India, prin communitf. Un grup socio-religios ai 
cărui membri împărtăşesc, prin naştere, un anumit număr de reguli, un anumit 
cod alimentar, vestimentar, matrimonial etc., un cult, sărbători, o pietate care 
îi sunt proprii. Este adesea posibil să-i recunoaştem după aspectul exterior. 
Dar înlăuntrul lor -şi asta nu e cel mai puţin important - ei poartă simbolurile 
întemeietoare ale propriei tradiţii, amintiri comune, povestiri şi legende moş¬ 
tenite din copilărie, tabuuri culturale care, în mulţimile cu atât mai puternice cu 
cât sunt mai tăcute, pot declanşa pe neaşteptate instincte iraţionale de apărare 
sau de agresiune. 

La nivel colectiv, relaţia dintre comunităţi este, fără îndoială, de exclusivism, 
virtuală cel puţin, dar câteodată actualizată. Bineînţeles că aceasta nu împiedică 
în nici un fel ca armonia să domnească, în domeniul particular sau profesional, 
între persoane cu o apartenenţă socio-religioasă diferită. Este cazul comunităţilor 
hinduistă, musulmană, sikh , zoroastră, creştină, budistă etc. în zilele noastre, 
la drept vorbind, tensiunile religioase apar cu precădere între hinduişti şi 
musulmani şi, într-o altă formă, între hinduişti şi sikh-ş i. De fapt, tensiunile 
sunt politico-religioase, deoarece politica interferează cu religia. Şi dacă indienii 
cultivă în asemenea măsură idealul nonviolenţei este pentru că ei trăiesc într-un 
climat de violenţă controlată, specific pentru o societate multiculturală, în care 

fiecare comunitate doreşte, dacă n u dispariţia, cel puţin supunerea celeilalte. 
Din acest motiv se încearcă atribuirea preşedinţiei Uniunii Indiene şi a funcţiei 
de prim-ministru reprezentanţilor unor comunităţi diferite, în măsura în care 
conjunctura politică o permite. Temerile sunt astfel exorcizate şi se ajunge la 
o coabitare mai mult sau mai puţin tensionată, la o coexistenţă mai mult sau 
mai puţin paşnică. 

Ca urmare, ce trebuie să înţelegem prin laicitate în India? Mai întâi, ea se 
află în prelungirea unei tradiţii foarte vechi. Marele antropolog Louis Dumont 
observă că foarte des, în societăţile antice, un singur personaj, regele, deţine 
funcţiile sacerdotală şi politică. în schimb, în India, cu mult înainte de era 
creştină, cele două funcţii sunt deţinute de două personaje diferite: brahmanul 
şi regele. Unuia îi revine autoritatea spirituală, celuilalt, puterea vremelnică. 
Hinduismul nu este o biserică şi, prin urmare, n-ar putea fi vorba de o separaţie 
a Bisericii de stat, dar aceasta decurge dintr-un singur principiu, şi anume acela 
care separă cele două funcţii. 

Istoria puterii o confirmă. în secolul al IV-lea î.Hr., primul împărat din 
dinastia Maurya, Chandragupta, nu a încercat să impună o religie de stat. 
Aparţinând confesiunii jaina, el a acordat aceleaşi drepturi şi acelaşi statut 
acelora dintre supuşii săi care erau hinduişti sau budişti. Unul dintre urmaşii 
săi, celebrul Asoka (secolul al III-lea) s-a convertit la budism sau, cel puţin, a 
devenit protectorul şi simpatizantul budismului. Dar hinduismul şi jainismul 
nu au fost persecutate, iar Asoka a asigurat în continuare egalitatea în drepturi 
a tuturor supuşilor săi indiferent care le era religia. în secolul al XVI-lea al erei 
creştine, împăratul mongol Akbar, musulman, s-a străduit să instaureze tole¬ 
ranţa şi a încercat chiar un fel de simbioză între islam, creştinism şi hinduism. 
El a construit la Fatehpur Sikri un lăcaş în care reprezentanţii diferitelor con¬ 
fesiuni puteau da glas credinţei lor. 

Jawaharlal Nehru, un agnostic, deşi brahman prin naştere, se înscria într-o 
lungă tradiţie a toleranţei, atunci când punea bazele unui stat laic. Iată ce spune 
el, la 15 august 1947, în ziua în care India devenea independentă, într-un 
mesaj adresat populaţiei: „Noi toţi, oricare ar fi religia pe care o practicăm, 
avem, ca fii ai Indiei, aceleaşi drepturi, aceleaşi privilegii şi obligaţii. Nu putem 
încuraja supremaţia unei comunităţi religioase asupra celorlalte, nici vederile 
înguste, pentru că nici o naţiune nu poate fi mare dacă locuitorii ei gândesc 
sau acţionează cu îngustime de spirit." 

Cum se face însă că Uniunea Indiană este periodic teatrul unor confruntări 
sângeroase între mulţimi fanatice aparţinând unor comunităţi diferite şi, mai 
ales, celor hinduistă şi musulmană? Să luăm ca exemplu întâmplarea de la 
moscheea din Ayodhya, aflată în statul Uttar Pradesh, la est de Lucknow, în¬ 
tr-un ul dintre cele şapte oraşe sfinte ale hinduismului. Ea este socotită a fi locul 

de naştere a lui Râma, în egală măsură rege ideal (care a domnit după pre¬ 
scripţiile dharmri) şi întrupare divină ( avatăra ). Influenţa sa asupra imaginaţiei 
populare, ca şi asupra contextului socio-religios este cu atât mai însemnată cu 
cât, spre deosebire de Krşna, el este legat nemijlocit de funcţia politică. Or, se 
spune că la începutul secolului al XVl-lea, primul împărat mongol, Bâbur (turc, 
de fapt), a transformat în moschee un templu închinat lui Râma. Să ne gândim, 
invers, la moscheea din Cordoba consacrată Fecioarei în 1236, în cinstea 
înălţării Sale la cer! Sunt lucruri care nu se uită. Astfel, într-o noapte a anului 
1949, câţiva vizitatori clandestini au introdus în incinta moscheii de la Ayodhya 
statui ale lui Rămaşi ale soţiei sale, Sită: o manieră simbolică de a recupera locul 
cuvenit templului hinduist. Nehru a înţeles de îndată că trebuia să neutralizeze 
pericolul şi, cu acordul guvernului din Uttar Pradesh, a închis moscheea. 

In ultimii ani, în special în 1992, acest eveniment a revenit în atenţia 
oamenilor politici. Invocând motivaţii fundamentaliste, şi anume necesitatea 
reîntoarcerii, ca atare, la origini, însoţită cel mai adesea de sentimentul exclu¬ 
derii celorlalte tradiţii, aceştia au organizat o impresionantă campanie populară, 
în întreg nordul Indiei, pentru a obţine restituirea, concretă, nu doar simbolică, 
a locului sfânt, aţâţând pasiunile religioase pentru a-şi atinge scopurile politice. 
Această campanie naţionalistă şi religioasă totodată a fost condusă, în principal, 
de BJP (BharataJanataParty, „Partidul poporului hinduist") şi de liderul său, 
L.K. Advani. O mare pujă, pe 6 decembrie 1992, la Ayodhya, trebuia să mar¬ 
cheze sfârşitul campaniei. Dar o mulţime dezlănţuită a dărâmat moscheea şi 
a început să pună fundaţiile unui nou templu închinat lui Râma. Se pare că 
cele două guverne, regional şi central, au fost luate pe nepregătite. Poate că 
apartenenţa guvernului regional la un partid din opoziţie nu a înlesnit acordul 
în privinţa măsurilor care trebuiau luate. Va izbuti centrul să potolească re¬ 
voltele din întreaga ţară prin reconstruirea, mai ales, a moscheii şi prin ridicarea, 
nu departe de ea, a unui templu dedicat lui Râma? Aceasta ar fi, în miniatură, 
imaginea juxtapunerii comunităţilor în întreaga Indie. 

Unde este în toate acestea, se va spune, laicitatea? Ea se găseşte în Constituţia 
din 1950, introducere, articolele 14, 15, 16, 25, 26, 28. Mai rămâne să fie 
aplicată şi în practică. Violette Graff, un excelent antropolog, specialistă în 
islamul indian, consideră că Rajiv Gandhi, în loc să respecte laicitatea strictă 
prevăzută de Constituţie, lăsată moştenire de Nehru, a comis eroarea de a-i 
favoriza, în acelaşi timp, prin diferite măsuri, pe cei doi adversari. Ce nu se 
face pentru obţinerea voturilor? în orice caz, după cum scrie Violette Graff, 
„deschiderea moscheii de la Ayodhya a însemnat deschiderea cutiei Pandorei". 

Cu toate acestea, pentru a înţelege comportamentul lui Rajiv Gandhi, tre¬ 
buie să adăugăm motivaţiilor electorale ceva mult mai profund: ceea ce de¬ 
mocraţia indiană înţelege prin „laicitate" ( secularism , sâdharana-lokasambandha ) 

n u corespunde exact ideii care circulă, în general, în Occident. N u este vorba 
de o falie, de o separaţie ca atare, între stat sau state, pe de o parte, şi religii, 
pe de alta. Nu, administraţiile publice se angajează să considere diferitele 
comunităţi de pe poziţii egale, oricare ar fi importanţa lor numerică. Laicitatea, 
în concepţia indiană, este, după Jawaharlal Nehru, el însuşi agnostic, aceea 
care „apără toate religiile fără a favoriza pe vreuna în detrimentul alteia". 
Bineînţeles că nu există obligativitatea de a aparţine unei religii, aşa încât, din 
această perspectivă, un ateu convins are aceleaşi drepturi ca oricare alt cetăţean. 

Se observă, în orice caz, că ne aflăm foarte departe de modelul francez 
tradiţional şi mai aproape de concepţiile britanică sau americană, precum şi 
de un proces care s-a desfăşurat, recent, în Franţa. Ne referim la afacerea 
„vălului islamic" într-o instituţie de învăţământ din regiunea pariziană. Am 
asistat, cu acest prilej, la o polemică între două concepţii asupra laicităţii. 
Concepţia pluralistă a doamnei Mitterrand: tinerele fete se pot îmbrăca potrivit 
propriei tradiţii, cu condiţia să nu fie provocatoare. Mai exista şi o concepţie 
unitară, aceea a vechii gărzi: absenţa oricăror semne exterioare, neutralitate, 
ba chiar uniformizare. De o parte, dreptul la diferenţă, de alta, cerinţa integrării. 

Este limpede că, în India, laicitatea se întemeiază în mod expres pe plu¬ 
ralism: nu numai că sunt tolerate însemnele apartenenţei cultuale şi culturale, 
dar nici nu se cere afişarea lor pentru a servi la identificarea acestei apartenenţe. 
Problema ridicată de vălul islamic nici măcar nu se pune în Marea Britanie, 
unde există totuşi un aflux de indieni musulmani, hinduişti etc., iar pe teritoriul 
indian existenţa unei asemenea probleme este de neconceput. Pentru acelaşi 
motiv - pe lângă faptul că evreii (prezenţi pe coasta de vest) sunt prea puţin 
numeroşi -, mentalitatea indiană nu este ispitită de antisemitism: convieţuirea 
comunităţilor juxtapuse este un lucru firesc. Acest patchwork cultural este o 
regulă. Fiecare are dreptul să fie el însuşi şi să se afirme ca atare, cu condiţia 
să-i respecte pe ceilalţi. 



JAINISMUL 

de Michel Hulin 


Alături de ortodoxiabrahmanică şi de sectele hinduiste, trebuie să i se acorde 
un loc jainismului. Numită astfel după întemeietorul său, Jinasau „Triumfătorul 
(asupra lumii)“, această religie a apărut în India de cel puţin douăzeci şi cinci 
de secole. Jina, numit şi Mahâvâra sau „Marele erou“, a trăit aproximativ între 
540 şi 470 î.Hr., fiind deci contemporan cu Buddha, cu a cărui „traiectorie" 
prezintă uimitoare asemănări. Ca şi Buddha, Jina era originar dintr-o familie 
princiară din nord-estul Indiei; se căsătoreşte, trăieşte în lux şi plăceri până în 
jurul vârstei de treizeci de ani, pentru ca apoi să se rupă de lume şi să devină 
un cerşetor religios pribeag. După îndelungate peregrinări şi cu preţul a uriaşe 
eforturi ascetice, el obţine iluminarea şi îşi consacră ultimii patruzeci de ani ai 
vieţii predicându-şi doctrina şi punând bazele unei biserici organizate. Ca şi 
Buddha, a ţinut predici în Bihar, şi anume în regiunea cuprinsă între cursul 
inferior al Gangelui şi primele piscuri ale munţilor Himalaya. Curios este faptul 
că cei doi maeştri nu s-au întâlnit, pare-se, niciodată. 

Oricum, spre deosebire de Buddha, Jina nu a făcut decât să preia, să dez¬ 
volte şi să sintetizeze o învăţătură cunoscută deja cu mult timp înaintea lui. 
Tradiţia jainistă îl înfăţişează, de fapt, ca pe ultimul dintr-un şir de douăzeci 
şi patru de tlrthamkara sau „făcători de vaduri pentru ca alţii să poată trece 
apa“. Dacă despre activitatea primilor douăzeci şi doi se crede că s-a desfăşurat 
în perioade îndepărtate ce ţin de timpurile mitice, cel de-al douăzeci şi treilea, 
Pârsva, pare să fi fost un personaj istoric care a trăit cu aproximativ două secole 
şi jumătate înaintea lui Jina însuşi. Fundamentele doctrinei sunt consemnate 
într-o colecţie de texte sacre (Canonul jaina), scrise în ardhamâgadhl, o variantă 
medie a limbii indiene vechi, şi socotite a fi transcrierea directă a învăţăturii 
orale a lui Jina. De fapt, formarea acestui corpus se întinde pe durata mai multor 
secole, după dispariţia lui Jina, şi a generat diferite polemici de-a lungul unei 
succesiuni de concilii. Astfel, în anul 79 d.Hr. se produce o schismă, aparent 
definitivă, între anumiţi jainişti, stabiliţi în sud (la Mysore, cu precădere) şi 
restul comunităţii. Primii, care se consideră mai ataşaţi de rigorismul tradiţiei 
originare, şi-au luat numele de Digambara sau „cei îmbrăcaţi cu cerul", deoarece 

au acceptat principiul ilustrat de Jina însuşi, dar neimpus de el, după care 
renunţarea totală, garanţie a mântuirii, implică, în privinţa călugărilor, goli¬ 
ciunea totală. Cei din urmă şi-au ales numele de Svetâmbara („cei îmbrăcaţi 
în alb“). Digambara contestă autenticitatea Canonului şi preferă să-l înlocuiască 
prin autoritatea unor „patriarhi" din India meridională. în realitate, învăţătura 
acestora din urmă, inspirată în mare măsură de Canon, nu se deosebeşte de 
acesta decât în privinţa unor amănunte nesemnificative, cea mai însemnată 
diferenţă fiind, poate, aceea că Digambara consideră şansele de eliberare a 
femeilor condiţionate de încarnarea preliminară a acestora în bărbaţi. 

în zilele noastre, jainismul este practicat mai ales în vestul şi nord-vestul 
Indiei (Rajasthan, Gujrat, Maharashastra), ca şi în câteva nuclee răspândite în 
Bengal şi în Mysore. El numără aproximativ patru milioane de credincioşi, 
dintre care Svetâmbara formează o majoritate zdrobitoare (chiar şi pentru 
Digambara , goliciunea asceţilor a devenit, în public cel puţin, un lucru excep¬ 
ţional). Fiecare dintre cele două mari ramuri ale jainismului conţine mai multe 
secte apărute în diferite momente ale istoriei. Acestea se deosebesc între ele prin 
reprezentări diferite ale raportului dintre călugări şi laici, prin numărul şi identi¬ 
tatea textelor recunoscute drept canonice, prin acceptarea sau respingerea unui 
anumit cult închinat imaginilor lui Jina (şi ale altor Tirthamkard) în temple etc. 

Ca şi budismul, doctrina jaina a apărut ca o reacţie împotriva ritualismului 
brahmanic şi împotriva atribuirii unor semnificaţii religioase instituţiei castelor. 
La fel ca budismul, ea se înfăţişează drept ateism, neacceptând existenţa vreunui 
Dumnezeu suprem, creator şi însufleţitor al Universului; în schimb, jainismul 
afirmă substanţialitatea sufletului ( ătman ) şi merge până la a socoti întregul 
Univers - chiar plante, minerale şi elemente naturale, ca aerul şi apa - însufleţit 
şi înzestrat cu sensibilitate. în fine, jainismul se înfăţişează, mai limpede decât 
budismul, ca o religie a asceţilor centrată în primul rând pe căutarea eliberării. 
Noţiunea de karman ocupă, în doctrina jainistă, un loc important: ieşirea din 
cercul renaşterilor este condiţionată, întâi de toate, de eliminarea karman-\A ui 
şi de intervenţia vreunei bunăvoinţe divine. închipuindu-şi sufletul drept ceva 
ce se întinde în spaţiu, în ciuda esenţei sale spirituale, jainismul vede în karman 
o formă de materie subtilă care, asemenea unui fel de funingine, se infiltrează 
în suflet, dă naştere conflictelor, obscurităţii, dependenţei faţă de un corp şi 
de o condiţie de existenţă determinată. Sensul vieţii religioase constă deci în 
extirparea violentă ( nirjară ) a karman-ului deja consumat, pe de o parte, şi, 
pe de altă parte, în împiedicarea ( samvara ) intruziunii oricărui alt karman. 

Or, cauzele principale ale unei asemenea intruziuni sunt patimile, opiniile 
eronate, ataşamentul şi acţiunea însăşi, în registrul impur, umbrită de pasivitate. 
Fiecare dintre aceste izvoare ale supunerii va trebui depistat şi combătut cu 
metode potrivite. De altfel - şi aceasta este o trăsătură specifică -, jainismul 
acceptă posibilitatea, ba chiar necesitatea, unei expulzări violente a karman-\A\x\ 

dejaconsumat, care nu şi-a făcut încă simţite consecinţele, sub forma suferinţei 
în viaţa prezentă sau a unor reîncarnări pline de ostilitate. în concepţia majo¬ 
rităţii doctrinelor indiene, karman care este deja acumulat nu poate fi îndepărtat 
decât prin manifestarea consecinţelor, fericite sau nefericite, ale faptelor să¬ 
vârşite: în limbaj tradiţional, prin „coacerea 1 ' ( vipăka ) fructelor lor. Dar, după 
doctrina jaina, pârguirea anticipată a acestor fructe este posibilă mulţumită mai 
ales unei aspre asceze fizice sau tapas, tot aşa cum putem grăbi coacerea fructelor 
de mango prin expunerea lor la o căldură puternică. 

Această dublă strădanie de oprire a influxurilor karmice şi de eliminare a 
karman-u\ui deja asimilat se îndeplineşte cel mai bine în condiţiile vieţii mona¬ 
hale. Pentru a împiedica infiltrarea noului karman , călugărul va practica tripla 
„supraveghere" (gupti) a activităţilor sale mentale, verbale şi corporale. Va res¬ 
pecta cu scrupulozitate viaţa, chiar şi pe cea a fiinţelor celor mai umile. Va 
practica, la nivelul cel mai înalt, cele zece virtuţi: răbdare, umilinţă, dreptate, 
puritate, sinceritate, stăpânire de sine, severitate, abstinenţă, sărăcie şi supunere. 
Se va dărui, fără odihnă, meditaţiei asupra caducităţii universale, asupra singu¬ 
rătăţii omului şi a diferenţei de esenţă dintre suflet şi corp, asupra condiţiilor 
apariţiei şi respingerii lui karman etc. în fine, călugărul va îndura cele douăzeci 
şi două de „neplăceri", printre care foamea, setea, frigul, căldura, ciupiturile 
insectelor, seducţia feminină, ocările, dezamăgirea de a nu primi nimic atunci 
când cere pomană etc. 

Asceza ca atare, având drept scop extirparea karman-\i\m prezent deja în 
suflet, se subîmparte în asceză externă şi internă. Asceza externă se referă la 
posturi cu o durată şi o intensitate variabile. Ea culminează cu sinuciderea prin 
înfometare (samlekhana) , la care au acces, cu permisiunea superiorului lor, 
unii călugări deosebit de spiritualizaţi. Ea include şi unele poziţii obositoare 
ale corpului menţinute de bunăvoie. Asceza internă conţine, cu precădere, 
mărturisirea voluntară a greşelilor în faţa superiorului comunităţii şi executarea 
pedepsei aplicate, îndeplinirea serviciului divin pentru întreaga comunitate, 
studierea legii jaina, antrenament în concentrarea mentală ( dhyăna ). 

Intrarea în comunitatea monahală este posibilă, în cazul Svetămbara cel 
puţin, pentru copiii de ambe sexe începând cu vârsta de şapte ani şi jumătate, 
dar, în general, ea are loc la o vârstă mai târzie. Novicele, care şi-a abandonat 
înainte tot ce-i aparţinea, este pus sub autoritatea unui maestru spiritual. în 
timpul „hirotonisiră" sale ( dikşă ), acesta îşi rade părul de pe cap şi pronunţă 
cele cinci jurăminte capitale: să nu vatăme fiinţele vii (principiul ahimsă sau 
principiul nonviolenţei) 1 ; să ocolească minciuna; să nu-şi însuşească ceea ce nu 

1. Nici o tradiţie religioasă nu a împins atât de departe precum jainismul principiul 
respectului necondiţionat arătat vieţii. Chiar şi în zilele noastre, deseori, îi putem observa 
pe unii călugări purtând un fel de mască chirurgicală pentru a nu inspira din neatenţie 

i-a fost dat; să nu încalce castitatea; să nu se ataşeze de posesiunile materiale. 
Călugării jaina, organizaţi în comunităţi ierarhizate, sunt călugări itineranţi, cu 
excepţia perioadei musonului. Existenţa lor materială este asigurată de gene¬ 
rozitatea credincioşilor laici, cărora, în schimb, ei le predică doctrina jaina şi 
cărora, în general, le oferă asistenţă spirituală. 

Viaţa religioasă a laicilor este considerată, în mod ideal, o pregătire în vederea 
îmbrăţişării, într-o existenţă viitoare, dar chiar şi în cea prezentă, a condiţiei de 
călugăr, garanţie „firească 1 ' a accesului la eliberare. Astfel, laicii pronunţă cele 
cinci jurăminte „minore", care reprezintă o adaptare a celor cinci jurăminte 
monahale la condiţiile vieţii de familie şi la practicarea unei meserii în societate. 
Este cazul, mai ales, al celui de-al treilea şi al celui de-al patrulea jurământ. în 
privinţa acestuia din urmă, nu atât acumularea (cinstită) a bogăţiei este respinsă, 
cât tezaurizarea ei sau risipa prin cheltuieli impresionante cu caracter privat. în 
schimb, întrebuinţarea ei în scopuri religioase (construirea de temple, de spitale, 
donaţii şi diverse aşezăminte) este încurajată din plin. De altfel, jurămintele 
laicilor sunt completate de numeroase reguli de comportament care le restrâng 
libertatea de mişcare şi le prescriu diferite tipuri de post sau meditaţie, precum 
şi unele activităţi caritabile. Pentru o elită a laicilor este prevăzută chiar o 
intensificare treptată a acestor reguli aşa încât, la limită, viaţa lor să se transforme 
într-o „asceză în lume" care poate rivaliza cu cea a călugărilor. 

Cultul constă în predici, în pelerinaje la locurile consacrate de prezenţa 
unor Jina, în vremuri îndepărtate, şi unde au fost ridicate sanctuare, impre¬ 
sionante adesea (Girnar, Mont-Abu etc.). El mai conţine şi imne de laudă, iar 
la sectele zise „idolatre", omagii închinate statuilor Jina, sub forma jertfelor de 
flori, orez etc., în maniera hinduistă a pujă. Totuşi , Jina nu sunt veneraţi ca 
persoane individuale - statuile nu încearcă să le dea trăsături individuale -, ci 
numai în calitatea lor de modele sufleteşti care au învins condiţia umană şi au 
obţinut eliberarea. Aceasta din urmă, ca în întreg universul indian, reprezintă 
scopul suprem, urmărit de toţi, pe o durată mai lungă sau mai scurtă. în 
concepţia jainistă, sufletele, din momentul în care s-au purificat în totalitate 
de karman şi şi-au redobândit atotcunoaşterea şi puritatea iniţiale, urcă 
literalmente în vârful universului, asemenea baloanelor, pentru a se bucura 
aici de o fericire neştirbită, în eternitate. 

în definitiv, ceea ce a permis ca jainismul să reziste până în zilele noastre 
este caracterul extrem de unit, de solidar, al acestei comunităţi. îngrijindu-se 


insecte sau folosind o măturică din pene de păun ca să-şi deschidă calea, pentru a nu strivi 
în mers vreun viermişor. Dar şi laicii preţuiesc acest principiu, după cum o dovedesc vege- 
tarianismul strict şi prezenţa, aproape peste tot în regiunile jaina, a spitalelor sau a „caselor 
de odihnă" pentru animale. Faimoasa nonviolenţă a lui Gandhi nu poate fi bine înţeleasă 
decât ţinându-se seama de profunda influenţă a eticii jaina practicate în mediul său natal. 

prea puţin - spre deosebire de budism - de răspândirea în exterior, ea a contat 
pe simbioza dintre călugări şi laici. Faptul că aceştia din urmă sunt în mod 
expres încurajaţi să devină la rândul lor, cu întreaga măsură a posibilităţilor, 
adevăraţi „asceţi în lume“ a făcut ca distanţa dintre cei doi poli ai comunităţii 
să fie întotdeauna - se pare - mai mică decât în cazul budismului. De asemenea, 
acceptarea necondiţionată a principiului nonviolenţei i-a condus pe credincioşii 
jaina să abandoneze îndeletnicirile agricole, serviciile în cadrul armatei şi să se 
îndrepte spre profesiuni urbane ca, de pildă, comerţul de lux (producerea bi¬ 
juteriilor), administraţie, bănci etc. Din punct de vedere sociologic deci, ei se 
găsesc mai aproape de spiritul castei vaisya din hinduism. Pe de altă parte, 
severitatea generală a doctrinei, puritanismul şi conservatorismul său, alături 
de o anumită endogamie de fapt au dus la o veritabilă concentrare de bogăţii 
în sânul comunităţii, la o înlesnire a studiului şi la o acumulare a cunoaşterii. 
De aceea, în ciuda slabei lor ponderi demografice, credincioşii jainişti au, în 
India contemporană, un însemnat rol economic, social şi intelectual. Totodată, 
specificitatea lor îi situează „aparte" atât în conştiinţa hinduistă, cât şi printre 
musulmani, ceea ce le permite să ocolească implicarea profundă în actualele 
conflicte intercomunitare. 



RELIGIA SIKH 

de Lakshmi Kapani 


întâi de toate, să îndepărtăm unele prejudecăţi. Religia sikh sau ceea ce s-a 
numit astfel nu este, propriu-zis, produsul unui sincretism între hinduism şi 
islam. Originea sa este, în realitate, mult mai complexă. Ea nu este o sectă 
desprinsă din hinduism. Ceea ce sikh-ş ii numesc „doctrina lui Guru“ (gurmat ), 
şi anume „Calea arătată de Guru Nânak“ ( Nănak-Panth sau Sikh-Panth, 
„Calea discipolilor"), prezintă propria originalitate şi specificitate. Pentru noi, 
acesta este un fenomen sui-generis. 

Care este moştenirea sa culturală şi religioasă? Guru Nânak (1469-1539) a 
preluat din hinduism doctrina privitoare la sâdhu ca Nâmdev, Kabir, Ravidas. 
Aceştia erau persoane înflăcărate de o religiozitate deosebită, care rătăceau 
dintr-un loc într-altul, poeţi şi mistici, de provenienţă vaişnavită; dragostea sau 
devoţiunea înflăcărată ( bhakti ) pentru (Dumnezeul) suprem, Unul „lipsit de 
orice calitate" ( nirguna ) era, pentru ei, calea directă spre eliberare ( mokşa, muktî). 
Nânak a fost influenţat şi de curentul sivait al Nâth sau yoghinii vremii. în ceea 
ce priveşte latura musulmană, Guru Nânak s-a inspirat din tradiţia mistică a 
maeştrilor sitfi sau pir. Dacă ţinem seama de criticile lui Nânak, de hinduism şi 
de islam, este mai prudent să nu pomenim de „sincretism". Păstrând tot ce aveau 
mai bun aceste două religii, el a respins ce i se părea a fi dăunător armoniei uni¬ 
versale şi a adăugat ceea ce purta în suflet. Fără a intenţiona să împace cele două 
tabere, Guru Nânak a contribuit, mulţumită iubirii sale nepărtinitoare pentru 
toţi, ca şi ataşamentului său sincer faţă de ambele religii, la reconcilierea acestora. 

O a doua observaţie: toţi sikh-ş ii sunt punjabi, dar nu toţi punjabii sunt 
sikh-ş i. Există punjabi hinduişti şi punjabi care, de-a lungul vremii, s-au 
convertit la islam. 


CE ESTE UN SIKH} 

Să pornim de la o definiţie ortodoxă şi normativă a identităţii religioase sikh: 

Un sikh este o persoană care crede în Dumnezeu (AkdL Purakh , „Eternul"), în cei 
zece guru (de la Guru Nânak la Guru Gobind Singh), în Sri Guru Granth Săhib (Nobila 

Carte), în celelalte scrieri ale celor zece guru, ca şi în învăţăturile lor, în ceremonia 
iniţiatică Khălasâ, creată de cel de-al zecelea guru, şi care nu crede în vreun alt sistem 
doctrinar religios (Sikh Rahit Maryădd). 

Cuvântul punjabi sikh (sanscrită: sisyct, pali: sekha) înseamnă „discipol 1 ', 
„elev". El îi desemnează pe discipolii fondatorului, Guru Nânak, ca şi pe aceia 
ai celor nouă succesori spirituali pe care i-a avut acesta. „Sikh-ism\A“, termen 
întrebuinţat de englezi odată cu începutul secolului XX, reprezintă deci 
totalitatea practicilor şi doctrinelor profesate de cei zece guru sikh. După 
moartea celui de-al zecelea guru, Âdi Granth (Cartea începutului. Prima Carte), 
numită şi Guru Granth Săhib (Nobila Carte), ţine loc de Guru etern, de 
îndrumător spiritual unic; aceasta a fost hotărârea celui de-al zecelea guru, 
Guru Gobind Singh (1666/1678-1708). Să subliniem că, în credinţa sikh, 
termenul guru nu se aplică decât în cazul celor zece guru şi al Cărţii Sfinte. 
Această Carte Sfântă este o culegere de „cuvinte ale înţelepţilor (gurbănî)“, în 
limba punjabi, în alfabetul gurtmukhi (care iese „din gura înţeleptului"), 
întrebuinţarea mijloacelor muzicale ( raga ), a metricii ( mătră ), a plăcerilor sau 
sentimentelor estetice (rasa) exprimate în timpul recitării textului şi al cântă¬ 
rilor face din Âdi Granth un poem religios remarcabil, destinat celebrării Nu¬ 
melui divin. în fiecare locuinţă se poate găsi un exemplar, ca şi în fiecare templu 
(templul sikh se numeşte gurdvără, „Poartă a înţeleptului", anglicizat în 
gurdward). Mai există şi alte scrieri sfinte, dintre care Dasam Granth (Cartea 
celid de-al zecelea gurii), ca şi scrierile lui Bhă! („Fratele") Gurdăs şi ale lui Bhâl 
Nand Lai. Credincioşii a căror înflăcărare devoţională este deosebit de adâncă 
se consacră de bunăvoie lecturii fără de întrerupere (akhand-păţh) a scrierii Guru 
Granth Săhib, care conţine 1 430 de pagini (aproximativ 48 de ore de lectură). 

Pentru a continua analiza identităţii sikh, fără a sări peste etape, ne vom 
ocupa mai târziu de ceremonia iniţiatică Khălasâ („Comunitatea celor puri", 
termen punjabi derivat din persanul khalis. „pur"). 


VIATA SI ÎNVĂŢĂTURA LUI GURU NÂNAK 

J > J 

Nânak s-a născut într-o familie hindusă din Punjab care aparţinea castei 
negustoreşti KhatrI. Ca şi în cazul vieţii lui Buddha, hagiografii au simţit nevoia 
să adauge evenimentelor reale din viaţa lui Nânak fapte uluitoare, legende şi 
miracole. Astfel, „Povestirile sau mărturiile despre nzşx.ttd\Janamsăkhi, scrise 
la cincizeci de ani după moartea sa, relatează că Nânak manifesta, încă din 

1. Cf. Michel Delahoutre, Les Sikhs, Paris, Brepols, 1989, p. 94, şi W.H. McLeod, The 
Sikhs. History, Religion, andSociety, New York, Columbia University Press, 1989, p. 60. 

tinereţe, un temperament liniştit şi contemplativ, iubind rugăciunea şi neavând 
nici o înclinaţie către vreo meserie. El prefera să aibă mereu companie, hinduişti 
şi musulmani, pentru a cânta laolaltă cu ei laude Domnului. îndrăgit de toţi 
şi îndrăgindu-i la rândul său, dovedea o simpatie sinceră pentru săraci şi pen¬ 
tru paria. Retrăgându-se din viaţa mondenă, el se dedica de bunăvoie lecturii 
scrierilor înţelepţilor şi misticilor, atât hinduişti, cât şi musulmani. El însuşi 
avea înclinaţii poetice şi mistice. între altele, experienţa pe care a avut-o la 
Sultanpur l-a marcat definitiv: a dispărut, se spune, într-un râu, timp de trei 
zile şi trei nopţi. După această întâmplare, avea să repete, neîncetat, această 
frază: „Nu există hinduişti. Nu există musulmani 1 ' ( Purătan Janam-săkhî) 2 . 
Apoi, la vârsta de douăzeci şi şapte de ani, abandonează viaţa de cap al familiei, 
însoţit de discipolul său musulman, un muzicant pe nume Mardanâ, Guru 
Nânak a călătorit în cele patru colţuri ale Indiei şi chiar dincolo de graniţele 
ei, întâlnindu-se şi cu alţi maeştri spirituali. Nu era un „ascet" ( sahnyăsin) în 
felul asceţilor hinduişti, jaina sau budişti, deşi purta straiele unui udâsl - ascet 
cerşetor - în peregrinările sale propovăduitoare. 

Pentru Guru Nânak, Dumnezeu este unic şi impersonal; el îl denumea prin 
termenul de Akăl Purakh („Omul atemporal", „Fiinţă supremă nesupusă tim¬ 
pului", „Principiu absolut etern"). Mai târziu, sikh-ş ii vor întrebuinţa termenul 
Văhigurii („Glorie înţeleptului") pentru a denumi acest Unu atemporal. Numai 
odată cu cel de-al zecelea guru, Akăl Purakh va dobândi o conotaţie războinică 
şi justiţiară, luând numele de Sarab Loh, „Oţelitul", simbolizând sabia. 

Akăl Purakh este Principiul etern, transcendent şi imanent, impersonal şi 
personal, totodată. Este „fără calităţi" ( nirguna ), dar, de asemenea, Dumnezeu 
„înzestrat cu calităţi" ( saguna ). Nu este nici o contradicţie aici. Din necesităţi 
creatoare şi pentru naşterea fiinţelor, Nonmanifestatul a devenit (Dumnezeu) 
Manifestat. Să precizăm că prin termenul saguna Guru Nânak nu înţelege un 
Dumnezeu ( Isvara ) gândit ca „Fiinţă-Conştiinţă-Fericire" ( Sat-Cit-Ănanda ). 
El nu crede nici în teoria hinduistă a „întrupărilor" sau „pogorârilor" divine 
{,avatăra ). Pentru el nu există decât o unică Realitate absolută, numele său 
fiind Adevăr {Satinăm). Divinul se lasă auzit, se arată în calitate de Nume ( năm ), 
Cuvânt originar, Sunet fundamental {sabad), în calitate de „Voce" a lui Guru. 
La fel, Ik-om-kăr (literal, Unu, monosilabă: om\ 1, silabă: om) este primul 
cuvânt din Ădi Granath. 

Omul cu vederea limpede şi cu sufletul curat aude acest Sunet cu o rezo¬ 
nanţă infinită. Aceasta presupune supremaţia reculegerii şi a experienţei 
interioare. Dragostea faţă de Dumnezeu sau devoţiunea înflăcărată ( bhakti ) 
constă deci în aceste practici zilnice: „chemarea permanentă a Numelui" {năm 
simaran ) şi „repetarea murmurată a Numelui" {nămjapam). Numele este acela 

2. Bhăl Vir Singh, 1948, 17-19, citat de M. Delahoutre, op. cit., p. 49. 

care îl salvează pe credincios din circuitul infernal al naşterilor şi morţilor, 
samsăra. Riturile exterioare - sacrificiile şi pelerinajele sau chiar renunţarea ca 
atare - nu duc departe. Religia sikh a simplificat, prin urmare, riturile, păstrând 
doar un minimum necesar: alegerea unui nume, iniţierea, căsătoria, funeraliile. 
Totuşi, sikh-s ii participă şi la viaţa religioasă colectivă „alături de cei buni“ 
(.satsahg ), în „adunarea celor drepţi" ( sahgat). Intr-adevăr, dragostea faţă de 
Dumnezeu merge mână în mână cu dragostea pentru semeni. Numai depă¬ 
şind sensul încremenit pe care îl dăm cuvintelor „eu“ şi „al meu“ ( haumai ), 
îndepărtând egoismul şi orgoliul, omul îşi poate vedea dorinţele îndeplinite. 
După învăţătura întemeietorului şi a succesorilor săi, amintirea permanentă 
aNumelui divin (năm simaran, nămjapam), supunerea în faţaVoinţei divine 
{hukm, hukam ), respectarea ordinii impuse de Dumnezeu sunt singurele 
mijloace care le permit credincioşilor să-şi distrugă propriul haumai. De 
unde rezultă prescripţia: 

La ceasul ales al zorilor, 

Meditează la măreţia Numelui adevărat. 3 

Aşa se explică însemnătatea acordată cântărilor devoţionale recitate în 
comun ( kîrtan ), cu acompaniament muzical, \n gurdvâră. Pe vremea lui Guru 
Nănak, adunările discipolilor şi credincioşilor se ţineau în dharam-săld, templul 
sikh neexistând încă. 

Guru Nănak le propunea discipolilor săi noi valori etice. Respingând 
ritualismul şi filozofia pur intelectualistă, el a întemeiat sistemul langar 
(„bucătărie" sau „sală a comunităţii"). Le-a impus discipolilor săi servirea în 
comun a mesei, aceasta părându-i-se cea mai bună metodă pentru ştergerea 
compartimentărilor datorate castelor, a ierarhiei dintre pur şi impur şi pentru 
accentuarea valorii etice fundamentale, egalitatea. Aceasta era o critică la adresa 
teoriei brahmanice a varnăsramadharma, şi anume a îndatoririlor socio-reli- 
gioase ale fiecăruia, ca membru al unei anumite caste, în timpul celor patru 
stadii ale vieţii. 

Langar, întemeiat de Guru Nănak, este practicat şi astăzi, legat de fiecare 
gurdvâră, şi serveşte mai ales la prepararea hranei sfinţite, numită karăhprasăd: 
o mâncare pe bază de faină, zahăr şi unt degresat. în principiu, toţi cei care 
participă la ceremonia religioasă primesc, fără deosebire de castă, rang sau 
credinţă religioasă, această hrană sfântă. Din păcate,’ problema aşa-numiţilor 
chudra nu este încă rezolvată: tradiţionaliştii îi consideră „impuri" sau „de 
neatins", şi aceasta deoarece atribuţiile acestor oameni privesc curăţarea latri¬ 
nelor, adunatul gunoiului etc. Egalitatea şi masa în comun sunt departe de a 
fi sută la sută asigurate! 

3. Japji, stanţa A, AdiGranth, 2, citat de M. Delahoutre, op. cit., p. 132. 

CEI NOUĂ SUCCESORI 

După moartea întemeietorului, fiecare guru şi-a adus propria contribuţie 
la formarea şi întărirea comunităţii sikh. 

Graţie activităţii lui Guru Angad (1504/1539-1552), limba punjabi a 
fost înzestrată cu alfabetul gurmukhi. 

Guru Amar Dăs (1479/1552-1574) apus accentul pe lămurirea şi pe parti¬ 
cularităţile credinţei sikh. Pentru a o deosebi de hinduism, el cerea încetarea 
practicii sati (sacrificiul văduvelor). Pentru a o deosebi de islamism, abandonarea 
vălului femeilor (purdăh ). El a hotărât, de asemenea, douăzeci şi două de locuri 
destinate predicilor. Pe lângă aceste intervenţii de natură socio-religioasă, a 
simplificat şi riturile de trecere: alegerea numelui, iniţierea, căsătoria şi funeraliile. 

Guru Râm Dăs (1534/1574-1581) a ales şi cumpărat un loc pentru a săpa 
aici un lac, „lacul sau bazinul cu Nectar" ( Amrit-sar ), care trebuia să dea nu¬ 
mele său capitalei sikh bine-cunoscute a Punjabului („ţara celor cinci râuri"). 

Guru Arjun (1563/1581-1606) aconstruitîn 1589, laAmritsar, în mijlocul 
lacului, primul templu sikh, Harmandir („templul lui Hari": Vişnu), numit şi 
Darbăr Săhib („curtea Domnului"), celebru astăzi sub numele de „Templul de 
aur". Guru Arjun a compilat Guru Granth Săhib („Nobila Carte") şi a adus-o 
la Harmandir. în această perioadă, întărirea organizării comunităţii sikh i-a 
înspăimântat pe împăraţii mongoli. Nănak-Panth devine un izvor de suspiciune 
pentru mongolii care îl închid pe Guru Arjun. Acesta moare torturat de 
împăratul Jehangir. Este primul martir sikh. Pe motivul ostilităţii dovedite de 
împăraţii mongoli faţă de credinţa sikh , Guru Arjun şi-a sfătuit fiul şi succesorul 
să poarte arme pentru a înfrunta tirania şi nedreptatea duşmanului. 

De atunci, cel de-al şaselea guru, Hargobind (1595/1606-1645) a adăugat 
o a doua sabie celei pe care o purtau deja cei cinci guru anteriori. Astfel s-a 
născut tradiţia militantă sikh , numită miri-piri, care combină autoritatea 
spirituală (pirî) cu autoritatea vremelnică {miri), simbolizată de portul celor 
două săbii. Pentru ca pacea ( shânti ) şi dreptatea să domnească, trebuie să 
dovedeşti o pioasă devoţiune ( bhakti) - comportament fundamental —, dar şi 
să recurgi la forţa armată, la putere ( shakti ). Astfel, idealul sikh devine acela al 
unui sant-sipăhi (literal, „cuvios şi soldat", sfânt şi războinic). Nu pentru că 
sikh-ş ii ar fi mai violenţi decât alţii, ci pentru că, vai!, violenţa naşte violenţă. 
Lupta pentru ca ordinea şi dreptatea - dha-ram-yudh - să domneasă este o 
parte integrantă din istoria omenirii. Din acest unghi trebuie să privim şi să 
înţelegem felul în care sikh-ş ii tradiţionalişti au perceput întâmplările violente 
politico-religioase din iunie 1984. Pentru ei, Jarnail Singh Bhindranwale era 
un sant-sipăhi înfruntând puterea centrală unită, aşa cum făcuse şi Guru Arjun 
în faţa mongolilor. Din punctul lor de vedere, el nu era un fundamental ist, 
un extremist sau un terorist, aşa cum l-au înfăţişat mediile de informare. 

Cel de-al şaptelea, Guru Har Rai (1630/1644-1661), cu un temperament 
mai degrabă paşnic, contemplativ şi devoţional, se interesa puţin de aspectul 
politic al religiei. 

Cel de-al optulea, Guru Har Krishan, fiul lui Har Rai, a trăit puţin 
(1565/1661-1664). 

Guru Tegh Bahâdur (1622/1664-1676), aJ nouălea, a predicat doctrina 
predecesorilor săi cu o înflăcărare înnoitoare. Era perioada domniei împăratului 
despot mongol Aurangzeb. Prin urmare, existau mari tensiuni religioase. 
Refuzând convertirea la islamism, pe care i-o ceruse împăratul, Guru Tegh 
Bahâdur a fost executat din ordinul celui dintâi. 

Odată cu cel de-al zecelea, Guru GobindSingh (1666/1676-1708), credinţa 
sikh se afirmă cu întreaga-i forţă. Religia şi politica devin de nedespărţit. Acest 
guru a creat ordinul militar şi războinic aJ Khălasă (,,Puri“) şi a instaurat un rit 
iniţiatic foarte diferit de iniţierea brahmanică sau hinduistă, ritul amrit („nectar", 
„ambrozie"), numit şi khande depăhid (rit iniţiatic săvârşit cu vârful săbiei, 
sword baptism ). Termenul amrit se aplică ceremoniei înseşi, dar denumeşte, 
întâi de toate, apa îndulcită cu zahăr, agitată cu o sabie cu două tăişuri, apă din 
care trebuie să bea atât novicele, cât şi participanţii. Literatura religioasă redă 
în detaliu iniţierea săvârşită de însuşi Guru Gobind Singh asupra primilor cinci 
discipoli, în emoţionanta povestire a celor „Cinci Prea-Iubiţi", Pahj-Piăre. 


RITUALUL INITIATIC 

J 

Acela (sau aceea) care urmează să fie iniţiat(ă) astfel se numeşte amrit-dhâri 
(„purtător de nectar"): primind amrit, el devine iniţiat în Khălasă. Acest iniţiat 
se deosebeşte de sahajdhări ( sahaj: „spontan", „uşor", „care ţine de uşurinţă"). 
Termenul îl denumeşte pe oricare sikh care crede în învăţătura celor zece guru, 
care venerează Guru Granth Săhib, Dasam Granth etc., dar care nu a fost iniţiat 
prin ritul amrit. Amritdhări - ei sau ele — mai sunt denumiţi şi prin termenul 
Keshdhări („cu plete netăiate"). La iniţierea Khălasă au dreptul ambele sexe, iar 
regulanetăierii părului priveşte pe orice bărbat sau femeie care aparţine ordinului 
Khălasă. Prin contrast cu aceştia, sikh-ş ii care îşi taie părul şi îşi rad barba sunt 
consideraţi de către tradiţionalişti „decăzuţi" (patit ); ei mai sunt denumiţi monă. 


CEI CINCI K 

în prelungirea directă a ritului iniţiatic, Guru Gobind Singh le-a cerut dis¬ 
cipolilor săi khălasă, bărbaţi şi femei, să poarte obligatoriu cei cinci k (panj kakke: 
cele cinci însemne vizibile sau cele cinci simboluri ale căror nume încep cu 

litera k ): 1) keshr. plete netăiate (şi barba nerasă pentru bărbaţi); 2) kanghă: 
pieptene (care trebuie purtat în părul făcut coc); 3) kara : brăţară de oţel; 
4) kacchă: pantaloni scurţi (purtaţi pe sub haine); 5) kir-păn: pumnal. Bărbaţii 
îşi leagă părul în coc cu ajutorul unui turban alb sau colorat, iar femeile, cu o 
eşarfa lungă. Khălasă nu trebuie să se despartă niciodată de pumnal. De altfel, 
portul lui este autorizat de Constituţia indiană. Odată cu Guru Gobind Singh, 
titlul de leu {singh) este conferit bărbaţilor acestui ordin, iar femeilor, titlul de 
kaur („prinţesă"). Un alt termen bine-cunoscut est t sar dar, „şef 1 , „comandant". 

O asemenea organizaţie războinică a trezit o mare nelinişte printre şefii 
munteni, ca şi printre hinduiştii din Punjab. împăratul mongol şi-a trimis 
armata să-i sprijine, ceea ce a dat naştere unor lupte sângeroase. De asemenea, 
Guru Gobind Singh a hotărât ca, după moartea sa, sikh-ş ii să nu aibă decât 
un singur îndrumător, pe unicul Guru Etern, şi anume Guru Granath Săhib 
(fără să nesocotească totuşi Dasam Granath, o culegere a propriilor sale texte). 

Istoria deci ne permite să înţelegem cum o mişcare atât de paşnică la 
început, ca aceea a lui Guru Nânak, s-a putut transforma, parţial, într-o 
mişcare violentă. Un prim motiv al acestei transformări a fost reacţia împotriva 
persecuţiilor din partea mongolilor. Organizarea comunităţii sikh, aşa cum o 
cunoaştem astăzi, s-a făcut în etape succesive. Elementele cele mai însemnate 
ale cristalizării credinţei sikh au fost construirea templului Har-mandir de către 
Guru Arjun, compilarea scrierii Guru Granth Săhib şi aşezarea acestei Cărţi 
Sfinte chiar în centrul templului. 


GURDVĂRĂ 

De la construirea primului templu şi până în zilele noastre, locul de adunare 
şi de rugăciune este gurdvără. în afară de locuinţe, în acest spaţiu sacru se 
desfăşoară viaţa religioasă a credincioşilor. Arhitectura unui gurdvără posedă 
un stil mongol târziu influenţat de stilul hinduist, fiind, în felul ei, unică; este 
însă lipsită de valori simbolice. încă de la intrare, te uimesc frumuseţea şi 
curăţenia locului. Spre deosebire de un templu hinduist, în interior nu există 
nici o statuie a vreunei divinităţi, nici un idol, nici un obiect de cult. Ceea ce 
asigură sfinţenia acestui spaţiu religios este, fără îndoială, prezenţa aşa-numitei 
Âdi Granth, Prima Carte (sau Guru Granth Săhib), venerată asemenea unei 
divinităţi. Templul nu are vreo orientare specială. Toate uşile fiind deschise, 
înăuntru se poate pătrunde sau ieşi prin oricare parte. 

La Amritsar, în fiecare dimineaţă, Nobila Carte este adusă pe un fel de 
litieră de aur, în procesiune, în mijlocul cântărilor devoţionale ale credincioşilor, 
de la clădirea aflată în faţă, Akăl Takht („Tron al Celui Etern"), până la 

Templul de aur. în fiecare seară, la sfârşitul lecturii zilnice, Cartea Sfântă este 
închisă, apoi dusă cu mare alai înapoi la Akăl Takht, unde stă pe timpul nopţii, 
acoperită cu o pânză. La Akăl Takht, în 1606, Guru Gobind Singh a fost în¬ 
vestit gura. Pe lângă această clădire, cea mai cunoscută, să mai notăm şi alte 
construcţii cu însemnătate religioasă sau „tronuri" ale religiei sikh: Takht (sau 
Takaht) Sri Mandir Sâhib, la Patna (Bihar); Takht Kesh Garh Sâhib, la 
Ânandpur Săhib (Punjab); Takht Sri Damdama Săhib, la Talwandi (Punjab); 
Takht Sachkhand Săhib, la Nan-ded (Maharashtra). Riturile cele mai 
însemnate, ca iniţierea, se desfăşoară la Akăl Takht; tot aici, sikh-ş ii se adună 
pentru a lua hotărâri importante de natură politică sau religioasă. 

Vizitarea lăcaşului gurdvără, cu scopul de a se închina cărţii Guru Granth 
Săhib, pentru a o asculta sau a o citi, reprezintă o parte esenţială a „regulii 
zilnice" ( nit-nem ) a unui sikh, fie el bărbat sau femeie. Aici credinciosul găseşte 
atmosfera cuvenită pentru a cânta laude Numelui, alături de cei buni (. satsahg ), 
în prezenţa unei adunări religioase ( sahgat ). Cântările religioase recitate în 
comun ( kîrtan ), acompaniate de muzică, înlesnesc, prin purificarea sufletului, 
accesul la Sunetul fundamental. Lectura Cărţii Sfinte este săvârşită, în fiecare 
zi, de către un preot, granthi, care agită fără încetare, în semn de respect, o 
apărătoare de muşte. Pentru acelaşi motiv, credincioşii pătrund în gurdvără 
cu capul acoperit, după ce s-au descălţat şi şi-au spălat picioarele. Primul lor 
gest este acela de a se înclina dinaintea cărţii Guru Granth Săhib, aşezată în 
mijlocul marii săli, pe un suport înălţat, o strană acoperită cu o ţesătură fru¬ 
moasă. Cartea este susţinută de perne. 

Partea esenţială a „regulii zilnice" ( nit-nem ) rămâne rugăciunea, în desfă¬ 
şurarea căreia se practică disciplina Numelui ( năm simaran, năm japam). 
Aceasta, de trei ori pe zi: dimineaţa, în zori, seara, la apusul soarelui şi noaptea, 
înainte de culcare. Ea poate fi individuală sau familială, dar şi colectivă, într-un 
gurdvără. Cea mai folositoare este recitarea rugăciunii Japji (Ădi Granth 1-8), 
scrisă de Guru Nânak. Această rugăciune se compune din treizeci şi opt de 
stanţe, precedate de o precuvântare ( măl-mantra ) şi urmate de o stanţă ( shalok ) 
care aparţine lui Guru Angad. în total, ea cuprinde patruzeci de părţi versificate. 

Iată scurta prescripţie ce rezumă mesajul pe care guru îl adresează disci¬ 
polului în privinţa regulii zilnice: 

îndeplineşte-ţi munca, împarte-i roadele, meditează asupra Numelui. 4 

4. Citat de Denis Matringe, articolul „Les sikhs et le sikhisme", în GrandAtlas des 
religions, p 89. Traducere uşor diferită a aceleiaşi formule: „Cine-şi îndeplineşte da¬ 
toria împarte (roadele) cu ceilalţi şi practică disciplina Numelui" (M. Delahoutre, op. 
cit., p. 130). 

Valorile etice ale discipolilor sunt codificate în Sikh rahit maryădâ, publicată 
în 1950, care recomandă solidaritatea şi „slujirea" (seva), înainte de toate. Sis¬ 
temul langar („bucătărie-saJă de mese alăturată unui gurdvâra), activ încă, şi 
care se preocupă de prepararea şi împărţirea „hranei sacre" ( karahprasăd) după 
rugăciune şi cântări devoţionale, asigură un moment binecuvântat în viaţa 
religioasă a sikh-ş ilor. Hrana, amestec de grâu, zahăr şi unt topit, este pregătită 
într-un recipient mare, numit karăhi, şi împărţită tuturor participanţilor. 
Scopul sistemului langar şi al hranei karah prasăd este acela de a întări 
comunitatea prin intermediul mesei servite în comun şi aJ egalităţii care rezultă 
de aici. Este şi un mijloc de a se acorda atenţie celor nevoiaşi. Religia sikh po¬ 
sedă, prin urmare, cele două dimensiuni, verticală şi orizontală: slujirea lui 
Dumnezeu, slujirea semenilor, dragoste şi solidaritate. 


SĂRBĂTORILE 

Sărbătorile religioase se desfăşoară, cu precădere, în lăcaşurile gurdvără. 
Unele au loc cu prilejul aniversărilor, în special cea a naşterii lui Guru Nânak 
(jumătatea lui noiembrie) şi cea a lui Guru Gobind Singh (spre jumătatea lui 
iunie). Altele marchează evenimente însemnate ale religiei sikh, ca marea 
procesiune numită Holâ Maholâ (23 martie), care celebrează ritul amrit 
săvârşit asupra celor „Cinci Prea-Iubiţi". Există şi sărbători care celebrează 
instituirea ceremoniei Khălasă, Noid An (jumătatea lui aprilie), instalarea 
scripturii Gnrn Granth Săhib (1 septembrie) şi, bineînţeles, comemorarea 
martiriului lui Guru Arjun (7 iunie), al lui Guru Tegh Bahâdur (3 noiembrie) 
şi al celor doi fii ai lui Guru Gobind Singh. 


RELIGIE SI POLITICĂ 

J 

Minoritatea sikh din India a trebuit întotdeauna să se apere, fie împotriva 
mongolilor şi a importantei minorităţi musulmane, fie împotriva comunităţii 
hinduiste. Pentru a proteja identitatea sikh, ca şi pentru a restabili religia sikh 
în puritatea ei originară, sikh-ş ii au creat, mai întâi, Singh Sabhă („Adunarea 
leilor"), în 1873. Lucrări apologetice ca Ham Hindn Nahin, „Nu suntem 
hinduişti", scrisă de Kahn Singh şi publicată în 1898, exprimau această preo¬ 
cupare. Apoi, în 1920, a apărut şi un partid politic, Akăli Dai („Adepţi ai 
Atemporalului"), opus grupării politice Congress Party, cu scopul de a asigura 
interesele politice ale populaţiei sikh, majoritară în Punjab. Cât priveşte locurile 
sfinte, SGPC (Shiromani Gurdwara PrabandhakCommittee) este, actualmente, 
însărcinat cu preluarea controlului acestora. 

După împărţirea regiunii Punjab între India şi Pakistan, în 1947, prăpastia 
şi dezbinarea dintre cele două populaţii, hinduistă şi sikh, nu au încetat să 
crească. Confruntările violente au devenit ceva cotidian. Cu siguranţă că 
această împărţire a fost o lovitură serioasă primită de punjabi, în general, şi de 
sikh-ş i, în special. Deşi majoritari în statul Punjab, un însemnat număr dintre 
aceştia din urmă s-au refugiat la Delhi, în Rajasthan etc. Alţii au emigrat în 
Marea Britanie, în Statele Unite, în Canada, în Germania şi în Asia de Sud. 

Lumea occidentală este în deplină cunoştinţă de cauză în ceea ce priveşte 
problemari^/Min 1984, anul asedierii Templului de aur de către armata indiană, 
apoi cu ocazia asasinatului comis asupra prim-ministrului, Indira Gandhi, de 
către propriile gărzi de corp, care erau sikh-ş i. Se adunaseră atâtea motive şi îm¬ 
prejurări pentru ca asemenea acte violente să se petreacă! Trebuie să privim cu 
„imparţialitate" aceste evenimente, adică să căutăm să le înţelegem. Astăzi sikh-ş ii 
cer cu insistenţă un teritoriu independent - Khâlistan („Ţara celor puri") -, 
unde să trăiască în siguranţă. Va rămâne un vis? Nimeni nu ştie. Pentru că nimeni 
nu uită că pământul indian este o mamă care primeşte orice credinţe şi practici 
religioase, cu condiţia să nu atenteze la unitatea statelor Uniunii. 

BUDISMUL 


ISTORIE SI FUNDAMENTE 

î 

de Jean-Noel Robert 


Marele sinolog Paul Demieville a remarcat odată că nu are câtuşi de puţin 
rost să opunem religiile zise universale unora care n-ar fi astfel: fiecare religie 
se doreşte universală prin faptul că propune o viziune globală şi coerentă a 
Universului şi le oferă adepţilor săi, fie că aceştia sunt membri ai unui trib 
obscur, fie că sunt înalţi prelaţi într-o ierarhie constituită, un loc semnificativ 
în întregul cosmic. Remarca sa a rămas bineînţeles fără ecou şi rar se întâmplă 
ca budismul să nu fie prezentat drept una dintre cele trei religii universale, 
adesea adăugându-i-se şi un superlativ: cea mai veche, cea mai tolerantă etc. 
Tradiţiile fiind făcute pentru a fi urmate, vom spune deci că budismul este cel 
mai greu de caracterizat dintre religiile universale. 

Este aproape cu neputinţă să spunem despre budism o generalitate care 
să fie potrivită pentru toate aspectele acestuia şi este chiar şi mai dificil să 
definim ce este un budist. Nu avem nici măcar posibilitatea de a ne încrede 
în declaraţiile credincioşilor: astfel un japonez care, fără să fie bonz, se declară 
pe faţă budist aparţine probabil unei secte moderne care nu se recunoaşte în 
budismul ramurilor mai vechi ale acestei religii. în acelaşi fel, persecuţiile din 
ultimii patruzeci de ani au întrerupt brusc procesul de renaştere care se schiţa 
în China continentală la sfârşitul secolului trecut, contribuind în schimb la 
menţinerea unui budism difuz la nivelul credinţelor populare, inextricabil 
amestecate cu practicile daoiste, necontrolate de către cler şi deci cu atât mai 
profund înrădăcinate. 

Pare deci mai simplu să descriem budismul la modul negativ, prin com¬ 
paraţie cu religiile universale sau cu alte religii. Astfel, el nu comportă nici un 
rit general de trecere. Există desigur rituri de trecere pentru a intra în ordinul 
monastic sau anumite ceremonii de „luare a poruncilor religioase 11 , însă ne- 
îndeplinirea acestora nu înseamnă că nu eşti budist; aşa încât nu există nici un 
echivalent al botezului sau al circumciziei, ca o condiţie necesară pentru in¬ 
trarea în comunitate. îl vom surprinde poate pe cititor spunând că nu există 
nici Scripturi universal recunoscute la care trebuie să se raporteze credinciosul. 
Toată lumea a văzut, cel puţin în fotografii, imensele biblioteci din mănăstirile 

tibetane sau coreene conţinând planşele gravate ale Canonului budist, însă 
cuprinsul acestuia este mult diferit de tipiţaka, „întreitul coş“, care s-a impus 
în Asia de Sud-Est; numeroase curente ale budismului din Extremul Orient 
au aşezat într-o poziţie privilegiată un singur text, de exemplu Sutra Lotusului , 
pe când anumite ramuri ivite din trunchiul chan/zen resping orice scriptură 
canonică, astfel încât este cu neputinţă de găsit măcar un singur text „canonic" 
care să fie acceptat ca atare de la un capăt la altul al lumii budiste. In acest 
sfârşit de secol XX, lumea budistă este, de altminteri, puternic dezechilibrată. 
Ea nu are o limbă sacră comună, o autoritate religioasă generală sau dogme 
cu definiţii clar formulate şi constrictive, iar modalităţile de implantare a bu¬ 
dismului diferă considerabil de la o ţară la alta. Nu începem să percepem o 
anumită unitate decât luând cunoştinţă de diviziuni, pentru a regăsi apoi 
legătura profundă care le uneşte. 

Distincţia cea mai evidentă şi cea mai cunoscută de marele public este cea 
care opune Marele Vehicul Micului Vehicul, în sanscrită mahăyăna, respectiv 
hînayăna. Acest ultim cuvânt este o denumire peiorativă care a fost generalizată 
de către susţinătorii Marelui Vehicul: trebuie să preferăm în locul ei termenii 
din limba pali, limba canonului Theravăda sau „Doctrina celor bătrâni", şi 
theravâdin, „susţinător al doctrinei celor bătrâni", prin care se autodesemnează 
călugării. 

Această distincţie, care există de aproape două milenii, este mai pertinentă 
ca niciodată: ţările Tberavădei formează un tot relativ omogen în lumea 
modernă. Este vorba de Sri Lanka (Ceylon), Birmania, Thailanda, Laos şi 
Cambodgia, alături de regiunile chineze cu populaţie thai (sip-song-panna) şi 
de câteva districte din Bangladesh (Chittagong). Ele au în comun un canon 
budist cunoscut sub numele de „întreitul coş" (în pali: tipiţaka). Acesta a fost 
scris în pali, limbă destul de apropiată de cea pe care trebuie să o fi vorbit 
Buddha însuşi, însă diversitatea scrierilor utilizate pentru a o nota şi pronunţiile 
locale foarte divergente împiedică o adevărată comunicare între budiştii din 
ţările Tberavădei. Acestea mai împărtăşesc şi o comunitate monahală foarte 
puternic structurată. Desigur, ea este diversificată, însă ocupă un loc pre¬ 
ponderent în societate şi întreţine legături organice sau morale cu puterea 
(această ultimă trăsătură nu mai era adecvată sau îşi inversase direcţia după 
preluarea puterii de către comunişti în Laos şi Cambodgia, redevenind însă 
pertinentă de câtva timp în această ultimă ţară). Recunoaşterea de care se 
bucură are drept corolar o respectare strictă a disciplinei monastice ( Vinaya) 
de către călugări şi călugăriţe. 

Ţările theravâdin se recunosc de multă vreme drept o comunitate de cre¬ 
dinţă întemeiată pe relaţii constante în decursul istoriei. Deciziile luate de una 
dintre comunităţi cu privire la problemele religioase au avut astfel adesea 

repercusiuni internaţionale. O trăsătură remarcabilă a tuturor acestor ţări este 
rolul însemnat pe care îl păstrează călugării în domeniul educaţiei în general: 
până la o dată foarte recentă, templul satului, wat, era cel care asigura esenţialul 
din instruirea elementară a populaţiei laice; sistemul modern este departe de 
a-1 fi înlocuit complet. Este de la sine înţeles că învăţătorul-călugăr era un 
element determinant al înrădăcinării budismului în societate. 

Prin contrast, ţările în care budismul mahăyănic este dominant prezintă 
un aspect cu mult mai variat, în care nu se poate regăsi reunit ansamblul 
trăsăturilor ce caracterizează Tberavăda : deşi se poate spune că sanscrita a fost 
leagănul Marelui Vehicul, numai în Nepal ea a rămas cu adevărat limba 
tradiţională a unui grup budist, de altminteri extrem de influenţat de mediul 
hinduist care îl înconjoară. In alte părţi, sanscrita nu mai este decât o referinţă 
respectată, dar îndepărtată: odată ce noile texte canonice au fost traduse în 
chineză sau în tibetană, fiecare tradiţie a devenit independentă şi a cunoscut 
o dezvoltare care, deşi a fost uneori influenţată, chiar în profunzime, din 
exterior, a continuat să aibă loc în mare măsură potrivit propriei sale dinamici. 

Astăzi, cu excepţia Bhutanului, nu există nici o ţară în care budismul 
Marelui Vehicul să aibă vreo legătură formală cu statul şi nici măcar o ţară în 
care să fie cu adevărat majoritar în rândurile populaţiei, statisticile fiind aproape 
cu neputinţă de realizat din cauza apartenenţei unui acelaşi individ la mai 
multe sisteme de credinţă. Situaţia s-a complicat din pricina tulburărilor 
politice care au împiedicat evoluţia liberă a budismului în Mongolia (prima 
ţară budistă care a trecut sub un regim comunist), în China, Coreea de Nord, 
Tibet şi Vietnam, fără a mai vorbi de perioada naţionalismului japonez dinainte 
de cel de-al Doilea Război Mondial. 

Istoria recentă anunţă, desigur, o înnoire religioasă, însă este îndoielnic că 
budismul Marelui Vehicul are să-şi vadă vechile caracteristici schimbându-se 
considerabil. In ţările de tradiţie culturală chineză, comunitatea monastică este 
destul de îndepărtată de populaţie, iar rolul său în educaţia generală a fost şi 
rămâne relativ minim (mai puţin în Japonia), în condiţiile concurenţei cu 
literaţii confucianişti şi apoi cu sistemul laic. Unul dintre cele mai spectaculoase 
fenomene din acest secol XX este înflorirea studiilor budiste universitare în 
Japonia, sub impulsul ştiinţei occidentale (Emile Burnouf, Max Miiller etc.), 
ştiinţă ale cărei consecinţe au fost importante, mai întâi în Coreea de Sud, apoi 
în China şi în Vietnam. In aceste ţări şi-au făcut apariţia centre de „buddhologie", 
considerată una dintre ştiinţele umaniste, şocând anumite cercuri pentru care 
studiul literei riscă să ucidă spiritul. 

Stricta separare a Bisericii de stat, în Japonia, controlul exercitat de putere 
asupra religiilor în China, Coreea de Nord şi Vietnam, precum şi predominanţa 
creştinismului în Coreea de Sud fac îndoielnică ideea că budismul îşi va regăsi 

vreodată importanţa politică, pe care de altminteri şi-o pierduse de mult în 
aceste ţări. Nu acelaşi lucru se poate spune despre vastul domeniu „lamaist", 
care cuprinde regiunile populaţiilor tibetane şi mongole şi se întinde de la 
Himalaya până în Siberia; acolo, legăturile dintre religie şi putere sunt de secole 
atât de strânse, încât nu se întrevede, pentru problemele actuale, nici o soluţie 
care să nu presupună şi o întoarcere a budismului pe scena politică. 

Se va fi înţeles aşadar că acest caracter multiform al budismului sfidează 
orice fel de statistici, care de altminteri nu au prea mult rost, cel puţin în ceea 
ce priveşte religiile din Extremul Orient. Dacă se poate afirma că 90% până 
la 95% din populaţia Thailandei, a Cambodgiei, a Laosului şi a Bhutanului 
şi, intr-un procent puţin mai mic, a Birmaniei (85%) şi a Ceylonului (70%) 
este budistă, cum s-ar putea oare estima numărul budiştilor din China (unde 
numărul credincioşilor daoişti variază între 20 de milioane şi un miliard, în 
funcţie de surse), din Tibet şi din Mongolia (pentru care cifra exactă a 
populaţiei este necunoscută: între 3 şi 6 milioane pentru fiecare, dacă se ţine 
cont de teritoriile pe care şi le-au însuşit alte puteri) sau din Japonia (unde în 
viaţa obişnuită nu se face distincţia între practica budistă şi shinto)\ Am putea 
la rigoare să procedăm prin eliminare şi să ne mulţumim să scădem numărul 
creştinilor (1 până la 2% din populaţie în Japonia, 8 până la 9% în Vietnam 
şi 30% cel puţin în Coreea de Sud) sau al musulmanilor (poate 2 sau 3% din 
populaţia chineză) pentru a obţine numărul celor influenţaţi, mai mult sau 
mai puţin, de budism, însă cifrele astronomice obţinute astfel ar fi înşelătoare. 
Invers, dacă ne-am mulţumi să menţionăm numărul călugărilor, am proceda 
prea reductiv, fără a mai ţine seama de faptul că statutul monahal nu are acelaşi 
înţeles în Japonia, pe de o parte, şi în China, Coreea şi Vietnam, pe de alta. 
Cifrele cele mai sigure sunt ale celor care aderă la mişcările moderne de in¬ 
spiraţie japoneză, dar credincioşii sau practicanţii „informali" nu sunt repre¬ 
zentaţi în ele. Este deci aproape imposibil să cunoaştem numărul, măcar 
aproximativ, al budiştilor din lume. 


ÎNTEMEIETORUL 

In ciuda acestei ireductibile diversităţi provocate de istorie, puţini budişti 
ar refuza să recunoască în persoana lui Buddha Sâkyamuni pe întemeietorul 
credinţei lor. Viaţa sa însăşi, codificată de hagiografie, a devenit modelul pe 
care călugărul îl va imita într-o formă sau alta. In ciuda lucrărilor scrise de 
numeroşi savanţi din Orient şi Occident, este încă foarte dificil să se ajungă 
la nişte certitudini despre felul în care această viaţă a fost cu adevărat. 

Epoca însăşi în care a trăit cel ce în lume era numit Gautama Siddhârta 
(„[Cel care] şi-a împlinit ţelul") rămâne incertă. Tberavăda nu are nici o 

îndoială cu privire la date: născut în luna vesăkha din anul 624 î.Hr., el 
moare în 543, la vârsta de optzeci de ani. Istoriografia budistă chineză este 
mai puţin unanimă şi îl face să se nască cu şaizeci sau cu o sută şaizeci de ani 
mai târziu. Unii savanţi moderni îl întineresc şi mai mult. Pentru a face un 
compromis, se alege în general situarea vieţii lui Buddha în secolele al Vl-lea- 
al V-lea (către 566—486). 

Fiecare din marile episoade ale vieţii lui Buddha are valoare de exemplu 
şi a inspirat o imensă iconografie. Separarea hagiografiei de istorie pentru a 
găsi faptele sigure este o încercare îndrăzneaţă şi foarte delicată, „disperată" 
chiar, după cum spune un savant ilustru ca Etienne Lamotte, iar în Franţa 
a fost nevoie de erudiţia regretatului Andre Bareau pentru a se înhăma la un 
asemenea efort. 

Vom prezenta aici viaţa lui Săkyamuni potrivit celor „opt etape" pe care 
tradiţia extrem-orientală le-a recunoscut de multă vreme şi pe care le găsim 
fără încetare ilustrate. Lista lor variază de altminteri în funcţie de autor, dar 
ea pune în lumină un fapt important: ceea ce în Occident este conceput drept 
viaţa lui Buddha s-a transformat foarte devreme în viaţa celor ave. au devenit 
buddha. însuşi cuvântul buddha este un participiu trecut, cu sensul de „trezit", 
„împlinit", de la o rădăcină verbală desemnând acţiunea de a se trezi, de a 
înţelege, de a recunoaşte; el nu este câtuşi de puţin un nume propriu, ci un 
epitet al celor care au aj uns la inteligenţa supremă; are conotaţia unei paradigme, 
ar spune pedanţii. Un buddha este deci acela care a parcurs întru totul o cale 
bine marcată încă dintr-o Antichitate imemorială, ale cărei principale repere 
sunt cele „opt etape". Apelativul sanscrit tathăgata, cel mai adesea înţeles ca 
„cel care a venit astfel [pentru că trebuia, pentru că era potrivit] “ şi rezervat 
acestor buddha, este fără îndoială un reflex al aceleiaşi idei. Un „trezit" este 
deci cel care a urmat calea pe care Săkyamuni a arătat-o în această perioadă 
cosmică ce este a noastră: 

I. Coborârea din cer a zeilor mulţumiţi. Ceea ce va fi existenţa terestră a lui 
Siddhârta, aceea în cursul căreia îşi va atinge ţelul, este în realitate capătul unei 
serii foarte lungi de renaşteri în care a progresat încetul cu încetul pe calea 
eliberării, pentru a urma drumul unei „fiinţe [îndreptându-se] spre trezire", 
al unui bodhisattva, până la această penultimă existenţă trăită într-o fericire 
paradiziacă, alături de buddha al viitorului, Maitreya, care îşi aşteaptă încă 
momentul, într-o „expectativă a succesiunii". Nu poţi însă deveni buddha 
decât într-un trup omenesc: este deci necesar ca bodhisattva să coboare din nou 
printre oameni pentru a desăvârşi Calea, nu fără a-şi fi ales cu grijă perioada, 
locul si familia care vor vedea renaşterea sa ultimă. 

2. Intrarea în matrice. 

3. Naşterea. Siddhârta a ales să renască drept fiu al unui suveran din clanul 
Sâkya, din familia Gautama, într-un mic regat din ceea ce astăzi ar fi sudul 
Nepalului şi a cărui capitală era Kapilavastu. In ciuda înfrumuseţărilor legendei, 
trebuie fără îndoială să ni-1 reprezentăm pe tatăl său, Suddhodana, ca pe unul 
dintre acei regişori din Rajasthanul modern sau din vechea Irlandă, mai apropiat 
de cei din urmă prin modestia averii, şi în război continuu cu şefii vecini, care 
vor sfârşi de altminteri prin a-i înfrânge urmaşii şi a-i extermina. Chiar numele 
mamei lui Siddhârta, Maya, Iluzia universală care îi împiedică pe oameni să 
perceapă realitatea aşa cum este, ar trebui să ne avertizeze că e bine să apreciem 
cu precauţie datele, totuşi unanime, ale tradiţiei. 

Se pare, în orice caz, că cel care este chemat să devină una dintre cele mai 
mari şi mai captivante figuri religioase ale Indiei nu provine din casta superioară 
a brahmanilor, „specializată' 1 în chestiunile metafizice, ci din cea de-a doua ca 
prestigiu, cea a aşa-numiţilor kşatriya („războinici"), care nu trebuie să cunoască 
problemele religioase. El pătrunde miraculos în pântecul mamei sale adormite, 
care îl vede în vis sub forma unui elefant alb cu şase colţi sau călărind pe acest 
animal, şi tot atât de miraculos şi iese la naştere, nu pe căile naturale, ci prin 
lateral, fără nici o necurăţenie, în timp ce Maya se plimba prin parcul Lumbini, 
la douăzeci şi cinci de kilometri de Kapilavastu. Naşterea sa este salutată 
printr-o adevărată explozie de bucurie a naturii, iar nou-născutul însuşi îşi 
declară solemn supremaţia asupra tuturor fiinţelor. 

4. Marea plecare sau ieşirea din casă. Incompatibilitatea dintre casta lui 
bodhisattva şi destinul său religios este ilustrată prin prezicerile pe care ghicitorii 
le fac tatălui său după examinarea semnelor ciudate care se află pe trupul copi¬ 
lului şi care arată că e vorba de un om însemnat: acesta sau va deveni împărat 
al Universului, suveran al rânduielii lumii, sau va deveni buddha. Fireşte, regele 
îşi doreşte ca fiul său să-şi desăvârşească purtarea, dharma, proprie castei sale şi 
încearcă să îl ţină departe de o carieră religioasă nepotrivită pentru mediul său; 
îl izolează deci într-o viaţă de plăceri, la adăpost de sinistrul spectacol al lumii. 
Tânărul Siddhârta creşte astfel lipsit de griji, în ciuda morţii timpurii a mamei 
sale, se căsătoreşte şi are chiar şi un copil. 

Insă zeii veghează ca destinul său religios să se îndeplinească: ieşind din- 
tr-unul din palatele sale, însoţit de vizitiu, el trăieşte pe rând cele „patru în¬ 
tâlniri" decisive, mai întâi cu un bătrân părăsit de toţi ai săi, apoi cu un bolnav, 
după aceea cu un cortegiu funerar şi în sfârşit cu un om care a renunţat la tot, 
un ascet care şi-a abandonat prerogativele castei şi locul în lume pentru a porni 
în căutarea eliberării. 

Tânărul pricepe acum care este calea sa şi se hotărăşte să-şi înceapă drumul. 
O face noaptea, la vârsta de douăzeci şi nouă de ani, părăsindu-şi palatul şi 
familia care era adormită, asemenea vieţii mondene din care el va trebui să 
se trezească, iar plecarea sa este însoţită de manifestări miraculoase. După ce 
călăreşte multă vreme, îşi trimite calul înapoi, îşi taie pletele, se îmbracă în 
straie grosolane şi porneşte în căutarea Trezirii. 

Acest episod al părăsirii casei a devenit arhetipul pentru intrarea în viaţa 
monahală budistă. De milenii încoace, fiecare călugăr care intră într-un 
ordin religios îl repetă scrupulos. 

5. Supunerea demonilor. Se crede că perioada de peregrinare şi de practici 
a lui bodhisattva a durat şase ani - ceea ce este incompatibil cu o altă dată a 
hagiografiei (potrivit căreia Siddhârta ar fi atins Trezirea la vârsta de treizeci 
de ani), dacă nu împingem la douăzeci şi patru de ani vârsta plecării sale din 
casa natală. Timpul legendei este elastic şi trebuie să-l acceptăm ca atare. De-a 
lungul acestor ani, Siddhârta întâlneşte mai mulţi maeştri, pune în practică 
şi depăşeşte diferitele lor învăţături, care reflectă ele însele indirect starea de 
clocot intelectual şi spiritual care domnea în unele medii indiene ale epocii. 
Le respinge pe toate rând pe rând şi devine el însuşi un fel de maestru suficient 
de prestigios pentru a atrage cinci discipoli sau însoţitori fideli. însă aceste 
practici nu îi sunt de ajuns, trebuie să meargă mai departe către înţelegerea 
ultimă; hotărăşte să se consacre unei asceze totale, abţinându-se să mai mă¬ 
nânce şi suspendându-şi prin yoga toate funcţiile vitale, ajungând până în 
pragul morţii. Au rămas reprezentări captivante, pictate sau sculptate, ale lui 
bodhisattva ca ascet scheletic, cu privirea arzătoare întoarsă către înlăuntru, 
care sunt ca un avertisment pentru cei ce ar dori să urmeze acest drum greşit. 

Siddhârta înţelege atunci că s-a înşelat complet şi că asceza extremă nu 
duce nicăieri. Iese din starea de concentrare şi se hrăneşte puţin; discipolii săi 
văd în această întoarcere un semn de slăbiciune şi toţi cinci îl părăsesc. Aici 
se strecoară în legendă un episod anodin în aparenţă şi totuşi semnificativ: 
bodhisattva aruncă în râu bolul din care a luat prima sa masă; acesta urcă 
împotriva curentului, pentru a sfârşi într-o peşteră, unde îşi ia locul alături 
de holurile aruncate în acelaşi fel de către alţi bnddha din epocile precedente. 
Astfel, Trezitul, din cele mai vechi timpuri ale budismului, nu este un individ 
unic, ci actorul unui scenariu care se va repeta la nesfârşit atâta vreme cât 
rămâne o lume de mântuit; suntem foarte departe aici de caracterul de hapax 
al personalităţilor mesianice şi profetice din partea noastră a Eurasiei. 

Viitorul Buddha ştie acum ce trebuie să facă: cu forţele restabilite, se aşază 
confortabil pe iarba uscată, sub un smochin (Ficus religiosa ) şi îşi concentrează 
meditaţia asupra naturii înseşi a existenţei. Aceasta se petrece în locul numit 

Bodh-Gaya, pe râul Nairaâjanâ, un afluent al Gangelui, în provincia Magadha. 
Zeul care guvernează ciclul infinit al morţilor şi renaşterilor, prinţul acestei 
lumi, Măra (termenul are aceeaşi rădăcină ca şi cuvântul „moarte"), înţelege 
că de această dată stăpânirea sa asupra fiinţelor riscă să fie curmată. îl supune 
deci pe bodhisattva unor încercări şi ispite din ce în ce mai frenetice şi mai 
disperate, care sunt toate respinse cu succes. 

6. Atingerea Trezirii. Nimic nu se mai opune de acum înaintării victo¬ 
rioase a lui bodhisattva. La sfârşitul aceleiaşi nopţi în care se aşezase în me¬ 
ditaţie, el ajunge să atingă Trezirea perfectă şi completă, dobândind amintirea 
tuturor existenţelor sale precedente şi cunoaşterea existenţelor trecute şi 
viitoare ale celorlalte fiinţe; el dobândeşte însă mai ales înţelegerea totală a 
jocului de cauze şi condiţii care provoacă existenţa, cât şi a mijloacelor prin 
care i se poate pune capăt şi ajunge la eliberarea perfectă. Aceasta este cu 
adevărat bodhi („trezirea, înţelegerea, inteligenţa"), adică o privire lucidă, un 
discernământ total şi o conştientizare. Ar fi uşor, cu riscul însă de a fi prea 
simplişti, să opunem acest ideal al cunoaşterii budiste, întemeiată pe atestarea 
oculară, vizuală (în sanscrită: săkşăt ) şi pe constatarea personală, modului de 
transmitere a revelaţiei vedice, care se întemeiază pe o altă facultate senzorială, 
auzul ( sruti). 

7. Punerea în mişcare a roţii Legii. Siddhârta şi-a atins scopul şi a înţeles 
natura lumii, la fel ca şi mijloacele de a se elibera din ea. Această cunoaştere 
însăşi este mântuitoare, căci este, în realitate, rezultatul a nenumărate existenţe 
închinate căutării ei; de acum înainte Buddha ştie că nu va mai renaşte. El 
ar putea să-şi consacre restul zilelor plăcerii acestei certitudini, de unul 
singur, întrucât înţelege cât ar fi de dificil să le împărtăşească oamenilor 
conţinutul experienţei pe care a trăit-o şi câte neînţelegeri ar putea să provoace 
explicaţiile sale. Dacă s-ar fi mulţumit să rămână tăcut, n-ar fi fost un buddha, 
ci un pratyeka-buddha, un „trezit pentru sine", aşa cum apar uneori în lume; 
aceştia ating, desigur, eliberarea, dar împlinirea lor rămâne sterilă. Un buddha 
nu este numai un „trezit", ci şi un „trezit" care, prin propovăduire, îi învaţă 
pe ceilalţi cum să atingă la rândul lor Trezirea. La stăruinţele repetate de trei 
ori ale zeului Brahman, cel care de atunci este cu îndreptăţire Buddha se ho¬ 
tărăşte să predice. Se întâlneşte din nou în Parcul cu cerbi din apropiere de 
Varanasi cu cei cinci discipoli care îl părăsiseră şi le comunică în mai multe 
predici esenţialul cunoaşterii pe care a experimentat-o, ceea ce va deveni teme¬ 
lia învăţăturii budiste. 

Această primă propovăduire va primi numele de „punere în mişcare a roţii 
Legii" ( dharmacakrapravartana ), cuvânt care are aceeaşi rădăcină cu cakravartin. 

„suveran al rânduielii lumii", ceea ce sugerează că, într-un fel, Buddha 
împlineşte cele două direcţii care îi fuseseră prezise de ghicitori la naştere: este 
Trezit şi este rege al Roţii, nu al lumii, ci al dharmei. 

8. Intrarea în Extincţie. In timpul celor cincizeci de ani de viaţă pe care 
i-i mai acordă tradiţia, până la vârsta de optzeci de ani, Buddha se va consacra 
propagării învăţăturii pe care a ezitat la început să o împărtăşească oamenilor. 
El străbate toată India, îi combate pe cei „şase maeştri ai ereziei", face convertiri 
şi minuni, nu însă fără a întâlni o opoziţie a cărei vigoare, zugrăvită în termeni 
vii în legendă, reflectă fără îndoială conflicte reale şi dure. Imprecizia în care 
se scaldă aceşti cincizeci de ani va fi providenţială pentru secolele viitoare, 
întrucât ea va permite ca în această perioadă să fie situată propovăduirea unui 
număr mare de învăţături noi care n-au lăsat urme în tradiţie. In această 
perioadă Buddha elaborează şi fundamentele comunităţii sale monastice, 
alcătuită din bărbaţi mai întâi, apoi şi din femei, care este centrată pe 
respectarea principiilor morale. El îi formează de asemenea şi pe marii săi 
discipoli, ale căror prestigiu şi autoritate se vor întinde pe parcursul mai 
multor secole, înainte de a fi zdruncinate de Marele Vehicul. 

Vine în sfârşit şi seara vieţii sale, întunecată de distrugerea clanului său şi 
de moartea mai multora dintre discipoli. în mod curios, tradiţia atribuie morţii 
lui Buddha o cauză destul de prozaică: o dizenterie provocată de o „masă 
copioasă" a cărei natură exactă este încă discutată de savanţi: mâncăruri cu 
carne sau mâncăruri de ciuperci. Aceasta este în orice caz ocazia de a arăta 
lumii etapa ultimă: de la Trezirea sa încoace, Trezitul nu mai reprezenta bagajul 
de fapte ( karma) care aduce înapoi fiinţele în ciclul existenţei. Karma sa era 
literal stinsă, „suflată" ca o lumânare, şi deci el intrase deja în Extincţie 
{nirvana). în timpul celor cincizeci de ani care îi mai rămăseseră, el arsese 
surplusul de fapte care dăinuiseră din existenţele sale mai vechi, şi deci putea 
în prezent să se resoarbă în Extincţia definitivă, fără reziduuri, şi să le arate 
astfel fiinţelor capătul absolut al căutărilor lor. Este tocmai ceea ce face într-o 
noapte cu lună plină, aşa cum a fost şi la Trezirea sa, lăsându-i pe discipoli şi 
pe mai-marii acestei lumi, cuprinşi de lacrimi, să-şi împartă între ei relicvele 
sale corporale şi corpul său spiritual, „dharmic", adică ansamblul învăţăturilor 
sale, pentru a le transmite posterităţii. 


DOCTRINELE FUNDAMENTALE 

Buddha Săkyamuni împărtăşea într-o mare măsură viziunea despre lume 
care domina în India în epoca sa. Răspunsurile pe care le-a dat el se înscriu 
deci într-un context care era acceptat de la sine de toţi indienii. Numai câţiva 

materialişti puneau atunci la îndoială ideea potrivit căreia existenţa umană 
nu este un fapt singular. Pentru ceilalţi, existenţa nu era decât un simplu epi¬ 
sod într-o serie ( samsăra ) cvasieternă de naşteri şi morţi, fiinţa umană fiind 
prizonieră a acestui ciclu din cauza faptelor ( karma ) bune sau rele de care era 
responsabilă şi care orientau renaşterile sale. Scopul reflecţiei filozofice, ca şi 
cel al practicii religioase, era eliberarea ( vimokşa ) din acest ciclu fără capăt, la 
care se putea ajunge datorită controlării psihismului şi a fizicului prin yoga 
sau prin devoţiunea ( bhakti ) faţă de o divinitate. Această eliberare era adesea 
concepută ca o reunire a Eului individual ( ătman ) cu Principiul absolut 
[brahman), sau a ătman- ului individual cu ătman- ul suprem. Bhagavad-Gîtă, 
scrisă la o dată pe care, din păcate, nu o cunoaştem cu siguranţă, dă poate o 
idee despre preocupările religioase într-o epocă destul de apropiată de cea în 
care a trăit Buddha. 

Buddha nu se îndoia, la fel ca şi ceilalţi gânditori ai Indiei, nici de existenţa 
unei ordini care susţine lumea la toate nivelurile sale, dharma (cuvânt cu aceeaşi 
rădăcină ca latinescul firmus,firmameri) , temeiul realităţii: acţiunea de a-i învăţa 
pe alţii despre ea, ceea ce însemna o oglindire fidelă a ei, primea acelaşi nume. 
Dharma este deci în acelaşi timp realitatea, discursul despre realitate, elementele 
realităţii fenomenale care trebuie depăşite şi conduita de urmat pentru a reuşi 
această depăşire. Buddha accepta de asemenea şi ansamblul cosmogoniei 
indiene, reprezentarea ei elaborată a lumilor umane şi divine, însă doctrina lui 
nu atribuie nici un loc revelaţiei vedice ca atare. 

Există în surse o atât de neobişnuită unanimitate cu privire la conţinutul 
primei predici a lui Buddha, încât nu există nici un motiv pentru a nu vedea 
în ea esenţa experienţei sale cognitive sau a ceea ce considera el că poate transmite 
din aceasta fiinţelor care nu s-au trezit încă. Conţinutul acestei predici poate 
părea puţin vag la început. Ea cuprinde expunerea celor „patru nobile adevăruri 11 
(sau „realităţi", termenul satya provenind din rădăcina sanscrită pentru „a fi“), 
care trebuie să funcţioneze ca ghid pentru practicantul căii de mijloc care este 
budismul, o cale aşezată la egală depărtare de viaţa nepăsătoare şi de asceza 
făcută în van: 

1. Adevărul despre durere (în sanscrită: duhkha, în pali: dukkha). Este o 
constatare asupra răului fiinţial radical 1 care este inerent oricărei forme de 
existenţă, pentru că toţi compuşii fenomenali sunt nepermanenţi şi lipsiţi de 
Eu (fără ătman , ceea ce este contrarul ideilor indiene curente), în timp ce 
fiinţele trebuie să creadă în permanenţa şi individualitatea acestor compuşi 

1. Profesorul Bernard Frank evocă în legătură cu acest subiect cuvântul deconfort , 
folosit de Charles d’Orleans. 

(inclusiv în individualitatea lor proprie), ca principiu al acţiunilor pe care le 
îndeplinesc. Cele ce există ( dharma ) sunt compuşi psihofiziologici ai celor 
„cinci îmbinări" inseparabile; aceste „îmbinări" dau conştiinţei care le percepe 
aparenţa înşelătoare a unei entităţi unice şi se află la originea procesului de 
corupere, de divizare şi de poftă care provoacă durerea. Chiar şi ceea ce noi 
luăm drept plăcere sau fericire va fi în cele din urmă doar durere, căci şi aceste 
stări contribuie la ataşarea fiinţei de ciclul existenţelor. 

2. Adevărul despre originea durerii (în sanscrită şi pali: samudaya ). Cauza 
directă este fapta, karma, provocată la rândul ei de „sete", pofta nesăţioasă 
care poate avea drept obiect plăcerea, existenţa sau non-existenţa (căci dorinţa 
necumpătată de a părăsi ciclul poate avea rezultatul invers: să te cufunzi şi 
mai mult în el). Această sete şi consecinţele ei se desfăşoară într-un lanţ cauzal 
(în sanscrită: pratitya-samutpăda, în pali: paticca-samuppada ) cu doisprezece 
membri, care constituie de asemenea una dintre cele mai vechi şi respectate 
dogme ale budismului. Primul membru este ignoranţa, neştiinţa fundamentală 
pe care o are fiinţa cu privire la adevărata sa natură şi la situaţia sa existenţială, 
iar cel de-al doisprezecelea este bătrâneţea şi moartea, ducând astfel înapoi la 
primul, într-un etern cerc vicios a cărui logică aparentă a reprezentat hotărât 
una dintre seducţiile doctrinei budiste. 

3. Adevărid despre înlăturare (nirodha ). Acest cuvânt, „înlăturare" sau „în¬ 
cetare" (a durerii), este foarte apropiat de noţiunea de Extincţie ( nirvana ) şi 
desemnează practic acelaşi lucru, mai precis posibilitatea de a întrerupe brusc 
ciclul naşterilor şi morţilor, care este întreţinut prin producerea faptei. Dacă 
reuşim să punem capăt „setei", dorinţei care atrage după sine acţiunea, înlăn¬ 
ţuirea cauzală este întreruptă şi evităm astfel renaşterea, pentru a intra într-o 
stare indescriptibilă: această stare scapă prin însăşi natura ei oricărei tentative 
de percepere prin gândire, încă împotmolită în lumea răului fiinţial, şi nu 
putem spune despre ea decât că este fericirea supremă. 

4. Adevărid despre cale (în sanscrită: pratipad, în pali: patipadd). Calea te 
duce, îndreptându-te către înlăturarea durerii: odată afirmată posibilitatea 
eliberării, ultima etapă este de a-ţi asigura mijloacele pentru a ajunge la ea. 
Buddha le reuneşte sub numele de „drum" (în sanscrită: marga, în pali: magga ) 
cu opt ramificaţii, care sunt: vederea corectă, reprezentarea corectă, vorbirea 
corectă, activitatea corectă, modul de viaţă corect, studiul corect, prezenţa de 
spirit corectă şi concentrarea corectă. Aceste opt ramificaţii pot fi rezumate la 
„triplul studiu" sau la „tripla practică" a moralităţii, concentrării şi înţelepciunii. 

Dispunerea mesajului original al lui Buddha în patru părţi îşi are probabil 
obârşia în metodele medicale recomandate de una din şcolile indiene: primul 

pas este constatarea bolii, apoi etiologia ei, după aceea posibilitatea sau impo¬ 
sibilitatea de vindecare şi, în sfârşit, tratamentul care duce la aceasta. Referinţele 
medicale sunt numeroase în doctrinele budiste ulterioare. Buddha însuşi îşi 
justificase prea puţinul său interes faţă de problemele metafizice comparându-se 
cu un doctor care, la căpătâiul unei persoane grav rănite, nu are timp să se 
preocupe de detaliile de prisos. 

învăţătura lui Buddha nu este deci o simplă revelaţie a naturii lucrurilor, 
ci în primul rând o metodă, unul din sensurile cuvântului dharma pus şi mai 
mult în lumină de traducerea sa chineză. Dacă ea poate fi la început obiectul 
credinţei („adeziunii' 1 ) novicelui, dharma trebuie înainte de toate să fie verificată 
prin experienţa personală întemeiată pe tripla practică. 

Această practică, pentru a putea fi cu adevărat dusă la bun sfârşit, nu se 
poate realiza în sfera vieţii mondene: ea are nevoie de un cadru adecvat, care 
este cel oferit de viaţa monastică. Comunitatea călugărilor, samgha, este, după 
Buddha şi dharma, ultimul dintre cele Trei G iu vaiere care reprezintă funda¬ 
mentele budismului. Instituţia monahală, care îşi are originea în vremea lui 
Sâkyamuni, este deci inseparabilă de budism. Modul de viaţă al călugărului, 
conceput ca o imitare a lui Buddha, a fost astfel multă vreme socotit singurul 
care permite realizarea scopului dharmei, eliberarea. Să remarcăm aici că 
importanţa istorică dobândită de samgha s-a întins poate mult dincolo de 
ţările unde a ajuns budismul; unii savanţi (precum Arthur Voobus) au arătat 
că ea a influenţat, prin intermediul maniheismului, tendinţa siriacă din mo¬ 
nahismul creştin. 

Vocaţia pe care o are samgha este dublă: pe de o parte, ea trebuie să îi per¬ 
mită călugărului să practice în linişte metodele de meditaţie complexe elaborate 
de timpuriu şi dintre care multe sunt anterioare budismului (întemeiate fiind 
pe yoga pan-indiană), dar şi să asigure punerea în ordine, conservarea şi difu¬ 
zarea doctrinelor Trezitului. în primele secole, istoria doctrinelor budiste se 
confundă cu istoria comunităţii, samgha. 


PRIMII PAŞI ÎN ISTORIE SI SCRIPTURILE CANONICE 

J > 

Aproape împotriva voinţei sale, Buddha Sâkyamuni se hotărâse să le expună 
oamenilor din vremea sa experienţa pe care o trăise. Tot astfel, aproape cu 
de-a sila, el a sfârşit prin a accepta întemeierea unei congregaţii de călugăriţe, 
prezicând în schimb o diminuare importantă a duratei învăţăturii sale în lume. 
Nu se poate nega un pesimism cert din partea întemeietorului cu privire la 
viitorul dharmei-, el a mers până acolo încât a anunţat mai întâi deformarea, 
apoi dispariţia completă a acesteia, într-o profeţie care a avut importante ecouri 
în istoria budismului. Comunitatea discipolilor săi a căutat deci să asigure, în 

măsura posibilului, transmiterea corectă a cuvântului lui Buddha, pentru a 
îndepărta finalul anunţat. 

In secolele care au urmat intrării lui Buddha în Extincţie s-a efectuat o 
muncă enormă de ordonare a tradiţiilor, mai întâi exclusiv orale; despre ele se 
credea că ar coborî în timp până la propovăduirea lui, aşa cum fusese raportată 
de către unul dintre cei mai apropiaţi discipoli ai săi, Ananda, chiar în anul 
când a avut loc parinirvăna, în timpul „conciliului" de la Râjagrha. Nu se poate, 
din păcate, spune nimic despre acest conciliu şi nici despre cele care i-au urmat. 
Oricum, atunci a fost elaborată, suficient de devreme pentru ca nici o tradiţie 
budistă să nu o pună sub semnul îndoielii, noţiunea unui Canon scriptural 
împărţit în trei grupuri de texte şi denumit din această pricină „întreitul coş“, 
tipiţaka în pali şi tripiţaka în sanscrită. Tradiţia este de asemenea unanimă cu 
privire la titlul fiecăruia dintre „coşuri". 

întreitul coş 

1. Coşul textelor sutra (în pali: sutta) regrupează învăţăturile lui Buddha 
însuşi, aşa cum le-a expus Ananda. Deşi termenul sanscrit aminteşte de un 
gen literar larg reprezentat în afara budismului ( yoga-sutra etc.), este posibil ca 
termenul primar, sutta, să nu aibă nimic de-a face cu scurtele aforisme doctri- 
nale care sunt siitrele, ci să semnifice în realitate su-utta, „bine-spusele", varianta 
sanscrită sutra fiind ulterioară. 2 Acest „coş" este la rândul său împărţit în sub- 
grupuri. Primele patru, denumite nikaya („corpus") în pali şi agama („instruc¬ 
ţiune") în sanscrită, provin cu siguranţă, în ciuda divergenţelor de redactare, 
dintr-o Antichitate foarte timpurie; ele constituie tot ce este mai apropiat de 
învăţătura reală a lui Sâkyamuni istoric. 

2. Coşul textelor vinaya sau al „disciplinei monastice" regrupează an¬ 
samblul de reguli disciplinare pe care trebuie să le urmeze membrii comunităţii 
budiste şi a căror încălcare trebuie să facă obiectul unei confesiuni şi al unei 
penitenţe. Aceste reguli provin şi ele de la Buddha însuşi şi se crede că au fost 
recitate în timpul primului conciliu de către marele discipol Upali; formele 
scrise sunt însă foarte divergente, în funcţie de tradiţiile respective, fiecare sectă 
constituindu-şi propria culegere. Aşa stau lucrurile şi pentru textele vinaya în 
pali, adesea considerate cele mai vechi şi mai autentice. Lamotte scrie: „Proprii 
theravâdinilor singalezi, ele au circulat în insula Ceylon şi nu par să fi fost 
utilizate pe continentul [indian]. “ Recitarea regulată a acestor sute de prescripţii 
era una dintre principalele obligaţii ale comunităţilor monastice. 


2. Cf. R.F. Gombrich, „How the Mahăyăna Began", 7 }je Buddhist Forum, London, 
SOASU of London, 1990. 

3. Coşul textelor abhidarma (în pali: abhidamma) sau al „speculaţiei asupra 
învăţăturii [lui Buddha]“. Acest cuvânt este uneori tradus, într-o manieră uşor 
înşelătoare, prin „metafizică" (W. Rahula propune „super-doctrină"): este 
vorba de fapt de o reordonare scolastică a învăţăturii lui Buddha, alături de 
lungi dezvoltări dialectice. Există cel puţin două tradiţii distincte ale textelor 
abhidarma şi este sigur că avem de-a face cu dezvoltări doctrinare mult pos¬ 
terioare epocii lui Sâkyamuni, care ilustrează munca de reflecţie a generaţii 
întregi de clerici. In ciuda acestui lucru, fiecare şcoală a ţinut să pretindă că 
propriul abidharma-piţaka îşi trage originile chiar din propovăduirea lui 
Buddha, invocându-1 adeseori ca intermediar pe Sâriputra, primul dintre 
discipoli ca inteligenţă. Dar pentru a relua cuvintele lui Lamotte: 

In pofida pretinsei lor canonicităţi, textele abhidharma sunt produse ale şcolilor 
budiste şi nu pot fi decât artificial puse în legătură cu Buddha şi cu discipolii con¬ 
temporani lui. 

Se poate deci vedea că noţiunea de „coş întreit" este relativ veche, ea 
acoperind însă realităţi destul de diferite, uneori chiar incompatibile. întreitul 
coş scris în limba pali şi transmis de Tberavăda este cu siguranţă cel mai 
cuprinzător dintre cele care ni s-au păstrat într-o limbă indiană (se mai pot de 
asemenea reconstitui părţi vaste din alte tradiţii, prin câteva vestigii sanscrite, 
dar, mai ales, prin traducerile chineze şi tibetane). Deşi limba pali nu este limba 
în care s-a exprimat Buddha, pare a fi destul de apropiată de aceea; este în 
orice caz curios că ea n-a fost niciodată folosită decât de către budişti, spre 
deosebire de sanscrită, limba universală a Indiei. Se crede în general că acest 
canon budist în pali a fost fixat în scris la multă vreme după începutul erei 
creştine. în budism au apărut, pare-se destul de devreme, numeroase şcoli şi 
secte; aici nu putem nici măcar să le schiţăm istoria. Să reţinem totuşi că vasta 
muncă efectuată de comunitatea ceyloneză, care a preluat pentru sine 
denumirea de Tberavăda, deja utilizată anterior de alte tradiţii, i-a permis 
acesteia să-şi impună pe cale paşnică şi progresiv tradiţia, mai ales în ţările din 
Asia de Sud-Est, unde proliferau alte şcoli, în timp ce budismul pierdea teren 
pe continentul indian, unde văzuse lumina zilei. 



BUDISMUL ÎN ŢĂRILE THERAVĂDA 

i 

de Mohan Wijayaratna 


BAZELE DOCTRINEI 

Spre deosebire de hinduism şi iudaism, budismul are un întemeietor, 
Buddha 3 4 , care l-a marcat prin imaginea sa unică. Spre deosebire de creştinism 
şi islam, acest întemeietor nu a fost o întrupare divină sau un mesager al 
Domnului, ci o fiinţă umană care a expus o disciplină mentală pe care o 
pusese deja cu succes în practică şi un adevăr pe care îl înţelesese dezvoltându-şi 
capacităţile interioare. De aceea Scripturile canonice folosesc întotdeauna 
trecutul când se referă la acest om: „când Buddha era în viaţă"; „Buddha 
spunea astfel"; „după parinibbăncâ lui Buddha, discipolii săi s-au reunit" etc. 
Budiştii nu adresează deci nici o rugăciune maestrului lor dispărut: ei trebuie 
doar să-i urmeze sfaturile. 

O religie nonteistă 

Acordând locul cel mai important fiinţelor umane, budismul afirmă că 
există şi fiinţe non-umane, precum spiritele înfometate, spiritele rele etc. El 
afirmă, de asemenea, că există diverse divinităţi, însă acestea nu reprezintă 
elemente esenţiale ale doctrinei: budismul nu este deci un politeism. In plus, 
spre deosebire de religiile monoteiste, Dumnezeu sau Creatorul Suprem nu-şi 
are aici nici un loc. 

Absenţa unui Dumnezeu suprem în budism trebuie să fie înţeleasă ţinând 
seama de contextul religios din epoca lui Buddha. Mai multe curente de 
gândire susţineau atunci opinii teiste. 5 Printre altele, unii brahmani credeau 
intr-un creator al lumii, numit Pajăpati: „Mahâ-Brahmâ, învingătorul, 

3. In acest articol consacrat budismului vechi cuvintele care se referă la doctrină 
sunt scrise potrivit transcrierii tradiţionale a limbii pali, cea în care a fost consemnat 
corpusul canonic. 

4. Parinibbăna (în sanscrită: parinirvănd)-. încetare completă; sfârşitul seriei de existenţe. 

5. Scripturile canonice le numesc Issara-nimmăna-văda. 

Dominatorul suprem, cel al cărui ochi este fără greşeală, Atotputernicul, 
Stăpânul lumii, Creatorul, Făcătorul, Artizanul destinului, Toamna, Tatăl 
tuturor celor născute şi al tuturor celor ce au să se nască. “ 6 

Buddha a criticat această idee a unui Creator atotputernic în mai multe 
predici. 7 Şi totuşi, ele afirmă că acest Creator nu este întotdeauna ceva pur 
imaginar, ci mai degrabă o idee falsă, elaborată de anumiţi înţelepţi la capătul 
unor experienţe greşit înţelese. De exemplu, un ascet care a practicat multă 
vreme virtuţile şi exerciţiile mentale poate să se nască în forma unui Brahmâ, 
iar acest Brahmâ, după ce a trăit nenumăraţi ani în glorioasa sa splendoare şi 
în marea lui putere, poate conchide că existenţa sa este eternă, că este atot¬ 
puternic şi că el se află la originea tuturor fiinţelor vii etc. In acest timp, un alt 
ascet care şi-a dezvoltat facultăţile extrasenzoriale, văzând prin clarviziunea sa 
lunga viaţă a acestui Brahmâ, va ajunge la concluzia că este etern, nemuritor 
şi atotputernic şi că se află la originea tuturor fiinţelor vii. 8 

Pentru Buddha, ideea de Brahmâ-Creator este periculoasă, mai ales fiindcă 
dă naştere unor teorii şi practici eronate, care nu pot duce la eliberarea indivi¬ 
dului. Budismul a respins aşadar credinţa intr-un zeu unic, dând trei argumente 
în acest sens. Mai întâi, adoptând o atitudine pluralistă, a relativizat poziţia 
unică a lui Brahmâ. Textele canonice vorbesc intr-adevăr de numeroşi Brahmâ 
şi de numeroşi Mahâ-Brahmâ, precum Mahâ-Brahmâ Baka, Mahâ-Brahmâ 
Sanan-Kumâra, Mahâ-Brahmâ Sahampati etc. 9 De aceea ele folosesc adesea 
numele propriu Brahmâ sau Mahâ-Brahmâ ca adjectiv calificativ pentru a 
desemna categoria puternicilor Brahmâ, care locuiesc în Sferele subtile. Aceştia, 
bineînţeles, au un nivel spiritual cu mult inferior aceluia al unui Buddha şi al 
unui arhant 10 . 

Apoi, criticând sistemul castelor, Buddha nu numai că a respins credinţa 
brahmanilor care atribuie originea oamenilor lui Mahâ-Brahmâ, dar a şi de¬ 
nunţat o asemenea creaţie ca fiind injustă. 11 

în sfârşit, pe plan spiritual, budismul a respins acele învăţături ale brah¬ 
manilor care vorbesc despre uniunea individului cu Brahmâ şi care afirmă atât 
existenţa unui suflet universal ( brahman) şi a unui suflet individual ( ătman), 
cât şi uniunea acestora. Pentru a demonstra inexactitatea unor asemenea 

6. Digha-nikăya, I, 18. 

7. Majjhima-nikaya, II, 122 •, Anguttara-nikaya, I, 173. 

8. Digha-nikăya, I, 138. Vezişi V. von Glasenapp, Buddhism, aNon TheisticReligion, 
London, 1966. 

9. E. Lamotte, Histoire du bouddhisme indien des origines ă l’ere Saka, Louvain, 1976. 

10. Cel care a atins ultima etapă a eliberării (cf. p. 454, nota 24). 

11. G.P. Malalasekere, K.N. Jayatilleke, Le Bouddhisme et la question raciale, Paris, 
UNESCO, 1968. 

învăţături, Buddha a insistat asupra importanţei experienţei personale. Unul 
dintre cele mai bune exemple se găseşte în textul intitulat Tevijja-sutta: într-o 
zi, doi savanţi brahmani, Bhâradvâja şi Vâseţţha, îl vizitează pe Buddha şi îi 
spun că maeştrii lor brahmani îi învaţă mai multe căi pentru a se uni cu 
Brahmâ. Buddha îi întreabă dacă foştii lor maeştri sau maeştrii acestora din 
urmă, înapoi până la a şaptea generaţie, şi chiar autorii imnurilor vedice ale 
brahmanilor l-au văzut vreodată pe acest Brahmâ cu care voiau să se unească. 
Cum cei doi tineri brahmani răspund negativ, Buddha compară atitudinea 
maeştrilor lor care vorbesc despre uniunea cu Brahmâ cu cea a unui tânăr care 
ar spune: „«Sunt îndrăgostit de cea mai frumoasă fată din această ţară, o 
doresc», fără a şti totuşi cine este această fată, unde se găseşte, fără să o fi văzut 
vreodată şi fără a şti cărei familii îi aparţine " 12 ( Digha-nikăya , I, 235-253). 

Budismul neagă că un asemenea Brahmâ ar putea fi definit ca Absolut, Lu¬ 
mină, Splendoare supremă etc., căci aceste cuvinte n-au nici un înţeles precis pe 
plan doctrinal. Or, unii adepţi brahmanici, potrivit textului Cula-Sakuludăyi-sutta , 
aveau o mare admiraţie faţă de Splendoarea supremă. Când Buddha i-a întrebat 
care este sensul exact al acestei „Splendori supreme", ei i-au răspuns: „O, ono¬ 
rabile Gautama, întrucât nu există nici o splendoare mai mare decât aceea şi 
nici o splendoare mai remarcabilă decât aceea, atunci aceea se cheamă Splen¬ 
doarea supremă." Buddha a spus: „O, prieteni, puteţi continua astfel multă 
vreme răspunzând: «întrucât nu există o splendoare mai mare decât aceea [...]», 
şi totuşi nu îmi arătaţi care este această splendoare supremă despre care vorbiţi" 
{Majj hima-nikăya, II, 29-39 şi 211). Pentru Buddha aceste epitete nu au decât 
un sens relativ şi niciodată un sens absolut. Toate aceste discuţii ne arată că 
budismul nu a pus niciodată prea mult preţ pe revelaţii. 

în domeniul cunoaşterii, Buddha a insistat asupra importanţei experienţelor 
personale şi asupra înţelegerii întemeiate pe fapte empirice. în epoca sa, potrivit 
textului Sangarava-sutta a , existau în fapt trei feluri de maeştri religioşi: primii, 
brahmanii, erau „revelaţioniştii" [anussă-vika)\ ei pretindeau că au o cunoaştere 
dobândită din Vede. Cea de-a doua categorie era a metafizicienilor raţionalişti 
{takki vămansi)-, învăţătura lor era întemeiată pe speculaţii. în sfârşit, alţi 
maeştri spuneau că ajunseseră la cunoaştere prin dezvoltarea propriilor 
capacităţi interioare: cu această categorie de maeştri se identifica şi Buddha. 

Astfel, încă de la început, budismul se distinge de religiile Cărţii. Buddha 
le cere discipolilor în Kălăma-sutta : 

12. Pentru o traducere integrală, cf. M. Wijayaratna, Sermons du Bouddha, Paris, 
Le cerf, 1992, pp. 147-170. 

13. Ariguttara-nikăya, I, 187. 

Nu vă lăsaţi conduşi de ceea ce vi se spune, nici de tradiţia religioasă, nici de ce aţi 
auzit. Nu vă lăsaţi conduşi de autoritatea textelor religioase, nici de simpla logică sau de 
alegaţii, nici de aparenţe, nici de speculaţia asupra diverselor opinii, nici de probabila 
verosimilitate, nici de gândul că „acest om al religiei este maestrul nostru iubit“ 
(. Anguttara-nikăya , I, 188). 


Concepţia asupra lumii şi fiinţelor vii 

Mai multe religii contemporane cu Buddha se întemeiau pe revelaţii pri¬ 
vitoare la lume, la originea, existenţa şi sfârşitul ei. Buddha nu s-a preocupat 
niciodată de aceste chestiuni şi refuza să dea răspunsuri la ele, atrăgând atenţia 
asupra inutilităţii unor asemenea discuţii în comparaţie cu obiectivul vieţii 
religioase. Aceste chestiuni nefiind de nici un interes pentru mântuirea indi¬ 
vidului, ele trebuiau considerate probleme asupra cărora Buddha nu dădea nici 
o explicaţie ( avyăkata ). Nu pentru că Buddha ar fi negat posibilitatea ca ele să 
fie puse ca probleme, însă, potrivit lui, individul care insistă să obţină răspunsuri 
în ceea ce le priveşte îşi pierde timpul, la fel ca acela care, rănit de o săgeată 
otrăvită, ar căuta să afle informaţii despre săgeată şi despre persoana care a tras-o, 
fără a lăsa pe nimeni să scoată săgeata sau să vindece rana. 14 

Evident, acest răspuns ironic nu putea să-i satisfacă pe învăţaţii din celelalte 
sisteme religioase care veneau să discute pe aceste teme cu Buddha. Intr-o zi, 
un adept al brahmanismului, numit Vacchagotta, l-a vizitat pe Buddha pentru 
a-1 întreba dacă Universul este etern, dacă are vreo limită etc. Buddha nu i-a 
răspuns că aceste chestiuni sunt inutile, însă i-a explicat din ce pricină el nu 
sprijinea nici una din aceste opinii: 

O, Vaccha, a avea o opinie potrivit căreia universul este etern sau unacum că universul 
nu este etern înseamnă să recurgi la opiniile speculative; ele sunt un hăţiş de opinii, un 
deşert de opinii, un circ de opinii, o vânzoleală de opinii, un lanţ de opinii, care sunt 
însoţite de tristeţe, de mâhnire, de necazuri, de durere, dar care nu duc la dezgust, 
nici la detaşare, nici la extincţie, nici la linişte, nici la cunoaştere, nici la înţelepciunea 
desăvârşită, nici la nibbăna ic> ( Majjhima-nikdya , I, 483). 

Chiar dacă doctrina budistă nu se întemeiază pe o explicaţie sau pe o 
revelaţie privind creaţia şi sfârşitul lumii, ea n-a păstrat tăcere deplină cu privire 
la lumea fenomenală. Potrivit Scripturilor canonice, lumea (în pali: loka ) nu se 
mărgineşte la planeta locuită de fiinţele umane şi la astrele concepute ca un 
sistem organizat. Dimpotrivă, lumea este compusă din nenumărate unităţi 
(, loka-dhătu ), care corespund, fiecare, unui sistem solar. Aceste sisteme solare 
sunt de „calităţi" şi mărimi diverse: unele sunt de mici dimensiuni (culanikă 

14. Majjhima-nikăya, I, 426-432. 

15. Nibbăna (în sanscrită: nirvana)', „extincţie" a durerii ( dukkha)-, „extincţie" a tutu¬ 
ror necurăţeniilor minţii; pace interioară totală; scopul comportamentului pur. 

lokad-hătii), altele de dimensiuni mijlocii (majjhamikă loka-dhătii), iar altele 
de dimensiuni mari (mahă loka-dhătii). Există astfel mii de sisteme planetare 
0 tata-sahassl loka-dhatu)} ( ' In diverse pasaje canonice, miile de sisteme pla¬ 
netare de mici dimensiuni {sata-sahassi culanika lokad-hatu ) sunt explicate în 
felul următor: 

Acolo unde se găseşte lumina a mii de sori şi a mii de luni, acolo se întinde „suprafaţa" 
a mii de sisteme planetare de mici dimensiuni şi acolo se găsesc mii de Jambudîpa, 
mii de Aparagoyana, mii de Uttarakuru şi mii de Pubbavideha 17 ( Anguttara-nikăya , 
I, 227; V, 59). 

Şi totuşi Scripturile canonice nu prezintă aceste detalii ca revelaţii asupra 
Universului. Este vorba de simple declaraţii ale unor „fiinţe nobile", acelea 
care au înţeles lucrurile prin dezvoltarea propriilor facultăţi extrasenzoriale. 
Oricum, această descriere a „lumii" ( loka ) subliniază, în opinia mea, două 
aspecte foarte importante: imensitatea Universului, pe de o parte, şi diversitatea 
locurilor unde pot trăi fiinţele vii, pe de alta. Budismul a dorit să marcheze 
astfel refuzul său deplin de a formula o doctrină în care omul şi pământul său 
să ocupe un loc unic. Altfel spus, învăţăturile budismului cu privire la viaţă, 
existenţă etc. se referă la „toată lumea", inclusiv la zei, la diverşii brahma, la 
spiritele înfometate şi chiar şi la animale. Iată de ce doctrina vorbeşte de fiinţe 
vii ( sattă ), şi nu doar de fiinţe umane ( manussă ): astfel, atunci când budismul 
evocă fericirea, este vorba de o fericire pentru toate fiinţele vii. în consecinţă, 
iubirea universală ( mettă ) din budism cere ca: 

Toate fiinţele vii să fie pline de bucurie şi în siguranţă. Toate fiinţele care trăiesc, 
slabe sau puternice, lungi, mari, mijlocii sau mici, vizibile sau invizibile, apropiate 
sau îndepărtate, născute sau care urmează să se nască, toate fiinţele să fie fericite. 
Nici una să nu o înşele pe alta şi nici să nu dispreţuiască o altă fiinţă, oricât de mică 
ar fi; şi nici una să nu-i dorească rău alteia, la mânie sau din ură ( Sutta-nipăta , I, 8). 

încă de la început budismul a pus astfel toate fiinţele vii pe picior de ega¬ 
litate, dar a insistat asupra necesităţii de a schimba tendinţa generală a lumii 
potrivit căreia cel mai slab este victima celui mai puternic. 

Cu toate acestea, doctrina budistă nu începe prin a descrie diversitatea 
fiinţelor vii şi nici imensitatea lumii. Ea este interesată în special de condiţia 
prezentă a fiecărui individ şi îi prescrie să înceapă prin a înţelege lucrurile 
interioare, şi nu lucrurile exterioare. Pentru a ilustra această atitudine, Scripturile 

16. Digha-nikăya, III, 11 A\Majjhima-nikăya, III, 101; Vimya-piţaka., I, \2\Milinda-panha, 
p. 237; Visuddhi-magga, p. 206. 

17. Aceste nume proprii corespund celor patru regiuni sau „continente" cunoscute 
în epoca lui Buddha. Scripturile canonice folosesc termenii la plural pentru a indica fap¬ 
tul că există popoare diferite ale căror comportamente sunt diverse şi care trăiesc în 
diverse sisteme planetare. 

canonice relatează o anecdotă. Un ascet înzestrat cu puteri taumaturgice dorise 
să alerge prin spaţiu pentru a găsi capătul lumii. A alergat astfel întreaga sa viaţă 
şi şi-a găsit sfârşitul fără să-şi atingă vreodată ţelul. Buddha şi-a bătut joc de un 
asemenea comportament şi a exprimat acest lucru în mai multe rânduri: 

Nu prin călătorie se poate atinge capătul lumii; totuşi nu e posibilă nici o eliberare fără 
a atinge capătul lumii. Eu îi învăţ pe alţii doar aceste patru lucruri: că lumea, apariţia 
lumii, încetarea lumii şi cărarea care duce la încetarea lumii sunt cu toate incluse în 
acest corp lung de un stânjen ( Anguttara-nikăya , II, 47-48; Samyutta-nikăya, V, 447). 

Potrivit acestei descrieri, nu numai că fiecare îşi are propria sa lume, dar în 
plus fiecare individ creează o lume care îi este proprie. 

Cât priveşte lumea fenomenală, Scripturile canonice fac multe descrieri 
subiective ale ei: 

Potrivit disciplinei nobilelor fiinţe, lumea semnifică cele cinci domenii ale plăcerilor 
senzuale. Care sunt acestea? Formele care pot fi cunoscute cu ochii, dorite şi iubite, 
care sunt plăcute, încântătoare şi înzestrate cu putere de seducţie; sunetele care pot fi 
cunoscute cu urechile, dorite [...]; mirosurile care pot fi cunoscute cu nasul, dorite 
[...]; gusturile care pot fi cunoscute cu limba, dorite [...]; lucrurile tangibile care pot 
fi cunoscute cu corpul, dorite şi iubite, care sunt plăcute, încântătoare şi înzestrate 
cu putere de seducţie ( Anguttara-nikăya , IV, 429-432). 

Mijlocul prin care devii conştient de lume se cheamă „lume“ în disciplina nobilelor 
fiinţe. Mijlocul prin care ai ajuns la ideea că „eu sunt“ se cheamă „lume“ în disciplina 
nobilelor fiinţe ( Samyutta-nikăya, IV, 95). 

Asemenea remarci arată natura mesajului de mântuire pe care budismul 
intenţiona să-l transmită. Pe de o parte, acest mesaj îl priveşte personal pe fiecare 
individ interesat, iar pe de altă parte conţinutul său priveşte întotdeauna mo¬ 
mentul prezent. „Să pleci de la timpul prezent în care trăieşti" este un principiu 
foarte important în budism. Trebuie să amintim aici că, în epoca lui Buddha, 
în numeroase sisteme religioase totul începea (şi, de asemenea, se termina) la 
nivelul lui Brahma, Creatorul. Budismul însă lansa această provocare: „Să 
plecăm de la problema de acum." Parabola săgeţii înveninate spune acest lucru 
foarte clar: Buddha a subliniat utilitatea de a face ceva „aici şi acum" pentru a 
scoate săgeata, iar aceasta fără a pierde timpul cu discuţiile ca să aflăm de unde 
vine ea. De asemenea, Buddha ştia că este mai eficace să dai o explicaţie care 
priveşte toate fiinţele, de peste tot şi dintotdeauna. Acest lucru este adevărat şi 
în privinţa celor patru Nobile Adevăruri (aryia sacca ) 18 ce constituie doctrina 
centrală a budismului. 


18. Adjectivul aryia (în sanscrită: ăryari) este folosit aici, ca pretutindeni în corpusul 
canonic, fără nici o conotaţie rasială, ci pentru a indica importanţa, certitudinea, veridi¬ 
citatea, primordialitatea şi utilitatea acestor patru adevăruri în sens religios, precum şi 
locul lor incontestabil în raport cu alte „adevăruri", oricare ar fi acestea. 

Cele patru Nobile Adevăruri 

învăţătura lui Buddha este adesea rezumată prin aceste patru explicaţii: 
1. duhkha 19 : analiza condiţiei individului; 2. cauza lui duhkha: conştientizarea 
cauzei; 3. încetarea lui duhkha-. eliberarea; 4. calea care duce la încetarea lui 
duhkha: drumul pentru a ajunge la eliberare. Fiecare „adevăr 1 se referă la o 
datorie pe care o are de îndeplinit individul preocupat şi interesat. Primul adevăr 
priveşte un fenomen care trebuie înţeles corect ( parinneyya ): doctrina lui 
Buddha se prezintă astfel ca un mesaj destinat fiecărui individ care este gata să 
considere naşterea, bătrâneţea, bolile, moartea, nefericirea, lamentaţiile, durerea, 
chinul, disperarea - pe scurt cele cinci îmbinări ale ataşamentului - ca însăşi 
manifestarea lui duhkha. Al doilea adevăr vorbeşte de cauza fenomenului 
duhkha, care trebuie eliminată (pahătabba ). Al treilea adevăr indică o stare 
diametral opusă lui duhkha, tocmai în scopul de a atinge această stare 
(sacchikătabba). în sfârşit, al patrulea adevăr corespunde proiectului de pus în 
faptă ( bhăvetabba ) pentru a ajunge la ceea ce se enunţă în cel de-al treilea adevăr. 

Aici se pune o problemă: dacă naşterea, bătrâneţea etc. sunt cu adevărat 
manifestări ale lui duhkha, este oare cu adevărat necesar un demers religios 
pentru a le elimina? Moartea naturală sau sinuciderea nu constituie în sine 
sfârşitul lui duhkha ? Eutanasia sau moartea naturală ar fi o soluţie bună şi 
eficace pentru a-i pune capăt lui duhkha dacă moartea ar însemna sfârşitul 
deplin. Dar, întrucât există renaşteri după moarte, duhkha şi efectele sale 
complementare nu se limitează la viaţa prezentă şi continuă dincolo de moarte. 
Din această pricină sfaturile pe care le dă budismul pentru a pune capăt lui 
duhkha sunt mai ales învăţături care urmăresc să oprească aceste viitoare 
renaşteri. Căci, cu fiecare naştere (sau mai degrabă cu fiecare renaştere), chiar 
dacă te naşti într-o situaţie fericită, fie că eşti rege, fie un mare bogătaş, tot vei 
avea de suferit boli şi vei cunoaşte bătrâneţea şi moartea. 

Renaşterea era o idee acceptată de multă lume în epoca lui Buddha. Mai 
multe curente de gândire negau totuşi că ar putea să existe o viaţă după moarte. 
Pentru budism, aceasta este o „perspectivă falsă" ( micchă diţţhî). Renaşterea 
reprezintă „perspectiva corectă" ( sammă diţţhî). Dar doctrina renaşterilor nu 
este o dogmă, ci o ipoteză pe care fiecare poate să o verifice, cu condiţia de a-şi 
dezvolta propriile facultăţi extrasenzoriale. în orice caz, a cunoaşte bine 
„mecanismul" renaşterii este un lucru necesar pentru a putea trece dincolo de 

19. Duhkha: în sensul său obişnuit, acest cuvânt desemnează suferinţa, durerea, 
amărăciunea, dar în sensul său filozofic el desemnează simultan atât conflictele, neperma- 
nenţa, răul, nenorocirea, absurditatea, nonsubstanţialitatea şi lipsa de satisfacţie a vieţii, 
cât şi starea de insatisfacţie care rezidă în toate lucrurile condiţionate, chiar şi în fericire. In 
acest din urmă sens este folosit cuvântul în cele patru Nobile Adevăruri ale lui Buddha. 

perplexitate, această necurăţenie a minţii care este îndoiala ( vicikicchă ). Disci¬ 
polul care, progresând în ceea ce priveşte capacităţile sale interioare, ajunge la 
starea de arhant capătă în cele din urmă „cele trei cunoaşteri' 1 , numite tevijjâ i 20 
(literal, „cele trei ştiinţe"), primele două având legătură cu renaşterea: cunoaş¬ 
terea care ne permite să constatăm cum oamenii mor şi renasc mereu şi mereu 
(i cutupapăta-năna ) şi cea care ne permite să ne aducem aminte de propriile 
noastre vieţi anterioare (pubbenivesănussati-năna ). 

Renaşterea, potrivit budismului, se bazează simultan pe ideea de continuitate 
a seriei existenţelor ( samsăra ) şi pe doctrina care neagă categoric ideea unui 
Sine permanent transmigrant dintr-o viaţă într-alta, numită „coproducţia 
condiţionată" (paţiccasamuppăda). Ea nu corespunde deci câtuşi de puţin 
„reîncarnării" din hinduism, care este legată în mod esenţial de noţiunea de 
ătman, adică de transmigraţia sufletelor. Budismul utilizează un termen mai 
prudent şi vorbeşte de un fenomen de „redevenire" (punabbhavd) } l 

In opinia anumitor maeştri religioşi contemporani cu Buddha, renaşterea 
ar permite fiecărei fiinţe vii să se purifice în mod automat; dacă rămâi o 
anumită perioadă în ciclul renaşterilor, devii încetul cu încetul pur şi sfârşeşti 
prin a atinge puritatea completă şi libertatea. Buddha a negat categoric această 
idee de purificare atribuită ciclului renaşterilor. 22 Pentru alţi maeştri religioşi, 
fiecare individ trebuia să petreacă o perioadă fixă de timp în samsăra şi, în 
acest interval, ajungea treptat şi în mod automat la progres, apoi se elibera. 
Buddha a negat şi această idee: nu există durată fixă pentru seria de existenţe 
şi nu există în mod automat o ameliorare a individului în samsăra. Progresul 
spiritual nu este automat, este un scop care trebuie atins prin metode adecvate. 

Este într-adevăr greu, dacă nu cu neputinţă, de prevăzut ce se va întâmpla 
în viaţa următoare. Din diverse pricini, individul poate să se împlinească 
sau, dimpotrivă, să dea înapoi. Progresul spiritual nu se menţine întotdeauna; 
se degradează dacă nu ne preocupăm de el, iar această degradare poate chiar 
să continue dacă te naşti într-o situaţie nefavorabilă. Dimpotrivă, dacă te 
naşti într-o situaţie favorabilă, poţi găsi prilejul de a progresa, în samsăra 
ocaziile favorabile pentru progresul interior sunt cu mult mai rare decât 
ocaziile nefavorabile. 

Un alt factor joacă un rol însemnat în procesul renaşterii, şi anume ultimul 
gând al individului înainte de moarte, întrucât acest gând de plecare ( cuti-citta ) 
îi determină renaşterea următoare. Or, este greu de prevăzut care va fi acest 
ultim gând la cineva care nu are obiceiul de a-şi controla facultăţile mentale. 

20. Majjhima-nikăya, I, 22-23, 183-184, II, 20-21, 144; Anguttara-nikăya, 1,163. 

21. Digha-nikăya, II, 15; Samyutta-nikăya, I, 133. 

22. Majjhima-nikăya, I, 80-82. 



BUDISMUL 455 


Renaşterea, în orice caz, reprezintă un mare risc şi de aceea trebuie să în¬ 
cercăm să ne eliberăm cât mai repede din samsar a. Această eliberare este numită 
nibbăna (în sanscrită: nirvana ), adică încetarea lui duhkha. 

Legea kamma -lor (în sanscrită: karmanj 

Doctrina renaşterilor succesive este legată de legea kamma- lor, adică de 
efectul cauzal al acţiunilor {kamma-vipăkd) . Potrivit budismului, renaşterea 
este o continuitate de acţiuni {kamma) şi de re-acţiuni, incluzând aici şi 
acţiunile pur mentale, întrucât aceste kamma sunt cele care furnizează energie - 
fiind intr-un fel proviziile necesare - pentru a renaşte mereu şi mereu. Cu alte 
cuvinte, renaşti într-o situaţie care este rezultatul acţiunilor săvârşite în exis¬ 
tenţele anterioare. 

Prin această doctrină budismul a negat, pe de-o parte, teoria creaţiei 
{issaranimmaiw-vădd), care atribuie responsabilitatea fericirii şi nefericirii indi¬ 
vidului lui Brahmă-Creator ş i, pe de altă parte, teoria hazardului {ahetn-văda ), 
potrivit căreia fericirea şi nefericirea nu au cauze speciale. In epoca lui Buddha, 
mai mulţi maeştri religioşi negau valoarea kamma- lor şi susţineau că totul intră 
în viaţă fără nici o pricină {ahetu-apaccaya-văda). 

Doctrina cu privire la kamma explică de asemenea de ce există o atare 
diversitate printre fiinţele vii. Intr-adevăr, atunci când o anume fiinţă a făcut 
acţiuni bune, ea va renaşte într-o familie bogată; va avea o situaţie bună, o 
sănătate excelentă, o înfăţişare plăcută, o voce frumoasă etc. Invers, o altă fiinţă, 
din cauza acţiunilor sale rele, va renaşte în sărăcie, va fi urâtă şi va avea han¬ 
dicapuri de netrecut. Culmile şi prăpăstiile vieţii pot astfel să fie rezultatul 
unor kamma comise chiar în această viaţă sau în vieţile anterioare. Altfel spus, 
kamma bune dau roade, iar kamma rele au rezultate amare. 

Această doctrină înseamnă oare că budismul a tolerat injustiţiile sociale, 
sărăcia, sistemul castelor etc., spunând: „Dacă v-aţi născut aşa, este din pricina 
kamma-Xox voastre. Este deci firesc să fie aşa"? Răspunsul este categoric negativ. 
Problema nu este de a şti din ce cauză există în lume bogăţie şi sărăcie, ci de 
a şti din ce cauză te-ai născut sărac sau ai sărăcit. Dacă budismul spune că o 
fiinţă s-a născut săracă pentru că în vieţile sale anterioare kamma- le sale erau 
întemeiate pe lăcomie şi zgârcenie, nu o face pentru a „instituţionaliza“ sărăcia, 
ci, pur şi simplu, pentru a arăta cum se petrec lucrurile în samsara\ sărăcia indi¬ 
vidului este rezultatul zgârceniei sale. Acţiunile întemeiate pe o asemenea 
mentalitate sunt fireşte „sărace“ şi nu pot da naştere unor rezultate „bogate". 
Printr-o asemenea explicaţie budismul descurajează lăcomia şi zgârcenia şi îi 
încurajează pe cei bogaţi să se arate generoşi. Tot astfel, dacă budismul spune 
că o fiinţă se naşte într-o situaţie inferioară din cauza unor acţiuni josnice din 

punct de vedere moral pe care le-a săvârşit, o face nu pentru a-i dispreţui pe 
cei ce nu aparţin vreunei caste şi nici pentru a justifica sistemul castelor, ci 
pentru a explica tipul de consecinţe pe care le au acţiunile josnice şi inferioare: 
naşterea individului într-o poziţie inferioară nu vine decât în continuarea 
calităţii obişnuinţelor sale mentale. Aceasta nu înseamnă că atare individ tre¬ 
buie dispreţuit. Insistând asupra bunăvoinţei, compasiunii şi egalităţii fiinţelor 
umane, budismul le cere tuturor să facă eforturi pentru a schimba situaţia 
nefericită a celorlalţi. Se presupune că această bunăvoinţă va genera întotdeauna 
kamma bune, care vor avea rezultate fericite pentru autorul lor. 

Unuia care nu credea în această teorie a cauzalităţii acţiunilor, Buddha 
i-a explicat: 

Fiinţele vii sunt rezultatul propriilor kamma. Ele au kamma ca matrice. Kamma sunt 
părinţii lor, kamma sunt judecătorii lor, kamma le orânduiesc în aşa fel că ajung să 
fie inferioare şi superioare ( Majjhima-nikăya , III, 206). 

Se pun aici două întrebări importante: tot ceea ce se petrece în viaţă este 
rezultatul vechilor kamma. Rezultatele kamma -lor sunt inevitabile? Cu alte cu¬ 
vinte, viaţa este predeterminată de legea kamma ? De fapt, din învăţătura lui 
Buddha lipseşte cu desăvârşire orice formă de determinism. Potrivit Scripturilor 
canonice, Buddha a criticat de nenumărate ori teoria conform căreia totul se 
petrece din cauza acţiunilor săvârşite într-o viaţă anterioară (pubbakatahetn-vădd) 
şi teoria potrivit căreia totul se petrece din cauza unei singure cauze {ekahetu-văda). 

Pentru budişti, diversele circumstanţe ale vieţii au cauze variate, printre 
altele şi vechile kamma. Unul dintre cele mai bune exemple în acest sens este 
următoarea explicaţie a bolilor: 

Este adevărat că există boli care se produc din cauza vechilor kamma, iar aceste boli se 
cheamă kammavipăkajă ăbădhă. Şi totuşi, există şi unele provocate de bilă (pittasa - 
mutţhănă ăbădhă ), de flegmă ( semhasamuţţhănă ăbădha), de aer ( vătasamuţţhănă 
ăbădha), de uniunea umorilor ( sannipătajă ăbădhă), de schimbarea anotimpurilor 
(:utuparinămajă ăbădhă), din pricini întâmplătoare ( opakkamikă ăbădhă) şi din cauza 
comportamentului neechilibrat (visamapariharajă ăbădha) ( Anguttara-nikăya,\', 108). 

Intr-o altă predică, Buddha respinge de asemenea ideea că vechile kamma 
rele sunt singura cauză a nenorocirilor. Buddha vorbeşte acolo de diversele 
pricini care ne fac să avem senzaţii plăcute şi neplăcute: 

Există şi senzaţii care se produc din cauza bilei, a flegmei, a suflului, a uniunii umorilor 
din corp, a schimbării anotimpurilor, a comportamentului neechilibrat, sau din pricini 
întâmplătoare ori din cauză că vechile kamma s-au copt şi dau fructe. Şi totuşi, oamenii 
religiei sau brahmanii care spun că „toate senzaţiile plăcute şi neplăcute sau neutre 
resimţite de cutare sau cutare individ depind de kamma pe care le-a comis" sunt prea 
departe de faptele reale ( Samyutta-nikăya, IV, 203-231). 

Deci nu numai vechile kamma condiţionează viaţa. Potrivit literaturii din 
Abhidhamma 1 ^, legea kamma- lor nu este decât una dintre cele cinci legi 
naturale, celelalte patru putând fi traduse aproximativ astfel: legea atmosferică 
(; utu-niyăma)\ legea biologică ( bija-niyăma)\ legea fizică (< dhamma-niyăma ); 
legea psihologică {citta-niyăma). Legea care priveşte efectul cauzal al acţiunilor 
(, kamma-niyăma ) constituie o cauză importantă, însă în aceeaşi măsură ca şi 
celelalte patru legi naturale. 

Să revenim la cealaltă întrebare: consecinţele vechilor kamma pot fi oare 
evitate? Răspunsul este da. Dacă lucrurile nu ar sta aşa, am fi obligaţi să facem 
faţă rezultatelor tuturor kamma- lor comise. Nimeni n-ar putea atunci să iasă 
din samsar a înainte de a fi epuizat toate rezultatele vechilor kamma. Scripturile 
canonice menţionează că marele şef religios al jainismului, contemporan cu 
Buddha, Niganţha Nâthaputta (Jina Mâhâvira), susţinea o asemenea teorie. 
Pentru a şterge toate rezultatele vechilor kamma , discipolii săi practicau 
penitenţe şi forme severe de ispăşire. In această privinţă, Buddha avea o opinie 
complet diferită, întrucât el propovăduia că se poate ajunge la mântuire 
printr-o schimbare radicală a gândirii, prezentă şi viitoare, deci prin progresul 
interior, şi nu prin penitenţe. Buddha se opunea acestor forme severe de 
pocăinţă: pe de-o parte, pentru că ele nu sunt eficace în ce priveşte epuizarea 
rezultatelor kammice şi, pe de altă parte, pentru că epuizarea rezultatelor 
kammice vechi nu este necesară pentru a ajunge la mântuire. Buddha a pro¬ 
povăduit că trebuie să dăm prioritate actelor prezente şi să nu ne ocupăm de 
vechile kamma. Astfel, Scripturile canonice îl prezintă pe Buddha ca pe un 
maestru care afirmă nu numai valoarea kamma- lor ( kamma-vădin ), ci şi pe 
aceea a actelor prezente (kiriya-vădin) 2A . 

Celălalt aspect important al acestei doctrine este diversitatea kamma- lor. 
Intr-adevăr, nu toate kamma au aceeaşi valoare, întrucât ele se bazează pe stări 
psihologice diverse. Fiecare acţiune produce o energie potenţială în funcţie 
de gândul pe care l-am avut facând-o. Având în vedere că greutatea kamma-Xox 
depinde de starea psihologică a autorului lor, este normal ca această greutate 
să fie diferită. Unele sunt puternice, altele sunt însă slabe, astfel încât rezul¬ 
tatele lor sunt diferite. 

Potrivit x.e.yx\A\±\Mahâ-Kammavibhănga-sutta, existătrei tipuri de kamma\ 

- kamma comise în viaţa prezentă, ale căror rezultate sunt limitate la această 
viaţă (< diţţhadhammavedanlya ). Dacă aceste kamma nu găsesc prilejul de a da 
rezultate înaintea morţii autorului lor, energia lor potenţială devine nulă şi 
neavenită; 

23. Abhidammcr. cel de-al treilea grup de texte din corpusul canonic. Abhidamma 
(literal, „doctrina specifică", „doctrina detaliată") tratează aspectul filozofic şi psihologic 
al învăţăturii lui Buddha. 

24. Digha-nikăya, I, 115; Anguttara-nikdya , I, 62; Anguttara-nikdya , I, 71. 

- kamma care dau rezultate nu în viaţa prezentă a autorului lor, ci numai 
în viaţa următoare a acestuia ( upapajjavedaniya ); dacă ele nu găsesc prilejul 
să dea rezultate în timpul vieţii următoare a autorului, energia lor potenţială 
devine nulă şi neavenită; 

- kamma foarte puternice, care dau rezultate în orice moment favorabil 
din oricare viaţă viitoare din samsăra-, ele au efect nedefinit {aparăpariyavedaniya ), 
până când autorul lor atinge parinibbăna. 

După ce indică diversele situaţii care modifică rezultatele kammice, inclusiv 
acţiunile mentale ( mano kamma) ale individului aflat pe patul de moarte, 
Mahă-Kammavibhanga-sutta subliniază o altă caracteristică a kamma- lor: 

Există kamma nevalide care se prezintă în formă de kamma nevalide; există, de 
asemenea, kamma nevalide, dar în aparenţă ele sunt kamma valide; există, de asemenea, 
kamma valide care se prezintă în formă de kamma valide; există, în sfârşit, kamma 
valide, dar în aparenţă ele sunt kamma nevalide ( Majjhima-nikăya , III, 215). 

Teoria kamma- lor nu este deci nici un determinism, nici un fatalism, pentru 
că importanţa rezultatelor anumitor kamma se diminuează sau creşte datorită 
efectului unor contraacţiuni eficace şi pentru că nu toate kamma au obligatoriu 
rezultat: unele dintre ele nu ajung niciodată la o maturitate suficientă pentru 
a da „roade“; altele nu dau roade din cauza schimbărilor în existenţa autorilor 
lor. De exemplu, rezultatele tuturor kamma- lor vechi ale unui arhant, cel care 
s-a eliberat de orice necurăţenie şi de orice piedică, sunt limitate numai la viaţa 
sa prezentă, din simplul motiv că pentru el nu va mai exista o renaştere. 

Expunând această teorie a kamma- lor, Scripturile canonice au căutat, în 
opinia mea, să atingă mai multe obiective. In primul rând ele au vrut să dea 
o dimensiune etică tuturor actelor deliberate ale individului, insistând asupra 
necesităţii de a evita să comiţi kamma rele şi de a te ocupa de kamma bune. 
Apoi budismul şi-a încurajat astfel adepţii să-şi asume răspunderea pentru 
propriile kamma, făcând din fiecare individ autorul propriului viitor. El l-a 
încurajat de asemenea pe fiecare să înlăture nefericirea celorlalţi şi să le aducă 
fericirea, întrucât asemenea acţiuni binevoitoare şi pline de compasiune, 
inclusiv cele faţă de animale, sunt considerate kamma bune. în sfârşit, budismul 
le-a dat adepţilor săi un criteriu pentru a distinge între bine şi rău; potrivit 
legii kamma-Xor, fiecare este liber să cunoască exact calitatea kamma- lor sale, 
care depinde, aşa cum am văzut, de condiţia sa psihologică; fiecare este de 
asemenea liber să ia decizii, să comită sau să nu comită cutare kamma. 

Binele şi răul 

Legea kamma- lor nu este unicul criteriu pentru a distinge între bine şi rău. 
Budismul defineşte intr-adevăr binele şi răul după mai multe criterii. 

Primul dintre acestea insistă asupra valorii experienţei personale. De 
exemplu, pentru a te abţine să ucizi fiinţele vii, predica intitulată Veludvăreyya-sutta 
sugerează că trebuie urmat acest raţionament: 

[Discipolul nobil constată]: „Iubesc viaţa şi nu vreau să mor. Iubesc bucuria şi-mi 
repugnădurerile. Dacă cineva îmi ia viaţa, acesta este un lucru care nu este nici agreabil, 
nici plăcut. Dacă eu îi iau altcuiva viaţa, acesta nu va fi un lucru nici agreabil, nici plăcut 
pentru el, întrucât el nu vrea să fie ucis, iubeşte bucuria şi-i repugnă durerile. Astfel, un 
lucru care nu este nici agreabil, nici plăcut pentru mine trebuie să fie un lucru care nu 
este nici agreabil, nici plăcut pentru un altul. Deci cum aş putea oare să-l fac pe altul să 
suporte un lucru care nu este nici agreabil, nici plăcut pentru mine?“ Rezultatul unei 
asemenea reflecţii este că discipolul nobil însuşi se abţine să ucidă fiinţele vii. El îi 
încurajează şi pe ceilalţi să se abţină să ucidă fiinţele vii. El vorbeşte despre o asemenea 
abţinere şi face elogiul unei asemenea abţineri ( Samyutta-nikăya , V, 353) - 

Tot aşa şi în ceea ce priveşte alte acţiuni bune, a te abţine să furi sau să spui 
minciuni, de exemplu; Veludvăreyya-sutta 25 ne sfătuieşte să comparăm conse¬ 
cinţele acestor acte asupra noastră şi asupra celorlalţi. 

Al doilea criteriu este de ordin intelectual. Trebuie reflectat la utilitatea 
actului nu numai pentru autorul său, ci şi pentru cei din jurul lui. Altfel spus, 
este vorba de a evalua cinstit valoarea actului săvârşit, pe care tocmai îl săvârşeşti 
sau pe care îl vei săvârşi. Astfel, predica intitulat &Ambalatthika-Răhulovăda-sutta 
dă aceste sfaturi: înainte de a săvârşi orice act, spune ea, trebuie să reflectezi dacă: 

Acest act pe care vreau să-l săvârşesc va contribui oare la propriul meu rău, la răul 
celorlalţi sau la răul ambelor părţi [eu însumi şi ceilalţi] ? Dacă vei constata că actul 
va contribui la propriul tău rău, la răul celorlalţi sau la răul ambelor părţi, atunci 
un asemenea act nu trebuie săvârşit. Pe de altă parte, dacă descoperi că actul pe care 
îl vei comite nu va contribui nici la propriul tău rău, nici la răul celorlalţi, nici la 
răul ambelor părţi, atunci acesta este un act just; el dă fericire şi produce fericire, 
iar un asemenea act trebuie săvârşit mereu şi mereu ( Majjhima-nikăya , I, 414). 

Aici fericirea şi binele tuturor sunt privite în funcţie de menţinerea valorii 
rezultatelor kammice. De exemplu, a da este un lucru just atât pentru că se 
îngrijeşte de nevoia primitorului, cât şi pentru că această acţiune implică 
rezultate kammice bune pentru cel care dă. In schimb a ucide o fi inţă vie este 
o acţiune rea, pentru victimă bineînţeles, dar şi pentru că acest act are rezultate 
kammice rele pentru cel care ucide. 

Predica intitulată Kâlăma-sutta prezintă un alt criteriu pentru a distinge 
între bine şi rău. Acţiunile întemeiate pe stări mentale precum dorinţa, ura şi 
iluzia sunt rele, în timp ce acelea care se întemeiază pe non-dorinţă, non-ură 
şi non-iluzie sunt bune. Această predică insistă după cum urmează: 


25. Samyutta-nikăya, V, 352—356. 



460 RELIGIILE LUMII 


Să presupunem că după moarte nu există rezultate pentru actele bune sau rele [săvârşite 
înainte de moarte]. Oricum, datorită actelor bune, aici şi acum, rămâi teafăr şi 
nevătămat, cu o gândire fericită, eliberată de ură şi de rea-voinţă ( Anguttara-nikăya , 
I, 191). 

Insă criteriul cel mai important pentru a distinge între bine şi rău se rapor¬ 
tează la summum bonum al budismului, nibbăna, şi priveşte deci metodele pentru 
a atinge „încetarea lui duhkha“. Aici, Binele nu mai este definit în funcţie de 
nivelul kammic. Să luăm de exemplu un act bun, a da: la nivel kammic, dăm 
pentru a obţine rezultate bune chiar în această viaţă sau în vieţile viitoare; la nivel 
nibbanic, acest act de a da este un mijloc de a dezrădăcina lăcomia şi dorinţa. 
Dorinţa, în domeniul kammic, poate fi explicată prin următoarea schemă: 


dorinţa <^ fa P te bune 
fapte rele 


► merite 

- - . renaştere 

-► rătăcire 


dorinţă 


Dimpotrivă, arhant- ul 26 , cel care a atins ultima etapă a eliberării şi care a 
înlăturat complet dorinţa, nu se mai preocupă de nivelul kammic: potrivit 
Scripturilor canonice, el a respins meritele şi rătăcirile (puhha-păpa pahina 21 ). 
Aceasta nu înseamnă că are un comportament imoral sau că nu distinge între 
bine şi rău. El respectă toate normele societăţii, toate legile civice şi se supune 
tuturor regulilor disciplinare ale comunităţii în care trăieşte; nu ezită să acţio¬ 
neze pentru binele celor din jurul său, dar, strict vorbind, actele sale sunt mai 
degrabă „deontologice". 

Calea către starea de arhant este definită ca un drum pe care nu te mai 
ocupi de valoarea rezultatelor kammice. Fiecare etapă a Nobilei Căi octuple, 
cea care conduce la eliberare, este explicată mai întâi la nivel kammic, apoi la 
nivel nibbanic. „înţelegerea corectă" este primul element al Nobilei Căi octuple. 
Buddha o defineşte astfel în predica intitulată Mahă-Kattărisaka-sutta: 

Acum, care este înţelegerea corectă? Eu spun că înţelegerea corectă este de două 
feluri: există o înţelegere corectă care este amestecată cu necurăţeniile minţii [sasava), 
care se asociază cu actele bune ( punnăbhaghtya ) şi care constituie o legătură de 
renaştere (upadivepakkă). Şi există şi o înţelegere corectă care este nobilă ( ariyă ), 

26. Arhant (literal, „cel care merită"): acela sau aceea care nu mai cunoaşte nici o 
necurăţenie şi nici o piedică; idealul budismului vechi, scopul final al discipolului. Acela 
sau aceea care ajunge la această stare desăvârşită eliberându-se de ultimele cinci necurăţe¬ 
nii ale minţii: dorinţa pentru existenţele materiale subtile ( rupa-răga ), dorinţa pentru 
existenţele imateriale ( arupa-răga ), orgoliul {mâna), neliniştea ( uddhacca ) şi ignoranţa 
(avijjă ). în textele vechi ale corpusului canonic, Buddha este şi el considerat un arhant. 

27. Dhammapada, v. 39, 412. 

lipsită de necurăţenii ale minţii ( anasava ), care este supralumească şi constituie o 

parte a căii ( lokuttaramaggangă ) eliberării (Majjhima-nikăya, III, 72). 

Buddha explică apoi diferenţa dintre aceste două feluri de înţelegere 
corectă. Prima priveşte opiniile „corecte" despre legea kamma- lor, renaştere, 
valoarea donaţiilor, valoarea virtuţilor etc., iar a doua implică înţelegerea atinsă 
prin perceperea lucrurilor potrivit realităţii: adică nepermanenţa ( anicca ), 
duhkha şi inexistenţa vreunui Sine ( anatta ). 

In marea majoritate a religiilor istorice, mântuirea este o recompensă pen¬ 
tru actele meritorii. Nu aşa stau lucrurile şi în cazul budismului. Evident, cel 
care comite acte nemeritorii nu poate să ajungă la mântuire, întrucât el renaşte 
în existenţe neprielnice şi, astfel, nu găseşte nici un prilej de a practica exerciţiile 
mentale necesare. Totuşi, cel care se ocupă de actele meritorii are şi el prea 
puţine şanse să ajungă la mântuire, întrucât, ca o consecinţă a actelor sale me¬ 
ritorii, el continuă să renască mereu în existenţe fericite. Motivul este simplu: 
dacă el săvârşeşte acte meritorii, o face pentru că speră să obţină plăceri şi 
fericire în vieţile viitoare; el îşi doreşte aceste existenţe viitoare, se ataşează de 
ele şi vrea să rămână pentru totdeauna fericit. Or, mântuirea budistă nu este 
oferită decât celui care vrea să iasă complet din seria existenţelor. Dacă acesta 
nu trebuie să comită kamma nemeritorii, nu este obligat nici să efectueze 
kamma meritorii; el trebuie mai ales să se preocupe de progresul interior, care 
îi va permite să oprească seria existenţelor. Insă exerciţiile mentale prescrise în 
Scripturile canonice nu sunt în mod necesar considerate a fi kamma meritorii; 
ele nu sunt decât nişte simple acte eficace ( kusala kiriya) care au ca scop 
„sterilizarea" noilor kamma meritorii sau nemeritorii. Cu alte cuvinte, cel care 
se găseşte pe calea progresului interior şi care are o înţelegere purificată a rea¬ 
lităţii nu acumulează noi kamma şi elimină vechile kamma identificându-le şi 
evitând ocaziile de a le materializa. 28 

Dacă pui în practică, din ce în ce mai profund, sfaturile pe care le dă 
învăţătura budistă, poţi să ajungi la dezinteres, la renunţarea totală, la constanţă. 
Potrivit cuvântului lui Buddha, în acest stadiu renunţi la lucrurile rele 
(adhammâ ), dar şi la lucrurile bune (< dhammă ). 29 Astfel, cu cât devii mai budist, 
cu atât te interesezi mai puţin de certurile lumeşti şi chiar de certurile religioase. 
Evident, o asemenea atitudine puternic spirituală nu dă niciodată naştere unei 
tendinţe militante pentru impunerea propriei religii, a propriilor idei. 


28. Majjhima-nikăya, 115. 

29. „Dhammam hi vo bhikkhave pahâtabbâ, pageva adhammâ" („Trebuie, o, călu¬ 
gărilor, să abandonaţi chiar şi lucrurile bune. Ce să mai spunem deci de lucrurile rele?") 
( Majjhima-nikăya , I, 134-135). 

BUDISMUL SI SOCIETATEA 

i 


Cum a putut oare această religie „care merge împotriva curentului", în¬ 
zestrată cu o filozofie care insistă asupra renunţării totale, să se constituie într-o 
mişcare socială utilă oamenilor? Cum a devenit ea o sursă de inspiraţie pentru 
popoarele din numeroase ţări ale Asiei? Pentru a înţelege aceste lucruri, trebuie 
să ştim în ce fel şi din ce motiv budismul nu s-a limitat la câţiva solitari. 

Desigur, la început budismul nu număra decât câteva persoane care 
renunţaseră la lume şi care se strânseseră în jurul unui tânăr maestru excepţional. 
Insă, potrivit Scripturilor canonice, la câteva săptămâni după prima sa predică, 
Buddha a dat o „deviză" acestei mişcări a celor care renunţaseră la lume: 

Pentru binele multora, pentru fericirea multora [Bahujana hităya, bahujana 

sukhăya\. 

Acest mesaj se sprijinea pe două virtuţi: înţelepciunea şi compasiunea. Era 
primul demers al lui Buddha pentru ca învăţătura lui să nu rămână limitată 
la câţiva solitari sau la câteva persoane. 

Pentru a respecta principiul de a fi „util multora", primii budişti nu puteau 
trăi cu totul în afara societăţii. Viaţa monastică nu este ceva individual, ci 
mai degrabă ceva comunitar. Din această cauză viaţa comunităţii se organizează 
nu numai potrivit nevoilor religioase ale celor care au renunţat la lume, ci şi 
în funcţie de opiniile laicilor cu privire la comunitate; aproape toate regulile 
vieţii cotidiene au fost deci stabilite ţinând seama de părerea laicilor, bărbaţi 
şi femei; aceştia deveneau la rândul lor apărătorii şi donatorii fără de care 
comunitatea monastică nu ar fi putut supravieţui; ei îi furnizau hrana, hainele, 
adăpostul şi medicamentele, datoria călugărilor fiind de a-i hrăni pe laici pe 
plan spiritual. 

Această interdependenţă şi această potrivire reciprocă şi spirituală constituie 
o marcă importantă a budismului în raport cu majoritatea religiilor din epoca 
lui Buddha. Ele au dat o nouă dimensiune laicităţii din lumea religioasă. 

Laicii şi cei care au renunţat la lume 

încă de la început, budiştii s-au organizat în patru grupuri: călugării 
(i bhikku ), călugăriţele ( bhikkhuni ), credincioşii laici ( upăsakă ) şi credincioasele 
laice ( upăsika ). Budismul, pragmatic şi practic, îi consideră şi pe cei care au 
renunţat la lume, şi pe laici ca atare, lăsându-1 pe fiecare la locul său în funcţie 
de alegerea, capacitatea şi dorinţa sa. 

Scripturile canonice menţionează că înainte chiar de prima sa predică, 
Buddha a constatat că oamenii, în marea lor majoritate, se ataşează plăcerii 
simţurilor şi că numai puţini dintre ei acceptă să le abandoneze. Ţinând seama 

de această diferenţă de mentalitate, fondatorii budismului nu au vrut să-i 
ignore complet pe cei care nu renunţă la lume şi au hotărât să-i facă să 
participe la activitatea lor religioasă, astfel încât învăţătura lui Buddha să fie 
în folosul „binelui multora' 1 . Desigur, ei ştiau că laicilor obişnuiţi le este greu 
să pună în practică lungile prescripţii privitoare la renunţare, din cauza vieţii 
familiale, a lipsei lor de disponibilitate şi pentru că nu puteau abandona tot 
ceea ce strânseseră. Le-au lăsat deci libertatea de a alege forma de religiozitate 
care le convenea. 

In cadrul acestui aranjament flexibil, primii beneficiari au fost laicii înşişi. 
Ei aveau o libertate foarte mare în sânul acestei noi religii, care le oferea posi¬ 
bilitatea de a-şi organiza viaţa privată aşa cum doreau. Pentru laicii budişti nu 
există nici botez, nici căsătorie religioasă şi nici un alt rit obligatoriu privitor 
la viaţa conjugală. Pentru budism, căsătoria nu este un sacrament; naşterea şi 
moartea sunt înţelese ca evenimente naturale, în afara sacrului. Acesta este 
unul dintre motivele pentru care vechiul budism este o religie fără preot. Să 
notăm că şi astăzi, în ceea ce priveşte noi probleme precum controlul naşterilor, 
întreruperea voluntară a sarcinii etc., budismul nu se pronunţă în mod oficial. 
Acestea sunt probleme, se spune, care nu se puneau în timpul lui Buddha. In 
orice caz, budiştii sunt liberi să-şi judece singuri actele după criteriile date în 
Scripturile canonice, mai ales prin prisma doctrinei nonviolenţei. In al doilea 
rând, laicii budişti nu sunt obligaţi să se supună unor reguli religioase definite 
într-o carte sfântă precum Bhagavad-Gltă la hinduişti sau Coranul\a. musulmani. 
Ideea unei legi religioase precum sarîâ", care să poată fi aplicată societăţii 
laice, nu există deci în budism. 

In al treilea rând, nu a existat niciodată o înaltă autoritate budistă care să 
definească îndatoririle laicilor şi să-i excomunice în caz de nesupunere. Nu a 
existat niciodată nici vreo înaltă autoritate care să le interzică să aibă contacte 
cu alte religii sau să citească o anume carte. Budismul nu a stabilit legi pentru 
laici, ci a definit pur şi simplu „cinci precepte": 

1. să te abţii să ucizi fiinţele vii; 

2. să te abţii să furi; 

3. să te abţii de la relaţiile sexuale ilicite; 

4. să te abţii să minţi; 

5. să te abţii de la băuturi care te îmbată şi care pricinuiesc rătăcirea şi neatenţia. 

Aceste cinci precepte nu se prezintă ca nişte „porunci", ci ca nişte „aspecte 

ale educaţiei" (sikkhăpada ). Credincioşii laici acceptă, cu totul de bunăvoie, 
să le respecte, declarând: „Accept să respect preceptul de a mă abţine să ucid 

Lege canonică musulmană care cuprinde prescripţiile cu privire la viaţa oamenilor 
(n. tr.). 

fiinţele vii; accept să respect preceptul de a mă abţine să fur" etc. 30 Primul dintre 
aceste cinci precepte se distinge de religia dominantă din societatea contemporană 
cu Buddha. Atitudinea nonviolentă ( ahimsă) şi binevoitoare ( mettă ), la fel ca şi 
compasiunea ( karună ), recomandate de acest precept, contraziceau oarecum 
brahmanismul tradiţional, care acorda o mare importanţă sacrificiilor de animale. 

Lectura Scripturilor arată că predicile rostite pentru laici conţin sfaturi 
pentru a evita kamma rele şi pentru a se ocupa de kamma bune. Pentru laicii 
obişnuiţi, obiectivele acestor kamma bune sunt diverse: unii vor să dobândească 
longevitatea, frumuseţea, tăria trupului, alţii doresc să dobândească bogăţie, 
o reputaţie bună, mulţumirea şi, mai ales, să renască într-un loc fericit, fie în 
lumea umană, fie într-o stare celestă. Obiectivul principal al budismului este, 
într-adevăr, să-i încurajeze pe oameni să atingă eliberarea de duhkha în această 
viaţă. Laicul trebuie să atingă cel puţin prima etapă, sotăpatti ix . Dacă totuşi 
cinevadoreşte să se ocupe de kamma bune pentru a renaşte în ceruri, budismul 
îl încurajează, căci „lucrarea trebuie corectată după nivelul elevului". Scripturile 
canonice conţin şi învăţături care insistă asupra valorii kamma- lor bune şi altele 
care insistă asupra renunţării totale, inclusiv asupra abandonării kamma- lor 
bune şi a rezultatelor lor fericite. Impactul religios al acestor două niveluri de 
învăţătură se regăseşte şi în zilele noastre în societăţile budiste. Pentru a distinge 
aceste două forme de religiozitate, sociologii vorbesc de „budism kammic" şi 
de „budism nibbanic". 32 De fapt, acest clasament se găseşte deja în textele 
canonice, mai ales în Mahă-Cattări-saka-sutta, din care am citat câteva extrase. 

Şi totuşi nu există un budism pentru cei care renunţă la lume şi unul pentru 
laici. Această distincţie nu a existat niciodată. învăţăturile privitoare la înaltele 
domenii spirituale se adresează laicilor, la fel ca şi călugărilor şi călugăriţelor. 
Nu le este interzis nici călugărilor să se ocupe de kamma bune, cu speranţa 
unor rezultate fericite în vieţile următoare. Fiecare este liber să urmeze sfaturile 
potrivit disponibilităţii sale interioare. 

30. Primele patru precepte privesc greşelile considerate ca atare şi de către opinia 
generală, ele putând fi pedepsite, după împrejurări, chiar potrivit legii civile. Cât despre 
cel de-al cincilea, el se justifică prin faptul că „băuturile care te îmbată pricinuiesc rătă¬ 
cirea şi neatenţia". 

31. Sotăpatti-. discipolul (laic sau religios) aj unge la această etapă eliberându-se de trei 
necurăţenii: falsa opinie despre personalitate ( sakkdya diţţhi ), îndoiala ( vicikicchd ) şi ata¬ 
şamentul faţă de preceptele şi practicile religioase diverse ( silabbatta parămăsa). „A atinge 
etapa de sotăpatti este cu mult deasupra obţinerii suveranităţii unice pe pământ, sau mer¬ 
sului în cer, sau dobândirii puterii asupra tuturor lumilor." ( Dhammapada , v. 178). 

32. Cf. M.E. Spiro, Bnddism and Society, London, 1970. Vezi M. Wijayaratna, Le 
Bonddha et ses disciples, Paris, Le Cerf, 1990. 

Numeroase pasaje canonice îi evocă pe laicii care au atins înaltele etape ale 
eliberării. Este desigur mai dificil pentru un laic să înainteze pe drumul 
progresului interior, dar acest obstacol nu este sinonim cu neputinţa. Un laic 
poate să-şi concentreze capacităţile mentale pentru a atinge starea de nibbana, 
în timp ce un călugăr care trăieşte într-o mănăstire ar putea să se arate incapabil 
să dezvolte calităţile necesare pentru aşa ceva. 

Posibilitatea de a atinge nibbana nu este o chestiune de stare monastică, ci 
de disponibilitate. Viaţa monastică nu este o stare sacră în care primeşti bine¬ 
cuvântarea venită din înalt - orice idee de „binecuvântare", de „providenţă" 
etc. este străină budismului. Monahismul este pur şi simplu o stare care te 
eliberează de grijile şi responsabilităţile familiale şi-ţi permite să duci la bun 
sfârşit o viaţă contemplativă. „Călugărirea" nu este deci o hirotonisire, ci un 
simplu act formal ( sangha-kamma ) prin care comunitatea face să intre un nou 
membru în rândurile sale; potrivit budismului vechi, acest act nu are nici o 
semnificaţie mistică, sacră sau magico-ocultă. Astfel, contrar a ceea ce se spune 
uneori, „călugărirea minoră" (pabbajja ) sau „călugărirea majoră" ( upasampadă ) 
nu sunt cu nimic comparabile „transmiterii iniţiatice" ( dikşă ) din hinduism. 

Cele „trei giuvaiere “ 

Doctrina budismului vechi se sprijină pe trei piloni, denumiţi „cele trei 
giuvaiere": Maestrul (Buddha), învăţătura sa ( dhamma ) şi comunitatea sa 
(sangha ) de discipoli (laici şi religioşi) care au atins cele mai înalte culmi ale 
eliberării. Acest budism, deopotrivă simplu şi autentic, denumit Tkeravăda 
(literal, „tradiţia celor bătrâni"), continuă să fie răspândit în Birmania, 
Cambodgia, Sri Lanka, Laos şi Thailanda. In aceste ţări, organizarea socială a 
budismului se bizuie încă pe interdependenţa dintre laici şi cei care au renunţat 
la lume, iar religiozitatea continuă să fie concentrată în j urul mănăstirilor. Astf el, 
dacă putem vorbi de o supremaţie a călugărilor budişti în ţările theravâdin, 
aceasta este din pricina admiraţiei oamenilor de acolo faţă de idealul renunţării. 
Cu cât un călugăr face dovada unui spirit mai mare de renunţare, cu atât 
donaţiile care i se oferă sunt mai mari. Şi totuşi, contrar a ceea ce s-a afirmat 
uneori, Tberavăda nu îi priveşte exclusiv pe călugări. învăţăturile budismului 
sunt de fapt comune călugărilor şi laicilor; teoriile şi practicile sunt aceleaşi 
pentru toată lumea; nu există nici o diferenţă între rezultatele obţinute de un 
călugăr şi cele obţinute de un laic. Scripturile canonice arată de altminteri că 
laicii jucau acelaşi rol ca şi discipolii religioşi în discuţiile cu Buddha. Apoi, 
budismul Iheravâda, mai ales monahismul său, nu poate exista fără sprijinul 
laicilor, căci aceştia le furnizează călugărilor haine monastice, hrană, adăpost 
şi medicamente. Să cităm în acest sens mărturia unui misionar, părintele 
Edmond Pezet, care locuieşte de multă vreme în Ihailanda: 

Primul interesat ca o comunitate de călugări budişti să fie organizată şi ferventă este 
laicul. Călugărul nu trebuie să se ocupe de altceva decât să fie călugăr. A veghea ca 
toţi călugării să aibă ce le trebuie este rolul ce-i revine comunităţii laicilor, şi nu 
abaţilor sau stareţilor. [...] Fără comunitatea laicilor, călugărul nu mai poate să tră¬ 
iască precum un călugăr. Dacă această comunitate a călugărilor ar dispărea, ar fi din 
greşeala comunităţii laicilor. 33 

Această dependenţă sistematică şi obligatorie contribuie la salvarea purităţii 
monahismului budist. In epocile în care laicii se arătau neglijenţi faţă de 
monahism, călugării erau tentaţi să-şi câştige existenţa prin mijloace interzise 
de disciplina monastică sau să părăsească viaţa religioasă pentru a se întoarce 
la cea laică. Pentru a evita aceasta, vechii suverani şi-au luat obiceiul de a oferi 
mănăstirilor pământuri şi bogăţii. In mod paradoxal, din cauza proprietăţilor 
lor, călugării au devenit uneori independenţi pe plan economic, iar această 
autonomie a dăunat idealului renunţării împărtăşit de monahismul budist, 
cât şi ansamblului religiozităţii ţării. Unii intrau în comunitatea călugărilor 
pentru a profita de bogăţiile mănăstirilor, ceea ce ducea la declinul acestora. 34 
Regii budişti nu au ezitat atunci să „purifice" comunitatea, eliminându-i pe 
uzurpatori. 35 Chiar şi în zilele noastre, dacă un călugăr nu se comportă corect, 
laicii refuză să-l respecte sau să-i facă donaţii; el nu mai poate să rămână în 
mănăstirea respectivă şi trebuie să se ducă la o alta. 

Un al treilea aspect care explică poziţia laicilor: călugării nu au dreptul 
să-i neglijeze. In primul rând pentru că depind de generozitatea laicilor, dar 
şi pentru că trebuie să facă tot ce le stă în putere pentru a-şi îmbunătăţi senina 
încredere" ( saddhă ) faţă de cele trei giuvaiere: Buddha, doctrina sa şi co¬ 
munitatea discipolilor care au atins diversele etape ale eliberării. Trebuie să 
reamintim aici că fiecare regulă disciplinară a vieţii monastice a fost stabilită 
pentru a-i satisface pe cei nemulţumiţi de proasta comportare a unor călugări 
şi pentru a face să crească mulţumirea laicilor deja satisfăcuţi de buna com¬ 
portare a altor călugări. 36 Chiar şi în zilele noastre, călugării au, în ţările 

33. E. Pezet, „Le monachisme chretien dans Ies Eglises dAsie du Sud-Est“, Les 
Moines chretiens face aux religions d’Asie, Bangalore, 1973, p. 337. 

34. R. A. L. FI. Gunawadhana, Robe and Plough, Monasticism and Economic Interest 
in Early Medieval Sri Lanka, University of Arizona Press, 1981. 

35. Vezi E. Lamotte, op. cit., pp. 189-190; Epigraphia birmanica, III, 188, 219, 
261; N. Ratnapala, The Katikăvatas: Laws ofthe Buddhist Order of Ceylon from the Twelfth 
Centuiy to the Eighteenth Centwy, Miinchen, 1974. 

36. Astfel, fiecare călugăr trebuia să se comporte în aşa fel încât „să-i satisfacă pe 
cei nemulţumiţi şi să mărească mulţumirea celor ce erau deja satisfăcuţi" ( appasannănam 
păsadăya pasannănam bhiyyo bhăvăya)'. această expresie se regăseşte de 409 ori în textul 
canonic al disciplinei monastice. Cf. M. Wijayaratna, Le Moine botiddhiste selon les textes 
du Theravăda, Paris, 1983, p. 143. 

theravâdin, o anumită consideraţie faţă de laici. Până şi călugării puţin dis¬ 
ciplinaţi încearcă măcar să se comporte corect în faţa acestora. 

Un al patrulea aspect: laicii au dreptul de a-i critica pe călugări. Nici un 
călugăr nu are posibilitatea de a reinterpreta doctrina (tdhamma ) şi disciplina 
( vinaya ) după bunul său plac, căci în fiecare sat cel puţin doi sau trei laici 
cunosc destul de bine învăţăturile canonice. Călugării nu se prezintă deci drept 
unică autoritate religioasă; în orice caz, ei nu sunt în măsură să creeze o „nouă 
budologie“. Din această pricină, printre altele, nu există interpretări inedite 
ale doctrinei în budismul ’Iheravâda. 

Al cincilea aspect: călugării nu sunt abilitaţi să promulge legi pentru laici. 
Poziţia lor faţă de laici nu poate fi comparată cu aceea a preoţilor sau a 
mollahilor. Altfel spus, laicii budişti nu se află sub autoritatea călugărilor, care 
nu au deci nici un drept să-i excomunice sau să-i pedepsească. 

In sfârşit, al şaselea aspect: laicii cunosc rolul unui adevărat monah budist 
şi deci nu permit alegerea călugărilor în instituţiile legislative sau nominalizarea 
lor pentru posturi administrative. Ei afirmă supremaţia călugărilor ca persoane 
care au renunţat la lume şi îi venerează fără rezerve. Dar dacă unii călugări 
încearcă să pătrundă în domenii nepotrivite pentru ei, ca persoane care au 
renunţat la lume, laicii îi critică bizuindu-se pe predicile lui Buddha. 

Toate acestea arată că responsabilitatea laicilor este foarte importantă pentru 
însăşi existenţa budismului ’Iheravâda, în care legăturile ce îi unesc pe laici cu 
călugării sunt încă în vigoare, aşa cum au fost definite în Scripturile canonice. 

Problema este de a şti dacă, în domeniul doctrinar, budiştii - laici sau 
călugări - continuă să urmeze aceeaşi cale a mântuirii trasată de Maestru. 
Acceptând filozofia Tberavăda, numeroşi budişti din Birmania, Ihailanda, 
Cambodgia şi Ceylon se întorc totuşi uneori către riturile populare. 

Credinţele po pulare 

In Birmania, Ihailanda, Cambodgia, Laos şi Ceylon, ca şi în ţările non-the- 
ravâdin, precum Japonia, Tibet, Vietnam etc., numeroşi budişti practică 
diverse culte populare - mai ales cultul zeilor -, rituri privitoare la căsătorie, 
la moarte, la strămoşi sau chiar şi astrologia. Acestea sunt culte şi rituri legate 
fie de credinţele populare, fie de obiceiurile tradiţionale ale ţării, fie de idei 
venind din alte culturi. 

Atunci când o religie nu promulgă legi pentru laici şi când nici o autoritate 
ecleziastică nu veghează la „buna comportare" a adepţilor, domneşte în mod 
firesc o mare libertate religioasă. Este inevitabil ca un anume număr de laici, 
dar şi de călugări să fie atras de diverse credinţe şi practici exterioare religiei 
lor. In Ceylon există chiar locuri de cult pentru zei conduse de călugării budişti. 

în Thailanda şi în Ceylon călugării lucrează ca astrologi, activitate întru totul 
străină de vocaţia lor. 

Această formă de religiozitate joacă un rol important în aceste ţări. în 
viaţa cotidiană şi cu prilejul ceremoniilor, budiştii recurg într-adevăr, după 
caz, la două „religii" distincte, religia lor principală, budismul Tberavăda, şi 
religia populară. S-a vorbit astfel de „budismul Theravăda modern din 
Ceylon" sau de „budismul Theravăda modern din Ihailanda". Dar adjectivul 
„modern" nu poate fi folosit alături de termenul pali Theravăda (în sanscrită: 
sthaviravăda), care desemnează „tradiţia celor bătrâni". De fapt, există destul 
de multe practici şi idei moderne în această religie care nu sunt compatibile 
cu tradiţia celor bătrâni. 

Pentru a ţine seama de particularităţile unei ţări anume, este mai corect să 
vorbim de „budismul thailandez", „budismul singalez" etc. în opinia anumitor 
budişti, acestea ar fi „forme corupte de budism", întrucât ele sunt amestecate 
cu culte, rituri şi obiceiuri străine budismului Theravăda. Alţii văd în ele „forme 
sincretice de budism". Un autor renumit scria în 1921: „Există în Ceylon trei 
religii, şi anume animismul local, hinduismul şi budismul, care sunt inextricabil 
amestecate. “ 37 Acum treizeci de ani, sociologul J. de Young afirma: „Budismul 
şi brahmanismul sunt atât de amestecate, încât sunt de nediferenţiat pentru 
omul evlavios obişnuit din Thailanda." 38 Desigur, credinţele populare din 
aceste ţări se manifestă în diverse rituri, obiceiuri şi ceremonii, uneori venite 
din hinduism, alteori apărute din cultele locale. însă budismul şi credinţele 
populare se disting totuşi destul de bine între ele. „Neînţelegerea" rezidă în 
faptul că unii încearcă să definească budismul numai pornind de la texte, fără 
a ţine seama de aplicarea acestora, în timp ce alţii îl analizează în funcţie de 
practicile actuale, ignorând conţinutul textelor canonice. 

Există în continuare, este adevărat, divergenţe între budismul Theravăda şi 
practicile populare. Ele corespund într-o anumită măsură dezacordurilor dintre 
ceea ce se numeşte „marea tradiţie" şi „mica tradiţie". 39 Pe plan sociologic, 
marea tradiţie (în engleză Great Trodit ion) desemnează cultura marii comunităţi 
(Great Commimity), constituită din călugări, preoţi, savanţi, scriitori, predicatori, 
teologi etc., în timp ce mica tradiţie ( Little Tradition) reprezintă credinţele şi 
practicile micii comunităţi ( Little Commimity ), compusă din ţărani, muncitori, 

37. C. Eliot, Hinduism and Buddhism, London, voi. III, 1921, p. 42. 

38. J.E. de Young, Village Life in Modern Thailand, University of California Press, 
1955, p. 110. 

39. Aşa cum explică R. Redfield ( Peasant Society and Culture, University of Chicago 
Press, 1966, p. 72). Bineînţeles, aceste două „tradiţii" sunt simultan exclusive şi interde¬ 
pendente. Marea comunitate numără mult mai puţini oameni decât comunitatea mică. 

analfabeţi etc. în Thailanda, la fel ca şi în Sri Lanka, marea tradiţie este chiar 
budismul Theravâda, iar mica tradiţie este reprezentată de cultul zeilor şi de 
celelalte rituri, credinţe şi ceremonii folclorice. 

Instituţiile marii tradiţii din aceste ţări au trebuit să accepte şi chiar să sprijine 
unele elemente ale micii tradiţii. De-a lungul timpului, acestea s-au integrat 
într-atât, încât astăzi sunt considerate budiste. Din acest motiv, printre altele, 
practica budismului nu este aceeaşi peste tot: budismul este în aceste ţări o coa¬ 
bitare între marea şi mica tradiţie. De exemplu, nimeni nu poate spune despre 
celebra procesiune de la Kandy (în Ceylon), semnificativă pentru cultura 
singalezilor, că este o ceremonie non-budistă. Ea nu ţine însă de budismul 
Iheravâda, întrucât nici Scripturile canonice în pali şi nici comentariile lor nu 
dau vreun sfat cu privire la derularea ei; potrivit principiilor budismului Ihe- 
ravâda, aceste mari procesiuni ar fi mai degrabă un obstacol în calea vieţii 
contemplative a celor care au renunţat la lume. Şi totuşi, de-a lungul anilor, 
această sărbătoare seculară s-a integrat în budismul singalez atât de bine, încât 
venerabilii bhikkhu , idealul de renunţare al budismului Iheravâda, participă 
chiar la organizarea ei şi asistă la o sărbătoare care dă în fapt prioritate comemorării 
lui Buddha. Putem compara acest tip de ceremonie cu ceremoniile sacramentale 
ale creştinilor 40 , întrucât aceste rituri urmăresc să dea naştere meritelor, să 
sporească şi să încurajeze „încrederea senină", la fel ca şi gândurile pure. 

Din ce cauză şi cum a permis budismul adepţilor săi să urmeze obiceiurile 
şi riturile folclorice, fie că e vorba de cultul zeilor, de ceremoniile strămoşi¬ 
lor etc.? Se pot propune mai multe motive: toleranţa unei religii lipsite de o 
poruncă precum: „Să nu ai alţi dumnezei afară de Mine!" (leş. 20, 3). Budiştii 
sunt liberi să practice alte culte, rămânând în continuare budişti. Apoi, absenţa 
unei înalte autorităţi care să definească ceea ce trebuie şi ceea ce nu trebuie 
crezut. în sfârşit, mai ales pentru că acceptarea şi practicarea acestor culte 
diferite nu înseamnă în mod necesar abandonarea teoriilor budiste despre 
duhkha, kamma , samsăra sau nibbana. Un budist, fie theravâdin, fie nu, este 
liber să consulte un medium sau pe oficiantul dintr-un loc de cult al zeilor, 
pentru a obţine o soluţie la problemele cotidiene - de exemplu, a găsi de lucru, 
a reuşi la un examen, a rezolva problemele conjugale, a avea un copil sau a 
câştiga un proces -, tot aşa cum este liber să consulte un doctor dacă e bolnav 
sau un avocat dacă doreşte să-şi rezolve problemele juridice. Să adăugăm că, 

40. Terminologia creştină distinge sfintele taine de ceremoniile sacramentale. Pri¬ 
mele sunt rituri instituite pentru a produce sau a face să crească harul în suflet. Ceremo¬ 
niile sacramentale sunt rituri pentru a produce indirect harul şi pentru a încuraja evlavia 
şi gândurile evlavioase. In budism, unde nu există nici „sfintele taine", nici „har", riturile 
sunt comparabile cu ceremoniile sacramentale în sensul lor creştin. 

dacă un anumit număr de budişti participă la diversele culte, acest lucru nu 
se petrece contrar budismului, ci mai degrabă pentru că învăţăturile filozofice 
şi religioase de înalt nivel nu tratează direct problemele vieţii cotidiene. 

Budiştii, potrivit nivelului lor socio-religios, cred deci că pot asimila anumite 
culte. In acest domeniu delicat, marea tradiţie manifestă mai multe atitudini. 

Ea poate fi indiferentă faţă de anumite practici. De exemplu, aşa cum am 
menţionat cu privire la budismul canonic, căsătoria este un lucru pur laic şi 
convenţional. Un budist laic care trăieşte în Europa este liber să organizeze o 
căsătorie de tip european, în timp ce un budist care trăieşte la Delhi sau la 
Calcutta poate să o facă potrivit riturilor hinduiste. In provinciile maritime din 
vestul şi sudul Ceylonului, căsătoriile budiste comportă de altminteri numeroase 
obiceiuri creştine apărute în urma influenţei europene, aşa cum atestă portul 
unui voal alb de către mireasă în timpul ceremoniei; în acelaşi fel, căsătoriile 
budiste din Thailanda, Birmania sau Ceylon sunt celebrate după rituri specifice. 
Acelaşi lucru este valabil pentru diverse rituri ale vieţii cotidiene în familiile 
notabililor din Thailanda şi pentru ceremoniile în vigoare în această ţară. 

Totuşi budismul nu păstrează întotdeauna tăcere cu privire la toate riturile 
sau obiceiurile populare. Atunci când comunitatea mică tinde să participe la 
rituri care se îndepărtează mult de bunul-simţ şi care sunt incompatibile cu 
principiile esenţiale ale budismului, marea comunitate îşi manifestă obiecţiile. 
Iată de ce cultele hinduiste precum cultul simbolului felie al lui Siva ( lingapujă ) 
sau sacrificiile de animale nu există în budism. 

Uneori budismul substituie anumite ceremonii „budiste" unor rituri popu¬ 
lare nonbudiste. Aşa este cazul cultului stupă* 1 , destinate comemorării lui 
Buddha, ceea ce explică de ce se pot vedea stupă mari şi mici în toate ţările 
budiste. Cultul relativ la arborele lui bodhi, celebrat în Ceylon, este de asemenea 
o substituţie. Primii misionari budişti sosiţi în această ţară, în secolul al IlI-lea 
î.Hr., au vrut să aducă cu ei o ramură a arborelui lui bodhî i2 . Astfel a apărut 
în budismul singalez un nou obiect de cult; el înlocuia de altminteri un cult 
mai vechi, întrucât în epoca prebudistă oamenii aveau obiceiul să venereze 
arbori precum smochinul (Ficus bangalensis ) şi palmierul (Boressus Flabellifer ) 
şi să le ofere sacrificii. Misionarii budişti nu par să fi încercat să dezrădăcineze 
complet această obişnuinţă populară, ci doar să o schimbe în cadrul noii religii. 

41. Stupă (în pali: thupa ) este un tumulus cu relicve. El este construit pentru a 
proteja relicvele lui Buddha. Vezi A. Bareau, La Construction et le culte des stupă , după 
Vinaya-piţaka, Paris, 1962. 

42. T radiţia vrea ca Buddha să fi ajuns la T rezire sub acest arbore denumit în botanică 
Ficus religiosa. Budiştii omagiază arborele lui bodhi atât ca obiect utilizat de Buddha, cât şi 
ca obiect care evocă amintirea lui Buddha. în arta budistă, arborele lui bodhi simbolizează 
Trezirea lui Buddha, aşa cum uneori stupă simbolizează parinibbăna sa. 

Să cităm în acest sens şi riturile cu privire la îmbăierea statuilor lui Buddha, 
la care putem asista în Birmania, Thailanda şi Cambodgia, precum şi obiceiul 
de a îmbăia arborele lui bodhi, practicat în Ceylon. Recitarea parittelofâ poate 
fi şi ea considerată un rit de substituire. 

In sfârşit, budismul a transformat anumite rituri nonbudiste în rituri po¬ 
trivite pentru budişti. Cultul zeilor, cultul strămoşilor etc. au intrat astfel în 
locuri budiste cum ar fi curţile mănăstirilor. Budiştii au luat obiceiul de a le 
practica într-o manieră „budistă", adică fără a face sacrificii de animale şi fără 
a recita vreun imn devoţional. Ei au convertit câţiva zei hinduişti în zei budişti, 
dându-le o nouă identitate şi prezentându-i după aceea ca adepţi ai lui Buddha 
şi ca protectori ai instituţiilor budiste. In procesiunile sau ceremoniile con¬ 
sacrate acestor zei, lui Buddha i se acordă însă întotdeauna prioritate. Şi aici 
se poate constata admiraţia budiştilor faţă de idealul renunţării. Pentru un 
budist obişnuit, valoarea spirituală a unei persoane care renunţă cu adevărat 
la lume depăşeşte puterea unui zeu sau a unui mare rege. Iată de ce, potrivit 
credinţei populare, Buddha este cel mai mare dintre zei (< devătideva ). Toate 
textele canonice îl desemnează de altminteri ca „învăţător al zeilor şi al oame¬ 
nilor" (satthă devamanussănam). 

Toţi aceşti factori arată capacitatea budismului de a rezista altor idei şi 
practici religioase, dar şi toleranţa sa faţă de cei ce au alte nevoi religioase. Această 
atitudine nu intră câtuşi de puţin în contradicţie cu fundamentele unei religii 
care a acceptat întotdeauna să coexiste cu alte moduri de viaţă şi cu alte credinţe. 

Toleranţa religioasă şi nonviolenţa 

Budismul, să reamintim acest lucru, a apărut într-o societate multiculturală, 
foarte înfloritoare din punct de vedere spiritual, în care existau numeroase religii 
şi mai mulţi şefi religioşi renumiţi. Oamenii care se dedicau religiei, obişnuiţi 
cu exerciţiile minţii, precum şi literaţii puneau tot felul de întrebări care 
alimentau dezbaterea filozofică. Buddha şi discipolii săi - laici şi religioşi - păs¬ 
trau relaţii bune cu membrii altor comunităţi religioase şi purtau adesea lungi 
discuţii cu aceştia. Uneori Buddha vizita chiar şi sihăstriile şi îşi petrecea 
după-amiaza în compania asceţilor. Aceste întâlniri sunt descrise în Scripturile 
canonice şi sunt bine cunoscute de budişti: ele le sugerează indirect cum să 
trăiască alături de adepţii altor religii. De două mii cinci sute de ani, sunt o 
sursă de inspiraţie pentru budişti. 

43. Paritta (literal, „protecţie"): ceremonie în decursul căreia călugării recită sună 
(texte ale corpusului canonic). Aceste texte, la fel ca şi ansamblul acestei ceremonii, se 
numesc ţarina. 

Budiştii, care nu aveau nevoie de autoritatea unui conciliu pentru a porni 
un dialog cu alte religii, nu i-au considerat astfel niciodată pe cei care nu sunt 
de acord cu budismul drept făpturi „ale diavolului". Expansiunea budismului 
nu a avut niciodată caracter militant şi nu a implicat nicăieri ideea de a face 
să dispară alte religii. Mesajul, la fel ca şi mijloacele folosite pentru a-1 difuza, 
era binevoitor. Nici un rege budist nu a încercat să-şi propage religia prin forţă. 

In diverse epoci budiştii au fost persecutaţi, însă nu există „martiri" bu- 
dişti. 44 învăţătura lui Buddha nu a permis nimănui să creeze ideea de martir, 
căci ea ar fi riscat să trezească amintiri amare despre înfrângerea suferită, cât 
şi sentimente de ură faţă de „adversari". O asemenea idee ar fi putut de ase¬ 
menea să-i încurajeze pe unii să meargă la luptă sau, cel puţin, să caute pe 
cineva care să-i persecute, în speranţa de a deveni martiri. 

Deşi budismul a ţinut să-şi difuzeze mesajul, el a considerat întotdeauna 
că orice convertire ţine de intelect. A se converti fără o reflecţie profundă nu 
era nici de dorit, nici de admirat. Atunci când adepţii altor religii voiau să-i 
devină discipoli, Buddha ezita să-i accepte imediat. De exemplu, după o lungă 
discuţie cu Buddha, generalul Siha, discipol laic al lui Niganţha Nâthaputta, 
şi-a exprimat dorinţa de a deveni discipolul său laic. Buddha i-a cerut să re¬ 
flecteze bine înainte de a lua o hotărâre atât de importantă. Deoarece generalul 
Siha şi-a menţinut decizia, Buddha l-a acceptat ca discipol, dar l-a sfătuit să 
continue să-l respecte pe Niganţha Nâthaputta şi să furnizeze în continuare 
ajutor material acestui şef religios. 45 

Mai mult, potrivit disciplinei monastice a budismului, Buddha le-a interzis 
călugărilor şi călugăriţelor să pricinuiască vreun rău locurilor de cult ale altor 
religii (de exemplu, arborilor sacri etc.), chiar dacă aveau nevoie de terenurile 
respective pentru a întemeia rezidenţe monastice. 46 

Toate aceste atitudini menţionate în Scripturile canonice favorizează, chiar 
şi în zilele noastre, sentimentul de toleranţă religioasă la budişti. în toate ţările 
în care s-a instalat budismul, el şi-a încurajat adepţii să se arate toleranţi faţă 
de alte idei. Se pot găsi ilustrări fascinante ale acestui fapt la începutul secolului 
al XlX-lea, când budiştii singalezi i-au ajutat pe misionarii creştini în munca 
lor de traducere a Bibliei , 47 Spence Hardy, responsabilul de atunci al misiunii 
protestante, a fost adăpostit în mănăstiri budiste în timpul misiunilor sale în 
provinciile izolate ale ţării şi vorbeşte cu multă admiraţie despre ospitalitatea 

44. Vezi A. Bareau, „Le bouddhisme antique et le martyr", în Melanges dbistoire 
des religions offerts a Henri-Charles Puech, Paris, 1974, pp. 5-15. 

45. Angtatara-nikdya , IV, 184-185. 

46. Vinaya-piţaka, IV, 34. 

47. Cf. The First Report ofthe Colombo Auxiliaiy Bible Society, Colombo, 1813. 

călugărilor budişti. 48 Trebuie să amintim de asemenea că la începutul secolului 
al XVIII-lea, când olandezii au invadat provinciile maritime ale Ceylonului şi 
i-au persecutat pe portughezi şi pe catolici, budiştii din Kandy au fost cei care 
le-au venit în ajutor celor persecutaţi. 49 

Cu toate acestea, pentru budişti toleranţa religioasă nu este un compromis 
oportunist. Respectând celelalte religii şi lăsându-le celorlalţi libertatea de a 
crede sau nu, budiştii intervin în dezbaterile intelectuale cu alte religii de 
fiecare dată când au ocazia. Textele canonice le furnizează numeroase exemple 
de discuţii ale lui Buddha sau ale discipolilor săi cu învăţaţii altor religii. Ii 
vedem şi pe unii, şi pe ceilalţi prezentându-şi argumentele şi contraargumentele 
pentru a demonstra temeiul tezei lor. Aceste dezbateri erau purtate nu pentru 
a le dăuna celorlalţi sau pentru a-i dispreţui, ci pentru a clarifica ideile. 

Şi totuşi, cum au reacţionat budiştii în faţa invadatorilor? In mai multe 
rânduri de-a lungul istoriei, atunci când, respectând învăţăturile cu privire la 
compasiune şi nonviolenţă, budiştii din Ceylon au fost pacifişti ori s-au arătat 
pasivi şi detaşaţi, străinii au profitat pentru a le invada ţara. începând cu 
secolul I î.Hr., singalezii au fost astfel obligaţi să se lupte pentru a-i respinge 
pe ocupanţii sud-indieni. 50 Birmanezii şi thailandezii au trebuit şi ei să reziste 
de mai multe ori şi deci să participe la lupte. 

Aici se pune o problemă importantă: budismul permitea oare aceste lupte? 
Până la ce punct se poate justifica participarea unui budist la un asemenea război? 
Pentru budism nu există frontiere; ideile de patrie, naţiune, culoare, puritate a 
rasei etc. sunt considerate iluzorii, întrucât, potrivit doctrinei kammaAox şi celei 

48. R.S. Hardy, Eastern Monasticism, London, 1850, pp. 312-313. 

49. Părintele Don Peter scrie: „Strangely enough, when the Calvanist Dutch came to 
Sri Lanka and proscribed catholicism and passed repressive laws against the Catholics - 
Christians persecuting Christians - it was in the Kingdom of Kandy, under the Buddhist 
ruler, that the Catholics, specially the Portuguese and descendents of Portuguese settlers 
found refuge and protection“ (W.L.A. Don Peter, Education in Sri Lanka under the 
Portuguese, Colombo, The Colombo Catholic Press, 1978, p. 63). 

50. In unele momente din istorie, comportamentul acestor invadatori a fost atât de 
sălbatic, încât cronica ţării i-a comparat cu animalele ( Mahdvamsa, XXV, v. 101-111). 
Această cronică a fost tradusă în Birmania, Thailanda şi Cambodgia şi a fost evident 
considerată drept o parte a istoriei budismului. Este revelator faptul că picturile murale 
din vechile temple din Pagan (în Birmania) reprezentau evenimente din istoria Ceylo¬ 
nului: sosirea primilor misionari budişti în această ţară, dar şi victoria regelui Dutugemunu 
asupra ocupanţilor sud-indieni {cf. G.H. Luce, Old Burma, Early Pagan, New York, voi. I, 
pp. 245-246, 273, 300). Cronica Ceylonului consacră douăsprezece capitole (XII-XXIII), 
adică 873 de versuri, acestui rege. Astăzi unii îl consideră un fanatic. Cu toate acestea, 
pentru budiştii singalezi el rămâne cel mai mare erou naţional, cel care a eliberat ţara. Vezi 
E. Lamotte, op. cit ., pp. 397-400, 474. 

legate de ciclul renaşterilor, nu renaşti de fiecare dată în aceeaşi ţară şi cu aceeaşi 
culoare a pielii. Or, dacă toate fiinţele umane sunt imigranţi şi emigranţi în 
transmigraţia samsar a, nu există niciopricinădea lupta pentru cauze trecătoare. 
In plus, primul principiu al budismului constă în „a te abţine să ucizi fiinţe vii“. 

Atunci cum a putut oare un popor care se pretindea budist să plece la război 
pentru a-i goni pe invadatori? Se pot propune aici trei explicaţii: în primul 
rând, la nivel doctrinar, aşa cum am mai spus, budismul are drept principiu să 
nu intervină în treburile seculare ale adepţilor săi. Altfel spus, când aceştia 
voiau să-şi salveze „valorile" culturale, familiale sau naţionale, budismul ră¬ 
mânea mut. In al doilea rând, obiceiul budiştilor era să se îndepărteze puţin 
de religia lor atunci când trebuiau să-şi rezolve problemele seculare. Astfel, aşa 
cum nu există căsătorie budistă, nu existau nici războaie budiste. Cu alte 
cuvinte, budiştii îşi organizau activităţile sociale aşa cum voiau. 

A treia explicaţie: budismul nu a intrat în Ceylon, Birmania sau Thailanda 
ca simplă credinţă religioasă, ci ca o mişcare culturală foarte activă. Iată de ce 
budismul a devenit un element „naţional", ajungând chiar să facă parte in¬ 
tegrantă din istoria ţării respective şi a culturii acesteia: fie că e vorba de 
arhitectură, de educaţie, de sculptură, pictură, muzică sau literatură, nu există 
nici un domeniu în care să nu fi pătruns inspiraţia budismului... Aspectul 
cultural al acestei religii a devenit forţa vitală a numeroase ţări din Asia. In 
Ceylon, în Birmania, fiecare atac al invadatorilor împotriva naţiunii era un 
asalt împotriva religiei, căci aceştia atacau mai întâi instituţiile budismului. 

In faţa acestor invazii, popoarele şi şefii lor politici aveau două soluţii: ca 
budişti, practicând nonviolenţa şi indiferenţa, să lase ţara invadatorilor; uitând 
provizoriu unele principii ale budismului, să organizeze lupta de rezistenţă 
pentru a elibera ţara. Aşa cum ar fi făcut orice alt popor, singalezii sau birmanii 
au ales această a doua soluţie. Ei credeau că vor putea astfel să-şi salveze ţara 
şi instituţiile religiei lor pentru generaţiile viitoare. Făcând aceasta, ei au dat, 
fireşte, o coloratură religioasă patriotismului lor: „Patria nu înseamnă numai 
pământul, ci şi cultura, în care religia este elementul principal." 

Primii misionari budişti au înţeles fără îndoială că sentimentul apartenenţei 
la o naţiune era un element favorabil creşterii populaţiei ţării şi că nu era în 
mod necesar periculos atâta vreme cât era folosit pentru progresul şi bunăstarea 
cutărui sau cutărui grup etnic denumit „naţiune", cu condiţia ca naţiunile să 
nu se războiască unele cu altele. Iată de ce budiştii au încercat să îmbogăţească 
spiritual conceptul de naţiune, atribuindu-i o conotaţie religioasă. Singalezii, 
birmanii, thailandezii, cambodgienii etc. sunt astfel prezentaţi în Cronici drept 
„popoarele alese" ale budismului. 

Intr-un fel deci, budismul pare a fi încărcat de naţionalism. Pentru a fi 
exacţi, nu budismul este încărcat de o asemenea tendinţă, ci mai degrabă 
budismul din cutare sau cutare ţară, atunci când naţionalitatea şi religia se 

prezintă drept unul şi acelaşi lucru. Astfel, acum câtva timp, un misionar, 
părintele Amyot, a remarcat: a fi thailandez, în mentalitatea unui thailandez, 
înseamnă a fi budist. „Dacă îl întreb pe un thailandez: sunteţi creştin?, el 
îmi va răspunde: nu!, sunt thailandez. Dacă vorbesc cu un thailandez creştin, 
acesta îmi va spune: thailandezi sunt cei care sunt budişti .“ 51 

Importanţa acestei legături dintre religie şi naţionalitate este oare periculoasă? 
La fel cum creştinismul rămâne o parte a moştenirii naţiunilor occidentale, 
budismul face parte din moştenirea naţiunilor thailandeză, cambodgiană, 
singaleză etc. însă el nu le permite maselor populare să meargă la extrema 
naţionalismului, până-ntr-acolo încât să le facă rău altor naţiuni. „Naţionalismul" 
budiştilor are o anumită supleţe, dovada fiind că budiştii din aceste ţări 
asimilează cu uşurinţă obiceiurile şi obişnuinţele care provin din alte culturi. 

Ne putem întreba dacă tendinţa de a rămâne legat de o anume naţiune 
nu a contribuit la declinul budismului. Răspunsul este negativ. Budismul a 
supravieţuit în sânul unei naţiuni ca o vastă cultură în care Scripturile canonice 
constituie o parte importantă. Un budist notabil din Ceylon explică: 

Am protejat budismul timp de două mii două sute de ani. A rămâne legat de o 
naţiune sau de un grup social este într-un fel un factor favorabil pentru continuitatea 
unei religii sau a oricărei alte instituţii. In India, pentru a salva budismul, nu exista 
un popor, o naţiune sau un grup social organizat care să poată spune: „Noi suntem 
budişti şi rămânem budişti." Această absenţă a fost una dintre cauzele principale ale 
dispariţiei budismului în ţara sa natală. 52 în Ceylon sau în Thailanda însă, chiar în 
momentele foarte dificile, budismul a supravieţuit pentru că aceste naţiuni păstrau 
cu fidelitate legătura cu această religie. 

51. Cf. Rythmes du monde, voi. XVII, nr. 1-2, 1969, p. 25; vezi, de asemenea, 
H. Bechert, „To be a Burmese is to be a Buddhist", în The World ofBuddhism , H. Bechert, 
R. Gombrich (ed.), London, 1948, p. 147. 

52. Un anume declin a început să se facă simţit în secolul al VlI-lea la budiştii 
indieni, care întâmpinaseră cu braţele deschise nu numai unele practici nonbudiste, ci şi 
anumite teorii străine budismului vechi. Puţin mai târziu, în faţa intoleranţei diverselor 
grupuri, mai întâi a hinduiştilor, mai ales saiviţi, începând cu secolul al VlII-lea, şi apoi 
a musulmanilor care au invadat India, budiştii nu au putut să reziste, tocmai din pricina 
absenţei unei organizări, ca şi din cauza răbdării şi compasiunii lăudate fără încetare în 
Scripturile canonice. Astfel, către secolul al XTV-lea, budismul dispăruse complet în 
India. Chiar Bodh-Gaya, locul unde ajunsese Buddha la Trezire, s-a aflat în mâinile 
''preoţilor hinduişti până în a doua jumătate a secolului XX. Astăzi budiştii din India 
reprezintă numai 0,7% din populaţie. Dacă budiştii au pierdut teren nu numai în India, 
ci şi în alte ţări, precum Indonezia, insulele Celebe etc., acest fapt s-a petrecut din cauza 
pacifismului pe care l-au respectat constant. Muzeele arată locul pe care l-au rezervat 
invadatorii, începând cu secolul al Xl-lea, budismului, foarte înfloritor în India, Gandhara, 
Asia centrală, China, Tibet şi Mongolia. 

Acest argument pare rezonabil dacă privim budismul nu ca pe o doctrină 
religioasă, ci ca pe o instituţie socială. In orice caz, budiştii, atât în ţările 
theravâdin, cât şi în altă parte, nu au introdus niciodată idei naţionaliste sau 
combative în corpusul canonic. Budismul rămâne deci intact ca religie uni¬ 
versală şi ca patrimoniu al umanităţii, fără a face nici o diferenţă între caste, 
rase, culoarea pielii sau naţionalităţi. 

In sfârşit, problema este de a şti dacă budismul poate avea un aspect integrist. 
Am menţionat mai sus faptul că laicii budişti nu sunt obligaţi să aplice integral 
învăţăturile religiei lor. Intr-adevăr, budismul era - şi este în continuare - o 
religie la care se poate adera la diferite niveluri. Acesta nu este un principiu 
elaborat târziu, întrucât Scripturile canonice conţin predici destinate persoa¬ 
nelor de diverse niveluri sociale şi intelectuale. 

Ca instituţie, budismul nu refuză evoluţia societăţii. Cu toate acestea, pe 
plan doctrinar, el nu are în mod fundamental nimic de modificat sau de 
circumscris, întrucât toate teoriile sale sunt întemeiate pe două idei: duhkha şi 
încetarea lui duhkha. Cele patru Nobile Adevăruri ale sale rămân mereu aceleaşi 
de douăzeci şi cinci de secole. In ceea ce priveşte teoriile precum nepermanenţa 
(, anicca ), insubstanţialitatea ( anatta ) etc., budismul nu este nevoit să se confrunte 
cu progresul ştiinţific. 

Pluralismul, omniprezent în gândirea budistă, le dă adepţilor săi o viziune 
largă şi tolerantă. Budismul, aşa cum am notat mai sus, vorbeşte de numeroşi 
şefi religioşi, de numeroase sisteme religioase, de numeroase locuri unde pot 
trăi fiinţele vii, de numeroase planete, de numeroase sisteme solare, de nu¬ 
meroase feluri de fiinţe vii, de numeroase renaşteri, de numeroşi zei, de nume¬ 
roşi Brahma, de numeroşi bodhisattva şi chiar de numeroşi Buddha trecuţi şi 
viitori. Altfel spus, nu există nici o poziţie, nici un loc, nici o lume, nici o 
persoană sau nici un zeu care să poată fi calificate drept unice. Acest pluralism 
contribuie mult la faptul că nu există integrism la budişti. 

Budismul şi politica 

Budismul nu caută să supună statul religiei. Este uşor de înţeles că o mişcare 
religioasă întemeiată de o persoană care a renunţat la lume nu are ambiţii 
politice. In lunga sa istorie, budismul nu a refuzat autoritatea şefilor politici 
şi nici a legilor civile. Dimpotrivă, în Scripturile canonice, Buddha le cere 
discipolilor săi să se conformeze legilor promulgate de suveranii cutărei sau 
cutărei ţări . 53 Chiar codul disciplinei monastice conţine mai multe reguli care 

53. Vinaya-piţaka, I, 4. Buddha avea unele cunoştinţe despre viaţa politică, războa¬ 
iele şi războinicii din epoca sa. Textele vechi semnalează de altminteri cel puţin trei 
circumstanţe în care el a intervenit pentru a evita conflicte sângeroase, cf. Jătaka, I, 133; 
IV, 146; V, 412; Dhammapadaţţhakathă, I, 346-349; III, 254-256. 

au fost stabilite potrivit sugestiilor făcute de regele Pasenadi din ţara kosalilor, 
ţară în care Buddha călătorea frecvent. 

învăţăturile budiste privitoare la regalitate nu urmăresc neapărat formarea 
unor „regi budişti", ci a unor regi buni, care să se ocupe de binele supuşilor. 
Regii budişti precum Asoka (268-233) respectau toate religiile şi promulgau 
legi acceptabile pentru toţi. învăţătura budistă care defineşte „cele zece 
îndatoriri ale unui rege“ {dasa-răjadhamma) insistă asupra acestui aspect: 

Regele trebuie să fie generos şi caritabil ( dana ); el trebuie să aibă o moralitate ridicată 
( sila ); trebuie să fie capabil să se sacrifice pentru fericirea poporului său ( pariccăga)-, 
trebuie să fie cinstit ( ajjava ); trebuie să fie amabil ( maddava ); trebuie să ducă o viaţă 
simplă şi austeră ( tapa)\ trebuie să se abţină de la ură şi de la rea-voinţă ( akkodba)-, 
trebuie să nu fie violent ( avihimsă ); trebuie să fie răbdător şi tolerant ( khanti)\ nu 
trebuie să se opună binelui poporului său ( avirodha ). 54 

Preceptele de guvernare nu sunt legate de o religie anume; orice rege care 
doreşte fericirea poporului său 55 poate subscrie la ele şi le poate pune în aplicare. 

încă din Antichitate, regii budişti au promulgat legi potrivit acestor 
principii. Astfel, Asoka a abolit pedeapsa cu moartea şi a construit spitale 
pentru a adăposti şi fiinţele umane, dar şi animalele bolnave. Primul act al 
primului rege budist din Ceylon, Devânampiya-Tissa (247-207), a fost să 
interzică vânătoarea. în timpul următoarelor zece secole, în Ceylon, cel puţin 
cinci regi au interzis uciderea animalelor. în istoria recentă, în 1956, anul în 
care s-a celebrat cea de-a două mii cinci şutea aniversare a parinibbănei lui 
Buddha, guvernul din Ceylon al lui S.W.R.D. Bandaranaike a abolit pedeapsa 
cu moartea. între 1954 şi 1956, urmând exemplul împăratului Asoka, 
prim-ministrul Birmaniei, UNu, a organizat cel de-al şaselea sinod budist şi 
a construit numeroase stupă. 

încă de la începuturile sale, budismul a avut nevoie de sprijinul material 
al regilor şi al şefilor politici. Astfel, sub oblăduirea marelui Asoka, misionarii 
budişti au plecat în diverse ţări în secolul al III-lea î.Hr. A-i converti pe suverani 
era considerat un lucru foarte important. Istoria arată cum au ajutat regii 
budişti la menţinerea instituţiilor propriei religii în ţările lor. Cu toate acestea, 
atunci când ţările respective au căzut în mâinile invadatorilor, budismul a 

54. Jătaka, I, 260, 399; II, 400; III, 320; V, 119, 378. 

55. Budismul vechi nu a atribuit nici o putere divină regilor contemporani. Dimpo¬ 
trivă, unii zei precum Sakka (în sanscrită Sakra, Indra ) şi Vessavana au fost consideraţi a 
fi servitorii fideli ai lui Buddha. Mult mai târziu, în textele budiste din ţări precum 
Ceylonul, regele este comparat cu Sakka. Potrivit Cronicilor vechi , Sakka poartă greaua 
răspundere de a proteja religia lui Buddha. Astfel, comparându-şi regii cu Sakka, evident 
că budiştii le atribuiau suveranilor ţării răspunderile şi îndatoririle acestuia. Altfel spus, 
regii trebuiau să joace acum rolul lui Sakka în protecţia budismului. 



478 RELIGIILE LUMII 


pierdut sprijinul care îi era necesar. Budiştii au fost atunci persecutaţi, iar 
instituţiile lor au fost slăbite sau paralizate; locurile de cult au căzut în ruină şi 
bibliotecile religioase au fost incendiate. In a doua jumătate a secolului XX, 
când aceste ţări şi-au redobândit independenţa politică, budiştii thailandezi, 
cambodgieni etc., căutându-şi identitatea naţională, au redat limbii şi religiei 
lor locul care li se cuvenea. Astfel, budismul a devenit religie de stat în Birmania 
şi a rămas astfel până când militarii au luat puterea în 1962. In Ceylon, budismul 
este religia oficială începând cu 1956. In regatul Laos, budismul a fost religie 
oficială din 1947 şi până când Pathet Lao a luat puterea 56 , iar în Cambodgia 
până la distrugerea ţării de către khmerii roşii. Prinţul Sianuk şi-a exprimat 
recent intenţia de a restabili budismul ca religie de stat în noua Cambodgie. 

Toate ţările theravâdin, în care budismul a rămas întotdeauna „religie de 
stat“ sau „religie oficială 11 , sunt conduse de laici budişti, niciodată de monahi. 57 
Aşa cum am remarcat, laicii consideră că rolul călugărilor nu este acela de a 
ocupa funcţii administrative sau legislative 58 ; viaţa politică, la fel ca şi justiţia, 
nu este întemeiată pe nici o lege zisă budistă; în cursul lungii lor istorii, călugării 
budişti nu au fost niciodată judecători ai societăţii laice. Altfel spus, nu există 
nici o lege religioasă aplicabilă laicilor. Nu există deci riscul de a vedea apărând 
„republici budiste", după modelul republicilor islamice. 

Care este atunci sensul cuvintelor „religie de stat" sau „religie oficială"? 
Aceste expresii sugerează că statul are o anumită responsabilitate faţă de religia 
majorităţii, care este totodată şi religia istorică legată de cultura din aceste ţări. 
Budiştii doresc îndeosebi ca statul să întreţină şirurile arheologice care constituie 
locuri însemnate din istoria religiei lor. Ei vor de asemenea ca statul să recu¬ 
noască şi să sprijine instituţiile lor religioase, aducându-le, pe de-o parte, un 
ajutor material, iar pe de alta, un anumit sprijin legislativ. Şeful de stat dintr-o 
ţară budistă este, cu titlu oficial, protectorul budismului. Dar pentru ce să fie 
protejat budismul? Există fără îndoială două motive. Mai întâi, pentru că 
memoria colectivă a budiştilor a păstrat amintirea stricăciunilor provocate de 
invadatori în trecutul îndepărtat şi mai recent de khmerii roşii şi de militanţii 
viet-kong. Apoi, pentru că lipseşte o organizare suficient de puternică pentru 
a asigura protecţia instituţiilor budiste. 

56. Vezi P.-B. Lafont, „Transformations politiques et evolution du bouddhisme au 
Laos depuis 1960“, în Bouddhisme et societes asiatiques: clerges, societes et pouvoir, Paris, 
1990, pp. 155-162. 

57. Acest principiu nu se aplică budismului tibetan. în Tibet, autoritatea spirituală şi 
temporală s-a aflat multă vreme în mâinile monahilor, până la ocuparea ţării de către chinezi. 

58. Această interdicţie nu priveşte posturile de profesori de şcoală sau de liceu. 
Călugării sunt consideraţi salariaţi ai Ministerului Educaţiei şi sunt plătiţi ca şi ceilalţi 
profesori. Budiştii serioşi se întreabă dacă se cade ca unii călugări să primească salariu. 
Dezbaterea continuă. 

Conceptul de „religie de stat“ sau de „religie oficială" nu înseamnă însă 
că alte religii sunt dispreţuite sau interzise în ţările budiste. 59 

Cei care vizitează ţările budiste din Asia de Sud şi de Sud-Est ştiu că, mai 
puţin în statele dictatoriale precum Birmania, Vietnam şi Tibet, există o 
mare libertate religioasă. 

Există totuşi anumite legi cu privire la etica socială întemeiată pe conceptele 
budiste. Astfel, în Ceylon este interzisă vânzarea băuturilor alcoolice în ziua în 
care este lună plină. Interdicţia dovedeşte că statul aderă la ideea budistă potrivit 
căreia trebuie să ne abţinem, cel puţin în acea zi, să consumăm lucruri care 
atrag consecinţe nefaste. Oricum, această lege nu limitează câtuşi de puţin 
libertatea individuală, întrucât legea nu îţi interzice să bei alcool acasă sau 
într-un alt loc privat (localurile sunt închise). Se poate spune acelaşi lucru şi 
despre alte legi în ţările în care budismul rămâne religia majorităţii. In orice caz, 
statul nu este întotdeauna obligat să guverneze potrivit principiilor budismului. 

Aceste exemple arată că budismul, ca instituţie, nu intervine pentru a defini 
principiile politice. Şi totuşi, aceasta nu înseamnă că budiştii păstrează sistematic 
tăcerea când guvernele lor promulgă legi injuste. Bineînţeles, ei reacţionează ca 
oricare alt popor în acest caz: budiştii din Vietnamul de Sud au început să 
organizeze manifestaţii 60 ca urmare a legilor discriminatorii promulgate de 
regimul lui Ngo Dinh Diem (a şti dacă aceste manifestaţii publice au fost pro¬ 
fitabile pentru anumite grupuri, precum Viet-Kong, este o altă poveste). Unii 
consideră că budiştii din Tibet şi Birmania au recurs la forţă. Sunt ei oare însă 
cu adevărat violenţi, sau doar apără drepturile omului? 


59. Spre exemplu, Constituţia Republicii Sri Lanka stipulează: Articolul 9: „The 
Republic of Sri Lanka shall give to Buddhism the foremost place and accordingly it shall 
be the duty of the State to protect and foster the Boddhasasana, while assuring to all 
religions the rights granted by articles 10 and 14.“ Articolul 10: „Every person is entitled 
to freedom of thought, conscience and religion, including the freedom to have or adopt 
areligion or beliefof his choice.“ Articolul 14(1) (E): „Every Citizen is intitled to freedom, 
either by himself or in association with others, and either in public or in private, to 
manifest his religion or belief in worship, observance, practice and teaching." 

60. Nguyen The Anh, „L’engagement politique du bouddhisme au Sud Vietnam dans 
Ies annees 1960“, în A. Forest, E. Kato, L. Vandermeersch (ed.), Bouddhismes et societes 
asiatiques. Paris, 1990, pp. 111-124. 



MARELE VEHICUL ÎN INDIA SI ÎN EXTREMUL ORIENT 

J 

de Jean-Noel Robert 


Pentru a ilustra zădărnicia reprezentărilor Asiei ca domeniu cultural unic, 
Simon Leys se întreba ce ar putea avea în comun un ţăran din Bengal cu 
semenii săi din Japonia. Am fi tentaţi să răspundem că cele două extremităţi 
ale lumii asiatice au împărţit cu adevărat o moştenire care, chiar dacă a 
dispărut în forma sa veche din Bengal şi s-a transmis mult modificată în 
Japonia, nu a lăsat urme mai puţin profunde din această pricină: este vorba 
de budismul mahayanic, mai ales în forma sa tantrică. Nu este, bineînţeles, 
vorba de a relua astfel vechiul refren al Japoniei dinainte de război: „Asia 
este una.“ Dar este totuşi evident că Asia, în majoritatea regiunilor şi într-un 
moment sau altul al istoriei, a adoptat mesajul Celui Trezit şi a vrut să-l 
transmită şi altora. 

Fapt este, de asemenea, că spaţiul budist, care s-a întins din Samarkand şi 
Buhara până în Manciuria, din Ceylon până în Japonia şi din Afganistan până 
în Java, s-a dislocat de-a lungul secolelor sub loviturile cuceritorilor. El a trebuit 
să lase locul altor religii şi altor ideologii şi adesea din măreţia trecută nu mai 
rămân decât ruine, impozante şi melancolice. Dacă exceptăm solida înrădă¬ 
cinare a budismului Tfieravâda în Asia de Sud şi de Sud-Est, singura ţară 
independentă în care budismul în forma sa mahayanică reprezintă religia ma¬ 
joritară, oficial recunoscută, este, fără îndoială, micul regat himalaian Bhutan. 
Peste tot în altă parte, el coabitează, cel mai adesea armonios, cu alte religii şi 
nu constituie decât unul din elementele vieţii spirituale, chiar dacă, precum 
în Japonia, unul fundamental. însă schimbările profunde care zdruncină în 
acest moment Eurasia anunţă cu siguranţă o perioadă de înnoire în China, 
Tibet şi Mongolia: se poate deja observa un foarte încurajator început al acestui 
proces. Nu vom uita nici marele progres pe care l-a cunoscut budismul în 
răspândirea sa în Occident, chiar dacă trebuie să recunoaştem greutăţile pe care 
le întâlneşte în încercarea de a se debarasa de un exotism multiform, pentru a 
întemeia o tradiţie cu adevărat autohtonă, care să aibă şanse să se perpetueze 
independent. în India, chiar leagănul său, din care dispăruse aproape complet, 
budismul cunoaşte de patruzeci de ani încoace o anumită renaştere, încă 

limitată şi prezentându-se mai ales ca mişcare socială. Se observă acelaşi lucru 
în Indonezia, aici mai mult ca mişcare spirituală la intersecţia unor tradiţii, 
chineze şi javaneze. 

Astfel, budismul Marelui Vehicul se întinde pe perioada a două milenii de 
istorie şi pe un întreg continent; el a fost transmis în culturi profund diferite, 
iar învăţăturile sale au fost traduse într-o multitudine de limbi. In absenţa 
oricărei autorităţi centrale, supranaţionale, care să poată să legifereze în materie 
de dogmă, în absenţa, de asemenea, a unei limbi sacre sau tradiţionale unice, 
recunoscută ca atare de ansamblul de credincioşi şi cultivată de clerici în toată 
lumea budistă, era poate firesc ca aceasta să se scindeze urmând marile linii de 
separaţie culturală; în zilele noastre Marele Vehicul este împărţit mai ales între 
aria de cultură tibeto-mongolă, pe de-o parte, şi aria de cultură chineză aco¬ 
perind, pe lângă China, şi Japonia, Coreea şi Vietnamul, pe de altă parte, cazul 
budismului nepalez de tradiţie sanscrită fiind aparte. 

Aceste mari diviziuni culturale nu explică singure proliferarea doctrinelor 
şi creşterea uriaşă a numărului de secte. O simplă privire asupra istoriei budis¬ 
mului în China şi în Japonia arată acest lucru: avem de-a face cu o veritabilă 
dinamică a proliferării, care nu se regăseşte deloc în Occident, mai puţin în 
micile secte protestante sau în numeroasele curente ale hinduismului modern. 
Aceeaşi dinamică este probabil în acţiune şi în nenumăratele mişcări religioase 
care apar fără încetare în Coreea sau în Japonia, fie că ele se proclamă budiste, 
creştine, şintoiste, şamanice sau sincretiste: credinciosul sau adeptul, intrând 
într-o asemenea sectă, se integrează într-o descendenţă bine definită, care 
coboară în timp până la un personaj real, adesea încă în viaţă, şi a cărui 
experienţă religioasă întemeietoare l-a făcut să se separe de ramura căreia îi 
aparţinea, fără să se simtă obligat să pună în cauză fundamentele doctrinare 
ale acesteia din urmă. 

Această serie continuă de decalaje progresive a dus la existenţa unor grupuri, 
separate prin personalităţile în jurul cărora sunt reunite, dar departe de a fi 
ireconciliabile doctrinar. Aşa se explică faptul că în Japonia marile curente 
precum amidismul sau ezoterismul au avut o influenţă profundă, uneori chiar 
suprapunându-se, asupra şcolilor budiste, despre care am fi putut crede a priori 
că sunt impenetrabile. Tot aşa se explică şi faptul că în China o mişcare de 
gândire, seculară şi tenace, încearcă să integreze într-un tot ansamblul de 
doctrine budiste, dar şi confucianismul şi daoismul. 

In această perspectivă amplă, se poate spune că în budism au fost susţinute 
toate doctrinele imaginabile şi de asemenea contrariile lor: teism şi ateism, 
personalism şi negarea persoanei, nihilism şi realism, eliberarea realizată de unul 
singur şi necesitatea unui mântuitor, lungi practici treptate sau salt instantaneu 
al gândirii în dimensiunea Trezirii... Acest lucru îl va surprinde numai pe 

occidental, în general pe un nonbudist, care este obişnuit cu excluderile 
practicate de tradiţiile monoteiste şi de înlocuitorii lor ideologici. Ar fi suficient 
ca el să ştie să-şi lărgească propriile categorii pentru a avea o idee mai adecvată 
asupra situaţiei: pentru un creştin, de exemplu, să accepte că însuşi conceptul 
de creştinism acoperă în mod egal şi de drept nu numai catolicismul, ortodoxia 
şi protestantismul, ci şi pe Martorii lui Iehova, pe mormoni, gnostici şi biserica 
scientologică, pentru a cita câteva extreme. 

Toleranţa budismului nu trebuie totuşi exagerată până la dimensiuni 
utopice. Această toleranţă venea adesea din faptul că era supus, ca şi celelalte 
religii cu care rivaliza, autorităţii absolute a unui stat care nu admitea câtuşi 
de puţin ca altcineva să legifereze în locul său; este adevărat că ici şi colo găsim 
cazuri de exclusivism religios lăudat de cutare curent budist. Dar nu putem 
nici nega că budismul mahayanic poartă, în chiar temeiurile sale, motivele 
coexistenţei în cadrul său a căilor de mântuire celor mai diverse: se repetă 
neîncetat că învăţătura lui Buddha nu este unică şi se adaptează facultăţilor 
celor care o primesc, că este, ca să spunem aşa, modulată, în aşa fel încât audi¬ 
torul să poată să extragă din ea toate binefacerile posibile în funcţie de capaci¬ 
tăţile sale; o anume doctrină profitabilă pentru o fiinţă avansată din punct de 
vedere spiritual va fi dăunătoare pentru vecinul său mai obtuz. 

Se admite ca atare în mod universal că dogma luată ca absolut nu poate 
deveni decât un obstacol pe calea eliberării; numai diversitatea este salvatoare, 
chiar dacă, pe un plan infinit transcendent, care nu este niciodată realizat în 
această lume, toate contrariile se reunesc în unitatea perfectă. Contrar deci 
aspectelor pe care le găsim într-un număr de religii, este uşor să arătăm, pornind 
chiar de la doctrinele budismului, că orice tentativă de înăsprire în sens totalitar 
a învăţăturii lui este radical eronată din principiu - ceea ce nu înseamnă însă, 
din păcate, că nimeni nu a făcut-o de-a lungul istoriei sale. Ne putem consola 
totuşi văzând că, măcar o dată, dogma vine astăzi în ajutorul libertăţii. 


NAŞTEREA MARELUI VEHICUL 

J 

La fel cum termenii de Vechiul Testament şi Noul Testament nu sunt 

acceptaţi decât de cei care au stabilit această distincţie, adică de susţinătorii 

celui de-al doilea termen, tot aşa numele şi conceptele de Mare şi Mic Vehicul 

(;mahăyana , respectiv hînayăna ) nu sunt recunoscute decât de adepţii Marelui 

Vehicul si rămân străine credincioşilor din celălalt curent: aceştia se desemnează 
> > > 

pe sine drept theravădin (corespunzător sanscritului sthaviravădin). Este vorba 

caz de o distincţie întru câtva savantă: în cele mai multe cazuri, credincioşii se 

vor declara practicanţi ai budismului, fără nici un calificativ. 

în mod paradoxal, denumirea de Mic Vehicul este mai vastă decât aceea de 
Iheravăda. Ea desemnează intr-adevăr un mare număr de şcoli şi curente care 
nu mai există în ortodoxia actuală, cum ar fi de exemplu şcoala Sarvăstivădin, 
care s-a propagat în Asia centrală şi până în China, înainte de a dispărea fără 
a lăsa nici o urmă. Să nu credem că aceste două vehicule urmează căi paralele, 
care nu se întâlnesc niciodată: acţiunea celui Mic asupra celui Mare a fost 
constantă până la o dată târzie, presupunând că ar fi încetat vreodată: marea 
sumă doctrinară intitulat ă. Abhidharmakos a sau „Tezaurul metafizicii", opera 
călugărului indian Vasubandhu (secolul al V-lea?) şi socotită a fi ultimul cuvânt 
al hînayăna, a devenit, în traducerea sa chineză, enciclopedia de bază a majo¬ 
rităţii sectelor din budismul extrem oriental. Această operă a dat chiar numele 
unei şcoli care s-a perpetuat în Japonia, fief ce ţine întru totul de mahăyăna, 
într-o manieră cvasiautonomă până în secolul al VlII-lea. Chiar şi în zilele noas¬ 
tre, textul rămâne fundamental pentru studiul dogmaticii. 

în exprimarea susţinătorilor Marelui Vehicul, denumirea de Mic Vehicul 
a servit de multe ori ca un calificativ injurios adresat altor mahayanişti cu care 
erau în dezacord doctrinar. Linia de demarcaţie dintre cele două tabere în 
aparenţă atât de ireconciliabile este deci uneori destul de greu de distins: 
călugărul indian Vasubandhu, despre care tocmai am vorbit, ar fi fost astfel 
mai întâi adept al celei dintâi, înainte de a se „converti" la cea de-a doua - dacă 
este vorba în continuare de aceeaşi persoană -, la fel ca şi ilustrul călugăr din 
Asia centrală Kumârajiva (secolul al IV-lea-începutul secolului al V-lea). în 
toate aceste cazuri, trecerea de la un Vehicul la celălalt pare a însemna o lărgire 
a viziunii despre lume, trecerea la o nouă dimensiune a convingerilor 
credinciosului cu privire la practici şi la soteriologie, mai degrabă decât o 
veritabilă „convertire", în sensul în care, de exemplu, ar fi o convertire trecerea 
de la catolicism la protestantism. Cele două curente coexistau fără conflicte 
pronunţate în interiorul mănăstirilor indiene, aşa cum vom vedea coabitând 
mai târziu în Japonia clerici pătrunşi de abhidharmakos a şi susţinători ai 
idealismului celui mai radical. 

Cele două Vehicule nu sunt separate printr-o prăpastie de netrecut. Micul 
Vehicul poate fi chiar conceput ca o metaforă a stării din care vii, ca o etapă 
anterioară, mai puţin izbutită, pe drumul eliberării, care trebuie neîncetat 
depăşită către un scop mereu mai transcendent. Nu se poate nega că se 
observă o veritabilă tendinţă inflaţionistă în evoluţia budismului: conştiinţa 
acută a caracterului inefabil şi mereu transcendent al scopurilor ultime pe 
care o aveau adepţii făcea ca orice grad atins în exprimarea adevărului ultim 
să fie repede socotit insuficient şi ca atare depăşit; de atunci încolo, el era 
abandonat categoriilor inferioare (care nu erau obligatoriu hînayăna), lăsat 
spiritelor mai obtuze. 

Apariţia mahăyănei nu a fost o „revoluţie", aşa cum au susţinut unii; acest 
termen, care evocă o răsturnare bruscă şi radicală, pare puţin potrivit pentru 
a descrie raportul dintre cele două Vehicule: primul nu a fost niciodată respins 
în totalitate, iar curentele cele mai radicale ale budismului sino-japonez îl 
păstrează în mod explicit ca prim grad în progresia pe Cale. Să reţinem bine, 
Micului Vehicul nu i s-a negat niciodată statutul de vorbă propovăduită de 
Buddha în persoană în timpul ultimei sale existenţe, ceea ce îi conferă un statut 
pe veci venerabil. Căci, înainte de a aborda diferenţele dintre Micul şi Marele 
Vehicul, ar fi bine să reamintim ce au ele în comun, adică nu puţine lucruri. 

înainte de toate, persoana însăşi a întemeietorului, Buddha istoric, 
Sâkyamuni. Iar dacă acesta este obiectul unui proces continuu de repunere în 
perspectivă în ierarhia cosmică a celor Treziţi, el nu este mai puţin Buddha al 
epocii noastre, cel care a arătat omenirii ignorante cum să ajungă la Trezire. 
Acelaşi lucru este adevărat şi pentru mesajul său: nimeni nu a invalidat 
conţinutul roţii Legii, pe care Sâkyamuni a pus-o primul în mişcare; cele Patru 
Adevăruri, Calea Octuplă, cele douăsprezece legături cauzale etc. nu devin, 
la drept vorbind, caduce, ci sunt reinterpretate, reaşezate într-o perspectivă 
mai vastă care are drept orizont infinitul. într-un opuscul chinez din secolul 
al VUI-lea, Sensul general al celor opt doctrine de Guangming, aceste dogme 
fundamentale fac obiectul unei exegeze care le aşază, într-o vertiginoasă mişcare 
ascendentă, la scara unei noi viziuni asupra lumii. Nu există deci o abolire, ci, 
dacă îndrăznim să spunem aşa, o înălţare a Micului Vehicul în cel Mare. 

Tot astfel, Comunitatea, ultimul dintre cele „trei giuvaiere", nu a fost 
niciodată desfiinţată. în forme diverse, dar uşor de recunoscut, monahismul 
vechi s-a perpetuat în Marele Vehicul, chiar dacă el nu mai reprezintă aici sin¬ 
gura cale de salvare. Noua religiozitate nu a înlăturat niciodată complet vechea 
regulă monastică, Vinaya, în ciuda relativizării ei neîndoielnice. Respectarea 
minuţioasă a regulilor şi practicilor religioase a fost chiar din nou onorată de 
unele şcoli, atât în Japonia secolului al XVII-lea, cât şi în China secolului XX; 
acolo unde există budişti organizaţi, există şi o comunitate monastică, chiar 
dacă importanţa sa şi diferenţa dintre ea şi lumea laică sunt puternic atenuate. 

Enumerarea acestor câteva aspecte, şi s-ar mai putea găsi numeroase altele, 
ar trebui să arate că, dacă a existat o evoluţie, nu a existat vreo revoltă între 
cele două Vehicule. Să abordăm acum diferenţele dintre cele două faţete ale 
budismului. 

Limba 

în primul rând, limba însăşi. în timp ce tradiţia clasică a Theravădei s-a 
păstrat într-un idiom, pali, despre care se poate spune că este aproape în 
exclusivitate budist, o parte considerabilă a învăţăturilor Micului Vehicul şi 

cvasitotalitatea doctrinelor Marelui Vehicul s-au transmis, în India, în 
sanscrită, vechea limbă a revelaţiei vedice, patrimoniul brahmanilor şi al 
pandiţilor, pentru care budismul era inacceptabil. S-ar părea că pricina 
trebuie căutată în voinţa politică a dinastiei Gupta, care a adoptat sanscrita 
ca limbă oficială către începutul secolului al IV-lea. 

Trecând în limba sanscrită, budismul a intrat în lumea dezbaterilor 
religioase şi filozofice, sursa din care s-a reînnoit gândirea indiană de-a lungul 
secolelor. In timp ce pali era, în mulţimea de forme dialectale vechi, limba 
specifică a budismului şi forma, în jurul învăţăturii acestuia, o barieră care îl 
punea la adăpost de modificări, veşmântul sanscritei avea să îl expună vântului 
schimbării, suflului spiritului care, în India, nu a încetat niciodată. Această 
„traducere", în sens medieval, a fost însoţită de apariţia unei alte inovaţii: 
utilizarea scrierii 61 , până atunci mult restrânsă în viaţa religioasă a Indiei. Cele 
două evenimente nu sunt contemporane - redactarea textelor scrise a precedat 
în mod sigur cu mai multe generaţii trecerea de la pali la sanscrită —, dar cei 
doi factori se combină pentru a da un avânt decisiv noului curent. înainte, 
canonul pali se transmitea oral, călugării învăţându-1 pe dinafară şi verifi când 
prin recitări periodice ca el să nu sufere nici o modificare; de acum încolo, 
schimbarea limbii şi transmiterea prin scris aveau să multiplice la infinit faţetele 
budismului. Scrierea a servit astfel la restabilirea unei tradiţii theravădin, în 
timp ce trecerea de la o limbă la alta avea să se accelereze şi să depăşească 
frontierele Indiei pentru a da dharmei o fizionomie din ce în ce mai multiformă. 
S-ar părea deci că aspectul lingvistic este mai important decât problema scrierii. 

învăţăturile mahăyânei 

Către începutul erei creştine - dată comodă, dar care este poate mai mult 
decât simbolică - asistăm la un fel de explozie a budismului. începe atunci 
o expansiune doctrinară continuă care va afecta în profunzime ceea ce părea 
definitiv în învăţătura celui Trezit. Noile idei apar în texte non-canonice care 
se regrupează în familii, se difuzează şi se suprapun pentru a forma un canon 
paralel a cărui organizare definitivă va avea loc în afara Indiei. Să prezentăm 
aici principalele corpusuri ale căror învăţături vor constitui baza mahăyânei. 

Sutrele Desăvârşirii înţelepciunii (Prajnă-păramita) . Sub acest nume sunt 
grupate numeroase texte, dintre care cel mai vast cuprinde mii de pagini, iar 
cel mai scurt, celebra Sutră Inimii , câteva rânduri. Ele au în comun faptul că 
sunt produsul înţelepciunii, chibzuinţă supremă care are drept obiect realitatea 
transcendentă, pe care nu o posedă decât un bodbisattva ori un buddha şi care 
îi permite să discearnă natura entităţilor, a factorilor de existenţă, denumiţi 
dharma : aceştia sunt vizi, natura lor proprie este vacuitatea (/ imyata). 

61. Despre această problemă, cf. R.F. Gombrich, „How the Mahăyăna began“, loc. cit. 

Această vacuitate nu priveşte numai compuşii fenomenali, aşa cum se ştia 
deja în Micul Vehicul, ci şi practicile care duc la mântuire ale unor buddha şi 
bodhisattva: nu există cu adevărat donaţii, nu există cu adevărat eliberare 
etc., ci numai manifestări ale unor asemenea entităţi. Vacuitatea ce caracte¬ 
rizează natura proprie nu este pur negativă, întrucât ea se manifestă în fenomene: 
dacă forma {rupă, aparenţele materiale) este vacuitate, vacuitatea este în schimb 
formă; a nu cunoaşte una sau alta din aceste două faţete ar însemna să ajungi 
la păreri extreme şi deci false. Toate acestea sunt perceptibile prin prajhă, „in¬ 
teligenţa care discerne", care-i permite unui bodhisattva să distingă cele două 
niveluri ale fiinţei ( satya ): nivelul „învăluirii", al aparenţelor percepute pe planul 
convenţional (chineza l-ar traduce prin „evidenţa vulgară"), pe de o parte, şi, 
pe de alta, nivelul suprem sau primordial (în chineză: „evidenţa adevărată"), 
acela în care învăţăturile propovăduite de un buddha îşi au sensul lor deplin şi 
real. Această idee a unei gradări în manifestarea adevărului a cunoscut un succes 
extraordinar în istoria budismului. Ea a stat la baza exegezei doctrinare. 

Conceptul de prajhă a avut şi el o dezvoltare exponenţială. Sensul său cel 
mai vechi în context budist pare să fi fost foarte apropiat de prudentia din latină, 
adică de înţelepciunea practică, de prudenţa politică. Literatura mahayanică 
ilustrează „excelenţa" prajhă-păramită prin exemplul marelui ministru Govinda, 
care a împărţit continentul meridional în şapte regate pentru a împiedica un 
război de succesiune. Deci prajhă a căpătat numai treptat înţelesul de chibzuinţă 
proprie fiinţelor excepţionale, de înţelepciune al cărei obiect este vacuitatea, dar 
şi ansamblul de upăya, expediente ce duc la mântuire, care, pe planul realităţii 
fenomenale, le vor permite fiinţelor să se înscrie şi să progreseze pe Cale. 

Evoluţia prajhă nu s-a oprit aici. Asistăm apoi la un proces de personificare 
a înţelepciunii care o apropie straniu de sophia gnostica: ca ipostază feminină, 
ea devine „mama" tuturor buddha şi a tuturor bodhisattva, iar apoi, în cu¬ 
rentele tantrismului, de-a dreptul o zeiţă, care joacă un rol important în 
simbolistica sexuală. Această exaltare a înţelepciunii pune bine în valoare 
caracterul gnostic al religiei budiste. Un asemenea caracter nu lipseşte desigur 
nici din doctrinele vechi, în care punctul de vedere corect asupra realităţii, 
descoperirea unghiului din care aceasta va căpăta, la toate nivelurile, sensul 
său întreg sunt practic sinonime cu Trezirea. Tratatele chineze vor repeta 
până la refuz că înţelepciunea îşi iluminează obiectul şi că cele trei mărci ale 
Trezirii sunt prajhă, eliberarea şi nirvăna. 

Să remarcăm de asemenea gradul până la care gnoza, înţelepciunea eli¬ 
beratoare, este concepută în budism ca vedere. Cele două idei sunt de alt¬ 
minteri reunite într-un termen uşor enigmatic din Sutra Florii de Lotus (vezi 
mai jos), „ştiinţa şi vederea de Buddha", care este dimensiunea cognitivă 
proprie celor Treziţi. 

Sutra Ornamentaţiei Florale. Textul cunoscut sub acest titlu este cel mai 
important dintr-un grup de scripturi în care se găseşte expusă într-o manieră 
izbitoare cosmologia Marelui Vehicul, intim legată de acţiunea mântuitoare 
a tuturor buddha şi a tuturor bodhisattva. 

învăţăturile nu mai sunt rostite de gura lui Buddha istoric Sâkyamuni, cel 
care a propovăduit, desigur, toate sutrele Micului Vehicul; ele sunt atribuite 
lui Buddha „cosmic" Vairocana, al cărui nume este tradus în chineză prin 
„Marele Soare" şi este glosat ca „Iluminatorul Universal". Dharma nu mai este 
expusă doar la scară umană şi istorică; ea ia drept scară ansamblul de universuri 
posibile, care sunt de fapt faţetele infinit multiple şi perfect „intercomunicabile" 
ale unei aceeaşi realităţi. Această idee este exprimată printr-o imagine celebră, 
cea a năvodului lui Indra atârnat în palatul acestui zeu; pe fiecare dintre ochiu¬ 
rile sale este prinsă o perlă şi fiecare perlă se reflectă în fiecare dintre celelalte, 
la infinit. în acelaşi fel, în ansamblul de fiinţe şi de lumi, fiecare dintre acestea 
este reflexul unei alta, un reflex conţinând totul, într-o prodigioasă ilustrare a 
unui vechi adagiu al ermetismului occidental, en to pan. 

O altă imagine va cunoaşte o mare popularitate în budismul din Extremul 
Orient, fiind răspândită prin Sutra Năvodului Ud Brahma. Această sutră este 
fără îndoială un text apocrif chinez, dar este impregnată de gândirea din 
Ornamentaţia Florală. Ea descrie Universul ca o floare de lotus în inima căreia 
se găseşte Buddha Vairocana; de aici ies petalele, iar din aceste petale ies alte 
petale, fiecare susţinând un Buddha Sâkyamuni şi alte vlăstare ale acestui 
Buddha care propovăduiesc legea pentru o infinitate de fiinţe. Această lume 
infinită nu duce totuşi neapărat la deznădejde, mai întâi pentru că nu este 
eterogenă şi apoi pentru că este guvernată de compasiunea universală a tuturor 
buddha şi bodhisattva care ştiu să conducă fiinţele pe calea Trezirii. 

Itinerarul spiritului în căutarea mântuirii este ilustrat prin peregrinările 
unuia din personajele sutrei, Sudhana, care se duce la zeci de buddha diferiţi 
înainte de a găsi adevărul definitiv. Monismul sutrei este formulat în maxime 
îndrăzneţe care au fost adesea reluate şi comentate şi au servit ca bază dez¬ 
voltărilor radicale ulterioare. Să cităm aici una dintre cele mai productive: „Nu 
există nici o distincţie între aceste trei lucruri: gândirea, buddha şi fiinţele." 

Sutra Florii de Lotus. Fără îndoială anterioară sutrei precedente, cel puţin 
în părţile sale cele mai vechi, Sutra Florii de Lotus a fost considerată, în budis¬ 
mul extrem-oriental, ca fiind predicată mai târziu de către Buddha istoric 
Sâkyamuni. Deşi situaţia ei istorică şi geografică pare a lua drept cadru universul 
familiar al canonului tradiţional, ne dăm totuşi repede seama că acest decor 
este adăugat pentru a fi mai uşor dat la o parte, pentru a exploda până la di¬ 
mensiunile macrocosmice ale Sutrei Ornamentaţiei Florale. Caracterul polemic 

al acestei sutre este de netăgăduit: aici ni se arată cu abilitate, uneori în termeni 
destul de duri, că ideile cel mai profund înrădăcinate ale Micului Vehicul sunt 
simple stratageme („expediente care duc la mântuire", upăyd), menite numai 
să conducă spiritele obtuze. 

Găsim astfel aici o fabulă remarcabil de apropiată de parabola evanghelică a 
Fiului risipitor, fabulă care ilustrează foarte viu raporturile dintre Micul şi Marele 
Vehicul aşa cum sunt ele concepute de atunci: vechiul ideal al arhant-ului 62 , 
intrarea în nirvana, este caricaturizat ca un simplu „salariu" pentru o zi de 
lucru petrecută cu măturarea resturilor: ceea ce contează este a lua cunoştinţă 
de natura ta reală de fiu al lui Buddha; omul este moştenitorul legitim al 
tuturor bogăţiilor spirituale ale tatălui său, iar între cei doi nu există nici o 
diferenţă de esenţă. Numai abrutizarea provocată de o viaţă trăită în mizerie 
şi ignoranţă a şters din spiritul fiului orice amintire a adevăratei sale naturi 
(regăsim aici o temă gnostică bine-cunoscută, vezi imnul perlei din Actele lui 
Toma). Practicile nu au deci alt scop decât de a aduce fiinţele la această egalitate 
de esenţă cu Buddha. 

Idei asemănătoare sunt exprimate de-a lungul întregii Sutre a Florii de Lotus 
cu ajutorul unor parabole care s-au răspândit în întreaga Asie: aceea a casei în 
flăcări, care arată că diferitele Vehicule nu sunt în realitate decât Vehiculul 
unic al lui Buddha, care le resoarbe şi le depăşeşte pe toate şi în care fiinţele 
pot să se împlinească, oricare le-ar fi capacităţile; aceea a oraşului magic, ilus¬ 
trând ideea potrivit căreia toate scopurile pe care şi le-au fixat adepţii Micului 
Vehicul nu sunt decât amăgiri ce le vor permite să înainteze către un final de 
neînţeles în stadiul prezent al gândirii lor, la fel cum mirajul unei cetăţi în 
mijlocul deşertului poate să le redea curajul călătorilor etc. 

Dar sutra merge şi mai departe. Un fapt nemaiauzit este intr-adevăr revelat 
în capitolul al şaisprezecelea: deşi fiinţele din perioada noastră cosmică cred 
cu toată candoarea că Buddha Sâkyamuni a practicat cu adevărat Calea şi a 
ajuns la Trezire pentru prima oară în condiţiile care sunt relatate în canonul 
tradiţional, de fapt nu este absolut deloc aşa. In realitate, Buddha este treaz 
din vremuri atât de vechi, încât depăşesc înţelegerea umană; el îşi desfăşoară 
neîncetata sa activitate de mântuire a fi inţelor de incalculabile vârste cosmice 
încoace, intr-un număr infinit de universuri. In acelaşi fel, intrarea lui Buddha 
în nirvana , în Extincţia supremă, nu este decât o monstratio, un expedient 
care duce la mântuire, în forma unei icoane menite să încurajeze fiinţele; el 
este în realitate „nirvanat" de o perioadă atât de lungă, încât am putea vorbi 
de eternitate, deşi cuvintele „etern Trezit" nu sunt încă pronunţate. Ele vor 
fi ulterior, în prelungirea logică a acestei gândiri. 

62. Literal, „cel demn de of randă 1 ', cel care, în Theravăda, atinge gradul cel mai înalt 
al împlinirii spirituale fără a fi buddha (în sanscrită ar hat). 

Asemenea idei sunt legate de unele dintre cele mai fructuoase concepţii ale 
Marelui Vehicul; ele nu sunt expuse formal în Sutra Florii de Lotus , dar fac 
parte din substratul ei profund. 

Doctrina celor trei corpuri ale lui Buddha. Această „dogmă" a triplului corp 
al lui Buddha ne permite să înţelegem cum pot oamenii să-l perceapă pe cel 
Trezit şi să beneficieze de învăţătura lui, când el se află etern în repaus într-o 
dimensiune care depăşeşte înţelegerea, în „planul Legii". „Dogma" rezolvă 
astfel paradoxul, chiar neliniştea, care apăruse de mult în sânul comunităţii: 
dacă Buddha intrase, la capătul ultimei sale existenţe, în Extincţia supremă, 
parinirvăna, ce rost ar mai avea să i se dedice un cult, să ne rugăm lui, să ne 
raportăm la el? 

Budismul vechi susţinuse că dharmakăya, „corpul Legii", sau mai degrabă 
„corpusul Legii", adică o culegere a cuvintelor lui Buddha, le rămâne credin¬ 
cioşilor; mesajul său constituia astfel intr-un fel o prezenţă permanentă după 
ce Extincţia îl plasase pentru totdeauna dincolo de lume. Avea să se producă 
însă o îndrăzneaţă şi fructuoasă transformare de sens: corpul legii nu a mai 
fost înţeles numai ca mesaj lăsat de Buddha, ci, înainte de toate, ca modalitatea 
sa de existenţă transcendentă, cea care este proprie planului Legii şi deci 
dimensiunea primordială din care sunt derivate celelalte. Din acest „corp ab¬ 
solut" dharmakăya emană un corp care rămâne încă dincolo de capacităţile de 
percepţie ale fiinţelor umane; contemplarea sa este rezervată acelor cvasiBuddha 
care sunt „fiinţele Trezirii", bodhisattva. Acest corp este numit „corp de bu¬ 
curie", sambhogakăya, termen tradus şi prin „corp eteric" sau „al comuniunii", 
întrucât el este cel al dimensiunii comune tuturor buddha şi tuturor bodhisattva. 
Urmează apoi cel de-al treilea şi ultimul nivel de existenţă, cel al dimensiunii 
umane, nirmănakăya, sau „corpul magic", „de metamorfoză": în acest corp 
Buddha istoric Sâkyamuni le-a arătat fiinţelor posibilitatea Trezirii şi Extincţiei; 
el este prin excelenţă dimensiunea expedientelor care duc la mântuire şi care 
nu servesc, la urma urmei, decât ca să arate calea către realităţi încă de necon¬ 
ceput la acest nivel. 

Astfel s-ar putea spune fără a exagera prea mult că această idee a celor trei 
corpuri duce la un fel de răsturnare a valorilor budismului tradiţional; punctul 
de plecare, evenimentul istoric fondator care a fost existenţa lui Buddha 
Sâkyamuni, comparabil prin rolul jucat, dacă nu prin natura sa, cu Moise, Isus 
şi Mahomed, nu mai este decât o peripeţie marginală, un mic val la marginea 
oceanului realităţii care este dharmakăya. Perspectiva este literalmente inversată 
şi ne putem imagina la ce înjosire a lui Buddha istoric ar fi putut duce această 
răsturnare - ceea ce s-a şi petrecut efectiv în unele cazuri - dacă monismul 
inerent mahăyănei nu ar fi susţinut cu fermitate identitatea de „substanţă" între 
dimensiunile cele mai sublime şi cele mai ordinare ale corpului lui Buddha. 

Acest monism stă de asemenea la baza conceptului de „embrion al 
Astfel-Venitului“, tathâgata-garbha. Această idee explică cum natura de buddha 
se găseşte prezentă, chiar într-o manieră latentă, în ansamblul fiinţelor animate: 
ceea ce este adevărat pentru un buddha este adevărat şi pentru celelalte fiinţe; 
practica budistă va consta deci în a face să reapară această natură trezită de o 
eternitate. 

Unul din textele care expun „embrionul lui tathăgata \ Sutra Coborârii în 
Ceylon, a fost studiat mai ales în China şi în Japonia în şcolile care se reven¬ 
dicau din zen ( chan în chineză), ceea ce a stabilit o legătură directă între cele 
două tradiţii, chiar dacă în zen noţiunea de „embrion al Astfel-Venitului“ va 
fi ocultată de cea a naturii de buddha, care constituie în orice caz baza acesteia. 

In sfârşit, Sutra Florii de Lotus conţine un capitol denumit în mod obişnuit 
„Sutra lui Avalokitesvara", care este recitată în întregul Extrem Orient ca text 
independent. Ea este un elogiu mişcător al acţiunii mântuitoare a lui bodhisattva 
Avalokitesvara, „Cel care ia în consideraţie [strigătele de suferinţă din această 
lume]“, Guanyin în chineză, Kannon în japoneză. Avalokitesvara e modelul 
prin excelenţă al acestui personaj central al mahăyănei care este „fiinţa Trezirii' 1 , 
bodhisattva. Termenul îl desemna la origine pe cel ce era pe punctul să ajungă 
la Trezire, în această existenţă sau într-o proximă renaştere. In acest sens, 
singurul bodhisattva al vârstei noastre cosmice ar fi Maitreya, succesorul lui 
Sâkyamuni, care, în cerul zeilor Tuşită, îşi aşteaptă ultima naştere. 

Dar Marele Vehicul a făcut, şi aici, să explodeze restricţiile spaţiale şi tem¬ 
porale: este bodhisattva acela care, de la începutul mersului său către Trezire, 
asociază prin legăminte solemne realizarea propriei Treziri cu mântuirea 
tuturor fiinţelor; până când acest scop nu va fi îndeplinit, el va refuza să 
pătrundă în sfera ultimă. El are ca atribut principal înţelepciunea ( prajhă) 
sprijinită de compasiunea sa; instrumentul său este reprezentat de expedientele 
care duc la mântuire. Sutra lui Avalokitesvara exprimă uşurarea credinciosului 
care se ştie astfel protejat faţă de vicisitudinile existenţei: a-i invoca numele, 
a-1 comemora îţi permite să scapi de toate pericolele, de toate suferinţele, iar 
aceasta prin puterea legământului său altruist. Suntem foarte departe de vechile 
concepţii despre caracterul ineluctabil al „vântului actului" ( karma ), potrivit 
cărora orice greşeală va cădea cu necesitate asupra celui responsabil de ea, fără 
ca însuşi un buddha să poată să mai schimbe ceva. 

Siitra Pământului Pur. O nouă radicalizare a vederilor tradiţionale îşi 
croieşte drum în textele regrupate sub această denumire: activitatea mântuitoare 
a unui bodhisattva este întru câtva „scurtcircuitată" în folosul unei legături 
directe cu un buddha, în ocurenţă buddha „longevitate infinită" (Amităyus), 
denumit şi „Lumină infinită" (Amitâbha); acesta nu mai este un personaj 
istoric în felul lui Sâkyamuni, ci un buddha cosmic, stăpân al unui teritoriu 

situat la o distanţă de neconceput, „la vest“ de Universul nostru, care a făcut 
legământ, atunci când era încă un bodhisattva, să-i primească acolo pe toţi cei 
care i s-ar încredinţa cu gândul sau cuvântul. 

O mare parte a acestor texte oferă o descriere detaliată a frumuseţilor aces¬ 
tui teritoriu pur, „fericit". Această descriere, care ar putea părea plictisitoare, 
nu era poate la origine decât un ghid de vizualizare mentală destinat celor care 
meditează: este ceea ce sugerează, printre altele, cuvântul „contemplaţie", pe 
care îl găsim în titlul celor mai vechi traduceri chineze ale acestui corpus. Odată 
renăscut pe Pământul pur, credinciosul scapă din ciclul naşterilor şi morţilor; 
la sfârşitul acestei existenţe fericite, el va trece direct în Extincţie, în nirvana, 
fără să trebuiască să acumuleze meritele şi practicile unui arhant şi fără să 
trebuiască să împingă la infinit acest termen pentru a salva fiinţele, ca toţi 
bodhisattva. 

In cadrul acestui curent de gândire, Extincţia nu mai este scopul capital. 
Ceea ce contează, ceea ce face obiectul tuturor aspiraţiilor, este renaşterea la 
picioarele lui Buddha Amitâbha. într-o manieră diferită de Sutra Florii de 
Lotus deci, dar cu rezultate la fel de eficiente, se asistă aici la încă o devalorizare 
a scopurilor ultime ale budismului vechi: modul de operare a karmei este 
răsturnat în folosul unei religiozităţi întemeiate în plus pe raporturile personale 
ale credinciosului cu figura unui mântuitor. Aceste trăsături nu vor face decât 
să se accentueze odată cu trecerea doctrinelor în China şi în Japonia. 

învăţătura lui Vimalakirti. Deşi nu a fost niciodată considerată, spre 
deosebire de aproape toate sutrele evocate mai sus, o Scriptură centrală a uneia 
dintre sectele budismului, învăţătura lui Vimalakirti trebuie totuşi să fie inclusă 
în rândul textelor fondatoare ale Marelui Vehicul, prin influenţa profundă pe 
care a exercitat-o în Extremul-Orient, cu mult dincolo de cercurile budiste. 
„Nu există texte străine, înaintea timpurilor moderne, care să fi putut la fel ca 
acesta să influenţeze, prin conţinutul şi prin forma sa, într-o asemenea măsură 
sensibilitatea chineză" 63 , scria Paul Demieville şi, adăuga el, „sensibilitatea 
japoneză şi coreeană". Această sutră însoţeşte istoria intelectuală japoneză de la 
origini până în zilele noastre, întrucât unul dintre comentarii i se atribuie 
prinţului Shotoku (mort în 622), în timp ce marele scriitor din secolul XX 
Mushanokoji Saneatsu, deşi creştin şi tolstoian, a ţinut şi el să-şi publice 
reflecţiile pe care i le-a inspirat. 

Această sutră, unică prin vivacitatea şi tonul său umoristic, pune în scenă 
un bodhisattva care se manifestă în figura unui negustor laic bogat cu numele 
de Vimalakirti. în dialogurile sale cu principalii discipoli ai lui Sâkyamuni, 

63. P. Demieville, apendice la traducere, în L’Enseignement de Vimalakirti , trad. de 
R Lamotte, Louvain, Peters, 1962. 

Vimalaklrti dovedeşte o înţelegere a dharmei cu mult mai profundă decât 
cea a pioşilor săi interlocutori. Suita de paradoxuri care constituie portretul 
„bancherului bancherilor 1 va servi drept model, mai mult sau mai puţin corect 
înţeles, pentru generaţii întregi de literaţi, care vor găsi justificate aici practica 
afacerilor şi frecventarea caselor de toleranţă şi cabaretelor. Sutra transcende 
deci stricta moralitate tradiţională, relativizând însă şi statutul monastic, 
singurul care asigura înainte accesul la mântuire, din moment ce un laic arată 
că le este superior marilor sfi nţi din timpurile vechi. Astfel se pun aici bazele 
unei vieţi religioase integrale, dar laice. Lecţia nu va fi uitată. 

Sutra conţine şi o învăţătură despre non-dualitatea absolută. Această idee 
se va afla la originea ecuaţiilor radicale care aveau să se ivească pe pământ 
chinez: pasiunile nu sunt altceva decât Trezirea, ciclul de renaşteri şi morţi 
nu este altul decât nirvăna. Mai găsim aici, la fel ca în Sutra Florii de Lotus, 
un episod care atenuează sensibil ponderea misoginismului de care budismul 
nu scapă, la fel ca şi alte religii: pentru o scurtă perioadă venerabilul Sâriputra 
se trezeşte transformat în femeie de către o zeiţă, care îi demonstrează astfel 
că „dharmele nu sunt nici masculine, nici feminine". 

Tantrismul 

Cea din urmă mare etapă în evoluţia budismului indian, care i-a imprimat 
nuanţele ultime înainte de dispariţia sa din ţara în care s-a născut, a fost adesea 
numită „Vehiculul de diamant" ( vajrayăna , „diamant" sau „trăsnet", ca simbol 
al lipsei de alterare şi al absolutului), doctrina tantrelor. 

Se vorbeşte adesea, în Occident, ca şi în Orient, despre vajrayăna ca despre 
un al treilea vehicul, diferit de mahăyăna. Deşi această clasificare este destul 
de răspândită în Tibet, ea este cu mult mai puţin utilizată în lumea sino-ja- 
poneză, chiar şi în sectele ezoterice; în Tibet până şi curentul dominant al şcolii 
dGe-lugs-pa face din vajrayăna o modalitate a Marelui Vehicul 64 , divizând 
mahăyăna în două ramuri, cea a păramitelor (şi deci, în principal, a prajnă-păramitei, 
„Desăvârşirea înţelepciunii") şi cea a mantrelor, sau formulele-suport pentru 
meditaţie (de unde şi termenul de mantrayăna ca sinonim pentru vajrayăna), 
care sunt una dintre mărcile tantrismului. 

Cuvântul tantra, care înseamnă „urzeală a unei ţesături", are sensurile deri¬ 
vate de „filiaţie" (doctrină) şi de „carte": el face, în această ultimă accepţie, 
concurenţă vechiului cuvânt Sutra (care însemna iniţial „fir"), desemnând o 

64. Cf. „La Presentation generale de la section des tantra" în F.D. Lessing, A. Wayman 
(ed.), Mkhasgrub rj’s Fundamentals of the Buddhist Tantras (secolul al XV-lea), Haga- 
Paris, Mouton, 1968, p. 21. 

revelaţie de ordin mai înalt decât cea transmisă prin intermediul tradiţional al 
sutrelor, fie acestea chiar cele ale mabâyănei. 

Schimbarea de termen pentru a sugera noua transmitere s-a petrecut pen¬ 
tru că însuşi modul în care se face aceasta este diferit de cele două etape ante¬ 
rioare: Micul Vehicul cerea intrarea în comunitatea monastică pentru a atinge 
desăvârşirea; Marele Vehicul, prin credinţa în bodhisattva, dăduse o dimen¬ 
siune nouă religiozităţii laice; Vehiculul de diamant consideră că orice 
învăţătură eficace trebuie să treacă prin relaţia imediată de la maestru la 
discipol: nici o doctrină nu poate fi transmisă dacă nu este făcută să fie vie 
prin iniţierea conferită de maestru; cartea însăşi, tantra, nu va putea fi citită 
cu folos decât dacă maestrul îl iniţiază ritual pe discipol în înţelesurile ei. 

Omagiul pe care îl aduc solemn Scripturile canonice tuturor buddha şi 
bodhisattva încă din primele rânduri se îmbogăţeşte deci în textele tantrice cu 
un al treilea destinatar, uneori singurul: gurul. Acesta din urmă este de acum 
încolo pivotul doctrinei. în raporturile cu elevii săi, el va duce la ultimele sale 
consecinţe vechiul precept: învăţătura lui Buddha este adaptată facultăţilor 
fiinţelor care o primesc. întâlnirea dintre aceşti doi poli ai transmisiei este tot 
atât de importantă cum era altădată întâlnirea credinciosului cu acel buddha 
sau bodhisattva care făcea să se ivească în el aspiraţia către Trezire. Hagiografiei 
îi va plăcea să relateze convergenţa creatoare, începând adesea printr-o ciocnire, 
a celor două personalităţi. Dincolo de tantrism, aceste raporturi singulare vor 
continua în zen (care nu constituie însă singurul punct de întâlnire al celor 
două tradiţii). 

La o privire din exterior, practica tantrică apare ca un amestec inextricabil 
de ritualuri absconse care i-au derutat în numeroase rânduri chiar şi pe budişti, 
atunci când acestea au fost transmise în afara mediului indian. Acolo, ele 
constituiau adesea un fond comun mediilor budiste şi hinduiste. 65 Ne vom 
mulţumi să evocăm aici patru aspecte fundamentale ce se vor regăsi în majo¬ 
ritatea curentelor ezoterice. 

Mantra. Acest termen, care ar putea fi tradus literal prin „mentalizatori“ şi 
pe care chinezii l-au echivalat prin „cuvinte adevărate 1 sau „reale“, desemnează 
succesiuni de sunete, uneori simple silabe, care pot să fie sau nu înzestrate cu 
un sens firesc, având însă în general aparenţa limbii sanscrite. O mantră trebuie 
conferită discipolului de către maestru ca o iniţiere; de atunci încolo ea va deveni 
pentru deţinătorul ei un obiect de meditaţie a cărui încorporare îi va asigura 
protecţia, dobândirea unor puteri aparte şi atingerea unor stări mistice. Trebuie 
să distingem mantra de dhărani (literal „purtătoarele"), formule protectoare de 


65. Astfel, ceremonia homa, practicată în Japonia, provine din religia vedici. 

regulă mai lungi şi cu o utilizare mai generală: ele pot fi intr-adevăr folosite fără 
iniţiere şi sunt mult răspândite în afara mediilor tantriste; cea mai cunoscută 
în Extremul Orient este cu siguranţă cea din capitolul al XXVI-lea din Sutra 
Florii de Lotus. 

Mudră. Având literal sensul de „sigilii", mudră sunt poziţii codificate ale 
degetelor, uneori ţinând un obiect, despre care se presupune că sigilează şi 
garantează corporal ceea ce mantra operează prin eficacitatea sa; ele sunt deci 
atribuite de guru în acelaşi timp cu formula. Există un vast repertoriu al acestor 
gesturi, a căror înrudire cu gestica dansului indian a fost adesea subliniată. Ele 
au fost de asemenea înţelese ca reprezentând fiecare o divinitate figurată în 
mandata , iar executarea lor a fost concepută ca un mijloc de intrare în co¬ 
muniune cu aceşti buddha şi divinităţi, chiar şi în starea plină de necurăţenii 
a existenţei umane. Pe modelul mantrelor, se consideră că şi mudrele posedau 
în sine o eficacitate magică: ele joacă din această pricină un rol însemnat în 
credinţele populare din India şi Japonia. 

Mudră (de gen feminin în sanscrită) are în plus şi sensul de partener 
feminin al adeptului în practicile sexuale tantrice care s-au dezvoltat în India 
şi Tibet (vezi mai jos). Acest dublu sens poate da naştere unor greşeli în inter¬ 
pretarea anumitor texte şi în punerea lor în practică. 

Mandata. Mantrele, la fel ca şi mudrele, permit intrarea în mandala, aceasta 
din urmă fiind poate simbolul însuşi al tantrismului în lumea sino-japoneză. 
Termenul înseamnă la origine „disc solar sau lunar, cerc, teritoriu" şi desem¬ 
nează apoi o elaborată reprezentare grafică, sau în trei dimensiuni, a cosmosului, 
conceput ca o adunare de divinităţi în jurul lui Buddha primordial sau ca o 
geografie mistică având drept centru muntele Sumeru (mai ales în Tibet); 
anumite mandala pot fi compuse numai din mantrele monosilabice ( bija ) 
proprii fiecărui buddha şi fiecărei divinităţi. 

Iniţierea îi permite practicantului să stabilească o relaţie privilegiată cu 
unul din personajele reprezentate pe mandala. Şi aici, această comuniune îi 
permite fiinţei care există încă pe planul pasiunilor să ajungă la nivelul lumii 
Trezirii. Mandala ar putea fi înţeleasă ca o concretizare a ideii de interpenetrare 
a diferitelor planuri de existenţă, de coincidentia oppositorum, al cărei principiu 
era enunţat, aşa cum am văzut, de cele mai mari sutre mahayanice. Meditaţia 
permite ca mandala să fie recreată în spirit, să fie făcută să apară şi să dispară 
intr-un proces demiurgic care îl ridică pe adept la rangul unui Trezit. 

„Realizările “psiho-corporale. Tantrismul constituie şi o reabilitare a trupului 
în practica budistă: ceea ce meditaţia asupra mandala îi permite spiritului, îi 

permit compusului trup-spirit exerciţiile fizice specifice ezoterismului. Nu se 
poate infirma faptul că Vehiculul de diamant nu a acordat un loc proeminent 
obţinerii unor puteri extraordinare. Această căutare, cel mai adesea condamnată 
ca atare în budism, a pus în valoare practici diferite de cele ale altor curente, 
în meditaţie, ea duce la exerciţii de „contemplare a impurului", contemplare 
care ia drept obiect reprezentarea unui cadavru în descompunere, aşa cum se 
petrece în Japonia, sau reducerea propriului trup la starea de schelet pentru 
a-1 transmuta apoi într-un corp de aur nedegradabil, alături de tot Universul, 
aşa cum se practică în Tibet şi în Mongolia, poate sub influenţa şamanismului. 

Practicile sexuale care s-au dezvoltat în tantrism au făcut obiectul unei 
atenţii deosebite în Occident. Ele sunt paralele în curentele hinduiste şi budiste 
şi fac parte dintr-un ansamblu de practici antinomice rezervate în principiu 
adepţilor de înalt nivel. înţelegerea textelor care transmit aceste practici nu 
este posibilă decât prin tălmăcirea unui maestru: se consideră că ele sunt scrise 
într-un „limbaj intenţional" (uneori tradus: „limbaj crepuscular") care necesită 
decriptarea unui iniţiat. 66 

Interpretarea diferă în funcţie de şcoală, în special vocabularul sexual pune 
probleme delicate. Căci dacă, unii termeni în aparenţă filozofici pot fi luaţi în 
sens sexual, termenii sexuali, la rândul lor, pot ascunde concepte religioase 
superioare sau termeni liturgici: astfel termenul „gând despre Trezire" poate 
desemna sămânţa virilă, dar „femeia lascivă" va fi înţelepciunea, iar „fecioara", 
un vas utilizat în anumite iniţieri. 67 S-a remarcat adesea că învăţăturile tantrice 
extreme („tantrismul mâinii stângi"), răspândite în India şi în Tibet, nu s-au 
transmis în China decât cu preţul unei cenzuri considerabile exercitate de către 
literaţi. Noi vlăstare ale acestor învăţături vor apărea însă în Japonia, în unele 
mişcări clandestine influenţate printre altele de practicile daoiste. 

Afirmând ca principiu fundamental al operării sale conceptul de coemer- 
genţă ( sahaja ) a fenomenalului şi a realului, a integrării trăite a planurilor 
opuse, fără abolirea persoanei, ci mai degrabă printr-o transfigurare a acesteia 
în sânul lui Buddha primordial, tantrismul a reintrodus în budism veritabila 
dimensiune panteistă, chiar monoteistă. Această idee, care a fost dezvoltată de 
marele budolog japonez Nagao Gajin, este desigur uşor provocatoare, însă cel 
puţin ea arată cât de mult s-a îndepărtat vajrayăna de budismul ateu al 
începuturilor. 


66. O culegere de asemenea texte poate fi găsită în Per Kvaerne, An Anthology of 
Buddhist Tantric Songs, Bangkok, White Orchid Press, 1986. 

67. Cf. Alex Wayman, The Buddhist Tantras - Light on Indo-Tibetan Esotericism , 
London, Routledge & Kegan Paul, 1973, p. 62. 

MAHĂYĂNA- ÎN AFARA INDIEI 

Istoria difuzării budismului Marelui Vehicul în Asia orientală este extrem 
de complexă. Acest lung proces a început în China odată cu primul secol al 
erei creştine şi este indisociabil, la început, de propagarea Micului Vehicul, în 
timp ce Tibetul s-a convertit încetul cu încetul, sub influenţa directă a 
tantrismului, începând de-abia cu secolul al VH-lea. Aceste două ţări sunt polii 
de răspândire a budismului în Extremul Orient şi în Asia superioară (micile 
regate din Turkestanul actual, care a avut o mare importanţă istorică, şi-au 
văzut rolul dispărând cu totul odată cu înaintarea islamului). 

Din China, budismul a trecut în regiunile sinizate ca o componentă a 
civilizaţiei chineze, mai degrabă decât ca o religie independentă. Din Tibet, 
el a fost transmis în ţinuturile mongole, a căror cultură spirituală a şi înteme- 
iat-o, înainte de a fi adoptat mai târziu de manciurieni. Cu toate acestea, situaţia 
celor două culturi este cu greu comparabilă: când China a primit budismul, ea 
avea deja în spate o istorie de două ori milenară şi o tradiţie religioasă şi 
filozofică de o bogăţie ce nu-şi găseşte pereche decât în India şi Grecia, iar 
noua religie a primit din China poate tot atât de mult cât a dat. Despre Tibet 
se poate spune că intr-un fel s-a născut odată cu budismul; în epoca modernă 
nu dăinuia acolo, în orice caz, nici o instituţie politică sau religioasă care să 
nu fi fost într-o oarecare măsură inspirată de budism. 

Sinizându-se, religia indiană a cunoscut o schimbare de perspectivă care a 
atras după sine o relativizare a conceptelor sale fundamentale: ciclul naşterilor 
şi morţilor, chiar dacă este în continuare acceptat, pierde mult din caracterul 
tragic; el nu mai este în aceeaşi măsură răul de care te eliberează practica, fapt 
care lasă cale liberă unor concepţii mai imanente despre mântuire. Se ştie de 
asemenea că unele valori întru totul chineze, precum pietatea filială, s-au grefat 
pe budism. Aceste schimbări de perspectivă antrenează profunde diferenţe în 
viziunea despre lume pe care o dezvăluie budismul chinez. 

Nu vom sublinia aici decât una singură. Este vorba de o metodă her¬ 
meneutică comună, ca principiu, învăţaţilor budişti din India şi China: dacă 
un text canonic pare a contrazice un altul sau un adevăr universal recunoscut 
în budism, precum absenţa Eului, impermanenţa sau vacuitatea, aceasta 
înseamnă că sensul acestui text trebuie reinterpretat ( neyărtha ), pentru a-1 pune 
în armonie cu învăţăturile al căror sens este sigur ( nitărtha ). Astfel, atunci când 
Mahăparinirvăna-sutra pare a afirma în învăţăturile sale existenţa unui Perma¬ 
nent, a unei Fericiri, a unui Eu şi a unei Purităţi supreme, trebuie înţeles, 
potrivit exegeţilor tradiţionalişti pentru care aceşti termeni sunt incompatibili 
cu doctrina strictă, că avem de-a face cu o învăţătură adaptată unor discipoli 
încă foarte marcaţi de substanţialismul brahmanic, dar în nici un caz cu o 
doctrină definitivă. 

Exegeza chineză recunoaşte şi ea această dublă categorie, folosind cu 
uşurinţă termenii de sens „circumstanţial" (quari) şi sens „real" {sht). Or, chiar 
aceste învăţături din Mahăparinirvăna-sutra sunt considerate reale de către 
marele exeget Zhanran (secolul al Vlll-lea), care, în al său Scalpel de diamant, 
se serveşte de această sutră pentru a demonstra prezenţa reală a naturii de buddha 
până şi în inanimatul vegetal şi mineral; această interpretare este susţinută de 
traducerea chineză a Sutrei Florii de Lotus, într-un pasaj fără paralelă exactă în 
originalul sanscrit, care proslăveşte „realitatea lucrurilor" în dimensiunea lor 
absolută. Această teorie ar fi cu siguranţă inacceptabilă în budismul indian şi 
fără îndoială şi în cel tibetan, însă ea a putut fi adoptată în largi straturi ale lumii 
sinizate; ceea ce era „sens de interpretat" pentru indieni devine deci, dimpotrivă, 
„sens real" pentru chinezi. Intr-o oarecare măsură, aceste divergenţe pot fi ur¬ 
mărite până la cele două mari tradiţii filozofice ale mahăyănei, madhyamaka 
sau „calea de mijloc" şi yogăcăra sau „practica yoga". Aceasta din urmă, care a 
dominat în China, a influenţat chiar şi şcolile care se revendicau din prima. 68 
Pare deci oricum mai corect să vorbim de evoluţii proprii gândirii chineze. 

Pentru a pricepe ceea ce distinge budismul indian şi cel chinez, este mai 
înţelept, în limita acestor pagini, să ne mărginim să evocăm două mari tradiţii 
mahayanice extraindiene: acestea sunt încă vii, au şi un viitor, fiind în acelaşi 
timp puternic înrădăcinate într-o tradiţie neîntreruptă. 

Budismul în Japonia 

De la transmiterea sa din China, prin intermediul Coreei, către mijlocul 
secolului al Vl-lea şi până la valul, destul de scurt şi de restrâns în fond, de 
represiuni inspirate de naţionalism pe care a trebuit să îl suporte în jurul anilor 
1870, la începutul modernizării ţării, budismul japonez cunoaşte o remarcabilă 
continuitate care nu se poate regăsi în ţările sale de origine. 

In China, într-adevăr, conflictele cu puterea imperială şi cu cele două 
sisteme autohtone, confucianismul şi daoismul, au provocat în patru rânduri, 
între secolele al V-lea şi al X-lea, persecuţii masive (cea de-a treia, de la mijlocul 
secolului al IX-lea, a avut consecinţe durabile prin faptul că a tulburat faza 
„clasică" Tang care modelase budismul japonez). Pe de altă parte, când dinastia 
Ming, o dinastie pur chineză, i-a urmat, în secolul al XlV-lea, dinastiei mongole 
(Yuan) care cucerise şi dominase China din secolul al XlII-lea până în secolul 
al XlV-lea şi pentru care budismul - „jamaismul" de origine tibetană şi 
nonchineză - era religia oficială, reacţia naţionalistă care s-a produs atunci, 
întemeiată pe repunerea în vigoare a confucianismului, a fost nefastă pentru 

68. Mai ales şcoala Tiantai, căreia îi aparţinea Zhanran şi care îl includea pe 
Năgărjuna, marele maestru al tradiţiei madhyamaka, în linia patriarhilor săi. 

ansamblul budismului timp de mai multe secole. Tot astfel, în Coreea, care 
suferise dominaţia mongolă, întemeierea dinastiei Yi (1392-1910) a dus şi la 
instaurarea confucianismului ca doctrină de stat, cu o severă represiune a bu¬ 
dismului. Budismul nu a fost restaurat aici decât prin mijlocirea colonizării 
japoneze de la începutul acestui secol. 

La fel ca în cazul creştinismului în timpul modernizării din epoca Meiji, 
dar într-o mai mică măsură, budismul a fost repede adoptat în Japonia, în ciuda 
opoziţiei câtorva familii tradiţionaliste, întrucât se credea că nu poate fi disociat 
de superioritatea culturală chineză. Marea perioadă de introducere sistematică 
a şcolilor şi sectelor chineze coincide cu epoca „legaţiilor în China“, acele 
ambasade diplomatice şi culturale pe care curtea japoneză le trimitea pe con¬ 
tinent pentru a aduce de acolo tot ce era apreciat ca util progresului cultural. 
După moartea, în 622, a prinţului Shotoku, format ca budist de către călugării 
coreeni, datele importante ale acestei istorii se înscriu aproape în întregime în 
limitele dinastiei Tang (618-907). 

Unul din punctele culminante ale budismului în Japonia este construcţia 
marelui Buddha din templul Todai-ji de la Nara, în 751, chiar în templul 
unde s-a stabilit la puţină vreme după aceea călugărul Ganjin, venit din China 
pentru a-i hirotonisi pe monahii japonezi după regulile monastice. Un altul 
este călătoria din 804-805 a celor doi monahi, Saicho şi Kukai, care au adus 
de pe continent unul doctrinele şcolii Tiantai (Tendai), şi celălalt, ezoterismul, 
două curente care au modelat în profunzime viaţa spirituală din secolele ur¬ 
mătoare. In secolul al X-lea, după întreruperea activităţii legaţiilor provocată 
de dezordinile care au marcat sfârşitul dinastiei Tang, vedem apărând perso¬ 
nalităţi japoneze care anunţă faza dezvoltărilor interne; printre aceste persona¬ 
lităţi se numără şi marele Genshin, care era versat în logică şi în scolastica 
Tendai şi care a pus în scrierile sale bazele mişcării pietiste a Pământului Pur. 

Vedem astfel schiţându-se o mişcare dublă, o perioadă de import de pe 
continent urmată de o perioadă de asimilare şi de transformare. Acest principiu 
de alternanţă se regăseşte, cu unele variante, în timpul altor două mari epoci 
ale istoriei religioase japoneze: secolul al XlII-lea este perioada marilor mişcări 
novatoare şi reformatoare, odată cu radicalizarea doctrinelor Pământului Pur 
(realizată de către Shinran) şi absolutizarea credinţei în Sutra Florii de Lotus 
(proslăvită de către Nichiren); acest secol asistă de asemenea la importarea din 
China, datorată unor călugări japonezi, a doctrinelor zen, care vor da un nou 
impuls budismului japonez: Eisai a adus zenul denumit Rinzai, iar discipolul 
său, Dogen, zenul Soto. Ultimul mare val a fost provocat de răsturnarea dinas¬ 
tiei Ming şi preluarea puterii de către manciurieni, în secolul al XVII-lea. 
Atunci monahii chinezi care fugeau din calea tulburărilor au adus în Japonia 
ultimele tendinţe ale artei zen şi practicile viitoarei şcoli Obaku, cea de-a treia 
ramură de zen. 

Această alternanţă a fazelor de import şi de asimilare i-a permis budismului 
japonez să păstreze o anumită distanţă faţă de originile sale chineze şi să facă 
o triere a doctrinelor care radiau de pe continent. Fenomenul nu este propriu 
budismului; s-ar putea face aceeaşi remarcă despre literatură şi filozofie, despre 
artă şi ştiinţe. Cele două feluri de budism, cel chinez şi cel japonez, sunt deci 
departe de a se suprapune exact, însă evoluţia continuă pe care a cunoscut-o 
budismul japonez face din el un fel de „modelizare“ a budismului chinez. Să 
încercăm să-i distingem trăsăturile majore. 

In primul rând, limba este comună în cele două ţări: ca şi coreenii şi 
vietnamezii, şi spre deosebire de tibetani, japonezii au adoptat limba chineză 
în religie, ca şi în alte domenii: ei citesc deci aceleaşi texte, chiar dacă înţelegerea 
acestora poate să difere; inovaţiile pot fi astfel transmise şi apreciate imediat. 

Apoi, japonezii au preluat cu fidelitate şcolile chineze. Dar dacă acestea 
erau entităţi fluide, care au sfârşit de altminteri prin a fuziona de-a lungul 
timpului, japonezii au avut o tendinţă marcată de a fixa diferenţele. Schimbările 
doctrinare erau marcate prin apariţia unor noi vlăstare şi, chiar dacă nu 
provocau apariţia unei noi şcoli, ele duceau totuşi la naşterea unei ramuri sau 
a unei subramuri distincte. Istoriografiei budiste japoneze i-a plăcut să enumere 
şcolile şi să prezinte diferenţele doctrinare în expuneri sistematice care au avut 
ca rezultat şi o rafinare a metodelor de critică istorică. 

Marile şcoli. Printre şcolile vechi şi descendenţii lor moderni, se pot distinge 
mai întâi marile tradiţii scolastice: şcoala întemeiată pe Sutra Ornamentaţiei 
Florale (Kegon-shu), al cărei centru este la Todai-ji din Nara, şi şcoala Mărcilor 
dharmei (Hosso-shu), care perpetuează învăţătura yogăcăra în Kofuku-ji şi 
Yakushi-ji din Nara. Chiar dacă aceste şcoli rămân prestigioase - şi chiar dacă 
se constată foarte recent o creştere a interesului intelectual în ceea ce le priveşte, 
creştere marcată de mai multe succese de librărie -, ele sunt totuşi din ce în 
ce mai închise în izolarea semeaţă care le-a caracterizat întotdeauna după 
îndepărtarea lor de la putere în secolul al IX-lea. Şcoala Tendai, care are ca 
centru Enryaku-ji, pe muntele Hiei, din apropiere de Kyoto, este încă în 
fruntea unei mari reţele de mănăstiri din ţară, ceea ce îi permite să exercite o 
anumită influenţă, în „consiliul de familie' 1 sau la şcoală. Aceste doctrine se 
perpetuează totuşi indirect prin enorma răspândire a sectelor mai recente, 
întemeiate pe învăţătura lui Nichiren, el însuşi format în Tendai. Mai ales 
după război, marile mişcări laice, precum Nichirenshoshu sau Rissho-kosei-kai, 
au răspândit în largi straturi ale populaţiei lectura Sutrei Florii de Lotus şi cel 
puţin liniile mari ale unei filozofii care coboară până la secolul al Vl-lea chinez. 

Ezoterismul ( mikkyd ), forma chineză a tantrismului aşa cum s-a transmis 
în Japonia, a avut ca pol şcoala Shingon-shu întemeiată de Kukai la începutul 



500 RELIGIILE LUMII 


secolului al IX-lea. Şi în cazul ei, numeroasele mânăstiri din întreaga ţară 
(având drept centru ilustrul templu de la Koya-san) şi prestigiul inspirat de 
ceremoniile specifice tantrismului permit acestei tradiţii să dea dovadă de o 
mare vigoare. Nenumărate sunt aspectele vieţii japoneze care au fost 
remodelate de concepţiile tantrice. Ideea transmiterii secrete a învăţăturilor 
0 biden ), mai ales, s-a impus atât în teatrul No sau în ceremonia ceaiului, cât 
şi în artele marţiale. Practicarea unor mantra (şi mai ales a unor bija 
monosilabice) s-a răspândit în majoritatea celorlalte secte, iar mudră apar 
chiar şi în foiletoanele televizate. Mandata cunosc şi ele o viaţă nouă, ca 
punere în model a realităţii sau a psihismului uman, asupra cărora se poate 
acţiona prin practică simpatică. In mişcările religioase create la o dată foarte 
recentă vedem aceste antice atribute ale tantrismului reactivate într-o formă 
nouă, adesea foarte mult influenţată de concepţii ezoterice provenind direct 
din California. Nu li se poate însă nega popularitatea. 

Mişcarea zen a avut o evoluţie comparabilă. Ca practică rezervată unei elite 
intelectuale sau războinice, în vizibil regres din epoca Meiji până la al Doilea 
Război Mondial, zenul a cunoscut de atunci o înnoire extraordinară, care nu 
este străină de atenţia pe care a trezit-o în Occident. El are în prezent mai 
mulţi practicanţi decât a avut vreodată, chiar dacă uneori în condiţii discutabile. 
S-a vorbit mult de stagiile de meditaţie aşezată ( zazen ) efectuate în mânăstiri, 
pe care marile firme comerciale le impun angajaţilor lor. 

Se constată de asemenea de puţină vreme tendinţe care nu s-au mai văzut 
niciodată: cele două curente pe care ne place să le prezentăm ca antagoniste, 
şcoala Rinzai, a cărei practică este bazată pe meditaţia asupra koan — enigme 
care duc la iluminare -, şi Soto - al cărei zazen este prezentat ca fiind unica 
practică (deşi se ştie că fondatorul ei, Dogen, a lăsat o culegere de koan ) —, au 
început o colaborare în domeniul cercetării care este foarte încurajatoare. Luând 
în consideraţie numărul de cămine care ţin de mănăstirile afiliate zenului, şcolile 
zen reunite ar constitui cel mai vast dintre curentele budiste din Japonia; există 
aici un paradox pentru o tradiţie adesea prezentată ca elitistă. 

Mişcările şcolilor Pământului Pur, considerate populare prin excelenţă, şi 
mai ales secta Jodo-shinshu fondată de Shinran, au fost cele care, la sfârşitul 
secolului al XlX-lea, au înţeles cel mai repede necesitatea unei modernizări 
radicale, poate din pricina unei tradiţii reformatoare care nu poate fi negată. 
De secole, ele aveau, alături de secta Nichiren, o bază foarte largă în comunităţile 
rurale şi în mediile urbane burgheze. Ele au implantat în conştiinţe atitudini 
care astăzi sunt acceptate de la sine în Japonia, deşi în budism, luat în ansamblul 
său, aceste atitudini sunt în realitate cu totul particulare. Cea mai spectaculoasă 
este căsătoria monahilor (călugăriţele sunt celibatare); ea se regăseşte în toate 
curentele, chiar şi în cele mai vechi şcoli, ceea ce permite să fii călugăr din tată 

în fiu, iar templul să fie transmis ca patrimoniu. Numai un număr infim de 
credincioşi intră în aceste ordine călugăreşti din exterior. Veritabila înnoire 
are loc în mişcările laice, cu toate că şi acolo se observă o tendinţă clară de 
transmitere a autorităţii în cadrul familiei. Aceasta favorizează desigur multi¬ 
plicarea sectelor, căci pentru a avea o filiaţie independentă trebuie întemeiată 
o nouă sectă. 

Faptul că budismul nu a avut niciodată puterea politică în Japonia l-a pus 
poate la adăpost de persecuţii. Acest lucru, precum şi permanenţa şintoismului 
în domeniul religios, la fel ca cea a confucianismului în politică, au contribuit 
la a-i conferi budismului un loc mai discret, la prima vedere, decât în ţările în 
care a fost religie de stat, fie în regatele Asiei de Sud-Est, fie în Tibet. Dar 
aparenţele sunt înşelătoare; comparaţia dintre limbile chineză şi japoneză arată 
de exemplu că aceasta din urmă a păstrat un număr de termeni şi expresii de 
origine budistă cu mult mai mare decât chineza, în care există o graniţă mai 
netă între ceea ce este budist şi ceea ce nu este. 

Tot astfel, sensibilitatea japoneză este atât de impregnată de conceptele bu¬ 
diste - impermanenţa, vacuitatea, nonexistenţa, karma, legea retribuţiei etc. -, 
încât ele nu se pot disocia mai mult decât creştinismul de mentalitatea 
europeană. In orice clipă, acest budism al adâncurilor poate reveni la suprafaţă 
într-o manieră neprevăzută: este lucrul la care asistăm în acest moment odată 
cu neaşteptata vogă a artei budiste care se răspândeşte de câteva luni printre 
tinerii japonezi. 

Budismul în Tibet 

Era normal ca Tibetul, situat între India şi China, să primească influenţa 
acestor două civilizaţii încă de la începutul istoriei sale. Tradiţia vrea ca budis¬ 
mul să fi fost transmis sub o dublă egidă, conferită de soţiile, nepale şi chineză, 
ale regelui Srong-btsan-sgam-po (secolul al VlI-lea), fiecare dintre acestea in¬ 
staurând în capitala regală cultul budist, aşa cum era acesta practicat în patria ei. 
Această dublă transmitere nu a întârziat să ducă la o confruntare al cărei punct 
culminant a fost disputa organizată între un călugăr chinez şi unul indian. 69 
Primul apăra practicarea „treptată' 1 a budismului indian, în timp ce al doilea 
susţinea teza „subitistă" a cAzra-ului (zenului) chinez. Documentele sunt atât 
de contradictorii, încât nu se ştie exact cine a avut câştig de cauză. Este însă 
sigur că, încetul cu încetul, tradiţia indiană a învins-o pe cea chineză şi că 
raporturile constante între monahii subcontinentului şi discipolii lor tibetani 
au favorizat ocultarea budismului chinez. 

69. Aceasta a avut loc în secolul al VUI-lea la mănăstirea bSam-yas, prima 
întemeiată în Tibet. 

Dincolo de această indianizare profundă, se regăsesc uneori în Tibet în¬ 
văţături specifice şi practici care pot fi urmărite până la originale chineze, fără 
a mai vorbi de numeroase texte care sunt traduceri din limba chineză. Este 
adevărat că raporturile politice frământate dintre cele două ţări — la început 
în favoarea Tibetului (în secolele al VlI-lea şi al VlII-lea o parte considerabilă 
a Chinei se afla sub dominaţia Tibetului), dar odată cu dinastia mongolă 
aproape constant în detrimentul său, mai ales după dramatica ocupaţie 
chineză din 1951 - nu sunt deloc propice unui studiu obiectiv al acestor 
influenţe. Acesta nu este însă un motiv pentru a le trece sub tăcere. Ni se pare 
chiar că ele nu fac decât să dea o şi mai mare valoare experienţei religioase 
unice a poporului tibetan. 

Această translatio a budismului în Tibet este de asemenea o faptă de vitejie 
lingvistică excepţională. Pe când statele sinizate se mulţumiseră la început să 
adopte ca atare limba chineză scrisă şi păstraseră apoi o parte importantă a 
vocabularului lor împrumutat din chineză, tibetanii, de la început, au hotărât 
să traducă sistematic în limba lor sutrele indiene şi să echivaleze prin termeni 
pur tibetani lexicul infinit de complex al filozofiei de expresie sanscrită. Este 
vorba practic de o creaţie ex nihilo. începând cu secolul al IX-lea, o comisie de 
învăţaţi tibetani şi indieni a stabilit astfel o listă de echivalente care trebuiau 
utilizate sistematic în traduceri (această listă, revizuită de mai multe ori, a fost, 
începând cu secolul al XlX-lea, un preţios instrument de lucru al specialiştilor 
moderni în budism). 

Punctul culminant al acestei activităţi a fost compilarea, încheiată în secolul 
al XlV-lea, a dublului corpus bKa-’gyurş i bsTan-’gyur. primul reunea sutrele, 
iar cel de-al doilea, comentariile şi tratatele savanţilor indieni, totul reprezentând 
mai mult de trei sute de volume xilografiate, larg difuzate în toate templele şi 
mănăstirile din Tibet şi din Mongolia. Dintr-o limbă care în aparenţă nu mai 
fusese fixată în scris, a cărei scriere de-abia fusese importată din India, generaţii 
de traducători 70 au făcut un subtil instrument, potrivit pentru cele mai înalte 
speculaţii logice şi metafizice, care a devenit la rândul său limba nobilă a Asiei 
superioare până la marginile Siberiei. 

Istoria budismului tibetan este însă departe de a fi atât de calmă ca în 
Japonia. La mai puţin de un secol şi jumătate după recunoaşterea budismului 
ca religie de stat, în 799, ultimul rege tibetan, gLang-dar-ma, a declanşat o 
violentă persecuţie împotriva acestuia, în mare parte provocată de abuzurile 
bigote ale prea piosului său predecesor. Asasinarea prigonitorului de către un 
călugăr, în 842, a marcat atât sfârşitul monarhiei tibetane, cât şi începutul 

70. Lo-tsă-ba. Tibetul reprezintă fără îndoială cultura în care traducătorul se bucură 
de statutul intelectual cel mai reprezentativ. 

unei lungi perioade intermediare. Budismul „primei transmiteri", despre care 
se spunea că datează din vremea călugărilor Sântarakşita şi Padmasambhava, 
a fost apoi cuprins de haos, până când, în secolul al Xl-lea, un alt monah in¬ 
dian, Atîsa, a venit să restabilească hirotonisirea regulată şi o tradiţie recu¬ 
noscută de învăţătură: această „a doua transmitere" nu a mai fost întreruptă 
până în secolul nostru. 

Până la Dalai-Lama, în secolul al XVII-lea, nu a mai existat o putere politică 
centrală în Tibet. Dalai-Lama reprezenta el însuşi o autoritate esenţialmente 
spirituală, autoritatea temporală fiind cel mai adesea asigurată de o putere 
exterioară, începând cu mongolii, primii care i-au dat lui Dalai-Lama acest titlu 
în limba lor. înainte, mânăstirea Sa-skya se prevalase de patronajul dinastiei 
mongole Yuan pentru a-şi extinde autoritatea, mult contestată, asupra celei mai 
mari părţi a ţării. Aici îşi au originea raporturile conflictuale şi ambigue 
întreţinute de Tibet cu mongolii, cu China dinastiei Ming şi cu manciurienii, 
toţi socotindu-se îndreptăţiţi să-i acorde protecţia lor politică în cadrul unui 
raport între patron laic şi maestru spiritual; în schimb, maestrul spiritual 
beneficia în acelaşi timp de o delegare a puterii politice. 

Spre deosebire de Japonia, cele trei doctrine, budismul, confucianismul şi 
şintoismul, s-au aflat rar în conflict deschis. Budismul tibetan avea, prin religia 
Bon, un rival direct cu aceleaşi năzuinţe universaliste. Religia Bon, care era 
adesea calificată altădată drept religie autohtonă, este în realitate, în forma pe 
care a luat-o în Evul Mediu, un sistem de credinţe probabil originare în parte 
din Iran şi din diverse regiuni ale Indiei, amestecate cu vechea religie tibetană, 
dar foarte puternic remodelate sub influenţa budismului. 71 Practicanţii de Bon 
au şi ei mănăstiri, iar învăţăturile lor sunt strânse în corpusuri stabilite pe 
modelul canonului budist. Persecuţiile pe care au trebuit să le suporte sub 
monarhie şi îndepărtarea lor de puterea temporală au făcut ca practicanţii Bon 
să rămână mai ales în regiunile periferice ale lumii tibetane şi să nu se considere 
legaţi prin aceleaşi îndatoriri de fidelitate ca şi credincioşii budişti. 

Budismul tibetan este şi el divizat în numeroase şcoli şi secte care pot fi 
clasificate în trei grupe: cele vechi (rNying-ma-pa), ale căror origini până la 
prima transmitere, cele noi (gSar-ma-pa), care se revendică din Atîsa, şi, vlăstar 
al acestora din urmă, dGelus-pa, apărute în urma reformei lui Tsong-kha-pa 
(1357-1419). 

Din această şcoală reformată provine linia de Dalai-Lama care, cu sprijinul 
diferitelor puteri, vor exercita în Tibet o suveranitate de un tip foarte special. 
Supremaţia temporală a acestei şcoli, cunoscută în Occident sub denumirea 
de „Bonetele galbene", nu trebuie să mascheze profunda comunitate de credinţă 

71. Atât de mult, încât unii au vrut să vadă în ea rezultatul unui prim import al bu¬ 
dismului înainte de transmiterea sa istorică. 

care o uneşte cu celelalte secte. Budismul care s-a propagat din India în Tibet 
într-o epocă relativ târzie este foarte marcat de tantrism. Tsong-kha-pa nu a 
încercat să-l elimine prin reforma sa; el a dorit în mod esenţial să-i aducă 
tantrismului caracterul regulat al disciplinei monastice şi să facă din accesul la 
tantra o etapă superioară a studiului, care trebuie să fie pregătită cu multă 
grijă printr-o propedeutică întemeiată pe logică şi pe dogmatică. Se ştie că 
unul dintre cei mai veneraţi Dalai-Lama, „Al Cincilea cel Mare“, în secolul 
al XVII-lea, studiase în profunzime tradiţiile rnying-ma-pa; succesorul său, al 
cărui comportament scandalos a dus la asasinarea sa în 1706, a fost considerat, 
nu numai de popor, ci şi de către călugării eminenţi, un practicant al misterelor 
tantrice, pe potriva vechilor modele. 

Dincolo de diferenţele sectare, budismul tibetan prezintă un număr de 
trăsături originale care îl diferenţiază de alte domenii ale Marelui Vehicul, 
chiar dacă apar, în mai mică măsură, şi în acestea. Pe plan doctrinar, de exem¬ 
plu, şi poate din pricina unui anume substanţialism la care duce tantrismul, 
suntem frapaţi de importanţa rolului luminii, întrucât o regăsim atât în Bon, 
cât şi în învăţăturile „Marii împliniri" ( rDzogs-chen ); acest aspect distinge net 
„Marea împlinire" de chan chinez, căruia îi datorează fără îndoială o parte a 
originilor sale. Există aici simultan o teorie şi o mistică a luminii, care este 
uneori identificată cu spiritul eliberat, însă nici una dintre ele nu este atât de 
dezvoltată nici în India şi nici în China. 

Trebuie de asemenea menţionată remarcabila vogă pe care au cunoscut-o 
în Tibet textele socotite ascunse în perioadele mai vechi („comorile", gter-ma ) 
şi redescoperite de către „revelatori" [gter-ston ), care treceau drept sfinţi sau 
şarlatani 72 , insectele Bon-po şi rNying-ma-pa, dar care erau veneraţi de popu¬ 
laţie în ansamblul ei. In sfârşit, deşi găsim forme învecinate şi în China, şi în 
Japonia, Tibetul este locul în care s-a dezvoltat mai ales, într-o manieră unică 
în Extremul Orient, genul de autobiografie spirituală care nu există deloc în 
India şi care atrage din ce în ce mai mult publicul şi cercetătorii. 

Budismul a fost reintrodus la mongoli în secolul al XVII-lea esenţialmente 
în forma dGe-lugs-pa: traducerea în limba mongolă a corpusurilor bKd- ’gyur 
şi bsTan- ’gyur a fost terminată în secolul următor. Această realizare, care a atras 
chiar atenţia marelui istoric al ştiinţelor Sarton, a întemeiat noua limbă literară. 
Diferitele regiuni în care trăiau mongolii au fost împânzite de mânăstiri care 
au devenit centre de studiu, nu numai religioase, ci şi medicale. Prin kalmuci, 
cei mai vestici dintre mongoli, budismul s-a propagat foarte departe către apus, 
până la malul Mării Caspice, care a marcat astfel limita înaintării lui Buddha 
către Apus înainte de epoca contemporană. 

72. Cf. lucrărilor lui Michel Arris, printre care Hidden Treasures and Secret Lives, 
Simla-Delhi, Indian Institute of Advanced Studies, 1988. 

Perspective 

Dacă sfârşitul celui de-al Doilea Război Mondial anunţa pentru budismul 
japonez o eră de libertate nouă, nu acelaşi lucru era adevărat şi pentru continent. 
Budismul mongol, plasat în orbita sovietică, fusese deja nimicit în anii ’20, la 
capătul unor masacre de o violenţă nemaiîntâlnită şi despre care s-a aflat foarte 
puţin în Occident (de câteva luni se anunţă regulat descoperirea unor gropi 
comune conţinând fiecare corpurile a mii de călugări executaţi). Budismul în 
Tibet şi în China a fost victima politicii de represiune care a urmat preluării 
puterii de către comunişti, iar persecuţiile au atins grade paroxistice în timpul 
Revoluţiei Culturale, în vreme ce regimul din Coreea de Nord proclama reuşita 
acţiunii sale de eradicare completă a religiei. La începutul anilor ’70, numeroşi 
erau cei care credeau că istoria budismului în cea mai mare parte a continentului 
era încheiată. 

Desfăşurarea ulterioară a evenimentelor a arătat că lucrurile nu stăteau aşa. 
Odată cu revirimentul liberal al anilor ’80, China a făcut mari eforturi pentru 
a repara într-o oarecare măsură erorile şi crimele săvârşite în Tibet, restaurând 
o bună parte din mănăstirile devastate de Revoluţia Culturală. Ea este însă 
departe de a fi restabilit încrederea, iar ceea ce a făcut rămâne fără îndoială 
ireparabil. Este interesant însă de văzut cum China încearcă acum să reia cu 
budismul tibetan legăturile tradiţionale capelan-donator care funcţionaseră 
atât de bine altădată. 73 Călugării se întorc cu sutele la mănăstiri, care răsună 
acum de ecourile disputelor tradiţionale cu privire la dogmă, şi primesc un 
salariu oficial; se publică numeroase opere budiste, printre care şi operele lui 
Tsong-kha-pa. Totuşi problema relaţiilor cu Dalai-Lama, pe care brutalitatea 
politicii chineze l-a transformat în şef incontestabil al poporului tibetan, este 
departe de a fi rezolvată. 

Prăbuşirea regimului sovietic deschide noi perspective budismului mongol, 
despre care se credea că a dispărut pentru totdeauna. La buriaţi, de exemplu, 
dintre cele patruzeci şi şapte de mănăstiri care fuseseră distruse între 1027 şi 1928, 
s-au reconstruit douăsprezece, între 1990 şi 1992, iar Dalai-Lama a venit să 
asiste la jubileul organizat în 1992 la Ulan-Ude. 74 Budismul este de asemenea 
în plină renaştere în Mongolia exterioară. Aşa cum am văzut, tradiţia religioasă 
tibetano-mongolă întreţine cu politica legături mai strânse decât în Japonia, 
şi este un lucru sigur că revirimentul budismului va avea consecinţe politice 
care vor implica şi China. Se vorbeşte în prezent de a-1 reinstaura la mănăstirea 
Gandan din Ulan-Bator pe Lama reîncarnat, care a fost timp de secole şeful 

73. Vezi articolul lui K. Buffetrille citat în bibliografie. 

74. Cf. N.L. Zhukovskaya, „Buddhism and Buryat Cultural Ressurection“, Central 
Asian Survey, 11,2 iunie 1992. 

bisericii mongole şi a cărui autoritate o depăşea pentru poporul său pe cea a 
Iui Dalai-Lama. 

In China asistăm la crearea de institute de studii budiste unde sunt formaţi 
călugări, iar practicile populare precum pelerinajele s-au reluat într-o manieră 
impresionantă; ele sunt de altminteri inspirate adesea de aceeaşi căutare a 
profiturilor lumeşti sau a puterilor magice pe care o regăsim de-a lungul 
întregii istorii. Se publică din ce în ce mai multe cărţi de erudiţie şi de 
vulgarizare, fără a mai pomeni tratatele de artă şi de arheologie în care religiei 
indiene i se redă locul său corect în dezvoltarea artei chineze. Numărul sporit 
de contacte dintre călugării chinezi şi japonezi prevesteşte de asemenea o 
propagare a dharmei în sens invers, aşa cum se produsese deja în deceniile de 
Ia începutul acestui secol. Este totuşi încă prea devreme pentru a estima 
primele rezultate ale acestui fenomen. 

DAOISMUL 

de Kristofer Schipper 


Din mai multe motive, daoismul este o religie a misterelor. Iată o credinţă 
populară, dar care posedă o lungă şi importantă tradiţie scrisă şi savantă. Textele 
sale cunosc o foarte largă răspândire, dar ea păstrează o dimensiune iniţiatică, 
datorită transmiterii orale. Răspândit pretutindeni în China, daoismul rămâne 
dificil de cunoscut. Pentru nechinezi, această dificultate este sporită de inacce- 
sibilitatea, astăzi, ca şi în trecut, a Chinei profunde, şi poate şi mai mult de 
faptul că nouă, oameni ai „religiei Cărţii" (şi nu „a cărţilor", precum daoiştii), 
nu ne este uşor să înţelegem ceea ce se conformează atât de puţin ideilor noastre 
despre ceea ce înseamnă o religie. 

Cultul sfinţilor, serviciul divin şi pelerinajele sale sunt cu totul comparabile 
celor din Occident; Dao şi aspectele sale sunt în schimb concepte care nu au 
echivalent în teologiile noastre. Mistica daoismului nu este atât de îndepărtată 
de cea pe care o cunoaştem - mai puţin în privinţa viziunii sale asupra corpului 
uman şi nemuririi omului. Dar cum se îmbină această înaltă spiritualitate cu 
practica artelor marţiale (ca să nu mai vorbim de exerciţiile sexuale) şi cu 
structurile liturgice ale comunităţilor ţărăneşti? In fine, cum nişte concepte atât 
de abstracte precum Dao, yin şi yang sau cele Cinci Forţe au putut furniza un 
sistem de gândire îndeaj uns de mobilizator pentru a fonda o religie multimilenară? 

Să notăm, de asemenea, că factura impersonală a acestor puteri care, pentru 
daoism, guvernează Universul nu exclude nici binecuvântarea, nici mila, nici 
credinţa. Faptul că practicile fiziologice îi antrenează cu uşurinţă pe adepţii 
către o glorificare abuzivă a puterii omeneşti este un pericol pe care daoismul 
îl recunoaşte şi ştie să-l administreze: adepţii artelor marţiale şi ai meditaţiei 
extatice sunt, de regulă, oameni simpli care nu dau înapoi nici în faţa răspunderii 
individuale, nici în faţa martiriului, aşa cum a arătat-o istoria recentă. Să notăm, 
în sfârşit, că neînţelegerea şi necunoaşterea daoismului în afara hotarelor Chinei 
au uşurat în mod deosebit sarcina celor care îl combat. Faptul că daoismul 
supravieţuieşte astăzi în ciuda atâtor persecuţii care s-au abătut asupra sa con¬ 
stituie poate unul dintre aspectele cele mai remarcabile. 

Daoismul, care a trăit întotdeauna la periferia statului, când în legalitate, 
când în afara ei, îşi are rădăcinile în Antichitate (secolele al V-lea şi al IV lea î.Hr.). 

Nu cunoaştem prea bine instituţiile sale din acea epocă îndepărtată, dar îi 
percepem influenţa asupra tuturor şcolilor filozofice, asupra medicinii, asupra 
politicii. El a permis elaborarea teoriilor politice care au pregătit unificarea, în 
anul 221 d.Hr., a regatelor naţiunii chineze intr-un stat imperial. 

Daoismul formează un tot, atât din punctul de vedere al doctrinei, cât şi al 
instituţiilor sale. Preocuparea sa esenţială este căutarea „nemuririi". Căile către 
această stăpânire a timpului sunt multiple. Pentru mistic, unirea cu Dao se 
realizează prin practicarea de exerciţii spirituale şi fiziologice: meditaţie ata- 
raxică ducând până la extaz, practici de tehnică respiratorie, gimnastică şi 
dietetică, alchimie operatorie şi spirituală, arta caligrafiei şi a picturii. 

In tradiţia liturgică, riturile vizează reactualizarea timpului creaţiei. Aceste 
mistere sunt celebrate în sânul comunităţilor locale cu ocazia unor evenimente 
excepţionale: pentru sfinţirea — după restaurările periodice — a templelor; în 
caz de calamitate naturală sau de epidemie; pentru riturile de reconciliere cu 
cei dispăruţi - mai ales cu cei decedaţi prin moarte violentă sau prematură -, 
faţă de care corn unitatea are o răspundere colectivă; pentru aniversarea marilor 
strămoşi şi a sfinţilor populari. 

In popor, „Nemuritorii" sunt obiectul unui cult fervent. Aceştia sunt marile 
figuri legendare sau istorice ale daoismului, Bătrânul Maestru (Lao Zi), 
Stăpânul ceresc (Shang Di), spiritele munţilor sacri şi un întreg sobor de sfinţi 
populari, bărbaţi şi femei, ale căror legende miraculoase alimentează dintot- 
deauna teatrul şi romanele. 

Istoria oficială ignoră, sau aproape ignoră, daoismul. Motivul este destul 
de simplu. După ce şi-a păstrat o anumită influenţă la Curte în cursul primului 
secol al epocii imperiale, daoismul devine victima absolutismului împăratului 
Wu (domneşte între anii 141 şi 87) care instaurează confucianismul ca ideo¬ 
logie de stat. Atunci se produce o separare profundă ce va rămâne, cu unele 
variaţii, constantă în istoria Chinei: de o parte, statul şi administraţia, China 
oficială, care ţine de tradiţia „confucianistă" (foarte îndepărtată de învăţăturile 
lui Confucius însuşi), de cealaltă, China reală, comunităţile locale, care se ex¬ 
primă în structurile liturgice ale unei religii neoficiale. încă din acest moment, 
această religie este identificată definitiv sub numele de daoism. Cărturarii 
funcţionari nu o recunosc însă defel. Tot ce se situează în afara legitimităţii de 
stat nu există sau n-ar trebui să existe. 

Ruinarea treptată a marelui imperiu al dinastiei Han (206 î.Hr—221) în 
secolul al II-lea d.Hr. scoate totuşi la lumina zilei organizarea religioasă locală 
ascunsă până atunci sub hlamida oficială. Anumite regiuni, îndeosebi Sichuan, 
în vest, sunt înzestrate cu adevărate structuri autonome: comunităţile sunt 
administrate de bărbaţi şi femei hirotonisiţi în Biserica Stăpânului Ceresc, 
garanţi ai libertăţii în interiorul teritoriului şi parteneri egali ai şefilor comu¬ 
nităţilor vecine. 

Beneficiind uneori, în mod foarte efemer, de favoarea imperială, daoismul 
a rămas la periferia administraţiei imperiale şi adesea în opoziţie cu ea. Şefii 
locali, bătrânii aflaţi în fruntea satelor (adesea chiar şefii triburilor minorităţilor 
nechineze) au găsit în iniţierea şi ritul daoist consacrarea care legitima puterea 
lor şi organizarea socială a ţării. 

Daoismul a devenit astfel marea religie populară a Chinei. El este cel care 
furnizează populaţiilor Chinei structurile liturgice (comunităţile, templele şi 
asociaţiile lor, ghildele şi corporaţiile, clerul, alianţele şi pelerinajele, arta 
religioasă sub toate formele, legendele şi preceptele morale), atât la sate, cât şi 
în oraşe. In multe privinţe, el a întruchipat continuitatea culturii chineze graţie 
remarcabilelor sale capacităţi de adaptare. 

Care este situaţia daoismul ui în prezent? Daoismul rămâne omniprezent chiar 
şi acolo unde templele şi mănăstirile sunt, în foarte mare parte, distruse - aşa 
cum e cazul astăzi pe continentul chinez. Recent a fost retipărit Canonul 
daoist din 1442, care numără 1 500 de lucrări. Daoismul rămâne mai ales 
păstrătorul unei morale care încurajează atât libertatea, cât şi responsabilitatea 
individuală. 

După cei treizeci de ani de persecuţii, începând cu revoluţia din 1949 şi 
până la sfârşitul revoluţiei culturale, daoismul nu mai este, în mod oficial şi mai 
ales în faţa străinătăţii, interzis. 

Dar sfârşitul represiunii active nu înseamnă câtuşi de puţin că practicarea 
daoismului este de aici înainte liberă. Dintre cele două mari componente ale 
clerului modern, doar cea a congregaţiilor monastice ale şcolii Adevărului 
complet (Quan zhen) a fost reabilitată, maeştrilor laici ai şcolii Stăpânului 
Ceresc, care trăiesc în sânul poporului şi care formează marea majoritate 
a daoiştilor, fiindu-le în continuare interzis oficiul divin. Asociaţia naţională a 
daoismului - organ semioficial sub controlul Partidului Comunist - exercită 
o cenzură vigilentă asupra rarelor activităţi religioase care au loc în văzul 
tuturor. In ansamblu, daoismul continuă să pătimească de pe urma unei 
persecuţii implacabile, deşi puţin vizibilă din afară. In China exterioară, situaţia 
este mai puţin dramatică, dar departe de a fi satisfăcătoare. In Taiwan, guvernul 
duce de aproape o jumătate de secol o politică activă împotriva religiei chineze. 
In Singapore templele au fost distruse şi daoismul nu este recunoscut ca religie 
cu drepturi depline. Numai în Hong Kong există o oarecare libertate, dar 
într-o atmosferă dificilă şi în general ostilă. 

Paradoxul vrea aşadar ca daoismul să fie în acelaşi timp una din cele mai 
mari religii ale lumii şi cel mai puţin cunoscută. El este victima uneia din 
tarele lumii moderne: statisticile. Pentru raţiuni care ţin de însăşi istoria şi 
natura societăţii chineze, nu este posibil, mai ales pentru China modernă, 
să se vorbească de o biserică daoistă. Credincioşii participă la cultul templelor 
locale, care sunt fundaţii laice, aparţinând aceleiaşi federaţii, dar independente. 

Comunităţile de cult fac apel, pentru actele liturgice solemne, la maeştrii 
daoişti, denumirea de „daoist“ {dao shî) fiind rezervată membrilor acestui 
cler secular sau monastic. Maeştrii sunt dintotdeauna puţin numeroşi, 
deoarece daoismul nu reprezintă o sursă de venituri. Se estimează că la 
începutul acestui secol erau în jur de trei sute de mii în întreaga ţară. Nimeni 
nu ştie câţi mai supravieţuiesc astăzi. Statisticile privitoare la numărul 
credincioşilor din diferitele regiuni ale Chinei recenzează astăzi douăzeci de 
mii de credincioşi daoişti! Dar trebuie să înţelegem că acest număr îi 
reprezintă pe membrii foarte oficialei Asociaţii Naţionale a Daoismului. Cu 
titlu de comparaţie, biserica unitară şi patriotică a Chinei se poate prevala 
de cinci milioane de credincioşi protestanţi. Aşadar daoismul nu contează 
şi acest lucru permite interzicerea oricărei activităţi religioase în afara cadrului 
oficial al Asociaţiei Naţionale, ca ţinând de „superstiţiile feudale". 

Totul depinde, evident, de definiţia pe care vrem s-o dăm daoismului. Nu 
trebuie oare să-i socotim daoişti pe toţi cei ce cred în cultul sfinţilor, care, în 
mod obligatoriu, au recurs, din când în când, la serviciile unui maestru, ca şi 
pe practicanţii confirmaţi ai exerciţiilor individuale (box, exerciţii de tehnică 
respiratorie, meditaţie extatică), care, foarte adesea, se organizează în grupări 
neoficiale în jurul unui maestm? In acest caz ar trebui să admitem: cvasitotalitatea 
populaţiei rurale şi o bună parte din cea a oraşelor este daoistă; adică aproape 
un sfert din omenire. Daoismul rămâne într-adevăr viu în serviciul divin şi 
sărbătorile comunităţilor ţărăneşti, în practica individuală a locuitorilor oraşelor. 

Situaţia foarte specială a daoismului în concertul religiilor lumii, astăzi, nu 
poate fi înţeleasă decât în perspectiva dezvoltării sale istorice. Trebuie deci să 
rezervăm un loc important trecutului. Vom vorbi aici despre principalele 
aspecte ale daoismului, arătând în acelaşi timp cum a evoluat de la epocile vechi 
până la lumea modernă. Abordarea lui Dao ne conduce la începuturi, în China 
antică; templele ne vor face să vizităm oraşele şi satele secolului XX. Dar cunoş¬ 
tinţele noastre rămân fragmentare şi deci supuse revizuirii. Marcel Granet scria 
în 1921: „Daoismul nu este cunoscut." Putem oare spune mai mult astăzi? 


IDEILE DIRECTOARE 

Abordarea lui Dao: cosmogonie şi cosmologie 

In locul adevărurilor revelate care constituie fundamentul atâtor sisteme 
religioase, daoismul nu propune nimic, dacă nu chiar un paradox: toţi oamenii 
îl cunosc pe Dao (Calea) şi totuşi nimeni nu-1 cunoaşte. Acel lucru prin care 
totul există, aşa cum se află, în mod spontan, va depăşi întotdeauna înţelegerea 
omenească. „Dao" nu este decât un nume: 

Poate fi socotit mama Cerului şi a pământului. 

Eu nu îi ştiu numele, de aceea Dao îi spun [...] 

Dao îşi urmează propria natură. ( Dao De Jing, 25)* 

Cale naturală a lucrurilor, proces spontan („astfel, prin sine însuşi", 
ziran ), Calea - procesul - care se manifestă prin transformările perpetue ale 
Universului este, prin definiţie, de nedefinit. Ea nu poate fi percepută decât 
în aspectele sale, acestea fiind evident infinite. De aici formula care figurează 
la începutul lui Dao De Jing, textul fundamental al daoismului, elaborat în 
cursul secolelor al IV-lea şi al IlI-ea î.Hr.: 

Dao care poate fi rostit 
nu este eternul Dao, 
numele care poate fi numit 
nu este eternul nume. 

Fără nume, 

este Obârşia Cerului şi pământului, 
nume având, 

este mama celor zece mii de lucruri. ( Dao De Jing, 1) 

Abordarea lui Dao conduce la originea Universului, nu numai la creaţie 
(Mamă a celor zece mii de lucrători), ci şi mai departe, la ceea ce a fost înainte, 
la o stare anterioară care ar fi precedat-o pe aceasta: 

A existat ceva haotic, împlinit, 
înainte de Cer şi pe pământ născut. 

Fără sunet, fără formă, 

singur stă şi nu se supune schimbării, 

în cerc învârtindu-se, niciodată secat. ( Dao De Jing, 25) 

Dao De Jing descrie haosul primordial ca pe o vastă sferă, o matrice, sau 
un burduf, care conţine în sânul său tot Universul într-o stare difuză, potenţial 
şi nediferenţiat. Acest talmeş-balmeş (hun dun) este constituit din energii în 
stare de amestec: sujlurile vitale ( qi ) încă nediferenţiate care, în momentul 
creaţiei, se despart pentru a forma „cele zece mii de lucruri". Matricea originară 
şi eternă este însă supusă acţiunii spontane şi ciclice a lui Dao. Ajunsă la 
maturitate, ea se deschide, eliberând energiile conţinute care se împrăştie şi se 
separă. Suflurile rarefiate şi transparente urcă pentru a forma cerul; suflurile 
dense şi opace coboară pentru a deveni pământul. Odată stabilită această 
polaritate, energiile lor diferenţiate se înnoadă şi se unesc în centru, acesta 
devenind o a treia modalitate. Din aceste trei modalităţi se nasc entităţi com¬ 
pozite, cele „zece mii de lucruri": 

Traducerea citatelor din Dao De Jing este extrasă din Lao Zi, Cartea despre Dao 
şi Patere, trad. de Dinu Luca, Bucureşti, Humanitas, 1993 (n. tr.). 

Dao niciodată nu acţionează, dar nu există [ceva asupra căruia] să nu acţioneze. 

{Dao De Jing, 37) 

Dao a născut Unul, 

Unul a născut doi; 

doi a născut trei, 

trei naşte cele zece mii de lucruri. (Dao De Jing , 42) 

Dao nu este Unul; din el ia naştere Unul, el poate fi Unul, apoi el poate să 
rupă şi să divizeze această unitate. Creaţia se prezintă astfel ca un şir aritmetic 
de diviziuni succesive. In concepţia gânditorilor Antichităţii chineze, fiinţele 
aparţin unor categorii numerologice tot mai complexe, pe care se articulează 
un vast sistem de corespondenţe care constituie o descriere a Universului. 
Soarele şi Luna sunt manifestările prin excelenţă ale dualităţii complementare 
care străbate întreaga creaţie, exprimată prin yin (umbra, dublura, negativul, 
frigul etc.) şi yang (lumina, principalul, pozitivul etc.). Yin şl yang (întotdeauna 
enunţate în această ordine) se opun în permanenţă. Din dinamica lor duală 
rezultă transformările întregii creaţii: ziua şi noaptea, lunaţiile, anotimpurile, 
viaţa şi moartea. Acţiunea lor este ciclică: când yin ajunge la apogeu, se trans¬ 
mută în yang, şi viceversa. Această alternanţă este prima dintre legile cosmice. 

Potrivit mitului creaţiei, din unirea lui yin şi a lui yang se naşte un al treilea 
astru: steaua polară, care se prelungeşte în constelaţia Ursei Mari (în chineză 
dou, „Oborocul"). Ceasornic al cerului, Ursa Mare este şi agentul destinului. 
Acţiunea lui yin şi a lui yang se manifestă astfel pe cele cinci planete (Venus, 
Jupiter, Mercur, Marte, Saturn), fiecare corespunzând celor Cinci Forţe ( wu 
xing) - apa, focul, lemnul, metalul, pământul -, pe care gânditorii chinezi de 
la începutul erei noastre le-au erijat într-un mare sistem cosmologic. Cele Cinci 
Forţe reprezintă cele cinci faze ale ciclului pe care îl parcurg, alternativ, yin şi 
yang Apa este yin-\A perfect, focul este yang- ul perfect; între ele se situează me¬ 
talul (yin-\A în devenire) şi lemnul (yang- ul în devenire). Elementul pământ le 
reuneşte pe celelalte patru şi serveşte de fază intermediară între fiecare etapă a 
revoluţiei ciclului. Cele Cinci Forţe servesc, de asemenea, la clasificarea punctelor 
cardinale, a culorilor, a notelor scării pentatonice, a viscerelor, a gusturilor etc. 


APĂ 

FOC 

LEMN 

METAL 

PĂMÂNT 

Mercur 

Marte 

Jupiter 

Venus 

Saturn 

Nord 

Sud 

Est 

Vest 

Centru 

Iarnă 

Vară 

Primăvară 

Toamnă 

A treia lună 
a fiecărui anotimp 

Negru 

Roşu 

Verde 

Alb 

Galben 

Rinichi 

Inimă 

Ficat 

Plămâni 

Splină 

Unu 

Nouă 

Trei 

Şapte 

Cinci 

Sărat 

Amar 

Acru 

Astringent 

Dulce 

înţelepciune 

Bună-cuviinţă 

Omenie 

Dreptate 

Sinceritate 

T risteţe 

Bucurie 

Veselie 

Mânie 

Melancolie 

Există alte categorii numerologice, construite pe baza aceluiaşi model. Să 
le cităm pe cele mai cunoscute: 

- cele şase direcţii (cele patru puncte cardinale, zenitul şi nadirul) şi cele 
şase receptacule (fierea, stomacul, intestinul subţire, intestinul gros, vezica, 
apendicele); 

- cele şapte stele ale Ursei Mari, ceasornicul cerului; 

- cele opt trigrame, care ilustrează cele opt feluri în care se unescj yin şi yang, 
dispuse în roza vânturilor; 

- cele nouă palate (adică locul celor opt trigrame împreună cu centrul), 
care formează un careu magic; 

- cele zece trunchiuri terestre, care servesc la numărarea zilelor decadei; 

- cele douăsprezece lunaţii ale anului, fiecare având un animal emblematic 
(acesta marchează ciclul de doisprezece ani din astrologia populară); cele 
douăsprezece ramuri celeste, care servesc la numărarea orelor zilei; cele optzeci 
şi patru de noduri energetice (perioadele calendarului solar), cele douăzeci şi opt 
de palate astrale, cele treizeci şi şase de astre cereşti şi cele şaptezeci şi două de astre 
pământeşti - care formează împreună cele o sută opt constelaţii - şi, mai ales, 
cele şaizeci de perioade ale ciclului sexagesimal, obţinute prin combinarea celor 
zece „trunchiuri" şi a celor douăsprezece „ramuri", ciclu care serveşte la 
numărarea „secolului" de şaizeci de ani, altfel spus: timpul lung. 

Toate aceste categorii sunt tot atâtea energii diferenţiate, care, odată dis¬ 
persate prin ruperea haosului, se înnoadă, se conjugă şi se unesc pentru a forma 
cele zece mii de lucruri. Prinse la rândul lor în dinamica lui Dao, aceste uniuni 
efemere se desfac, ciclul vital se împlineşte şi ceea ce timp de o clipă a fost unit 
se dislocă din nou. Energiile revin la starea lor originară: ceea ce a fost al cerului 
se întoarce la cer, ceea ce a fost al pământului se întoarce la pământ. „O dată yin, 
o dată yang, iată Dao“, spune marele tratat de divinaţie şi cosmologie Yi Jing. 
„O dată viaţă, o dată moarte, iată transformarea fiinţelor", spune, la rândul 
său, Zhuang Zi, marele mistic al daoismului antic. 

Această alternanţă prin care fiecare lucru sau fiinţă se transformă, după 
ce-şi atinge apogeul, în contrarul său constituie Marele Principiu, Taiji (Ma¬ 
rele Apogeu sau Marele Pol), ilustrat prin emblema bine-cunoscută: un cerc 
(Unul) divizat în două jumătăţi în perpetuă mişcare. 

Cosmologia daoistă a pătruns în toate domeniile gândirii chineze. Ea se 
află la baza gândirii medicale. Astfel marele manual denumit Cartea structurilor 
interioare (ale omului) explicate de împăratul galben (Huangdi nei Jing ) arată 
cum trebuie ea aplicatăpunct cu punct la organele corpului uman şi la etiologia 
bolilor. Este aplicată de asemenea în domeniul geografiei, ca şi al politicii. Con¬ 
fucianismul a adoptat-o şi şi-a fondat pe ea întreaga scolastică. Apoi budismul 
a îmbrăţişat-o la rândul său, adaptându-şi predicaţia la aceste categorii 

fundamentale ale gândirii chineze. Aceste utilizări diferite ale cosmologiei nu 
vor repune în cauză ideea directoare a daoismului, aceea a creaţiei spontane. 
Chiar în epoca modernă, Universul nu va fi niciodată conceput ca opera unui 
dumnezeu creator sau ca rezultatul unei intervenţii particulare; el este o deve¬ 
nire spontană, în veşnica schimbare „prin sine însuşi“. 

înaintea cerului şi pământului, a existat deci haosul primordial (hun duri). 
Or, acest cuvânt nu se prea pretează la reificare; nu este un concept şi nici 
măcar un adevărat nume, ci o simplă imagine sonoră (un „auxiliar descrip¬ 
tiv", spunea Marcel Granet), o onomatopee care vizează să traducă o stare 
confuză, nediferenţiată, unitară, fiind o pluralitate virtuală, un „Unu multiplu". 
Influenţa lui Dao, căreia îi este supus haosul, nu este nici ea ceva absolut, ci 
acţiune {De), o constantă devenire. 

Formarea cerul ui şi pământului face să apară dualitatea. Totuşi, în gândirea 
daoistă, cerul şi pământul nu constituie două zone distincte, una locuită 
exclusiv de zei şi cealaltă de oameni şi demoni, ca în atâtea mitologii vechi. 
Ele nu sunt decât manifestările a două modalităţi de energii cosmice, schim¬ 
bătoare şi în continuă interacţiune. Imediat ce este stabilită, dualitatea primor¬ 
dială se împreunează pentru a produce o a treia modalitate: Centrul. Această 
trinitate este concepută de daoismul Antichităţii ca Marele Unu ( Taiji) care 
sălăşluieşte în Steaua Polară. Acest Mare Unu este un zeu, chiar dacă nu în 
sensul obişnuit al cuvântului, căci Taiji nu are nici istorie, nici mitologie. Ne- 
fiind el însuşi un zeu revelat, el nu face nici o revelaţie. Este calificat drept 
„adevărat" ( zhen ) prin referire la dimensiunea haotică din care provine în mod 
direct. Reprezentare foarte abstractă, el este ipostaza, în această lume, a acţiunii 
sau puterii lui Dao {De). 

Graţie unor texte din secolul al IV-lea d.Hr., ştim că întotdeauna cultul 
lui Dao se desfăşura pe o arie sacră delimitată de cinci baniţe de orez alb, fiecare 
fiind instalată intr-un punct cardinal (centrul este considerat punct cardinal), 
în aceste baniţe erau puse înscrisuri sacre, cu semne ciudate, destul de diferite 
de caracterele chinezeşti obişnuite, ilizibile pentru muritorii de rând şi care 
reprezentau arhetipuri cosmice. Sfinţirea altarului cu baniţele şi „înscrisurile 
adevărate" (emanate, adică, din haos) era o reactualizare a creaţiei Universului. 
Textul recitat cu această ocazie este următorul: 

Notele pure (ca jadul) nu se auzeau încă; aştrii nu se aflau încă la locul lor. Atunci, 
brusc, suflurile fură împrăştiate. Ele se amestecară şi formară entităţi în centrul marelui 
vid, creând astfel muzica universală a celor opt vânturi. Suflurile se strânseră la un 
loc, unindu-se unele cu altele, întrepătrunzându-se, învârtejindu-se în empireul pur¬ 
puriu, urmând fazele lui Dao: aici apăreau, aici dispăreau. Suflurile deveneau semne 
de nedefinit: nici fum, nici pulbere, nici ceaţă, nici nor. [...] Ele măsurau zece mii 
de coţi înălţime şi sunetele lor se acordau cu cele ale celor opt vânturi. Astfel se arătă 
minunata esenţă a creaţiei în sublima înflorire a celor Cinci Forţe. 

Această pură armonie a marelui Dao se răspândi de-a lungul şi de-a latul vidului 
perfect. Nemuritorii din cer veniră atunci să adore această sfântă revelaţie şi o copiară. 
Dar ce semne stranii! Rotunde şi ascuţite totodată, cu forme ciudate, încâlcite şi 
întortocheate! Unii le numesc „scrieri adevărate 1 ', alţii „fară-de-imagini“. Aceasta e 
comoara din înaltul cerurilor pe care nimeni nu o poate înţelege în lumea de jos, 
pământeană. 

Fură ascunse într-un sac făcut din brocartul norilor şi încrustate pe tăbliţe de aur 
purpuriu, apoi împărţite celor Cinci Bătrâni (paznicii divini ai celor cinci puncte 
cardinale), spre a stăpâni cele zece mii de ţinuturi. Astfel cerul este statornicit prin 
cele cinci planete, iar pământul îmbinat prin cei cinci munţi sacri. Timpul este ordonat 
în cinci cicluri (anotimpuri), în vreme ce societatea oamenilor este condusă după cele 
cinci principii. Toate acestea vin de la cele cinci înscrisuri sublime şi ancestrale care 
posedă chintesenţa celor Cinci Forţe. Datorită acestor înscrisuri îţi poţi apăra ţara şi 
poţi cunoaşte liniştea în casă, poţi restabili ordinea şi îndepărta influenţele rele. [...] 
Cei ce le dedică un cult sincer vor avea dovada minunatei lor eficacităţi. 

Şase sau şapte secole despart aforismele abstracte din Dao De Jing de această 
scriere liturgică. Cosmogonia spontană este aceeaşi, dar textul ritual introduce 
un panteon de Nemuritori şi de slujbaşi divini. Suflurile, odată ieşite din 
matricea haotică, se manifestă ca nişte diagrame arhetipale, revelaţii spontane 
şi miraculoase ale structurilor sacre ale Universului. Aceste diagrame sunt 
copiate cu aviditate de către zei şi devin astfel scrieri iniţiatice şi eficace. La 
început se află deci nu cuvântul, ci semnul scris şi revelat. Dar această cunoaştere 
dată nu atinge ceea ce a fost înaintea începutului; căci această dimensiune 
rămâne „vidă şi obscură". 

S-a pretins adesea că forma liturgică a daoismului şi din care provine acest 
text constituie o dezvoltare tardivă a daoismului filozofic original. Adevărul 
istoric nu este chiar atât de simplu. 

Textele 

Originile daoismului sunt obscure. Nu ştim foarte bine cine îi este fon¬ 
datorul şi nici în ce moment precis a apărut. Primele texte - unele maxime 
iconoclaste din Dao De Jing care predică împotriva ideilor preconcepute - ar 
putea data din secolul al V-lea î.Hr., adică din vremea lui Confucius. Ele 
serveau adesea, după câte se pare, la însuşirea confucianismului, ca şi a religiei 
publice a Chinei antice, pe care acesta o perpetuează. Confucius, el însuşi de 
origine aristocratică, îi educa pe tinerii nobili în spiritul riturilor şi artelor. El 
profesa o doctrină morală la îndemâna Omului ales: onoarea, respectul faţă 
de strămoşi, venerarea zeilor, într-un sistem de ordine universală unde fiecare 
îşi avea locul său şi unde trebuia să rămână fiecare. In viziunea Maestrului, 
totul se afla în Rituri. 

Se crede că primii daoişti se ocupau cu ghicitul. Erau cărturari-funcţionari 
şi în acelaşi timp astrologi, cronicari, arhivari şi scribi la curtea seniorilor feudali. 
Apropiaţi de cei mari, ai căror consilieri erau, ei nu făceau însă parte din aris¬ 
tocraţie. Rolul lor era să observe fenomenele naturale; studiau ciclurile cerului 
şi ale pământului, întocmeau calendare, notau eclipsele şi alte fenomene 
deosebite. Cunoaşterea istoriei îi învăţa că, în ciuda artei lor, nimic nu era cu 
adevărat previzibil: dinastiile se schimbau, uzurpatorul de ieri devenea eroul 
fondator de azi, legitimitatea „prin mandatul cerului" nu avea nimic statornic, 
strămoşii regali nu erau strămoşii lumii. Astfel, ei au înţeles că omul nu ocupă 
decât un loc nesemnificativ într-un Univers în permanentă mutaţie în care 
sus şi jos, mare şi mic, anterior si posterior nu sunt decât noţiuni relative. 
Elaborarea acestei cosmogonii nonteologice nu este surprinzătoare, deoarece, 
pentru daoişti, singurele forţe permanente din Univers ţin de puterea {De) lui 
Dao, care se manifestă în legile naturii. 

Conform legendei, primul daoist a fost Lao Zi, în traducere literală: „Bă¬ 
trânul Maestru". Se spune că ar fi fost arhivar şi astronom la curtea regilor din 
dinastia Zhou, în secolul al V-lea î.Hr., că a avut discipoli, dar nu le-a transmis 
adevărata lui învăţătură. Doar la sfârşitul vieţii, în drum spre apus, pe când se 
îndrepta către împărăţia morţii şi a haosului, Lao Zi a fost recunoscut ca 
adevărat înţelept de către paznicul Trecerii pus de strajă la intrarea în lumea 
de dincolo. Acesta l-a obligat pe Lao Zi să-i lase testamentul său spiritual: Dao 
De Jing. 

Cuvintele lui Lao Zi au fost mai întâi transmise oral: Zhuang Zi (Maestrul 
Zhuang), marele mistic din secolul al IV-lea î.Hr., citează o parte din ele. în 
secolul următor, învăţăturile transmise de tradiţie au fost adunate într-o 
culegere pe care o cunoaştem sub titlul de Cartea Căii şi a acţiunii sate, Dao 
De Jing. Editorii au împărţit atunci cele cinci mii de cuante rostite de Bătrânul 
Maestru în două cărţi, cea a lui Dao şi cea a lui De (acţiune). Un secol mai 
târziu, un înţelept le-a împărţit în optzeci şi unu de scurte capitole. 

Extrem de ternă, Dao De /^surprinde prin concizia sa incisivă, mergând 
până la epigramă. Raţionamentul urmează bucuros o logică paradoxală. Cartea 
nu conţine nici o dată şi nu menţionează nici un nume propriu, nimic care să 
o lege de istorie, de vreme ce nu doreşte să spună decât esenţialul. 

Dao De Jing este un cânt individual, pe când cartea pusă în seama Maestrului 
Zhuang - Zhuang Zi - este construită ca o simfonie. Acest text lung, împărţit 
în trei secţiuni şi treizeci şi trei de capitole, nu a fost probabil scris de un singur 
om. Numele de Zhuang Zi nu este legat de nici o legendă anume. După spusele 
cronicilor, el s-ar fi numit Zhou şi ar fi trăit în China de Nord în prima jumătate 
a secolului al IV-lea î.Hr. Textul lucrării care îi poartă numele îl descrie ca pe 
un cărturar sărac, nonconformist şi puţin dornic să se angajeze într-o carieră 
de consilier pe lângă potentaţii vremii. 

Cele trei părţi ale cărţii Zhuang Zi ilustrează acelaşi curent de gândire. 
Ultimul capitol oferă un inventar comentat al diferitelor şcoli filozofice ale 
Chinei vechi, pe care le prezintă ca pe tot atâtea căi izvorâte dintr-o matcă 
comună, gândirea Bătrânului Maestru Lao Zi fiind cea mai apropiată de „Dao 
al vremilor străvechi". 

Zhuang Zi este unul dintre cele mai frumoase texte ale Antichităţii. Capi¬ 
tolele vechi, scrise într-un stil alert, chiar hazliu pe alocuri, tratează cu multă 
vervă şi cu umor subiecte dintre cele mai profunde. O excepţională calitate 
literară este pusă în serviciul unei gândiri mistice, dar nu mai puţin riguroase. 
Mare monument al filozofiei chineze, Zhuang Zi a influenţat toţi gânditorii 
şi toate religiile din China. înşişi reformatorii confucianismului modern, în 
special Zu Xi (1130-1200) sau WangYangming (1472-1529), aveau o înaltă 
apreciere pentru ea. ZhuangZi a avut de asemenea o influenţă preponderentă 
în elaborarea gândirii budismului ch’an (zen ). 

Dao De Jingşi ZhuangZi dau prea puţine informaţii privitoare la practicarea 
concretă a misterelor Antichităţii - organizarea, cultul şi locul acestora în 
societate. Sprijinindu-se pe absenţa datelor istorice, unii au negat existenţa 
unei mişcări mistice daoiste în această epocă, pentru a afirma că daoismul n-ar 
fi fost la începuturile sale decât o şcoală filozofică („şcoala lui Dao“, Daojia ), 
înainte de a se transforma, în primele secole ale erei noastre, în religie organizată 
(„doctrina lui Dao“, Dao jiao). Mai precis, daoismul n-ar fi apărut ca religie 
decât odată cu mişcările populare politico-religioase care au marcat perioada 
de declin a marii dinastii Han (206 î.Hr.-220 d.Hr.). 

Această teză, încă destul de răspândită astăzi, este puternic tributară dorinţei 
de a nega legitimitatea istorică a daoismul ui ca pur produs al civilizaţiei chineze. 
Forţând puţin cronologia, ea permite afirmaţia că daoismul a suferit o influenţă 
străină, îndeosebi pe cea a budismului. Dorinţa pare aici să prevaleze în faţa 
ştiinţei, de vreme ce primele mişcări daoiste populare sunt atestate în secolul 
al Il-lea d.Hr., în timp ce budismul nu a avut o adevărată influenţă în China 
decât începând din secolul al V-lea. Departe de a fi o simplă dispută între 
istorici, această controversă, la o naţiune care pune atâta preţ pe continuitate, 
se află în centrul politicii de represiune pe care o duce statul de secole (co¬ 
muniştii chinezi nu au inventat nimic în această privinţă) împotriva instituţiilor 
libere ale poporului. Or, comunităţile daoiste apar cu mult timp înaintea 
budismului, odată cu mişcarea Maestrului Celest. Această mişcare, născută 
după apariţia lui Lao Zi, „Nou întemeiată", în anul 142 d.Hr., este la originea 
unei reînnoiri, a unei noi alianţe cu toate fiinţele Universului. Bătrânul Maestru 
stabilise atunci un „Nou Testament", ceea ce înseamnă că structurile liturgice 
existau deci la o dată cu mult anterioară. 

Faptul că textele clasice - şi nu numai textele daoiste — spun atât de puţin 
despre viaţa religioasă, rituri şi organizarea comunitară nu este în sine deloc 
surprinzător. în China, ca în atâtea alte civilizaţii vechi, practicile de cult — cele 
ale „misterelor 1 , ca şi cele ale cultului public - făceau parte din tradiţia orală. 
Această tradiţie, mai ales cea a marilor sacrificii ale statelor şi principatelor, a 
fost distrusă odată cu întemeierea imperiului în 221 î.Hr. Instaurarea cultului 
imperial care făcea din suveran un zeu viu a pus capăt religiei antice a regatelor 
feudale şi a dus la dispariţia tradiţiilor sacrificiale. Astăzi, cărturarii confucianişti 
nu mai ştiu în ce constau exact marile rituri ale nobililor cavaleri, rituri care se 
aflau în centrul învăţăturilor lui Confucius. Situaţia daoismului este paradoxal 
mai bună, căci cultul imperial care viza să confere Fiului Cerului imaginea 
Omului perfect, nemuritor şi salvator, descris în ZhuangZi şi venerat de popor, 
a păstrat din acest motiv o serie de elemente ale cultului daoist. 

Chiar dacă marile texte filozofice ne vorbesc puţin despre practică, lucrurile 
pe care le spun ele, odată repuse în contextul istoric şi comparate cu tradiţia 
vie, ne permit să ne facem o anumită idee. Atât ZhuangZi , cât şi Dao De Jing 
fac în mod constant aluzie la o ştiinţă împărtăşită numai de iniţiaţi. Este vorba 
de tehnici de meditaţie extatică, dar şi de o întreagă terminologie specializată 
şi de practici profilactice (de exemplu, celebra „conducere a energiilor" în corp, 
Daoyiri) care sunt clar atestate. Mitologia daoismului, prin aluzii precise, este 
de asemenea foarte prezentă: ZhuangZi îl pune de mai multe ori în scenă pe 
paznicul Trecerii, arătând astfel că legenda călătoriei Bătrânului Maestru către 
apus era celebră. 

Daoismul apare aşadar, încă de la începuturile sale, ca o religie a salvării 
individuale, centrată pe căutarea Vieţii Lungi, altfel spus a nemuririi, de vreme 
ce acela care urmează ritmul ciclurilor cosmice se reînnoieşte precum natura. 
Daoismul era practicat alături de cultul public al regatelor şi cetăţilor, iar adepţii 
sau iniţiaţii săi aparţineau tuturor păturilor societăţii. Analogia cu misterele 
greceşti şi elenistice sare în ochi. 

Această asemănare cu ceea ce a fost fundalul „miracolului grec" nu trebuie 
totuşi să ne facă să uităm un alt izvor al daoismului, în aparenţă poate mai mo¬ 
dest, dar în acelaşi timp fundamental: şamanismul. Se ştie, de altfel, că şamanis¬ 
mul, siberian, buriat sau tunguz, se regăseşte la mongoli şi manciurieni - 
popoare din China - şi de asemenea, fără o adevărată soluţie de continuitate, 
în China, încă din Antichitate. Primul capitol al cărţii ZhuangZi, „Să călătoreşti 
liber", enunţă dintru început tema plimbării extatice, călătoria şamanică. 
Această temă a călătoriei în împărăţiile zeilor şi ale Nemuritorilor este prezentă 
în ZhuangZi, ca şi în Strofele ţării Chu (Chu ci), cânturi de la curtea unui regat 
important din China meridională. De inspiraţie şamanică, dar purtând şi 

amprenta daoismului, aceste imnuri sunt atribuite unui cărturar (Qu Yuan) 
care s-a sinucis după ce a căzut în dizgraţie şi a devenit zeul râului în care îşi 
găsise moartea. Elementele-cheie ale şamanismului - tehnici de intrare în transă, 
călătorii ale spiritului, vizitarea ţinuturilor lumii de apoi, chemarea sufletelor, 
ajutoare spirituale, zei ai plantelor şi animalelor, maeştri spirituali - se regăsesc 
în daoism, dar cu o diferenţă notabilă: daoismul călătoreşte mai ales în stră¬ 
fundurile fiinţei sale, în împărăţia sa intimă, lăsând şamanilor „vulgari" practica 
exterioară, diagnosticele şi exorcismele. 

De altfel, cânturile şamanice vechi arată că relaţia dintre zei şi oameni era 
concepută ca o alianţă de iubire, transa şi posesiunea fiind descrise ca o unire 
sexuală. Aceste elemente nu sunt absente din daoism, dar unirea se vrea pur 
spirituală. Totuşi, distincţia între daoism şi şamanism, încă neclară în zilele 
noastre, nu a fost probabil niciodată foarte evidentă pentru muritorii de rând, 
nici chiar în vremea lui Zhuang Zi. Cartea ZhuangZi conţine, în acest sens, 
o anecdotă instructivă: 

In ţara Zheng exista un vrăjitor ghicitor, pe numele său Ji xian [unul dintre strămoşii 
zeificaţi ai şamanilor din China veche]. El era în stare să-i spună fiecăruia data naş¬ 
terii şi a morţii, soarta, norocul, câte zile avea de trăit, ca şi cum ar fi fost el însuşi 
un zeu. Oamenii din ţara Zheng, de cum îl zăreau, fugeau de le sfârâiau călcâiele 
[nevoind să ştie atât de multe]. Dar Lie Zi [un adept daoist] se întâlni cu el şi inima 
îi fu cuprinsă parcă de beţie. Intorcându-se acasă, îi spuse maestrului său Hu Zi 
(„Maestrul Tigvă“) aceste vorbe: „La început gândeam că Dao al domniei tale, o, 
Maestre, este cel mai bun. Dar acu’ am găsit ceva şi mai şi!“ 

Hu Zi, precum îl arată numele (tigva este o imagine a haosului), este un 
adevărat daoist. El îl vindecă pe discipolul său de orbire invitându-1 pe şaman 
la o întrecere colegială. Şamanul nu poate vedea în trupul maestrului decât 
ceea ce acesta binevoieşte să-i arate: mai întâi yin -ul şi apoi yang-\i\, apoi 
fuziunea celor două într-un Unu suprem şi, finalmente, printr-o mişcare re¬ 
gresivă neaşteptată, haosul primordial, viziune de nesuportat pentru bietul 
vrăjitor, care o ia la sănătoasa. 

Faptul că diferenţa dintre daoism şi şamanism a putut să pară ambiguă reiese 
dintr-un alt pasaj, în care Zhuang Zi susţine cu putere existenţa unei lumi ieşite 
din conştiinţa şamanică: 

In îndepărtaţii munţi din Gushi locuiesc fiinţe divine. Au pielea răcoroasă precum 
chiciura şi sunt delicate şi sfioase ca nişte fecioare. Nu mănâncă cereale, ci sorb vânt 
şi beau rouă. Se urcă pe spinarea norilor şi a suflurilor, călăresc dragoni înaripaţi şi se 
duc să se zbenguiască în ţinuturile de dincolo de cele patru mări [la marginea lumii]. 
Prin concentrarea minţii lor ele pot apăra omenirea de ciumă şi pot face să se coacă 
recoltele. [...] Ce mai făpturi! Puterea {de) este atât de mare! Ele cuprind în braţe cele 
zece mii de lucruri ca să le strângă într-un singur tot. Degeaba le roagă oamenii să 

vină să pună ordine în lume, de ce s-ar obosi ele cu treburile pământeşti? [... ] Ce mai 
făpturi! Nimic nu le poate răni. Poate să vină un potop cu apele până la cer, că ele 
n-au să piară; poate să vină arşiţa arşiţelor care topeşte piatra şi arde munţii, că lor 
nici măcar nu le e cald ( ZhuangZi , 1). 

Din acele vremuri străvechi, şamanismul a rămas tovarăşul - sau ruda săracă 
a daoismului, rivalul, dar şi complementul său indispensabil. In texte, ca şi în 
practică, daoistul caută să se distingă cu orice preţ de şaman, sub pretext că 
acesta din urmă se dedă „cultelor vulgare" însoţite de sacrificii sângeroase făcute 
duhurilor nefaste. In realitate, şamanismul constituie, în multe privinţe, sub¬ 
stratul daoismului şi punctul său de ancorare în religia poporului. O serie de 
influenţe, pozitive sau negative, provenite din şamanism au contribuit la 
reînnoirea daoismului în momente importante ale istoriei sale. Singur şi fără 
această legătură, daoismul poate n-ar fi supravieţuit. 

Literatura daoistă se îmbogăţeşte încă din vremea dinastiei Han. Marilor 
texte ale Antichităţii, Dao De Jingşi ZhuangZi , li se adaugă comentarii. Apar 
de asemenea un număr important de lucrări asupra artei de „a hrăni energia 
vitală"; meditaţie, exerciţii de respiraţie, dietetică, medicină etc., ca şi primele 
hagiografii. După venirea Bătrânului Maestru, mişcarea Maestrului Cerului 
scrie texte privitoare la iniţieri şi hirotonisiri; Registrele şi Poruncile, precum 
şi „îndrumările orale" (dar transmise în scris) asupra meditaţiei, prezentarea 
cererilor, organizarea diocezelor. Aceste texte, care formează începutul litera¬ 
turii liturgice a daoismului, nu sunt transmise decât între iniţiaţi. 

Această literatură cu circulaţie restrânsă se dezvoltă rapid. In secolul al IV-lea, 
daoismul se concentrează în sud, căci popoarele nomade venite din Asia 
centrală pun stăpânire pe întreaga Chină de Nord şi o convertesc la budism. 
Daoismul antic supravieţuieşte la sud de Fluviul Galben, pe lângă comunităţile 
Maestrului Cerului. El se perpetuează în cultul Nemuritorilor şi în practicile 
de Viaţă îndelungată, printre care alchimia ocupă un loc de prim ordin. Despre 
acest daoism posedăm o mărturie excepţională graţie operei lui Ge Hong 
(283-343), literat şi alchimist, moştenitor al unei lungi tradiţii a artelor oculte. 
Ge Hong era într-adevăr nepotul unui mare preot daoist de la începutul 
secolului al II-lea, GeXuan, a cărui bibliotecă a păstrat-o. Pornind de la aceste 
texte, el a redactat un tratat filozofic asupra problemei nemuririi, Tratatul 
ezoteric al maestrului care menţine simplitatea (Bao pu zi neipian). Opera a fost 
încheiată înainte de anul 317, dată fatidică, la care tobaii, popor mongol (sau 
turc?) din stepe, au cucerit China de Nord şi au distrus capitala Loyang. Acest 
eveniment are o importanţă la fel de mare pentru istoria Extremului Orient 
ca şi distrugerea Romei de către vizigoţi pentru cea a Europei. Ge Hong este 
deci ultimul - şi aproape singurul - martor al daoismului Chinei antice. Tre¬ 
când în revistă toate tehnicile nemuririi pe care le cunoştea, el nu încetează să 

dovedească că aceasta este accesibilă celor mai mulţi dintre muritori: „Dao 
poate fi învăţat 11 este laitmotivul discursului său. 

După 317, China de Sud rămâne chineză. Daoismul vechi este atunci în¬ 
lăturat de mişcarea Maestrului Cerului, care avea numeroşi adepţi printre refu¬ 
giaţii din nord. Din această confruntare se naşte un nou curent. La originea sa 
stau revelaţiile pe care un medium - dintr-o mare familie aristocratică - le-a 
primit graţie Nemuritorilor care i-au dictat texte noi şi „adevărate". De fapt, cea 
mai mare parte nu sunt decât adaptări ale textelor din biblioteca lui Ge Hong, 
făcute după gustul zilei. Astfel s-a născut literatura Clasicelor adevărate de cea 
mai înaltă puritate {Shang qing zhenjing), opere mistice, literare şi - datorită 
caligrafiei lor inspirate — artistice, care marchează naşterea unei noi ortodoxii. 

La puţin timp după aceasta, un alt membru al aceluiaşi mediu aristocratic 
din China de Sud elaborează un corpus de texte pornind de la codexuri litur¬ 
gice, încorporând de această dată numeroase elemente budiste. Această nouă 
sinteză integrează deci elemente ale daoismului vechi din sud, ale serviciului 
divin al Maestrului Cerului şi ale literaturii budiste proaspăt ieşite din pensula 
traducătorilor de la curţile din China de Nord. Textele, după modelul sutrelor 
budiste „rostite de Buddha", sunt puse în gura lui Lao Zi ca întrupare a lui Dao. 

In aceste texte, alchimia se spiritualizează şi devine mistică, ceea ce obligă 
fiinţa umană să determine mai bine funcţia mentalului în universul său in¬ 
terior. Shen, divinitatea, elementul transcendent din noi înşine, care-şi are 
sălaşul în inimă (focul şi lumina trupului), este identificat cu yi, gândirea, sim¬ 
ţirea, intenţia şi, mai ales, imaginaţia. Daoismul acordă de-aici înainte o valoare 
centrală imaginarului: de la haosul primordial creaţia s-a împlinit prin inspiraţie 
extatică. Această valorizare a haosului şi a imaginaţiei se detaşează net nu numai 
de confucianism, ci şi de budism (ca să nu mai vorbim de gândirea noastră 
aristotelică). Pentru budism, totul este iluzie. Pentru daoismul Evului Mediu, 
totul este real, „adevărat". Dar chiar elaborarea unei scolastici daoiste plecând 
de la teoriile cosmologice antice datorează mult impulsului - şi rivalităţii - budis¬ 
mului. Liturghia daoistă se adaptează, de asemenea, încorporând elemente 
budiste: recitarea textelor sacre, dansurile circumambulatorii şi riturile pentru 
odihna sufletelor defuncţilor. 

Astfel se elaborează, pas cu pas, marea sinteză daoistă din Evul Mediu. 
Textele noi şi textele vechi sunt regrupate într-un catalog sistematic, Canonul 
daoist, dându-i-se fiecărei cărţi locul în evoluţia istorică a religiei. Chiar şi acolo 
unde se contrazic, ele reprezintă multiplele aspecte ale aceluiaşi adevăr, ca o 
mie de faţete ale unei unităţi globale. Canonul daoist se modelează după 
etapele şi stadiile iniţierii. Prima secţiune (clasată la sfârşit, căci corespunde 
primului nivel iniţiatic, cel mai de jos) reuneşte textele mişcării Maestrului 
Cerului. Vin după aceea manualele pentru practicile individuale (alchimia) şi 

textele clasice, Dao De Jingşi ZhmngZi : la cel mai înalt nivel textele (de exem¬ 
plu, Scrierile din cele trei peşteri) rezultate din revelaţiile recente ale Clasicelor 
adevărate de cea mai înaltă puritate (Shangqingzhen jing) şi textele rituale ale 
Giuvaierului sacru (Ling bao ), ca şi alte scrieri inspirate. Adepţii au acces la 
acest canon pe măsura progreselor în cunoaşterea lui Dao. Organizarea reli¬ 
gioasă corespunde punct cu punct corpusurilor acestor scrieri. 

Destinul omului 

Cosmogonia şi cosmologia se situează în centrul gândirii daoiste începând 
din Antichitate. Fundamentele acestei gândiri - noţiunile de haos primordial 
şi de creaţie spontană a Universului - există deja, după cum am văzut, în Dao 
De Jing. De asemenea, ideea, tot fundamentală, a dinamicii răsturnate, a 
mişcării inverse: „întoarcerea este mişcarea lui Dao“ ( Dao De Jing, 40). Pentru 
daoişti, continua devenire a Universului este în permanenţă dublată de o forţă 
retrogradă, ciclul progresiei fiind în orice clipă echilibrat de un ciclu regresiv. 

Această paradigmă se regăseşte de asemenea - şi mai întâi - în fiinţa umană. 
Totuşi, omul nu are un loc anume în Univers, fiind un conglomerat de energii 
complexe. Orice element prezent în natură corespunde unui element din orga¬ 
nismul nostru, îşi găseşte omologul în „cele cinci viscere şi şase receptacule, 
şapte puncte directoare şi nouă palate, piele şi vene, muşchi, oase, măduvă şi 
creier, nouă deschideri, douăsprezece lăcaşuri, trei suflete superioare şi şapte 
suflete inferioare, cele trei etaje ale trupului, având fiecare opt luminătoare, 
formând împreună douăzeci şi patru de divinităţi [ale trupului], o mie două 
sute de proiecţii, trei sute şaizeci de articulaţii şi optzeci şi patru de mii de pori“. 

Multiplele relaţii între topologia corpului şi cea a universului depăşesc 
simpla corelaţie dintre macro- şi microcosmos, căci corpul omenesc este un 
univers în sine. Sistemul de corespondenţă ce regizează relaţiile corpului cu 
universul care îl înconjoară acţionează în două sensuri: cosmosul influenţează 
corpul, iar corpul, mediul înconjurător. Este ceea ce daoiştii denumesc legea 
rezonanţelor (gan ying). 

Corpul omenesc participă la cele două faze esenţiale ale devenirii Universului, 
una progresivă, cealaltă regresivă. Omul trece printr-o primă existenţă, intra¬ 
uterină - pe care daoiştii o numesc „Cerul anterior" şi printr-o a doua exis¬ 
tenţă, în lume, „Cerul posterior". în timpul celor zece etape lunare cât durează 
sarcina, embrionul se transformă de nouă ori, progresând de la invizibil la 
vizibil, mergând de la unitatea iniţială dintre yin şi yang până la fiinţa completă, 
care posedă toate atributele enumerate mai sus. Aşa se explică de ce chinezii 
consideră că un copil are deja un an la naştere. Acest obicei singular vine de la 
faptul că cele zece lunaţii uterine constituie un ciclu cosmic echivalent cu un 

ciclu solar complet din lumea exterioară. Toţi oamenii împlinesc acest timp 
uterin, interior, cu excepţia fiinţelor excepţionale care au o gestaţie mai lungă, 
căreia îi corespunde o viaţă exterioară de asemenea prelungită (astfel, se spune 
că Lao Zi ar fi trăit optzeci şi unu de ani în pântecul mamei sale, pentru ca 
apoi să se bucure de o longevitate aproape ilimitată). 

La naştere, fiinţa umană se află la apogeul existenţei sale: „Puterea în 
plinătatea ei [De, acţiunea lui Dao] este aceea a nou-născutului“, spune Dao 
De Jing (capitolul 55). Din acest moment începe dinamica inversă care îl duce 
ineluctabil către moarte. Viaţa exterioară, spre deosebire de cea a embrionului, 
este aleatorie. In mod normal ea ar trebui să dureze o sută de ani. Dar oamenii 
nu ştiu să îşi întreţină forţele vitale şi păcătuiesc prin excese nefaste; foarte 
puţini ajung la capătul destinului lor firesc înainte ca yin şi yang să se separe 
şi ca fiinţa să se întoarcă în invizibil. 

Pentru individ, cele două modalităţi se succedă. In natură, cei ce mor şi cei 
ce se nasc nu numai că se înlocuiesc, dar coexistă în trupul omului însuşi. Forma 
esenţială a corpului omenesc fiind corpul femeii, corpul nostru ţine de ambele 
dinamici. De asemenea, în Univers, cele două modalităţi, progresivă şi regresivă, 
există una alături de cealaltă. Bineînţeles, ceea ce apare simţurilor noastre prin 
mijlocirea dorinţei este Universul diferenţiat în perpetuă devenire, dar această 
lume fenomenală nu este decât suprafaţa („marginile", după cum enunţă primul 
capitol din Dao De Jing) unei alte realităţi permanente, aceea a marii matrice 
a haosului. Cele două dinamici stau în echilibru şi într-un Univers în continuă 
schimbare; nimic nu se schimbă cu adevărat. Timpul este o iluzie. Nu este decât 
o convenţie ce ţine de un adevăr cu totul relativ. Celălalt adevăr - acesta, ire¬ 
ductibil - este prezenţa dimensiunii haotice în Univers. Acel haos care aboleşte 
ordinea celestă, răstoarnă curgerea lucrurilor şi constituie adevăratul „dincolo", 
de necuprins cu mintea, absolut, obscur, amestecat, nediferenţiat şi misterios 
(xuan). Cunoaşterea acestui mister depinde de iniţierea în tainele matricei 
originare, ale căii către necunoaştere, secretul nemuririi. 

Libertatea 

Fiinţa vulgară nu poate decât să fie supusă alternanţei vieţii şi morţii. 

Ea este ostatică acestui „dat al cerului" Jian ming) care constituie piatra 
unghiulară a discursului confucianist. Dar, pentru iniţiatul daoist, această 
raţiune „divină" nu este decât orbire şi nebunie omenească. Totul în natură 
se regenerează, nici o energie nu se pierde. De ce atunci să nu aruncăm cârjele 
raţionamentelor noastre, de ce să nu abandonăm reţetele magice şi să regăsim 
în fine calea întoarcerii, a regenerării, „apucând hăţurile rânduitorului cerului 
şi al pământului pentru a conduce cursul transformărilor celor Şase energii 
[cosmice] şi a tresălta în ceea ce este inepuizabil"? ( Zhuangzi , 1) 

Ca să-ţi iei în mână destinul, trebuie mai întâi să-ţi stăpâneşti universul 
interior: „Destinul meu este în mine, nu în cer“, spun daoiştii. Formula îi apar¬ 
ţine lui Ge Hong, cărturarul daoist şi căutătorul nemuririi de care am vorbit. 
Pentru Ge Hong, cheia tainelor Universului se află în alchimie, nu cea a fabri¬ 
cării aurului, ci aceea care duce la elaborarea elixirului nemuririi pe bază de 
cinabru {dan). Această alchimie este în primul rând un joc cu timpul şi cu 
ciclurile sale, un mod de a stăpâni secretele dinamicii sale. 

Studiind ciclurile naturii cu o rigoare care nu se regăseşte la nici o altă 
civilizaţie veche (calendarul chinezesc tradiţional este de o remarcabilă precizie), 
daoiştii au remarcat că arborii, animalele, oamenii au perioade de gestaţie şi 
durate de viaţă diferite. Comparându-le, au constatat relativitatea lor: cât 
trăieşte ţestoasa din mările australe, pentru care o mie de ani sunt ca o dimi¬ 
neaţă şi o mie de ani ca o seară? Cât trăiesc musca diurnă sau ciuperca de o zi? 
In fapt, toate fiinţele cunosc acelaşi destin: o viaţă, o moarte, iată transformarea 
fiinţelor, spune Zhuang Zi. 

Daoiştii au observat de asemenea anomaliile din rânduiala Universului: 
eclipsele, cometele, calamităţile naturale sunt momente de tranziţie când na¬ 
tura pare să nu mai ştie ce vrea, când întoarcerea pare să treacă cu greu de la 
un stadiu la altul. Ei regăseau aceste anomalii în apariţia episodică a unor fiinţe 
în afara normei - androgine, bicefale -, precum şi în stări de conştiinţă parti¬ 
culare. Inventariate cu grijă, toate aceste accidente au dus la o teorie originală, 
numită „a perioadelor ascunse" {dunjia), arătând că, în anumite momente ale 
ciclului, joncţiuni extraordinare creează un soi de falie în curgerea timpului. 
Prin aceste falii se poate trece de la un ciclu la altul, se poate ajunge într-un alt 
spaţiu-timp şi, mai ales, se poate trece din timpul nostru obişnuit, care progre¬ 
sează către moarte, în celălalt Univers, al haosului şi al regenerării. Tocmai 
aceasta este arta alchimiştilor. 

Numeroase legende evocă această temă. Un tăietor de lemne se rătăceşte 
într-o zi în munţi. Umblând de colo-colo, el descoperă o peşteră locuită de 
doi copii care erau ocupaţi cu jocul de go. După ce stă un timp şi se uită la ei 
cum joacă, îi întreabă care e drumul. Ei i-1 arată, dar când tăietorul de lemne 
ajunge acasă, îşi dă seama că a trecut mai bine de un secol de când a plecat. 
Cele două lumi, cea a muntelui (spaţiul naturii şi al haosului) şi cea a civilizaţiei 
omeneşti, nu au acelaşi ciclu. Pentru tăietorul de lemne care a stat să privească 
jocul copiilor de pe munte timpul şi-a oprit curgerea, în vreme ce jos, în sat, 
roata destinului a continuat să se învârtească. 

Tăietorul de lemne a trecut din întâmplare din lumea exterioară în lumea 
interioară. Specialiştii în calendar ştiu să calculeze apariţia „perioadelor ascunse" 
care dau voie să se treacă de la o dimensiune la alta; manualele nu lipsesc. Dar 
întoarcerea către matricea originară se efectuează mai ales şi înainte de toate 

prin meditaţia extatică. Transa este momentul privilegiat al zborului către 
lumea de dincolo, al întoarcerii la izvoarele vieţii şi ale regenerării. ZhuangZi 
îl prezintă pe Bătrânul Maestru predând această artă a Nemuritorilor: 

Confucius îi făcu o vizită lui Lao Zi [în text, Lao Dan, „Bătrânul cu urechi lungi", 
alt nume dat Bătrânului Maestru]. Acesta se îmbăiase şi-şi deznodase părul - ca să se 
usuce - şi acum stătea nemişcat şi ţeapăn de parcă nici nu mai arăta a fiinţă omenească. 
Confucius aşteptă cât aşteptă, apoi spuse din nou cine este, adăugând: „Oare ochii mă 
înşală? O clipă mai înainte, Maestre, trupul domniei tale era ca un copac uscat, ca şi 
cum plecaseşi pentru totdeauna dintre lucruri şi oameni, în veşmântul singurătăţii!" 

Lao Zi spuse: 

— Inima mea tresaltă în începutul lucrurilor. 

— Ce vrea să însemne asta? 

— Degeaba se căzneşte mintea, că tot nu va şti, degeaba se deschide gura, că vorba 
tot nu va ieşi. Yin la apogeu e liniştit şi senin, yang la apogeu e zglobiu şi strălucitor. 
Când unul provine din cer şi celălalt de pe pământ [prin răsturnarea atributelor], se 
întâlnesc unul cu altul, se împreunează şi toate lucrurile se nasc din această armonie 
creatoare. Poate că rânduiala asta a făcut-o cineva, dar nimeni nu l-a văzut cum arată. 
Când descrescând şi când crescând, o dată plin şi o dată gol, un timp al întunericului 
şi un timp al luminii, soarele îşi urmează ciclul şi luna fazele, procesul se reia mereu, 
fără istov, fără ca cineva să fi putut vedea vreodată cine conduce lucrarea. N-o să ştim 
niciodată de unde încolţeşte viaţa, încotro se întoarce moartea; împotriveala asta dintre 
început şi sfârşit e o horă infinită despre care nimeni nu ştie în ce fd se termină. Şi 
totuşi, dacă nu în asta, atunci unde să-l cauţi pe Strămoş [pe Dao] ? 

— Dar să tresalţi în sfera aceasta ce vrea să însemne? întreabă Confucius. 

Lao Zi spune: 

— Să-l atingi: aceasta e frumuseţea supremă, bucuria împlinită. Cel ce ştie să 
ajungă la această frumuseţe, la această bucurie este un Om împlinit. 

— Cum să ajungi aici? Prin ce metode? 

— [...] Lumea aceasta există prin unitatea fundamentală a celor zece mii de 
lucruri. înţelege acel ceva prin care totul este unul, prin care nimic nu este diferit, şi 
mâinile şi picioarele, da, întregu-ţi trup, vor deveni precum pulberea, viaţă şi moarte, 
început şi sfârşit, vor fi ca o zi şi o noapte: nimic nu te va mai putea înduioşa, în nici 
un caz valorile lumeşti! 

Regăsirea originii lucrurilor, a izvoarelor vieţii; retrăirea creării Universului, 
a unităţii fundamentale a tuturor fiinţelor: calea Bătrânului Maestru constă 
într-o întoarcere în sine însuşi. Această învăţătură este cea a „trupului lui Dao“ 
(Dao ti) - sau a devenirii „trup cu Dao“ (ti Dao) - şi se regăseşte în mitul lui 
Lao Zi ca fiinţă primordială, Nemuritorul prin excelenţă: 

El este de faţă la originea Marelui început, se preumblă în primordialul Marii Sim¬ 
plităţi. Pluteşte în Golul de întuneric, intră şi iese prin poarta îngustimii întunecate, 
contemplă haosul înaintea diferenţierii sale, transparentul şi opacul înaintea separării 
lor. Singur, fără soaţă, tresaltă în vremurile de demult, înainte să fi fost cerul şi 

pământul. Iese din starea-i ascunsă ca să se reîntoarcă şi să rămână acolo. Mistuindu-se, 
el este Primordialul; împlinindu-se, el devine omenesc. Insesizabil! ( Cartea transformării 
lui Lao Zi, Lao Zi bian huajing, secolul al II-lea) 

Stăpânirea timpului şi spaţiului, libertatea de a intra în lume şi de a o părăsi 
când doreşti, de a înainta împreună cu natura şi de a te uni cu lumea, pentru 
ca apoi să te retragi în tine însuţi şi să te întorci la izvoare, toată această artă 
nu este rezervată doar marilor Nemuritori: este o cale deschisă tuturor. Cartea 
ZhuangZi ne prezintă adepţi ai lui Dao printre aristocraţi, ca şi printre oamenii 
de rând, printre oamenii de bine, ca şi printre cerşetori. Cea mai mare parte 
dintre iniţiaţi sunt totuşi femei, ţărani şi meşteşugari, sau chiar infirmi şi foşti 
criminali. înţelegând cu toţii că destinul lor se află în ei, şi nu în cer, ei au 
devenit liberi să străbată existenţa „călătorind în voie“ {xiao yao you). 

Ţara şi sfinţii 

Nici unul dintre înţelepţii — Nemuritori sau Oameni împliniţi - din 
Zhuang Zi nu se sinchiseşte de morala propovăduită de Confucius, acel cod 
al bunătăţii şi al echităţii, al onoarei şi al ordinii, pe care ei îl socotesc artificial 
şi chiar fals. Fiecare se poate prevala că nu are alt scop decât binele, că este un 
om demn de încredere. Intr-un pasaj celebru, un tâlhar se laudă cu virtuţile 
sale confucianiste: este bun pentru că nu-i jefuieşte decât pe cei bogaţi; este 
drept pentru că împarte corect prada; are simţul onoarei şi al curajului pentru 
că merge întotdeauna în fruntea bandei sale etc.; comparaţia între calea lui 
Confucius şi calea hoţului la drumul mare este chiar, indiscutabil, în favoarea 
celui din urmă. 

Relativitatea conceptelor şi, în consecinţă, a preceptelor morale (binele 
neexistând decât prin rău şi viceversa) înseamnă oare că nu există reguli de 
conduită în daoism? Desigur că nu. Intr-un alt pasaj din ZhuangZi, Confucius 
se duce la arhivarul regatului Zhou - adică Lao Zi - ca să-i ceară ca scrierile 
sale, canoanele confucianismului, să fie incluse în biblioteca sa. Lao Zi îi cere 
mai întâi lui Confucius să-i arate ce conţin. După ce ascultă un lung discurs 
asupra bunătăţii şi dreptăţii, Bătrânul Maestru spune: „Toate acestea sunt 
foarte frumoase, dar mult prea nedesluşite. Ceea ce mă întreb eu este la ce îi 
servesc toate astea trupului!" 

Pentru Lao Zi, adevărul nu se găseşte în preceptele sau în construcţiile 
spiritului, ci în viaţa fizică. In gândirea daoistă, trupul este dat ca singurul 
moment de unitate, singurul loc unde armonia elementelor multiple şi uneori 
opuse, care formează lumea, este posibilă. înţelepciunea nu ar putea deci să se 
găsească în discurs, ci în felul în care te ocupi de sănătatea trupului. Această 
preocupare a rămas bine fixată în centrul mentalităţii chinezeşti. înţeleptul se 

îngrijeşte în primul rând de interior: a te asuma ca fiinţă omenească înseamnă 
mai întâi să pui ordine în existenţa ta, să nu datorezi nimic celorlalţi - oameni 
sau zei. Odată îndeplinită această condiţie, restul se va face spontan, fără să 
acţionezi sau să intervii (wu weî). „Nu voi încredinţa treburile lumii decât 
aceluia căruia îi pasă de lume aşa cum i-ar păsa de propriul lui trup“, spune 
cu tărie Zhuang Zi. 

Trupul este precum lumea, iar universul interior este conceput ca o ţară. 
„Trupul omului este după chipul şi asemănarea unui regat“, spune adagiul. 
Găseşti în el palate şi locuinţe situate intr-un peisaj cu munţi şi râuri pentru 
locuitorii ţării, care sunt zeii trupului. Aceştia sunt ipostazele energiilor lui Dao 
în lumea interioară, adevăraţii (. zhen ) zei ai misterului. Ei au nume, caracteristici 
individuale, sarcini precise, toate nefiind decât un aspect al Marelui Unu (Tai 
yi ), uniunea lui yin şi yang. In fiecare corp se găsesc divinităţi cereşti şi 
pământeşti, masculine şi feminine, bune (adică având o conduită morală) şi 
rele. Zeităţile bune lucrează pentru prezervarea trupului, pe când cele rele (din 
fericire foarte puţin numeroase în sânul comunităţii zeilor trupului) ar vrea să 
grăbească moartea şi dislocarea energiilor vitale care să-şi poată regăsi libertatea. 
Divinităţile superioare exercită un control asupra celorlalte. Sunt cenzori care 
în anumite momente precise ale ciclului adresează rapoarte instanţelor cereşti 
(vom reveni curând asupra acestor divinităţi) despre felul în care fiecare per¬ 
soană îşi guvernează corpul. De aceste rapoarte depinde soarta pe care i-o 
rezervă instanţele. 

Numeroase texte descriu universul interior: fiecare îşi poate imagina pro¬ 
priul peisaj cum doreşte, scopul fiind să găsească o stare de comunicare perfectă 
între diferitele părţi ale corpului şi să extindă această transparenţă la lumea 
exterioară, pentru ca la sfârşit cele două să nu formeze decât unul. 

Această unitate între individ şi lume se bazează pe idei foarte vechi privitoare 
la instituţia regală. „Principele şi regatul său nu formează deci un singur trup“, 
spune Zhuo zhuan , unul din textele clasice ale confucianismului. Regele este 
ţara, comportarea sa rituală îmbină timpul şi spaţiu, el este zălogul păcii şi 
ordinii naturale. Cunoaştem existenţa acestor credinţe nu numai în regatele 
din Africa, ci şi în istoria noastră. în daoism, ele se aplică fiecărui individ. 
Fiecare om este rege în ţara sa interioară. Pornind din acest teritoriu intim, 
armonia şi forţa trebuie să strălucească şi să răspândească pacea şi fericirea în 
jur, întinderea acestei influenţe mărindu-se odată cu creşterea puterii vitale 
{De al lui Dao). Influenţa benefică a fiinţei faste trebuie să se exercite pe ascuns, 
după exemplul acelor înţelepţi care se stabilesc incognito intr-un ţinut şi care, 
fără ştirea locuitorilor, fac să vină la timp anotimpurile, să fie bogate recoltele, 
să dispară bolile şi nimeni să nu moară înainte de vreme. Sfântul se identifică 
în asemenea măsură cu peisajul, că sfârşeşte prin a se mistui complet în el. Se 

spune atunci că a plecat ca Nemuritor, unit cu natura, şi „nimeni nu ştie ce 
s-a ales din el“, frază stereotipă care încheie hagiografiile sfinţilor daoişti. Ne¬ 
muritorii nu au mormânt. 

Calea sfântului presupune, în orice situaţie, o conduită de o înaltă mora¬ 
litate, măcar pentru a păstra armonia în universul interior. Dar această morală, 
în loc să fie bazată pe o autoritate supraomenească şi pe un sistem de retribuţie 
divină, ia ca punct de plecare funcţia dorinţei. Dorinţa structurează percepţia 
noastră despre lumea exterioară, stabileşte diviziunile şi separările în funcţie 
de gusturile şi prejudecăţile noastre. Dorinţa stăvileşte viziunea unităţii lumii 
sau, cum afirmă primul capitol din Dao De Jing. „In starea permanentă de 
dorinţă, [nu] vezi [decât] marginile [creaţiei]; în starea de permanentă nedo- 
rinţă, contempli minunile [tainei].“ 

Diviziunile operate, datorită dorinţei, în percepţia noastră se repercutează 
asupra vieţii noastre interioare. Unele funcţii sunt solicitate în defavoarea 
altora, creând ierarhii şi, în final, blocaje care duc la dereglări. Morala este un 
dat natural deoarece creaţia este perfectă şi omul, în consecinţă, fundamental 
bun. Nici un mit, nici o dogmă nu vine să explice prin ce împrejurare s-a 
pierdut simplitatea naturală şi cum s-a cuibărit răul, dar pasiunile care ne 
dereglează viaţa constituie un păcat faţă de universul întreg, deoarece ele 
influenţează armonia din noi înşine şi adesea din afara noastră. In problematica 
binelui şi răului, daoismul nu merge dincolo de dialectica dorinţei şi absenţei 
dorinţei. Răul nu este niciodată absolut şi nici binele inalterabil. Echilibrul 
poate fi întotdeauna regăsit chiar şi acolo unde pare compromis. Zeii sunt 
efemeri, puterealor relativă. Nici chiar forţele destinului nu sunt atotputernice: 
fatum-u\ poate fi schimbat. In Evul Mediu, când daoiştii adoptă infernurile 
indiene (introduse de misionarii budişti), ei fac din acestea simple purgatorii: 
nimic creat nu este permanent, ce are un început are neapărat un sfârşit. Totul 
este să păstrezi legea naturală. 

Aceasta este calea sfântului. Ea constă în a „păstra pe Unul“ ( shouyi ), în 
a prezerva unitatea dintre diferitele elemente ale trupului şi ale lumii. Nepier- 
zând niciodată această unitate, poţi dura la nesfârşit, poţi rămâne suplu şi te 
poţi adapta schimbărilor ciclice. Această stăpânire a timpului îţi conferă 
calitatea de xian, de Nemuritor, traducerea de-acum consacrată, deşi nu este 
chiar exactă: sfinţii daoişti nu posedă viaţa veşnică, dar ştiu să îmbine alter¬ 
nanţele vieţii şi morţii după cum vor şi cunosc Viaţa îndelungată adaptându-se 
la alte cicluri decât cele ale omului obişnuit, fără să schimbe totuşi ordinea 
naturală a lucrurilor. 

Nemuritorii nu intervin în viaţa celorlalţi; este deci inutil să le adresezi 
rugăciuni, cu atât mai puţin sacrificii. Ei nu se hrănesc cu alimentele obişnuite, 
ci cu aer şi rouă - cei mai înaintaţi dintre ei, şi cu vin, carne de cerb sau peşte 

uscat („proviziile de drum“) - Nemuritorii „pământeni". în nici un caz ei nu 
mănâncă cereale. Nu au un loc fix şi nici mormânt. Nemuritorii refuză tot ce 
este sedentar: produsele agricole, precum şi pe cele obţinute prin creşterea ani¬ 
malelor, locuinţele stabile sub orice formă. 

întâlnim aici un element esenţial al daoismului. Spre deosebire de religia 
publică a Antichităţii sau de religia oficială a imperiului epocilor posterioare, 
daoismul recuză explicit sacrificiul, mai ales sacrificiul sângeros. „Zeii nu beau 
şi nici nu mănâncă, maeştrii nu primesc simbrie", spune mişcarea Maestrului 
Cerului, în „Contractul pur" ( qingyue ). Zeii vulgari care cer sacrificii sunt 
forţe nefaste, căci ei se hrănesc pe socoteala oamenilor. Vânzându-şi ajutorul, 
ei încheie cu fidelii lor un târg necinstit, cerând tot mai mult şi mai mult. Să 
reamintim că în vechea Chină se practicau în mod curent sacrificiile umane. 

Totuşi, încă din Antichitate, poporul le dedică un cult sfinţilor nemuritori 
ai daoismului, pentru a le chema prezenţa, deoarece, aşa cum am văzut, acolo 
unde locuieşte un xian domnesc spontan sănătatea şi prosperitatea. Ne¬ 
muritorii ştiu să facă să crească grânele şi cunosc secretele plantelor de leac: 
fiecare din ei este şi vraci. Locurile unde s-au manifestat ei (sau ele, deoarece 
sunt şi numeroase femei printre ei), rămân impregnate de mana lor. 

încă de la începutul erei noastre, sunt menţionate sanctuarele închinate 
Nemuritorilor; cultul lor cuprindea regiuni şi uneori chiar ţara întreagă. Aceste 
sanctuare constituiau reţele datorită cărora credincioşii puteau călători după 
exemplul Nemuritorilor, găsind de fiecare dată, lângă sanctuar sau locul sfânt, 
hrana şi odihna. Primele hagiografii sunt de altfel ale acestor locuri sfinte, prin¬ 
tre care munţii sacri sunt cei mai importanţi. Vaste mişcări de pelerinaj sunt 
atestate încă din această vreme; ele mai există şi astăzi. Cel mai cunoscut din¬ 
tre munţii sacri este Taishan (Vârful sacru din răsărit), în provincia Shandong. 
în ciuda distrugerii sanctuarelor, pelerinajele nu au încetat niciodată şi cultul 
stăpânului muntelui şi al fiicei sale, „Nemuritoarea Celestă" (Tian xian), altfel 
spus Prinţesa Norilor Aurorei, continuă să-i atragă pe credincioşi, din ce în 
ce mai numeroşi în ultimii ani. 

Panteonul sfinţilor este vast şi organizat ca un guvern metaforic. Sfinţii 
sunt împăraţi, regine, prinţese, ofiţeri sau funcţionari ai administraţiei lui Dao. 
Astfel daoismul, care se situează la marginea autorităţilor publice şi, în unele 
epoci, chiar în opoziţie cu acestea, se înzestrează cu propria sa ţară, cu propriul 
său regat şi imperiu. Fiecare regiune îşi are sfinţii săi, dar numeroşi sfinţi - îm¬ 
păraţi, regi, regine şi prinţese - au o audienţă naţională. Poporul îi sărbătoreşte 
an de an. Ca şi în regiunile occidentale, numeroase divinităţi antice au avut o 
a doua existenţă ca sfinţi nemuritori ai daoismului, iar hagiografia lor a fost 
adaptată în consecinţă. Departe de a-i respinge pe aceşti sfinţi „apocrifi", da¬ 
oismul îi adoptă bucuros, argumentând că, intraţi în panteonul daoist, ei au 

subscris la Contractul pur, adică au renunţat la sacrificiile sângeroase. Astfel, 
daoismul salvează zeii, ceea ce pentru el este la fel de important ca salvarea 
oamenilor. El recunoaşte de asemenea numeroşi sfinţi de origine budistă, cel 
mai celebru fiind Guanyin, Miloasa. 

Pentru popor - dar nu şi pentru daoişti — sfinţii sunt zei. Cu alte cuvinte, 
religia chineză le rezervă numai iniţiaţilor cunoaşterea zeilor adevăraţi care 
rămân în trup şi care corespund ipostazelor lui Unu. Pentru oamenii de rând 
(su ren, cum spun maeştrii), cultul se limitează în mod esenţial la panteonul 
zeilor populari. Iconografia lor este universal răspândită; ei au legende, locuri 
sfinte, ca şi sfinţii nemuritori cu care sunt asimilaţi şi confundaţi. In schimb, 
divinităţile abstracte, ipostazele lui Dao, care în teologia daoistă formează 
vârful edificiului, nu joacă cine ştie ce rol în devoţiunea populară. Departe de 
a regreta această stare de lucruri, maeştrii o aprobă, propovăduind unitatea 
celor trei religii (budismul, confucianismul, daoismul). 

Zeii cei mai apropiaţi de popor îndeplinesc rolul de cenzori, acelaşi rol pe 
care îl au pentru iniţiaţi zeii trupului. Ei sunt socotiţi trimişii administraţiei 
lui Dao pentru a păstra pacea şi dreptatea în lume. Achitându-se de această 
sarcină, zeii (cei ai poporului, ca şi cei ai trupului) pot obţine merite (gongfu) 
care, contabilizate cu toată grija de administraţia lui Dao, le permit să urce 
treptele şi să se apropie de Dao. Pe măsură ce înaintează pe drumul perfecţiunii, 
ei îşi pierd identitatea individuală pentru a se contopi în categoriile cosmo¬ 
logice. Acest proces este cel al lui ke, norma clasificatoare şi sistemul de 
eşaloane după care este organizată birocraţia celestă. Datorită lui ke, fiecare 
lucru sau fiinţă, de la cea mai mică pietricică până la oameni şi zei, poate 
înainta pe drumul perfecţiunii. Ii este de ajuns să practice şi să obţină gong 
fu, cuvântul ce s-a răspândit în Occident în legătură cu artele marţiale ale 
Chinei (astăzi mai ales prin filmele de gong fu - kungfu - realizate în Hong 
Kong). Este vorba cu adevărat de acelaşi lucru: artele marţiale sunt una din 
multiplele metode pentru întreţinerea trupului şi disciplinarea energiilor 
vitale, cu acelaşi titlu ca meditaţia extatică, cultul sfinţilor sau operele de bine¬ 
facere. In acest ansamblu atât de vast, care cuprinde teatrul chinez, dietetica 
şi alegerea locului pentru construirea caselor şi mormintelor, totul se leagă. 
Sistemul daoist îmbrăţişează fiecare aspect al vieţii şi al morţii. 


VIATA RELIGIOASĂ 

> 

Comunitatea 

Nu devii daoist; daoist eşti, uneori fără să-ţi dai seama. Religia, scria Marcel 
Granet vorbind despre daoism, nu a devenit niciodată în China o funcţie 
diferită de activitatea socială. Ea cuprinde viaţa întreagă: regimul alimentar, 

organizarea habitatului, sistematizarea cetăţilor (cartiere regrupate în jurul 
templelor), timpii vieţii (naşterea, căsătoria, decesul), crizele vieţii, calendarul 
agricol, sărbătorile, meşteşugurile şi comerţul (prin intermediul asociaţiilor şi 
corporaţiilor), alianţele religioase şi naţionale, precum şi artele şi tehnicile (prin¬ 
tre care medicina), literatura, filozofia, mistica. Inserţia în viaţa religioasă, însăşi 
optica acesteia din urmă diferă după cum eşti un simplu laic, membru al unei 
asociaţii liturgice, preot mirean sau călugăr. Fiecare este liber să-şi fixeze locul 
conform cu credinţa, practica şi progresul său în înţelegerea tainei. Tot astfel 
gândesc şi astăzi preoţii. Ei nu predică, ci răspund întrebărilor în funcţie de 
mijloacele lor intelectuale şi de interlocutori. 

Daoismul n-a cunoscut niciodată adevărate instanţe conducătoare. El se 
prezintă ca o constelaţie de comunităţi - în majoritate laice - federate. Aceasta 
era de altfel şi situaţia primelor comunităţi asupra cărora avem date sigure, 
cele ale mişcării cunoscute sub numele de mişcarea Maestrului Cerului (Tian 
shi Dao) 1 . In acea vreme au existat cu siguranţă şi alte mişcări, dar sunt mult 
mai puţin cunoscute. 

Comunităţile Maestrului Cerului s-au menţinut pe tot parcursul Evului 
Mediu. Ele erau, pare-se, mai ales rurale. Până la apariţia lor, nu cunoaştem 
din societatea chineză decât aristocraţia („Riturile nu coboară până la popor", 
spunea Ceremonialul confucianist). Or, tocmai când ordinii aristocratice a marii 
dinastii Han i se apropie sfârşitul, cronicile menţionează pentru întâia oară dioceza 
Maestrului Cerului, care, în ţinuturile din Sichuan şi Shaanxi, preia ştafeta de la 
autoritatea imperială, acolo unde aceasta nu mai izbuteşte să se menţină. 

Mişcarea Maestrului Cerului, care se dezvoltă după noua apariţie a lui Lao 
Zi în anul 142, nu este prima mişcare escatologică din istoria daoismului, de 
vreme ce Istoria dinastiei Han (Han shii) menţionează că în anul 3 î.Hr. ţi¬ 
nuturile din Shandong şi cele ale capitalei au fost năpădite de mulţimi de 
ţărani care îşi lăsaseră pământurile pentru a merge către vest în căutarea lui 
Xiwang Mu, marea zeiţă a nemuririi. Această mişcare nu a avut totuşi urmări. 

Mişcarea lui Lao Zi ne-a făcut să descoperim un aspect al daoismului fără 
îndoială prezent, dar puţin explicat în textele clasice: spaima de impuritate. 
Lao Zi anunţă într-adevăr sfârşitul ciclului cosmic, adică lumea actuală, căreia 
trebuie să-i succeadă un ciclu sexagesimal. Numai cei care se alătură noii alianţe 
cu puterile şi copiii lor, născuţi dintr-o „concepţie maculată", vor supravieţui 
cataclismelor care se vor abate asupra lumii. Aleşii noii ordini, supranumiţi 
„purii", vor fi „poporul sămânţă" ( zhongmin ) al noii ere. 

Canonul daoist a păstrat circa treizeci de lucrări datorate mişcării Maestrului 
Cerului primitiv, printre care un magnific Apocalips în zece capitole demn de 

1. Cf. La Pensee chinoise. Paris, Albin Michel, 1934, p. 586. 

lucrările omoloage din Antichitatea târzie a Orientului Apropiat. Calamităţile 
care aşteaptă omenirea — mai ales pe „oamenii răi“ - depăşesc orice imaginaţie: 
potopuri, incendii, epidemii, apariţia unor demoni fioroşi, a unor animale 
feroce, otrăviri, nebunii colective, războaie... Printre monştrii care vin să 
îngenuncheze omenirea figurează şi o şleahtă de potentaţi aleşi pe sprânceană: 
împăraţi, miniştri şi generali. Cadrul în care se desfăşoară aceste scene oribile 
este cel al Chinei rurale de la sud de Yangzi. Câteva rare pasaje evocă, cu 
naivitate (găini mari cât pasărea fenix...), bucuriile paradisului Purilor. 

Textul care anunţă acest Apocalips, Cartea incantaţiilor divine din grotele 
abisale (Dungyuan shen zhoujing), datează probabil din secolul al IV-lea. El 
reia marile teme ale revelaţiei Bătrânului Maestru, Lao Zi (numit începând 
de acum, în mod mai respectuos, Bătrânul Domn, Lao Jun), şi anume faptul 
că lumea este vinovată de a fi continuat să facă sacrificii zeilor „perimaţi" 
din vremea feudală, delăsând regulile de puritate învăţate la precedenta 
încarnare. Energiile depăşite şi nefaste au fost astfel hrănite şi au câştigat o 
hegemonie pernicioasă care a distrus armonia originară. Din cauza acestor 
forme „vulgare" de cult, cu sacrificii sângeroase, morţi şi vii, oameni şi 
demoni se unesc în mod licenţios (yin si). Cartea incantaţiilor divine interzice 
sacrificiile făcute zeilor vechi şi cultul strămoşilor. Este autorizat numai cultul 
Nemuritorilor daoişti (aceştia nu mănâncă hrană vulgară). Domniei celor 
Nouă Ceruri a vechii ordini şamanice îi urmează era celor Trei Ceruri, cea 
a trinităţii daoiste, cele şase ceruri rămase fiind lăsate „energiilor perimate" 
şi constituind regatul demonilor. Noul panteon constă exclusiv din sufluri 
pure, aspecte abstracte ale lui Dao, ieşite din haosul primordial fără să fi fost 
întrupate în această lume. Intre forţele spirituale şi oameni este încheiată o 
nouă alianţă, cea a Contractului pur: „Zeii nu mănâncă şi nici nu beau, 
maeştrii nu primesc salariu." 

La această condamnare a şamanismului se va adăuga, două secole mai 
târziu, o alta, de data aceasta de natură rasială, care aţâţă la rându-i spaima de 
sfârşitul lumii. Ea deplânge faptul că, de când oamenii au părăsit societatea 
primitivă şi claustrarea sa sătească, popoarele nu mai stau locului. Chiar aici, 
în regatul Centrului Lumii (China), sunt din ce în ce mai mulţi bărbaţi şi femei 
de alt neam. Rasele se amestecă, religiile, de asemenea (să amintim că nordul 
Chinei, cucerit de populaţii nechineze, a fost convertit cu forţa la budism). 
Noua rasă umană ieşită din aceste amestecuri abuzive şi licenţioase este dia¬ 
bolică. Apocalipsul trebuie să separe secara de neghină. Comunităţile se închid 
în ele însele, devin refugiul celor drepţi şi puri, în faţa unei lumi corupte aflate 
pe drumul pierzaniei. Mitul purităţii întemeiază identitatea comunitară. El se 
va păstra până în zilele noastre, nu numai în China profundă, dar chiar şi la 
etniile aşa-zis „minoritare" convertite la daoism (aşa sunt aproape toate) şi 
comunităţile chineze de peste mare. 

încă din acele vremuri îndepărtate, comunităţile descrise în textele Canonului 
şi în izvoarele epigrafice corespund parohiilor locale - sate sau cartiere - 
organizate în jurul unui loc de cult. Acesta este un oratoriu ( jing ), loc de 
reculegere şi purificare unde daoiştii comunică cu sfinţii Nemuritori şi cu 
zeităţile lui Dao. Ritul esenţial constă în a face o ofrandă de tămâie; instru¬ 
mentul liturgic cel mai important este deci cădelniţa. Acesta - mai ales 
capacul vasului - ia adesea forma unui munte în miniatură, furnizând astfel 
un suport pentru meditaţia extatică, cea a călătoriilor spirituale în ţinuturile 
îndepărtate unde locuiesc Nemuritorii. 

Oratoriilor li se asociază un altar dedicat zeului Pământului ( She ). She este 
o zeitate a Chinei antice căreia statele feudale îi sacrificau prizonierii de război, 
dar pe care daoismul a recuperat-o şi a transformat-o într-un şef local paşnic 
şi binevoitor. Zeul pământului este zeul tutelar al parohiei şi aceasta se 
defineşte în raport cu el, dându-şi numele de adunare a zeului Pământului 
(,She hui). Acest termen a cunoscut o răspândire excepţională, de vreme ce a 
servit, începând cu secolul XX, la a traduce mai întâi cuvântul nostru „socie¬ 
tate", apoi derivatul său, „socialismul" ( she hui zhuyî), expresie care în chineză 
înseamnă deci, literal, „doctrina de adunare a zeului Pământului"! 

Comunităţile săteşti se adună în jurul unui loc sfânt regional, locul ideal 
fiind un munte sacru. Acolo, un mare sanctuar, ridicat prin efortul tuturor, 
constituie locul de adunare, „regia" ( zhi ) sau „dioceza" federaţiei she huî\ La 
sfârşitul Evului Mediu (secolul al Xl-lea), diocezele Maestrului Cerului se 
transformă în sanctuare pentru sfinţii populari (Zhang Daoling, primul vicar 
al Maestrului Cerului, va deveni un sfânt naţional sub titlul de „Primul 
Maestru al Cerului"). Comunităţile de cult local înlocuiesc atunci diocezele. 

Intrarea în spaţiul religios 

Daoismul s-a înrădăcinat fără îndoială în societatea chineză înaintea 
secolului al II-lea d.Hr., apariţia sa ca un cadru organizaţional pe lângă admi¬ 
nistraţia oficială, sub forma mişcării Maestrului Cerului, părând a fi rezultatul 
unei evoluţii destul de lungi. Fără convertire silită, fără misionari itineranţi, 
daoismul s-a propagat adaptându-se particularităţilor locale. El a ştiut să 
transforme locurile sfinte în sedii ale diocezelor sale şi să adopte zeii teritoriali, 
din care şi-a făcut sfinţi nemuritori protectori. Faptul că daoismul se sprijinea 
pe scriere, mult mai mult decât pe religia publică şi oficială, a favorizat cu 
siguranţă propagarea sa. Acest rol al scrierii surprinde, având în vedere cadrul 
preponderent rural al comunităţilor daoiste. Şi totuşi, în Evul Mediu, toţi 
credincioşii Maestrului Cerului trebuiau să fie capabili să recite Dao De Jing. 
„Maeştrii", însărcinaţi cu oficiul liturgic, trebuiau să ştie, în plus de aceasta, 

să scrie şi să recite foarte numeroasele documente necesare în tranzacţiile cu 
birocraţia lui Dao. 

Intrarea în sânul religiei se facea la şase ani, atât pentru fete, cât şi pentru 
băieţi. Ei locuiau atunci un timp la dioceză pentru a primi o primă iniţiere, fiind 
numiţi învăţăcei (shu sheng). Cu această ocazie, micul adept declara solemn: 

In starea lui primitivă, trupul meu a fost învestit cu suflu (qi) divin de la Venerabilul 
Maestru Lao Zi, dar eu însumi nu sunt încă în stare să-l deosebesc. In această zi, 
pregătindu-mi aşadar chezăşia credinţei, am purces la maestrul „Cutare" în cutare 
dioceză ca să-i cer să-mi înmâneze catastiful (în care sunt trecute numele şi atributele 
zeilor mei personali). Ştiu că de-aici înainte numele meu este înscris de către instan¬ 
ţele cereşti şi mă angajez să respect regulile Alianţei. 

Datorită acestor registre, toţi copiii învăţau mai întâi să recunoască o 
singură divinitate, care era socotită şi îngerul lor păzitor. Ei trebuiau de la bun 
început să asculte de câteva porunci simple: să nu fure, să nu mintă, să-i res¬ 
pecte pe cei mai mari decât ei. Pe la doisprezece ani, o nouă iniţiere ridica 
numărul celor doi paznici la zece şi cel al poruncilor la douăsprezece. La vârsta 
nubilă, băieţii şi fetele erau supuşi unui antrenament mult mai complet, 
îndeosebi unei iniţieri în tehnicile extazului, care să le permită să evoce, prin 
meditaţie, şaptezeci şi cinci de divinităţi diferite. Interdicţiile se înmulţeau, 
ajungând la nu mai puţin de şaptezeci şi două de porunci. 

Căsătoria era concepută ca o împreunare a suflurilor (qi) tinerei perechi, 
ceea ce ridica numărul divinităţilor înscrise în registrul acesteia la o sută 
cincizeci. Riturile împreunării erau celebrate intr-un oratoriu, sub conducerea 
unui maestru. După o perioadă de post, cuplul invoca perioadele ciclului de 
şaizeci de zile sub o formă divinizată, făcând exerciţii respiratorii şi exerciţii de 
vizualizare a lumii interioare. Apoi adepţii se dezbrăcau şi îşi deznodau părul. 
Faţă în faţă, mai întâi stând jos, apoi în picioare, şi în fine împreună, executau 
o coregrafie rafinată, desenând un careu magic în interiorul oratoriului, ca şi 
în interiorul trupurilor lor. Intr-un dans lent, perechea înlănţuită evolua 
dintr-un punct în altul al spaţiului sacru, invocând de fiecare dată suflurile 
corespunzătoare celor Nouă Palate şi indicând valoarea numerică a fiecărui 
punct cardinal, cu degetele şi mâinile împreunate: nouă pentru Sud, cinci 
pentru centru etc. 

Atunci începeau mişcări şi gesturi mai dificile. Rând pe rând, unul din 
parteneri se culca, în timp ce celălalt executa un dans în jurul corpului său. La 
intervale precise, se oprea pentru a efectua masaje (cu piciorul) pe puncte pre¬ 
cise ale trupului partenerului culcat, făcând în acelaşi timp exerciţii de vizua¬ 
lizare şi invocând zeii lumii interioare. In anumite momente cuplul efectua 
scurte coituri ritmate fără să-şi întrerupă meditaţia. In încheiere, participanţii 

îi invocau din nou pe zeii timpului, dar de data aceasta într-o ordine regresivă. 
Fiecare etapă a acestei coregrafii fizice şi spirituale purta un titlu: „să te gândeşti 
la palatul lui Unu“, „conducerea spontană a suflurilor", „invocarea ciclului 
ceresc", „numerele ciclului terestru", „regresul zeilor", „suflul ascendent", 
„copilul care se întoarce", „să tai în două moartea", „să străbaţi timpul", „să 
mulţumeşti vieţii". 

Acest ritual, care mobiliza toate facultăţile fizice şi spirituale ale partenerilor, 
era executat în mod perfect simetric: fiecare rugăciune, fiecare gest al bărbatului 
îşi găseau contraponderea intr-un gest şi într-o rugăciune a femeii; nu exista 
deci partener activ şi partener pasiv. Acest ritual trebuia să fie îndeplinit - fără 
îndoială, într-o formă simplificată - şi în viaţa maritală. 

Este sigur, aşa cum observă Henri Maspero, că aici se regăseşte amintirea 
anticelor orgii ţărăneşti. Dar acest ritual avea şi o semnificaţie mai profundă, 
deoarece scopul său era unirea energiilor cosmice în mod pur, pentru ca 
progeniturile născute din această unire să fie tot fiinţe pure, concepute fără 
dorinţă şi demne de a fi socotite printre bărbaţii şi femeile „poporului sămânţă". 
Este vorba deci de o formă de concepţie imaculată. Idealul purităţii întăreşte 
identitatea comunitară şi în acelaşi timp pune bazele practicii individuale. 

începând cu secolul al Xl-lea, când comunităţile religioase lasă locul aso¬ 
ciaţiilor de cult, aceste rituri ale împreunării suflurilor dispar, fiind înlocuite 
cu practica individuală a alchimiei interioare. 

Maeştrii sacerdoţi şi ritualul lor 

Prin îndeplinirea ritualului de trecere al împreunării suflurilor, adepţii 
deveneau eligibili în funcţia de maestru. Maeştrii erau în principiu desemnaţi 
de credincioşi, în fiecare dioceză trebuind să existe o anumită paritate între 
bărbaţi şi femei, în armonie cu forţele Universului. Energiile cereşti ale anului 
solar erau împărţite în douăzeci şi patru de perioade, marcate la cincisprezece 
zile de „noduri energetice". Acest ciclu, care continuă să aibă o mare importanţă 
în China, deoarece rânduieşte muncile agricole, a servit drept model pentru 
organizarea comunităţilor. La începutul mişcării Maestrului Cerului existau 
aşadar douăzeci şi patru de dioceze, fiecare având douăzeci şi patru de maeştri 
bărbaţi şi douăzeci şi patru de maeştri femei. Acest lucru poate să surprindă, 
dacă ne gândim la situaţia femeii în China antică, complet aservită autorităţii 
paterne şi maritale, obiect de schimb între familii, neavând nici un drept în 
caz de absenţă a descendenţei masculine. Egalitatea femeilor cu bărbaţii era 
totuşi reală: istoria a păstrat amintirea a numeroşi maeştri femei, adesea foarte 
influenţi. Astăzi, în unele regiuni ale Chinei, mai ales în sud, există încă femei 
printre maeştri, nu numai în ordinele monastice, ci chiar şi în clerul mirean. 
Probabil se dădea o anumită prioritate virtuţii feminine, aşa cum o ilustrează 

regulile de viaţă pentru adepţii laici din China veche (secolul al Il-lea d.Hr.): 
„Practicaţi aceasta: nu acţionaţi, fiţi blânzi, păstraţi-vă feminitatea; nu luaţi 
niciodată iniţiativa!" 

Diocezele vechi erau întemeiate pe munţii sacri. De trei ori pe an, cre¬ 
dincioşii se strângeau acolo pentru a-şi ţine adunările (hui). Cu această ocazie, 
fiecare familie aducea cinci baniţe de orez pentru a face împreună cu ceilalţi 
rezerve de grâne în caz de secetă. Această practică era foarte prost văzută de 
guverne, căci impozitele constau în cereale şi acest gen de colectă ţinea deci 
de monopolul administraţiei imperiale. De aceea analele oficiale ridiculizau 
mişcarea denumind-o „Calea celor cinci baniţe de orez". Sanctuarele le serveau 
de asemenea ţăranilor ca locuri de refugiu în caz de tulburări şi de foamete. 
Se veghea deci la păstrarea mediului înconjurător natural, garanţie a supra¬ 
vieţuirii. Era interzis să poluezi izvoarele, să dobori copacii, să ucizi păsările 
sau să le strici cuiburile. Manualele daoiste te învăţau cum să supravieţuieşti 
în munţi hrănindu-te cu plante şi cu fructe sălbatice. 

Maeştrii primeau o învestitură relativă la dioceză. Textul care trebuia să le 
îndrume purtarea (secolul al III-lea d.Hr.) număra o sută optzeci de articole, 
dintre care o parte erau reguli ecologice: 

Să n-ai nici servitori, nici ţiitoare. 

Nu jindui la nevasta altuia. 

Nu fura lucrurile altora. 

Nu aduce vătămare vieţii unei făpturi vii, oricare ar fi aceea. 

Nu primi de la nimeni mai mult de un bănuţ, fără motiv întemeiat. 

Nu distruge şi nu arde lucruri ale altcuiva, care fac mai mult de un bănuţ. 

Nu arunca în foc de-ale gurii. 

Să n-ai nici bivol, nici porc. 

Nu încerca să-ţi însuşeşti ce e al altuia prin mijloace necinstite. 

Nu mânca usturoi ori mirodenii piperate. 

Nu scrie răvaşe nerespectuoase despre nimeni. 

Nu scrie prea multe scrisori prieteneşti. 

Nu ajuta femeia să lepede pruncul. 

Nu da foc la ogoare şi nici la păduri. 

Nu mânca în vase de metal preţios. 

Nu încerca să cunoşti faptele politice sau militare; nu prooroci asupra lor. 

Nu lega prea strânsă prietenie cu oşteni sau tâlhari. 

Nu doborî copaci fără temei. 

Nu culege ierburi sau flori fără temei. 

Să n-ai de-a face cu cârmuitorii acestei lumi şi nici cu slujbaşii; nu te lega niciodată 
cu ei prin căsătorie. 

Nu te purta dispreţuitor cu învăţăceii; nu fi părtinitor cu nici unul, ca să nu le 
sminteşti firea. 

Nu pune preţ pe avuţii sau bogăţii. 

Nu mânca de unul singur. 

Nu arunca otrăvuri în apa izvoarelor, a lacurilor, a fluviilor şi a mărilor. 

Nu-ţi lua viaţa. 

Nu scormoni pământul fără rost, nu netezi dealurile, nici nu umple râpile. 

Nu nimici gângăniile amorţite. 

Nu te urca în copaci ca să cauţi ouă în cuiburile păsărilor. 

Nu arunca murdării în apa izvoarelor şi a puţurilor. 

Maeştrii nu primeau salariu. Ei trăiau în sânul comunităţii lor, exercitându-şi 
meseria ca oricare alt om, deosebindu-se de ceilalţi doar când îşi îndeplineau 
slujba. Oficiul liturgic privea fiecare aspect şi fiecare etapă importantă a vieţii. 
Maeştrii oficiau în calitate de reprezentanţi ai administraţiei lui Dao „pentru 
a practica transformarea în profitul cerului 1 ' („cerul" voia să însemne de aseme¬ 
nea „natura şi legile sale"). Prima lor îndatorire era să-i confirme pe credincioşi 
ca aleşi în sânul poporului sămânţă. Pentru a-şi păstra această calitate şi a 
beneficia de graţia Prelungirii Vieţii, credincioşii trebuiau să fie înscrişi în re¬ 
gistrele cereşti. In caz de boală trebuiau să-şi mărturisească greşelile în scris. In 
cazurile grave, confesiunea lua forma unui raport exhaustiv, retrasând viaţa 
adeptului şi recapitulând infracţiunile comise de el. Unele grupuri recurgeau 
de asemenea la mărturisiri publice, precum şi la ritualuri colective de pocăinţă. 
In cadrul oficierilor, maestrul avea însărcinarea nu numai de a-i îndruma pe 
credincioşi, ci şi de a prezenta rapoarte scrise amănunţite instanţelor cereşti, 
încunoştiinţându-le despre chestiunile la ordinea zilei şi cerându-le, când era 
cazul, ajutorul. 

Pentru a prezenta aceste memorii, maestrul efectuează o meditaţie asupra 
zeilor trupului. întregul univers, inclusiv administraţia lui Dao şi marea can¬ 
celarie a Maestrului Cerului, se stabileşte, prin forţa gândirii imaginative, în 
persoana maestrului: haosul primordial — originea lucrurilor -, oceanul 
energiilor, se află în vintre şi şale, eul conştient în inimă, pământul în splină, 
munţii şi cerul în craniu şi în aura care îl înconjoară. în această lume intimă 
se efectuează călătoria în ceruri şi întâlnirea cu puterile. în terminologia li¬ 
turgică daoistă, se spune că maestrul ajută „să treacă" cererea şi, împreună cu 
ea, energiile vitale ale adeptului, în trupul său. Prin această trecere energiile 
sale sunt întărite şi sublimate; asta înseamnă „să practici transformarea în pro¬ 
fitul cerului". Opera lui Dao care se împlineşte în trupul maestrului generează 
merite (gongfu). Aşa cum am văzut, după legile liturghiei clasificatoare (ke), 
acest rit de trecere îi înnobilează pe toţi cei care iau parte la el. Astfel universul 
întreg este prins într-o dinamică generală de sublimare care în final duce la 
apoteoză. Budismul a împrumutat acest concept daoist de „trecere" pentru a 
traduce noţiunea indiană de „salvare". 

în epoca modernă, funcţia clericală cerea o solidă formaţie, religioasă, 
literară şi medicală totodată. învăţătura începea foarte devreme şi era dată în 
sânul unor familii care îşi transmiteau arta din generaţie în generaţie; se crede 
că aceasta dura cel puţin douăzeci de ani. Pentru maeştrii mireni, oficiul divin 
devenea deci ereditar, după modelul familiei Zhang din provincia Sichuan, al 
cărei strămoş - Zhang Daoling - a fost întâiul primitor al noii revelaţii a lui 
Lao Zi şi a devenit „vicarul" său pentru „a practica transformarea [civilizatoare] 
pentru seama cerului". Urmaşii săi s-au bucurat de o anumită prioritate pentru 
a deveni maeştri, mai ales în diocezele reputate ca cele mai vechi. în decursul 
primelor secole, întâlnim în fiecare generaţie un anumit număr de „urmaşi ai 
primului vicar" în diferite regiuni ale Chinei. Mai târziu, prin secolul al VUI-lea, 
una dintre ramurile familiei Zhang, instalată pe Muntele Dragonului şi al 
Tigrului (Long hu shan), un important centru religios din provincia Jiangxi, 
s-a proclamat singura autentică deţinătoare a tradiţiei. începând din acest 
moment, ea a instaurat o nouă regulă, dând unei singure persoane dintr-o 
generaţie titlul nu de vicar al Maestrului Cerului, ci chiar de Maestru al 
Cerului. Astfel a luat fiinţă instituţia „papilor" ereditari ai daoismului, care s-a 
perpetuat până în zilele noastre, Maestrul Cerului (Ti an Shi) actual fiind al 
şaizeci şi patrulea din neamul său. Maestrul Cerului nu avea nici o putere 
politică. Garant al tradiţiei liturgice, el era abilitat să-şi hirotonisească maeştrii, 
în unele perioade, împăraţii şi guvernele au respectat această tradiţie. Din 
secolul al XVII-lea relaţiile au fost rupte; poate vor fi restabilite cândva. 

în afara riturilor de învestitură, nu există alt serviciu liturgic propriu maeş¬ 
trilor cerului din Longhushan. Maeştrii (Dao shi) care li se adresează pentru a 
fi confirmaţi în oficiul lor au fost deja formaţi în sânul familiei lor şi alături 
de colegii din regiunea lor. 

Maeştrii dao shi se grupau în ghilde care exercitau o autoritate neoficială, 
dar efectivă pe plan local. Intrarea în rândul maeştrilor se efectua prin inter¬ 
mediul lor. Dar mai mult decât apartenenţa la o corporaţie conta moştenirea 
familială. Calitatea de maestru privea în primul rând corpul fizic: adeptul 
trebuia să aibă „oasele", scheletul, unui Nemuritor, o calitate genetică deci, 
dacă voia să pretindă ridicarea la demnitatea de ales al cerului şi de maestru al 
cerului. în al doilea rând, corpul social: candidatul la hirotonisire trebuia să 
fie agreat de membrii ghildei din locul său de baştină şi, în plus, de notabilii 
regiunii unde urma să exerseze. în fine, calitatea de maestru cerea cunoaşterea 
textelor manuscrise folosite în serviciul liturgic: texte sacre de recitat, ritualuri, 
culegeri de scheme (mesaje şi cereri către cer), formule şi instrucţiuni secrete 
pentru meditaţie, talismane şi formule magice. Aceste documente sunt trans¬ 
mise din generaţie în generaţie în cadrul familiilor. Colecţiile de manuscrise 
constituie, pentru familiile care le deţin, adevărate comori păstrate cu străşnicie. 

Cum ar fi de neconceput ca ele să poată circula sub formă tipărită, la îndemâna 
tuturor, discipolii recopiază textele de care vor avea nevoie pentru postularea 
hirotonisirii. 

Astăzi serviciul liturgic comportă două canoane distincte: cel al riturilor 
„pure“ ( qing , adjectiv care califică cerul) şi cel al riturilor „întunecate" {you, 
descriptiv pentru lumea infernală). Ritualul pur priveşte comunităţile de 
oameni vii - sate, asociaţii, cartiere - din jurul templului. El ia forma unei 
ofrande (jiao) pentru pace şi prosperitate. Sărbătorite de regulă o dată pe 
generaţie, ofrandele jiao, adevărate rituri ale reînnoirii, coincid adesea cu 
refacerea sau restaurarea unui templu şi-i înscăunează sau confirmă pe şefii 
locali. Maestrul trebuie să se pregătească pentru serviciile „pure" prin exerciţii 
de purificare şi abstinenţă. Aceste mari rituri durează între trei şi şapte zile şi 
nopţi; ele cer un foarte mare efort şi cunoştinţe tehnice considerabile. Conduse 
de un mare maestru, serviciile pure necesită participarea a cel puţin patru aju¬ 
toare şi a unei orchestre de cinci persoane. Riturile se desfăşoară într-un spaţiu 
închis, interzis muritorilor de rând. Comunitatea îşi deleagă bătrânii - în 
număr de cinci - pentru a participa şi a prezenta „ofranda" în numele ei. In 
plus, fiecare familie este reprezentată de o lampă care arde în permanenţă pe 
altar. Foarte adesea, familiile aduc şi statuetele sfinţilor din altarul lor domestic 
în interiorul ariei sacre, pentru a putea beneficia, prin intermediul lor, de 
influenţele faste generate de marea sărbătoare. 

Riturile întunecate, cele de doliu şi pentru mântuirea sufletului, se oficiază 
pentru familiile numeroase. Serviciile durează între o jumătate de zi şi trei 
zile şi se repetă în principiu de şapte ori înaintea înmormântării. Ca şi serviciile 
pure, cele de doliu se compun dintr-o multitudine de ritualuri distincte. Dar, 
spre deosebire de riturile pure, riturile întunecate sunt celebrate la particulari, 
într-o clădire provizorie ridicată în acest scop, iar oficianţii nu sunt supuşi 
unor interdicţii foarte severe. Riturile pentru salvarea sufletului, în esenţă 
recitări unde noţiunea de „merit" joacă un rol preponderent, dau ocazia unor 
acţiuni mai dramatice care sunt reprezentate cu un simţ al spectacolului: 
trimiterea „înscrisului de iertare" în favoarea sufletului acelui răposat, asedierea 
cetăţii infernului pentru a-1 elibera, baia purificatoare şi mutarea în ceruri. 
Serviciile de recviem iau sfârşit în mod teatral: maeştrii, deghizaţi sumar, joacă 
scene de mistere pe teme evlavioase, dar interpretate în stil comic. Astfel, du¬ 
rerea pricinuită de doliu se risipeşte prin râs. 

începând cu anul 1950 marile rituri nu mai supravieţuiesc decât în 
Taiwan şi Hong Kong. în Republica Populară Chineză, prea oficiala Asociaţie 
Naţională a Daoismului autorizează riturile de doliu pentru partea „de merit", 
dar interzice liturghia pură, expresie a autonomiei structurilor politice locale. 
Sfidând interdicţia, „ofrandele" continuă să aibă loc sporadic în provinciile 

meridionale. Din păcate, aproape toate manuscrisele privitoare la aceste 
ritualuri au fost pierdute. Maeştrii încă în măsură să execute riturile sunt foarte 
puţin numeroşi şi adesea foarte în vârstă. Nu mai există deci servicii integrale 
şi, de regulă, se improvizează. 

Practica individuală 

Clasându-şi textele în „trei grote“, daoiştii au toate textele liturgice în grota 
din mijloc (< dongxuan ), scrierile provenite din cultul sfinţilor, exorcisme şi vin¬ 
decări, în peştera inferioară ( dongshen ). Categoria superioară (<dongzhen ) reu¬ 
neşte literatura Clasicelor adevărate de cea mai înaltă puritate (Shangqingzhen 
jing), opere mistice destinate practicii individuale. 

încă din Antichitate, calea dobândirii sfinţeniei şi puterilor cuprindea 
exerciţii atât fizice, cât şi spirituale. Zhuang Zi le critică pe cele dintâi, fără să 
le respingă cu totul. „Yoga chineză' 1 îşi are începutul în secolul al V-lea î.Hr., 
dacă nuşi mai înainte. Textele tehnice nu s-au păstrat aproape deloc. Câteva 
inscripţii pe bronz descriu exerciţii respiratorii. 

Cele mai vechi texte lungi asupra tehnicilor de „hrănire a principiului 
vital" [yangsheng) se referă la droguri, masaje, gimnastică şi, mai ales, la actul 
sexual. Celebrând bucuriile dragostei, daoismul găsea cel mai bun antidot 
pentru spaimele morţii. Manualele despre „arta din camera de culcare", pline 
de candoare clasică şi naivitate sugestivă, rămân o excelentă lectură: 

împăratul galben o întreabă pe Fata diafană: „Dacă aş vrea să stau multă vreme fără 
raporturi sexuale, ce s-ar întâmpla?" „Ar fi foarte rău! spune Fata diafană. Cerul şi 
pământul au mişcări alternative, yin şi yang se descarcă şi acţionează unul asupra 
altuia. Bărbatul trebuie să le urmeze, conformându-se naturii. Dacă refuzi să te 
împreunezi, spiritele tale vitale vor stagna, yin şi yangvoi fi blocate. în cazul ăsta, 
cum să te mai dregi? Dacă tija ta de jad [penisul] nu se mişcă, sexul moare... De 
aceea trebuie să te serveşti de ea şi să o pui la treabă cu regularitate." 

Idealul urmărit era cel al sexualităţii „pure", contrară celei care duce la 
procreare. Prin practici variate, fizice şi spirituale, adepţii căutau să sublimeze 
energia sexuală („esenţa" trupului) pentru a da naştere unei fiinţe nemuritoare. 
Este vorba oarecum de o autofecundare pornind de la energiile sexuale, yin şi 
yang, prezente în trupul fiecărei fiinţe umane. Dar această autofecundare 
implica întotdeauna toate celelalte forme de sexualitate, dragostea exterioară 
şi cea interioară mergând împreună. N u trebuia să meditezi de unul singur. 

Foarte curând, sublimarea materială şi ideală a energiilor generatoare ale 
trupului a împrumutat vocabularul alchimiei, după cum relatează unul din¬ 
tre textele cele mai vechi (secolul I d.Hr. ?), Cartea despre Centrul lui Lao Zi 
{Lao Zi Zhongjing): 

Daoiştii rafinează mercurul, reduc cinabrul şi pietrele preţioase şi alte substanţe 
minerale pentru a fabrica elixirul divin. Le este de ajuns să soarbă o linguriţă din el 
ca să zboare la cer. Căci trupul absoarbe tot timpul sufluri şi astfel omul ajunge să 
trăiască până la adânci bătrâneţi. [Cei care aspiră să fie] Nemuritori divini meditează 
asupra zeilor [trupului] şi absorb [în acest fel] elixirul, transformându-se astfel în 
oameni perfecţi [zhen ren, homunculus al alchimiştilor noştri]. 

In tot decursul Evului Mediu, dragostea fizică a rămas una din căile prin¬ 
cipale ale sfinţirii. Dar încă din secolul al IX-lea teoriile evoluează. Revenind 
la modelul alchimiei - o alchimie care progresase mult şi care le permisese 
între timp daoiştilor să inventeze praful de puşcă trupul era acum văzut ca 
un mare laborator. Viziunea bucolică a peisajului interior a fost înlocuită 
de o concepţie matematică şi fizică. In acelaşi timp, în această „alchimie inte¬ 
rioară" (nei dan), căutarea imortalităţii devenea un exerciţiu solitar şi, uneori, 
homosexual. 

Această evoluţie traducea de asemenea, bineînţeles, o transformare a 
societăţii şi a moravurilor. Practica individuală s-a despărţit de religia comunitară, 
de cultul sfinţilor sărbătorilor sale, precum şi de serviciul liturgic. Foarte tehnică, 
ea a devenit apanajul cărturarilor, fapt care explica de ce confucianiştii - chiar 
şi marele filozof Zhu Xi (1130-1200) - se consacrau alchimiei interioare. 

Ea îşi păstrează şi astăzi prioritatea în practica individuală a daoismului, 
fiind propagată de şcoala Adevărului Complet (Quan Zhen), singura dintre 
cele două mari componente ale clerului modern care a fost reabilitată de re¬ 
gimul actual. 

Voga sa actuală este de asemenea tributară exerciţiilor daoiste de tehnică 
respiratorie (qi gong) în general. Mai multe incidente istorice din ultimii ani 
explică acest fenomen. Unul este dezvoltarea medicinei chineze, mai ales a 
acupuncturii. Delăsată la începutul secolului, chiar în China, dar remarcată de 
medicii occidentali (mai ales de medicii francezi aflaţi în Indochina), acupunctura 
a fost astfel reintrodusă datorită unei puternice cereri din partea străinătăţii, 
începând de prin anii ’60. Această cerere permitea îndepărtarea etichetei de 
„retrogradă" şi „feudală" şi a stimulat cercetările în vederea dovedirii funda¬ 
mentelor „ştiinţifice" ale acupuncturii. Cum aceasta se bazează pe o teorie a 
energiilor vitale (qi) ale corpului de sorginte pur daoistă, odată stabilită existenţa 
ştiinţifică a qi- ului, întreg edificiul cosmologic daoist îşi găsea reabilitarea. 

Un deceniu mai târziu, gerontocraţia aparatului partidului, cu Mao Zedong 
în frunte, era pregătită să caute în tradiţiile medicinei chineze şi ale daoismului 
secretele unei sănătăţi din ce în ce mai şubrede. Astfel au intrat în scenă vracii 
tămăduitori prin „lucrarea suflului" (qi gong). Deţinători ai unor însuşiri do¬ 
bândite prin practicile milenare ale „procedeelor de hrănire a principiului 
vital", aceştia lucrau pentru o minoritate de aleşi. Alţii, mai puţin legaţi de 
instituţiile revoluţionare, au pătruns şi ei, fără să mai aştepte, prin breşa făcută. 

Poporul, însetat de miraculos din cauza unui trai zilnic mai mult decât 
monoton şi greu de suportat, a început să recurgă, după 1980, la serviciile 
unor maeştri de qi gong plini de har. Aceştia, înveşmântaţi în hainele de 
ceremonie tradiţionale şi adaptând discursul daoist la limba de lemn a parti¬ 
dului, ţin predici mulţimilor de oameni ce umplustadioaneîntregi. Discursurile 
lor interminabile urmează pretutindeni acelaşi model: dezvoltarea ştiinţei 
moderne a permis validarea înţelepciunii chineze dintotdeauna; qi este o rea¬ 
litate ştiinţifică. Apoi maestrul îi învaţă pe cei prezenţi tehnica: mai întâi te 
destinzi, apoi te concentrezi asupra diferitelor părţi ale trupului, simţi cum 
circulă energia vitală... Este momentul în care întreaga asistenţă intră în transă. 
Mii de oameni dansează, plâng sau urlă, cuprinşi de extaz. Sunt aduşi bolnavi 
şi infirmi care sunt vindecaţi pe dată. Intr-o atmosferă de revivalist meeting ame¬ 
rican, mulţimea regăseşte gestica şi limbajul oracular al şamanismului chinez 
refulate de atâta amar de vreme. 

Voga qigcng- ului permite astăzi daoismului individual să recapete o vigoare 
nouă. Aceasta se traduce nu numai prin vocaţii harismatice care, dacă le-am 
număra, ar fi cu milioanele, ci, în mod mult mai vizibil, printr-un val continuu, 
de câţiva ani, de publicaţii dedicate practicilor daoiste, alchimiei interioare, 
precum şi metodelor străvechi (este în curs de apariţie o Enciclopedie a artelor 
din camera de culcare). 

Templele 

Voga practicii individuale, mai ales prin diversele forme de qi gong, nu are 
o bază instituţională. înainte de 1949, această funcţie era îndeplinită de tem¬ 
plele populare. Centre culturale şi liturgice ale comunităţilor locale, templele 
dădeau în acelaşi timp învăţături, fie prin oficiile maeştrilor, fie prin difuzarea 
gratuită de lucrări, de „cărţi bune“ ( shan shu ) publicate graţie subscripţiilor. 
Aceste cărţi conţineau vieţile sfinţilor, povestiri edificatoare, texte pentru 
recitat, îndrumări pentru alchimia interioară. 

Templele locale ţin înainte de toate de cultul unuia sau mai multor sfinţi. 
Acest cult a existat dintotdeauna, dar a luat un avânt deosebit de important 
odată cu începutul epocii moderne. în secolele al X-lea şi al Xl-lea, dezvoltarea 
tiparului, inventarea prafului de puşcă, a busolei, descoperirea inoculării 
antivariolice, construirea de noi căi de comunicaţie şi introducerea unei forme 
de economie de piaţă anunţă o reînnoire culturală şi socială. Situaţia dominantă 
din China de Nord ia atunci sfârşit. Budismul, viu persecutat în cursul seco¬ 
lului al IX-lea, pierde din influenţă. Oraşele comerciale din sud sunt în schimb 
în plin avânt. Ghildele şi corporaţiile lor - vechi parohii numite she hui, adu¬ 
nări ale zeului Pământului - sunt în principal organisme religioase grupate în 
jurul cultului popular, fiind tolerate de puterea imperială cu acest titlu. 

începând de acum, societatea capătă o mai mare importanţă în raport cu 
statul. Daoismul, susţinut de diferitele forme de cult, încearcă să realizeze o 
uniune universală, recunoscându-i ca sfinţi ai săi nu numai pe toţi zeii locali, 
ci şi pe toţi bodhisattva panteonului budist şi pe înţelepţii confucianişti. Marele 
serviciu liturgic al ofrandelor solemne (jiao) rezervă de aici înainte locuri speciale 
în altar tuturor sfinţilor celor trei religii: daoismul, confucianismul, budismul. 
O legendă veche, din nou la modă acum, face din Confucius discipolul lui Lao 
Zi şi din Buddha o reîncarnare a acestuia din urmă. Unirea celor trei doctrine 
(. sanjiaoguiyi ) este ridicată la rangul de principiu. Numeroase lucrări filozofice 
şi mistice elaborează sinteza până în cele mai mici amănunte. Nu este vorba de 
un sincretism, ci de o tentativă de integrare, pornind de la ideea că orice adevăr 
intelectual nu este decât parţial, că ceea ce e adevărat este valabil oriunde şi 
trebuie deci să se regăsească în toate sistemele. Bineînţeles, confucianismul şi 
budismul nu văd lucrurile la fel. Budismul este prea slăbit pentru a opune o 
rezistenţă serioasă. în schimb, confucianismul cunoaşte o reînnoire foarte pu¬ 
ternică începând din secolul al Xl-lea şi combate cu vigoare tendinţele univer¬ 
saliste ale daoismului, însuşindu-şi însă numeroase elemente din practica, mai 
ales individuală, a acestuia (alchimia interioară). Este adevărat - ca şi cum 
dialectica religioasă decurge în orice împrejurări în mod analog - că în China 
de azi confucianismul are multe puncte comune cu protestantismele noastre. 
Pentru multă vreme, el va trebui să se mulţumească să nu domine decât scena 
oficială şi să lase spaţiul popular daoismului şi doctrinei celor Trei Religii. 

în popor, cultul pentru diverşi sfinţi şi templele acestora încadrează viaţa 
oficială şi culturală. Sanctuarele, mai mult decât palatele şi clădirile administrative, 
sunt monumentele primordiale ale cetăţii. Oraşul Beijing, care atinge cifra de 
cinci sute de mii de locuitori în secolul al XVIII-lea, are circa o mie de temple. 
Proporţia este cam aceeaşi şi în celelalte aşezări despre care avem informaţii. 

Din aceste ansambluri prestigioase nu se mai păstrează astăzi nimic. Anul 
1851, care la noi marchează începutul restaurării catedralei Notre-Dame din 
Paris de către Viollet-le-Duc, prima operă de anvergură dintr-o lungă lucrare 
de reabilitare a patrimoniului nostru religios, este în China anul în care începe 
distrugerea sistematică a templelor. Răscoala taiping -ilor - de inspiraţie pro¬ 
testantă - declanşează o profundă mişcare iconoclastă în întreaga Chină de 
Sud, mişcare ce nu este dezavuată şi va fi reluată de guvernele moderne. De 
atunci distrugerile au continuat fără oprire. Revoluţia culturală de tristă amin¬ 
tire a desăvârşit pur şi simplu un fenomen început de mai bine de un secol. 
Această furie distructivă nu are, după ştirea mea, echivalent în istoria omenirii, 
cel puţin în epoca modernă. 

Un număr mic de temple şi structuri liturgice au supravieţuit mai ales în 
Taiwan şi Hong Kong. De când comunicaţiile între aceste teritorii şi continent 

s-au restabilit, comunităţile de cult din Taiwan se duc în număr mare în ţara 
de origine a sfântului lor pentru a ajuta la reconstrucţia sanctuarului-mamă. 
Protestele guvernelor ambelor părţi nu lipsesc. Unele reconstrucţii sunt totuşi 
exemplare. Toată partea de sud a provinciei Fujian s-a mobilizat astfel la în¬ 
ceputul anilor ’80 pentru a rezidi unul din cele cinci temple consacrate împă¬ 
rătesei Cerului, sfânta mamă din Meizhou, pe insula situată în faţa oraşului 
Putian. Cum credincioşii au vrut să reconstruiască sanctuarul din piatră - şi nu 
din lemn, ca în trecut -, „ca să nu mai poată arde", muncitorii s-au dus după 
granit la două sute de kilometri de Putian şi, după ce l-au fasonat, au transportat 
blocurile pe uscat şi pe mare până pe insulă. Ultima parte a transportului, până 
în vârful stâncii, s-a făcut cu spinarea. Nu se ştie câte persoane şi-au dat puţinii 
lor bani şi puterile pentru terminarea templului: fără îndoială, milioane. 

Ca şi bisericile noastre, templul se recunoaşte fără greutate în mijlocul ca¬ 
selor satului sau cartierului: mai mare, mai frumos, arhitectura sa nu se distinge 
totuşi fundamental de locuinţele obişnuite. 

Templul este reşedinţa, palatul unui personaj divin, dar - în mod metafo¬ 
ric -oficial. El împrumută de la arhitectura civilă caracteristicile care corespund 
celor de rang privilegiat: acoperiş curbat terminat în coadă de rândunică, stâlpi 
şi porţi de culoare roşie, statui de lei în faţa intrării etc. Nu este vorba totuşi 
decât de aspectul exterior. 

Templele sunt făcute mai ales după imaginea lumii. Ele sunt orientate cu 
faţada spre sud. De fiecare parte a porţii se află reprezentările Dragonului 
Verde şi ale Tigrului Alb, emblemele răsăritului şi ale apusului. în interior, 
sub acoperiş, o cupolă susţinută de console reprezintă bolta cerească. Baza 
templului este pătrată, după chipul pământului. Construirea templului este 
costisitoare: cu preţul unui singur sanctuar sătesc se pot uşor construi zece 
biserici protestante: este una din cheile problemei „modernizării" Chinei. 

Templul, înălţat prin efortul tuturor, este o casă comună. Bătrânii se duc 
acolo în fiecare zi pentru a discuta despre chestiunile curente. Bunicile, în 
calitate de reprezentante ale familiilor lor pentru chestiunile privind credinţa 
şi tradiţiile, vin să aducă tămâie şi să pună ulei în lămpi. Asociaţiile de muzică, 
teatru, arte marţiale, lectură, binefacere, pelerinaj, scriere spiritistă, cercetări 
medicale, zmee de hârtie şi altele îşi au aici sediul, precum şi o firidă pentru 
sfântul lor patron. 

Obiectul esenţial al cultului, cel pentru care a fost construit în primul rând 
templul, este tămâierniţa, nu imaginea sfântă sau statuia sau relicvele (practic 
necunoscute în daoism) ale sfântului hram. în fiecare an, comunitatea alege un 
„şef al tămâierniţei"; din această cauză, acesta stă în fruntea fidelilor, care se 
definesc ca „servitori ai tămâierniţei". După cum s-a mai spus, ofranda tămâiei 
constituie elementul esenţial al cultului. Odinioară se ardeaumirodenii înglobate 

în ceară (începând din secolul al Xl-lea sau al Xll-lea), bine-cunoscutele beţi- 
şoare. Tămâiei i se adaugă lumânările, florile (influenţă budistă), câteva prăjituri. 
La sărbătorirea sfinţilor, credincioşii aduc veşminte noi, din hârtie, care sunt arse 
în templu, şi ofrande comestibile pe care le consumă după aceea în cursul unor 
petreceri pline de veselie. 

Trebuie de asemenea menţionată o altă ofrandă indispensabilă, bancnotele 
sacrificiale. Aceste bucăţi de hârtie, aurite sau argintate, vândute în teanc şi pe 
care credincioşii le ard în vetre speciale în curtea templului, nu constituie în nici 
un caz o ofrandă adusă sfinţilor sau o încercare de corupere a instanţelor cereşti 
(cum au pretins adesea misionarii noştri în propaganda lor împotriva „supersti¬ 
ţiilor chinezeşti"). Această ofrandă este un act de răscumpărare individuală. 
Pentru daoişti, fiinţa omenească perfectă nu are nevoie de ajutor, nici chiar divin. 
Problemele vin mai întâi de la lipsa de energie vitală. Capitalul-viaţă cu care 
oricine este înzestrat la naştere este risipit prin excese, datorate fără îndoială unor 
pasiuni necontrolate. Această monetizare „metaforică" a trupului omenesc este 
extrem de veche. Prinosul unei monede simbolice are drept scop să îmbogăţească 
comoara avuţiei noastre personale. Această acţiune poate fi de asemenea caritabilă: 
surplusul de bani arşi, mai ales din cei argintaţi, care este hărăzit cu precădere 
„sufletelor dezmoştenite", poate fi utilizat de către contabilii comorii destinului 
pentru a-i ajuta pe cei aflaţi la ananghie. 

Templele şi comunităţile lor sunt afiliate prin instituţia împărţirii tămâiei. 
Ea constă, de fiecare dată când se formează un nou grup, în luarea câtorva 
pumni de cenuşă dintr-o tămâierniţă din templul-mamă, care se pun într-un 
vas nou ce va fi tămâierniţă noii comunităţi. Această împărţire exprimă legătura 
de rudenie dintre cele două comunităţi, legătură materializată prin schimburi 
multiple. Membrii comunităţii se afiliază în acelaşi mod la sanctuarul lor local, 
punând pe altarul familiei o tămâierniţă umplută la început cu cenuşă luată 
din sanctuarul comun. 

Instituţia împărţirii tămâiei ilustrează faptul că societatea chineză, înaintea 
convulsiilor recente, era o încrengătură formată din zeci de mii de comunităţi 
legate prin reţele de alianţe foarte dense. Această reţea permitea comunicaţii 
transversale, în timp ce administraţia imperială nu putea opera decât într-un 
univers puternic ierarhizat şi centralizat. Guvernele moderne au căutat să distrugă 
reţelele liturgice ale daoismului, fără să fie în măsură să le substituie alte forme 
de comunicare. 

China dintotdeauna 

Acum o sută de ani, marele şi foarte oficialul gânditor al Chinei contempo¬ 
rane Liang Qichao a scris: „Daoismul este ruşinea Chinei." Liang studiase la 
Cambridge. Avea deci o minte bine instruită şi se bucura de un mare prestigiu. 

Aserţiunile sale, precum cea pe care tocmai am citat-o, găseau un larg ecou în 
rândul intelectualilor şi erau deja predate în toate şcolile. Ar fi multe de spus 
despre naţionalismul care, în vremea fundamentalismului, se afundă în dis¬ 
trugerea tradiţiilor religioase cu acelaşi fanatism cu care alţii se înverşunează să 
le reînvie. Dar, aşa cum am mai spus, persecuţiile se explică în fond mult mai 
uşor decât faptul că daoismul continuă să fiinţeze. Care îi este forţa? De ce re¬ 
surse invizibile dispune? Pe ce baze se sprijină? 

Unele explicaţii vin cu uşurinţă în minte: reîntoarcerea la căutarea unei 
entităţi culturale şi a rădăcinilor etnice după o perioadă de occidentalizare 
masivă, nevoia de evadare din universul totalitar, forţa tradiţiilor, mai ales a 
celor transmise prin femei etc. Aceşti factori nu pun în lumină alte aspecte 
poate tot atât de importante. 

Ceea ce este evident, cred, este mai întâi slăbiciunea adversarilor daoismul ui. 
Atâta şi atâta propagandă revărsată asupra mulţimilor, atâta îndoctrinare a 
copiilor, atâta persecuţie (eliminarea maeştrilor Quanzhen a fost extrem de 
eficace), atâtea distrugeri au avut fără îndoială un efect invers decât cel scontat. 
Populaţia a înţeles repede: dacă regimurile erau atât de opuse daoismului, 
înseamnă că acesta trebuia să aibă neîndoielnic o înaltă valoare. In mintea 
oamenilor de rând, daoismul creştea sub lovituri. In secolul al XlX-lea, după 
atâtea războaie ale opiumului şi după falimentul răsunător al vechiului regim, 
China şi-ar fi putut duce tradiţiile la muzeu. Este ceea ce au împiedicat, fără 
voia lor, revoluţionarii. Când misionarii noştri declarau, acum un secol, că 
religia chineză ajunsese doar un morman de superstiţii infantile şi că, în an¬ 
samblu, chinezii erau copţi pentru altceva, nu greşeau fără îndoială cu totul. 
Ceea ce nu au văzut ei însă este că atitudinea lor negativă a îndreptăţit apariţia 
unor mişcări care, în fond, nu erau decât răfuieli în nişte conflicte înainte de 
toate atavice. 

Să ne întoarcem în istorie: ceea ce caracterizează istoria religioasă a Chinei 
este marea ei diversitate. La început, Ţara de Mijloc este o confederaţie de re¬ 
gate, fiecare cu forme proprii de cult public, al căror patrimoniu este păzit cu 
străşnicie. Tratatele asupra riturilor atribuite lui Confucius nu spun altceva: 
suveranii ducatului Lu (situat în actuala provincie Shandong) n-au dreptul 
să-şi aproprieze sacrificiile regilor din dinastia Zhou; clanul Jin nu are în nici 
un caz dreptul să pună în scenă o coregrafie cu opt rânduri de dansatori; regatul 
Qin nu are nevoie de cântecele regatului Zheng. întemeierea imperiului în anul 
246 î.Hr. nu a fost posibilă decât datorită abolirii complete a acestui cult al 
regatelor, apoi oficializării, în profitul cultului imperial, a „misterelor", altfel spus 
a daoismului, căci acesta era singurul care putea reuni toate clasele populaţiei 
din toate regatele. Misterele sunt cele care îi dau primului împărat legitimitatea. 
Ea se sprijină în egală măsură pe „sistem" (fa), adică pe legea birocratică, nimic 

altceva decât aplicarea la nivelul naţiunii a principiilor cosmologice ale pre¬ 
zicătorilor, bazată pe imaginea supraomului provenită din cultul nemuririi. 
Acest edificiu rezistă admirabil. El nu este însă la înălţimea cerinţelor unei puteri 
autocratice. Legitimitatea este esenţialmente religioasă (mandatul Cerului) şi 
trebuie să se sprijine într-o mare măsură pe credinţa populară. Aceasta poate 
uşor să-şi întoarcă faţa de la „salvatorul" imperial şi să adere la alte cauze. Lucru 
şi mai important, asamblarea cultului imperial şi a mandatului Cerului se 
sprijină pe idei directoare după care Unul este întotdeauna multiplu, Dao 
indefinibil, ordinea nu are nimic de neclintit în ea, ci rămâne tributară haosului. 

Sistemul cosmologic al daoismului are particularitatea de a înlătura ab¬ 
solutul. Marile sale categorii clasificatoare precum yin şiyang, cele Cinci Forţe 
etc. permit înglobarea întregului univers, vizibilul şi invizibilul, prietenul şi 
neprietenul, zeii şi oamenii. Nimic nu rămâne în afară. Acelaşi lucru este 
valabil şi pentru doctrine: totul se schimbă, totul evoluează, dar într-un cadru 
universal, nu ferecat, ci total deschis. Din acest moment, orice tentativă statală 
sau politică ce caută să introducă demarcaţii, domenii despărţite între ele, 
este sortită eşecului. Toate se susţin întotdeauna împreună. Toate îşi au 
obligatoriu locul. Când un element se desprinde şi creşte, apogeul său îi 
anunţă deja declinul inevitabil: „O dat zyin, o dat ăyang, asta înseamnă Dao.“ 

In anul 110 î.Hr., împăratul Wu din dinastia Han instaurează confu¬ 
cianismul ca ideologie de stat, cu scopul de a întări o dată pentru totdeauna 
puterea centrală. Doctrina înţeleptului devine o tradiţie. Examenele imperiale 
testează cunoştinţele din cărţile clasice şi adeziunea nedezminţită la această 
tradiţie a viitorilor slujbaşi. Cu toate acestea, daoismul nu dispare. Dimpotrivă, 
el prosperă în ţară şi, ca urmare, autoritatea mandarinilor devine mai mult 
decât aleatorie. El rămâne izvorul, inspiratorul oricărei reînnoiri, baza oricărui 
sistem de gândire. Pentru a-şi desăvârşi puterea el face din împăratul Wu un 
sfânt daoist. Un roman popular din secolul al V-lea descrie drumul presărat 
cu oprelişti al monarhului către perfecţiune. Tradiţia confucianistă nu se 
detaşează decât cu greutate şi doar în anumite momente de marele curent 
profund al gândirii chineze care este daoismul. 

Alte doctrine - aproape toate cele de care dispune omenirea! - au fost 
încercate în China. In Evul Mediu, conducătorii au căutat alteritatea în 
budism. Acesta s-a sinizat totuşi rapid. După cinci sute de ani rezultatul este 
ch'an -ul {zen-\A ), adică o şcoală budistă profund daoistă. Atunci celelalte şcoli 
au dispărut. Islamul a fost şi el îmblânzit. înainte de 1949, la Beijing puteai 
vedea mollahi arzând tămâie şi celebrând riturile pentru odihna sufletului 
alături de colegii lor daoişti. Iudaismul, pe de altă parte, s-a sinizat în asemenea 
măsură, că a sfârşit prin a dispărea. Nici un fundamentalism nu poate rezista 
armoniei universale... 

Astăzi, Mao Zedong, urmând exemplul împăratului Wu, este pe cale de 
a deveni o divinitate populară. Eficacitatea sa în protecţia călătorilor fiind 
dovedită în mod irefutabil, icoana sa împodobeşte de aici încolo autobuzele 
şi taxiurile. Apar primele temple, miracolele nu se lasă aşteptate. 

Geniul daoismului s-a exprimat poate cel mai bine în pictura peisagistică. 
Aceasta nu foloseşte tehnica perspectivei centrale, ci dispune elementele într-o 
structură aspectivă. Tablourile nu au cadru. Tehnica estetică stă în „a intra“ în 
tablou, în a te imagina străbătând drumurile, făcând popasuri în case şi temple, 
urcând munţii. In timpul mersului, spectatorul contemplă peisajul care îl 
înconjoară, râurile şi lacurile, vastele panorame, cu atât mai sublime cu cât se 
află dincolo de limitele tabloului: pictura daoistă excelează în a ne face să vedem 
ceea ce nu este arătat. Peisajul îmbrăţişează totul: nu există nici interior, nici 
exterior. La capătul drumului, toate căile ( dao ) duc spre regiuni invizibile, 
vârfuri învăluite în nori, ţinuturi dincolo de munţi, acolo unde conştiinţa se 
topeşte în spaţii infinite. 

CONFUCIANISMUL 

de Leon Vandermeersch 


ESTE CONFUCIANISMUL O RELIGIE? 

Dicţionarul Littre dă confucianismului următoarea definiţie: „Doctrina lui 
Confucius, filozof chinez din secolul al Vl-lea î.Hr.; are caracter religios". A 
porni de la o referinţă din dicţionarul Littre pentru a prezenta confucianismul 
poate să pară nepotrivit. Dar cuvântul „confucianism" nu există de fapt în limba 
chineză. El a fost confecţionat în cursul secolului al XVII-lea de misionarii 
europeni după modelul denumirilor care desemnau religii pornind de la numele 
fondatorului: budism, zoroastrism, maniheism etc.; fapt lipsit însă de pertinenţă 
în cazul lui Confucius, care nu este propriu-zis un fondator de religie. 

Opera căreia Confucius şi-a dedicat viaţa (541-479) a constat în salvarea 
a ceea ce era esenţial în tradiţia chineză, deja mai mult decât milenară în 
epoca sa, tezaur ameninţat cu dispariţia, în condiţiile profundelor frământări 
politice şi sociale iscate de apariţia câtorva mari state independente pe ruinele 
anticei regalităţi feudale. In ciuda eşecului personal pe lângă potentaţii vremii, 
care nu i-au prea acceptat sfaturile, Confucius a reuşit totuşi ceea ce voia să 
facă, favorizat fiind de un învăţământ public marcat, dimpotrivă, de un imens 
succes, în cadrul căruia a consolidat ferm bazele culturii chineze tradiţionale, 
sistematizându-i fundamentele scripturale. 

Această sistematizare a constat în selecţionarea şi clasificarea textelor celor 
mai semnificative ale diverselor documente din care erau compuse arhivele 
oficiale ale regalităţii şi ale domeniilor nobililor vasali. Ea a deschis drumul 
compilaţiilor, care, continuate în cadrul şcolii confucianiste din perioada 
ultimelor secole ale epocii imperialiste, s-au concretizat, în timpul dinastiei 
Han (206 î.Hr.-220 d.Hr.), în culegeri canonice defi nitiv fixate, privitoare la 
divinaţie, la marile decizii şi dispoziţii exemplare date de autoritatea publică 
a vechii regalităţi, apoi la cântecele vechi consacrate prin oficierile ceremoniale 
şi protocolul de curte, la rituri şi la administraţia ritualizantă şi, în sfârşit, la 
analele propriului său regat (Lu), revăzute de el. Ulterior, câteva alte culegeri, 
reevaluate ca importanţă şi autenticitate, s-au ridicat la rândul lor la statutul 

canonic: culegeri din vechile comentarii ale celor mai autorizate dintre cronici, 
culegeri de vechi lexicoane stabilite de primii glosatori, culegeri ale lecţiilor lui 
Confucius, precum şi ale celui mai remarcabil dintre epigonii săi: Mencius 
(372-289). Pentru ca, până la urmă, odată cu venirea dinastiei Song (sfârşitul 
secolului al X-lea), ansamblul canoanelor care constituie baza scripturală a ceea 
ce misionarii numesc confucianism să se oprească la cifra treisprezece. 

Acest corpus nu are nici un fundament religios. Cu toate că în tradiţia chi¬ 
neză este cinstit şi respectat în litera sa aproape la fel cum sunt Tor a, Evanghelia 
şi Coranul, în fiecare din marile religii ale Cărţii, acest corpus nu a fost niciodată 
considerat ca produs al unei revelaţii divine, precum, în daoism, cazul anumitor 
scrieri socotite a fi fost revelate pe cale mediumnică. Revelaţia care i se atribuie 
nu este divină, ci umană: ea este rodul înţelepciunii remarcabile a regilor sfinţi 
din Antichitate, înarmaţi cu tehnicile cvasiştiinţifice ale divinaţiei, ele însele 
puse la punct prin ştiinţa acestor regi sfinţi, şi care s-au dezvoltat pornind de la 
observarea şi analiza mecanismelor de funcţionare a Universului. Iar dacă găsim 
aici codificarea şi explicarea practicilor religioase curente ale vechii Chine, ele 
sunt făcute numai din perspectiva consolidării prin aceste practici a ordinii 
politico-sociale, singurul obiect, în definitiv, al textelor canonice. 

Aceste texte se ocupă de cu totul altceva decât de religie: în fond ele se 
ocupă de întreaga cultură chineză ca formă particulară a unei anumite abordări 
a armoniei societăţii şi a perfectei sale integrări în întregul Univers, plecând de 
la o concepţie despre om şi lume, despre edificarea valorilor şi moralei, despre 
organizarea instituţiilor şi economiei pe care China şi-a întemeiat tradiţia. De 
aceea, pentru ceea ce occidentalii numesc „confucianism", chinezii folosesc o 
expresie cu o conotaţie mult mai cuprinzătoare, şi anume „cultura literaţilor" 
(ru xue), expresie în care termenul „literat" (ru) desemnează în chineză partea 
foarte larg majoritară a elitei intelectuale, care, instruită într-un mod foarte 
savant în tradiţia canonică, n-a încetat de-a lungul întregii istorii a Chinei să 
dezvolte mereu această tradiţie, atât în literatură, cât şi în filozofie, morală şi 
politică, atât în domeniul spiritualităţii şi al perfecţionării de sine, cât şi în 
practica socială. 

Confucianismul devine preponderent începând cu dinastia Han, mai precis 
odată cu decizia celui de-al cincilea împărat al acestei dinastii, Han Wudi 
(140-87), de a înălţa tradiţia canonică la rangul de doctrină de stat. înainte 
de aceasta, confucianismul îşi împărţise sfera de influenţă cu alte curente ale 
gândirii, dintre care cele mai importante - moismul, daoismul şi legismul - 
reuşiseră ca, în anumite momente, între epoca lui Confucius şi începutul dinastiei 
Han, să deţină supremaţia. Dacă toate aceste curente anticonfucianiste erau 
de natură filozofică, după dinastia Han, în schimb, cele care fac uneori ca in¬ 
fluenţa confucianismului să scadă sunt curentele religioase: este vorba de religia 

daoistă (foarte demarcată de vechiul daoism, pur filozofic), care apare în timpul 
dinastiei Han târzii (25-220), şi de religia budistă, introdusă în China tot în 
aceeaşi perioadă, dar care nu prinde cu adevărat rădăcini decât în epoca celor 
Şase Dinastii (281-581). Pus în faţa acestor religii, confucianismul a putut 
deveni el însuşi o religie, favorizat îndeosebi de tendinţele sincretice care incitau 
la respectarea simultană a regulilor celor trei religii - confucianism, daoism şi 
budism-, mai ales începând cu dinastia Ming (1368-1644). Oricum, în felul 
în care se raportează la budism sau la daoism, cărturarii confucianişti nu sunt 
inspiraţi de credinţe religioase nici atunci când li se opun, nici când le vin în 
întâmpinare. Argumentele lor, pro sau contra, sunt în general de natură socială 
şi morală. Atunci când budiştii sau daoiştii sunt criticaţi, cel mai adesea aceasta 
se întâmplă pentru că ei abuzează de scutirea de impozite şi de corvezi, de care 
beneficiau călugării şi preoţii, şi pentru că încalcă cea dintâi îndatorire a pietăţii 
filiale - aceea de a dărui un urmaş părinţilor -, prin refuzul de a se căsători. 
Atunci când cărturarii le arată stimă, este pentru a dovedi că ei onorează şi alte 
virtuţi apropiate de cele pe care le exaltă confucianismul: compasiunea budistă 
apropiată de omenia {ren) confucianistă, rigoarea perfecţiunii de sine din 
daoism, aceeaşi ca în confucianism. 

Nu poate fi totuşi trecut cu vederea faptul că, în fond, confucianismul este 
profund ataşat de practici care constituie în general manifestarea prin excelenţă 
a spiritului religios, şi anume practicile de cult: în primul rând, cultul stră¬ 
moşilor, încă foarte viu şi în zilele noastre în toate societăţile cândva confu- 
cianizate; dar şi cultul Cerului, rezervat odinioară împăratului şi care s-a stins 
odată cu imperiul; şi apoi, cultul pentru entităţi supranaturale de tot soiul: 
zeităţi locale, zei ai căminului, zei ai diverselor părţi ale casei, spiritele de¬ 
funcţilor iluştri (îndeosebi al lui Confucius) etc. Dar chiar şi aceste tipuri de 
cult sunt considerate din perspectiva socialului. Ceea ce le întemeiază nu este 
relaţia omului cu divinul, analizată teologic, ci efectul benefic pe care îl au 
asupra conduitei morale a omului, efect constatat pe plan social. 

Confucianismul nu opune aşadar în nici un caz practici de cult care dovedesc 
adevărata credinţă altora considerate păgâne, ci opune formele corecte de cult, 
rânduite conform ordinii sociale, celor decăzute, care corup ordinea socială. 
Cultele budiste şi daoiste pot să se integreze practicilor confucianiste fără să 
şocheze pe nimeni, din moment ce nu sunt sectare; ceea ce face atunci să fie 
condamnate ca disolute, deoarece atentează la omogenitatea societăţii. Nimic 
nu demonstrează mai bine că tradiţia canonică pe care se sprijină confucianismul 
este o tradiţie fără teologie. Dar atunci ce are ea religios? Răspunsul nu poate 
fi dat decât prin analiza acestei singularităţi a confucianismului: vitalitatea unui 
cult cu totul desprins de orice înrădăcinare teologică. 

RITUALIZAREA CONFUCIANISTĂ 
A PRACTICILOR RELIGIOASE 

In Analectele lui Confucius se află consemnat următorul dialog: 

Jilu [sau Zi Lu, unul dintre discipolii favoriţi ai Maestrului] pune o întrebare 
asupra modului în care trebuie slujite spiritele. 

— Când nu eşti capabil să-i slujeşti pe oameni, răspunse Maestrul, cum ai 
putea să slujeşti spiritele? 

— Pot să vă pun o întrebare despre moarte? continuă Jilu. 

— Când nu ştii ce e viaţa, i-o întoarse Maestrul, cum ai putea şti ce este 
moartea? (cap. 11) 

Totuşi, aceeaşi culegere canonică ne relatează cum Confucius „îndeplinea 
sacrificiile ca şi cum spiritele erau de faţă şi spunea: «Dacă n-aş lua parte la sa¬ 
crificii [cu toată fiinţa mea], ar fi ca şi cum n-ar mai fi sacrificii»“ (cap. 3). 

După cum se vede clar din primul pasaj, confucianismul elimină complet 
din cult orice luare în consideraţie a supranaturalului, a transcendentului; fără 
ca totuşi - al doilea pasaj marchează foarte clar acest lucru — practica cultului 
să slăbească câtuşi de puţin. Kang Youwei (1858-1927), care a militat pentru 
restaurarea vechii religii confucianiste în perioada republicană, spunea că, spre 
deosebire de celelalte religii care arată căi ce se situează în plan divin, confu¬ 
cianismul indică o cale care nu se situează decât în plan uman. Este tocmai ceea 
ce, de fapt, îl învaţă Confucius pe Zi Lu, când îi răspunde că trebuie să se preo¬ 
cupe de cult înţelegându-1 nu ca pe o slujire a spiritelor, ci ca pe o slujire a 
oamenilor. Altfel spus, confucianismul dezrădăcinează cultul din teologie 
pentru a-1 înrădăcina în ceea ce se poate numi o antropologie. 

Nu este vorba de o slăbire a cultului şi nici de o desubstanţializare a sa - al 
doilea pasaj insistă asupra importanţei pentru practicant de a-şi îndeplini 
îndatoririle de cult cu toată pietatea -, ci de o reînrădăcinare profundă a prac¬ 
ticilor de cult în plan uman. Prin aceasta, confucianismul se distinge radical 
de ceea ce reprezintă în tradiţia occidentală curentele agnostice. Departe de a 
respinge religia, el îi adoptă, dimpotrivă, integral practica, dar deturnându-i 
finalitatea de la ordinea teologică la ordinea antropologică; spinoasa problemă 
a iraţionalităţii credinţelor nu se mai pune, din moment ce importantă este nu¬ 
mai pregătirea psihologică, de parcă spiritele ar fi de faţă. 

Confucianismul operează această deturnare reducând religia la riturile sale. 
Riturile se află în centrul confucianismului. Cu o fineţe a analizei Iară egal, el 
le-a elaborat teoria şi le-a dezvoltat mecanismele pentru a le transforma în instru¬ 
mentul prin excelenţă al ordinii sociale. Orice religie comportă rituri. In toate 
culturile ele depăşesc limitele comportamentelor religioase, pentru a pătrunde 
mai mult sau mai puţin în comportamentele pur sociale: ritualismul social nu 

este propriu doar confucianismului. Ceea ce îi este propriu acestuia este 
subtilitatea cu care a golit natura riturilor, recunoscute astfel ca acte pur formale, 
vide de orice alt conţinut în afară de cel simbolic, precum şi măiestria cu care 
le-a conceptualizat caracteristicile. Cu un remarcabil simţ sistemic, el a extras 
din rituri mecanisme de reglare a raporturilor sociale care n-au încetat să 
îndeplinească, în societăţile sinizate, o funcţie rezervată în alte părţi mecanis¬ 
melor juridice. Originalitatea ritualismului chinez nu constă în rafinamentul 
detaliului ritual pe care alte culturi îl împing poate chiar mai departe, ci în 
extrapolarea savantă a ritualităţii religioase la controlul tuturor conduitelor 
sociale, prin proceduri de formalizare calculate cu grijă. 

Teoria confucianistă a riturilor se articulează pe trei principii. 

Primul este acela că riturile, acte pur formale, constituie forme vide în care 
este de ajuns să fie turnate, ca să zicem aşa, conduitele reale, pentru ca acestea 
să se îndrepte ipsofacto în direcţia cea bună. Este ceea ce autorii chinezi ilustrează 
printr-un joc de cuvinte preluat din Yi jing (Clasica divinaţiei), care apropie 
metaforic riturile (li) de încălţăminte (li): riturile sunt încălţările conduitei 
morale, cele care îndrumă paşii spre bine în mod neabătut. Astfel, prin punerea 
la punct a riturilor instituţionale (în limba chineză li se spune „rituri canonice' 1 ), 
ritualismul elaborează formele rituale ale diverselor ceremonii concepute pentru 
a reprezenta paradigmele simbolice ale comportamentelor pe care trebuie să le 
respecte, în toate marile împrejurări ale vieţii, fiecare membru al corpului social 
în raport cu ceilalţi, conform poziţiei, funcţiilor şi răspunderilor fiecăruia. Cere¬ 
moniile sunt destul de frecvente şi destul de variate pentru a-i face pe participanţi 
să-şi însuşească obiceiurile bunei-cuviinţe (formele rituale obişnuite derivate 
din riturile canonice), care vor condiţiona orice acţiune a vieţii curente în sensul 
bunei conduite: 

Pentru conducerea corectă a ţării, riturile sunt ceea ce balanţa este pentru cântar, ceea 
ce firul este pentru plumbul care atârnă de el, ceea ce compasul şi echerul sunt pentru 
curbe şi pentru unghiuri. Căci, intr-adevăr, dacă vei cântări pe bază de greutăţi, nu 
te poţi înşela asupra greutăţii; dacă trasezi un plan cu firul cu plumb, nu te înşeli 
asupra înclinaţiilor; dacă faci o schiţă cu compasul şi echerul, nu te poţi înşela asupra 
curbelor şi unghiurilor. Tot astfel şi Prinţul care-şi îndreaptă întreaga atenţie asupra 
riturilor nu poate fi înşelat prin fraudă şi viciu. (Clasica riturilor. Li ji, cap. 27) 

Totuşi, şi acesta este cel de-al doilea principiu al teoriei, nu poate exista un 
rit valabil, un rit eficace, decât dacă îndeplinirea sa este sinceră. Formalismul 
ritual predispune la ipocrizie. De aceea confucianismul insistă cu atât mai 
vârtos asupra sincerităţii. El distinge atent formalismul exterior, numit yi, de 
ritul însuşi, li. Acesta nu formează conduita (în sensul în care o matrice dă 
forma) decât atunci când sinceritatea executorului îi dă formei exterioare de¬ 
plina sa pregnanţă. La aceasta se referă formula care caracterizează riturile ca 

„acţionând din afară către înăuntru". Resortul psihologic al acestei funcţionări 
a riturilor, din exterior spre interior, este simţul „feţei", recunoscut de multă 
vreme de către autorii chinezi ca o condiţie a funcţionării ritualismului şi care 
rămâne, şi astăzi, caracteristică pentru societăţile ritualizate din Extremul 
Orient. Acest sentiment care interiorizează abaterile de la rit, identificându-le 
cu ruşinea, deschide calea împlinirii lor sincere. 

Cât despre cel de-al treilea principiu, acesta este că riturile au cu adevărat 
o acţiune sanctificantă: ele transformă subiectul moral predispunându-1 să 
acţioneze spontan în sensul binelui. Aceasta face ca riturile să fie superioare 
legii, căci, spun autorii, riturile acţionează prin anticipaţie asupra conduitei 
pentru a preveni abaterile, pe când legile nu pot decât să sancţioneze abaterile 
odată comise. Capitolul 2 din Analectele lui Confucius redă aceste cuvinte 
ale Maestrului: 

Când poporul este îndreptat spre Cale prin mijloacele forţei publice şi îndrumându-i-se 
prin lege faptele, el găseşte mijloace să se sustragă fără să fie reţinut de nici un pic de 
ruşine; când este îndrumat spre Cale prin [exemplul dat de] Virtute, rânduindu-i-se 
actele prin rituri, el este reţinut de ruşine şi se conformează principiilor. 

Ce devin riturile religioase în această teorie? Ele păstrează un rol eminent 
ca sursă de întinerire morală a ritualităţii, sursă de care ritualismul nu se 
poate rupe fără să piardă orice posibilitate de a se realimenta din conştiinţa 
vie a spiritului riturilor. 

Capitolul 26 din Clasica Riturilor ( Liji ) începe cu aceste cuvinte: 

Dacă e să vorbim în general, Calea de cârmuire a oamenilor nu are nimic mai 
indispensabil decât riturile. Or, există cinci tipuri de rituri canonice: cel mai impor¬ 
tant este cel al riturilor de cult. Intr-adevăr, cultul nu este ceva care să se impună 
pornind de la o prescripţie exterioară: este un gest care ţâşneşte din adâncul inimii. 
Durerea inimii [de a-i fi pierdut pe cei apropiaţi] îl face pe om să-i cinstească [pe 
aceştia] prin rituri. Sensul adânc al cultului numai înţeleptul îl poate pătrunde. 

Cele cinci tipuri de rituri canonice de care este vorba în acest pasaj sunt 
„riturile faste", care cuprind toate serviciile liturgice sacrificiale; „riturile ne¬ 
faste", care cuprind ritualurile funerare; „riturile de ospitalitate", care cuprind 
întregul protocol al audienţelor şi diferitelor vizite; „riturile militare", care 
cuprind formele a tot ceea ce se întreprinde cu arma în mână (războaie, vână¬ 
toare, fapte eroice); „riturile vesele", care cuprind toate ceremoniile privitoare 
la evenimentele familiale şi sociale. Numai riturile din primele două categorii 
sunt de natură religioasă. Şi, între acestea, cele care pentru confucianism repre¬ 
zintă sursa vitală a ritualismului sunt riturile din prima categorie, acelea ale 
cultului strămoşilor, aflate în centrul religiei chineze. 

Să fie adevărat că acest cult al strămoşilor a apărut ca o consolare a durerii 
fiilor care şi-au pierdut părintele? Nici unul din istoricii religiilor n-ar admite 
aşa ceva, nici pentru China, nici pentru alte medii culturale. Este însă foarte 
semnificativă teza alunecării religiei confucianiste de la calea teologică la cea 
pur antropologică. Prin această deplasare, nu numai că dispărea orice opoziţie 
dintre riturile religioase şi cele sociale, dar acestea din urmă se puteau înscrie 
în prelungirea celor dintâi, unde să-şi găsească o autenticitate morală care, 
dimpotrivă, lipseşte cu desăvârşire acolo unde riturile laice se fabrică din spirit 
antireligios, marcate fiind întotdeauna în acest caz de o facticitate care le face 
mai mult sau mai puţin derizorii. 


COSMOLOGIZAREA SUPRANATURALULUI 
PRIN STIINTA DIVINATORIE 

> J 

Nu Confucius este cel care a deturnat riturile de la finalitatea lor religioasă 
originară. Mutaţia ritualistă a religiei chineze a avut loc cu mult înaintea lui 
Confucius şi el nu a făcut decât să ia act de ea, pentru a desprinde, în mod 
genial, toate consecinţele logice, pe care le-a transformat în doctrină. Iată cum 
este evocată această mutaţie în capitolul 33 din Clasica Riturilor. 

Cei din dinastia Yin au preţuit spiritele. Au condus poporul cu ajutorul cultului 
spiritelor, punând în prim-plan cinstirea morţilor şi pe ultimul plan riturile. [...] 
Cei din Zhou au preţuit riturile, străduindu-se să le îndeplinească cât mai bine. Cât 
despre cultul celor morţi şi al cinstirii spiritelor, ei făceau acest lucru, însă păstrând 
distanţa, (cap. 33) 

Doar atunci când cei din Zhou, etnie supusă până atunci celor din Yin 
(sau Shang, fondatorii celei de-a doua dinastii chineze, care a înlocuit dinastia 
Xia în secolul al XVIII-lea î.Hr.) şi foarte impregnată de cultura acestora, do¬ 
bândesc puterea la sfârşitul celui de-al doilea mileniu î.Hr. pentru a fonda cea 
de-a treia dinastie (care va dura până în 256 î.Hr.) - până în ajunul întemeierii 
imperiului de către Qin Shihuang, în 221 î.Hr. - doar atunci se afirmă ri- 
tualismul, odată cu reorganizarea în întregime a ansamblului serviciului li¬ 
turgic. De aceea tradiţia chineză situează apariţia instituţiei riturilor canonice 
în perioada regenţei ducelui Zhou, aflat la conducerea casei regale cât timp a 
fost minor regele Cheng, fiul fondatorului noii dinastii, cu cinci secole înainte 
de Confucius. 

Cum se poate explica o asemenea evoluţie, fără echivalent în istoria religiilor? 
Reţine atenţia o particularitate a dispozitivului de execuţie a manifestărilor 
de cult în tradiţia chineză, încă din epoca Yin: absenţa preoţilor. Desigur, nu 
lipseau specialiştii care să îndrume o parte sau alta a ceremoniilor religioase: 

mai întâi prezicători (şi o să vedem îndată importanţa rolului lor), dar şi 
exorcişti, invocatori ai spiritelor, cei care se ocupau de morminte şi mulţi alţii. 
Totuşi nu exista preot în sensul propriu al cuvântului, altfel spus nu exista 
corp sacerdotal. Intr-o tradiţie în care, încă din timpul dinastiei Yin, cultul 
strămoşilor deţinea locul principal, funcţia religioasă esenţială, funcţia sa¬ 
cerdotală - aceea de executor al sacrificiului - a fost întotdeauna îndeplinită 
de şeful familiei, chiar şi în cazul cultului altor entităţi supranaturale decât 
strămoşii defuncţi, aceştia fiind asociaţi destinatarilor ofrandelor în calitate de 
mediatori. Speculaţiei teologice îi lipsea magisteriul sacerdotal, care ar fi 
putut-o dezvolta. Singurul interlocutor adevărat al spiritelor, cel care li se 
adresa prin intermediul sacrificiului, în loc să fie un preot, special iniţiat în 
misterele divine şi dedicat elaborării din ce în ce mai savante a conţinutului 
acestora, era un ins adus în acest rol de poziţia sa de şef al familiei. O poziţie 
desigur de mare importanţă socială - rezervată chiar regelui, părintele întregii 
etnii, în timpul dinastiei Yin —, dar fără cea mai mică implicaţie în vreo 
activitate de elaborare doctrinară. 

De altfel, tocmai pentru că era lipsit de cunoştinţele speciale în materie de 
religie, „maestrul sacrificiului", după cum îl numeşte Tratatul formelor rituale 
(Yi lî), avea nevoie de asistenţa atâtor ajutoare specializate. Aceştia, bineînţeles, 
n-au pierdut ocazia să se constituie într-un corp de iniţiaţi, dedicându-se stu¬ 
diului disciplinelor de cult din resortul lor. Dar fiecare corp de specialişti nu se 
ocupa de formele de cult şi de temeiul existenţei acestora decât din unghiul 
unei singure specialităţi liturgice. Datorită acestei fragmentări, nu a putut lua 
naştere nici o reflecţie de ansamblu de natură teologică propriu-zisă. 

Dovada se vede în tratatele canonice, care sunt arhipline de consideraţii 
savante asupra riturilor şi liturghiei, dar nu conţin nici cea mai mică dezvoltare 
privind caracteristicile divinului ca atare. Limba chineză clasică ignoră de altfel 
conceptul de teologie, care nu este reprezentat decât în limba modernă, 
printr-un termen împrumutat din Occident şi sub forma unui neologism (shen 
xue ), creat pe baza cuvântului shen, a cărui semnificaţie este din cele mai neclare 
teologic vorbind, pentru că trimite la „spirite" de tot felul, unele divine, altele 
umane (ale morţilor). In fond, întreaga tradiţie confucianistă, de la începuturi 
până în zilele noastre, a rămas o tradiţie fără teologie, din lipsa deschiderii 
speculaţiei religioase spre o perspectivă generală asupra divinului. 

Totuşi, una dintre disciplinele liturgice capătă foarte devreme o importanţă 
preponderentă: este vorba de riturile de divinaţie. încă din vremea dinastiei 
Yin, tehnicile divinatorii ating un grad nemaiîntâlnit de perfecţiune. în această 
perioadă, prezicătorii ghicesc viitorul „prin broasca ţestoasă", după cum spun 
textele chinezeşti, adică folosind metodele unei scapulomancii ameliorate prin 
înlocuirea omoplaţilor de bovide cu carapacele de ţestoasă. Divinaţia este 

aplicată atunci sistematic la tot ceea ce regalitatea Yin are de gând să întreprindă: 
expediţii militare, vânătoare, munci agricole, deplasări în regat ale suveranului 
şi alte tipuri de activităţi, dar mai ales ceremonii religioase, în special cele sa- 
crificiale. Se face apel la divinaţie în mod constant, prezicătorii fiind solicitaţi de 
mai multe ori zilnic, după cum o dovedesc urmele descoperite de arheologi: 
peste o sută de mii de fragmente de oase şi de carapace tratate după regulile sca- 
pulomanciei numai pentru secolele al II-lea şi al III-lea în timpul dinastiei Yin. 

în aceste condiţii, cultul n-a putut să nu fie acaparat de autoritatea prezi¬ 
cătorilor, ceea ce a făcut ca în vechea Chină speculaţia divinatorie să se sub¬ 
stituie speculaţiei teologice. Iar prezicătorii nu puneau problema divinului, ci 
se pronunţau doar asupra semnelor care îi puteau ajuta să ghicească viitorul. 
Progresele scapulomanciei chineze reprezintă intr-adevăr dezvoltarea unei 
cercetări care pune între paranteze condiţionarea evenimentelor de către 
divinitatea atotputernică, pentru a studia structurile evenimenţiale în ele însele, 
pentru a degaja din ele o semiologie a favorabilului şi nefavorabilului. 

Aceste structuri fuseseră identificate de divinaţie în păienjenişul crăpăturilor 
de pe bucăţile de os arse în foc, care la origine par să fi fost resturi incomplet 
arse ale osemintelor victimelor sacrificate pentru împăcarea spiritelor într-o 
anumită împrejurare previzibilă. Perfecţionarea scapulomanciei a pornit de la 
înlocuirea, ca piese divinatorii, a fragmentelor de oase pe jumătate calcinate 
rămase în urma holocausturilor cu oase plate, apoi cu carapace de ţestoasă, 
special pregătite pentru divinaţie şi supuse unor arderi făcute după metode tot 
mai rafinate. Progresul tehnicilor scapulomanciei a dus în timpul dinastiei Yin 
la o producţie de crăpături divinatorii remarcabil standardizate, adevărate 
diagrame care se pretau la analize cvasiştiinţifice. 

Din acest moment, bazându-se pe astfel de analize, speculaţia divinatorie 
a început să construiască explicaţii raţionale pentru conjuncturile evenimenţiale 
şi să deducă, încetul cu încetul, sistemul de forme rituale ale ceremoniilor. în 
acest fel, pe la jumătatea epocii Yin, sacrificiile cultului regulat al strămoşilor 
regali încetează a mai fi obiectul divinaţiei, pentru că ele sunt de acum înainte 
organizate în cadrul unui ciclu liturgic complet a cărui durată începe exact în 
anul lunar de trei sute şaizeci de zile şi comportă ajustări în caz de an embolismic. 

Scapulomancia pe carapace de ţestoasă aşa cum era practicată la sfârşitul 
dinastiei Yin s-a păstrat, deşi cu o tot mai rară frecvenţă, până la sfârşitul 
regimului chinez vechi. Puyi, ultimul împărat al Chinei, vorbeşte în memoriile 
sale de o astfel de experienţă, fără îndoială ultima, care datează din 915: în 
timp ce Yuan Shikai făcea eforturi să restaureze imperiul în propriul interes, 
preceptorul lui Puyi, Chen Baochen, obţine confirmarea, prin ghicire pe 
carapace de broască ţestoasă, că mersul evenimentelor nu-i va fi favorabil lui 
Yuan Shikai, ci lui Puyi însuşi. 

începând cu dinastia Zhou, scapulomancia este înlocuită de o altă formă 
de divinaţie: achilleomancia. Este un procedeu de tragere la sorţi, dintr-un 
buchet de cincizeci de tulpini de coada şoricelului ( achillea millefolium ) savant 
mânuite, a şase numere, la care se asociază, după cum sunt pare sau impare, 
simbolul yin sau simbolul yang, ceea ce dă la sfârşitul operaţiei o hexagramă 
formată din suprapunerea a şase monograme yin sau yang. Hexagramele sunt 
cele care joacă aici rolul de diagrame scapulomantice, adică de figuri repre¬ 
zentative ale conjuncturilor evenimenţiale. Există în total şaizeci şi patru de 
variante, pentru că există cu totul şaizeci şi patru de posibilităţi diferite de 
combinare ale monogramelor yin sil sau yang (pare şi/sau impare) şase câte şase. 

Analiza corespondenţelor între cele şaizeci şi patru de hexagrame şi tipurile 
de conjuncturi evenimenţiale pe care le reprezintă fac obiectul celei dintâi 
dintre culegerile canonice, cu siguranţă cea mai importantă din toate prin voga 
pe care nu a încetat s-o aibă şi prin numărul de comentarii pe care le-a suscitat 
până în zilele noastre: Canonul (sau Clasica) divinaţiei, al cărui nume chinezesc, 
Yijing, înseamnă, mai exact, Canonul mutaţiilor, adică un tratat canonic de 
semiologie a schimbărilor în germene fără o anumită conjunctură dată (a 
mutaţiilor). Avem de-a face cu o speculaţie care dezvoltă acelaşi raţionalism 
divinatoriu ca cel pe care îl ilustrase progresul scapulomanciei, întărit acum 
de resursele noi ale algoritmului simbolurilor hexagramatice şi ale numerologiei 
cifrelor pare sau impare trase la sorţi. 

Raţionalismul divinatoriu a construit, în confucianism, o viziune a lumii 
substituită aceleia pe care ar fi putut-o dezvolta o teologie, dar în cadrul căreia 
supranaturalul este convertit în suprasensibil ( xing er shang, literal, „ceea ce 
este deasupra formelor 11 , ceea ce nu are formă sensibilă). Suprasensibilul nu 
este teologic, ci cosmologic. El este categoria structurilor primordiale ale dina¬ 
mismului Universului, care comandă mişcările şi mutaţiile ansamblului rea¬ 
lităţilor lumii - ansamblu desemnat în chineză ca mulţimea celor zece mii de 
entităţi ( ivan wti) -, structuri care nu sunt accesibile experienţei directe. Cu¬ 
noaşterea acestor structuri primordiale este rodul descoperirilor divinaţiei 
teoretizate progresiv prin raţionalismul divinatoriu. 

La nivelul cel mai înalt al suprasensibilului, altfel spus la nivelul raţiunilor 
ultime prin care se explică mutaţiile celor zece mii de entităţi, dinamismul 
Universului este structurat prin opoziţia şi complementaritatea lui yin şi yang. 
Cuplul yin—yang se redesfaşoară, la nivel subiacent, într-o structură cvinară 
compusă din ceea ce chinezii numesc cele Cinci Forţe (sau cei cinci agenţi) 
{wu xing)\ apa, focul, lemnul, metalul, pământul, care pot permuta în această 
ordine, dar care acţionează una asupra alteia într-o ordine diferită (apa 
acţionează asupra focului, focul asupra metalului, care acţionează asupra lem¬ 
nului, care la rândul lui acţionează asupra pământului, care acţionează şi el 

asupra apei) şi care se nasc una din alta într-o ordine diferită (lemnul naşte 
focul, focul pământul, pământul metalul, metalul apa şi apa lemnul). 

La nivelul sensibilului, pe care chinezii îl numesc xingerxia (literal, „lucrul 
începând de la care există formă", ceea ce este vizibil), jocul structurilor pri¬ 
mordiale se traduce prin corespondenţe structurale de tot felul degajate graţie 
teoriei care identifică astfel prin sensibil suprasensibilul. De exemplu, celor 
cinci forţe le corespund cele cinci culori (verde pentru lemn, roşu pentru foc, 
galben pentru pământ, alb pentru metal, negru pentru apă), cele cinci gusturi 
(acru pentru lemn, amar pentru foc, dulce pentru pământ, astringent pentru 
metal, sărat pentru apă), cele cinci viscere (ficatul corespunde lemnului, inima 
focului, splina pământului, plămânii metalului şi rinichii apei) etc. Teoria 
duce la distingerea a cinci puncte cardinale, centrul corespunzând pământului 
şi completându-le pe celelalte patru, şi chiar a cinci anotimpuri, un anotimp 
central, format din ultimele douăzeci şi opt de zile ale fiecărui trimestru, care 
reprezintă anotimpul pământului, pe care se articulează celelalte patru ano¬ 
timpuri, al lemnului (primăvara), al focului (vara), al metalului (toamna) şi al 
apei (iarna), fiecare din cele cinci anotimpuri durând şaptezeci şi două de zile 
în anul lunar de trei sute şaizeci de zile. 

Numeroase probleme complicate au fost formulate şi rezolvate în diverse 
moduri în cadrul căutării de congruenţe între structura binară a cuplului 
yin-yang, structura ternară a trigramelor (care constituie partea superioară şi 
partea inferioară a fiecărei hexagrame), structura cvinară a celor cinci forţe, 
structura de modul 6 a hexagramelor, cele două structuri de modul 10 şi de 
modul 12, care se compun împreună în sistemul sexagesimal chinez etc., cău¬ 
tare ce viza să modeleze, pe baza combinaţiilor tuturor acestor structuri, cicluri, 
serii şi configuraţii bine ordonate, care să dea noimă dezordinii aparente, 
forfotei, agitaţiei şi transformărilor celor zece mii de entităţi. 

De aici provine ştiinţa chinezească, şi îndeosebi ştiinţa calendarului, 
agronomia şi medicina. Dar nu numai ştiinţa naturii fizice. Divinaţia nu tre¬ 
buie oare să servească înainte de toate ca îndreptar al acţiunilor omului? Teoria 
lui yin şi yang şi a celor Cinci Forţe a dominat toate interpretările istoriei, în 
ciuda criticilor aduse de câteva foarte rare minţi ascuţite. Marile articulaţii ale 
evoluţiei istorice - schimbările de dinastie - au fost într-adevăr explicate ca 
fiind legate de sfârşitul dominaţiei în lume a uneia din cele Cinci Forţe, în¬ 
locuită de alta. S-a încercat să se facă o astfel de demonstraţie chiar şi în do¬ 
meniul comportamentelor politice şi morale proprii fiecărei epoci. 

Căci suprasensibilul comandă la fel de bine comportamentele morale şi 
modificările fizice. Nu pentru că ar exista resorturi pur fizice ale comportamentelor 
morale - nu ne aflăm deloc în prezenţa unui soi de psihologie materialistă -, 
ci pentru că structurile primordiale ale universului sunt în mod indisociabil şi 

fizice, şi morale. Astfel, celor cinci agenţi le corespund cele cinci sentimente: 
lemnului afecţiunea, focului bucuria, pământului dorinţa, metalului mânia şi 
apei tristeţea, şi chiar şi cele cinci virtuţi: lemnului omenia, focului buna-cuviinţă, 
pământului probitatea, metalului dreptatea şi apei prudenţa. De unde şi faptul 
că, în orice ceremonial, formele rituale, despre care am văzut că sunt tiparele 
conduitei morale, sunt ajustate cu grijă, astfel încât să facă să corespundă culorile 
veşmintelor, gusturile bucatelor, tonalităţile melodiilor, orientările gesturilor 
cu valorile morale spre care sunt orientate riturile. Mai mult, la începutul fiecărei 
noi dinastii, aceste forme rituale, cel puţin pentru ceremonialele cele mai im¬ 
portante, trebuiau să fie reajustate, ceea ce în general nu se făcea fără vii polemici 
între literaţi. Se vede până la ce punct speculaţia divinatorie, demarcându-se 
de mentalitatea teologică ce antropomorfizează forţele naturii pentru a le divi¬ 
niza, a cosmologizat, spre deosebire de aceasta, natura umană pentru a se 
dispensa de supranatural. 

După cum s-a văzut, cultul n-a dispărut totuşi, ci dimpotrivă. Manifestările 
sale sunt clasificate cosmologic, şi nu teologic, în ceremonii care privesc cerul 
şi spiritele celeste, pământul şi spiritele pământene, omul şi spiritele umane. 

Marele sacrificiu imperial oficiat în cinstea cerului, pe o colină rotundă 
înălţată în acest scop la periferia sudică a capitalei, în zorii solstiţiului de iarnă, 
domină cu solemnitatea sa grandioasă întreg serviciul liturgic clasic. Cât despre 
spiritele celeste cinstite de asemenea cu un cult, acestea erau: soarele, luna, 
stelele, planetele, duhurile vântului, tunetului, ploii. Pământului i se aducea 
marele sacrificiu, simetric cu cel închinat cerului, în ziua solstiţiului de vară, 
pe un gorgan pătrat înălţat în partea de nord a capitalei. Printre spiritele terestre 
cinstite cu un cult se numărau diverşii zei ai pământului, zeul grânelor, zeităţile 
zidurilor oraşelor, zeităţile casei (ale fântânii, ale căminului, ale streşinilor), 
duhurile munţilor, fluviilor şi mărilor. 

In ceea ce priveşte omul, cultul principal este cultul strămoşilor, cel mai 
important dintre toate pentru ritualism, chiar dacă aceste ceremonii nu ating 
măreţia sacrificiului făcut cerului. Intr-adevăr, cultul strămoşilor constituie 
armătura rituală a organizării sociale. în China preimperială* pe această armă¬ 
tură se sprijinea feudalitatea. Numai şefii caselor senioriale erau abilitaţi să 
închine un cult, mai departe de străbunic, fondatorului stirpei lor. Ceilalţi 
membri ai aristocraţiei nu erau autorizaţi să închine un cult înaintaşilor 
defuncţi decât cel mult până la a patra generaţie, strămoşul fiind cu atât mai 
apropiat cu cât poziţia lor socială era mai joasă. Ceremoniile de cult erau să¬ 
vârşite în prezenţa tuturor urmaşilor, dar sub autoritatea unică a moştenito¬ 
rului direct al strămoşului prin primogenitură. în afara aristocraţiei, cultul 

în perioada dinaintea dinastiei Qin (221—207) (n. tr.). 

strămoşilor era ilicit. Prin dispariţia feudalităţii, începând cu dinastia Han, 
cultul strămoşilor s-a putut răspândi în toate straturile populaţiei, dar cu re¬ 
stricţii de formă pentru oamenii de rând, care vor fi liberalizate foarte încet şi 
nu vor dispărea complet decât abia în secolul al XVII-lea. Societatea a evoluat, 
dar cultul strămoşilor a rămas instrumentul ierarhizării familiale, model al 
ierarhizării sociale. 

In prelungirea cultului strămoşilor, care este un cult privat, s-a dezvoltat, 
dar sub formă de cult public, aşa cum sunt cultul cerului şi al spiritelor celeste 
sau cultul pământului şi al spiritelor terestre (exceptând cultul divinităţilor 
domestice, care este de asemenea privat), cultul marilor personalităţi ale istoriei 
naţionale şi locale: mari împăraţi, mari oameni de stat, mari figuri ale con¬ 
fucianismului (începând cu Confucius însuşi, al cărui cult public este instituit 
în timpul dinastiei Han, în secolul I d.Hr.), figuri mistice ale tradiţiei, 
magistraţi şi oameni de bine din diverse ţinuturi imortalizaţi pentru binefacerile 
lor în memoria compatrioţilor şi administraţilor lor, celebrităţi de tot felul... 

Aşa cum cultul privat al strămoşilor sfinţeşte ierarhia familială, tot astfel 
cultele publice consacră ierarhia administrativă. Ele sunt organizate pe baza 
unei ierarhii meticuloase a divinităţilor şi a spiritelor cărora li se adresează, şi 
al căror rang este fixat pentru fiecare printr-un brevet imperial (cu excepţia celor 
mai mari divinităţi ale cerului şi pământului, care au ele însele grad imperial), 
paralel cu ierarhia reprezentanţilor autorităţii de stat. împăratul este singurul 
care poate închina sacrificii cerului şi pământului şi împăraţilor vechilor 
dinastii aleşi pentru a fi cinstiţi printr-un cult. Autorităţile administrative, la 
fiecare nivel, execută ceremoniile prescrise. Diverselor colectivităţi - locale, 
profesionale, asociative - le rămân cultele populare, cu condiţia să fi făcut 
obiectul unei autorizaţii exprese. 

Toate manifestările de cult, publice sau private, fie că este vorba de cultul 
strămoşilor, de cel al cerului şi al pământului, de cel al marilor oameni sau de 
cel al spiritelor locale, sunt orânduite de către autorităţile publice — în acest 
caz ministerul riturilor - în forme savante a căror nerespectare este pedepsită 
cu asprime; acestea combină referinţele simbolice cu ordinea cosmică, cu 
ordinea socială şi cu ordinea morală, care, în confucianism, nu sunt decât una 
şi aceeaşi ordine întemeiată pe aceleaşi structuri primordiale ale funcţionării 
generale a Universului. Legea cerului este lege morală şi lege fizică totodată. 
Este ceea ce exprimă formula confucianistă: „Cerul şi omul nu sunt decât unul“, 
analoagă, în cosmologizarea legii morale, cu formula teologiei creştine care 
face din toţi oamenii copiii Domnului. De altfel, orice dereglare a societăţii 
îşi are corespondent într-o dereglare a naturii fizice. De aceea, când survin 
mari calamităţi naturale, împăratul cere prin edict criticile pe care oricine le 
poate exprima la adresa guvernului său, pentru a căuta remediu la ceea ce a 
putut contraveni ordinii lucrurilor. 

De notat că reinterpretarea cosmologico-ritualistă a cultului evită cu grijă 
orice reprezentare personalizată a entităţilor care fac obiectul manifestărilor 
de cult. Spre deosebire de ritualurile daoiste, ritualurile confucianiste nu repre¬ 
zintă niciodată divinităţile şi spiritele prin imagini. Acestea sunt reprezentate 
doar prin tăbliţe pe care este scris un nume, care comportă eventual titlul 
oficial conferit divinităţii, duhului sau spiritului respectiv. Căci cerul nu este 
decât forma cea mai grandioasă a lui yang, pământul, forma cea mai grandioasă 
a lui yin, şi spiritele de orice fel, inclusiv spiritele defuncţilor, emanaţii particu¬ 
lare ale \\Ayin şi ale lui j yang, care constituie ceea ce este mai subtil în principiul 
formării si transformării celor zece mii de entităti ale Universului. 

j > 

Totuşi, ritualismul păstrează cultul pentru ca prin el să se exercite şi să se 
întărească sentimentul de pietate. După cum s-a văzut, Confucius spunea că 
sacrificiile trebuie oficiate „ca şi cum spiritele ar fi de faţă“. Clasica Riturilor arată 
că orice sacrificiu trebuie să fie precedat de două faze progresive de concentrare: 

Când venea vremea oficierii sacrificiului, omul ales se concentra [prin asceză], [...] 
De aceea [mai întâi] timp de şapte zile se concentra, destinzându-se, pentru a[-şi] 
linişti [gândurile], [apoi] timp de trei zile se concentra intens pentru a[-şi] aduna pe 
acelaşi făgaş [gândurile]. (cap. 26) 

Sensul acestei concentrări este expus în capitolul precedent, care arată cum 
se ajungea la vizualizarea spiritelor, „ca şi cum ar fi fost de faţă“, printr-un 
adevărat exerciţiu spiritual de pietate: 

Concentrarea intensă se practica în apartamentele interioare, concentrarea destinsă, în 
încăperile exterioare. In timpul zilelor de concentrare [intensă], te gândeai la locurile 
unde trăise [defunctul], la felul lui de a râde şi de a vorbi, la vrerile şi părerile lui, la ce 
îl înveselea, la gusturile pe care le avea. După trei zile de concentrare îl vedeai pe cel 
asupra căruia te concentraseşi. In ziua sacrificiului, încă de la intrarea în sala [unde se 
desfăşura ceremonia], era ca şi cum nu puteai să nu-1 vezi acolo [pe defunct], la locul 
său. [...] Iată de unde venea pietatea [din vremea] vechilor regi! Păstrai întipărită în 
priviri imaginea [defunctului], îţi răsuna în urechi glasul lui, îţi rămâneau împlântate 
în inimă vrerile, gusturile şi dorinţele inimii lui. Forţa afecţiunii îl făcea să continue 
să existe [pe defunct], forţa sincerităţii făcea ca el să fie în mod vădit acolo. Fiind 
vădit acolo şi continuând să existe pentru o inimă care nu îl uita, cum ar fi putut 
[defunctul] să fie lipsit de manifestările de respect [ale cultului]? (cap. 25) 

Dar sursele emotive ale pietăţii erau căutate şi în comuniunea cu natura 
cosmică - de unde strânsa legătură între cultul strămoşilor şi cultul cerului şi 
cel al pământului. Chiar înaintea pasajului citat mai sus, capitolul 25 din 
Clasica Riturilor explică în termenii următori de ce cultul strămoşilor era corelat 
cu anotimpurile primăverii şi toamnei: 

...Iată de ce omul ales punea în acord [practicarea cultului] cu calea cerului, sărbă¬ 
torind primăvara sacrificiul vernal şi toamna sacrificiul novembral. [...] Când 

începea să cadă bruma, omul ales care păşea cu tălpile pe ea nu putea să nu-şi simtă 
inima strânsă; şi nu din pricina frigului [ci din pricina simţământului morţii pe care 
i-1 inspira sosirea anotimpului mort]. Când rouă începea să se încălzească, omul ales 
care păşea cu tălpile pe ea nu putea să nu-şi simtă inima topindu-i-se de emoţie, 
ca şi cum avea să vadă în faţa ochilor [pe cei defuncţi, anotimpul reînnoirii naturii 
dând impresia că ei vor reveni la viaţă]. Când întâmpini pe cineva o faci în sunetele 
muzicii, când îl laşi să plece o faci cu mâhnire: de aceea în timpul sacrificiului vernal 
era muzică, iar în timpul sacrificiului novembral nu era. 

Toate aceste texte arată cum, în ciuda absenţei oricărei referinţe teologice, 
cultul cosmologico-ritual prezerva un soi de sentiment religios, alimentat de 
o anumită relaţie cu natura umană şi cu natura cosmică şi transfigurat în pietate 
prin chiar acest cult. 

Vom vedea mai departe cum spiritualitatea neoconfucianistă s-a inspirat 
din aprofundarea acestei relaţii într-o reflecţie cu adevărat metafizică. 


NEOCONFUCIANISMUL SI RAŢIUNEA CERULUI 

> J 

Confucianismul vechi nu are o metafizică. Reflecţia metafizică porneşte 
de la o reconceptualizare filozofică a discursului teologic; or, tradiţia canonică 
originală, lipsită fiind de dimensiunea teologicului, a rămas prin urmare lipsită 
şi de dimensiunea metafizicului. Nu numai confucianismul, ci toată gândirea 
chineză veche, chiar şi cea a lui Lao Zi şi Zhuang Zi, se dezvoltă doar la nivelul 
cosmologiei. 

Totuşi, introducerea budismului va deschide noi perspective speculaţiei, 
încă din secolul al III-lea, ea duce la înflorirea unei şcoli de gândire originală 
care se dezinteresează de rituri pentru a se preocupa mai ales de „misterul 
existenţei" ( xuan ). Această şcoală descoperă, dincolo de studiul structurilor 
cosmologice primordiale ale Universului, problema originii existenţei cosmo¬ 
sului însuşi: acesta există în sine în mod absolut, sau este o modificare secundă 
a neantului? 

Şcoala pune astfel problema raporturilor dintre existenţă şi nonexistenţă 
în termenii pe care îi împrumută de la daoismul vechi - de la Lao Zi şi Zhuang 
Zi. Nu înseamnă că Lao Zi şi Zhuang Zi ar fi anticipat cu adevărat viziunea 
metafizică a existenţei, ceea ce nici nu ar fi fost de conceput la vremea lor, dar 
radicalismul reflecţiei lor, împingând la limită răsturnarea valorilor, inclusiv 
pe cele ale vieţii şi ale existenţei, rafinase în discursul lor o terminologie de care 
începuse să se servească budismul pentru a-şi traduce în chineză doctrina 
ontologică. Dându-le lui Lao Zi şi lui Zhuang Zi dreptul de a sta în confu¬ 
cianism alături de Confucius, şcoala Misterului existenţei le preia terminologia 

în epoca deja pătrunsă de reinterpretările făcute în spirit budist, pentru a o 
aplica la noua explicaţie a Clasicei Divinaţiei (Yijing ). Prin aceasta, ea transpune 
dincolo de cosmologie fundamentul mutaţiilor celor zece mii de entităţi. 
Opoziţia xing er shang/xing er xia este deplasată de la nivelul vechii sale sem¬ 
nificaţii de suprasensibil/sensibil la nivelul unei semnificaţii până atunci 
inedite, cu adevărat metafizică: transfenomenal/fenomenal. 

Această reorientare a reflecţiei speculative nu a avut o urmare imediată 
în confucianismul medieval, din cauza atracţiei exercitate asupra spiritelor 
celor mai alese de daoism şi, mai mult încă, de budism, până la sfârşitul 
dinastiei Tang (începutul secolului al X-lea). Dar începând cu dinastia Song 
(960-1271), ea a generat o reînnoire a doctrinei confucianiste, cu atât mai 
profundă cu cât între timp budismul şi daoismul şi-au dezvoltat considerabil 
propriile doctrine şi au familiarizat gândirea chineză cu o speculaţie onto¬ 
logică din ce în ce mai rafinată. 

Reinterpretarea metafizică a confucianismului se concretizează în filozofia 
şcolii numite a „Raţiunii [lucrurilor]" (/i), pe care sinologia occidentală a luat 
obiceiul s-o desemneze sub numele de neoconfucianism — şcoală dominată de 
marea figură a lui Zhu XI (1130-1200) şi care domneşte aproape fără concu¬ 
renţă peste întreaga gândire din timpul dinastiilor Song (960-1271), Yuan 
(dinastia stăpânitorilor mongoli: 1271-1368) şi Ming (1368-1636). Numele 
chinezesc al acestei şcoli vine de la faptul că ea întemeiază întreaga existenţă 
pe o proiecţie transfenomenală a raţiunii - dar a raţiunii în sens chinezesc, 
adică de raţionalitate inerentă lucrurilor înseşi, şi nu în sens occidental, de 
logos pus în mişcare de spirit —, proiecţie transfenomenală desemnată deseori 
cu numele de „Raţiunea (sau Noima) Cerului" ( Tian lî), una dintre calificările 
lui Dao (Calea) din textele canonice. 

In această filozofie, formele fenomenale, nu numai cele zece mii de entităţi, 
ci şi structurile primordiale identificate ca fiind acelea ale celor Cinci Forţe ale 
lui yin şi yang, nu există decât prin raţiunea transfenomenală a Cerului, care 
le dă sensul ontologic şi care comandă transformările materialităţii lor, 
concepută dintotdeauna de chinezi ca ieşită dintr-un fel de eter primordial 
(yuan qî), al cărui nume, qi, înseamnă „suflu". Eterul primordial este oare şi 
el întemeiat, în plan ontologic, pe raţiune sau pe un principiu transfenomenal 
distinct? Această întrebare a divizat şcoala în tot atâtea curente doctrinare câte 
răspunsuri diferite, moniste sau dualiste, a putut imagina speculaţia. Dar în 
toate aceste curente a rămas privilegiat metafizic principiul raţiunii, la care era 
raportat numai sensul existenţei. 

Or, sensul existenţei nu aparţine în nici un caz domeniului legilor fizice 
ale lumii. El ţine de legea morală. Raţiunea Cerului e una morală, care depăşeşte 
raţionalitatea fizică, pur cosmologică a fenomenului, pentru a pune bazele 

valorilor existenţei. în confucianismul vechi, ordinea societăţii, ordinea morală, 
era întemeiată cosmologic prin omogenitatea ei cu ordinea naturii fizice: 
doctrina unităţii omului şi a cerului se dezvolta în speculaţia asupra corespon¬ 
denţelor dintre forţele virtuoase şi forţele fizice ale celor cinci agenţi şi asupra 
rezonanţelor care rezultau de aici dintre mişcările societăţii şi mişcările naturii 
cosmice. Trecând în plan metafizic, neoconfucianismul întemeiază legea 
morală pe transcendenţa ontologică a Raţiunii Cerului. Clasica Divinaţiei arată 
că specificul naturii cosmice este acela de a zămisli şi că generarea neîncetată 
a entităţilor este ceea ce formează fluxul mutaţiilor din Univers, care constituie 
tocmai obiectul cărţii. Neoconfucianismul descoperă raţiunea metafizică a 
acestei produceri perpetue a celor zece mii de entităţi ale cosmosului: Raţiunea 
Cerului, care face ca entitatea să existe. 

Faptul că această viziune a lumii este de natură metafizică, şi nu teologică 
este confirmat de distanţa pe care o ia doctrina în raport cu formulele tradiţionale 
care personificau Cerul în „Suveranul din înalt" {Shang Di). 

Dacă te gândeşti, scrie Zhu Xi, că, aşa cum se spune în mod obişnuit, regele Wen 
[fondatorul venerat al dinastiei Zhou, dinastia model a tradiţiei canonice] stă cu 
adevărat alături de Suveranul din înalt şi că există într-adevăr un guvern din înalt, 
individualizat după chipul statuilor sale care se fabrică în lume [reprezentări frecvente 
în templele daoiste, dar care nu ar putea fi găsite în cele confucianiste], acest lucru 
nu este desigur acceptabil. 

De aceea, misionarii care respingeau teza conform căreia neoconfucianismul 
ar putea să furnizeze o idee despre Suveranul din înalt, acceptabilă pentru aceea 
de divin în teologia creştină, aveau cu siguranţă dreptate. Cu toate acestea, 
epurată în întregime de orice conotaţie care îi asociază mai mult sau mai puţin 
implicit o dimensiune de intenţionalitate, de voinţă, Raţiunea Cerului nu este 
mai puţin Binele în sine, sau mai exact, în termeni chinezi, fundamentul trans- 
fenomenal al virtuţii din care purced toate virtuţile confucianiste, ren, adică 
virtutea omeniei (în sensul de altruism). De ce? Pentru că nici o binefacere nu 
este superioară darului de a exista şi pentru că tocmai Raţiunea Cerului este 
cea care face să existe toate fiinţele. 

Faptul că, în această concepţie riguros ontologică, Binele este pur, lipsit de 
orice finalism, detaşat de tot ce ar putea fi orientat înspre o intenţie divină sau 
pur şi simplu înspre o evoluţie creatoare distinge clar neoconfucianismul de 
providenţialism. Neoconfucianismul nu este deloc o filozofie făcută pentru ceea 
ce este mai bine în cea mai bună dintre lumi. Identificarea Binelui cu Raţiunea 
Cerului nu ţine de faptul că el este raţiunea pentru care cele zece mii de entităţi 
sunt create ca să existe, ci de faptul că el este raţiunea existenţei în sine. 

Să luăm, de pildă, mişcarea anotimpurilor, care în cosmologia confucia- 
nistă a fost tratată întotdeauna ca principala paradigmă a mutaţiilor din Univers. 

Providenţialismul ar vedea în ciclul anotimpurilor un mecanism special orân¬ 
duit pentru a produce roadele pământului. Pentru neoconfucianism, care de 
altfel, în această privinţă, nu se îndepărtează de vechiul confucianism, Binele 
nu este aici raţiunea finală a derulării ciclului întreg care i-ar dirija sistemul: el 
este raţiunea de a fi a fiecărui anotimp luat în sine. Anotimpul primăverii este 
cel al germinaţiei, deci al venirii la viaţă şi, prin urmare, cel al formei fenomenale 
celei mai perfecte a Binelui, aceea a virtuţii omeniei. Toamna este anotimpul 
împlinirii, al coacerii; Binele ia atunci forma perfecţiunii realizării oricărui lucru: 
aceea a virtuţii dreptăţii. Vara este anotimpul creşterii, a cărei virtute constă în 
urmărirea în orice situaţie a respectării riturilor: virtutea bunei-cuviinţe. Iarna 
este anotimpul aşteptării unei noi germinări şi virtutea sa este cea a prudenţei. 

Este clar că niciodată o asemenea doctrină nu s-ar fi putut constitui plecând 
de la speculaţii asupra mecanismelor fizice ale Universului, care n-ar fi avut 
prin ele însele sens moral. De aceea termenul de „metafizică" nu se potriveşte 
prea bine ontologiei confucianiste, căreia i se aplică doar prin analogie. Ar fi 
mai corect să se vorbească de „meta-etică“ pentru a caracteriza o doctrină al 
cărei scop este întemeierea unei legi morale care să nu apară ca supraimpusă 
naturii fizice a lucrurilor, ci ca cea mai profundă raţiune de a fi a Universului, 
căreia, dimpotrivă, i se supraimpun legile fizice. 

Neoconfucianismul şi, înaintea sa, vechiul confucianism nu prea vorbesc, 
de altfel, de lege morală (iar când o fac, vorbesc doar în sensul ontologic sau 
cosmologic al lui Dao), ci mai degrabă de „virtute" {de), cuvântul fiind luat 
în sensul de forţă interioară de natură cosmică ce dezvolta calităţile morale din 
fiecare fiinţă. De aceea problema morală nu s-a pus niciodată în China în 
termeni de imperative morale, asupra normalităţii cărora te-ai întreba în raport 
cu cea a legilor fizice, ci în termeni de bunătate a naturii umane, despre care 
trebuie explicat de ce se poate perverti, dată fi ind bunătatea naturii în general, 
şi cum poate fi ea restaurată. 

Speculaţia confucianistă n-a încetat să producă teze dintre cele mai va¬ 
riate pe această temă. Neoconfucianismul, respingând-o pe cea a lui Xun Zi 
(325-255), care susţinea că natura umană este prea profund viciată de egoism 
pentru a mai da voie să apară spontaneitatea originară a Binelui, revendică 
moştenirea doctrinei lui Mencius (Meng Zi) (385-304), pentru care, dimpo¬ 
trivă, dovada că bunătatea naturală nu dispare niciodată complet din sufletul 
omenesc, rămânând undeva în străfundurile sale, este că nimeni nu va vedea 
niciodată fără emoţie un copil căzând într-o fântână. Teoria dezvoltată de 
Mencius, după care în sufletul oricărui om există germenii naturali ai celor patru 
virtuţi, omenia, buna-cuviinţă, dreptatea şi prudenţa, este extinsă de ontologia 
neoconfucianistă şi transformată într-o doctrină a identităţii adevăratei naturi 
a omului — adică a spontaneităţii inimii, debarasată de toate pasiunile ce provin 

din impulsurile egocentrice ale părţii materiale a fiinţei sale — şi a Raţiunii 
Cerului, prezentă în natura fiecărui lucru. Sensul existenţei este de a face ca 
Raţiunea Cerului să lumineze şi să strălucească în toate formele fi inţei a căror 
existenţă se datorează chiar acestei raţiuni. 

Neoconfucianismul regăseşte cea mai perfectă expunere a acestui sens al 
existenţei în două capitole din Clasica Riturilor (Liji), „Marele studiu 11 {Da xue) 
şi „Calea de mijloc 11 {Zhong yong), grupate de şcoală alături de Analectele lui 
Confucius şi învăţăturile lui Mencius (cunoscute sub numele de Mencms, Meng 
zî) în Cele Patru Cărţi , considerate de atunci ca reprezentând chintesenţa 
ansamblului textelor canonice. 

„Marele studiu 11 , capitolul 43 din Clasica Riturilor, începe cu aceste cuvinte: 


Calea marelui studiu constă în a face să strălucească virtutea luminoasă [care este 
Raţiunea cerului în inima fiecărei fiinţe] [...]. In Antichitate [această referinţă nu 
este realmente istorică şi nu este decât o referinţă de principiu la o stare morală 
teoretic exemplară], pentru a face să strălucească principiul luminos [al raţiunii] 
în întregul Univers, începeai prin a cârmui cu rânduială propria-ţi ţară; pentru a 
cârmui cu rânduială propria-ţi ţară, începeai prin a face să domnească ordinea în 
propria-ţi familie; pentru a face să domnească ordinea în propria-ţi familie, începeai 
prin a te perfecţiona pe tine însuţi; pentru a te perfecţiona pe tine însuţi, începeai 
prin a-ţi îndrepta inima; pentru a-ţi îndrepta inima, începeai prin a-ţi face gânduri 
sincere; pentru a-ţi face sincere gândurile, începeai prin a-ţi desfăşura conştiinţa; or, 
desfăşurarea conştiinţei se face prin pătrunderea raţiunii lucrurilor. 

Când ai pătruns raţiunea lucrurilor, conştiinţa era desfăşurată la maximum; când 
conştiinţa era desfăşurată la maximum, gândurile deveneau sincere; când gândurile 
au devenit sincere, inima se îndrepta; când inima s-a îndreptat, te perfecţionai pe 
tine însuţi; când te-ai perfecţionat pe tine însuţi, ordinea începea să domnească în 
familie; când ordinea domnea în familie, statul se cârmuia bine; când statul era 
bine cârmuit, pacea se întindea în întregul Univers. 

De la Fiul Cerului până la oamenii din popor, pentru toţi, nu există decât unul şi 
acelaşi principiu: să înţelegi că ceea ce este fundamental este să te perfecţionezi pe 
tine însuţi. 

Pentru confucianism morala nu înseamnă o colecţie de precepte, ci desco¬ 
perirea sensului fiinţei în străfundurile acesteia, în solidaritate, din aproape în 
aproape, cu întreaga omenire şi chiar cu Universul întreg. 

în procesul acestei descoperiri, virtutea care acţionează este sinceritatea 
{cheng), pe care neoconfucianismul o substituie în practică celei din care con¬ 
fucianismul vechi făcea virtutea centrului (a elementului pământ): virtutea 
probităţii (xin) . Probitatea este virtutea centrală a raporturilor sociale. 
Sinceritatea este virtutea care dă întreaga forţă dinamicii fiinţei - lui Dao - în 
inima omului şi îl face să acţioneze pe cel ce o duce la perfecţiune, pe cel sfânt, 

la unison cu Raţiunea Cerului, în rezonanţă cu întreg Universul. Este ceea ce 
pune în evidenţă textul din „Calea de mijloc", capitolul 32 din Clasica Riturilor , 
de pildă în pasajul următor: 

Numai cel ce a atins cel mai înalt grad de sinceritate în lume este capabil să-şi arate 
întreaga bunătate a firii. Capacitatea de a-şi arăta întreaga bunătate a firii îl face în 
stare de a-i face pe alţi oameni să-şi arate întreaga bunătate a firii lor. Şi facându-i pe 
ceilalţi oameni să-şi arate întreaga bunătate a firii, el poate face ca orice lucru să-şi 
arate întreaga bunătate a naturii sale. Astfel el poate contribui la dinamica creşterii 
Universului. 

Cum să ajungi la perfecţiunea sincerităţii? Neoconfucianismul răspunde 
reluând formula pe care „Marele studiu" o dădea pentru disciplina prin care 
„gândurile devin sincere": „desfăşurarea conştiinţei prin pătrunderea raţiunii 
lucrurilor" (.zhi zhige wu). Dar interpretarea acestei formule a dus la desprin¬ 
derea din curentul fondator al neoconfucianismului, reprezentat de Zhu Xi, 
a unui curent secundar care s-a dezvoltat încetul cu încetul, devenind domi¬ 
nant la sfârşitul dinastiei Ming, şi pe care îl reprezintă cea de-a doua mare 
figură a şcolii, Wang Shouren (alias Wang Yangming, 1472-1529). 

Pentru Zhu Xi, pătrunderea raţiunii lucrurilor, care provoacă desfăşurarea 
conştiinţei, se operează printr-o meditaţie asupra tuturor manifestărilor Raţiunii 
Cerului în raţionalitatea multiplelor forme şi transformări ale celor zece mii de 
entităţi ale Universului. Pentru Wang Yangming, nu pătrunzi raţiunea lucrurilor 
decât regăsind-o în Raţiunea Cerului aşa cum este ea prezentă în străfundul 
inimii fiecăruia: nu există raţiune de descoperit în afara inimii. De aceea, 
curentul care îl reprezintă este mai precis desemnat în chineză cu numele de 
Şcoala Inimii (Xin xue). Unui discipol, care îi punea întrebarea următoare: 

Dacă în tot universul nu există fiinţă în afara inimii, atunci ce legătură este între inima 
mea şi arborii înfloriţi din văgăunile munţilor care înfloresc şi se veştejesc de la sine? 

Wang Yangming i-a dat acest răspuns celebru: 

înainte ca tu să le fi privit, aceste flori şi inima ta erau cufundate în liniştea originară. 
Dacă, iată, le priveşti, culorile acestor flori încep să strălucească limpede, astfel încât 
devii conştient că aceste flori nu sunt în afara inimii tale. 

Ar fi o greşeală să luăm acest răspuns drept o declaraţie de idealism subiectiv. 
Wang Yangming nu se plasează în planul epistemologic. Scopul său nu este 
existenţa fi zică a celor zece mii de entităţi, independentă sau nu de subiectivitatea 
percepţiei acesteia, ci valoarea celor zece mii de entităţi - manifestată în cazul 
florilor prin strălucirea culorii lor —, care le dă sensul existenţei şi care nu este 
recunoscută decât de către inimă, adică de conştiinţă şi, mai precis, în concepţia 
lui Wang Yangming, care reia pentru a califica mai bine din punct de vedere 

moral o expresie a lui Mencius, de către „buna conştiinţă 1 ' ( liangzhi ), desfă¬ 
şurată la dimensiunea întregului Univers. 

Intr-un remarcabil comentariu relativ la prescripţia „Marelui studiu 11 de 
„a face să strălucească virtutea luminoasă 11 (care este Raţiunea Cerului înscrisă 
în inima oricărei fiinţe), Wang Yangming scrie: 

Raţiunea pentru care omul superior [omul sfânt] este capabil de a fi una cu Cerul, 
cu Pământul şi cu cele zece mii de entităţi nu se află în puterea lui de înţelegere, ci 
în virtutea omeniei înscrisă în inima sa, care în mod fundamental este astfel încât 
el se uneşte cu Cerul, cu Pământul şi cu cele zece mii de entităţi pentru a nu fi cu 
acestea decât unul. Or, această virtute nu este rezervată doar marilor oameni; chiar 
şi omul de rând are inima tot astfel făcută, numai că el nu se vede decât în lucrurile 
mărunte. Iată de ce, dacă zăreşte un copil căzând în fântână, el nu poate să nu simtă 
în inimă un fior de spaimă şi nelinişte. Căci omenia lui îl uneşte cu acel copil pentru 
a nu fi cu el decât unul, deoarece şi unul, şi altul sunt de aceeaşi specie. Iar dacă vede 
o pasăre ori un animal care geme tremurând în faţa morţii, el nu poate să nu simtă 
în inima lui că acest lucru e insuportabil. Căci omenia lui îl uneşte cu acea pasăre ori 
cu acel animal pentru a nu fi cu ele decât unul, deoarece ele au, ca şi el, conştiinţă şi 
sentiment. Iar dacă vede o plantă strivită sau un copac rupt, el nu poate să nu simtă 
în inimă milă şi mâhnire. Căci omenia Iui îl uneşte cu acea plantă sau cu acel copac 
pentru a nu fi cu ele decât unul, deoarece şi planta, şi copacul sunt, ca şi el, făcute 
pentru a trăi. Iar dacă vede o cărămidă ori o piatră ciobită şi spartă, el nu poate să 
nu simtă în inimă necaz şi părere de rău. Căci omenia lui îl uneşte cu acea cărămidă 
ori cu acea piatră pentru a nu fi cu ele decât unul. Nici omul de jos nu poate fi lipsit 
de o inimă înzestrată cu acest [germen al virtuţii omeniei], căci acest [germen] este 
înrădăcinat în natura pe care i-a dăruit-o Cerul şi care luminează spiritual în mod 
spontan, fără a putea fi tăinuită. Iată ce se cheamă virtutea luminoasă [care trebuie 
făcută să strălucească tot mai mult]. 

Acest text arată cum este reînvestită în doctrină o spiritualitate foarte apro¬ 
piată de sentimentul religios, puternic revigorată, începând cu primul confu¬ 
cianism, de convertirea metafizică a vechii cosmologii. Dacă această spiritualitate 
este exaltată cu precădere de Şcoala Inimii, ea este departe de a fi absentă în 
Şcoala Raţiunii (Cerului) stricto sensu , în special asociată numelui lui Zhu Xi. 

Pentru Zhu Xi, formula practicii cultului „ca şi cum spiritele ar fi de faţă 11 
nu mai are sens, deoarece doctrina sa nu se mulţumeşte să pună între paranteze 
dimensiunea teologică: ea o înlătură complet, explicând că ceea ce este numit 
spirit nu este decât materie eterată şi că nu ar putea exista cu adevărat un suveran 
de sus. Vocabularul tradiţional al supranaturalului este folosit în continuare 
numai ca manieră de exprimare. Prin aceasta însă doctrina marchează cu şi mai 
multă tărie că existenţa nu capătă sens decât într-o dimensiune pe care doctrina 
ezită s-o califice drept transcendentă, deoarece ea nu se înscrie într-un univers 
de dincolo, luat ca atare, ci un univers care are întreaga profunzime a trans¬ 
cendenţei în ordinea valorilor. 

De această dimensiune a transfenomenalităţii, metafizica sau, mai exact, 
meta-etica neoconfucianistă leagă sentimentul religios sub forma virtuţii respec¬ 
tului (jing). In confucianismul vechi, sentimentul religios porneşte de la pietate, 
luată mai întâi în sensul de „pietate filială", căreia îi este consacrat un tratat 
compilat în perioada de început a dinastiei Han, Canonul pietăţii filiale (Xiao 
jing), intrat în corpusul canonic oficial prin secolul al IlI-lea d.Hr. El este atunci 
inspirat în principal, intr-adevăr, de apelul extravertit la îndatoririle pe care 
recunoştinţa te împinge să le îndeplineşti faţă de înaintaşi, îndeosebi faţă de 
înaintaşii defuncţi. în neoconfucianism, pietatea filială rămâne bineînţeles o va¬ 
loare esenţială, dar în prim-plan trece apelul introvertit la sinceritate, adică la 
identificarea propriei conştiinţe cu Raţiunea Cerului. Ceea ce confucianiştii 
numesc respect este disciplina interioară care dezvoltă sinceritatea. Este vorba deci 
nu atât de respectul faţă de alţii, sau de respectul pentru ceea ce trece drept 
supranatural, cât de respectul faţă de Raţiunea Cerului, pe care o descoperi în 
tine însuţi. Virtutea respectului constă în a-ţi concentra în tine spontaneitatea 
conştiinţei drepte, debarasată de pornirile rele ale egoismului. 

Aceasta nu înseamnă că riturile îşi pierd importanţa. Dimpotrivă, neocon- 
fucianismul insistă şi mai mult, poate, decât confucianismul vechi pe necesitatea 
strictei lor respectări. Ele sunt forma exteriorizată a Cerului, iar grija atentă de 
a păstra întotdeauna o comportare rituală exactă este începutul respectului şi 
al sincerităţii interioare. Dar tocmai pentru că le recunoştea importanţa, neo- 
confucianismul a căutat să reformeze riturile simplificându-le, pentru a le face 
mai vii şi mai accesibile tuturor. 

într-un manual atribuit în mod îndoielnic lui Zhu Xi, dar a cărui influenţă 
a fost considerabilă, Ritualulfamiliilor (Jia li), principalele ceremonii familiale, 
şi mai ales cele ale cultului strămoşilor, sunt prezentate fără toată droaia de amă¬ 
nunte arhaizante cu care le împănau, plini de zel, ritualiştii, şi readaptate la 
moravurile epocii. De acum înainte, nimic nu mai împiedică familiile cele 
mai modeste să le practice. Doctrina nu se adresează intr-adevăr numai aris¬ 
tocraţiei (spre deosebire de confucianismul vechi) sau numai intelectualităţii. 
Ea cheamă toţi oamenii la sfi nţenie după pilda budismului, care cheamă toate 
creaturile la sânul lui Buddha. 

Popularizarea riturilor canonice a apropiat confucianismul de budism şi 
de daoismul popular şi a antrenat îmbinarea celor trei religii într-un sincretism 
ce contopea toate practicile. Prin ritualism, confucianismul procură moralităţii 
suportul unei încadrări formale, în mod foarte eficace directivă, dar nu răs¬ 
punde întrebării asupra răsplăţii personale pentru buna conduită decât prin 
exaltarea fericirii superioare a sfântului, care participă la acţiunea cosmică a 
cerului şi pământului. Pentru a satisface nevoia de retribuţie personală, în tim¬ 
pul dinastiilor Ming şi Qing apar nenumărate lucrări de edificare care asociază 

bunei conduite confucianiste - pietate filială, respectarea ordinii sociale, 
probitate, echitate, dragoste de învăţătură - credinţa într-o recompensă dată 
fie prin destin, mai ales sub forma unei longevităţi excepţionale, după pilda 
nemuririi pe care o promite daoismul, fie prin fructificarea actelor într-o viaţă 
viitoare, după doctrina budistă a karmei. Dovada răsplăţii este făcută în general 
prin istorioare care povestesc, cu pseudoprecizii biografice care au rolul de a 
autentifi ca faptele, cum cutare fiu bun, cutare judecător ticălos, cutare negustor 
cinstit, cutare soţie nedemnă au fost recompensaţi sau pedepsiţi fie în timpul 
vieţii, fie într-o altă viaţă. 

Pe această cale, practicile religioase budiste şi daoiste care întăreau şansele 
unei răsplăţi personale juste au fost acceptate în modul cel mai firesc ca adju- 
vanţi ai riturilor confucianiste. Mai mult chiar decât practicile de devoţiune - 
frecventarea templelor, prezenţa la ceremonii, recitarea de rugăciuni -, în 
interiorul confucianismului s-au propagat practicile disciplinelor moralităţii 
proprii celorlalte două religii. S-a răspândit şi laconfucianişti îndeosebi o formă 
foarte meticuloasă de examen de conştiinţă, de origine daoistă, dar reluată şi 
dezvoltată în budismul din epoca dinastiei Ming: ţinerea unui catastif-jurnal 
în care era trecut zilnic numărul de puncte bune sau rele cu care erau notate 
acţiunile bune şi cele rele. De exemplu, pentru salvarea unui prieten de la un 
pericol iminent primeai o sută de puncte bune; dacă te mulţumeai cu o mai 
mică parte de moştenire în folosul fraţilor şi surorilor, primeai cincizeci de 
puncte bune; dacă rupeai logodna fiindcă partenerul era prea sărac, primeai o 
sută de puncte rele; unui judecător care îşi transformase pământurile nero¬ 
ditoare în ogoare roditoare îi reveneau o mie de puncte bune; cine neglija să 
amenajeze un canal de irigaţie era „răsplătit" cu zece puncte rele. 

în neoconfucianismul savant, în vârful ierarhiei faptelor bune stau bine¬ 
înţeles studiul şi învăţătura adevărului. Zhu Xi acordă o importanţă capitală 
nu numai aprofundării textelor, ci şi cunoaşterii lucrurilor, ceea ce a avut o 
influenţă pozitivă asupra dezvoltării ştiinţei chineze. în astronomie, în me¬ 
trologie, în geologie, Zhu Xi însuşi reia un mare număr de explicaţii ale feno¬ 
menelor date de cea mai înaltă minte ştiinţifică din China de la începutul 
dinastiei Song: Meng Gua (1031-1095). Totuşi, ştiinţa n-ar putea avea pentru 
el alt scop decât de a aj uta la descoperirea transfenomenalităţii prin fenomenalitate; 

Să te dedai studiului, aşa cum se face azi, scrie el, altfel decât pentru a pătrunde în 
adâncime Raţiunea Cerului, pentru a lumina morala omenească, a explica cuvintele 
sfinţilor, a înţelege ce înseamnă lumea, păstrându-ţi pur şi simplu cu încăpăţânare 
mintea aţintită asupra vreunei plante sau asupra însuşirilor vreunui obiect, ce cu¬ 
noaştere mai e şi asta? Să speri că poţi scoate ceva de-aici e ca şi cum ai vrea să faci 
mâncare de orez punând la fiert nisip. 

Ştiinţa nu are valoare decât ca trambulină a meditaţiei asupra sensului 
transfenomenal al existenţei. Neoconfucianismul agreează de altfel practica 
unui exerciţiu de meditaţie inspirat cu siguranţă din „contemplaţia în poziţie 
aşezată' 1 {zuo chan , în japoneză zazen) a budismului chan (în japoneză zen): 
„concentrarea imobilă în poziţie aşezată" (jing zuo). Acesta este indicele 
prelungirii mistice pe care o poate comporta doctrina şi care a fost cultivat mai 
ales de către Şcoala Inimii. In această şcoală exemplele de misticism nu lipsesc, 
începând cu acela pe care îl dă Wang Yangming însuşi. După cum povesteşte 
el, oare nu în timpul unei adevărate nopţi de graţie a avut revelaţia luminii 
adevărului, pe când la treizeci şi şapte de ani, victimă a defavorii imperiale, 
lâncezea într-un post subaltern din cantonul Longchang, în îndepărtata pro¬ 
vincie insalubră şi semi barbară Guizhou? Se va nota aici cum graţia iluminării 
operează la adăpostul nenorocirii. Deja Mencius sublinia că nu există sfinţenie 
care să nu fi trecut prin cele mai grele încercări ale vieţii: 

Shunul [ultimul dintre marii împăraţi mitici] muncea din greu pe ogor când a fost 
înălţat la rangul său; Fu Yue [ministru al regelui Wuding din dinastia Yin] se afla la 
muncă silnică când a fost remarcat pentru înaltele sale funcţii; Jiao Ge [în dizgraţie 
sub ultimul rege Yin, luat consilier de fondatorul dinastiei Zhou] ajunsese negustor 
de peşte sărat când a fost ales pentru a servi statul; Guan Yiwu [ministru al ducelui 
Huan din regatul Qi în secolul al VlII-lea î.Hr.] a fost scos din mâinile temnicerilor 
săi pentru a fi făcut ministru; Sunshu Ao [ministru al ţării Chu în secolul al VTI-lea 
î.Hr.] era ascuns pe malul mării când a fost numit în postul său; Baili Xi [ministru 
din ţara Qin în secolul al VH-lea] a fost răscumpărat la piaţa de sclavi pentru a 
fi ridicat la rangul de sfetnic. Căci Cerul, când cheamă un om la o mare menire, 
începe prin a-i pune la încercare voinţa în chinuri şi trupul în cazne. Ii supune carnea 
foamei, persoana lipsurilor şi încercările eşecului. Prin aceasta, el îi trezeşte inima, îi 
întăreşte firea şi-i completează capacităţile. Doar după multe pătimiri se poate omul 
îndrepta, doar după suferinţa inimii şi şovăielile minţii se poate el ridica la înălţimea 
menirii sale. [...] Aflăm prin aceasta cum viaţa îşi are izvorul în durere şi nefericire, 
iar moartea, în linişte şi bucurie. 

Valoarea suferinţei ţine de faptul că este plasată de Cer în calea perfecţiunii. 
Dar, în timp ce confucianismul vechi, aşa cum am văzut, o leagă de valoarea 
eroismului care face marii oameni de stat, neoconfucianismul îi spiritualizează 
mult mai profund semnificaţia, legând-o exclusiv de perfecţionarea omului 
interior pe calea sfinţeniei. 


RELIGIA CONFUCIANISTĂ ASTĂZI 

Oare religia confucianistă a dispărut, sau, dacă nu, cum subzistă ea astăzi? 
Acestei întrebări simple nu i se poate da decât un răspuns complicat, fiind 
vorba despre o religie a cărei specificitate, aşa cum s-a văzut, nu este fixată 

nici pe credinţe puternic cristalizate, nici pe structuri sociale distincte. Doctrina 
sa se contopeşte cu întreaga cultură tradiţională chineză; organizarea sa nu com¬ 
portă nici un aparat care să-i fie propriu: nici biserică, nici mănăstire, nici 
congregaţie, nici preoţi; ea nu se sprijină decât pe aparatele pe care societatea 
le-a creat pentru ea însăşi: familia, comunităţile constituite, statul. 

De aceea, nu lipsesc minţile luminate care consideră că, în realitate, lăsând 
deoparte budismul de origine indiană şi daoismul mai mult magic decât religios, 
nu există şi nu a existat niciodată o religie chineză. Aceasta era, de exemplu, 
părerea lui Bertrand Russell la întoarcerea sa din China în 1922, părere pe care 
de altfel filozoful american, pe linia agnosticismului său radical, o socotea ca 
făcându-le cinste chinezilor. Totuşi, am văzut cât de impregnate de sens religios 
sunt atât practicile, cât şi ideile tradiţionale cărora confucianismul n-a încetat 
să le elaboreze şi să le reelaboreze sistematizarea de-a lungul întregii istorii a 
Chinei, oricât de deturnat şi modificat ar apărea acest sens. în aceste condiţii, 
ne putem întreba dacă se mai întâlnesc încă şi astăzi practici vii şi o reflecţie 
care să fie alimentată de simţul confucianist al religiei. 

în ceea ce priveşte practicile, în China şi în ţările sinizate, o categorie foarte 
importantă de forme de cult de altădată s-a prăbuşit odată cu vechile regimuri: 
cultele de stat. Sacrificiul făcut Cerului în periferia sudică a Beijingului a fost 
celebrat pentru ultima oară pe 23 martie (echinocţiul de primăvară) 1945, de 
către împăratul Annamului, Bao-da'i, la Hue. Este adevărat că se poate asista 
astăzi, atât în China, în ţinutul natal al lui Confucius, Qufu, cât şi în Taiwan, 
în templul lui Confucius din Taichong, în ziua aniversării naşterii Maestrului, 
în septembrie, la ceremonii tradiţionale la care iau parte adesea înalte perso¬ 
nalităţi de stat. Dar acestea sunt ceremonii pur folclorice şi care n-au în mod 
evident mai mult sens religios decât întreţinerea, de către serviciile patrimoniului 
naţional, a Templului Cerului din Beijing şi a unui mare număr de înalte 
lăcaşuri ale cultului trecut. Religia confucianistă a pierdut fără doar şi poate 
orice bază oficială. Ceea ce înseamnă că ea nu mai există decât lipsită de orice 
autoritate jurisdicţională susceptibilă de a-i regla dispozitivul, deoarece singura 
autoritate a acestei capacităţi cu care era înzestrată altădată, ministerul riturilor, 
a dispărut definitiv. Nu mai este vorba decât de o religie oarecum declasată, 
ale cărei rituri şi credinţe sunt lăsate la bunul-plac al oricui. 

Şi totuşi religia confucianistă nu duce lipsă de practicanţi. într-adevăr, 
nenumărate forme de cult private rămân în picioare în societăţile din Extremul 
Orient, inclusiv în cele care au trecut sub regim socialist. Rămâne viu în primul 
rând cultul strămoşilor practicat în forme care pot părea vestigii - un altar mai 
mult simbolic în apartamentele moderne, un ritual redus la câteva prosternări 
sau plecăciuni, arderea de beţişoare aromate, ofrande luate din mâncarea 
pregătită pentru masă sau făcute pur şi simplu dintr-o cupă cu fructe ori o 

vază cu flori dar cărora majoritatea familiilor le rămân profund ataşate. Apoi, 
cultul morţilor, care, chiar şi acolo unde incinerarea budistă a înlocuit înhu¬ 
marea confucianistă, este practicat la morminte la datele liturgice tradiţionale, 
în fine, anumite practici domestice rămase foarte vii, cea mai răspândită fiind 
cultul zeului căminului, care ţinea în fiecare casă socoteala faptelor bune şi rele. 

Viaţa de cult rămâne ritmată de sărbătorile tradiţionale, mereu foarte po¬ 
pulare, şi care dau practicanţilor prilejul să aducă cel puţin o ofrandă stră¬ 
moşilor. Cea mai importantă este sărbătoarea Anului Nou lunar, fixat în ziua 
când este a doua lună nouă după lunaţia care conţine solstiţiul de iarnă, deci 
la o dată care variază în calendarul gregorian între 21 ianuarie şi 20 februarie, 
în ajunul anului nou se sărbătoreşte cu cel mai mare entuziasm cultul zeului 
căminului, despre care se crede că pleacă atunci să dea seamă cerului de com¬ 
portarea întregii familii în timpul anului scurs. întâia lună plină a anului este 
celebrată la Sărbătoarea Felinarelor. în jurul datei de 5 aprilie, ziua Limpezimii 
Pure (a opta din cele douăzeci şi patru de articulaţii calendaristice ale anului 
tropic începând cu solstiţiul de iarnă) este ziua prin excelenţă a cultului morţilor: 
fiecare se duce la mormintele rudelor pentru a le îngriji şi a aduce ofrande. în 
cea de-a cincea zi a celei de-a cincea luni lunare are loc Sărbătoarea Dublului 
Cinci, în sud, pentru a-1 cinsti pe poetul Qu Yuan (aprox. 340-aprox. 278), 
care s-a sinucis în această zi, iar în nord, pentru a alunga duhurile rele. în cea 
de-a şaptea zi a lunii a şaptea, sau Dublul Şapte, este celebrată sărbătoarea Boua- 
rului şi a Ţesătoarei, cele două stele urmând să se întâlnească la această dată 
conform tradiţiei pentru o noapte, după ce au trecut Calea Lactee, care le 
desparte. în a cincisprezecea zi a lunii a opta are loc sărbătoarea Mijlocului 
Toamnei, în cursul căreia se contemplă luna plină cea mai luminoasă a anului. 
Sărbătoarea Dublului Yang are loc în cea de-a noua zi a lunii a noua, 9 fiind 
numărul simbolic al plenitudinii principiului yang. Astfel continuă să se 
păstreze încadrarea cosmologică a vieţii sociale, tipic confucianistă. 

Dar aceste practici, aceste sărbători mai sunt oare altceva decât nişte rămăşiţe 
ale trecutului, care vor sfârşi mai devreme sau mai târziu prin a dispărea? Sis¬ 
temul de valori pe care îl simbolizează n-a devenit oare din ce în ce mai inadaptat 
lumii contemporane? Este ceea ce gândeşte marea majoritate a intelectualilor 
chinezi din Mişcarea de la 4 mai 1919, a căror lozincă de şoc chema la „dărâ¬ 
marea şandramalei lui Confucius" pentru a lăsa cale liberă occidentalizării 
Chinei, considerată singurul mijloc de modernizare a acestei ţări. 

Totuşi, încă din anii ’20, câţiva gânditori, puţini, e-adevărat, dar numă- 
rându-se printre cei ce aveau să marcheze cel mai profund epoca în care au trăit, 
ridică glasul împotriva radicalismului iconoclast al militanţilor de la 4 mai. 
Lui Hu Shi (1891-1962), care conduce avangarda antitradiţionaliştilor, i se 
opun doi profesori de filozofie de la Universitatea Naţională din Beijing, Liang 

Shuming (1893-1988) şi Xiong Shili (1885-1968), şi un profesor de istorie 
a gândirii chineze de la Universitatea Qinghua (universitatea pekineză cel mai 
strâns legată de lumea universitară americană), Feng Youlan (1895-1990). 
Departe de a fi reacţionari — cei trei au participat la revoluţie -, ei împărtăşesc 
totuşi convingerea că modernizarea Chinei trebuie să se sprijine pe tradiţia 
chineză, care trebuie nu respinsă, ci reautentificată prin deschiderea către 
valorile aduse de tradiţia occidentală, cele ale ştiinţei şi democraţiei, pe care 
este perfect capabilă să le asimileze. 

Acestui curent de gândire i-a fost dat numele de „noul confucianism", reluat 
şi în chineză, cu o conotaţie mult mai modernă decât termenul de „neocon- 
fucianism" creat în limbile occidentale pentru a desemnaşcoala Raţiunii Cerului 
din epoca Song-Ming. Acest nume convine cu atât mai mult noilor confucianişti 
din secolul XX cu cât ei se recunosc drept moştenitorii neoconfucianismului 
clasic. Pentru ei, aşa cum neoconfucianismul clasic fusese rodul unei renaşteri 
a confucianismului canonic aprofundat pe baza aportului filozofic al daoismului 
şi mai ales al budismului, tot aşa noul confucianism, pe care ei se străduiesc să-l 
dezvolte, capătă semnificaţia unei renaşteri a neoconfucianismului clasic, 
reaprofundat într-o reflecţie alimentată de filozofia occidentală. 

Războiul chino-japonez şi războiul civil care au urmat n-au lăsat noilor 
confucianişti prea multe şanse de a dobândi influenţa înainte de mijlocul 
secolului. Pentru a promova revenirea la studiile confucianiste, ei înfiinţează 
academii concepute în stilul cenaclurilor filozofice din vremea dinastiei Song: 
în 1939, cea a Restaurării firii omeneşti, întemeiată de un prieten al lui Xiong 
Shili, Ma Fu (sau Ma Yifu), într-un vechi templu din munte în centrul 
provinciei Sichuan; în 1940, cea a Efortului pentru virtute, întemeiată la 
Chongqing de către Liang Shuming, şi cea a Culturii naţionale, întemeiată la 
Dali, în provincia Yunnan, de către Zhangjunmai (mai cunoscut sub numele 
americanizat de Carson Chang, 1887-1969); în 1948, cea de la Lacul Gâştii, 
întemeiată de discipolii lui Xiong Shili în ţinutul cu acest nume din nordul 
provinciei Jiangxi, devenit celebru în timpul dinastiei Song datorită discuţiilor 
pe care le purtase aici Zhu Xi în 1175 cu Lu Xiangshan (alias Lu Jiuyuan, 
1139-1193), a cărui doctrină o anunţă pe cea a Şcolii Inimii a lui Wang 
Yangming. Dar tumultul războiului străin şi apoi civil înăbuşă flacăra acestor 
cercuri de studiu care stau prea la distanţă de actualitate. 

Totul se schimbă în 1949, când noii confucianişti din a doua generaţie o 
rup cu regimul comunist şi pleacă în Hong Kong. De data aceasta, academia 
pe care o înfi inţează în colonia britanică, aceea a Asiei noi QCinya), este che¬ 
mată la un viitor strălucit. Patronată de marele istoric Qian Mu (1895-1990), 
această academie se constituie într-un colegiu universitar modern, străduindu-se 
în acelaşi timp să păstreze spiritul tradiţiei academice chineze. Noul confucianism 

se organizează aici înzestrându-se cu vederi durabile, cu structuri asociative, 
cu o a doua implantare reuşită în Taiwan - la departamentul de chineză al 
universităţii protestante Dong-nai din Taizhong -, şi lansând în 1956 un 
ambiţios manifest. Este adevărat că mişcarea rămâne încă circumscrisă mediilor 
intelectuale din Hong Kong şi Taiwan. Dar o nouă cotitură se produce odată 
cu apariţia unei a treia generaţii de gânditori ai aceluiaşi curent, spre sfârşitul 
anilor ’70. 

Succesele în cursa spre dezvoltare ale ţărilor sinizate care au ştiut să se moder¬ 
nizeze fără a renunţa la tradiţiile lor - Japonia şi cei patru mici dragoni (Taiwan, 
Coreea de Sud, Hong Kong şi Singapore) — conferă acum noului confucianism 
o credibilitate nouă. De acum înainte, mişcarea suscită cel mai mare interes în 
China socialistă, unde de la Revoluţia culturală ideologia dominantă se 
deteriorează tot mai mult în spatele faţadei discursului autoritar oficial, iar 
cultura tradiţională face cam peste tot obiectul unei reevaluări pozitive. De-a 
lungul anilor ’80 în China continentală se înmulţesc colocviile, fundaţiile 
parauniversitare, publicaţiile de cercetare care se înscriu în această linie. 

Ne putem totuşi aştepta la o reînnoire a religiei confucianiste? Desigur că 
nu în sensul în care, după instaurarea republicii, la 7 octombrie 1912, s-a format 
o asociaţie cu sprijinul lui Kang Youwei pentru reconstituirea, sub regimul 
republican, a unui cult confucianist de stat. Noul confucianism s-a ataşat de 
o spiritualitate, şi nu de nişte practici culturale. Pentru el, în fond, declasarea 
cultului a intervenit ca fază ultimă în evoluţia ritualismului; acesta despărţise 
de multă vreme practica formală a îndatoririlor liturgice, tratată ca pur socială 
şi deci folosită astăzi liber, ritual deconvenţionalizată de sensul religios al 
valorilor morale, care nu se cultivă cu adevărat decât în planul spiritului. Ceea 
ce noul confucianism denunţă în cultura occidentală contemporană nu este 
dispariţia practicii religioase, ci pierderea sensului existenţial al valorilor, corelată 
cu anihilarea spiritului religios, complet corodat de raţionalismul ştiinţific. 
Făcând aceasta, el întoarce împotriva Occidentului contemporan aprecierea pe 
care Max Weber, nu prea bine informat, o făcea pe nedrept asupra confucianis¬ 
mului: şi anume că absenţa sentimentului transcendenţei privează aici acţiunea 
morală de o pârghie destul de puternică pentru a permite să se acţioneze asupra 
lumii la un nivel mai profund decât cel al ajustărilor sociale superficiale. 

Recunoscând aportul tradiţiei creştine în promovarea valorilor drepturilor 
omului, libertăţii şi democraţiei — valori universale care vor fi integrate în con¬ 
fucianismul de astăzi -, noii confucianişti consideră ca Occidentul postcreştin 
a redus aceste valori la statutul de simple ingrediente de filozofie politică, nu 
îndeaj uns de puternice pentru a neutraliza lipsademăsurăa spiritului faustian, 
după cum spun ei, care s-a înstăpânit pe civilizaţia avansată. In concepţia lor, 
nu ar putea exista cu adevărat valori aducătoare de progres moral decât printr-o 

polaritate metafizică. Or, Occidentul n-a reuşit să întemeieze metafizic morala 
sustrasă pretenţiilor critice ale raţionalismului ştiinţific ieşit din domeniul său. 
Apreciind rigoarea cu care a încercat să facă acest lucru Kant, filozoful occi¬ 
dental cu care ei simt că au cele mai multe afinităţi, noii confucianişti consideră 
că această tentativă a eşuat. In schimb, după opinia lor, meta-etica neocon- 
fucianistă, din cauză că este radical dispensată de teologie şi, din acest motiv, 
în afara atacurilor criticii acţionaliste, poate şi astăzi, reinterpretată după viziunea 
lumii care ne este proprie, să hrănească o spiritualitate care să menţină dezvol¬ 
tarea civilizaţiei în sensul perfecţionării omului. 

Este aceasta religie sau filozofie? Mai degrabă ceva intermediar, un fel de 
religie a culturii umaniste şi de doctrină filozofică a sfinţeniei, ceea ce confu¬ 
cianismul a fost întotdeauna, şi ceea ce noul confucianism se străduieşte să 
înveşmânteze într-o formă nouă, pe care viitorul o va dezvolta poate ca un 
răspuns chinez la verdictul atribuit lui Malraux: „Secolul XXI va fi religios sau 
nu va fi deloc." 

SINTOISMUL 

REPERE ISTORICE SI SITUAŢIA ACTUALĂ 

5 J 

de Jean-Pierre Berthon 


Termenul shinto - literal, „cale/conduită (td sau do) a zeilor (shin sau 
jin)“ - trimite la un ansamblu diversificat de credinţe, culturi, concepţii 
despre lume sau univers care predomină în arhipelag într-o manieră suplă, 
fără eforturi de sistematizare, încă din epoca antică. în accepţia sa cea mai 
veche, el exprimă lumea religioasă a Japoniei prebudiste. Acest şintoism numit 
„pur“, „originar 11 , „naţional 11 , adică „arhaic 11 , s-a materializat la început prin 
locurile sale de cult - elemente naturale sau simple altare temporare desfiin¬ 
ţate după fiecare ceremonie -, înainte ca o dogmă oarecare să îi dea structura 
ideologică ce îi lipsea. 

Pentru anumiţi exegeţi şintoismul este aşadar unul dintre firele conducătoare 
ale culturii japoneze: în acest sens, cunoaşterea culturii şintoiste şi a valorilor 
pe care le exprimă ea ar fi indispensabilă pentru buna înţelegere a unui presupus 
„suflet japonez 11 (yamato damashii), unic, uniform sau, mai bine zis, unificator, 
într-o repartizare funcţională a celor două principale curente religioase japo¬ 
neze, budismul ar fi asociat cu lumea de dincolo şi cu moartea, iar şintoismul, 
ca toate păgânismele, cu forţele vieţii şi ale fecundităţii. De shinto s-ar lega şi 
sedentaritatea, producţia şi comerţul; de budism, pelerinajul, efemeritatea, 
nonataşamentul. Locul şintoismului în istoria religioasă a Japoniei nu poate 
fi înţeles fără a lua în consideraţie relaţia sa intimă si constanta sa interacţiune 

i > » i > 

cu budismul. 

Shinto, religia de dinaintea religiei 

Anumite practici şi credinţe indigene menţionate în cronicile chineze şi în 
primele scrieri japoneze ne informează asupra câtorva noţiuni fundamentale ale 
universului şintoist înainte de introducerea budismului, la mijlocul secolului 
al Vl-lea: importanţa cultului morţilor, a practicilor şamanice şi a riturilor agrare, 
în acea epocă şintoismul pare să fi reprezentat expresia populară a unui cult al 
nenumăratelor divinităţi autohtone numite kami. O serie de gânditori din şcoala 
„studiilor naţionale 11 , care încercau să surprindă specificitatea culturii japoneze 
printr-o analiză critică a documentelor Antichităţii, au propus, în a doua jumătate 

a epocii Edo (1603-1868), diferite etimologii pentru originea acestui cuvânt. 
Kami este fie apropiat de termenul omofon kami - onorific pentru „înalt“, 
„superior" —, fie interpretat ca o contragere a lui kagami — „oglindă" —, fie derivat 
din termenul kakurimi — „corp ascuns" fie, pentru unii, apropiat de termenul 
ainu kamui - „persoană de rang înalt" - de unde şi-ar trage originea. 

Particularităţile acestor „spirite" sau „forţe vitale" sunt omniprezenţa şi marea 
lor diversitate. Ele populează întreg arhipelagul şi sunt asociate anumitor locuri 
specifice: mări, ape, munţi, păduri, pietre, spaţii limitrofe - hotare săteşti, 
trecători şi răscruci. Existenţa lor este consubstanţială locului în care se află, 
în asemenea măsură încât se identifică cu acesta. Dar kami nu desemnează 
doar locuri naturale, ei domnesc şi asupra unor teritorii celeste, de unde descind 
ocazional. Ei apar de asemenea ca zeităţi ancestrale ale unei familii sau ale unui 
clan. Kami pot să ia şi forma unor animale - tigri, lupi, şerpi, vulpi, corbi - sau 
a unor fenomene naturale redutabile, ca fulgerul ori taifunul, fără însă a se 
putea şti precis dacă acestea din urmă sunt chiar „forma divinizată" sau doar 
mesageri ai zeilor. Se mai întâmplă, în fine, ca unele fiinţe umane să fie consi¬ 
derate kami. Tradiţia unor „kami-v ii" ( ikigamî ), oameni eminenţi prin cunoaş¬ 
terea sau puterea lor militară, ridicaţi după moarte la rang de divinităţi, sau 
fondatori de mişcări religioase, veneraţi încă din timpul vieţii ca zei, este 
dovada unei medieri necesare între lumea oamenilor şi cea a kami- lor. 

Divinităţile şintoiste sunt de fapt nişte forţe invizibile - nu existau repre¬ 
zentări antropomorfe înainte de sosirea budismului şi a bogatei sale icono¬ 
grafii - care se sustrag privirii şi posedă în acelaşi timp un „spirit de violenţă" 
{ara-mi-tama) şi un „spirit de blândeţe" (nigi-mi-tama). în Japonia antică 
importantă era poziţia de mijlocitor pe lângă divinitate. Preoţii, şamanii şi 
ghicitorii posedau o dublă funcţie: să protejeze comunitatea de posibilele 
„mânii" divine - sancţiuni imediate prin „nenorocirile" ( tata-ri ) care îi lovesc 
pe oameni -, dar şi să pregătească „descinderea" zeului pentru a-i da ofrande 
şi a-i pregăti divertismente sub forma unor ceremonii festive ( ma-tsuri ), ca o 
mulţumire pentru binefacerile sale. în centrul acestor ocupaţii rituale se află 
noţiunea de puritate. Puritatea necesară oricărui contact cu o divinitate se ob¬ 
ţine prin rituri purificatoare ( kiyome , misogî) care pot fi efectuate asupra 
propriei persoane sau pentru un altul ( harae ). 


COEXISTENTA SINTOISMULUI CU BUDISMUL 

3 3 

în curentul civilizator continental care a pătruns în societatea japoneză în 
secolul al Vl-lea, sisteme filozofico-religioase ca budismul, confucianismul şi 
daoismul au jucat un rol preponderent. Deşi budismul pare a fi fost adoptat 

ca religie „magică" despre care se credea că are o eficacitate superioară celei 
posedate de divinităţile locale, el a devenit, graţie sprijinului pe care i l-au 
acordat marii nobili şi, în primul rând, unii împăraţi adevărata religie a sta¬ 
tului japonez. 

Coexistenţa unei religii posedând un sistem de gândire atât de dezvoltat ca 
budismul cu practicile primitive de venerare a kami- lor nu a fost nici pe departe 
la fel de naturală şi evidentă precum tinde s-o acrediteze apariţia târzie a unui 
sincretism şinto-budist de natură dogmatică. Cartea a XXI-a din Nihonsho-ki 
(720) ne arată că împăratul Yomei (care a domnit între 585 şi 587) „credea în 
Legea lui Buddha şi venera shinto \ dar aceeaşi cronică ne revelează în cartea 
aXXV-acăîmpăratulKotoku(careadomnit între anii 645 şi 654) „venera Legea 
lui Buddha şi dispreţuia shinto‘, cum dovedeşte şi decizia lui de a tăia toţi copacii 
sacri din sanctuarul Ikukuni-dama. Calea kami- lor a fost, pare-se, multă vreme 
subordonată celei a lui Buddha. Kami erau integraţi universului budist. încă 
din epoca Nara (710-784), călugării budişti oficiau în sanctuarele şintoiste pe 
care împăratul Temmu (care a domnit între 673 şi 686) le construise în număr 
mare, începând cu Marele Sanctuar din Ise {Ise jingu]\ în faţa zeilor se citeau 
sutre, iar în interiorul sanctuarelor s-au construit chiar temple budiste ijingu-jî). 

Redactarea Kojiki - compilaţie a „vechilor fapte" ale Japoniei - în 702, cu 
scopul de a prezenta genealogia zeilor, de la cei creatori până la strămoşii casei 
imperiale din Yamato, prezidaţi de „Marea Divinitate care iluminează cerul" 
(Amaterasu O-mikami), era o încercare de a fixa tradiţiile naţionale într-un 
moment în care acestea tocmai începeau să dispară. Pe de altă parte, codurile 
administrativ şi penal, elaborate în secolul al Vll-lea după model chinez, şi-au 
găsit forma definitivă de-abia la începutul secolului al VUI-lea. Au fost succesiv 
adăugate comentarii şi regulamente pentru a forma „sistemul de coduri" 
(ritsu-ryo-seido) care se va menţine până la formarea shogunatului Kamakura 
(1185-1333). 

în interiorul acelui stat centralizat şintoismul şi ritualurile care îl defineau 
au fost consolidate. Crearea unui minister specific, Ministerul Afacerilor Zeilor 
(Jingikan) — organ care nu exista în administraţia chineză -, urmărea să 
instaureze un corp de funcţionari specializaţi în celebrarea cultului divinităţilor 
naţionale menţionate oficial în listele din regulamentele erei Engi (901-923). 
Dintre cele 3 132 de divinităţi şi 2 861 de sanctuare de care erau responsabili 
funcţionarii un mare număr erau totuşi încredinţate autorităţilor provinciale. 
Dar kami, manipulaţi de nişte călugări itineranţi care practicau asceza în munţi 
şi încorporau în învăţătura lor elemente budiste, au început să fie percepuţi 
ca divinităţi apropiate de Buddha, fără a mai fi necesară diferenţierea de acestea. 

Prin consolidarea reciprocă a celor două religii, atât kami, cât şi buddha 
au fost puşi în serviciul statului. S-a ajuns treptat la un sincretism şinto-budist 

elaborat de călugări budişti influenţi, cu intenţia de a asocia cele două tipuri 
de divinităţi, clarificând şi relaţiile care le uneau. Această gândire asimilatoare, 
denumită honji suijaku, se poate rezuma astfel: divinităţile budiste - 
Bodhisattva sau Buddha - puteau lua forma divinităţilor şintoiste; starea lor 
originară {honji) manifestându-se sub forme de „urme descinse" ( suijaku) 
pe pământ. Marii zei naţionali erau deci încorporaţi, cu titlul de avataruri, 
în panteonul budist. Amaterasu O-mikami, divinitatea supremă în şintoism, 
a fost bineînţeles asimilată lui Dainichi-nyorai, simbolul discului solar şi 
divinitate esenţială a budismului ezoteric shingon. Kami îşi pierdeau funcţiile 
de „protectori ai buddha ‘ (goho-jin) şi intrau în serviciul acestora devenind 
„manifestările lor temporare" (gon-gen). 

In perioada medievală se produce o reacţie împotriva acestei politici de 
amalgam din partea adepţilor şintoismului, din rândurile cărora încep să răsară 
primii veritabili gânditori ai Căii Zeilor. Aceştia răspândeau chiar o doctrină 
inversă, numită han-honji suijaku , în care Buddha erau „urmele descinse" şi 
kami „starea originară". Şintoismul doctrinar care s-a dezvoltat în acea epocă 
era opera marilor familii de oficianţi ereditari ai sanctuarelor, precum familia 
Watarai, care oficia în sanctuarul exterior (geku ) de la Ise sau familia Yoshida, 
responsabilă de sanctuarul cu acelaşi nume din Kyoto. Aceste variate expresii 
ale şintoismului, chiar şi cele mai naţionaliste, care încercau să sistematizeze 
o tradiţie proprie Japoniei, au împrumutat, într-o măsură mai mare sau mai 
mică, din sistemele de gândire budist şi daoist (calea lui yin şiyang). In epoca 
Edo (1603-1868), a apărut un şintoism de esenţă neoconfucianistă {juka 
shinto), care încerca să apropie tradiţiile shinto de ideile de origine chineză. 

La nivel local sanctuarele şi-au consolidat independenţa, iar sătenii au 
continuat să venereze şi să se roage zeităţilor şintoiste şi budiste după „beneficiile 
imediate" ( riyaku) pe care acestea erau susceptibile să le procure în „lumea 
prezentă" (genze). Originea străină a unora dintre divinităţile venerate a fost 
repede uitată, aşa cum a fost şi diferenţa dintre kami şi strămoşi. 


SINTOISMUL CA RELIGIE NAŢIONALĂ 

3 3 

La puţin timp după „restauraţia Meiji" {Meiji ishin ) din 1868, noul guvern 
căutând un sistem religios care să fie garantul unei naţiuni civilizate şi moderne, 
a ales şintoismul, care a căpătat astfel statutul de religie independentă pentru 
prima dată în lunga sa istorie. Lără a putea căuta în cadrul acestei schimbări, 
originea „studiilor naţionale" {kokugaku), care, pornind de la dovezi filologice, 
susţineau, de la începutul secolului al XVIII-lea, o întoarcere la un şintoism puri¬ 
ficat de orice influenţă exterioară, nu este inutil să amintim că această mişcare 

de idei i-a influenţat foarte mult pe apărătorii tennoismului, ideologia cultului 
imperial. împăratul a devenit simbolul politic şi religios al ţării, în virtutea 
anticei concepţii a unităţii cultelor şi administraţiei {matsurigoto). 

Budismul, larg susţinut şi legat politic de guvernul Tokugawa, a devenit 
o ţintă ideală: rivalităţile sale interne, viaţa dezordonată a unora dintre călugării 
săi eminenţi, reacţia de respingere în rândul oamenilor simpli, care fuseseră 
obligaţi, pe parcursul întregii perioade Edo, să se afilieze la mănăstirile sale 
pentru a nu fi declaraţi creştini ( terauke-seido ) au oferit condiţiile pentru mă¬ 
surile luate împotriva sa. în primul an al erei Meiji (1868) divinităţile budiste 
şi kami au fost separate arbitrar ( shinbutsu bunri ), iar călugării care oficiau în 
sanctuarele şintoiste ( shaso) au fost trimişi în viaţa laică. Această politică anti- 
budistă nu a durat mult. încercarea de a duce la capăt o reformă a cultelor şi 
a practicilor religioase care urmărea să minimalizeze budismul şi să ridice 
şintoismul în vârful ierarhiei religioase a statului a eşuat tocmai fiindcă ase¬ 
menea măsuri mergeau împotriva unei tradiţii sincretice înclinate mai degrabă 
către adăugare şi asimilare decât către respingerea unor divinităţi. 

Guvernul Meiji a renunţat la edificarea unei „religii naţionale"; el a propus, 
mai subtil, o nouă separare, de data aceasta chiar în interiorul şintoismului, 
care a fost reorganizat în jurul a două instituţii: „şintoismul sectelor" ( kydha 
shinto ) — partea religioasă - şi „şintoismul sanctuarelor" ( jinja shinto) sau 
„şintoismul de stat" ( kokka shinto) - partea laică. 

Primul tip de şintoism a permis punerea în contact a cultelor populare şi 
a cultului imperial (unele mişcări religioase din prima categorie îşi trăgeau 
învăţăturile din tradiţii exterioare şintoismului, în care se amestecau confrerii 
devoţionale, kd, culte ascetice de munte, culte de tămăduire, chiar şi influenţe 
confucianiste). Al doilea tip de şintoism s-a transformat într-o religie a datoriei 
civice în cadrul căreia populaţia japoneză era încurajată să participe la cultul 
împăratului, în sanctuare naţionale şi prin ritualuri desfăşurate de oficianţi 
numiţi de guvern. Şintoismul înceta să mai fie o religie. El servea, ca şi 
învăţământul şcolar şi manualele sale de educaţie morală (. shushin ), la justificarea 
descendenţei divine a casei imperiale şi a „esenţei inalterabile" ( kokutai ) a 
naţiunii japoneze. 


ŞINTOISMUL ASTĂZI 

s 

Această prezentare succintă a dublei dezvoltări, savantă şi populară, a 
cultului kami ne duce la două întrebări de ordin general: ce statut să atribuim 
religiei shinto ? Ce pondere să-i acordăm în societatea actuală? Deseori definit 
prin neajunsurile sale, şintoismul - religie fără fondatori, fără scrieri sfinte, 

fără concepţie escatologică - apare multor japonezi ca un ansamblu multiform 
de culte primitive sau, dimpotrivă, de ceremonii rituale împietrite în respectul 
unui trecut milenar. O reflecţie de ordin antropologic ne invită de asemenea să 
vedem în şintoism un discurs religios fecund, purtător de roade, şi un ansamblu 
de practici şi acte rituale care vizează stabilirea unei relaţii imanente cu zeii. 

Religie politeistă, şintoismul s-a menţinut, în forma sa populară, pe tot 

parcursul istoriei Japoniei. Numeroasele împrumuturi pe care le-a făcut din 

curentele religioase de pe continent nu numai că nu i-au ştirbit vitalitatea, dar 

i-au consolidat temelia, creându-i un cadru dogmatic şi un calendar de o 

excepţională bogăţie. In interiorul procesului de „secularizare 11 a societăţii 

japoneze, industrializarea şi urbanizarea rapidă au fost, de fapt, cele mai dure 

adversare ale şintoismului. Raportarea la legăturile cu solul ( chi-en ) şi ancorarea 

sa teritorială au slăbit treptat. Religia de la sate a devenit o „religie ca la oraş“. 

Au apărut noi tipuri de credincioşi, precum şi o populaţie religioasă „fluctuantă 11 , 

atrasă mai mult de virtuţile specifice ale divinităţilor „la modă 11 (< bayarigami ) 

sau de fastul colorat al unor sărbători sintoiste decât de vechiul ataşament fată 

> > > 

de un loc care îi integra ca pe nişte „copii ai divinităţii tutelare 11 ( ujiko). 

Nu este mai puţin adevărat că şintoismul continuă să fie perceput de japo¬ 
nezi ca religie „naturală 11 , cea a tradiţiei, fără să existe conştiinţa apartenenţei 
la vreo „biserică 11 : noţiunile de puritate, de armonie triunghiulară între zei, 
oameni şi natură, posibilitatea unei comunicări directe în vederea protecţiei 
şi beneficiilor în viaţa pământească sunt în continuare elementele sale esenţiale. 
„Noile religii 11 ( shinkd shukyo) de obedienţă şintoistă care au apărut în a doua 
jumătate a secolului al XlX-lea au introdus aceste idei într-o gândire de re¬ 
novare a lumii exprimată de fondatori de origine şamanică. 

Statisticile religioase menţionează că, în fiecare an, de Anul Nou 
(.Hatsumode) , optzeci de milioane de japonezi merg la marile sanctuare ale ţării 
pentru a achiziţiona amulete şi talismane protectoare. Observaţia etnografică 
în mediul urban relevă, de asemenea, capacitatea de adaptare a religiei japoneze. 
Aşa cum au apărut recent „cimitire de întreprindere 11 ( kigydbaka ) în incinta 
unor mănăstiri budiste, kami par să se fi instalat şi ei pe acoperişurile sau în 
interiorul societăţilor comerciale - în cartierul Ginza din Tokyo, de exemplu —, 
devenite deseori patronii sărbătorilor din sanctuarele învecinate. 



ŞINTOISMUL, RELIGIE ETNICĂ ÎN JAPONIA’' 

de Masanori Toki 


DIFERITELE TIPURI DE SINTOISM 

) 

Şintoismul s-a perpetuat până în zilele noastre sub diverse forme, care au 
făcut obiectul multor clasificări. După evoluţia istorică şi ţinând cont în 
principal de locurile sale de manifestare şi de practică religioasă a adepţilor săi, 
se pot distinge mai multe tipuri de şintoism. Când considerăm această religie 
în manieră globală, două aspecte par intim legate: cultele (sărbători, ritualuri) 
pe de o parte, doctrina şi învăţământul, pe de alta. Vom distinge aici două mari 
grupe: şintoismul ceremonial ( matsuri-gata no shinto) şi şintoismul doctrinar 
(i oshie-gata no shinto). 

Şintoismul ceremonial 

Şintoismul se practică în primul rând în sanctuare, jinja. De aceea, similar, 
ansamblul de credinţe ce se exprimă prin intermediul sărbătorilor şi al 
diverselor forme de adopţie este numit „şintoism al sanctuarelor 11 . Potrivit 
statisticilor publicate de Anuarul religiilor (Agenţia pentru afaceri culturale) 
în decembrie 1989, numărul dt jinja inventariate se ridică la 81 400, din care 
97% grupate în Asociaţia Sanctuarelor (Jinja honochd), creată în 1946 
laTokyo. 

Şintoismul domestic se exprimă printr-un anumit număr de activităţi rituale 
şi rituri specifice. In general, familiile care practică şintoismul posedă un mic 
altar consacrat divinităţilor ( kamidana ). Pe kamidana se află frecvent o amuletă 
de la sanctuarul tutelar local, o alta adusă de la Marele Sanctuar de la Ise 1 şi, 

~ Traducerea acestui articol a fost stabilită cu îndrumarea Centrului de Studii asupra 
Religiilor şi Tradiţiilor Populare ale Japoniei, a Ecole Pratique des hautes etudes, secţia de 
ştiinţe religioase. 

1. Ise Jingu sau Daijingu. Sanctuar şintoist situat în oraşul Ise, prefectura Mie. In 
sanctuarul interior (naiku) este venerată zeiţa Amaterasu O-mikami, divinitate ancestrală 
a familiei imperiale; în sanctuarul exterior igeku) este venerată divinitatea Hranei, Toyouke 

adesea, amulete proprii unor sanctuare respectate de membrii familiei. în 
fiecare dimineaţă altarul este împodobit cu ofrande simple — sake, orez şi sare 
se aprinde o lampă şi se spun rugăciuni în fata lui. în fiecare cămin există, de 
asemenea, un loc consacrat spiritelor ( mitamaya) - expresie a recunoştinţei 
pentru strămoşi şi kami - în faţa căruia se fac rugăciuni pentru prosperitatea 
casei. în faţa acestuia se venerează în mod special spiritele sfinte, cărora li se 
prezintă ofrande în fiecare zi. La echinocţiile de primăvară şi toamnă şi în zilele 
de comemorare a morţii celor apropiaţi familia respectă nişte rituri specifice. 

în familia imperială s-au dezvoltat în mod continuu rituri cuvenite 
persoanei împăratului. Această formă de shinto care seamănă, prin natura sa, 
cu riturile sanctuarelor şi cu ceremoniile religioase practicate de popor a dat 
naştere unei tradiţii proprii casei imperiale. în zilele noastre încă se desfăşoară 
diverse manifestaţii rituale în interiorul celor trei sanctuare din incinta palatului 
(,kyiuchu san-den ): cel de mijloc ( kashidokoro ) este destinat cultului strămoşului 
imperial, zeiţa Amaterasu O-mikami; în pavilionul situat la Vest ( koreiden) 
sunt venerate spiritele divine ale tuturor împăraţilor Japoniei; în sala situată 
la Est ( shinden ) sunt venerate divinităţile cerului şi ale pământului. Această 
formă de şintoism este celebrată şi în apropierea mormintelor imperiale, în 
toată Japonia. 

în sfârşit, şintoismul popular se sprijină pe credinţele autohtone, strâns 
legate de condiţiile de viaţă şi de obiceiurile populare. Este vorba de kado-matsu , 
ramuri de pin pe care fiecare familie le agaţă la uşa de intrare pentru a-1 primi 
pe zeul Anului Nou sau de sărbătorile în cinstea zeităţii orezăriilor, celebrate 
primăvara şi toamna, care jalonează activităţile agricole. Un alt obicei le cere 
credincioşilor să venereze răsăritul soarelui ( o-himachi ) după ce au petrecut o 
noapte de recluziune sau negustorilor şi comercianţilor să formeze confrerii 
în jurul divinităţii Ebisu, căreia aceştia îi cer prosperitate în afaceri. Şintoismul 
popular nu constituie o doctrină în adevăratul sens al cuvântului. Fără o 
organizare bine definită, el se sprijină mai ales pe grupul domestic şi pe individ; 
câteodată reuneşte mici grupuri de credincioşi care trăiesc în aceeaşi regiune: 
în unele cazuri, poate de asemenea să fie legat de un sanctuar. 

Şintoismul doctrinar 

în decursul istoriei, erudiţii au încercat să dea o bază teoretică religiei şin- 
toiste, pornind de la riturile şi scrierile canonice. Aceste explicaţii sunt numite 
„şintoism teoretic' sau, uneori, „şintoism academic" (gakuhashinto). Datorăm 


O-mikami. Clădirile sunt reconstruite identic la fiecare douăzeci de ani. In toamna lui 
1993, al cincilea an al erei Heisei, se va desfăşura ceremonia de „transfer al sanctuarului" 
{sengu) (nota traducătorului francez). 

prima tentativă de teoretizare, cea numită a şintoismului de la Ise, unui mem¬ 
bru al familiei Watarai, oficiant liturgic al sanctuarului exterior în epoca Ka- 
makura (1185-1333). Şi altele au rămas celebre: în Evul Mediu, de exemplu, 
Yuiitsu-shinto, operă a familiei Yoshida, care patrona sanctuarul cu acelaşi nume 
de la Kyoto; în epoca premodernă Suika-shintd al lui Yamazaki Ansai, precum 
şi şintoismul restaurat (Fukkd-shintd), promovat de savanţii studiilor naţionale 
(/ kokugaku-sha ), în special de Motoori Norinaga, cel mai renumit dintre ei. 

între 1876 şi 1908, statul Meiji a recunoscut oficial treisprezece secte şin- 
toiste. 2 Aceste grupări, din care unele s-au format pe baza unor confrerii reli¬ 
gioase ( kd ) 3 * * * * * * * ce-şi au originea la sfârşitul epocii Edo, şi-au realizat treptat struc¬ 
turi de organizare. Inspirându-se din universul religiilor tradiţionale, ele au un 
fondator, bărbat sau femeie, şi un organizator abil. Sunt desemnate prin ter¬ 
menul „şintoism al sectelor 11 . Până la cel de-al Doilea Război Mondial grupurile 
shinto neafiliate la vreuna dintre aceste treisprezece secte nu se bucurau de o 
recunoaştere legală. Această restricţie a avut drept consecinţă faptul că un mare 
număr de organizaţii şintoiste, deşi nu aveau nici o legătură doctrinară cu cele 
treisprezece secte, au trebuit să se afilieze la acestea pentru a-şi putea desfăşura 
activitatea. Constrângerea a fost abolită după război, iar aceste organizaţii şi-au 
câştigat una după alta independenţa şi au devenit organizaţii religioase noi. 

Alte organizaţii religioase şintoiste s-au dezvoltat după cel de-al Doilea 
Război Mondial, dar numărul lor, comparat cu cel al primelor organizaţii, 
este neînsemnat. 

în 1970, numărul total de mişcări religioase de obedienţă şintoistă se ridica 
la 146; şintoismul sanctuarelor, 16; cele treisprezece secte ( kyoha shinto) şi 
mişcările afiliate, 83; grupurile shinto de sorginte recentă, 47. Expunerea noas¬ 
tră se va mărgini la trasarea în mare a coordonatelor şintoismului sanctuarelor. 
De fapt, şintoismul domestic este în mod esenţial legat de sanctuare şi de cei 
care le deservesc. Cât despre şintoismul casei imperiale, el este strâns legat de 
Marele Sanctuar de la Ise, unde este venerată Amaterasu O-mikami, ca strămoaşă 

2. Kurozumi-kyo, Shinto-shusei-ha, Shinshu-kyo, Taisei-kyo, Jikko-kyo, Fuso-kyo, 
Izumo-oyashiro-kyo, Ontake-kyo, Shinto-taikyo, Shinri-kyo, Misogi-kyo, Konko-kyo, 
Tenri-kyo. 

3. Termenul desemnează un grup de persoane care venerează o divinitate, cel mai 

adesea sub forma pelerinajului sau a unor reuniuni periodice la domiciliul unuia din 

membri. In epoca Edo au fost celebre confreriile de la Ise. Adorarea munţilor a dat naştere 

unor grupări de pelerinaj, precum Fuji-kd sau „confreriile muntelui Fuji“. Asemenea mici 

grupuri s-au aflat deseori la originea cultelor locale, de unde au izvorât multe „noi religii". 

Din acest punct de vedere organizatoric, acestea din urmă au instituit „cercuri de discuţie 

informală" (zadankai hoza ), apropiate de vechile kd comunitare, unde, după ritualurile 

confesionale, se discutau problemele sătenilor (nota traducătorului francez). 

a familiei imperiale. Din aceste motive ne propunem să examinăm şintoismul 
domestic şi pe cel al familiei imperiale sub denumirea generală de „şintoism 
al sanctuarelor" {jinja shinto). 


DOCTRINA SINTOISMULUI 

î 

Şintoismul este o religie etnică, fără fondator, care s-a născut şi s-a dezvoltat 
în sânul poporului japonez. Spre deosebire de „religiile revelate", care acordă 
o mare importanţă actelor şi cuvintelor fondatorilor, şintoismul — religie 
naturală - nu se bazează pe texte canonice. „Scrierile sacre" ( shinten ) sunt texte 
clasice centrate pe credinţele despre kami. Deşi nu au un conţinut propriu-zis 
doctrinar, ele revelează fundamentele credinţei. Shinten desemnează mai multe 
lucrări. Cele mai vechi, Kojiki şi Nihon-shoki, au fost redactate la începutul 
secolului al VlII-lea şi conţin povestiri despre epoca zeilor ( kamiyo ) şi, în cazul 
celei de-a doua lucrări, prima istorie dinastică a Japoniei. 

SCRIERILE SACRE ALE SINTOISMULUI ( SHINTEN ) 

Kojiki-, scris în 712, este cel mai vechi text sacru (3 volume). 

Nihon-shoki'. scris în 720, este cel mai vechi text istoric oficial (30 de volume). 

Kogo-shoki'. terminat în anul 807, este o compilaţie a tradiţiilor proprii clanului 
Imibe, familie care, împreună cu clanul Nakatomi, răspundea de ritualuri în epoca 
veche (un volum). 

Semmyo: desemnează textele din categoria decretelor imperiale (sho sau mikotonori) 
scrise în limba japoneză şi inserate în cronica oficială din 797, Shokunihon-gi. 

Ryo no Gige. comentariu al codurilor erei Yoro (757), scris în 833 (30 de volume 
şi 10 titluri). 

Engishiki , terminat în 920, conţine, printre altele, textele norito , rugăciuni 
rituale adresate zeilor {kami), care ocupă un loc primordial în textele şintoismului 
(50 de volume). Texte fundamentale ale vechiului stat japonez, ele conţin şi coduri 
(; yo) care formează ansamblul legislaţiei administrative, cu excepţia dreptului penal 
(ritsu), shiki fiind decretele de aplicare. Regulile cele mai importante din punctul 
de vedere al şintoismului sunt cele menţionate în Jingi-iyd şi Jingi-shiki. 

Shinsen-shoji-rokw. scris în 815. Conţine informaţii despre genealogia a 1 182 
de familii ( uji) domiciliate în regiunea Kansai (acest text ne-a parvenit din păcate 
doar fragmentar). 

Fndoki'. fotografii culese în diverse provincii şi compilate din ordinul statului 
în anul 713 (se cunosc cinci fndoki, din care doar unul, Izumo-no-kuni fiidoki, în 
forma completă). 

Manyo-shw. antologie poetică în douăzeci de volume care se întinde de la domnia 
împăratului Nintoku, secolul al IV-lea, până la cel de-al treilea an al domniei împăratului 
Junnin, adică 759. Cele 4 500 de poeme pe care le reuneşte pot fi considerate produsul 
expresiei spirituale a poporului japonez. Ele ne dau date despre credinţele şi tradiţiile 
populare şi despre multiple aspecte ale Japoniei vechi. 

Termenul shinto apare pentru prima dată în volumul al XXI-lea din 
Nihon-shoki, pentru a distinge religia autohtonă de budism, recent introdus. 
Acest pasaj ne furnizează data tradiţională a introducerii budismului, 538 sau 
552, şi mărturia conflictului care a opus clanul Soga (probudist) clanului Mono 
no Be. 4 In contact cu această religie străină, credinţele autohtone au fost recon¬ 
siderate şi grupate sub termenul generic de shinto. Acest termen este totuşi rar 
întâlnit în textele clasice, care vorbesc de „doctrina principală 1 ' ( honkyd ), „în¬ 
văţătura zeilor" {shinkyo), „marea cale" ( taido ), „vechea cale" (kodo) sau de kami 
unici ( isshin ). Pare evident că şintoismul nu desemna încă un sistem de doctrine, 
ci mai degrabă lumea experienţei sensibile şi a practicilor religioase. 

în perioada Kamakura apare prima tentativă de sistematizare teoretică 
venită din interiorul şintoismului, denumită „ Shinto de la Ise" ( Watarai shinto) 
sau „ Shinto al sanctuarului exterior" ( Geku shinto). Ea a fost opera lui Watarai 
Yukitada (1236-1305) şi a lui Watarai Ieyuki (1256-1362), care deserveau 
sanctuarul exterior; ei au alcătuit o doctrină a cărei finalitate era să răspândească 
„eficacitatea miraculoasă" a divinităţii venerate în sanctuarul exterior şi care 
sublinia în mod special valorile religioase de puritate şi sinceritate. 

In epoca Muromachi (1336-1573), Yoshida Kanetomo a stabilit Shinto 
Yoshida (numit şi Yuiitsu shinto sau Urabe shinto). Familia Yoshida, al cărei 
adevărat patronim era Urabe, avea sarcina tehnicilor divinatorii pe lângă Mi¬ 
nisterul Afacerilor Divine. Membrii ei au ocupat mai târziu funcţiile de ofi¬ 
cianţi liturgici ai sanctuarului Yoshida de la Kyoto, al cărui nume l-au preluat. 
Kanetomo a dat formă diverselor cercetări asupra şintoismului şi clasicilor 
japonezi întreprinse timp de multe generaţii de membrii familiei sale. El 
considera şintoismul ca rădăcinile şi trunchiul ( konpon ) unui arbore, confu¬ 
cianismul ca ramurile şi frunzele sale (. shiyo) şi budismul ca florile şi fructele 
(, kajitsu) sale, de unde şi numele teoriei lui, kon-pon-shi-yd-ka-jitsu. El a susţinut 
astfel o inversare a relaţiei tradiţionale între buddha şi kami, atribuindu-le celor 
din urmă primul loc (teorie numită han-honji suijaku). Kanetomo sublinia de 

4. Mono no Be şi Soga erau două mari familii de la Curte care se luptau pentru 
putere în momentul în care budismul încerca să pătrundă în înalta societate japoneză. 
Membrii primeia aveau în sarcină afacerile militare şi poliţia. Legaţi de sanctuarul Isono- 
kami, unde era venerată zeitatea lor tutelară, ei s-au opus celei de-a doua familii, Soga, care 
deţinea funcţii politice importante şi controla marile familii de imigranţi coreeni. Familia 
Mono no Be se temea că bunăvoinţa pe care o cereau de la kami nu le va mai fi acordată, 
din cauza „zeităţilor ţării vecine" ( tonariguni no kami)', familia Soga a fost atrasă de bene¬ 
ficiile pe care noul cult le putea aduce. După înfrângerea familiei Mono no Be, în 587, 
budismul a început să prospere. Impusă de Soga şi urcată pe tron în 592, împărăteasa Suiko 
a lăsat nepotului său, prinţul regent Shotoku Taishi, grija de a propaga religia budistă cu 
toată tăria credinţei şi învăţăturii sale ( nota traducătorului francez). 

altfel virtuţile de rectitudine, puritate şi compasiune - elemente constitutive 
ale şintoismului - şi le-a ilustrat din plin în bogata sa activitate misionară. 

Până în epoca Edo, savanţii versaţi în „studiile naţionale" — Kada no maro, 
Kamo no Mabuchi, Motoori Norinaga şi Hirata Atsutane, între alţii - erau 
în favoarea întoarcerii la vechiul shinto. Pornind de la un studiu aprofundat 
al clasicilor japonezi, ei încercau să desprindă caracterul naţional şi modul de 
gândire, precum şi credinţele proprii poporului japonez. Acest caracter naţional 
apare în cuvântul Yamatogokoro 5 („inima lui Yamato"), care exprimă, în ochii 
japonezilor, noţiunile de puritate şi sensibilitate pe care le desemnează şi cu¬ 
vinte ca magokoro („sinceritate") şi makoto („onestitate", „autenticitate"). Aceşti 
erudiţi au iniţiat, de altfel, o reflecţie asupra unui număr considerabil de alte 
chestiuni, cum ar fi, în special, natura divinităţilor japoneze, numite kami, a 
sufletelor-spirite ( reikon ) sau asupra lumii invizibile ( yurei ). 

Toate aceste lucrări aveau ca scop să aj ungă la originile înseşi ale şintoismului, 
să caute un shinto „purificat", eliberat de influenţele budiste şi confucianiste, 
sisteme străine spiritului japonez. Astfel, ele au pus bazele unui şintoism or¬ 
todox ijun-shinto), dându-i un cadru teoretic pe care nu-1 avea. 

„Şintoismul sectelor" (kyoha shinto), născut în epoca Meiji, are fondatori 
şi organizatori. Aceştia au stabilit grupuri religioase şi au făcut eforturi pentru 
difuzarea doctrinelor lor. Formularea unei dogme era deci pentru ei o necesitate 
absolută. Diferitele grupuri de după război, care se reclamă a fi „noul şintoism 
al sectelor" ( shin-kyoha shinto ), se situează, la rândul lor, în tradiţia kyoha shinto. 

Din punct de vedere istoric, „şintoismul doctrinar" ( oshie-gata no shinto) 
reprezintă o evoluţie. Japonezii din epoca arhaică aveau încredere în zeii lor şi 
îi venerau în mod spontan. Credinţele lor nu erau fondate pe o doctrină anume, 
după cum ne demonstrează prima apariţie a termenului shinto în textele vechi. 
Şintoismul doctrinar, fără a nesocoti importanţa ritualurilor şi a obiceiurilor, 
s-a interesat mai puţin de ele. Cât despre „şintoismul sanctuarelor", axat pe 
ritual, acesta acordă o importanţă capitală ceremoniilor. învăţătura pe care o 
răspândeşte se întrupează în şi prin ele. Prin ceremonii el poate să aprofundeze 
mesajul doctrinar deja prezent, în manieră latentă, în ritualul însuşi. 


5. Yamato: bazin situat în Japonia de vest (Kinai) şi nume al statului care a unificat 
arhipelagul în secolele al V-lea şi al Vl-lea. Acest toponim a devenit sinonim cu „Japonia", 
iar ca epitet este folosit pentru a simboliza tradiţia naţională, niponitatea. Astfel se va 
vorbi despre „suflet japonez" ( Yamato-damashii ) sau „inimă japoneză" ( Yamato-gokoro ), 
despre „pictură japoneză" ( Yamato-e), în opoziţie cu pictura chineză, sau despre „cuvinte 
pur japoneze" ( Yamato kotoba) în contrast cu împrumuturile de origine continentală ( nota 
traducătorului francez). 

DOGMELE SHINTO 

Kami 

Şintoismul este un politeism. Kami menţionaţi în scrierile clasice, ca şi cei 
veneraţi azi în sanctuare, sunt extrem de numeroşi. Textele vechi atestă vreo „opt 
sute de miriade" de divinităţi ( yaorozu no kamî), care, în majoritatea lor, posedă 
fiecare o tradiţie proprie. Această cifră nu reflectă, bineînţeles, nici o realitate 
concretă, ci traduce pur şi simplu faptul că există o multitudine de kami. 

Divinităţile venerate în sanctuare în zilele noastre sunt de diverse naturi. 
Există kami legaţi de fenomenele meteorologice (soare, lună, stele, vânt, tunet, 
ploaie), cei legaţi de natură (munţi, văi, câmpii, ierburi, fluvii, mări, stânci), 
cei care ţin de viaţa umană (îmbrăcăminte, hrană, habitat, apă, foc, transporturi, 
meserii). Mai trebuie să adăugăm şi spiritele strămoşilor casei imperiale sau 
divinităţile clanurilor, spiritele războinicilor, ale celor sacrificaţi sau ale 
servitorilor morţi. 

Ceea ce japonezii venerau în vechime drept kami a fost ulterior scris cu o 
ideogramă chinezească 6 . Deoarece orice fenomen deţinător al uneiforţe superioare 
şi extraordinare era venerat ca „zeu“ {kami), nu este deloc surprinzător că aceşti 
kami au fost atât de numeroşi. încă din Antichitate, japonezii nu au căutat să 
stabilească o doctrină teoretică, ci şi-au conceput divinităţile în mod empiric, în 
cadrul vieţii zilnice. Spre deosebire de religiile monoteiste, şintoismul nu comportă 
deci divinităţi atotputernice: kami nu sunt nici atotştiutori, nici absoluţi. Poli- 
teismul japonez tolerează şi recunoaşte existenţa altor divinităţi. O caracteristică 
a sa este tocmai coexistenţa paşnică şi armonioasă ce domneşte între divinităţi 
funcţionale care au, fiecare, o natură anume. 

Divinitate ancestrală a casei imperiale la origine, zeiţa-soare Amaterasu 
O-mikami, foarte venerată şi acum de întreaga populaţie, este considerată cea 
mai importantă dintre kami, fără a poseda totuşi o „esenţă absolută". Toate 
sanctuarele din Japonia sunt destinate cultului unor zeităţi diverse, dar Marele 
Sanctuar de la Ise, în calitatea sa de sanctuar suprem, este considerat a fi 
principalul loc de cult {honso). 

Kami, fie că sunt veneraţi de comunităţi regionale sau de „familii înrudite" 
{dozokii), sunt divinităţi tutelare: în funcţie de calităţile lor li se adresează diferite 
rugăciuni, cărora ei le răspund favorabil. Uneori credinţa populară le atribuie o 
autoritate care depăşeşte cadrul sanctuarului, putându-se exercita pe un teritoriu 
mai întins. 

6. Această ideogramă, chen în chineză şi shin sunjin în sino-japoneză, desemnează în 
tradiţia chineză spiritele divine sau zeii - de origine celestă sau fiinţe umane divinizate - în 
opoziţie cu demonii sau spectrele {knei) (nota traducătorului francez). 

în fine, şintoismul - adesea numit şi „religie a legăturii" ( tsunagari no shukyo) 
nu face o distincţie netă între oameni şi zei, relaţiile acestora sugerând mai 
degrabă ideea unei continuităţi. Astfel, în textele sacre, mai ales în Kojiki şi 
Nihonshoki, se află numeroase pasaje ce subliniază legăturile care unesc un 
anumit kami de o familie. Şintoismul vorbeşte de părinte, de „divinitate pa¬ 
rentală", originară, „îndepărtată", „superioară" pentru a-i desemna pe kami şi 
de „descendenţă" pentru a-i desemna pe oameni. O altă lucrare, Shinsen-shdji-roku , 
care cuprinde genealogia a peste o mie de familii, menţionează astfel foarte 
frecvent „părinţii" şi „descendenţa" lor. Din cea mai timpurie Antichitate oa¬ 
menii sunt descendenţi ai zeilor şi prin aceasta copii divini. 

Concepţia despre lume 

Credinţele şi religiile poporului japonez ilustrează două concepţii despre 
Univers. Prima exprimă verticalitatea a trei lumi şi distinge înalta Câmpie 
Cerească ( Takama no har a), Ţara din Mijlocul Câmpiei Trestiilor ( Ashihara 
no naka-tsu kunî) şi Ţara Yomi ( Yomi no kuni) ; ea constituie tradiţia majoră 
a mitologiei japoneze. A doua, care traduce o viziune bidimensională orizontală, 
distinge Ţara din Mijlocul Câmpiei Trestiilor şi o Ţară a întunericului ( Tokoyo 
no kumi) şi aparţine mai ales credinţelor populare. 

înalta Câmpie Cerească este lumea divinităţilor aflate în cer. Kami care 
coboară de acolo aduc ţării ordine, pace, protecţie şi fericire. în plus, această 
câmpie sfântă, unde acţionează Kami ancestrali, este descrisă drept imaginea 
reflectată a lumii oamenilor. După ce au părăsit-o, kami au coborât în Ţara din 
Mijlocul Câmpiei Trestiilor. Trestiile sunt plante înrudite cu orezul şi cresc pe 
marginea apei. „Abundenţa trestiilor" poate fi deci înţeleasă ca metaforă a unei 
bogate recolte de orez. Astfel, trestia {ashi) este un fel de epitet care face din 
Japonia ţara unde spicele ajung la maturitate din abundenţă şi pentru totdeauna. 

Ţara Yomi, adică ţara subpământeană a „izvoarelor galbene", este lăcaşul 
morţilor. Această lume a întunericului este considerată un loc al impurităţilor 
{kegare) şi al actelor greşite {tsumi). Secvenţele mitice care o evocă parcă ar 
descrie interiorul marilor morminte ale epocii arhaice, dar aceste imagini sunt 
desigur inspirate şi de o sensibilitate care vede în moarte ceva respingător şi 
străin vieţii omeneşti. 

Cât despre Ţara întunericului, ea reprezintă un pământ al delectărilor situat 
dincolo de mări, o lume în care viaţa e statornicită pentru totdeauna. Aici se 
afl ă spiritele purificate ale strămoşilor, care pleacă periodic pentru a vizita biata 
noastră lume, aducând protecţie şi fericire. Avem de-a face aici cu credinţe 
populare referitoare la două concepţii diferite despre lume: una verticală, alta 
orizontală. Această opoziţie între ţările din nord şi ţările din sud ar traduce 

divergenţe notabile în concepţia acestor două ţări. După alţii ea ar evidenţia 
poziţia dintre o societate aristocratică şi una populară. 

Aceste două concepţii ale Universului depăşesc cu mult o simplă coexistenţă 
şi apar oarecum reunite în lumea vizibilă. Religia şintoistă acordă o mare im¬ 
portanţă lumii de aici. Chiar dacă spiritele divine şi strămoşii sălăşluiesc într-o 
lume ascunsă privirii - localizată în sferele celeste sau dincolo de mări —, ele 
păstrează relaţii strânse cu lumea oamenilor. 

Concepţia despre om 

Conform unei etimologii tradiţionale, cuvântul japonez care desemnează 
noţiunea de om, hito, se descompune în hi („suflet”, „spirit”) şi to („loc”). Omul 
este înzestrat cu o natură esenţial spirituală pe care textele clasice o evocă prin 
diferite metafore {ao hito kusa, tami kusa ) care traduc ideea unei creşteri an după 
an a oamenilor, asemenea ierburilor. Iar expresia ame no masu hito exprimă 
ideea după care oamenii ar fi apărut în lume datorită zeităţilor ( kami ) şi se vor 
înmulţi neîncetat, depăşind numărul morţilor. Toate aceste expresii subliniază 
faptul că omul trăieşte în fericire graţie binefacerilor acordate de kami. 

Şintoismul concepe relaţiile dintre oameni şi divinităţi asemenea acelora 
dintre „strămoşi”, „părinţi” ( oya ) şi „nepoţi” (sue), fără a face o deosebire 
substanţială între cele două. Omul este „copilul zeilor” ( hito wa kami no ko), 
de la care primeşte viaţa. De aici şi obligaţia omului de a o trăi deplin şi de a 
o păstra cu grijă. 

Decretele imperiale cuprinse în Semmyo menţionează deseori naka-ima. 
Fiecare din cele două caractere chinezeşti care compun cuvântul implică no¬ 
ţiunea unui timp prezent a cărui importanţă trebuie să fie bine percepută în 
fluxul continuu al istoriei. Lumea prezentă se află în centrul universului. 

Intr-o ţară înzestrată cu o natură bogată nu se putea naşte o filozofie care 
să nege lumea de aici. Deşi recunosc existenţa unor lumi de dincolo, japonezii 
nu le acordă o importanţă mai mare decât are pentru ei lumea prezentă. Con¬ 
form concepţiei şintoiste despre naka-ima omul trebuie să acorde importanţă 
prezentului, dar în egală măsură şi conştiinţei sale că trăieşte în prezent, în 
interiorul unei istorii imemoriale. Acest postulat implică faptul că i se recu¬ 
noaşte existenţei individuale întreaga sa valoare. 

Omul, copil al zeităţilor, duce o viaţă în care natura sa spirituală ( reisei) 
comunică cu divinităţile, dar viaţa lui în „această lume” nu este împlinită. De 
aceea omul cedează de multe ori tentaţiilor şi acţionează în mod greşit. După 
o idee general admisă în shinto, un comportament care încalcă normele etice 
şi sociale este considerat o greşeală ( tsumi). Cu toate acestea, doctrina shinto 
nu recunoaşte existenţa păcatului originar. Dimpotrivă, greşeala este considerată 
o piedică ce se opune caracterului sacru al omului, care prin natura sa este 

copilul zeilor. Iar greşelile pot fi eliminate în întregime prin rituri de puri¬ 
ficare ( misogi ) şi exorcism {harai), care permit omului regăsirea stării sale de 
puritate originară. 

Rugăciunile liturgice numite d-harai-kotoba fac distincţia între greşelile 
pământeşti şi cele cereşti şi enumeră în detaliu conţinutul acestor greşeli, mai 
ales contactul cu impurităţile provenind din moarte şi sânge, cu bolile şi cu 
malformaţiile fizice. La acestea se adaugă anumite comportări interzise de 
religie, precum provocarea unor calamităţi bruşte sau actele de vrăjitorie. 
Aceste greşeli sunt şi ele acţiuni dăunătoare vieţii umane. 

Concepţia despre natură 

Conform mitologiei japoneze, ţara a fost zămislită de un cuplu divin 
creator. Numai după aceea s-au născut diferiţii kami: ai mărilor, fluviilor, 
munţilor şi câmpurilor. Natura nu este aşadar un „lucru fabricat" ( tsuku-rareta 
mono), din moment ce este caracterizată prin termeni de „naştere" şi „venire 
pe lume" ( umareta mono). 

După Kojiki, cuplul divin Izanagi no Mikoto şi Izanami no Mikoto, la 
cererea zeilor din înalta Câmpie Cerească, a dat naştere arhipelagului japonez, 
imitând procesul de procreaţie umană. In Kojiki găsim asociat fiecărui nume 
desemnând ţările şi insulele astfel formate câte un termen care se referă la viaţa 
umană. Cu alte cuvinte, „naşterea ţării" ( kuni urni) se face din poruncă divină, 
printr-un act ai cărui protagonişti sunt cu siguranţă zeii, dar ei acţionează 
asemenea fiinţelor umane. Cele trei elemente constitutive ale Universului: 
ktîmi, oamenii şi natura sunt concepute ca o entitate unică. 

Din moment ce natura, ca şi omul, e creată de zei, păstrează o aceeaşi relaţie 
de la părinte la copil cu zeii; ca fraţi şi surori consangvini (hara kara), copiii 
au aceeaşi mamă. Zeii kami, oamenii şi natura, uniţi într-o aceeaşi legătură de 
sânge, nu se situează într-o relaţie de opoziţie sau conflict, ci în relaţii de în¬ 
credere şi ajutor reciproc. 

Kojiki descrie apoi naşterea unui mare număr de divinităţi. Ne putem 
imagina ca fundal al acestor istorisiri un mediu natural în care omul îşi are 
locul său. Miturile atribuie un caracter divin tuturor fenomenelor naturii, 
prezentându-i pe diferiţii zei kami în ordinea venirii lor pe lume: zeităţile care 
stăpânesc mările, fluviile, munţii, câmpurile, arborii, vântul, apa, focul, 
locuinţele şi hrana. 

In povestirile despre naşterea acestor kami, care urmează celor despre 
naşterea ţării, transpare ideea că orice lucru are un caracter sacru inerent. Se 
consideră că natura, ca şi omul - „copil al zeilor" -, are o „spiritualitate ( reisei) 
proprie. In gândirea shinto orice fenomen există nu potrivit legilor naturale, 

ci printr-o existenţă spirituală şi plină de mister, şi posedă o sensibilitate şi o 
voinţă care îi sunt proprii. 

Cât despre om, el e dependent de apă, de oxigen şi căldură, care îi sunt 
necesare pentru a-şi menţine fiinţa şi viaţa. în existenţa sa de fiecare zi el are 
pe deasupra nevoie de tot ce-i procură natura. A invoca binefacerile ei şi a-şi 
exprima recunoştinţa este deci o stare de spirit firească. Se întâmplă câteodată 
ca natura să se dezlănţuie provocând mari catastrofe care pun viaţa omului în 
pericol. Dar cum partea de binefaceri pe care le acordă este totdeauna mai 
mare decât cea a necazurilor pe care le provoacă, oamenii trebuie să fie pregătiţi 
să facă faţă acestor accidente. 

Omul, aflat în vârful întregii creaţii, reprezintă o „realitate superioară". 
Prin progresele sale în domeniul ştiinţei, el descoperă lumi neexplorate, făcând 
astfel posibil imposibilul. Dar, deşi are capacităţi excepţionale, nu posedă vreo 
putere universală. Cunoştinţele şi abilităţile lui nu sunt nelimitate. Cât despre 
cele „zece mii de fenomene" ale naturii din lumea oamenilor, omul trebuie să 
le recunoască puterea şi să se apropie de ele cu umilinţă şi recunoştinţă, dar şi 
într-un spirit de conciliere, dăruire reciprocă şi coexistenţă împărtăşită. 


SANCTUARELE 

S-a spus că la baza religiei shinto stă sanctuarul. Sanctuarul este locul unde 
se statorniceşte divinitatea, dar şi locul unde se exprimă sentimentul unei 
legături şi al unei identităţi împărtăşite. Sanctuarul face posibil contactul între 
cei care oficiază riturile şi populaţia locală, enoriaşii. 

Distincţia care se face astăzi între ujiko (literal, „copii" [ko] ai „divinităţii 
tutelare" [uji ]) şi sukeisha („credincioşi", „adoratori") reflectă o transformare a 
practicii religioase. Ujiko sunt persoanele care locuiesc într-un spaţiu deter¬ 
minat şi au o legătură permanentă cu sanctuarul, reşedinţă a divinităţii pro¬ 
tectoare. Aceste locuri au fost stabilite de rutina unei îndelungate tradiţii. Astăzi 
noii locuitori ai acestor locuri nu mai resimt atât de puternic acest sentiment 
de apartenenţă. Ca urmare a urbanizării societăţii japoneze, unele divinităţi 
tutelare nu mai sunt legate de un teritoriu anume, iar sanctuarele în care ele 
sunt venerate atrag populaţia din afara acestuia. Noii credincioşi, numiţi 
sukeisha, fie că merg în pelerinaj la unul dintre aceste sanctuare sau că solicită 
să se oficieze rituri de exorcism, sunt totuşi animaţi de o credinţă profundă. 
Această nouă formă de practică religioasă este favorizată de specificul credinţelor 
shinto şi de caracterul particular al divinităţilor kami, care pot fi venerate în 
locuri diferite, sub forme asemănătoare, în virtutea principiului de „împărţire 
a spiritelor divine" ( bunrei). 

Pentru a caracteriza raporturile care leagă sanctuarele şi credincioşii se 
vorbeşte de „zei ai neamului" ( ujigami ), „zei ai pământului" ( ubusunagami ) şi 
„zei protectori" [chinjugami). Aceşti trei termeni exprimă o unitate etnică şi 
un sentiment de apartenenţă, fie de ordin teritorial, fie de ordin familial. Aceste 
denumiri şi-au schimbat sensul de-a lungul timpului şi azi sunt folosite fără 
deosebire. Ujigami, la origine un zeu venerat în cadrul unei familii, îl desemna 
pe şeful acelei familii ( uji no kami). El supraveghea activităţile membrilor uji 7 , 
numiţi ujibito, şi era adorat de aceştia. Uneori, accentuându-se ideea unei legă¬ 
turi de sânge, ujigami era considerat divinitatea ancestrală („zeu strămoşesc" - 
oyagami) a unei familii. In toate cazurile, ujigami era în centrul veneraţiei 
familiei căreia îi acorda protecţia sa. Această divinitate protectoare era con¬ 
cepută prin prisma strânselor legături de sânge care-i uneau pe oameni nu 
numai cu zeii, ci şi între ei. 

De-a lungul secolelor, societatea organizată în clanuri a dispărut, fiind 
înlocuită de o societate bazată pe legături teritoriale. Ujigami a devenit atunci, 
şi aşa a rămas până azi, obiectul unui cult practicat de populaţia unei regiuni 
determinate. Astfel a apărut termenul ujiko, înlocuindu-1 pe cel de ujibito , care 
e legat de ideea de ujigami , exprimând vechile legături de sânge dintre kami 
şi copiii lor. Faptul că şi azi este folosită adesea expresia „legături de sânge", 
când de fapt este vorba de legături teritoriale, arată vitalitatea credinţelor 
tradiţionale legate de sanctuarele shintd. 

Cât despre expresia „zei ai pământului", ubusuna no kami, ea îşi are originea 
în sentimentul comunităţii de apartenenţă la acelaşi pământ natal. In trecut, 
ubusuna se scria cu două ideograme, semnificând „reşedinţă" şi „originară", 
cu referire la un acelaşi loc de naştere. Astfel s-a impus în final grafia „sol" 
„natal" {ubusuna). Existenţa divinităţii ubusuna no kami a făcut să apară 
termenul de ubuko (copil al naşterii), care conotează şi el ideea unei legături 
de sânge. Oricât de departe este cineva de locul cultului, el consideră că zeii 
sanctuarelor din locul său natal îi sunt deosebit de apropiaţi. In prezent, 
ubusuna no kami desemnează nu numai zeii naşterii, ci şi, într-un sens mai 
larg, sanctuarele construite pe teritoriul unde domiciliază fiecare individ. 

Denumirea chinju no kami (în traducere literală „divinitate care sălăşluieşte 
şi acordă protecţia sa") sugerează ideea unui kami protector. La originea acestei 
denumiri se găseşte credinţa într-un zeu care supraveghează şi guvernează un 
teritoriu determinat, al cărui stăpân este ( jinushi no kami). 

De aici s-a dezvoltat ideea unui kami care protejează bunurile şi persoanele 
aflate pe teritoriul său. Termenul chinju a început să fie din ce în ce mai folosit 
când s-a accentuat mai mult calitatea sa de protector, înţeles ce predomină azi. 

7. Termen tradus adesea prin „clan", uji desemna în vechea Japonie un grup cu 
descendenţă şi autoritate asupra unui teritoriu. 

Cele trei denumiri, ujigami, ubusuna, chinju no kami , care desemnează în 
mod tradiţional sanctuarele şi divinităţile lor se folosesc în prezent fără deo¬ 
sebire. Această utilizare s-a impus puţin câte puţin din a doua jumătate a epocii 
Heian, extinzându-se treptat în perioada medievală. 

Sentimentul comun bazat pe legăturile de sânge şi teritoriale apare cu 
claritate în credinţele legate de sanctuare. El nu exclude însă deloc posibilitatea 
unei credinţe individuale, care este de altfel atestată deja în textele sacre shinto, 
exprimându-se prin frecventarea sanctuarelor de către alţi credincioşi în afară 
de ujiko. 


SĂRBĂTORI ŞI RITUALURI 

Există foarte multe sărbători shinto. Vom prezenta aici numai câteva 
dintre cele mai importante, practicate şi în prezent. 

Sărbători şi ritualuri aşa-zis „ regulate “ 

Acestea sunt ceremoniile zilnice ( nikkusai) de prezentare a ofrandelor în 
sanctuare, dimineaţa, în faţa divinităţilor, precum şi ritualurile efectuate lunar, 
cel mai adesea în prima zi a lunii. Acestea sunt întotdeauna ritualuri modeste. 

Sărbători regulate (reisai). In general sărbătorile cele mai importante sunt 
celebrate o dată sau de două ori pe an, în funcţie de sanctuar. Datele acestor 
sărbători sunt determinate de diferite criterii: de o zi care are o anumită legătură 
cu divinitatea celebrată în sanctuar, de ziua înfiinţării acestuia sau de un 
moment precis din istoria sanctuarului. 

Cunoscute sub numele de shinkd-sai („serbare a procesiunii zeilor") sau 
tdgyd-sai („serbarea traversării auguste"), aceste sărbători sunt adesea ocazia 
unei „ieşiri auguste", adică o procesiune a zeilor kami. Aceştia sunt instalaţi 
într-un palanchin ( mikoshi ) sau pe un car ( horen ), purtat prin locurile care au 
o legătură particulară cu sanctuarul. Uneori, datorită numeroşilor credincioşi 
care poartă steaguri de mătase, comori sacre şi ramuri ale arborelui divin sakaki, 
putem asista la o procesiune impunătoare şi colorată, aşa cum vedem în 
rulourile pictate, cu „locuri de oprire" ( tabisho ) pentru odihna zeilor. Aceste 
sărbători au diferite origini. Uneori sunt legate de vechiul obicei de a întâmpina 
un kami atunci când era construit un sanctuar sau de ritualurile îndeplinite 
pentru oprirea unei epidemii. Alteori ele sunt legate de trecutul zeităţii. Dar 
scopul lor este în general de a-1 binedispune şi a-1 distra pe zeu. 

„Ieşirile auguste", la care iau parte numeroşi tineri, sunt un prilej pentru 
întărirea legăturilor familiale dintre kami şi credincioşi. De obicei, sărbătorile 

religioase sunt însoţite de numeroase spectacole: reprezentaţii de artă populară 
tradiţională a regiunii (geino ), adică „divertismente divine" ( kagura ), dansuri 
executate de dansatoarele miko sau dansuri cu masca de leu ( shishimai ). Toate 
spectacolele se dau cu titlul de ofrande şi atrag un mare număr de pelerini, 
constituind o ocazie ca zeii şi oamenii să se apropie într-o atmosferă de armonie 
şi intimitate. In timpul acestor serbări, în incinta sanctuarului şi pe drumul 
care duce la el sunt întinse multe mese cu ofrande. 

Ritualurile solemne care au loc în sanctuare ( shaden ) sunt executate întot¬ 
deauna în prezenţa unor mari mulţimi de oameni care se roagă pentru pros¬ 
peritatea şi stabilitatea statului, dar şi pentru bunăstarea credincioşilor şi 
enoriaşilor. Sărbătorile anuale ( reisai ) au întotdeauna scopul de a celebra 
întemeierea sanctuarului şi al său kami, a cărui protecţie este cerută. 

Sărbătoarea Primăverii. Sărbătorile shinto sunt strâns legate de anotimpuri, 
mai ales de primăvară şi toamnă, datorită faptului că au apărut în sânul unei 
societăţi agrare, aceea a Japoniei antice. Sărbătoarea Primăverii, ţinută în toate 
sanctuarele, este numită „sărbătoarea pentru recolte" ( kinensai ) sau, după o 
lectură veche, toshigoi-matsuri {toshi înseamnă „cereale", mai ales orezul). 

In epocile Nara (710-784) şi Heian (784—1185), sărbătoarea toshigoi-matsuri 
se ţinea sub auspiciile Ministerului Afacerilor Divine (Jingikan ), care controla 
toate serbările publice. Exista obiceiul să se depună în mod oficial în principalele 
sanctuare din ţară câte o ofrandă numită mite gura („lucruri oferite zeilor kamt). 
Sărbătoarea s-a menţinut până azi: ea e ţinută la 17 februarie în palatul imperial, 
dar şi în Marele Sanctuar de la Ise, ca şi în toate sanctuarele ţării. Rugăciunile 
rostite nu se mai referă acum doar la agricultură, ci şi la dezvoltarea comerţului, 
industriei, pescuitului, precum şi la prosperitatea întregii ţări. 

Tot primăvara se celebrează şi alte sărbători, ca „Răsădirea orezului" {o 
taue-saî) sau „Serbarea în orezării" ( ta-asobi ), care simbolizează diferite mo¬ 
mente ale cultivării orezului. In timpul sărbătorii numite obisha sau mat oi, se 
trage la ţintă cu arcul, iar la sărbătoarea tsutsugayu se încălzeşte o fiertură de 
orez ( o-kayu ) cu bucăţele de bambus verde. Aceste sărbători conţin şi elemente 
de divinaţie privind soarta viitoarei recolte. 

Sărbătorile de toamnă (aki matsuri). Aki, toamna, înseamnă şi „a mânca pe 
săturate" {akigui), iar niiname înseamnă „ospăţ cu trufandale" ( niiae ). Sărbă¬ 
torile de toamnă sunt un prilej de a mulţumi zeilor pentru bogăţia recoltei. Li 
se oferă primele spice {hatsuho), care simbolizează ansamblul ofrandelor aduse 
sanctuarului. 

Pe 17 octombrie, la Ise, are loc „ceremonia degustării" {kanname-sat), cel mai 
important ritual al sanctuarului, când noile cereale {shin-koku) sunt prezentate 

zeiţei Amaterasu. I se aduc ca ofrandă primele spice de orez cultivate chiar de 
împărat în orezăriile palatului, ca şi cele aduse de agricultori din toate provinciile. 

La 23 noiembrie se sărbătoreşte „ziua de mulţumire pentru muncă" ( kinrd 
kansha no hi), dar mai ales „degustarea trufandalelor" ( niinam sat) în sanctuarele 
şintoiste. Este prezentat zeilor orezul cel nou, mulţumindu-li-se pentru recoltă 
şi dezvoltarea industriei. Totdeauna se fac şi rugăciuni pentru prosperitatea şi 
pacea naţiunii japoneze. 

Sărbătoarea trufandalelor se desfăşoară în acelaşi timp şi în incinta palatului, 
unde suveranul prezintă cu umilinţă orezul nou zeilor, dar în primul rând zeiţei 
Amaterasu O-mikami. Primul ritual care urmează suirii pe tron a unui nou 
împărat se numeşte „Sărbătoarea Marii Degustări" ( daijd-sai ) 8 şi perpetuează 
vechile ceremonii de încoronare, fiind considerat sărbătoare naţională. 

In toată Japonia există ceremonii care amintesc de ritualurile degustării 
orezului nou: sărbătoarea daikyd-sai, la 30 noiembrie, în sanctuarul Katori din 
Sawara (prefectura Chiba) sau daito-sai, din 10 decembrie, ţinută la sanctuarul 
Hikawa din Omiya (prefectura Saitama). La aceste sărbători se oferă zeilor 
kami orez şi „produse ale munţilor şi mării". La sfârşitul ceremoniei credincioşii 
participă la un banchet în timpul căruia oameni şi zei serbează cu veselie 
terminarea culesului. 

Sărbătorile de vară (natsu matsuri). Mai ales urbane, ele au un caracter 
mult mai spectaculos, datorită defilării de palanchine şi de care decorate. Au 
scopul de a alunga nenorocirile. 

Sărbătoarea Gion, care are loc la Kyoto în sanctuarul Yasaka, este renumită 
pentru splendoarea carelor sale bogat împodobite şi pentru muzica ce însoţeşte 
marşul acestora. După tradiţie ea ar data de la începutul epocii Heian, când 
epidemiile erau foarte frecvente şi oamenii se rugau pentru alungarea demonilor 
bolilor. Sărbătoarea Gion a influenţat mult celelalte serbări de vară din provincii. 

Sărbătoarea Regelui Ceresc ( Tennd-matsuri ) se desfăşoară în sanctuarul 
Tsushima din oraşul cu acelaşi nume (prefectura Aichi). Este celebră pentru 
bărcile decorate cu lanterne ( danjiri-bune ) care plutesc noaptea pe râu, luminate 
de jocuri de artificii. In ajun are loc o ceremonie ( miyoshi-nagashi) de alungare 
a calamităţilor, ele fiind simbolic puse pe împletituri de trestii care sunt arun¬ 
cate în apa râului. 

8. Unul din cele două ritualuri ale trufandalelor, alături de niiname-sai („Sărbătoarea 
anuală a Trufandalelor"), daijd-sai este celebrată o singură dată, la începutul unei noi 
domnii, după ceremonia întronării ( sokui ). In vechime, între cele două ceremonii puteau 
să treacă mai multe luni. Daijd-sai este componenta shinto a unui ansamblu complex de 
rituri ale întronării. Acest ritual perpetuează rolul religios al împăratului în calitatea sa de 
intermediar între ţară şi zeii cărora li se adresează mulţumindu-le pentru abundenţa 
recoltei {nota traducătorului francez). 

Sărbătoarea divinităţii Tenjin, care are loc la Osaka în sanctuarul Temmangu, 
este foarte populară datorită defilării de mici ambarcaţiuni. In timpul ceremoniei 
de aruncare a lăncilor în râul Dojima ( hoko-nagashi ), o mulţime de copii îm¬ 
brăcaţi în haine de sărbătoare trec printr-un cerc de trestii ( chi no wd). Acest 
obicei, răspândit în toată ţara, îşi are originea în credinţa că printr-o purificare 
fizică oamenii pot scăpa de influenţele nefaste. De altfel, în toate sanctuarele 
shinto din Japonia are loc în ultima zi a lunii a şasea Marea Purificare ( obarae-shiki ) 
pentru curăţirea de păcate {tsumi) şi murdării. Tot atunci se fac rugăciuni pentru 
sănătatea şi prosperitatea familiei. Vom reveni asupra acestor lucruri. 

Celebrări şi zile de sărbătoare naţionale. In prezent există treisprezece zile 
declarate sărbători oficiale: Prima Zi a anului, gantan\ 15 ianuarie, ziua Vârstei 
Adulte; 11 martie, ziua întemeierii ţării; 20 martie, ziua echinocţiului de 
primăvară; 29 aprilie, ziua respectului pentru natură; 3 mai, Ziua Constituţiei; 
5 mai, Ziua Copiilor; 15 septembrie, Sărbătoarea Persoanelor în Vârstă; 23 sep¬ 
tembrie, ziua echinocţiului de toamnă; 10 octombrie, Sărbătoarea Sportului; 
3 noiembrie, Ziua Culturii; 23 noiembrie, Sărbătoarea Muncitorilor; 23 de¬ 
cembrie, ziua de naştere a împăratului actual. In aceste zile, în toate sanctuarele 
shinto au loc ritualuri speciale. 

Sărbătoarea de Anul Nou ( saitan-sai sau gantan-sai) ocazionează rugăciuni 
pentru prosperitatea naţiunii, a enoriaşilor şi a tuturor credincioşilor, precum 
şi pentru pace în lume. In toate sanctuarele credincioşii vin în număr mare, 
de la miezul nopţii până dimineaţa, pentru a face primul pelerinaj al anului 
{hat sumo de). 

Sărbătoarea Vârstei Adulte marchează vârsta (fixată în prezent, după lege, 
la 20 de ani) când adolescentul capătă statutul social de adult. Pe plan 
spiritual, acest ritual constă în mulţumiri adresate celor care au contribuit 
la dezvoltarea tânărului - părinţi, fraţi, surori, strămoşi, zei -, acesta anga- 
jându-se să participe la munca de perfecţionare a omului şi la progresul 
societăţii. De asemenea, se cere protecţia constantă a divinităţilor. 

D\iţ>ă.Nihon-shoki, prima zi a primei luni a anului 660 Î.Hr. (11 februarie, 
în calendarul occidental) ar marca urcarea pe tron a primului împărat al 
Japoniei, Jimmu-Tenno. In această zi se sărbătoreşte întemeierea imperiului 
şi este întărită conştiinţa apartenenţei la poporul japonez, rostindu-se 
rugăciuni pentru gloria familiei imperiale şi dezvoltarea ţării. 

Mai cităm, printre sărbătorile importante, Sărbătoarea Respectului faţă 
de persoanele în vârstă care şi-au pus energia în slujba familiei şi societăţii, 
precum şi sărbătoarea tenchd-sai, celebrând aniversarea actualului suveran, 
căruia i se urează o viaţă lungă într-o ţară prosperă. 

Ritualurile vieţii umane 

In afară de aceste sărbători oficiale, care arată implicaţiile sociale ale cere¬ 
moniilor rituale, există şi altele, care exprimă necesităţi mai personale. E vorba 
mai ales de ceremoniile legate de riturile de trecere ce marchează diferitele etape 
ale vieţii omeneşti. Cu aceste ocazii se aduc mulţumiri zeităţilor, adresându-li-se 
noi rugăminţi. Reînnoirea bunelor intenţii e un obicei profund înrădăcinat în 
tradiţie. Familia şi rudele iau parte activă la aceste rituri de trecere. 

Rugile pentru o naştere uşoară. Există obiceiul ca viitoarea mamă să poarte 
în ziua câinelui ( inu no hi) 9 din a cincea lună de sarcină o centură din pânză 
albă, numită iwata-obi (etimologic ar însemna centură pentru o piele puri¬ 
ficată), care are rolul de a proteja fătul. Această zi a fost aleasă datorită faptului 
că se spune că la câini naşterile sunt foarte uşoare. Un copil - deci o viaţă nouă - 
fiind considerat un dar al zeilor, femeia însărcinată merge la sanctuar pentru 
a-i fi purificată centura. Cu acest prilej ea se roagă zeilor kami pentru o naştere 
uşoară şi pentru sănătatea copilului care se va naşte. 

Prima prezentare la sanctuar (hatsumiya mairi). De regulă, nou-născuţii - în 
a treizeci şi una zi de la naştere, în cazul băieţilor, şi în a treizeci şi treia zi, 
în cazul fetelor (numărul diferă în funcţie de regiune) - sunt prezentaţi 
pentru prima dată divinităţilor. 

Conform unei credinţe tradiţionale, nou-născuţii primesc în timpul naş¬ 
terii „suflul divin" (mitama) de la kami. Acest ritual este legat de intrarea 
copilului în comunitatea parohială. Obiceiul cere ca nou-născutul să primească 
un nume în a şaptea zi după naştere ( shichiya). Pentru aceasta se face apel la 
rude sau la persoane demne de respect pentru a deveni naşi ( nazuke-oya) sau 
pur şi simplu la persoane din cadrul sanctuarului local. După o sută douăzeci 
de zile de la naştere, se sărbătoreşte „prima adevărată masă" ( okuizome ), când 
se simulează hrănirea copilului cu prima mâncare consistentă. Cu ocazia 

9. In calendarul tradiţional lunar-solar, numărătoarea zilelor se face după ciclul sexa- 
gesimal, care combină două serii: o serie de zece elemente: „cele zece tije cereşti" (jikkan ) — 
lemn, foc, pământ, metal, apă, dedublate in „frate mare" (e) şi „frate mic" (to) - şi o serie 
de douăsprezece elemente, „cele douăsprezece ramuri terestre" ale zodiacului chinezesc 
(junishi ) - şobolanul, boul, tigrul, iepurele, dragonul, şarpele, cămila, mielul, maimuţa, 
cocoşul, câinele şi porcul mistreţ. Adesea ziua e desemnată numai prin semnul zodiacal; 
in acest caz, animalul zodiacal poate reveni de mai multe ori într-o lună, de unde 
necesitatea de a preciza că e vorba de prima, a doua sau a treia zi a animalului în cauză, 
în afară de împărţirea timpului (zile, ore, luni, ani), acest sistem permite şi determinarea 
direcţiilor şi diviziunea spaţiului ( nota traducătorului francez). 

acestei ceremonii, care are loc cel mai adesea în familie, se rostesc rugăciuni 
pentru fericirea şi dezvoltarea armonioasă a copilului de-a lungul vieţii. 

Prima sărbătoare sekku. Este un ritual privat în timpul căruia familia se 
roagă pentru sănătatea şi dezvoltarea copilului. Pentru băieţi, se celebrează în 
a cincea zi a lunii a cincea şi se numeşte tango no sekku. Cu această ocazie se 
aşază în faţa casei steaguri în formă de crapi ( koinobori ), iar interiorul este 
împodobit cu plante parfumate ( shobu ), păpuşi reprezentând războinici şi 
armuri. Divinităţilor li se aduc ca ofrandă prăjituri din orez învelite în frunze 
de bambus ( chimaki ) sau de stejar ( kashiwa mochi). Serbarea fetiţelor ( hina - 
matsuri) are loc în ziua a treia a lunii a treia. Atunci se aşază pe o estradă păpuşi 
{hina) şi ofrande de „sake alb“ {shirozake), dulciuri {hina arare) şi prăjituri din 
orez pe bază de plante acvatice {hishimochi). 

Pelerinajul numit shichigosan. In epoca veche, exista obiceiul de a sărbători 
printr-un ritual momentul când fetele şi băieţii, la trei ani, îşi lăsau pentru 
prima dată să le crească părul lung {kami-okt). Băieţii îmbrăcau pentru prima 
dată pantaloni {hakama-oki) la vârsta de cinci ani, iar fetele îşi schimbau 
vechea centură {himotoki) cu un adevărat obi la şapte ani. Aceste ritualuri ar 
fi originea ceremoniei shichigo san, fixată astăzi la 15 noiembrie, când familiile 
merg la sanctuar şi mulţumesc zeilor pentru creşterea copiilor. 

Intrarea la şcoală, examenul de absolvire şi obţinerea unei slujbe. Bunul mers 
al studiilor şi instruirea care face din copil o persoană realizată din punct de 
vedere social capătă o importanţă determinantă în zilele noastre, când compe¬ 
tiţia pentru intrarea la universitate este foarte dură. Rugăciunile pentru succesul 
la examen au devenit deci curente. De asemenea, bucuria de a reuşi la examene 
dă loc ceremoniei unor noi urări pentru anii de studiu ce vin. A absolvi uni¬ 
versitatea şi a intra în viaţa activă, iată două etape importante. Tinerii îşi exprimă 
atunci recunoştinţa faţă de kami şi făgăduiesc să-şi folosească toată energia în 
slujba omenirii şi societăţii. 

Celebrări ale maturităţii (seijin no iwai). încă din timpurile străvechi, casa 
imperială celebra ritualul denumit kakan, în cursul căruia se puneau coroane 
pe capul adolescenţilor. Războinicii sărbătoreau în felul lor majoratul printr-o 
ceremonie aparte - „luare a veşmintelor" {genpuku). Şi în popor intrarea în 
grupul tinerilor {wakamono gumi-irî) ocaziona o ceremonie. Astăzi ansamblul 
acestor ritualuri se celebrează la nivel naţional pe 15 ianuarie pentru toţi tinerii 
care împlinesc douăzeci de ani, vârstă la care îşi capătă toate drepturile civice 
prevăzute în constituţie. Tinerii în cauză se reunesc atunci în sanctuare pentru 
a participa la ceremoniile cuvenite. 

Căsătoria. Cea mai mare parte a japonezilor îşi celebrează căsătoria într-un 
sanctuar shinto, cu mare ceremonie. Cuplul mulţumeşte zeilor kami şi face 
jurământul de a clădi o familie armonioasă, de a duce o existenţă demnă, de 
a se ruga pentru prosperitatea celor două familii reunite şi a urmaşilor lor. 
După acest ritual urmează un banchet reunindu-i pe invitaţii şi pe tinerii 
căsătoriţi, care sunt astfel recunoscuţi social. 

Alungarea blestemelor (yakuyoke). Are la bază cunoştinţe tradiţionale şi 
experienţa vieţii zilnice. Termenul d t yakudoshi („an nefast") desemnează 
vârstele de 35, 42 şi 61 de ani, pentru bărbaţi, respectiv 19, 33 şi 37 de ani, 
pentru femei. Al patruzeci şi doilea an, pentru bărbaţi, şi al treizeci şi treilea, 
pentru femei, merită o atenţie deosebită. Conform tradiţiei, există riscul de a 
se acumula atunci tot felul de nenorociri şi greutăţi şi este necesară multă pru¬ 
denţă în toate acţiunile, pentru că este vârsta la care pot surveni în cariera 
omului multe schimbări, dar şi vârsta unor schimbări fiziologice. 

Pentru a transforma aceste potenţiale calamităţi în fericire, persoanele care 
ating această vârstă merg la sanctuar şi cer să se execute un exorcism ( o-harai ). 

Sărbătorile longevităţii. Sunt celebrări cu ocazia mai multor aniversări: la 
60 de ani ( kanreki ), la 70 de ani ( koki ), la 77 de ani ( kiju ), la 80 de ani ( sanju ), 
la 88 de ani ( beiju ), la 90 de ani ( soshiju) şi la 99 de ani ( hakuju ). Longevitatea 
fiind considerată o binecuvântare, ceremonia se desfăşoară în sânul familiei, 
care se duce apoi să se roage la sanctuarul tutelar. 

Semnificaţia ritualurilor numite harae 

Tradiţia şi importanţa ritualurilor de purificare şi exorcism (harai). Numeroase 
persoane merg la sanctuare pentru a cere un exorcism, pentru că prin puterea 
rugăciunilor făcute în faţa divinităţilor pot fi îndepărtate nenorocirile şi 
impurităţile. Cel mai adesea este vorba de rugăciuni personale făcute într-o 
clădire a sanctuarului ( shaden ) sau de cereri pentru ritualuri numite de „împăcare 
a zeilor pământului" ( jichin-sai ), efectuate în exteriorul sanctuarului. Aceste 
ceremonii ( o-harai ) seamănă mai degrabă cu „ceremoniile festive" ( matsuri ). 

Un important text shinto, Ryo ni Gige, indică faptul că aceste ritualuri de 
exorcism au ca scop „eliminarea elementelor nefaste". Antologia Manyd-shu 
(voi. XVIII) conţine un poem al lui Otomo Yakamochi numit „Cântecul pre¬ 
gătirii băuturii sake“, în care eficacitatea unui rit harai apare asociată cu viaţa, 
cel mai preţios dar al omului: 

Să pronunţ cuvintele liturgice ale Nakatomi-lor, 

şi astfel să alung murdăriile. 

Pentru cine îmi prelungesc astfel viaţa? 

Sensul general al poemului e următorul: a oferi divinităţilor sake proaspăt, 
a apela la Nakatomi ca să adreseze divinităţilor rugăciunile lor rituale desti¬ 
nate să alunge murdăriile, prelungind astfel viaţa; toate acestea pentru cine? 
Fără îndoială versurile se adresează unei femei. Pe lângă aluzia la dragoste 
prezentă în tot poemul mai apare şi credinţa că, în schimbul unei ofrande 
de sake, zeii ne vor elibera de păcate. Oamenii de azi, ca şi cei de odinioară, 
au acest sentiment. 

Harai şi ritualul Marii Purificări. Formele cele mai frecvente de barai care 
se ţin într-un sanctuar shinto sunt cele denumite shubatsu şi o-harae. Primul 
termen semnifică textual „a practica barat, dar, de fapt, este vorba de o pregătire 
pentru exorcismul propriu-zis. Acest ritual comportă recitarea de texte canonice 
şi cere o profundă devoţiune. El se desfăşoară într-un loc special ( barae-sbo ) sau 
în sala de exprimare a veneraţiei a sanctuarului ( baiden ). In timpul ceremoniei 
oficiantul flutură în trei rânduri ramuri ale arborelui sacru sasaki (înlocuit uneori 
cu un băţ de vârful căruia sunt prinse fâşii de hârtie sau cânepă, onusa). Adesea 
se împrăştie cu ramurile de sasaki picături de apă caldă, sărată. In centrul acestui 
ritual stă deci un gest executat pentru a-i purifica pe participanţi, pe oficianţi, 
obiectele liturgice şi ofrandele ( shinsen ). In urma acestei purificări, zeii primesc 
rugăciunile oamenilor şi le acordă protecţie şi fericire. 

înaintea marilor ceremonii liturgice, cei care urmează a le oficia au o pe¬ 
rioadă de reculegere rituală. Pentru aceasta fac abluţiuni, se retrag într-un loc 
departe de oameni, dând o mare atenţie cuvintelor, gesturilor, gândurilor lor, 
pentru a evita orice contact cu păcatul. Această practică seamănă perfect cu 
retragerea ( o-komori) din tradiţiile populare. Regulile cu privire la această 
puritate rituală sunt în continuare respectate cu mare severitate mai ales la sat, 
unde o asociaţie rituală ( miyaza ) se ocupă de organizarea sărbătorilor. 

Spre deosebire de harai, care stă la baza oricărei sărbători, o-harai este o 
formă ritualizată, executată în ultima zi a lunilor a şasea şi a douăsprezecea ale 
anului - două momente numite „purificarea de la sfârşitul verii“ şi, respectiv, 
„purificarea de sfârşit de an“. în trecut, aceste ritualuri erau efectuate cu mare 
pompă, ca rituri ale palatului imperial, şi la ele participau toţi funcţionarii civili 
şi militari. în prezent, sanctuarele continuă să ţină acest gen de ritualuri, pentru 
care oficianţii şi participanţii se reunesc în incinta lor. După ce fiecare a primit 
fâşii de hârtie albă ( kirinusa ) şi de cânepă, maestrul de ceremonii recită 
rugăciunea Marii Purificări. Asistenţa se purifică agitând de trei ori kirinusa, 
urmată de oficiant, care agită la rândul lui onusa. Apoi fâşiuţele de bumbac şi 
cânepă - care constituie nişte substitute ( agamono ) ale impurităţilor umane - 
sunt rupte. După aceea sunt aruncate în râuri sau în mare. 

în unele sanctuare se distribuie „corpuri de substituţie" - hârtii tăiate în 
formă umană ( hitogata ) - pe care se scrie numele beneficiarului. Acesta suflă 
deasupra unei astfel de hârtii, o trece peste corpul lui, apoi o aduce înapoi la 
sanctuar. Obiectele au preluat în mod magic păcatele umane; la fel ca agamono, 
sunt aruncate apoi într-o apă. Un alt procedeu de purificare constă în a aşeza 
un cerc de trestii împletite ( chi no wa) cel mai adesea lângă portalul sanctuarului 
sau chiar în incinta lui. Trecerea prin acest cerc îl purifică pe om. 

Marele ritual de purificare ( o-harae ) este practicat de două ori pe an. Prin 
el oamenii sunt absolviţi de păcatele făcute fără voie, de impuritate, regăsind 
puritatea originară. Acest act are ca scop întoarcerea la natura originară a omu¬ 
lui, înnoirea forţei sale vitale, într-un cuvânt menţinerea unei vieţi conforme 
cu voinţa zeilor kami. 

Viaţa pură şi dreaptă. Povestirile despre comportările zeilor kami din Kojiki 
şi din Nihon-shoki ne arată originea ritualurilor de purificare. Toate insistă 
asupra purităţii ca o condiţie prealabilă oricărei ceremonii; acest spirit se regă¬ 
seşte în practica actuală a riturilor de purificare ( shubatsu ). în Kojiki e evocat 
mai ales un rit de abluţiune ( misogi ) care în forma originară consta într-o baie 
în apele curate ale fluviilor sau mării. Povestea Susano no mikoto menţionează 
prezenţa, într-un ritual har ai, a „obiectelor compensatoare" ( daishd no agamono ). 

Pe planul credinţei, barai permite eliberarea de păcat şi regăsirea naturii 
originare a omului. Riturile harai şi misogi sunt foarte apropiate. Harai - ele¬ 
ment indispensabil pentru orice sărbătoare a zeilor - conţine, în finalitatea sa, 
şi ritul misogi. De fapt, importanţa pe care o acordă şintoismul riturilor harai 
e legată de concepţia japonezilor despre puritate şi moralitate. încă din tim¬ 
purile cele mai vechi, exigenţele privind puritatea şi corectitudinea erau deja 
foarte preţuite în viaţa cotidiană. Se pare că în acest context au luat naştere 
riturile de purificare şi abluţiune menţionate în textele vechi. într-un text shinto 
datând din epoca Kamakura (1185-1333) există un pasaj elocvent pentru 
definirea specificităţii credinţelor şintoiste: 

Adorarea divinităţii are drept condiţie puritatea; şi trebuie să ne facem un principiu 
din credinţa adevărată. Pentru a obţine favorurile divinităţii, avem rugăciunile şi 
exorcismele, pentru a obţine protecţia lor, avem cinstea şi sinceritatea. 

La origine, termenii shinshin, shdjiki - „cinste", „integritate" - accentuează, 
din punctul de vedere al spiritualităţii, ideea unei transformări purificatoare. 
Dar în acelaşi timp reflectă morala practică a existenţei de zi cu zi, care depăşeşte 
sensul sărbătorilor religioase. Acest citat rezumă esenţialul spiritualităţii şin¬ 
toiste, păstrându-şi până astăzi valabilitatea. 

RELIGIILE AFRICII NEGRE 

de Issiaka-Prosper Laleye 


Nu mai sunt acele vremuri când se putea caracteriza drept 
simplu „fetişism" credinţa acestor indigeni consideraţi la 
un loc cu marea masă a africanilor... 1 


Ştiinţele etno-antropologice încă nu au găsit cuvântul potrivit pentru a 
denumi religiile africane. Cauza să fie oare faptul că unii continuă să vadă în 
ele doar cele din urmă sechele ale unor conduite şi credinţe primitive, astăzi 
depăşite? Sau, mai curând, fiindcă se consideră că mesajul acestor religii către 
oameni nu poate fi perceput şi trăit decât de membrii câtorva clanuri sau ai 
câtorva triburi? 

Religiile africane nu ar avea căderea să revendice calificativul de „animiste" 
exclusiv pentru ele, în sensul că ar admite o forţă vitală care s-ar afla în fiinţe, 
în lucruri, în zei, ca şi în oameni. De fapt, am fi ispitiţi să afirmăm că nu există 
decât religie animistă. Şi izvodul oricărei religii ar sfârşi brusc dacă s-ar adeveri 
fie că omul nu are suflet, fie că Dumnezeu nu este marele suflet, izvorul tuturor 
sufletelor. Lucrurile ar sta la fel şi cu calificativul de „tradiţional", căci orice 
religie râvneşte să ajungă o tradiţie. Cel puţin, acelea care sunt deja îşi dau toată 
silinţa să rămână în continuare. Iar cele care nu sunt încă luptă întruna ca să 
devină tradiţionale, convinse fiind că tocmai în tradiţie se va putea săvârşi opera 
de mântuire a sufletelor propusă adepţilor lor. 

A socoti că religiile africane sunt doar religii tribale ar însemna, din exces 
de istoricism, să le cantonăm în limitele grupurilor umane care le-au practicat 
până în ziua de azi sau, din cecitate religioasă, adică din neputinţa de a simţi 
religiosul în afara termenilor în care s-a trezit propria noastră sensibilitate reli¬ 
gioasă, să afirmăm că mesajul de mântuire pe care îl poartă aceste religii nu se 
adresează decât membrilor cutărui trib. Fapt ce ar echivala cu negarea, în aceste 
religii, a unei viziuni despre om care să poată fi universală. 

Elementul totodată propriu şi comun în cel mai înalt grad religiilor Africii 
Negre este aproape sigur ancestralizarea şi cultul strămoşilor. Dar şi aici e vorba 
de un fapt frecvent, iar recunoaşterea lui nu trebuie să servească drept pretext 
de a nu vedea în religiile africane o referinţă la Fiinţa Supremă care implică o 
supunere totală planurilor ei şi, uneori, un cult adevărat. 

1. Cf. Edwin W. Smith, în prefaţa la G. Parrinder, La Religion en Afrique occidentale , 
Paris, Payot, 1950, p. 7. 

Oricare ar fi denumirile lor, lucrul pe care religiile africane îl dezvăluie mai 
întâi celui care le cercetează este tocmai prezenţa lor. Or, această prezenţă nu 
este aceeaşi dacă sunt examinate pentru a se descoperi ansamblul dogmelor şi 
credinţelor aflate la temelia lor sau dacă viaţa religioasă concretă a africanilor 
e analizată spre a se recunoaşte în ea ceea ce s-ar putea numi „suflul intim“ al 
religiilor africane. In primul caz, aceste religii lasă impresia că sunt şovăielnice, 
incoerente, neîmplinite chiar. In al doilea caz, fervoarea conduitelor religioase, 
la care se adaugă viziunea inevitabil limitată a observatorului, face ca acest 
„suflu intim“ să ajungă de nerecunoscut, chiar în momentul în care capacitatea 
de supravieţuire pe care a avut-o ar fi trebuit înţeleasă ca cea mai bună mărturie 
a realităţii, a originalităţii şi a perenităţii sale. 

Două aspecte - nedisociabile totuşi în teorie - ale religiilor africane încep 
astfel să se distanţeze unul de celălalt. Primul priveşte învăţătura care se degajă 
din textele întemeietoare. Acestea sunt, desigur, texte orale. Dar, în pofida 
maleabilităţii ce caracterizează oralitatea, ele au o structură şi un conţinut 
stabile. Al doilea aspect este religiozitatea concretă, adică totalitatea atitudinilor, 
conduitelor şi comportamentelor prin care homo religiosus african dă impresia 
că-şi exteriorizează credinţa. Aceste forme de religiozitate formează credinţa 
numitului homo religiosus african construind-o din interior. 

Dar cum se poate accede la acest „interior"? Religiozitatea nu se mai 
manifestă doar în cadrul religiilor aşa-zis tradiţionale. Ea şi-a găsit adăpost în 
practici religioase neafricane care lasă să se creadă că ele modelează religiozitatea 
africană, exact în momentul în care, mult mai verosimil, tocmai religiozitatea 
africană exploatează posibilităţile ce i se oferă pentru a rezista oricărei încercări 
de recuperare. In consecinţă, „suflul intim" al religiilor Africii Negre (compo¬ 
nentele mesajului şi ale itinerarului de mântuire pe care îl propun) va trebui 
căutat în trei direcţii: 

- în ceea ce au dezvăluit deja tradiţiile orale; 

- în dinamismul mereu actual şi creator al practicilor religioase în sensul 
strict, precum rugăciunile, incantaţiile, imprecaţiile etc., care, spre a restitui 
mesajul mântuirii, îl reconstruiesc întruna şi îl recreează astfel sau, cel puţin, 
îl consolidează; 

- în sfârşit, în practicile culturale, atât individuale, cât şi colective, atât 
publice, cât şi particulare, sacre, profane sau pe cale de desacralizare, prin inter¬ 
mediul cărora africanii de astăzi îsi trăiesc credinţa trăind din credinţa lor. Si 

» » » > 

lucrul e valabil fie că aceşti africani sunt musulmani, creştini sau „fetişişti" (când 
prin acest cuvânt - de altfel impropriu - sunt desemnaţi adepţii credinţelor şi 
practicilor ancestrale), fie că renunţă să mai aparţină unei Biserici social 
identificabile şi preferă să se înscrie în şcoli de formare spirituală venite din 
Occidentul euro-american sau din Orientul asiatic. 

Pornind de la textele miturilor şi legendelor fondatoare care oferă un soclu 
din ce în ce mai acoperit de exuberantele frunzişuri ale unei religiozităţi din 
cele mai dinamice, vom încerca aşadar să punem în evidenţă expresiile unei 
credinţe aparent fărâmiţate în diferite religii, spre a regăsi în ele, reconstruindu-1, 
„suflul intim" al religiilor din Africa Neagră. 


CREAREA LUMII 

Pentru a da o idee despre felul în care religiile africane încearcă să explice 
crearea lumii, vom începe cu miturile şi legendele simple, preocupate de 
esenţial, continuând apoi cu textele care-şi îndreaptă atenţia către explicarea 
unui număr cât mai mare de detalii. 

Mitul Yoruba 2 3 . Atunci când Fiinţa Supremă ( Olorun ) găsi de cuviinţă să 
creeze lumea (Aye ), ea încredinţă această importantă misiune lui Oduduva. 
Ii dădu astfel trimisului său o maramă în care se afla ţărână (sau nisip, erupke ) 
şi un cocoş. Pe atunci totul era acoperit de apă. Coborât cu piroga din cer, 
Oduduva doar desfăcu marama şi-i vărsă conţinutul. Puse apoi cocoşul 
deasupra şi acesta scurmă, împrăştiind ţărâna în toate direcţiile, făcând astfel 
să apară Pământul locuibil. 

Mitul FalF. Conform credinţei etniei Făli din Camerun, la originea lumii 
se află un ou de broască ţestoasă şi un ou de broască râioasă. Fiecare din cele 
două ouă se afla într-o mişcare giratorie. Cel de broască ţestoasă, mascul, se 
rotea la stânga, în timp ce oul de broască râioasă, femelă, se rotea la dreapta. 
Prinse în mişcarea lor vertiginoasă, cele două ouă s-au ciocnit, s-au spart şi din 
ele au ieşit patru perechi de animale, un papaier şi o creastă de cocoş. Toate 
acestea erau repartizate pe două Pământuri având o formă pătrată, care şi-au 
continuat mişcarea de rotaţie. Atunci, broasca ţestoasă, străbătând spaţiul de 
la Vest la Est, a despărţit apele printr-un şanţ ca un ax în funcţie de care a 
poruncit apoi celor două Pământuri pătrate să se apropie şi să se lipească unul 
de altul. Pământurile s-au supus oprindu-se din rotaţie, dar tot ce se afla pe 
ele s-a reîntors în cer, astfel că broasca ţestoasă a rămas singură pe pământ. 

Mai târziu a apărut primul om. Numele lui era To Dino; a venit dinspre 
Răsărit coborând din cer pe o liană de fasole. In descinderea lui era însoţit de 
Soare, care a scos Pământul din întuneric. A făcut să încolţească unicul bob 

2. Yoruba este o etnie din sud-vestul Nigeriei, din partea de sud şi de mijloc a Beni¬ 
nului, precum şi din Togo. 

3. Făli este o etnie din Camerun. 

pe care i-1 încredinţase Dumnezeu şi şi-a găsit adăpost în scorbura unui baobab. 
Apoi a început să plouă; şi a plouat mult, mult de tot, şi ploaia ar fi înecat 
totul dacă nu ar fi intervenit broasca râioasă. Intr-adevăr, acest animal a 
despărţit apele stătătoare de apele curgătoare şi a împărţit spaţiul terestru în 
patru sectoare, determinând şi centrul fiecăruia. 

Unicul bob însămânţat de To Dino a dat un singur spic, care s-a desfăcut 
în patru părţi, lăsând să iasă afară patru boabe diferite. Dar primul om a făcut 
greşeli în şir, care l-au silit să-şi părăsească sălaşul pentru a urma broasca ţestoasă 
într-o peşteră, în inima Pământului... S-a pornit atunci vântul dinspre apus, 
a spulberat totul şi l-a silit pe To Dino să urce iarăşi la cer, astfel că viaţa a 
încetat pentru a doua oară pe Pământ. Aici n-au mai rămas decât broasca 
râioasă la Apus şi broasca ţestoasă la Răsărit. 

Dumnezeu a trimis apoi din cer, cu o nouă ploaie, o arcă în formă de taburet 
răsucindu-se la capătul unei liane. In arca aceasta se aflau papaierul, simbol al 
tuturor speciilor vegetale, douăsprezece mamifere sălbatice, patru animale 
domestice, focul, fierul, arama şi uneltele fierarului. Apăru iarăşi To Dino, dar 
de data aceasta ca cel dintâi fierar, cu soţia alături. A tăiat liana şi arca s-a prăbuşit 
sfarâmându-se în patru bucăţi. Atunci To Dino a furat focul şi sculele, iar soţia 
lui, cea dintâi olăriţă, a furat două seminţe. Apoi To Dino, adunând animalele, 
i-a dat fiecăruia un sex, trecând masculii la dreapta lui, iar femelele la stânga. 
Animalele domestice au rămas pe loc, iar animalele sălbatice au pornit-o spre 
apus. Papaierul a prins rădăcini pe pământul rezervat bărbaţilor, chiar la mijloc, 
şi a dat naştere primei perechi de fiinţe umane de sex opus, care au dat de două 
ori două gemene. La rândul lor, broasca ţestoasă s-a unit cu crocodilul, simbol 
al apelor curgătoare, iar broasca râioasă, cu varanul, simbol al pământului necul¬ 
tivat. Au dat naştere la două perechi de gemeni masculi. Aceşti patru bărbaţi, 
unindu-se cu cele patru femei născute din papaier, au constituit cele patru 
cupluri care s-au aflat la originea poporului făli. 

Mitul Dogori. Amma este numele pe care etnia Dogon îl dă Fiinţei 
Supreme, Dumnezeu, creatorul tuturor lucrurilor. Cei din triburile Dogon 
afirmă că el nu se întemeia pe nimic, înţelegând prin aceasta că nimic nu îi 
era anterior. „Oul sferic" al lui Amma era perfect închis, alcătuit din patru 
părţi numite „clavicule". Amma schiţase în sânul propriu întregul plan al lumii 
şi al evoluţiei ei în viitor. Lumea aceasta el a desenat-o înainte de a crea, confi¬ 
gurând-o în spaţiu cu linii de apă. Ceea ce face ca populaţiile Dogon să con¬ 
sidere că oul lui Amma era „vintrea" semnelor lumii. Iar aceste semne pri¬ 
mordiale erau în număr de 266. 

4. Dogon este un popor din Mali care locuieşte în bucla Nigerului. 

Voind să creeze lumea, Amma s-a servit, în chip de materie, de un element 
provenind din propria lui persoană: nişte jeg amestecat cu saliva proprie. 
Frământându-1 cu mâinile lui, îl modelă, dându-i forma unei seminţe: cea de 
salcâm, primul dintre toate vegetalele. însă această primă lume a fost distrusă 
şi nimeni nu o cunoaşte. într-adevăr, Amma pusese componentele acestei prime 
lumi una peste alta, iar când lumea a dat să se învârtească, apa, care era elemen¬ 
tul ei esenţial, a părăsit alcătuirea şi astfel creaţia a dat greş. 

în interiorul oului, Amma a desenat jaloanele ( yala ) unei noi lumi. Dar mai 
întâi Amma a deschis ochii asupra lumii astfel prefigurate. Ieşit din sânul 
propriu, ochiul lui devenise o lumină, iluminând Universul şi dezvăluind între¬ 
gul lucrurilor în formare. Amma însuşi era vânt, era un vârtej, şi în această a 
doua creaţie primul lucru creat a fost sămânţa de po , cel mai mic lucru cu putinţă, 
în miezul oului lui Amma, sămânţa aceasta stătea tihnită, ascunsă vederii: 

Amma, creatorul, nu era, el însuşi, mare, dar despre asta nu e îngăduit să se 
vorbească; ca să-i ţină locul (să-l înlocuiască pe el), el a transformat sămânţa de po 
în vânt şi a lăsat-o astfel. Din moment ce Amma a creat toate lucrurile, ele erau 
toate în po, şi ele au crescut în timp ce sămânţa de po n-a crescut; sămânţa a fost 
plăsmuită ca vânt şi despre asta nu e îngăduit să se vorbească. 5 

în interiorul acestui po, cel mai mic lucru, se afla un lucru şi mai mic, şi 
acest lucru era viaţa. Iar viaţa aceasta s-a dezvoltat printr-o mişcare volburoasă. 
De data aceasta însă, contrar a ceea ce se petrecuse cu prilejul primei creaţii, 
Amma amestecă totul în sămânţa de po. Acest amestec dădu naştere unor 
vibraţii, care nu erau altceva decât lucrarea cuvântului lui Amma. De aceea, 
înfăşurat în el însuşi, po va păstra cuvântul lui Amma până în momentul în 
care acesta îi va porunci să-l transmită întregii creaţii. 

Oare aceste mituri vorbesc strict despre acelaşi lucru? Noţiunea de creaţie, 
mai cu seamă, pare să capete un caracter mai puţin absolut de la o povestire 
la alta. Mitul Yoruba se preocupă mai puţin de noutatea radicală a lumii 
decât de Fiinţa Supremă care-i porunceşte lui Oduduva să creeze lumea. 
Lumea aceasta nu e nouă decât într-un mod relativ: marama, care presupune 
existenţa femeii (despre care încă nu a fost vorba), ca şi pământul sau nisipul 
cu care Oduduva s-a aprovizionat pentru a coborî să-şi îndeplinească mi¬ 
siunea sunt tot atâtea elemente împrumutate de la o lume inevitabil veche, 
sau cel puţin deja creată, pentru a purcede la crearea lumii noi. Mitul Dogon 
se străduieşte, dimpotrivă, să urce către obârşia cea mai îndepărtată a tuturor 
lucrurilor. Şi avem impresia că pudoarea îl împiedică să povestească anumite 

5. Cf. Eric Guerrier, Essai sur la cosmogonie des Dogon. L'Archedu Nomino, R. Laffont, 
1975, pp. 22-23. 

aspecte ale creaţiei, a căror intimitate, în raport cu însăşi fiinţa lui Amma, 
ar putea dezvălui geneza Fiinţei Supreme. 

In realitate, fiecare limbă, şi deci fiecare etnie şi fiecare cultură corespund 
unui univers închis în propriile lui componente. Astfel, în limba Yoruba cele 
două verbe traductibile spontan prin verbul „a crea“ sunt da şi ya, primul 
însemnând „a tăia“, cel de-al doilea „a separa". Pentru a spune că Fiinţa Su¬ 
premă a creat lumea sau a creat omul, se foloseşte verbul da, „a tăia". Da 
înseamnă „a crea" în sensul puternic al cuvântului; ar fi echivalentul creaţiei ex 
nihilo , dacă această noţiune ar fi compatibilă cu gândirea Yoruba. Ei, Yoruba, 
traduc fenomenul reîncarnării - care presupune o formă atenuată de creaţie, 
ce ar fi echivalentul creaţiei relative - prin verbul ya. Astfel că un individ poate 
recunoaşte că a fost creat ( da ) de Fiinţa Supremă şi, în acelaşi timp, chemat la 
existenţă (ya) de un strămoş. 

Limba etniei Dogon, dimpotrivă, conţine un foarte mare număr de noţiuni 
abstracte şi este extrem de greu să fie tradusă subtilitatea gândirii lor. Astfel, 
pentru a reda complexitatea lucrării întreprinse de Fiinţa Supremă creând 
lumea, limba Dogon dispune de patru cuvinte, mergând de la „semn" la 
„desen", trecând prin „simbol" şi prin „schemă", aceste patru noţiuni nefiind 
decât cele patru etape care duc de la voinţa de creaţie la realizarea în fiinţă. 

Cercetătorii francofoni care au studiat tribul Dogon au tradus cuvântul 
bummo prin „semn". în realitate, bummo este conceptul cel mai abstract ce 
se poate rosti în legătură cu o fiinţă. Şi, cum iniţiaţii Dogon afirmă că aceste 
bummo , ca semne primordiale, sunt în număr finit şi că nimeni nu le-ar putea 
modifica, nici n-ar putea crea altele din nou fără a isca o întrecere cu Amma, 
am fi ispitiţi să traducem bummo prin „idee", în accepţia platoniciană a 
cuvântului, şi, în consecinţă, să vedem în bummo adevărate arhetipuri. 

După bummo, a cărui posesie este unica dovadă a ştiinţei, vine yala, sim¬ 
bolul acesteia. Acest yala îl reflectă pe bummo, dar numai în spaţiu; exact cum 
Amma, pentru a crea lumea, îi desena semnele în spaţiu cu linii de apă. Tonu 
este o schemă figurând yala. Iar toyimu este, în sfârşit, desenul figurativ care 
reia tonu. Ne vom face o idee apropiată de subtilitatea unor astfel de abstracţii 
aflând, de pildă, că în limba Dogon cuvântul Amma are, între altele, sensul 
de „a ţine strâns", „a îmbrăţişa împreună" şi „a menţine în acelaşi loc". în timp 
ce cuvântul po, rezultat al celei de-a doua creaţii şi veghind cuvântul lui Amma, 
„vine dintr-o rădăcină care înseamnă «a înfăşură» (ca pe turban)". 6 

Gândirea Dogon nu este mai „pură", mai abstractă, mai logică sau mai 
radicală decât gândirea Yoruba. De fapt, una este mai preocupată de ideea 
de început, ba chiar de „primul început", pe când cealaltă de o creaţie 


6. Eric Guerrier, op. cit., p. 24. 

adevărat exnihilo. Mitul dă falsa impresie că poate fi exprimat în orice limbă, 
pe candel nu poate fi despărţit de un context cultural. In contextul lui originar, 
mitul, inclusiv mitul cosmogonic, nu e niciodată destinat unei contemplări 
pasive, la adăpostul unei recitări exclusiv literare şi mai mult sau mai puţin 
poetice. Dacă nu a decăzut în legendă, mitul recurge la discurs doar spre a ac¬ 
tualiza puterea de creaţie a tuturor lucrurilor, care este şi aceea a propriei lumi, 
în vremuri imemoriale. Or această actualizare se petrece întotdeauna într-o 
atmosferă religioasă. Ea este religie în sens propriu, de vreme ce stabileşte o 
conexiune vie, vivifiantă şi creatoare între timpul începutului şi timpul evocării 
reactualizante, prin mijlocirea mitului. Că e vorba de crearea lumii, a zeilor, 
a bărbatului şi a femeii sau de apariţia principalelor activităţi umane, precum 
agricultura, fâurăria, ţesutul sau olăritul, faptele istorisite de mit trebuie resituate 
în cadrul funcţiei religioase de creaţie şi de celebrare. 


CREAREA ZEILOR ŞI A OMULUI 

Zeii religiilor africane pot fi clasaţi în două categorii, cea a zeilor atât de 
apropiaţi de Fiinţa Supremă încât au fost colaboratorii ei direcţi şi cea a zeilor 
atât de apropiaţi de oameni, încât apar nici mai mult, nici mai puţin decât ca 
strămoşi divinizaţi: miturile nu menţionează aproape niciodată creaţia colabo¬ 
ratorilor Fiinţei Supreme. Interesant ar fi, aşadar, să putem cunoaşte condiţiile 
ancestralizării; doar dacă, precum în mitul Dogon de pildă, nu ni se oferă cumva 
detalii privind creaţia mesagerilor Fiinţei Supreme. 

Crearea zeilor Dogon 

La originea tuturor lucrurilor se afla aşadar oul lui Amma. Pornind de la acest 
ou, transformat între timp în „placenta lui Amma“, s-au alcătuit toate lucrurile, 
inclusiv primele fiinţe, care, în virtutea planului lui Amma, trebuiau să fie în 
număr de patru perechi de făpturi desăvârşite, menite să dea naştere unor fiinţe 
desăvârşite, ca şi ele. Din nefericire, acest prim proiect s-a soldat cu un eşec. 

La punctul de origine al acestor patru divinităţi primordiale, cărora mitul 
Dogon le dă numele colectiv de Nommo anagonno, se afla peştele numit somn, 
„primul dintre lucrurile vii create de Amma“. Or, somnul poartă acelaşi nume 
(Nommo anagonno) ca cele patru divinităţi dintâi. Cuvântul anagonno în¬ 
seamnă „ploaie şerpuindă" sau „mascul şerpuind", ana înseamnă „ploaie" şi 
gonno înseamnă „a şerpui", dar în acelaşi timp ana desemnează omul. 7 De la 
somn la cele patru Nommo anagonno, Amma şi-a înmulţit creaţia procedând 


7. Eric Guerrier, op. cit., p. 25. 

prin dedublare. Totul s-a petrecut încet, deosebit de încet în oul lui Amma 
devenit placentă. Astfel s-au format mai întâi patru Nommo anagonno; cele 
patru gemene ale lor - femele - au fost apoi concepute în sânul lui Amma. 

Cel dintâi Nommo anagonno se numea Nommo die, adică marele Nommo. 
Locuinţa lui se află în cer, alături de Amma, al cărui vicar este. Apoi, el este şi 
cel care veghează asupra principiilor spirituale a tot ceea ce trăieşte pe pământ. 
El aduce ploaia, iar manifestările lui sunt furtuna şi trăsnetul. In timp ce 
curcubeul nu e altceva decât „drumul" lui Nommo. Al doilea Nommo se numea 
Nommo titiyane, mesagerul lui Nommo. El este într-adevăr mesagerul lui 
Nommo die, având în grijă principiile lui spirituale; este împlinitorul măreţelor 
lui fapte, precum şi sacrificatorul lui. Cel de-al treilea Nommo este O Nommo, 
sau Nommo al heleşteului. Pe el îl va sacrifica Amma pentru a îndrepta 
neorânduielile iscate în creaţie de cel de-al patrulea Nommo, numit Ogo. însă 
O Nommo va reînvia, va lua formă de om şi va descinde pe pământ, în acelaşi 
timp cu strămoşii oamenilor creaţi în urma celor patru Nommo anagonno. 

Chiar din timpul şederii sale în placenta lui Amma, Ogo a dat semne de 
imperfecţiune, fapt care-1 situează la originea dezordinii în Univers. Cum 
Amma începuse prin a crea patru Nommo anagonno de sex masculin, fiecare 
din aceştia trebuia să aştepte naşterea surorii sale gemene. Or, în sânul lui 
Amma, totul se făcea cu încetineală, cu mare încetineală. Pentru a exprima 
durata actelor primordiale săvârşite de Amma creând lumea, mitul Dogon 
vorbeşte de „perioade". Căci timpul nu exista pe atunci. Mitul precizează că 
numai după şaizeci de perioade de la crearea lui Ogo s-a încheiat gestaţia surorii 
lui gemene. Or, Ogo nu a avut răbdare să aştepte atâta. Ba s-a gândit chiar că 
Amma nu vrea să-i dea o soră geamănă. Şi, cu toate că Fiinţa Supremă l-a 
liniştit spunându-i că sora lui geamănă îi va fi dată când se va naşte, adică la 
ieşirea ei din sânul lui Amma, el n-a crezut. 

Ogo nu era numai nerăbdător, era şi neascultător şi ambiţios. Cum toate 
aceste evenimente se desfăşurau în momentul în care creaţia se afla în gestaţie, 
lui Ogo îi veni ideea să surprindă tainele lui Amma. Străbătu universul în toate 
direcţiile, fapt care a avut ca efect brăzdarea propriei placente şi totodată, crearea 
timpului şi spaţiului. Pentru a afla secretele lui Amma, Oggo s-a apucat, 
într-adevăr, să măsoare Universul; pentru aceasta, a trebuit să meargă, ca atare, 
să facă paşi. 

Cearta şi despărţirea dintre Amma şi Ogo au devenit astfel inevitabile. 
După diverse acte de răzvrătire şi încercări de a-şi egala creatorul, Ogo părăsi 
pe neaşteptate placenta. El s-a născut aşadar înainte de soroc, a ieşit din sânul 
lui Amma, cu ochii închişi, „adică în bezna primordială". 8 Evadând astfel, 


8. Eric Guerrier, op. cit., p. 33. 



622 RELIGIILE LUMII 


Ogo a smuls din placenta lui Amma o bucată în care credea că se află sora lui 
geamănă în curs de formare. InsăAmma a zădărnicit planul lui Ogo, retrăgând 
din bucata de placentă principiul spiritual care ar fi făcut posibilă naşterea. 

Amma „bucata de placentă furată" a transformat-o în Pământ. Locul de 
unde a fost smulsă bucata a fost transformat în Lună, în timp ce restul placentei 
rămas în cer a fost transformat în Soare de către marele Nommo (Nommo 
die), din porunca lui Amma. In ceea ce îl priveşte pe Ogo, după ce, la rugă¬ 
mintea lui, Amma a consimţit să facă Pământul nisipos, acesta fiind la început 
umed şi nelocuibil, el a pornit să-l cerceteze, în căutarea surorii lui gemene; 
nu avea s-o găsească niciodată. Această străbatere a Pământului de către Ogo 
era un act de-a dreptul incestuos: „Se spune că Ogo a intrat pe gură şi a ieşit 
prin sexul mamei lui, Pământul, fapta constituind astfel un incest de o 
extraordinară gravitate." 9 

Zeii Yoruba 

In limba Yoruba, numele generic al zeilor este Orisa. Astfel, Oduduva, care 
a primit de la Fiinţa Supremă misiunea de a crea lumea, este un Orisa, ca şi 
Obatala, care a primit poruncă să modeleze oamenii, sauOsun, care sălăşluieşte 
în fluviul Niger, ca Ogun, îndeobşte numit zeul fierului şi al războiului, Shank- 
pana, zeul Variolei, sau Shango, zeul Tunetului şi Fulgerului etc. însă mitul 
nu acordă aceeaşi atenţie originii fiecăruia. De aceea, mai curând istoria, 
povestirea şi legenda se întrec în a istorisi peripeţiile existenţei lor. 

Cel puţin doi dintre zeii Yoruba sunt înzestraţi cu o calitate umană pe care 
fervoarea cultelor ori redundanţa povestirilor şi legendelor nu încearcă nici¬ 
decum să o ascundă. Unul a fost monarh, celălalt, ceea ce am putea numi un 
„izvor de ştiinţă şi de înţelepciune". Cel dintâi, Shango, este asociat cu fierul 
şi cu tunetul şi fulgerul, în timp ce al doilea, Ifa, Ofa sau Afa, este asociat cu 
un sistem divinatoriu complex şi ingenios; acesta se situează la jumătatea 
drumului între o practică cu adevărat ştiinţifică şi un cult religios cu prelungiri 
în ştiinţe magice mai mult sau mai puţin ezoterice. 

Ca un prim semn al umanităţii ce-i caracterizează pe Ifa şi pe Shango, ştim, 
de pildă, unde au trăit amândoi strămoşii divinizaţi. Viaţa lui Shango s-a 
desfăşurat la Oyo, capitală a regatului cu acelaşi nume; chiar el a fost regele şi 
unii precizează că ar fi fost al patrulea monarh al fostei dinastii. Ifa a trăit în 
oraşul Ife, şi astăzi un mare centru cultural şi religios, veritabil „buric al lumii", 
conform cosmogoniei Yoruba. Oraşul acesta păstrează urmele vizibile ale 
întemeietorilor poporului Yoruba, iar pentru a spune că a murit un Yoruba, 
lumea se mulţumeşte adesea să afirme că el s-a dus la Ife, ceea ce înseamnă 
că există două Ife: una pământească şi vizibilă, iar cealaltă invizibilă şi cerească. 


9. Eric Guerrier, op. cit., p. 35. 

Celelalte semne de umanitate referitoare la Shango şi Ifa abundă în poves¬ 
tirile şi legendele care se raportează la ei. Zeitatea Oya, care sălăşluieşte - şi ea - în 
apele fluviului Niger, nu e alta decât soţia divinizată a monarhului Shango. 
In afară de puterile regale care îi erau conferite, Shango e considerat a fi fost 
un mare „magician". Scotea flăcări pe gură şi avea puterea să comande fulge¬ 
rului şi tunetului. A avut însă un sfârşit de domnie plin de dificultăţi şi cât se 
poate de controversat. Unii pretind că, după ce a dat greş în politică, şi din 
pricina firii lui orgolioase, s-ar fi omorât prin spânzurare, dar alţii susţin că nici 
vorbă de aşa ceva: atotputernicul Shango, obosit de viaţa pământească şi necăjit 
din pricina comportării urâte a fiilor şi supuşilor lui, ar fi urcat în cer căţă- 
rându-se pe o frânghie! Primii îi contestă orice divinitate lui Shango şi nu vor 
să vadă în el decât un simplu om; ceilalţi sunt admiratorii lui şi strămoşii 
adoratorilor lui. Chiar şi astăzi, adepţii lui Shango obişnuiesc să exclame, în 
plină fervoare religioasă: „Oba so, Oba Koso!“ („S-a spânzurat regele, nu s-a 
spânzurat regele!") Şi dacă ştim că Koso este numele satului în care, după unii, 
s-a spânzurat Shango, iar după alţii a urcat la cer, vom înţelege în ce măsură 
umanitatea acestui strămoş divinizat nu-şi află echivalentul decât în divinitatea 
pios întreţinută de un cult care a depăşit de multă vreme frontierele culturii 
Yoruba: intr-adevăr, Shango poate fi perfect recunoscut sub trăsăturile zeului 
Hevioso al populaţiilor Fon, Adj a, Mina sau Gun etc., care trăiesc în vecinătatea 
triburilor Yoruba. 

In ceea ce îl priveşte pe Ifa, se pare că el a cunoscut mizeria. Cu preţul unor 
eforturi perseverente, i s-au revelat cele şaisprezece semne cardinale constitutive 
ale sistemului Ifa. Astfel, el a dobândit capacitatea de a prezice viitorul oricui 
îl dorea, atât regelui, cât şi supuşilor, atât omului liber, cât şi sclavului. 
Conduitele prescrise celui care consultă oracolul Ifa reiau cu rigurozitate con¬ 
duitele lui Ifa, din vremurile străvechi ale începutului tuturor lucrurilor, dar 
într-o lume asemănătoare întru totul celei pe care o trăim acum. Astfel, oamenii 
de astăzi trebuie să ducă o viaţă aidoma vieţii lui Ifa, care le oferă o sumedenie 
de „chei" sau de soluţii la toate problemele care-i frământă. Pertinenţa şi efica¬ 
citatea acestui sistem nu se întemeiază pe un dincolo mitic mai mult sau mai 
puţin inaccesibil. Ele sunt complementul natural sau logic al unei comunităţi 
istorice unindu-1 pe Ifa cu fiinţele, precum şi lucrurile epocii lui cu fiinţele, cu 
lucrurile şi cu evenimentele lumii actuale. 

Ceea ce constituie aşadar particularitatea lui Shango şi a lui Ifa, ca strămoşi 
zeificaţi - sau ca fiinţe umane obişnuite ancestralizate şi divinizate prin cultele 
care le sunt aduse -, este faptul că ei au fost oameni, bucurându-se totodată 
în existenţa lor concretă de haruri pe care comportamentul religios se străduieşte 
să le facă disponibile pentru adepţii acestor culte. Aici teogonia trebuie aşadar 
să cedeze, dacă nu în faţa teologiei, cel puţin în faţa religiei sau, şi mai bine, 
în faţa religiozităţii. 

Crearea oamenilor conform mitului Dogon 

în mitul Făli, primul om, To Dino, a apărut, cum s-ar zice, „ca musca-n 
lapte". Dimpotrivă, la triburile Dogon şi Yoruba, crearea omului a impus o 
grijă deosebită. 

Primii oameni Dogon au fost creaţi în cer, ca şi cele patru perechi de zei, 
Nommo anagonno. Aceşti primi oameni erau şi ei tot în număr de patru pe¬ 
rechi. însă Amma nu a creat gemenele scoţându-le din ei prin dedublare, ci le-a 
făcut separat. De asemenea, ca şi Nommo anagonno, primii patru oameni au 
primit forma unui peşte, numit Anagonno bile, pentru a se deosebi de Nommo 
anagonno. Aceşti patru oameni dintâi împreună cu gemenele lor au format 
aşadar cei opt strămoşi ai omenirii Dogon. Aceşti strămoşi sunt numiţi fii 
0 unum ), căci mitul Dogon îi consideră pe Nommo anagonno părinţi. 

Anagonno bile au fost creaţi din substanţa placentei lui Amma. Primul din 
cei patru, Amma Seru, a fost creat cu aerul placentei. Cel de-al doilea, Lebe 
Seru, a fost făcut din apa placentei, în timp ce al patrulea, Dyongu Seru, a fost 
făurit din focul placentei. Doar când au coborât din cer pe Pământ, Anagonno 
bile au devenit persoane, adică oameni. într-adevăr, mitul precizează: „Cei 
patru unum (fii ai tatălui) ieşiţi din cer împreună cu O Nommo, coboară toţi 
ca Anagonno bile, ajung pe pământ ca Anagonno Sana şi, după ce părăsesc 
arca pentru a păşi pe Pământ, au devenit persoane." 10 

în timp ce în mitul Făli tocmai primul om - To Dino coborând pentru 
a doua oară pe pământ, a luat chipul fierarului, în mitul Dogon fierarul a fost 
creat de Amma însuşi, după ce i-a creat pe cei opt unum. Menestrelul"' a fost 
creat şi el separat de către Amma. însă, în timp ce la crearea fierarului a servit 
cordonul ombilical al placentei, materia primă care a servit la crearea menestrelului 
a fost „drumul sângelui Nommo-ului sacrificat". 

Cel de-al treilea dintre Nommo anagonno fusese sacrificat de Amma 
pentru a izbăvi lumea (întreaga creaţie) de marile păcate ale lui Ogo. El a fost 
apoi reînviat şi înzestrat cu noi puteri. A fost aşezat chiar în centrul placentei 
lui Amma, care, în timp ce-i frământa substanţa, a vorbit astfel: ,,Amma a 
refăcut ceea ce năruise. Amma, după ce a distrus, a dat astăzi ceea ce el însuşi 
distrusese." 11 El este cel care (numit în mod curent Nommo în mitul Dogon, 
fără nici o altă specificare) va primi de la Amma importanta misiune de a face 
să coboare pe pământ tot ceea ce a făurit Creatorul. 

10. Eric Guerrier, op. cit., p. 65. 

w In franceză griot, „negru din Africa aparţinând unei caste speciale, poet, muzi¬ 
cant şi vrăjitor în acelaşi timp“ (n. tr.). 

11. Eric Guerrier, op. cit., p. 52. 

însă Pământul era rănit şi pătat de greşelile lui Ogo, care între timp coborâse 
pe Pământ şi urcase iarăşi la cer în mai multe rânduri. De aceea, în timp ce arca 
folosită de Ogo era făcută din pământ impur, cea a lui Nommo e făcută din 
pământ pur. Răspândindu-se peste Pământul pângărit de Ogo, pământul pur 
din arca lui Nommo îl purifică. Or, tocmai agricultura operează această acope¬ 
rire progresivă a pământului impur de către pământul pur. De aici importanţa 
pe care o are la populaţia Dogon această activitate, de altminteri vitală. 

Menită să cuprindă totalitatea creaţiei lui Amma, arca lui Nommo avea 
şaizeci de despărţituri. Fiecare din aceste despărţituri era o cămăruţă în care 
erau orânduite toate fiinţele şi toate modurile de a fi necesare vieţii oamenilor 
pe Pământ. Doar primele douăzeci şi două de moduri sunt cunoscute. Restul, 
precizează mitul, vor fi comunicate oamenilor mai târziu, cu prilejul unei 
revelaţii care se va petrece în două momente, mai întâi încet, ca o ceaţă, apoi 
în mod violent, ca o ploaie. Enumerarea acestor prime categorii oferă o idee 
despre ceea ce mitul considera ca fiind „esenţial" pentru oameni: 


1. lume 

12. persoană 

2. sat 

13. dans 

3. casă a femeilor la menstruaţie 

14. foc 

4. casă mare 

15. cuvânt 

5. grânar 

16. câmp cultivat 

6. cer 

17. muncă 

7. pământ 

18. scoică-monedă 

8. vânt 

19. călătorie (mers) 

9. vite cu patru picioare 

20. moarte 

10. „lucruri zburătoare" (păsări) 

21. funeralii 

11. arbori 

22. pace 12 


Echipată astfel, purtând cu ea sistemul lumii şi pe cei nouă ocupanţi, adică 
primii opt strămoşi, având în mijlocul lor pe Nommo reînviat, arca a descins 
din cer pe Pământ la capătul unui lanţ de aramă ale cărui zale erau simbolul 
strămoşilor ţinându-se de mână. în semn de stăpânire a solului, Nommo a 
pus pe pământ piciorul stâng. încălţat cu sandale de aramă, fiecare din paşii 
lui lăsa semne care voiau să spună: „lumea a sosit", „munca pe care au împli- 
nit-o“ şi „cuvântul va veni". 13 Primele semne erau făcute de călcâiul lui Nommo, 
următoarele, de bolta tălpii şi ultimele, de degetele picioarelor. Cât despre arcă, 
aceasta a fost târâtă de Nommo transformat în cal până la un heleşteu în apa 
căruia Nommo şi-a reluat forma iniţială de somn, Nommo anagonno. 

12. Eric Guerrier, op. cit., p. 70. 

13. Id, p.77. 

Acea coborâre a arcei a fost plină de măreţie - ea nu s-a petrecut în mai 
puţin de opt ani sau perioade - şi a însemnat, dacă nu crearea aştrilor (unii 
erau deja creaţi), cel puţin răspândirea lor pe cer şi începutul mişcării de rotaţie 
a fiecăruia. După ce s-au deschis pentru a crea cuprinsul Universului, cele patru 
clavicule ale lui Amma s-au închis la loc, recăpătând forma oului iniţial. „De 
atunci încoace, Amma stă în spaţiu în mijlocul cerului, în centrul punctelor 
cardinale de unde veghează asupra Universului: lumea e sub ochii lui.“ 14 

Crearea oamenilor conform mitului Yoruba 

In cadrul mitului Yoruba, Fiinţa Supremă i-a cerut lui Oduduva să creeze 
lumea sau universul, iar lui Obatala i-a revenit sarcina să modeleze fiinţele 
umane. Se spune pe bună dreptate „să modeleze" şi nu „să creeze", căci Obatala 
trebuia să frământe argila şi s-o folosească pentru a da formă fiinţelor umane. 
El şi-a îndeplinit misiunea. Insă, facându-i-se sete în timpul lucrului, a băut 
vin de palmier şi s-a ameţit, ajungând astfel să încropească, printre oamenii 
pe care îi modela, câţiva cocoşaţi, câţiva schilozi şi tot felul de handicapaţi. 
Cum Obatala a înştiinţat Fiinţa Supremă că modelarea oamenilor era gata, 
aceasta a venit şi a dat suflare, adică viaţă, la tot ce i s-a prezentat. Iată explicaţia 
faptului că, până şi astăzi, unele fiinţe umane se nasc prost modelate din sânul 
mamei lor. 

Dincolo de amploarea inegală cu care miturile Dogon şi Yoruba tratează 
crearea omului, aceste două culturi integrează elementele mitice în viaţa 
concretă. Tânăra femeie Yoruba care, la începutul sarcinii, aduce ofrandă zeului 
Obatala pentru a nu da naştere unui copil cu malformaţii dovedeşte acest lucru, 
ca şi tânărul soţ Dogon oferind soţiei sale, care tocmai a constatat absenţa 
menstruaţiei, o anumită specie de somn pentru a favoriza dezvoltarea fătului şi 
fericita transformare a acestuia, mai întâi peşte, într-o adevărată fiinţă umană. 


FIINŢA SUPREMĂ, DUMNEZEU 

Miturile pe care le-am prezentat implică tot atâtea concepţii despre Creator. 
Luând în consideraţie doar faptul brut al creaţiei, Creatorul Yoruba, Făli sau 
Dogon este indiscutabil conceput ca fiind puternic, de vreme ce totul a emanat 
din el. Insă, la etnia Dogon, Amma nu este un zeu printre alţii, el este mai 
curând Fiinţa cu adevărat „Supremă" şi de la începuturi; într-adevăr, el a creat 
spaţiul, timpul, stelele mari şi mici, zeii, oamenii, într-un cuvânt toate fiinţele 
şi toate modurile de a fi. De asemenea, la etnia Yoruba, sensul numelui Olorun 


14. Eric Guerrier, op. cit., p. 92. 

(„Domn şi stăpân al cerului"), care îl desemnează pe Dumnezeu creator 
delegându-şi puterea lui Oduduva, arată că povestirea a situat Fiinţa Supremă 
în cer, făcând-o în acelaşi timp să acţioneze în lumea pământeană. Totuşi, 
cerul acesta fiind sălaşul obligatoriu al tuturor morţilor, unde inima (viaţa) lor 
va fi cercetată spre a fi recompensată sau pedepsită, nu e atât de izolat de lumea 
sublunară pe cât ar fi putut să pară. Astfel, tot cuprinsul universului depinde 
de Domnul care locuieşte în cer. 

„Cuvântul acesta, «Suprem», nu e greu de înţeles în teologia europeană, dar 
dacă ne-am transpune propriile idei în ierarhia africanilor, nu încape îndoială 
că am urma un drum greşit", scrie etnologul Geoffrey Parrinder. 15 Percepţia 
adecvată a ceea ce cutare limbă sau etnie africană înţelege prin „Dumnezeu" 
este îngreunată astăzi de faptul că practic toate etniile au cunoscut influenţa 
islamului sau a creştinismului. Or contactul dintre culturi nu a avut ca efect 
doar introducerea unor noi denumiri pentru Dumnezeu, el a însemnat mai 
cu seamă o nouă viziune despre Fiinţa Supremă şi noi comportamente reli¬ 
gioase. Africa nu s-a convertit, desigur, în întregime la islam sau la creştinism, 
nici pe departe. Cu toate acestea, chiar şi la africanii care au rămas ataşaţi de 
religiile aşa-zis tradiţionale, aceste inovaţii verbale referitoare la Fiinţa Supremă 
nu au întârziat să le influenţeze credinţele. 

Astăzi, ca şi ieri, concepţia pe care cutare sau cutare etnie şi-o face despre 
Dumnezeu ca Fiinţă Supremă trebuie aşadar căutată la punctul de articulare 
al declaraţiilor verbale, oricât de mult ar fi fost supuse aculturaţiei, şi al prac¬ 
ticilor religioase. 

Atribute ale Fiinţei Supreme 

Cum să fie numit Dumnezeu? Aici e cazul să distingem „numele oficiale" 
ale Fiinţei Supreme de expresiile care trimit la „atribute primare" 16 şi la cele deja 
puternic marcate de interacţiunea dintre diverse doctrine religioase. 

Cum îl desemnează populaţiile Bantu pe Dumnezeu? In limbile Bantu, 
limbi cu clase, deci care repartizează totalitatea realului într-un număr limitat 
de clase recognoscibile, există patru clase de fiinţe: fiinţa-substanţă cu inteligenţă 

15. G. Parinder, op. cit., p. 42. 

16. Distincţia între „nume oficial" şi „atribut primar" a fost făcută de A. Kagame: 
„Numim «atribut primar» un anumit titlu prin care, după modelul numelui propriu, o 
anumită zonă culturală îl desemnează pe Dumnezeu sub un aspect particular, limitându-se 
la una sau la alta din calităţile sale. «Numele oficial» este, dimpotrivă, acela prin care aceeaşi 
zonă îl desemnează pe Dumnezeu într-un mod global, însumând, casă spunem astfel, toate 
calităţile sale într-o denumire unică." Cf. „La place de Dieu et de l’homme dans la religion 
des Bantu", în Cahiers des religions africaines, Kinshasa, 1968, voi. 2, nr. 4, p. 216. 

(omul); fiinţa-substanţă fără inteligenţă (lucrul); fiinţa-localizatoare (loc-timp); 
şi, în sfârşit, fiinţa-modală (mod de a fi sau accidentalitate). 17 Primul semn 
distinctiv al Fiinţei Supreme e faptul că aceasta e declarată a nu aparţine nici 
uneia din clasele uzuale de fiinţe. Pentru populaţiile Bantu, Fiinţa Supremă sau 
Dumnezeu „nu este nici om, nici lucru, nici loc-timp, nici mod de a fi“. 18 
Aceasta e, în chip evident, o modalitate de a afirma transcendenţa lui Dumnezeu. 
El este în afara oricărei clase, deasupra claselor, înaintea oricăror clase. 

In limba (Kinya) ruandeză, această transcendenţă a Fiinţei Supreme apare 
în denumirea Iya-Kare, care înseamnă „Iniţialul, cel care era aici înainte de 
orice, mai devreme decât oricare alt lucru". 19 Iniţialul fiind aici „înaintea 
începutului începutului", el a pus în mişcare toate fiinţele; el este modelatorul 
(. Rurema ) acestora. Dar el este şi cel prin excelenţă eficient, cel care acţionează 
mai bine ca nimeni altul ( Rugera ), cel activ. El este distribuitorul bunurilor 
(. Rugaba ), acela, mai cu seamă, de la care vin toate binecuvântările şi noroacele 
(. Rivagisha ). Şi, în sfârşit, Iniţialul este cel în comparaţie cu care ceilalţi nu ştiu 
nimic despre arta de a împreuna, de a uni sau de a aduna; el este aşadar copu- 
latorul prin excelenţă (Nyamurunga) , 20 

Aceste atribute primare ale Fiinţei Supreme s-ar putea regăsi, cu excepţia 
câtorva detalii, în cvasitotalitatea limbilor africane. In raport cu ele, alte atribute 
ar putea fi calificate ca secundare, accesul la acestea implicând interpretarea 
adecvată a câteva adagii sau proverbe, uneori chiar a unor legende. Toate aceste 
atribute se întâlnesc din abundenţă în vorbirea africanilor. Le regăsim în 
numele date copiilor ca şi în protestele spontane îndreptate împotriva sorţii 
vitrege sau a nedreptăţii umane. Fiinţa Supremă e prezentă, de asemenea, în 
rugăciuni abia schiţate, cum este acest cântec popular din Benin: 

Dacă Dada-Segbo nu face un lucru, acest lucru nu se face; 

Dacă el nu face un lucru, acesta nu se face [ ter\ 

Refren 

Doar sănătatea o doresc, 

Boala să fie ţinută deoparte [bis] 

Cuplet 

Nici o culoare de veşmânt nu-i lipseşte lui Dada-Segbo 
Veşmântul alb este în mâinile lui Se 
Dacă Se ţi-1 dă, acoperă-te cu el 
Veşmântul negru este în mâinile lui Se 

17. A Kagame, art. cit., p. 215. 

18. Ibid. 

19. Cf. A Kagame, La Philosophie bantu-rwandaise de LEtre, Bruxelles, Academie 
royale des Sciences coloniales, voi. XII, fasc. I, 1956, p. 332. 

20. Ibid., p. 338. 

Dacă Se ţi-1 dă, acoperă-te cu el 

Acoperă-te cu el şi mergi mai departe 

Refren 

Doar sănătatea o doresc. 

Boala să fie ţinută deoparte [bis]. 2 '' 

Dada-Segbo este forma dezvoltată sau emfatică a numelui Sf-Gbo, de care 
se folosesc populaţiile Fon şi Gun din Benin pentru a denumi Fiinţa Supremă. 
Deşi numele oficial actual este aici mai degrabă Mawu, denumirea Dada-Segbo 
este foarte des întâlnită în invocaţiile spontane. Ea înseamnă, literal, „Dada-mimk 
mare". Or, Dada înseamnă „bunicul". Fiinţa Supremă este aşadar privită ca 
Părintele tuturor făpturilor, acela din care vin toate: veşmântul alb, ca şi 
veşmântul negru, adică zilele luminoase şi vesele, ca şi zilele întunecate şi triste. 

La populaţiile Duala din Camerun, atunci când apare luna nouă, se poate 
deseori auzi, adresată direct lui Dumnezeu, o rugăciune simplă, dar frumoasă. 
Vedem, în câteva cuvinte, ampla semnificaţie a tot ceea ce o făptură încrezătoare 
aşteaptă de la creatorul ei: 

Doamne, fii bun cu mine! 

E lună nouă: alungă din preajma mea boala fără leac. 

Opreşte-1 pe omul rău cu gând să mă nefericească: 

Urâtele lui intenţii să se întoarcă asupră-i! 

O, Doamne, fii bun cu mine! 

Nu mă lăsa singur la nevoie: 

Dă-mi femei, copii, sclavi şi bogăţie. 

Călăuzeşte spre casa mea oaspeţi cu noroc, 

O, Doamne! 22 

In această rugăciune, cuvinte ale unui bărbat adresate lui Dumnezeu, Fiinţa 
Supremă nu este concepută fără grai. Iar când cuvântul emană din ea, el este 
lege. în această perspectivă trebuie înţelese prescripţiile pe care populaţia Beţi, 
din Camerun, le atribuie Fiinţei Supreme, Zamba. Ansamblul acestor precepte 
constituie o lege, iar încălcarea lor este un păcat: 

- Primul cere să nu ucizi un membru dintre rudele proprii sau un coiniţiat. 

- Al doilea interzice să ucizi un om, chiar dacă ar fi străin. 

-Al treilea interzice să furi bunurile vecinului (aproapelui). 

- Al patrulea interzice să depui mărturie mincinoasă, să calomniezi sau să-ţi vorbeşti 
de rău vecinul. 


21. Diferite versiuni ale acestui cântec se întâlnesc în regiunile locuite de etniile Fon, 
Adja sau Gun; cea tradusă aici provine din împrejurimile oraşului Porto-Novo, Republica 
Benin. 

22. Cf. E. Mveng, L’Art d’Afrique noire, liturgie cosmique et langage religieux, Paris, 
Mame, 1964, pp. 140-141. 

- Al cincilea interzice să minţi. 

- Al şaselea interzice să faci un „rău“ cu o femeie din descendenţa tatălui, a mamei 
proprii etc. 

- Al şaptelea interzice să-ţi însuşeşti prin violenţă un bun care nu este al tău. 

- Al optulea interzice să-ţi însuşeşti un obiect marcat cu semnul dzamba. 

-Al nouălea interzice să dezvălui unui profan secretele ritului de iniţiere. 23 

Cultul Fiinţei Supreme 

In calitate de Fiinţă Supremă africană, să fie oare Dumnezeu, aşa cum a 
putut afirma o anumită antropologie, un Deus incertus şi un Deus remotusi Să 
nu fie într-adevăr decât Dumnezeul celor care gândesc şi care, prin efortul 
gândirii, aj ung să postuleze o Fiinţă absolută de care ar depinde toate cele? Oare 
este cunoscut, recunoscut şi adorat de „mulţime", sau mai curând e Dumnezeul 
câtorva rari iniţiaţi? 

Trebuie să recunoaştem şi de data aceasta dinamismul religiozităţii, care, 
atât la nivelul individului, cât şi al comunităţii, trebuie înţeleasă ca o realitate 
esenţialmente în devenire. Căci, fie că e vorba de libaţii făcute în cinstea Fiinţei 
Supreme sau a altarelor care îi sunt închinate de către etnia Ashanti din Ghana, 
fie că e vorba, în regiunile Yoruba, de soaţele lui Dumnezeu îmbrăcate cu totul 
în alb, închinate când lui Obatala, când lui Oduduva, fie, în sfârşit, de copii 
tineri - fete şi băieţi - închinaţi lui Mawu, la populaţia Fon din Benin, zeii, 
ca Fiinţă(e) Supremă(e), nu sunt consideraţi astfel decât în virtutea unei 
ambiguităţi. Aceasta îşi are rădăcinile în diferitele sensuri pe care le au denu¬ 
mirile lui Dumnezeu în limba fiecărei etnii (Nyame la Ashanti, Olorun la 
Yoruba şi Mawu la Fon), dar şi în semnificaţia actuală a expresiei „Fiinţă Su¬ 
premă" sau a echivalentului ei, „Dumnezeu". 

Multitudinea zeităţilor, formele adesea exuberante ale cultelor care le sunt 
închinate dau impresia că zeii sunt mai prezenţi, mai adoraţi decât Dumnezeu 
ca Fiinţă Supremă. Insă atunci când participi la aceste religii din interior, capeţi 
convingerea prezenţei lui Dumnezeu ca Fiinţă Supremă; şi înţelegi, de aseme¬ 
nea, că adorarea acestui Dumnezeu ca Fiinţă Supremă trece înaintea oricăror 
alte venerări ale zeilor, acestea din urmă nefiind socotite eficiente decât dacă 
cea dintâi este ea însăşi eficientă. 

Participarea la aceste religii rămâne parţială la majoritatea africanilor, în 
pofi da convertirii lor la islam sau la creştinism. Aceasta fi indcă statornicia şi 
supremaţia adorării Fiinţei Supreme faţă de cultele celorlalte divinităţi 
depăşesc cadrul strict al comportamentului religios. Recunoaşterea Fiinţei 
Supreme, moştenită de la religiile tradiţionale, a putut astfel trece în religiile 

23. E. Mveng, op. cit., pp. 138-139. 

monoteiste la care s-au convertit africanii. Această migrare a credinţei s-a 
făcut într-un mod atât de subtil şi de real, încât monoteismul dă astăzi im¬ 
presia că a fost introdus din exterior, în timp ce el este probabil, în Africa, 
la fel de vechi ca şi în altă parte. 

Adoptarea unei religii noi de către un individ sau un grup este un fenomen 
deosebit de complex. Căci, dincolo de declaraţiile verbale constitutive ale noii 
profesiuni de credinţă, dincolo de cultul public închinat noului Dumnezeu, 
există un cult particular inaccesibil observaţiei directe şi care nu este totuşi 
consecinţa convertirii, ci mai degrabă cauza şi sursa ei permanentă. Şi aceasta 
deoarece, fie că e vorba de individ sau de grup, adoptarea unei credinţe noi 
nu se poate face decât în favoarea unei aculturaţii complexe, în care credinţele 
moştenite şi cele proaspăt declarate ajung adesea repede să se încurce de-a 
binelea. Un ins îşi poate închipui, sincer fiind, că s-a descotorosit complet de 
anumite credinţe ale religiei strămoşilor săi; însă un grup şi cu atât mai mult 
o societate, în chip de colectivitate organizată şi cu o existenţă mai lungă decât 
cea a unui simplu individ, îşi pot părăsi vechile credinţe numai înlocuindu-le 
încetul cu încetul - deşi în mod inconştient - cu credinţe noi. 

Afirmaţia conform căreia Fiinţa Supremă a africanilor ar fi un Deus incertus 
se sprijină pe constatarea aparent irefutabilă a absenţei lui Dumnezeu în cultul 
închinat zeilor. E adevărat că în unele locuri el este sporadic. Insă această 
prezenţă sporadică sau această absenţă se sprijină cam peste tot pe greşeli în 
traducerea numelor lui Dumnezeu şi în alegerea numelui care să pară cel mai 
potrivit pentru a desemna Fiinţa Supremă proclamată de noua religie. 

Elementele referitoare la creaţie arată la ce mare înălţime e situat creatorul 
în gândirea negro-africană. Una dintre consecinţele acestei situaţii e faptul că 
deseori Creatorul îşi delegă puterea unei divinităţi care este astfel intermediarul 
natural între Creator şi toate făpturile sale, începând cu omul. Diversele nume 
ale lui Dumnezeu ilustrează şi ele amploarea puterii care i se recunoaşte, ca 
Fiinţă Supremă. în ceea ce priveşte rugăciunile, concepţia despre Dumnezeu 
cuprinsă în ele poate fi înţeleasă numai dacă se iau în seamă angajamentele 
concrete ale indivizilor, ca şi ale colectivităţilor. 

Miturile referitoare la crearea lumii, a zeilor şi a omului, ca şi diversele 
nume ale lui Dumnezeu, expresii ale atributelor sale, şi cele câteva rugăciuni 
menţionate arată limpede rolul suprem, întrucât el este prim şi universal, pe 
care religiile tradiţionale negro-africane i-1 recunosc lui Dumnezeu ca absolut. 

STATUTUL FIINŢEI UMANE 

J 

Omul ca persoană 

Aproape peste tot în Africa, omul este văzut în esenţă ca persoană, anume 
ca o sinteză dinamică a unui ansamblu de componente având origini şi meniri 
diferite. Dintre aceste componente cea dintâi este suflul, recunoscut pretutindeni 
ca fiind numai opera Creatorului. Numit emi de către populaţiile Yoruba, iar 
de cele Fon, gbigbo , suflul nu este apanajul exclusiv al fiinţei umane. El este 
semnul a tot ce e viu, unind într-o adevărată comunitate toate fiinţele vii, 
animalele ca şi plantele. 

Cu toate acestea, omul nu este o vieţuitoare pe acelaşi plan cu oricare alta. 
Astfel, etnia Fon denumeşte fiinţa umană, indiferent de vârstă şi de sex, gbeto. 
Gbe semnifică în acelaşi timp viaţa şi moartea; to înseamnă totodată a aparţine 
şi a fi tatăl. Denumirea de „stăpân 1 sau de „prinţ" al lumii i s-ar potrivi întocmai 
omului, aşa cum îl concep atât triburile Yoruba, cât şi Fon. însă „prinţul" acesta 
nu e un stăpân absolut al universului, deoarece nu puţine sunt legăturile prin 
care fiinţa vie rămâne dependentă de mediu, intr-adevăr, gbeto nu este Gbedoto, 
singurul deţinător al oricărei vieţi. Analogia dintre suveranitatea omului asupra 
vieţii şi a lumii şi suveranitatea Fiinţei Supreme asupra întregii sale creaţii apare 
în mai multe paralelisme: 

- hueto (hue - to), 

- gleto {gle - to), 

- gbeto {gbe - to), 

care înseamnă „părintele casei sau al căminului", „proprietarul ogorului" şi, 
respectiv, „părintele (mai-marele) vânătorii". Puterea care i se recunoaşte omu¬ 
lui asupra vieţii şi lumii este aşadar pe cât de reală, pe atât de relativă. 

Cea de-a doua componentă a persoanei este corpul. Prin materialitatea lui, 
corpul este elementul cel mai palpabil în relaţia cu ceilalţi şi îndeosebi cu 
părinţii. Lăcaş al suflului, dar şi receptacul al tuturor influenţelor putând afecta 
omul, corpul este principala sursă a acţiunii umanului asupra lui însuşi şi asu¬ 
pra mediului. La populaţiile Yoruba, trupul copilului începe să primească încă 
de la naştere nenumăratele semne care să-l integreze în grupul familial, de clan 
ori tribal. Pentru individ, cicatricele rasei sau etniei sale, ca şi diversele mutilări 
mai mult sau mai puţin ritualizate, vor fi tot atâtea prilejuri de a-şi întări con¬ 
ştiinţa apartenenţei la un grup, rămânând totodată el însuşi prin corpul său, adică 
un ins cu adevărat unic. Acesta e un adevăr adesea greu de înţeles din exterior. 
De fapt, lucrul care iese peste tot în evidenţă este omogenitatea aproape 
desăvârşită a grupului. Se vede mai puţin însă caracterul de unicitate conferit 
de fiecare individualitate egoului său printr-o serie de operaţii, fie ele iniţiatice 

sau magico-religioase. Corpul este întotdeauna punctul de plecare pentru 
aceste modalităţi de individualizare prin care o fiinţă se distinge de semenii ei. 

Cele două componente materiale ale omului, suflul şi corpul, se întâlnesc 
aproape peste tot în Africa. Nu acelaşi lucru se întâmplă însă în ceea ce priveşte 
componentele imateriale care se schimbă de la o etnie la alta, deseori chiar în 
cadrul unei etnii şi câteodată în interiorul unei familii. Vom reveni asupra 
acestui aspect atunci când vom aborda problema cultului. 

In fruntea acestor componente imateriale se află ceea ce vom numi, în 
absenţa cuvântului potrivit, „omul-însuşi“. Nu se pot traduce acele cuvinte 
care, în limbile africane, denumesc „sufletul", fără a deforma gândirea 
metafizică negro-africană, insuflându-i astfel preocupări teologice care îi sunt 
străine. Fie că se numeşte eda, ca la triburile Yoruba, ori se, cum e cazul etniilor 
Fon, Gun, Torri, la Adja, la Mina etc., ceea ce îl defineşte pe acest om-însuşi 
este legătura lui directă cu Fiinţa Supremă. Am fi ispitiţi să vorbim despre o 
anumită consubstanţialitate a lor, de vreme ce, şi la tribul Fon, Fiinţa Supremă 
creatoare este numită Se-gbo, adică Marele Se, omul-însuşi fiind desemnat 
prin cuvântul se. De asemenea, dacă etnia Yoruba îl numeşte pe omul-însuşi 
eda, de cele mai multe ori doar Fiinţei Supreme îi recunoaşte calitatea şi numele 
de Eleda (înzestrat cu eda). 

Două exemple arată dificultatea de a traduce aceste noţiuni. Dacă, la 
populaţia Fon, de pildă, cineva spune despre un ins că „el este se“, aceasta în¬ 
seamnă că insul este inteligent, dar de o inteligenţă care ar înclina mai degrabă 
spre maliţie, spre o anumită formă de abilitate nu întotdeauna acceptabilă din 
punct de vedere moral. Când se spune despre un obiect că face acţiunea se, 
asta înseamnă pur şi simplu că acest obiect străluceşte. Aceste noţiuni de inte¬ 
ligenţă şi strălucire sunt doar câteva accepţii complementare celor referitoare 
la Fiinţa Supremă. 

In ceea ce priveşte cuvântul Yoruba eda, radicalul lui este da. Iar da în¬ 
seamnă „a scinda", în sensul de a tăia, a separa dintr-un întreg iniţial (sens care 
se regăseşte în cuvântul ada, „macetă"). Eda trimite la ideea de ceea ce a fost 
separat; iar Eleda este cel care deţine totodată actul şi faptul de a separa. Dacă 
prin actul separării fiinţa a devenit posibilă, eda, tradus prin „ceea-ce-este“, ar 
permite traducerea lui eleda prin „deţinător-al-fiinţei“. 

O altă componentă imaterială a omului, la Yoruba, este okan, adică inima 
ca entitate personală. Acest cuvânt desemnează organul ca atare, cu funcţiile 
lui fiziologice, dar mai ales ceea ce s-ar putea numi forul interior al fiinţei umane, 
care rămâne inaccesibil pentru orice persoană străină, cu excepţia Creatorului. 
Okan se află într-o legătură atât de apropiată cu Dumnezeu, că nu rareori auzi 
spunându-se că părinţii aduc pe lume doar copilul, nu şi „inima" lui. Inima e 
socotită a purcede de la Dumnezeu şi numai de la el. Şi tot la Dumnezeu este 

chemată să se întoarcă după moarte. Când se spune despre cineva că are o 
„inimă neagră" ( okan-dudu ) sau o „inimă curată" ( okan-mimon ), înseamnă că 
intenţia este nu de a arăta că purtarea sa este sau nu ireproşabilă din punct de 
vedere moral, ci, mai degrabă, că intenţia sa cea mai intimă este ori obscură şi 
malefică, ori curată şi deci binevoitoare. 

In sfârşit, o altă componentă a omului-persoană, la Yoruba, este entitatea 
iku. Intr-o traducere spontană iku ar însemna „moarte". Dar iku este de fapt 
sinonim cu eda, numai că, în timp ce eda pare să denumească fiinţa aşa cum 
a fost ea făcută de Creator, iku reprezintă ceea ce, după ce fiinţa umană îşi va 
fi trăit traiul, va merge să dea seamă în faţa Creatorului şi va primi în 
consecinţă mustrarea sau recompensa meritată. Tot ceea ce o fiinţă umană 
poate face de-a lungul existenţei sale are o influenţă directă asupra propriului 
ei iku. Pe de altă parte, nu rareori se întâmplă ca persoane în viaţă să facă din 
iku un martor, o garanţie a sincerităţii sau a nevinovăţiei lor, fără a vrea astfel 
să facă o aluzie la moartea proprie, aşa cum ar lăsa să se creadă traducerea 
termenului iku prin „moarte". 

La aceste cinci componente ale omului-persoană (, emi, ara, eda, okan şi iku ), 
care apar la orice individ, trebuie să mai adăugăm o a şasea: kpori. Kpori 
reprezintă contragerea elementelor ikpo-ori, însemnând „locul capului". 
Componenta este de fapt ori, capul. Dar nu este vorba de cel în „carne şi oase", 
ci despre un cap interior, invizibil şi totuşi esenţial. Unui ins care nu izbuteşte 
să ducă la bun sfârşit nici un proiect şi nici o acţiune, i se va recomanda să aducă 
jertfă on'-ului său. Iar când se spune că ori-\A cuiva s-a sfărâmat {olori-kannuri), 
aceasta înseamnă că individualitatea lui a pierdut suflul necesar pentru a reuşi 
în viaţă. In chip de componentă personală, ori este dublu: mascul şi femelă. 
Entitatea masculină se află în degetul mare de la piciorul drept, iar entitatea 
feminină în degetul mare de la piciorul stâng. On-ul piciorului drept este socotit 
a veni de la tată, iar ori- ul piciorului stâng, de la mamă. Una sau alta dintre cele 
două polarităţi ale on-ului poate deveni obiectul unei veneraţii deosebite. 

Textul de mai jos va ajuta la o mai bună înţelegere a ceea ce reprezintă ori. 
Dat fiind caracterul său poetic şi ezoteric, propunem două traduceri ale acestuia, 
pentru a lăsa să se vadă că el poate constitui materia a numeroase interpretări. 
Textul are, de altfel, mai multe variante, a căror diversitate şi bogăţie se datoreşte 
faptului că, ori fiind o entitate absolut personală, fiecare ins se simte liber să 
multiplice conotaţiile singulare care sporesc originalitatea omului-persoană, 
aşa cum se simte, se vede şi se ştie pe sine sau aşa cum se crede văzut şi perceput 
de ceilalţi: 

Ori al meu, iată-te aşadar 

Iată aşadar ori al meu 

Ori care mănâncă o(ro)gbo 

Ori al [meu] ce se hrăneşte cu vegetale 

Ori care se hrăneşte cu ata 

Ori al [meu] care mănâncă [mâncăruri] gătite 

Ori care se hrăneşte cu ododo 

Ori al [meu] care mănâncă ododo [poreclă a cocoşului] 

- prinţul penelor 
prinţul găinilor 

- capra casei 
capra săracidui 

- cu coapsele yeke-yeke 
cu labele ca de oţel 

- cu degetele de la picioare despărţite 

cu degetele mari de la picioare [situate] de o parte şi de alta 
Nu atingi cu ori pământul ca să mori pentru asta 
Nu mori că te-ai închinat până la pământ 
Nu atingi cu ori pământul ca să te îmbolnăveşti din asta 
Nu te îmbolnăveşti că te-ai închinat până la pământ 
Când atingi cu ori pământul, 

E semn că trupul tău se întăreşte kokoko\ 

Când te-nchini până la pământ, ţi-e trupul tare sănătos! 

Pe lângă aceste componente comune, omul mai poate avea şi componente 
particulare, a căror dobândire rămâne opera unui individ sau a unui grup. 
Uneori se întâmplă ca, înainte de naştere, sau chiar înainte de concepere, părinţii 
să fi solicitat din partea divinităţii nu să le facă un copil — ceea ce nu ar avea 
nici un sens —, ci să li-1 aducă pe lume, ceea ce ne trimite şi mai mult cu gândul 
la această divinitate ca având menirea de a intercede pe lângă Dumnezeu 
creatorul. Indivizi „chemaţi-la-viaţă“ de o divinitate îi pot fi astfel închinaţi şi 
figurează printre adoratorii ei. Trebuie subliniată, de asemenea, acea consubstan¬ 
ţialitate între anumite persoane şi divinitatea care le-a chemat la viaţă, căci această 
divinitate este o parte integrantă din fiinţa lor. 

Se recurge, mai frecvent, la sistemul divinatoriu ifa pentru a cunoaşte „sem- 
nul“ primordial care guvernează totalitatea omului-persoană în cazul unui 
individ abia născut. Descoperirea acestui semn primordial se numără uneori 
printre riturile care marchează primirea nou-născutului în grupul familial, 
precum cel de atribuire a numelui, de pildă. Deseori însă, doar în perioada 
trecerii de la adolescenţă la vârsta adultă individul se îngrijeşte de tot ce e nevoie 
a obţine de la prezicător dezvăluirea semnului primordial care îi guvernează 
fiinţa. Obţinerea acestei revelaţii antrenează, pentru fiecare individ, respectarea 
unor reguli de comportare, a unor interdicţii şi a practicării diverselor ofrande. 

La populaţiile Yoruba, precum şi la cele Fon din Benin şi din Togo, nu 
numai fiinţele umane nou-născute se află sub înrâurirea exclusivă a unuia din 

semnele primordiale sau din cei două sute cincizeci şi şase de derivaţi din care 
se compune sistemul divinatoriu ifa. Orice activitate umană nouă se află şi ea 
supusă înrâuririi unui semn primordial, pe care individul este cât se poate de 
interesat să şi-l „reveleze 1 dacă doreşte să-şi ducă activitatea la un deznodământ 
fericit. Astfel, întemeierea unui oraş sau a unui sat este pusă sub oblăduirea 
unui semn primordial. Dar şi o călătorie pe care te pregăteşti să o faci, o căsă¬ 
torie pe care eşti gata să o închei sau o casă pe care ai de gând să o construieşti 
sunt tot atâtea evenimente al căror semn primordial se cuvine să-ţi fie cunoscut. 

Odu-ifa, această dimensiune a omului-persoană a cărei revelaţie are interes 
să o obţină orice individ, poate fi considerată facultativă, de vreme ce revelarea 
ei nu e obligatorie. Cu toate acestea, ea nu e evocată, celebrată şi, la nevoie, 
adorată decât dacă proprietarul ei s-a îngrijit să-i fie revelată. Odu-ifa apare 
astfel ca unul din materialele de autoconstrucţie ale omului-persoană. 

Atunci când o fiinţă umană doreşte să-şi asume pe deplin personalitatea şi 
când, sub imperiul unei legitime dorinţe de a se cunoaşte, obţine revelarea 
semnului său primordial, a semnului său tutelar, ea poate confecţiona ceea ce, 
în lipsa unui cuvânt mai potrivit, am putea numi „fetiş", dar pe care l-am 
putea considera mai exact o entitate creată dintr-o bucată şi înzestrată cu pu¬ 
teri corespunzătoare dorinţelor creatorului-constructor, ca şi virtuţilor proprii 
ingredientelor care intră în compoziţia lui. Această entitate - oogun în limba 
Yoruba sau bo în limba Fon - are un caracter riguros personal, de vreme ce 
proprietarul ei nu reuşeşte să o facă eficientă decât recitind o incantaţie pe care 
numai el o cunoaşte. Deşi se pare că, de îndată ce componentele sunt întrunite, 
oogun este înzestrat şi intr-un fel dublat de o entitate suficient de autonomă 
pentru a putea fi considerată un geniu, acesta pare întru totul supus autorităţii 
celui care posedă oogun- ul său. Există, cel mult, un fel de pact între orice 
deţinător de oogun şi entitatea-fetiş a acestuia. Cu cât un individ dobândeşte 
mai mult oogun , cu atât îşi îmbogăţeşte mai mult omul-persoană, înzestrându-se 
cu puteri suplimentare mai mult sau mai puţin întinse. Maeştrii în arta 
confecţionării oogun- ilor ( olo-oogun ) apar ca nişte depozitari ai unui anumit 
număr de entităţi imateriale, renumite pentru puterea lor, ale căror servicii le 
închiriază cui le cere, în schimbul unei sume de bani. 

O altă formă de entitate imaterială, dobândită uneori liber, alteori prin 
moştenire şi susceptibilă de a completa, modificând-o, structura persoanei 
umane, e ceea ce se numeşte vrăjitoria. Fenomenul denumit astfel — cu 
siguranţă unul dintre cele mai complexe printre realităţile negro-africane - este 
şi el pe cale de a suferi transformări rapide. Cei care moştenesc această putere 
prin naştere (putere numită adje în limba Yoruba sau aze ori kinninssi în limba 
Adja-Fon) posedă acest element în structura omului-persoană din ei. Faţă de 
această putere ei nu sunt liberi. Totuşi, dacă atunci când le revine această 

moştenire ei nu au încă aptitudinile necesare pentru a o deţine şi a o folosi cu 
bună ştiinţă, li se îngăduie să ceară a fi eliberaţi de ea temporar. Mai târziu, 
când vor fi „pregătiţi", îşi vor lua înapoi ceea ce, atât la propriu, cât şi la figurat, 
este proprietatea lor. Cât despre cei care iau cu bună ştiinţă hotărârea de a se 
dota cu un adje sau cu un kininssi, de îndată ce reuşesc să procure ce e necesar, 
să înveţe, apoi să se iniţieze cum se cuvine, noua putere devine atât de con¬ 
substanţială omului-persoană din ei ca şi cum ar fi făcut parte din moştenirea 
lor naturală. 

Ultima componentă particulară a omului-persoană este o entitate imaterială 
pe care cineva o capătă fie prin starea sa, fie prin profesia sa, fie, în sfârşit, prin 
faptul de a fi venit pe lume sau de a-şi fi găsit moartea în împrejurări deosebite. 
Astfel, a te naşte geamăn, a te naşte cu cordonul ombilical în jurul gâtului sau 
a ieşi din sânul mamei cu fundul înainte, a te naşte albinos sau a te naşte 
tohossu 2A , adică a fi atins totodată de mongolism şi de malformaţii corporale, 
sau a te naşte abiki/^, adică a fi unul dintre cei despre care se crede că se nasc 
ca să moară şi, prin aceasta, vin de mai multe ori pe lume şi se întorc apoi pe 
lumea cealaltă, a fi fierar, vânător, prezicător, sclav, şef, preot, cocoşat, stângaci 
etc., a muri spânzurat, trăsnit, înecat sau la naştere: toate aceste evenimente îi 
afectează pe cei care le cad victime într-un fel care ne îndeamnă să credem că 
omul-persoană din ei este determinat ontologic. 

Diversitatea acestor circumstanţe o atestă cu prisosinţă pe cea a stărilor de 
conştiinţă susceptibile de a însoţi fiinţele umane care au fost nevoite să le 
trăiască. Ea dovedeşte, de asemenea, cum o persoană, fără voia ei sau chiar cu 
toată împotrivirea ei, poate deveni o unealtă în mâna unor indivizi mai mult 
sau mai puţin bine intenţionaţi, însă cunoscând principiile şi legile care 
guvernează funcţionarea omului-persoană. Această entitate poate fi temporară 
şi, prin urmare, mai mult sau mai puţin mobilă şi mai mult sau mai puţin 
trecătoare. Ea poate fi conferită prin ofranda adusă unei divinităţi, prin iniţierea 
în misterele ei şi prin cultul de care se bucură. Cultul, îndeosebi, are drept 
consecinţă şi ca semn distinctiv o pogorâre a zeului adorat asupra adoratorului 
său, care transformă omul-persoană din acesta într-un simplu receptacul sau, 
mai bine zis, într-un animal de călărit. Acest fenomen al posedării se regăseşte, 
de altminteri, în numeroase practici care ies din cadrul religiei în sens strict. 

24. Copiii-monştri sunt atribuiţi unei divinităţi care, se crede, sălăşluieşte în apă; 
în limba Fon, tohossu. vrea să însemne „regele apelor 11 . 

25. Cuvânt Yoruba păstrat ca atare în limba Fon şi care serveşte la desemnarea co¬ 
piilor „născuţi ca să moară 11 ( abi-ku ). Se crede, de altfel, că la o femeie în această situaţie 
e vorba de acelaşi copil care vine pe lume pentru a pleca din nou (a muri), fără a apuca 
să trăiască. De aceea i se dau nume despre care se crede că simpla lor pronunţare va îndu¬ 
pleca destinul acesta vitreg. 

Nenumăratele entităţi divine susceptibile de a se integra, pentru mai mult sau 
mai puţin timp, în structura omului-persoană arată aşadar extrema diversitate 
a componentelor acestuia, subtilitatea principiilor ce guvernează funcţionarea 
şi devenirea lui, care trebuie văzută dintr-o perspectivă dincoace de naştere şi 
dincolo de moarte. 

Omul ca fiinţă vie 

Din aceste componente diferite ale omului-persoană nu trebuie să deducem 
că omul ar fi un tot heteroclit sau un morman făcut alandala. De fapt, se cuvine 
să distingem ideea de om de ideea de persoană: omul - distinct de animal, de 
vegetal, de mineral, ca şi de spirite, de duhuri, de strămoşi, de zei şi de Dum¬ 
nezeu - apare ca format din indivizi dacă nu identici, cel puţin similari şi 
anonimi; persoana, în schimb, apare ca opera unică realizată de un individ 
conştient de originalitatea sa. Putem constata această distincţie şi în culturile 
africane, unde nu există cuvinte diferite pentru a defini omul şi persoana. 

Fireşte, unele dintre componentele omului-persoană sunt o moştenire, 
altele sunt un dar, iar altele nu există decât fiindcă un individ a hotărât să le 
integreze şi a acceptat toate diversele sacrificii pe care le cere această integrare. 
Toate aceste componente sunt vii, mobile, se transformă. Omul-persoană 
trebuie aşadar să-şi exercite permanent vigilenţa pentru a întreţine şi a asigura 
convergenţa tuturor energiilor a căror rezultantă se simte, se ştie şi se vrea. In 
acest sens, pentru negro-african omul-persoană e o fiinţă vie. 

Fiinţa omului-persoană şi conştiinţa pe care un individ dat o poate avea 
despre el însuşi - conştiinţa ego-ului său - sunt suficient de distincte pentru a 
exista una fără cealaltă. Unitatea personală a unui individ precedă, de altminteri, 
emergenţa egoului său şi ea va supravieţui dizolvării sau dispariţiei conştiinţei. 
Astfel, înainte de asumarea persoanei de către ego, alţii au putut lucra deja la 
edificarea ei şi, după dispariţia ego-ului, când moartea antrenează stingerea lui 
fizică, trebuie ca alţii să continue să lucreze la integritatea ei personală. Ieşind 
din cadrul conştiinţei individuale, persoana se arată a fi un spaţiu unde grupul 
poate interveni în aceeaşi măsură ca şi egoul însuşi. Aflăm aici un dat esenţial 
al statutului fiinţei umane în gândirea africană. în momentul în care se trezeşte 
conştiinţa egoului, individul nu se poate simţi decât dependent în calitate de 
primitor. Treptat, de-a lungul existenţei sale, el va da, la rândul lui, şi astfel va 
orienta către el însuşi alţi vectori de dependenţă. în sfârşit, printre convingerile 
lui lăuntrice se află şi credinţa în relaţia care îl uneşte cu strămoşii săi, cu ascen¬ 
denţii săi deja morţi, precum şi în legătura, în aceeaşi măsură esenţială, care îl 
va uni, prin mijlocirea cultului, cu descendenţii săi supravieţuitori. Statutul 
omului-persoană este aşadar în mod fundamental acela de „a fi în relaţie". 

A trăi înseamnă a gospodări pluralitatea componentelor sale personale 
exploatând toate resursele mediului înconjurător. Acest mediu este făcut din 
viaţă, din forţă sau energie şi, în sfârşit, din virtute. Această viaţă este bineînţeles 
viaţa tuturor fiinţelor vii, oameni, animale şi vegetale. Dar este totodată şi viaţa 
strămoşilor, a diverselor divinităţi şi poate, de asemenea, a Fiinţei Supreme; 
deşi, în limba franceză cel puţin, ezităm să numim această viaţă „viaţă“. Pentru 
a desemna faptul că o fiinţă este înzestrată cu viaţă, în limbile africane este 
adesea suficient să se spună că ea este în viaţă sau pe lume. Din acest punct de 
vedere, strămoşii morţi sunt înzestraţi cu viaţă fără să fie vii. Luându-şi precauţia 
de a face din Fiinţa Supremă stăpânul şi domnul cerului, recunoscându-i 
totodată statutul de suveran al Universului şi al întregii creaţii, culturile africane 
trădează ambiguitatea legată de viaţă văzută ca atribut. Statutul strămoşilor în 
raport cu viaţa suferă de aceeaşi ambiguitate: şi ei sunt totodată în lume, aşadar 
vii, şi în afara lumii, în lumea de dincolo, dacă nu în cer. 

Iar forţele şi energiile din care e constituit acest mediu al omului-persoană 
sunt forţele şi energiile naturii sub toate formele ei. Fie că sunt blânde sau 
violente, constante sau episodice, palpabile sau subtile, mai multe dintre ele 
sunt asociate cu entităţi divine cu care sunt adesea confundate, însă ele apar ca 
sediul, receptaculul sau, mai simplu, ca simbolul sau emblema lor. Este cazul 
apei, pământului, fierului, focului, aerului, dar sub formă de vânt, de briză 
sau de furtună. E, de asemenea, cazul munţilor mari, al fluviilor şi râurilor 
mari, al arborilor mari şi, uneori, al pădurilor mari, totul sacralizat şi ferit de 
elementul profan graţie cultelor uneori locale, alteori extinse la scara unei 
întregi regiuni sau a întregii ţări. 

Care sunt aşadar virtuţile prezente în mediul acestui om-persoană? Ele 
merg de la cele care le sunt recunoscute plantelor, în frunzele, florile, fructele, 
scoarţele, rădăcinile lor, la animale, în sângele, părul, pielea, ghearele, oasele, 
diversele lor organe, la Pământ, dar în cutare sau cutare din părţile lui 
considerate sacre sau sacralizante, până la cele care sunt atribuite anumitor 
comportări, precum obişnuinţa de a lua sau a pune la loc un lucru cu mâna 
stângă, a face un anumit lucru, de pildă alergând de trei, de şapte sau de nouă 
ori la rând, a purta pe cap un obiect specific pentru a acţiona asupra unui 
eveniment dat, a încrucişa degetele, braţele sau picioarele, sau a se dezbrăca 
parţial sau total pentru săvârşirea unei acţiuni mai mult sau mai puţin minuţios 
ritualizate. Pentru african, ştiinţa constă în a cunoaşte cel mai bine cu putinţă 
ansamblul complex al acestor energii, forţe şi virtuţi. Iar înţelepciunea constă 
în a şti să le foloseşti conform marilor principii care le guvernează funcţionarea. 

Aşa cum am văzut, omul-persoană african nu este nici un tot heteroclit, 
nici un morman constituit alandala. Stăpânit de forţe dinamice pe care trebuie 
să le zăgăzuiască, să le întreţină şi să le armonizeze unele cu celelalte, el nu este 

propriu-zis un arbitru, ci mai curând un navigator care trebuie să ajungă cu 
corabia la mal, ştiind totodată să ocolească perturbările interne şi obstacolele 
externe aflate pe un drum plin de capcane. Amadou Hampate Ba a vorbit de 
o „multiplicitate în permanentă agitaţie" şi de un „tot în veşnică mişcare" 26 , 
în timp ce Louis-VincentThomas vorbeşte de „pluralismul coerent" al noţiunii 
de persoană în Africa Neagră. 

Omul-persoană african şi liberul-arbitru 

In acest context, problema liberului-arbitru al omului capătă o coloratură 
cu totul particulară. Dominanta ei este relaţia dintre om şi Creatorul său, Fiinţa 
Supremă, Dumnezeu. Ca şi relaţia dintre el şi una sau două divinităţi particulare 
instalate în acest tot personal, fie la iniţiativa părinţilor, fie ca urmare a unui 
demers al individului însuşi. Ca şi relaţia dintre ego şi strămoşii săi, dintre ego 
şi părinţii săi, fraţii săi mai mari, fraţii săi în sensul restrâns şi largai cuvântului, 
cuprinzându-i mai ales pe cei din aceeaşi clasă de vârstă, dar şi verii şi verişoarele. 
Ca şi relaţia omului-persoană cu acest mediu amintit mai sus, populat cu vieţi, 
cu forţe şi cu virtuţi. Dar e vorba mai ales de relaţia dintre ego şi propriile lui 
componente, susţinute fiecare de principii şi reguli mai mult sau mai puţin 
stricte, a căror respectare constituie cultul, care este astfel atât cult de la sine 
la sine, cât şi cult de la sine la lume, de la sine la strămoşi, la zei şi la Dumnezeu. 

Insă această libertate a omului-persoană pe fond de relaţii nu trebuie să ne 
conducă la ignorarea ei. Relaţia este ţesutul sau compostul libertăţii, aşa cum 
o simte şi şi-o asumă omul-persoană african. Puterea omului-persoană asupra 
creatorului său, asupra zeilor săi, asupra semenilor săi vii şi morţi, ca şi asupra 
naturii din el şi din afara lui este pe măsura a ceea ce el ştie sau crede că ştie, 
dar mai ales a ceea ce face din ştiinţa şi din credinţele lui. De aceea liberul-arbitru 
este intim asociat cu arta divinatorie. Libertatea nu este niciodată un salt în 
necunoscut. Dimpotrivă, cu cât se are mai mult în vedere cunoaşterea dispo¬ 
ziţiilor naturale ale lucrurilor şi fiinţelor, ca şi ale principiilor, legilor şi regulilor 
acţiunilor posibile, cu atât libertatea se va putea realiza pe deplin şi va fi sigură 
de roadele ei. 

Omul-persoană negro-african nu este aşadar numai o „multiplicitate în 
permanentă agitaţie", un „tot în veşnică mişcare" sau un „pluralism coerent"; 
el este conştiinţa deseori acută a unei autocreaţii constante, fiindcă ea este 
căutarea la fel de constantă a unui echilibru şi a unui acord între componente 
bogate şi mobile. 


26. Cf. A. Hampate Ba, „La notion de personne en Afrique noire“, în La Notion de 
personne en Afriqtie noire , Paris, Editions du CNRS, 1973, p. 181. 

BINELE ŞI RĂUL, GREŞEALA, PĂCATUL, 

ISPĂŞIREA SAU RĂSCUMPĂRAREA 

Consideraţiile privitoare la bine şi la rău nu capătă întotdeauna aceleaşi 
forme în toate culturile. însă răul şi binele au pretutindeni rădăcinile adânc 
înnodate în religie, care constituie acel soclu constant de unde morala şi 
dreptul îşi extrag continuu resursele, adaptate şi readaptate la viaţa individuală 
şi colectivă. 

Răul la începuturile creaţiei 

Nu mi se pare că s-a ajuns, printr-o cercetare scrupuloasă a culturilor 
africane, să se localizeze exact răul în cadrul acestora. Unul dintre motivele 
acestei lacune va fi fost, şi de data aceasta, desigur, consecinţa contactului 
dintre culturile negro-africane şi culturile europene. Misionarii, îndeosebi, au 
întreprins decupaje şi reamenajări pripite care, atât la nivelul divinităţilor pe 
care le adorau indigenii, cât şi la nivelul faptelor considerate bune sau rele, au 
iscat tulburări ale căror efecte sunt resimţite şi astăzi de societăţile africane. 
Ei s-au străduit astfel să fixeze în mentalitatea indigenilor ideea de diavol, 
atribuindu-i Satanei locul şi rolul divinităţilor locale care li se păreau a fi 
cele mai apropiate de ea. 

Or, numărul spiritelor răufăcătoare este atât de mare în cvasitotalitatea 
culturilor din Africa, încât este foarte greu, dacă nu imposibil, să concentrezi 
întregul rău imaginabil numai în unul dintre ele. Acesta e cazul, de pildă, al 
zeului Fon, Gun, Yoruba etc., Legba sau Elegba, din care misionarii şi conver¬ 
tiţii l-au făcut şi-l fac pe Satana. Şi totuşi, singura trăsătură a lui Legba care 
poate trezi o dezaprobare spontană este rapiditatea şi violenţa intervenţiilor 
sale în actele zeilor. Lăsând la o parte acest fapt, Legba joacă în viaţa in¬ 
dividuală, ca şi în viaţa grupurilor, şi chiar a naţiunilor care îi închină un cult, 
un rol de intermediar indispensabil între ceilalţi zei şi Fiinţa Supremă. 
Legătura dintre Legba şi rău nu este aceea a unei cauzalităţi unidimensionale 
în virtutea căreia oriunde s-ar afla această divinitate s-ar afla şi răul; dimpotrivă, 
e suficient să i se dea acestui zeu ceea ce i se cuvine pentru a evita răul. Unul 
din lucrurile care atrag mai întâi atenţia în religiile africane este precocitatea 
răului în crearea lumii. Această precocitate ar putea fi înţeleasă, de asemenea, 
ca o vecinătate a răului în raport cu Dumnezeul creator, ceea ce invită deja 
la o nuanţare a ideii de rău. 

Mitul Dogon al creaţiei lumii, de pildă, afirmă despre Amma că prima sa 
creaţie s-a soldat cu un eşec. Iar cauzele acestui eşec nu duc la nici o învinovăţire 
a autorului. în acea dintâi lume, Amma suprapusese elementele; atunci când 
lumea a fost pusă în mişcare, apa, care era elementul ei esenţial, s-a scurs, şi 

totul s-a năruit. Mitul nu consideră ca pe un „rău“ această neizbândă a în¬ 
ceputurilor. In acele momente primordiale, categorizarea în bine şi rău, care 
poate fi logic gândită, nu era încă pertinentă. Dar nereuşita lui Amma, 
examinată în afara timpului mitic, adică pornind de la o conştiinţă a binelui 
şi răului actuală, nu apare mai puţin ca un rău, ca o imperfecţiune: între intuiţia 
lui Amma şi rezultatul la care a ajuns, s-a strecurat o diferenţă; pe de altă parte, 
a existat o necunoaştere, adică o cunoaştere imperfectă, lucruri care par prea 
puţin compatibile cu ideea unei fiinţe atotputernice, atotcunoscătoare, omni¬ 
prezente şi veşnice. 

Această prezenţă a răului apare mai limpede în peripeţiile lui Ogo, ultimul 
din cei patru Nommo anagonno. Intr-adevăr, cu Ogo, mitul descrie principalele 
forme pe care le va îmbrăca răul mai târziu, în lumea oamenilor. Prima formă 
pe care o întruchipează Ogo este nerăbdarea. In vreme ce mitul nu conteneşte 
să spună că în sânul lui Amma totul se petrece încet, foarte încet, Ogo, în ceea 
ce îl priveşte, vrea să o primească mai repede pe sora lui geamănă. Atunci timpul 
nu există încă. Nerăbdarea lui Ogo va contribui tocmai la grăbirea venirii 
timpului. A doua formă a răului întruchipată de Ogo este reaua-credinţă. Căci, 
pe de o parte, Ogo îl bănuieşte pe Amma că nu vrea să-i facă o soră; şi, pe de 
altă parte, el nu crede în cuvintele lui Amma atunci când acesta făgăduieşte să-i 
dea o soră geamănă, ca fraţilor lui mai mari. La această rea-credinţă se adaugă o 
curiozitate de-a dreptul nesănătoasă, de vreme ce Ogo vrea să surprindă tainele 
lui Amma în cursul creaţiei în gestaţie. 

Aceste trei forme dintâi ale răului sunt interne individualităţii lui Ogo, ele 
sunt răul dinăuntru. Răul ia mai apoi forma unei serii de acte: Ogo iese din 
placentă înainte de termen, fură o bucată din aceasta crezând că în ea se află 
sora lui, străbate Pământul în lung şi-n lat şi se strecoară în el, comiţând astfel 
incestul primordial etc. Faptele acestea nu se înscriu în vederile iniţiale ale lui 
Amma. Ele sunt o perturbare ale cărei urmări nefaste Creatorul însuşi nu le 
va înlătura decât înduplecându-se să-l sacrifice pe al treilea Nommo, care, din 
fericire, va învia. 

Fie că se află la originile înseşi ale creaţiei, fie la începuturile ei, răul la care 
se referă mitul Dogon pare să fie răul ca dezordine. Dezordine şi împrăştiere 
a elementelor suprapuse în loc să fie plămădite cum se cuvine, aşa cum Amma 
va avea grijă să procedeze cu prilejul celei de-a doua creaţii; dezordine în 
lucrarea lui Amma deranjat de nerăbdarea lui Ogo şi de incursiunile sale 
nesăbuite în planul divin; dezordine, în sfârşit, în făptura însăşi care va necesita 
un sacrificiu de răscumpărare şi de ispăşire care va fi găsit în sângele celui de-al 
treilea Nommo. 

Mitul Yoruba ilustrează un alt aspect al răului. Primind misiunea de a 
„fauri" omul, Obatala a băut vin de palmier, s-a îmbătat şi a meşterit nişte 
fiinţe schiloade, cocoşate şi alte făpturi handicapate. Răul ca dezordine este de 

asemenea prezent, dar el este şi uitare de sine, neglijare a propriei identităţi şi 
a originalităţii întemeiate de ea. Băutura ameţitoare este aici instrumentul 
răului, însă cauza acestuia este bunăoară uitarea de sine a demiurgului care a 
pierdut o clipă din vedere importanţa misiunii ce-i fusese încredinţată. 

Moartea ca rău la originile vieţii 

Moartea e percepută în mod spontan ca un fel de rău absolut. Străduindu-se 
să explice cum a fost introdusă moartea în creaţie, miturile exprimă una dintre 
dimensiunile esenţiale ale ideii de rău. 

In ţinuturile Mossi, din Burkina Faso, se povesteşte că Fiinţa Supremă a 
luat într-o bună zi hotărârea să stea de vorbă cu omul ca să ştie dacă acesta 
vrea să moară şi apoi să se întoarcă la viaţă sau dacă, dimpotrivă, doreşte să 
moară o dată pentru totdeauna. Or, atunci omul era deja pe pământ. Din cer, 
unde se afla, Dumnezeu a hotărât să trimită mesageri. Sorţii au căzut pe pisică, 
pe câine şi pe ţap. El le-a încredinţat celor trei soli importanta misiune de a 
merge să le pună oamenilor întrebarea următoare: „Oamenii mor şi se întorc 
la viaţă, sau mor şi rămân?" Oamenii au răspuns Iară ocol: „Oamenii mor şi 
se întorc la viaţă, însă luna, în ce o priveşte, moare şi rămâne." 

Cei trei mesageri au luat din nou drumul cerului pentru a duce vestea 
Fiinţei Supreme. Abia plecaseră însă, când, mergând aşa pe drum, câinele a 
dat cu ochii de o oală de pământ pusă pe foc, în care fierbeau nişte păstăi de 
nere, culoarea lor amintind de cea a cărnii; crezând că e vorba de carne, câinele 
s-a tolănit alături, în nădejdea că va primi oasele. Câţiva paşi mai încolo, pisica 
a zărit nişte şoareci. S-a ascuns îndată, aşezându-se la pândă ca să pună laba 
pe ei, şi aşa a uitat de preţiosul mesaj pe care-1 purta cu ea. Numai ţapul şi-a 
continuat drumul până la locuinţa Creatorului. Or, cum ţapul avea memoria 
scurtă, iată ce i-a spus lui Dumnezeu: „Oamenii au răspuns la întrebare astfel: 
«Oamenii mor şi rămân, însă luna moare şi se întoarce.»" Mult mai târziu, 
dându-şi seama de greşeală, câinele s-a pus pe fugă şi a ajuns la Dumnezeu. 
Având o memorie mai bună, el a repetat în faţa lui Dumnezeu răspunsul exact 
al oamenilor. Dar, vai!, Dumnezeu i-a răspuns: „Am auzit primul lucru spus, 
dar nu l-am auzit pe-al doilea." De aceea oamenii mor definitiv, în timp ce 
luna moare şi renaşte după paisprezece zile. Şi tot din acelaşi motiv obiceiul 
cere ca mortului să i se dea de pomană un ţap. 

Poveştile şi legendele care explică originea morţii sunt nenumărate în 
Africa. Dar, fi e că protagoniştii acestora sunt pisica, câinele sau ţapul, ca la 
etnia Mossi, sau broasca şi cameleonul, ca la populaţia Bamoun, din Camerun, 
sau broasca ţestoasă, păianjenul, capra etc., solii din vina cărora mesajul cel 
bun nu ajunge la Dumnezeu, sau ajunge prea târziu, au purtat întotdeauna 
această grea vinovăţie din pricina firii lor. Astfel, la Mossi, e în firea câinelui 

să-i placă să ronţăie oase, e în firea pisicii să prindă şoareci şi e în firea ţapului 
să nu aibă o memorie cuprinzătoare şi fidelă. Nu trebuie să deducem, din 
această legendă, că tocmai din cauza mesajului greşit transmis de ţap omul a 
devenit muritor, ci faptul că moartea este un fenomen tot atât de natural ca 
şi atracţia câinelui pentru oase sau interesul pisicii pentru şoareci. 

Realismul gândirii negro-africane, atunci când face loc, în concepţia ei 
despre ordinea lumii, unei dezordini inerente acesteia şi când aşază imperfec¬ 
ţiunea, durerea şi răul în străfundurile fiinţei, nu e nicidecum un fatalism. 
Lumea şi fiinţa în general nu sunt create în vederea răului sau a durerii. Legea 
fiinţei este binele şi acesta din urmă e conceput în mod fundamental ca un 
curs al lucrurilor în acord cu hotărârile luate de Fiinţa Supremă, la începuturile 
creaţiei. Cum cea dintâi lume a dat greş, Amma a purces la crearea celei de-a 
doua, iar tulburările introduse în această a doua lume de către Ogo nu l-au 
descurajat defel pe divinul făuritor. Răul este aşadar în lume, însă el nu poate 
împiedica mersul acesteia către ultima ei destinaţie. 

In cadrul unei astfel de viziuni despre lume, a opune răul binelui sau binele 
răului nu ar avea nici un sens. Aceasta ne invită mai curând să vedem ceea ce 
primează în unul sau în celălalt şi ce anume poate favoriza transformarea 
fiecăruia în contrarul său. Or, mobilul fiinţei graţie căruia binele este susceptibil 
de a ceda locul răului nu este altul decât acţiunea. Acţiunea creatorului, desigur, 
care a purces la crearea tuturor lucrurilor, dar mai ales acţiunea omului, care, 
aidoma divinităţilor, dar de pe propria lui poziţie, posedă această capacitate 
extraordinară de a lega energii apropiind fiinţele unele de altele pentru a face 
să crească sau să descrească intensitatea vieţii ce sălăşluieşte în ele. Aşa stând 
lucrurile, omul se înfăţişează ca înzestrat cu puterea de a face bine şi rău. 

Răul ca greşeală şi păcat în dinamica persoanei 

A afirma că negro-africanul concepe ordinea lumii integrând în ea dez¬ 
ordinea, adăpostind astfel răul în chiar sânul fiinţei, înseamnă a afirma prezenţa 
dezordinii, şi deci a răului, în această ordine din afara noastră - pe care miturile 
se străduiesc să o pună în lumină-, ca şi în ordinea dinlăuntrul nostru şi spre 
care trebuie să ne deschidă calea experienţa vieţii. De unde rezultă că răul poate 
fi intrapersonal, interpersonal sau impersonal. Componentele omului-persoană 
sunt tot atâtea elemente impalpabile ale unui edificiu a cărui unitate, ca entitate, 
şi a cărui eficacitate, ca subiect al unor diverse acţiuni, cer aportul fiecărui 
individ. Răul, care ar fi atunci un fel de greşeală comisă de sine în detrimentul 
său, ar fi ca omul să lase să se risipească componentele sale care sunt tot atâtea 
energii, să le lase neutilizate sau să se servească de ele într-un scop nepotrivit. 

Umbra profilată de corp, urmele paşilor pe nisip, sudoarea care impregnează 
hainele purtate, urina, sputa sau materiile fecale constituie tot atâtea fisuri în 

integritatea fizică, prin care forţele constitutive ale omului-persoană ar putea 
fi atinse şi perturbate. Cel care nu ţine seama de aceste deschideri ale fiinţei 
spre exterior se face vinovat de a-i prilejui celuilalt accesul la el, lucru care i-ar 
putea fi dăunător. De asemenea, oricine manifestă interes pentru fisurile fiinţei 
celuilalt poate fi bănuit de răutate la adresa lui. 

Binecuvântarea şi autocelebrarea persoanei sunt aspectele pozitive ale 
binelui intrapersonal, adică ale răului care trebuie supravegheat ca să nu fie şi, 
totodată, ale binelui care trebuie ajutat să dureze. Forma cea mai curentă de 
binecuvântare este, fără îndoială, salutul. In multe locuri din Africa, tema ei 
este pacea, care nu este altceva decât calitatea cea mai dorită a ordinii. A ma¬ 
nifesta interes pentru starea de pace în care se află interlocutorul sau anturajul 
propriu înseamnă aşadar a le dori binele. Şi a nu găsi răgazul să saluţi şi să te 
încredinţezi că pacea domneşte cu adevărat în viaţa personală şi familială a 
celui cu care ai de-a face, fie el şi un necunoscut pe care îl vezi pentru prima 
dată, înseamnă să te abţii de a face un bine la care tradiţia africană îi îndeamnă 
în mod constant pe adepţii ei. In anumite culturi africane, tema salutului nu 
este pacea, ci spiritul. Aşa cum am mai semnalat, populaţiile Ewe, Mina, 
Adja-Fon, Torri, Yoruba, Gun etc. îl humesc ku sau iku, sinonim cu „moarte" 
în toate limbile acestor etnii. Pentru toţi aceşti oameni, a se saluta nu înseamnă 
a-şi dori moartea. Iku este, dimpotrivă, bunul cel mai preţios pe care îl poate 
poseda fiecare individ, componenta esenţială a personalităţii negro-africane. 
La toate populaţiile la care e cunoscută noţiunea de iku , a saluta pe cineva 
înseamnă aşadar a-1 îndemna să realizeze esenţa spirituală a fiinţei sale, a-i vrea 
binele, a contribui, prin vorbe şi încurajări, la strălucirea acestei esenţe. Această 
preocupare a fiecărui om-persoană pentru componenta sa cea mai importantă, 
pentru propriul iku, este ilustrată de fenomenul numit ori-ki la populaţiile 
Yoruba sau mlanmlan la Adja-Fon şi la popoarele vecine. Oriki evocă, pe de 
o parte, faptul de a saluta dând din cap şi, pe de altă parte, „încărcătura" 
capului. Ori înseamnă, într-adevăr, „cap", însă ki poate însemna „a saluta", în 
accepţia pe care o capătă acest cuvânt când e vorba, de pildă, de „a încărca o 
puşcă". Ar fi mai exact aşadar să se traducă ki prin „a arma", adică a dota un 
lucru sau o fiinţă cu ingrediente, cu elemente sau energii care să-i permită să 
explodeze. Dacă, văzut din exterior, ceremonialul oriki sau mlanmlan lasă 
impresia că este salutul spiritului tutelar al celui căruia îi este adresat, în schimb, 
trăit din interior, el apare ca o adevărată echipare a omului-persoană. 
Menestrelul ilustrează de minune această funcţie a ceremonialului oriki, chiar 
în acele culturi africane care nu dispun sau nu mai dispun în limbile lor de 
expresii care să evoce, ca la populaţiile Yoruba, ideile de salut şi de cap. 

A-şi vrea binele şi a-şi face bine înseamnă aşadar a se autoarma, a-şi celebra 
propriul iku pentru a-1 face să dăinuie în fiinţă, să se manifeste în acte 

constructive. Cultul sinelui generat de ceremonialul oriki posedă două forme 
identificabile cultural. Prima este cea pe care populaţiile Yoruba o numesc ewi, 
autocelebrarea propriu-zisă, cea de-a doua, oriki , desemnează celebrarea 
celuilalt. In forma ewi, eul nu e trăit ca detestabil. Egoul se referă la el însuşi, 
descriind, una după alta, componentele personale cu care s-a înzestrat. In timp 
ce în cazul formei oriki tocmai din anturajul egoului vin, în chip de texte 
poetice pios conservate în familii, celebrarea şi exaltarea susceptibile de a trezi 
omul-persoană. Binele intrapersonal se află aşadar în tot ceea ce contribuie la 
glorificarea, în vederea deplinei înfloriri şi străluciri, nu a persoanei fizice, ci a 
entităţii ei spirituale esenţiale. In aceeaşi perspectivă, răul intrapersonal devine 
şi el evident: se va găsi în tot ceea ce, într-un fel sau altul, vizează diminuarea 
celuilalt, pierderea strălucirii iku- lui său. 

Oare există ceva mai nimerit decât salutul pentru ca doi indivizi să găsească 
ocazia şi locul de a se recunoaşte reciproc sau de a se înfrunta şi a căuta să se 
distrugă unul pe celălalt? Binecuvântarea şi blestemul pot fi considerate forme 
ale binelui şi răului interpersonal. Prima este un salut pozitiv, constructiv, în 
timp ce celălalt apare ca o relaţie interpersonală destabilizatoare, aducătoare 
de moarte prin risipire şi anihilare. 

Să dăm aici trei exemple de saluturi care sunt deja binecuvântări: oku, okare 
şi kabiyessi. Aceste trei expresii sunt totodată interjecţii, fraze încurajatoare 
căutând să celebreze sau să facă să dăinuie ceea ce exprimă. Oku, cea mai 
utilizată, înseamnă: „Să fii un suflet sau eşti pe cale de a fi un suflet." Pronunţată 
la vocativ, această formulă devine o adevărată binecuvântare. Este urarea pe 
care africanii şi-o fac unii altora zilnic şi continuu. Okare, formă contractată 
de la oku-are sau de la oku-ire (ire înseamnă „binele"), exprimă dorinţa ca cel 
căruia i se adresează această binecuvântare să-şi împlinească esenţa, sufletul 
sau iku-\A său în contactul sau cu ocazia binelui pe care îl face. Cât despre 
kabiyessi, acesta e un salut rezervat divinităţilor şi regilor. Este aşadar salutul 
adresat de un individ superiorului său. Ceea ce nu îl împiedică totuşi să apară 
ca o formulă de binecuvântare. Sensul ei literal este acesta: „Să creştem în iye“ 
(în limba Yoruba, iye denumeşte spiritul, inteligenţa şi chiar înţelepciunea). 
Verbul ye, întâlnit în urările formulate cu ocazia botezului unui nou-născut, 
serveşte la urarea ca nou-născutul să aibă spirit sub formă de inteligenţă şi de 
înţelepciune. Când expresia kabiyessi este adresată unei divinităţi sau unui rege, 
folosirea primei persoane a pluralului exprimă voinţa celui care adresează 
binecuvântarea de a fi şi el beneficiar al binelui dorit. Astfel se exprimă urarea, 
adresată divinităţii sau regelui, şi în acelaşi timp sieşi, de a creşte în viaţă, în 
spirit, în inteligenţă şi în înţelepciune. 

In ce priveşte formulele de binecuvântare, există forme relativ mai dezvol¬ 
tate, precum cea care urmează: 

Nu vei avea dureri de cap, 

Nu vei suferi de frig, 

Nu vei muri la vârstă fragedă, 

Vei creşte mare şi inteligent, 

Nu vei da roată la ieslea oilor ca să găseşti de mâncare. 

Binecuvântarea şi blestemul nu rămân doar verbale, cu toate că şi una, şi 
celălalt sunt cele mai bune ilustrări ale puterii atribuite de african cuvântului 
şi ale valorii pe care o reprezintă acesta. In ambele cazuri, cuvintele sunt însoţite 
de acte, ansamblul constituind rituri mai mult sau mai puţin complicate. 

Blestemul poate interveni între persoane neavând nici o legătură de rudenie, 
ca, de pildă, între proprietarul unui lucru furat şi hoţul necunoscut, în acest 
caz, persoana păgubită se duce la preotul uneia din divinităţile având în 
atribuţie anumite forme ale răului, precum variola, lepra, trăsnetul etc., şi-i 
face o ofrandă, fâgăduindu-i că va reveni cu ofrande mai importante de îndată 
ce hoţul va fi demascat pentru a fi târât în faţa justiţiei umane sau, uneori, 
pedepsit cu moartea. în cazul din urmă, cadavrul este încredinţat preoţilor 
divinităţilor respective pentru a fi înhumat conform unor rituri adecvate. 

Persoana care se simte lezată îl poate blestema şi direct pe răufăcătorul 
bănuit, invocând spiritele strămoşilor sau pe Dumnezeu. Ea recurge atunci la 
un text de blestem în genul acestui exemplu provenind de la populaţia 
Bayombe din Zair: 

Fie ca Dumnezeu de pe Pământ şi din cer 

Să-ţi aducă numai ghinion! 

Să mori sfâşiat de fiare! 

Să te răneşti şi să mori împuşcat cu mâna ta, 

Să te tai în propriul tău cuţit, 

Să fii socotit nedemn de a ajunge nganga [preot, vindecător]! 27 

Recurgerea la zei pentru a le cere să săvârşească un rău asociat atribuţiilor 
lor ne permite să revenim la personalitatea lui Legba, din care misionarii de 
ieri şi unii creştini africani de astăzi înclină să facă întruchiparea răului. în 
religiile africane, răul pare „mai bine împărţit" la scara universului. Chiar şi 
divinităţile cunoscute ca fiind paşnice şi care îşi răsfaţă pur şi simplu adoratorii 
nu şovăie, atunci când e nevoie, să-şi reverse furia distrugătoare şi înspăimân¬ 
tătoare asupra unor persoane vinovate de fapte criminale. 

Ideea răului inerent creaţiei este confirmată de fenomene care se pot observa 
şi astăzi. S-a întâmplat, de pildă, că toate persoanele care consumaseră un 
aliment furat au fost atinse de blestemul încredinţat unei divinităţi şi împlinit 

27. Cf Konde Ntedika, „Rite yombe de pardon et de reconciliation“, în P. Karl, 
J. Rivinius, Schuld, Siihne und Erlosung, Steyler Verlag, 1983, p. 179. 

de aceasta, şi asta chiar atunci când anumiţi consumatori nu ştiau de unde 
provenea ceea ce mâncaseră. Singura posibilitate de a scăpa, pentru o persoană 
nevinovată şi care ar fi găsită vinovată, se află în însăşi nevinovăţia ei. Pe cât 
pare de promptă în pedepsirea „adevăraţilor" vinovaţi, pe atât divinitatea, se 
crede, îi cruţă pe cei nevinovaţi; însă cu condiţia ca în momentul în care este 
cerută pedeapsa, conform ritualului potrivit, persoana ofensată să nu scape 
din vedere să-i indice preotului şi, prin intermediul lui, divinităţii gradul de 
vinovăţie la care doreşte să fie extinsă pedeapsa: numai hoţul, toţi cei care l-au 
ajutat, toţi cei care au profitat de lucrul furat etc. 

Ultima formă a răului interpersonal este cel pe care şi-l pot dori unii altora 
duşmanii, adversarii. Cu această formă a răului se trece în taină hotarul precar 
dintre religie şi magie, căci acela care vrea să facă rău unui adversar trebuie 
să acţioneze din umbră. Reţetele şi ritualurile privind răul sub această formă 
sunt aşadar adevărate secrete păstrate cu mare grijă şi vândute scump. Ceea 
ce leagă totuşi această formă a răului de ideea care mi se pare esenţială în 
Africa, aceea a răului inerent creaţiei, şi chiar binelui, este faptul că aproape 
toate riturile prin care operează răufăcătorii se sprijină pe principii riguros 
naturale. Virtuţile plantelor, ale animalelor, locurilor, momentelor, ingenios 
articulate unele cu altele şi mânuite graţie temutei puteri a cuvântului, dau 
naştere unei forţe pe care gelozia şi ura o folosesc în scopuri proprii. 

Dacă răul intrapersonal şi răul interpersonal sunt şi unul, şi altul iden¬ 
tificabile, există însă şi un rău pur şi simplu difuz, care nu poate fi concentrat 
în nici un suport. Răul acesta impersonal pare legat de însuşi faptul de a trăi. 
Prin simpla ei desfăşurare, viaţa pare să antreneze desfăşurarea concomitentă 
a unui rău de care trebuie să ştii să te fereşti şi care este asimilat unei forme de 
ghinion în mai multe culturi africane. Pentru a vorbi de el, unii se mulţumesc 
să numească viaţa în termeni adesea sinonimi cu cel de lume. Alţii, dimpotrivă, 
văd în el un fd de venin prezent nu în natură, ci în viaţa trăită. 

Opus acestui rău impersonal, există şi un bine care apare ca un dar efectiv 
gratuit şi ar putea fi identificat cu norocul; şi unul, şi celălalt au drept carac¬ 
teristică faptul că, lipsite de suport sau de un sălaş, ţin de instanţe ce se sustrag 
aproape cu totul acţiunii omului. 

Greşeala sau păcatul, răscumpărarea şi împăcarea 

Orice reflecţie privind greşeala sau păcatul trebuie situată în cadrul dinamicii 
persoanei. Prin pluralismul ei autocreator, persoana este percepută ca un act: 

- un act care începe cu eul şi continuă după el, însă un act asupra căruia 
domnia eului exercită o influenţă marcată de timpi forte şi chiar crescând în 
intensitate; 

- un act care depăşeşte din toate punctele de vedere conştiinţa individului, 
însă rămâne în mod constant accesibil conştiinţei grupului şi, astfel, inter¬ 
venţiilor sale; 

- un act împlinit de eu, dar care poate fi împlinit şi de altcineva; de aici 
importanţa memoriei pentru autoînţelegerea fiecărei persoane, dar şi impor¬ 
tanţa menestrelului pentru grup, căci dacă grupul este memoria eului, mene¬ 
strelul este memoria grupului; şi oricine este memoria unui eu îl posedă 
oarecum; 

- un act prin care cuvântul sau verbul este totodată cauză şi efect, materie 
şi formă, scop şi mijloc; 

- un act iniţiat de experienţa eului, pe care îl înştiinţează sau informează 
revelaţiile oracolului, dar care rămâne cu toate acestea deschis către neprevăzut 
şi inedit; 

- un act care acum reuşeşte, acum dă greş. 

Prima limită a acestui act care este omul-persoană negro-african este 
interdicţia, care presupune existenţa, înainte de toate, a unei ordini naturale 
a lucrurilor. Orice sistem de interdicţii se sprijină aşadar pe nişte prescripţii şi 
pe o învăţătură ale cărei etape 28 sunt mai mult sau mai puţin ritualizate. Unele 
pot fi secrete, însă, în acest caz, nerespectarea lor nu poate antrena pentru 
vinovat suportarea consecinţelor. Un adagiu Yoruba precizează: „Nimeni nu 
moare din pricina unei interdicţii despre care nu a fost în prealabil informat . 11 

Greşeala se deosebeşte de simpla eroare prin faptul că ea rupe o relaţie 
naturală, care poate uni individul cu un alt individ, cu un grup, cu o divinitate 
sau cu Dumnezeu. Un individ care şi-a jignit tatăl şi a iscat astfel un blestem 
poate căuta să restabilească pacea printr-o împăcare. Prima condiţie este ca 
fiul să-şi recunoască greşeala şi să mărturisească în faţa comunităţii familiale 
reunite fapta cu care se învinovăţeşte. Ritul împăcării recurge în special la apă, 
care, vărsată pe pământ pentru a îmbuna astfel manii strămoşilor, este deseori 
băută de persoanele împăcate pentru a simboliza totodată restaurarea păcii şi 
restabilirea legăturii iniţiale. Acest rit poate fi săvârşit de asemenea în jurul 
unui animal sacrificat a cărui carne constituie masa rituală, socotindu-se că 
sângele jertfei îi hrăneşte şi îi fortifică astfel pe manii strămoşilor, totdeauna 
poftiţi la ocazii asemănătoare. Săvârşit fie cu apă, fie cu sânge, acest rit este 
mereu însoţit de cuvânt. E şi cazul textului de mai jos, rostit de un tată care 
îşi iartă fiul şi se împacă cu el: 

28. A. Ham pate Ba relatează, în acest sens, că, în mediile Peuhl şi Bambara, creşterea 
persoanei cunoaşte nu mai puţin de 18 etape, din care 9 sunt ascendente şi 9 descendente; 
fiecare perioadă fiind de 7 ani, omul Bambara sau Peuhl ar putea trăi 126 de ani, din care 
primii 63 corespund creşterii sale, iar ultimii 63 descreşterii sale până la moarte (Amadou 
Hampate Ba, art. cit., pp. 184—186). 

Pe copilul acesta nu l-am căpătat moştenire, e fiul meu legitim. 

Dar e un copil rău, un copil egoist. 

Totuşi, fiindcă a venit la mine, tatăl lui, 

Nu vreau să mai fiu supărat pe el. 

Cuvintele spuse de mine în cerul limbii, 

Tot eu le zdrobesc dedesubtul limbii 

Să-ţi fie secera mănoasă, vin de palmier să faci din belşug, 

Să te respecte toată lumea; 

Să fii apreciat de toţi şefii şi de către ngangw, 

Ai grijă să faci lucrurile pământului şi ale cerului. 

Ceea ce dai, să dai din toată inima; 

Vorba rostită să-ţi iasă din rărunchi 
Şi să purceadă în sus. 

Să fii bine văzut şi de femei, şi de bărbaţi. 

Eu, tatăl tău, te-am zămislit, 

Să nu mă mai nesocoteşti în veci. 

Vrajba dintre mine şi tine s-a stins; 

Pricina e de-acum încheiată. 

Dar ia aminte, greşeala făcută o dată, să nu o mai faci niciodată. 29 

Mai mult ca oricare alta, noţiunea de greşeală şi cea de păcat arată cât de 
complexe sunt procesele de aculturaţie şi în ce mod subtil, dar real, valorile 
ancestrale sunt pe cale de a fi înlocuite cu altele. Dacă unui african, adept al 
religiilor tradiţionale, îi adresezi întrebări privitoare la noţiunea de păcat, el 
răspunde deseori modificând termenii problemei pentru a introduce alţii, 
mai apropiaţi de greşeală, considerată ca o simplă abatere, decât de păcat ca 
faptă vinovată gravă, putând afecta fiinţa în partea ei cu adevărat emoţională. 
Deoarece cuvintele alese pentru a denumi păcatul au fost scoase din contextele 
lor originare pentru a căpăta semnificaţii noi, vorbitorii de limbi africane au 
pierdut accesul la semnificaţiile pe care le-au avut ele la origine. In limba Fon, 
de pildă, „a face o greşeală" s-ar traduce prin wa-nu-gnido , iar „a săvârşi un 
păcat" se traduce prin hue-huhu. Prima expresie înseamnă „a face un lucru cu 
păcat", cea de-a doua înseamnă „a ucide", în sensul de a isca o „sfadă", o 
„pricină". Or, etnia Fon posedă în acelaşi registru o altă expresie, hlon-huhu, 
care înseamnă „a ucide sau a stârni groaza", atunci când acest cuvânt înseamnă 
„nemaivăzutul", insolitul sau chiar extraordinarul, dar într-o accepţie negativă. 
O a patra expresie curentă la etnia Fon este ashe-gbigba, care înseamnă „a săvârşi 
păcatul". Insă aceasta este în mod evident de origine Yoruba (de altfel, înde¬ 
lungata jumătate şi inevitabila întrepătrundere a culturilor Fon şi Yoruba jus¬ 
tifică deplin aceste împrumuturi). 


29. Konde Ntedika, art. cit., p. 183. 

Expresia Y oruba. as hi-she, „făptuireade rău“, este aproape perfect echivalentă 
cu expresia mi-wiwa-gnido a populaţiei Fon. Dar, pentru a spune că a păcătuit, 
etnia Yoruba convertită astăzi la creştinism se serveşte de expresia mongbe-she, 
formă contrasă de la mon gba eshe , care vrea să însemne: „Am întâmpinat sau 
primit eshed Or, radicalul cuvântului eshe, she, înseamnă „a începe", „a debuta" 
sau „a sosi", în sensul de a avea loc în curând. Eshe indică aşadar faptul de a 
inova, de a ieşi din obişnuinţă, de a se abate de la normă sau de la ceea ce este 
normal, de a încălca ordinea naturală a fiinţelor şi a lucrurilor. Ne întoarcem 
astfel la noţiunea de interdicţie care se află chiar în centrul experienţei greşelii. 
Faptul că această experienţă este de acum înainte supusă unei transformări 
discrete este adeverit de un convertit din Burundi, atunci când îi mărturiseşte 
confesorului său: „Am păcătuit, dar nu am făcut rău ." 30 Mărturisirea aceasta 
nu e paradoxală decât în tradiţia iudeo-creştină. Ea dezvăluie tocmai adâncimea 
la care se situează în conştiinţa subiectului nu păcatul, ci răul. Nu că nu l-ar 
preocupa calitatea, orientarea sau conţinutul intenţiei sale. In realitate însă, în 
primul plan al conştiinţei sale se află credinţa într-o ordine a lucrurilor şi a 
fiinţelor pe care el trebuie să o promoveze cu toată energia de care este în stare; 
răul, adevăratul rău, dacă îndrăznim să spunem, ar fi deranjarea sau întreruperea 
acestei ordini. 

Punct central în trăirea lui homo religiosus negro-african, interdicţia pro¬ 
tejează ordinea, în timp ce nerespectarea ei nu poate isca decât dezordinea, 
răul şi deci suferinţa. Tocmai fiindcă ceea ce protejează interdicţia se află în 
inima fiinţei, pedeapsa este cvasiautomată atunci când această ordine este 
încălcată. Căci universul e închipuit ca un mecanism uriaş în care fiecare lucru, 
chiar cel mai nesemnificativ în aparenţă, se află la „locul" lui şi împlineşte 
„rolul" pe care i l-a atribuit Creatorul la începutul începuturilor. 

Atunci când s-a săvârşit greşeala, ispăşirea ei va consta în restabilirea 
ordinii normale a lucrurilor. Vinovatul va trebui să-şi recunoască nelegiuirea, 
să o mărturisească în faţa tuturor. Intrată în legătură cu cea a strămoşilor, 
comunitatea celor vii va încerca să întoarcă timpul la momentul în care s-a 
tulburat ordinea şi s-a săvârşit greşeala. Cel vinovat va simula propria nele¬ 
giuire, comunitatea îşi va exprima dezaprobarea, astfel că fiinţele şi lucrurile 
răvăşite îşi vor regăsi îndată „locul". Iar timpul şi viaţa vor fi rugate să-şi reia 
cursul „normal". 

Printre mijloacele care permit comunităţii credincioşilor să administreze 
timpul, să-l încetinească, să-l grăbească şi, la nevoie, să-l întoarcă înapoi, pentru 

30. Cf. Sebahire Mboyinkebe, „Faute, peche, penitence et reconciliation dans Ies 
traditions de quelques societes d’Afrique centrale", în P. Karl, J. Rivinius, op. cit., p. 153. 



652 RELIGIILE LUMII 


a-1 restructura, a-1 reordona şi, prin aceasta, a-i reda puritatea lui originară, 
cuvântul ocupă un loc unde nimic nu-1 poate înlocui, pe care îl va pune în 
evidenţă studiul cultului, al adoraţiei şi al ofrandei. 


CULTUL 

Zeii în chip de creaturi ale Fiinţei Supreme 

Toate divinităţile sunt create de Fiinţa Supremă. Acest statut le este 
recunoscut în mituri, precum şi, mai ales, în viaţa cotidiană şi în actele atât 
religioase, cât şi magice. Insă, cu toate că Fiinţa Supremă este creatorul 
tuturor lucrurilor şi că voinţa sa condiţionează realizarea oricărei alte voinţe, 
inclusiv cea a divinităţilor inferioare, ea a dat fiecărei creaturi o putere care 
îi este proprie. Această putere, al cărei nume variază de la o etnie la alta, 
apare atât în declaraţiile verbale, cât şi în comportările obişnuite sau 
tradiţionale şi în cele accidentale sau neobişnuite. 

Acea mana - 51 a melanezienilor a putut părea un corespondent pentru forţa 
vitală a populaţiilor Bantu, al căror apostol controversat a fost părintele Placide 
Tempels. Sunt însă mai multe limbi africane în care conceptul de forţă tra¬ 
duce inadecvat ideea de virtute sau de putere proprie tuturor creaturilor, fără 
excepţie. Deseori, mai cu seamă în limbile Yorubaşi Adja-Fon, ca şi în limbile 
şi dialectele înrudite, cuvântul care denumeşte forţa este destul de îndepărtat 
semantic de cel care serveşte la denumirea acestei virtuţi prezente în fiecare 
făptură şi care nu trebuie confundată cu viaţa. 

Intr-adevăr, în Fon-Gbe (limba Adja-Fon), „forţă“ se spune hlon-hlon, iar 
în Yoruba se zice agbara. în ambele limbi însă, această putere specifică se 
numeşte ashe. Atunci când este întrebuinţat ca substantiv, cuvântul ashe 
exprimă ceea ce determină un lucru să fie ceea ce este sau o fiinţă oarecare să 
fie şi ea ceea ce este. Iar atunci când este întrebuinţat ca verb şi conjugat la 
imperativ, înseamnă: „Să fie!“ Ashe este prin urmare formula ideală rostită 
după fiecare rugăciune, fie că aceasta este adresată Fiinţei Supreme sau unei 
divinităţi. O rugăminte adresată unei fiinţe umane nu se va termina niciodată 
cu această expresie. Ashe este aşadar echivalentul acelui fiat latin sau al 
cuvântului ebraic amin. 

în acest univers conceput ca un adevărat câmp de virtuţi, de forţe sau de 
puteri, antagonismele sunt în mod necesar orizontale. Numai „forţele" 


31. Cuvântul mana , polinezian la origine, desemnează o putere, o influenţă sau o 
forţă nefizică putând acţiona atât în bine, cât şi în rău. Această forţă poate pune stăpânire 
pe fiinţele vii, însă ea circulă liber şi nu pare să fie legată de un obiect anume. 

inferioare Fiinţei Supreme pot fi aduse în starea de a se asocia, a se disocia 
sau a se opune mai mult sau mai puţin timp şi cu mai mult sau mai puţină 
eficacitate. Nici una din aceste forţe inferioare nu poate intra în conflict cu 
aceea a Fiinţei Supreme. 

Divinităţile ca operă a cunoaşterii 

Am vorbit, cu prilejul evocării mitului Dogon, de claviculele lui Amma 
şi de semnele tuturor lucrurilor închise în ele. Amma a desenat cu apă aceste 
semne, numite bummo, pe bolta cerească, ceea ce a constituit una din primele 
etape ale creaţiei. Dar semnele bummo, precizează mitul Dogon, există în 
număr finit. Există unul pentru fiecare lucru, pentru fiecare fiinţă. A fi învăţat 
înseamnă a cunoaşte aceste semne primordiale. Cu cât le cunoşti mai bine, 
cu atât eşti mai învăţat. Cu toate acestea, a cunoaşte nu înseamnă a crea; 
nici un învăţat nu poate aşadar să creeze un bummo suplimentar, căci acest 
lucru ar însemna că vrea să meargă mai departe decât Amma. 

în gândirea Dogon, semnele bummo apar astfel ca nişte principii. Ele nu 
sunt numai la originea fiecărei fiinţe; fiecare creatură îşi are propriul ei bummo-, 
s-ar putea spune însă că bummo trebuie să fie mai mult generic decât 
individual. Ar exista, prin urmare, nu un bummo al unui anume câine sau al 
unei anume vaci, ci al tuturor vacilor şi al tuturor câinilor, oricare ar fi. 
Concepute astfel, semnele bummo ar fi nişte adevărate arhetipuri, în sensul 
platonician al acestui cuvânt. 

Caracterul totodată esenţial şi unic al sensului bummo se află de asemenea 
în noţiunea de odu-ifa, care se întâlneşte la etnia Yoruba şi pe care Adja-Fon 
o numeşte fa-du. Ca şi semnul bummo, odu ifa, numit mai simplu odu, este 
un semn primordial care corespunde fiecărei fiinţe, fiecărei creaturi, dar nu 
în felul în care un desen reprezintă obiectul desenat. Noţiunea odu apare mai 
curând ca desemnând configuraţia matematică (sau aritmetică) ce s-a aflat la 
baza creării fiecărui lucru. Odu este un ansamblu format din două coloane 
verticale paralele, fiecare din patru linii sau patru puncte, pe care ghicitorii 
le desenează pe sol în ritmul mânuirii şiragului de mătănii de divinaţie numit 
agunmaga. Aceste linii sau puncte care sunt în număr de opt corespund la 
opt poziţii, fiecare putând fi când deschisă şi pozitivă, când închisă şi negativă, 
întâmplarea este cea care, prin mijlocirea mătăniilor de divinaţie, îi dă 
ghicitorului conţinutul pozitiv sau negativ al fiecăreia dintre cele opt poziţii. 
Astfel, în virtutea numărului şi locului datelor pozitive sau negative, fiecare 
odu reprezintă o figură unică având propriul ei nume şi corespunzând unei 
fiinţe sau unui lucru precis. 

Conform mitului Dogon, semnele primordiale ( bummo) din claviculele 
lui Amma erau în număr de 266. Insă în sistemul ifa al etniilor Yoruba şi 
Fon, figurile primordiale ( odu ) sunt de obicei estimate la 256, dintre care 16 
sunt cardinale şi restul de 240 sunt derivate. Pe de altă parte, combinându-se 
pe grupuri de 16, aceste 256 de figuri se pot regăsi în 65 536 de combinaţii 
posibile. 32 

Dacă semnele primordiale luate aici în consideraţie trebuie să corespundă 
fiecărui lucru (sau fiecărei fiinţe) create de Fiinţa Supremă, atunci cifra de 
65 536 e mult mai apropiată de realitate decât cea de 266. Mai ales că, la 
Yoruba şi la Fon, fiecare făptură a „venit pe lume“ sub un odu precis, fiecare 
creaţie pe care o poate întreprinde omul, fiecare eveniment ce poate avea loc, 
fiecare act ce poate fi săvârşit este pus sub influenţa unui odu la fel de precis. 

A cunoaşte cu adevărat înseamnă a cunoaşte ceea ce e de cunoscut prin 
mijlocirea acestor semne primordiale; altfel spus, cunoaşterea în esenţa ei. 
Nu e nicidecum nevoie să se confere cunoaşterii astfel concepute o putere de 
creaţie cu adevărat nouă. Dat fiind însă că orice lucru existent este pus sub 
infl uenţa unui semn primordial, cel care cunoaşte acest semn va avea asupra 
lucrului cunoscut astfel o putere adevărată. In religiile tradiţionale, excepţie 
făcând situaţia strămoşilor divinizaţi (sau a zeilor-strămoşi), tocmai de 
cunoaşterea concepută astfel depinde existenţa divinităţilor inferioare şi, de 
altfel, întru totul supuse puterii Fiinţei Supreme. Aceste divinităţi sunt 
rezultatul sau produsul cunoaşterii sau al ştiinţei, în sensul că relaţia dintre 
ele şi oameni este guvernată de cunoaştere înainte de a fi guvernată de credinţă. 

Divinităţile inferioare sunt astfel accesibile adoratorilor lor, datorită unor 
manifestări, dintre care cea mai importantă este construirea altarului. Or, 
construirea sau înălţarea altarului unde trebuie să-şi aibă locul divinitatea 
este, înainte de toate, o problemă de cunoaştere. Căci trebuie să se cunoască 
nu numai semnul sub înrâurirea căruia a fost concepută divinitatea de către 
Creator, ci şi, pe de o parte, toate fiinţele şi lucrurile care, adunate laolaltă, 
vor crea condiţiile necesare prezenţei divinităţii, iar pe de altă parte, cuvintele 
sacralizante care, odată rostite, vor face ca prezenţa divinităţii în cauză să 
devină efectivă. 

Divinităţile ca fiice ale cuvântului 

Cuvântul e totul. 

El taie ca briciul, jupoaie, 

Modelează, modulează, 


32. Cf. Robert Jaulin, „Analyse formelle de la geomancie“, în P. Richard, R. Jaulin, 
Antbropologie et Calcul, Paris, Union generale d’editions, 1971, p. 186. 

Tulbură, ia minţile, 

Vindecă sau ucide pe loc, 

înalţă, înjoseşte după rostul lui, 

Aţâţă sau linişteşte sufletele. 33 

Cuvântul e de origine divină. Dumnezeu şi zeii îl au în plenitudinea lui; 
oamenii, în schimb, au trebuit să aştepte să le fie dat; însă lucrul acesta s-a 
petrecut încet, treptat, căci cuvântul este forţă şi viaţă; el este esenţial. 

Conform mitului Dogon, cuvântul a fost dăruit oamenilor pe parcursul 
a trei etape. Am văzut că numai unul dintre Nommo anagonno a venit pe 
pământ (şi cum, în virtutea principiului gemelităţii deosebit de scump etniei 
Dogon, aceşti Nommo erau creaţi mascul şi femelă, a vorbi de un Nommo 
sau de Nommo la plural, când e vorba de cel care a venit pe pământ, este 
acelaşi lucru). Să considerăm aşadar că zeul sau geniul Nommo, odată reîntors 
în cer, şi-a coborât privirea asupra mamei lui, Pământul, şi şi-a dat seama că 
acesta e gol puşcă. Atunci a meşterit îndată o fustă din fibre vegetale cereşti, 
care să acopere goliciunea mamei sale. Căci a fi în pielea goală e totuna cu a 
fi lipsit de cuvânt. 34 Iar în aceste fibre vegetale a fost introdus primul cuvânt 
care le-a fost dat oamenilor să-l audă. Căci fibrele acestea erau umede, erau 
pline de esenţa lui Nommo, ele erau într-un fel Nommo însuşi. 

Al doilea cuvânt dăruit oamenilor a fost încredinţat ţesătoriei, tehnică 
evident mai evoluată decât simpla împletire a fibrelor vegetale. Despre 
meşteşugul ţesutului mitul oferă o povestire impresionantă. Cei opt strămoşi 
primordiali ai populaţiei Dogon, creaţi de Amma, erau nemuritori; cel puţin, 
ei nu şi-au aflat moartea în felul oamenilor. Atunci când li s-a împlinit 
sorocul, cel mai mare dintre ei s-a aşezat, cu strachina pe cap şi cu picioarele 
strânse, pe muşuroiul care nu era altceva decât sexul mamei sale, Pământul. 
Atunci s-a petrecut un lucru nemaipomenit; strămoşul a început să se afunde 
încet-încet în Pământ, cu picioarele în jos, până ce a fost înghiţit cu totul 
într-un fel de „naştere în răspăr". 35 Numai strachina de lemn a rămas pe loc, 
ca martoră a evenimentului. 

Ceilalţi strămoşi luară, fiecare la rândul lui, acelaşi drum pentru a se reîn¬ 
toarce în sânul Pământului, de unde, transformaţi în apă, urmau să se urce la 
cer asemenea lui Nommo. Când a venit însă rândul celui de-al şaptelea strămoş, 
această naştere în răspăr a fost marcată de un eveniment important. Asta fiindcă 

33. Cuvintele îi aparţin lui Komo-dibi, cântăreţ din Mali, celebrând (societatea de 
iniţiere) Komo, citat de L.-V. Thomas şi R. Luneau, în Les Religions dAfrique, textes et 
traditions sacres. Paris, Stock, 1981, voi. 1, p. 28. 

34. Cf. M. Griaule, Dieu deau. Entretien avec Ogotemmeli, Paris, Fayard, 1966, p. 77. 

35. Id., p. 23. 

cifra 7, care este suma lui 4 (feminitatea) şi a lui 3 (masculinitatea), este rangul 
perfecţiunii, simbolul unirii totale dintre mascul şi femelă. In virtutea acestui 
fapt, deşi strămoşul de rangul 7 era egal în calităţi cu ceilalţi, el îi depăşea într-o 
privinţă, cea a cuvântului. Intr-adevăr, 7 este rangul stăpânirii cuvântului, pe 
când 8 este rangul cuvântului însuşi. Strămoşul de rangul 7 era aşadar stăpânul 
cuvântului şi intrarea lui în pământ a fost marcată de dăruirea celui de-al doilea 
cuvânt oamenilor. Pentru a-şi îndeplini importanta sa misiune, el a început, 
pe cât îi stătea în putinţă, să se facă totuna cu muşuroiul, locul său de trecere. 
Astfel că buzele strămoşului au ajuns totuna cu marginile muşuroiului, iar acesta 
s-a transformat în gura lui, de unde au început să se ivească îndată nişte dinţi 
ascuţiţi. Aceştia au continuat să apară până au ajuns în număr de 80, adică 10 
pentru fiecare strămoş. 

La momentul potrivit, strămoşul a scuipat 80 de fire de bumbac care s-au 
repartizat între cei 80 de dinţi folosiţi astfel ca spata unui război de ţesut. 
Maxilarul superior a format suprafaţa impară a urzelii, iar maxilarul inferior 
planul firelor pare. Atunci când deschidea şi închidea maxilarele, firele întinse 
se încrucişau şi se descrucişau, iar limba lui despicată împingea alternativ firul 
de bătătură, ţesând astfel o fâşie de stofa care căpăta formă treptat-treptat în 
afara gurii strămoşului, „în suflul celui de-al doilea cuvânt revelat". 36 Aceste 
cuvinte, se spune, erau ţesute în fir; ţesătura era astfel cuvântul. „Stofa" se 
spune, în limba Dogon, soy\ ceea ce înseamnă: „Acesta e cuvântul". însă cel 
de-al doilea cuvânt nu a fost încredinţat direct omului. Furnica este cea care, 
umblând încolo şi-ncoace în timp ce se desăvârşea marea operă, avea să 
primească cel de-al doilea cuvânt pentru a-1 transmite mai târziu oamenilor. 

în ce priveşte cel de-al treilea cuvânt, el a fost dăruit oamenilor odată cu 
tehnica fabricării tobei. Pentru a înţelege cum s-au petrecut lucrurile, trebuie 
să ne gândim mai întâi la toba de subsuoară, care e compusă din „două cupe 
emisferice de lemn legate la pol printr-un cilindru de diametru mic" 37 , amin¬ 
tind de o nisiparniţă cu gâtuirea mult mai lungă. Pe fiecare din aceste cupe 
emisferice este întinsă o bucată de piele fixată cu cureluşe care merg de la o 
cupă la cealaltă şi formează astfel o învelitoare strânsă în jurul cilindrului pe 
toată lungimea lui. Atunci când este pusă la subsuoară, mişcările de apăsare 
ale braţului pe aceste cureluşe întind cele două membrane de piele şi modifică 
sunetele obţinute prin percuţie. 

Ca să-i înveţe pe oameni acest nou meşteşug şi să le transmită cel de-al 
treilea cuvânt al său, geniul-strămoş s-a folosit de ambele mâini pentru a în¬ 
chipui cele două membrane de piele trebuind să acopere cupele emisferice ale 

36. M. Griaule, op. cit ., p. 25. 

37. Id., p. 60. 

tobei. între degete, cu excepţia celor doi policari lăsaţi la o parte, a trecut zece 
rânduri de fire pentru fiecare deget, obţinând astfel optzeci de bucle cu totul, 
adică un număr egal cu cel al dinţilor din gura lui. Folosindu-se de limba lui 
despicată, el a trecut atunci de-a curmezişul acestor rânduri de aţă închipuind 
o bătătură, o urzeală făcută dintr-o lamă subţire de cupru. Imprimând acestei 
lamele de cupru o mişcare elicoidală, a obţinut optzeci de spire. Şi, în timp ce 
săvârşea această lucrare preţioasă, strămoşul continua să vorbească, aşa cum 
făcuse şi când îi iniţia pe oameni în meşteşugul ţesutului. Astfel, după etnia 
Dogon, a ţese sau a bate toba e unul şi acelaşi lucru: „Iar a bate toba înseamnă 
şi a ţese: sunetul loviturilor de baghetă sare de la o membrană la cealaltă în 
interiorul cilindrului, aşa cum alunecă suveica şi firul dintr-o mână în cealaltă 
printre cele două laturi de urzeală încrucişate de cocleţe." 38 

însă acest al treilea cuvânt al strămoşului era diferit de cele două anterioare. 
Căci acesta era limpede; nu mai era rezervat câtorva oameni, ci era hărăzit 
tuturor. Era, după cum scrie iarăşi Marcel Griaule, „cuvântul definitiv, 
complet şi multiplu care se potrivea cu timpurile noi“ . 39 Astfel, la etnia Dogon 
sunt asociate, în primul rând, umiditatea fibrelor vegetale indispensabilă 
oricărei procreări, în al doilea rând, lumina ţesutului, căci fără lumina creată 
la începuturi de propriul ochi al lui Amma ieşind din sânul său nimic din 
ceea ce este creat nu ar fi ieşit din bezna primitivă şi, în sfârşit, sonoritatea 
tobei care se aude departe, hăt departe, cuvântul care este sămânţă şi viaţă, 
lumină, forţă şi putere. 

Probabil că mitul Dogon oferă detaliile cele mai substanţiale asupra originii 
cuvântului. însă în toată lumea negro-africană cuvântul e considerat ca un 
fenomen esenţial. Cele şapte versuri din poemul Komo-dibi citat mai sus 
dovedesc acest lucru - cuvântul este cu adevărat totul (versul 1), el poate lua 
minţile (versul 4), el poate irita sau linişti (versul 7) şi mai ales poate vindeca 
sau ucide (versul 5). Divinităţile sunt în mod fundamental creaturi ale Fiinţei 
Supreme. Cunoaşterea şi numai ea este aceea care, în al doilea rând, îngăduie 
celui care a ştiut să plătească preţul cuvenit să afle care sunt acele lucruri având 
asemenea forţe şi puteri încât ele vor putea deveni locul prezenţei unei 
divinităţi. Dar cuvântul este cel care poate şi trebuie să desăvârşească această 
operă pe cât de religioasă, pe atât de magică, să cheme divinitatea aleasă şi să 
o statornicească în altarul ei, aidoma unui rege pe tronul său, astfel ca, pe mai 
departe, cultul ei să fie celebrat în locul acela. Zeii inferiori sunt creaturile 
Fiinţei Supreme, desigur, dar şi opera ştiinţei şi a cuvântului oamenilor. 


38. M. Griaule, op. cit., p. 61. 

39. Id., p. 62. 

Cultul divinităţilor, sacrificiul 

Diversitatea formelor pe care le poate lua cultul adus divinităţilor eclipsează 
până la urmă cultul adus Fiinţei Supreme. Această diversitate menţine însă 
cultul deosebit de activ şi, prin urmare, credinţa în divinităţile inferioare, în 
locurile cele mai neaşteptate, inclusiv în religiile la care s-au convertit africanii: 
creştinismul şi islamul. 

Evocarea. Forma cea mai curentă a referirii la divinităţile inferioare este 
probabil prezenţa numelor de divinităţi în nume de persoane. După ce multă 
vreme au fost prenume, mai multe dintre ele au devenit nume de familie, 
fapt care are drept consecinţă refularea intr-un inconştient mai mult sau mai 
puţin adânc atât a referirii la divinităţi, cât şi a evocării acestora. Astfel, Ogun, 
zeul Fierului, Ifa, zeul Oracolului, la Yoruba, şi Dan, zeul-şarpe, So, zeul 
Trăsnetului, sau chiar Hun, nume generic al unei divinităţi nedefinite, la 
Adja-Fon, sunt rădăcinile unor nume proprii care e de ajuns să fie rostite 
pentru a constitui tot atâtea rugăciuni înfiripate sau abia şoptite. Dacă la 
origine aceste nume erau purtate de autentici adoratori ai divinităţilor, 
legăturile s-au slăbit încetul cu încetul, pe măsură ce, devenind nume de fa¬ 
milie, ele au fost purtate de persoane a căror convertire la islam sau la creş¬ 
tinism le-a îndepărtat de religiile tradiţionale. 

închinarea. Un obiect, un loc sau o persoană pot fi închinate unei divinităţi 
fără ca numele zeilor cinstiţi astfel să transpară în termenii folosiţi la de¬ 
semnarea lor. Exemplele de nume proprii prezente mai sus ilustrează în 
suficientă măsură obiceiul constând în a cinsti un zeu cuprinzându-i numele 
în nume de persoane. Printr-un rit special, o persoană poate fi pusă sub 
protecţia acestui zeu. La fel şi ogoarele, locuinţele, sau chiar un vreasc undeva 
pe câmp ori un obiect dintr-o casă, care pot fi puse sub protecţia specială a 
zeului-tunet, a zeului-variolă sau a zeului-lepră. Cel care se atinge de obiecte 
aflate sub o astfel de protecţie este lovit mai mult sau mai puţin crunt de 
pedeapsa zeului pe care ritul l-a făcut ocrotitorul lor. Cel închinat divinităţii 
este adesea un copil - ai cărui părinţi au rugat în prealabil divinitatea să li-1 
„aducă-la-fiinţă“ - sau un bolnav a cărui vindecare nu a fost obţinută decât 
în urma rugăminţii adresate de el anume divinităţii respective. Faptul că în 
numele unui copil obţinut astfel de la un zeu poate figura numele acestui zeu 
însuşi nu ar apărea decât ca o formă de gratitudine firească, de altminteri 
curentă. Nu sunt rare nici cazurile în care o persoană având deja un nume şi 
care a cerut şi a obţinut de la un zeu tămăduirea de o anumită boală consimte 
a fi închinată acestui zeu şi alege prin urmare un prenume care include numele 



RELIGIILE AFRICII NEGRE 659 


acestui zeu. în timp ce închinarea unui loc unei divinităţi - aşa cum este 
deseori cazul zeului Legba în teritorii locuite de etnia Adja-Fon 40 - nu implică 
din partea celor care locuiesc în acel loc un cult obligatoriu sau regulat, atunci 
când o persoană este închinată unei divinităţi, persoana în cauză sau cei care 
o reprezintă au obligaţia să aducă un cult acestei divinităţi. 

Ofrandele. în societatea africană tradiţională, ofranda adusă zeilor este 
uneori atât de îndepărtată de altarele zeilor încât caracterul ei religios este 
în mod considerabil atenuat. Cum să recunoşti astăzi forma aceasta de 
ofrandă, mai ales în zonele urbane şi suburbane? O femeie bine îmbrăcată, 
ducând pe umăr, atârnat de un băţ, altarul care este totodată emblema şi 
simbolul zeului ei tutelar şi ţinând în mână o strachină, un bărbat cu mersul 
hotărât, ducând pe cap altarul unui zeu învelit cu grijă în bucăţi de stofa 
multicolore şi precedat de un băiat cu un castron în mână, o femeie cărând 
în spate un copil şi un al doilea în braţe, umblând prin piaţă cu un coş în 
mână, din tarabă în tarabă, au astăzi mai curând aerul unor cerşetori. în 
realitate, aceste persoane sunt în căutarea darurilor care vor constitui ofranda 
făcută cu mai multă solemnitate, însă departe de locul unde au fost adunate 
darurile, fie unei divinităţi tutelare purtate de adoratorul sau adoratoarea ei, 
fie zeului gemenilor (aproape peste tot în Africa, gemelitatea ţine de o 
divinitate recunoscută şi adorată ca atare). 

Astfel zeii pot primi ca ofrandă produse de consum, preparate sau semi- 
preparate, din cele care se găsesc pe pieţele africane. Dar li se dăruiesc şi stofe, 
uneori deosebit de scumpe, şi scoici simbolizând bogăţia, de vreme ce scoica 
a fost folosită odinioară ca monedă. Totuşi, ofrandele prin excelenţă sunt 
apa, uleiul, băuturile alcoolice sub formă de bere sau de rachiu şi sângele. 

Apa este întotdeauna cea dintâi ofrandă adusă unei divinităţi. Prospeţimea 
ei simbolizează pacea, iar umiditatea ei nu poate fi separată de viaţă. Dăruită 
proaspătă, apa creează spaţiul întâlnirii dintre divinitate şi adoratorul ei; în 
acelaşi timp ea pune acest spaţiu sub semnul păcii şi al bunei înţelegeri, 
indispensabilă apropierii a două forţe inegale: cea a zeului şi cea a oamenilor. 
Dacă apa adusă ofrandă ar fi caldă, aceasta ar înseamnă ruptura, refuzul în¬ 
tâlnirii, ceartă; de pildă, numai vărsând apă caldă pe jos, după ce s-a rostit 
de trei ori numele defunctului al cărui suflet nu dă pace, există speranţa că 

40. Efigia divinităţii Legba este prezentă în mai multe locuri în teritoriile locuite de 
etnia Adja-Fon: la intrarea în sate te întâmpină tolegba, la piaţă ahilegba, la intrarea în con¬ 
cesiuni agbonu-hossu, iar în faţa sanctuarelor celorlalte divinităţi hun-legba. Cf. Honorat 
Aguessy, „La divinite Legba et la dynamique du pantheon vodoun au Danhome“, în 
Cahiers des religions africaines, Kinshasa, voi. 4, nr. 7, ianuarie, 1970, p. 94. 

te poţi descotorosi de el. La fel s-ar întâmpla şi în situaţia în care cadavrul 
unei persoane, ai cărei mani nu le-ar da pace rudelor, ar fi îndată dezgropat 
şi ars (lucru care se întâmplă foarte rar). 

Uleiul, înlocuit uneori cu laptele, este dăruit divinităţilor în chip de hrană. 
Numeroase altare sunt atât de frecvent acoperite cu ulei încât acesta pare a fi 
fost materia lor primă. Uleiul care a intrat în contact cu divinitatea şi, astfel, 
a fost sfinţit este adesea dăruit credincioşilor spre a le aduce noroc, a-i ocroti 
şi, uneori, ca alifie cu virtuţi mai mult sau mai puţin miraculoase. 

Băuturile alcoolice sunt dăruite zeilor mai întâi pentru bucuria şi marea 
veselie provocată de absorbţia lor. A le dărui divinităţii înseamnă aşadar a o 
invita să ia parte la bucuria adoratorilor ei şi să o onoreze. Insă alcoolul mai 
are o virtute: aceea de a stimula agilitatea minţii şi a-i conferi puterile necesare 
pentru a realiza lucruri mari. De aceea băutura alcoolică este dăruită adesea 
unei divinităţi căreia adoratorul ei îi cere să facă îndată un lucru considerat 
ca un rău necesar, cum este, de pildă, uciderea unui hoţ. Această proprietate 
este de asemenea ilustrată de obiceiul conform căruia, dăruind alcool manilor 
strămoşilor, li se cere să pedepsească pe oricine ar vrea să facă rău descendenţilor 
lor. In sfârşit, sângele este o ofrandă legată indisolubil de sacrificiu, chiar în 
momentul în care sacrificiul cumulează efectele sfinţirii şi virtuţile misterioase 
ale energiei vitale care trec din corpul victimei pe altarul zeului. Insă un sânge 
nu are nicidecum aceeaşi valoare cu altul. Natura victimei sacrificate este cea 
care determină valoarea sângelui dăruit. Şi tocmai de aceea sângele uman 
figura printre tipurile de sânge dăruit, de unde rezultă că nu trebuie reduse 
aceste sacrificii umane la o antropologie vulgară. 

Sacrificiul. Frecvenţa sacrificiilor în cultul negro-african nu-şi găseşte 
echivalent decât în raritatea explicaţiilor adevărate care se pot obţine de la 
protagonişti. După ce amintesc prescripţia sacrificiului, aceştia se mulţumesc 
să se refere - mai mult sau mai puţin explicit - la voinţa divinităţii care 
primeşte jertfa. Jertfa este legată de natura sau de personalitatea divinităţii 
căreia îi va fi adusă: cutare zeu nu primeşte ca jertfa decât câinele, cutare altul 
preferă o capră, un al treilea arată predilecţie pentru bibilică sau raţă etc. 
Totuşi, oracolul, adică ghicirea şi ghicitorul, se află la originea majorităţii 
sacrificiilor. Oracolul este mesagerul tuturor zeilor inferiori; el este aşadar cel 
care indică animalul ce urmează să fie jertfit şi, dacă este cazul, particularităţile 
sacrificiului, ca de pildă: ţinerea animalului care urmează a fi jertfit intr-un 
loc anume înainte de a fi sacrificat sau dăruirea cutărei părţi din carnea lui 
cutărei categorii sociale sau cutărei divinităţi cu nume precis. 

Sacrificiul n u se improvizează: el face parte din relaţia care îl leagă pe adorator 
de divinitate şi, din acest motiv, apare drept o cale de mântuire. In limba Yoruba, 



RELIGIILE AFRICII NEGRE 661 


de pildă, cuvântul ebo , care serveşte la desemnarea sacrificiului, exprimă limpede 
ideea că acesta, moment obligatoriu al parcursului religios, trimite la ideea de a 
dezlega, de a elibera, de a ieşi din ceea ce, altminteri, ar rămâne un impas. 

Cu totul rar se întâmplă ca sacrificiul să aibă loc în singurătate: chiar atunci 
când oficiază în contul său, sacrificatorul se află rareori singur în faţa zeului 
său. O altă constantă este prezenţa altarului zeului căruia i se aduc jertfe: cei 
care doresc să se achite de datoria de a aduce jertfe sunt obligaţi uneori să treacă 
multe hotare înainte de a ajunge la templul unde se află altarul divinităţii 
semnalate de ghicitor (zeii, spre deosebire de strămoşi, nu-şi pot primi jertfele 
decât pe altarele lor). Prezenţa animalului sau a trufandalelor care trebuie aduse 
ofrandă este şi ea o constantă. Cu ocazia sărbătorii trufandalelor, de pildă, 
divinităţii i se aduce ca ofrandă tuberculul de ignam: sucul sau seva lui sunt 
dăruite pe altar în timp ce „capul" este aşezat, cu mult respect şi deferenţă, faţă 
în faţă cu zeul. 

Grupul care sacrifică animalul sau lucrul jertfit şi altarul formează împreună 
un cadru, delimitând un spaţiu; două lucruri parcurg acest spaţiu în toate 
direcţiile, creând aici nişte curenţi cărora trebuie să li se identifice natura şi 
orientarea. Primul, cel mai uşor de sesizat, este cuvântul. Cel de-al doilea, mai 
subtil, se înrudeşte cu viaţa, cu forţa sau, în orice caz, cu o putere specifică ce 
este căutată pentru virtuţile ei revigorante, dar mai ales eliberatoare. 

Fără cuvânt, sacrificiul nu poate avea loc. Convins de propria lui putere, 
transportat de propriul lui elan creator şi recreator, cuvântul înviorează sa¬ 
crificiul. Insă el este simplu, limpede, accesibil tuturor, asigurând legătura între 
adoratori, zei şi Fiinţa Supremă, prin mijlocirea sacrificiului dăruit şi a victimei 
jertfite. Această simplitate mi se pare foarte bine ilustrată într-o rugăciune 
rostită în timpul ofrandei aduse, cu prilejul semănăturilor, strămoşului-zeu 
Lebe al etniei Dogon, căruia i se jertfeşte o capră: 

Doamne! primeşte salutul dimineţii! 

Strămoşi! primiţi salutul dimineţii! 

Suntem în ziua hotărâtă, 

Vom ieşi curând la semănat, 

Vom ieşi curând la arat, 

Doamne! dă meiului putinţa să-ncolţească, 

Toate opt boabele să răsară, 

Asemenea şi tigva, cea de-a noua! 

Să dai o consoartă celui ce nu are! 

Iar celui ce o are fără copil 
Să-i dai un copil! 

Fereşte-i pe oameni de înţepătura de spin, 

De muşcătura de şarpe. 

De vântul cel rău, 

Slobozeşte ploaia 

Să toarne cum ai turna cu găleata! 

Hai, meiule! hai! 41 

In ce priveşte acea forţă invizibilă, pusă în mişcare de sacrificiul săvârşit, o 
minte obiectivantă nu-i poate sesiza decât semnele exterioare, de cele mai multe 
ori considerabil atenuate. Astfel, după săvârşirea imolării, ficatul victimei este 
consumat, dar nu înainte de a fi prăjit. Insă unele fâşii din pielea victimei vor 
putea servi drept brăţări ani întregi, o parte din oasele ei vor împodobi altarul, 
devenind, odată cu trecerea timpului, adevărate moaşte. Oricum ar fi folosită 
jertfa, funcţia ei de mijlocitor este de fiecare dată şi pretutindeni evidentă. Şi 
tot de fiecare dată, grija sacrificatorului de a închina sacrificiul şi rugăciunea 
Fiinţei Supreme prin mijlocirea divinităţilor dovedeşte cu prisosinţă că forţa, 
viaţa sau pur şi simplu fluxul misterios cerut cu convingere, aşteptat şi primit 
într-o încredere totală, vine de la cel de care depinde totul şi care are încontinuu 
putere asupra totului. 

Iniţierea. Primul sens al iniţierii se cuvine a fi situat în tot ceea ce contribuie 
la înzestrarea credinciosului cu informaţiile teoretice şi practice referitoare la 
credinţa lui. Unele dintre cunoştinţele vehiculate de iniţiere sunt aproape de 
ordinul lumii profane. Altele sunt considerate ca fiind sacre şi transmiterea lor 
este păstrată cu cea mai mare grijă. In practicile religioase, gesturile neobişnuite 
cerute de sacrificiu fac obiectul unei iniţieri exoterice, publice şi accesibile 
aşadar tuturor, chiar şi celor care nu sunt adepţii acelor practici. Să dăruieşti 
apă, bere, un fruct de cola sau să tai un pui, un ied sau un bou este, ca să 
spunem aşa, un lucru la îndemâna oricărui credincios. Dar numai un iniţiat 
poate să ştie ce anume intră în componenţa altarului unui zeu, ce cuvinte 
trebuie rostite, în ce moment al ritului, cu ce gest şi ce act trebuie însoţite 
aceste cuvinte. Această iniţiere nu este la îndemâna primului venit. Pregătirea 
sacrificatorilor şi a preoţilor, îndeosebi, se face conform unui rit şi unor cu¬ 
noştinţe strict secrete, independent de cunoştinţele mai mult sau mai puţin 
secrete care le sunt comunicate. Iniţierea este aşadar prilejul unei intrări în 
legătură cu forţele numinoase transcendente, a căror mânuire depinde de 
cunoştinţe adânci şi a căror abordare se întemeiază în mod fundamental pe 
un act de credinţă. Iniţiatul este transformat radical de iniţiere şi îşi exteriorizează 
adesea această transformare adoptând un nume nou, un nou fel de ase îmbrăca 
şi, câteodată, chiar şi un nou regim alimentar. 

Posedarea. Ultim stadiu al iniţierii, posedarea este o manifestare întot¬ 
deauna publică şi colectivă. Grupul credincioşilor îşi dă toată silinţa, conform 


41. M. Griaule, op. cit., pp. 128-129. 

unor reguli urmărite îndeaproape de preoţi, pentru ca adepţii - nu întot¬ 
deauna pregătiţi - să fie posedaţi de divinitate. 

Riturile privind posedarea sunt şi ele întotdeauna marcate de folosirea 
muzicii sub formă de ritm, de tam-tam şi de cântec, a cuvântului sub formă 
de incantaţii sau sunt marcate, de asemenea, de incantaţii şi de rugăciuni, 
consumarea unor diverse produse a căror natură şi ale căror virtuţi sunt păstrate 
secrete şi, în sfârşit, de dans, care permite integrarea în grupul credincioşilor, 
în sensul strict al cuvântului, a masei de spectatori care nu pot rămâne mult 
timp „în afară". Cântecele, bătăile tam-tamurilor, cuvintele scandate şi dan¬ 
surile par să aibă rolul de a-i face pe cei de faţă să vibreze individual şi colectiv, 
astfel încât să-i aducă încet-încet la un prag de conştiinţă şi sensibilitate putând 
să determine apariţia stării de posedare. Conform protagoniştilor, aceasta e 
prezentată nici mai mult, nici mai puţin ca o „călărire": pentru un timp mai 
mult sau mai puţin lung, credinciosul posedat devine calul divinităţii. Prin 
corpul credinciosului, zeul ia parte de acum înainte la propria lui adorare. Chiar 
şi numai după comportările persoanelor posedate se poate lesne recunoaşte 
divinitatea care le stăpâneşte. Fenomenul posedării nu se limitează la cultul 
adus unei singure divinităţi, în religiile negro-africane aproape toate cultele 
duc la o stare de posedare: acest lucru se poate observa în cazul cultului adus 
lui Lyangombe 42 , în cele închinate lui Orisa sau lui Vodun, sau cu prilejul 
anumitor ceremonii proprii unor forme de creştinism african care sunt astăzi 
în vogă. Fie că prilejuieşte manifestarea unor puteri temporare, precum clarvi¬ 
ziunea, darul de a vindeca sau, pur şi simplu, o agilitate corporală şi o supleţe 
ce evocă „prezenţa" zeului-şarpe, fenomenul posedării atestă caracterul mane¬ 
vrabil al personalităţii sau, intr-un fel mai pozitiv, dinamismul, maleabilitatea 
ei. In umbra cultului adus zeilor, aceste însuşiri permit personalităţii să se 
deschidă spre transcendent, să-l primească şi să-l păstreze pe o durată variabilă 
şi pentru o folosire care este supusă disciplinei grupului, înviorat de către preoţi 
şi sacrificatori. 


ANCESTRALIZAREA, O SANCTIFICARE? 

Referirea la morţi este atât de frecventă în viaţa africană, încât nu e de prisos 
să se precizeze că nu toţi morţii sunt strămoşi. Riturile funerare la care e 
îndreptăţit orice defunct trebuie aşadar ţinute separat de cultul strămoşilor, 
ca şi de procesul de ancestralizare. 

42. Lyangombe este un strămoş divinizat căruia îi închină un cult populaţiile Bashi 
şi Banyarwanda din Africa Centrală. Cf. Gwa Cikala M. Mulago, La Religion traditionnelle 
des Bantu et leur vision du monde, Kinshasa, FTCK, 1990, pp. 54 şi urm. 

Viaţă bună şi moarte bună 

Oricât de paradoxal ar putea părea acest fapt, pentru negro-african moartea 
nu este capătul vieţii; ea antrenează, desigur, o modificare profundă, dar, în 
loc să întrerupă viaţa, ea o întăreşte, dimpotrivă, sub un anumit unghi, exact 
în momentul în care dă impresia că o şubrezeşte la un alt nivel. A muri în¬ 
seamnă a-ţi schimba înfăţişarea şi a continua să trăieşti un alt plan. Noţiunea 
de strămoş începe să capete consistenţă în raport această diferenţă. Intr-adevăr, 
orice persoană care a avut parte de o moarte rea pare iremediabil ţinută de¬ 
parte de procesul ancestralizării. Or, de cel mai multe ori, moartea rea este 
văzută ca pedeapsa urmând nerespectării unei legi. 

Bună sau rea, moartea declanşează întotdeauna riturile funerare. Obiectivul 
acestora este de a-1 ajuta pe defunct, sau sufletul său, să poată trece etapele 
invizibile pe care le are de parcurs pentru a se desprinde de tărâmul celor vii 
şi a izbuti să ajungă pe tărâmul morţilor. De unde rezultă că aceste rituri sunt 
guvernate de o cronologie şi evoluează conform unei succesiuni de trepte care 
le îndepărtează de cei vii, cel puţin într-un anumit fel: morţii sunt situaţi când 
în cer, când pe Pământ şi, deseori, ei se află chiar printre cei vii. 

Funeraliile 

In sens strict, şi în raport cu defunctul, riturile funerare nu sunt aşadar un 
cult. Iar dacă e vorba de cult, atunci fiecare nouă moarte este un prilej pentru 
a evoca toti morţii vechi. In virtutea calităţii lor de vârstnici întru moarte, 
strămoşilor le este încredinţat defunctul, sau „noul mort“, pe care au în¬ 
datorirea să-l însoţească în sat sau la colegiul strămoşilor, însă cu condiţia sine 
qua non ca proaspătul mort să fi avut o bună comportare în timpul vieţii. 
Felul de a muri atestă aşadar calitatea vieţii pe care ai dus-o şi care nu depinde 
de o moralitate mai mult sau mai puţin înrâurită de islam sau de creştinism: 
a fi trăit bine înseamnă a fi respectat ordinea lumii aşa cum a fost ea voită de 
Fiinţa Supremă şi cum a fost transmisă de strămoşi descendenţilor lor. 

Deosebindu-se de cult, riturile funerare sunt totuşi extrem de importante. 
Cotidiene timp de nouă zile după decesul unui bărbat şi şapte zile după cel al 
unei femei, ele devin apoi anuale. Aniversarea morţii este adesea prilejul pentru 
funeraliile de-a doua oară. In multe locuri, aceste funeralii sunt mult mai im¬ 
punătoare decât primele şi conduc la o a doua înhumare, cea a osemintelor şi 
mai cu seamă a craniului. După săvârşirea funeraliilor de-a doua oară, sufletul 
defunctului poate deveni treptat obiectul unui adevărat cult. 

Ancestralizarea 

Toţi morţii a căror existenţă în timpul vieţii a fost ireproşabilă, cei care 
au avut o importanţă istorică şi socială sunt predispuşi să devină „adevăraţi 

strămoşi". Acesta e cazul regilor, al marilor căpetenii şi preoţilor, dar şi al ca¬ 
pilor de mari familii, indivizi care au murit lăsând în urma lor o bogată des¬ 
cendenţă. Defuncţii recunoscuţi ca strămoşi pot fi repartizaţi în două categorii: 
cea a strămoşilor anonimi, evocaţi şi invocaţi colectiv, şi cea a strămoşilor 
prezenţi nominal în amintireadescendenţilor lor şi care constituie astfel o linie 
ancestrală. Dacă primii sunt priviţi ca nişte oameni ce au dus o viaţă simplă, 
ştearsă, dar sănătoasă, cei din a doua categorie apar ca nişte adevăraţi eroi. 

Ancestralizarea corespunde unei sanctificări. Nu s-ar putea pretinde că, 
prin ea însăşi, moartea ar fi o purificare, de vreme care şi contactul cu un corp 
neînsufleţit spurcă într-un grad variabil, după cum moartea va fi fost bună 
sau rea. Cadavrele persoanelor care au sfârşit de moarte rea sunt încredinţate 
unor preoţi ce le vor administra riturile funerare de care familia este astfel 
degrevată sau frustrată. Chiar şi atunci când s-a murit de moarte bună, 
atingerea trupului neînsufleţit obligă la o purificare a întregii familii, care se 
petrece în colectiv, necesitând băi rituale şi diverse ceremonii. De asemenea, 
groparii, care, în Africa, sunt aceia care îi şi îngroapă pe morţi, par iremediabil 
spurcaţi şi înzestraţi cu puteri excepţionale trezind atât interes, cât şi spaimă. 

Totuşi, dacă moartea în sine spurcă, riturile funerare urmăresc să purifice 
mai întâi mortul, apoi mediul în care a trăit el. în unele cântece funerare, 
primele momente ale ceremoniei de înmormântare arată limpede că familia 
îşi plânge durerea proprie şi în acelaşi timp plânge durerea defunctului despărţit 
pe neaşteptate de ai săi şi aruncat într-o lume căreia nu îi cunoaşte legile şi din 
care nu poate ieşi, se pare, în nici un fel prin propriile puteri. De aceea riturile 
funerare sunt indispensabile, iar mortul care este lipsit de ele caută să se răzbune 
pentru asta pe supravieţuitori. Numai dacă nu e vorba cumva de o fiinţă umană 
care s-a dovedit a fi atât de rea, încât cei din preajmă se răzbună, pecetluindu-şi 
dezaprobarea prin refuzul funeraliilor, întărit de rituri magico-religioase menite 
să alunge aceşti mani periculoşi cât mai departe cu putinţă de supravieţuitori, 
adică în străfundul pădurilor şi al văgăunilor. Despre aceşti defuncţi, etnia 
Yoruba obişnuieşte să spună: „Să moară şi să re-moară de mai multe ori pe 
drumul cerului! 11 

Una din funcţiile riturilor funerare este aşadar aceea de a scoate sufletul 
mortului dintr-o stare de necurăţenie evidentă. Dar ceea ce este purificat nu 
este încă în mod necesar sacru. Pentru a exprima instaurarea sacrului într-un 
lucru sau într-o fiinţă, etnia Fon spune că el, sacrul, a devenit vodun , iar etnia 
Yoruba, că a devenit orisa. Aceste expresii se folosesc, de asemenea, pentru a 
desemna acel moment al funeraliilor în care se crede că manii unui defunct 
devin sacri. Atunci când există al doilea rând de funeralii, tocmai acestea 
condiţionează accesul la sacru. în acele etnii în care se consideră că morţii se 
întorc, sacralitatea lor este atât de pregnantă, încât tot ceea ce le aparţine sau 
le este închinat nu mai poate fi atins de către cei vii. Obiectele aparţinând 

morţilor sau care le sunt dăruite lor nu trebuie confundate cu lucrurile lor 
personale. E vorba mai curând de măştile, de veşmintele din bumbac sau din 
rafie cu care suntîmbrăcaţi defuncţii care se reîntorc printre ai lor. „întoarcerea" 
lor este un prilej pentru a petrece şi a sărbători, ceea ce constituie o dovadă 
că, riturile funerare fiind scrupulos îndeplinite, drumul sufletului celui de¬ 
funct pe calea ce duce la strămoşi a fost parcurs cu bine. 

Cultul strămoşilor 

Rolul purităţii şi al sacralizării în ancestralizare arată limpede că o sanc¬ 
tificare ar fi în acest caz de prisos. Căci, odată ce defunctul a ajuns strămoş 
în urma purificării şi a sacralizării lui prin rituri, el poate deveni - şi în realitate 
chiar devine - obiectul unui nou cult, fiind considerat de acum înainte un 
adevărat sfânt, aducător de pace şi de fericire pentru ai săi. Un asemenea 
strămoş pare în aşa mare măsură orânduit să facă binele, încât, pentru a-1 de¬ 
termina să-i pedepsească pe cei care vor să le facă rău descendenţilor săi, nu 
este altă cale decât aceea de a-1 aduce la starea de beţie dăruindu-i bere sau 
rachiu. Se poate spune prin urmare că strămoşii aceştia sunt sfinţi, ei, care, odată 
ce au trecut pragul morţii, nu mai sunt asociaţi decât cu binele, cu pacea, cu 
dreptatea şi cu fericirea. 

Riturile funerare, ca şi acelea ce formează cultul strămoşilor sunt făcute 
din învăţături păstrate cu pioşenie şi transmise din generaţie în generaţie. 
Aceste învăţături prezintă uneori destul de mari diferenţe de la o familie sau 
de la un clan la altul. Atunci când, constatând la descendenţii lor numeroasele 
şi, deseori, atât de periculoasele efecte ale occidentalizării - sub pretextul 
modernizării şi dezvoltării - bătrânii din Africa se arată copleşiţi de tristeţe, 
ei nu deplâng doar singurătatea tot mai mare la care se văd irevocabil con¬ 
damnaţi. Fără să poată întotdeauna mărturisi acest lucru, ei deplâng şi faptul 
că, pierzând încet-încet interesul pentru a învăţa ce trebuie şi cum trebuie 
făcut, descendenţii lor nu le mai pot asigura parcurgerea fără greşeală a acelui 
drum misterios care conduce la rangul de strămoş. Suferinţa aceasta se situează 
fără îndoială cu mult dincolo de cea provocată de lipsurile materiale şi de 
abandonarea afectivă. 

Viaţa post-mortem a morţilor africani e concepută ca esenţial comunitară; 
a ajunge singur înseamnă a fi damnat, şi viceversa. „Satul strămoşilor", 
„colegiul strămoşilor" sau „adunarea strămoşilor", toate aceste denumiri evocă 
colectivitatea strămoşilor. Acest comunitarism escatologic se află la originea 
a numeroase precauţii privind comportarea în raport cu fiecare mort şi cu 
toţi morţii laolaltă; cel puţin în raport cu toţi morţii aceleiaşi mari familii sau 
ai aceluiaşi clan. 

în primul rând, nu trebuie să se uite că ordinea naşterii, primogenitura, 
şi mai cu seamă dreptul primului născut continuă dincolo de moarte. Astfel 
dacă fiecare defunct are dreptul, îndată după moarte, la micile funeralii oricare 
ar fi ordinea în care au murit doi fraţi, de pildă, marile funeralii ale mezinului 
nu pot avea loc înainte de a fi fost făcute cele ale întâiului născut. în al doilea 
rând, principala funcţie a funeraliilor, mici şi mari, este aceea de a ajuta su¬ 
fletul defunctului să se alăture comunităţii celorlalţi defuncţi ai familiei, 
strămoşii. Noţiunea africană de familie include de asemenea şi mai ales, se 
poate spune, viii şi morţii. Astfel, după fiecare om-persoană african, reuşita 
în viaţă nu se limitează doar la succesul social, ea trebuie să se prelungească 
dincolo de moarte. Aşadar, şi de o parte, şi de cealaltă, familia este o cale care 
nu poate fi ocolită. 


ROLUL FEMEII 

Femeia în momentul creaţiei 

Mitul Dogon pune în paralel cele patru perechi de Nommo anagonno, 
care sunt cele dintâi divinităţi, şi cele patru cupluri de Anagonno bile, care au 
fost cei dintâi oameni. Prezenţa sexului feminin în cazul consoartelor zeilor, 
ca şi prezenţa consoartelor primilor strămoşi atestă astfel bisexualitatea făpturii 
umane. Pământul însuşi va fi prezentat de către etnia Dogon ca fiind soţia 
lui Amina, cu care, după cum am văzut, cele dintâi raporturi nu au fost 
nicidecum uşoare. 

Cu toate acestea, soţiile zeilor şi cele ale oamenilor nu au fost create exact 
în acelaşi mod. Crearea lor a avut loc, desigur, în sânul lui Amma, devenit 
placenta. Dar soţiile zeilor au fost degajate din aceştia prin dedublare, în timp 
ce, pentru a crea soţiile oamenilor, Amma a trebuit să le meşterească separat. 
Păţaniile lui Ogo arată că dedublarea datorită căreia soţiile zeilor au putut fi 
degajate din soţii lor nu s-a făcut instantaneu. în sânul lui Amma, precizează 
mitul, totul se petrecea încet, foarte încet. Crearea soţiilor zeilor şi a primilor 
oameni este aşadar posterioară formării fiecăruia dintre cele două tipuri de 
soţii în raport cu soţul respectiv. Faptul că elementul masculin este creat 
anterior elementului feminin trebuie interpretat oare ca o întâietate şi o 
superioritate, sau chiar ca o prioritate? în legătură cu acest punct, ca şi cu 
altele, mitul păstrează tăcere. 

Unele mituri nu fac distincţie între crearea femeii şi crearea genului uman. 
Astfel, mitul Făli ni-1 înfăţişează pe primul om, To Dino, coborât pe pământ 
fără consoartă. Numai când a coborât a doua oară, luând chipul fierarului, To 
Dino a fost urmat de soţia lui, care a furat două seminţe şi a fost prima olăriţă, 

în timp ce soţul ei a furat focul şi sculele de fierărie. Cu toate acestea, originea 
strămoşilor poporului Făli este situată în altă parte. Intr-adevăr, papaierul este 
cel care, fâcându-şi loc în centrul universului creat de Fiinţa Supremă, a dat 
naştere, după două încercări neizbutite, primului cuplu uman de sexe opuse. 
Acest cuplu a adus pe lume de două ori două gemene, în timp ce broasca 
ţestoasă, împreunându-se cu crocodilul, iar broasca râioasă cu varanul au dat 
naştere la câte doi gemeni masculi. Cele patru gemene şi cei patru gemeni s-au 
împreunat la rândul lor şi au devenit astfel strămoşii poporului Făli. 

Mitul Yoruba presupune existenţa femeii în momentul creaţiei, în timp 
ce existenţa bărbatului nu este încă menţionată. Intr-adevăr, tocmai într-o 
năframă de femeie a înfăşurat zeul Obatala ţărâna şi cocoşul servind la crearea 
planetei Pământ. Atunci când, mai târziu, Fiinţa Supremă i-a cerut lui Obatala 
să-i făurească pe oameni, mitul nu mai face distincţie între bărbaţi şi femei; el 
lasă totuşi să se presupună că fiinţa umană a fost creată bărbat şi femeie, de 
vreme ce făpturile handicapate, schiloade şi altele la fel de estropiate pe care 
le evocă sunt atât bărbaţi, cât şi femei. Mitul nu scoate nicăieri în evidenţă 
voinţa de a stabili o superioritate a bărbatului asupra femeii. El subliniază 
limpede diferenţa dintre ei, dar şi necesitatea amândurora întru procrearea 
genului uman. 

Femeia, sexualitatea şi procrearea 

Tot miturile ne dezvăluie caracteristicile cele mai vechi ale feminităţii: în 
mitul Dogon, Pământul este soţia lui Amma. Soţia avea un sex, furnicarul, 
a cărui intrare era păzită de un cuib de termite. Referirea la acest „obiect" 
ridicat de la pământ şi cu înfăţişare falică marchează locul unde se înrădăcinează 
practica exciziei femeilor, care continuă şi astăzi. Insă despre acest sex originar 
al Pământului mitul nu spune nimic depreciativ. Dimpotrivă, el relatează că în 
el s-au petrecut lucruri mari şi minunate. E vorba, mai cu seamă, de cei dintâi 
strămoşi, creaţi nemuritori, care aveau să înfăptuiască în sexul Pământului, 
mama lor, naşterea în răspăr, graţie căreia, coborând iarăşi în străfundul 
Pământului, ei deveneau mai întâi pietre, apoi apă. Insă, în ceea ce-1 priveşte 
mai ales pe strămoşul de rangul 7, care trebuia să transmită oamenilor cuvân¬ 
tul, el nu a putut să-şi îndeplinească nepreţuita misiune decât identificându-se 
total cu acel cuib de termite, adică sexul matern. 

In ciuda acestui rol capital hărăzit Pământului, există un lucru care a apă¬ 
rut înaintea creării oamenilor şi care avea să-şi lase amprenta asupra umanităţii. 
Intr-adevăr, mitul Dogon relatează că relaţia incestuoasă dintre Ogo şi 
Pământ a avut ca rezultat, printre alte consecinţe dezastruoase, ivirea sângelui 

menstrual. 43 Mai târziu, acelaşi mit va menţiona, printre cele şaizeci de lucruri 
prezente în arca zeului Nommo coborând pe Pământ, casa femeilor la men¬ 
struaţie, figurând în poziţia a treia printre lucrurile aduse din cer. Etnologul 
Marcel Griaule mai relatează că bătrânul Ogotemmeli i-a mărturisit că, după 
incestul comis de Ogo şi care a determinat apariţia sângelui menstrual, Pământul 
întinat astfel ajunsese incompatibil cu împărăţia lui Dumnezeu. Acesta şi-a 
întors atunci faţa de la soţia lui şi a luat hotărârea să creeze direct fiinţe vii. 

Nu toate miturile africane menţionează cum a apărut prima menstruaţie 
a femeilor. Insă menstruaţia este considerată peste tot, în Africa, ca o perioadă 
a necurăţeniei de care cei din jur trebuie să se ferească şi de care femeia trebuie 
să se elibereze periodic prin rituri adecvate. Ideea „colibei femeilor la men- 
struaţie“, prezentată de mitul Dogon pentru a desemna un lucru adus din cer 
de către Nommo, îşi află echivalente la numeroase etnii africane: de fiecare 
dată când începe scurgerea sângelui menstrual, femeia trebuie să meargă să 
locuiască într-o colibă separată de toate celelalte. Acolo îşi găteşte mâncare 
pentru ea, iar hrana pregătită astfel nu poate fi mâncată de celelalte persoane. 
La sfârşitul menstruaţiei, femeia va trebui să facă o baie rituală menită să o 
spele de orice impuritate înainte de a se întoarce în incinta familială. Astăzi, 
condiţiile de viaţă de la oraş nu mai permit această izolare, dar se întâmplă 
deseori ca pentru familie, mai ales pentru soţ, să dăinuie interdicţia de a con¬ 
suma bucatele pregătite de o soţie în stare de necurăţenie. 

Impuritatea este departe de a fi proprie femeii, de vreme ce contactul cu 
un cadavru uman, aşa cum am văzut, spurcă în egală măsură atât bărbatul, cât 
şi femeia. La fel stau lucrurile şi în cazul atingerii cadavrului unui animal-totem, 
cum este cazul, de pildă, la populaţiile Torri din Beninul Inferior, unde pitonul 
regal este considerat un animal-totem. Trebuie subliniat însă, că, atât la bărbat, 
cât şi la femeie, starea de necurăţenie, indiferent de cauza ei, este trecătoare. 
Se poate aşadar întotdeauna ieşi din ea. 

Cum apare însă sexualitatea privită din unghiul purităţii şi al impurităţii? 
Cea mai mare parte a riturilor religioase care urmează a fi îndeplinite suit pre¬ 
cedate, aproape peste tot în Africa, de o serie de abstinenţe, printre care figu¬ 
rează în general abstinenţa sexuală. Abstinenţa alimentară (sau limitarea la 
anumite alimente), ca şi abstinenţa verbală, înainte de a săvârşi un rit anume, 
încadrează adesea interdicţia de a avea raporturi sexuale. 

Astfel, orice adorator al divinităţii Adja-Fon şi Yoruba Gbadu sau Igba 
Odu ştie că, înainte de a se prezenta în faţa altarului acesteia, îi este strict in¬ 
terzis să fi avut raporturi sexuale începând din ajunul zilei precedente. In afară 
de asta, el trebuie să nu fi mâncat absolut nimic şi, mai ales, să fi avut grijă 
să-şi scalde ochii într-un lichid special, pentru a nu-şi pierde vederea în urma 


43. M. Griaule, op. cit., p. 20. 

contactului vizual cu Gbadu, atât de departe a mers vestea despre puterea acestei 
divinităţi. In alte rituri, abstinenţa sexuală cuprinde nouă zile pentru bărbat şi 
şapte zile pentru femeie. Această abstinenţă nu merge însă nicăieri până 
într-acolo încât să antreneze celibatul permanent. In schimb, „soţiilor de zei“ 
li se interzice adesea să aibă raporturi sexuale şi cu atât mai mult să se căsătorească 
în perioada iniţierii lor religioase, care poate avea loc fie într-o pădure sacră, fie 
într-o colibă din inima satului, deşi această perioadă, care durează uneori mai 
multe luni, se caracterizează printr-o retragere cvasitotală din „lume“. 

Aşadar ar fi greu să susţinem că religiile negro-africane discreditează femeia 
ca protagonist al religiosului, din pricina feminităţii ei. Mai mult, unele funcţii 
sacerdotale precise sunt rezervate aproape numai femeilor. De altminteri, există 
posturi rezervate femeilor în majoritatea confreriilor, posturi care se bucură de 
tot atâta prestigiu ca şi cele ocupate de bărbaţi. Chiar şi în acele confrerii 
religioase considerate ca fiind inaccesibile femeilor, există uneori un post rezervat 
unei femei la o vârstă venerabilă, căreia îi sunt încredinţate rituri pe care bărbaţii 
nu sunt apţi să le îndeplinească. Am putea aminti ca exemplu, la populaţiile 
Yoruba, pe Iya-agan, preoteasa care oficiază în cadrul societăţii pe jumătate 
secretă Egungun, de altminteri rezervată exclusiv bărbaţilor, şi a cărei principală 
funcţie este cultul strămoşilor. In numeroasele culturi domestice sau familiale 
respectate cu regularitate în Africa, se întâmplă frecvent ca oficiantul să fie o 
femeie. In orice caz, cam peste tot, femeile sunt cele care prezintă pe altarul 
strămoşilor sau al divinităţilor tutelare ale clanului sau ale familiei ofrandele 
zilnice de apă, de hrană şi de băuturi alcoolice cu care sunt cinstiţi manii 
strămoşilor. Tot ele sunt cele care aruncă în sus, în faţa altarului strămoşului 
sau al divinităţii, cele patru cotiledoane de cola, care, după felul cum cad pe 
pământ, arată că ofranda a fost sau nu acceptată. Femeile sacrifică, de asemenea, 
pe altare, micile animale aduse ofrandă, precum porumbeii, puii de găină, 
bibilicile etc. Insă, de îndată ce trebuie sacrificat un ied, o oaie, un bou, se face 
apel la bărbaţi. 

Totuşi, cu excepţia unor cazuri cu totul deosebite, preotesele sunt adesea 
femei ajunse la menopauză. Acest fapt înseamnă oare că îndepărtarea de 
sexualitate este mai compatibilă cu funcţiile religioase, sau trebuie să înţelegem 
mai curând că această intrare relativ târzie a femeilor în roluri sacerdotale 
poartă amprenta convingerii africanilor, anume că, pe măsură ce femeia 
înaintează în vârstă, în ea s-ar dezvolta nişte calităţi spirituale excepţionale? 

Femeia şi maternitatea 

In ceea ce priveşte maternitatea, importanţa ei în plan social nu scapă 
nimănui, dar funcţiile ei religioase sunt mai greu de sesizat. Maternitatea nu 
o pune pe femeie în situaţia de necurăţenie, aşa cum este cazul menstruaţiei. 

Atenţia pe care cei din jur o acordă în general femeii care a născut nu este 
menită a-i conferi acesteia un rol religios particular. De fapt, preocuparea 
celor din jur este să o ajute pe mamă să-şi regăsească acea agilitate a corpului 
pe care pare s-o fi pierdut odată cu maternitatea. In aceste cazuri se vorbeşte 
adesea de „a coace" sau „a coace iarăşi" trupul mamei, prin aceasta exprimân- 
du -se fără îndoială ideea că maternitatea provoacă în organismul mamei un 
fel de reîntoarcere la fragilitatea tinerelor vlăstare ale plantelor. 

In unele etnii, proaspăta mamă trebuie să înveţe din nou anumite gesturi 
care aparţin totuşi vieţii de zi cu zi. Insă astfel de rituri par săvârşite de mamă 
mai curând în folosul copilului decât al ei înseşi. Placenta, semnul palpabil 
al legăturii dintre mamă şi copil, face întotdeauna obiectul unei atenţii 
deosebite, căci toate funcţiile magico-religioase pe care se presupune că le 
poate îndeplini privesc atât copilul, cât şi mama lui. Ea este deseori îngropată 
într-un loc reavăn şi umed, neapărat ştiut de mamă, care devine astfel şi 
protectoarea acestuia. 

Dacă există o putere legată de maternitate şi care să fie de natură 
indiscutabil religioasă, aceasta nu poate fi decât cea pe care o au, în Africa, 
toate mamele: aceasta constă în a-şi binecuvânta sau a-şi blestema progenitura. 
Şi taţii, desigur, au această putere. Insă la ei ea pare să treacă prin mijloacele 
magico-religioase de întărire, în timp ce la mame, ea pare mai naturală şi 
mai mare. Dacă de orice blestem te temi, de blestemul mamei te temi mai 
mult ca de oricare altul. 

Nu e mai puţin adevărat că problemele cu care femeia africană trebuie să 
se confrunte astăzi nu mai sunt decât de departe în raport cu religiile africane 
tradiţionale. Hegemonia miturilor şi dispoziţiilor religioase ancestrale este 
concurată treptat de problemele de supravieţuire în raport cu care femeile 
adoptă o atitudine mai realistă şi mai pozitivă decât cea a bărbaţilor. Zdruncinată 
în structurile ei cele mai intime, societatea africană tradiţională este parcursă 
în toate sensurile de frământări cărora încearcă să le facă faţă, să le răspundă 
sau cu care încearcă să se obişnuiască prin diverse mijloace. Statutul femeii 
este astfel perturbat. Contradicţiile inerente diverselor ei roluri, prea puţin 
vizibile altădată, se manifestă de acum înainte în mod evident. 


RELIGIILE AFRICANE SI DEZVOLTAREA 

i 

Printre elementele mitice în care se înrădăcinează credinţele religioase, 
trebuie să subliniem şi ceea ce s-ar putea numi spaţiul ocupat de fiecare din 
religiile africane. Intr-adevăr, pentru mentalitatea africană, spaţiul nu este un 
continuum nediferenţiat, ci ceva eterogen şi cu toate acestea unificat şi vitalizat. 

Această eterogenitate a spaţiului înseamnă, între altele, că stânga, dreapta, faţa, 
spatele, dedesubtul, partea de deasupra posedă valori pe care le putem reduce 
schematic la pozitiv sau la negativ şi care comandă comportarea individului 
sau a grupului, în special comportamentul religios sau magic. Fiecare din aceste 
locuri nu este aşadar un spaţiu neutru. El este, de asemenea, dacă nu mai ales, 
o direcţie, un orizont chiar, caracterizându-se prin sex, prin polaritate şi prin 
ocupantul său mitic-religios sau magic. Umanizarea totală şi conştientă a 
mediului sau a spaţiului pe care o implică această viziune despre lume este încă 
foarte departe de a fi percepută la justa ei valoare. 

Dacă mediul nemijlocit al individului face obiectul unei eterogenităţi atât 
de evidente, cel al grupului nu ar putea fi nici el lăsat în seama anonimatului 
sau a nediferenţierii. Şi tocmai aici intervin religiile negro-africane şi pan¬ 
teonurile lor. In cazul populaţiilor Yoruba, felul în care spaţiul este ocupat 
din punct de vedere religios este ilustrat de două oraşe: Ife, care a fost în¬ 
totdeauna un oraş religios şi pe care etnia Yoruba îl consideră buricul pămân¬ 
tului {idodo-aiye ), şi Oyo (vechiul şi/sau noul), care a fost şi rămâne capitala 
politică a regatului. Oraşul Oyo nu avea mai puţin de opt cartiere aşezate în 
jurul unui al nouălea, care apare astfel drept centrul ansamblului. Fiecare din 
aceste cartiere era plasat sub autoritatea în acelaşi timp teritorială, socio-politică 
şi religioasă a unui notabil, principalele altare ale divinităţilor din panteonul 
Yoruba fiind repartizate aici după o logică ce reflectă natura zeilor şi unele 
dintre relaţiile lor cu oamenii. Astfel, cartierul rezervat palatului adăpostea 
cele trei temple principale, Shango, Eshu (Elegba) şi Ogboni. Or, aceste trei 
divinităţi sunt, respectiv, un strămoş regal divinizat, zeul intermediar între 
oameni şi toţi ceilalţi zei şi, în sfârşit, manii divinizaţi ai persoanelor ajunse 
la cea mai înaltă maturitate pe care o poate atinge un om şi care sunt reunite, 
în timpul vieţii, în societatea secretă denumită Ogboni. 

Ocuparea religioasă a spaţiului, după exemplul oferit aici de oraşul Oyo, 
fiind extinsă la ansamblul regatului Yoruba, acesta din urmă capătă aspectul 
unui univers închis în sine, căruia viaţa îi este insuflată pornind de la un loc 
ombilical, central prin însăşi funcţia lui. Pentru etnia Yoruba, acest „buric al 
lumii" era tocmai oraşul Ife. Acolo a început totul. Acolo au coborât zeii pe 
pământ şi tot acolo se află, şi astăzi, unele vestigii ale trecerii lor. 

Pentru fiecare din grupurile africane tradiţionale, societatea avea mai întâi 
un sens în raport cu ea însăşi, precum şi cu teritoriul ocupat de zeii ei, printre 
care strămoşii ocupă locul pe care îl ştim. De altminteri, unele etnii africane 
folosesc acelaşi cuvânt pentru a se numi pe ele însele şi pentru a spune „om“. 
Societăţile africane, fiecare luată individual, s-au structurat deci în sensul unei 
închideri în sine care îşi află rădăcinile într-un egocentrism religios, politic şi 
cultural. 

De fapt, această închidere, reală, însă relativă, a societăţilor africane a fost 
întotdeauna trăită concomitent cu o deschidere la fel de constantă a acestor 
societăţi unele faţă de altele. Conştiinţa înrădăcinării fiecăruia din aceste 
grupuri în propria lui glie nu-şi avea echivalentul decât în aceea a relaţiei 
binefăcătoare care trebuie să lege fiecare grup de mediul său, populat de 
necunoscuţi, desigur, dar şi de adevăraţi alter ego. 

Să precizăm în sfârşit că, pentru negro-africani, devenirea lucrurilor şi a 
fiinţelor voită de Creator este un fel de dar total. O astfel de atitudine nu este 
nicidecum o resemnare individuală şi colectivă sau chiar o retragere în faţa 
evenimentelor susceptibile de a avea loc. Convingerea că nimic din ceea ce se 
petrece nu se poate situa în afara planurilor iniţiale ale Creatorului nu înseamnă 
nici că noi am şti dinainte ce se va întâmpla şi nici, mai ales, că am şti cumva 
dinainte ce şi cum ar trebui să facem. Creatorul nu este cineva care ştie dinainte 
tot ceea ce avea să facă sau tot ceea ce avea să se facă. Exemplul lui Amma, 
Dumnezeul creator al etniei Dogon, arată limpede că lucrul prin care Creatorul 
îşi depăşeşte creaturile, oricare ar fi ele, este puterea lui de acţiune. Şi această 
putere Creatorul Suprem o are asupra tuturor şi asupra a tot ce este, inclusiv 
asupra a ceea ce poate părea neprevăzut. Tocmai de aceea, după ce a săvârşit 
opera grandioasă a creaţiei, oul lui Amma a fost pus în centrul Universului. 
Şi dacă se spune că Amma de aici veghează asupra lumii, lucrul se întâmplă 
în virtutea convingerii că, din acest loc de unde nimic nu-i poate scăpa, în loc 
să se mulţumească să domnească fără a guverna, Fiinţa Supremă conduce 
efectiv în fiecare clipă şi în cel mai mic detaliu valul aparent de nezăgăzuit al 
celor ce se petrec. Doar ea deţine această putere. 

Interpretată cum se cuvine, dezvoltarea, ca şi viaţa umană, apare astfel înainte 
de toate ca o îndatorire, oarecum ca un lucru pe care ştim că trebuie să-l facem 
şi că-1 vom face, dar despre care ştim în acelaşi timp că nu va fi lesne de făcut. 


RELIGIILE AFRICANE SI STIINTA 

» > i 

Religiile negro-africane tradiţionale erau departe de a ocupa întregul spaţiu 
al cunoaşterii în societatea tradiţională. Desigur, nu totul era aici religie. Insă 
aceasta era centrală şi, din acest motiv, erau puţine lucruri care să nu aibă le¬ 
gătură cu ea. în plan interior, în religia tradiţională operau ideea de cauză, 
recursul la experienţă şi consensul coactorilor, care se nimereau să fie în acelaşi 
timp şi coştiutori. Ele rămân, chiar şi astăzi, noţiunile ordonatoare ale gândirii 
religioase negro-africane. Ceea ce ne împiedică să le cunoaştem este tocmai efec¬ 
tul de respingere pe care îl exercită ştiinţa dominantă occidentală asupra an¬ 
samblului celorlalte cunoaşteri, care îi sunt, din punct de vedere cultural, străine. 

Perfecţiunea atinsă astăzi de expresia discursivă a cunoştinţelor logi- 
co-matematice şi gradul de abilitate în mânuirea datelor sensibile în scopuri 
demonstrative ni se par atât de singulare, încât suntem înclinaţi să vedem în 
ele privilegii ale epocii noastre, ceea ce ne face să le refuzăm epocilor şi omenirii 
de până acum. Insă instaurarea târzie a ştiinţei dominante actuale ne invită la 
limitarea valorii reale a ştiinţei moderne şi, mai ales, la reducerea hegemoniei 
a înseşi noţiunii de ştiinţă. 

Dincolo de diversitatea lor, religiile tradiţionale negro-africane ilustrează 
înainte de toate, atunci când caută să istorisească începutul fiinţelor şi lucrurilor, 
realitatea, seriozitatea şi perspicacitatea setei de cunoaştere a întemeietorilor 
lor. Or, setea aceasta de cunoaştere este în întregime susţinută de o căutare, o 
aşteptare şi de un fel de nelinişte. Tocmai acestei căutări - ca idee şi realitate, 
în acelaşi timp - s-a dăruit sau s-a revelat Fiinţa Supremă. Şi de aceea căutarea 
asta nu era alta decât cea a cauzei. Pentru religiile negro-africane, Dumnezeu, 
Fiinţa Supremă, este cel care, dincolo sau dincoace de toate cauzele empiric 
identificabile, îşi asumă funcţia de cauză ultimă sau primă, de care depinde 
totul, inclusiv divinităţile inferioare al căror cult, după cum am văzut, este atât 
de exuberant, încât umbreşte deseori prezenţa lui Dumnezeu. 

In cadrul raportului negro-africanului cu Dumnezeu, cu zeii, cu oamenii, 
cu animalele, cu vegetalele şi, intr-un mod general, cu cosmosul, aspectele 
religiilor negro-africane descrise în paginile precedente ilustrează în suficientă 
măsură această permanenţă a setei de cunoaştere, ca şi prezenţa şi eficacitatea 
acestei căutări a cauzei. De aceea nu am ezitat să prezint divinităţile ca „operă 
a cunoştinţelor" sau ca „produs al cunoaşterii". Cultul în sensul strict al ter¬ 
menului, precum şi toate practicile magico-religioase sunt şi ele în întregime 
guvernate de interesul arătat cauzei. 

In confecţionarea altarelor pentru divinităţile inferioare, ca şi a amuletelor, 
talismanelor şi a altor suporturi care se socoteşte că au o putere specială sau 
o forţă specifică pe care preotul, magicianul sau credinciosul speră să o pună 
în serviciul lor, caracterul necesar al fiecăreia din componentele figurând drept 
cauză în raport cu rezultatul final căutat este în mod constant atestat de faptul 
că nici una din ele nu este înlocuibilă. Ele sunt de neînlocuit în individualitatea 
lor; ca, de altfel, şi în ordinea după care trebuie să se succeadă în sânul totului 
pe care trebuie să-l constituie pentru a face posibil efectul scontat. 

Indivizii angajaţi colectiv în aceste activităţi, atât cognitive, cât şi practice, 
sunt departe de a fi lăsaţi fiecare în legea şi de capul lui. Căci, fie că e vorba 
de un grup omogen de preoţi sau de credincioşi sau, dimpotrivă, de un grup 
parţial compus din preoţi şi credincioşi, dovada eficacităţii unui demers 
religios sau magic nu e considerată valabilă decât dacă emană de la grup în 
majoritatea membrilor săi. 

Fetişismul şi magia oferă cu pregnanţă, în Africa, spectacolul constant al 
voinţei de a supune efectele scontate judecăţii, însă nu celei a individului izolat, 
ci judecăţii grupului de coactori care sunt în acelaşi timp cunoscători şi cocre- 
dincioşi. In felul acesta, oricare ar fi caracterul ezoteric al cunoştinţelor utilizate, 
dimensiunea lor colectivă este încontinuu subliniată, pe de o parte, prin voinţa 
de a nu lăsa individul în voia capriciilor sau fantasmelor sale şi, pe de altă parte, 
prin grija de a acorda importanţa care li se cuvine îndoielii şi tentativei de dez¬ 
minţire putând veni din partea unui individ în raport cu grupul căruia îi aparţine. 

Intr-un domeniu atât de apropiat de sacru, cât şi de profan, cum este cel 
al prezicerii viitorului, se întâmplă adesea, într-adevăr, ca un ghicitor să înscrie 
figura geomantică ieşită în urma operaţiei oraculare pe un ciob de oală sau o 
bucată de tigvă, apoi s-o încredinţeze clientului său, sfâtuindu-1 să se ducă să 
i-o interpreteze şi să i-o comenteze oricare alt ghicitor pe care îl alege el, pentru 
a pune astfel la încercare prima interpretare primită. De asemenea, se întâmplă 
des ca vânzătorii de talismane să le promită clienţilor că vor primi înapoi ar¬ 
ticolul vândut dacă acesta se dovedeşte a nu avea puterea de a produce efectul 
aşteptat. Fără să fie nevoie să ne pronunţăm asupra conţinutului arcanelor 
revelate de oracol şi de talismanele magicienilor, lucrul pe care îl pune în 
lumină comportamentul unora şi al altora în astfel de împrejurări este nu 
numai conştiinţa legăturii cauzale existând între anumite lucruri şi împrejurări 
şi anumite efecte, ci şi, mai ales, voinţa de a spori numărul subiecţilor 
susceptibili de a adera la un anume conţinut de adevăr sau de a-i recunoaşte 
o anumită eficacitate. 

Intr-un domeniu precum medicina, care se deosebeşte de religie şi de magie 
rămânând totuşi destul de apropiat de ele, sunt numeroase exemplele care 
atestă, la negro-africani, conştiinţa acută a căutării legăturii cauzale şi a nece¬ 
sităţii de a supune efectele aşteptate mărturiei - şi parcă verificării - venind 
din partea unui număr cât mai mare de indivizi. Demersul progresiv al religiei 
în direcţia medicinei şi a farmacopeii, trecând prin magie şi fetişism, ca şi prin 
prezicerea viitorului, dovedeşte că religia negro-africană era şi este departe de 
a ocupa întregul spaţiu al cunoaşterii în culturile africane. Căci acest demers 
culminează prin acele cunoştinţe tehnice, şi chiar tehnologice, referitoare la 
agricultură, la pescuit, la vânătoare, la olărit, la fierărie, la ţesut etc., care ilus¬ 
trează conştiinţa legăturii cauzale şi a supunerii efectelor unei mărturii venind 
din partea celui mai mare număr de coştiutori şi coactori. 

Este important de reţinut că familiaritatea ancestrală a religiilor negro-afri- 
cane cu cauza şi căutarea dovezii situează această gândire intr-un raport de 
posibil interlocutor cu gândirea tehnico-ştiinţifică modernă. Preocupările 
ştiinţei şi ale tehnicii moderne sunt aşadar compatibile cu cele ale gândirii reli¬ 
gioase negro-africane. Dacă ne îndepărtăm puţin de opţiunea fenomenologică 

pentru a ne întreba care sunt raporturile acestor religii cu cunoaşterea, con¬ 
statăm intr-adevăr că ele nu prescriu nicăieri vreo limită cunoaşterii. Ele do¬ 
zează, desigur, ceea ce poate fi cunoscut în funcţie de vârsta, sexul, ca şi de 
clasa căreia îi aparţine candidatul cunoscător, însă acest lucru vizează mai de¬ 
grabă protejarea cunoaşterii - mai exact a anumitor cunoştinţe - decât inter¬ 
zicerea cunoaşterii ca atare. Cunoaşterea rămâne o valoare demnă de a fi căutată 
pentru ea însăşi. 

In religiile tradiţionale negro-africane, o cunoaştere este întotdeauna 
bine-venită ca sumă de cunoştinţe şi, mai ales, cunoştinţe sigure sau ştiinţă. 
Dar cum stau oare lucrurile în legătură cu aplicaţiile oricărei cunoaşteri, fie ea 
şi ştiinţifică, ce ar putea ameninţa viaţa sub toate formele ei, începând cu viaţa 
omului? Cu acele aplicaţii care, substituindu-se mai mult sau mai puţin 
conştient lui Dumnezeu ca Fiinţă Supremă, ar încerca să remodeleze ordinea 
lucrurilor? Cu acelea care ar duce la aţâţarea unor grupuri de indivizi împotriva 
altora, unica ieşire fiind doar distrugerea celei mai mari părţi din aceste grupuri, 
sau care ar duce la izolarea fiinţei umane de semenii ei, de mediul ei vegetal, 
animal şi cosmic şi, din aproape în aproape, de Dumnezeu însuşi? Aceste 
utilizări ale ştiinţei, ca şi toate celelalte asemănătoare, nu ar întârzia să întâm¬ 
pine rezistenţa, nu atât a religiilor africane, cât a mentalităţii negro-africane 
în sânul căreia dinamismul elementelor de natură religioasă nu mai are nevoie 
să fie demonstrat. 

In loc să continuăm a nega prezenţa oricărei ştiinţe în gândirea negro-afri- 
cană, sub pretextul că aici totul ar fi religie, s-ar cuveni deci să recunoaştem 
principiile ordonatoare ale unei activităţi ştiinţifice autentice. Aceste principii, 
fiindcă ele operau deja, au putut da naştere, alături, dacă nu chiar în pre¬ 
lungirea acestei gândiri religioase, unui ansamblu de cunoştinţe pozitive, 
judicios însoţite de un dispozitiv conceptual explicativ şi întemeiate pe con¬ 
cursul simţurilor, totul pe o bază transindividuală. Ştiinţa autentică ce a putut 
astfel convieţui cu credinţele religioase negro-africane a fost distrusă din 
temelii şi risipită ca urmare a dislocărilor suferite de societăţile negro-africane, 
fapt pentru care nu trebuie să ne mai mirăm dacă ea a fost acoperită de 
superstiţii şi de un şarlatanism mai mult sau mai puţin vulgar. 


VIITORUL RELIGIILOR NEGRO-AFRICANE 

In credinţele religioase negro-africane nu există ideea sfârşitului lumii. Grija 
cu care se istoriseşte cum a început totul, cu excepţia Fiinţei Supreme, nu-şi 
are echivalentul, se pare, decât în convingerea că lumea va dăinui, dacă nu 
veşnic, cel puţin atât cât va fi prin voia lui Dumnezeu. Religiile negro-africane 

lasă impresia că sunt instalate în veşnicie. Ele nu-şi pun problema viitorului lor. 
Şi totuşi, însufleţite de un dinamism extrem de puternic, ele înfruntă neîncetat 
multiplele sfidări venite din partea istoriei. Procedând astfel, ele se schimbă. 

Un observator atent, J.-C. Froelich, scria acum treizeci de ani: „Lumea 
păgână nu se va adapta: ori se va converti, ori va rămâne cantonată în rezer¬ 
vaţii." Apoi, reflectând asupra celui care este un adept al credinţelor religioase 
negro-africane, el preciza: 

Pentru păgân, situaţia se prezintă puţin altfel. El nu va dispărea material, ci doar 
credinţele şi societatea lui vor dispărea; credinţa sa religioasă şi miturile sale vor 
coborî la nivelul superstiţiilor, gesturile şi riturile vor supravieţui, dar nu vor mai fi 
înţelese; atât timp cât trecerea la creştinism sau la islam nu va fi desăvârşită, magia şi 
teama de vrăjitori vor dăinui: vom vedea apărând, din ce în ce mai numeroase, cultele 
sincretiste sau cultele derivate din păgânism, precum cultul Voodoo din Haiti. 44 

Diferenţa de „destin" care credem că există între viitorul prezis de aceste 
cuvinte lumii păgâne, pe de o parte, şi păgânului însuşi, pe de altă parte, nu 
e decât aparentă. Căci a nu se adapta, ci a se converti, pe de o parte, şi, pe de 
altă parte, a nu mai înţelege gesturile şi riturile în timp ce apar culte sincretiste 
înseamnă în mod necesar a se transforma, a supravieţui, însă sub alte forme. 

De fapt, se pare că o religie nu moare decât în aparenţă; de vreme ce, 
dispărând, ea ajunge mereu să se incarneze şi, astfel, să continue să trăiască 
în una sau mai multe religii mai mult sau mai puţin radical noi sau pre- 
zentându-se ca atare. încredinţată sieşi în spaţiul său socio-cultural originar, 
religia tradiţională negro-africană şi-ar fi putut salva vreme îndelungată 
puritatea lumii ei şi fidelitatea adeptului ei în chip de credincios. însă, intrată 
în contact, aşa cum a fost şi cum continuă să fie, cu islamul şi cu creştinismul, 
pentru care îndatorirea de a aduce noi adepţi face parte din credinţa şi mesajul 
mântuirii, religia tradiţională negro-africană a început deja procesul complex 
menit să-i asigure supravieţuirea. 

J.-C. Froelich afirma, în 1964, că 55% dintre locuitorii Africii Negre 
practică religii animiste. însă în 1985 unii susţineau că, din trei africani, în 
medie, unul este creştin, al doilea musulman, iar al treilea adept al credinţelor 
tradiţionale. Dacă ţinem seama de apartenenţele religioase recunoscute şi 
declarate, partea rezervată religiilor tradiţionale este în continuă scădere. Dar 
această dispariţie cantitativă, materială şi exterioară, pare mai curând să ascundă 
o vigoare a credinţelor religioase tradiţionale. 

Acestea au cucerit deja religia islamică într-o asemenea măsură, încât s-a 
putut vorbi de un „islam negru". Ele invadează de acum încolo creştinismul 

44. J.-C. Froelich, Animismes, Ies religions paiennes de L’Afrique de l’Ouest , Paris, 
Editions de l’Orante, 1964, p. 229. 

cu acel zel care a putut declanşa o reacţie teologică cunoscută sub numele de 
inculturaţie şi care, este evident, nu şi-a spus ultimul cuvânt. Şi într-un caz, 
şi în celălalt, sub presiunea numerică a celor convertiţi la islam şi la creştinism, 
al căror număr creşte neîncetat ca urmare a creşterii demografice excepţionale 
ce caracterizează societăţile Africii Negre, credinţele ancestrale se îmbracă 
treptat într-o nouă haină religioasă. 

La adăpostul unui comportament exterior conform cu cei „cinci stâlpi“ 
ai islamului (profesiunea de credinţă, rugăciunea, pomana, postul şi pelerinajul 
la Mecca), numeroşi africani continuă unele practici ancestrale legate de 
naştere, de circumcizie, de căsătorie, de consultarea prezicătorilor, de ocrotirea 
împotriva răului, îndeosebi împotriva vrăjitoriei şi a morţii. Această păstrare 
fidelă a practicilor religioase tradiţionale nu mai înglobează, de acum înainte, 
comportamentele colective. Ea s-a consolidat în cadrul vieţii individuale şi 
se arată astfel întru totul compatibilă cu apartenenţa la ansambluri religioase 
transnaţionale, cărora o subdiviziune în confrerii, revigorate de profeţi iviţi 
din continentul negru, le aduce o garanţie suplimentară de universalitate, ca 
şi de autenticitate negro-africană. 

In ceea ce priveşte creştinismul, fenomenul recurgerii la credinţele şi la 
practicile caracteristice ale religiilor tradiţionale se face simţit mai ales în bise¬ 
ricile africane aşa-zis independente. Or, numărul de adepţi africani ai acestor 
biserici independente, estimat la vreo câteva sute de mii în 1900, a ajuns la 
3 milioane în 1950 şi la 9 milioane în 1970. W. Btihlmann apreciază că numă¬ 
rul total al acestor creştini africani independenţi va fi în anul 2000 de 34 de 
milioane, faţă de 32 de milioane de ortodocşi şi de copţi, 110 milioane de 
protestanţi şi 175 de milioane de catolici. 45 

în aceste biserici afiicane independente se respectă Evanghelia (reinterpretată 
cum se cuvine de către profeţi negri, precum Haris în Cote d’Ivoire, Matswa 
în Congo, Kimbangu în Zair ş.a.). Credincioşii şi clericii lor se străduiesc să 
rezolve probleme legate de îngrijirea bolnavilor, de prezicerea viitorului, de 
ocrotirea împotriva răului, adversităţii şi vrăjitoriei etc. Iar elementul-cheie al 
practicilor religioase tradiţionale pe care îl regăsim aproape pretutindeni în 
aceste biserici independente este starea de posedare. Aceasta joacă aici un rol 
central; căci în timpul transei se obţine acea clarviziune servind la diagnosticarea 
cauzelor bolii şi ale nenorocirii, ca şi la recomandarea leacurilor şi a regulilor 
de comportare care trebuie urmate cât mai aproape cu putinţă de învăţătura 
evanghelică. Numărul mare de biserici independente şi libertatea pe care o au 
în interpretarea Vechiului şi Noului Testament pot lămuri cu prisosinţă rolul 
lor de intermediar faţă de religiile tradiţionale şi creştinism. 


45. Cf. W. Biihlmann, La tierce Eglise est lâ, Saint-Paul Afrique, 1978, p. 35. 

Modificările profunde care afectează societăţile africane au transformat deja 
cadrul credinţelor ancestrale. Independenţa politică a ţărilor africane, vântul 
de libertate ce zguduie toate straturile sociale ale acestora, precum şi greutăţile 
vieţii care, în virtutea conjuncturii economice internaţionale, lovesc necruţător 
păturile sociale cele mai defavorizate exercită asupra psihologiei credinciosului 
negro-african o influenţă complexă. Influenţă subtilă şi hotărâtoare, sub efectul 
căreia religiile tradiţionale negro-africane lasă impresia că dispar doar fiindcă 
au găsit, de azi înainte, în islam şi în creştinism o glie în care pot face să rodească 
moştenirea lor milenară deopotrivă cu mesajul lor de mântuire. 

EXACERBAREA EXTREMISMELOR 
RELIGIOASE ÎN LUME 

de Henri Tincq 


„Extremism", „fundamentalism", „radicalism", „integrism", „ultratradi- 
ţionalism", „fanatism": în lipsa unui lexic precis şi necontroversat, observatorul 
vieţii religioase - sociolog, filozof sau ziarist - se confruntă neîncetat cu 
dificultăţi de definiţie. El pluteşte într-un univers cu atât mai complex şi mai 
schimbător cu cât în acest univers se întâlneşte cu istoria şi cu prezentul, cu 
apropiatul şi cu depărtatul, cu spiritualul şi cu temporalul, cu religiosul şi cu 
politicul, cu transcendentul şi cu imanentul, cu laicul şi cu iraţionalul. Sunt 
[mai curând] realităţi de care observatorul trebuie să se apropie decât să le atingă, 
mai degrabă contururi pe care trebuie să le sugereze şi să le deseneze decât 
conţinuturi pe care trebuie să le descrie. 

încercarea de a „obiectiva" şi de a clasifica fenomene ca „extremismele" 
religioase - păstrăm acest cuvânt, deşi nesatisfacător -, devenite omniprezente 
pe scena lumii până la a trezi spaime milenariste, este asemenea muncii unui 
artizan. Defrişând un astfel de teren, există nu numai riscul de a trăda adevărul, 
nuanţele sale, complexitatea, ci mai ales acela de a deforma convingeri, de a 
răni sensibilităţi. 

Căci înseşi cuvintele - „integrism", „fundamentalism", „fanatism" -, ca şi 
ideile pe care le vehiculează, au devenit nebune. în loc să exorcizeze răul, ele 
îl agresează pe credincios. Pentru cutare săptămânal francez, musulmanul care 
se roagă în moschee sau le recită din Coran copiilor săi este un „integrist". 
Aceste cuvinte sunt etalate fără discernământ în titlurile ziarelor, invadează 
ecranele televizoarelor, explică o lume care supraestimează cu atât mai mult 
aceste forme pervertite de religie cu cât ea însăşi este din ce în ce mai laică, 
mai lipsită de cultură religioasă, mai ruptă de referinţele ei spirituale, ba chiar 
mai indiferentă şi atee. O lume care, în acelaşi timp, freamătă de mii de dorinţe, 
revendicări, aspiraţii, frustrări pe care le numeşte, pe rând şi din uşurinţă, 
„revanşa lui Dumnezeu", sau „trezirea spiritualităţilor". 

Dar nu numai cuvintele întind capcane. Dificultatea de a vorbi despre 
formele contemporane de extremism religios este determinată mai ales de 
varietatea şi de dezintegrarea sistemelor de sens şi a confesiunilor în lume, 

de eterogenitatea categoriilor pe care aceste sisteme le acoperă, de renumele 
de care se bucură, de interdicţiile cu care sunt sancţionate, de deformările cărora 
le cad victime. „Panorama" extremismelor religioase pe care o încercăm în acest 
articol îşi propune să abordeze o realitate, să o descrie, să o înţeleagă, dar nu 
să îi stabilească proporţiile, nici să o ierarhizeze. După ce criterii ar putea fi 
comparaţi hassidim în caftan negru din Mea Shearim, cartierul din Ierusalim, 
hinduiştii care au renunţat la lume sau fidelii catolici, discipoli ai Monse¬ 
niorului Lefebvre, care participă în fiecare an, de Rusalii, la pelerinajul 
integrist de la Chartres? 

Principala distincţie care trebuie făcută, de la început, vizează, pe de o 
parte, sfera fenomenelor de reafirmare a identităţii, aflată în plină expansiune, 
sferă în care intervin, natural, dimensiunea etnică şi cea religioasă şi, pe de altă 
parte, sfera integrismelor propriu-zise, care, pornind de la un text sacru şi de 
la o religie stabilită, modelează cu intoleranţă şi violenţă o întreagă concepţie 
despre viaţă, despre om, drept, societate şi stat. 

Respectând aceste criterii şi operând de fiecare dată distincţiile majore care 
se impun, vom trece în revistă fiecare din marile forme contemporane de 
extremism religios, într-o ordine pur arbitrară - succesiv în creştinism, isla¬ 
mism, iudaism, hinduism - înainte de a interpreta fenomene care, deşi diferite, 
se îndreaptă, fără îndoială, în aceeaşi direcţie: o reacţie viguroasă împotriva 
modernităţii, o „instrumentalizare" a religiei în scopul unor revendicări politice 
sau ale unui protest social; respingerea unui model laic impus; afirmarea unei 
transcendenţe într-o lume deziluzionată. 


CREŞTINISM: PENTICOSTALISM PROTESTANT 

SI INTEGRISM CATOLIC 

î 

Fără a ne întoarce în timp până la catari, găsim în creştinismul epocii 
moderne trăsături ale „integrismului", de exemplu, în severitatea morală şi 
doctrinară a jansenismului. Dar reacţia faţă de un mediu politic, intelectual, 
social care, în secolele post-creştinării, se detaşează de Dumnezeu şi de sistemul 
de influenţă morală al bisericilor capătă, în realitate, în funcţie de ţări şi de 
religii, forme multiple. Aceste forme se vor numi „trezire" sau „penticostalism" 
în sferele protestante şi „intoleranţă" sau „integrism" în sfera catolică. Ele vor 
da naştere unei multitudini de comunităţi, secte, grupări mai mult sau mai 
puţin mistice, oculte sau harismatice, aflate în disidenţă sau nu faţă de bisericile 
istorice. Pornind de la Biblie, de la un catehism sau de la o învăţătură dogmatică, 
interpretate în stare brută şi literal, ele încearcă să reziste unei modernităţi 
considerate agresivă şi anonimă şi, cu nostalgia „societăţii perfecte" de ieri, 

grosolan idealizată, să-l repună pe Dumnezeu în centrul vieţii sociale. Aceste 
grupări fundamentaliste creştine exprimă, cel mai adesea, reacţii identitare 
care trebuie deosebite cu orice preţ de integrismul condamnat pentru formele 
sale intolerante şi violente. 

Influenţa evanghelică şi penticostală 

Marcată de o întoarcere la studiul literal al Bibliei , la o viaţă comunitară 
ardentă şi de o evanghelizare militantă, influenţa „evanghelică", „baptistă" sau 
„penticostală" este puternic legată de istoria Statelor Unite şi de marile 
traumatisme ale acestei ţări ca, de exemplu, războaiele de independenţă şi de 
secesiune, abolirea sclaviei, lupta pentru egalitatea în drepturi a minorităţilor, 
mişcarea hippy sau războiul din Vietnam. încă din secolul al XDC-lea, „nebu¬ 
loasa" evanghelică răvăşeşte marile curente protestante instituţionalizate ale 
originilor - bisericile reformată, metodistă, anglicană, episcopaliană etc. - care 
se dezintegrează într-o mulţime de mişcări: Martorii lui Iehova, adventişti, 
mormoni etc. 

După război, aceste mişcări invadează Europa Occidentală, afectând puter¬ 
nic, ca şi în Statele Unite, mai întâi bisericile protestante istorice (luterană, re¬ 
formată), destabilizând şi Biserica Catolică, care nu a recunoscut oficial Reînno¬ 
irea harismatică decât la mijlocul anilor ’70. Neacceptând nici o structură 
instituţională prea puternică, aceste mişcări preferă să se exprime în grupuri 
restrânse de rugăciune şi de misiune evanghelizatoare. Ele îşi au predicatorii lor, 
pasionaţi de televiziune (teleevangheliştii din Statele Unite), se adună în 
comunităţi cu legături mai mult sau mai puţin libere, frecventează locuri de 
pelerinaj în plină renaştere (ca Paray-le-Monial pentru comunitatea harismatică 
a lui Emmanuel). Membrii acestor mişcări îşi consacră timpul pregătirii şi 
studiului, apără ideile bazate pe o lectură fundamentalistă a Bibliei, justificând 
prin Sfintele Scripturi - pentru unele din aceste mişcări - respingerea avortului 
sau a homosexualităţii. Invocă Sfântul Duh şi harismele sale (adică însuşirile sale 
spirituale extraordinare) şi se ocupă cu practici de vindecare, ba chiar de exorcism. 

Această mişcare propune, în concluzie, un creştinism inventiv, festiv, 
„atestatar", în sensul în care, într-o societate laicizată, credincioşii fac - în mod 
hotărât şi spectaculos - dovada credinţei lor în existenţa lui Dumnezeu. 
Succesul acestei mişcări derutează şi, în Biserica Catolică, de exemplu, mani¬ 
festarea curentului harismatic, începând cu anii 70, a fost mult timp considerată 
un fenomen marginal, dacă nu chiar folcloric. Un anume exhibiţionism al 
credinţei şi al rugăciunii, încurajarea manifestărilor emoţionale şi predicarea 
directă a Evangheliei până şi pe străzi continuă să şocheze mentalitatea catolică 

clasică. Efuziune a spiritului, vorbire şi cântec, rugăciuni de eliberare şi de 
vindecare: toate aceste practici se alătură, de fapt, conversiunii proprii tuturor 
mişcărilor de deşteptare care au traversat istoria creştinismului în epoca modernă. 

Cearta modernistă în Biserica Catolică 

Această mişcare evanghelică şi harismatică aflată în plină expansiune şi 
năvălind asupra catolicismului nu are, bineînţeles, nimic în comun cu „inte- 
grismul" propriu-zis, care şi-a cunoscut momentul de glorie în Biserica 
Romană, dar care este astăzi mult mai puţin înfloritor. Trebuie examinată 
totuşi, din punct de vedere istoric, ca o deviere - importantă în secolul XX 
(mai ales în Franţa) şi încă ameninţătoare - a unui catolicism fixat în tradiţiile 
sale şi legat de un mod centralizat şi autoritar de conducere. 

Această tradiţie tenace a unui catolicism susţinând puterea absolută a Papei, 
hiperdogmatic şi integrist, este ilustrată la începutul secolului de o mişcare ca 
La Sapiniere 1 , fondată de un prelat italian, monseniorul Umberto Benigni, ca 
reacţie la „modernismul" ce risca pe atunci să „distrugă" Biserica iar, şi mai 
grav, mai recent este ilustrată de schisma provocată în 1988 de monseniorul 
Marcel Lefebvre, episcop francez excomunicat care a fost, începând cu anii 
’60, adversarul cel mai înverşunat şi cel mai constant al reformelor Conciliului 
Vatican II (1962-1965). 

Această tradiţie de integrism catolic se inspiră dintr-un triplu curent 
politico-religios, vechi şi uşor de identificat în istoria Bisericii: curentul 
Contrareformei din secolele al XVl-lea şi al XVlI-lea; cel al Contrarevoluţiei, 
„principiile" franceze de la 1789 fiind considerate fructul filozofiei Luminilor 
şi al sectelor iudeo-masonice; şi cel al contramodernismului care, la răscrucea 
dintre secolele al XlX-lea şi XX, a luptat împotriva a tot ceea ce, în catolicism, 
milita pentru o reînnoire a teologiei, a exegezei, a filozofiei scolastice, a cate¬ 
hismului şi a angajării sociale a Bisericii. 

Principalele figuri pontificale care servesc drept referinţă integrismelor 
catolice sunt Pius V (1565-1572), cel mai activ papă al Contrareformei, autor 
al unui catehism, al unui breviar, al unei cărţi de rugăciuni (faimoasa slujbă 
în latină după Pius V) folosită chiar şi astăzi de italieni; Pius X, atacator al 
modernismului, care l-a excomunicat, în 1908, pe exegetul francez Alfred Loisy 
şi a condamnat, doi ani mai târziu, mişcarea democraţiei creştine, „le Sillon", 
creată de Marc Sangnier; în fine, PiusXII, ultimul monarh absolut al papalităţii, 
care a pus la index comunismul, freudismul şi existenţialismul ateu. 

1. „La Sapiniere" este numele primit în Franţa de Sodalitium-\A monseniorului Benigni. 
Cuvântul sodalitium desemnează o asociaţie religioasă. 

La începutul secolului, diferitele forme de integrism au în comun, ca şi 
astăzi, un fel de indisciplină drapată în virtute, o intoleranţă faţă de persoane 
cu opinii liberale, o aversiune - aşa cum se va vedea în conflictele repetate 
legate de învăţarea catehismului - pentru tot ceea ce nu este prescriere directă 
şi autoritară a unei cunoaşteri şi a unui „depozit" al credinţei. 

Această „intransigenţă" atinge apogeul la sfârşitul secolului al XlX-lea. De 
mai mulţi ani deja, gânditorii „liberali" (Lamennais, Lacordaire, Montalembert, 
monseniorul Dupanloup, Falloux, Newman) şi „integriştii" (cardinalul Pius, 
Prosper Gueranger, Louis Veuillot, monseniorul Parisis, Henry Manning etc.) 
se înfruntă în legătură cu învăţămintele pontificale, cu locul Bisericii în stat, 
cu exegeze, cu superioritatea papei şi a magisteriului etc. Integriştii îi acuză pe 
„modernişti" că sunt groparii Bisericii. Ei se opun, se tem de orice restricţie 
privind conţinutul dogmatic al catolicismului, morala sa şi disciplina ecleziastică. 

Pentru ei, autoritatea Sfântului Scaun nu suferă nici o contestare. Capo¬ 
doperă a imobilismului doctrinar şi ecleziastic, Syllabus, catalog alcătuit, în 
1864, de papa Pius IX pentru a combate „principalele erori ale timpului 
nostru" (au fost recenzate 85), este principalul lor manifest. In Franţa, 
Syllabus declanşează conflictul între „temperamente" puternice ca monse¬ 
niorul Dupanloup, prelat deschis, şi Louis Veuillot, scriitor intransigent. 
Reputaţia de infailibilitate a papei atinge apogeul. Flenri Bremond doreşte 
chiar ca fiecare dintre cuvintele sale să devină un adevăr al credinţei ex cathedra, 
impunându-se tuturor, fără examinare prealabilă. 

Pontificatul mai liberal al lui Leon XIII (1878-1903) spulberă o parte din 
speranţele integriştilor. Dar condamnarea „modernismului" - „loc de întâlnire 
a tuturor ereziilor" - infiltrat în Biserică, în faimoasa enciclică Pascendi (1907) 
dată în timpul lui Pius X, revigorează aceste speranţe. Creată la începutul 
secolului, La Sapiniere devine chiar caricatura acestui integrism catolic, ale 
cărui trăsături şi metode le vom regăsi, cincizeci de ani mai târziu, în această 
nebuloasă tradiţionalistă dragă monseniorului Lefebvre. Pe un fond comun 
de hiperconservatorism doctrinar, se întâlnesc aceleaşi reţele oculte, aceleaşi 
metode de denunţare, aceleaşi campanii împotriva episcopilor locali, aceeaşi 
fidelitate absolută proclamată faţă de papă, acelaşi sprijin politic al unei extreme 
drepte naţionaliste, antisemite şi, uneori, violente. 

La Sapiniere. Este opera monseniorului Umberto Benigni. Diplomat la 
Vatican din 1906 până în 1911, apropiat al cardinalului secretar de stat Merry 
del Val, introdus până la papa Pius X, monseniorul Benigni are toate uşile 
deschise la Roma. Se afl ă în centrul unei reţele de feţe bisericeşti, de teologi 
renumiţi, de congregaţii romane, de cardinali care acoperă cu autoritatea lor 

un sistem organizat de spionaj şi de trădare. La Sapinibe loveşte personalităţi 
ca părintele Lagrange, celebru exeget, fondatorul Şcolii biblice de la Ierusalim, 
cardinalul Mercier, Albert de Mun, opere, mişcări sociale cu idei mai curând 
progresiste, reviste, ca Etudes , fondate de Compania lui Iisus. 

Monseniorul Benigni se bucură de mai puţină trecere în timpul ponti¬ 
ficatului lui BenedictXV (1914-1922). Se organizează, într-adevăr, o contra¬ 
ofensivă împotriva acestor campanii oculte duse în afara ierarhiei oficiale. în 
enciclica sa din 1914, Ad beatissimi , Benedict XV condamnă solemn, ca toţi 
predecesorii săi, „monstruoasele erori ale modernismului". El cere supunere 
în faţa autorităţii legitime, dar recomandă credincioşilor să nu se substituie 
acestei autorităţi pentru a fixa limitele liberei discuţii în sânul catolicismului. 

La Sapiniere este dizolvată în 1921. Monseniorul Benigni dispare, dar 
mişcarea sa şi-a arătat adevărata faţă stabilind foarte curând legături strânse cu 
Acţiunea Franceză a lui Charles Maurras care, în ciuda caracterului de mişcare 
laică, trăgea aproape toate sforile integriste. Acţiunea Franceză, care grupează 
numeroşi credincioşi, va sfârşi prin a fi ea însăşi condamnată, în 1926, de către 
papa Pius XI (1922-1939). 

Disidenţa, apoi schisma monseniorului Lefebvre. „Lefebvrismul“ este 
moştenitorul direct al mişcării La Sapiniere. Marcel Lefebvre s-a născut în 
nordul Franţei, la 29 noiembrie 1905. Tânăr preot, el este trimis misionar în 
Africa. Fost arhiepiscop de Dakar, unde este numit în 1957, va pronunţa la 
Conciliul Vatican II (1962-1965) aceste cuvinte edificatoare pentru viitorul 
său dezacord: „Biserica era respectată în Africa pentru că spunea adevărul. Dar 
Vatican II a lăsat impresia că un adevăr putea fi la fel de bun ca un altul. A 
urmat de aici o dizolvare generală a valorilor morale." 

Cu alte cuvinte, nu abandonarea sutanei şi a latinei va provoca, mai întâi, 
disidenţa monseniorului Lefebvre şi furia împotriva conciliului de credincioşi 
care invocau „tradiţia" Bisericii, ci votarea textelor care dau măsura adevăratei 
răsturnări introduse în edificiul catolic: recunoaşterea dreptului la libertate 
religioasă, adică posibilitatea fiecărui individ de a-şi alege religia şi dorinţa unui 
dialog deschis şi organizat cu toate religiile creştine (ecumenism) şi necreştine, 
evreieşti şi musulmane mai ales. 

Roma renunţă oficial la pretenţia de a deţine singură adevărul universal, 
distrugând vechiul adagiu: „în afara Bisericii, nu există mântuire." Iar afirmaţia 
potrivit căreia libertatea de conştiinţă a omului este un aspect esenţial al dem¬ 
nităţii sale şi aceea că există „elemente de adevăr" în celelalte religii 2 , adică în 

2. In declaraţia conciliului Nostra aetate, consacrată religiilor necreştine, votată 
în 1965. 

afara Bisericii Catolice, reprezintă, pentru viitorul episcop schismatic, un 
adevărat „vierme în fruct“. Cu ideile sale ultraconservatoare, monseniorul 
Lefebvre se impune la Roma, în adunarea „părinţilor" conciliari, ca animator 
al minorităţii de episcopi (nu mai mult de 200, faţă de peste 2 000 de prelaţi 
care au participat la Vatican II) care va refuza aproape toate celelalte reforme: 
noua liturghie, facilităţile vestimentare acordate preoţilor şi călugărilor, 
concepţia mai „democratică" asupra Bisericii ca „popor al lui Dumnezeu", 
colegialitatea episcopilor, angajarea mai serioasă a Bisericii în „lumea acestui 
timp" (conform termenilor constituţiei Gaudium et Spes, unul dintre docu¬ 
mentele cele mai importante ale conciliului). 

După Vatican II, recalcitrantul episcop francez nu încetează să pună în 
discuţie învăţătura papilor care au organizat şi explicat conciliul: Ioan XXIII, 
Paul VI şi Ioan-Paul II. El îi acuză de a fi fondat o biserică „modernistă" şi 
„neoprotestantă". Dar „afacerea Lefebvre" se declanşează oficial în 1970, 
când fostul episcop de Dakar înfiinţează la Freiburg, în Elveţia, Frăţia 
Sacerdotală Sfântul Pius X şi îşi creează propriul seminar în Valois, la Econe. 
In noiembrie 1974, publică un fel de manifest tradiţionalist care condamnă 
„noua liturghie", „noul catehism", „noile seminare": pentru mii de credin¬ 
cioşi dezorientaţi de aplicarea, uneori brutală, a reformelor conciliare, acest 
text va deveni un text de referinţă. 

Unui număr din ce în ce mai mare de provocări Roma îi răspunde tot mai 
sever. La 29 iunie 1975, monseniorul Lefebvre hirotoniseşte, fără autorizaţie, 
trei preoţi, pregătiţi la seminarul său tradiţionalist. Recidivează un an mai 
târziu hirotonisind încă 13 preoţi. La 24 iunie 1976, papa Paul VI îl pedepseşte 
printr-o suspenso a divinis care îl împiedică să oficieze liturghia, să predice şi 
să oficieze botezul, cununia şi înmormântarea. In semn de sfidare, câteva 
săptămâni mai târziu, într-o mare sală publică din Lille şi în faţa a mii de 
credincioşi, episcopul suspendat bravează interdicţia şi oficiază liturghia în 
latină, după ritul vechi al Conciliului celor 30 şi, în timpul predicii, condamnă 
din nou învăţătura ultimilor papi. 

Mişcarea lui contestatară se extinde. Monseniorul Lefebvre înfiinţează 
stareţii şi case de studiu, cumpără mănăstiri, relansează pelerinajele tradiţionale 
(Chartres), ocupă cu forţa biserici, precum Saint-Nicolas-du-Chardonnet din 
Paris, devenită, din 1977, fieful catolic integrist al capitalei. „Prefer să trăiesc 
în Adevăr fără papă decât să mă înşel alături de el", declara răspicat prelatul 
de la Ecâne, cel care rezistă numeroaselor oferte venite de la Roma, mai ales 
în timpul papei Ioan-Paul II, de a crea condiţiile unei reconcilieri. 

Monseniorul Lefebvre nu rezistă compromisurilor politice, ceea ce este - 
trebuie să o repetăm - tipic pentru orice demers religios integrist: se afi¬ 
şează cu prieteni ai domnului Le Pen şi cu lideri ai mişcării neofasciste italiene. 



688 RELIGIILE LUMII 


El susţine că luptă împotriva drepturilor omului, pe care vrea să le înlocuiască 
cu „drepturile lui Dumnezeu". Visează la regimuri creştine după vechiul model 
şi preferă Spania franchistă sau Chile condus de Pinochet, democraţiilor. Chiar 
aceste excese traduc perioada de îndoieli şi de interogaţii profunde care au urmat 
conciliului şi, de asemenea, evenimentele din mai 1968. Dar gustul pentru 
provocare şi refuzul oricărei tranzacţii adoptate de monseniorul Lefebvre, 
„episcopul de fier", în loc să-i ajute pe credincioşi să-şi formuleze altfel între¬ 
bările, le-au accentuat marginalizarea. 

O schismă este întotdeauna o încercare redutabilă. Până la sfârşit, Vaticanul 
şi-a multiplicat eforturile pentru a evita destrămarea, semnând chiar un acord, 
la 5 mai 1988, prin care recunoştea oficial Frăţia monseniorului Lefebvre, 
punea capăt sancţiunilor împotriva lui şi promitea numirea unui episcop 
apropiat ideilor sale. Dar, sub presiunea celor mai duri sfătuitori ai săi, 
episcopul disident va reveni asupra acordului. 

Ruptura a fost oficializată la Ecâne, la 20 iunie 1988, când, violând o dată 
în plus autoritatea papei care are, singurul, dreptul de a numi episcopi, mon¬ 
seniorul Lefebvre a hirotonisit patru episcopi tineri în scopul de a perpetua 
Frăţia Sacerdotală Sfântul Pius X. Excomunicarea lui şi a episcopilor pe care 
i-a hirotonisit a fost imediat pronunţată de Roma. Era deznodământul logic 
al unei crize ale cărei fundamente, după cum s-a văzut, se pierd în perioade 
care o precedă pe cea a conciliului. 

Tulburarea pe care această disidenţă o creează în sânul Bisericii, apoi această 
schismă, va avea întotdeauna importanţă mai mult pentru dimensiunea ei 
istorică şi simbolică decât pentru întinderea numerică sau geografică. Mon¬ 
seniorul Lefebvre, decedat la 25 mai 1991, fără a se fi împăcat cu Roma, a 
hirotonisit ceva mai mult de 300 de preoţi. Frăţia Sacerdotală Sfântul Pius X, 
care îşi continuă opera, nu mai numără decât 200. Ceilalţi s-au întors la 
Biserica oficială. Seminarele Frăţiei sunt în număr de cinci: în afara celui de 
la Ecâne, acestea sunt organizate la Flavigny (pe Coasta de Aur) în Franţa, în 
Bavaria, lângă Buenos Aires în Argentina şi în Connecticut, în Statele Unite. 

In ciuda dimensiunilor sale modeste, schisma lefebvristă este tipică pentru 
acest catolicism integrist care nu suportă nici un alt adevăr decât pe al său, care 
se cramponează de o concepţie falsă despre tradiţia catolică - care este o tradiţie 
vie, nu fixată o dată pentru totdeauna - şi se compromite alături de curente 
politice extremiste, intolerante, ce folosesc metode violente. în numele unei 
astfel de concepţii denaturate despre adevărul creştin, câţiva rătăciţi, reven- 
dicându-se din tradiţionalismul lefebvrist, au dat foc, în 1990, unui cinematograf 
din Cartierul Latin care programase filmul lui Martin Scorsese Ultima ispită a 
lui Hristos. 

Astăzi, acest curent catolic integrist este foarte divizat şi slăbit. Din două 
motive principale: pe de o parte, din cauza schismei şi a fricii unui mare număr 
de credincioşi, preoţi, seminarişti, călugări de a rupe legătura, esenţială pentru 
credinţa catolică, cu episcopul de Roma; pe de altă parte şi mai ales, deoarece 
pontificatul lui Ioan-Paul II, prin insistenţa lui evidentă pentru reafirmarea 
dogmatică a catolicismului şi pentru vizibilitatea socială a Bisericii, răspunde 
parţial nevoii de securitate, de certitudini şi de adevăruri majore atât de 
puternic ancorată în acest mediu nostalgic după fastul catolicismului de ieri 
şi care sacralizează „Tradiţia". 


ISLAM: CORANUL ÎMPOTRIVA PUTERII 

In Islam, cuvântul „integrist" este cel mai încărcat de conotaţii negative, 
pe măsura ameninţărilor pe care le reprezintă şi a neliniştilor pe care le pro¬ 
voacă în lume. In anii 1970-1980, „islamismul" a invadat ziarele şi ecranele, 
în urma unei avalanşe de evenimente petrecute în ţările musulmane, evenimente 
semnificative pentru o afirmare în forţă: în Pakistan, generalul Ziaul-Haq preia, 
în 1977, puterea. în februarie 1979, revoluţia islamică triumfă în Iran, odată 
cu întoarcerea la Teheran şi la Qom a ayatollahului Khomeini. în 1981, 
preşedintele Egiptului, Anwar El Sadat, cel care încheiase pacea cu Israelul 
în 1978, cade sub gloanţele unui comando al Jihadului islamic. La sfârşitul 
anilor ’70, militanţii din Hezbollah, de origine iraniană, şi din Jihad, de 
origine islamică, aţâţă focul care va face să explodeze Libanul. Dar pretutindeni, 
din Sudan până în Indonezia, islamul este în flăcări. Mişcarea va lua amploare 
până la victoria în alegerile municipale din 12 iunie 1990 a Frontului Islamic 
al Salvării (FIS) din Algeria şi până la lupta armată deschisă în Egipt împotriva 
regimului lui Mubarak. 

O recuperare atât de masivă a islamului în scopul cuceririi politice - ba 
chiar al anexării militare, dacă ne amintim cazul lui Saddam Hussein, care 
invadează Kuweitul la 2 august 1990 şi lansează împotriva coaliţiei occidentale 
apeluri revanşarde la războiul sfânt - constituie în epoca modernă un fenomen 
relativ original. Această dimensiune religioasă lipsea, într-adevăr, din marile 
momente de febră naţionalistă care au marcat perioada de după război şi pe 
cea a decolonizării ţărilor arabe. Numele lui Allah rămăsese aproape străin 
afirmării nasserismului în Egipt, primelor revolte palestiniene după împărţirea 
din 1948, războiului de independenţă algerian. Dar astăzi, având islamismul 
drept alimentator, integrismul religios a devenit „ideologia" cea mai mobili¬ 
zatoare într-o societate arabă lăsată pradă tuturor convulsiilor. 

în acest context, se pare că musulmanii laici şi moderaţi şi-au pierdut orice 
autoritate şi credibilitate. Se izolează, tac sau, mai exact spus, sunt împiedicaţi 
să vorbească. Devierea islamului spre ţeluri politice, deviere la care asistăm, 
este în mod vădit contrară vocaţiei sale de întemeietor. într-adevăr, islamul se 
vrea o religie a dreptei măsuri, vizând echilibrul între urmărirea fericirii pe 
pământ, acceptată ca dar al lui Dumnezeu, şi pregătirea înţeleaptă pentru 
lumea de dincolo prin opere de caritate şi prin penitenţe. Adevăratele învăţături 
ale islamului - căutarea păcii, dragostea mutuală şi iertarea - sunt permanent 
batjocorite fără milă. Ce s-a întâmplat? 

Ca şi creştinismul, islamul s-a confruntat cu sfidările modernităţii, cu cri¬ 
zele de autoritate provocate de dezvoltarea unei judecăţi şi a unei conştiinţe 
autonome, de progresele înregistrate în educaţie şi în ştiinţă, de aspiraţiile 
populare laindependenţăşi la participarea politică, de instaurare a unei laicităţi 
restrictive, care a negat exprimarea religioasă. 

Iar acestea au avut două serii de factori agravanţi: prima este colonizarea 
care a lovit cea mai mare parte a ţărilor musulmane, rănind în mândria şi în 
demnitatea lor popoare întregi, alimentate de nostalgia puterii de altădată, 
puterea culturii arabo-islamice a Evului Mediu şi a Imperiului Otoman. 
Această colonizare a fost legitimată prin discursul despre caracterul universal 
şi umanist al civilizaţiei occidentale şi creştine, adesea dezminţit de fapte, astăzi 
obiect al tuturor respingerilor. în al doilea rând, perioada care a urmat accesului 
la independenţă nu a răspuns aspiraţiei popoarelor rămase, în cea mai mare 
parte, sub puterea regimurilor autoritare, dictatoriale chiar, monarhice sau 
militare, prizoniere ale jocului puterilor internaţionale şi ale pieţelor mondiale, 
în spaţiul arabo-musulman decolonizat domină, mai mult sau mai puţin 
justificat, sentimentul că occidentalii vor să impună acestor popoare o moder¬ 
nitate pentru care ele nu sunt pregătite. S-a văzut aceasta cu ocazia afacerii 
Rushdie, când Occidentul a luat partea unui scriitor care comisese o blasfemie: 
în realitate, Occidentul protestase împotriva condamnării la moarte pronunţate 
împotriva lui Salman Rushdie, autorul Versăelor satanice. Oricum, în relaţiile 
dintre Occident şi lumea islamică, perioada 1950-1970 este marcată de acest 
postulat al superiorităţii modelului occidental de dezvoltare, de democraţie şi 
de valori morale; şi această dominaţie nu mai este suportată. 

Şoc al noilor culturi considerate ca alienante şi corupte, lipsa de aptitudini 
pentru democraţie a puterilor politice: aceste evoluţii au declanşat o criză de 
conştiinţă şi de identitate foarte profundă în sfera musulmană, unde rămâne 
vie nostalgia după vârsta de aur care a durat, în mare, de la cucerirea arabă până 
la căderea Granadei. Dar cruciadele, Reconquista spaniolă, războaiele dintre 
Imperiul Otoman şi puterile europene nu au încetat, de fapt, niciodată, să 
alimenteze la musulmani, ca şi la creştini, ceea ce Mohamed Arkoun, universitar 

la Paris, numeşte „ideologiile de luptă şi teologiile exclusiviste" 3 . Mai e nevoie 
să evocăm, în afară de aceste frustrări de ordin cultural, situaţia de criză eco¬ 
nomică în care se zbat, cel mai adesea sub privirile indiferente ale marilor 
monarhii ale petrolului, ţări care, cu câteva excepţii, se străduiesc să iasă din 
stadiul de subdezvoltare? 

Sursele islamismului musulman 

Afirmarea islamismului în cursul ultimilor douăzeci de ani nu poate fi 
separată de câteva mari curente de reformă internă, apărute în epoca modernă. 
Să cităm, fără a lungi lista, wahhabismul (lui Abd el-Wahhab, 1703-1787), 
apărut în Arabia secolului al XVIII-lea, care se opunea încă de pe atunci 
inovaţiilor moderniste şi „importurilor" culturale din Occident, apoi refor¬ 
mismul salafi din secolul al XlX-lea, care propune o întoarcere la vechii 
evlavioşi ( salaf ), la însoţitorii Profetului, la califii cei mai respectaţi. Această 
mişcare militează pentru panarabism şi panislamism şi a declarat război 
ateismului, imoralităţii, materialismului. Alte mişcări şi alte ţări au jucat un 
rol de motor (şi de frână) pentru islamismul politic al anilor 1970. Să trecem 
în revistă câteva dintre ele. 

Fraţii Musulmani. Societatea Fraţilor Musulmani a apărut în Egipt în 
1929, la îndemnul unui simplu institutor, Hassan al-Banna (1906-1949). 
Modul de organizare şi ideile sale sunt, pentru acea epocă, revoluţionare. 
Societatea are în frunte un „ghid suprem", un consiliu de conducere, o adunare 
şi reprezentanţi locali. Este activă chiar şi în cartierele urbane, anticipând 
metodele diviziunii teritoriale utilizate de FIS în Algeria. Militanţii practică 
rugăciunea, studiul, fac efortul conversiunii interioare. Sunt recrutaţi cu mare 
atenţie şi, înainte de a adera la societate, un Frate trebuie să jure că va urma, 
va răspândi mesajul şi se va supune până la moarte „ghidului suprem" şi 
reprezentanţilor săi. 

In doctrina Fraţilor Musulmani se găseşte deja, în germene, dorinţa - 
răspândită azi - a unei reveniri integrale la islamul originar. Coranul trebuie 
citit acordându-se atenţie sensului său literal şi respingând interpretările 
moderne, considerate contrare inspiraţiei divine. Carta Fraţilor Musulmani 
preconizează în interiorul fiecărei ţări musulmane aplicarea charia - Legea 
islamică inegalabilă şi neegalată, pentru că este de inspiraţie divină -, respingerea 
oricărei „contaminări" străine a islamului, atribuirea statutului (foarte restrictiv) 
de dhimmi evreilor şi creştinilor. „Dumnezeu este scopul nostru, spune carta. 
Profetul este unicul nostru ghid, Coranul - Constituţia noastră, războiul sfânt - 
calea noastră, moartea în războiul sfânt - dorinţa noastră supremă." 

3. Interviu cu Mohamed Arkoun în Le Monde, 5 mai 1992. 

Fraţii Musulmani preconizează rezistenţa în faţa colonizării şi a Occiden¬ 
tului. Numai islamul permite rezolvarea problemelor omului şi ale societăţii, 
căci el este „credinţă şi cult, patrie şi cetăţenie, religie şi stat, spiritualitate şi 
acţiune, carte şi spadă“. Aceasta înseamnă radicalizarea într-un sens activist a 
reformismului care fierbea de multă vreme în lumea musulmană şi a poziţiilor 
deja adoptate de un anumit număr de partide, de mişcări de rezistenţă şi de 
societăţi pietiste care caută să traducă învăţăturile islamice în viaţa de zi cu zi 
a cetăţii. Această mişcare a Fraţilor Musulmani, care se răspândeşte dincolo 
de Egipt, înţelege să redea demnitatea şi vigoarea unei ‘umma colonizate şi 
umilite şi să pună bazele unei societăţi musulmane conformă din toate punctele 
de vedere Legii islamice. Această mişcare va juca un mare rol în lupta împotriva 
ocupaţiei engleze, dar va fi viguros combătută de Nasser. 

Tabligh. Alte cercuri, mai modeste, favorabile şi ele unei renaşteri a isla¬ 
mului, apar în perioada interbelică, ca de pildă Jamaat el- Tabligh (Congregaţia 
pentru Răspândirea Islamului), fondată în India de Mawlana Muhammad 
Ilyas (1885-1944). Ea pregăteşte echipe de misionari şi de predicatori care se 
consacră întăririi credinţei fidelilor şi a practicii comunităţilor. Ea încearcă să 
pătrundă mai ales în mediile sărace şi populare. Deşi are mulţi adepţi, refuză 
violenţa. Această mişcare s-a răspândit până în Franţa, unde Tabligh este cu¬ 
noscută chiar şi astăzi, mai ales sub numele de Credinţă şi Practică. Ea are o 
influenţă reală asupra păturilor populare de imigranţi, şi militanţii săi se întâl¬ 
nesc cu regularitate la moscheea de pe strada Jean-Pierre-Timbaud din Paris. 

Şiismul iranian. Expansiunea islamului integrist vine mai ales din Iran, 
adică dintr-o altă sferă musulmană, cea a şiismului. Dorind ca ţara lui să evo¬ 
lueze, fără a trece prin etapele intermediare necesare, de la Evul Mediu la un 
stat laic şi modern, de inspiraţie şi de structură occidentală, şahul Iranului a 
creat o prăpastie ireductibilă între o clasă înstărită, dedată unei exploatări fără 
scrupule a resurselor ţării, şi o masă de ţărani supuşi şi sărăciţi. 

In acest context, religia a devenit în Iran principalul vector al protestului 
social şi al identităţii naţionale. Statul condus de şah a fost perceput din ce în 
ce mai mult ca străin, iar clerul şiit a fost ţinut la distanţă de putere, ales ca o 
forţă de salvare, de organizare şi de inspiraţie. Dar dacă, o dată în plus, religia 
era pusă în slujba unei strategii de eliberare, rolul pe care l-a jucat în Iranul 
postrevoluţionar a depăşit previziunile şi a dat Republicii islamice adevăratul 
ei stil. întreaga putere politică să aparţină oamenilor Bisericii: o astfel de 
evoluţie este foarte nouă, raportată chiar şi la tradiţia şiită. 

Coranul , pe care numai ayatollahii sunt în măsură să-l interpreteze, conduce 
societatea. Clerul reprezentat de mollah -i şi de paznicii sanctuarelor exercită o 

adevărată regenţă. Ayatollahul Khomeini, jurist şi teolog în acelaşi timp, a luat 
şi titlul de imam, raportându-se la marii preoţi din trecut, dar el este cel care 
cumulează, de fapt, întreaga putere executivă, legislativă şi juridică, precum şi 
comanda supremă a armatei. El îl numea sau îl destituia pe şeful statului. Acest 
caracter foarte particular al Revoluţiei iraniene devine totuşi secundar în com¬ 
paraţie cu influenţa marilor teme islamice pe care nu va înceta să le răspândească 
în afara ţării: revitalizarea unei comunităţi musulmane „decadente"; unitatea 
şi mobilizarea, inclusiv armată, împotriva Occidentului anatemizat; lupta 
antiimperialistă, lupta împotriva sionismului; panislamismul revoluţionar etc. 

Arabia Saudită şi Sudanul. Multă vreme, dinastia saudită, apărătoare a 
Locurilor Sfinte (Mecca şi Medina), a reprezentat un centru de iniţiative şi 
principalul finanţator al comunităţilor musulmane din ţările arabe sau al celor 
imigrate în Europa. Datorită petrodolarilor săi, Arabia Saudită a contribuit 
serios la răspândirea islamului religios, conservator şi intolerant (mai ales în 
interiorul propriilor graniţe), adaptându-se, în acelaşi timp, foarte bine înţele¬ 
gerii cu America. 

Arabia Saudită îşi păstrează rolul de susţinător financiar, mai ales prin 
intermediul Ligii Islamice Mondiale, dar rolul de lider pe care-1 juca în lumea 
musulmană a fost grav deteriorat în ultimii zece ani prin efectul a doi factori 
principali: afirmarea puternică a Iranului şi propria „trădare" în timpul 
războiului din Golf, din 1990-1991, când autorităţile de la Riad au acceptat 
să primească pe pământul lor sacru (cel al Profetului Mahomed) armata ame¬ 
ricană care declarase război Irakului condus de Saddam Elussein. 

Această relativă dispariţie a „petro-islamului" saudit a contribuit, fără 
îndoială, în mod obiectiv, la radicalizarea islamului şi la destabilizarea regimu¬ 
rilor moderate (Egipt, Tunisia, Maroc şi altele). Aceasta s-a întâmplat în mo¬ 
mentul în care o altă putere, Sudanul, ţară săracă, devastată de războaie civile 
şi de foamete, îşi înăsprea regimul pe baza unei legi islamice intolerante faţă 
de minorităţi (mai ales faţă de creştinii reprimaţi în sudul ţării) şi devenea chiar 
o bază de antrenament şi o tabără pentru comandourile islamice armate. 

Libia colonelului Gaddafi. Poziţia Libiei este singulară, în măsura în care 
aici se întâlnesc un naţionalism arab puternic declarat şi o interpretare mai 
curând îndrăzneaţă a islamului. Pentru colonelul Gaddafi, autor al unei Cărţi 
verzi, naţiunea este anterioară religiei. Păstrătoare a Coranului, naţiunea arabă 
a fost învestită cu o misiune universală, mai ales în lumea a treia, unde are 
menirea de a lupta împotriva cuceririi marilor puteri şi de a propovădui calea 
spre un socialism islamic. In propria ţară, colonelul Gaddafi a organizat o 
structură de control a puterii prin consilii populare şi a slăbit autorităţile 



694 RELIGIILE LUMII 


religioase tradiţionale. Şi el s-a proclamat imam, i-a destabilizat pe ulema, 
nepăstrând ca unic fundament al islamului decât Coranul, pe care credincioşii 
sunt obligaţi să-l interpreteze singuri. Aceste poziţii au rămas relativ izolate. 

Cele trei mari etape ale reislamizării 

In această afirmare a islamismului ale cărui principale surse şi referinţe - 
geografice, politice şi doctrinare - le-am identificat, se pot distinge cel puţin 
trei mari perioade. In realitate, lucrurile nu sunt chiar aşa de clar separate, dar 
celor trei faze le corespund tot atâtea căi diferite de implantare în societatea 
civilă, de cucerire a puterii şi de impunere a Legii islamice. Ele sunt foarte 
dependente de „modelele" dominante în ţările arabe, de filierele de înarmare 
şi de finanţare, ca şi de conjunctura politică a Orientului Mijlociu, dictată de 
conflictele israelo-arabe, de războiul din Liban care a început în 1975, de re¬ 
volta anticomunistă din Afganistan, începută la sfârşitul anilor ’70, de anexarea 
Kuweitului de către Irakul lui Saddam Hussein, urmată de războiul din Golf 
din 1990-1991 etc. 

1. Prima perioadă, la sfârşitul anilor ’70, corespunde afirmării puternice a 
şiismului iranian şi creării, în această ţară, a unei Republici islamice ale cărei 
principii - revoluţionare din toate punctele de vedere - le-am enunţat deja. 
Ea reprezintă un fel de sinteză între o „intoleranţă" tipic islamică, o revoltă 
populistă specifică lumii a treia şi o anatemizare accentuată a „demonului", 
duşmanul occidental. Regăsim în această sinteză ingredientele doctrinare, 
politice şi „xenofobe" proprii tuturor „cocteilurilor" integriste. 

In Franţa, specialişti ca Gilles Kepel sau Olivier Roy, vorbesc despre acest 
fenomen ca despre o mişcare de „reislamizare de sus", adică politică 4 , ce pre¬ 
supune în acelaşi timp o cucerire a puterii datorită islamului şi construirea 
unei societăţi islamice prin intermediul puterii. Potrivit acestui model, isla- 
miştii tind să cucerească spaţiul politic al ţării lor şi programul lor vizează 
instaurarea unui stat islamic. Până să atingă acest scop, ei fac presiuni asupra 
autorităţilor pentru a islamiza dreptul, viaţa cotidiană, morala. Toate simbo¬ 
lurile, dogmele şi actorii tradiţionali ai islamului sunt puşi în slujba acestei 
cuceriri a puterii. 

Islamul este astfel „instrumentalizat" prin mişcările de rezistenţă şi de opo¬ 
ziţie. Coaliţiile politice sunt cele care, în strigăte de AllahAkhbar\ (Dumnezeu 
e mare!) şi agitând Coranul ca pe o armă, l-au răsturnat pe şah în Iran, pe Aii 
Bhutto în Pakistan. Aceste succese au inspirat toate grupările opoziţiei militante 

4. Gilles Kepel, La Revanche de Dieu: cbretiens, juifi, musulmans ă la reconquete du 
monde , Le Seuil, Paris, 1991. 

în Afganistan, în Egipt, în Siria, până în Indonezia. Dar tot în numele isla¬ 
mului, conducătorii în funcţie - dictatori, monarhi absoluţi sau şefi de stat 
legitimi - în Libia, Sudan, Arabia Saudită, Maroc caută să-şi legitimeze puterea 
şi politica. 

Dacă această primă fază a „reislamizării de sus“ s-a soldat cu un succes în 
Iran, ea a suferit un dur eşec în Egipt, unde Fraţii Musulmani şi urmaşii lor 
mai radicali au fost supuşi violentei represiuni organizate de Nasser şi de 
succesorul său, Sadat. In lumea musulmană, în general, se poate chiar aprecia 
că grupările vizând reislamizarea de sus au fost învinse în confruntarea cu 
statul. In aceste ţări nu s-a realizat, intr-adevăr, acea alianţă de fapt între pă¬ 
turile intelectuale, militante şi tinere, şi clerul şiit, el însuşi mobilizat, alianţă 
care a permis succesul Revoluţiei iraniene. Dacă în Pakistan, în urma succesului 
electoral al lui Benazir Bhutto, din noiembrie 1988, integrismul părea să dea 
înapoi, în august 1990, el a revenit odată cu destituirea lui Benazir Bhutto de 
către o parte a armatei câştigată pentru cauza islamică. 

2. Trăgând învăţăturile necesare din această primă serie de experienţe, a 
doua fază a ascensiunii islamiste va urma o direcţie inversă. Ea corespunde cu 
ceea ce specialiştii francezi deja citaţi au numit „islamizarea de jos“. Şi aceasta 
a pătruns în toate sferele musulmane, inclusiv în rândul islamiştilor imigraţi în 
Franţa, care pun accentul pe constituirea unei reţele asociative mai coerente, 
pe propaganda religioasă în jurul moscheilor şi pe dezvoltarea de relaţii „comu¬ 
nitare" mai strânse într-o ţară care, spre deosebire de Marea Britanie sau de 
Statele Unite, propune străinilor modele de integrare mai curând individuală. 

Această reislamizare de la bază dă rezultate. Ea se manifestă printr-un 
control intensificat al „respectării" practicii religioase, printr-o mai asiduă 
frecventare a moscheilor, prin accentul pe pregătirea religioasă, printr-o prac¬ 
tică intensă a postului şi a altor discipline islamice, printr-o interdicţie severă 
a îmbogăţirii şi a jocurilor, printr-un volum crescând de programe religioase 
în mass-media şi prin răspândirea unei „literaturi" religioase, fie scrisă, fie 
audiovizuală, cu ajutorul casetelor vândute la ieşirea din moschei. 

Pe acest teren favorabil progresează militanţii islamişti care, în loc să orga¬ 
nizeze sau înainte de a organiza direct bătălia pentru putere, încearcă să se 
infiltreze în societatea civilă şi să cucerească poziţii de forţă cu ajutorul unor 
reţele de predicatori, al unor cadre superioare musulmane, al unor asociaţii 
pietiste, al unor societăţi de educare şi de întrajutorare, moscheile de cartier 
fiind adesea centrul acestor reţele pentru că acolo se predă ştafeta iniţiativelor. 

Aşa cum „cazul" iranian a fost modelul de referinţă în prima fază de „reis¬ 
lamizare", „cazul" algerian devine modelul dominant al celei de a doua faze. 
Frontul Islamic al Salvării (FIS) şi-a organizat încet, progresiv, cu tenacitate 

înaintarea spre putere, punându-se la dispoziţia populaţiei, participând la toate 
alegerile locale, câştigând chiar, la 12 iunie 1990, alegerile municipale algeriene. 
Părea că nimic nu îl împiedică să cucerească puterea naţională după un prim 
tur victorios la alegerile legislative din decembrie 1991. Dar, la începutul lui 
1992, aparatul politic algerian (FLN) foarte puţin reînnoit după independenţă, 
a întrerupt cu autoritate procesul electoral. 

FLN a arestat conducătorii FIS, a instalat o conducere colectivă mai puter¬ 
nică la Alger, a dat noi mijloace de represiune poliţiei şi armatei. 

Această activitate de „conştientizare" islamică începând de jos era cât 
pe-aci să reuşească şi, dacă n-ar exista rigiditatea conducătorilor săi (care nu 
sunt modele de virtute şi de democraţie), Algeria ar fi astăzi, fără îndoială, 
o republică islamică. Dar, contrar aparenţelor, această „reislamizare de jos“ 
nu este mai puţin radicală, în a refuza organizarea unei lumi laice şi 
democrate, decât activismul Hezbollahului şi al altor militanţi din Jihadul 
islamic, veniţi din regimurile islamice cele mai dure, ale căror atentate şi 
lovituri militare sunt regulat mediatizate. 

3. Relativul eşec al acestei „reislamizări de jos“ şi reacţia brutală a echipelor 
conducătoare, în Algeria şi în Egipt, au dus la o a treia soluţie: contestarea 
regimului existent prin violenţa armată. Aceasta a devenit soarta aproape zilnică 
a Algeriei, unde integriştii Frontului Islamic al Salvării, radicalizaţi în urma 
represiunii care nu încetează să-i lovească, recurg la asasinarea conducătorilor 
politici, a personalităţilor intelectuale, ştiinţifice şi a altor lideri de opinie. 

Aceste reacţii de desperados ale islamului sunt la fel de tragice în Egipt unde, 
aproape în fiecare zi, au loc ciocniri armate între principala organizaţie islamică, 
Ganimat al-Islameya, şi forţele de securitate instalate de preşedintele Mubarak. 
Islamiştii egipteni şi-au început ofensiva armată din luna martie 1992, adică 
exact a doua zi după „lovitura" militară a puterii în Algeria şi după declanşarea 
represiunii sistematice împotriva FIS, ca şi cum i-ar fi întărit convingerea că o 
victorie nu poate fi obţinută la urne şi că nu le mai rămânea decât soluţia luptei 
armate împotriva statului şi a instituţiilor. 

Integriştii egipteni atacă şi ei personalităţi reprezentative ale societăţii civile, 
creştini copţi - pe care o tradiţie aproape bimilenară îi identifică cu naţiunea 
egipteană -, grupuri de turişti, lipsind ţara de principala ei sursă de aprovizionare 
în valută. In Egipt, ca şi în Algeria, s-a intrat într-un ciclu de provocare-represiune 
care nu încetează să neliniştească în privinţa viitorului şi deschide o nouă era 
de instabilitate pentru ţările arabe (mai ales pentru vecinii neliniştiţi ai Algeriei), 
pentru comunităţile emigrate ale acestor ţări, atrase la rândul lor de radicalizare. 

După o primă fază de reislamizare „politică" de sus (Revoluţia iraniană), 
după o a doua fază de reislamizare „electorală" de jos (succesul municipal al FIS 
în Algeria), s-a intrat într-o a treia fază, de data aceasta a unui islamism înarmat. 

Din această fază nu poate fi înlăturată mişcarea teroristă palestiniană Hamas, 
cu metode mult mai violente decât cele ale Organizaţiei de Eliberare a Palestinei 
(OEP), al cărei principal concurent a devenit şi care determină creşterea lici¬ 
taţiilor în negocierile de pace deschise la conferinţa de la Madrid din noiembrie 
1992 cu Israelul. De relaţiile OEP cu integriştii Hamas va depinde, în mare 
măsură, succesul acordului pentru autonomia palestiniană în Gaza şi în 
Jericon, acord semnat la 15 septembrie 1993 la Washington de către domnii 
Arafat şi Rabin. 

Reducând islamul la o ideologie de eliberare socială şi de cucerire politică, 
nedeosebindu-se prin credinţă, vorbind puţin despre Dumnezeu şi despre 
misterele sale (ceea ce este paradoxal), militanţii islamişti se dovedesc totuşi 
ataşaţi unei practici riguroase a cultului şi organizării islamice a cetăţii. Viitorul 
acestui extremism islamic pornit de la Fraţii Musulmani, devenit expresia 
naţionalismului arab împotriva puterii coloniale, dobândind, datorită 
Revoluţiei iraniene, o vizibilitate socială cu atât mai impresionantă cu cât apare 
din minoritatea şiită trebuie, de aceea, să suscite întrebări. Astăzi, această miş¬ 
care este mai fragmentată ca oricând, rătăcită într-o gherilă armată tragică, 
aparent fără ieşire. Pentru Olivier Roy, „eşecul islamului politic" constă în 
incapacitatea sa, oricât de „revoluţionar" ar fi, de a propune, de a crea un alt 
model politic decât un neoconservatorism „puritan, sensibil şi rigorist" 5 . 
Faptele par să-i dea dreptate. 


IUDAISMUL: AFIRMAREA ULTRATRADIŢIONALIŞTILOR 

ÎN ISRAEL 

In ascensiunea păturilor religioase ale ultratradiţionaliştilor, sensibilă şi 
într-o ţară ca Israelul începând din anii ’70, regăsim aceeaşi combinaţie de 
factori evidenţiaţi în alte ţări. Această ascensiune se sprijină, mai întâi, pe 
limitele unui model ideologic dominant: în acest caz, pe proiectul laic şi 
socialist, sursă de inspiraţie pentru David ben Gurion şi pentru militanţii 
sionişti care au construit, împreună cu cel dintâi, tânărul stat evreiesc. Ea se 
hrăneşte şi din frământările naţionaliste, cu atât mai numeroase şi mai intense 
în această ţară cu cât Israelul, de la crearea sa în 1948, trăieşte sub ameninţarea 
constantă a vecinilor arabi. După războiul de 6 zile din 1967, anexarea părţii 
orientale a Ierusalimului, a Iudeii şi a Samarei, centre importante ale memoriei 

5. Olivier Roy, LEchec de l’islam politique , Le Seuil, 1992. Acest citat este extras din 
comentariul făcut lucrării lui Olivier Roy de către Joseph Mai'la, redactor-şef la Cahiers 
de [Orient, în Esprit, aug.-sept. 1993. 

evreieşti, a permis, în sfârşit, eliberarea unui întreg „flux" religios în Israel şi 
chiar în diaspora evreiască: un număr crescând de evrei ortodocşi vor începe 
să viseze, să vorbească despre reconstrucţia „Marelui Israel", identificând-o 
cu realizarea scopului mesianic. 

Despre ce este vorba? întoarcerea pe pământul patriarhilor şi al profeţi¬ 
lor - întoarcere care ocupă un loc central în spiritualitatea evreiască - şi, din 
1948, renaşterea unei ţări, a unei limbi, a unei culturi multimilenare au fost 
evenimente considerabile pentru conştiinţa evreiască. Interpretării naţionaliste 
şi politice pe care „Părinţii întemeietori" o dăduseră acestui eveniment îi va 
succeda un fel de „sionism religios", considerând victoria din 1967 ca pe un fel 
de nouă eliberare şi miracol. Puţin mai târziu, în 1974, este creat Guş Emunim 
(Blocul fidelităţii). Acesta va ocupa un spaţiu politic şi intelectual din ce în ce 
mai mare, inspirând mai ales mişcarea de stabilire a evreilor în teritoriile ocupate. 
„Un mesianism religios evreiesc din ce în ce mai partizan îi urmează mesianis¬ 
mului realist al avangardei sionismului", scrie Alain Dieckhoff. 6 

Afirmarea mişcării Guş Emunim, a curentelor ultratradiţionaliste şi a 
partidelor religioase sefarde şi aşkenaze este legată şi de percepţia crescândă, 
prin intermediul Şoa, în anii ’70, a caracterului unic al evenimentului de la 
Auschwitz şi al genocidului evreilor din Europa. Această evoluţie este ampli¬ 
ficată de sentimentul de izolare care domină în Israel datorită atitudinii, 
apreciată drept ostilă, a comunităţii internaţionale, care pretinde restituirea 
teritoriilor ocupate şi angajarea unui proces de pace susceptibil să conducă la 
un statut de autonomie pentru palestinieni. 

Cu alte cuvinte, evoluţia nu s-a produs aşa cum crezuseră şi doriseră sioniştii 
laici din prima generaţie. Aceştia doriseră să facă din Israel un stat normal „ca 
toate celelalte". Pentru israelienii credincioşi şi pentru unii evrei din diaspora, 
nu a încetat să se dezvolte, dimpotrivă, sentimentul unei singularităţi şi al unei 
experienţe unice. „Mesianitatea implicită, până atunci uşor ascunsă, se vedea 
dezvăluită şi confirmată progresiv de istorie", mai explică Alain Dieckhoff. 

Influenţa partidelor religioase 

Devenise oare terenul liber pentru oamenii Bisericii? Creat de o generaţie 
de sionişti atei, Israelul risca oare să se îndrepte spre o „teocraţie"? Sunt 
nenumărate articolele, cărţile, dezbaterile consacrate în ţară, din 1967 încoace, 
acestei probleme care se cuvine a fi relativizată. 

într-adevăr, trebuie să distingem „folclorul" din Mea Şearim de influenţa 
reală exercitată de către ultraortodoxişti asupra vieţii politice, sociale şi culturale 

6. Alain Dieckhoff, Les politiques de Dieu. Sionisme, messianisme et tradition juive , 
lucrare colectivă sub conducerea lui Gilles Kepel, Le Seuil, Paris, 1993. 

a ţării. în cartierul ultraortodox Mea Şearim, din Ierusalim, pe orice vreme, 
bărbaţii sunt îmbrăcaţi cu redingotă neagră şi poartă pălărie de fetru neagră. 
Femeile au capul ras şi acoperit cu un fular. Aceştia sunt urmaşii familiilor ha- 
sidice din secolul al XlX-lea din Europa centrală, decimate şi emigrate în Israel, 
familii ale căror rugăciuni şi ritualuri ei le repetă scrupulos şi fără încetare. Dar 
zidurile caselor lor sunt acoperite cu sloganuri antiguvernamentale. Nu se recu¬ 
nosc în nici unul din partidele laice şi, în aşteptarea lui Mesia, singurul care va 
realiza Mântuirea şi va desăvârşi Israelul, recită psalmi promiţând ţării „timpuri 
de nenorocire şi de deznădejde" şi chemându-i pe credincioşi la căinţă. 

Dimpotrivă, alte curente ultraortodoxe au acceptat jocul politic în Israel. 
Saltul cel mai spectaculos al partidelor religioase, fie că aparţin mişcării sioniste 
(Guş Emunim), fie că nu (Şas, Agoudat, Degel), a fost realizat la alegerile le¬ 
gislative din noiembrie 1988. Din punct de vedere cantitativ, progresul lor ca 
număr de voturi şi de locuri nu era considerabil. Ajungeau la un total de 15% 
din electorat. Partidul Shas, formaţiune politică sefardă, devenea chiar al treilea 
în ţară după cei doi „mari“, Likud şi Partidul Muncii. Dar de atunci aceste 
formaţiuni religioase au un rol de arbitraj, scump negociat, în formarea coaliţiei 
majoritare şi a guvernului. 

Acest program se datoreşte, fără îndoială, unor cauze demografice: familiile 
(numeroase) de evrei ortodocşi constituie o parte crescândă din electorat şi, 
spre deosebire de emigraţia evreiască din fosta Uniune Sovietică, emigraţia 
recentă din Europa de Vest şi din Statele Unite este în majoritate religioasă. 
Evenimentul este însă şi calitativ. El evidenţiază necesitatea de a acoperi vidul 
creat prin degradarea valorilor fondatoare, climatul de îndoială şi de nesiguranţă 
ce domneşte în ţară, climat care, în asemenea împrejurări, favorizează revenirea 
permanentă la valorile tradiţionale şi sigure. 

Sunt oare acestea motive pentru care trebuie să conchidem că este pe 
punctul de a se naşte un fundamentalism evreiesc de tip nou, versiune evreiască 
a integrismului oriental, integrismul evreiesc şi cel islamic opunându-se şi 
întărindu-se reciproc? în opinia celor mai serioşi observatori, este prematur să 
tragem o astfel de concluzie. Deplasările voturilor în favoarea partidelor reli¬ 
gioase sunt imputabile în aceeaşi măsură nemulţumirilor sociale şi politice şi 
(fără îndoială, chiar mai mult) unei voinţe de constrângere religioasă, îndepăr¬ 
tată în special de tradiţionala toleranţă a iudaismului sefard, astăzi majoritar. 

Unele bătălii (pierdute) pentru a închide cinematografele şi aeroporturile 
sâmbăta, zi de sabat, şi exerciţiile caricaturale ale câtorva formaţiuni extremiste 
de dreapta, ca de pildă partidul Kaş al rabinului Kahane, asasinat la New York 
la 5 noiembrie 1990, au fost de natură să înspăimânte opinia publică. Dar 
aceşti extremişti politici nu au nimic în comun cu „oamenii în negru" din Mea 
Şearim, nici măcar cu lubavicii, cealaltă ramură a iudaismului hasidic originar 

din Polonia, al cărui sediu şi al cărui „profet", rabinul Schneerson, se află în 
Brooklyn şi care se preocupă înainte de toate de rigoarea morală, de puritatea 
religioasă şi de aşteptarea mesianică. 

Influenţa partidelor religioase nu este neglijabilă în repartizarea puterii 
politice israeliene. Ele aplaudă reprimarea Intifadei; rămân neîncrezătoare faţă 
de procesul de pace angajat cu Organizaţia de Eliberare a Palestinei (OEP). 
Cu toate acestea, nu ar fi serios să pretindem că Israelul se află astăzi sub ame¬ 
ninţarea directă a curentelor şi a partidelor ultraortodoxe. Han Greilsammer, 
profesor de ştiinţe politice, explică just că, evidenţiind tensiunile profunde ale 
societăţii israeliene, ultraortodocşii sunt mai puţin dispuşi să cadă în prozelitism 
decât să apere interesele credincioşilor lor şi mai ocupaţi să asigure supravieţuirea 
reţelei lor de şcoli şi de instituţii talmudice (datorită bugetului de stat) decât 
să promoveze o consolidare a legislaţiei religioase. 7 


hinduismul: întoarcerea vechilor demoni 

La 6 decembrie 1992, în oraşul Ayodhya din nordul Indiei, nişte fanatici 
hinduişti distrug o moschee din secolul al XVI-lea - moscheea Babri Masjid - 
sub pretext că ar fi fost ridicată pe un templu consacrat, în secolele al IlI-lea şi 
al IV-lea, zeului Rama, reincarnare a zeului Vişnu, care s-ar fi născut chiar în 
acel loc. în afara acestor partizani, nimeni nu este foarte sigur în India, inclusiv 
hinduiştii practicanţi, că în acest loc s-ar fi oficiat vreun cult zeului Rama. 
Oricum ar fi, pretextul fiind găsit, răul era făcut şi mişcările intercomunitare 
care au urmat au dus la moartea a cel puţin două mii de persoane. 

Raştriya Swayamsevak Sangh (RSS — Corpul naţional de voluntari), „tatăl" 
tuturor grupărilor naţionaliste hinduse, responsabil de distrugerea moscheei 
din Ayodhya (după ce s-a făcut responsabil de asasinarea lui Gandhi în 1948), 
a fost aproape imediat scos în afara legii, dar influenţa lui rămâne mare în 
ţară. în ultimii ani, alte atentate au fost comise de extremiştii hinduişti 
împotriva minorităţilor musulmane. Cea mai mare parte au fost coordonate 
şi revendicate de o altă organizaţie puternică la Bombay, numită Siv Sena, 
care încearcă, prin fanatism religios, să devieze furia mediilor celor mai 
nevoiaşe din Maharastra. 

Climatul este atât de degradat, încât mulţi se întreabă astăzi, în India, dacă 
renaşterea acestui extremism hinduist nu ameninţă modelul statului laic pus 
la punct de Mahatma Gandhi şi Jawaharlal Nehru. încă din momentul 
independenţei, în 1947, se cunoştea fragilitatea sistemului său democratic, dar 

7. Ilan Greilsammer, Israel: Ies hommes en noir, Presses de la Fondation naţionale des 
Sciences politiques, 1991. 

se considera că India ştiuse să depăşească echilibrat diferenţele etnice, lingvistice, 
culturale, religioase (hinduişti, musulmani, sikh, jainişti, creştini etc.) ori 
practicile sociale eterogene pentru a forma o ţară laică, pluralistă şi tolerantă. 

Ca şi în ţările arabe, naţionalismul a permis diferitelor facţiuni socio-reli- 
gioase din ţară să se unească împotriva puterii coloniale britanice. Dar lipsurile 
care au urmat independenţei, dificultatea de a asigura o adevărată lansare a 
economiei, acumularea în zonele suburbane a maselor de tineri aflaţi în cău¬ 
tarea unei activităţi şi a unui sens al existenţei au redeschis răni vechi. Ar trebui 
adăugat la aceasta o concepţie destul de restrictivă asupra laicităţii, gândită 
înainte de toate, în sistemul indian, ca un sistem de neagresiune reciprocă: nu 
se caută mai întâi crearea condiţiilor pentru o societate tolerantă, se caută mai 
ales prevenirea incidentelor, înăbuşirea în faşă a tot ceea ce riscă să displacă 
unei comunităţi. Astfel, India a fost prima ţară care s-a opus difuzării Versetelor 
satanice ale lui Salman Rushdie, mult înainte ca autorităţile iraniene să 
pronunţe condamnarea la moarte a autorului lor. 8 

Riscă oare India să redevină un butoi cu pulbere religios? In faţa unei 
comunităţi musulmane minoritare, dar care reprezintă totuşi 120 de milioane 
de locuitori (India este a treia ţară musulmană din lume), mişcările extremiste 
hinduiste îşi ridică din nou capul, recurg la violenţa, găsesc ţapi ispăşitori, 
dezgroapă vechii demoni ai ţării, reînvie vechiul vis al naţiunii hinduiste, 
Hindutva. Aceste mişcări facjocul formaţiunilor hinduiste de dreapta, precum 
Bharatiya Janat a Party (BJP), care îşi măresc electoratul exploatând nemulţu¬ 
mirea legată de tensiunile intercomunitare. 

O dată în plus, dimensiunea religioasă este instrumentalizată în scopuri 
ideologice şi naţionaliste, încurajată involuntar de partidul aflat la putere, 
care ezită între represiune şi încercările de reconciliere. 

„Extremiştii pretind că vorbesc în numele tuturor hinduiştilor, când, de 
fapt, nu sunt decât politicieni nelegitimi. Ei vorsă-i convertească pe musulmani, 
deşi convertirea este complet străină hinduismului", observă cu tristeţe Romila 
Thapar, specialistă în istoria veche a Indiei, fost profesor la universitatea Nehru 
din New Delhi. 9 


ÎNCERCARE DE INTERPRETARE 

Trebuie să fii, fără îndoială, foarte îndrăzneţ pentru a încerca să stabileşti 
punţi, să faci comparaţii între aceste forme diferite de extremism religios pre¬ 
zente astăzi în lume, să înţelegi ce poate uni, în aceeaşi preocupare pentru 


8. Amartya Sen, „Menaces sur la laîcite en Inde“, Esprit , august-septembrie, 1993. 

9. Interviu cu Romila Thapar în Le Monde, 11 mai 1993. 

reafirmarea identităţilor şi prin forme mai mult sau mai puţin radicale, grupări 
comandate de reţele, resorturi, ritualuri, metode atât de diferite. 

Şi, într-adevăr, ce pot avea în comun secta lubavicilor, de exemplu preocu¬ 
pată mai ales de credinţa ardentă şi de ritualul evreiesc, în aşteptarea întoarcerii 
lui Mesia, teleevangheliştii americani care cumpără reţelele de televiziune prin 
cablu pentru a aduce cuvântul Domnului în Sudul îndepărtat, militanţii naţio¬ 
nalişti care distrug moschei, comandourile FIS sau acei Tablighi , misionari ai 
islamului plecaţi din Palestina pentru a încerca să-l reislamizeze chiar şi în 
regiunea pariziană pe tânărul maghrebin dezrădăcinat, aflat între două culturi? 

Trebuie, fără îndoială, să dezminţim orice încercare de aplicare a unei grile 
de interpretare unice şi să evităm judecăţile de valoare normative. Cu toate 
acestea, nu putem decât să fim şocaţi de desfăşurarea unor evenimente care 
răvăşesc, aproape simultan, marile religii şi diferitele continente. Poate fi 
considerat drept pură întâmplare calendaristică faptul că întoarcerea în Iran a 
ayatollahului Khomeini, în februarie 1979, a avut loc la patru luni după ale¬ 
gerea la Vatican a unui papă polonez, preocupat de o puternică reafirmare a 
catolicismului aflat în declin şi care avea chiar să facă din „noua evanghelizare" 
axul principal al pontificatului său. Deja, cu câţiva ani înainte, după războiul 
din Kipur şi controversele asupra securităţii şi identităţii Israelului, minoritatea 
ultraortodoxă a acestei ţări atacase spaţiul politic angajându-se cu şanse diferite 
pe terenul electoral. 

Reprezentat de predicatori evanghelişti demoniaci precum Jerry Falwell 
sau Pat Roberson sau clasici, precum Billy Graham, curentul baptist american, 
grefat pe „majoritatea morală" a acestei ţări, a cunoscut cele mai frumoase 
momente de glorie în anii ’70 şi ’80, în timpul conducerii democrate a lui 
Jimmy Carter şi al celei republicane a lui Ronald Reagan, foarte înclinaţi ei 
înşişi să dea o semnificaţie religioasă întregii lor acţiuni politice. 

Acestor mişcări de reafirmare religioasă le este comun, de asemenea, faptul 
că dispun de locuri şi de un public predilecte. Ele se adresează mai ales po¬ 
pulaţiei tinere, „copiilor" alfabetizării în masă, adesea dezrădăcinaţi din cultura 
lor de origine, ale căror familii sunt dezmembrate şi ale căror perspective de 
activitate sunt închise. Ei sunt strămutaţi în periferiile urbane, în acele locuri 
pe care Gilles Kepel le numeşte „ne-oraşe“, care nu sunt nici satul sau târgul 
rural, în care se stabilesc solidarităţile familiale, educative, sociale, nici marele 
oraş, în care se găsesc dotările publice, centrele de atracţie (administraţie, uni¬ 
versitate, asociaţii), locurile de muncă, dacă există. 

Totuşi, lucrările lui Gilles Kepel şi ale echipei sale au demonstrat că liderii 
sau purtătorii de cuvânt ai acestor mişcări de recucerire religioasă nu provin, în 
principal, din păturile dezmoştenite, inculte şi obscurantiste şi că ei nu găsesc 
de cuviinţă, pentru propaganda şi acţiunea lor militantă, să utilizeze mijloacele 

moderne pe care, de altfel, nu încetează să le expună oprobriului public şi să le 
condamne. Conducătorii şi tehnocraţii Revoluţiei iraniene, scrie Gilles Kepel 
în La Revanche de Dieu, au fost recrutaţi, în primul rând, „dintre absolvenţii 
universităţilor americane care-şi lăsaseră barbă“ 10 . Intr-adevăr, nu de puţine ori 
aceste grupări integriste sau integratoare îşi recrutează adepţi dintre ingineri, 
informaticieni, tehnicieni, medici. Acest lucru se verifică la evreii ortodocşi, dar 
şi la harismaticii creştini care se îndoiesc uneori de certitudinile lor ştiinţifice. 
In general, stăpânesc bine instrumentele de comunicare, astfel încât grupări cu 
idei religioase tradiţionale, precum lubavicii, evangheliştii şi harismaticii, in¬ 
vestesc mult în metode moderne de legătură (precum difuzarea de programe 
religioase prin satelit), de comunicare şi de adunare. 

Trei tipuri de ruptură 

Anii ’70, martori ai acestei manifestări simultane de forme noi sau renăs¬ 
cute, de afirmare, chiar de extremism religios, au fost marcaţi, se pare, de o 
triplă ruptură. Mai întâi, o ruptură de modernitate, percepută ca străină de 
Dumnezeu şi de orice transcendenţă. In ţări ca Iranul şahului sau Egiptul lui 
Nasser, în societăţi de mult timp creştinate din Spania, Franţa, Europa de Vest 
sau America de Sud, modernitatea este identificată cu imperiul raţiunii unice, 
confundată cu etatizarea, laicitatea, ba chiar cu corupţia şi alienarea. Dimen¬ 
siunea religioasă a omului este eliminată, parţial sau total, din viaţa instituţională 
şi educativă, fiind cantonată, în principal, în sfera particularului. 

Consecinţele sunt expresiile fundamentaliste şi extremiste pe care le 
cunoaştem astăzi şi pe care am încercat să le descriem în linii generale. Toate 
se remarcă prin discreditarea valorilor seculare, a eticii laice, prin contestarea 
unui model de civilizaţie care se pretinde universal (modelul occidental), prin 
încercări de a reda vieţii un sens şi societăţii un fundament sacru, în fine, 
printr-o dorinţă de reconstrucţie a identităţilor şi a comunităţilor sacrificate 
pe altarul modernităţii. Aceste mişcări socio-religioase care caută să insufle noi 
valori tuturor sectoarelor vieţii sociale ar merita să fie calificate drept „integra- 
liste“ în aceeaşi măsură, dacă nu chiar mai mult decât „integriste". 

Oricare ar fi termenul cel mai potrivit, manifestarea lor marchează şi un al 
doilea tip de ruptură. Această frecventă reînnoire religioasă corespunde eşecului 
ideologiilor seculare, identificate în anii ’60, cu ideologiile de eliberare şi de 
progres. Aceste noi mişcări de afirmare şi de credinţă propun o alternativă la 
ideologia materialistă a Occidentului, modelului său de dezvoltare neoliberal 
şi care îi îmbogăţeşte pe cei mai bogaţi şi îi sărăceşte pe cei mai săraci; o al¬ 
ternativă religioasă şi la ateismul marxist, la „socialismul real", la „paradisul 


10. Gilles Kepel, op. cit. 

muncitorilor 11 , devenit infernul libertăţilor în Uniunea Sovietică şi în ţările 
Europei de Est; o alternativă islamică la naţionalismul de tip marxist, mult timp 
dominant în ţările arabe; o alternativă, de asemenea, ultraortodoxă la ideologia 
laică în Israel sau în India; în fine, o alternativă integristă în interiorul Bisericii 
Catolice, la „ideologia 11 schimbării născută la Conciliul Vatican II (1962-1965) 
care a modernizat creştinismul. 

Una dintre ideologiile seculare cel mai constant atacate este aceea a sta- 
tului-naţiune-partid. Eşecul său răsunător în Europa de Est, dar şi în ţările 
arabe, explică cererea insistentă de legitimitate adresată slujitorilor Bisericii, 
în aceste ţări, încordările identitare au devenit cu atât mai puternice cu cât 
terenul este în prezent defrişat. Dar pepiniera integrismelor religioase este aici: 
cei care, pe străzile Algerului de exemplu, alimentează islamismul sunt în marea 
lor majoritate tineri, supuşi încă din şcoală discursului de eliberare şi de 
reconstrucţie naţională, modelului stat-naţiune-partid din care, astăzi, nu mai 
cred nici un cuvânt. Cum s-ar putea ca un astfel de discurs să fie înţeles de 
masa de adolescenţi dezrădăcinaţi, rupţi de solidarităţile lor tradiţionale, pentru 
a veni să se adune în cartierele populare din marile aglomerări urbane unde 
nu găsesc decât şomajul ca alternativă la dificultăţile de adaptare la un nou 
mod de viaţă? Cum să nu devină aceştia prada naturală a unei mişcări de is- 
lamişti ca FIS, furnizor de identităţi puternice, de certitudini de-a gata, de 
soluţii directive şi expeditive? 

O a treia ruptură s-a produs faţă de ceea ce s-a convenit a se numi era fe¬ 
deraţiilor şi a blocurilor, fruct al „ideologiei 11 internaţionaliste care dizolvă 
identităţile primare, solidarităţile de bază, referinţele naţionale şi individuale. 
Astăzi blocurile se dizolvă sau au devenit fragile. Revendicările naţionaliste, 
etnice, chiar reflexele antisemite şi rasiste care „îngheţaseră 11 de 45 sau de 70 
de ani sub cizma comunistă şi care, de la căderea zidului Berlinului, au început 
să renască sunt însoţite, dacă nu chiar provocate, de accese de fervoare religioasă. 

Aceste crispări religioase nu sunt străine de războaie precum cele care 
îndoliază fosta Iugoslavie sau Armenia. Le regăsim în conflicte seculare, dar 
renăscânde, care opun bisericile uniată (catolică de rit grecesc) şi ortodoxă în 
Ucraina şi în România, în contextul global al unei religiozităţi efervescente 
şi sălbatice care a invadat Europa de Est, în special Rusia, eliberată din plasa 
ateismului şi a marxismului. Comparaţia între toate aceste forme de extremism 
religios se opreşte, adesea, la politică, deoarece condiţiile de înfruntare cu statul 
nu sunt, bineînţeles, aceleaşi în Israel, în India sau în Egipt. Oricum, res¬ 
pingerea globală a oricărei certitudini seculare şi raţionale - precum etica 
laică, toleranţa şi respectul alterităţii - devin sursă de înfruntare între „adevă¬ 
ruri 11 religioase, ele însele redevenite exclusive şi concurente. Exemplul înfrun¬ 
tării între musulmani şi hinduişti în India continuă să neliniştească. In faţa 

presiunii numerice a comunităţii musulmane imigrate, renaşte în Europa un 
discurs integrist creştin. 

Am greşi dacă nu am observa că detaşarea de certitudinile seculare şi de 
marile „biserici 11 sau curente religioase insdtuţionalizate a dat naştere, în cele 
din urmă, unui fel de nebuloasă mistico-ezoterică pe care o analizează, de altfel, 
în această lucrare Franţoise Champion şi care, de la rămăşiţele budismului la 
mişcarea californiană New Age, trecând prin explozia de secte latino-americane, 
asiatice sau africane, răvăşeşte şi societăţile noastre şi împinge mereu mai de¬ 
parte frontiera câmpului religios contemporan. 



SPIRIT RELIGIOS DIFUZ, ECLECTISM 
SI SINCRETISME* 

5 

de Franşoise Champion 


Astăzi, lumea occidentală este marcată, înainte de toate, de refluxul 
continuu al religiilor şi de adeziunile religioase suple. Scena vieţii religioase 
nu este însă mai puţin polarizată de două tendinţe opuse. Cea dintâi - care 
se cristalizează în diverse „integrisme“, pentru a relua termenul curent - se 
caracterizează printr-un refuz al modernităţii, mai ales al ideii ca religia să fie 
o „materie opţională 11 , şi prin reafirmarea viguroasă a tradiţiei proprii fiecărei 
religii (o referire strictă şi literală la Scriptură în iudaism, islam, protestantism; 
autoritatea Bisericii în catolicism). Cea de-a doua tendinţă, legată în multe 
privinţe de evoluţiile contemporane ale modernităţii, în special de refluxul 
ideologiilor totalizante şi de dezvoltarea individualismului 1 , se caracterizează 
nu numai prin toleranţă faţă de pluralitatea viziunilor asupra lumii şi a 
stilurilor de viaţă, ci şi prin structuri „la alegere 11 , prin „improvizaţie 11 - prin 
sincretism, cum se mai spune uneori. 

Unii analişti au apropiat improvizaţia care se realiza în ţările occidentale 
de foarte marea inventivitate religioasă de tip sincretic ce caracterizează 
aproape toate ţările neoccidentale. Aceasta ar însemna să se uite diferenţele 
de fond care ţin mai ales de faptul că, în afara ţărilor occidentale, societăţile 
au fost frământate mai mult de industrializare şi de urbanizare decât de 
laicizare, secularizare şi individualism. 2 


* Ţin să-i mulţumesc lui Frederic Alexandre pentru relectura acestui text. 

1. De înţeles aici şi în întreg textul în sensul definiţiei date de Louis Dumont, 
corespunzând independenţei personale şi preocupării de sine. Cf Essaissur l’individualisme. 
Paris, Le Seuil, 1983. Vezi, mai ales, „Genese 2“ şi „La valeur chez Ies modernes et chez 
Ies autres". 

2. Nu ne referim aici la ţările din Europa Centrală şi Orientală; nu numai că infor¬ 
maţia de care dispunem acum, în 1993, în privinţa lor este redusă, dar şi situaţia este 
extrem de schimbătoare. 

DE LA DECLINUL RELIGIILOR INSTITUITE 

LA „IMPROVIZAŢIE" 

Răscrucea anilor ’70 

In anii ’50 şi, mai ales, ’60, epocă a modernităţii triumfătoare, s-a accelerat 
secularizarea societăţilor occidentale. în Franţa, ţară cu un cvasimonopol 
religios (credincioşii necatolici reprezintă puţin mai mult de 3% din 
populaţie), secularizarea societăţii coincide, în fapte, cu pierderea autorităţii 
Bisericii Catolice. în anii ’60, modelul familial şi morala sexuală, ultimul 
bastion de necontestat al Bisericii, se află în dificultate datorită revendicării 
masive, cel puţin în rândul tinerilor, a unei transformări a principiilor 
moralei. Paralel, continuă scăderea numărului credincioşilor practicanţi: în 
1958, 28% dintre tinerii între 18 şi 30 de ani merg la slujbă în fiecare 
duminică; în 1969, nu au mai rămas decât 13%; în 1975 sunt mai puţin de 
10%. în ceea ce priveşte „civilizaţia parohială" prin care reprezentantul 
bisericii organiza ansamblul vieţii, începând cu timpul şi spaţiul acesteia, ea 
dispare chiar şi în regiunile dominant rurale, cele mai profund impregnate 
de catolicism. 3 

Simultan, bisericile adoptă tot mai mult moduri de organizare şi sisteme 
de gândire „moderne". Chiar în sânul Bisericii Catolice, epoca refuzului 
intransigent al societăţii moderne pare depăşită. Din 1962 până în 1965 a avut 
loc Conciliul Vatican II. Dincolo de interpretările divergente legate de am¬ 
ploarea ruperii de trecut pe care acesta o realizează - schimbare în sânul 
Bisericii sau schimbare a Bisericii - se poate afirma că a avut loc o schimbare 
privind: înţelegerea lumii moderne care nu mai este considerată ca exclusiv 
rea; problema libertăţii religioase; concepţia despre Biserică, înţeleasă din acest 
moment ca fiind, înainte de toate, „popor al lui Dumnezeu". A mai avut loc, 
după cum se ştie, reforma liturgică, reformă care a eliminat din ritual elementele 
cele mai magice şi a încercat să facă liturghia accesibilă tuturor. în cadrul pro¬ 
testantismului, influenţa teologiei barthiene - teologie a rupturii de lume care 
vehiculează o viziune pesimistă asupra omului - s-a diminuat în favoarea 
„teologiilor lumii" şi a „teologiilor despre moartea lui Dumnezeu". 

Această tendinţă accentuată spre secularizarea societăţii şi a bisericilor nu 
le-a împiedicat pe acestea din urmă să exercite o influenţă socială importantă, 
diversificată în funcţie de ţări. în Statele Unite, practica religioasă nu a dispărut, 
pentru că reprezintă o garanţie a respectabilităţii sociale. Dar motivaţiile 
religioase tradiţionale - credinţa în păcat, în supranatural etc. - şi-au pierdut 
forţa şi „tradiţia biblică", în care motivaţia esenţială este conştiinţa, iar 


3. Y. Lambert, Dieu change en Bretagne, Paris, Le Cerf, 1985. 

libertatea, eliberarea de păcat, şi-a pierdut aproape întreaga vigoare. în Franţa, 
importanţa socială a Bisericii rămâne sensibilă la comportamentele politice, 
descifrabile permanent în geografia electorală. 

La confluenţa anilor ’60—’70, societatea americană asistă la apariţia unei 
multitudini de noi grupări religioase. Mănăstirile (aşram) şi comunităţile spi¬ 
rituale se multiplică. Circulă nume de guru: Meher Baba, Maharaj Ji (Misiunea 
de lumină divină), Moi'se David (David Berg care a organizat gruparea Copiii 
Domnului, devenită de atunci Familia). Pe străzile marilor oraşe, tinerii scandează 
unii Hare Krşna iar alţii „Isus“. Pentru desemnarea tuturor acestor grupări se 
impun termenii generici „Noi Mişcări Religioase 11 (NMR), deşi mişcările nu sunt 
noi. Prin NMR se înţeleg atât grupările cu adevărat noi -neocreştine (de exemplu, 
Mişcarea lui Isus), iudeo-creştine (Evreii pentru Isus, de exemplu), de inspiraţie 
orientală (rajneeshismul, de exemplu) -, cât şi dezvoltarea religiilor orientale 
clasice (diversele forme de hinduism, budismul, sufismul) şi indiene din cele 
două Americi sau dezvoltarea grupărilor născute cu 10—15 ani mai devreme, dar 
rămase cantitativ „nesemnificative" până la sfârşitul anilor’60 - cum ar fi biserica 
unificării lui Moon. De asemenea, sunt incluse în NMR, pe de o parte, grupările 
parareligioase - termenul este comod - precum Meditaţia transcendentală sau 
Arica, deosebite adesea cu greu de grupările „potenţialului uman", care folosesc 
tehnici de meditaţie sau de yoga; pe de altă parte, grupările care reactivează 
diverse practici ezoterice sau magice. Eterogenitatea grupărilor este deci consi¬ 
derabilă. Dar, de la început, s-a vorbit la singular despre „noul ferment religios", 
despre „trezire", despre o „nouă conştiinţă religioasă". 

Această efervescenţă religioasă a atins şi Europa. Chiar dacă apar particu¬ 
larităţi naţionale, pretutindeni regăsim aceleaşi grupări, aceleaşi practici, ace¬ 
leaşi credinţe. Diferenţele dintre ţări ţin mai degrabă de amploarea feno¬ 
menului, mai puţin important în Europa, mai ales în Franţa şi în ţările de 
tradiţie catolică, decât în Statele Unite. 

Această efervescenţă pare a contrazice ideea unui declin continuu al religiei 
în societăţile moderne. Uimirea a fost cu atât mai mare - cu cât manifestările 
foarte diverse ale acestei efervescenţe puneau capăt tendinţei anterioare a religiilor 
spre acomodarea cu diversele forme ale raţionalităţii moderne. Aceste manifestări 
susţin unanim în special primatul relaţiilor individuale (de la persoană la 
persoană, contrar tendinţei moderne spre anonimatul organizaţiilor birocratice) 
şi al sentimentului asupra raţiunii. Situându-se pe poziţii contrare mişcării de 
raţionalizare a credinţelor, tinzând să limiteze cât mai mult intervenţia 
supranaturalului în vizibilul şi concretul vieţii cotidiene, Noile Mişcări Religioase 
operau o „deraţionalizare" a credinţelor. Poate fi menţionată aici, de exemplu, 
credinţa reînnoită în vindecările miraculoase, în darul profeţiei, în „ieşirile" din 
corpul fizic. Această renaştere religioasă a redeschis dezbaterea asupra secularizării. 

Polarizarea scenei religioase în jurul a două tendinţe opuse 

Ceea ce ne interesează aici, în mod direct, este opoziţia între două tipuri de 
mişcări. Se instaurează, intr-adevăr, o nouă „distribuţie" religioasă care se va 
afirma în anii ’70 şi ’80: opoziţia între grupările şi curentele cu tendinţe inte- 
griste şi fundamentaliste, pe de o parte, şi, pe de alta, curentele complice cu 
relativismul şi individualismul, care îşi pun din ce în ce mai mult amprenta pe 
societăţile occidentale. 

în Statele Unite, ţară în care s-au dezvoltat sute de noi grupări, unele dintre 
ele au reprezentat o reacţie tradiţionalistă brutală. Adepţii grupărilor neocreştine 
(de tipul Poporul lui Isus) au reafirmat o morală care opune în mod absolut 
binele şi răul, invocând lupta neîntreruptă dintre Hristos şi Satana şi dezvoltând 
concepţii apocaliptice potrivit cărora societatea contemporană va asista la 
întoarcerea lui Anticrist înaintea lui Hristos mântuitorul. Pentru ei, răul 
înseamnă homosexualitate, avort, permisivitate. Biserica unificării a radicalizat 
şi extins lupta dintre bine şi rău în sfera politică şi a atribuit Statelor Unite 
misiunea de a salva lumea de demonul comunist. Dimpotrivă, alte grupări - 
mai ales majoritatea celor care îşi revendică o origine orientală - s-au înscris 
în prelungirea unei anume modernităţi, legată de dezvoltarea subiectivismului 
şi, dincolo de pluralism, a relativismului, mai ales în probleme de etică. Pentru 
aceste grupări, intr-adevăr, scopul declarat al vieţii este realizarea în sine a 
conştiinţei spirituale universale; opoziţia între bine şi rău este relativizată în 
favoarea noţiunii de „just", în funcţie de experienţele particulare, de momentele 
vieţii şi... de poziţia fiecăruia în ciclul renaşterilor. 

Odată cu trecerea timpului s-a afirmat opoziţia noilor curente în jurul a 
doi poli. în Statele Unite, noile grupări evanghelice „reacţionare" s-au integrat 
în curentele evanghelice fundamentaliste mai vechi. în tabăra noilor curente 
cu afinităţi pentru modernitate, un fapt demn de reţinut este dezvoltarea unui 
mediu vast de religiozităţi paralele neinstituţionalizate în care fiecare se poate 
inspira din sursele reprezentate de religiile indiene şi orientale, tradiţia 
transcendentalistă 4 , ezoterismul occidental. Curentul cel mai bine cunoscut 
este New Age. Cu anumite particularităţi locale, în toate ţările occidentale se 
dezvoltă atitudini religioase paralele. 

Răspândirea creştinismului 

în anii 70, odată cu noile mişcări religioase s-a remarcat şi „descompunerea" 
creştinismului în simboluri, atitudini şi sentimente religioase defacto oferite 
oricăror reîntrebuinţări. Este, mai ales, cazul lui Michel de Certeau şi al lui 


4. Transcendentalism ai cărui reprezentanţi de marcă sunt Emerson şi Thoreau. 

Jean-Marie Domenach ale căror analize dezvoltate în lucrarea Le Christianisme 
eclate 5 s-au dovedit, de-a lungul anilor, tot mai pertinente. Michel de Certeau 
sublinia, cu multă dreptate, dezinstituţionalizarea catolicismului, arătând că 
punerea în discuţie nu se referea atât la Dumnezeu, cât, mai ales, la biserici: 
„creştinii fără Biserică”' 5 6 nu mai constituie un fenomen marginal, ci au 
devenit un caz comun. Felul în care este folosită Biblia demonstrează foarte 
bine dezinstituţionalizarea creştinismului: lectura Bibliei nu mai face parte 
dintr-o experienţă de credinţă comună; nu mai este supusă controlului unei 
comunităţi de credincioşi şi nici măcar nu mai are loc sub autoritatea unui 
comentariu ecleziastic care - aşa cum se întâmpla odinioară - i-ar fi dat „ade- 
văratul“ sens. Biblia este deschisă tuturor interpretărilor şi reinterpretărilor 
ştiinţifice, sociale - făcute de artişti, publicişti - sau strict individuale. 

Simultan, edificiul ecleziastic se dispersează, diversele lui elemente - dogme, 
sentimente, simboluri - se desprind de orbită: „Fiecare semn urmează un drum 
propriu, deviază, se supune unor refolosiri diferite, ca şi cum cuvintele unei 
fraze s-ar dispersa pe pagină şi ar intra în alte combinaţii de sens“, scrie Michel 
de Certeau. Cu alte cuvinte, creştinismul a devenit un fragment al culturii. Dar, 
în acelaşi timp, societatea rămâne impregnată de semne creştine, mai mult sau 
mai puţin evidente, mai mult sau mai puţin pregnante. Aşa, de pildă, activităţile 
pedagogice, filantropice sau militante care continuă misionarismul sau 
sacerdoţiile de odinioară. 


RELIGIE DIFUZĂ ŞI RELIGIE „Â LA CARTE“ 

Logica improvizaţiei, majoritară astăzi în domeniul religios al ţărilor 
occidentale, acţionează atât în sânul creştinismului, cât şi în cel al mişcărilor 
în care referirea la o tradiţie pierde din importanţă în faţa căutării fericirii 
individuale prin spiritual. Improvizaţia cunoaşte forme atât de avansate în 
religiozităţile paralele, încât se vorbeşte uneori de sincretism. In realitate, este, 
mai degrabă, un eclectism, pentru că nu este vorba de o sinteză, ci de o juxta¬ 
punere de elemente diverse, împrumutate din tradiţiile cele mai eterogene. 

In domeniul creştinismului 

Un creştinism dezinstituţionalizat. înnoirile apărute în sânul bisericilor, în 
anii ’70, o anume vizibilitate socială nouă a creştinismului nu au însemnat sto¬ 
parea îndepărtării unei părţi importante a creştinilor de biserici. Această înde- 

5. Le Seuil, 1974. 

6. Expresie luată din titlul lucrării lui L. Kolakowski despre oamenii Bisericii şi 
profeţii secolului al XVII-lea. 

părtare s-a desfăşurat în anii ’70 şi ’80. Toate indiciile merg în acelaşi sens, 
dar, ceea ce este semnificativ, scăderea variază în funcţie de miză. Diminuarea 
procentului celor care merg duminica la biserică — dintotdeauna cel mai bun 
indiciu de integrare ecleziastică - continuă, în Franţa, mersul regulat la 
biserică (cel puţin o dată pe lună) nu mai este înregistrat, în rândul tinerilor, 
decât la 2% dintre ei în 1992. în Quebec, în rândul catolicilor, practica 
săptămânală a scăzut de la 40% la 30% din 1975 până în 1985 (în 1991 nu 
era decât de 17% în rândul tinerilor), depăşind numai cu 3 procente practica 
protestanţilor canadieni. în Belgia, practica săptămânală (care se situa în 1990 
la 20% din populaţie) continuă să scadă, în funcţie de regiuni, între 0,4 şi 
1,1 pe an. în acelaşi timp, procentul de adeziune la principalele convingeri 
ale crezului catolic şi protestant a diminuat şi el sensibil, mai ales procentul 
celor care cred în înviere şi într-un Dumnezeu personal. Dar, mai ales, a 
scăzut considerabil procentul celor care respectă prescripţiile ecleziastice în 
privinţa moralei sexuale şi a familiei. 

Această îndepărtare de instituţiile religioase consacrate nu s-a făcut în favoarea 
ateismului: procentul persoanelor care se declară atee a rămas pretutindeni 
aproape stabil şi la un nivel scăzut (în Franţa, ţară cu o puternică tradiţie raţio- 
nalistă şi laică, acest procent nu este decât de 12%) 7 Ea se traduce prin creşterea 
numărului celor „fără religie 1 ', deşi o serie întreagă de credinţe care, fără a fi 
propriu-zis creştine, îşi găsesc obligatoriu - în ţările occidentale — originea în 
creştinism, durează: Dumnezeu, sufletul, ceva de după moarte, miracolele... Şi 
mai uimitor — mai ales dacă se va verifica şi în alte părţi - este faptul că în Belgia 
„ancheta europeană" din 1990 a evidenţiat că mai mult de un sfert din persoanele 
care afirmă că nu aparţin unei biserici „se roagă" sau „meditează", „uneori" sau 
„adesea". Bisericile se descompun; rămâne un creştinism „implicit", „cultural", 
„în afara Bisericii". în concluzie, creştinismul devine „difuz". 

Cu toate acestea, creştinismul rămâne un element mai mult sau mai puţin 
important în construcţiile identitare: procentul declaraţiilor de apartenenţă la 
o religie (sau „confesiune") scade mult mai încet decât cel al practicii sau al 
credinţei specific creştine; el rămâne relativ ridicat (aproape 70% dintre fran¬ 
cezi continuă să se declare catolici). în Elveţia, deşi variabila „confesiune" 
(protestantă sau catolică) nu mai deosebeşte două grupări cu atitudini şi 
comportamente diferite, populaţia continuă să se identifice cu una sau alta 
dintre aceste confesiuni. Nu pentru reproducerea unui tip de personalitate 
religioasă şi socială, care s-ar traduce concret prin anumite specificităţi, ci 

7. Pentru o imagine generală corectă a evoluţiilor statistice ale practicilor şi ale credin¬ 
ţelor în Franţa, cf. Y. Lambert, „Le catholicisme â la croisee des chemins“, în Sortie des 
religions. Retour du religieux, Lille, L’Astragale, 1992. 

pentru transmiterea unui reper de identitate de-a lungul generaţiilor: 
apartenenţa religioasă constituie un punct de legătură istorică şi o moştenire 
de familie care trebuie transmisă. Este vorba aici despre „identităţi memorii" 8 . 

Riturile de trecere precum botezul sau cununia religioasă (fără a mai vorbi 
despre înmormântări care, punând în joc moartea, reprezintă un caz aparte) 
se află într-o descreştere constantă, dar într-un ritm relativ lent: atracţia pe 
care aceste ritualuri o exercită încă se înscrie în aceeaşi logică. Aceste ritualuri, 
în care intervin grupări familiale formate de mai multe generaţii, permit 
înscrierea unei istorii personale în eternitate. O astfel de înscriere este im¬ 
portantă în societăţile aflate în rapidă schimbare şi în care legăturile au devenit 
precare. în mare măsură, dorinţa de a păstra o moştenire familială şi o iden¬ 
titate colectivă explică şi ataşamentul faţă de învăţământul religios în şcoală, 
ataşament remarcat în numeroase ţări, chiar dacă secularizarea şi laicizarea 
acestora se accelerează: este cazul Italiei şi al Quebecului. 

Chiar dacă ritualurile şi simbolurile religioase sunt folosite de acum înainte 
în vederea constituirii identităţilor individuale şi colective, această funcţie nu 
trebuie supraestimată, deoarece sentimentul religios nu formează decât parţial 
aceste identităţi. Prin această menire i se atribuie un rol foarte specializat: acela 
de a stabili anumite legături între generaţii. în anchetele cu privire la domeniile 
cărora oamenii le acordă importanţă, religia se află departe după familie, 
muncă, prieteni, distracţii... Pe de altă parte, în rândul tinerilor, anchetele 
cele mai recente dovedesc, cel puţin pentru Europa, o scădere sensibilă a decla¬ 
raţiilor de apartenenţă confesională şi de practică a riturilor de trecere. 

Un creştinism dereglat şi improvizat. Până în urmă cu unul sau două decenii, 
universul credinţelor şi al angajamentelor creştine, catolice sau protestante, 
putea fi uşor reprezentat după un model în cercuri concentrice: de la cei mai 
asidui practicanţi la nepracticanţi şi la atei (prezenţa duminicală la biserică 
fiind întotdeauna criteriul cel mai discriminatoriu). De asemenea, se puteau 
construi, cu uşurinţă, niveluri de atitudini şi de credinţe, credincioşii dove- 
dindu-se mai mult sau mai puţin adaptaţi la sistemul unificat pe care li-1 
furnizau bisericile. Aceste niveluri nu mai au decât o pertinenţă parţială, pentru 
că acum avem de-a face cu un creştinism dispersat. 

Dacă vrem să înţelegem global universul religios al populaţiilor occidentale, 
putem distinge trei poli: al credincioşilor, al necredincioşilor şi cel - de departe 
majoritar - al adepţilor unor credinţe difuze - creştine sau nu - schimbătoare 
şi nesigure. Acest din urmă pol nu se caracterizează în primul rând printr-o 
diminuare a practicilor şi a credinţelor creştine, chiar dacă uneori se întâmplă 

8. După expresia lui D. Hervieu-Leger. Cf. mai ales R.-J. Campiche, „La decon- 
fessionnalisation de l’identite religieuse", Revue suisse de sociologie , numărul Religion et 
Culture , 1991, nr. 3. 

totuşi aşa. Pe de o parte, se caracterizează prin importanţa credinţelor paralele 
(ghicit, astrologie, transmitere de gânduri); pe de altă parte, printr-un mod de 
credinţă care se exprimă în termeni de „poate“, „de ce nu?“, „probabil/im- 
probabil**. De asemenea, acest ultim pol face să devină evident caracterul de 
acum polisemie al majorităţii semnificanţilor religioşi: Dumnezeu, sufletul, 
viaţa de după moarte etc. Astfel, „Dumnezeu* nu mai trimite obligatoriu la 
un Dumnezeu personal creştin, ci, la fel de bine, la o „energie** sau la „un divin 
în fiecare fiinţă**. La acest pol al credinţelor schimbătoare şi nesigure se află 
creştinii care nu mai sunt legaţi de biserici decât prin ritualurile de trecere, 
care se pot perpetua cu atât mai bine cu cât unitatea ritualului este compatibilă 
cu diversitatea trăirilor individuale. 

Dereglarea sistemelor de credinţă se remarcă chiar şi la creştinii cel mai 
bine integraţi în biserici, pentru că şi ei sunt acum „permeabili** la credinţele 
paralele. în Franţa, acest fenomen se înregistrează începând cu anii ’80. 

Totul se petrece ca şi cum creştinismul ar fi încetat să mai fie un sistem 
globalizant şi unificat, care trebuie considerat în bloc, pentru a deveni un an¬ 
samblu de „piese detaşate** oferit compoziţiilor personale libere, adeziunilor 
selective la un număr limitat de credinţe, de practici, de prescripţii. Acest 
sistem de „religie â la carte** înseamnă refuzul unei instituţii care să regularizeze 
practicile şi credinţele - refuzul unei ortodoxii - în favoarea principiului 
suveranităţii individuale. Imaginarul celor care se declară creştini este, adesea, 
un „imaginar dezmembrat**. Aşa cum a constatat Raymond Lemieux, acesta 
se compune, în principal, din patru tipuri de „elemente**: elemente creştine, 
elemente cosmice (referiri la „energia universală**), elemente ale unui „eu 
sublimat** („Fiinţa esenţială**, „divinul interior**, „forţa fiinţei psihice**...), 
„valori reificate ca dragostea, libertatea, pacea**: „Fiecare îşi organizează propriul 
univers de credinţe coordonând în interiorul acestuia elemente creştine şi 
cosmice, psihospirituale şi morale. Şi astfel, întâlnim într-o producţie imaginară 
integrală atât Providenţa, cât şi forţa cosmică universală, învierea şi reîncarnarea, 
dezvoltarea personală nelimitată, dragostea şi nonviolenţa ca jaloane ale unei 
căutări personale a mântuirii [...]. Din punctul de vedere al unei ortodoxii, 
combinaţiile realizate pot părea incoerente; din punctul de vedere al utiliza¬ 
torilor, ele sunt permanent un produs al coerenţei, chiar dacă aceasta nu e decât 
utilitară şi provizorie. “ 9 

Realizarea combinaţiilor este dominată de o logică dublă: o logică prag¬ 
matică şi o logică a experienţei afective, ţinta finală fiind mereu bunăstarea, 
dezvoltarea personală, fericirea de pe pământ. Fericirea de pe pământ: se 
constată distanţa parcursă din epoca, recentă încă, în care, deşi credinciosul 

9. R. Lemieux, „Le catholicisme quebecois: une question de culture", Sociologie et 
Societes, numărul Catholicisme et societe contemporaine, 1990, nr. 2. 

de rând aştepta de la religie mai întâi beneficii terestre, creştinismul se baza 
totuşi pe opoziţia dintre lumea de aici şi lumea de dincolo, aceasta din urmă 
considerată ca loc condiţional al fericirii supreme, înzestrat cu valoarea ultimă. 
Modelele de perfecţiune religioasă erau în întregime orientate spre această 
lume de dincolo: spre fericire, fără îndoială, dar spre o fericire în afara lumii 
terestre. Astăzi, creştinismul îşi promite fericire şi pe pământ, tinzând a con¬ 
sidera nenorocirea drept un scandal. Orientându-se spre fericire, ba chiar spre 
plăcere, experienţa afectivă, căutată, reprezentată din ce în ce mai mult drept 
un criteriu de validare a credinţelor implică simţurile şi corpul într-un mod, 
de asemenea, foarte diferit de cel din trecut. 

Spirit religios difuz şi religiozităţi paralele 

Prin religiozităţi paralele vom înţelege, în contextul occidental, toate re¬ 
ligiile necreştine, diferitele ezoterisme şi toate credinţele şi practicile parare- 
ligioase, vechi (ghicitul, de exemplu) sau noi (meditaţia). 

Aceste religiozităţi paralele s-au extins considerabil în ultimii douăzeci de 
ani, pornind, în cea mai mare parte, de la acel spirit religios difuz, „eliberat" 
prin pierderea influenţei marilor instituţii religioase. Librăriile specializate în 
ezoterism, religii orientale, dezvoltarea personală şi spirituală s-au înmulţit 
şi, de acum înainte, majoritatea marilor librării generale au şi unul sau mai 
multe standuri destinate acestui domeniu (standuri organizate, de altfel, nu 
fără dificultate). Zilnic, chiar şi în micile oraşe, se deschid nu numai cursuri 
de yoga, ci şi cursuri de taî-chi, de meditaţie, de astrologie spirituală etc. şi 
se anunţă conferinţe şi seminare diverse despre ghicit, despre învăţătura 
Bhagavad-Gîtă, „trezirea Fiinţei Spirituale", „supravieţuirea conştiinţei", 
„descoperirea şamanului în sine însuşi", despre ne ar death experiences, „calea 
iniţiatică" etc. Un alt indiciu dovedind o largă răspândire a ezoterismului şi 
religiilor orientale în ansamblul societăţii este faptul că noţiuni destul de 
complexe, precum cea de „ascendent" în astrologie sau cea de karma, încep 
să pătrundă în vocabularul curent. Credinţa în reîncarnare, care fundamentează 
ideea de karma, îi interesează, de altfel, pe 24% dintre francezi (31% dintre 
aceştia, între 18 şi 24 de ani). 10 

Câte persoane sunt influenţate de aceste religiozităţi paralele? Pentru Franţa 
există un indiciu, într-o anchetă realizată în 1990 de Cofremca pentru Pompele 
funebre, pe un eşantion de 2 500 de persoane, reprezentativ pentru populaţia 

10. Conform cifrelor anchetei europene din 1990; cf. Yves Lambert, „Un paysage 
religieux en profonde evolution", în H. Riffault (ed.), Les Valeurs des Franţais , Paris, 
Odile Jacob, 1994. De reţinut că reincarnarea şi învierea nu sunt concepute, obligatoriu, 
drept contradictorii de către cei care cred în ele. 

franceză. Rezultă din anchetă că această religiozitate, cel puţin în mod difuz, 
ar putea corespunde persoanelor definite de Cofremca drept „desţelenitori 
spirituali 1 ' care reprezintă 18% din populaţia franceză. Judecând după 
anumite atitudini - cum ar fi aceea de a acorda „o importanţă destul de mare 
tuturor aspectelor privind spiritualitatea, independent de religie" -, ca şi 
după anumite practici (meditaţia sau concentrarea) - „desţelenitorii" -, adică 
aproape o cincime din populaţia franceză - par să aparţină mediului dominat 
de religiozitatea paralelă. în faţa amplorii acestei religiozităţi, ca şi în faţa 
foarte marii dificultăţi pe care bisericile creştine o au în impunerea unei 
ortodoxii (cu excepţia curentelor integriste, integraliste sau fundamentaliste), 
deosebirea tranşantă între ortodoxie şi heterodoxie nu mai pare pertinentă 
din punct de vedere social. Nu mai este vorba despre o nebuloasă de „hete¬ 
rodoxie", ci de „religiozităţi paralele", deşi această expresie sugerează un 
univers care nu ar întâlni creştinismul, ceea ce nu este cazul. Unii vorbesc 
despre „credinţe exotice". 

Aceste religiozităţi paralele sunt extrem de eterogene: de la francmasonerie 
la monahismul budist, trecând prin alchimie şi literatura straniului şi a 
misterelor (ale piramidelor sau ale Atlantidei), flirtând mai mult sau mai 
puţin cu religiosul. Cea mai semnificativă manifestare a tendinţelor 
contemporane ale acestor religiozităţi paralele, manifestare care va fi numită 
„nebuloasă mistico-ezoterică", reuneşte curente de tip mistic şi ezoteric care 
s-au dezvoltat începând cu anii ’70 în contextul (prost) numitei „întoarceri 
a spiritului religios". 

Această nebuloasă mistico-ezoterică este şi ea diversificată. Grupările şi 
reţelele din care se compune pot fi alăturate unor religii: orientale (hinduism, 
budism) sau mai „exotice" (precum şamanismul). Ele pot reactiva şi diverse 
practici ezoterice, mai ales ghicitul în cărţi şi astrologia, sau pot corespunde 
unor noi sincretisme psihoreligioase, ca psihologia transpersonală care 
constituie un fel de sinteză a psihologiei şi a misticii. Să amintim şi New Age, 
curent ce poate fi observat în prezent mai ales sub forma unei subculturi care 
vorbeşte despre „meditaţie", despre „vindecare spirituală", despre rebirth, 
„astrologie transpersonală", ghicit în cărţi etc. Toate acestea sunt amestecate 
cu o revendicare vizând o abordare globală, holistică a omului şi a lumii, 
precum şi valori de cooperare, de solidaritate şi de pace. 

în această nebuloasă mistico-ezoterică există grupări relativ bine constituite, 
cu membri care pot fi identificaţi, dar există, mai ales, reţele mai mult sau mai 
puţin slabe care gravitează în jurul unor asociaţii (de tipul celor recunoscute 
de legea din 1901) organizatoare de stagii, conferinţe, seminare (plătite) şi în 
jurul unor reviste, librării, edituri. 

Această nebuloasă mistico-ezoterică are şapte caracteristici fundamentale 11 : 

- Centralitatea acordată ideii de „experienţa* şi corolarul său, ideea că 
„fiecare trebuie să-şi găsească singur calea** printre diversele căi spirituale, toate 
„adevărate**, de îndată ce sunt depăşite formele lor „exterioare**, „sclerozate**, 
„sociale**. „Nu trebuie să crezi, ci să experimentezi**; această frază revine ca un 
laitmotiv. Refuzul credinţei în numele experienţei pune în evidenţă nu atât o 
tendinţă gnostică, cât diverse influenţe foarte moderne: individualism, ra¬ 
portare la metoda experimentală din ştiinţe, mai ales. Din aceste concepţii 
care supraevaluează experienţa individuală decurge refuzul oricărui control 
instituţional asupra credinţelor, al oricărei ortodoxii, al ideii de adevăr unic. 

- Obiectivul adepţilor este transformarea de sine datorită unor tehnici 
psihocorporale sau psihoezoterice: yoga, meditaţia, „dansurile sacre**, inter¬ 
pretarea hărţilor cerului etc. Ideea de responsabilitate individuală faţă de 
perfecţionarea personală şi spirituală este fundamentală. Nu este o perfecţionare 
de ordin moral; e vorba despre o transformare care implică foarte direct su¬ 
biectul afectelor şi în acelaşi timp corpul. în termeni weberieni, avem de-a face 
aici cu „calea salvării misticei**. Analizând acele căi ale mântuirii care se bazează 
pe o autoperfecţionare, Max Weber distinge, într-adevăr, pe de o parte, calea 
etică, prin care mântuirea este legată de o acţiune conformă voinţei lui Dumne¬ 
zeu şi, pe de altă parte, calea mistică, prin care salvarea decurge din chiar 
realizarea unei anumite stări de a fi, obţinută datorită unei munci de transformare 

a interioritătii însesi a subiectului. Aceasta este si situaţia în nebuloasa 
» > > ) 

mistico-ezoterică. 

- Mântuirea vizată, speranţa unei fericiri totale, priveşte viaţa de pe pământ 
şi este concepută - în linii esenţiale - după criteriile dominante în societatea 
actuală. Astfel, ea implică sănătatea, pentru că aceasta este bunul cel mai preţios 
al individului contemporan, o sănătate definită în termeni socialmente 
dominanţi: nu numai absenţa bolii, ci şi bunăstarea generală - fără acele mici 
suferinţe, precum durerea de spate, care o afectează -, vitalitate, frumuseţe. 

- Aceste grupări au o concepţie monistă despre lume, concepţie care se 
exprimă mai întâi prin refuzul postulatului dualist al religiilor abrahamice: 
separarea umanului de divin, a lumii materiale de cea supranaturală. O astfel 
de luare de poziţie, clasică în curentele mistice şi ezoterice, a susţinut, adesea, 
un protest „retrogresiv** împotriva societăţii moderne. în nebuloasa 
mistico-ezoterică care s-a format în anii ’70, protestul holist se referă la separări 
legate de dezvoltarea modernităţii: de exemplu, la distanţa din ce în ce mai 
accentuată dintre om şi natură, la procesul de fragmentare a cunoştinţelor, 
căruia îi opune o nouă alianţă ştiinţă-religie etc. Dar protestul se referă şi la 

11. După idealul-tip care poate fi construit, dar care este mereu mai mult sau mai 
puţin departe de realitate. 

toate disensiunile pe care modernitatea - se pare - nu reuşeşte să le înlăture, 
mai ales la diviziunile naţionale, religioase. In acest sens, grupările consideră 
că există o convergenţă fundamentală între toate religiile, iar pacea mondială, 
ideea unei „conştiinţe planetare" reprezintă pentru ei teme centrale. E vorba 
deci mai degrabă de critica unor anume insuficienţe ale modernităţii decât de 
o nostalgie a trecutului. 

- Un optimism sigur, chiar dacă este vorba de un optimism calculat: opti¬ 
mism în ceea ce priveşte posibilitatea omului de a se dezvolta - pentru că el 
este de natură divină -, optimism în ceea ce priveşte starea şi evoluţia lumii. 
Dacă lumea actuală este, în multe privinţe, reprezentată negativ (problemele 
ecologice, mizeria spirituală etc.), sunt subliniate însă şi aspectele pozitive, în 
primul rând reînnoirea interesului pentru spiritualitate. 

- O etică a dragostei, suficientă pentru a asigura un comportament în în¬ 
tregime just din punct de vedere etic, de vreme ce dragostea nu este numai o 
regulă de comportament, ci şi o adevărată „deschidere a inimii". Originea răului 
nu este păcatul, ci ignoranţa şi mai ales frica, frica de alţii şi de sine însuşi, frica 
de a-ţi descoperi originea cu adevărat divină. 

- Un joc al harismei. In măsura în care nebuloasa mistico-ezoterică este 
alcătuită din grupări de afinităţi organizate în j urul unor lideri aleşi individual 
şi recunoscuţi pentru calităţile lor şi pentru itinerarul lor exemplar. 

Deşi aceste caracteristici 12 conturează un portret religios, evident departe 
de creştinism, acesta corespunde de fapt radicalizării de tendinţe care se 
remarcă la numeroşi creştini. 

Ansamblul pe care îl constituie nebuloasa mistico-ezoterică este eterogen, 
traversat de tensiuni şi de opoziţii. Principala deosebire ţine de importanţa 
mai mult sau mai puţin accentuată, mai mult sau mai puţin exuberantă a 
experienţelor şi situaţiilor „neobişnuite" (în termeni curenţi, „iraţionale"). Ca 
să dăm un exemplu-limită, o persoană ahtiată de regresii în vieţile ei anterioare, 
adeptă a „cristalurilor" şi mare cititoare de poveşti despre „călătorii astrale" şi, 
pe de altă parte, un adept zen care se consacră unei practici austere şi fără arti¬ 
ficii, cu un minimum de ritualuri care sunt înainte de toate instrumente de 
disciplină şi de scindare a timpului nu au prea multe în comun. 

12. Credinţa în reîncarnare întâlnită la aproape toţi adepţii mistico-ezoterişti in¬ 
tervine la intersecţia multora dintre aceste caracteristici. Ea este legată de dorinţa de auto- 
perfecţionare şi de ideea de responsabilitate personală care îi este asociată (viaţa prezentă 
este determinată de karma care rezultă din acţiunile săvârşite în vieţile anterioare - concret, 
avem de-a face cu un determinism cu geometrie variabilă - şi fiecare îşi pregăteşte în 
această viaţă viitoarea reîncarnare), de optimismul şi credinţa într-un progres individual 
şi colectiv. Ea este, în fapt, şi căutarea unei fericiri terestre, definită în termeni foarte 
apropiaţi de cei ai societăţii. 

O altă linie de diferenţiere pune în joc problema ideii de „experienţă" şi 
de autoperfecţionare. Adeptul mistico-ezoterist nu se limitează la trăirea unor 
experienţe, el este angajat într-o muncă de autoperfecţionare voluntară. Dar 
această muncă poate fi mai mult sau mai puţin centrală, interesul pentru 
experienţele extraordinare involuntare - viziuni, ghicit, comunicare cu spiri¬ 
tele - putând să primeze. Atracţia channelling-\i\\xi, în care persoana nu se vrea 
a fi decât un simplu canal ( channel) de comunicare cu diverse spirite sau 
„entităţi", este o mărturie în acest sens, după cum o mărturie este, în alt sens, 
şi impactul lui Gitta Mallasz şi al lucrării sale Dialoguri cu Îngerul . 13 

Un al treilea punct de demarcaţie priveşte valoarea acordată, pe de o 
parte, respectului tradiţiilor instituite şi, pe de altă parte, improvizaţiei 
individuale. Refuzând orice control instituţionalizat asupra credinţelor şi a 
practicilor în numele experienţei individuale exclusive, adepţii nebuloasei 
mistico-ezoterice se înscriu, în mod necesar, într-o logică a improvizaţiei. 
Dar, în acelaşi timp, credinţele sunt permanent justificate printr-o raportare 
la un trecut fondator, la o tradiţie sau la tradiţie pur şi simplu. în spatele 
acestei duble tendinţe, instituită la toţi adepţii, există atitudini diferite. Din 
punctul de vedere al religiilor orientale, se pune în valoare ancorarea într-o 
tradiţie importantă, cu transmitere mediatizată de către un „maestru" garant 
al tradiţiei. Cu totul altfel stau lucrurile pentru numeroşi alţi adepţi care nu 
vor să se înscrie într-o tradiţie precisă şi care aleg după placul lor din tradiţiile 
instituite. în aceste tendinţe în care improvizaţia este explicit valorificată, 
mai ales în NewAge, se afirmă, mai evident, diverse alianţe - religie-psiho- 
logie sau religie-ştiinţă. 

O a patra linie de tensiune ţine de articularea psihologicului şi a spiritualului. 
Există adevărate sincretisme psihologie-religie sau religie-ezoterism, în sensul 
de noi compoziţii integrate cu adevărat. în acest sens, cel mai bun exemplu 
este, probabil, psihologia transpersonală. Considerând realizarea de stări de 
conştiinţă neobişnuite, mistice sau „transpersonale", drept o terapeutică, psi¬ 
hologia transpersonală se ocupă de înţelegerea acestor stări de conştiinţă şi de 
condiţiile psihologice care le pun piedici. Cei mai iluştri reprezentanţi ai săi 
sunt Tart, Maslow, Grof, Weill. Alături de astfel de sincretisme există demersuri 
care menţin distincţia dintre genuri fie că adeptul apreciază drept suficientă 
dezvoltarea spirituală pentru realizarea echilibrului său psihic şi a bunăstării 
sale, fie că, dimpotrivă, apreciază ca eventual necesară, pentru asigurarea dez¬ 
voltării spirituale mai „adecvate", „munca" propriu-zis psihologică. Dar practica 
cea mai frecventă ţine, fără îndoială, de un eclectism în care apar juxtapuse 

13. Aubier, 1977. Aceste Dialoguri cu Ingenil se vor retranscrierea unor mesaje venite 
de dincolo. 

tehnici împrumutate din religii (tehnici de meditaţie, yoga, transe, mersul pe 
foc etc.), dar şi din ezoterism sau psihologie. Această complexitate a dezvoltării 
psihologice şi spirituale are logica ei: cea a divinului imanent, prezent în orice 
om. Este, de altfel, ceea ce explică imposibilitatea de a stabili şi o front ieră 
clară între nebuloasa mistico-ezoterică şi numărul de stagii de dezvoltare a 
personalităţii, care se sprijină, de asemenea, pe ideea unui subconştient de 
natură divină al omului. Este ceea ce explică şi uşurinţa cu care numeroşi adepţi 
„trec“ de la un demers propriu-zis spiritual spre un demers mai accentuat 
psihologic sau invers. 

Tensiunea între magie şi spiritualism umanist trimite la opoziţia dintre 
atitudini şi practic, dirijate, pe de o parte, de o voinţă de putere de manipulare 
a unor forţe extraordinare în vederea unor scopuri foarte concrete, şi pe de 
altă parte, de o aspiraţie la abandonarea oricăror dorinţe de putere sau de 
satisfacţie imediată, în favoarea simbolizărilor asupra sensului vieţii şi a 
concepţiilor etice. Practicile de tip magic sunt în întregime cele de manevrare 
a „forţei", a „vibraţiilor", a „energiei" pe care o ascund - se pare cristalele, 
piramidele, copacii mari etc. Sunt, în acelaşi timp, practici care pun în joc 
spirite, „entităţi" extraordinare sau practici care se bazează pe credinţa în 
similitudini, în corespondenţele dintre fiinţe, elemente empiric independente 
unele faţă de celelalte. In linii generale, se crede că practicile magice permit 
activarea unor puternice forme ascunse. în acest sens, ele pot fi diferite „forţe 
mentale", folosite pentru o intervenţie asupra exteriorului, dar şi în folosul 
persoanei înseşi, de exemplu, energii pentru autovindecare. Adesea, este dificil 
pentru un observator să ştie dacă aceste energii ascunse sunt energii psihice, 
concepute în cadrul unei psihologii „clasice", sau manifestări ale unei realităţi 
„neobişnuite". Distincţia este cu atât mai puţin clară cu cât condiţiile de 
eficienţă a practicilor magice nu ţin de reguli de comportament, ci de o trăire 
absolut interioară. Este mai degrabă un spiritualism umanist care se afirmă 
atunci când, pentru a relua formulări care circulă în nebuloasa mistico-ezoterică, 
adeptul caută mai puţin „subprodusele [de putere] ale iluminării", cât o anu¬ 
mită „detaşare a egoului". în mod concret, aceasta înseamnă un interes pentru 
reflecţie şi pentru mărturiile religioase propriu-zise şi, de asemenea, din ce în 
ce mai mult, o voinţă de acţiune caritabilă. Totuşi, distincţia dintre magie şi 
spiritualism nu corespunde unei separări categorice între sisteme de credinţe 
şi sisteme de atitudini. Este mai degrabă o tensiune care acţionează asupra 
interiorului însuşi al fiecărui adept. 

în fine, există vreo speranţă într-o nouă eră? Această speranţă s-a aflat la 
originea constituirii mişcării New Age care aşteaptă (şi prezice) instaurarea 
„erei Vărsătorului". Dar, de acum înainte, New Age corespunde, mai ales, unei 
subculturi a bunăstării, a dezvoltării personale şi spirituale prin mijloace diferite 

de cele oferite de medicina clasică şi de religia creştină. Mai rămâne însă o 
urmă de speranţă în timpuri noi. Investiţia în dezvoltarea de sine este, de 
altfel, concepută tocmai în această perspectivă (cel puţin dacă luăm în 
consideraţie discursurile), pentru că aceste timpuri noi ar corespunde unor 
„schimbări în conştiinţă". Alte persoane, în nebuloasa mistico-ezoterică, mai 
ales cele influenţate de religiile orientale, „lucrează" asupra lor însele fără a 
aştepta o eră nouă. In total, aşteptarea de timpuri noi apare azi secundară. 
Chiar dacă se pretinde că „numai schimbându-te pe tine însuţi schimbi 
lumea", momentul actual este incontestabil caracterizat prin preocuparea de 
sine, aici şi acum. 


NOILE RELIGIOZITĂŢI MISTICO-EZOTERICE: 

J 

O DESCOMPUNERE A SPIRITULUI RELIGIOS 

Antecedente istorice 

Compoziţie originală, legată de conjunctura istorică a anilor ’70, nebuloasa 
mistico-ezoterică nu este totuşi lipsită de ascendenţi în istoria religioasă 
occidentală. Ea poate fi înscrisă în tradiţia mesiano-milenaristă structurantă a 
imaginarului occidental, raportând-o mai ales la filiaţia gioachinistă 14 , în care 
aşteptarea lui Hristos s-a transformat în aşteptarea unei „epoci a Duhului" (a 
treia epocă după cea a Tatălui şi cea a Fiului). Se poate vedea aici şi o anume 
posterioritate a misticii creştine: mai puţin a tradiţiei dominante - o cale de 
unire cu Dumnezeu -, cât a curentelor marcate de tradiţia platoniciană 
(înlocuită de Plotin), bazată pe ideea unei nedualităţi ontologice (în acest sens, 
Meister Eckart este o referinţă preferată). Mai clar, noile religiozităţi misti- 
co-ezoterice se înscriu în filiaţia misticii speculative care se reclamă din 
hermetism, din cabală, din Jacob Boehme, din sfântul Martin. 

Dar, atunci când încercăm să înţelegem antecedentele istorice ale noilor re¬ 
ligiozităţi mistico-ezoterice, epoca cu adevărat pertinentă este secolul alXIX-lea. 
In acest secol s-a inventat, intr-adevăr, ezoterismul modem, cu ocultismul, în 
mişcarea lui Eliphas Levi şi a lui Papus (incluzând curentele Rosa-Crucis), 
spiritismul lui Allan Kardec şi Societatea teozofică a Helenei Blavatski care-i 
va avea drept continuatori, ortodocşi sau disidenţi, pe Annie Besant, Rudolph 
Steiner, Alice Bailey, Krishnamurti. Toate aceste curente cu personalităţile 
care le sunt ataşate sunt, de altfel, bine cunoscute de către adepţii mistico-ezo- 
terişti. Deşi rămân diferiţi unii de alţii, similitudinile lor permit construirea 

14. De la Gioacchino da Fiore, călugăr din secolul al XlI-lea. 

unui ideal-tip a ceea ce s-ar putea numi „teospiritualism“. 15 Acesta se ca¬ 
racterizează prin: 

- refuzul dualismului, al celui dintre legea naturală şi intervenţia 
supranaturală şi al celui divin şi uman (numai spiritismul refuză repunerea 
în cauză a dualismului uman/divin); 

- un optimism fundamental; el se exprimă, de exemplu, în credinţa că reîn¬ 
carnarea permite tuturor oamenilor să se apropie mai mult de mântuirea lor; 

- credinţa în responsabilitatea omului în ceea ce priveşte progresul său 
spiritual şi moral, responsabilitate care trece în principal prin studiul „învă¬ 
ţăturilor' oferite de fiecare grupare; 

- ideea unei convergenţe fundamentale, ba chiar a unei identităţi, a tuturor 
religiilor, a tuturor învăţăturilor, credinţa într-o tradiţie universală, „primor¬ 
dială", „originară". Această credinţă fundamentează valoarea de toleranţă 
propovăduită faţă de toate religiile; 

- ideea unor lucruri ascunse: o cunoaştere originară, „o guvernare mon¬ 
dială", „o ierarhie spirituală". 16 

- voinţa de frăţie universală; 

- o tendinţă spre sincretism (sau cel puţin spre eclectism) între ocultism, 
spiritism, societate teozofică (şi, de asemenea, alte curente, ca francmasoneria); 
aceasta tendinţă spre sincretism se susţine şi se completează cu o anume 
circulaţie a adepţilor între diferitele grupări, spiritiste, teozofice, ocultiste, 
rosacruciene, francmasonice etc.; 

- o influenţă a religiilor orientale; 

- căutarea concilierii între religie şi ştiinţă, ştiinţă care este mai puţin 
ştiinţa pozitivistă a epocii (dar acesta este cazul spiritismului), cât o ştiinţă 
diferită, ascunsă, care trebuie redescoperită; 

- o perspectivă mesiano-milenaristă; 

- o afirmare a individualismului şi a emancipării gândirii pe linia 
principiilor revoluţionare; 

- o structurare în jurul liderilor harismatici, făcând loc unor grupări dacă nu 
mereu foarte închise, cel puţin cu frontiere nete, cu membri uşor de identificat. 

15. Acest neologism rămâne în discuţie: el are avantajul de a fi neutru şi de a relua 
chiar termenul protagoniştilor religioşi de diverse orientări (ocultişti, cabalişti, teozofi, 
masoni, spiritişti etc.) reuniţi la Congresul spiritist şi spiritualist (1889) şi la Congresul 
masonic şi spiritualist (1908). 

16. Această idee este complet străină spiritismului: este, în mod evident, motivul 
pentru care exegeţii ezoterismului au adesea dificultăţi în a clasa această cunoaştere. 
Foarte logic, J.-P. Laurant, care arată în ce măsură tema secretului este esenţială în 
ezoterism, aşa cum se constituie el în secolul al XlX-lea, nu o include în domeniul său 
de cercetare; cf. L’Esoterisme chretien auXIX e siecle, Lausanne, L’Age d’homme, 1992. 

între această tradiţie teo-spiritualistă astfel modelată şi nebuloasa mis¬ 
tico-ezoterică, continuităţile se impun în mod evident. Există şi discontinuităţi, 
ba chiar rupturi. Prima este în legătură cu problema a ceea ce este ascuns. Pentru 
majoritatea adepţilor de astăzi, „ezoterismul" nu înseamnă „secret", ci pur şi 
simplu cunoştinţe şi practici „neoficiale". Adepţii New Age văd în larga difuzare 
a ceea ce înainte era secret unul din semnele majore ale afirmării unei ere noi. 

O a doua diferenţă ţine de modalităţile de autoperfecţionare pe care le au 
în vedere adepţii. în noile religii mistico-ezoterice, transformarea persoanelor 
trece nu prin studiu, prin însuşirea unei „învăţături", ci printr-o „muncă" 
asupra interiorităţii înseşi a subiectului: o muncă psiho-corporală, folosind 
adesea metodologii precise („dans sacru", rebirth, yoga, meditaţie etc.), în 
cadrul cărora sunt în joc, înainte de toate, subiectul afectelor şi corpul. O altă 
linie de ruptură ţine de centralitatea tuturor împrumuturilor pe care noua 
religiozitate mistico-ezoterică le face din psihologie: aceasta constituie un pol 
de raportare fundamental care dă tuturor concepţiilor un caracter diferit de 
cel al tradiţiei teo-spiritualiste pentru că principalul tip de sincretism este cel 
care asociază referinţele religioase şi psihologice. 

în fine, o distanţă există şi în formele de grupare. Grupările teo-spiritua- 
liste, s-a spus, sunt grupări cu frontiere clar delimitate; în nebuloasa misti¬ 
co-ezoterică marcată de un gust intens pentru independenţa personală, pe care 
secolul al XlX-lea nu făcea decât să-l inaugureze, avem de-a face cu grupări 
laxe - „reţele" - în care apartenenţele sunt, din principiu, fluide. 

O ultimă diferenţă majoră ţine de amploarea influenţei religiilor orientale: 
ea este atât de puternică în nebuloasa mistico-ezoterică încât aceasta din urmă 
nu mai poate fi inclusă în tradiţia ezoterismului occidental. Acest lucru nu 
este posibil cu atât mai mult cu cât influenţa religiilor orientale nu ţine numai 
de continuitatea pe care o reprezintă curentele ezoterice. începând cu secolul 
al XlX-lea, religiile orientale au fost răspândite şi prin intermediul diferitelor 
curente intelectuale, romantice, filozofice (Schopenhauer), literare. Astfel, trans- 
cendentaliştii din Noua Anglie, Emerson şi Thoreau mai ales, au găsit în clasicii 
Indiei, recent traduşi, un puternic sprijin pentru propria lor înclinaţie spre 
monismul mistic. Să ne amintim faimosul fragment din Walden de Thoreau: 

Dimineaţa, îmi scald spiritul în filozofia prodigioasă şi cosmogonică din Bhagavad-Gită , 
de la a cărei realizare au trecut mulţi ani ai zeilor şi în comparaţie cu care lumea noastră 
modernă şi literatura ei par meschine şi vulgare; şi mă întreb dacă această filozofie nu 
trebuie raportată la o stare anterioară a existenţei, într-atât de departe de concepţiile noastre 
se află sublimul. 

Influenţa Orientului rezultă, foarte direct, şi din dezvoltarea religiilor 
orientale în Occident. Un impuls decisiv în această privinţă a fost Parlamentul 

mondial al religiilor, de la Chicago, în 1893, care a adunat în jurul unor 
personalităţi ce reprezentau mari confesiuni din America, din Europa şi din 
Orient, 4 000 de persoane. Se afla acolo, în special, indianul Vivekananda, care 
a început o activitate cu adevărat misionară, străină de tradiţia hinduistă. El a 
pus bazele misiunii Ramakrişna (de la numele „maestrului" său 17 ), cunoscută 
sub numele de societatea Vedanta. La acest congres participa şi japonezul Soyen 
Shaku, călugăr zen; el a început o muncă sistematică cu un grup de studenţi, 
dar răspândirea filozofiei zen în Occident a fost mai lentă decât cea a hinduismului. 

Noile religiozităţi mistico-ezoterice se înscriu în filiaţia tuturor curentelor 
religioase, ezoterice şi parareligioase centrate asupra sănătăţii. Pentru Franţa, 
trebuie să mai cităm şi mişcarea Planete, de la numele revistei care, în anii ’60, 
a cunoscut un mare succes vorbind despre ezoterism, yoga, popularizându-i, 
în rândul unui public care nu era a priori al ei, pe J ung, Gurdj iev, Henry Miller, 
pe suprarealişti, pe autorii generaţiei Beat, spiritualităţile orientale... 

„Religie mistica' şi „religie populara‘ 

Religiozitatea mistico-ezoterică din zilele noastre poate fi apropiată de două 
tipuri de religiozităţi: „tipul mistic" (sau spiritualismul), elaborat de Ernst 
Troeltsch 18 , şi „religia populară", aşa cum este caracterizată mai ales de Robert 
Ellwood. 19 

„Tipul mistic" de organizare religioasă (deosebindu-se, pe de o parte, de 
„tipul de biserică" şi, pe de altă parte, de „tipul sectă") s-a afirmat progresiv în 
creştinism, începând cu secolul al XlV-lea. El nu corespunde mereu unor 
grupări uşor identificabile pentru că este vorba mai degrabă de reţele, de un 
fel de „biserică invizibilă", care se situează mai puţin în afara marilor instituţii 
religioase, cât în intervalele dintre ele. Una dintre caracteristicile sale funda¬ 
mentale este un individualism ce pune în joc nu voinţa, ca în tipul sectă, ci 
simţirea afectivă intimă. Tipul mistic insistă asupra experienţei religioase 
directe, considerată nu numai ca un fapt trăit care însoţeşte şi susţine credinţele, 
ci şi ca principiul însuşi al accesului la divin. El se opune deci obiectivării expe¬ 
rienţei în acte reglate, în ritualuri valabile pentru ele însele, în mituri sau 
dogme obligatorii. 

17. In Franţa, Romain Rolland a consacrat o biografie lui Ramakrişna şi o alta lui 
Vivekananda. 

18. Die Soziallehren der christlichen Kirchen und Gruppen (1912), Scientia Verlag, 
1921. In trad. engleză: The Social Teaching ofthe Christian Churches , ultima editare la 
University of Chicago Press, 1976. Cf.ş ij. Seguy, Christianisme et societe. Introduction a 
la sociologie dEmst Troeltsch , Paris, Le Cerf, 1980. 

19. „Modern religion as folk religion", în W. Nicholls (ed.), Modemity andReligion, 
supliment S. R., 19, Ontario, 1987. 

Tipul mistic afirmă şi o etică a dragostei care îşi este suficientă sieşi (nu e 
nici o nevoie de legi) şi proclamă dreptul fiecărui credincios la adevărul „său“: 
el este deci în mod fundamental tolerant şi tinde chiar spre relativismul religios 
deoarece consideră că adevărul religios este polimorf şi că toate tradiţiile 
religioase sunt purtătoare ale acestui adevăr. Credinţa sa centrală este existenţa 
tuturor fiinţelor desăvârşite în Dumnezeu, existenţa scânteii divine în fiecare, 
a sacrului în om. Deşi nu a reuşit să constituie credinţe şi ritualuri care să se 
opună celor ale bisericilor, acest tip a elaborat în interiorul său o teorie generală, 
a-istorică, pentru a explica forma religioasă pe care o dezvoltă. Tipul mistic a 
dat, astfel, loc unor sisteme de intelectualizare religioasă autonome, care sunt 
mai puţin teologii şi mai degrabă sisteme filozofice de explicare a lumii: el 
tinde să se îndrepte de la spiritul religios spre filozofia religiei. 

De asemenea, religiozitatea mistico-ezoterică de astăzi poate fi apropiată 
de „religia populară", chiar dacă, în multe privinţe, tipul mistic (care, cel puţin 
iniţial, era mai ales o problemă a păturilor culturale) şi religia populară se opun. 
Dar, aşa cum am văzut, religiozitatea mistico-ezoterică de astăzi este dominată 
de tendinţe diverse. Credinţa populară acordă prioritate experienţelor 
subiective personale, experienţe care sunt în acest caz „frapante": miracole, 
semne, apariţii, vise, conversiuni bruşte. Ca un corolar, în credinţa populară 
se manifestă o minimalizare a importanţei scrisului, un refuz al sistematizărilor 
raţionale şi unificate ale experienţelor trăite. Ea ignoră activitatea de exegeză 
a textelor în favoarea unei însuşiri imediate. 

în mod mai general, credinţa populară este lipsită de sens istoric şi, în 
schimb, manifestă o puternică sensibilitate la dimensiunile cosmice (a-istorice) 
ale concepţiilor religioase. Transmiterea se face oral, în cadrul comunităţilor 
locale sau al grupurilor de acelaşi fel în care liderii religioşi trebuie să facă mereu 
dovada - chiar dacă sunt oameni ai Bisericii - a unei harisme personale care 
se bazează în mare parte pe ceea ce au trăit ei personal. Şamanul, vraciul sunt 
foarte iubiţi: problema vindecării, cea a sănătăţii sunt dimensiuni centrale ale 
credinţei populare. Deşi orice religie constituie un complex magico-religios, 
polul magic este deosebit de dezvoltat şi credinţa populară acordă, de exemplu, 
o mare importanţă obiectelor fetiş şi imaginilor sacre. 

O situaţie religioasă inedită 

Diversele reţele ale nebuloasei mistico-ezoterice nu apar deci ca forme 
religioase total noi. însă totul ne face să credem că, actualmente, în Occident, 
ne aflăm într-o situaţie istorică inedită: o descompunere a spiritului religios 
fără perspectiva recompunerii. Tipul mistic şi, mai ales, credinţa populară 
rămân, cu toate acestea, încă legate de instituţii. Subiectivismul sau chiar 
individualismul (pentru tipul mistic), instabilitatea frontierelor între religie 

şi alte domenii, ca filozofia sau sănătatea, pragmatismul (mai ales în religia 
populară) sunt limitate de aceste instituţii. 

Nu acelaşi lucru se petrece în noua religiozitate mistico-ezoterică; ea a rupt 
orice legătură cu marile instituţii religioase. A fost trecut un prag, ceea ce are 
drept efect dizolvarea sacrului aflat la însăşi baza spiritului religios . 20 In primul 
rând, individualismul exacerbat, refuzul oricărei autorităţi superioare celei a 
individului determină o spulberare a sacrului. Poate, evident, să existe o între¬ 
buinţare individuală a sacrului şi, în mod deosebit în societatea noastră, în care 
interioritatea este o valoare mereu mai importantă, sacrul trebuie actualizat, 
revitalizat prin experienţa personală intimă. Dar, pentru a exista, trebuie totuşi 
ca el să se constituie în mod colectiv. Dusă până la capăt, tendinţa spre im¬ 
provizaţia personalizată contribuie la dispariţia sacrului. 

Al doilea aspect care dovedeşte descompunerea spiritului religios: cvasiabsenţa 
în materie de „gestiune ideologică" a unui mod propriu de regularizare. După 
cum se ştie, în Biserica Catolică, în care instituţia religioasă este sacralizată, 
instituţia însăşi, aparatul ierarhic, deţine legitimitatea religioasă. în protestantism, 
unde există desacralizarea instituţiei şi a clerului, teologul deţine, de fapt, 
autoritatea ideologică. Atunci, aproape că nu mai există graniţe între învăţătura 
Bisericii şi cercetarea teologică, cercetare care poate adesea să se apropie de 
cercetarea filozofică, fără însă a i se asimila total, pentru că ea aparţine unui câmp 
religios distinct de celelalte sfere ale activităţii sociale. în nebuloasa mistico-ezote¬ 
rică nu se mai întâmplă aşa. Există cu siguranţă lideri care, la prima vedere, ar 
putea fi calificaţi drept spirite religioase: în virtutea experienţei lor spirituale, 
aceştia au constituit în jurul lor o „comunitate emoţională". Dar, în general, ei 
nu se înscriu intr-un spaţiu propriu-zis religios, dotat cu reguli proprii de 
funcţionare şi de elaborare a valorilor. în majoritatea cazurilor, aceşti lideri sunt 
şi terapeuţi (remuneraţi), scriitori 21 , editori 22 , responsabili ai unor asociaţii, con¬ 
ferenţiari. De fapt, activitatea lor este înainte de toate reglată de principii proprii 
pieţei presei, a stagiilor, a conferinţelor, a terapiilor etc. 

în fine, religia, dar şi „cunoştinţele sacre", spiritul magico-religios pun în joc, 
indisociabil, pe de o parte, un sistem de semnificaţii care construieşte un „cos¬ 
mos sacru" - el ordonează lumea, îi dă sens, dând în acelaşi timp o identitate 

20. „Sacru" în sensul definit de C. Castoriadis: instituţia ca extrasocial, extrauman, 
„a Abisului, a Haosului, a Nesfârşitului care este societatea însăşi pentru ea însăşi" (şi 
omul însuşi pentru el însuşi); cf „Institution de la societe et religion", Domaines de 
Hhomme. Les Carrefours du labyrinthe , Paris, Le Seuil, voi. 2, 1986. 

21. Destul de des, terapeuţi şi scriitori în acelaşi timp; este cazul unora dintre 
liderii cei mai cunoscuţi, precum Arnaud Desjardins, Jean-Yves Leloup, Alexandro 
Jodorowsky (în acelaşi timp şi în primul rând cineast). 

22. Cel mai adesea la edituri specializate în religie şi ezoterism, dar nu întotdeauna: 
Albin Michel, Dervy, La Table ronde, Le Souffle d’or, Arista etc. 

şi oamenilor - şi, pe de altă parte, un sistem al puterii. în societăţile noastre 
moderne, este vorba mai ales de puterea de a protesta, de a apăra Drepturile 
omului, de a vindeca, de a reuşi social, de a proteja mediul înconjurător, de a 
gândi altfel decât în modurile de gândire dominante etc. Religia prin acţiuni 
extraordinare, al căror cadru este adesea, are şi puterea de a da certitudini de 
neclintit. Deci dacă această dimensiune a puterii este mereu fundamentală, 
nu rămânem în spaţiul religios decât atunci când puterea resurselor cu care 
acesta ne alimentează este, cel puţin parţial, ataşată sistemului de semnificaţii în 
care s-a constituit. Ieşim din acest spaţiu atunci când, dincolo de reinterpretările 
de credinţe şi de practici religioase - reinterpretări care constituie mereu regula 
şi în care pragmatismul joacă mereu un rol foarte mare -, avem de-a face, în 
mod manifest, cu refolosiri, ba chiar cu pure instrumentalizări structurate de 
o dinamică complet profană. Chiar aceasta este tendinţa dominantă în 
nebuloasa mistico-ezoterică. 

Reactivarea practicilor şamanice cu prilejul „stagiilor" sau al „atelierelor" 
este un exemplu deosebit de interesant pentru că se pot manifesta, cu această 
ocazie, diferite tipuri de refolosire. Putem avea de-a face cu un şaman adevărat 
venit de-a dreptul din ţinuturile sale indiene... după ce a circulat puţin prin 
reţelele mistice şi prin New Age din Statele Unite. Dar practicile şi ceremoniile 
şamanice, deconectate de la sistemul de semnificaţii şi din cadrul comunitar 
în care îşi au, în mod tradiţional, locul, îşi pierd, în ciuda discursurilor despre 
căutarea sacrului, sensul religios şi devin simple practici magice, destinate mai 
ales divinaţiei şi vindecării. Practicile, devenite de fapt „pur şi simplu" magice, 
şi nu sacre, nu mai ţin cu adevărat de o realitate evident eterogenă faţă de 
realitatea religioasă. De aceea, se poate face apel la verificare, la legitimarea 
ştiinţifică. Făcând apel la ştiinţă, magicul tinde spre paraştiinţific. 

O altă destinaţie, la fel de frecventă, a practicilor şamanice este folosirea 
propriu-zis terapeutică, în care sunt considerate practici „paralele" acelora ale 
medicinei şi ale psihologiei. Şamanul apare atunci mai puţin ca un vindecător 
care face apel la tehnici magice, cât ca un terapeut de tip modern; câţiva clienţi 
(sau pacienţi) încearcă, de altfel, să explice eficienţa metodelor lui într-o logică 
înainte de toate psihologică. Şamanismul, şi concepţia sa despre un om 
fundamental legat de toate forţele naturii, se pretează cu uşurinţă şi la o 
refolosire ecologică. în mod mai general, toate religiozităţile mistico-ezoterice 
pot folosi - şi o fac - la reorientarea unui umanism perceput ca fiind prea antro¬ 
pocentric şi nevrând să cunoască din om decât raţiunea. Adepţii lor critică 
umanismul occidental actual care nu poate concepe natura, cosmosul decât în 
perspectiva stăpânirii lor de către om. Subliniind că religia înseamnă religare - a 
lega -, ei vor să stabilească o nouă alianţă între om şi natură. Noul umanism 
la care aspiră ei s-ar ocupa şi de dimensiunile afective şi imaginative ale omului. 

Nebuloasa mistico-ezoterică nu poate fi deci concepută ca o recompunere 
cu adevărat religioasă a acestei religiozităţi schimbătoare şi difuze care se dez¬ 
voltă întruna odată cu procesul continuu de pierdere a influenţei de către marile 
instituţii religioase. Ea poate să-l cristalizeze, dar corespunde la rându-i unei 
descompuneri a spiritului religios (sau, mai curând, a spiritului magico-religios, 
pentru că nu poate exista vreodată o religie lipsită de orice element magic) în 
favoarea „magicului pur şi simplu" tinzând spre paraştiinţific, a psihologicului, 
a unui umanism reinterpretat. 


DINCOLO DE SOCIETĂŢILE OCCIDENTALE 

î 

Sincretismul sub toate aspectele 

Situaţia religioasă a ţărilor occidentale nu poate fi comparată cu cea a ţărilor 
neoccidentale decât cu mare prudenţă, într-atât similitudinile de suprafaţă 
ascund, cel mai adesea, o eterogenitate mult mai fundamentală. Şi aceasta chiar 
în ţări, precum Brazilia şi statele din zona caraibiană, în care în sânul unor 
societăţi dominate categoric de catolicism se opun grupări sincretice şi grupări 
fundamentaliste de origine protestantă. Pentru că aici aceste două tipuri de 
grupări nu pornesc dintr-o bipolarizare a scenei religioase între mişcări care 
refuză transformările cele mai recente ale modernităţii şi mişcări care, dimpotrivă, 
sunt mai curând în consonanţă cu aceste transformări. Situaţia este uneori chiar 
inversă celei din ţările occidentale. Anumite grupări fundamentaliste, precum 
penticostalii - mişcare importată relativ recent -, permit o adaptare la mo¬ 
dernitate, prioritar, o formare în vederea responsabilizării personale . 23 Cât 
despre curentele sincretice, majoritatea reprezintă o afirmare religioasă 
tradiţională (Macumba, Vodu ş.a .). 24 In ţările în care fundamentaliştii reprezintă 
o mişcare autohtonă, oponentul principal este religia tradiţională, „liniştită", 
cea care impregnează viaţa cotidiană: este cazul ţărilor musulmane. 

Oricum, ţările neoccidentale nu au încetat a fi scena unei mari inventivităţi 
religioase care se traduce prin apariţia constanta de noi religii, cel mai adesea 
sincretice. 

23. De acum înainte, în aceste ţări se poate vedea curentul penticostal „ostil oricărui 
sincretism începând un război sfânt împotriva demonilor ascunşi în religia africană şi în 
Umbanda"; cf. P. Sanchis, „Syncretisme et jeu des categories. Â propos du Bresil, du 
Portugal et du catholicisme", text inedit. 

24. Pentru o bună imagine a diversităţii noilor grupări din zona Mării Caraibilor, 
cf. L. Hurbon, „Les nouveaux mouvements religieux dans la Carai'be", în L. Hurbon 
(ed.), Le Phenomene religieux dans la Caraibe, Montreal, Editura CIDIHCA, 1989. 

Exemplul Japoniei 

Sincretismul se află în centrul activităţii religioase japoneze. încă de la 
pătrunderea budismului în Japonia (secolul al VlII-lea), s-a produs o in- 
terpenetrare cu credinţele autohtone shintd. Astfel, în Japonia există o tradiţie 
de sincretism atât „savantă" (divinităţile cultului naţional sunt considerate 
avataruri ale unor buddha care reprezintă „starea originară"), cât şi „populară" 
(există un amalgam între aceşti buddha şi divinităţile shintd , kami). Acest 
sincretism nu a fost decât puţin atacat de retragerea insulară şi afirmarea 
superiorităţii unui shintd primitiv, eliberat de orice influenţă străină (secolele 
al XVII-lea-al XlX-lea). Cât despre diversele reînnoiri ale budismului care 
căutau să regăsească puritatea originară a acestuia, ele nu prea au evitat recursul 
la anumite credinţe shintd. Pe fondul unei interpenetrări a budismului şi a 
credinţei shintd , practicile fac deci în mod alternativ apel mai degrabă la shintd 
(pentru naşteri şi căsătorii) sau la budism (pentru înmormântări). 

„Noile religii" s-au dezvoltat fără încetare din epoca Meiji până în secolul 
al XlX-lea, în legătură cu urbanizarea rapidă şi cu industrializarea care au dus 
la pierderea legăturilor şi a practicilor comunitare. în această ţară, a celei mai 
avansate modernităţi tehnice, se numără nu mai puţin de trei sute de noi mişcări 
religioase care grupează aproximativ 15% din populaţie. Pentru a desemna 
noua înflorire care se afirmă din anii ’70, se vorbeşte despre „noile religii noi". 

Este cazul grupării Agonshu, care numără astăzi mai mult de 300000 de 
membri. Ea este tipică pentru acele mişcări budiste care, dorind să regăsească 
budismul primitiv, se apropie înainte de toate de religia populară japoneză. 
Fiecare membru, îndeplinind un ritual în faţa copiei unei relicve a lui Buddha 
Sakyamuni, poate „calma" furia strămoşilor (potrivit credinţei comune a 
japonezilor, nenorocirile de pe pământ se datoresc intervenţiei nefaste a unor 
părinţi sau strămoşi nemulţumiţi că nu au profitat destul de această viaţă 
terestră şi geloşi pe fericirea urmaşilor). Practicarea ritualurilor permite şi 
realizarea dorinţelor de bunăstare în prezent. Agonshu integrează, de 
asemenea, teorii împrumutate din psihologia occidentală, în speţă „gândirea 
pozitivă", adică autosugestia, credinţă fundamentală pentru New Age: totul 
se poate ameliora dacă persoana reuşeşte să se convingă de acest lucru. 

Exemplul Braziliei 

Brazilia este şi ea bine-cunoscută ca pământ predilect pentru sincretisme, 
numite generic „afro-braziliene“, care asociază elemente africane, indiene, 
creştine, spiritiste. Această societate este, politic, independentă de la începutul 
secolului al XlX-lea (1822), dar rămâne modelată de trecutul ei de colonie. 
Brazilia a importat catolicismul, dar şi toate religiile europene 25 , mai ales 
spiritismul francezului Allan Kardec, şi a fost un tărâm primitor pentru 
religiile africane din cauza sclavilor africani deportaţi aici. In Brazilia se găsesc 
toate variantele de sincretism. în condomble-\A* tradiţional (care practic a 
dispărut, de altfel), nu avem de-a face cu un adevărat sincretism (implicând 
„fuziune", iar nu pur şi simplu cumul, adiţionare de elemente religioase de 
origini diferite), ci mai degrabă cu un „sincretism de mască", deoarece, pentru 
africanii adunaţi în confrerii, religia „albă" nu a fost mult timp altceva decât 
masca unui cult ascuns ochilor europenilor: cultul sfinţilor catolici îl ascundea 
pe cel al orixa (cult al triburilor Yoruba). Astfel, adresându-se lui Iisus, 
Sfântului Gheorghe sau Sfântului Ioan Botezătorul, se rugau în realitate lui 
Oxala, Ogun (zeul războiului) sau lui Xango (zeul Tunetului). Ritualul esenţial 
în condomble, sacrificarea animalelor, este cel al cultului african Yoruba, ca şi 
limba liturgică, nago. Nu există nici spiritualizare rituală, nici referinţe la 
comandamente propriu-zis etice, nici concepţia unei mântuiri în afara lumii. 
E vorba de un cult magic, cu experienţa emoţională provocată de un contact 
direct cu spiritele prin trăirea transei. 

Această formă de condomble tradiţional nu mai există cu adevărat. Aproape 
pretutindeni avem de-a face cu grupări cu adevărat sincretice care se alătură 
sincretismelor mai vechi (Macumba, în special). Cu toate acestea, în timp ce 
religia propriu-zis africană dispărea total şi baza de recrutare a celor mai 
tradiţionale grupări se lărgea, a apărut, în anii ’70, revendicare unei autenticităţi 
africane, tradusă mai ales prin afirmarea de filiaţii cu etnii africane. 

Forma cea mai realizată de sincretism este Umbanda, a cărei principală bază 
socială o constituie păturile mijlocii urbane de albi. Umbanda se vrea sinteza 
coerentă a diverselor religii care se înfruntă în Brazilia şi, prin aceasta, expresia 
„brazilianităţii". Transa colectivă, aflată la baza Umbandei, împrumută ceva 
atât din condomble, prin experienţa deposedării, cât şi din cultele indiene, prin 

25. „Catehismul pozitivist" al lui Auguste Comte a luat chiar o formă cu adevărat 
religioasă, a cărei importanţă e vizibilă chiar şi în deviza („Ordine şi progres") care 
împodobeşte drapelul brazilian. 

* Cult adoptat de anumite comunităţi religioase care urmează credinţele şi prac¬ 
ticile de origine africană (n. tr.). 



730 RELIGIILE LUMII 


experienţa de încorporare a spiritelor naturii. Umbanda reia numeroase semne 
sacramentale catolice. Dar, mai mult decât din catolicism, ea împrumută din 
spiritism, cum ar fi din comunicarea cu spiritele morţilor, practică centrală a 
spiritismului. Sinteza umbandistă este datoare spiritismului şi pentru con¬ 
cepţiile caracteristice religiilor etice ale mântuirii: ideea de progres spiritual (care 
se operează prin reîncarnări succesive), imperativul „milei“, o anumită idee 
despre „un motiv istoric", despre „un proiect" ce prezidează evoluţia spiritelor 26 . 

Exemplul Africii Negre 

In Africa Neagră, sincretismul nu s-a aflat cu adevărat în centrul cercetărilor 
consacrate noilor mişcări religioase care, până la începutul anilor ’80, au fost 
percepute mai ales în perspectiva crizelor coloniale şi postcoloniale şi a 
mişcărilor de eliberare. Interesul s-a îndreptat deci mai mult spre mişcările 
mesianice, mişcări reunite în jurul unei personalităţi harismatice care se 
declara profet sau mesia şi care anunţa venirea timpurilor noi. Aceste mişcări 
se caracterizează, în general, prin lupta împotriva practicilor de vrăjitorie şi 
împotriva fetişurilor şi propun, mai mult sau mai puţin, o reformă morală. 
Astfel, încă din secolul al XVII-lea, mişcarea lui Kimpa Vita („dona Beatrice"), 
africanizând creştinismul, anunţa restaurarea vechiului regat Congo şi o eră 
de bogăţii materiale şi spirituale. 

Cea mai importantă dintre mişcările mesianice, kimbanguismul, este, de 
asemenea, originară din Congo. Aceasta îşi datorează numele fondatorului 
său, Simon Kimbangu (1889-1951) şi reia un întreg ansamblu de credinţe şi 
de practici creştine, mai exact baptiste, acordând astfel mare atenţie Bibliei. 
Simon Kimbangu, taumaturg, îşi desemnase satul natal, Nkamba, drept „Noul 
Ierusalim" (devenit repede un important centru de pelerinaj). Şi-a ridicat 
poporul la statutul de „popor ales" şi a devenit martir după arestarea sa, în 
septembrie 1921. Mişcarea sa a căpătat o semnificaţie politică, „salvatorul" 
devenind şi un rege care arată drumul spre independenţă. 

Paralel, apăreau temele apocaliptice ale kimbanguismului, anunţând 
distrugerea ordinului colonial alb şi afirmarea unei ţări eliberate, drepte, 
bogate. Ca în majoritatea mişcărilor mesianice africane, tradiţia religioasă 
autohtonă se afirmă în cultul strămoşilor, centralitatea practicilor de vindecare, 
experienţa unui contact direct cu Dumnezeu (sau cu spiritele) prin diverse 
tehnici, în primul rând transa. Kimbanguismul a ieşit din clandestinitate prin 
1957. El numără, în prezent, mai mult de trei milioane de membri şi a devenit 
una dintre reţelele pe care şeful statului zairez, Mobutu, şi-a întemeiat puterea. 


26. Potrivit termenilor lui Roberto Motta. 

Astfel de mişcări, incontestabil sincretice, nu au fost, multă vreme, con¬ 
cepute sub categoria sincretismului. Analiştii, sensibili la dinamismul 
socio-politic pe care îl manifestă mişcările mesianice, aveau tendinţa de a le 
opune „simplelor sincretisme" 27 . 

Despre mondializarea anumitor tendinţe religioase 

Schimburile religioase s-au mondializat: numeroase mişcări religioase 
noi care au apărut din 1970 încoace au o extindere planetară. Noile mişcări 
religioase orientale cunoscute în Occident sunt prezente adesea şi în America 
de Sud, şi în Africa. Reţele New Age, la fel de eclectice ca în Occident, se 
regăsesc în aproape toate marile oraşe ale planetei, îndeosebi în America 
Latină. Umbanda, atât de specific totuşi Braziliei, s-a răspândit în mai multe 
ţări occidentale şi, de patru sau cinci ani, în Franţa şi în Elveţia. 

Apărând mai întâi în continuarea culturilor religioase ale contextelor în 
care se dezvoltă, noile mişcări religioase din ţările neoccidentale constituie, 
de asemenea, aproape mereu, o aclimatizare culturală la anumite valori 
occidentale, cum ar fi individualismul şi universalismul. Este ceea ce 
subliniază L. Hourmant în analiza făcută noilor mişcări religioase japoneze. 
Societatea japoneză era marcată într-o asemenea măsură de presiunea 
relaţiilor comunitare asupra individului, încât cuvântul japonez care desem¬ 
nează libertatea a avut multă vreme o conotaţie profund negativă: libertatea 
nu era decât libertatea de a face cum te taie capul, deci o sursă de dezordine 
şi nu expresia unei alegeri interioare suverane. 

Astăzi, modernizarea şi urbanizarea societăţii fac inevitabilă asumarea 
unui anumit grad de autonomie a alegerilor. O mişcare precum Soka Gakkai, 
de exemplu, vrea să contrabalanseze un comunitarism apreciat drept excesiv. 
Această mişcare, ca şi Agonshu şi multe altele noi, asigură o legitimitate 
exprimării de dorinţe personale afirmând că fiecare trebuie să-şi găsească 
drumul pentru a realiza starea-d e.-buddha, că fiecare trebuie să mărească 
investiţia personală a credinţei sale şi să-şi gireze personal obiectivele de viaţă. 
Delimitându-se astfel, cât de cât, de imbricarea tradiţională foarte strânsă a 
religiei cu cultura niponă, multe dintre noile mişcări religioase afirmă o 
anumită universalitate a concepţiilor lor. 28 

27. Este vorba despre termenii folosiţi de G. Balandier atunci când opune exemplul 
„Fang — creatori de sincretisme - cu Bwiti şi inovaţiile religioase derivate" celui al 
„Bakongo, animatori ai unor mişcări mesianice". 

28. Este tocmai cazul lui Soka Gakkai. Aceste idei, ca şi cele precedente despre 
grupul Agonshu, sunt extrase dintr-un curs (inedit) al lui L. Hourmant despre religiile 
japoneze. 

Un punct comun al tuturor acestor mişcări religioase, occidentale şi 
neoccidentale, începând cu anii ’70, este importanţa acordată cotidianului, 
adică problemei vindecării şi sănătăţii. Această preocupare a devenit cu atât mai 
importantă cu cât, pretutindeni, problema politică, protestele socio-religioase 
de tip utopic şi mesianic, se află, dimpotrivă, într-o eclipsă accentuată. 

Prezenţa aceloraşi mişcări religioase noi în toate ţările, occidentale sau nu, 
existenţa unor preocupări comune tuturor noilor forme de religie nu înseamnă 
similitudinea situaţiilor religioase. Apariţia de noi grupări reprezintă un fenomen 
de mare amploare în toate ţările neoccidentale, în timp ce ele nu constituie 
decât un fenomen minoritar în ţările occidentale. Aici avem mai ales de-a face 
cu reţele despărţite de frontiere laxe, adaptate cercetării - predominantă -, cu 
structuri personalizate „â la carte“ care lucrează, după cum s-a văzut, la o 
descompunere a religiosului. Nimic din toate acestea nu se manifestă în practica 
pluriapartenenţei, aşa cum apare ea frecvent în Brazilia sau în Japonia, unde 
multiplicitatea religiilor aflate în concurenţă semnalează caracterul inevitabil al 
sacrului, în timp ce, de altfel, contribuie şi la revitalizarea sa. 

In societăţile occidentale, descompunerea elementului religios este forma 
actuală majoră a procesului continuu de secularizare care s-a realizat mai întâi 
printr-o repunere în discuţie a religiei şi prin „adaptarea" sa faţă de diferitele 
forme de gândire care distrug farmecul lumii (în mod deosebit gândirea 
ştiinţifică) şi faţă de idealurile de autonomie socială şi personală. Acest proces 
de descompunere trebuie pus foarte direct în legătură cu o situaţie socială 
aparent paradoxală. Ideea de adevăr, în sensul de adevăr global şi absolut, s-a 
năruit: marile sisteme ideologice care pretindeau că deţin adevărul lumii şi 
sensul istoriei sunt de acum înainte considerate „mari poveşti", „religii seculare"; 
ideea că ştiinţa ar putea ajunge, cel puţin în mod asimptotic, la adevărul lumii 
pare să aparţină scientismului celui mai tocit. In acelaşi timp, se observă 
certitudinea, aproape consensuală, că sensul vieţii este fericirea individuală şi 
că fiecare trebuie să folosească toate mijloacele de care dispune pentru a aj unge 
la această fericire. în acelaşi scop, religia poate, în diferite moduri, să constituie 
o resursă foarte utilă. 

Este oare această situaţie ideologică structurală, consubstanţială procesului 
de dezvoltare a modernităţii sau conjuncturală? Problema rămâne, pentru 
noi, deschisă. Este sigur că de 50 de ani s-au succedat diverse evenimente care 
au minat marile sisteme ideologice care se doreau bazate pe raţiune şi care 
dezvoltau ideea de progres natural al omului şi idealul unei fericiri colective: 
Shoah, eşecul revoltelor studenţeşti de la răscrucea anilor ’60-’70, criza 
economică, deziluzia în ceea ce priveşte ideologiile comuniste, căderea zidului 
Berlinului şi a regimurilor din Est, sărăcirea mereu crescândă a Lumii a Treia... 

Toate acestea nu înseamnă că ideea de adevăr global trebuie să fie condamnată 
definitiv din punct de vedere social, în favoarea adevărurilor parţiale şi relative. 
Nu înseamnă nici că ideea mântuirii colective, parte a imaginarului occidental, 
trebuie să fie definitiv abandonată. Rămân posibile reactivări de amploare. 
Forma actuală a procesului continuu de ştergere a religiilor ar putea fi afectată, 
dar nu şi ştergerea, care este un proces înscris într-o lungă durată. 

MESAJ 


Masa rotundă care se încheie aici ar dori să-i invite pe cititori să tragă ei înşişi con¬ 
cluziile expunerilor bogate şi dense care le-au fost prezentate. La încheierea lucrărilor, 
moderatorul dezbaterilor trebuie să fie modest. Se aşteaptă totuşi din partea lui un cuvânt 
care să dea o deschidere spre viitor. M-aş aventura deci s-o fac, dar mai curând pentru 
a formula dorinţe decât pentru a prezice ce va fi religia de mâine. Futurologia, intr-adevăr, 
are obiceiul de a se înşela. Cine ar putea enunţa, în mod serios, astăzi ce vor deveni peste 
un sfert de secol, pe de o parte, integrismele virulente, pe de altă parte, spiritul religios 
„difuz“ care îi şochează pe toţi observatorii contemporani? 

Prima mea dorinţă vizează o armonie crescândă între ştiinţă şi religie. Prima renunţă 
din ce în ce mai mult să aibă ultimul cuvânt şi să epuizeze profunzimea insondabilă a 
omului şi a Universului. Câmpul investigaţiilor sale rămâne, cu toate acestea, imens; 
descoperirile sale din ultimii trei sute de ani ne-au schimbat viaţa cotidiană şi impun 
respect. Ştiinţa şi religia reprezintă deci cele două mari deschideri asupra misterului care 
ne înconjoară. De ce s-ar afla în concurenţă? Şi de ce nu ar fi demersul ştiinţific primul 
pas către rugăciune? 

Cea de-a doua dorinţă a mea decurge din prima. Religia (din latinescul religare, „a 
lega“) este legătura omului cu sacrul, legătura care îl împiedică să se simtă pierdut în 
mijlocul unei lumi pe care nu o va stăpâni niciodată complet. Trebuie deci să dorim ca 
această criză de agnosticism prin care trece, în prezent, civilizaţia occidentală să se încheie 
cât mai repede, cu o autentică înnoire religioasă care ne va smulge din solitudinea noastră. 
Cu siguranţă, ştiinţa ne introduce deja în „logica visului". Dar, dincolo de aceasta, avem 
nevoie să participăm cu toată fiinţa noastră la viaţa secretă a lumii şi să ne simţim legaţi 
de armonia Universului. Trebuie să descoperim în noi înşine frumuseţea ordinii cosmice 
pentru a nu ne replia asupra egoismului insensibil al unei filozofii care neagă sensul vieţii. 
Ceea ce are importanţă în dimensiunea spaţială are importanţă şi în dimensiunea 
temporală. Pentru occidentali este important ca, asemenea fraţilor lor din Asia şi din 
Africa, să regăsească cultul morţilor, prin care omul, la începutul istoriei sale, şi-a 
manifestat ireductibila-i originalitate. 

O a treia şi ultimă speranţă: ca necesara revendicare a identităţii marilor religii ale lumii 
să se asocieze cu primirea şi cu înţelegerea bogăţiilor celorlalte; altfel spus, ca afirmarea 
religioasă să fie legată de virtutea toleranţei. E oare formularea unei astfel de dorinţe un 
vis nebun? Oamenii timpului nostru aşteaptă ca religia să-i înveţe compasiunea. Or, 

compasiunea include, în mod necesar, dragostea de aproapele, mai ales când acesta nu ne 
seamănă. In Tibet, se povesteşte fabula următoare: „într-o zi, am văzut ceva mişcându-se 
în depărtare. Am crezut că era un animal. M-am apropiat şi mi-am dat seama că era un 
om. S-a apropiat şi el şi am văzut că era fratele meu.“ 

J.D. 








Perspectivei unificatoare din care este abordat fenomenul religios 
de Mircea Eliade, de pildă, Jean Delumeau (coordonatorul şi edi¬ 
torul acestui volum colectiv) i-a preferat multiplicitatea punctelor 
de vedere exprimate de diverşi universitari sau cercetători de marcă 
asupra propriei lor credinţe. Sunt reprezentate astfel toate marile 
religii ale omenirii: creştinismul (catolic, protestant, ortodox), 
iudaismul, islamismul, hinduismul, budismul, daoismul şi con¬ 
fucianismul, şintoismul, religiile Africii Negre, într-o dezbatere 
asupra patrimoniului spiritual al umanităţii. în cadrul acestei dez¬ 
bateri, care nu are loc faţă-n faţă, ci prin alăturarea vocilor în spaţiul 
virtual format din paginile cărţii, participanţii îşi asumă miza difi¬ 
cilă de a caracteriza spiritul fiecărei religii. De aceea, departe de a fi 
neutre, poziţiile lor sunt impregnate de trăirile religioase specifice, 
implicând adesea vederi contradictorii, deşi expuse în spiritul unei 
perfecte toleranţe. 

In contextul lumii contemporane, dominată de tendinţe nebu¬ 
loase şi de orientarea tot mai vădită spre ezoterism, beneficiem, 
prin străduinţa lui Jean Delumeau, de o pledoarie pentru înţele¬ 
gerea reciprocă a credincioşilor, bazată pe cunoaşterea şi recunoaş¬ 
terea diversităţii „faptului religios". 

„Pelerinajele, procesiunile, lumina lumânărilor, postul şi rugă¬ 
ciunea, dar şi cântecele şi sărbătorile depăşesc şi transcend toate 
credinţele. Omul are nevoie de rituri; aceste liturghii îi permit să 
pătrundă în spaţiul sacrului, care se va afla întotdeauna dincolo de 
spaţiul închis al ştiinţei. Spaţiul sacrului este locul unde omul se 
descoperă mai mare decât este şi unde găseşte atât ordinea uni¬ 
versală, cât şi raţiuni de a trăi. Diferitele religii ale lumii, fiecare în 
limbajul ei, exaltă înţelepciunea şi înţelegerea, sinceritatea şi ome¬ 
nia, sfinţenia şi umilinţa - valori comune preţioase a căror dispariţie 
n-ar dori-o nimeni." 

JEAN DELUMEAU 

